
Geneva. Oraş scăldat în soare, cu pînzele albe ale bărcilor 
de pe lac umflate de vînt, cu clădirile masive reflectate în luciul 
apei, plin de flori care înconjoară petele verzui.ale fîntînilor, 
arteziene cu explozii de culoare, cu podețe mici care se arcuiesc 
deasupra heleşteelor făcute de mîna omului care duc spre nişte 
insulițe — locuri propice pentru îndrăgostiți şi pentru negocieri 
discrete. 

Geneva, cea nouă şi cea veche. Oraşul cu ziduri medievale 
înalte şi geamuri strălucind, în culori pale, cu catedrale sacre şi 
instituţii mai puțin sfinte. Cu cafenele pe trotuare şi cu concerte 
pe malul lacului, cu debarcadere miniaturale şi bărci în culori vesele 
care stau ciorchine lîngă debarcaderele lungi, unde ghizii ridică în 
slăvi virtuțile — şi valorile estimative — ale domeniilor care fără 
îndoială țin de un alt timp, şi sînt privite cu nostalgie de turişti. 

Geneva. Oraș care ştie ce vrea, în care frivolitatea este tolerată 
tacit. Rîsul este cu măsură, controlat — privirile transmit aprobarea 
pentru reţinere sau admonestarea pentru exces. Cantonul de pe 
malul lacului este conştient de sine. Frumusețea lui coexistă cu 
industria, iar echilibrul nu-i numai acceptat, ci şi păstrat cu 
străşnicie. 

Urmează apoi bubuitul tunetului; cerul se întunecă şi vine 
ploaia. Un potop care prăvale ape furioase, creînd viziuni 
distorsionate, zdrobindu-se de ţîşnitoarea gigantică, simbolul 
Genevei de pe lac, vestitul Jet d'Eau, acel gheizer făcut de om 

ca să-l uimească pe om. Cînd revelaţia se produce, gigantica fîntînă 
moare. Toate fîntînile mor şi florile se ofilesc cînd soarele dispare. 
Geneva. Oraşul nestatorniciei. 


Avocatul Joel Converse, ieşi din hotelul Richmond în lu- 
mina orbitoare a dimineţii din grădina Brunswick. Clipi din ochi, 
apoi se întoarse spre stînga, mutîndu-şi valiza-diplomat în mîna 
dreaptă, conştient de valoarea conţinutului ei, dar concentrîndu-se 
asupra omului pe care urma să-l întîlnească şi cu care avea să 
bea o cafea la Le Chat Borte, o cafenea aflată pe trotuar, vizavi 
de malul lacului. Mai exact, să se reîntîlnească, îşi spuse Con- 
verse, dacă nu cumva omul îl confundase cu altcineva. 

A. Preston Halliday era adversarul american al lui Joel la 
negocierile privind finalizarea ultimelor detalii legate de 
fuzionarea unor firme elveţiene şi americane, care îi adusese pe 
amîndoi bărbaţii la Geneva. Deşi era vorba doar de mărunțişuri, 
de formalităţi, deoarece se stabilise că acordurile sînt în 
conformitate cu legile din ambele țări şi acceptabile pentru Curtea 
Internațională de la Haga, Halliday fusese totuşi o alegere 
ciudată. Nu făcuse parte din echipa de jurişti americani acceptată 
de elvețieni ca să ţină piept firmei lui Joel. Acest lucru nu l-ar fi 
exclus de la sine, căci uneori o privire proaspătă poate fi un 
mare avantaj, dar ca să-l ridici pînă la înălțimea misiunii cerute, 
adică de principal purtător de cuvînt era ceva neobişnuit, ca să 
nu spunem mai mult. Şi oarecum neliniştitor. 

Reputația lui Halliday — adică ceea ce ştia Converse despre 
ea — era aceea de om care produce necazuri, un fel de mecanic 
din San Francisco în stare să vadă cea mai mică sîrmuliță nelegată 
bine într-un motor şi să tragă imediat de ea pentru a-l bloca. 
Negocieri care duraseră luni de zile şi costaseră mii de dolari se 
duseseră de rîpă din cauza apariţiei lui; cam asta era ceea ce îşi 
amintea Converse despre A. Preston Halliday. Altceva nimic. Și 
totuşi, Halliday spusese că se cunosc. 

—Aici Press Halliday, anunţase vocea de la telefon. Reprezint 
firma Rosen în negocierile pentru fuziunea Comm Tech-Bern. 

— Ce s-a întîmplat? întrebase Joel, cu aparatul electric de ras 
în mînă, în timp ce mintea lui încerca să identifice personajul. 

— Sărmanul de el a avut o criză de inimă, aşa că partenerii lui 
au apelat la mine. Avocatul făcuse o pauză. Se vede că ai fost 
foarte rău, domnule avocat, continuă el. 

— Dimpotrivă, nu ne-am contrazis aproape deloc. O, 
Dumnezeule, îmi pare tare rău, îmi place Aaron. Cum se simte? 

— O să se descurce. L-au băgat în pat şi îi dau supă de pui în 
vreo duzină de variante. Mi-a spus că avea de gînd să verifice 
rapoartele finale să vadă dacă n-ai scris ceva cu cerneală 
simpatică. 

— Ceea ce înseamnă că acum dumneata o să fii cel care le va 
verifica. In ce mă priveşte, nu am aşa ceva şi nici Aaron nu 
avea. Această fuziune este bazată pe lăcomie şi dacă ai studiat 
hîrtiile, ştii lucrul acesta la fel de bine ca şi mine. 

— Furtul de creanţe de la investiţii, fu de acord Halliday, 
combinat cu o mare parte din piaţa tehnologică. Nu e nevoie de 
cemeală invizibilă. Dar, din moment ce sînt nou venit aici, am şi 
eu cîteva întrebări de pus. Hai să luăm micul dejun împreună. 

— Mă gîndeam să comand ceva la room-service. 

— E o dimineaţă aşa de frumoasă, de ce să nu ieşim undeva, 
la aer? Sînt la hotelul President, aşa că hai să ne întîlnim la 
mijlocul drumului. Ce zici de Chat Botté? 

— Au cornuri şi cafea americană. Cheiul Mont Blanc. 

— Il ştii. Peste douăzeci de minute? 

— Să zicem o jumătaze de oră, bine? 

— Bine. Halliday făcu din nou o pauză. O să-mi facă plăcere 
să te revăd, Joel. 

— Oh? Să mă revezi? 

— S-ar putea să nu-ți mai aminteşti. S-au întîmplat foarte 
multe de atunci... mai multe în ceea ce te priveşte pe tine decît 
pe mine. 

— Nu te înţeleg. 

— Ei bine, e vorba de Vietnam şi de faptul că ai fost mult 
timp prizonier acolo. 

— Nu la asta m-am referit şi oricum au trecut mulți ani de 
atunci. De unde ne cunoaştem? Din ce caz? 

— Nu e vorba de cazuri, nici de afaceri. Am fost colegi de clasă. 

— La Duke? Este o facultate de drept foarte mare. 

— Mai înainte. Poate că o să-ți aduci aminte cînd o să ne 
vedem. Dacă nu, am să-ţi amintesc eu. 

În timp ce păşea pe cheiul Mont Blanc, bulevardul zgomotos 
care înconjura lacul, Converse încerca să introducă numele lui 
Halliday într-un cadru concret, în anii de şcoală, căutînd un chip 
uitat care să se potrivească cu un coleg de clasă de care nu-şi 

aducea aminte. Nu reuşi, deşi Halliday nu era un nume chiar 
comun, iar diminutivul Press şi mai puţin ... Era de fapt unic. 
Dacă ar fi cunoscut pe cineva cu numele de Press Halliday nu 
l-ar fi putut uita. Totuşi, tonul vocii lui sugera o oarecare 
familiaritate, ba chiar o anumită apropiere. 

O să-mi facă plăcere să te revăd, Joel. Rostise cuvintele cu 
căldură, la fel ca atunci cînd se referise fără nici un sens la statutul 
lui Joel de prizonier de război. Dar astfel de cuvinte se rosteau 
pe vremea aceea cu simpatie, chiar dacă aceasta nu cra făţişă. 
Converse înţelese de ce Halliday se simțise obligat să amintească 
despre Vietnam în împrejurările actuale, fie şi numai în treacăt. 
In general lumea îşi închipuia că cei care fuseseră deţinuţi în 
lagărele din Vietnamul de Nord o perioadă mai îndelungată erau 
în mod obligatoriu scrîntiți — asta se înțelegea de la sine —, căci o 
parte a minții lor fusese alterată de experiența respectivă, iar 
amintirile li se estompaseră. Intr-un anume sens, unele aspecte 
erau imposibil de negat, dar nu şi în ceea ce privea memoria. 
Amintirile erau mai vii, pentru că oamenii le căutau cu ardoare, 
uneori chiar fără milă. Anii scurşi, straturile de experiență 
suprapuse ... feţele cu urechi şi voci, trupurile cu dimensiuni şi 
forme; scenele care străfulgerau pe ecranul interior, viziunile şi 
sunetele, imaginile şi mirosurile — pipăitul şi dorinţa de a pipăi... 
nimic din ceea ce aparţinea trecutului nu putea fi neimportant 
cînd încercai să explorezi şi să-ți depeni gîndurile. Adesea, asta 
era tot ce aveau, mai ales noaptea, întotdeauna noaptea, cînd 
umezeala rece şi pătrunzătoare îți înțepenea trupul, iar frica 
infinit mai rece te paraliza aproape total — atunci amintirile 
erau totul. Te ajutau să ţii departe de tine vuietul nopţii, să 
amuțeşti zgomotele ascuţite ale armelor de foc, explicate în 
mod inutil dimineața drept execuţii necesare ale celor 
necooperanți şi recalcitranți. Sau ale prizonierilor încă şi mai 
nefericiți siliți să joace jocuri atît de obscene încît nici nu le 
puteai descrie, cerute de cei care îi țineau în captivitate şi erau 
dornici să se amuze. 

Ca mulți alți oameni ținuți izolați în cea mai mare parte a 
detenției lor, Converse examinase şi reexaminase fiecare etapă 
din viaţa lui, încercînd să le lege, să înțeleagă ... să accepte ... 
întregul. Erau multe lucruri pe care nu le înțelegea — sau care 
nu-i plăceau —, dar se împăcase cu produsul acelor investigaţii 
intense. Putea să trăiască şi să şi moară cu el dacă era nevoie; în 

felul acesta obținuse pacea interioară de care avea nevoie. Fără 
ea, frica ar fi fost insuportabilă. 

Şi pentru că aceste autoinvestigații se petreceau nopți la rînd, 
una după alta şi impuneau disciplină şi acuratețe, Converse 
descoperi că îi este mai uşor decît multor altor oameni să-şi 
amintească segmente întregi din viaţa lui. Ca un CD pus într-un 
computer care se opreşte brusc, mintea lui putea să izoleze un 
anumit loc, o anumită persoană sau un nume, chiar dacă i se 
dădea numai informaţia de bază. Prin repetiţie, procesul se 
accelerase şi de aceea era atît de nedumerit acum. Doar dacă 
Halliday se referea la o perioadă de timp foarte îndepărtată, din 
copilăria lui, la o cunoştinţă întîmplătoare; nu-şi ducea aminte 
de nimeni cu acest nume care să facă parte din trecutul lui. 

O să-mi facă plăcere să te revăd, Joel. Să fi fost cuvintele 
acestea vreun şiretlic, un truc avocățesc? 

Converse dădu colțul şi zări balustradele strălucitoare ale 
cafanelei Le Chat Botte, care parcă explodau în mii de steluțe 
sub soarele strălucitor. Bulevardul era plin de viață, plin de 
nenumărate maşini mici şi autobuze curate. Trotuarele erau 
proaspăt spălate, iar trecătorii înaintau mai mult sau mai puțin 
grăbiţi, dar în mod ordonat. Dimineaţa era o perioadă a energiilor 
pozitive la Geneva. Chiar şi ziarele de pe mesele de la cafenea 
erau împăturite cu precizie, nu şifonate şi înghesuite. Vehiculele 
şi pietonii nu se aflau încă în război: lupta era acum înlocuită de 
priviri şi gesturi cu capul, opriri şi gesturi de invitare. În timp ce 
Joel se ducea spre uşa mare de alamă de la Le Chat Botté, se 
întrebă pentru o clipă dacă Geneva nu şi-ar putea exporta 
dimineţile la New York. Dar mai mult ca sigur că tot Consiliul 
Municipal ar respinge propunerea, conchise el, cetățenii New 
York-ului nu puteau suporta un asemenea grad de civilizație. 

Un ziar se închise chiar lîngă el, în stînga, ca şi cînd ar fi fost 
dat la o parte pentru ca Joel să poată vedea un chip pe care îl 
cunoștea. Era o ... față cu trăsături regulate; spre deosebire de a 
lui, aici toate trăsăturile se aflau la locul lor şi erau compatibile 
una cu alta. Părul, lins şi negru, cu cărare îngrijită, era bine periat, 
iar nasul ascuţit trona deasupra unor buze subțiri şi bine defi- 
nite. Chipul acesta făcea parte din trecutul lui, îşi spuse Joel, dar 
numele pe care şi-l amintea nu aparținea acestui chip. 

Bărbatul cu înfăţişare cunoscută ridică privirile; ochii lor se 
întîlniră şi „A. Preston Halliday“ se ridică în picioare, lăsînd să 
se ghicească trupul musculos de sub costumul scump. 

— Joel, tu eşti? spuse o voce acum foarte cunoscută, iar mîna 
se întinse pe deasupra mesei. 

— Bună... Avery, răspunse Converse, parcurgînd stîngaci 
ultimii pași şi schimbînd din nou valiza-diplomat dintr-o mînă în 
alta. Avery, aşa te numeşti, nu-i aşa? Avery Fowler. Taft, începutul 
anilor '60. Nu ai mai revenit pentru ultimul an, nimeni n-a ştiut 
de ce; am vorbit cu toţii despre asta. Erai sportiv, campion la 
lupte. 

— De două ori campion în New England, spuse avocatul rîzînd 
şi făcu un semn spre scaunul din faţa lui. Stai jos şi hai să 
recuperăm timpul pierdut. Am considerat că va fi o surpriză 
pentru tine şi de aceea am vrut să ne întîlnim înainte de şedinţa 
din dimineaţa asta. Ar fi fost îngrozitor dacă te-ai fi ridicat în 
picioare şi ai fi țipat la mine: Impostorule! în momentul în care 
aş fi intrat în sală, aşa e? 

— Nici acum nu sînt foarte sigur că n-am s-o fac, dar în orice 
caz n-am să țip. Converse se aşeză, îşi puse diplomatul la picioare, 
şi continuă să-l studieze pe adversarul lui. Ce e cu numele ăsta 
de Halliday? De ce nu mi-ai spus nimic la telefon? 

— Ei, haide, ce era să-ți spun? Apropo, bătrîne, mă cunoşteai 
drept Joe Tinichea — cu siguranță că nici n-ai fi vrut să mă vezi. 

— Nu cumva Fowler este pe undeva, prin închisoare? 

— Ar fi fost dacă nu şi-ar fi zburat creierii, răspunse Halliday, 
fără să zîmbească. 

— Nu încetezi să mă uimeşti. Eşti cumva o clonă? 

— Nu, sînt fiul lui. 

Converse ezită înainte de a vorbi. 

— Poate ar trebui să-mi cer scuze. 

— Nu-i nevoie, n-aveai de unde să ştii. De aceea nu m-am 
mai întors să-mi termin ultimul an... şi, la naiba, doream tare 
mult trofeul acela. Aș fi fost singurul care l-ar fi cîştigat trei ani 
la rînd. 

— Imi pare rău. Ce s-a întîmplat? Sau poate este o informaţie 
secretă? Accept şi această explicație, domnule avocat. _ 

— Nu pentru dumneavoastră, domnule avocat. Îți mai 
aminteşti cînd am şters-o la New Haven şi am agăţat pipiţele 
alea în staţia de autobuz? 

— Spuneam că sîntem de la Yale... 

— Dar nu le-am făcut nimic. 

— Am ridicat doar din sprîncene. 

— Oare să fi fost pe atunci chiar aşa de emasculați? 

— Sîntem mai modeşti, dar o să ne revenim. Sîntem ultima 
minoritate, aşa că pînă la urmă o să dobîndim simpatii... Ce s-a 
întîmplat, Avery? 

Se apropie un chelner şi discuţia fu întreruptă. Comandară 
cafea americană și cornuri. Chelncrul înfăşură două șervete roşii 
în formă de con şi puse cîte unul în fața fiecăruia. 

— Ce s-a întîmplat? rosti liniştit Halliday, după plecarea 
chelnerului. Frumosul tîlhar care era tatăl meu a delapidat patru 
sute de mii de dolari de la Chase Manhattan în timp ce era adminis- 
trator şi cînd a fost prins, poc! Cine putea să creadă că un navetist 
respectat din Greenwich, Connecticut, avea două neveste în oraş, 
una pe East Side, cealaltă pe Bank Street. Era un bărbat frumos. 

— Şi foarte ocupat. Dar tot nu înţeleg de unde numele ăsta, 
Halliday. 

— După ce s-a întîmplat — adică, sinuciderea, vreau să spun —, 
mama s-a repezit la San Francisco ca să se răzbune. Noi eram 
din California, ştii ... adică n-ai de unde să ştii. Şi ca să se 
răzbune, s-a măritat cu tatăl meu vitreg, John Halliday; orice 
urmă de Fowler a fost ştearsă cu grijă în următoarele cîteva luni. 

— Chiar şi numele tău de botez? 

— Nu, am rămas tot Press şi la San Francisco. Noi, 
californienii, avem fel de fel de nume caraghioase. Tab, Troy, 
Crotch ... sindromul Beverly Hills 1950... La.Taft, în carnetul 
meu de student scria Avery Preston Fowler, aşa că ai început 
să-mi spui Avery sau „Ave“, ceea ce era îngrozitor. Întrucît mă 
transferasem, nu m-am grăbit să povestesc nimic, nimănui. 

— Toate bune şi frumoase, spuse Converse, dar ce se întîmplă 
cînd dai peste unul ca mine? 

— Ai să fii uimit aflînd cât de rar mi s-a întîmplat. La urma 
urmelor, asta a fost cu mult timp în urmă, iar oamenii din Cali- 
fornia cu care am crescut au înţeles. Acolo copiii îşi schimbă 
numele după cum le vine părinților, iar eu am fost în Est doar 
cîțiva ani, exact atît cît a trebuit să fac clasa a cincea şi a şasea. 
Nu cunoșteam pe nimeni de la Greenwich cu care să stau de 
vorbă şi nu făceam parte din vechea societate de la Tafi. 

— Dar ai avut prieteni acolo. Şi noi am fost prieteni. 

— N-am avut chiar aşa de mulți. Hai să spunem lucrurilor pe 
nume, eram un intrus şi nici tu nu mi-ai dat prea multă atenţie, 
De fapt, nu m-am remarcat în mod deosebit. 

— Ba te-ai remarcat pe salteaua de lupte. 

Halliday rîse. 

— Nu se întîmplă prea des ca foştii luptători să devină jurişti, 
e ceva pe saltea care îți arde creierii... Oricum, ca să-ţi răspund 
la întrebare, e drept că s-a mai întîmplat de vreo cinci sau şase 
ori în ultimii zece ani să-mi mai spună cîte cineva „Hei, nu eşti 
tu cutare şi cutare, indiferent cum spui că te cheamă acum?“ 
Cînd se întîmplă aşa, spun adevărul: mama s-a recăsătorit cînd 
eu aveam şaisprezece ani. Şi aici, întrebările încetează. 

Chelnerul sosi cu cafeaua şi cornurile. Joel îl rupse pe al său 
în două. 

— Şi te-ai gîndit că o să pun întrebările astea într-un moment 
nepotrivit, exact atunci cînd o să te văd la şedinţă. 

— E vorba de o politeţe profesională. Nu voiam să-ţi abat 
gîndurile în timp ce trebuia să te concentrezi asupra problemei 
clientului. La urma urmelor, am încercat împreună să ne pierdem 
virginitatea în acea noapte de la New Haven. 

— Vorbeşte numai pentru tine, spuse Joel zîmbind. 

Halliday zîmbi şi el. 

— Ne-am supărat rău de tot şi amîndoi am fost de acord cu 
asta, nu-ți mai aminteşti? Apropo, ne-am jurat să păstrăm secretul 
în timp ce vomitam în găleată. 

— Voiam numai să te pun la încercare, domnule avocat. Sigur 
că ţin minte. Aşadar, ai părăsit mulțimea celor cu pulovere cenușii 
pentru cămăşile portocalii şi medaliile de aur? 

— Exact. M-am dus la Berkeley şi apoi vizavi, la Stanford. 

— Bună şcoală... Dar cum de ai ajuns în domeniul 
internațional? 

— Mi-a plăcut să călătoresc şi mi-am imaginat că este cel 
mai bun mod de a-mi plăti cheltuielile de transport. Exact aşa a 
început totul ... Dar tu? Cred că ai călătorit pînă te-ai plictisit. 

— Am fost dezamăgit curînd de serviciile externe, de corpul 
diplomatic, de toate astea. Aşa am început ... sincer. 

— După cît de mult ai călătorit? 

Converse îşi ridică ochii albaştri şi se uită la Halliday, 
conştient de răceala din privirile lui. 

— Da, după cît am călătorit. Erau prea multe minciuni şi 
nimeni nu ne spunea nimic despre ele decît atunci cînd era prea 
tîrziu. Ne-au păcălit tot timpul şi n-ar fi trebuit s-o facă. 

Halliday se aplecă înainte, peste masă, privindu-l în ochi pe Joel. 

— Nu mi-am dat seama, spuse el blînd. Cînd am citit numele 
tău în documente şi apoi te-am văzut la televiziune, m-am simţit 
îngrozitor. Nu te cunoşteam foarte bine, dar îmi plăcuseşi. 

— A fost o reacţie firească. Și eu aş fi simţit la fel dacă aş fi 
fost în locul tău. 

— Nu sînt sigur de asta. Vezi tu, eu am făcut partea din 
mişcarea protestatară. 

— Ţi-ai ars carnetul de recrutare, spuse Converse blînd, iar 
gheaţa din priviri i se topi imediat. Eu n-am fost atît de curajos. 

— Nici eu. Era un permis de bibliotecă expirat. 

— Mă dezamăgeşti. 

— Şi eu am fost dezamăgit... de mine însumi. Dar m-am 
făcut remarcat. Halliday se lăsă pe spătarul scaunului şi apucă 
ceaşca de cafea. Dar cum te-ai făcut tu remarcat? Nu cred că 
erai genul ăsta de om. 

— Nu, nu eram. Am fost forțat. 

— Parcă spuneai că ai fost păcălit. 

— Asta a venit mai tîrziu. 

Converse ridică ceaşca de cafea şi sorbi, deranjat de 
întorsătura pe care o luase conversaţia. Nu-i plăcea să discute 
despre anii aceia, dar fusese de multe ori silit. Il făcuseră să pară 
ceva ce nu era. 

— Am făcut anul doi la Amherst și nu eram un student prea 
strălucit... La naiba, mă aflam sub linie şi indiferent ce aş fi 
făcut nu mai puteam să mă mențin. O cam luasem razna încă de 
pe cînd aveam paisprezece ani. 

— N-am ştiut, îl întrerupse Halliday. 

— Tatăl meu nu era un bărbat frumos şi nici nu întreținea mai 
multe concubine. A fost însă pilot de linie şi mai tîrziu a ajuns în 
conducerea companiei Pan Am. In familia Converse era ceva 
obişnuit să înveţi să zbori cu avionul înainte să-ți iei permisul de 
conducere. 

— Mai ai frați şi surori? 

— O soră mai mică. A pilotat singură înaintea mea şi nu m-a 
lăsat niciodată să uit acest lucru. 

— Imi aduc aminte. A dat şi un interviu la televiziune. 

— Două, preciză Joel zîmbind. Era în alt domeniu şi puţin 
îmi păsa cine o cunoştea sau nu. Cei de la Casa Albă mi-au spus 
să stau departe de ea: să nu trădezi cauza şi verifică-i scrisorile 
cînd eşti împreună cu ea. 

— De asta îmi aduc aminte de ea, spuse Halliday. Aşadar, un 
student slab a plecat de la colegiu, dar Marina a cîştigat un pilot 
de nădejde. 

— Nu tocmai, nici unul din noi nu era aşa. Nu prea aveai la 
cine să te dai. Cei mai mulţi dintre noi am ars pe dinăuntru. 

— Cu toate acestea, presupun că îi urai pe cei ca mine, care 
rămăseseră acasă. Evident, nu şi pe sora ta. 

— Ba da, şi pe ea, îl corectă Converse. li uram, îi detestam, îi 
disprețuiam... eram furios. Dar numai atunci cînd era omorît 
cineva sau îşi pierdea minţile în lagăr. Nu pentru ce spui tu — toţi 
ştim cum a fost la Saigon —, dar pentru că o faci fără nici un fel 
de teamă. Voi toți stăteaţi în siguranță şi ne făceaţi pe noi să ne 
simțim ca nişte tîmpiți. 

— Te înțeleg. 

— Drăguţ din partea ta. 

— Imi pare rău, n-am vrut să sune aşa. 

— Cum a sunat, domnule avocat? 

Halliday se încruntă. 

— Cam condescendent, aşa mi se pare. 

— Să nu ţi se pară, spuse Joel. Exact aşa a sunat. 

— Tot mai eşti furios? 

— Nu pe tine, dar nu pot suferi subiectul ăsta care mi se tot 
învârte prin cap. 

— Dă vina pe Pentagon. Cîtva timp ai fost un adevărat erou 
la ştirile de noapte. Parcă ai evadat de trei ori, aşa e? După 
primele două ai fost prins şi băgat la carceră, dar a treia oară ai 
reuşit. Te-ai tîrît cîteva sute de kilometri prin jungla inamică 
pînă ai ajuns la liniile noastre. 

— N-au fost decît o sută de kilometri şi am avut noroc. În 
primele încercări din cauza mea au murit opt oameni. Nu sînt 
foarte mîndru de treaba asta. Am putea să revenim la afacerea 
Comm Tech-Bern? 

— Mai acordă-mi cîteva minute, spuse Halliday, împingînd 
cornul la o parte. Te rog. Nu încerc să tergiversez discuţia. Dar 
este ceva care îmi apasă mintea, dacă consideri că am minte. 

— Preston Halliday are, dosarul lui confirmă acest lucru. Dacă 
au dreptate colegii mei, eşti un adevărat rechin. Dar eu am 
cunoscut pe cineva care se numea Avery, nu Press. 

— Atunci poţi să-mi spui chiar Fowler, dacă asta te aranjează. 

— Despre ce e vorba? 

— Mai întîi două întrebări. Vreau să fiu foarte precis, pentru 
că ai şi tu o anumită reputaţie. Se spune că eşti unul dintre cei 
mai buni în dreptul internațional, dar oamenii cu care am stat 
eu de vorbă nu pot să înțeleagă de ce Joel Converse continuă 
să activeze la o firmă relativ mică, deşi este suficient de bun 
pentru a viza ceva mai de soi. Eventual chiar o afacere pe cont 
propriu. 

— Vrei să mă angajezi? 

— Eu nu, nu vreau parteneri. Mă recomand: John Halliday, 
avocat, San Francisco. 

Converse se uită la jumătatea de corn din fața lui şi se hotărî 
să n-o mai mănînce. 

— Care era întrebarea, domnule avocat? 

— De ce eşti aici unde eşti? 

— Sînt plătit bine şi, practic, conduc secția; nu mă bate nimeni 
la cap. Şi nici nu vreau să risc. Este vorba de o mică pensie 
alimentară, nu cine ştie ce, dar serioasă. 

— AI şi copii de întreţinut? 

— Nu, slavă Domnului. 

— Ce s-a întîmplat după ce ai plecat din Marină? Cum te-ai 
simţit? Halliday se aplecă în față, cu coatele sprijinite pe masă şi 
îşi cuprinse bărbia în mîini. 

— Cu cine ai vorbit? întrebă Converse. 

— Deocamdată, informaţia este secretă, domnule avocat. 
Accepti? 

Joel zîmbi. 

— Eşti un adevărat rechin... Ei bine, m-am întors din acel 
episod al vieții mele furios şi cu dorința de a avea totul. Studentul 
indolent de altădată a devenit un cercetător asiduu şi aş minţi 
dacă n-aş recunoaşte că am beneficiat de un oarecare tratament 
preferenţial. M-am întors la Amherst şi am făcut doi ani și 
jumătate în trei semestre şi o vară. Apoi Duke mi-a oferit un 
program rapid de studii şi m-am dus acolo, după care am făcut 
o specializare la Georgetown, la un birou. 

— Ai fost funcționar la Washington? 

— Da, încuviință Converse. 

— La ce firmă? 

— Clifford. 

Halliday fluieră uşor admirativ şi se lăsă pe spătarul 
scaunului. 

— E un teritoriu de aur, paşaportul pentru raiul de la 
Blackstone şi pentru companiile multinaționale. 

— Ţi-am spus că am beneficiat de un tratament preferenţial. 

— Atunci ţi-a venit gîndul să treci la Externe? Cînd erai la 
Georgetown? La Washington? 

Joel dădu din nou din cap, clipind din ochi din cauza luminii 
puternice a soarelui. 

— Da, răspunse el calm. 

— Era normal, spuse Halliday. 

— Dar mă voiau din motive greșite, numai din motive greşite. 
Cînd şi-au dat seama că am în minte un alt set de reguli, n-am 
mai putut nici măcar să mă apropii de Departamentul de Stat. 

— Dar ce e cu firma Clifford? Erai extraordinar, chiar şi pentru ei. 
Californianul ridică mîinile. Ştiu, ştiu, făcu el, tot din motivele 
acelea. 

— Din cauza cifrelor, spuse Converse. Erau peste patruzeci 
de jurişti la sediu şi alți două sute pe statele de plată. Mi-au 
trebuit zece ani ca să găsesc toaleta şi alți zece ca să găsesc 
cheia. Nu era tocmai ce-mi doream. 

— Şi ce îţi doreai? 

— Cam ceea ce am obținut. Ţi-am spus, sînt bani buni şi 
conduc secția internaţională. Şi acest lucru este foarte important 
pentru mine. 

— Dar nu aveai de unde să ştii asta, cînd ai venit aici, obiectă 
Halliday. 

— Ba da. Cunoşteam cîte ceva. Cînd Talbot, Brooks şi Simon 
— firma asta mică, cum spui tu, la care lucrez acum — au venit la 
mine, am ajuns la o înțelegere. Dacă în patru sau cinci ani mă 
afirm, voi prelua afacerile lui Brooks. El era cel care se ocupa 
de chestiunile de dincolo de ocean şi se săturase să tot schimbe 
fusele orare şi să se adapteze la ele. Converse mai făcu o pauză. 
Se pare că m-am afirmat. 

— Şi tot aşa de clar este că pe aici, pe undeva, te-ai şi căsătorit. 

Joel se lăsă pe spătarul scaunului. 

— E nevoie de asta? 

— Nu este absolut necesar, dar mă interesează enorm. 

— De ce? 

— Consider-o o curiozitate firească, spuse Halliday, cu o 
privire amuzată. Cred că ai simţi acelaşi lucru dacă ai fi în locul 
meu şi dacă eu aş fi trecut prin tot ce ai trecut tu. 

— Rechinul e mort, murmură Converse. 

— Evident că nu eşti obligat să-mi răspunzi, domnule avocat. 

— Ştiu, dar deşi poate părea curios, nu mă supără. A avut şi 
ea partea ei de suferință pentru necazurile prin care am trecut 
eu. Joel rupse cornul, dar nu-l luă de pe farfurie. „Confortul, 
conveniențele şi o vagă imagine de stabilitate“, spuse el. 

— Poftim? 

— Astea sînt cuvintele ei, continuă Joel. Spunea că m-am 
căsătorit ca să am pe cineva unde să mă duc şi pe cineva care 
să-mi facă de mîncare, să-mi spele rufele şi să scap de bătaia de 
cap, de consumul de timp şi de nervi necesare pentru a găsi pe 
cineva cu care să te culci. Şi că dîndu-i ei o situație legitimă, îmi 
îmbunătățeam şi propria imagine... şi, Dumnezeule, eu a trebuit 
să fiu cel care a jucat toate aceste roluri ... tot cuvintele ei. 

— Şi avea dreptate? 

— i-am spus, cînd m-am întors, voiam să am totul, iar ea 
făcea parte din acest tot. Da, avea dreptate. Bucătăreasă, 
servitoare, spălătoreasă, tovarăşă de pat şi o însoţitoare 
acceptabilă, atrăgătoare. Mi-a spus că n-a putut niciodată să 
stabilească în ce ordine veneau toate rolurile astea. 

— Pare să fi fost o fată de toată isprava. 

— A fost. Este. 

— Mi se pare mie sau există o speranță de posibilă 
reconciliere? 

— Nici vorbă. Converse scutură din cap, schițînd un zîmbet. 
A fost păcălită şi ea şi n-ar fi trebuit să se întîmple acest lucru. 
Oricum, îmi place statutul meu actual; chiar îmi place. Unii dintre 
noi nu sînt făcuți pentru focul din cămin şi curcanul umplut, 
chiar dacă uncori îşi doresc aşa ceva. 

— Nu e o viaţă prea rea. 

— Ai şi tu parte de ea? 

— Da, alerg pe la ortodontişti şi la teste de aptitudini şcolare. 
Cinci copii şi o nevastă. Dar n-aş fi vrut să fie altfel. 

— Călătoreşti mult, nu-i aşa? 

— E minunat cînd te întorci acasă. Halliday se aplecă din nou în 
faţă, ca şi cînd ar fi studiat un martor. Aşadar, în momentul de față 
nu ai nici un fel de legătură, nu ai la cine să te grăbeşti să te întorci. 

— Talbot, Brooks şi Simon ar putea considera ofensator ceea 
ce spui. La fel şi tata. De cînd a murit mama, luăm masa 
împreună o dată pe săptămînă, asta cînd nu zboară pe undeva. 

— Mai zboară şi acum? A 

— O săptămînă e la Copenhaga, cealaltă la Hong Kong. li 
place. li place să se mişte mereu. Are şaizeci şi opt de ani şi este 
îngrozitor de răsfățat. 

— Cred că mi-ar plăcea bătrînul. 

Converse ridică din umeri şi zîmbi din nou. 

— Nu e chiar aşa de sigur. Consideră că toţi avocaţii sînt nişte 
pisălogi afurisiţi, inclusiv eu. 

— Sînt sigur că mi-ar plăcea.... dar în afară de patronii tăi şi 
de tatăl tău nu ai nici un fel — cum să spun — de prioritate în 
viaţă? 

— Dacă vrei să spui femei, pot să te informez că am cîteva 
prietene bune, dar oricum consider că discuţia a mers prea 
departe. 

— Ți-am spus că am un motiv, zise Halliday. 

— Atunci de ce să nu vorbim despre el? S-a terminat cu 
interogatoriile. 

Californianul încuviință din cap. 

— Foarte bine, aşa vom face. Oamenii cu care am discutat eu 
doreau să ştie dacă eşti liber ca să poți călători. 

— Răspunsul este că nu sînt liber. Am o slujbă şi o răspundere 
față de compania pentru care lucrez. Astăzi este miercuri; pînă 
vineri încheiem afacerea cu fuziunea, urmează week-end-ul şi 
luni o iau de la capăt... acolo unde sînt aşteptat. 

— Dar dacă am presupune că am aranja ceva cu Talbot, 
Brooks şi Simon? 

— Ar însemna să presupunem cam multe. 

— Şi tu vei găsi că aranjamentul este foarte greu de respins. 

— Exagerezi. 

— Să vedem, spuse Halliday. Cinci sute de mii de dolari dacă 
accepți să te ocupi de caz, şi un milion dacă îl rezolvi. 

— Acum chiar că vorbeşti aiurea. 

O altă străfulgerare de lumină îl orbi pe Converse; de astă 
dată dură ceva mai mult decît prima oară. Ridică mîna stîngă ca 
să-şi apere ochii de soare şi se uită fix la omul din fața lui, pe 
care îl cunoştea sub numele de Avery Fowler. 

— Şi apoi, lăsînd la o parte etica, pentru că trebuie să cîştigi 
ceva în dimineața asta, momentul pe care ţi l-ai ales nu mi se pare 
foarte potrivit. Nu-mi place să primesc oferte — şi mai ales oferte 
nebuneşti — de la avocaţi pe care urmează să-i întîlnesc ca adversari. 

— Sînt două lucruri separate şi ai dreptate, nu am nimic de 
cîştigat, sau de pierdut. Tu şi Aaron ați perfectat totul, iar eu fac 
atîta caz de morală. Îi taxez pe elveţieni numai pentru timpul 
meu — baza minimă — pentru că nu mi s-a cerut nici un fel de 
expertiză. Recomandarea mea din această dimineaţă va fi să 
accepte documentele aşa cum sînt, fără să schimbăm nici măcar 
o virgulă. Unde e conflictul? 

— Dar unde e raționamentul bunului-simț? întrebă Joel. Ca 
să nu mai vorbim de acele aranjamente pe care Talbot, Brooks 
şi Simon le vor găsi acceptabile. Vorbeşti despre doi ani şi 
jumătate de salariu maxim plus bonificațiile ca să spun da. 

— Spune da, zise Halliday. Noi avem nevoie de tine. 

— Noi? Asta e ceva nou, nu-i aşa? Credeam că e vorba deei. 
Ei fiind oamenii cu care vorbeşti. Spune tot, Press. 

A. Preston Halliday îl privi fix în ochi pe Joel. 

— Sînt şi eu unul dintre ei şi aici se întîmplă ceva ce n-ar 
trebui să se întîmple. Vrem să scoţi din afaceri o anumită firmă. 
E nu numai o veste proastă, ci şi ceva foarte periculos, dar o 
să-ți dăm uneltele de care ai nevoie. 

— Ce firmă? 

— Numele ei nu înseamnă nimic, nu-i înregistrată. Să spunem 
că este un guvern în exil. 

— Ceee? 

— Un grup de oameni care au gînduri asemănătoare şi sînt pe 
cale să-şi construiască un portofoliu atît de extins încît le va 
asigura influență acolo unde n-ar trebui să aibă... şi autoritate. 

— Şi unde e asta? 

— În locuri în care această lume amărîtă nu poate să-şi permită. 
Dar ei pot să acţioneze pentru că nimeni nu se aşteaptă la aşa 
ceva. 

— Eşti cam criptic. |, 

— Sînt înspăimîntat. Ii cunosc. 

— Dar ziceai că ai mijloacele necesare ca să-i ataci, spuse 
Converse. Presupun că asta înseamnă că sînt vulnerabili. 

Halliday încuviință din cap. 

— Aşa credem şi noi. Posedăm anumite fire, dar trebuie să 
mai săpăm şi să punem apoi bucăţelele la un loc. Avem toate 
motivele să credem că încalcă legile, că se angajează în activități 
şi tranzacţii interzise de guvernele lor. 

Joel rămase tăcut cîteva clipe, studiindu-l pe californian. 

— Guverne? întrebă el. Vorbeşti la plural? 

— Da. Halliday scăzu vocea. Sînt de naționalități diferite. 

— Şi e o singură companie? spuse Converse. O singură 
corporație? 

— Intr-un fel, da. 

— Ce-ar fi să spui simplu: da. 

— Nu e chiar aşa de simplu. 

— Uite ce este, îl întrerupse Joel. Ai nişte fire, aşadar eşti pe 
urmele unor lupi răi şi graşi. În ce mă priveşte, pentru moment 
am un serviciu care mă satisface. 

Halliday făcu o pauză, apoi vorbi din nou: 

— Nu, nu ai, spuse el blind. 

Se lăsă din nou tăcere, cei doi bărbaţi cîntărindu-se din priviri. 

— Ce-ai spus? întrebă Converse cu privirile reci ca gheaţa. 

— Firma ta înţelege. Îţi dă concediu fără plată. 

— Ticălos încrezut ce eşti! Cine ţi-a dat dreptul să te apropii 
de ... 

— Generalul George Marcus Delavane, îl întrerupse brusc 
Halliday. Rostise numele pe un ton monoton, fără inflexiuni. 

Era ca şi cînd tunetul s-ar fi abătut asupra lui Joel, iar gheața 
din ochi i se transformă instantaneu în vîlvătăi. Tunetul bubui 
imediat şi îi explodă în creier. 


Piloții şedeau în jurul unei mese rectangulare din camera 
de gardă şi sorbeau din cafea, privind lichidul maroniu din 
ceşti sau pereții cenușii; nimeni nu avea chef să rupă tăcerea. 
Cu o oră mai devreme trecuseră peste Pak Song, trăgînd în jos 
- şi opriseră batalioanele vietnameze care înaintau spre sud; în 
felul acesta, dăduseră timp trupelor americane să se regrupeze, 
în vederea asediului brutal care avea să urmeze. Își terminaseră 
misiunea și se întorseseră la portavion. Toţi, cu excepția unuia. 
Işi pierduseră comandantul. Locotenentul Gordon Ramsey 
fusese lovit de o rachetă rătăcită care se abătuse de la traiectoria 
ei şi se fixase pe fuselajul lui Ramsey; explozia nimicise avionul, 
iar viața dispăruse cit ai clipi din ochi. Un front atmosferic 
sever urmă acestui raid, astfel încît în următoarele cîteva zile 
puțin probabil să mai fie misiuni. 

Vor avea timp să se gîndească şi asta nu era deloc plăcut. 
— Domnule locotenent Converse, rosti un marinar 

apărut în uşa deschisă a încăperii. 

— Da? 

— Domnul căpitan doreşte să vă prezentaţi la biroul lui. 

„Invitaţia e frumos formulată“, mormăi Joel în sinea lui, 
în timp ce se ridica de pe scaun şi privea fețele sumbre ale 
celor din jur Era o invitație așteptată, dar nu şi bine venită. 
Promovarea reprezenta o onoare pe care ar fi fost foarte bucuros 
să n-o primească. Totuşi, fusese în aer mai mult decît oricine 
alicineva şi avea acum experiența necesară pentru a fi 
comandant de escadron. 

În timp ce urca scările înguste spre punte, văzu contururile 
unui imens helicopter Cobra ce cobora şovăielnic spre portavion. 
În aproximativ cinci minute va ajunge deasupra punţii şi va 
cobori: cineva de pe uscat venea în vizită pe portavion. 

— Este o pierdere cumplită, Converse, spuse căpitanul 
ridicîndu-se în picioare în faţa mesei cu hărți. Trebuie să scriu 
o scrisoare pe care o urăsc înainte de a o începe. Numai 
Dumnezeu ştie cit de greu este să scrii astfel de scrisori, dar 
asta parcă e mai dureroasă decit toate. 

— Toți simțim la fel, domnule. 

— Sint sigur că dumneata aşa simți, încuviință din cap 
căpitanul. Sînt sigur că ştii şi de ce eşti aici. 

— Nu tocmai, domnule. 

— Ramsey spunea că eşti cel mai bun, şi asta înseamnă că 
va trebui să preiei comanda unuia din escadroanele din Marea 
Chinei de Sud. 

Telefonul sună şi ofițerul superior ridică receptorul. 

Ceea ce urmă fu o surpriză pentru Joel. Căpitanul ridică 
mai întîi din sprincene, apoi muşchii feței i se crispară brusc, 
iar în ochi îi apăru o privire alarmată şi furioasă în acelaşi 
timp. ` 

— Ce? exclamă el ridicînd vocea. S-a anuntat ceva, s-a 
primit ceva la cabina radio? 

După o altă pauză, căpitanul trînti receptorul în furcă şi 
strigă: 

— Iisuse Hristoase! Se uită la Converse şi continuă: Se pare 
că avem o vizită inopinată a Comandamentului de la Saigon. 

— Mă întorc jos, domnule, spuse Joel, schițind salutul. 

— Nu încă, locotenente, spuse căpitanul liniştit, dar ferm. 
Primeşti ordine şi întrucît acestea afectează operaţiile aeriene 
de pe această navă, o să le asculţi pînă la sfirşit. Cel puţin o 

să-l facem pe Marcus Nebunul să înțeleagă că tulbură mersul 
lucrurilor de pe navă. 

În următoarele treizeci de secunde fură ocupați cu ritualul 
de numire în comandă, ofițerul superior îl investi pe 
subordonatul său cu răspunderi noi. Apoi se auziră două bătăi 
energice în uşă, aceasta se deschise şi un general lat în spate, 
George Marcus Delavane îşi făcu intrarea, spărgînd parcă 
spațiul din fata lui cu prezenţa sa impunătoare. 

— Căpitane? făcu Delavane politicos, salutind primul, deşi 
comandantul navei era mai mic în grad. 

Vocea piţigăiată se străduia să fie politicoasă, dar privirea 
trăda ostilitate şi era rece ca gheaţa. 

— Domnule general, spuse la rindul lui căpitanul, răspunzind 
la salut împreună cu Converse. Este o vizită inopinată a 
Comandamentului din Saigon? 

—Nu, este vorba de o convorbire urgentă între dumneata şi mine 
— între Comandamentul de la Saigon şi una din unităţile sale. 

— Înţeleg, făcu căpitanul cu patru trese. Furia se ghicea 
sub calmul aparent. In momentul de față, transmit ordine 
urgente acestui om ... 

— Ti se pare potrivit să le contramandezi pe ale mele? 
interveni Delavane, ridicînd vocea. 

— Domnule general, am avut o zi grea şi tristă, spuse 
căpitanul. Ne-am pierdut unul dintre cei mai buni piloti, acum 
o oră... 

— A fugit? interveni din nou Delavane, iar brutalitatea 
observaţiei lui fu accentuată de vocea pițigăiată. L-a împuşcat 
cineva în coadă? 

— Vă rog să-mi permiteţi să vă spun că nu sînt de acord! 
spuse Converse, incapabil să se controleze. Eu îl înlocuiesc pe 
acest om şi resping ceea ce ați afirmat, domnule general! 

— Tu? Dar cine naiba mai eşti şi tu? 

— Uşurel, locotenente, eşti liber. 

— Cu respect cer permisiunea să răspund domnului gene- 
ral, domnule! strigă Joel, refuzînd să se clintească, de furie. 

— Ce ceri, zburător nenorocit? 

— Numele meu este... 

— Mai slăbeşte-mă! Nu mă interesează! Delavane întoarse 
brusc capul spre căpitan. Aş vrea să ştiu ce te face să crezi că 
poți să nu te supui ordinelor mele — ordinelor de la 

Comandamentul din Saigon! Am ordonat un atac pentru ora 
cincisprezece, iar dumneata „ai refuzat respectuos “ să aduci 
la îndeplinire acest ordin! 

— Un front atmosferic neprielnic a pătruns aici, ştiţi şi 
dumneavoastră acest lucru la fel de bine ca şi mine. 

— Meteorologii mei spun că există condiții perfecte de zbor! 

— Presupun că dacă le-aţi cere părerea în timpul unui muson 
din Birmania v-ar spune la fel. 

— Asta este o insubordonare foarte gravă! 

— Asta este nava mea şi regulamentele militare arată cit se 
poate de clar cine comandă aici. 

— Vrei să-mi faci legătura cu camera radio? Am să vorbesc 
cu Biroul Oval şi o să vedem cît timp ai să mai fii comandant 
pe nava asta! 

— Sînt sigur că vreţi să aveţi o convorbire particulară. Am 
să ordon să fiţi însoțit acolo. 

— Să te ia naiba, am patru mii de oameni care se deplasează 
spre sectorul cinci! Avem nevoie de un atac la joasă altitudine 
de pe uscat şi de pe mare şi am să-l obțin, chiar dacă o să fiu 
nevoit pentru asta să-ţi mişc fundul de aici peste o oră! Și să 
ştii că pot s-o fac, căpitane! ... Am venit aici ca să cîştigăm, să 
cîştigăm tot! Poate că n-ai aflat pînă acum, căpitane, dar orice 
război înseamnă un risc! Nu poți cîştiga dacă nu rişti! 

— Sînt aici de mult timp, domnule general. Bunul-simţ spune 
că trebuie să ai cît mai puţine pierderi şi dacă ai cît mai puţine 
pierderi poți să cîştigi următoarea bătălie. 

— Eu am s-o cîştig pe asta, cu sau fără dumneata, laşule!. 

— Vă sfătuiesc respectuos să vă controlaţi limbajul, domnule 
general. 

— Ce faceee? Chipul lui Delavane era desfigurat de furie, 
ochii îi ieşiseră din orbite şi aruncau priviri ucigaşe. Mă 
sfătuieşti? Sfătuieşti Comandamentul de la Saigon! Ei bine, 
n-ai decit să faci ce vrei, laş cu chiloței de mătase, dar 
incursiunea în susul văii a şi început. 

— Se numeşte Tho, îl întrerupse Converse. Este primul 
tronson al rutei Pak Song. L-am atacat de patru ori. Cunosc 
terenul. 

— Íl cunoşti? urlă Delavane. 

— Íl cunosc, dar primesc ordine numai de la comandantul 
acestei nave, domnule general. 

— Căcăcios neruşinat şi obraznic, ai să primeşti ordine de 
la preşedintele Statelor Unite! El este comandantul suprem! Și 
am să te fac să auzi aceste ordine! 

Fața lui Delavane se afla la numai cîțiva centimetri de a 
lui, iar expresia de maniac îi punea la grea încercare răbdarea 
de care mai dispunea Joel. Ura se amesteca cu sila. Aproape 
fără să-şi dea seama ce spune, Converse vorbi din nou: 

— Și eu v-aş sfătui, domnule general, să aveţi grijă cum 
vorbiti. 

— De ce, rahat cu ochi ce eşti? Aţi băgat microfoane pe 
aici? 

— Ușurel, locotenente, am spus că eşti liber! interveni 
comandantul. 

— Imi spui mie să am grijă cum vorbesc, că eşti mare sculă 
cu o tresă de aur? Nu, ascultă-mă bine, tu să ai grijă cum 
vorbeşti şi ce faci! Dacă la ora cincisprezece escadronul nu 
este în aer, am să declar această navă drept cea mai mare 
adunătură de laşi din Asia de Sud-Est! Ai înţeles, laşule cu 
chiloți de mătase de rangul trei? 

Și Joel răspunsese din nou, mirîndu-se singur de unde avea 
atita curaj. 

— Nu ştiu de unde aţi venit, domnule, dar sper în mod sincer că 
ne vom mai întilni şi în alte împrejurări. Cred că sînteţi un porc! 

— Nesupunere! Am să-ți rup gitul. 

— Locolenente, eşti liber! 

— Nu, domnule căpitan, urlă generalul. Va fi omul care va 
conduce acest atac. Ei bine, ce părere ai? Te ridici în aer sau 
vorbim cu preşedintele — ori poate vrei să vă declar pe toți 
nişte laşi? 

La ora 15.20, Converse decolase cu escadronul de pe punte. 
La 15.38 primii doi oameni fură doboriți de-a lungul coastei. 
La 15.46, incapabil să-şi mai stabilizeze avionul, Converse se 
aruncase cu parașuta în furtuna de afară şi fusese prins imediat 
în virtejul puternic al vintului. In timp ce se răsucea violent, 
apropiindu-se tot mai rapid de pămînt şi fiecare smucitură îi 
înfigea mai adînc în carne curelele paraşutei, o imagine îi 
apărea mereu în fața ochilor: chipul de maniac al generalului 
George Marcus Delavane. Tocmai era pe punctul de a-şi începe 
un sejur nelimitat în iad din cauza unui țicnit. Și după cum 
aflase mai tîrziu, pierderile fuseseră infinit mai mari la sol. 

Delavane! Măcelarul de la DaNang şi Pleiku. Cel din cauza 
căruia pieriseră mii de oameni, cel ce aruncase batalion după 
batalion în junglă şi pe coline fără pregătire şi instrucție adecvată, 
fără suficientă forță de foc. Copii speriați şi răniți fuseseră mînați 
în lagăre, înspăimîntaţi, încercînd să nu plîngă şi, atunci cînd în 
cele din urmă înțeleseseră ce e cu ei, izbucniseră în lacrimi fără 
a se mai putea controla. Povestirile pe care le istoriseau erau mii 
de variaţii pe aceeaşi temă înnebunitoare. Soldaţi fără experiență 
şi insuficient instruiți trimişi la luptă la numai cîteva zile după 
debarcare, în speranța că numărul mare al trupelor avea să învingă 
duşmanul cel mai adesea invizibil. Iar atunci cînd numărul nu 
s-a dovedit suficient, s-au trimis trupe şi mai numeroase. Timp 
de trei ani, Comandamentul a ascultat de cuvîntul unui maniac! 
Delavane! Seniorul de la Saigon, producătorul de morţi, cel care 
nu ştia ce înseamnă chipurile smulse de pe capete şi membrele 
dislocate, aducătorul de moarte fără sens! Un om care se dovedise 
a fi prea periculos chiar și pentru zeloşii de la Pentagon. Un 
zelos care se depăşise pe sine însuşi, reuşind să-i facă pe propriii 
oameni să se revolte, rechemat şi trimis în retragere ca să scrie 
diatribe citite de fanatici în căutare de motive pentru a-şi defula 
propriile furii. 

Oamenii asemeni ăstuia n-au ce căuta în armată, nu 
înțelegeți? El era duşmanul, duşmanul NOSTRU! Acestea 
fuseseră cuvintele strigate de Converse, în fața unei echipe de 
anchetatori în uniformă care priviseră descumpăniţi unul la altul, 
evitîndu-i privirile şi nedorind să comenteze acele afirmaţii. Îi 
mulțumiseră formal, îi spuseseră că țara îi datorează lui şi altor 
mii de oameni asemeni lui foarte mult, iar în ceea ce priveşte 
ultimele sale comentarii ar trebui să încerce să înțeleagă că adesea 
lucrurile aveau mai multe fațete şi că actul de comandă nu era 
întotdeauna atît de complex pe cît părea. În orice caz, preşedintele 
face apel la națiune să-şi oblojească rănile; ce rost ar avea să 
alimentăm controversele? Şi apoi, lovitura finală, amenințarea. 

— Şi dumneata ţi-ai asumat teribila responsabilitate a 
conducerii, domnule locotenent, spusese un jurist palid, fără să 
se uite la Joel, scrutînd cu privirea paginile unui dosar. Inainte 
de a reuşi să evadezi — de unul singur, printr-un tunel săpat în 
pămînt departe de lagărul principal —, ai condus două alte tenta- 
tive de evadare, în care au fost implicaţi şaptesprezece prizonieri 

de război. Din fericire, dumneata ai supraviețuit, dar alți opt oameni 
n-au avut norocul ăsta. Sînt sigur că dumneata, în calitate de 
comandant, de tactician, nu ai anticipat nici o clipă un procentaj 
de aproape cincisprezece la sută morți. Se spune adesea, deşi nu 
suficient de des: comanda e un lucru uluitor, domnule locotenent! 

Traducerea: nu mai face pe grozavul, soldat. Ai supravieţuit, 
dar alți opt au murit. Despre ce împrejurări este vorba pe care 
armata nu le cunoaşte? A fost vorba de o tactică ce îi proteja pe 
unii mai mult, pe unul mai mult decît pe ceilalți? Un om care a 
reuşit să scape — de unul singur — evitînd paznici care trăgeau 
noaptea în prizonieri fără somaţie. E suficient să ridici această 
chestiune şi un anume dosar se va redeschide şi vei avea parte 
de un stigmat care te va urmări tot restul vieții. Înapoi, soldat. 
Te avem la mînă, este suficient să formulăm o simplă întrebare 
pe care ştim că nu trebuie s-o punem, dar o s-o facem pentru că 
am înghiţit destule. O să tăiem în came vie oriunde putem. Fii 
fericit să ai scăpat cu viaţă şi cară-te. Cară-te! 

In acel moment Converse fusese pe punctul de a-şi distruge 
viitorul în mod conştient. Ii venise să sară la ipocriţii aceia din 
faţa lui care făceau pe mironosiţele... studiase chipul fiecăruia, 
iar vederea periferică prinsese rîndurile de trese şi petlițe, de 
medalii, stelele căpătate în diverse lupte. Şi atunci se petrecuse 
ceva ciudat cu el... fusese cuprins de un amestec de dezgust şi 
scîrbă... dar şi de milă. Erau nişte oameni cuprinși de panică, 
nişte oameni care îşi consacraseră viețile luptei şi răspunseseră 
la chemarea patriei lor la război... numai pentru a fi amăgiţi, aşa 
cum fusese amăgit și el însuși. Dacă a proteja ceea ce e bine 
însemna să protejezi tot ce e mai rău, cine putea spune că nu au 
dreptate? Unde erau sfinții? Sau păcătoşii? Putea fi vreunul din 
ei, cînd de fapt erau cu toţii victime? 

Dar dezgustul fu cel care avu cîştig de cauză în cele din 
urmă. Locotenentul Joel Converse nu fu în stare să acorde salutul 
final grupului de superiori. Se întoarse în tăcere, fără nici un fel 
de ținută militară şi părăsi încăperea de parcă ar fi scuipat pe 
podea în faţa lor. 

O altă reflexie luminoasă venind dinspre cheiul Mont Blanc 
îl orbi din nou. Era la Geneva, şi nu în lagărul din Vietnamul de 
Nord unde îi ținea în braţe pe copiii care vomitau în timp ce îşi 
relatau povestea. Era la Geneva... şi bărbatul din fața lui ştia 
exact ce gîndeşte şi ce simte el. 

— Dar de ce eu? 

— Pentru că, aşa cum spun ei, s-ar putea să ai o motivaţie. 
Este un răspuns foarte simplu. S-a relatat o întîmplare. Căpitanul 
unui portavion a refuzat să-şi ridice avioanele în aer pentru un 
atac ordonat de Delavane. Fuseseră mai multe furtuni şi căpitanul 
susținuse că e vorba de o adevărată sinucidere. Dar Delavane 
l-a forţat, l-a ameninţat că telefonează la Casa Albă şi că-l va 
înlătura de la comandă. ar tu ai condus acel atac. Asta este. 

— Sînt în viață, spuse Converse sec. O mie două sute de 
copii n-au mai apucat să vadă ziua următoare şi poate că alți o 
mie şi-au dorit să n-o fi văzut. 

— Te aflai în biroul căpitanului atunci cînd Marcus Delavane 
Nebunul şi-a rostit amenințările. 

— Da, eram acolo, încuviință Converse, pe un ton neutru. 
Apoi dădu din cap uimit. Aşadar, tot ce ţi-am povestit despre 
mine auziseşi deja. 

— Citisem, îl corectă avocatul din California. La fel 
ca şi tine — şi cred că sîntem cei mai buni în domeniul ăsta dintre 
cei sub cincizeci de ani — nu pun mare bază pe cuvîntul scris. 
Trebuie să aud o voce, să văd un chip. 

— Dar tu trebuie să-mi răspunzi. Acum... Nu ai venit aici 
pentru fuziunea Comm Tech-Bern, aşa e? 

— Oarecum, spuse Halliday. Numai că n-au venit elveţienii 
la mine, m-am dus eu la ei. Te urmăream şi aşteptam momentul 
propice. Trebuia să fie un moment potrivit, absolut firesc, logic 
chiar şi din punct de vedere geografic. 

— De ce? Ce vrei să spui? 

— Pentru că şi eu sînt urmărit... Rosen a avut într-adevăr o 
criză de inimă. Am auzit de ea, am luat legătura cu Bem şi am 
creat o situaţie plauzibilă pentru mine însumi. 

— Reputația ta ar fi fost suficientă. 

— Ajută şi ea, dar aveam nevoie de ceva mai mult. Am spus 
că ne cunoaştem, că ne ştim de foarte multă vreme — ceea ce 
este adevărat — şi că te respect foarte mult; am lăsat să se înțeleagă 
că eşti abil în privinţa acordurilor finale... şi că eu îți cunosc 
metodele şi am cerut şi un preț destul de piperat. 

— O combinaţie irezistibilă pentru elvețieni, spuse Converse. 

— Mă bucur că eşti de acord cu mine. 

— Dar nu sînt, spuse Joel. Nu sînt absolut deloc de acord cu 
tine, şi în nici un caz cu metodele zale. Nu mi-ai spus nimic, ai 

făcut numai nişte aluzii misterioase despre un grup neidentificat 
de oameni care zici că sînt periculoşi şi ai adus în discuţie numele 
unui om la care ştiai cum voi reacționa. La urma urmelor, poate 
că nu eşti decît un impostor. 

— A numi pe cineva impostor este o atitudine subiectivă 
extrem de jignitoare, domnule avocat, şi nu se va trece la dosar. 

— Dar ideea a fost preluată de jurați, domnule jurist, spuse 
Converse cuprins de o furie rece. 

— Nu supraaprecia siguranța în care te afli, continuă Halliday, 
calm. Nu sînt deloc în siguranță şi în afară de o reputaţie de laş 
care mi-ar displăcea, mai există o soție şi cinci copii la San Fran- 
cisco pe care îi iubesc foarte mult. 

— Aşadar, ai venit la mine pentru că nu am... cum ziceai? 
„Nici un fel de angajamente prioritare?“ 

— Am venit la tine pentru că eşti invizibil, neimplicat în nimic 
şi cel mai bun, iar eu nu pot s-o fac! Nu pot s-o fac pe cale 
legală, şi totul trebuie făcut în mod legal! 

— De ce nu spui o dată clar ce vrei? întrebă Converse. Dacă 
n-ai de gînd să vorbeşti, mă ridic şi o să ne vedem la o altă masă. 

— L-am reprezentat pe Delavane, şopti repede Halliday. 
Dumnezeu mi-e martor că nu ştiam ce fac şi puţini oameni au 
fost de acord cu mine, dar mi-am spus, aşa cum ne spunem 
foarte des: şi oamenii şi cauzele nepopulare au dreptul la un 
reprezentant. 

— Aici nu pot să te contrazic. 

— Dar nu ştii care e cauza. Eu ştiu. Am aflat. 

— Ce cauză? 

Halliday se aplecă în față. 

— Generalii, spuse el abia auzit. Se întorc generalii. 

Joel se uită mai atent la californian. 

— De unde? N-am ştiut că au plecat undeva. 

— Din trecut, spuse Halliday. Din anii de demult. 

Converse se rezemă de spătarul scaunului şi-l privi amuzat. 

— Dumnezeule mare, credeam că specia ta a dispărut de mult. 
Vrei să spui, amenințarea Pentagonului, Press... 

— Nu mai glumi, te rog. Eu nu glumesc. 

— Bineînţeles că nu. Au fost Cele șapte zile din mai — sau 
poate că erau Cele cinci zile din august? Acum sîntem în au- 
gust, aşa că hai să-i zicem Tunurile de odinioară din august. 
Sună bine, cel puţin aşa mi se pare. 

— Incetează, şopti Halliday. Nu e nimic amuzant aici, iar dacă 
ar fi, aş descoperi asta înaintea ta. 

— Asta presupun că vrea să fie un comentariu, spuse Joel. 

— Bineînţeles că este, naiba să te ia, pentru că eu n-am trecut 
prin ce ai trecut tu. Am stat departe de tot, şi asta înseamnă că 
pot să rîd de fanatici pentru că nu mă pot jigni niciodată şi 
continuu să cred că aceasta este cea mai bună armă împotriva 
lor. Dar nu acum. Aici nu-i nimic de rîs. 

— Dă-mi voie măcar să zîmbesc, spuse Converse fără să o 
facă. Nici în momentele mele de paranoia nu am luat în 
considerare posibilitatea unei conspirații conform căreia armata 
să conducă Washingtonul. Nu se poate aşa ceva. 

— Poate că la noi se vede mai puţin decît în alte țări, dar asta 
e tot ce pot să-ți spun. 

— Adică? 

— Fără îndoială că asta e mult mai vizibil în Israel, la 
Johannesburg, foarte posibil în Franţa şi la Bonn, ba chiar şi în 
Anglia, dar nici una di in aceste țări nu ia în serios o asemenea 
teorie. S-ar putea să ai şi tu dreptate, într-un anume sens. 
Washingtonul o să-şi înfăşoare robele constituţionale în jurul lui 
pînă cînd acestea or să se rărească şi or să se destrame de tot şi 
atunci vor ieşi la iveală uniformele, aşa, ca din întîmplare. 

Joel privea fix la chipul bărbatului din fața lui. 

-Nu glumeşti, nu-i aşa? Şi eşti prea deştept ca să încerci să 
mă tragi pe sfoară. 

— Ín nici un caz, adăugă Halliday. N-aş face aşa ceva. 

— Inclin să-ţi dau crezare... ai vorbit de mai multe țări, de 
anumite țări. Unele dintre ele nu ridică vocea, altora abia dacă li 
se aude; altele au sîngele stricat şi memoria proastă. O fac 
intenţionat? 

— Da, spuse californianul dînd din cap aprobator. Nu are nici 
o importanță, pentru că grupul despre care vorbesc eu consideră 
că luptă pentru o cauză care îi va uni în ultimă instanță pe toți. 
Şi îi va conduce pe toți ... aşa cum vor ei. 

— Generalii? 

— Și amiralii, şi generalii de brigadă, şi feldmareşalii. .. soldați 
bătrîni care şi-au întins cortul acolo unde trebuie. Atît de bine, 
încît nu li s-a mai atribuit nici o etichetă de la Reichstag încoace. 

— Haide, dragă Avery! Converse dădu din cap consternat. O 
mînă de mîrţoage bătrîne.. 

— Care recrutează şi îndoctrinează comandanți tineri, capabili 
şi sîrguincioşi, îl întrerupse Halliday. 

„.. care tuşesc dînd ultimele ordine... îl opri Joel. Ai vreo 
dovadă? întrebă el în şoaptă rostind apăsat fiecare cuvînt. 

— Nu destule... dar dacă mai facem ceva săpături, s-ar putea 
să mai apară. 

— La naiba, nu mai fi aşa de evaziv. 

— Printre posibilii recruți, vreo douăzeci de nume sînt de la 
Departamentul de Stat şi de la Pentagon, spuse Halliday. Bărbaţi 
care acordă licenţe de export şi care cheltuiesc milioane pentru 
că au voie s-o facă ceea ce, evident, le lărgeşte continuu cercul 
de prieteni. 

— Şi influenţa, adăugă Converse. Dar ce spuneai de Londra, 
Paris, Bonn... Johannesburg şi Tel Aviv? 

— Tot nume. 

— Cît de sigure? 

— Erau acolo, le-am văzut eu însumi. A fost un accident. Nu 
ştiu cîți au depus jurămînt, dar erau acolo și figurile lor se 
potrivesc cu acest model filozofic. 

— Reichstag-ul? 

— Tot ce le mai trebuie este un Hitler. 

— Şi ce face Delavane în toată povestea asta? 

— El ar putea să numească unul. Ar putea fi cel care să-l 
desemneze pe Fiihrer. 

— E ridicol. Cine o să-l ia în serios? 

— A mai fost luat în serios şi altă dată. Şi ai văzut cu ce s-a 
soldat. 

— Asta a fost atunci, nu acum. Şi nu mi-ai răspuns la întrebare. 

— Oamenii care au crezut şi atunci că are dreptate. Şi nu te 
amăgi singur, din ăştia sînt cu miile. Ceea ce face să-ți stea mintea 
în loc este faptul că există şi cîteva zeci de oameni cu suficienți 
bani ca să finanțeze această amăgire a lor şi a lui — pe care, 
evident, ei n-o consideră o amăgire, ci ca pe o evoluţie firească 
a istoriei, deoarece toate celelalte ideologii au eșuat în mod jalnic. 

Joel dădu să spună ceva, apoi se opri, căci îi venise altceva 
în minte. 

— Şi de ce nu te-ai dus la cineva care poate să-i oprească? 
Să-l oprească pe el. 

— La cine? 

— Nu trebuie să-ți spun eu asta. Sînt o mulţime de oameni în 
guvern — aleşi şi numiţi — şi peste o duzină de ministere. Pentru 
început, de exemplu, Ministerul Justiţiei. 

— Ar ride toţi de mine la Washington, spuse Halliday. Dincolo 
de faptul că nu am nici un fel de dovezi, aşa cum ţi-am spus, ci 

numai nume şi presupuneri — nu uita că am purtat cîndva eticheta 
de laş. O să mi-o lipească din nou în frunte şi o să mă facă să 
dispar. 

— Dar l-ai reprezentat pe Delavane. 

— Ceea ce nu a fost decît o relaţie profesională, nu-i cazul 
să-ți explic tocmai ţie acest lucru. 

— Relaţia client-avocat, completă Converse. Dai de necaz 
înainte să poți face cea mai mică mișcare. Doar dacă nu ai dovezi 
solide împotriva clientului tău din care să reiasă că are intenția 
să mai comită şi alte crime şi că ajuţi la comiterea lor păstrînd 
tăcerea. 

— Dovezi pe care nu le am, îl întrerupse californianul. 

— In acest caz nimeni nu s-ar putea atinge de tine, adăugă 
Joel, şi cu atît mai puţin avocaţii ambiţioşi de la Justiție. Nu vor 
să-şi taie căile de acces după ce nu vor mai fi la minister. Aşa 
cum spuneai, tipii de genul lui Delavane au şi ei „circumscripțiile“ 
lor în lume. 

— Exact, spuse Halliday. Iar cînd am început să pun întrebări 
şi să încerc să ajung la Delavane, n-a vrut să stea de vorbă cu 
mine, nici măcar să mă vadă. In schimb, am primit o scrisoare 
prin care mi s-a adus la cunoştinţă că sînt concediat. Dacă ar fi 
ştiut cine sînt, nu m-ar fi angajat niciodată: „Fuma droguri şi 
trăgea înjurături în timp ce tinerii curajoşi răspundeau chemării 
patriei lor“. 

Converse fluieră î încetișor. 

— N-ai impresia că ai fost tras pe sfoară? Îi asiguri 
reprezentarea în fața legii, o unealtă pe care o poate folosi cum 
vrea în cadrul legalității şi dacă ceva începe să pută, tu eşti ultima 
persoană care îşi poate permite să dea alarma. O să se înfăşoare 
în steagul patriei şi o să spună că eşti un ticălos răzbunător. 

Halliday încuviință din cap. 

— In scrisoarea aia nu exista nimic care să-mi poată face rău 
acolo unde era implicat şi el, dar existau altele. A fost foarte dur. 

— De asta sînt convins. Converse scoase un pachet de țigări 
şi îi oferi lui Halliday, care refuză dînd din cap. Şi cum l-ai 
reprezentat în instanță? 

— Am înfiinţat o corporație, o mică firmă de consultanță în 
Palo Alto, specializată î în importuri şi exporturi. Ce este permis, 
ce nu este permis, care sînt cotele, cum să ajungi pe cale legală 
la tipii din Washington presupunînd că vor să te asculte. In esență, 
era mai mult o acțiune de lobby, arunci un nume, aminteşti de 
cineva. La vremea respectivă mi s-a părut interesant. 

— Parcă ai spus că nu a fost receptată, observă Converse, 
aprinzîndu-şi o țigară. 

— Nu despre asta este vorba. Ar fi o pierdere de timp. 

— Dar de aici ai obținut pentru prima dată informațiile, nu-i 
aşa? Firele alea? 

— A fost un accident şi nu se va mai repeta. Este cît se poate 
de legal şi curat. 

— Dar reprezintă un front de luptă, insistă Joel. Nu poate fi 
altfel dacă ceea ce ai spus, sau măcar o parte din ce ai spus este 
adevărat. 

— Ai dreptate. Dar nu există nimic scris. Este un pretext 
pentru călătorii, un pretext de care are nevoie Delavane şi oamenii 
lui ca să circule dintr-un loc în altul, pentru a face afaceri legale. 
In clipa în care ajung într-o anumită zonă, îşi fac şi treaba lor. 

— Adunările generalilor şi ale feldmareşalilor? întrebă Con- 
verse. 

— Credem că este vorba de o operațiune de misionariat. Foarte 
discretă, dar intensă. 

— Cum se numeşte firma lui Delavane? 

— Palo Alto International. 

Joel strivi ţigara cu un gest brusc. 

— Cine sînt aceştia? Cine se joacă cu asemenea sume de bani 
cu care poți ajungc la oricine din Washington? 

— Te interesează? 

— Nu mă interesează să lucrez pentru oameni pe care nu-i 
cunosc... şi cu care nu sînt de acord. Nu, nu mă interesează. 

— Eşti de acord cu obiectivele aşa cum ti le-am prezentat eu? 

— Dacă ceea ce mi-ai spus e adevărat, şi nu văd nici un motiv 
pentru care să mă fi mințit, bineînţeles că sînt de acord. Ştiai că 
o să fiu de acord. Dar tot nu mi-ai răspuns la întrebare. 

— Să zicem că ți-aş da o scrisoare în care se stipulează că ți 
s-a alocat suma de cinci sute de mii de dolari dintr-un cont se- 
cret de pe insula Mykonos, de către un client al meu al cărui 
nume şi reputaţie sînt mai presus de orice îndoială. Adică ... 

— Stai puţin, Press, interveni dur Converse. 

— Nu mă mai întrerupe, fe rog! Halliday îl privi rugător pe 
Converse. Nu există altă posibilitate, cel puţin deocamdată. Imi 
pun numele şi reputația profesională în joc. Ai fost angajat să 
prestezi o activitate confidențială conform specializării tale de 
către un om pe care eu îl cunosc, care este un cetățean cu totul 
remarcabil, care doreşte să rămînă anonim. Garantez pentru omul 
care te-a angajat şi pentru treaba pe care doreşte s-o faci şi jur 

că acțiunea este cît se poate de legală şi că vei avea beneficii 
extraordinare de pe urma ei. Eşti acoperit total, ai primit cinci 
sute de mii de dolari şi ceea ce sper că este la fel de important 
pentru tine — ai şansa să oprești un maniac, nişte maniaci şi să le 
contracarezi planul odios. In cel mai bun caz, acest plan va crea 
tulburări, crize politice şi suferinţe enorme, atît individuale, cît 
şi de grup. In cel mai rău, ar putea să schimbe cursul istoriei 
ajungîndu-se pînă acolo încît să nu mai existe nici un fel de istorie. 

Converse şedea ţeapăn pe scaun şi privea fix. 

— Ce discurs! L-ai exersat mult? 

— Nu, ticălosule! N-a fost nevoie să-l exersez. Nu mai mult 
decît ai exersat tu acea mică explozie de la San Diego, acum 
doisprezece ani. „Oameni ca acesta n-au ce căuta în armată, nu 
înţelegeți? El era duşmanul, duşmanul nostru.“ ... Astea au fost 
cuvintele, nu-i aşa? 

— Ţi-ai făcut bine temele, domnule avocat, spuse Converse, 
stăpînindu-și furia. Şi de ce insistă clientul tău să rămînă anonim? 
De ce nu încearcă să contribuie la un fond, să discute cu directorul 
CIA, cu Consiliul Securităţii Naţionale, cu cei de la Casa Albă? 
Cinci sute de mii de dolari nu înseamnă chiar un fleac nici în 
ziua de astăzi. 

— Pentru că nu se poate implica în mod oficial. Halliday se 
încruntă şi oftă adînc. Ştiu că ți se pare ciudat, dar aşa stau 
lucrurile. Este un om excepțional; m-am dus la el pentru că eram 
foarte îngrijorat. Ca să fiu sincer, m-am temut că o să pună mîna 
pe telefon şi o să facă exact ceea ce ai spus tu. Să telefoneze la 
Casa Albă. A preferat însă această cale. 

— Cu mine? 

— Îmi pare rău, pe tine nu te cunoştea. Mi-a spus un lucru 
ciudat: să găsesc pe cineva care să-i anihileze fără a le acorda 
onoarea de a reprezenta o preocupare pentru guvern. La început 
n-am înțeles, dar după aceea mi-am dat seama ce voia să spună. 
Se potrivea perfect cu teoria mea conform căreia dacă îți baţi 
joc de cei asemeni lui Delavane îi anihilezi mai eficient decît 
recurgînd la alte metode. 

— Şi elimină şi postura martiriului, adăugă Converse. Dar 
de ce face acest... acest cetățean excepţional... ceea ce face? 
De ce îl interesează atît de mult? 

— Dacă ţi-aş spune, ar însemna să încalc regula 
confidenţialității. 

— Nu te-am întrebat cum îl cheamă. Vreau să ştiu numai de ce. 

— Dacă îţi spun, ai să-ți dai seama despre cine e vorba. Nu 
pot face lucrul ăsta. Crede-mă pe cuvînt, ai fi de acord cu el. 

— Următoarea întrebare, spuse Joel, cu vocea tot mai ascuțită. 
Ce naiba le-ai spus lui Talbot și celorlalți de s-au declarat de 
acord? ` 

— N-au avut încotro, îi explică Halliday. Am primit ajutor. l 
cunoşti pe judecătorul Lucas Anstett? 

— De la Curtea de Apel? Trebuia să fie numit la Curtea 
Supremă cu ani în urmă. 

— Aşa spune toată lumea. Este prieten cu clientul meu şi, din 
cîte am înțeles, s-a întîlnit cu John Talbot şi Nathan Simon — 
Brooks era plecat din oraș — şi, fără a dezvălui numele clientului 
meu, le-a explicat că era vorba de o problemă care poate da 
naştere unei crize naționale dacă nu se întreprinde rapid o acțiune 
pe cale legală împotriva ei. Le-a explicat că este vorba de mai 
multe firme din SUA, dar că problema se află, în esență, în 
Europa, fapt ce necesită talentul şi experiența unui avocat 
specializat în dreptul internaţional. Dacă partenerul lor mai tînăr, 
Joel Converse, va fi de acord să preia cazul, ei sînt rugați să-i 
acorde un concediu fără plată pentru a se putea ocupa de această 
problemă în mod confidenţial. Evident, judecătorul a lăsat să se 
înțeleagă că sprijină foarte ferm acest proiect. 

— Şi, evident, Talbot şi Simon au fost de acord, spuse Joel. 
Nu poţi să-l refuzi pe Anstett. Este al naibii de rezonabil, ca să 
nu mai vorbim de puterea tribunalului său. 

— Nu cred că a recurs la această pîrghie. Uite. Halliday 
scoase din buzunarul hainei un plic alb, lunguieţ. Asta e 
scrisoarea. Aici scrie tot ce ţi-am spus. Mai există şi o hîrtie cu 
schema insulei Mykonos. După ce vei face aranjamentele la bancă 
— cum să fii plătit sau unde vrei să ți se transfere banii —, ți se va 
da numele celui care locuieşte pe insulă. Trăieşte retras. Dă-i un 
telefon. O să-ţi spună unde şi cînd să vă întâlniți. Posedă toate 
instrumentele de care ai nevoie. Ştie numele, legăturile — aşa 
cum ne închipuim noi că funcționează — şi activitățile în care se 
bănuiește că sînt angajați şi care încalcă legile propriilor guveme, 
trimițând arme, echipament şi informaţii tehnologice acolo unde 
acestea n-ar trebui să ajungă. Construieşte-ţi două sau trei cazuri 
care să ducă la Delavane — chiar şi indirect — şi va fi de ajuns. O 
să facem astfel încît totul să pară ridicol. Va fi suficient. 

— Ce te face să fii atât de sigur? spuse Converse supărat. Încă 
nu m-am declarat de acord! N-o să iei tu decizii în locul meu, 
nici Talbot sau Simon şi nici măcar Sfinţia sa judecătorul Anstett, 
sau clientul tău, naiba să-l ia! Ce-ti închipui că poți să faci? Mă 
evaluezi ca pe o fleică, faci aranjamente pe la spatele meu! În 
fond cine vă credeţi? 

— Nişte oameni îngrijoraţi care consideră că l-au găsit pe cel 
potrivit pentru treaba potrivită la momentul potrivit, spuse 
Halliday, lăsînd plicul să cadă în faţa lui Joel. Numai că nu prea 
mai avem timp. Ai fost acolo unde vor ei să ne ducă şi ştii ce 
înseamnă asta. Califomianul se ridică brusc în picioare. Gîndeşte-te. 
O să vorbim mai tîrziu. Apropo, elveţienii ştiu că ne-am întîlnit 
în dimineața aceasta. Dacă te întreabă cineva despre ce am 
discutat, spune-le că ne-am pus de acord în privinţa dispozițiilor 
pentru acțiunile din clasa A. Este în favoarea noastră, chiar dacă 
nu crezi. Mulţumesc pentru cafea. Peste o oră voi fi de partea 
cealaltă a mesei... Mi-a făcut plăcere să te revăd, Joel. 

Californianul păşi repede printre mese şi ieşi pe uşa de alamă 
în lumina strălucitoare a soarelui de pe cheiul Mont Blanc. 


Consola cu telefonul se alfa la celălalt capăt al unei mese 
lungi de conferință. Sunetul lui discret era în armonie cu 
atmosfera sobră. Arbitrul elveţian, reprezentantul legal al 
cantonului Geneva, ridică receptorul şi vorbi încet, dînd de două 
ori afirmativ din cap, apoi puse receptorul în furcă. Se uită de 
jur-împrejurul mesei; şapte din cei opt avocaţi se aflau deja pe 
locurile lor şi vorbeau încet între ei. Al optulea, Joel Converse, 
stătea în fața unei ferestre enorme, flancată de draperii, care dădea 
spre cheiul Gustave Ador. Uriaşul Jet d’eau izbucni în spate, 
umplînd parcă tot spaţiul, aplecîndu-se uşor spre stînga sub forța 
vîntului. Cerul se întunecase; o furtună de vară venea dinspre Alpi. 

— Domnilor, rosti arbitrul, şi conversațiile se întrerupseră, 
iar capetele se întoarseră spre el. A fost domnul Halliday. Este 
reținut de o anumită problemă, dar ne roagă să începem. 
Asociatul său, domnul Rogeteau, are toate recomandările; în 
plus, s-a întîlnit în dimineața aceasta cu domnul Converse pentru 
a rezolva unul din ultimele detalii. Aşa este, domnule Converse? 

Capetele se întoarseră din nou, de astă dată în direcția opusă, 
spre silueta de la fereastră. Nu se auzi nici un răspuns; Joel con- 
tinua să privească în jos, spre lac. 

— Domnule Converse? 

— Poftim? Joel se întoarse ridicînd oarecum nedumerit din 
sprîncene, cu gîndurile departe, foarte departe de Geneva. 

— E adevărat? 

— Despre ce este vorba? 

— V-aţi întîlnit mai devreme cu domnul Halliday? 

Converse făcu o pauză. 

— Aşa este, răspunse el. 

— Și? 

— ŞI... ne-am pus de acord asupra dispoziţiilor finale cu 
privire la acţiunile din clasa A. 

Se auzi un oftat general de uşurare abia perceptibil din partea 
americanilor şi un altul de acceptare calmă din partea elveţienilor. 
Nici una din cele două reacţii nu-i scăpă lui Joel şi, în alte 
împrejurări, ar fi acordat acestui fapt ceva mai multă considerație. 
Lăsînd la o parte părerea lui Halliday despre avantajul Bernei, 
elveţienii îşi dăduseră totuşi prea uşor acordul. Ar fi vrut să mai 
analizeze cîte ceva, ar mai fi fost de discutat cel puţin o oră. 
Naiba să-l ia! gîndi Converse. 

— Atunci să procedăm aşa cum a sugerat domnul Halliday, 
spuse arbitrul, privindu-şi ceasul. 


O oră, două, trei, murmurul vocilor se amesteca în timp ce 
paginile treceau de la unul la altul. Punctele erau clarificate, 
paragrafele aranjate. Halliday tot nu apăruse. Se aprinseră 
luminile, pentru că cerul se întunecase dincolo de ferestrele 
uriaşe; furtuna părea iminentă. 

Apoi, pe neaştepate, ca un fulger din senin, se auziră urlete 
din spatele uşii groase de stejar a sălii de şedinţe. Acestea crescură 
în intensitate, pînă cînd nişte imagini de groază umplură mințile 
tuturor celor care ascultau sunetele prelungi, sfişietoare. Cîţiva 
dintre cei aflați în jurul mesei lungi se ascunseseră repede sub 
ea, alții se ridicaseră de pe scaune şi rămăseseră ca paralizați, 
cîțiva dintre ei, printre care şi Converse, se repeziră spre uşă. 
Arbitrul răsuci clanţa şi smuci uşa cu atîta forță încît aceasta se 
izbi de perete. Ceca ce văzură fu o privelişte pe care nici unul 
din ei n-avea s-o uite. Joel se repezi înainte, făcîndu-şi loc cu 
mîinile şi cu coatele printre ceilalți, trăgînd, împingând şi croindu-şi 
drum printre cei din fața lui. 

Sacoul în dungi al lui Avery Fowler căzu din mîna lui albă 
ca varul; cămaşa albă era plină de sînge, iar pieptul perforat de 

nenumărate găuri mici, sîngerînde. Căzu, apucîndu-se de masa 
secretarei, iar gulerul i se depărtă de gît, lăsînd să se vadă alte 
găuri prin care țîşnea şi mai mult sînge. Respirația ieşea 
şuierătoare din gîtlejul lui Joel. Priveliştea îi era foarte cunoscută 
de pe vremea cînd îi ținea în braţe pe copiii din lagăre care 
plîngeau înspăimîntați înainte să-şi dea duhul. Acum ținea capul 
lui Avery Fowler. 

— Dumnezeule, ce s-a întîmplat? strigă Converse. 

— S-au... întors, tuşi colegul lui de clasă din tinerețe. Liftul. 
M-au prins în lift!... Au spus că este pentru Aquitania, ăsta e 
numele pe care l-au folosit... Aguitania...O, Dumnezeule! 
Meg... copiii... Capul lui Avery Fowler se răsuci spasmodic 
spre umărul drept, apoi din gâtlejul lui însîngerat ieşi ultimul jet 
de aer. 

A. Preston Halliday era mort. 


Converse stătea în ploaie, cu hainele ude leoarcă şi privea la 
locul nevăzut de pe apă unde cu numai o oră în urmă fîntîna 
arteziană țîşnea spre înaltul cerului, anunţînd că aceasta este 
Geneva. Lacul era furios, o infinitate de valuri albe spumoase 
înlocuiseră bărcile elegante. Nu se mai vedeau nici un fel de 
reflexe strălucitoare. Se auzea în schimb tunetul, în depărtare, 
înspre nord. Înspre Alpi. 

Joel era incapabil să mai gîndească. 

Trecu pe lîngă ghișeul lung, placat cu marmură al hotelului 
Richmond și se îndreptă spre scara în spirală din partea stîngă. 
Aşa se obişnuise. Apartamentul lui se afla la etajul al doilea. 
Lifturile cu grilaje de alamă şi cu interioarele căptuşite cu catifea 
crau foarte frumoase, dar nu excelau în privința vitezei. În plus, 
îi făcea plăcere să treacă pe lîngă vitrinele în care erau expuse 
bijuterii extrem de valoroase — diamante strălucitoare, rubine 
sîngerii, coliere în filigran de aur. Îi aminteau cumva de schimbări, 
de schimbările bruşte. Pentru el. Pentru o viaţă despre care 
crezuse că se va încheia violent la cîteva mii de kilometri distanță, 
în vreuna din cele cîteva zeci de celule diferite, dar la fel de 
pline de şobolani, în ropot de arme de foc şi țipete de copii 

răzbătînd din depărtare. Diamantele, rubinele şi aurul reprezentau 
simbolul unei lumi inaccesibile şi ireale, dar erau acolo, trecea 
pe lîngă ele, le observa, zîmbea cu gîndul la existenţa lor, iar ele 
păreau să-l recunoască: nişte ochi mari, deschişi spre adîncurile 
infinite, care îi confirmau că se află acolo, îi confirmau 
schimbarea. 

Acum însă nu le vedea şi nici ele nu-i sesizau prezența. Nu 
vedea nimic, nu simţea nimic, se găsea suspendat într-un spațiu 
atemporal. Un bărbat pe care îl cunoscuse în copilărie sub un 
nume murise ani de zile mai tîrziu în braţele lui sub alt nume, iar 
cuvintele pe care le şoptise în momentul morţii brutale erau pe 
cît de neinteligibile, pe atît de paralizante. Aquitania. Au Spus 
că este pentru Aquitania... Ce aiureală mai era şi asta, ce 
ascundeau de fapt? Ce semnificaţie aveau şi de ce fusese atras 
el în acel joc ambiguu? Pentru că simţea că fusese atras, că exista 
un motiv în această teribilă manipulare. Magnetul era un nume, 
un om, George Marcus Delavane, războinicul din Saigon. 

— Monsieur! Strigătul înăbuşit venea de jos; se întoarse spre 
scări şi îl văzu pe directorul îmbrăcat în ținută de gală traversînd 
grăbit holul şi urcînd apoi scările. Omul se numea Henri şi cei 
doi se cunoşteau de vreo cinci ani. Prietenia lor depăşea limitele 
relațiilor dintre un director de hotel şi un client: jucaseră împreună 
adesea la Divonne, dincolo de frontiera franceză. 

— Bună, Henri. 

— Mon Dieu, ai păţit ceva, Joel? Cei de la biroul tău din New 
York au sunat de mai multe ori. Am auzit la radio, toată Geneva 
vuieşte! Narcotiques! Droguri, crimă, arme... asasinat! Au ajuns 
chiar şi aici! 

— Aşa se spune? 

— Se spune că sub cămaşa lui s-a găsit un pachețel de cocaină; 
un avocat internațional celebru şi o filieră suspectă... 

— E o minciună, îl întrerupse Converse. 

— Asta e ceea ce se vorbeşte, eu ce pot să spun? A fost 
menţionat şi numele tău; s-a spus că a murit în momentul în care 
ai ajuns la el... Bineînţeles, n-ai fost implicat în nici un fel; pur 
şi simplu erai acolo, împreună cu ceilalți. Am auzit numele tău 
şi am fost îngrozitor de îngrijorat! Pe unde ai umblat? 

— Am fost la poliție să răspund la o mulțime de întrebări fără 
răspuns. Intrebări care aveau răspuns, dar nu de la el, nu de la 
autoritățile din Geneva. Avery Fowler — Preston Halliday — 

merita ceva mai mult. li acordase încrederea cu limbă de 
moarte. 

— Dumnezeule, eşti ud leoarcă! exclamă Henri, privindu-l 
îngrijorat. Ai mers prin ploaie, nu-i așa? Nu erau taxiuri? 

— Am simţit nevoia să merg pe jos. 

— Da, bineînţeles, şocul. Înţeleg. Am să-ți trimit sus nişte 
coniac, un armagnac pe cinste. Şi poate vrei să mănînci. Am să 
eliberez masa de la Genti/shommes. 

— Mulţumesc, lasă-mă o jumătate de oră, apoi spune 
centralistei să-mi facă legătura cu New York-ul, se poate? Eu 
nu reuşesc niciodată să formez numărul corect. 

— Joel? 

— Ce este? 

— Pot să te ajut? Am cîştigat şi am pierdut împreună de prea 
multe ori ca să te las singur cînd ai nevoie de ceva. Eu cunosc 
bine Geneva, prietene. 

Converse privi atent chipul crispat ce exprima îngrijorare. 

— De ce spui asta? 

— Pentru că ai respins imediat acuzaţiile poliţiei referitoare 
la cocaină, de ce altceva? Te-am privit cu atenţie. Felul în care ai 
spus-o exprima mai mult decît cuvintele rostite. 

Joel clipi din ochi şi strînse o clipă pleoapele, simțind o durere 
acută în mijlocul frunții. Inspiră profund înainte de a vorbi: 

— Te rog, Henri, nu face nici un fel de speculaţii. Fă-mi 
legătura cu biroul meu peste o jumătate de oră, bine? 

— Mais oui, Monsieur, spuse francezul, dînd din cap în timp 
ce cobora scara. Le Directeur de Richmond este aici ca să-şi 
servească clienții, iar clienții speciali se bucură de servicii 
speciale, bineînţeles. . Dacă ai nevoie de mine, sînt aici, prietene. 

— Ştiu. Dacă trag o carte greşită din pachet, am să te anunţ. 

— Dacă ai de tras vreo carte cît timp ești în Elveţia, cheamă-mă. 
Jocurile depind de jucători. 

— Am să țin minte. Treizeci de minute? OK? 

— Certainement, Monsieur. 


Făcu un duş atît de fierbinte încît aburii îi umpleau plămînii, 
tăindu-i respirația. Apoi se strădui să îndure şi unul rece ca gheața, 
pînă cînd începu să dîrdiie de frig. Spera că şocul provocat de 
aceste două temperaturi extreme îl va ajuta să-şi limpezească 
gîndurile sau cel puţin să mai micşoreze amorțeala. Trebuia să 
pîndească. Trebuia să ia decizii. 

leşi din baie cu halatul flauşat înfăşurat în jurul trupului, 

pentru a-i absorbi picăturile de apă rămase pe piele şi îşi înfundă 
picioarele într-o pereche de papuci aflați lîngă pat, pe podea. 
Luă țigările şi bricheta de pe birou şi se îndreptă spre living. 
Henri se ținuse de cuvînt: pe măsuţa joasă, chelnerul de serviciu 
pe etaj pusese o sticlă de armagnac, foarte scump şi două pahare 
pentru a salva aparențele, nu pentru a fi folosite. Se aşeză pe 
canapeaua moale, plină cu perne mici, îşi turnă în pahar şi îşi 
aprinse ţigara. Ploaia rapidă de august lovea în ferestre, într-un 
răpăit dur, fără pauze. Se uită la ceas. Trecuse de şase — aşadar 
la New York era ora douăsprezece. Joel se întreba dacă Henri 
reuşise să stabilească legătura transatlantică. Avocatul Converse 
dorea să audă cuvintele rostite de la New York, care să-i confirme 
sau să-i infirme dezvăluirile făcute de cel care era acum mort. 
Trecuseră douăzeci şi cinci de minute de cînd Henri îl oprise pe 
scară; va mai aștepta încă cinci şi apoi va suna la centrală. 

Telefonul se auzi imediat, iar zgomotul vibrant, strident al 
soneriei europene îl făcu să tresară enervat. Ridică receptorul. 
Incepu să gîfiîie, mîna îi tremura. 

— Da? Alo? 

— Sînteți chemat de New York, domnule, spuse operatoarea. 
Biroul dumneavoastră. Să anulez convorbirea pe care ați 
comandat-o pentru ora şase şi cincisprezece? 

— Da, vă rog. Şi vă mulțumesc. 

— Domnul Converse? Vocea agitată, pițigăiată aparţinea 
secretarei lui Lawrence Talbot. 

— Bună, Jane. 

— Dumnezeule mare, de la ora zece tot încercăm să dăm de 
tine! Eşti teafăr? Am primit veştile cam pe la zece. A fost oribil! 

— Sînt foarte bine, Jane. Mulţumesc de întrebare. 

— Domnul Talbot nu mai ştie unde îi e capul. Nu-i vine să 
creadă! 

— Să nu dai crezare celor spuse despre Halliday. Nu e nimic 
adevărat. Pot să vorbesc cu Larry, te rog? 

— Dacă ar şti că stau de vorbă cu tine la telefon m-ar concedia 
imediat. 

— Nici vorbă. Cine i-ar mai scrie scrisorile? 

Secretara făcu o pauză, apoi vocea îi deveni mai calmă: 

— O, Dumnezeule, Joel, eşti nemaipomenit. După toate prin 
cîte ai trecut tot mai găseşti ceva nostim de spus. 

— Nu e cine ştie ce, Jane. Fă-mi te rog legătura cu şeful, vrei? 

— Eşti formidabil. 

Lawrence Talbot, partener principal la firma Talbot, Brooks 
şi Simon, era un avocat excelent, dar ascensiunea lui se datora 
în egală măsură faptului că fusese unul dintre cei mai buni jucători 
de fotbal american de la Yale cît şi succeselor lui din sălile de 
judecată. Era un tip cumsecade, mai degrabă un fel de antrenor 
coordonator decît o forță motrice a firmei de avocatură foarte 
competitivă, dar destul de conservatoare. Se comporta şi gîndea 
corect. Se ţinea întotdeauna de cuvînt. Prezenţa lui acolo 
constituise unul din motivele pentru care Joel venise la această 
firmă. Un altul fusese Nathan Simon, un bărbat uriaş şi un avocat 
excelent. Converse învățase de la Nate Simon mai mult drept 
decît de la toți ceilalți avocaţi şi profesori pe care îi cunoscuse. 
Se simţea apropiat de Nathan, dar acesta era omul de care cu 
greu reuşeai să te apropii; Lawrence Talbot izbucni la telefon: 

— Dumnezeule mare! Sînt îngrozit. Nici nu ştiu ce să spun. 
Ce pot să fac? 

— Pentru început, să negi aiurelile alea despre Halliday. Nu 
era cîtuşi de puţin un traficant de droguri. 

— A, deci n-ai auzit ultimele noutăți? Au retractat declarația 
asta. Acum versiunea oficială este jaf cu violență. A opus 
rezistență şi i-au vîrît drogurile sub cămaşă după ce l-au împuşcat. 
Cred că Jack Halliday a ars toate punţile cu San Francisco şi şi-a 
pus în minte să scoată totul de la guvernul elveţian... A jucat la 
Stanford, ştii. 

— Exagerezi, şefule. 

— N-aş fi crezut că am să mă bucur să aud asta de la tine, 
tinere. 

— Tînăr şi nu prea, Larry... Vrei să mă lămureşti într-o 
chestiune? 

— Dacă pot, sigur că da. 

— Anstett. Lucas Anstett. 

— Am stat de vorbă. Nathan şi cu mine l-am ascultat şi a fost 
foarte convingător. Am înțeles. 

— Aţi înțeles? 

— Nu şi elementele de amănunt, evident. Nu a intrat în detalii. 
Credem că eşti cel mai bun în acest domeniu şi n-a fost greu să-i 
satisfacem cererea. T, B şi S au tot ce e mai bun, iar cînd un 
judecător ca Anstett confirmă acest lucru, nu putem decît să ne 
felicităm, nu-i aşa? 

— Aţi făcut asta pentru că e judecător? 

— O, nu, Doamne fereşte! Ne-a spus chiar că o să fie şi mai 
dur cu noi în apeluri dacă sîntem de acord. E un tip dat naibii cînd 
vrea ceva. Îţi spune că o să-ţi fie şi mai rău dacă faci ce vrea el. 

— Şi l-aţi crezut? 

— Păi Nathan a spus ceva despre nişte ţapi care au anumite 
semne de identificare ce nu pot fi îndepărtate decît cu mare 
greutate şi multe țipete, aşa că trebuie să fim de acord. Nathan o 
mai dă în bară uneori, dar, la naiba, Joel, de regulă are dreptate. 

— Dacă ai la dispoziţie trei ore ca să asculţi ceva ce se poate 
rezuma în cinci minute, spuse Converse. 

— Ca să vezi, tot timpul gîndeşte tînărul nostru prieten. 

— Tînăr şi nu prea. Totul e relativ. 

— A telefonat soţia ta... scuză-mă, fosta ta soţie. 

— Oh? 

— Ţi-a auzit numele la radio sau la televizor şi voia să ştie ce 
se întîmplă. 

— Şi ce i-ai spus? 

— Că încercăm să dăm de tine. Nu ştiam nimic în plus față de 
ea. Părea foarte îngrijorată. 

— Dă-i un telefon şi spune-i că sînt bine. Ai numărul? 

-Íl are Jane. 

— In concluzie, o să plec. 

— Cu salariul întreg, preciză Talbot de la New York. 

— Nu e nevoie, Larry. Mi se dau o mulțime de bani, aşa că 
poți să faci economii. Mă întorc peste trei sau patru săptămîni. 

— Aş putea proceda cum spui tu, dar n-am s-o fac. Sînt 
conştient cînd pun mîna pe un om bun şi am intenția să-l păstrez. 
Talbot făcu o pauză, apoi vorbi calm, dar cu o uşoară îngrijorare 
în voce: Joel, trebuie să te întreb ceva. Ceea ce s-a întîmplat 
acum cîteva ore are vreo legătură cu Anstett? 

Converse strînse atît de puternic receptorul încît simți că-l 
dor degetele. 

— Absolut nici una, Larry, spuse el. Nu există nici o legătură. 


Mykonos, insula albă, scăldată în soare, din arhipelagul 
Cicladelor, se află în apropiere de templul din Delos. După ce a 
cucerit-o Barbarossa, servise drept refugiu mai multor pirați, 
care navigau pe aici — turci, ruşi, ciprioți şi, în cele din urmă, 
greci. Oamenii se stabiliseră aici de-a lungul secolelor, apoi 
fuseseră alungaţi de pe această bucăţică de uscat, cînd venerată, 

cînd dată uitării, pînă cînd au sosit iahturile zvelte şi avioanele 
strălucitoare, simboluri ale unei alte epoci. Automobile lungi şi 
elegante — Porsche, Mercedes, Jaguar — alergau acum pe 
drumurile înguste, trecînd pe lîngă morile de vînt albite de făină 
şi bisericile de alabastru. A apărut şi un nou tip de locuitor alături 
de nativul care îşi cîştiga existența din ceea ce îi ofereau marea 
şi comerțul. Liber-cugetători de toate vîrstele, cu cămăşile 
descheiate şi pantaloni strîmțţi, cu pielea bronzată servind drept 
fundal pentru podoabele din aur masiv îşi găsiseră aici un nou 
teren de joacă. Şi vechiul Mykonos, cîndva un port al semeților 
fenicieni, a devenit un St. Tropez al Mării Egee. Converse luase 
prima cursă a companiei Swiss Air spre Atena şi de acolo, cuun 
avion mic, ajunsese pe insulă. În ciuda faptului că pierduse o 
oră din cauza diferenței de fus orar, la ora patru după-amiază 
taxiul luat de la aeroport se tîra pe străzile portului încins de 
căldură, de un alb orbitor. Maşina opri în fața intrării de un alb 
mai blînd a băncii. Banca se afla pe faleză şi nenumăratele cămăşi 
înflorate şi rochii în culori vii, ca şi ambarcaţiunile care săltau pe 
apă, ancorate la cheiul principal, constituiau o dovadă a faptului 
că uriaşele motonave de croazieră din port erau exploatate de 
oameni cu experiență. Mykonos mişuna de turişti care lăsau sume 
uriaşe pe insula albă, scăldată în soare; tavernele şi magazinele 
erau pline din zori pînă noaptea tîrziu. Uzo curgea din belşug şi 
cînd se lăsa noaptea şi ultimele efharisto şi parakalo erau rostite 
stîngaci de vizitatori, începeau alte jocuri, cele ale curtezanilor 
şi ale curtezanelor, iar copiii frumoşi, răsfățați şi fără vîrstă ai 
Mării Egee începeau să se joace. Se auzeau hohote cristaline de 
rîs în timp ce se numărau şi se cheltuiau drahmele — cel mai 
adesea se cheltuiau — în cantități care i-ar fi lăsat muţi de uimire 
pe cei care deţineau apartamentele cele mai luxoase şi vasele 
cele mai elegante. Mykonos se adapta la noul mod de viaţă într-un 
fel care i-ar fi făcut invidioşi pe turci cu mulți ani în urmă... 

Joel telefonase la bancă de la aeroport, căci nu ştia care sînt 
orele lor de lucru cu publicul. Ştia numele omului pe care voia 
să-l contacteze. Kostas Laskaris îl salutase rezervat la telefon, 
dîndu-i clar de înțeles că nu se va mulțumi numai cu un paşaport 
care să-i confirme numele, ci va avea nevoie de scrisoarea 
originală a lui A. Preston Halliday, cu semnătura acestuia, pe 
care o va scana şi o va compara cu semnătura pe care o avea 
banca de la răposatul. 

— Am auzit că a fost ucis la Geneva. Este o mare pierdere. 

— Am să-i transmit soţiei lui că durerea dumneavoastră mă 
copleşeşte. 

Converse plăti taxiul şi urcă cele cîteva trepte albe de la 
intrare, încîntat să constate că ușa îi este deschisă de un paznic 
în uniformă a cărui înfăţişare îi reaminti fotografia de mult uitată 
a unui sultan care îşi biciuia femeile din harem cînd acestea nu 
reuşeau să-l excite. 

Kostas Laskaris nu arăta aşa cum şi-l imaginase Joel după 
scurta conversație confuză de la telefon. Avea un început de 
chelie, ochi negri, un chip plăcut şi se apropia de şaizeci de ani. 
Vorbea fluent engleza, fără a se simţi însă la largul lui cînd 
conversa în această limbă. Primele cuvinte rostite cînd se ridică 
şi îi oferi fotoliul din fața biroului fură în contradicție cu prima 
lui impresie. 

— Îmi cer scuze pentru ceea ce vi s-ar fi putut părea formal în 
legătură cu domnul Halliday, dar a fost într-adevăr o mare 
nenorocire. Totuşi, este greu să fii îndurerat de moartea unui 
om pe care nu l-ai cunoscut niciodată. 

— Nu are nici o importanţă. Vă rog, să nu mai vorbim despre 
asta. 

— Sînteţi foarte amabil, dar mi-e teamă că nu pot uita 
aranjamentele. .. recomandate de domnul Halliday şi de asociatul 
lui de aici, din Mykonos. Trebuie să-mi dați paşaportul şi 
scrisoarea. 

— Cine este? întrebă Joel, băgînd mîna în buzunar să scoată 
paşaportul şi scrisoarea. Vreau să spun, asociatul lui. 

— Sînteți avocat, domnule, şi fără îndoială ştiţi că nu puteți 
primi informaţia pe care o doriți pînă cînd nu se înlătură... 
barierele, ca să zic aşa. Cel puţin aşa cred eu că este corect. 

— Şi eu. Am făcut doar o tentativă. 

Scoase paşaportul şi scrisoarea şi i le întinse bancherului. 

Laskaris luă telefonul, apăsă pe un buton şi vorbi în greacă, 
lăsînd impresia că cere să vină cineva. Cîteva secunde mai tirziu 
uşa se deschise şi o femeie brunetă frumoasă şi bronzată intră în 
încăpere şi înaintă cu un mers grațios spre birou. Ridică ochii şi 
se uită la Joel. Acesta ştia că bancherul îl urmăreşte cu atenție. 
Un semn de la Converse, un schimb de priviri — între el şi 
Laskaris, un compromis acceptat tacit şi o informație foarte 
importantă ar fi intrat în dosarul bancherului. Joel nu făcu acel 

semn. Nu dorea să intre astfel în joc. Nu luai o jumătate de milion 
de dolari doar ca să dai din cap. 

O sporovăială incoerentă despre zborurile avioanelor, vamă 
şi înrăutățirea generală a condiţiilor de călătorie acoperiră 
următoarele zece minute, după care paşaportul şi scrisoarea îi 
fură înapoiate, însă nu de femeia brunetă şi înaltă, ci de un Ado- 
nis care înaintă spre birou cu un mers de balerin. Hoţomanul de 
Laskaris nu voia să scape nici o ocazie. Era dispus să ofere orice 
şi-ar fi dorit acest vizitator bogat. 

Converse privi în ochii grecului, apoi zîmbi, iar zîmbetul se 
transformă într-un hohot de rîs. Laskaris zîmbi şi el şi ridică din 
umeri, concediindu-l apoi pe băiat dintr-o privire. 

— Sînt director principal al acestei sucursale, domnule, spuse 
el, după ce se închise ușa, dar nu stabilesc politica pentru toată 
banca. La urma urmelor, sîntem în Mykonos. 

— Şi pe aici trec sume mari de bani, adăugă Joel. Pe care din 
ei ai pariat? 

— Pe nici unul, răspunse Laskaris scuturînd din cap, ci exact 
pe atitudinea dumitale. Ar fi fost o prostie să procedezi altfel şi 
nu te consider prost. Pe lîngă faptul că sînt şeful băncii de pe 
faleză, mă pricep şi la oameni. 

— De aceea ai fost ales ca intermediar? 

— Nu, nu acesta este motivul. Întîmplarea face să fiu prieten 
cu asociatul domnului Halliday de pe această insulă. Se numeşte 
Beale. Dr. Edward Beale... După cum vezi, totul e în ordine. 

— Un doctor? întrebă Converse aplecîndu-se în față să ia 
scrisoarea şi paşaportul. 

— Nu e medic, îi explică Laskaris. Este un om de ştiinţă, fost 
profesor de istorie în Statele Unite. Are o pensie frumoasă şi a 
venit aici din Rhodos acum cîteva luni. Este un om foarte 
interesant, ştie o mulțime de lucruri. Eu îi conduc operațiunile 
financiare — la care nu se pricepe prea bine. Este un om deosebit 
de interesant. Bancherul zîmbi din nou şi ridică din umeri. 

— Aşa sper şi eu, spuse Joel. Avem de discutat o mulțime de 
lucruri. 

— Aceasta nu este problema mea, domnule. Să trecem la 
aceea a fondurilor. Unde şi cum doriți să vi se plătească? 

— O mare parte în bani gheață. Mi-am cumpărat de la Geneva 
una din centurile acelea speciale cu senzori — bateriile sînt 
garantate pentru un an. Dacă cineva o smulge de pe mine, 

porneşte o sirenă care îți sparge timpanele. Prefer dolari şi cîteva 
mii în moneda folosită aici. 

— Centurile acestea sînt foarte eficiente, domnule, cu condiția 
să nu-ți pierzi cunoștința şi să nu fie cineva în preajmă ca să 
audă. Aş putea să vă sugerez cecuri de călătorie? 

— Da, şi probabil că aveţi dreptate, dar nu-mi convine. S-ar 
putea să nu vreau să-mi pun semnătura nicăieri. 

— Cum doriţi. Aşadar, cît să vă dau momentan şi unde vreţi 
să fie trimis restul de bani? 

— Este posibil să se deschidă conturi nu pe numele meu, dar 
accesibile mie? întrebă Converse vorbind rar. 

— Bineînţeles, domnule. Ca să fiu sincer, e o practică frecventă 
la Mykonos, în Creta, Rhodos, Atena, Istanbul şi în multe părți 
ale Europei. Se transmite o descriere, însoțită de cîteva cuvinte 
scrise de mîna dumneavoastră — alt nume, sau cifre... un 
cunoscut al meu folosea un cîntec de leagăn — şi după acea sînt 
confruntate. Evident, trebuie să folosiţi o bancă sofisticată. 

— Spuneţi-mi cîteva. 

— Unde? 

— La Londra... Paris... Bonn... poate şi la Tel Aviv, spuse 
Joel, încercînd să-şi amintească cuvintele lui Halliday. 

— Cu Bonnul nu este aşa de uşor; nemţii sînt foarte prudenti. 
Un apostrof pus greşit şi cheamă imediat autorităţile. La Tel 
Aviv e simplu; banii trec cu aceeaşi uşurinţă cu care trec şi legile 
prin Knesset. La Londra şi Paris băncile sînt foarte lacome. O să 
vi se aplice taxe mari pentru transferuri, deoarece ştiu că nu 
vreți să faceți tapaj. 

— Vă pricepeţi la bănci, după cum văd. 

— Am ceva experienţă, domnule. Acum, în legătură cu plata. 

— Vreau o sută de mii de dolari pentru mine — dar nu în 
bancnote mai mari de cinci sute de dolari. Restul puteți să-l 
împărțiți şi să-mi spuneți cum pot să primesc bani dacă am nevoie 
de ei. 

-Nue prea greu, domnule. Ce parole scriem, numere, 
nume... sau poate ghicitori? 

— Numere, spuse Converse. Eu sînt avocat. Numele şi 
ghicitorile îmi solicită prea mult creierul şi nu mă simt în stare 
să mi-l încarc acum cu aşa ceva. 

— Cum doriţi, spuse grecul, luînd o foaie de hîrtie. Aveţi aici 
numărul de telefon al domnului Beale. După ce terminăm ce 

avem de făcut aici, îi puteți telefona... sau nu. Cum doriți. Nu e 
treaba mea. 


Dr. Edward Beale, rezident pe insula Mykonos, vorbea rar, 
măsurat, în ritmul obişnuit al unui profesor universitar. Nu se 
grăbea, nu accelera nici o clipă ritmul; totul era bine gîndit. 

— Există o plajă — mai mult stânci decît plajă, pustie în timpul 
nopții — cam la şapte kilometri de faleză. Mergeţi spre ea. Luaţi-o 
la stînga pe lîngă coastă pînă cînd vedeţi luminile mai multor 
geamanduri care plutesc pe valuri. Coborîţi pînă la malul mării. 
Am să vă găsesc. 


Norii alergau pe cer, împinşi de vînturile de altitudine, iar 
razele lunii nu pătrundeau decît sporadic printre ei, iluminînd 
fîşia pustie de plajă care era locul întîlnirii. Departe de țărm se 
vedeau plutind pe suprafața mării luminile roşii a patru 
geamanduri care cînd săltau, cînnd coborau. Joel cobori de pe 
stînci pe nisipul moale, către malul mării; vedea şi auzea valurile 
mici care se loveau de țărm şi se retrăgeau apoi grăbite. Îşi aprinse 
o țigară, presupunînd că lumina ei îi va semnala prezența. Aşa 
se şi întîmplă; cîteva clipe mai tîrziu se auzi o voce, ce venea din 
spatele lui. „Salutul“ care-i fu adresat nu era cel la care s-ar fi 
aşteptat din partea unui bătrîn profesor universitar la pensie. 

— Stai pe loc şi nu te mişca, fu prima comandă, rostită încet, 
dar pe un ton autoritar. Pune ţigara în gură şi trage din ea, apoi 
ridică braţele şi ţine-le întinse în fața dumitale... Bine. Acum 
fumează; vreau să văd fumul. 

— Dumnezeule, mă înec! strigă Joel, tuşind. Fumul aruncat 
înapoi de briza ce bătea dinspre ocean îi intra în ochii. Apoi 
simţi brusc mişcările rapide ale unor mîini care îl pipăiau pe 
piept, sub braţ, între picioare şi apoi pînă jos, la glezne. Pentru 
Dumnezeu, ce naiba faci? strigă el, scuipînd ţigara din gură. 

— Nu ești înarmat. 

— Bineînţeles că nu! 

— Dar eu sînt. Acum poți să laşi brațele jos și să te întorci. 

Converse se răsuci continuînd să tușească şi să se frece la 
ochi, care începuseră să-i lăcrimeze. 

— Nebun tîmpit ce eşti! strigă el. R 

— Țigările astea sînt un obicei îngrozitor. In locul dumitale, 
aş renunța. In afară de tot ceea ce îți provoacă în organism, acum 

ai constatat cum pot fi folosite împotriva ta în diverse moduri. 

Joel clipi din ochi şi privi la cel ce se afla în faţa lui. Era un 
bărbat zvelt, cu părul alb şi de înălțime medie, îmbrăcat într-un 
costum de in alb. Chipul — atît cît putea vedea în lumina 
intermitentă a lunii — era brăzdat de cute adînci. Buzele schițau 
un zîmbet uşor. În mînă ţinea un pistol, îndreptat spre capul lui 
Converse. 

— Dumneata eşti Beale? întrebă Joel. Dr. Edward Beale? 

— Da. Acum te-ai liniştit? 

— Dacă fac abstracţie de primirea extrem de „călduroasă“, 
pot spune că da. 

— Bine. Atunci am să las asta jos. Profesorul lăsă în jos arma 
şi se aplecă spre o husă de pînză aflat pe nisip. Băgă arma înăuntru 
Şi se ridică. Imi cer scuze, dar trebuia să fiu sigur. 

— Sigur de ce? Dacă eram sau nu membru unui comando? 

— Halliday a fost ucis. S-ar fi putut ca în locul dumitale să fie 
trimis altcineva. Cineva care să se răfuiască cu bătrînul din 
Mykonos. In acest caz, respectiva persoană ar fi avut o armă. 

— De ce? 

— Pentru că nu ar fi avut de unde să ştie că eu sînt un om 
bătrîn. Ar fi putut fi vorba de un comando. 

— Ştii, s-ar fi putut ca şi eu să am o armă. În acest caz mi-ai 
fi zburat creierii? 

— Un avocat respectat care vine pe insulă pentru prima dată 
trecînd prin sistemul de securitate de la aeroportul din Geneva? 
De unde s-o fi luat? Pe cine ar fi trebuit să cunoşti în Mykonos 
ca să-ți facă rost de armă? 

— Ar fi putut exista anumite aranjamente, protestă Converse 
cu mai puțină convingere, dîndu-şi seama că discuţia nu avea 
nici un rost. 

— Am pus să fu urmărit chiar din momentul în care ai sosit. 
Te-ai dus direct la bancă, apoi la hotelul Kouneni unde ai stat în 
grădină şi ai băut ceva înainte să urci în cameră. În afară de 
şoferul de taxi, de prietenul meu Kostas, de recepționerul de la 
hotel şi de chelnerii din grădină n-ai vorbit cu nimeni. In măsura 
în care erai adevăratul Joel Converse, nu mă aflam în primejdie. 

— Pentru un produs al turnului de fildeş vorbeşti cam ciudat, 
semeni mai degrabă cu un pistolar din Detroit. 

— N-am lucrat întotdeauna în mediul academic şi ai dreptate, 
îmi iau anumite măsuri de precauție. Cînd ai de-a face cu George 

Marcus Delavane este singura strategie sănătoasă. Beale băgă 
mîna în buzunarul interior al hainei sale şi scoase o hîrtie 
împăturită. Ai aici numele, spuse el, întinzîndu-i-o lui Joel. În 
operațiunea lui Delavane există cinci personaje principale. Cîte 
unul din fiecare ţară: Franța, Germania Occidentală, Israel, Africa 
de Sud şi Anglia. Am identificat patru dintre ei — primii patru —, 
dar nu putem să-l descoperim pe englez. 

— Cum ai obţinut datele astea? 

— Iniţial, din cîteva însemnări găsite de Halliday printre hîrtiile 
lui Delavane pe vremea cînd generalul era clientul lui. 

— Asta e accidentul despre care vorbea el, nu-i aşa? A spus 
că a fost un accident care nu se va mai repeta. 

— Nu ştiu ce ţi-a spus dumitale, dar în mod sigur a fost un 
accident. O scăpare din partea lui Delavane, o deficiență care, te 
asigur, se accentuează o dată cu vîrsta. Generalul a uitat pur şi 
simplu că are o întîlnire cu Halliday şi cînd acesta a sosit, secretara 
l-a lăsat în biroul lui ca să pregătească hîrtiile pentru Delavane. 
Preston a văzut atunci un dosar pe biroul generalului; cunoştea 
acel dosar, ştia că sînt materiale pe care ar trebui să le verifice. 
Fără să stea pe gînduri, a început să caute. A găsit numele şi 
avînd cunoştinţă de călătoria recentă a lui Delavane prin Europa 
şi Africa a înțeles imediat totul. Pentru orice om care ştie ceva 
despre politică, aceste patru nume sînt înspăimâîntătoare — trezesc 
amintiri de-a dreptul înfricoşătoare. 

— Delavane a aflat că Preston găsise aceste nume? 

— După părerea mea, n-a fost niciodată sigur. Halliday şi le-a 
notat şi a plecat înainte să se întoarcă generalul. Dar ceea ce s-a 
întîmplat la Geneva ne face să ne schimbăm părerea, nu-i aşa? 

— Şi anume să acceptăm că Delavane a aflat, spuse Con- 
verse posomorilt. 

— Sau să elimine orice risc, mai ales dacă e vorba de un 
anumit plan, iar noi sîntem convinşi că aşa ceva există şi că sînt 
fixate chiar anumite termene. A început deja numărătoarea 
inversă. 

— Pentru ce anume? 

— Judecînd după modul în care operează, se pare că este 
vorba de o serie de conflagrații de proporţii, orchestrate, destinate 
să destabilizeze guvernele ca acestea să scape total situația de 
sub control. 

— Este un proiect cam ambițios. Cum îl vor pune în practică? 

— Nu facem decît să emitem ipoteze, spuse profesorul, 
încruntîndu-se. Probabil că este vorba de răbufniri coordonate 
de violență pe suprafeţe întinse, conduse de terorişti de 
pretutindeni — terorişti susținuți de Delavane şi de oamenii lui. 
Cînd haosul va deveni insuportabil, vor profita de situație pentru 
a intra în forță cu armata şi a prelua controlul, iniţial prin 
introducerea legii marțiale. 

— Asta s-a mai făcut şi altă dată. Aprovizionezi şi înarmezi 
un presupus inamic, apoi trimiți nişte provocatori... 

— Cu sume uriaşe de bani şi materiale, interveni Beale. 

— Iar cînd aceştia se ridică, completă Converse, le tragi preşul 
de sub picioare, îi zdrobeşti şi preiei puterea. Cetăţenii le sînt 
recunoscători şi îi numesc pe salvatori eroi, iar aceştia încep să 
mărşăluiască în răpăit de tobe. Dar cum vor proceda? 

— Tocmai asta este ceea ce ne frămîntă. Care sînt ţintele? 
Unde sînt ei, cine sînt? Nu avem nici cea mai mică idee. Dacă 
am avea un fir, am putea să ne apropiem din capătul celălalt, dar 
nu ştim care este acesta şi nici nu ne putem permite să pierdem 
timpul alergînd după necunoscuți. 

— Din nou factorul timp, interveni Joel. Dar de ce eşti aşa de 
sigur că a început numărătoarea inversă? 

— Peste tot se constată o activitate mai intensă — în multe 
cazuri, o adevărată frenezie. Transporturi de arme din SUA sînt 
trimise spre Anglia, Irlanda, Franța şi Germania — destinate unor 
grupuri de insurgenți —, dar şi în alte zone tulburi. Se aud tot 
felul de zvonuri despre Miinchen, zona mediteraneană şi statele 
arabe. Discuţiile se duc de parcă ar fi vorba de pregătirile finale, 
dar nimeni nu ştie exact în ce scop. Știu doar că trebuie să fie 
gata. Toate grupările de tipul Baader Meinhoff, Brigăzile Roşii, 
OLP, legiunile roşii din Paris şi din Madrid par a fi angajate într-o 
cursă, despre care nimeni nu ştie ce ţintă are; se cunoaşte, însă, 
momentul cînd se va declanşa. 

— Cînd va fi acesta? 

— Rapoartele pe care le-am primit noi diferă, dar se încadrează 
în aceeaşi marjă de timp — trei pînă la cinci săptămîni. 

— O, Dumnezeule! Joel simți cum îl cuprinde un val de furie 
şi teamă. Brusc îşi aminti ceva. Avery — Halliday mi-a şoptit 
ceva chiar înainte să moară. Cuvintele pe care i le spuseseră cei 
care îl împuşcaseră. „Aquitania. .. au spus că este pentru Aguitania.'“ 
Acestea au fost ultimele lui cuvinte. Ce semnificaţie au? 

Bătrînul profesor tăcu o clipă, şi ochii îi scînteiau în bătaia 
lunii. Intoarse apoi încet capul şi rămase pe gînduri, privind luciul 
apei. 

— E o nebunie, şopti el. 

— Asta nu-mi spune nimic. 

— Nu, bineînţeles că nu, zise Beale repede, pe un ton se scuză 
şi se întoarse spre Converse. E vorba de amploarea acestei 
chestiuni. Este de-a dreptul incredibil. 

— Nu înţeleg. 

— Aquitaine... Aquitania, aşa cum îi spunea Iulius Caesar... 
cra numele dat unei regiuni din sudul Franței despre care se 
spunea în primele secole ale creștinismului că se întindea de la 
Oceanul Atlantic, peste Pirinei pînă în Mediterana, ajungînd în 
nord pînă la gurile Senei, la vest de Paris, tocmai pe coastă... 

— Am mai auzit ceva vag despre asta, spuse Joel, care nu 
avea răbdare să asculte toată această expunere academică. 

— Dacă este aşa, eşti de lăudat. Cei mai mulți oameni au 
auzit numai de secolele tîrzii, să zicem cam din al VIII-lea, cînd 
Carol cel Mare a cucerit regiunea şi a format regatul Aquitaniei, 
pe care l-a lăsat moştenire fiilor săi: Ludovic, Pepin I şi Pepin al 
II-lea. De fapt, secolul acesta şi următoarele trei sînt cele mai 
importante. 

— Din ce punct de vedere? 

— Al legendei Aquitaniei, domnule Converse. Ca şi mulți 
alți generali ambiţioşi, Delavane se consideră un fel de istoric — 
în tradiția lui Caesar, Napoleon, Von Clausewitz... ba chiar şi 
Patton. 

— Ce vrei să spui? 

— Legenda Aquitaniei revine în zilele noastre, sindromul „ce-ar 
fi fost dacă“ devine precumpănitor asupra faptelor şi 
distorsionează realitatea. Vezi dumneata, istoria Aquitaniei este 
plină de expansiuni bruşte, masive, urmate de retrageri grăbite. 
Mai simplu spus, un om care studiază istoria şi are imaginaţie ar 
putea să concluzioneze că, dacă nu ar fi existat acele greşeli 
politice, maritale şi militare din partea lui Carol cel Mare şi a 
fiilor săi, cei doi Pepin şi apoi ale lui Ludovic al VII-lea al Franţei 
şi Henric al II-lea al Angliei, ambii căsătoriți cu acea extraordinară 
Eleanor, regatul Aquitaniei ar fi cuprins astăzi cea mai mare 
parte, dacă nu chiar toată Europa. Beale făcu o pauză. Incepi să 
înţelegi? întrebă el. 

— Da, spuse Joel, pe Dumnezeul meu, da. 

— Şi asta încă nu e tot, continuă profesorul. Întrucît Aquitania 
a fost considerată cîndva o posesiune legitimă a Angliei, cu timpul 
aceasta ar fi putut cuprinde toate coloniile ei, evident şi pe primele 
treisprezece de pe cealaltă coastă a Atlanticului, adică Statele 
Unite ale Americii... Evident, cu sau fără greşeli de calcul, acest 
lucru nu s-ar fi putut întîmpla niciodată, datorită unei legi 
fundamentale a civilizaţiei occidentale, aflată în vigoare încă de 
la detronarea lui Romulus Augustulus şi de la prăbuşirea 
Imperiului Roman. Nu poţi să zdrobeşti, apoi să reuneşti prin 
forţă şi să conduci popoare cu culturi diferite — oricum, nu pentru 
o perioadă lungă de timp. 

— Dar cineva încearcă acum să facă exact acest lucru, spuse 
Converse, George Marcus Delavane. 

— Da. În mintea lui a construit deja acea Aquitanie care nu a 
existat niciodată şi care nici nu poate să existe. Este 
înspăimîntător. 

— De ce? Ai spus că aşa ceva nu se poate întîmpla. 

— In conformitate cu regulile vechi nu se poate întîmpla, nu 
s-a putut niciodată după căderea Romei. Dar trebuie să ţii cont 
de faptul că istoria nu a mai cunoscut niciodată o perioadă ca 
cea de acum. Niciodată nu au existat asemenea arme, o asemenea 
anxietate. Delavane şi oamenii lui ştiu acest lucru şi contează 
pe aceste arme, pe aceste spaime. Pe asta se bazează şi în 
momentul de față. Bătrînul arătă spre foaia de hîrtie din mîna lui 
Joel. Ai chibrituri. Aprinde unul şi citeşte numele. 

Converse despături hîrtia, băgă mîna în buzunar şi scoase 
bricheta. O aprinse şi flacăra lumină hîrtia, în timp ce el studia 
numele. 

— Dumnezeule mare, spuse el, încruntîndu-se. Se potrivesc 
perfect cu Delavane. Este o reuniune de mari generali şi seniori 
ai războiului dacă aceştia sînt oamenii care cred eu că sînt. Joel 
stinse bricheta. 

— Aşa sînt, începînd cu generalul Jacques Louis Bertholdier 
din Paris, un om remarcabil, absolut extraordinar. Un luptător 
din timpul Rezistenței care a obținut gradul de maior înainte să 
împlinească douăzeci de ani. A fost în spatele unei încercări de 
asasinare a lui de Gaulle, în august '62, căci se considera 
adevăratul conducător al Republicii. Și era cât pe-aci să reuşească. 
Credea şi atunci, aşa cum crede şi acum, că generalii algerieni 

sînt cei care au salvat Franţa slăbită. A supraviețuit nu numai 
pentru că a devenit o legendă vie, ci şi pentru că vocea lui nu-i 
singulară. Şi este cel mai convingător dintre toți, mai ales cînd e 
vorba de elita de comandanți deosebit de promițători produşi de 
şcoala de la St Cyr. Pur şi simplu este un fascist, un fanatic care 
se ascunde în spatele unui ecran de respectabilitate. 

— Dar cel care se numeşte Abrahms? Nu cumva este 
israelianul acela care se plimbă peste tot în costum de safari şi 
încălțat cu cizme? Scandalagiul care organizează raliuri în fața 
Knessetului şi pe stadioane, spunînd tuturor că o să fie o baie de 
sînge în Iudeea şi Samaria dacă fiii lui Abraham sînt respinşi. 
Nici măcar israelienii nu pot să-i închidă gura. 

— Sînt mulți cărora le e teamă; a început să aibă priză, a 
devenit un fel de simbol. In comparaţie cu Chaim Abrahms şi 
adepții lui, regimul lui Begin pare un guvem de pacifişti sfioşi şi 
reticenţi. Evreimea europeană îl tolerează pentru că este un soldat 
strălucit, şi-a dovedit meritele în două războaie şi s-a bucurat de 
respectul — chiar dacă nu și de afecțiunea — tuturor miniştrilor 
Apărării, încă de la început, de pe vremea Goldei Meir. Nu se 
ştie cînd s-ar putea să mai fie din nou nevoie de el pe cîmpul de 
luptă. 

— Şi ăsta, spuse din nou Joel reaprinzînd bricheta, van 
Headmer. Este din Africa de Sud, nu-i aşa? Era supranumit 
„călăul în uniformă“, sau cam aşa ceva. 

— Jan van Headmer, sau „măcelarul din Soweto“, cum îi 
spun negrii. Li execută pe de/incvenți fără să stea pe gînduri şi se 
bucură de toleranţă din partea guvernului. Provine dintr-o veche 
familie de afrikaner, ai căror strămoşi au ajuns acolo încă de pe 
vremea războiului cu burii şi nu vede de ce ar trebui să aducă 
Pretoria în secolul al XX-lea. Întîmplător este foarte bun prieten 
cu Abrahms și merge des la Tel Aviv. Este unul dintre cei mai 
crudiți şi mai fermecători ofiţeri care participă la conferințele 
diplomatice. Înfăţişarea ŞI comportamentul contrazic imaginea 
publică şi reputaţia pe care le are. 

— Şi Leifhelm, completă Converse lista, stingînd bricheta. 
Un fel de corcitură, dacă nu mă înşel. Un soldat bun care a 
ascultat de prea multe ordine diferite, dar se bucură încă de res- 
pect. Aici stau cel mai prost cu informaţiile. 

— Este de înţeles, spuse Beale, dînd din cap. Într-un anumit 
fel, povestea lui este cea mai stranie — cea mai monstruoasă, 

deoarece adevărul a fost ascuns în mod consecvent pentru a nu 
se crea situații stînjenitoare. Feldmareşalul Erich Leifhelm a fost 
cel mai tînăr general din anturajul lui Adolf Hitler. A prevăzut 
prăbuşirea Germaniei şi a făcut brusc o întoarcere de 180 de 
grade. Dintr-un ucigaş brutal şi adept fanatic al teoriei 
arianismului, s-a transformat într-un luptător activ împotriva 
crimelor naziste, atunci cînd i-au fost „dezvăluite“. A reuşit să-i 
păcălească pe toți şi a fost absolvit de orice vină. Nu a fost 
convocat la curtea de la Niirenberg. In timpul războiului rece, 
Aliaţii l-au folosit intens acordîndu-i acces la operaţiunile cele 
mai secrete; mai tîrziu, în anii '50, cînd au început să fie pregătite 
noile divizii germane pentru forțele NATO, au avut grijă să-l 
numească la comanda lor. 

— Parcă au fost cîteva reportaje în ziare despre el acum cîțiva 
ani, spuse Joel. A avut mai multe altercații cu Helmut Schmidt, 
nu-i aşa? 

— Exact, încuviință soldatul pensionar. Dar reportajele de 
atunci au fost blînde şi nu prezentau decît o jumătate din poveste. 
S-a subliniat doar faptul că ar fi spus că poporul german nu 
poate purta povara vinovăţiei trecutului în generațiile viitoare. 
Lucrul acesta trebuia să înceteze. Mîndria trebuie reabilitată în 
moştenirea națiunii. A zăngănit puţin din sabie la adresa 
sovieticilor, dar asta a fost totul. 

— Şi care este cealaltă jumătate? întrebă Converse. 

— Voia să se ridice toate restricțiile armate împotriva 
Bundestag-ului şi a luptat pentru extinderea serviciilor de 
informaţii, modelate după fostul Abwehr, inclusiv pentru sentinţe 
de reabilitare în favoarea unor oameni care provocaseră mari 
necazuri. De asemenea, a cerut să se şteargă multe capitole din 
manualele de istorie a Germaniei. „Trebuie să se restabilească 
mîndria“, spunea el întruna, şi susținea toate acestea în numele 
unui anticomunism virulent. 

— Aceasta a fost prima strategie a celui de-al treilea Reich 
după ce a preluat Hitler puterea. 

— Ai perfectă dreptate. Schimdt a înțeles acest lucru şi ştia 
că va urma un adevărat haos dacă va fi aşa. Bonnul însă nu-şi 
poate permite spectrul amintirilor dureroase. Schimdt l-a obligat 
pe Leifhelm să-şi dea demisia şi l-a scos apoi din toate problemele 
guvernamentale. 

— Dar continuă să vorbească. 

— Nu pe față. Oricum, este bogat şi are prieteni şi contacte 
importante. 

— Printre care și pe Delavane şi oamenii lui. 

— Mai ales. 

Joel îşi aprinse încă o dată bricheta, ca şi cînd şi-ar fi adus 
aminte de ceva şi examină cu privirea partea de jos a paginii. 
Existau două liste de nume, cea din stînga sub titlul 
Departamentul de Stat, cea din dreapta intitulată Pentagon. Erau 
vreo douăzeci şi cinci de oameni în total. 

— Cine sînt americanii? Eliberă clapeta brichetei și flacăra 
muri. Apoi o puse în buzunar. Mie numele astea nu-mi spun 
nimic. 

— Unele dintre ele ar trebui să-ți spună, dar nu contează. 
Problema este că printre aceşti oameni se află discipoli ai lui 
Delavane. Ei îi aduc la îndeplinire ordinele. Cîţi sînt — asta e 
greu de spus, dar există cel puţin cîțiva din fiecare secție. Vezi 
dumneata, unii iau deciziile, iar alții nu li se opun. Fără ei 
Delavane şi oamenii lui nu ar putea face nimic. 

— Explică-te mai clar. 

— Cei din stînga sînt personajele-cheie din Oficiul pentru 
Controlul Muniţiilor din cadrul Departamentului de Stat. Ei 
stabilesc ce se poate exporta, cine poate primi, sub pretextul 
„interesului național“, arme și tehnologii care sînt refuzate altora. 
In coloana din dreapta sînt ofițerii superiori din Pentagon la 
ordinul cărora se cheltuiesc multe milioane de dolari pentru 
procurarea de arme. Toţi sînt factori de decizie... şi o parte din 
aceste decizii au fost puse sub semnul întrebării, unele dintre ele 
în mod deschis, altele mai discret, de către diplomaţi sau de alți 
militari. Cam atîta am aflat. 

— De ce au fost puse sub semnul întrebării? îl întrerupse 
Converse. 

— Au existat nişte zvonuri — întotdeauna există — despre nişte 
transporturi care nu au primit licenţa corectă pentru export. Apoi 
mai sînt şi echipamente militare excedentare — furnizări 
excedentare — care se pierd prin transferuri, folosindu-se depozite 
temporare şi magazii din zone periferice. Echipamentul 
cxcedentar nu trebuie decontat; este o adevărată povară în aceste 
zile în care bugetele sînt enorme şi cifrele de afaceri uriaşe. Toţi 
se grăbesc să scape de el fără prea multe formalități. E un 
adevărat „noroc“ dacă într-o astfel de împrejurare — printr-o pură 

coincidență — apare un membru al Aquitaniei şi se arată dispus 
să le cumpere cu toate actele în regulă. Şi astfel depozite întregi 
de arme sînt trimise acolo unde nu ar trebui să ajungă. 

— Filiera lbiană! 

— Fără îndoială. Dar şi multe altele. 

— Halliday mi-a vorbit despre aceasta şi mi-ai amintit şi 
dumneata de acelaşi lucru — legi încălcate, arme, echipamente, 
informaţii tehnologice trimise unor oameni care nu ar trebui să 
fie în posesia lor. Aceştia îşi pierd cumpătul, se declanşează 
revoltele, terorismul... 

— Ceea ce justifică intervenţia militară, interveni bătrînul 
Beale. Aceasta este concepţia lui Delavane. Intervenția justificată 
a puterii armate, comandanții militari preiau conducerea, civilii 
sînt neputincioşi, obligați să-i asculte şi să le îndeplinească 
ordinele. 

— Dar spuneai că s-au iscat anumite discuții. 

— Dar s-a răspuns cu fraze demodate cum ar fi „securitatea 
națională“ şi „dezinformarea adversarului“ pentru a-i înlătura 
pe curioşi. 

— Asta înseamnă obstrucţie. Nu pot fi prinşi şi daţi în vileag? 

— De către cine? Cu ce? 

— Naiba să-i ia, zise Converse. Licenţele acelea false de ex- 
port, transferurile de armament care s-au pierdut, mărfurile care 
îşi pierd urma. 

— De către oameni care nu au acces la chestiunile secrete 
sau care nu au suficientă experiență pentru a înțelege cît de 
complexă este problema licenţelor de export. 

— Asta e o prostie, zise Joel. A: spus că unele întrebări au 
fost puse de membri ai personalului diplomatic, de colegi militari, 
de oameni care fără îndoială au şi acces şi experiență. 

— Şi care, pe neaşteptate, în mod miraculos, n-au mai pus 
nici un fel de întrebări. Evident, mulți dintre ei au putut fi convinşi 
că aceste întrebări depăşeau sfera lor de competență; alții poate 
că s-au temut să pătrundă prea adînc pentru a nu fi implicați şi 
ei, iar unii probabil că au fost siliți să dea înapoi sau au fost 
amenințați direct. Indiferent care ar fi situaţia, în spatele tuturor 
acestor maşinaţii sînt cei se ocupă de munca de convingere, iar 
numărul lor se află în creştere pretutindeni. 

— Dumnezeule... estc o adevărată rejea, spuse Converse 
încet. 

Profesorul îl privi pe Joel drept în ochi; strălucirea palidă a 
apei se reflecta pe chipul palid, zbîrcit al bătrînului. 

— Da, domnule Converse, o „reţea“. Cuvîntul acesta mi-a 
fost şoptit de un om care credea că fac şi eu parte dintre ei. 
„Reţeaua“, mi-a spus el. „Reţeaua va avea grijă de 
dumneavoastră.“ Se referea la Delavane şi la oamenii lui. 

— Şi de ce a crezut că faci parte dintre ei? 

Bătrînul făcu o pauză, privi o clipă spre luciul Mării Egee, 
apoi se întoarse către Converse: 

— Pentru că omul acela îşi închipuia că e ceva logic.... Acum 
treizeci de ani mi-am scos uniforma și am schimbat-o pe surtucul 
demodat şi părul dezordonat al unui profesor universitar. Puţini 
dintre colegii mei au înțeles acest gest, pentru că ştii, făceam şi 
cu parte din elită, un fel de versiune americană a lui Erich 
Leifhelm — am fost general de brigadă la treizeci şi opt de ani, 
iar şeful Statului Major Inter-Arme ar fi trebuit să fie următorul 
meu post. Dar aşa după cum prăbuşirea Berlinului şi 
dezmembrarea buncărului au avut un anumit efect asupra lui 
Leifhelm, evacuarea Coreei şi dezmembrarea Panmunjong-ului 
au avut alt efect asupra mea. Nu mai vedeam decît pierderile, 
nu mai reuşeam să desluşesc şi cauza, ca înainte; nu vedeam 
decît inutilitate acolo unde cîndva crezusem că există motive 
sănătoase. Am văzut moartea, domnule Converse, nu moartea 
eroică împotriva unor hoarde ucigaşe şi nici măcar moartea dintr-o 
după-amiază spaniolă cînd mulțimea strigă Ole!, ci moartea ca 
atare. Moartea urîtă, cutremurătoare şi am înțeles că nu mai pot 
să fac parte din aceste strategii... Dacă aş fi avut pregătire şi 
chemare, poate că aş fi devenit preot. 

— Dar colegii dumitale care n-au înțeles, spuse Joel, fascinat 
de cuvintele lui Beale, cuvinte care însemnau atât de mult pentru 
cl. Ei au crezut că e vorba despre altceva? 

— Bineînţeles. Fusesem lăudat în rapoartele de evaluare de 
însuşi marele MacArthur. Primisem chiar şi o poreclă: Vulpea 
Roşie de la Inchon — pe atunci părul meu era roşcat. Ordinele 
mele se remarcau prin acțiuni rapide, decisive şi contraofensive, 
toate bine gîndite şi executate cu abilitate. Intr-o bună zi, pe 
cînd mă aflam la sud de Chunchon, am primit ordinul să ocup 
trei dealuri adiacente care înconjurau un teren nefolositor —nişte 
puncte de supraveghere care nu foloseau nici unui scop strate- 
pic — şi atunci am răspuns prin radio că nu este vorba decît de o 

proprietate funciară fără însemnătate, iar pierderile pe care le 
vom suferi nu meritau efortul de a o ocupa. Am cerut clarificări, 
care în limbajul unui ofițer combatant de pe cîmpul de luptă 
înseamnă „Ce, ai înnebunit? De ce să fac aşa ceva?“... Răspunsul 
a venit în mai puţin de cincisprezece minute: „Pentru că este 
acolo, generale“. Asta a fost tot. „Pentru că este acolo.“ Un pas 
simbolic care trebuia făcut pentru ca cineva să poată raporta 
ceva la Seul... Am ocupat dealurile, dar am irosit vieţile a peste 
trei sute de oameni — iar pentru eforturile mele mi s-a oferit 
încă o panglică a Crucii pentru merite în serviciu. 

— Şi atunci ai plecat? 

— O, nu. Eram prea tulburat. Dar începuse să-mi fiarbă 
creierul. Apoi a venit sfîrşitul, am privit Panmunjong-ul şi am 
fost trimis acasă, cu şanse foarte mari de avansare pentru faptele 
de glorie... Cu toate acestea, mi s-a refuzat o avansare minoră 
pentru un motiv foarte întemeiat: nu vorbeam limba unei țări 
europene unde era un post foarte important, în timp ce altcineva 
o vorbea. Intre timp însă mintea îmi făcuse explozie; am profitat 
de această situaţie ca să mă retrag. Am demisionat discret şi 
mi-am văzut apoi de treabă. 

Era rîndul lui Joel să-l studieze pe bătrîn în lumina nopții. 

— Nu am auzit niciodată de dumneata, spuse el în cele din 
urmă. De ce n-am auzit niciodată de dumneata? 

— N-ai recunoscut nici numele de pe cele două liste de jos, 
nu-i așa? Ai întrebat: cine sînt americanii ăştia? Numele lor 
nu-mi spun nimic. Aceste au fost cuvintele dumitale, domnule 
Converse. 

— Nu sînt tineri generali decorați într-un război. 

— O, ba nu, unii dintre ei sînt, îl întrerupse Beale, în mai 
multe războaie. Au avut clipe de strălucire în cariera lor, după 
care au fost dați uitării; de acele clipe nu-şi mai amintesc decît 
ei. În permanență. 

— Parcă ai încerca să le găseşti scuze. 

— Evident! Crezi că nu simt nimic pentru ei? Pentru oameni 
ca Chaim Abrahms, Bertholdier, chiar şi pentru Leifhelm? 
Apelăm la aceşti oameni atunci cînd se prăbuşesc baricadele, 
cînd trebuie înfăptuite lucruri dincolo de puterile noastre. 

— Dumneata ai fost capabil. Ai făcut astfel de lucruri. 

— Ai dreptate şi de aceea îi înțeleg. Cînd baricadele se 
reconstruiesc, îi condamnăm la o uitare foarte dureroasă. Mai 


58 


rău, îi silim să se uite la civilii incapabili care nu ştiu să mînuiască 
pîrghiile rațiunii şi prin cuvintele lor ambigue pun explozive la 
baza respectivelor baricade care vor sări din nou în aer. lar cînd 
acestea se prăbuşesc din nou, apelăm iarăşi la ei. 

— Dumnezeule, dumneata de ce parte eşti? 

Beale strînse puternic din pleoape, amintindu-i lui Joel de 
modul în care obișnuia şi el să facă atunci cînd anumite amintiri 
îi năpădeau memoria. 

— De partea ta, prostuţule, spuse rar profesorul universitar. 
Pentru că ştiu de ce sînt în stare atunci cînd li se cere să intervină. 
Ceea ce am spus mai adineauri e cît se poate de serios. N-a mai 
existat niciodată o perioadă ca aceasta în toată istoria omenirii. 
Este mult mai bine ca nişte civili nepricepuţi să stea la palavre 
decît ca unul dintre noi... te rog să mă ierţi, unul dintre ei, să... 

O rafală de vînt mai puternică veni dinspre mare; nisipul se 
răsuci în spirale la picioarele lor. 

— Omul acela, spuse Converse, cel care ţi-a vorbit dumitale 
despre această rețea, de ce crezi că a făcut-o? 

— Credeau că se pot folosi de mine. Era unul dintre 
comandanții pe care i-am cunoscut în Coreea. A venit pe insula 
mea — nu ştiu din ce motive — poate în vacanță, poate ca să mă 
caute — cine ştie — şi m-a întîlnit pe faleză. Tocmai îmi scoteam 
barca din portul Plati cînd a apărut pe neaşteptate, înalt, drept şi 
foarte milităros. „Avem ceva de discutat“, a spus el cu acelaşi 
ton categoric pe care îl folosea şi pe cîmpul de luptă... L-am 
invitat la bord şi am ieşit încet din golf. Cînd am ajuns la cîteva 
mile bune de țărm şi-a prezentat cazul. Cazul lui Delavane. 

— Şi după aceea ce s-a întîmplat? 

Bătrînul tăcu preţ de două secunde, apoi răspunse simplu: 

— L-am omorît. Cu un cuțit de curăţat solzii. Apoi l-am 
aruncat într-un grup de rechini care stau dincolo de apele scăzute 
din Stephanos. 

Uluit, Joel privea la bătrînul din fața lui, iar lumina palidă a 
lunii făcea povestea şi mai macabră. 

— Aşa simplu? întrebă el pe un ton plat. 

— Asta am fost pregătit şi antrenat să fac, domnule Con- 
verse. Am fost Vulpea Roşie de la Inchon. Nu am ezitat niciodată 
cînd a trebuit să cîştig teren, sau să elimin un adversar. 

— L-ai omorît? 

— A fost o decizie necesară, nu un capriciu. Era însărcinat cu 

recrutarea şi răspunsul meu se putea citi în privirile şi în furia 
mea tăcută. A văzut-o şi eu am înţeles asta. Nu m-ar fi lăsat să 
supraviețuiesc ştiind cele ce-mi spusese. Unul dintre noi trebuia 
să moară; pur şi simplu, eu am fost cel care a reacționat mai rapid. 

— Este un raționament foarte rece. 

— Eşti avocat, ai de-a face cu opţiuni în fiecare zi. Nu sînt şi 
ele alternative? 

Joel dădu din cap, nu drept răspuns, ci de uimire. 

— Cum te-a găsit Halliday? 

— Ne-am găsit unul pe altul. Nu ne-am întîlnit niciodată față-n 
față, n-am stat de vorbă, dar avem un prieten comun. 

— La San Francisco? 

— Merge frecvent acolo. 

— Cine este? P 

— Nu-ţi pot spune. Imi pare rău. 

— De ce nu? De ce e secret? 

— Aşa doreşte el. Date fiind împrejurările, consider că cererea 
lui este logică. 

— Logică? Unde vezi dumneata vreo logică în toate astea? 
Halliday ajunge la un om din San Francisco care întîmplător te 
cunoaşte pe dumneata, un fost general aflat la mii de kilometri 
depărtare pe o insulă grecească şi care, întîmplător, tocmai a 
fost contactat de unul din oamenii lui Delavane. Poţi să-i spui 
coincidență dacă vrei, dar al naibii să fiu dacă văd vreun pic de 
logică! 

— Nu scormoni prea adînc. Acceptă lucrurile aşa cum sînt. 

—Dar dumneta ai accepta? 

— In împrejurările față, da. Vezi, nu există alternativă. 

— In mod sigur trebuie să fie. Aş putea pleca de aici cu cinci 
sute de mii de dolari în buzunar, plătite de un străin anonim care 
nu ar putea să mă tragă la răspundere decît dacă îşi dezvăluie 
identitatea. 

— Ai putea, dar n-ai s-o faci. Ai fost ales cu foarte multă 
grijă. 

— Pentru că am o motivaţie personală? Asta este ceea ce mi-a 
spus Halliday. 

— Ca să fiu sincer, da. 

— Nu sînteți zdraveni. 

— Unul dintre noi a murit. Ai fost ultima persoană care a 
vorbit cu el. 

Joel simţi un val de mînie. Imaginea omului muribund îi 
stăruia în amintire. 

— Aquitania, spuse el încet. Del/avane... Foarte bine, am fost 
ales cu foarte multă grijă. De unde încep? 

— De unde crezi că ar trebui să începi? Dumneata eşti avocat, 
trebuie ca totul să fie făcut pe căi legale. 

— Tocmai asta este, cu sînt avocat, nu sînt polițist, nici detectiv. 

— Nici un poliţist din cele patru țări unde trăiesc aceşti oameni 
nu ar putea să facă ceea ce poți dumneata, chiar dacă ar fi de 
acord să încerce, lucru de care mă îndoiesc. Mai mult chiar, ar 
alerta rețeaua lui Delavane. 

— Foarte bine, am să încerc, spuse Converse, împăturind 
pagina cu lista de nume şi punînd-o în buzunarul interior al 
sacoului. Am să încep chiar din vîrf. De la Paris. Cu acest 
Bertholdier. 

— Jacques Louis Bertholdier, adăugă bătrînul, aplecîndu-se 
spre sacoşa de pînză şi scoţînd un plic gros. Aici se găseşte tot 
ce am putut afla despre aceşti patru oameni, poate că o să-ți fie 
de vreun folos. Adresele lor, maşinile cu care umblă, asociaţii şi 
partenerii de afaceri, cafenelele pe care le frecventează, 
preferințele sexuale care reprezintă o latură vulnerabilă... orice 
ar putea să-ți ofere un fir. Foloseşte-l, foloseşte tot ce poți. Adu-ne 
informaţii împotriva oamenilor care s-au compromis, care au 
încălcat legea, dar mai ales dovezi care să arate că nu sînt acei 
cetățeni respectabili care par a fi, judecînd după modul lor de 
viață. Stînjeneală, domnule Converse, stînjeneală. Aceasta duce 
la ridiculizare, iar Preston Halliday avea absolută dreptate în 
această privință. Ridiculizarea este primul pas. 

Joel intenționă să răspundă afirmativ, apoi se opri, cu privirea 
ațintită asupra lui Beale. 

— N-am pomenit despre faptul că Halliday ar fi spus ceva de 
ridiculizare. 

— Oh? Profesorul clipi de cîteva ori în lumina slabă şi şovăi o 
clipă, luat prin surprindere. 

— Dar, fireşte, am vorbit.. 

— Nu v-aţi întîlnit niciodată, nu ați stat niciodată de vorbă! 
interveni Converse. 

. prin intermediul prietenului nostru comun despre 
strategiile pe care le-am putea folosit, completă bătrînul, privindu-l 
acum, fără să clipească. Aspectul ridiculizării este esenţial. 
Evident am discutat despre aceasta. 

— Dar ai şovăit. 

— M-ai uimit cu această afirmație aparent lipsită de sens. 
Reflexele mele nu mai sînt la fel de prompte ca altădată. 

— Dar au fost în barca aceea de la Stephanos, îl contrazise 
Joel. 

— Era o situaţie cu totul diferită, domnule Converse. Din 
acea barcă nu putea cobori decît o singură persoană. În seara 
aceasta, amîndoi vom pleca teferi de pe această plajă. 

— Foarte bine, cred că încep să înțeleg. Cred că aşa ai proceda 
şi dumneata în locul meu. Converse scoase un pachet de țigări 
din buzunarul cămăşii, luă oţigară şi o duse la buze. Un bărbat 
pe care l-am cunoscut în copilărie sub un alt nume vine la mine 
după atâţia ani şi îşi spune altfel. Joel scăpără bricheta şi-şi aprinse 
ţigara. Trase cu sete un fum şi continuă: Imi spune o poveste 
suficient de credibilă ca să n-o resping total. Aspectul credibil 
este un maniac pe nume Delavane. Zice că eu pot să contribui la 
stoparea lui — a lor, de fapt — şi că pentru aceasta mi se oferă o 
sumă mare de bani — de către un om din San Francisco, care nu 
vrea să spună cine este —, bani transmişi printr-un fost general 
aflat pe o insulă pierdută de lume în mijlocul Mării Egee. Și 
pentru eforturile lui, acest om pe care l-am cunoscut sub două 
nume este ucis în plină zi, împuşcat de zece ori în lift şi îşi dă 
duhul în braţele mele şoptind un nume: „Aquitania“. Apoi vine 
celălalt om, fostul soldat, doctor în ştiinţe, cărturarul care îmi 
povesteşte altă istorioară terminată cu un „recrutator“ de-al lui 
Delavane ucis cu un cuţit de curățat peşte şi aruncat apoi peste 
bord într-o crescătorie. de rechini de dincolo de Stephanos — cam 
asta ar fi. 

— Aghios Stephanos, spuse bătrînul. O plajă foarte drăguță, 
mult mai cunoscută decît asta. 

— Naiba s-o ia, m-am cam săturat, domnule Beale, sau 
profesore Beale, sau generale Beale! Prea mult de digerat în 
numai două zile! Incep să mă îndoiesc. Mă simt copleşit, incapabil 
să fac față ... şi al naibii de speriat. 

— Atunci nu mai complica lucrurile şi mai mult în mod inutil, 
spuse Beale. Aşa le spuneam întotdeauna studenţilor mei. Le 
propuneam să nu încerce să cuprindă tot ansamblul dintr-o dată, ci 
s-o ia treptat, urmărind fiecare fir pînă cînd ajung să se întretaie sau 
să se împletească cu altele, iar dacă ansamblul tot nu li se dezvăluie, 
atunci greşeala le aparține. Pas cu pas, domnule Converse. 

— Eu aş fi renunţat la cursul dumitale. 

— Acum nu mă mai exprim aşa de bine, înainte o făceam 
excelent. Cînd predai istoria, firele conducătoare sînt extrem de 
importante. 

— Cînd practici avocatura reprezintă totul. 

— Atunci urmăreşte firele, unul cîte unul. Evident, eu nu sînt 
avocat, dar n-ai putea considera acest caz ca fiind acela al unui 
client atacat de forţe care îi încalcă drepturile, îi afectează modul 
de viață, îi încalcă dreptul la o existență paşnică, în esență, îl 
distrug? 

— Nu prea, răspunse Joel. Am un client care nu vrea să stea 
de vorbă cu mine, nu vrea să mă vadă, nici măcar nu vrea să-mi 
spună cine este. 

— Nu acesta este clientul la care mă gîndeam. 

— Dar cine? Sînt banii lui. 

— Nu este decît omul de legătură al adevăratului dumitale 
client. 

— Şi ăsta cine e? 

— Ceea ce a mai rămas din lumea civilizată. 

Joel îl studie atent pe bătrînul învăţat, în lumina slabă a lunii. 

— Parcă spuneai să nu mă gîndesc deocamdată la ansamblu, 
ci numai la fiecare fir în parte. M-ai speriat îngrozitor. 

Beale zîmbi. 

— Dumnezeule, ai fost ales cu atîta grijă. Nu poți să-i îngădui 
unui om bătrîn să mai şi greşească din cînd în cînd? 

Converse zîmbi şi el. 

— Eşti un tip simpatic, generale... sau doctore. N-aş fi dorit 
să mă întîlnesc față în față cu dumneata dacă ai fi studiat dreptul. 

— Ar putea fi vorba de o încredere prost plasată, spuse 
I:dward Beale încetînd să zîmbească. Tocmai eşti pe punctul 
de a face acest lucru. 

— Dar acum ştiu ce să caut. Fir după fir... pînă cînd firele se 
întîlnesc şi se împletesc şi atunci toată lumea va putea vedea 
limpede modelul final. Am să mă concentrez asupra licenţelor 
pentru export, asupra celor care se ocupă de controale, apoi am 
să fac legătura între trei sau patru nume şi am să ajung pînă la 
IDelavane, la Palo Alto. După aceea distrugem totul pe căi legale. 
Nici un fel de martiri, nici cauze, nici militari crucificaţi de 
trădători, ci numai nişte profitori ordinari care au făcut pe marii 
patrioți în timp ce se îndeletniceau să-şi umple buzunarele într-un 

mod cu totul lipsit de patriotism. Căci de ce altceva ar fi făcut 
acest lucru? Există vreun alt motiv? ... Aceasta înseamnă 
ridiculizare, domnule Beale. Pentru că nu vor putea să se explice. 

Bătrînul dădu din cap cu sprîncenele ridicate a mirare. 

— Acum profesorul devine student, spuse el şovăielnic. Cum 
poţi face acest lucru? 

— Aşa cum am procedat de zeci de ori în timpul negocierilor 
dintre corporaţii... numai că de astă dată am să fac un pas mai 
departe. La acele şedinţe sînt doar un avocat ca oricare altul şi 
încerc să-mi dau seama ce va cere tipul din faţa mea şi de ce 
doreşte acel lucru. Nu numai ce vrea partea mea, ci şi ceea ce 
vrea el... Ce îi trece lui prin minte? Vezi, doctore, încerc să 
gîndesc aşa cum gîndeşte el; mă pun în locul lui şi nu-l las să 
uite nici o secundă că fac acest lucru. Este enervant, ca atunci 
cînd îţi iei notițe în timp ce adversarul tău spune ceva şi chiar şi 
atunci cînd nu spune nimic... Dar de astă dată va fi altfel. Acum 
nu caut adversari, caut aliaţi. Într-o anumită cauză, cauza lor. 
Am să încep de la Paris, apoi mă duc la Bonn, Tel Aviv, şi după 
aceea probabil la Johannesburg. Numai că, atunci cînd îi voi 
întâlni pe aceşti oameni, nu voi încerca să gîndesc ca ei, ci voi fi 
unul dintre ei. 

— Este o strategie foarte curajoasă, felicitările mele. 

— Apropo de opțiuni, a mai rămas una deschisă. Am o 
mulțime de bani de cheltuit, nu pentru huzurul personal, ci în 
mod eficient, aşa cum se cuvine pentru clientul meu fără nume. 
Fără nume, undeva foarte departe, în fundal, dar mereu prezent. 
Joel făcu o pauză, căci îi venise în minte un gînd: Ştii ceva, 
doctore Beale, retrag ce am spus. Nu vreau să ştiu cine este 
clientul meu, vreau să zic, ăla din San Francisco. Am să-mi creez 
propriul client şi cunoscîndu-l poate că o să-mi dispară imaginea 
pe care mi-am făcut-o despre cel real. Apropo, te rog să-i 
transmiti că va primi decontul complet al cheltuielilor mele; restul 
îi va fi înapoiat pe aceeaşi cale pe care i-am primit: prin 
intermediul prietenului dumitale Laskaris, la banca de aici, din 
Mykonos. 

— Dar ai acceptat banii, obiectă Beale. Nu există nici un motiv 
să... 

— Am vrut să ştiu dacă este real. Este şi ştie foarte bine ce 
face. O să am nevoie de foarte mulți bani, pentru că va trebui să 
devin o persoană deosebită, ceea ce nu sînt, iar banii reprezintă 

modul cel mai convingător de a face acest lucru... Nu, doctore. 
Nu vreau banii prietenului dumitale. Il vreau pe Delavane. Il 
vreau pe comandantul de la Saigon... Am să mă folosesc însă 
de banii lui, aşa cum mă folosesc şi de el — aşa cum vrea de fapt 
şi el, pentru a pătrunde în interiorul reţelei. 

— Dacă Parisul este prima dumitale escală şi Bertholdier va 
fi primul dumitale contact, există un transfer special de muniţie 
care este legat direct de el. Poate că merită să faci o încercare. 
Dacă am avut dreptate, avem de-a face cu o imagine a ceea ce 
doresc să facă pe scară largă în altă parte. 

— E aici? întrebă Converse, bătînd cu palma în plicul gros. 

— Nu, informaţia a sosit abia azi de dimineață, foarte devreme. 
Nu cred că ai ascultat ştirile. 

— Nu ştiu nici o altă limbă în afară de engleză. Nu mi-aş fi 
dat seama că sînt ştiri chiar dacă aș fi ascultat. Ce s-a întîmplat? 

— Toată Irlanda de Nord e în război; s-au înregistrat cele mai 
sălbatice crime din ultimii cincisprezece ani. La Belfast şi 
Ballyclare, Dromora şi în Mourne Mountains, militarii furioşi — 
de ambele părți — bîntuie pe străzi şi împuşcă pe toată lumea, 
fără discriminare. Este un adevărat haos. Guvernul de la Ulster 
a intrat în panică, parlamentul e neputincios, dezbinat, toată lumea 
încearcă să găsească o soluţie. Şi soluţia ar fi o infuzie masivă 
de trupe în frunte cu comandanții lor. 

— Dar ce legătură are asta cu Bertholdier? 

— Ascultă-mă cu atenție, spuse profesorul, făcînd un pas 
înainte. Acum opt zile un transport de muniții conținînd trei sute 
de lăzi cu bombe şi două mii de cutii cu explozive a plecat pe 
calca aerului de la Beloit, Wisconsin. Destinația lor era Tel Aviv, 
dar prin Montreal, Paris şi Marsilia. Nu a ajuns la destinaţie şi o 
investigație a israelienilor cu ajutorul Mossadului a descoperit 
că numai hirtiile însoțitoare ale transportului au ajuns la Marsilia, 
atit şi nimic mai mult. Transportul a dispărut fie la Montreal, fie 
la Paris şi sîntem convinşi că a fost trimis la extremiştii din 
Irlanda, din ambele tabere. 

— Ce te face să crezi? 

— Primii morți — peste trei sute de femei, bărbaţi şi copii — au 
lost sfişiați în bucăţi de aceste bombe. Nu e un mod prea plăcut 
să mori, dar şi mai neplăcut este să fii rănit, bombele smulg 
bucăţi întregi din corp. Reacţiile au fost foarte puternice şi isteria 
s-a răspîndit rapid. Ulsterul a fost scăpat de sub control. Guvernul 

este paralizat. Şi totul într-o singură zi, într-o singură zi, domnule 
Converse! 

— Işi dovedesc lor înşile că sînt în stare, spuse Joel încet. 

— Exact, încuviință Beale. Este un test, o experienţă la scară 
mică pentru ceea ce intenționează să facă la scară mare. 

Converse se încruntă. 

— În afară de faptul că Bertholdier locuieşte în Paris, ce altceva 
îl mai leagă de acest transport? 

— După ce avionul a pătruns în spaţiul aerian francez, 
compania de asigurări a fost reprezentată de o firmă al cărei 
director este Bertholdier. Putea fi cineva suspectat mai puţin 
decît compania care trebuia să plătească pentru pierderea 
transportului, companie care, din întîmplare, are acces la marfa 
pe care o acoperă? Picrderea a fost de peste patru milioane de 
franci, nu atît de mare încît să apară în ziare cu titluri de-o 
şchioapă, dar suficientă pentru a crea suspiciuni. 

— Şi cum se numeşte această companie de asigurări? 

— Compagnie Solidaire. Acesta este unul dintre cuvintele 
operaționale, aşa cred. Solidaire. Şi poate Beloit şi Belfast. 

— Să sperăm că voi avea ocazia să-l confrunt pe generalul 
Bertholdier cu ele. Dar pentru asta trebuie să ajung să le rostesc 
la momentul potrivit. Am să iau avionul de la Atena mîine 
dimineaţă. 

— Ia cu dumneata şi cele mai bune şi mai sincere urări din 
partea unui bătrîn, domnule Converse. Acţionează rapid. Trei 
pînă la cinci săptămîni, asta e tot ce mai avem pînă ca totul să 
sară în aer. Indiferent ce este, indiferent unde se va produce, va 
fi de zece ori mai violent decît în Irlanda de Nord. 


Valerie Charpentier se trezi brusc. Ascultă încordată cîteva 
secunde zgomotul înfundat care întrerupea zumzetul monoton 
al valurilor din depărtare. Se aştepta să audă din clipă în clipă 
sunetul strident al sistemului de alarmă instalat la toate ferestrele 
Şi la toate uşile casei. Nu se întîmplă nimic, dar urmară alte 
sunete suspecte. Dădu pătura la o parte şi cobori din pat. Porni 
încet, temător, spre uşile cu geamuri care se deschideau spre 
balcon — spre dig şi spre plaja stîncoasă, a Oceanului Atlantic. 

Auzi din nou zgomotele. Luminile slabe, care se mișcau în 
sus şi în jos, marcau locul unde era ancorată barca; exact acelaşi 
loc. Era aceeași barcă de acum două zile, care se plimbase în 


66 


sus şi în jos de-a lungul coastei, totdeauna la vedere, fără a avea 
altă destinaţie decît patrularea acestei părţi a țărmului din 
Massachusetts. În amurgul celei de-a doua seri aruncase ancora 
la mai puțin de un sfert de milă marină, chiar în faţa casei ei. 
Acum era iarăşi acolo. După trei zile se întorsese. 

Cu trei nopţi în urmă chemase poliţia, care la rîndul ei luase 
legătura cu patrula de coastă de la Cape Ann şi îi dăduse apoi o 
explicaţie pe cît de absurdă, pe atît de nesatisfăcătoare. Barca 
era înregistrată în Maryland, proprietarul ei era un ofițer din 
armata Statelor Unite şi nu făcea nimic suspect care să necesite 
intervenția patrulei. 

— Pentru mine este cît se poate de suspect, spusese ferm 
Val, că o barcă străină se plimbă în sus şi în Jos în fața aceleiaşi 
porţiuni de plajă două zile la rînd, după care se opreşte în faţa 
casei mele la o distanță de la care se poate trage cu pistolul — 
adică de la care se poate ajunge pînă aici înotînd. 

— Drepturile asupra apei proprietăţii pe care aţi închiriat-o 
nu depăşesc şaptezeci de metri, doamnă. Acesta fusese răspunsul 
oficial. Nu putem face nimic. 

În ciuda acestui răspuns, a doua zi cînd se lumină, Valerie se 
hotărîse să întreprindă ceva. Privi barca cu binoclul, dar se trase 
imediat înapoi, înspăimîntată. Pe punte erau doi bărbați înarmați 
cu două binocluri, fără îndoială mult mai puternice decît al ei, 
care se uitau spre casa ei, spre dormitorul de sus, spre ea. O 
vecină care locuia ceva mai departe pe străduța înfundată își 
instalase de curînd un sistem de alarmă. Era şi ea divorțată, şi 
soțul ei se dovedise un tip impulsiv. Considerase că sistemul de 
alarmă e necesar. Val vorbise deja cu firma Watchguard Secu- 
rity. Astăzi i se instalase un sistem temporar de alarmă, în timp 
ce se proiecta unul permanent. 

Un clopot — nu strident, ci dimpotrivă, melodios şi plăcut. 
Era clopotul unui vas aflat undeva departe, pe marea întunecată. 
Acesta fusese sunetul care o trezise şi se simţi oarecum uşurată, 
deşi spaima nu-i trecuse. Oamenii aflați departe, în noapte, care 
intenționau să facă rău nu-şi anunțau prezența. Pe de altă parte, 
aceiaşi oameni veniseră înapoi, în fața casei ei, iar barca se afla 
la numai cîteva sute de metri de clădire. Se întorseseră pe 
întuneric, căci luna era acoperită de un strat gros de nori. Era ca 
şi cînd ar fi vrut ca ca să ştie că sînt acolo şi că o urmăresc. 
Aşteptau. 

Ce anume? Ce se întîmpla? Acum o săptămînă, telefonul 
nu-i funcţionase timp de şapte ore şi sunase la compania de 
telefoane de la prietena ei, iar supervizorul îi spusese că nu există 
nici un deranjament. Linia era operaţională. 

„Poate pentru dumneavoastră, dar nu şi pentru mine, iar 
factura eu o plătesc.“ 

Se întorsese acasă. Telefonul era tot mort. Un apel încă şi 
mai furios la compania de telefoane îi adusese acelaşi răspuns: 
„Nu există nici un deranjament“. După două ore, tonul apăruse 
ca din senin, iar telefonul începuse să funcţioneze. Pusese totul 
pe seama echipamentului rudimentar al companiei de telefoane 
din mediul rural. Acum nu ştia ce să creadă despre prezența 
acestei bărci mai mult decît supărătoare în fața casei ei. 

Dintr-o dată, în lumina slabă de pe punte, văzu o siluetă care 
ieşea din cabină. O clipă, aceasta rămase ascunsă în umbră, apoi 
zări o lumină. Un chibrit. Omul îşi aprinsese o ţigară. Stătea 
nemişcat pe punte şi fuma. Stătea cu fața spre casa ei, ca şi cînd 
ar fi studiat-o. Aștepta. 

Val fu scuturată de un fior şi trase un scaun greu în dreptul 
uşii de la balcon — dar nu prea aproape, nu lipit de geam. Luă 
pătura de pe pat şi se aşeză pe scaun, înfăşurîndu-se în ea. Se 
uita fix la apă, la barcă, la bărbat. Dacă bărbatul sau barca vor 
face cea mai mică mişcare către țărm, va apăsa pe butoanele 
care îi fuseseră indicate pentru cazuri de urgență. Cînd era activat, 
uriaşul sistem de sonerii de alarmă — atît din interior cît şi din 
exterior — îți spărgea timpanele, făcea un zgomot asurzitor care 
depăşea vuietul valurilor ce se zdrobeau de dig şi se auzea la 
sute de metri distanță — singurul sunet de pe plajă — 
înspăimântător, copleşitor. Se întreba dacă îl va declanşa în 
noaptea sau în dimineața aceea. 

Nu trebuia să intre în panică. Joel o învățase să nu intre în 
panică, chiar dacă îşi închipuia că un strigăt ascuţit şi la timpul 
oportun era recomandabil pe străzile întunecoase din Manhattan. 
Din cînd în cînd, inevitabilul se producea. Se întîlneau cu drogați 
sau punkişti şi Joel rămînea calm — rece ca gheața —, îi împingea 
la perete şi le oferea un portmoneu ieftin, de rezervă, cu cîteva 
bancnote în el, pe care îl ţinea în buzunarul de la spate. 
Dumnezeule, ce calm era! Poate că tocmai de aceea nu-i atacase 
de fapt nimeni, niciodată, căci nu ştiau ce se ascunde în spatele 
acelei priviri reci, necruțătoare. 

— Ar fi trebuit să țip, spusese ea o dată. 

— Nu, o contrazisese el. Atunci l-ai fi speriat şi ar fi intrat în 
panică. În astfel de situaţii ticăloşii ăştia pot deveni foarte 
periculoşi. 

Oare omul de pe barcă era periculos? Adică oamenii? Sau 
erau pur şi simplu nişte marinari începători care se plimbau de-a 
lungul coastei şi ancoraseră în apropierea țărmului ca să se simtă 
ci înşişi în siguranţă şi erau curioşi, ori îngrijorați că stăpînul 
proprietăţii ar putea să aibă obiecţii? Bărbatul de pe punte care 
fuma acum o țigară era poate un tînăr ofițer care începea să 
navigheze cu pînze şi se simţea mai în siguranță departe de apele 
foarte adînci ale oceanului. S-ar putea, fireşte, orice era posibil 
şi nopţile de vară predispuneau la un fel anume de singurătate 
care dădea naştere unor trăiri stranii. Se plimba prea mult timp 
singură pe plajă şi se gîndea prea mult. 

Joel ar fi rîs de ea şi ar fi spus că ăştia sînt demonii creați de 
mintea ei de artistă şi fără îndoială că nu greşea. Bărbații de pe 
barcă erau probabil chiar mai îngrijoraţi decît ea. Intr-un anume 
fel, încălcau o proprietate străină, se opriseră în preajma unor 
oameni care le erau ostili. Investi gațiile Gărzii de Coastă 
dovedeau acest lucru. Şi permisiunea, aşa cum le fusese dată, îi 
determinase să se întoarcă în locul unde, chiar dacă nu fuseseră 
salutaţi, cel puţin nu fuseseră hărțuiți. Dacă Joel s-ar fi aflat aici 
ar fi ştiut cum să procedeze. S-ar fi dus pe plajă, i-ar fi strigat şi 
i-ar fi invitat să vină înăuntru ca să le ofere o băutură. 

Dragul de Joel, nebunul de el, Joel cel rece ca gheața. Au 
fost momente cînd mă simțeam aşa de bine cu tine, ne simțeam 
aşa de bine. Şi erai aşa de amuzant, teribil de amuzant, chiar 
și atunci cînd nu ne simțeam foarte bine. Într-un fel, îmi lipseşti, 
mi-e dor de tine, dragul meu. Dar nu chiar atît de mult, nu, 
mulțumesc lui Dumnezeu. 

Şi totuşi de ce continua să persiste acest sentiment? Barca 
aceea o atrăgea ca un magnet, o tîra în cîmpul ei de atracţie, spre 
un loc unde ştia că nu doreşte să ajungă. 

Prostii! Demoni în căutarea unei logici! Era o proastă —Joel 
nebunul, rece ca gheaţa — încetează, pentru Dumnezeu, fii 
rezonabilă! 

Apoi o trecu un nou fior. Marinarii începători nu navighează 
noaptea de-a lungul unor coaste necunoscute. 

Rămase trează multă vreme, apoi, pleoapele îi deveniră grele 
şi căzu într-un somn agitat. 

Se trezi din nou, uimită de razele soarelui care străbăteau 
prin fereastră, învăluind-o cu căldura lor. Se uită spre apă. Barca 
dispăruse şi o clipă se întrebă dacă fusese cu adevărat acolo. 

Da, fusese. Dar acum nu mai era. 

Avionul 747 se ridică de pe pista aeroportului Hellikon din 
Atena, virînd spre stînga, în timp ce cîştiga rapid înălțime. Jos, 
lîngă uriaşul cîmp al aeroportului, se vedea clar baza navală a 
SUA, a cărei prezență fusese acceptată printr-un tratat, dar care 
fusese redusă ca personal şi număr de nave în ultimii ani. Cu 
toate acestea, ochii ageri ai americanilor scrutau încă Mările 
Mediterană, Ionică şi Egee prin amabilitatea unui guvern neliniştit 
şi cît se poate de conştient de existenţa altor ochi spre nord. 
Privind pe hublou, Converse recunoscu formele familiare ale 
echipamentului de la sol. Erau două rînduri de Phantom F-4T şi 
A-6E de o parte şi de alta a pistei, versiuni aduse la zi ale 
aparatelor F-4G şi A-6A cu care zburasc cu ani în urmă. 

Cît de uşor poţi să aluneci în trecut, îşi spuse Joel, în timp ce 
privea cele trei aparate Phantom care ieşeau din formația de la 
sol şi se îndreptau spre capătul pistei — în cîteva clipe o nouă 
patrulă se va ridica în aer. Converse simți cum i se încordează 
muşchii miinilor şi ai braţelor — mînuia în minte comenzile 
avionului, apăsa levierele şi răsucea butoanele, cu ochii pe 
cadrane, în căutarea semnalelor corecte şi a celor greşite. Apoi 
simţea cum vine puterea, forța tonelor presurizate din urma lui, 
simţea cum devine o părticică din uriaşa masă care încearcă să 
se rupă de pămînt, pentru a ajunge în mediul ei natural. 

Ultima verificare, totul e în ordine; permisiune de decolare; 
dă friu liber puterilor bestiei, dă-i libertate. Aleargă! Mai 
repede, mai repede; pămîntul se estompează, puntea 
portavionului este o masă cenuşie, albastrul mării se desfăşoară 
sub tine, albastrul cerului se află deasupra ta. Dă-i libertate! 
Ciîştigă-ți propria libertate! 

Se întreba dacă ar mai fi în stare să zboare, dacă ceea ce 
învățase pe vremea cînd fusese tînăr îi mai rămaseră întipărit în 
memorie. După ce plecase din Marina Militară, cît timp fusese 

student la Massachusetts şi în Carolina de Nord, se dusese deseori 
pe la aeroporturile mici şi mai luase cîte un avion cu un singur 
motor ca să se mai deconecteze, să mai scape de tensiunea din 
creier în libertatea albastră a cerului; dar acele avioane nu-i 
puneau nici un fel de probleme, nu se comparau cu îmblînzirea 
uriaşei bestii atît de putemice. Şi după aceea totul se terminase... 
pentru foarte, foarte mult timp. S-a terminat cu micile aeroporturi 
unde se ducea în week-end, cu joaca cu avioanele companiilor 
aviatice de agrement. Promisese. Soţia lui era îngrozită de ideea 
că Joel zbura cu avionul. Valerie nu se putea împăca cu acest 
gînd. Făcînd unul din puţinele gesturi de cedare din căsnicia lui, 
Joel îi dăduse cuvîntul că nu se va mai urca în nici o carlingă. 

Promisiunea aceasta nu-l deranjase prea tare pînă în momentul 
în care îşi dăduse seama că lucrurile nu mai mergeau între ei. 

Atunci începuse să se ducă din nou la un aeroport din New Jer- 
sey şi profita de orice şansă i se oferea ca să zboare cu orice fel 
de avion, indiferent de vreme, de oră, în căutarea acelei libertăţi 
albastre. Dar chiar şi atunci, ba chiar atunci mai mult ca oricînd, 
nu erau nici un fel de probleme, nici un fel de bestii puternice... 
nici una în afară de el însuși. 

Terenul de dedesubt dispăru, avionul se stabiliză şi începu 
să urce spre altitudinea de croazieră. Converse se instală mai 
comod în fotoliul lui. Anunţul Nu fumati! se stinse. Joel îşi aprinse 
o țigară şi fumul dispăru instantaneu în vîrtejul aerului condiționat 
de deasupra capului. Îşi privi ceasul; era ora 12.20. Urmau să 
ajungă la Orly la 3.35, ora locală. Era un zbor de trei ore, timp în 
care va încerca să-şi fixeze în memorie tot ce putea despre 
gencralul Jacques Louis Bertholdier care, dacă Beale şi răposatul 
Halliday aveau dreptate — era brațul Aquitaniei de la Paris. 

La aeroportul Hellikon îşi permisese ceva ce nu mai făcuse 
niciodată, ceva ce nici nu i-ar fi trecut prin cap, un gest întîlnit 
de regulă în romanele de aventuri sau propriu stelelor de cine- 
ma. Teama, precauția şi suma mare de bani de care dispunea îl 
determinaseră să cumpere două locuri alăturate la clasa întîi. 
Nu voia ca cineva să-şi arunce ochii pe paginile pe care intenționa 
să le citească el. Bătrînul Beale îi precizase că acele pagini nu 
trebuie să cadă în mîinile altcuiva, indiferent cine ar fi. Ele trebuia 
distruse imediat deoarece conţineau informaţii detaliate despre 
oameni care puteau ordona nenumărate execuții printr-un singur 
apel telefonic. 

Se aplecă să-şi ia servieta-diplomat, al cărei mîner de piele 


portanța și valoarea unui dispozitiv pe care îl văzuse în filme 


în încă ud de transpirația miinii lui. Pentru prima dată înțelesese 


şi| despre care citise în romane. Dacă ar fi putut să-şi fixeze 
servieta cu un lănţişor de încheietura mîinii s-ar fi simțit mult 
mai liniştit. 


Jacques Louis Bertholdier, cincizeci şi nouă de ani, 


singurul copil al lui Alphonse şi Marie Thérèse Bertholdier, 
se născuse la spitalul militar din Dakar. Tatăl, ofițer de carieră 
în armata franceză, avea o reputaţie de autocrat şi adept al 
unei discipline foarte riguroase. Despre mamă se cunosc 
puţine date, însuşi Bertholdier nu vorbeşte niciodată despre 
ea, ca şi cînd ar vrea să-i nege existența. Bertholdier s-a 
retras din armată în urmă cu patru ani, la vârsta de cincizeci 
şi cinci de ani, iar acum este director al firmei Juneau et Cie, 
din cadrul Bursei de valori de la Paris. 


Anii copilăriei au fost tipici pentru fiul unui comandant 


militar care se muta dintr-un loc în altul, în funcţie de gradele 
şi privilegiile care i se acordau. A fost obişnuit să aibă servitori 
şi un personal militar de deservire. Ceea ce constituie o 
trăsătură aparte, este faptul că la vîrsta de cinci ani ştia să 
execute toate comenzile instrucției militare şi la zece ani recita 
pe dinafară regulamentul. 


In 1938, familia Bertholdier s-a întors la Paris, căci tatăl 


fusese numit în Statul Major. Vremurile erau tulburi, războiul 
cu Germania devenise inevitabil, iar Bertholdier senior se 
găsea printre puţinii comandanţi care îşi dădeau seama că 
linia Maginot nu va rezista. Sinceritatea lui îi înfuriase atît 
de tare pe colegi încît fusese transferat pe cîmpul de luptă, 
în calitate de comandant al Armatei a 4-a staționată de-a 
lungul frontierei de nord-est. 


Războiul a izbucnit şi tatăl a fost ucis în cea de-a cincea 


săptămînă de luptă. Tînărul Bertholdier avea pe atunci 
şaisprezece ani şi frecventa o şcoală din Paris. 


t 


Căderea Franței în iunie 1940 a însemnat maturizarea 
înărului. A intrat în Rezistență unde a îndeplinit la început 


rolul de curier. Apoi a luptat timp de patru ani, avansînd în 


i 


erarhia ilegală şi a ajuns să comande sectorul Calais-Paris. 


Călătorea frecvent în Anglia pentru a coordona operaţiunile 

de spionaj şi de sabotaj ale Franţei libere şi a Intelligence 
Service-ului. În februarie 1944, de Gaulle i-a conferit gradul 
de maior. Avea atunci douăzeci de ani. 

Cu cîteva zile înainte ca Aliaţii să ocupe Parisul, 
Bertholdier a fost rănit grav într-o confruntare de stradă dintre 
luptătorii Rezistenței şi trupele germane în retragere. 
Spitalizarea l-a scos din activitate pînă la sfîrşitul războiului. 
După capitulare, a fost numit la Academia militară naţională 
de la St Cyr, recompensă considerată bine meritată de către 
de Gaulle pentru tînărul erou din Rezistență. După ce a 
absolvit Academia de la St Cyr a primit diverse funcţii de 
comandă la Dra Hamada, în Marocul francez, în Algeria, 
apoi în celălalt capăt al lumii, în garnizoana de la Haiphong 
şi, în cele din urmă, în sectorul Aliaților din Viena și Berlinul 
de Vest. (De reţinut acest ultim post datorită legăturii cu 
feldmareşalul Erich Leifhelm. Aici s-au cunoscut şi au 
devenit prieteni. După ce amîndoi s-au retras din serviciul 
militar activ, au negat că ar fi avut vreo legătură.) 


Lăsîndu-l pentru moment la o parte pe Erich Leifhelm, Con- 
verse se concentră asupra legendei vii care era Jacques Louis 
Bertholdier. Deşi lui Joel nu-i plăcea cîtuşi de puţin spiritul 
milităros, înțelegea, ba chiar se identifica cu fenomenul militar 
descris în aceste pagini. Cu toate că nu fusese erou, la întoarcere 
l-au întîmpinat cu aclamații, căci provenea din rîndurile celor 
care petrecuseră mai mult timp în lagărele de prizonieri decît pe 
cîmpul de luptă. În ciuda acestui fapt atenţia — simpla atenţie 
care ţi se acordă — este un privilegiu deosebit de periculos. La 
început te simţi stînjenit, ca apoi să o accepți, ba chiar s-o aştepţi. 
Curînd, poţi ajunge să consideri privilegiile ca pe ceva de la sine 
înțeles. lar cînd atenţia care ţi se acordă începe să scadă, te 
cuprinde un fel de mînie; vrei să te bucuri din nou de ea şi te 
simți nedreptăţit. 

Acestea sînt sentimentele cuiva care nu mai este însetat de 
putere, ci doar de succes. Dar ce se poate spune despre un om a 
cărui întreagă viață a fost modelată dintr-un amalgam de 
autoritate şi putere, un om ale cărui prime impresii şi amintiri 
din copilărie sînt legate de privilegii şi grade şi a cărui ascensiune 
meteorică s-a produs la o vîrstă atât de tînără? Cum va reacţiona 
un astfel de om la recunoaşterea şi afirmarea ascendenței sale? 
Unui astfel de om nu-i poți lua prea uşor ceea ce a cîştigat. Mînia 

lui se poate lesne transforma în furie. Totuşi, Bertholdier 
renunţase la toate acestea la vîrsta de cincizeci şi cinci de ani, o 
vîrstă deloc înaintată pentru o personalitate atît de proeminentă. 
Ceva nu mergea. Ceva lipsea din portretul acestui Alexandru 
Macedon modern. Cel puţin deocamdată. 

2 

Coordonarea şi sesizarea momentului oportun juhaid 
un rol esențial în creşterea reputației lui Bertholdier. După 
posturile de la Hamada și din Algeria înainte de izbucnirea 
crizei, fusese transferat în Indochina franceză unde situația 
se deteriora rapid pentru forțele coloniale, aflate pe atunci 
într-o încleştare violentă cu gherila. Faptele lui de arme pe 
cîmpul de luptă au făcut curînd vîlvă la Saigon şi la Paris. 
Trupele comandate de el au reuşit să obțină cîteva victorii, 
de care era mare nevoie, căci, deși nu au reuşit să schimbe 
cursul războiului, i-au convins pe militariştii duri că forţele 
asiatice inferioare pot fi înfrînte de curajul şi strategia palică 
superioară, cu condiția să primească materialele reținute la 
Paris. Capitularea de la Dienbienphu a fost o pilulă amară 
pentru aceşti oameni care au susținut că trădătorii de pe Quai 
d'Orsay au provocat umilirea Franței. Din această înfrîngere, 
colonelul Bertholdier a ieşit ca un personaj eroic, dar a fost 
suficient de înțelept să nu profite de această aureolă, cel puțin 
în aparență. Mulţi au spus atunci că a aşteptat un semnal 
care n-a mai venit niciodată. Şi a fost din nou transferat, la 
Viena, apoi în Berlinul de Vest. 

Patru ani mai tîrziu, a dărîmat zidul de discreţie pe care 
îl ridicase cu atîta grijă în jurul său. După cum se exprima 
chiar el, era „furios şi deziluzionat“ de acordurile lui de Gaulle 
cu adepții independenţei Algeriei şi s-a alăturat forțelor rebele 
ale generalului Raoul Salan, care s-au opus violent politicii 
considerate trădătoare. Cînd Salan a fost arestat în aprilie 
1962 şi insurecția a eşuat, Bertholdier a ieşit încă o dată 
intact din înfrîngere. Prin ceea ce se poate considera o mişcare 
extraordinară — care nu a fost niciodată înțeleasă destul de 
bine —, de Gaulle l-a eliberat pe Bertholdier din închisoare şi 
l-a adus la Quai d'Orsay. Ce au discutat cei doi bărbaţi nu s-a 
aflat niciodată, dar Bertholdier a fost repus în drepturi. 
Singurul comentariu al lui de Gaulle a fost rostit în timpul 
unei conferințe de presă din 4 mai 1962. Ca răspuns la o 
întrebare referitoare la reabilitarea ofițerului rebel, de Gaulle 

a spus (traducere literală): „Unui mare soldat-patriot trebuie 
să i se îngăduie şi să i se ierte un interludiu eronat. Am 
discutat. Sîntem satisfăcuți.““ Asta a fost tot. 

Timp de şapte ani, Bertholdier a ocupat o serie de funcții 
importante. Ajungînd general, a fost „însărcinat cu afaceri 
militare al Franţei“ la mai multe ambasade în timpul 
participării Franței la Alianța NATO. Era chemat adesea în 
Quai d'Orsay, îl însoțea pe de Gaulle la conferințe 
internaţionale, numele şi fotografia îi apăreau frecvent în 
ziare, uneori la doar cîțiva centimetri distanță de cele ale 
preşedintelui. Curios este faptul că deşi avea contribuții 
remarcabile, după conferințe sau summit-uri era în mod 
invariabil trimis înapoi, la vechiul lui post, în timp ce 
dezbaterile interne continuau, iar deciziile se luau fără 
participarea lui. Se crea impresia că nu este convocat 
niciodată pentru o chestiune permanentă. Oare acesta să fi 
fost semnalul pe care îl aşteptase şi cu şapte ani în urmă la 
Dienbienphu? Este o întrebare la care nu avem răspuns, dar 
pe care trebuie s-o analizăm. 

O dată cu demisia dramatică a lui de Gaulle în legătură 
cu cererea acestuia de a se introduce o reformă constituțională 
în 1969, cariera lui Bertholdier a intrat într-o perioadă de 
declin. Posturile lui erau din ce în ce mai departe de centrul 
puterii şi aşa au rămas pînă în momentul în care a trecut în 
rezervă. Cercetările efectuate la bănci şi agenţiile de voiaj 
arată că în ultimele optsprezece luni subiectul nostru a 
efectuat călătorii în următoarele oraşe: Londra, 3; New York, 
2; San Francisco, 2; Bonn, 3; Johannesburg, 1; Tel Aviv, 1 
(combinată cu Johannesburg). Itinerarul este compatibil cu 
punctele geografice de maximă presiune ale operațiunii 
generalului Delavane. 


___ Converse se frecă la ochi şi sună să i se aducă ceva de băut. 
În timp ce aştepta paharul de scotch, parcurse cu privirea 
următoarele paragrafe. Erau date istorice cunoscute, fără o 
relevanță deosebită pentru persoana în discuție. Numele lui 
Bertholdier fusese rostit de mai multe facțiuni ultraconservatoare 
care speraseră să-l scoată din rîndul armatei şi să-l aducă în cel 
al războaielor politice, dar încercările nu dăduseră nici un rezultat. 
Apoi fusese lăsat în pace. La cincizeci şi cinci de ani trecuse în 
rezervă din serviciul activ şi devenise directorul unei mari firme 

de la Bursa de mărfuri din Paris. Prin puterea covirşitoare a 
legendei sale, era capabil să-i domine pe cei avuţi şi să-i ţină la 
respect pe cei cu înclinații socialiste. 


Se deplasează întotdeauna cu o limuzină a companiei (a 
se citi: maşină de serviciu) şi oriunde se duce, i se organizează 
o primire festivă. Vehiculul, un Lincoln continental american, 
de culoare albastru închis, are numărul de înmatriculare 100-1. 
Restaurantele pe care le frecventează cu precădere sînt: 
Taillevent, Ritz, Julien şi Lucas Carton. Prînzul îl ia cu 
regularitate la un club particular numit Les Etalons Blancs, 
cam de patru ori pe săptămînă. Este un local mai retras, iar 
membrii săi sînt ofiţeri de rang superior, ceea ce a mai rămas 
din nobilimea bogată sau susținătorii bogați ai acestora, care 
suplinesc cu bani ceea ce le lipseşte din arborele genealogic. 


Joel zîmbi; autorul raportului avea simțul umorului. Şi, totuşi, 
simțea că lipseşte ceva. Mintea lui de avocat căuta ceea ce nu 
fusese explicat. Ce fel de semnal aşteptase generalul Bertholdier 
la Dienbienphu? Ce îi spusese impulsivul de Gaulle ofițerului 
rebel şi ce îi comunicase acesta marelui om de stat? De ce fusese 
mereu în preajma puterii — doar în preajma ei — şi nu solicitat să 
facă parte din ea? Un Alexandru cel Mare ridicat în slăvi, apoi 
uitat, ridicat din nou ca apoi să fie marginalizat? In paginile 
acestea era îngropat un anumit mesaj, pe care Joel nu-l putea 
descifra. 

Converse ajunse la un pasaj pe care autorul raportului îl 
considera relevant în măsura în care completa portretul, fără a 
adăuga prea multe informaţii la cele spuse mai sus. 


Viaţa particulară a lui Bertholdier nu pare a fi interesantă 
pentru activitățile care ne privesc pe noi. Căsătoria lui fusese 
de conveniență: un aranjament convenabil din punct de vedere 
social, profesional şi financiar pentru ambele părți. Nu 
avuseseră copii şi cu toate că doamna Bertholdrer apare 
frecvent alături de soțul ei la evenimentele sociale, nu par să 
fie foarte intimi. De asemenea, la fel ca şi în cazul mamei 
sale, Bertholdier nu vorbeşte despre soția sa. S-ar putea să 
existe o anumită legătură psihologică, dar nu avem nici un 
fel de dovezi în sprijinul acestei presupuneri. Se ştie în schimb 
că Bertholdier este foarte afemeiat, întreține cîteodată două 

sau trei amante în acelaşi timp, la care se adaugă numeroase 
aventuri trecătoare. Printre colegi are o poreclă care nu a 
ajuns niciodată în presă: Marele Timon; dacă cititorul are 
nevoie aici de o traducere, îi recomandăm să bea un pahar în 
Montparnasse. 


Raportul se încheia cu această invitaţie provocatoare. Era 
un dosar care formula mai multe întrebări decît răspunsuri. În 
linii mari, spunea ce şi cum, însă foarte puţin despre de ce; 
motivele rămîneau ascunse şi era nevoie de foarte multă 
imaginaţie şi speculaţii pentru a reuşi unele deducții. Totuşi, 
existau suficiente fapte concrete cu care să se poată opera. Joel 
se uită la ceas: trecuse o oră; mai avea încă două ore la dispoziţie 
ca să recitească, să pîndească, să rumege acele informaţii. Ştia 
deja cu cine va lua legătura la Paris. 


René Mattilon nu era numai un avocat abil, solicitat adesea 
de firma Talbot, Brooks şi Simon cînd aceasta trebuia să fie 
reprezentată în tribunalele franceze, ci şi un bun prieten al lui 
Converse. Deşi mai în vîrstă cu zece ani, începutul prieteniei lor 
se repăsea undeva departe, în trecut, în experiența comună. În 
urmă cu treizeci de ani, Mattilon era un tînăr avocat, recrutat de 
guvernul lui şi trimis în Indochina franceză ca jurist militar. 
Fusese martorul unor situații inevitabile şi nu înțelesese niciodată 
de ce poporul lui atît de mîndru şi inteligent nu reuşise să-şi dea 
mai repede seama de ceea ce se întîmplă. Se dovedise adesea 
destul de incisiv la adresa implicării americanilor. 

„Mon Dieu! Credeaţi că veţi putea face cu armele ceea ce 
n-am fost noi în stare să facem cu forță şi cu mintea? 
Deraisonnable! 

De cîte ori Mattilon venea la New York sau Joel la Paris îşi 
făceau timp să ia o dată masa împreună. Francezul era deosebit 
de tolerant față de cunoştinţele foarte limitate ale lui Converse 
în domeniul limbilor străine. Joel pur şi simplu nu putea învăța 
nici o altă limbă. Pînă şi răbdarea ieșită din comun a lui Valerie 
capitulase în faţa auzului lui absolut inert şi a creierului total 
nereceptiv. Timp de patru ani, fosta lui soţie, al cărei tată era 
francez şi mama germană, încercase să-l înveţe cele mai simple 
fraze, dar totul fusese zadarnic. 

— Cum naiba poţi să te numeşti avocat internațional cînd nu 
reuşeşti să te faci înțeles dincolo de graniţele SUA? 

— Angajez un interpret pregătit de băncile elveţiene şi îl pun 
la curent cu chestiunea, răspunsese Joel. Nu-i scapă nici un tertip. 


De cîte ori venea la Paris ocupa un apartament luxos cu două 
camere la renumitul hotel George V, un favor din partea firmei 
Talbot, Brooks şi Simon menit în primul rînd să-i impresioneze 
pe clienţii Nathan Simon îi spusese: 

— Ai un salon foarte elegant. Foloseşte-l pentru şedinţe şi în 
felul acesta poţi să eviţi dejunurile alea franțuzeşti ridicol de 
scumpe şi — Doamne fereşte — cinele. 

— Şi dacă vor să mănînce? 

— Le spui că ai o altă întîlnire. Clipești şiret din ochi lăsînd să 
se înțeleagă că e ceva personal; la Paris, nimeni nu obiectează în 
faţa unui asemenea argument. 

Acest lux mi-ar putea prinde bine acum, îşi spuse Converse 
zîmbind pe sub mustață, în timp ce taxiul făcea un slalom 
nebunesc prin aglomeraţia de pe Champs-Elysées, pentru a 
ajunge în bulevardul George V. Dacă ajungea la vreun rezultat — 
şi era decis să ajungă — cu oamenii din anturajul lui Bertholdier 
sau chiar cu Bertholdier însuşi, hotelul luxos se va potrivi foarte 
bine cu imaginea unui client necunoscut care şi-a trimis avocatul 
personal să facă anumite cercetări foarte confidențiale. Evident, 
nu avea nici o rezervare, greşeală care urma s-o pună pe seama 
unei secretare distrate. 


Directorul adjunct îl salută inițial surprins, apoi se scuză. 
Nu se primise nici un telex de la firma Talbot, Brooks şi Simon 
pentru rezervare, dar fireşte, se va găsi un loc pentru un client 
vechi. Şi s-a găsit: apartamentul obişnuit, două camere la etajul 
al doilea. Inainte ca Joel să apuce să-şi despacheteze bagajele, 
un chelner îi aduse o sticlă de whisky, din marca lui preferată, 
înlocuind-o pe cea existentă în barul apartamentului. Uitase de 
fişele extrem de amănunțite pe care acest hotel le întocmea despre 
clienții săi frecvenți. Etajul doi, whiskyul preferat şi, fără îndoială, 
diseară i se va aduce aminte că, de regulă, solicita să fie trezit 
dimineaţa la ora şapte. Exact aşa va fi. 

Era aproape cinci după-amiază. Dacă voia să-l prindă pe 
Mattilon înainte ca acesta să plece de la birou, trebuia să-i 
telefoneze imediat. Spera să bea un pahar cu René, ar fi un început 
bun. Nu era convins că Mattilon este omul de care are nevoie, şi 


78 


gîndul de a pierde chiar şi numai o oră îl neliniştea. Luă cartea 
de telefon de pe noptieră, căută firma şi formă numărul. 

— Dumnezeule mare, Joel! exclamă francezul. Am citit veştile 
alea îngrozitoare de la Geneva! Am aflat din ziarul de dimineață 
şi am încercat să dau de tine — la Le Richmond, bineînţeles — dar 
mi s-a spus că ai plecat. Ai pățit ceva? 

— Nu, sînt viu şi nevătămat, pur şi simplu am fost şi eu acolo. 

— Era american. Îl cunoşteai? 

— Numai de la procese. Apropo, chestia aia cu narcoticele e 
o aiureală şi nimic mai mult. Aiureală. A fost încolţit, împuşcat 
şi apoi s-a făcut o înscenare post-mortem ca să producă confuzie. 

— Un prefect suprazelos s-a grăbit să tragă concluzii ca să 
protejeze imaginea propriului oraş. Ştiu, e clar... Dar este oribil. 
Crimă, ucigaşi, terorismul se răspîndeşte peste tot. Mai puțin 
aici, la Paris, slavă Domnului! 

— N-aveţi nevoie de terorişti, şoferii de taxiuri le ţin locul cu 
succes, atîta doar că sînt mult mai obraznici. 

— Ca întotdeauna eşti impossible, prietene! Cînd putem să 
ne vedem? 

— Eu speram că în seara aceasta. După ce pleci de la birou. 

— M-ai anunțat cam în pripă, mon ami. Dacă ai fi telefonat 
mai înainte.. 

— Am sosit de câteva minute. 

— Dar ai plecat de la Geneva... 

— Am avut nişte afaceri la Atena, îl întrerupse Joel. 

— A, da, banii vin de la greci în ultimul timp. 

— Ce-ai zice de un aperitiv, René? Este foarte important. 

Fu rîndul lui Mattilon să facă o pauză; era clar că sesizase 
nuanţa de nerăbdare din vocea lui Converse. 

— Bineînţeles, spuse francezul. Presupun că eşti la George V? 

— Da. 

— Vin acolo cît pot de repede. Să zicem patruzeci şi cinci de 
minute. 

— Mulţumesc foarte mult. Am să rezerv o masă în galerie. 

— Te găsesc eu. 


Holul uriaş de marmură aflat dincolo de uşile masive cu 
vitralii de la barul hotelului George V era cunoscut de obişnuiții 
locului sub numele de „galerie“. Aceasta se datora faptului că 
acolo exista într-adevăr o galerie, pe un coridor îngust, cu 

geamuri, pe partea stîngă. Oricum, denumirea se potrivea foarte 

` bine cu încăperea luxoasă. Fotoliile adînci, tapiţate cu catifea, 
canapelele comode şi măsuţele joase, din lemn de esenţă închisă, 
înşirate de-a lungul pereţilor de marmură, se aflau sub adevărate 
opere de artă — nişte tapiserii uriaşe provenind din diverse castele 
de mult uitate şi pînze de mari dimensiuni, cu subiecte eroice, 
aparținînd atît unor pictori clasici, cît şi contemporani. Pardoseala 
din gresie era acoperită de covoare orientale uriaşe, iar din tavan 
atîrnau candelabre somptuoase, care aruncau o lumină blîndă 
prin filigranul dantelat al abajururilor aurii. 

Femei şi bărbați cu influență purtau aici conversații liniștite, 
în lumina discretă, reflectată de picturile vechi. Adesea începeau 
dialoguri, puneau întrebări la care de cele mai multe ori continuau 
să răspundă în sălile consiliilor de conducere, populate de 
preşedinţi, înalţi funcționari, trezorieri şi de elita avocaţilor. 
Iniţiatorii proiectelor preferau discreţia — explorările neoficiale 
la primele întîlniri în această încăpere foarte oficială. Mediul 
luxos şi ceremonios conferea un aer de oarecare incertitudine 
negocierilor — astfel încît era uşor să le negi mai tîrziu. „Galeria“ 
se ridica la înălțimea reputației sale: în comunitatea celor care 
repurtaseră succese pe scena internațională se spunea că dacă 
cineva petrece mai mult timp în această atmosferă elegantă, mai 
devreme sau mai tîrziu va întîlni aproape toți cunoscuții săi. Ca 
atare, dacă nu voiai să fii văzut, trebuia să te duci în altă parte. 

Incăperea se umplea încetul cu încetul, iar chelnerii de la 
barul discret din colț soseau să ia comenzile, căci ştiau de unde 
vin banii adevărați. Converse găsi două fotolii în colțul cel mai 
îndepărtat, unde lumina era şi mai slabă. Se uită la ceas — abia 
dacă distingea ora. Trecuseră patruzeci de minute de cînd vorbise 
cu Rens, făcuse un duş şi îşi schimbase cămaşa în care transpirase 
tot drumul de la Mykonos pînă aici. Îşi puse țigările şi bricheta 
pe masă, apoi comandă ceva de băut unui chelner plin de 
solicitudine, rămînînd cu ochii ațintiți la intrarea în încăpere. 

Douăzeci de minute mai tîrziu îl văzu. Mattilon păşi hotărît 
din lumina strălucitoare a holului în cea blîndă a galeriei. Se opri 
o clipă, miji din ochi, apoi dădu din cap. Porni pe covorul din 
mijloc, țintă spre Joel, arborînd un zîmbet larg şi sincer. René 
Mattilon se apropia de şaizeci de ani, dar mersul lui, la fel ca şi 
înfăţişarea, erau cele ale unui tînăr. Avea acea aură specifică a 
avocaţilor cărora le merge bine. Increderea în sine i se citea pe 

chip, fiind esenţa succesului lui; acesta era şi rezultatul sîrguinței, 
nu numai al personalităţii şi al performanţelor. Era un actor sigur 
pe sine şi pe rolul chemat să-l joace; părul lui argintiu, trăsăturile 
bărbăteşti întăreau această impresie. Dar dincolo de aceste 
aparenţe mai exista ceva. René era un om deosebit de cumsecade: 
aceasta era concluzia dezarmantă la care ajunsese Joel. Cei doi 
îşi cunoşteau defectele, dar erau oameni oneşti; poate că tocmai 
de aceea se simțeau atît de bine î împreună. 

Îşi strânseră scurt mîinile după care se îmbrățişară. Francezul 
se așeză în faţa lui Converse, iar Joel făcu semn unui chelner, 
care aştepta. 

— Comandă în franceză, spuse el. Dacă dau eu comanda, 
cine ştie ce ne aduce. 

— Omul acesta vorbeşte engleza mai bine decît noi. Campari 
cu gheață, te rog. 

— Mergi, Monsieur. Chelnerul plecă. 

— Îţi mulţumesc încă o dată că ai venit, spuse Converse. 
Vorbesc foarte serios. 

— Sînt sigur... arăţi foarte bine, Joel, obosit, dar bine. Probabil 
că mai ai şi acum coşmaruri de pe urma afacerii ăleia nefericite 
de la Geneva. 

— Nu tocmai. Cum ţi-am spus, s-a nimerit să fiu acolo. 

— Da, dar puteai să fii tu în locul lui. Ziarele au spus că a 
murit în braţele tale. 

— Pentru că eu am ajuns primul la el. 

— Ce oribil! 

— Am mai văzut lucruri dintr-astea oribile, René, spuse Con- 
verse, fără nici o inflexiune în voce. 

— Da, sigur că da. Cred că ai fost mai bine pregătit decît toți 
ceilalți. 

— N-aş spune că cineva poate fi cu adevărat pregătit pentru 
aşa ceva... Tu ce mai faci? Cum mai merg treburile? 

Mattilon dădu din cap, afişînd o expresie de exasperare: 

— În Franţa e o adevărată nebunie, dar supravieţuim, evi- 
dent. De luni de zile se elaborează o mulţime de planuri, dar cei 
care le fac se ciocnesc unul de altul pe holurile guvernului. 
Tribunalele sînt pline, afacerile prosperă. 

— Mă bucur să aud asta, spuse Joel. Chelnerul se întoarse cu 
paharele de campari; cei doi bărbați dădură din cap în tăcere, iar 
Mattilon îl fixă pe Joel. Vorbesc serios, spuse Converse, în timp 
ce chelnerul se îndepărta. Auzi atîtea poveşti pe aici. 

— De asta ai venit la Paris? Francezul îl studia pe Joel. Din 
cauza zvonurilor despre aşa-zisa noastră răzmeriță? Nu sînt chiar 
aşa de cutremurătoare, ştii şi tu, şi nici nu se deosebesc prea 
mult de cele de dinainte. Deocamdată. Cele mai multe industrii 
particulare au fost finanțate de guvern. Dar, din păcate, nu au 
fost conduse de oamenii cei mai competenți şi pentru asta s-ar 
putea să plătim. Asta este ceea ce te nelinişteşte, sau, mai pre- 
cis, ce-l nelinişteşte pe clientul tău? 

Converse sorbi din băutură. 

— Nu, nu de asta sînt aici. E vorba de altceva. 

— Eşti tulburat, asta se vede de la o poştă. Nonşalanţa ta nu 
mă păcăleşte. Te cunosc prea bine, aşa că spune-mi ce este așa 
de important? Parcă aşa te-ai exprimat la telefon. 

— Poate că am exagerat. Joel îşi bău paharul şi luă țigările. 

— Din cîte îmi spun ochii tăi, nu e aşa. Sînt întunecați. 

— Greşeşti. Aşa cum ai spus, sînt obosit, mi-am petrecut 
ziua în avioane. Aprinse bricheta. 

— Pierdem timpul cu fleacuri. Despre ce este vorba? 

Converse îşi aprinse ţigara, Şi, încercînd să pară cît mai 
indiferent, întrebă: , 

— Cunoşti un club particular numit Les Etalons Blancs? 

— Íl cunosc, dar nu pot să mă apropii nici de uşă, răspunse 
francezul rîzînd. Les Etalons Blancs este un refugiu pentru les 
grands militaires... şi pentru cei suficient de bogați sau de nebuni 
ca să stea să-i asculte cum trîmbiţează. 

— Vreau să mă întîlnesc cu cineva care ia masa acolo cam de 
trei-patru ori pe săptămînă. 

— Nu poţi să-i dai telefon? 

— Nu mă cunoaşte şi nu ştie că vreau să-l cunosc. Trebuie să 
fie ceva spontan. 

— Serios? Pentru firma Talbot, Brooks şi Simon? E ceva cam 
neobişnuit. 

— Ai dreptate. Este vorba de o persoană cu care s-ar putea să 
nu vrem să avem de-a face. 

— Aha, faci muncă de misionar. Cine este persoana? 

— Poţi să ţii secretul? Adică să nu sufli nici un cuvințele 
nimănui? 

— Evident. Dacă respectivul se află în vreun fel în conflict cu 
dosarele noastre îți spun sincer şi, cu părere de rău, că nu-ţi voi 
putea fi de folos. 

— E foarte corect. Persoana se numeşte Jacques Louis 
Bertholdier. 

Mattilon îşi arcui sprîncenele, prefăcîndu-se uimit. 

— Ţinteşti sus de tot, prietene, cum se spune la New York. 
Nu este nici o situaţie conflictuală, mon ami; nu joacă pe partea 
mea, cum ziceți voi. 

— Ce vrei să spui? 

— Omul tău se mişcă printre sfinți şi seniori ai războiului. 
Seniori ai războiului care ar putea fi sfinți şi sfinți care ar putea 
fi seniori ai războiului. Cine are timp pentru asemenea fleacuni? 

— Vrei să spui să nu este luat în serios? 

— O, ba cum să nu! Şi încă foarte tare, de cei care au timp şi 
înclinații să mute din loc nişte munți abstracți. Este un pilon, 
Joel, turnat în marmura eroismului şi e inamovibil. A fost un de 
Gaulle care n-a mai ajuns niciodată la cîrma țării şi unii spun că 
e păcat. 

— Şi tu ce spui? 

Mattilon ridică din sprîncene. 

— Nu ştiu ce să spun. E drept că ţara avea nevoie de cineva şi 
poate că Bertholdier ar fi putut interveni şi impune un curs mult 
mai bun decît cel pe care l-au luat lucrurile, dar nu era momentul 
potrivit. Elysce-ul devenise o curte imperială şi oamenii se 
săturaseră de edicte regale, de decizii imperiale. Ei bine, acum 
nu le mai avem pe astea, le-am înlocuit cu banalitățile cenușii 
şi anoste ale crezului muncitoresc. Dar cine ştie. Poate că ar mai 
fi în stare de asta şi acum. Şi-a început ascensiunea pe Olimp 
cînd era foarte tînăr. 

— Nu a făcut parte din trupele rebele ale lui Salan din Alge- 
ria? Au fost discreditaţi, s-a spus că sînt o ruşine naţională. 

— Este o afirmație despre care chiar şi cei mai reticenţi 
intelectuali sînt nevoiţi să admită că trebuie revizuită. Modul în 
care a evoluat toată Africa de Nord şi Orientul Mijlociu arată că 
o Algerie franceză ar fi putut reprezenta un atu important în 
prezent. Mattilon făcu o pauză, îşi rezemă bărbia în palmă şi se 
încruntă din nou. Şi de ce Dumnezeu n-ar vrea firma Talbot, 
Brooks şi Simon să lucreze cu Bertholdier? E drept că s-ar putea 
să fie monarhist în fundul sufletului, dar, Dumnezeu mi-e martor, 
e onoarea personificată. Are o atitudine regală, ba chiar 
pompoasă, dar este un client cît se poate de acceptabil. 

— Am auzit anumite lucruri, spuse Converse calm, ridicînd 
din umeri, ca şi cînd n-ar fi dat mare crezare celor auzite. 

— Mon Dieu, cred că nu e vorba de femeile lui? exclamă 
Mattilon rîzînd. 

— Nu e vorba de femei. 

— Atunci ce este? 

— Să zicem că e vorba de unii dintre asociaţii lui, de 
cunoştinţele lui. 

— Sper că faci distincția, Joel. Un om ca Bertholdier poate 
să-şi aleagă fără îndoială asociaţii, nu însă şi cunoştinţele. Intră 
într-o încăpere şi toți vor să fie prieteni cu el; mulți pretind chiar 
că sînt prieteni cu el. 

— Tocmai asta este ceea ce dorim să aflăm. Vreau să 
pomenesc cîteva nume, să văd dacă sînt asociați... sau numai 
nişte cunoştinţe de care nici nu-și aduce aminte. 

— Bien. Acum înţeleg. Aici pot să te ajut. Şi am să te ajut. O 
să luăm dejunul la Les Eralons Blancs mîine şi poimîine. Este 
mijlocul săptămînii şi fără îndoială că într-una din aceste zile 
Bertholdier va veni să ia prânzul aici. Dacă nu, aşteptăm pînă 
poimâine. 

— Parcă ziceai că nu poți nici să te apropii de uşă. 

— Nu, eu nu pot. Dar cunosc pe cineva care poate şi o să fie 
foarte încîntat, sînt sigur. 

— De ce? l 

— Pentru că doreşte să stea de vorbă cu mine oriunde şi 
oricînd. Este un individ al naibii de plicticos şi, din păcate, 
vorbeşte foarte prost engleza — ştie numai cifre şi cîteva mărci 
de automobil şi de băuturi. 

— E pilot? 

— A zburat inițial pe Mirage — trebuie să spun că a fost foarte 
bun, şi nu uită niciodată să amintească tuturor de acest lucru. 
Voi fi nevoit să fac pe interpretul, ceea ce mă va scuti să găsesc 
un subiect de conversaţie. Ştii ceva despre Mirage? 

— Avionul e avion, spuse Joel. Dar de ce e aşa de dornic să 
vorbească cu tine? Presupun că e membru în clubul ăsta. 

— Aşa este. Il reprezentăm într-un proces împotriva unui 
fabricant de aparate de zbor. Are avionul lui şi şi-a pierdut laba 
piciorului stîng într-una din aterizările alea ale voastre forțate... 

— Nu ale mele, bătrîne. 

— Uşa s-a înțepenit. Nu a putut să se ejecteze atunci cînd a 
vrut. 

— N-a apăsat pe butoanele pe care trebuie. 

— El zice că a apăsat. 

— Există cel puţin două de rezervă, inclusiv o comandă 
manuală instantanee, chiar şi la echipamentul personal. 

— Ştim şi noi toate astea. Inţelegi, aici nu e vorba de bani, 
căci este foarte bogat, ci de mîndria lui. Incidentul pune sub 
semnul îndoielii calitățile lui personale, ca să zicem aşa. 

— Se vor ridica mult mai multe semne de întrebare cînd va fi 
interogat. Presupun că i-ați spus asta. 

— Cu foarte multă grijă, aşa vom proceda. 

— lar pînă atunci orice întîlnire este taxată serios. 

— Dar îi facem şi economii. Dacă am fi procedat prea dur de 
la început, ne-ar fi concediat şi s-ar fi dus la altcineva cu mult 
mai puţine principii. Cine ar prelua un caz ca acesta? Uzina se 
află acum în proprietatea guvernului şi se ştie că acesta nu plăteşte 
niciodată. 

— Corect. Şi ce ai să-i spui despre mine? Despre club? 

Mattilon zîmbi. 

— Că în calitate de fost pilot şi avocat deţii o anumită 
experienţă care ar putea să-i fie de folos. Cît despre Les Etalons 
Blancs, am să-i spun că o să fii deosebit de impresionat. Am să 
te descriu ca pe un adevărat Attila al cerurilor. Ce părere ai? 

— Nu tocmai formidabilă. 

— Poţi să te împaci cu gîndul ăsta? întrebă francezul. 
Întrebarea era sinceră. Este o cale de a te întîlni cu Bertholdier. 
Clientul meu îi este prieten. 

— Atunci mă împac. 

— Faptul că ai fost prizonier de război o să ne fie de foarte 
mare ajutor. Dacă îl vezi intrînd pe Bertholdier şi îți exprimi 
dorinţa de a-i fi prezentat — ei bine, unui fost prizonier de război, 
asemenea dorință nu-i poate fi refuzată. 

— N-aş pedala prea mult pe chestia asta. 

— De ce? 

— Dacă se fac săpături ceva mai adînci s-ar putea da peste 
un bolovan care nu face parte din peisaj. 

— Oh? Sprîncenele lui Mattilon se arcuiră din nou, de astă 
dată exprimînd o mirare sinceră, neprefăcută. „Săpături“? Asta 
implică ceva mai mult decît o întîlnire spontană cu nişte nume 
aruncate ca din întîmplare. 

— Oare? Joel răsucea paharul în mîini, supărat pe el însuşi, 
ştiind că orice argument n-ar fi făcut altceva decît să accentueze 
suspiciunile. 

— Scuză-mă, a fost o reacţie instinctivă. Ştii cum văd eu 
subiectul ăsta. 

— Da. Ştiu, dar am uitat, ce neglijență din partea mea. Te rog 
să mă scuzi. 

— De fapt, aş prefera să nu-mi folosesc numele adevărat. Te 
deranjează? 

— Tu eşti misionarul, nu eu. Și cum vrei să-ți spunem? 
Francezul îl privi atent pe Converse. 

— Nu contează. 

Mattilon miji din ochi. 

— Ce-ar fi să folosim chiar numele patronului tău, Simon? 
Dacă faci cunoştinţă cu Bertholdier, s-ar putea să-i facă plăcere. 
Ducele de St Simon a fost cel mai înfocat cronicar al monarhiei... 
Henry Simon. Trebuie să fie vreo zece mii de avocaţi cu numele 
de Henry Simon în SUA. 

— Simon să fie. 

— Mi-ai spus totul, prietene? întrebă René privindu-l 
prieteneşte. Tot ce voiai să-mi spui? 

— Da, ţi-am spus tot, zise Joel susținînd privirea prietenului 
său. Hai să mai luăm un pahar. 

— Nu, e tîrziu, şi actuala mea soție se enervează dacă se 
răceşte mîncarea. Intîmplător, găteşte excelent. 

— Eşti un bărbat fericit. 

— Da, aşa este. Mattilon îşi termină băutura, puse paharul pe 
masă şi spuse ca din întîmplare: Aşa era şi Valerie. N-am să uit 
niciodată rața aceea fantastică cu portocale pe care ne-a pregătit-o 
acum trei sau patru ani la New York. Ai mai auzit ceva despre 
ea? 

— Am auzit şi am şi văzut-o, răspunse Converse. Am luat 
masa cu ea la Boston luna trecută. I-am dat cecul cu pensia 
alimentară. Apropo, tablourile ei au început să se vîndă! 

— Eu nu m-am îndoit nici o clipă de asta. 

— Spre deosebire de ea. 

— N-avea de ce... Intotdeauna mi-a plăcut Val. Dacă o mai 
vezi, te rog să-i transmiţi toată afecțiunea mea. 

— Aşa voi face. 

Mattilon se ridică din fotoliul tapițat. 

— Te rog să mă ierți, întotdeauna am crezut că... că sînteți o 
pereche foarte potrivită, cred că aceasta este expresia. Pasiunea 
descreşte, bineînțeles, dar nu şi ceea ce urmează, dacă înţelegi 
ce vreau să spun. 

— Înţeleg şi, vorbind pentru amîndoi, îti mulțumesc. Am să-i 
transmit toată afecțiunea ta. 
— Merçi. Iţi telefonez mîine de dimineață. 


Les Etalons Blancs era un adevărat coşmar al pacifiştilor. 
Pereţii acoperiţi cu lambriuri masive de lemn erau plini de 
fotografii şi tăieturi din ziare, de citate înrămate, de medalii — 
panglici roşii, discuri de aur şi de argint care reflectau lumina și 
atrăgeau privirile. O amintire vizuală a tuturor măcelurilor eroice 
care avuseseră loc în ultimii două sute de ani. Desenele lineare 
evoluau în produse mai sofisticate, cum ar fi imaginile de film, 
pe măsură ce caii, chesoanele şi săbiile erau înlocuite de 
motociclete, tancuri, avioane şi mitraliere, dar scenele nu 
difereau, iar temele nici atît. Bărbaţi în uniforme, înfățişați în 
momentele lor de glorie; imaginile suferinței erau absente. In 
privirile ferme se citea doar bucuria victoriei. Oamenii aceştia 
nu pierdeau, nu existau schilozi, nici fețe mutilate; erau seniori 
privilegiați ai războiului, pătrunşi de aroganţa autentică pe care 
le-o dădea misiunea lor de o viață. 

Joel simţi o teamă profundă în timp ce studia această 
expoziție. Nu erau oameni obişnuiţi, şi nici nu se străduiseră să 
fie; disprețuiau ceea ce era obişnuit, iar cuvîntul „capacitate“ 
parcă le era scris în frunte. Ce spusese Beale pe Mykonos? Care 
fusese raționamentul Vulpoiului Roşu de la Inchon? 

„..„„Eu ştiu de ce sînt în stare cînd le cerem să facă ceva.“ 
Dar ce-ar fi în stare să facă atunci cînd îşi impuneau singuri un 
anumit lucru, se întrebă Joel. Fără impedimentele supărătoare, 
stînjenitoare ale autorităților civile? 

— A venit Luboque, spuse Mattilon calm, în spatele lui Con- 
verse. I-am auzit vocea în hol. Ține minte, nu trebuie să te 
chinuieşti prea tare, oricum am să traduc aşa cum cred eu că e 
mai bine, dar să încuviințezi din cap cînd face cîte un gest furios. 
Şi să rîzi cînd spune bancuri; sînt groaznice, dar lui îi plac. 

— O să mă străduiesc. 

— Am să-ţi ofer o motivaţie serioasă. Bertholdier şi-a făcut o 
rezervare pentru dejun. Masa numărul unsprezece, lîngă 
fereastră. 

— Şi noi unde sîntem? întrebă Joel, văzînd zîmbetul triumfător 
de pe chipul prietenului său. 

— La masa doisprezece. 

— Dacă o să am vreodată nevoie de un avocat, la tine am să 
apelez. 

— Sîntem foarte scumpi. Haide, aşa cum spuneţi voi în filmele 
alea faimoase ale voastre, v-a venit rîndul, domnule Simon. Intraţi 
în pielea lui Attila, dar nu exagerați. 

— Ştii, René, pentru cît de bine vorbeşti engleza, utilizezi 
nişte expresii nu tocmai ortodoxe. 

— Dragul meu, limba engleză şi expresiile americane au foarte 
puţine lucruri în comun. 

— Deştept băiat. 

— Să continuu?... Ah, Monsieur Luboque, Serge, mon ami! 

Mattilon îl zărise pe Serge Luboque la intrare; se răsuci pe 
călcîie, cînd bocănitul se auzi mai puternic pe pardoseală. 
Luboque era un bărbat scund, silueta lui amintind de începuturile 
aviaţiei, cînd erau preferați ca piloți bărbaţi îndesați. Nu era 
departe de a reprezenta o adevărată caricatură a propriului chip. 
Avea o mustață mică, fixată pe o față miniaturală, ce aborda o 
expresie vag ostilă. Ostilitatea lui era îndreptată spre toată lumea, 
fără a viza pe cineva în mod special. Ceea ce conta era efectul, 
nu conţinutul. Indiferent ce fusese mai înainte, Luboque devenise 
pozeur şi.ştia să pozeze; asta cra tot ce dorea să ştie. Pentru el, 
trecutul strălucit şi emoţionant dispăruse; nu mai avea decît 
amintiri, restul era mânie. 

— Et voici l'expert legal des compagnies aériennes, spuse 
el, uitîndu-se la Converse şi îi întinse mîna. 

— Serge este încîntat să facă cunoştinţă cu tine şi crede că ne 
vei putea ajuta. 

— Voi face tot ce-mi stă în puteri, spuse Converse. Şi îmi cer 
scuze că nu vorbesc franceza. 

Avocatul traduse, Luboque ridică din umeri şi spuse ceva 
repede, ininteligibil. Cuvîntul anglais se repetă de cîteva ori. 

— Şi el îşi cere scuze că nu vorbeşte engleza, spuse Mattilon, 
privind la Joel cu o expresie jucăuşă în ochi. Dacă minte, domnule 
Simon, sîntem buni de puşi la zidul ăsta şi împuşcaţi printre 
decoraţii. 

— Nici vorbă, spuse Converse zîmbind. Plutonul de execuţie 
ar putea să strice ornamentele şi tablourile. Toată lumea ştie că 
sînteți trăgători foarte slabi. 

— Qu'est-ce que vous dites? 

— Monsieur Simon tient à vous remercier de ce déjeuner, 

spuse Mattilon, întorcîndu-se spre clientul lui. J en est très fier 
car il estime que l'officier français est le meilleur du monde. 

— Ce i-ai spus? 

— l-am explicat că te simţi onorat de faptul că eşti aici, pentru 
că eşti convins că militarii francezi, în special corpul ofițeresc, 
sînt cei mai buni din lume. 

— Nu numai nişte trăgători de doi bani, ci şi piloți la fel de 
prăpădiţi, spuse Joel zîmbind şi încuviințînd din cap. 

— Est-il vrai que vous avez pris part à de nombreuses mis- 
sions dans l’Asie du Sud? întrebă Luboque, cu ochii ațintiți 
asupra lui Converse. 

— Poftim? 

— Vrea să ştie dacă eşti într-adevăr un Attila al cerurilor, 
dacă ai avut multe misiuni de zbor. 

— Destul de multe, răspunse Joel. 

— Beaucoup, spuse Mattilon. 

Luboque vorbi din nou repede, încă şi mai neinteligibil şi 
pocni din degete spre chelner. 

— Acum ce a mai zis? 

— Vrea să-ţi povestească despre isprăvile lui, evident, în 
interesul procesului. 

— Bineînţeles, spuse Converse, cu un zîmbet fix. Trăgători 
de doi bani, piloți prăpădiți şi încrezuți cum nu se poate. 

— Ah, dar bucătăria noastră, femeile noastre, felul 
incomparabil în care înțelegem viața. 

— Asta-i cît se poate de clar — este unul din puţinele cuvinte 
pe care le-am învăţat de la fosta mea soţie —, dar nu cred că o să-l 
folosesc. 

— Așa este, am uitat, spuse Mattilon. Obişnuiam să vorbesc 
cu ea în această belle langue... da, şi asta te scotea din sărite... 
dar acum abține-te. Aminteşte-ţi de motivaţie. 

— Qu'est-ce que vous dites encore? La belle langue? 
Luboque vorbi în timp ce chelnerul stătea lîngă el. 

— Notre ami, monsieur Simon, suivra un cours à l'école 
Berlitz et pourra ainsi s'entretenir directement avec vous. 

— Bien! 

— Ce? 

— l-am spus că ai să faci franceză la Berlitz, ca să poți lua 
masa cu el cînd mai vii la Paris. Acuma dă şi tu din cap... fii 
deştept. 

Converse dădu din cap. 

Şi lucrurile merseră tot aşa. Serge Luboque se ținu tare cît 
luară aperitive în sala de jocuri; Mattilon traducea şi îi indica de 
fiecare dată lui Converse ce expresie trebuie să ia, precum şi 
răspunsul cel mai potrivit, pe care el oricum îl traducea aşa cum 
trebuie. 

In cele din urmă, Luboque descrise accidentul de avion în 
care îşi pierduse laba piciorului stîng şi deficienţele evidente ale 
echipamentului pentru care cerea să fie recompensat. Converse 
făcu o mutră indignată şi furioasă, se oferi să elaboreze o 
expertiză pentru tribunal, pe baza experienţei lui ca pilot. Mattilon 
traducea, Luboque radia şi dădu drumul unei răpăieli de vocale 
şi consoane pe care Joel le luă drept mulțumiri. 

— Îţi rămîne îndatorat pe vecie, spuse René. 

— Nu şi dacă scriu expertiza aia, spuse converse. S-a încuiat 
în carlingă şi a aruncat cheia. 

— Scrie-o oricum, contră Mattilon zîmbind. O să-mi plăteșşti 
în felul acesta pentru timpul pierdut cu tine, iar noi o s-o folosim 
pentru a deschide uşa pe care să batem în retragere. In plus, n-o 
să te invite niciodată să iei masa cu el cînd ai să fii la Paris. 

— Apropo, la ce oră se serveşte dejunul? Nu mai am nici un 
subiect de conversaţie. 

Veni şi dejunul sau, mai exact, pătrunseră ei cu un mers 
şovăielnic în restaurant, ca să țină pasul cu şchiopătatul lui 
Luboque, care bocănea greoi pe parchetul dur. Ridicola 
conversație tripartită continuă în timp ce li se turna vin dintr-o a 
doua sticlă — prima fusese trimisă înapoi după ce „cunoscătorul“ 
o respinsese —, iar privirile lui Converse alunecau mereu spre 
intrarea în restaurant. 

Şi, în sfîrşit, momentul sosi. Bertholdier îşi făcu apariția. 
Rămase o clipă sub arcada intrării, cu capul întors uşor spre 
stînga, în timp ce un alt bărbat îmbrăcat într-un costum de 
gabardină cafenie îi şoptea ceva. Generalul încuviință din cap şi 
subordonatul acestuia se retrase. Bătrînul soldat pătrunse apoi 
în încăpere, plin de vitalitate, impunător, fapt datorat încrederii 
în sine, care nu avea nevoie de nici un fel de alte suporturi. 
Capetele se întorceau în direcția lui, iar el accepta toate privirile 
aşa cum un delfin care urmează să fie curînd rege acceptă atenţiile 
miniştrilor unui monarh pe ducă. Efectul era extraordinar. Deşi 
nu mai existau regate, monarhii, pămâînturi care să fie împărțite 

între cavalerii de Crécy sau oricare alții, acestui bărbat i se făcea 
o primire... la naiba, îşi zise Joel... o primire de adevărat 
împărat. 

Jacques Louis Bertholdier era un bărbat de înălțime mijlocie, 
dar ținuta lui — spinarea perfect dreaptă, umerii largi şi traşi înapoi, 
gîtul zvelt îl făceau să pară mult mai înalt, mult mai impunător 
decît ar fi părut altul în locul lui. Era printre ai lui, dar de fapt 
deasupra tuturor, înălțat mai sus prin consensul celor prezenți. 

— Spune ceva politicos, îi şopti Mattilon în timp ce Bertholdier 
se apropia de ei, în drum spre masa vecină cu a lor. Priveşte în 
sus şi fă o figură uluită. Eu mă ocup de rest. 

Converse făcu aşa cum i se spusese, şoptind numele întreg 
al lui Bertholdier ca pentru sine, dar suficient de tare ca să fie 
auzit. După această exclamaţie se aplecă spre Mattilon şi şopti: 

— lată un om pe care mi-am dorit întotdeauna să-l cunosc. 

Urmă un scurt schimb de cuvinte în franceză între Rene şi 
clientul său, după care Luboque dădu afirmativ din cap, cu 
expresia omului arogant, dispus să facă o favoare unui prieten 
nou: 

Bertholdier ajunsese în dreptul scaunului său, şeful de sală 
şi chelnerul şef se aflau în stînga şi în dreapta lui. 

— Mon general, spuse Luboque, ridicîndu-se în picioare. 

— Serge, răspunse Bertholdier, făcînd un pas înainte cu mîna 
întinsă, ca un ofiţer superior conştient de handicapul unui 
subordonat valoros. Comment ça va? 

— Bien, Jacques. Et vous? 

Salutul fu scurt, direcția conversației fiind schimbată rapid 
de către Luboque, care făcu un gest către Converse în timp ce 
vorbea fără încetare. In mod instinctiv, Joel se ridică în picioare, 
luă poziție de drepţi, fără să clipească, uitîndu-se la Bertholdier 
cu o privire plină de admiraţie... Avusese dreptate — într-un mod 
cu totul neaşteptat. Asia de Sud-Est însemna mult şi pentru 
Bertholdier. Şi de ce nu? Şi el avea amintiri. Mattilon fu prezentat 
în grabă şi oarecum în trecere, în timp ce marele soldat dădu din 
cap şi o luă prin spatele lui René ca să dea mîna cu Joel. 

— Este o plăcere pentru mine, monsieur Simon, spuse 
Bertholdier în engleza lui ireproşabilă, strîngîndu-i mîna ferm, 
ca un camarad care recunoaşte un alt camarad de arme, făcînd 
imediat uz şi de farmecul lui, de altfel mai mult decît vizibil. 

— Sînt sigur că aţi auzit acest lucru de o mie de ori, domnule, 

spuse Joel, păstrîndu-şi aceeaşi privire arzătoare, dar este o ocazie 
cu totul neaşteptată pentru mine. Dacă îmi permiteţi, domnule 
general, este o mare onoare pentru mine să vă cunosc. 

— Este o onoare pentru mine să vă cunosc, spuse Bertholdier. 
Dumneavoastră, vitejii văzduhului, ați făcut tot ce aţi putut şi 
ştiu şi eu cîte ceva despre împrejurările de acolo. Atitea misiuni! 
Cred că pe pămînt era mai uşor. Generalul rîse încet, aşa cum se 
cuvine unul bărbat celebru care ia notă de existenţa unui tovarăş 
de arme valoros, dar deloc celebru. 

Vitejii văzduhului, îşi spuse Joel; omul ăsta e rupt de realitate. 
Dar legătura era clară; cît se poate de reală, Joel o simţea, ştia că 
e aşa. Combinația de cuvinte îşi făcuse efectul. Ce simplu fusese: 
viclenia unui avocat care îşi îmblînzeşte adversarul — în cazul de 
față duşmanul. Inamicul. 

— Nu ştiu dacă pot fi de acord, domnule general. În aer era 
mult mai curat. Dar dacă ar fi fost mai mulți ca dumneavoastră 
în Indochina, n-ar fi existat niciodată un Dienbienphu. 

— O declaraţie măgulitoare, nu sînt sigur că poate trece testul 
adevărului. 

— Eu sînt sigur, spuse Joel cu convingere. 

Luboque, ținut de vorbă de Mattilon, care ştia foarte bine ce 
trebuie să facă, îi întrerupse. 

— Mon général, voulez-vous vous joindre à nous? 

— Je m excuse. Je suis occupé... mes invités, răspunse 
Bertholdier, întorcîndu-se din nou către Converse. Sînt nevoit 
să declin invitația lui Serge, aştept nişte oaspeţi. Mi-a spus că 
sînteți avocat, specialist în litigii legate de aviaţie. 

— Este numai o parte dintr-un domeniu mai larg, domnule. 
Aparate de zbor, nave, maşini... încercăm să reprezentăm tot 
spectrul. De fapt, sînt oarecum nou în branşă; mi-e teamă că 
încă nu prea am experiență, dar sper să fac față cu bine ca 
reprezentant. 

— Înţeleg, făcu generalul, evident uimit. Sînteţi la Paris în 
interes de afaceri? 

Asta a fost, îşi spuse Joel. Cuvintele, ochii, vocea, totul 
convergea spre exprimarea a ceea ce nu putea fi rostit. 

— Nu, am venit aici ca să-mi mai trag sufletul. Am zburat de 
la San Francisco la New York şi după aceea la Paris. Mîine plec 
la Bonn pentru o zi sau două, apoi la Tel Aviv. 

— Foarte obositor, spuse Bertholdier, întorcîndu-i privirea fixă. 

— Şi asta încă nu e totul, adăugă Converse cu un început de 
zîmbet pe față. După Tel Aviv mă aşteaptă un zbor de noapte 
spre Johannesburg. 

— Bonn, Tel Aviv, Johannesburg... Generalul rosti cuvintele 
încet, privindu-l intens. Un itinerar foarte neobişnuit. 

— Dar productiv, cel puţin aşa sperăm. 

— Sperăm? 

— Clientul meu, domnule generalul. Noul meu client. 

— Deraisonnable! strigă Mattilon, rîzînd de ceva ce îi spusese 
Luboque şi încercînd în mod clar prin aceasta să-i dea de înţeles 
lui Joel că nu-l mai poate ţine de vorbă pe clientul lui nerăbdător. 

Dar Bertholdier nu-şi putea lua ochii de la Converse. 

— Unde locuieşti, tinere prieten? 

— Tînăr şi nu prea, domnule guneral. 

— Unde? 

— La Hotel George V. Apartamentul doi-trei-doi. 

— Un hotel foarte frumos. 

— Este un obicei. Fosta mea firmă m-a încartiruit aici. 

— Incartiruit? Ca într-o garnizoană? întrebă Bertholdier 
zîmbind de astă dată numai pe jumătate. 

— M-a luat gura pe dinainte, spuse Joel. Dar asta spune 
mult, nu-i aşa? ` 

— Da, aşa e... ah, iată că mi-au sosit oaspeții! Îşi strînseră 
repede mîinile şi generalul adăugă: Mi-a făcut plăcere să vă 
cunosc, domnule Simon. 

Bertholdier se întoarse la masa lui ca să-şi întîmpine invitații. 
Prin intermediul lui Mattilon, Joel îi mulțumi lui Luboque pentru 
prezentare; pilotul invalid făcu un gest cu ambele mîini, iar 
Converse avu sentimentul că omul îl binecuvîntează. Dialogul 
absurd tripartit fu reluat, iar Joel se strădui din răsputeri să se 
concentreze cît de cît. 

Realizase un progres real; îl văzuse cu ochii lui pe Bertholdier 
şi simțea cum generalului îi alunecă din cînd în cînd ochii spre 
masa lor, în pofida conversatiei lor animate. Generalul era aşezat 
în diagonală, spre stînga lui Converse; cea mai mică întoarcere 
a capului şi privirile li se întîlneau. Prima dată, Joel simți 
intensitatea privirii de parcă l-ar fi ars soarele printr-o lupă uriașă. 
Intorsese puţin capul şi privirile li se întîlniseră. Ochii generalului 
îl cercetau, pătrunzător. Al doilea schimb de priviri fu provocat 
chiar de Converse. Luboque şi Mattilon erau cufundați într-o 

discuţie referitoare la proces şi, ca atras de un magnet, Joel 
întoarse capul uşor spre stînga privindu-l calm pe Bertholdier, 
care explica foarte răspicat ceva unuia dintre invitații săi. În timp 
ce o voce răspundea ceva la masa de alături, generalul întoarse 
brusc capul în direcţia lui Converse. De astă dată ochii lui nu 
mai erau întrebători, ci reci ca gheaţa. La fel de brusc, apăru şi 
un licăr de căldură în ei; celebrul om de arme dădu din cap, cu 
acelaşi început de zîmbet ca şi mai înainte. 


Joel şedea în fotoliul de piele moale de lîngă fereastră, în 
semiîntunericul salonului; singura sursă de lumină era o lampă 
cu abajur aflată pe masă. Privea din cînd în cînd telefonul, 
urmărea din nou pe fereastră circulaţia maşinilor de pe bulevard. 
Privirile i se întorceau mereu spre telefon, izolîndu-l de restul 
încăperii, personificîndu-l, aşa cum i se întîmpla adesea cînd 
aştepta să fie sunat de unul din adversarii lui pentru a-i spune că 
renunță, că se dă bătut; ştia prea bine că în cele din urmă 
adversarul capitula. Era numai o chestiune de timp. 

De astă dată nu aştepta nici un fel de capitulare, ci o 
comunicare, o legătură, contactul mult dorit. Nu avea nici cea 
mai mică idee cum se va realiza acesta, dar ştia precis că va 
veni. Trebuia să vină. 

Era aproape şapte şi jumătate, trecuseră patru ore de cînd 
plecase de la Les Eralons Blancs şi îi strînsese ferm mîna 
generalului Bertholdier. Privirea din ochii bătrînului soldat nu 
lăsa nici o urmă de îndoială: dacă nu de altceva, Bertholdier va 
încerca să-l sune măcar pentru a-şi satisface curiozitatea. 

„Joel se asigurase că cei de la recepţie îl vor anunța, împărțind 
cu generozitate bancnote de o sută de dolari. Gestul nu era cîtuşi 
de puțin neobişnuit în aceste zile de tulburări sociale şi financiare 
— de fapt, devenise o obişnuință. Oamenii de afaceri aveau 
obiceiul să recurgă la aşa-zisele nume comerciale dintr-o serie 
de motive, mergînd de la necesitatea de a păstra secretul asupra 
unor negocieri, pînă la menţinerea tăcerii asupra unor aventuri 
amoroase. În cazul lui Converse, faptul că recursese la alt nume, 
Simon, părea cît se poate de logic. Dacă firma Talbot, Brooks şi 
Simon prefera ca toate legăturile să fie făcute în numele unuia 
dintre partenerii principali, cine ar fi putut contesta acest drept? 
Joel mersese chiar ceva mai departe. După telefonul de la New 
York, spusese că 1 se ceruse să nu-şi folosească în nici un caz 

numele, deoarece nimeni nu ştia că este la Paris, aceasta fiind 
dorinţa firmei lui. Evident, aceste instrucțiuni de ultimă oră 
explicau şi faptul că nu-și rezervase camera la hotel, unde va 
plăti cu bani gheaţă; nimeni nu ridică în acest sens nici un fel de 
obiecții. Plata pe loc era preferabilă facturilor. 

N-avea importanță că cineva s-ar putea să nu dea crezare 
acestei explicaţii. Logica era suficient de solidă şi bancnotele 
aveau putere de convingere; fişa inițială de înregistrare fusese 
ruptă şi înlocuită cu alta. H. Simon, figura în locul lui J. Con- 
verse. Adresa permanentă a primului era rodul imaginației lui 
Joel, o stradă și un număr din Chicago, Illinois, stradă și casă 
care mai mult ca sigur nu existau. Oricui va suna și va întreba 
de domnul Converse — ceea ce era puţin probabil — i se va spune 
că nici un oaspete cu numele acesta nu locuieşte în momentul de 
față la George V. Nici măcar René Mattilon nu-i putea crea 
probleme, căci Joel fusese foarte clar. Întrucît nu mai avea nici o 
problemă la Paris, urma să ia avionul de ora şase după-amiaza 
spre Londra, ca să se întîlnească cu nişte prieteni cu care va sta 
cîteva zile, după care se va întoarce la New York. li mulțumi 
călduros francezului ŞI îi spuse că temerile firmei lui în legătură 
cu Bertholdier fuseseră neîntemeiate. În timpul discuţiei lor dis- 
crete, adusese vorba despre trei nume-cheie, la auzul cărora 
generalul nu dăduse nici un semn că le-ar recunoaşte şi îşi ceruse 
scuze dacă memoria îi joacă vreo festă. 

— Şi nu mintea, spusese Joel. 

— Nu-mi imaginez de ce ar fi făcut-o, răspunsese Mattilon. 

Eu da, îşi spusese Joel în sinea lui. Motivul se numeşte 
Aquitania. 

Un pocnet! Pe neaşteptate se auzi un zgomot metalic stri- 
dent, urmat de altul, zgomotul unei încuietori care se deschide. 
Zgomotul venea de dincolo de uşa deschisă a dormitorului. Joel 
sări de pe fotoliu şi se uită apoi la ceas; respiră imediat uşurat: 
cra ora la care femeia de serviciu de pe etaj făcea paturile pentru 
noapte. Tensiunea provocată de apelul telefonic pe care îl aştepta 
şi de ceea ce putea reprezenta acesta îl sensibilizase. Se lăsă din 
nou în fotoliu, cu ochii ațintiți asupra telefonului. Cînd va suna? 
Va suna oare? 

— Pardon, monsieur, se auzi o voce de femeie, însoțită de o 
bătaie uşoară în cadrul uşii. Joel n-o vedea pe cea care vorbea. 

— Da? Converse se strădui să-şi dezlipească privirea de la 
telefonul mut. 


95 


Cînd reuşi, ceea ce văzu nu fu o femeie în uniformă de 
cameristă, ci o siluetă care îl făcu să rămînă pentru o clipă cu 
gura căscată. Era Jacques Louis Bertholdier, cu alura lui rigidă, 
cu capul ridicat drept înainte, avînd în ochi o privire în care se 
amestecau o admiraţie rece, condescendență şi — dacă Joel nu se 
înşela — o urmă de teamă. Generalul intră pe uşă şi rămase 
neclintit. Cînd vorbi, vocea lui era mai rece decît gheața. 

— Tocmai mă duceam la un dineu la care sînt invitat, la etajul 
al patrulea, domnule Simon. Intîmplător, mi-am adus aminte că 
şi dumneavoastră locuiti în acest hotel. Mi-aţi dat numărul 
apartamentului dumneavoastră. Vă deranjez? 

— Bineînţeles că nu, domnule general, spuse Converse, sărind 
în picioare. 

— Mă aşteptaţi? 

— Nu în felul acesta. 

— Dar mă aşteptaţi? 

Joel rămase o clipă tăcut, înainte de a confirma: 

— Da. 

— Un semnal emis şi recepționat? 

Joel făcu din nou o pauză. 

— Da. 

— Sînteţi fie un avocat subtil, fie un bărbat dominat de o 
stranie obsesie. Care din două, domnule Simon? 

— Dacă v-am provocat să veniți să mă vedeţi şi am făcut 
acest lucru în mod subtil, accept caracterizarea cu plăcere. Cît 
despre faptul că aş fi obsedat, cuvîntul acesta implică o grijă 
exagerată sau neîntemeiată. Indiferent ce preocupări aş avea, 
ştiu cît se poate de bine că acestea nu sînt nici exagerate şi nici 
neîntemeiate. Nu este vorba de nici o obsesie, domnule general. 
Sînt un avocat prea bun ca să cad într-o asemenea stare. 

— Un pilot nu se poate autoamăgi. Dacă face acest lucru se 
prăbușește şi îşi găseşte moartea. 

— Am fost doborît. Nu m-am prăbuşit niciodată dintr-o eroare 
de pilotaj. 

Bertholdier înaintă încet spre canapeaua tapițată cu brocart 
de lîngă perete. 

— Bon, Tel Aviv şi Johannesburg, spuse el calm, aşezîndu-se 
pe canapea şi încrucişîndu-şi picioarele. Semnalul? 

— Semnalul. 

— Compania mea are interese în aceste zone. 

— Şi clientul meu, spuse Converse. 

— Şi ce aveţi dumneavoastră, domnule Simon? 

— Un angajament, domnule general, spuse Joel privind fix în 
ochii lui Bertholdier. 

Acesta rămase tăcut şi imobil, scrutîndu-l cu privirea. 

— Pot să-mi tom un coniac? întrebă el în cele din urmă. Escorta 
mea va rămîne afară, pe coridor, dincolo de această ușă. 


4 


Converse se îndreptă spre barul mic aflat lîngă perete, 
conştient de faptul că generalul îl urmărește cu privirea; se întreba 
ce curs va lua conversaţia. Era ciudat de calm, aşa cum se 
întîmpla adesea înainte de conferințele de fuzionare sau în cazurile 
de audiere preliminară, ştiind că deţine informaţii despre care 
adversarul lui nu aflase — informaţii îngropate adînc, care ieşiseră 
la suprafață după ore lungi de muncă asiduă. De astă dată nu 
fusese munca lui, dar efectul era acelaşi. Ştia foarte multe despre 
această legendă vie din cealaltă parte a camerei care se numea 
Jacques Louis Bertholdier. Intr-un cuvînt, Joel era pregătit şi 
de-a lungul anilor învățase să se bizuie pe instinctele sale... aşa 
cum o făcuse cu ani şi ani în urmă, cînd se afla în misiuni de 
zbor. 

De asemenea, meseria îl familiarizase şi cu nenumăratele 
complicaţii ale manipulaţiilor legate de export şi import. Era 
vorba de un adevărat labinint de autorizaţii care nu aveau neapărat 
legătură una cu alta şi puteau zăpăci uşor un neavizat. In 
următoarele minute avea de gînd să-l zăpăcească pe discipolul 
lui George Marcus Delavane — marele războinic din Saigon — în 
asemenea hal încît acea umbră de teamă din ochii interlocutorului 
său să devină şi mai pronunţată. 

Permisele pentru transporturile destinate străinătăţii aveau 
forme şi culori diferite, de la licenţele de bază pentru export, cu 
facturi speciale pentru încărcătură, pînă la cele mult mai puţin 
specifice. Se ajungea apoi la licenţele cele mai rîvnite, care se 
refereau la o serie întreagă de produse supuse controalelor 
guvernamentale şi care erau plimbate de la un departament la 
altul pînă cînd se ajungea la termenele limită determinate de 
traficul de influenţă sau de slăbiciunea aparatului birocratic. 

În sfîrşit, erau autorizațţiile cele mai periculoase, documente 
obținute adesea prin corupție. Era aşa-numitul certificat al 
utilizatorului final, un permis cu nume inofensiv care permitea 
expedierea celor mai periculoase mărfuri din arsenalul țării pe 
calea aerului sau pe mare, ocolindu-se exercitarea controlului 
de către persoanele împutermnicite să-l facă. 

Teoretic, aceste echipamente periculoase erau destinate 
exclusiv guvernelor aliate. O dată pornite la drum, aceste 
transporturi erau supuse de regulă unor deturnări. Transporturile 
destinate golfului Haifa sau Alexandriei ajungeau în golful Sidra 
la un nebun din Libia, sau la un asasin pe nume Carlos care 
antrena echipe de ucigaşi peste tot între Beirut şi Sahara. 
Corporaţii fictive cu consilii executive inexistente, dar foarte 
influente, operau prin nişte brokeri obscuri, în umbra unor 
depozite înălțate în grabă în SUA şi în străinătate. Milioane de 
milioane de dolari se obțineau din aceste afaceri; moartea era 
numai una din consecinţele acestui fenomen şi se numea terorism. 
Numai pe această cale putea fi dusă la bun sfîrşit operaţiunea 
Aquitania. Alta nu exista. 

Toate aceste gînduri îi trecură ca fulgerul prin minte lui Con- 
verse, în timp ce turna băutura. Era gata; se întoarse şi traversă 
încăperea. 

— Ce căutaţi, domnule Simon? întrebă Bertholdier, luînd 
paharul cu coniac din mîna lui Converse. 

— Informaţii, domnule general. 

— Despre ce? 

— Despre piețele mondiale pe care le-ar putea servi clientul 
meu. Joel se duse la fotoliul lui de lîngă fereastră şi se aşeză. 

— Şi ce fel de servicii furnizează clientul dumitale? 

— Este broker. 

— De ce anume? 

— O gamă foarte largă de produse. Converse duse paharul la 
buze, bău, apoi adăugă: Cred că am pomenit despre ele, în linii 
generale, la clubul dumneavoastră în această după-amiază — 
avioane, vehicule, ambarcaţiuni, muniție. Cam aşa ceva. 

— Da, mi-ai pomenit. Dar mi-e teamă că n-am înțeles. 

— Clientul meu are acces la producție şi depozite, în măsură 
mai mare decît oricine altcineva. 

— Foarte impresionant. Cine este? 

— Nu am dezlegarea să vă spun. 

— Poate că îl cunosc. a 

— S-ar putea, dar nu în felul în care l-am descris eu. În acest 
domeniu păstrează o discreție deosebită, s-ar putea spune că 
nici nu există. 

— Şi n-o să-mi spui cine este? 

— Este o informaţie strict secretă. 

— Totuşi, chiar dumneata m-ai căutat, mi-ai trimis un semnal 
la care eu am răspuns şi acum zici că doreşti informaţii despre 
pieţe în curs de expansiune pentru tot felul de mărfuri, inclusiv 
la Bonn, Tel Aviv şi Johannesburg, dar nu-mi spui numele 
clientului dumitale care ar avea de cîştigat dacă aş poseda aceste 
informaţii, presupunînd că le-aş avea. In mod sigur, nu poate fi 
ceva serios. 

— Ba da, dumneavoastră deţineţi informaţiile şi eu sînt cit se 
poate de serios. Mi-e teamă însă că aţi tras concluzii greşite. 

— Nu cred. Vorbesc fluent engleza şi am auzit foarte bine ce 
ai spus. Ai apărut din senin. Nu ştiu nimic despre dumneata; 
vorbeşti foarte evaziv despre acest om deosebit de influent... 

— Dumneavoastră m-aţi întrebat, domnule general, îl 
întrerupse Joel, fără să ridice vocea, ce anume caut. 

— Şi ai spus că ești în căutare de informaţii. 

— Da, aşa este, dar n-am spus că le aştept de la 
dumneavoastră. 

— Ce vreți să spuneți? 

— Date fiind împrejurările actuale, şi din motivele pe care 
le-aţi menţionat chiar dumneavoastră, nu mi le-aţi da, fapt de 
care sînt pe deplin cânştient. 

— Şi atunci ce rost are... la ce foloseşte această conversație? 
Nu-mi place ca cineva să-mi consume timpul de pomană, mon- 
sieur. 

— Este ultimul lucru pe care aş încerca să-l fac. 

— Te rog să fii mai clar. 

— Clientul meu doreşte încrederea dumneavoastră. ŞI eu o 
doresc. Dar ştim că această încredere nu poate fi acordată decît 
în mod nejustificat. In cîteva zile — o săptămînă cel mult — sper 
să vă dovedesc seriozitatea noastră. 

— După călătoriile la Bonn, Tel Aviv... şi Johannesburg? 

— Să fiu sincer, da. 

— De ce? 

— Aţi spus chiar dumneavoastră acum cîteva minute. 
Semnalul. 

Bertholdier deveni brusc neliniştit. Ridică din umeri 
ostentativ. Bătea în retragere. 

— Am spus acest lucru deoarece compania mea are investiții 
considerabile în toate aceste domenii. Am crezut că s-ar putea 
să aveţi una sau mai multe propuneri interesante. 

— Intenţionez să avansez astfel de propuneri. Dar te rog să fii 
mai concret. 

— Ştiţi bine că nu pot, spuse Joel. Cel puţin deocamdată. 

— Şi atunci cînd? 

Cînd va fi clar pentru dumneavoastră, pentru 
dumneavoastră toți şi, prin extensie, şi pentru mine, că avem 
motive seriose să participăm în aceeaşi măsură ca cei mai devotați 
dintre dumneavoastră. 

— Să participaţi la compania mea? Juneau et Cie? 

— Vă rog să mă iertați, domnule generale, la această întrebare 
nu mă voi osteni să răspund. 

Bertholdier privi paharul cu coniac pe care-l ținea în mînă, 
apoi se uită din nou la Converse. 

— Spuneai că ai venit de la San Francisco. 

— Nu am sediul acolo, interveni Joel. 

— Dar ai venit de la San Francisco. La Paris. De ce eşti aici? 

— Am să vă răspund la această întrebare, fie şi numai pentru 
a vă demonstra cît de temeinic lucrăm... şi cît de temeinic 
lucrează şi alții. Am dat de urma — adică eu am dat de urma 
unor transporturi pentru export ale căror licenţe provin din Caro- 
lina de Nord. Licenţele nu erau însoțite de nici un fel de 
caracteristici ale transportului, nici de informaţii referitoare la 
depozite, care constau din nişte simpli pereţi ridicaţi î în grabă, 
numai de conveniență. O seamă de confuzii care nu duceau 
nicăieri şi peste tot. Nume şi documente despre oameni care nu 
există, documente provenind dintr-un labirint birocratic, practici 
imposibil de depistat, ştampile de cauciuc, sigilii oficiale şi 
semnături de autorizare acolo unde n-ar fi trebuit să se acorde 
nici un fel de autorizaţii. Un personal de nivel mediu care primise 
ordin să urgenteze aprobările departamentale, fără a şti despre 
ce este vorba... Asta este ceea ce am găsit în San Francisco. O 
încîlceală de tranzacții complexe, extrem de îndoielnice, care nu 
puteau fi cercetate temeinic. 

Bertholdier privea fix. 

— Nu ştiu nimic despre toate astea, spuse el. 

— Bineînţeles că nu, fu de acord Converse. Dar clientul meu 
ştie — prin mine —, şi faptul că nici eu şi nici el nu avem intenția 
să atragem atenţia asupra lor trebuie să vă spună ceva. 

— Ca să fiu sincer, nu-mi spune nimic. 

— Vă rog, domnule general. Unul dintre primele principii ale 
liberei întreprinderi este să-ţi zdrobeşti rivalul şi să pătrunzi apoi 
în locul lui pentru a umple vidul. 

Generalul bău, puse paharul jos şi vorbi: 

— De ce ai venit la mine? 

— Pentru că eraţi acolo. 

— Ce? 

— Numele dumneavoastră era acolo — prin acea încîlceală, 
undeva îngropat foarte adînc, dar era. 

Bertholdier sări în sus. 

— Imposibil! E o calomnie! 

— Şi atunci eu de ce sînt aici? De ce sînteți dumneavoastră 
aici? Joel puse paharul pe masa de lîngă fotoliu, cu gestul unui 
om care încă nu a terminat de vorbit. Incercaţi să înțelegeţi poziţia 
mea. În funcție de departamentul guvernamental cu care are de-a 
face o persoană, anumite recomandări sînt foarte necesare. Nu 
poti să faci nimic dacă apelezi la cineva de la Dezvoltarea Urbană 
şi Locuinţe, dar dacă ai o persoană la Oficiul pentru Controlul 
Muniţiilor din Departamentul de Stat sau la Serviciul de achiziţii 
al Pentagonului, deții o adevărată mină de aur. 

— Niciodată n-am permis ca numele meu să fie utilizat în 
acest sens. 

— Dar alţii au făcut-o. Oameni cu greutate, dar care probabil 
că aveau nevoie de un impuls suplimentar. 

— Qu'est-ce que vous dites? Ce impuls? 

— Un imbold final ca să ia o decizie favorabilă... fără să lase 
impresia că se implică personal. Se numeşte sprijin în favoarea 
acțiunii prin alte terțe părți viabile. De exemplu, ar putea exista 
un memoriu care ar suna cam aşa: „Noi — departamentul, nu 
persoana — nu ştim prea multe în legătură cu aceasta, dar dacă o 
persoană precum generalul Bertholdier este în favoarea 
proiectului, fapt de care avem cunoştinţă, nu considerăm necesar 
să argumentăm“‘. 

— Niciodată. Aşa ceva nu se poate întîmpla. 

— S-a întîmplat, spuse Converse blînd, ştiind că era momentul 
să aducă argumente concrete. Astfel îşi va da seama imediat 
dacă Beale are dreptate, dacă această legendă vie a Franţei era 

răspunzătoare de măcelul şi haosul din oraşele şi satele Irlandei 
de Nord, victime ale uriaşului val de violenţe. 

— Aţi fost menţionat acolo suficient de frecvent ca să dau 
peste numele dumneavoastră... Aşa după cum aţi fost implicat, 
într-un mod diferit, atunci cînd un transport a fost trimis pe 
calea aerului din Beloit, Wisconsin, spre Tel Aviv. Bineînţeles 
că nu a ajuns niciodată acolo, ci a fost redirecționat cumva către 
nişte maniaci din ambele tabere de la Belfast. Mă întreb unde s-a 
petrecut acest lucru: La Montreal? La Paris? La Marsilia? 
Separatiştii din Quebec fără îndoială că vă îndeplinesc ordinele, 
la fel ca şi oamenii dumneavoastră din Paris şi din Marsilia. Ce 
păcat că o companie numită Solidaire a trebuit să plătească 
asigurarea. O, da, sînteți directorul firmei, nu-i aşa? Şi este atît 
de bine că asiguratorii transporturilor au acces la marfa pe care 
o asigură. 

Bertholdier încremenise pe scaun, trăsăturile feței i se crispau, 
ochii larg deschişi erau aţintiţi asupra lui Joel. Omul nu-şi 
pierduse însă controlul. 

— Nu pot să cred ceea ce laşi să se înțeleagă. Este şocant şi 
incredibil! 

— Repet, de ce sînt eu aici? 

— Numai dumneata poți răspunde la această întrebare, spuse 
Bertholdier, ridicîndu-se brusc în picioare, cu paharul de coniac 
în mînă. Apoi se aplecă încet, cu distincție, şi lăsă paharul pe 
măsuţa joasă; gestul acesta marca un punct final, discuția se 
încheiase. Este cît se poate de clar că am făcut o greşeală 
prostească, continuă el, îndreptîndu-se, arborînd un zîmbet 
încordat şi ciudat de convingător pe buze. Eu sînt soldat, nu om 
de afaceri. Soldatul încearcă să sesizeze o inițiativă şi m-am 
străduit s-o fac, numai că nu a fost — adică nu este vorba de nici 
un fel de inițiativă. lartă-mă, am interpretat greşit semnalul 
dumitale din după-amiaza aceasta. 

— Nu aţi interpretat greşit nimic, domnule general. 

— Sînt, oare, contrazis de un străin — aş putea spune chiar de 
un străin suspect — care aranjează o întîlnire sub pretexte false şi 
pune sub semnul întrebării onoarea și conduita mea? Nu-mi vine 
să cred. Bertholdier străbătu camera îndreptîndu-se spre uşă; 
Joel se ridică de pe fotoliu. Nu te deranja, domnule, cunosc 
drumul. V-aţi ostenit suficient, deşi nu am nici cea mai mică 
idee în ce scop. 

— Mă duc la Bonn, îl întrerupse Converse. Spuneţi-le 
prietenilor dumneavoastră că sosesc. Spuncți-le să mă aştepte. 
Și vă rog, domnule general, spuneţi-le să nu mă judece greşit. 
Vorbesc foarte serios. 

— Explicaţiile dumitale eliptice sînt lucrul cel mai supărător. .. 
domnule locotenent. Căci eşti locotenent, nu-i aşa? Numai dacă 
nu l-ai păcălit cumva şi pe sărmanul Luboque. 

— Indiferent ce truc am folosit ca să vă cunosc pe 
dumneavoastră, el are numai de cîştigat. M-am oferit să-i fac 
expertiza legală pentru procesul lui. S-ar putea să nu-i placă, 
dar îl va scuti de multe scene neplăcute şi va economisi o mulțime 
de bani. Şi nu v-am înşelat cu nimic. 

— Depinde cum priveşti lucrurile. Bertholdier se întoarse şi 
apucă mînerul rotund al uşii. 

— Bonn, Germania, insistă Joel. 

— Te-am auzit. N-am nici cea mai vagă idee ce... 

— Leifhelm, spuse Converse calm. Erich Leifhelm. 

Generalul întoarse capul încet; ochii lui aruncau flăcări şi 
era gata să izbucnească. 

— Numele îmi este cunoscut, nu şi persoana. 

— Spuneţi-i că vin. 

— Noapte bună, domnule, zise Bertholdier, deschizînd uşa, 
palid şi cu ochii scăpărînd. 


Joel alergă în dormitor, apucă servieta care era lîngă perete 
şi o aruncă pe pat. Trebuia să plece imediat din Paris, chiar în 
noaptea aceea. In cel mai scurt timp, Bertholdier va da ordin să 
fie supravegheat şi dacă va fi urmărit la aeroport, paşaportul va 
dovedi că numele de Simon este fictiv. Nu putea risca. Nu acum. 

Totul era ciudat şi tulburător. Nu fusese niciodată în situația 
să părăsească hotelul pe neaşteptate, fără să anunţe. Nu ştia pre- 
cis cum va proceda, dar trebuia s-o facă. Îşi aminti de modificarea 
fişei de înregistrare; existau împrejurări în care negocierile trebuia 
ținute în secret pentru binele tuturor — şi nu în ultimul rînd pentru 
al manipulatorilor de stocuri. Era aşa de ciudat... [i spusese lui 
Beale, la Mykonos, că avea de gînd să devină altcineva decît era 
în realitate. Era mai uşor de spus decît de făcut. 

Îşi făcu valiza, verifică bateria de la aparatul de bărbierit şi îl 
porni distrat, trecîndu-l peste bărbie în timp ce se îndrepta spre 
telefonul de pe noptieră. Formă numărul centralei, neştiind ex- 

act ce avea să-i spună directorului adjunct, gîndindu-se însă 
instinctiv să invoce o chestiune de afaceri. După primul schimb 
de replici amabile, cuvintele îi veniră ca de la sine: 

— Sînt într-o situaţie deosebit de delicată şi firma mea doreşte 
să plec la Londra cît mai curînd cu putință... şi cît mai discret. 
Ca să fiu sincer, n-aş vrea să fiu văzut părăsind hotelul. 

— Sîntem discreţi, domnule, iar graba este un motiv normal. 
Am să vin sus să vă aduc nota de plată. Peste zece minute, e 
bine? 

— Nu am decît o valiză. O să mi-o duc singur, dar am nevoie 
de o maşină. Nu la intrarea din față. 

— Bineînţeles. Ascensorul pentru mărfuri face legătura cu 
coridorul de la subsol destinat aprovizionării. Voi lua toate 
măsurile necesare. 


— Am aranjat totul! spuse furios Jacques Louis Bertholdier 
vorbind la telefonul din limuzină; geamul despărțitor dintre el şi 
şofer era închis. Un om rămîne în galerie ca să supravegheze 
ascensoarele, altul la subsol, unde se face aprovizionarea. Dacă 
încearcă să plece în timpul nopţii, aceasta este singura ieşire 
posibilă. 

— Imi vine foarte greu să înţeleg, spuse vocea de la celălalt 
capăt al firului cu un pronunţat accent britanic. Vorbitorul era 
înspăimântat. Sînteți sigur? Nu e vorba cumva de vreo altă 
legătură? 

— Imbecilule! Repet. Ştie despre transportul de muniţie de la 
Beloit. Ştie traseul, chiar şi metoda de furt, a identificat şi 
compania Solidaire şi funcția mea de membru în consiliul de 
conducere! A făcut o referire directă la asociatul nostru de afaceri 
din Bonn! S-a referit la Tel Aviv şi Johannesburg! Ce altă legătură 
poate fi? 

— Afaceri ale corporației. Nu putem exclude această variantă. 
Subvenţii multinaționale, investiţii în muniții; partenerul nostru 
din Germania de Vest este membru în mai multe consilii de 
conducere... aici e vorba de o groază de bani. 

— Dar, pentru numele lui Dumnezeu, eu despre ce vorbesc? 
Acum nu pot să spun mai mult, dar consideră ce ţi-am spus 
drept lucrul cel mai rău! 

La celălalt capăt al firului urmă o scurtă pauză. 

— Inteleg, spuse vocea subordonatului dojenit. 

— Sper şi eu că înţelegi. Ia legătura cu New York-ul. Se 
numeşte Simon. Henry Simon. 

— Cum? 

— Henry Simon. Este avocat la Chicago. Am adresa lui. Am 
luat-o din fişa de înregistrare a hotelului. Bertholdier strînse 
pleoapele în lumina slabă din maşină, descifrînd cu poticneli 
numerele şi strada scrise de un recepționer bine plătit de oamenii 
generalului ca să le furnizeze informaţiile despre ocupantul 
apartamentului doi-trei-doi. Ai notat? 

— Da, se auzi răspunsul, rostit de astă dată cu o voce clară, 
vocea unui subordonat care doreşte să-şi răscumpere greşeala. 
Credeţi că a fost înțelept s-o obţineţi pe această cale, cu ajutorul 
unui comisionar? Un prieten sau un funcționar lacom ar putea 
să-i comunice că cineva s-a interesat de el. 

— Nu mai spune, inocență britanică ce eşti! Un receptioner 
inofensiv care verifică registrul ca să trimită unui oaspete un 
obiect uitat în cameră? 

Urmă o nouă clipă de tăcere. 

— Înţeleg. Ştii, Jacques, lucrăm pentru o cauză măreață — 
evident, este vorba de afaceri —, o cauză mai importantă decît 
oricare dintre noi, aşa cum am făcut şi cu ani în urmă. Trebuie 
să mă gîndesc mereu la asta, pentru a suporta insultele dumitale. 

— Şi ce altceva ai putea face, englezule? 

— Să-ţi tai ouşoarele alea nenorocite, aici în Trafalgar Square 
şi să le dau la cîini. Am să-ţi telefonez peste vreo oră. 

Se auzi un clic şi veni tonul. Generalul schiță un zîmbet. 
Erau cei mai buni, toți! Erau speranța, singura speranță a unei 
lumi foarte bolnave. 

Apoi zîmbetul dispăru, sîngele îi pieri din obraji, aroganţa i 
se transformă în teamă. De fapt ce dorea acest Henry Simon, ce 
voia cu adevărat? Şi cine era acest necunoscut cu acces la surse 
extraordinare... avioane, vehicule, muniţie? Pentru numele lui 
Dumnezeu, oare ce ştiau? Ce doreau să facă? 


Liftul cobora încet, căci era destinat transportului de mărfuri 
şi bagaje. Impasibil, directorul adjunct stătea alături de Joel, în 
mîna dreaptă ținea borseta de piele în care se afla o copie după 
nota de plată a lui Converse şi bancnotele suficiente ca să-i rămînă 
un bacşiş generos pentru serviciile făcute. 

Se auzi o sonerie discretă după care liftul se opri. Sub semnul 

pe care scria subsol se aprinse lumina, iar uşile grele se dădură 
la o parte. Dincolo de holul larg, o armată întreagă de chelneri în 
haine albe, cameriste, hamali şi cîțiva oameni de la întreţinere se 
mişcau în jurul meselor, al rafturilor cu lenjerie şi a diverselor 
unelte pentru întreţinerea curățeniei. Activitatea febrilă era 
însoţită de zumzetul vocilor, mici hohote de rîs şi exclamații! La 
vederea directorului adjunct, zgomotul scăzu brusc în intensitate, 
mişcările deveniră mai precise şi privirile respectuoase se 
îndreptară spre omul care, cu o simplă semnătură, putea să-i 
concedieze pe oricare dintre cei de față. 

— Dacă îmi arătaţi în ce direcție s-o iau, mă descurc singur, 
spuse Joel, nevrînd să atragă atenţia asupra lui rămînînd prea 
mult timp în compania directorului. Şi aşa v-am răpit destul timp. 

— Mergi. Dacă mergeţi pe coridorul acesta, veţi ajunge la 
ieşirea de serviciu, răspunse francezul, arătînd spre holul din 
stînga. Paznicul este la biroul lui şi ştie că plecați. După ce ieşiţi 
o luaţi la dreapta şi ajungeţi în stradă, unde vă aşteaptă taxiul. 

— Apreciez foarte mult — firma noastră apreciază — cooperarea 
dumneavoastră. Aşa cum v-am spus, nu este vorba de ceva 
neobişnuit... ci de o chestiune mai delicată. 

Chipul francezului rămase impasibil. 

— Nu are nici o importanţă, monsieur, nu este nevoie de nici 
o explicaţie. Nu v-am cerut-o şi, dacă îmi permiteţi, nici 
dumneavoastră nu trebuie să vă simțiți obligat să mi-o oferiţi. 
Au revoir, monsieur Simon. 

— Da, desigur, spuse Converse stăpînindu-se, deşi se simţea 
ca un şcolar dojenit pentru că vorbise neîntrebat; oferise o 
informaţie care nu-i fusese cerută. 

— Ne vedem data viitoare cînd mai vin la Paris. 

— Vă aşteptăm cu plăcere, monsieur. Bon soir. 

Joel o porni, făcîndu-şi loc prin mulțimea de uniforme din 
hol, cerîndu-şi scuze de fiecare dată cînd valiza lui lovea pe 
cineva. I se dăduse o lecţie pe care ar fi trebuit s-o ştie, căci o 
aplica în sala de tribunal, sau de şedinţe: nu explica niciodată 
ceea ce nu eşti obligat să explici; ține-ți gura. Dar aici nu era 
nici la tribunal, nici în sala de şedinţe, ci se găsea într-o situație 
cu totul diferită: încerca să evadeze. Această descoperire îl 
înspăimîntă puţin. În fond, ce era atît de ciudat? Evadarea făcea 
parte din experienţa lui de viaţă. Trecuse deja de trei ori în viață 
prin această experienţă, cu mulți ani în urmă. Şi pe atunci moartea 

te pîndea la orice pas. Îşi alungă gîndul din minte şi porni grăbit 
pe coridor, spre uşile mari de metal. 

Brusc încetini pasul: ceva nu era în ordine. În faţa lui, stînd 
de vorbă cu paznicul de la intrare, se afla un bărbat ce purta un 
trenci de culoare deschisă. Joel îl mai văzuse, dar nu-şi amintea 
unde. Bărbatul făcu o mişcare şi lui Joel îi veni în minte o imagi- 
ne. Un alt om se mişcase în acelaşi fel — retrăgîndu-se cîțiva paşi 
înainte să se întoarcă —, pentru ca în clipa următoare să dispară 
sub arcadă, iar după aceea să traverseze coridorul îngust lipindu-se 
de perete. Să fie acelaşi individ? Da, era cel care îl însoțise pe 
Bertholdier pînă la intrarea în restaurantul Les Etalons Blancs. 
Joel crezuse atunci că era vorba de o cunoştinţă, dar acest om se 
afla acum aici din ordinul generalului. 

Omul ridică privirile şi îl recunoscu imediat. Se întoarse 
brusc şi porni în direcţie opusă, în timp ce mîna i se îndrepta 
pe nesimţite spre cutele trenciului. Converse rămase perplex. 
Oare chiar intenționa să scoată un pistol, cînd un paznic înarmat 
se afla la numai trei metri? Ar fi fost o nebunie! Joel se opri. O 
clipă se gîndi să fugă spre mulțimea din preajma ascensoarelor, 
dar îşi spuse că nu avea sens. Dacă Bertholdier pusese un cîine 
de pază la subsol, fără îndoială că sus mai erau şi alții. Nu 
putea să se întoarcă şi s-o ia la fugă; nu avea unde să se ducă, 
unde să se ascundă. În consecinţă, hotărî să-şi continue drumul, 
direct spre omul cu trenciul de culoare deschisă, neştiind cum 
va proceda. 

— Aici erai! strigă el cu voce tare, întrebîndu-se dacă el rostise 
acele cuvinte. Generalul mi-a spus că o să te găsesc aici! 

Dacă Joel fusese uimit, omul era de-a dreptul stupefiat. 

— Le général? spuse el, în şoaptă. El... spus 

dumneavoastră...? 
___ Individul vorbea prost englezeşte şi asta era foarte bine. 
Inţelegea ceva, dar nu totul. Rostind cîteva vorbe rapid şi cu 
convingere, ar putea ajunge amîndoi afară, în stradă. Joel se 
întoarse către paznic, în timp ce îl împingea pe individ de la 
spate cu servieta lui diplomat. 

— Numele meu este Simon. Cred că directorul v-a spus. 

Alăturarea numelui şi a funcției fu suficientă pentru paznicul 
mirat. Aruncă o privire pe hîrtiile lui dînd din cap şi spuse: 

— Oui, monsieur. Le directeur... 

— Haide! Joel presă cu servieta spatele omului în trenci de 

culoare deschisă, împingîndu-l spre uşă. Generalul ne aşteaptă 
afară. Hai să mergem. Mai repede! 

— Le gencral...? Mîna omului împinse instinctiv bara uşii 
de ieşire. Ín mai puţin de cinci secunde se aflau singuri în alee. 
Qu'est-ce que ça? Où est le general?... Unde? 

— Aici! A spus să aşiepţi aici. Tu. Tu trebuie să aştepţi aici! Jci/ 

— Arrêtez! Omul începea să-şi revină. Se opri brusc, şi cu 
mîna stîngă îl împinse pe Joel la perete, în timp ce băga dreapta 
sub reverul hainei. 

— Nu! Joel lăsă jos servieta diplomat, apucă valiza şi o trase 
în faţa lui, gata s-o ia la fugă, dar se opri. Omul nu scosese un 
pistol, ci un obiect mic, pătrat, îmbrăcat în piele neagră. Apăsă 
pe un buton şi un fir metalic lung ieşi dintr-o latură a obiectului. 
O antenă... un aparat de radio! 

Converse nu se mai gîndi la nimic, trebuia să acționeze. Nu 
putea să-i permită omului să folosească radioul, şi să emită un 
semnal care să pună în alertă alte aparate de undeva, din hotel. 
Cu un gest brusc, dar puternic, lovi cu valiza genunchii 
individului; îi smulse radioul din mînă şi îi aplică o lovitură 
puternică la baza gîtului făcîndu-l să se prăbuşească pe 
pardoseală. Apoi, plonjă peste soldatul lui Bertholdier şi cele 
două trupuri se răsuciră spre perete. Capul francezului se izbi 
de piatră. Sîngele ţîşni, năclăindu-i părul. Joel nu se gîndea la 
nimic, nu-şi putea permite să se gîndească. Dacă ar începe să 
pîndească 1 s-ar face rău şi nu-şi putea permite asta. Trebuia să 
se mişte. 

Adversarul lui îşi pierduse cunoştinţa. Converse îl săltă şi îl 
rezemă de perete, ceva mai departe, în umbră. Se aplecă, luă 
radioul, rupse antena şi îl băgă apoi în buzunar. Zăpăcit, încercă 
să se orienteze; văzu apoi ceea ce era de văzut şi porni grăbit 
înainte. Inhăţă valiza şi geanta diplomat de pe jos şi porni în 
fugă pe alee, conştient de faptul că fața îi era stropită de sînge. 
Taxiul se afla la locul lui şi şoferul fuma o ţigară pe întuneric, 
neavînd nici cea mai mică idee de ceea ce se petrecuse la numai 
cîțiva metri în spatele lui. 

— Aeroportul de Gaulle! strigă Joel, deschizînd uşa şi aruncînd 
bagajele înăuntru. Te rog, mă grăbesc! Presse! Se prăbuşi pe 
banchetă, gîfiind, cu ceafa rezemată de spătarul capitonat. Inspira 
avid aerul care parcă nu voia să-i intre în plămîni. 

Luminile şi umbrele mişcătoare care bombardau interiorul 
automobilului în mişcare îl ajutau să-şi recapete suflul şi calmul; 

pulsul scădea treptat, revenind la normal şi aerul îi usca 
transpirația de la tîmple şi de pe gît. Se aplecă în față, simțind 
nevoia să-şi aprindă o țigară, dar îi era frică să nu vomite. Închise 
ochii şi strînse pleoapele atât de tare încît mii de steluțe multicolore 
îi asaltară ecranul minţii. Se simțea rău, şi ştia că nu e vorba 
numai de frică. Era ceva deosebit, un lucru care îl paraliza la fel 
ca şi frica. Comisese un act de brutalitate care îl şocase, dar îl şi 
uluise. De fapt, agresase fizic un om, cu dorința de a-l pedepsi, 
de a-l schilodi, poate chiar de a-l ucide. Oare prezența unei mîini 
care ţinea un emiţător radio justifica un cap spart? Putea constitui 
un act de legitimă apărare? La naiba, Joel era un om al cuvintelor, 
al logicii. Niciodată sînge. Sîngele fusese în trecut, într-un trecut 
îndepărtat şi dureros. 

Aceste amintiri făceau parte din alt timp, dintr-o epocă 
necivilizată, în care oamenii erau siliți să se transforme ca să 
supraviețuiască. Converse nu voia să se mai întoarcă niciodată 
acolo. Mai mult decit orice altceva, îşi promisese lui însuşi că 
nu se va întoarce niciodată, promisiune pe care o făcuse atunci 
cînd teroarea şi violența erau peste tot împrejurul lui, în ipostaza 
lor cea mai urită. Îşi amintea clar, cu atita durere — erau ultimele 
ore de dinainte de evadarea lui — de omul acela liniştit, generos, 
fără de care ar fi murit la şapte metri sub pămînt, într-un tunel 
săpat pentru recalcitranți. 

Colonelul Sam Abbott, de la Forţele Aeriene SUA, avea să 
facă întotdeauna parte din viața lui, indiferent cîți ani vor mai 
trece. Cu riscul de a-și pierde viaţa după ce va fi torturat, Sam 
se tirîse noaptea afară şi aruncase o bară rudimentară de metal 
în „groapa de pedeapsă“. Cu ajutorul ei, Joel reuşise să 
meşterească un fel de scară şi ieşise apoi din groapă, 
recăpătîndu-și libertatea. Abbott şi el petrecuseră ultimele 
douăzeci şi şapte de luni în același lagăr, amîndoi străduindu-se 
să nu-şi piardă minţile, atitea cite le mai rămăseseră. Dar Sam 
înțelesese focul care îl mistuia pe Joel şi stătuse în umbră; în 
ultimele ore dinaintea evadării, Joel era chinuit de gîndul ce se 
va întîmpla cu prietenul lui. 

Nu-ţi face griji pentru mine, marinarule. Adună-ţi forțele, 
ține-ți firea şi apucă-te zdravăn de bara asta. 

Ai grijă, Sam. 

Tu să ai grijă. Este ultimul glont pe care îl mai ai. 


Știu. 

Joel se întoarse spre portieră şi coborî geamul cu cîțiva 
centimetri, lăsînd să intre aerul rece de-afară. Dumnezeule, ce 
multă nevoie ar fi avut acum de mintea limpede a lui Sam Abbott! 
Acum propriul lui creier trebuia să producă idei, toate ideile şi 
soluțiile de care era în stare imaginaţia lui. Fiecare lucru la vremea 
sa. Giîndeşte-te! Radioul; trebuia să scape de el. Dar nu la 
aeroport... acolo putea fi găsit şi ar fi constituit o probă; l-ar fi 
trădat. Lăsă geamul puţin mai jos şi îl aruncă nu înainte de a 
privi în oglinda retrovizoare. Şoferul se uită la el îngrijorat. Joel 
trase de cîteva ori aer în piept, ca şi cînd ar fi vrut să respire 
adînc ca să scape de o senzaţie de greață sau neplăcere, apoi 
ridică geamul. Trebuia să gîndească! Bertholdier se aştepta ca 
el să se ducă la Bonn şi cînd soldatul lui va fi găsit — şi fără 
îndoială că între timp fusese descoperit —, toate zborurile spre 
Bonn aveau să fie supravegheate... indiferent dacă omul era 
mort sau viu. 

Işi va cumpăra un bilet pentru altă destinaţie, un loc de unde 
există multe legături spre Bonn. 

După ce curentul de aer rece îi răcori fața, Joel îşi recăpătă 
controlul în suficientă măsură pentru a-şi scoate batista din 
buzunar ca să-şi şteargă sîngele de pe obrazul drept şi de pe 
bărbie. 

— Liniile Aeriene Scandinave, spuse el ridicînd vocea spre 
şofer. SAS. Inţele... Comprenez? 

— Foarte bine, domnule, spuse omul cu şapcă din faţa lui, 
într-o engleză foarte corectă. Aveţi o rezervare pentru Stockholm, 
Oslo sau Copenhaga? Sînt porți diferite. 

— Nu... nu ştiu exact. 

— Avem suficient timp. Cel puțin cincisprezece minute. 


Vocea de la telefonul din Londra era rece, dar cuvintele rostite 
ca o dojană impersonală trădau o oarecare familiaritate. 

— Nu există nici un avocat cu acest nume la Chicago şi oricum 
nu la adresa pe care mi-ai dat-o. De fapt, această adresă nici nu 
există. Mai ai ceva să-mi oferi sau facem abstracţie de toată 
chestia asta ca de multe alte fantezii paranoice ale dumitale, mon 
général? 

— Eşti un prost, englezule, nu ai mai multă minte decît un 
iepure înspăimîntat. Am auzit ce am auzit cu urechile mele! 

— De la cine? De la un om inexistent? 

— Un om inexistent care l-a băgat pe paznicul meu în spital! 
Fractură craniană cu hemoragie şi leziuni serioase pe creier. 
S-ar putea să moară, iar dacă va supraviețui, va fi o legumă. 
Aşa că să nu-mi mai vorbeşti mie de fantezii, ghiocelule! Omul 
este cît se poate de real. 

— Vorbeşti serios? 

— Telefonează la spital! L hôpital de St Jérôme. Şi ai să auzi 
ce spun doctorii. 

— Foarte bine, foarte bine, linişteşte-te! Trebuie să ne gîndim. 

— Sînt cît se poate de liniştit, spuse Bertholdier, ridicîndu-se 
de la birou şi îndreptîndu-se cu telefonul în mînă spre fereastră; 
firul se întinse de-a curmezişul podelei. Se uită afară. Incepuse 
să plouă, luminile străzii se reflectau difuze în geamul ud. Se 
duce la Bonn, continuă generalul. Aceasta este următoarea lui 
escală, în privinţa asta a fost foarte clar. 

— Interceptează-l. Telefonează la Bonn, la Köln. Dă-le 
semnalmentele omului. Cîte zboruri pot pleca din Paris cu un 
singur american la bord? Inhaţă-l de la aeroport. 

Bertholdier oftă sonor în receptor. 

— N-am avut nici un moment intenția să-l prind; am tăia 
legătura cu cei pentru care lucrează. Vreau să fie urmărit, să ştiu 
unde se duce, cui telefonează, cu cine se întîlneşte; asta este 
ceea ce trebuie să aflăm. 

— Spuneai că s-a referit direct la asociatul nostru. Că avea de 
gînd să ajungă la el. 

— Nu oamenii noștri. Oamenii lui. 

— Repet, insistă vocea de la Londra. Telefonează la Köln şi 
la Bonn. Ascultă-mă, Jacques, poate fi depistat şi după aceea 
urmărit. 

— Da, da, am să fac aşa cum spui, dar s-ar putea să nu fie 
chiar aşa de uşor. Acum trei ore ți-aş fi dat dreptate, dar acum 
mi-am dat seama de ce e în stare. Un individ care poate să-l 
izbească pe un om cu capul de un zid de piatră cu o asemenea 
forță este fie un animal, fie un maniac, fie un fanatic pe care 
nimeni şi nimic nu-l vor opri. După părerea mea, face parte din 
ultima categorie. A spus că are un angajament... şi se vedea 
asta în ochii lui. Şi nu-i prost. A şi dovedit cît este de abil. 

— Spuneai trei ore? 

— Da. 

— Atunci s-ar putea să fie deja la Bonn. 

— Ştiu. 

— l-ai telefonat asociatului nostru? 

— Da, dar nu este acasă şi servitoarea n-a putut să-mi dea alt 
număr. Nu ştie unde se află şi nici cînd se întoarce. 

— Probabil mîine dimineață. 

— Fără îndoială... Attendez! Mai era cineva la club astăzi 
după-amiază împreună cu Luboque şi cu omul care s-a dat drept 
Simon. Acest cineva i-a făcut cunoştinţă cu Luboque! La 
revedere, englezule. Am să te ţin la curent. 


René Mattilon deschise ochii. Razele de lumină vibrau în 
mii de steluțe strălucitoare pe tavan. Apoi auzi răpăitul ploii în 
geamuri şi înțelese: lumina de la stâlpii din stradă era interceptată 
în drumul ei de geam şi distorsiona imaginea plafonului pe care 
îl cunoştea atît de bine. Ploaia era de vină, conchise el. De fapt 
ca îl trezise. Şi, poate, mîna soţiei care se odihnca între picioarele 
lui. Femeia se mişcă în somn, iar el zîmbi, încercînd să se decidă 
— sau să-şi găsească energia necesară — ca s-o trezească. Umpluse 
în sufletul lui un gol pe care crezuse că nimeni nu-l va mai putea 
umple după moartea primei lui soţii. Ii era recunoscător şi se 
simţea în acelaşi timp excitat. Se rostogoli pe o parte şi ridică 
plapuma, scoțînd la iveală rotunjimea sînilor ce se vedeau prin 
dantela de mătase a cămăşii de noapte. Lumina difuză şi zgomotul 
monoton al ploii care bătea în ferestre accentuau atmosfera 
senzuală. Întinse mîna spre ea. 

Brusc, auzi un alt zgomot, nu cel al ploii, pe care deşi moleşit 
de somn, îl recunoscu. Îşi retrase repede mîna şi se depărtă de 
femeie. Auzise zgomotul cu cîteva clipe mai devreme; de fapt, 
acesta îl trezise; un sunet insistent care rupsese ritmul monoton 
al ploii — soneria de la intrare. 

Mattilon cobori din pat cu grijă, îşi luă halatul aflat pe un 
fotoliu din apropiere şi îşi strecură picioarele î în papuci. leşi din 
dormitor închizînd cu grijă uşa în urma lui, pipăi după întrerupător 
şi aprinse lumina din salon. Se uită la ceasul de deasupra 
căminului: era ora două şi jumătate. Cine putea să fie la ora 
asta? şi strînse cordonul în jurul taliei şi se îndreptă spre uşă. 

— Da, cine este? 

— Sûreté, monsieur. Inspector Prudhomme. Numărul meu 
de identificare este zero-cinci-şapte-doi-zero. Omul avea accent 

gascon. Se spunea că gasconii sînt cei mai buni poliţişti. Aştept 
pînă sunați la circumscripția mea de poliție. Numărul de telefon 
este... 

— Nu-i nevoie, răspunse Mattilon îngrijorat şi scoase lanțul 
de siguranţă. Nu avea dubii în privinţa poliţistului. Oricine ar fi 
fost de la Sûreté şi ar fi venit la el la ora asta ştia că este avocat. 
Oamenii de acolo aveau mare grijă să respecte legea. 

Deschise şi văzu doi bărbaţi, în trenciuri, cu pălăniile leoarcă. 
Unul era mai în vîrstă şi mai scund. Amîndoi îşi ţineau cărțile de 
identitate deschise pentru ca să le poată verifica. Renc îi invită 
pe cei doi să intre: 

— Este o oră cam ciudată pentru vizite, domnilor, presupun 
că-i vorba de ceva foarte urgent. 

— Foarte urgent, domnule, spuse cel ce intră primul; era cel 
care vorbise prin uşă şi se prezentase cu numele de Prudhomme; 
părea a fi şeful. Ne cerem scuze pentru deranj, evident. 

Cei doi bărbaţi își scoaseră pălăriile. 

— Nu doriţi să vă scoateţi şi trenciurile? 

— Nu va fi nevoie, domnule. Cu ajutorul dumneavoastră, vom 
zăbovi doar cîteva clipe. 

— Sînt foarte curios să ştiu cum pot să ajut Sûreté la această 
oră din noapte. 

— Este vorba de o identificare, domnule. Monsieur Serge 
Antoine Luboque este clientul dumneavoastră, după cîte am fost 
informaţi. E adevărat? 

— Dumnezeule, s-a întîmplat ceva cu Serge? Am fost 
împreună în după-amiaza aceasta! 

— Monsieur Luboque se bucură de o sănătate excelentă. Am 
plecat de la dînsul de acasă acum o oră. De fapt, tocmai întîlnirea 
din după-amiaza aceasta este ceea ce interesează Sûreté-ul. 

— In ce sens? 

— La masa dumneavoastră mai era o persoană. 
Dumneavoastră personal l-aţi prezentat domnului Luboque pe 
numitul Simon. Henry Simon, american. 

— Şi pilot, spuse Mattilon îngrijorat. Cu multă experiență în 
domeniul litigiilor aeriene. Presupun că Luboque v-a explicat 
acest lucru; acesta a fost motivul pentru care se afla acolo: domnul 
Luboque este reclamant într-un proces. 

— Nu asta ne interesează. 

— Atunci despre ce este vorba? 

— Nu există nici un avocat cu numele de Henry Simon în 
Chicago, Illinois, Statele Unite. 

— Nu-mi vine să cred. 

— Numele este fals. Cel puţin, nu acesta este numele lui. 
Adresa pe care a dat-o la hotel, de asemenea. 

— Adresa pe care a dat-o la hotel? făcu Mattilon uimit. Joel 
nu trebuia să dea nici o adresă la Hotel George V, toată lumea îl 
cunoştea perfect, toți ştiau că este de la firma Talbot, Brooks şi 
Simon. 

— A scris cu mîna lui, domnule, adăugă polițistul mai tînăr 
pe un ton rigid. 

— Directorul hotelului a confirmat acest lucru? 

— Da, spuse Prudhomme. Directorul adjunct a fost foarte 
cooperant. Ne-a spus că l-a însoţit pe monsieur Simon cu liftul 
de marfă pînă la subsol. 

— La subsol? 

— Monsieur Simon a dorit să părăsească hotelul fără să fie 
văzut. Şi-a achitat nota în cameră. 

— O clipă, vă rog, zise Mattilon perplex, făcînd un gest de 
protest cu mîna. Se întoarse şi înconjură fără rost un fotoliu, 
sprijinindu-se apoi cu mîinile de spătarul lui. De fapt, ce doriți 
de la mine? 

— Vrem să ne ajutaţi, răspunse Prudhomme. Credem că ştiţi 
cine este. Dumneavoastră i l-aţi prezentat domnului Luboque. 

— În legătură cu o problemă confidențială legată de un proces. 
A fost de acord să asculte şi să facă expertiza cu condiţia ca 
identitatea lui să fie protejată. Nu este ceva ieşit din comun atunci 
cînd cel care cere expertiza este, cum să spun, un om atît de 
bogat şi de temperamental ca domnul Luboque. Aţi diseutat deja 
cu el. Trebuie să mai adaug ceva? 

— Nu despre aceasta este vorba, spuse bărbatul mai în vîrstă, 
permițîndu-şi un mic zîmbet. Domnul Luboque este convins că 
tot personalul guvernului lucrează pentru Moscova. Am fost 
înconjurați de cîini în salonul lui şi toți mîrîiau. 

— Atunci înţelegeţi de ce colegul meu american preferă să 
rămînă necunoscut. Il cunosc foarte bine, este un om minunat. 

— Cine este? Şi unde îl putem găsi? 

— Dar de ce doriți să-l găsiţi? 

— Vrem să-i punem cîteva întrebări în legătură cu un incident 
care a avut loc la hotel. 

— Îmi pare rău. Simon este clientul meu, la fel ca şi Luboque. 

— Nu putem accepta această afirmaţie, date fiind 
împrejurările, domnule. 

— Mi-e teamă că va trebui să vă mulțumiți cu atât, cel puţin 
pentru cîteva ore. Miine am să încerc să dau de el prin biroul lui 
din... Statele Unite... şi sînt sigur că va lua imediat legătura cu 
dumneavoastră. 

— Noi nu credem. 

— De ce? 

Prudhomme aruncă o privire spre partenerul lui şi ridică din 
umeri: 

— S-ar putea să fi ucis un om, spuse el scurt. 

Mattilon rămase cu gura căscată. 

— Ce... ce a făcut? 

— A fost un atac deosebit de violent, domnule. Omul a fost 
izbit cu capul de un zid; a suferit numeroase leziuni craniene şi 
prognozele nu sînt foarte bune. La miezul nopţii starea lui era 
critică şi şansele de supraviețuire mici. S-ar putea să fi murit 
deja, ceea ce unul din doctori spunea că va fi oricum o 
binecuvântare pentru el. 

— Nu... nu! E o greşeală! Vă înşelaţi! Avocatul strînse cu 
mîinile marginea fotoliului. S-a comis o eroare oribilă! 

— Nu este nici o eroare. Identificarea este sigură — adică s-a 
stabilit clar că domnul Simon a fost ultima persoană văzută cu 
omul care a fost bătut. L-a împins cu forța pe aleea din spate; 
peste cîteva clipe s-au auzit zgomote înfundate şi omul a fost 
găsit cu craniul fracturat, sîngerînd, aproape mort. 

— Imposibil! Nu-l cunoaşteţi! Ceea ce susțineţi 
dumneavoastră este de neconceput. Nu putea face asta. 

— Vreţi să spuneţi că este handicapat, incapabil din punct de 
vedere fizic să atace un om? 

— Nu, spuse Mattilon, scuturînd din cap. Făcu o pauză şi 
rămase neclintit. Da, continuă el apoi cu un aer gînditor. Este 
incapabil, dar nu din punct de vedere fizic. Mental. În acest sens 
este handicapat. Nu poate face ceea ce spuneți dumneavoastră. 

— Suferă de tulburări mentale? 

— Doamne fereşte, bineînţeles că nu! Este unul dintre cei 
mai lucizi oameni pe care i-am cunoscut! Trebuie să înțelegeți. 
A trecut printr-o perioadă lungă de stres fizic extrem şi de 
anxietate. A îndurat pedepse, atît fizice, cît şi psihice. Nu a rămas 

cu sechele, ci cu amintiri de neşters. De altfel, sînt mulți alți 
oameni asemeni lui, oameni care au fost supuşi unor astfel de 
tratamente. Aceştia evită orice fel de formă de confruntare fizică. 
Le repugnă. Deci, nu poate aplica pedepse pentru că a suferit el 
însuşi mult prea multe. 

— Vreţi să spuneți că n-ar fi în stare nici măcar să se apere? 
Ar întoarce şi obrazul celălalt dacă el, soția sau copiii lui ar fi 
atacați? 

— Bineînţeles că nu, dar nu mi-aţi vorbit despre aşa ceva. Aţi 
menționat că este vorba despre „un atac deosebit de violent“, 
ceea ce înseamnă cu totul altceva. Iar dacă a fost amenințat sau 
atacat şi s-a apărat — este absolut sigur că nu ar fi fugit de la 
locul faptei. Este un avocat prea bun pentru aşa ceva. Mattilon 
făcu o pauză. Aşa a fost? Asta vreți să spuneți? Omul rănit vă 
este cunoscut din dosarele poliției? Este... 

— Şofer pe o limuzină, îl întrerupse Prudhomme. Un om 
neînarmat care îşi aştepta pasagerul din seara aceea. 

— La subsol? 

— Se pare că este un serviciu destul de obişnuit. Firmele 
acestea sînt discrete. Au trimis înainte un alt şofer ca să-l acopere 
pe colegul său. Clientul nu ştie acest lucru. 

— Foarte şic, înțeleg. Şi ce ziceţi că s-a întîmplat? 

— După cum relatează un martor, paznicul care se află în 
serviciul hotelului de optsprezece ani, acest Simon s-a apropiat 
strigînd în gura mare — vorbea engleză şi paznicul crede că era 
furios, deşi nu înțelege engleza — şi l-a forțat pe om să iasă afară. 

— Paznicul se înşală! Trebuie să fi fost altcineva! 

— Simon s-a identificat. Directorul adjunct i-a confirmat 
plecarea. Descrierea se potriveşte; era cel care îşi spunea Simon. 

— Dar de ce? Nu avea nici un motiv! 

— Asta am vrea şi noi să ştim, domnule! 

René dădu din cap uimit; nimic nu avea logică. Oricine se 
putea înscrie la hotel sub indiferent ce nume dorea, evident, dar 
erau facturi, cărți de credit, oameni care îți dădeau telefon; un 
nume fals nu servea la nimic. Mai ales la un hotel unde aproape 
toată lumea te cunoaşte, iar dacă într-adevăr doreşti să călătoreşti 
incognito, acest statut nu poate fi protejat în momentul în care 
recepţia hotelului este interogată de Sûreté. 

— Trebuie să vă întreb din nou, domnule inspector, aţi verificat 
la hotel? 

— Nu personal, răspunse Prudhomme, privind spre partenerul 
său. M-am ocupat de interogarea celor aflați în apropierea locului 
faptei. 

— Eu am verificat personal, împreună cu recepţia, domnule, 
spuse bărbatul mai tînăr, vorbind ca un robot programat. Evident, 
hotelul nu doreşte să se facă prea mare vâlvă în jurul incidentului, 
dar conducerea a fost foarte cooperantă. Directorul de noapte 
este transferat de curînd de la Hotel Meurice şi doreşte să reducă 
la minimum publicitatea în jurul acestei chestiuni, dar mi-a arătat 
cl însuşi registrul. 

— Înţeleg, spuse Mattilon, şi într-adevăr înțelegea, cel puțin 
în ceea ce privește chestiunea identităţii lui Joel. În hotel sînt 
sute de oaspeți, iar un proaspăt angajat se străduieşte să protejeze 
imaginea noului său patron. Informaţia cea mai la îndemînă fusese 
acceptată drept adevărată, dar fără îndoială că dimineaţa vor 
icşi la iveală alte informaţii, din surse mai avizate. Dar asta este 
lot ce înțelegea René, atît şi nimic mai mult. 

— Sînt curios, spuse el căutîndu-și cuvintele. În cel mai rău 
caz poate fi vorba de un atac, indiferent cît de grave sînt 
consecințele, de o încăierare. De ce nu se ocupă poliția de caz? 
De ce prezintă interes pentru Sârete? 

— Această întrebare am pus-o şi eu, zise Prudhomme. 
Explicația care ni s-a oferit a fost aceea că este implicat un străin, 
în mod clar un străin bogat. In ziua de astăzi nu se ştie unde pot 
conduce astfel de incidente. Noi avem anumite posibilități de 
investigare care le depăşesc pe cele ale poliției din arondismentul 
respectiv. 

— Înţeleg. 

— Chiar înțelegeţi? Îmi permiteți să vă amintesc că, în calitate 
de avocat, aveţi obligaţia să sprijiniți tribunalul şi legea? V-am 
prezentat legitimaţiile noastre şi v-am propus să sunați la secție 
ca să vă convingeți. Vă rog, domnule, cine este Henry Simon? 

— Eu mai am şi alte obligații, domnule inspector: cuvîntul 
dat clientului meu, un prieten vechi... 

— Şi puneţi aceste lucruri mai presus de lege? 

— Numai pentru că ştiu că vă înșelați. 

— Atunci ce importanță are? Dacă ne înşelăm, îl vom găsi 
fără îndoială pe acest Simon la un aeroport, iar el ne va spune ce 
s-a întîmplat. Dar dacă nu ne înşelăm, s-ar putea să avem de-a 
face cu un om bolnav care are nevoie de ajutor de specialitate, 

înainte să mai facă rău şi altora. Eu nu sînt psihiatru, domnule, 
dar dumneavoastră ne-aţi vorbit de un om cu tulburări, care a 
avut cîndva tulburări, în orice caz. 

Mattilon se simțea stînjenit de logica dură a poliţistului. Şi 
mai era ceva ce nu reușea să înțeleagă în legătură cu Joel. Să fi 
fost aceasta explicaţia pentru norii aceia din privirile vechiului 
său prieten, vorbele care îi scăpaseră fără voie despre bolovanul 
care nu era la locul lui? René se uită din nou la ceasul de pe 
cămin. Li veni în minte un gînd. La New York era ora opt şi 
Jumătate. 

— Domnule inspector, am să vă rog să aşteptaţi aici în timp 
ce eu am să mă duc să dau un telefon de pe linia mea particulară, 
care nu este conectată la telefonul aflat pe această masă. 

— Nu era nevoie să ne precizaţi acest lucru, domnule. 

— În acest caz, îi cer scuze. 

Mattilon se îndreptă grăbit spre o ușă din partea cealaltă a 
camerei, o deschise şi intră în birou. Se aşeză şi deschise agenda 
telefonică legată în piele. Răsfoi paginile pînă ajunse la 7 şi 
căută numele Talbot, Lawrence. Avea amîndouă numerele, şi 
de acasă şi de la birou. Era un lucru necesar, pentru că tribunalele 
din Paris începeau să lucreze înainte ca oamenii de pe Coasta 
de Esta Americii să se scoale din pat. Dacă nu-l găsea pe Talbot, 
avea de gînd să-l caute pe Nathan Simon, după aceea pe Brooks, 
dacă era nevoie. Dar nu fu necesar. Lawrence Talbot răspunse 
la telefon. 

— Al naibii să fiu, unde eşti, René? La New York? 

— Nu, la Paris. 

— Te aud de parcă ai fi aici, după colţ. 

— Şi eu. E de-a dreptul uimitor. 

— Dar e destul de tîrziu acolo, la voi, dacă nu mă înşel. 

— Da, este foarte târziu, însă avem o problemă, de asta te-am 
sunat. 

— O problemă? Nici nu ştiam că avem o afacere împreună. 
Despre ce e vorba? 

— Despre activitatea voastră de misionariat. 

— Ce activitate? 

— Bertholdier şi prietenii lui. 

— Cine? 

— Jacques Louis Bertholdier. 

— Cine este? Am auzit de numele ăsta, dar nu pot să-l plasez... 

— Nu poţi... să-l plasezi? 

— Imi pare rău. 

— Am fost cu Joel. Am aranjat întîlnirea. 

— Joel? Ce mai face? Acum e la Paris? 

— Nu ştia1? 

— Ultima dată cînd am vorbit cu el acum două zile era la 
Geneva — după nenorocirea aceea cu Halliday. Mi-a spus că se 
simte foarte bine, dar nu era adevărat. Părea profund afectat. 

— Vreau să înțeleg foarte clar, Larry. Joel nu este la Paris cu 
o afacere pentru Talbot, Brooks şi Simon, asta vrei să spui? 

Lawrence Talbot făcu o pauză înainte de a răspunde. 

— Nu, nu este. A spus el aşa ceva? 

— Aşa am presupus eu. 

Talbot făcu din nou o pauză. 

— Nu cred că a fost numai presupunerea ta. Cred că ar trebui 
să-i spui lui Joel să-mi dea un telefon. 

— Tocmai asta e problema, Larry. Nu ştiu unde este. A spus 
că o să ia cursa de ora şase spre Londra, dar n-a făcut-o. A 
plecat de la George V ceva mai tîrziu, în împrejurări destul de 
ciudate. 

— Ce vrei să spui? 

— S-a înregistrat sub alt nume la hotel — un nume pe care eu 
i l-am sugerat, de fapt, pentru că nu voia să-l folosească pe cel 
adevărat. Apoi a plecat pe uşa de serviciu de la subsol. 

— Ciudat. 

— Mi-e teamă că asta este cea mai puțin stranie dintre 
ciudăţenii. Se spune că a atacat un om şi că l-ar fi omorît. 


— lisuse! 

— Bineînţels că eu nu cred, spuse Mattilon repede. N-ar fi 
putut face aşa ceva... . 

— Sper că nu. 


— Doar nu crezi că... 

— Nu ştiu ce să cred, îl întrerupse Talbot. Cînd m-a sunat de 
la Geneva şi l-am întrebat dacă există vreo legătură între moartea 
lui Halliday şi ceea ce făcea el, mi-a spus că nu, dar nu m-a 
convins. 

— Dar ce face...? Cu ce se ocupă? 

— Nu ştiu. N-am certitudinea că pot să aflu, dar am să fac tot 
ce pot. Îţi spun sincer, sînt foarte îngrijorat. I s-a întîmplat ceva. 
Vocea lui răsuna ca venind de undeva, de foarte departe, avea 
un fel de ecou, înţelegi ce vreau să spun? 

— Da, înţeleg, spuse Mattilon. L-am văzut şi eu, am stat de 
vorbă cu el. Sînt îngrijorat. 

— Caută-l, René. Fă tot ce poți. Şi dă-mi de ştire. Dacă e 
nevoie las totul şi iau primul avion. 

— Am să fac tot ce am să pot. 


Mattilon ieşi din birou şi se uită la cei doi oameni de la Sûreté. 
— Se numeşte Converse, Joel Converse, începu el. 


— Se numeşte Converse, numele de botez Joel, spuse omul 
mai tînăr şi mai înalt de la Sûreté, vorbind la un telefon public de 
pe Boulevard Raspail, în timp ce ploaia lovea în geamurile 
cabinei. Este angajat la o firmă de avocaţi din New York. Talbot, 
Brooks şi Simon; locuieşte pe Fifth Avenue. Numele fals, Simon, 
a fost ceva întîmplător, nu are legătură cu firma. 

— Nu înţeleg. 

— Afacerea în care este implicat Converse nu are nimic de-a 
face cu patronii lui. Mattilon a vorbit cu unul din partenerii lui 
din New York şi i s-a spus foarte clar acest lucru. Amîndoi sînt 
foarte îngrijorați şi doresc să fie ținuți la curent. Dacă Joel 
Converse este descoperit, Mattilon insistă să i se acorde imediat 
acces la el, în calitate de avocat. S-ar putea să ascundă ceva, dar 
după părerea mea este foarte surprins. Mai exact, de-a dreptul 
şocat. Nu ştie nimic în plus. 

— Cu toate acestea, ascunde ceva. Numele de Simon a fost 
folosit din cauza mea, ca să nu aflu care este adevărata lui 
identitate. Mattilon ştia acest lucru; era acolo, sînt prieteni, el l-a 
adus la Luboque. 

— In acest caz a fost manipulat, domnule general. Nu a 
pomenit de dumneavoastră. 

— Ar putea s-o facă dacă va mai fi interogat. Nu pot să mă 
las implicat în nici un fel. 

— Bineînţeles că nu, făcu omul de la Sûreté, cu voce calmă. 

— Superiorul dumitale... cum îl cheamă? Cel care a fost 
însărcinat cu această problemă? 

— Prudhomme. Inspector gradul întîi Prudhomme. 

— Are încredere în dumneata? 

— Da. Crede că sînt un fel de robot şi fost soldat ale cărui 
instincte depăşesc inteligența, dar apreciază faptul că îmi dau 
silința. Discută cu mine. 

— Ai să rămii pe lîngă el un timp. Dacă va decide că vrea să 
revină la Mattilon şi să stea de vorbă cu el, dă-mi imediat de 
ştire. S-ar putea ca Parisul să piardă un avocat respectat. Numele 
meu nu trebuie să fie pomenit. 

— Se va întoarce la Mattilon numai dacă va fi găsit Converse. 
lar dacă cei de la Sûreté află unde este, vă anunț imediat. 

— S-ar putea să existe şi alt motiv, colonele. Ceva care să-l 
provoace pe un om insistent să reexamineze dovezile sau lipsa - 
lor, în pofida ordinelor contrarii. 

— Ordine contrarii, domnule? l 

— Se vor emite astfel de ordine. Acest Converse ne priveşte 
acum numai pe noi. Tot ce ne trebuia era un nume. Știm încotro 
se duce. O să-l găsim. 

— Nu înțeleg, domnule general. 

— Avem veşti de la spital. Şoferul nostru îşi revine. 

— Veşti bune, domnule. 

— Aş vrea şi eu să fie bune. Pentru orice comandant este 
îngrozitor să sacrifice un soldat, dar trebuie să avem în vedere 
tactica mai amplă şi să slujim scopurile înalte. Eşti de acord? 

— Da, bineînţeles. 

— Şoferul nostru nu trebuie să-şi revină. Este vorba de 
strategia de perspectivă, colonele. 

— Dacă moare, eforturile pentru găsirea lui Converse se vor 
intensifica. În acest caz, Prudhomme va reexamina toate detaliile, 
inclusiv pe avocatul Mattilon. 

— Se vor emite ordine în sens contrar. Dar fii cu ochii pe el. 

— Da, domnule. 

— Acum avem nevoie de experiența dumitale, colonele. 
Talentele pe care ți le-ai cultivat cu succes cît timp ai fost în 
serviciul legiunii, înainte să te aducem înapoi, la o viaţă mai 
civilizată ne vor fi utile. 

— Recunoştința mea este profundă. Voi face tot ce pot. 

— Poţi intra în spitalul St Jérôme cît mai discret cu putință? 

— Nu va şti absolut nimeni. Sînt scări de incendiu pe toate 
laturile clădirii, e o noapte întunecoasă şi plouă cu găleata. Chiar 
şi poliţiştii stau la adăpost. E o joacă de copii. 

— Dar o treabă de bărbat, care trebuie făcută. 

— Nu pun sub semnul întrebării astfel de decizii. 

— Blocarea tubului de oxigen, o convulsie, ceva. 

— Presiunea aplicată prin intermediul unui prosop, domnule. 


121 


Treptat, fără să lase urme. Dar vă rog să mă iertați dacă mă 
repet. Aceasta va declanşa o vînătoare pe scară largă în Paris. 
Se presupune că este vorba de un american bogat, o ţintă foarte 
ispititoare pentru Sûreté. 

— N-o să fie nici un fel de cercetări. Cel puţin deocamdată. 
Dacă se vor declanşa, se vor produce mai tîrziu — şi atunci va 
apărea la suprafață cadavrul unui condamnat... Du-te pe teren, 
prietene. Şoferul, colonele; trebuie să slujim strategiei măreţe. 

— E ca şi mort, spuse omul din cabina telefonică şi agăţă 
receptorul în furcă. 

Erich Leifhelm... născut la 15 martie 1912, la München, 
fiu al dr. Heinrich Leifhelm şi al amantei acestuia, Marta 
Stoessel. Stigmatul nelegitimităţii şi-a pus amprenta asupra 
copilăriei lui în Germania atît de morală din acei ani, dar i-a 
influențat esențial cariera de mai tîrziu în cadrul mişcării 
naţional-socialiste. La naştere nu i se permisese să poarte 
numele de Leifhelm; pînă în 1931 fusese cunoscut sub 
numele de Erich Stoessel. 


Joel şedea la o masă din cafeneaua în aer liber a aeroportului 
Kastrup din Copenhaga, străduindu-se să se concentreze. Era a 
doua încercare de acest fel în ultimele douăzeci de minute. Prima 
dată se lăsase păgubaş constatînd că nu reţine nimic; vedea numai 
un şir de litere negre care formau nişte cuvinte vag cunoscute, 
undeva, într-un colț foarte îndepărtat al minții lui. Nu se putea 
concentra asupra acestui om. Erau prea multe interferenţe, reale 
şi imaginate. Nu reuşise să citească nici în timpul zborului care 
durase două ore. Işi luase bilet la clasa turist, sperînd să se 
piardă în mulțimea de oameni din această secțiune mare a 
avionului. Ideea fusese bună, însă locurile foarte apropiate unul 
de altul din avionul plin pînă la refuz făceau imposibilă studierea 


ca cei de alături să tragă cu ochiul. 


Heinrich Leifhelm îşi mutase amanta şi fiul în oraşul 
Eichstatt, la vreo şaptezeci de kilometri nord de Miinchen, 

unde îi vizita din cînd în cînd și le asigura o viață confortabilă, 
dar nu luxoasă. Doctorul se pare că era sfişiat între dorința 
de a-şi menține pacienții din Miinchen — motiv pentru care 
trebuia să aibă o reputație impecabilă — şi imposibilitatea de 
a părăsi definitiv mama stigmatizată şi pe copilul acesteia. 
După cum susțineau cei apropiaţi lui Erich Stoessel- 
Leifhelm, anii copilăriei au avut un efect profund asupra lui. 
Deşi era prea mic ca să sesizeze întregul impact al primului 
război mondial, o amintire avea să-l urmărească apoi mult 
timp — nivelul de viață al micii gospodării scăzuse dramatic, 
o dată cu incapacitatea lui Leifhelm de a mai contribui la 
întreţinerea ei din cauza nenumăratelor taxe de război. 
Vizitele tatălui îi subliniau în subconștient faptul că nu putea 
fi recunoscut ca fiu legitim şi nu putea profita de privilegiile 
de care se bucurau cei doi frați şi sora lui vitregă, nişte străini 
pe care nu avea să-i cunoască niciodată şi în a căror casă nu 
putea să intre. Prin absenţa unei ascendenţe legitime, 
certificată de nişte documente ipocrite şi de binecuvîntarea 
încă şi mai ipocrită a Bisericii, simţea să i se refuza ceva ce 
îi aparţinea de drept. Ca urmare, i s-a instalat în suflet un 
resentiment agresiv, competitivitatea şi o mînie cumplită 
împotriva regulilor sociale existente. După cum recunoaştea 
el însuşi, prima lui dorință conştientă a fost să obţină cît mai 
mult pentru sine — atît din punct de vedere material, cît şi 
sub forma recunoaşterii — prin propriile sale puteri şi calități, 
pentru a lichida astfel statutul care încercase să-l emasculeze. 
In adolescență, mînia îi rodea sufletul. 


Converse se opri din citit, căci sesizase brusc prezența femeii 
din cafeneaua pe jumătate goală; stătea singură la o masă şi îl 
privea. Ochii lor se întîlniră şi femeia întoarse capul, punînd brațul 
pe balustrada albă care înconjura spaţiul cafenelei; studia cu 
privirile mulțimea din terminal, ca şi cînd ar fi aşteptat pe cineva. 

Nedumerit, Joel încercă să analizeze privirea pe care femeia i-o 
aruncase. Era vorba de o recunoaştere? Îl cunoştea? Ştia cum 
arată? Sau era vorba de o evaluare? O prostituată bine îmbrăcată 
care umblă prin aeroport în căutarea vreunui om de afaceri singur. 
Aeroporturile servesc de multe ori drept locuri de întîlnire, căci 
apetitul sexual creşte din cauza distanţei şi a dorului de acasă. 
Banii servesc adesea nu pentru conversații, ci pentru împreunare, 

un anumit gol fiind umplut în acest fel. Femeia întoarse încet 
capul şi se uită din nou la el, de astă dată vădit supărată că privirile 
lui zăboveau încă asupra ei. Brusc, cu mișcări sigure, se uită la 
ceas, îşi aranjă pălăria cu boruri largi şi deschise poşeta. Scoase 
o bancnotă de o coroană, o puse pe masă, se ridică şi porni repede 
spre intrarea în cafenea. leşi, grăbi pasul tot mai mult şi se 
îndreptă spre zona unde se aduceau bagaj ele. Converse o urmări 
cu privirea, și scutură capul enervat că intrase în panică. Vedea 
fantome peste tot. Observîndu-i servieta diplomat şi raportul pe 
care îl citea, femeia îl luase probabil drept un angajat al 
aeroportului. Atunci pe cine aştepta? 

Vedea prea multe fantome, conchise el, urmărind silueta 
grațioasă care se apropia de coloane. Prea multe fantome acolo 
unde nu era nimic. In avionul cu care venise de la Paris observase 
un om care stătuse cu cîteva rînduri în faţa lui. Omul se ridicase 
de două ori şi se dusese la toaletă şi de fiecare dată cînd se 
întorsese la locul lui îl privise, de fapt, îl studiase. Asta fusese 
suficient ca să-i stimuleze adrenalina. Să-l fi identificat la 
aeroportul de Gaulle? Omul acesta să fi fost un agent al lui 
Bertholdier?... Aşa cum fusese omul de pe alee. Nu te mai gîndi 
la el, îşi zise Joel. 

— Recunosc de departe un bătrîn american cumsecade! Nu 
mă înşel niciodată! 

Aşa îl salutase americanul în timp ce aşteptau împreună 
bagajele la Copenhaga. 

— Ei bine, o dată m-am înşelat. Era un ticălos într-un avion 
care plecase de la Geneva. Stătea chiar lîngă mine. Arăta ca un 
cobai gras în costumul ăla al lui cu vestă. Vorbea englezeşte cu 
stewardesa şi am crezut că e unul din ştabii ăia cubanezi bogaţi, 
din Florida, înţelegi ce vreau să spun? 

Un emisar în haine de comis-voiajor. Un diplomat. 

Geneva. Totul începuse la Geneva. 

Prea multe fantome. Nu descoperi nici o surpriză, nici un 
motiv de alarmă. Femeia dispăru sub arcade, iar Joel îşi îndreptă 
din nou atenţia asupra raportului despre Erich Leifhelm. Brusc, 
o mişcare uşoară îl făcu să se oprească din citit. Privi în direcția 
femeii. Din umbră apăruse un bărbat, care îi atinse cotul. Cei 
doi schimbară cîteva cuvinte foarte repede, apoi se despărțiră la 
fel de brusc precum se întîlniseră, bărbatul continuîndu-şi drumul 
spre terminal, după ce femeia dispăru din vedere. Bărbatul privise 

spre el? Nu-şi dădea seama. Capul acestuia se rotea în toate 
direcţiile, de parcă ar fi căutat pe cineva sau ceva. Apoi, ca şi 
cînd ar fi găsit ceea ce căuta, omul se apropie de ghişeul Liniilor ` 
Aeriene Japoneze, îşi scoase portofelul din buzunar şi începu să 
vorbească cu un funcționar cu înfăţişare orientală. 

Nici o surpriză, nici un motiv de alarmare. Un călător care 
ceruse informații despre o anumită direcție. Conexiunile din capul 
lui Joel se datorau imaginaţiei. O, Dumnezeule! Dă-le pace! 
Hai să ne concentrăm! 


La vîrsta de şaptesprezece ani, Erich Stoessel-Leifhelm 
îşi terminase studiile la liceul din Eichstatt, cu rezultate 
excelente atât la învățătură, cît şi pe terenul de sport, unde se 
făcuse cunoscut drept un adversar de temut. Era o perioadă 
de haos financiar total, căci prăbuşirea bursei americane din 
1929 agravase şi mai mult starea disperată a economiei 
Republicii de la Weimar şi foarte puţini tineri cu relaţii înalte 
puteau urma o universitate. Intr-un gest pe care îl calificase 
ulterior față de prietenii săi drept o izbucnire de furie, 
Stoessel-Leifhelm se dusese la Miinchen să-l înfrunte pe tatăl 
său şi să-i ceară să-l ajute. Acolo avusese parte nu numai de 
un Şoc, ci şi o extraordinară şansă. Viaţa confortabilă şi 
liniştită a doctorului era pe cale să se destrame. Căsătoria, 
care de la bun început se dovedise dezagreabilă şi umilitoare, 
îl făcuse să cadă în patima băuturii. Devenise un alcoolic 
notoriu şi curînd băutura îi întunecase judecata. Fusese 
admonestat de comunitatea medicală (în care existau mulți 
medici evrei), acuzat de incompetenţă şi 1 se interzisese să 
mai lucreze la spitalul Karlstor. Pacienţii îl părăsiseră, iar 
soția îl dăduse afară din casă, în urma intervenției socrului 
său, o figură notabilă în comunitatea medicilor. Cînd Stoessel- 
Leifhelm îşi găsi tatăl, descoperi că acesta locuia într-un 
apartament ieftin de la periferia oraşului, unde cîştiga cîțiva 
pfenigi scriind rețete pentru droguri şi încasînd cîteva mărci 
pentru avorturi ilegale. 

Într-un adevărat torent de lacrimi — după mărturia unor 
persoane apropiate —, doctorul Leifhelm îşi îmbrăţişase fiul 
nelegitim şi îi povestise viaţa sa chinuită cu o soție antipatică 
ale cărei rude dovediseră o atitudine tiranică. Era un sindrom 
clasic pentru un om cu ambiţii mari, dar cu talente minime 

şi relații maxime. Doctorul susținu că nu o părăsise pe iubita 
lui prietenă şi pe fiul lor. In timpul acestei spovedanii lungi 
făcută, fără îndoială, sub influența băuturii, îi dezvăluise lui 
Stoessel-Leifhelm un fapt pe care acesta nu-l ştiuse. Soţia 
tatălui lui era evreică. Adolescentului asta îi fusese suficient. 

Băiatul cîndva respins îl luă sub ocrotirea sa pe bărbatul 
distrus. 


La difuzoarele aeroportului, se auzi un anunţ făcut în limba 
daneză. Joel se uită la ceas. Anunţul se repetă, de astă dată în 
germană. Ascultă cu atenţie: Hamburg — Köln — Bonn. Era primul 
apel pentru îmbarcarea în ultima cursă de noapte spre capitala 
Germaniei de Vest, via Hamburg. Un zbor de două ore. Escala 
la Hamburg era justificată de dorința diverșilor directori executivi 
de a fi la biroul lor a doua zi dimineaţă. Converse îşi expediase 
bagajul pentru Bonn, propunîndu- şi să înlocuiască sacul de voiaj 
greu din piele cu o geantă de umăr. Dorea să evite staționarea 
provocată de aşteptarea bagajelor — şi asta în loc deschis, unde 
putea fi văzut de oricine. Puse dosarul lui Erich Leifhelm în 
servieta diplomat, închise capacul şi răsuci încuietoarea cu disc. 
Se ridică apoi de la masă, ieşi din cafenea şi se îndreptă spre 
terminalul companiei Lufthansa. 


Transpiraţia îi năclăise părul; inima începuse să-i bată din ce 
în ce mai tare. Omul de lîngă el îi era cunoscut, dar nu-şi dădea 
seama de unde îl ştie şi nici din ce etapă a vieții. Chipul brăzdat 
de cute adînci, obrajii bronzaţi, ochii de un albastru intens sub 
sprîncenele groase şi părul presărat cu fire argintii; îi erau 
familiare, dar nu-i venea în minte nici un nume. 

Joel aşteptă un semn de recunoaştere din partea bărbatului, 
iar în lipsa acestuia se trezi că privește cu coada ochiului la 
bărbatul bronzat de lingă el. „O privire fugară“, aceasta era 
expresia stînjenitoare care îi venea în minte. Omul nu reacționă. 
Privea un teanc de foi de hîrtie dactilografiate, cu litere mai mari 
decît cele care se folosesc de regulă în actele oficiale. Probabil 
că nu vede bine, își zise Converse, şi poartă lentile de contact. 
Dar dacă era vorba de altceva? Dacă îl evita? Nu cumva îl văzuse 
pe omul acesta şi la Paris? Nu cumva fusese și acesta alături de 
el la Les Ftalons Blancs? Sau în grupul de foşti militari din sala 
de jocuri... într-un colţ, ascuns printre mulți alții? Sau chiar la 
masa lui Bertholdier, stînd cu spatele spre Joel? Oare acum îl 

urmărea? se întrebă Converse, apucînd servieta diplomat. 
Intoarse puţin capul şi îl studie pe vecinul său. 

Pe neaşteptate, omul se uită la Converse. Privirea lui era 
neutră, nu exprima nici îngrijorare, nici curiozitate. 

— Scuzaţi, spuse Converse, stînjenit. 

— Nu face nimic, veni răspunsul laconic, cu un accent clar 
texan. Omul îşi întoarse privirea la paginile lui. 

— Ne cunoaştem de undeva? întrebă Joel, neputîndu-se abține. 

Bărbatul ridică privirea din hîrtii. 

— Nu cred, răspunse el sec şi se întoarse la raportul lui sau ce 
or fi fost paginile acelea. 

Converse privi prin hublou cerul negru şi sclipirile roşii 
intermitente ale luminii de pe aripă. Incercă să calculeze în gînd 
cursul avionului, dar mintea lui de pilot refuza să funcționeze. Il 
cunoştea pe bărbatul acela, iar răspunsul pe care i-l dăduse nu 
făcuse decît să-l tulbure şi mai tare. Să fi fost un semnal, un 
avertisment? Așa cum cuvintele lui adresate lui Jacques Louis 
Bertholdier constituiseră un semnal, un avertisment pe care 
generalul îl înțelesese şi după care îl contactase. 

Vocea stewardesei îi întrerupse şirul gîndurilor. 

— Herr Dowling, este o adevărată plăcere să vă avem la bord. 

— Mulţumesc, drăguțo, spuse bărbatul cu fața ridată zîmbind 
larg. Dacă îmi aduci un whisky cu gheață am să-ţi întorc 
complimentul. 

— Desigur, domnule. Sînt sigură că vi s-a mai spus de multe 
ori şi poate v-aţi şi plictisit să mai auziți fraza asta, dar show-ul 
dumneavoastră de la televiziune se bucură de mare succes aici, 
în Germania. > 

— Mulţumesc, draga mea, dar nu este show-ul meu. Sînt o 
mulțime de fetițe drăguțe care se fîțîie pe ecran. 

Un actor. La naiba, un actor! îşi spuse Joel. Imaginaţia lui o 
lua razna. 

— Sînteți prea modest, Herr Dowling. Sînt toate la fel, de-a 
dreptul antipatice. Însă dumneavoastră sînteți atît de chipeș, atît 
de... bărbat, ştiţi să vă faceți înteles. 

— Am să-ți spun ceva, am văzut un episod la Köln, săptămîna 
trecută, şi n-am înțeles o iotă. 

Stewardesa rîse. 

— Whisky cu gheață, da? 

— Da, iubito. 

Stewardesa porni spre chicineta de la clasa întîi, iar Joel 

rămase cu privirile aţintite asupra actorului. Apoi i se adresă cu 
o voce şovăitoare: 

— Imi cer scuze, ar fi trebuit să vă recunosc, fireşte. 

Dowling întoarse spre el chipul bronzat, îi examină faţa, apoi 
cobori cu privirile la geanta diplomat şi zîmbi amuzat: 

— Aş fi putut să vă pun într-o situaţie stînjenitoare dacă v-aş 
fi întrebat de unde mă cunoaşteţi, pentru că nu aveţi aerul de a 
face parte din fanii de la Santa Fe... 

— Santa Fe...? A, da, sigur, aşa se numeşte show-ul. 

Da, aşa era, îşi spuse Converse. Unul din acele fenomene 
ale televiziunii care făcea furori în mod incredibil, aducînd 
profituri uriaşe reţelei. Apăruse de nenumărate ori pe coperta 
revistelor Time şi Newsweek. Joel nu se uitase niciodată la show-ul 
respectiv. 

Stewardesa se întorcea păşind pe culoarul dintre scaune. 

— Whiskyul dumneavoastră, domnule, spuse ea, întinzîndu-i 
actorului paharul. 

— O, mulțumesc, draga mea! Eşti mult mai drăguță decît 
toate fetiţele alea din spectacol. 

— Mein Herr, sînteți prea amabil. 

— Puteţi să-mi aduceţi şi mie un whisky? întrebă Joel. 

— Aşa e mai bine, fiule, spuse Dowling, zîmbind din nou 
după ce stewardesa plecă. Şi acum, cînd îmi cunoşti toate 
păcatele, spune-mi şi mie cum îţi cîştigi existența? 

— Sînt avocat. 

— Cel puţin ai ceva ca lumea de citit. Scenariul ăsta mă 
agasează. 


Deşi considerat de cei mai mulți dintre cetăţenii 
respectabil din München drept o adunătură de derbedei şi 
de neisprăviți, Partidul Muncitoresc Naţional Socialist, cu 
sediul la Miinchen, se făcea tot mai auzit în Germania. 
Mişcarea radical-populistă lua amploare, bazîndu-şi mesajul 
pe cei „răi, non-germanii“. Vina pentru relele din ţară era 
pusă pe seama bolşevicilor şi a bancherilor evrei, a jefuitorilor 
străini care violau pămîntul arienilor pînă la tot ceea ce nu 
era arian. Erau acuzați mai ales evreii, cu averile lor dobîndite 
pe căi necinstite. 

Lumea cosmopolită din München şi populaţia evreiască 
luau în derîdere aceste absurdități; nu le ascultau. Insă restul 
Germaniei asculta; asculta şi auzea şi ceca ce dorea să audă. 

Erich Stoessel-Leifhelm auzea şi el. Acesta era paşaportul 
lui spre recunoaştere şi spre avansare. 

In cîteva săptămîni, tînărul. îl readuse cu forța pe tatăl 
său în forma de dinainte. În ciuda protestelor vehemente ale 
tatălui, fiul aruncă toată băutura şi țigările din casă şi nu-l 
scăpă nici o clipă din ochi. Li impuse un regim dur de exerciții 
fizice şi o dietă riguroasă. Cu zelul unui antrenor puritan, 
Stoessel-Leifhelm începu să-l ducă pe tatăl său la ţară, în 
„„Gewaltmărsche“, ajungînd treptat să petreacă cu el cîte o 
zi întreagă de drumeţie pe cărările istovitoare ale munților 
Bavariei, obligîndu-l pe bătrîn să meargă, să meargă, să se 
mişte şi să se odihnească numai la comanda sa, să bea apă 
numai atunci cînd îi permitea. 

Efectele acestui regim fură atît de mari încît hainele 
începură să atîrne pe bătrîn de parcă ar fi fost cumpărate de 
la tîrgul de vechituri pentru o persoană mult mai grasă. Era 
nevoie de o garderobă nouă, dar costumele de calitate pe 
vremea aceea, la Miinchen, nu erau accesibile decît celor 
înstăriți. Stoessel-Leifhelm voia tot ce e mai bun pentru tatăl 
lui, nu dintr-un spirit de devotament filial, ci, aşa cum vom 
vedea, din cu totul alte motive. 

Trebuia să facă rost de bani — cu alte cuvinte, trebuia 
furaţi. Li puse nenumărate întrebări tatălui său în legătură cu 
casa pe care fusese silit s-o părăsească şi află tot ce avea 
nevoie să ştie. Intr-o noapte, pe la ora trei, Stoessel-Leifhelm 
pătrunse prin efracţie în locuința de pe Luisenstrasse şi luă 
tot ce era de valoare, inclusiv argintăria şi întregul conţinut 
al seifului. În 1930 nu era greu să găseşti cumpărători pentru 
diverse obiecte, şi cînd toate lucrurile fură valorificate, tatăl 
şi fiul rămaseră cu echivalentul a aproximativ opt mii de 
dolari americani, practic o avere pe vremea aceea. 

Procesul de „renovare“ a continuat. In Maximilienstrasse 
au fost comandate costume elegante, încălțămintea de cea 
mai bună calitate a fost cumpărată de la Odeonplatz şi, în 
sfîrşit, s-au operat şi anumite schimbări cosmetice. Părul 
ciufulit al doctorului a fost tuns şi vopsit într-un blond nordic, 
iar barba i-a fost rasă. I s-a lăsat numai o mică mustață, 
foarte distinsă, deasupra buzei superioare. Transformarea 
cra terminată; mai rămâînca de realizat prezentarea. 

În fiecare seară, în timpul săptămînilor lungi ale perioadei 

de refacere, Stoessel-Leifhelm îi citise tatălui său cu voce 
tare tot ce putuse lua de la sediul Partidului Naţional Socialist. 
Și materialele de propagandă existau din abundență. Erau 
broşuri inflamatoare, pagini întregi de teorie prin care cititorul 
trebuia convins de superioritatea purității ariene şi, evident, 
de inevitabila deteriorare a rasei prin căsătoriile mixte — toate 
diatribele naziste uzuale, plus citate generoase din Mein 
Kampf. Fiul insistă pînă cînd tatăl fu în stare să recite pe 
dinafară toate aberaţiile mesajelor național-socialiste. In tot 
acest timp, tînărul de şaptesprezece ani continua să-i spună 
tatălui său că aceasta era singura cale pe care putea să 
redobîndească tot ceea ce îi fusese furat, să se răzbune pentru 
anii de umilință şi ridiculizare. Germania însăşi fusese umilită 
de restul lumii, iar acum partidul nazist era răzbunătorul, cel 
care va restabili tot ceea ce este cu adevărat german. Incepea 
o nouă ordine şi era nevoie de oameni noi care să se ridice la 
înălțimea acestei misiuni. 

Şi veni şi ziua în care Stoessel-Leifhelm află că două 
personalități de frunte urmau să vină la Miinchen. Era vorba 
de Josef Goebbels şi de așa-zisul aristocrat, Rudolph Hess. 
Fiul îşi însoți tatăl la sediul Partidului Naţional Socialist unde 
doctorul arian, bine îmbrăcat şi, evident, bogat, ceru o 
audienţă la cei doi lideri nazişti în legătură cu o problemă 
confidențială şi urgentă. Audienţa i-a fost acordată şi, după 
cum menționează arhivele, primele lui cuvinte către Hess şi 
Goebbels au fost: „Domnilor, sînt un medic cu state de 
serviciu excelente. Am fost chirurg şef la spitalul Karlstor şi 
am avut unul din cabinetele particulare cele mai căutate din 
München. Apoi m-au distrus evreii, care mi-au furat totul. 
M-am întors, mă simt bine şi sînt la dispoziția 
dumneavoastră.“ 


Cînd avionul companiei Lufthansa îşi începu coborirea spre 
Hamburg, Joel îndoi colțul paginii din dosarul lui Leifhelm şi se 
aplecă spre servieta diplomat. Alături, actorul Caleb Dowling 
se întinse, cu scenariul în mînă, după care îl îndesă într-un sac 
de voiaj aflat la picioarele lui. 
— Singurul lucru mai tîmpit decît acest film este suma uriaşă 
de bani pe care mi-o dau ca să joc în el. 
— Filmezi mîine? întrebă Joel. 

— Astăzi, îl corectă Dowling, privindu-şi ceasul. Trebuie să 
fiu pe platoul exterior, undeva pe malul Rhinului, la cinci şi 
jumătate. Cred că e un peisaj foarte romantic. 

— Dar ai venit de la Copenhaga! 

— Da. 

— Înseamnă că n-o să te poți odihni deloc. 

— Cam aşa ceva. 

— Oh! Actorul se uită la Joel, iar zbîrciturile din colțul ochilor 
lui blînzi se adînciră cînd zîmbi. Soţia mea este la Copenhaga şi 
am avut două zile libere. Acesta a fost ultimul avion pe care am 
putut să-l iau. 

— O, eşti căsătorit! făcu Converse şi regretă imediat cele 
rostite; i se păru că fraza lui sunase prosteşte. 

— De douăzeci şi şase de ani, tinere. Cum crezi că m-aş fi 
putut descurca altfel? Este o secretară minunată. 

— Aveţi copii? 

— Nu poţi avea chiar totul. Nu, n-avem. 

— Dar de ce e la Copenhaga? Vreau să spun, de ce nu te 
însoţeşte unde filmezi? 

Zîmbetul dispăru de pe chipul bronzat al lui Dowling. 

— E o întrebare justificată, nu-i aşa? Mai ales pentru 
dumneata, care eşti avocat. 

— Nu e treaba mea, evident. lartă-mă că am întrebat. 

— Nu, nu-i nici o problemă. Nu-mi place să vorbesc despre 
asta, dar uneori tovarăşii de călătorie din avion îşi povestesc 
unele lucruri. Nu-i mai vezi după aceea niciodată şi cîteodată e 
bine să-ți deschizi sufletul în fața cuiva. Actorul încercă să 
schiţeze un zîmbet, dar nu reuşi. Soția mea se numeşte Miihlstein 
— asta înseamnă piatră de moară. Este evreică. Povestea ei nu 
diferă de cea a multor alte milioane, dar pentru ea... ei bine, 
pentru ea reprezintă ceva personal. A fost despărțită de părinți 
şi de cei trei frați mai mici la Auschwitz. A văzut cum sînt luaţi 
de lîngă ea, în timp ce țipa, incapabilă să înțeleagă ce se întîmplă. 
A avut noroc. Împlinise paisprezece ani şi au băgat-o într-o baracă 
să coase uniforme, pînă cînd va da dovadă şi de alte calități. 
Două zile mai tîrziu, auzind nişte zvonuri, fusese cuprinsă de 
isterie şi fugise de acolo, încercînd să-și găsească familia. A 
ajuns într-o secție a lagărului care se numea Abfall —, gunoaiele — 
aici erau cadavrele scoase din camera de gazare. A găsit acolo 
cadavrele tatălui, mamei şi ale celor trei frați. Priveliştea şi 

duhoarea erau atît de cumplite încît nu le-a putut uita niciodată. 
Nu vrea să pună piciorul în Germania, iar cu n-am să-i cer acest 
lucru. 

Nu e nici un motiv de alarmă, nici o surpriză... O altă Cruce 
de Fier pentru Erich Leifhelm şi cei asemeni lui, oferită 
retroactiv. 

— Dumnezeule, îmi pare rău, murmură Converse. N-am vrut 
să... 

— N-ai făcut nimic. Eu ţi-am spus...Ştii, şi ea îşi dă seama 
că nu are sens. 

— Nu are sens? Poate că n-ai auzit ce ai povestit. 

— Ba da, dar încă n-am terminat. Cînd a împlinit şaisprezece 
ani, a fost urcată într-un camion împreună cu alte fete pentru a fi 
duse la un alt fel de muncă. Fetele şi-au luat inima în dinţi şi l-au 
bătut măr pe caporalul Wehrmacht-ului care le păzea, i-au smuls 
pistolul, au preluat controlul asupra maşinii şi au evadat. 

Dowling se opri, cu ochii ţintă la Joel. Acesta îi întoarse 
privirea în tăcere, nesigur de semnificaţia ei, dar profund 
impresionat de ceea ce auzise. 

— Este o poveste extraordinară, spuse el încet. Extraordinară. 

— Timp de doi ani, continuă actorul, au stat ascunse la diverse 
familii de nemti, care fără îndoială ştiau ce fac şi ce li s-ar fi 
putut întîmpla dacă ar fi fost prinşi. Fetele au fost căutate, oamenii 
au fost amenințați, voiau să le prindă căci se temeau de mărturiile 
lor. Cu toate acestea, nemţii au continuat să le ascundă, să le 
mute de la o familie la alta, pînă cînd au trecut frontiera în Franța 
ocupată, unde situația era mai uşoară, cu ajutorul Rezistenței. 
Al Rezistenței germane, înţelegi? 

— Inţeleg chiar foarte bine. 

— Poartă în suflet o ură şi o durere cumplită şi Dumnezeu 
mi-e martor că o înțeleg. Ar trebui să simtă, însă, şi puţină 
recunoştinţă. Unii germani au fost torturați, doi chiar împuşcaţi 
pentru ceea ce au făcut. Nu vreau să întind prea mult coarda, 
dar cred că ar putea să simtă şi puțină recunoştinţă. Ar putea 
vedea lucrurile şi dintr-o altă perspectivă. 

Actorul îşi prinse centura de siguranță. Joel apăsă încuietorile 
servietei, întrebîndu-se dacă e cazul să spună şi el ceva. Mama 
lui Valerie făcuse şi ea parte din Rezistenţa germană. Fosta lui 
soție îi povestise fel de fel de istorioare nostime relatate de mama 
ei despre un ofițer francez sobru şi inhibat din serviciul de spionaj 

care fusese obligat să lucreze cu o tînără nemțoaică încăpăţinată 
şi deşteaptă, membră a mişcării ilegale, Untergrundbewegung. 
Cu cît se certau mai mult, cu cît îşi reproşau apartenenţa la 
naționalitățile lor, cu atît deveneau mai apropiați. Francezul era 
tatăl lui Valerie şi aceasta se mîndrea cu el, dar parcă era mai 
mîndră de mama ei. Şi în sufletul acelei femei fusese multă 
durere. Şi ură. Dar exista un motiv şi acesta era lipsit de echivoc. 
Existase unul şi pentru Joel, cu mulţi ani mai tîrziu. 

— Am mai spus, dar am să repet, zise Joel. Evident, nu e 
treaba mea, dar în locul dumitale n-aş insista. lartă-mă, e mai 
bine să-mi țin gura. 

— Nu, eu trebuie să-mi cer scuze. Te-am împovărat pe 
dumneata cu asta. Aşa este? Spune-mi, te rog! 

— Foarte bine. Mai întîi a fost oroarea, după aceea a venit 
ura. Acesta a fost primul stagiu. Dacă acestea nu ar fi existat, nu 
ar fi existat nici motive de recunoştinţă. Intr-un anume fel, 
recunoştinţa este tot atît de dureroasă, pentru că nu ar fi trebuit 
să existe. 

Actorul îl privi cu atenţie aşa cum o făcuse la începutul 
convorbirii lor. 

— Eşti un băiat deştept, nu-i aşa? 

— Priceput profesional. Dar am fost şi eu acolo... asta e. 
Cunosc oameni care au fost acolo unde a fost soţia dumitale. 
Totul începe cu oroarea. 

Dowling privi în sus, spre lumina din plafon şi cînd începu 
să vorbească cuvintele plutiră în aer, iar vocea îi era încordată: 

— Cînd mergem la cinema, trebuie să am grijă ce film e; 
dacă ne uităm împreună la televizor sînt întotdeauna încordat, 
căci nu ştiu cum o să reacționeze. Nu suportă să vadă o svastică, 
să audă pe cineva țipînd în germană sau să privească filme cu 
soldaţii germani mărşăluind cu pasul lor de gîscă. Nu poate. O 
ia la fugă, vomită şi tremură toată. Uneori are impresia că sînt şi 
eu unul dintre ei şi începe să țipe. După atîția ani... Dumnezeule! 

— Ai încercat să recurgi la ajutorul unui profesionist, la un 
psihiatru? 

— O, îşi revine foarte repede, spuse actorul adoptînd o 
atitudine defensivă. Şi apoi, pînă acum cîțiva ani nici nu aveam 
bani pentru aşa ceva, adăugă el cu tristețe. 

— Dar acum? Acum nu mai poate fi o problemă. 

Dowling privi în jos, spre sacul de voiaj de la picioarele lui. 

— Dacă aş fi întîlnit-o mai devreme... poate. Dar am fost 

nişte tomnatici, amîndoi. Ne-am căsătorit cînd trecusem de 
patruzeci de ani — doi singuratici în căutare de ceva mai bun. 
Acum e prea târziu. 

— Îmi pare rău. 

— N-ar fi trebuit să fac niciodată filmul acela blestemat. 
Niciodată. 

— Şi de ce l-ai făcut? 

— Ea a spus că trebuie să demonstrez că sînt în stare să joc şi 
altceva decît roluri uşoare. I-am spus că nu contează... am făcut 
războiul, am fost în Marină. Am văzut cîteva grozăvii în sudul 
Pacificului, dar nu se compară nici pe departe cu ceea ce a trăit 
ea, nici vorbă. Iisuse! Poţi să-ți imaginezi aşa ceva? 

— Da, pot. 

Actorul îşi ridică privirile şi un început de zîmbet neîncrezător 
apăru pe fața lui bronzată. 

— Tu, bobocule? Numai dacă n-ai fost cumva prizonier în 
Coreea... 

— N-am fost în Coreea. 

— Atunci îţi este la fel de greu să-ți imaginezi. Erai prea tînăr, 
iar eu prea norocos. 

— Păi, a fost... 

Converse tăcu. Nu avea nici un rost. Se întîmplase atît de 
des încît nici nu se mai ostenea să se gîndească la asta. Vietnamul 
fusese şters din conversațiile curente ale americanilor. Ştia că 
dacă o să-i pomenească despre asta unui om ca Dowling, se va 
grăbi să-şi ceară scuze; nu servea la nimic să mai scormonească 
o amintire dureroasă. Nu-i servea nici doamnei Dowling, născută 
Mibhlstein. _ 

— S-a aprins semnalul Nu fumați! spuse Joel. In cîteva minute 
vom fi la Hamburg. 

— Am mers cu zborul ăsta de vreo şase ori în ultimele două 
luni, spuse Caleb Dowling, aşa că dă-mi voie să-ți spun: 
Hamburgul este o pacoste. Nu-i vorba de vama germană, e floare 
la ureche, mai ales la ora asta. Ştampilele de cauciuc zboară şi 
în zece minute ai trecut de ei. După aia trebuie să aştepţi. De 
două sau de trei ori am stat mai mult de o oră pînă a sosit avionul 
de Bonn. Apropo, vrei să bem împreună un pahar? 

— Ei bine... Joel se simţea măgulit. Nu numai că îi plăcea 
Dowling, dar a fi oaspetele unui om celebru îi făcea o plăcere 
deosebită. Şi în ultima vreme nu i se întîmplaseră prea multe 
lucruri plăcute. 

— Trebuie să te avertizez că, deşi este tîrziu, adăugă 
celebritatea de lîngă el, fanii se mai adună și că cei de la Relaţii 
cu publicul au ceva de furcă cu ei. De regulă reuşesc să-i ţină 
departe pe fotografi, dar nu pentru multă vreme. 

Converse îi fu recunoscător pentru acest avertisment. 

— Am de dat cîteva telefoane; dacă le termin la timp, mi-ar 
face plăcere să beau ceva cu dumneata. 

— Telefoane? La ora asta? 

— În America. La... Chicago nu este aşa de tîrziu. 

— Telefonează din salonul VIP. II țin deschis pentru mine. 

— Poate că o să ți se pară ciudat, dar gîndesc mai bine cînd 
sînt singur. Am cîteva chestiuni complicate de explicat. După 
ce trecem prin vamă am să caut o cabină telefonică. 

— Mie nimic nu mi se pare ciudat, fiule. Doar lucrez la 
Hollywood. Brusc, zîmbetul dispăru de pe chipul actorului. Poate 
îti mai aminteşti de filmul ăla din Skokie, Illinois? Eram în studio 
şi îmi învățam replicile, cînd am auzit țipete şi uşa trîntită. Am 
alergat afară şi am văzut-o pe soția mea cum fugea spre plajă. A 
trebuit s-o tîrăsc afară din apă. Avea şaizeci şi şapte de ani, dar 
redevenise fetița de atunci, din lagărul ăla blestemat, vedea 
şirurile de prizonieri cu ochii înfundaţi în orbite... îi vedea pe 
tatăl şi pe mama ei, pe cei trei frățiori. Cînd te gîndeşti la asta, 
înţelegi de ce oamenii aceştia spun mereu şi mereu...„niciodată 
din nou“. Nu se mai poate întîmpla niciodată. Am vrut să vînd 
nenorocita aia de casă. Nu pot s-o las singură acolo. 

— Şi acuma e singură? 

— Nu, spuse Dowling şi zîmbetul îi înflori din nou pe față. 
După noaptea aceea am privit adevărul în față. Am înțeles că nu 
se poate. I-am angajat o însoțitoare, asta am făcut. Vorbeşte fără 
încetare şi povesteşte fel de fel de istorioare despre studiouri, 
căci s-a învîrtit prin ele vreo patruzeci de ani. 

— O actriţă? 

— Nu o vedetă. E o femeie cumsecade şi se înțelege foarte 
bine cu soția mea. 

— Mă bucur să aud asta, spuse Joel, în momentul în care 
avionul atinse cu roțile asfaltul pistei şi motoarele frînară puternic. 
Aparatul rulă înainte, apoi viră la stînga şi se îndreptă spre 
terminal. 

Dowling se întoarse spre Joel: 

— Dacă termini cu telefoanele, întreabă unde este salonul 
VIP. Spune-le că eşti prietenul meu. 

— Am să încerc să ajung acolo. 

— Dacă nu reuşeşti, spuse actorul, nu uita că mai avem de 
parcurs încă un tronson de drum împreună. 

Avionul se opri, uşa din faţă se deschise în mai puţin de 
treizeci de secunde şi pasagerii emoționaţi se înghesuiră pe 
culoarul din mijloc. Din şoaptele care se auzeau, din privirile 
aruncate şi gesturile celor care se ridicau pe vîrfuri ca să vadă 
mai bine era clar că atenţia le fusese atrasă de Caleb Dowling. 
Actorul îşi juca rolul şi împărțea generos zîmbete, clipind şiret 
din ochi, stîrnind hohote de ris. In timp ce privea, Joel simţi un 
val de compasiune pentru acest bărbat ciudat, acest actor căruia 
îi plăcea să-şi asume riscuri şi a cărui viață particulară era un 
coşmar, trăit împreună cu femeia pe care o iubea. 

Niciodată din nou. Nu se mai poate întimpla niciodată. 
Vorbe. 

Converse privi servieta diplomat pe care o ţinea cu ambele 
mâini pe genunchi. Înăuntru era o altă poveste, o poveste care 
bubuia ca un tunet în depărtare, departe de arcul fulgerului care 
umplea aerul de electricitate. 

M-am întors, mă Simt bine şi sînt la dispoziția 
dumneavoastră. Tot vorbe, vorbe dintr-o altă lume, dar umflate 
de presiunea prezentului, pentru că făceau parte din povestea 
revenirii silențioase a unui om. O rotiță din angrenajul Aquitaniei. 

Primul val de pasageri curioşi se scurse după starul de 
televiziune, iar Joel păşi printre cei mai puțin grăbiţi. Voia să 
treacă cît mai repede şi mai discret prin vamă, iar apoi să-şi 
găsească un colțişor cît mai retras şi eventual întunecos al 
aeroportului unde să aştepte pînă cînd difuzoarele aveau să 
anunțe plecarea avionului spre Köln — Bonn. 


Goebbels şi Hess au acceptat oferta dr. Heinrich 
Leifhelm cu entuziasm. Ni-l putem imagina foarte uşor pe 
Goebbels examinîndu-l cu privirea pe acest medic arian 
blond, „cu state de serviciu excelente“, care avea să apară 
pe nenumărate pliante şi broşuri confirmînd teoriile naziste 
referitoare la genetică, condamnîndu-i pe evreii hrăpăreți. 
Era o adevărată mană cerească. Pentru Rudolph Hess, care 
dorea ca băieţii lui să fie acceptaţi de junkeri şi de clasa 
avută, Herr Doktor, un adevărat aristocrat şi, cu timpul, cine 
ştie, poate chiar amant, reprezenta soluția. 

Îmbinarea între momentul bine ales, pregătirea 
minuțioasă şi înfăţişare dăduse rezultate peste aşteptările lui 
Stoessel-Leifhelm. Adolf Hitler s-a întors de la Berlin pentru 
unul din faimoasele lui raliuri din Marienplatz şi impunătorul 
doctor, împreună cu fiul lui atent şi manierat, au fost invitați 
să cineze cu Fiihrer-ul. Hitler a ascultat ceea ce dorea să 
audă și din acel moment pînă în ziua morţii sale, în 1934, 
Heinrich Liefhelm a fost medicul lui personal. 

Nimic nu mai stătea în calea tînărului fiu. Curînd a căpătat 
tot ce îşi dorise. In iunie 1931 s-a oficiat o ceremonie la 
Heiligtum Hof, sediul naţional-socialiştilor la care s-a declarat 
că prima căsătorie a lui Heinrich Leifhelm este nelegală, 
pentru că familia evreiască oportunistă a ascuns faptul că 
erau cvrei. Toate drepturile şi pretențiile asupra moştenirii 
formulate de copiii rezultați din această unire nelegală au 
fost declarate nule. S-a oficiat apoi o căsătorie civilă între 
Leifhelm şi Marta Stoessel, iar adevăratul moştenitor, 
singurul care avea dreptul să se numească Leifhelm, a fost 
declarat un tînăr de optsprezece ani, pe nume Erich. 

Miinchenul şi comunitatea evreiască au continuat să se 

amuzc, chiar dacă mai puţin, de anunţul absurd publicat de 
nazişti în rubricile de specialitate ale ziarelor. Numele de 
'Leifhelm era discreditat, totul era considerat o absurditate. 
Evident, nu putea fi vorba de nici un fel de moştenire din 
partea tatălui. Oricum, totul era în afara legii. Oamenii însă 
au început să înțeleagă că şi legile aveau să se schimbe în 
Germania; în următorii doi ani a rămas o singură lege, 
hotărîrea naziştilor. 

Erich Leifhelm a intrat în partid şi ascensiunea lui a fost 
uşoară şi rapidă. La vîrsta de optsprezece ani era 
Jugendfiihrer, în mişcarea tineretului hitlerist. Chipul lui 
zîmbitor şi trupul robust invitau adolescenţii Noii Ordini să 
participe la cruciada naţională. In această perioadă a fost 
trimis să-şi completeze studiile la universitatea din Miinchen, 
pe care a absolvit-o în trei ani cu înalte onoruri academice. 
Intre timp, Adolf Hitler ajunsese la putere; controla 
Reichstag-ul şi deţinea puteri dictatoriale. Imperiul celor o 
mie de ani începuse, iar Erich Leifhelm a fost trimis la Centrul 
de instruire a ofițerilor din Magdeburg. 

In 1935, la un an după moartea tatălui său, Erich 

Leifhelm, acum favorit al cercului intim al lui Hitler, a fost 
avansat la gradul de Oberstleutnant în Vergeltungswaffen 
Korps, devenind cel mai tînăr feldmareşal din Wehrmacht. 
S-a implicat profund în expansiunea militarilor şi, pe măsură 
ce războiul se apropia, a intrat în ceea ce s-ar putea numi a 
treia etapă a complicatei sale vieţi, care l-a dus în cele din 
urmă în centrul puterii naziste, oferindu-i, în același timp, 
un mijloc extraordinar de a se delimita de conducerea din 
care făcea parte intrinsec. Această chestiune, tratată pe scurt 
în următoarele cîteva pagini de încheiere, reprezenta preludiul 
celei de-a patra etape, în care se manifestă ca un adept fanatic 
al teoriilor lui George Marcus Delavane. 

Dar înainte să-l părăsim pe tînărul Erich Liefhelm la 
Eichstatt, Miinchen sau Magdeburg, trebuie să mai amintim 
două evenimente care oferă informaţii cu privire la 
mentalitatea de psihopat a acestuia. S-a menționat mai sus 
jefuirea casei din Luisenstrasse şi rezultatul acesteia. 
Leifhelm nu neagă acest lucru nici în ziua de astăzi, ba chiar 
se delectează vorbind cu dispreț de prima soție a tatălui său 
şi de părinții exagerat de protectori ai acesteia. Dar ceea ce 
nu spune nici el — şi nimeni altcineva în prezența lui — este 
ceea ce conține raportul original al poliției din München, 
distrus prin august 1934, dată care corespunde cu moartea 
lui Hindenburg şi ascensiunea lui Hitler la putere, atît în 
calitate de cancelar, cît şi de preşedinte al Germaniei, cu 
titlul de Der Führer. 

Toate copiile acelui raport al poliției au fost îndepărtate 
din dosare, dar doi pensionari mai în vîrstă de la poliția din 
München îşi amintesc foarte bine de el. Acum au amîndoi 
aproape de optzeci de ani, nu s-au mai văzut de mult şi au 
fost chestionați separat. 

Jaful a fost cea mai neînsemnată dintre faptele comise în 
acea noapte în Luisenstrassse; despre o faptă mult mai gravă 
nu s-a vorbit la insistențele familiei: fiica lui Leifhelm, pe 
atunci în vîrstă de cincisprezece ani, a fost violată şi bătută 
crunt, iar cînd a fost internată la spitalul Karlstor medicii 
i-au dat foarte puţine şanse să se refacă. Fata s-a vindecat 
fizic, dar a rămas cu tulburări psihice pentru tot restul scurtei 
sale vieți. Bărbatul care a abuzat de ca cunoştea foarte bine 
casa şi știa unde se află scara de serviciu care ducea spre 

camera fetei, separată de cea a mamei ei şi a celor doi frați 
care se aflau în partea din față; Erich Leifhelm îl chestionase 
îndelung pe tatăl său ca să afle planul interior al casei. El a 
pătruns în camera fetei conştient de codul moral strict pe 
care îl impuneau „socrii tiranici“. Ura lui era atît de mare 
încît a simțit dorința să aplice insulta cea mai degradantă cu 
putință, convins că familia va insista să se păstreze tăcerea 
asupra acestui fapt. 

Al doilea eveniment a avut loc în luna ianuarie sau 
februarie a anului 1939. Amănuntele sînt puţin cunoscute, 
deoarece există puţini supraviețuitori dintre cei care 
cunoscuseră bine familia şi nu există nici un fel de documente 
oficiale. Din cele care au mai rămas şi în urma discuţiilor 
purtate au ieşit la suprafață anumite fapte. Soţia legitimă a 
lui Heinrich Leifhelm şi copiii acesteia au încercat fără succes 
timp de mai mulţi ani să părăsească Germania. Linia oficială 
a partidului prevedea că, întrucît medicii îşi dobîndiseră 
calificarea în universitățile din Germania, trebuia să rămînă 
acolo. In plus, mai erau și anumite chestiuni nerezolvate 
referitoare la unele probleme generate de fosta căsătorie a 
răposatului doctor Heinrich Leifhelm cu un membru al 
familiei, chestiuni legate în special de bunuri aflate în 
proprietate comună şi de drepturile de moştenire care afectau 
pe unul dintre cei mai remarcabili ofițeri ai Wehrmacht-ului. 

Erich Leifhelm nu era dispus să rişte nimic. „Fosta“ soție 
a tatălui său şi copiii erau ținuți, practic, prizonieri; toate 
mişcările le erau supravegheate, casa de pe Luisenstrasse se 
afla sub observaţie. După ce depuneau o nouă cerere de viză 
erau ținuți sub supraveghere politică strictă, pentru a 
preîntîmpina o eventuală tentativă de evadare. Această 
informaţie a fost dezvăluită de un bancher pensionar care îşi 
aminteşte că de la Ministerul de Finanţe şi de la Berlin 
fuseseră trimise instrucţiuni pentru băncile din Miinchen 
conform cărora acestea trebuia să raporteze de îndată dacă 
fosta doamnă Leifhelm sau un membru al familiei ei 
retrăgeau o sumă importantă de bani. 

Nu se ştie exact în ce zi s-a întîmplat, dar prin ianuarie 
sau februarie 1936, doamna Leifhelm, copiii şi tatăl ei au 
dispărut. 

Totuşi, dosarele tribunalului din Miinchen, confiscate de 
Aliați la 23 aprilie 1945, oferă o imagine destul de clară, 

deşi incompletă, a ceea ce s-a întîmplat. Mînat fără îndoială 
de dorinţa de a-şi legitimiza în ochii legii averea pe care 
pusese mîna, Obserstleutnant Erich Leifhelm a pus să se 
întocmească un dosar cuprinzând suferințele îndurate de tatăl 
său, dr. Heinrich Leifhelm, din partea familiei criminale care 
fugise din Reich, deși fusese pusă sub acuzare. Acuzaţiile 
erau nişte minciuni sfruntate: de la furtul unor uriaşe conturi 
bancare, de fapt inexistente, pînă la omoruri făptuite cu 
intenția de a uzurpa clientela unui mare medic. Exista, de 
asemenea, certificatul legal al divorţului „oficial“ şi o copie 
după testamentul lui Heinrich Leifhelm. Era un singur 
certificat de căsătorie valabil şi un singur fiu moştenitor: 
Obserstleutnant Erich Stoessel Leifhelm. 

Cu ajutorul unor informaţii suficient de exacte, au fost 
găsiți supraviețuitori care au confirmat că doamna Leifhelm, 
cei trei copii şi tatăl ei picriseră la Dachau, un lagăr aflat la 
cincisprezece kilometri sud de Miinchen. 

Ramura evreiască a familiei Leifhelm dispăruse, iar cea 
ariană rămăsese singura moştenitoare a unei averi 
considerabile şi a unor proprietăţi care, în condiţiile 
respective, ar fi fost confiscate. Inainte de a împlini vîrsta de 
treizeci de ani, Erich se răzbunase pentru nedreptățile pe 
care considera că le suferise, în ciuda faptului că era superior 
prin naştere şi calități personale. Ucigaşul se maturizase. 


— Se vede că ai un caz la naibii de interesant aici, spuse 
Caleb Dowling, zîmbind şi împungîndu-l cu cotul pe Joel. Țigara 
ți s-a stins singură în scrumieră. M-am întins peste dumneata ca 
să închid naibii capacul şi tot ce ai făcut a fost să ridici mîna, ca 
şi cînd aş fi vrut să te atac. 

— Imi pare rău, scuză-mă. Este... este un caz al naibii de 
complicat. Doamne fereşte, cum aş îndrăzni eu să ridic mîna 
împotriva unei celebrități ca dumneata, spuse Converse şi rise, 
conştient că asta se aştepta de la el. 

— Ei bine, mai am o veste pentru dumneata, amice, anunțul cu 
Nu fumaţi s-a aprins de cîteva minute bune, iar dumneata tot mai 
ţii o țigară în mînă. Sigur, ştiu că n-ai de gînd s-o aprinzi, dar am 
văzut O mulțime de priviri naziste îndreptindu- se spre noi. 

— Naziste... Joel rosti cuvîntul fără să vrea, în timp ce punea 
ţigara în pachet. 

— E un fel de a spune şi nu foarte inspirat, spuse actorul. O 
să aterizăm la Köln înainte să-ți strîngi toate dosarele astea. Haide, 
băiatule, ne apropiem. 

— Nu, îl contrazise Joel fără să vrea. Face manevre pînă 
primeşte instrucţiuni de la turn. 

— Vorbeşti de parcă te-ai pricepe la chestiile astea. 

— Oarecum, spuse Converse, punînd dosarul lui Leifhelm în 
servieta diplomat. Am fost cîndva pilot. 

— Nu glumești? Pilot adevărat? 

— Ei bine, am fost plătit pentru asta. 

— La o companie aeriană? Vreau să spun la una din companiile 
aeriene adevărate? 

— Mai mare decît asta, aşa cred. 

— Dumnezeule, mă impresionezi. Nu mi-aş fi închipuit. 
Avocatura şi pilotajul nu par a fi două meserii compatibile. 

— A fost cu mult timp în urmă. Joel închise servieta şi fixă 
încuietorile. 

Avionul rula acum pe pistă; aterizarea fusese atît de lină încît 
pasagerii aplaudară. Dowling îşi desfăcu centura de siguranță şi 
spuse: 

— Auzeam uneori aşa ceva după o lecţie bună. 

— Acum cred că auzi mult mai multe aplauze, spuse 
Converse. 

— Ba dimpotrivă. Apropo, unde vei locui, domnule avocat? 

Joel nu era pregătit pentru această întrebare. 

— De fapt, nu prea ştiu, răspunse el, căutîndu-şi cu greu 
cuvintele. Călătoria aceasta a fost o decizie de ultim moment. 

— S-ar putea să ai nevoie de ajutor. Bonnul este foarte 
aglomerat. Eu voi locui la Königshof şi mă bucur acolo de 
oarecare trecere. Să vedem ce pot face. 

— Mulţumesc mult, dar nu va fi nevoie. Converse se străduia 
să gîndească cît mai rapid. Ultimul lucru de care avea nevoie 
cra atenţia de care s-ar fi bucurat cineva aflat în compania 
actorului. Firma mea va trimite pe cineva să mă întîmpine şi să-mi 
asigure cazarea. De fapt, mi s-a spus să ies ultimul, ca să nu fie 
nevoit să mă caute prin mulțime. 

— Ei bine, dacă ai timp şi chef să rîzi ascultînd cîteva bancuri, 
dă-mi telefon la hotel şi lasă-mi un număr unde să te caut. 

— Probabil că aşa am să fac. 

Joel aşteptă. Ultimii călători părăseau avionul mulțumind 

din cap stewardeselor. Unii dintre ei căscau, alții se luptau 
înverşunați cu gentile de voiaj, aparatele de fotografiat şi valizele 
speciale pentru costume bărbăteşti. Cînd ultimul pasager ieşi pe 
uşa concavă a avionului, Converse se ridică şi el, îşi luă servieta 
diplomat şi porni pe culoarul dintre scaune. Instinctiv, fără să 
aibă nici un motiv, aruncă o privire spre coada avionului. 

Ceea ce văzu şi faptul că fusese şi el văzut — îl făcură să 
încremenească. Simţi că explodează. Pe ultimul rînd de scaune 
se afla o femeie. Faţa palidă sub pălăria cu boruri largi şi ochii 
înspăimîntaţi care se întoarseră brusc în altă direcție formară o 
imagine de care îşi aminti instantaneu. Era femeia din cafeneaua 
de la aeroportul Kastrup, din Copenhaga! Ultima dată o văzuse 
pornind repede spre zona de recuperare a bagajelor, îndepărtîndu-se 
de ghişeele liniilor aeriene. Fusese oprită de un bărbat grăbit cu 
care schimbase cîteva cuvinte, iar acum Joel ştia că acele cuvinte 
se refereau la el. 

Femeia se întorsese şi pătrunsese în avion după aceea, 
neobservată în aglomeraţie. Joel simţise, știuse tot timpul. Ñ 
urmărise din Danemarca! 

Converse porni grăbit pe culoarul dintre scaune şi ieşi pe 
uşa de metal, păşind în tunelul mochetat. Străbătu cei aproximativ 
douăzeci de metri prin tunel şi ajunse în zona de aşteptare, unde 
nu se mai afla nimeni; locul era pustiu, celelalte porți închise, 
luminile stinse. Ceva mai departe, suspendate de tavan, văzu 
indicatoarele în germană, franceză şi engleză care îi îndrumau 
pe pasageri spre terminalul principal şi spre zona de recuperare 
a bagajelor. Nu mai avea timp pentru bagaje. Trebuia să fugă. 
Trebuia să dispară din aeroport cît mai repede, fără să fie văzut. 
Apoi îşi dădu seama de realitate: deja fusese văzut! Simţi că-i 
vine să vomite. Ştiau că sosise cu zborul de la Hamburg. În 
momentul în care va intra în zona terminalului va fi reperat; nu 
putea face nimic. ÎI depistaseră la Copenhaga. Femeii căreia îl 
găsise 1 se ordonase să se îmbarce ca să se asigure că nu rămîne 
la Hamburg. 

Dar cum? Cum făcuseră asta? 

Nu mai avea timp; la asta se va gîndi mai tîrziu. Dacă o să 

mai aibă posibilitatea. Trecu prin cadrul de metal al detectorului 
şi de banda rulantă pe care se puneau bagajele de mînă pentru a 
fi controlate cu raze X. In faţa lui, la mai puţin de douăzeci şi 
cinci de metri, se aflau uşile spre terminal. Cum să procedeze, 
ce trebuia să facă? 

Nur für hier Beschäftigte 

Männer 

Joel se opri. Inscripția de pe uşă era categorică, cuvintele 
interziceau în mod clar ceva. Parcă le mai văzuse undeva. Dar 
unde? Zürich! Se afla într-un magazin universal din Zürich cînd 
simțise nevoia imperioasă să se ducă la toaletă. Rugase un 
vînzător şi acesta îl condusese la o toaletă pentru bărbați. Nur 

fiir hier Beschäftigte Männer. 

Asta era. Împinse uşa şi intră, neştiind ce altceva ar putea 
face acolo decît să-şi adune gîndurile. În capătul opus al încăperii 
văzu un bărbat în salopetă verde care stătea în fața unei chiuvete 
Şi se uita în oglindă. Se pieptăna şi îşi examina chipul. Converse 
se îndreptă către şirul de pisoare de dincolo de chiuvete, cu aerul 
unui om din conducerea aeroportului. Atitudinea lui fu percepută 
ca atare: omul mormăi ceva politicos şi ieşi. Uşa se închise în 
urma lui şi Converse rămase singur. 

Joel studie încăperea faianțată. Pentru prima oară auzi nişte 
voci... undeva, afară, dincolo de... ferestre. Cam la trei sferturi 
din înălțimea zidului, afundate în grosimea lui, se aflau trei 
ferestre cu geamuri mate, a căror ramă albă se confunda cu 
marginea zidului. Converse era nedumerit. În aceste zile în care 
se punea atît de mult accentul pe securitatea liniilor aeriene şi pe 
lupta împotriva contrabandei cu narcotice, existența unei încăperi 
unde s-ar fi putut ajunge fără a se trece pe la vamă părea un 
nonsens. Brusc îşi dădu seama că aceasta s-ar putea să fie singura 
lui scăpare. Zborul de la Hamburg fiind unul intern, în această 
parte a aeroportului nu exista vamă. Bineînţeles că ferestrele 
dădeau spre exterior într-o astfel de încăpere. Ei şi? Pasagerii 
trebuia să treacă oricum prin cadrul electronic şi autoritățile care 
doreau să pună mîna pe un anumit pasager puteau aştepta la 
poarta zborului respectiv. 

Dar pe el nu-l aştepta nimeni. Fusese ultimul — de fapt 
penultimul — pasager al acestui zbor de noapte. Spaţiul din jurul 
porții, delimitat cu un şnur era pustiu; dacă cineva ar fi stat pe 
vreunul din scaunele acelea de plastic l-ar fi văzut imediat. 

Aşadar, cei care îl ţineau în colimator se aflau în altă parte, într-un 
loc mai îndepărtat al terminalului. N-aveau decît să aştepte. Se 
apropie de fereastra cea mai îndepărtată şi puse servieta diplomat 
jos. Pervazul se afla la cîțiva centimetri deasupra capului său. 
Apucă cele două mînere albe şi împinse. Fereastra se ridică. 
Pipăi cu degetele prin spațiul eliberat. Nu era nici un fel de grilaj. 
Dacă ridica la maximum fereastra va avea suficient loc să treacă. 

In spatele lui se auzi un zăngănit, zgomotul unui obiect de 
metal lovit de lemn. Se întoarse în clipa în care uşa se deschise 
şi apăru un bătrîn gîrbovit, purtînd uniforma albă a personalului 
de întreținere, o găleată şi un teu de şters pe jos. Fără să se 
grăbească, omul scoase un ceas de buzunar, se uită la el mijind 
ochii, spuse ceva în germană şi aşteptă. Joel îşi dădea seama că 
omul aştepta să i se răspundă Şi că îi spusese probabil că toaleta 
urma să se închidă pînă dimineaţa. Trebuia să gîndească rapid; 
nu putea să plece, singura cale de ieşire din aeroport era 
terminalul. Dacă mai exista şi alta, el n-o cunoştea şi nu avea 
timp să o caute. Fără îndoială că ar fi întîlnit patrule care l-ar fi 
putut aborda. 

Se uită la găleata metalică. În disperarea lui înțelese ce trebuie 
să facă, numai că nu ştia cum anume. Cu o grimasă bruscă de 
durere, mormăi ceva, se apucă cu mîinile de piept şi se prăbuşi 
în genunchi. Strigă ceva neinteligibil, strîimbîndu-se de durere, 
cu faţa contorsionată şi se întinse pe pardoseală. 

— Doctor, doctor... Doctor! strigă el gemînd în continuare 
de durere. 

Bătrînul lăsă jos uneltele, mormăi ceva ce, evident, Joel nu 
înţelese şi făcu cîțiva paşi în direcția lui. Converse se răsuci spre 
dreapta, cu faţa la perete, gîfîind scurt şi privindu-l pe neamţ cu 
ochii larg deschişi. 

— Doctor... şopti el. 

Bătrînul începu să tremure şi se dădu înapoi, spre uşă; se 
întoarse, o deschise şi ieşi în fugă, strigînd după ajutor. 

Avea la dispoziție doar cîteva secunde! Poarta terminalului 
se afla la vreo douăzeci de metri spre stînga, aşa că Joel se ridică 
rapid, alergă spre găleată, o întoarse cu fundul în sus şi o puse 
sub fereastră. Se urcă pe ea, îşi fixă ambele palme sub marginea 
ferestrei şi împinse în sus. Geamul se ridică cîțiva centimetri şi 
se opri, înțepenind în pervaz. Impinse din nou cu toată forța de 
care dispunea în acea poziție incomodă. Geamul nu se clinti. 

Gifiind din greu, Joel îl examină, căutînd cu privirea două mici 
obiecte de oțel şi dorindu-și din tot sufletul să nu le găsească. 
Erau însă acolo, la locul lor: două şuruburi de protecţie fixate în 
pervaz împiedicau geamul să se ridice mai mult de douăzeci de 
centimetri. Deşi aeroportul nu era unul internațional prevăzut 
cu o sumedenie de instalații sofisticate de securitate, existau şi 
aici anumite măsuri de precauţie. 

Din depărtare se auzeau strigăte; bătrînul dăduse peste 
cineva. Sudoarea şiroia pe faţa lui Converse în momentul în care 
se dădu jos de pe găleată şi îşi luă servieta de jos. Decizia şi 
acțiunea fură simultane, amîndouă guvernate în mod inconştient 
de instinct. Joel apucă servieta, făcu un pas înainte şi izbi de 
cîteva ori în geam care se transformă în cioburi. In cele din urmă, 
reuşi să rupă şi rama de lemn din partea de jos. Se urcă din nou 
pe găleată şi privi afară. Clădirea era înconjurată de o alee de 
beton, iar în depărtare se vedeau nişte lumini. Nu era țipenie de 
om. Îşi aruncă servicta afară pe fereastră, se ridică apoi în mâini, 
îndepărtă cu genunchiul stîng resturile de geam şi ce mai 
rămăsese din rama de lemn a acestuia pe betonul de afară, se 
strecură anevoie, trecîndu-şi capul şi umerii prin deschizătura 
îngustă şi plonjă în gol. In momentul în care căzu pe pămînt auzi 
zgomotele din interior ce trădau un amestec de furic şi uimire. 
O luă la fugă. 

Cîteva minute mai tîrziu, acolo unde alcea făcea brusc o 
cotitură, văzu luminile de la intrarea în terminal şi şirul de taxiuri 
care aşteptau ca pasagerii zborului 817 de la Hamburg să-şi 
recupereze bagajele pentru a-şi lua clienții. Erau căi speciale 
pentru intrare şi ieşire, întrerupte de trecerile pentru pietoni, iar 
dincolo de acestea o parcare imensă cu mai multe gherete 
luminate. Converse trecu pe sub balustradă şi ajunse în dreptul 
şirului de taxiuri, ţinîndu-se în umbră. Trebuia să ajungă la un 
taxi, dar un taxi cu un şofer care să ştie engleză; nu putea să 
rămînă pe jos... mai fusese prins o dată cînd mergea pe jos, cu 
ani în urmă. Se afla atunci pe un drum din junglă, unde ar fi 
putut să „rechiziționeze“ un jeep- un jeep al duşmanului —, ar fi 
putut... Incetează! Aici nu eşti în Vietnam, ci pe un aeroport cu 
milioane de metri cubi de beton turnați între pajiștile şi straturile 
cu flori. Continuă să înainteze prin umbră. Era în întuneric, iar 
ultimul taxi din şir se afla chiar în faţa lui. Se apropie şi întrebă: 

— Engleză? Vorbeşti engleza? 

— Englisch? Nein. 

Al doilea şofer răspunse tot negativ, dar al treilea îi vorbi în 
engleză: 

— Aşa cum spuneţi voi, americanii, numai un tîmpit ar 
conduce aici un taxi fără să ştie o engleză acceptabilă. Am 
dreptate? 

— Da, aşa este, spuse Joel, deschizînd portiera. 

— Nein! Nu se poate! 

— De ce? 

— E coadă. Trebuie să respecţi rîndul. 

Converse băgă mîna în buzunar şi scoase un tanc de mărci 
germane împăturite. 

— Sînt un om generos. Poţi să înţelegi chestia asta? 

— Poate fi vorba şi de o boală foarte gravă. Urcă, domnule. 

Taxiul ieşi din rînd şi porni spre ieşire. 

— Bonn sau Köln? 

— Bonn, răspunse Converse, dar nu acum. Vreau să te 
încadrezi pe banda cealaltă şi aştepţi în fața intrării în parcare. 

— Was...? 

— Pe cealaltă bandă. Vreau să mă uit la intrare de aici. Cred 
că în avionul de Hamburg s-a aflat o persoană pe care o cunosc. 

— Au icşit foarte mulți. Numai cei care au avut bagaje... 

— Dar ea este tot înăuntru, insistă Joel. Te rog, fă aşa cum îţi 
spun. 

— Ea... Ach, ein Fräulein. Aşa se întîmplă cînd ai atîtea mărci 
germane, Mein Herr. 

Şoferul coti spre aleea care ducea în parcare şi opri în 
întuneric, în spatele cabinei. Uşile terminalului erau în stînga, la 
cel mult o sută de metri. Converse urmărea pasagerii încărcați 
de valize, saci de golf şi inevitabilele camere de luat vederi sau 
aparate de fotografiat, oamenii defilau prin uşile deschise, cei 
mai mulți ridicînd mîna după un taxi. Numai cîțiva dintre ei 
traversară îndreptîndu-se spre parcare. 

Trecuseră douăsprezece minute şi femeia de la Copenhaga 
încă nu apăruse. Nu avea bagaje, aşadar, întîrzierea era voită 
sau comandată. Şoferul taxiului stinsese farurile, stătea cu capul 
pe volan şi se prefăcea că doarme. Linişte... Dincolo de ei, pe 
banda paralelă, șirul pasagerilor de la Hamburg se subțiase 
simțitor. Cîţiva tineri, fără îndoială studenți, în blugi jerpeliţi, 
însoțiți de fete tinere care beau bere din cutii râdeau în timp ce îşi 
numărau între ei mărcile. Un om de afaceri într-un costum 

elegant, cu vestă, se lupta cu o valiză umflată şi o cutie uriaşă de 
carton învelită într-o pînză înflorată, în timp ce o pereche de 
oameni mai în vîrstă se certau, subliniindu-şi disputa cu gesturi 
energice. Alte cinci persoane se aflau la capătul celălalt al 
platformei aşteptînd, probabil, un mijloc de transport care fusese 
comandat dinainte. Dar unde...? 

Brusc apăru şi femeia, dar însoţită. Era flancată de doi bărbaţi, 
iar în spatele ei venea un al treilea. Toţi patru ieșiră fără grabă pe 
ușa de sticlă, o luară la stînga şi grăbiră pasul pînă ajunseră în 
zona cea mai întunecoasă a intrării. Apoi cei trei bărbaţi se aşezară 
în formaţie de triunghi în fața femeii, ca şi cînd ar fi vrut s-o 
protejeze. Vorbeau cu ea peste umăr, studiind în acelaşi timp 
mulțimea. Discuţia lor era animată, dar controlată; mînia se 
amesteca cu nedumerirea, dar toţi se stăpîneau. Bărbatul din 
dreapta ieşi din formaţie şi se duse spre colțul clădirii. Scoase 
un obiect din buzunar şi îl duse la buze. Joel îşi dădu seama 
imediat că lua legătura prin radio cu cineva din aeroport. 

Cîteva secunde mai tîrziu, jetul puternic de lumină al farurilor 
unui automobil străpunse întunericul luminînd și interiorul 
taxiului. Converse se afundă mai adînc în bancheta taxiului, cu 
capul întors şi gîtul arcuit, privind pe geamul din spate. O 
limuzină de culoare roşu închis se oprise în dreptul cabinei de la 
ieşirea din parcare. Braţul şoferului era întins afară cu o bancnotă 
în mînă. Omul din cabină o luă, se întoarse să dea restul, dar 
mașina se smuci din loc lăsîndu-l cu mîna întinsă. Automobilul 
coti pe lîngă taxiul lui Joel şi se îndreptă spre curba care ducea 
la intrarea terminalului. Sincronizarea fusese perfectă; contactul 
radio se realizase. Joel i se adresă şoferului: 

— Ți-am spus că am să fiu generos, dar pot să fiu chiar foarte 
generos dacă faci ce te rog. 

— Sînt un om cinstit, Mein Herr, spuse neamţul, cu o voce 
nesigură, privindu-l pe Joel prin oglinda retrovizoare. 

— Şi eu la fel. Dar sînt şi foarte curios, iar în asta nu e nimic 
necinstit. Vezi maşina aceea roşie care s-a oprit la colțul clădirii? 

— Da. 

— Crezi că poţi s-o urmăreşti fără să fii observat? Trebuie să 
stai destul de departe de ea, fără s-o pierzi din vedere. Ce crezi, 
poți să faci asta? 

— Nu e o cerere foarte rezonabilă. Cît de generos doreşte să 
fie domnul american? 

— Două sute de mărci peste prețul înregistrat. 

— Sînteţi foarte generos, domnule, iar eu sînt un şofer de 
mare clasă. 

Neamţul nu-şi supraestimase talentele la volan. Manevră 
discret maşina pe o scurtătură, luînd-o brusc la stînga pe o altă 
cale de ieşire, evitînd astfel intrarea în terminal. 

— Ce faci? întrebă Joel zăpăcit. Vreau să urmăreşti... 

— Este singura cale de ieşire, îl întrerupse şoferul, privind 
înapoi la platforma aeroportului şi continuînd să meargă cu o 
viteză moderată. Am să-i las să mă depăşească. Nu sînt decît un 
taxi fără importanţă de pe autostradă. 

Converse se afundă în locul lui din colţ, cu capul departe de 
geam. 

— Este un raționament foarte înţelept, spuse el. 

— Superior, Mein Herr Şoferul mai aruncă o privire în oglinda 
retrovizoare, apoi se concentră asupra drumului. Cîteva clipe 
mai tîrziu acceleră, aproape pe nesimţite; o luă spre stînga, trecînd 
pe lîngă un Mercedes, rămase pe această bandă ca să depăşească 
un Volkswagen, apoi reveni pe banda din dreapta. 

— Sper că ştii ce faci, murmură Joel. 

Nu fu nevoie de nici un răspuns, căci exact în acea clipă 
limuzina roşie îi depăşi prin stînga. 

— Mai departe drumul se desparte, spuse şoferul. Unul duce 
spre Köln şi celălalt spre Bonn. Aţi spus că vreţi să mergeţi la 
Bonn, dar ce facem dacă prietenii dumneavoastră se duc la Köln? 

— Ne luăm după ei. 

Limuzina o luă pe drumul spre Bonn. Converse îşi aprinse o 
țigară, gîndindu-se că fusese reperat, probabil după lista 
pasagerilor. Deci, îi cunoşteau numele. Nu-i nimic. Ar fi preferat 
să nu fi fost identificat, dar, întrucît luase deja legătura cu 
Bertholdier, nu mai era vital. Va opera în nume propriu. Trecutul 
lui putea să-i fie chiar de folos. Situaţia creată avea și o parte 
pozitivă, ba chiar mai multe. Cei care îl urmăreau — ŞI care acum 
îl pierduseră — nu erau reprezentanții autorităților. Nu aveau 
legătură nici cu poliția germană, nici cu cea franceză şi nici cu 
Interpolul. Dacă ar fi avut, l-ar fi arestat la ieşirea din avion, sau 
chiar şi în avion. Joel nu era căutat pentru atacul sau — Doamne 
fereşte — asasinatul de la Paris. Această constatare ducea la o 
altă probabilitate: lupta violentă şi sîngeroasă de pé alee fusese 
muşamalizată. Jacques Louis Bertholdier nu accepta ca din cauza 

rănirii unui colaborator, numele său să fie pus în legătură cu un 
oaspete bogat al hotelului, care făcuse insinuări atît de alarmante. 
Protejarea Aquitaniei era primordială. 

Exista şi a patra posibilitate. Oamenii din limuzina roşie care 
îl întîmpinaseră la avionul de Hamburg puteau face parte din 
organizaţie, fiind subordonați lui Erich Leifhelm, fantoma 
Aquitaniei din Germania de Vest. In ultimele cinci ore, fără 
îndoială că Bertholdier aflase numele adevărat al lui Henry Simon 
— probabil prin intermediul directorilor de la George V — şi luase 
legătura cu Leifhelm. Apoi, alarmaţi amîndoi că numele 
americanului Converse nu apărea pe nici una din listele de 
pasageri de la Paris la Bonn, au verificat celelalte zboruri şi au 
descoperit că se dusese la Copenhaga. Probabil că se trăsese 
semnalul de alarmă. De ce la Copenhaga? A zis că merge la 
Bonn. De ce s-a dus omul acesta ciudat, cu informaţiile lui 
extraordinare, la Copenhaga? Cine sînt oamenii lui de contact, 
cu cine urmează să se întîlnească? Găsiţi-l! Găsiţi-i! S-a dat un 
alt telefon, semnalmentele au fost transmise şi o femeia a început 
să se uite fix la el într-o cafenea de la aeroportul Kastrup. Era 
limpede ca bună ziua. 

Se dusese în Danemarca din alt motiv, dar atinsese totuşi un 
scop. E drept că îl găsiseră, dar făcînd acest lucru îşi dăduseră 
pe față panica care îi cuprinsese. Un comitet de întîmpinare foarte 
agitat, emițătoare radio folosite noaptea pentru a se lua legătura 
cu un vehicul nevăzut, aflat la numai cîteva sute de metri, o 
limuzină care gonea pe autostradă; toate acestea erau simptome 
ale neliniştii. Duşmanul îşi pierduse echilibrul şi avocatul din 
Converse era satisfăcut. In momentul de față, duşmanul se afla 
la o jumătate de kilometru în fața lui, grăbindu-se să ajungă la 
Bonn, fără să ştie că era urmărit de un taxi, al cărui şofer foarte 
priceput nu-şi trăda intențiile în circulația destul de rară. 

Joel strivi ţigara, cînd şoferul încetini ca să lase să treacă un 
furgonet; limuzina roşie se vedea clar la curbă. Neamţul nu era 
amator; ştia cum să acţioneze pentru a fi în avantaj şi Converse 
înțelese jocul lui. Indiferent cine era persoana din limuzina aceea, 
putea fi un tip influent şi nici chiar două sute de mărci nu meritau 
să-şi atragă duşmănia unui om puternic. 

Probabilități... totul era o probabilitate. Işi clădise reputația 
de avocat pe studiul probabilităților, un proces mult mai simplu 
decît credeau mulți oameni. De fapt, simplă era doar abordarea, 

nu munca în sine. Era nevoie de concentrare, disciplină şi de o 
imaginaţie bogată pentru a elabora nenumărate ecuații posibile. 
Epuizantul „ce-ar fi dacă...“ era elementul fundamental al gîndirii 
avocăţeşti. Cît se poate de simplu. Mai era vorba însă şi de 
capcana vorbelor, reflectă Joel, gîndindu-se la trecut şi zîmbi 
amar. Într-unul din momentele lor de furie, Val îi spusese că 
dacă ar fi petrecut împreună cu ea măcar o fărîmă din timpul pe 
care şi-l dedica nenumăratelor probabilităţi, „probabil“ că şi-ar 
fi dat seama că „probabilitatea“ ca ei doi să poată conviețui este 
„foarte probabil zero“. 

Lui Valerie îi plăcea să fie succintă şi nu-şi sacrificase 
niciodată umorul în favoarea candorii. Lăsînd la o parte faptul 
că arăta nemaipomenit de bine, Valerie Carpentier Converse era 
o doamnă cu un pronunțat simţ al umorului. Neputînd să se 
abțină, Joel zîmbise în noaptea aceea din cauza izbucnirii ei, 
apoi rîseseră amîndoi liniștiți pînă cînd ca se ridicase şi ieşise 
din cameră, căci în adevărul spuselor ei era multă amărăciune. 

Clădirile mari, pitoreşti, luau acum treptat locul peisajului 
liniştit de ţară; multe dintre ele îi aminteau lui Converse de stilul 
victorian, specific suburbiilor bogate ale marilor oraşe americane. 
Apoi ajunseră în centrul oraşului Bonn, unde străduțele mici, 
luminate cu gaz aerian, dădeau în bulevarde largi, iluminate 
modem, şi în pieţe flancate de clădirile elegante ale băncilor. 
Era un anacronism- atmosfera veche în coexistență cu cele mai 
moderne linii arhitectonice. Nu aveai însă impresia că te găseşti 
într-o metropolă, ci mai curînd într-un orăşel care creştea cu 
repeziciune, şi în care edilii, dezorientaţi, nu ştiau în ce direcție 
s-o ia. Oraşul natal al lui Beethoven ŞI poarta spre Valea Rhinului 
nu avea aspectul unei mari capitale unde se afla un guvern 
deosebit de puternic. Şi totuşi era sediul redutabilului Bundestag 
şi al unei serii de prim-miniştri abili, care îl înfruntaseră pe ursul 
rus de dincolo de frontieră. 

— Mein Herr! exclamă şoferul. Au luat-o spre Bad 
Godesberg. Das Diplomatenviertel. 

— Ce înseamnă asta? 

— Ambasade. Aici sînt pichete de poliție. Am putea să fim, 
cum se spune, cunoscuți? 

— Depistaţi? făcu Joel. Nu contează. Fă ce trebuie să faci. 
Opreşte dacă e nevoie; parchează, dacă e cazul. După aceea 
mergi mai departe. Ai deja trei sute de mărci. Vreau să ştiu exact 
unde se duc. 

Află acest lucru şase minute mai tîrziu şi rămase perplex. 
La orice s-ar fi gîndit, dar cuvintele şoferului îl luară pe 
nepregătite: 

— Aceasta este Ambasada Statelor Unite, domnule. 


Joel încercă să se concentreze. 
— Du-mă la Hotel Königshof, spuse el, amintindu-şi de 
numele hotelului şi neştiind unde altundeva ar fi putut să se ducă. 


— Da, cred că Herr Dowling a lăsat un mesaj în acest sens, 
spuse funcţionarul de la recepție şi se aplecă sub pupitru. 

— A lăsat? Converse era uimit. Menţionase numele actorului 
în speranţa că i se va acorda un tratament preferenţial. Nu se 
aşteptase la nimic altceva. 

— Uitaţi. Funcţionarul scoase două mesaje telefonice din 
teancul pe care îl ținea în mînă. Sînteţi John Converse, avocat 
american. 

— Cam aşa ceva. 

— Herr Dowling a spus că s-ar putea să aveți anumite greutăți 
cu cazarea aici, la Bonn, şi să încercăm să vă ajutăm. Vom face tot 
posibilul, Herr Converse, Herr Dowling este foarte cunoscut aici. 

— Merită să fie, spuse Joel. 

— Văd că v-a lăsat şi dumneavoastră un mesaj. 

Funcţionarul se întoarse şi scoase un plic dintr-una din cutiile 
poştale din spatele lui. I-l înmînă lui Converse, care îl deschise 
imediat. 


Bună, prietene! 

Dacă nu iei mesajul acesta, am să-l primesc eu înapoi, mîine 
de dimineață. lartă-mă, dar semeni foarte mult cu unii dintre 
prietenii mei mai puţin norocoşi care spun nu atunci cînd ar 
vrea să spună da. In cazul lor, este vorba fie de un fel de mîndrie, 
închipuindu-şi că vreau să le întind o mînă de ajutor, fie de 
faptul că nu vor să se întilnească cu cineva care ar putea să se 
afle în preajma mea. VUitindu-mă la dumneata, am decis că 
este vorba de a doua variantă. Este cineva aici, la Bonn, cu 
care nu vrei să te întilneşti şi nici nu trebuie. Am avut grijă să-ți 
rețin o cameră pe numele meu — dacă vrei, poți s-o schimbi —, 
dar să nu faci mofturi în legătură cu nota de plată. Îţi sint dator 
un onorariu, domnule avocat, şi obişnuiesc să-mi plătesc 
datoriile. Cel puţin în ultimii patru ani aşa am făcut. 


151 


În altă ordine de idei, trebuie să-ți spun că n-ai fi bun de 


actor. Pauzele dumitale au fost foarte puțin convingătoare. 
C. Dowling 


Joel pusc scrisoarea la loc în plic, rezistînd ispitei de a se 
duce la o cabină telefonică să-l sune pe Dowling. Omul avea 
dreptul la cîteva ore de somn înainte de a se duce la lucru. 
Mulțumirile mai puteau aştepta pînă dimineața. Sau pînă seara. 

— Aranjamentele domnului Dowling sînt deosebit de bine 
venite, îi spuse el funcţionarului de la recepţie. Are dreptate, 
dacă clienții mei ar fi ştiut că vin la Bonn cu o zi mai devreme, 
n-aş fi avut norocul să mă bucur de frumosul dumneavoastră 
Oraş. 

— Intimitatea dumneavoastră va fi respectată, domnule. Herr 
Dowling se gîndeşte la toate, şi este și foarte generos. Presupun 
că bagajele dumneavoastră sînt afară, în taxi. 

— Nu, tocmai de aceea am sosit aşa de tîrziu. Au fost puse 
din greşeală în alt avion şi vor veni aici abia miine dimineață. 
Cel puţin asta este ceea ce mi s-a spus la aeroport. 

— Ah, ce neplăcut; din păcate, se întîmplă destul de des. Doriţi 
ceva în mod special? 

— Nu, mulţumesc, spuse Converse, ridicînd uşor servieta 
diplomat. Am aici strictul necesar. Aş putea comanda ceva de 
băut? 

— Fireşte. 


Joel şedea în pat rezemat de pernă cu dosarul alături şi cu 
paharul în mînă. Avea nevoie de cîteva minute ca să-şi adune 
gîndurile, înainte de a se întoarce la lumca feldmareşalului Erich 
Leifhelm. Sunase la biroul companiei Lufthansa şi primise 
asigurări că valiza lui va fi păstrată la aeroport. Nu oferise alte 
explicaţii decît că venise pentru două zile şi nu doreşte să aştepte 
bagajul. Funcţionarul n-avea decît să-şi închipuie ce dorea; nu-i 
păsa. El era preocupat de cu totul altceva în momentul de “faţă. 

Ambasada Americană! Ceea ce îl descumpănea era realitatea 
dură a cuvintelor bătrînului Beale... Jn spatele tuturor se află 
cei care se ocupă cu munca de convingere şi numărul lor este 
în creştere pretutindeni... A început numărătoarea inversă — 
mai avem numai trei, maximum cinci săptămîni... Este o 
realitate şi vine spre noi. 

Joel nu era pregătit pentru această realitate. Putea să-i accepte 

pe Delavane şi pe Bertholdier, fără îndoială şi pe Leifhelm — dar 
era şocat să afle că personalul ambasadei — personalul american 
— primea ordine de la reţeaua lui Delavane. Această realitate îl 
paraliza pur şi simplu. Cît de mult avansase Aquitania? Cît de 
mult se răspîndise influenţa ei? Cîţi adepți avea? Va reuşi să afle 
în seara aceasta răspunsul la cele două întrebări înfricoşătoare? 
O să se gîndească la toate astea mîine de dimineaţă. In primul 
rînd, trebuia să se pregătească pentru întîlnirea cu omul pentru 
care venise la Bonn. Puse mîna pe dosar şi îşi aminti de expresia 
de panică profundă şi bruscă din ochii lui Avery Fowler — Preston 
Halliday. De cît timp ştia? Cît de mult ştia? 


Nu are sens să amintim isprăvile lui Erich Leifhelm din 
primii ani ai războiului; este suficient să spunem că reputaţia: 
lui a crescut şi — lucrul cel mai important — a fost unul dintre 
puţinii ofiţeri superiori proveniți din rîndurile partidului nazist 
acceptaţi de generalii de carieră. Nu numai că aceştia l-au 
acceptat, dar l-au şi consultat în permanență. Oameni ca 
Rundstedt şi von Falkenhausen, Rommel şi Treskow i-au 
solicitat sprijinul la un moment dat. S-a dovedit un strateg 
strălucit şi un ofițer îndrăzneț, dar mai era şi altceva. Aceşti 
generali erau aristocrați, făceau parte din clasa conducătoare 
a Germaniei antebelice şi îi urau cumplit pe național-socialişti, 
pe care îi considerau nişte parveniți, exhibiţionişti şi amatori. 
Nu este greu să ni-l imaginăm pe Leifhelm şezînd în mijlocul 
lor şi povestind ceea ce se ştia foarte bine din dosarul lui 
personal. Era fiul regretatului medic miinchenez Heinrich 
Leifhelm, care îi lăsase. o avere considerabilă. A reuşit să 
intre în grațiile multora, aşa cum se vede din fragmentul 
următor, extras dintr-o discuţie cu generalul Rolf Winter, 
Standortkomandant al Wehrbereichskommando-ului din 
sectorul Saar. 

„Şedeam la cîte o cafea după-masă; discuția era 
deprimantă. Ştiam că pierdusem războiul. Ordinele aberante 
de la Berlin — în cele mai multe cazuri ne pusesem de acord 
să nu le executăm — duceau la un măcel înfricoşător atît al 
militarilor, cît şi al populaţiei civile. Era o nebunie, o adevărată 
Goterdămmerung. Şi întotdeauna, acest tînăr Leifhelm 
vorbea cam aşa: Poate că nebunii au să-mi dea ascultare. Ei 
cred că şi eu fac parte dintre ei, că sînt de-al lor, aşa au 

crezut de la început, de la Miinchen... Şi ne întrebam şi noi. 
Nu cumva ar fi putut să le bage minţile în cap celor care 
făcuseră să se prăbuşească toate fronturile? Era un ofiţer 
foarte bun, foarte respectat, fiul unui doctor de renume, aşa 
cum ne amintea mereu. La urma urmelor, toţi tinerii din zilele 
acelea îşi cam pierduseră capul — urletele de Sieg Heil, 
mulțimile de fanatici... steagurile şi marşurile în răpăit de 
tobe, torțele aprinse în timpul nopții. Totul era aşa de 
melodramatic, aşa de wagnerian. Leifhelm, însă, era altfel; 
nu făcea parte dintre gangsteri. Fireşte, era patriot, dar nu 
huligan... Aşa că am trimis prin intermediul lui celor mai 
apropiați camarazi ai noştri de la Berlin mesaje care ar fi dus 
la executarea noastră dacă ar fi căzut în mîinile cui nu trebuie. 
Ni s-a spus că s-a străduit din răsputeri, dar nu a reuşit să 
alunge nebunia din mințile acelor oameni care trăiau cu frica 
zilnică a morţii. Şi-a păstrat însă mintea întreagă, la fel şi 
loialitatea. Am fost informaţi de către unul din adjutanţii lui, 
nu de el — nota bene — că înfruntase un colonel SS care îl 
urmărise pe stradă şi îi ceruse să-i arate ce are în servietă. 
Leifhelm a refuzat şi cînd a fost ameninţat că va fi arestat, 
l-a împuşcat pe loc ca să nu ne trădeze. Era de-ai noştri. A 
fost un gest nobil şi doar un raid nocturn de bombardiere 
i-a salvat viaţa.“ 

Era clar ce făcea Leifhelm şi la fel de clar faptul că 
mesajele lui nu au fost arătate niciodată nimănui; nici un 
colonel SS nu fusese împuşcat în timpul vreunui raid nocturn. 
După cum susține Winter, aceste mesaje din regiunea Saar 
erau atît de incendiare încît nu se putea ca cineva să le fi 
uitat. Dar nimeni nu şi le aminteşte. Incă o dată, Leifhelm a 
profitat de o ocazie care i s-a ivit. Războiul fusese pierdut, 
iar naziştii urmau să fie identificați drept cei mai mari ticăloşi 
ai secolului al XX-lea. Dar nu şi elita militară, corpul 
generalilor germani — aici se făcea o distincţie netă. Ca atare, 
s-a alăturat „prusacilor“. A reuşit atît de bine încît s-a 
răspîndit chiar zvonul că participase la complotul vizînd 
asasinarea lui Adolf Hitler de la Wolfsschanze şi fusese apoi 
invitat să facă parte din echipa care l-a arestat pe amiralului 
Doenitz. 

In timpul războiului rece, Comandamentul Central al 
Aliaților l-a invitat să se alăture altor elemente-cheie din 


154 


corpul ofițeresc al Wehrmacht-ului şi ale poliţiei federale. A 
devenit consultant militar privilegiat cu acces la toate acţiunile 
secrete. Un ucigaş matur supraviețuise şi istoria, cu ajutorul 
Kremlinului, a avut grijă de rest. 

In mai 1949 a luat ființă Republica Federală şi în 
septembrie ocupația Aliaților s-a încheiat în mod oficial. Pe 
măsură ce războiul rece se intensifica şi Germania 
Occidentală se refăcea economic, forțele NATO au cerut 
ajutor material şi sub formă de personal de la foştii inamici. 
S-au format noi divizii germane sub comanda fostului 
feldmareşal Erich Leifhelm. 

Nimeni nu a scormonit prea adînc în sentințele îndoielnice 
ale tribunalelor din Miinchen, rostite cu peste douăzeci de 
ani în urmă. Nu existau alți supraviețuitori, iar serviciile lui 
erau de folos învingătorilor. În timpul perioadei de 
reconstrucție de după război, cînd se căutau nenumărate 
aranjamente şi se formulau diverse sentinţe juridice încîlcite 
în toată Germania, i s-au acordat tacit toate bunurile pe care 
le posedase anterior, precum şi cîteva dintre cele mai 
frumoase moşii din apropiere de Miinchen. Aşa se încheie 
cea de-a treia etapă din povestea lui Erich Leifhelm. Cea de-a 
patra, care ne priveşte în mod deosebit, este cea despre care 
ştim cel mai puțin. Singurul lucru cert este profunda implicare 
în operațiunea generalului Delavane, în care are un rol 
principal. 


Se auzi o bătaie în uşă. Joel sări din pat, şi dosarul lui Leifhelm 
căzu pe jos. Se uită la ceas speriat şi zăpăcit. Era aproape ora 
patru dimineaţa. Cine avea treabă cu el la ora asta? Oare îl şi 
păsiseră? O, Dumnezeule! Dosarul! Servieta! 

— Joe... Joe, dormi? Vocea joasă era în acelaşi timp şi 
imperioasă. Vocea unui actor. Sînt eu, Cal Dowling. 

Converse alergă la uşă şi o deschise, gîfiind. Dowling era 
îmbrăcat şi ridicase degetul la gură într-un gest care cerea linişte. 
Se uită în sus şi în jos de-a lungul coridorului, apoi intră în cameră, 
împingîndu-l pe Joel şi închizând uşa. 

— Scuză-mă, Cal, spuse Converse. Adormisem. Cred că 
m-am speriat. 

— Intotdeauna dormi îmbrăcat și cu lumina aprinsă? întrebă 
calm actorul. Vorbeşte mai încet. Am verificat pe hol, nu e nimeni, 
dar nu se ştie niciodată. 

— Ce nu se ştie? 

— Unul din primele lucruri pe care le-am învăţat la Kwajalein 
în '44. Patrula nu înseamnă nimic dacă nu ai ceva de raportat. 
Important este să fii mai bine pregătit decît ceilalți. 

— Tocmai voiam să-ţi dau un telefon, să-ți mulțumesc... 

— Las-o moartă, băiete, îl întrerupse actorul bronzat şi chipeș, 
cu o expresie foarte serioasă pe chip. Nu avem decît două minute 
la dispoziţie. Jos mă aşteaptă o maşină ca să mă ducă la locul de 
filmare care se afla cam la o oră de mers, de aici. N-am vrut să 
ies din cameră mai devreme, pentru că s-ar fi putut să dau peste 
cineva pe coridor, și nici n-am vrut să-ți telefonez, gîndindu-mă 
că centrala poate fi supravegheată sau mituită. Actorul oftă şi 
scutură din cap. Cînd am ajuns la mine în cameră, nu voiam 
decît să dorm şi am avut parte de un vizitator. Acum cînd am 
ieşit pe coridor speram din tot sufletul să nu te fi văzut. 

— Un vizitator? 

— De la ambasadă. De la Ambasada SUA. Spune-mi, Joe... 

— Joel, îl întrerupse Converse. Nu că ar avea cine ştie ce 
importanță. 

— Scuză-mă, nu aud bine cu urechea stîngă, dar nici asta nu 
contează cine ştie ce... M-a ţinut vreo douăzeci şi cinci de minute 
şi mi-a pus tot felul de întrebări despre tine. A zis că am fost 
văzuţi împreună în avion şi că am stat de vorbă. Acuma spune-mi, 
domnule avocat, ai păţit ceva sau instinctele mele mă înşală? 

Joel îi întoarse actorului privirea: 

— Instinctele tale funcționează perfect. Omul de la ambasadă 
a spus altceva? 

— Nu tocmai. De fapt, n-a spus mai nimic, naiba să-l ia. 
Numai că voia să stea de vorbă cu tine, voia să ştie de ce ai 
venit la Bonn şi unde eşti. 

— Dar ştia că m-am aflat în avion. 

— Da, a spus că ai plecat de la Paris cu avionul. 

— Atunci ştiau că sînt în acel avion. 

— Exact asta le-am spus şi cu. 

— Şi de ce nu m-au aşteptat la ieşire să mă întrebe ce voiau 
să ştie? 

Chipul lui Dowling se încreţi şi mai mult, ochii i se 
îngustaseră. 

— Da, chiar aşa, de ce nu te-au aşteptat? făcu el. 

— A spus de ce? 

— Nu, dar n-a pomenit de Paris decît cînd a fost pe punctul 
să plece. 

— Ce vrei să spui? 

— Parcă simţea că îi ascund ceva — şi nu greşea —, dar nu era 
foarte sigur. Mă pricep să joc teatru, Joe... Joel. 

— Dar ţi-ai asumat şi un risc, spuse Converse, amintindu-și 
că stătea de vorbă cu un om căruia îi plăcea să-şi asume riscuri. 

— Nu, m-am acoperit. Am întrebat în mod intenţionat dacă 
exista vreo acuzație împotriva ta sau ceva în genul acesta. Mi-a 
spus că nu. 

— Şi totuşi... 

— In plus, nu mi-a plăcut omul. Era unul din indivizii aceia 
încrezuţi şi ţîfnoși. Mi-a repetat mereu acelaşi lucru şi văzînd că 
nu o scoate la capăt a spus: ştim că a luat avionul de la Paris, ca 
şi cînd ar fi vrut să mă provoace. Eu am zis că nu ştiam că 
plecaseşi din Paris. 

— Imi dau seama că nu prea avem timp, dar ce altceva te-a 
mai întrebat? 

— Ți-am spus, voia să ştie tot ce am discutat. l-am spus că nu 
am bandă de magnetofon în cap, că am făcut o conversaţie de 
conveniență, aşa cum se întîmplă cînd doi oameni stau unul lîngă 
altul în avion. Despre spectacol, despre actorie. Dar nu s-a 
mulțumit cu asta; insista mereu, ceea ce m-a făcut să-mi cam 
ies din pepeni. 

— Cum aşa? 

— Am spus, da, am discutat şi despre altceva, dar a fost o 
chestiune absolut personală care nu te priveşte în nici un caz pe 
dumneata. Individul s-a supărat şi asta m-a înfuriat şi mai tare. 
Am schimbat cîteva lovituri de sabie, dar a lui era cam boantă. 
Omul era prea încordat. Apoi m-a întrebat pentru a zecea oară 
dacă mi-ai spus ceva despre Bonn, mai ales unde aveai de gînd 
să locuieşti. Aşa că i-am repetat pentru a zecea oară adevărul — 
de fapt ceca ce mi-ai spus, că eşti avocat şi că ai venit aici ca să 
te întîlnești cu nişte clienți şi că nu ştiu unde naiba eşti. Şi era 
adevărat, nu ştiam unde eşti. 

— Foarte bine. 

— Serios? Instinctele sînt bune pentru o primă reacție, domnule 
avocat, dar după aceea trebuie să începi să te gîndeşti. Un 
reprezentant al guvernului care flutură în mînă o carte de 
identitate de la ambasadă poate fi foarte supărător în toiul nopții; 

este, totuşi, de la Departamentul de Stat. Despre ce naiba e vorba 
aici? 

Joel se întoarse şi se duse spre capătul patului; privi dosarul 
lui Leifhelm aflat pe jos. Se întoarse din nou şi vorbi răspicat: 

— Este vorba de ceva în care nu vreau să te implic nici în 
ruptul capului. Dar, în treacăt fie spus, instinctele alea ale tale 
funcţionează perfect. 

— Am să fiu sincer, spuse actorul, cu o umbră de zîmbet în: 
ochi. Şi eu consider la fel. l-am spus ticălosului că dacă îmi mai 
amintesc ceva am să-i dau telefon lui Walter şi mai nu ştiu cum 
şi am să-i spun. 

— Nu înțeleg. 

— Este ambasadorul nostru de aici, de la Bonn. Poţi să-ți 
imaginezi că dă un dejun în onoarea mea, un amărît de actor de 
televiziune? Ei bine, această amabilitate din partea mea l-a băgat 
în draci pe musafirul meu. Nu se aştepta la aşa ceva. Mi-a spus 
de trei ori — tin minte perfect, am numărat — că domnul ambasador 
nu trebuia să fie deranjat cu asemenea lucruri. Nu era o chestiune 
foarte importantă şi Excelenţa sa avea şi aşa destule pe cap şi că 
de fapt nici nu este la curent cu această problemă. Şi acum fii 
atent, domnule avocat, a spus că eşti de-al lor, din Departamentul 
de Stat, ca şi cînd un actor cu minte puţină n-ar fi putut înțelege 
cum stă treaba. Cred că atunci i-am spus „rahat“. 

— Mulţumesc, şopti Converse, neştiind ce altceva să spună, 
conştient de faptul că aflase ceea ce dorea. 

— Şi atunci mi-am dat şi eu seama că instinctele mele nu 
erau chiar atît de proaste. Dowling se uită la ceas, apoi îi aruncă 
o privire pătrunzătoare lui Joel. Am fost în Marină, continuă el, 
dar nu sînt stegar. Cu toate acestea, îmi place steagul. N-aş sluji 
sub altul. 

— Nici eu. 

— Atunci e clar. Lucrezi pentru el? 

— Da, în singurul mod în care ştiu şi asta e tot ce pot să-ţi 
spun. 

— Cauţi ceva aici, la Bonn? Acesta este motivul pentru care 
n-ai vrut să fim văzuți împreună? Pentru care ai stat departe de 
mine la Hamburg... 

— Da. 

— Şi ticălosul ăla nu m-a lăsat să-l sun pe ambasador. 

— Nu. Nu putea. Şi te rog şi eu, nu-i spune nimic. 

— Nu cumva eşti — Dumnezeule mare! — nu cumva ești unul 
din indivizii aceia sub acoperire despre care am tot citit? Am 
nimerit în avion peste un tip care nu trebuie să fie văzut cînd 
coboară. 

— Nu e chiar aşa de melodramatic. Nu sînt decît un simplu 
avocat care urmăreşte nişte neregularități. Acceptă această 
versiune, te rog. Apreciez tot ce ai făcut pentru mine. Sînt şi eu 
destul de nou în povestea asta. 

— Ai un sînge rece remarcabil, băiete. Dowling se întoarse şi 
porni spre uşă, apoi se opri şi privi înapoi, la Converse. Poate că 
sînt eu nebun, spuse el. La vîrsta mea mi se permite, dar este un 
fel de luptă în tine, tinere. O parte vrea să meargă înainte, alta ar 
vrea să rămînă pe loc. Am simțit acest lucru cînd am discutat 
despre soţia mea. Eşti însurat? 

— Am fost. E 

— Cine n-a fost? Căsătorit. Imi pare rău. 

— Eu nu sînt, noi nu sîntem. 

— Cine este? Imi pare rău, instinctul nu mă înşală. OK. 
Dowling puse mîna pe clanță. 

— Cal? 

— Da? 

— Trebuie să ştiu un lucru, este extrem de important. Cine a 
fost omul de la ambasadă? Probabil că s-a prezentat. 

— Da, spuse actorul. Mi-a băgat o carte de identitate în faţă, 
cînd am deschis uşa, dar nu aveam ochelarii. Dar cînd a plecat 
i-am spus că vreau neapărat să ştiu cine este. 

— Şi cine a spus că este? 

— A spus că se numeşte Fowler. Avery Fowler. 


7 
— Stai! 


— Ce este? 

— Ce ai spus? Converse rămăsese năucit la auzul numelui. 
Se sprijini de marginea patului ca să nu se prăbușească. 

— Ce e cu tine, Joe? Ce s-a întîmplat? 

— Numele ăsta! Poate că e o glumă — oricum, o glumă proastă 
— cît se poate de deplasată. Cine te-a urcat în avionul ăsta? Am 
dat peste tine din întîmplare. Ca să vezi! Faci parte din chestia 
asta, domnule Actor? 

— Ori ai băut ceva, ori eşti bolnav! Ce tot spui acolo? 

— Camera asta, biletul tău. Totul! Numele ăsta! Toată noaptea 
asta nenorocită să fie regizată de la un capăt la altul? 

— Acum e dimineaţă, tinere, şi dacă nu vrei să stai în camera 
asta, în ceea ce mă priveşte n-ai decît să stai oriunde. 

— Oriunde...? Joel încercă să-şi reamintească sclipirile 
orbitoare de lumină de pe Quai du Mont Blanc şi să scape de 
nodul care îi strîngea gîtlejul. Nu... am venit aici... rosti el 
răguşit. Nu aveai de unde să ştii că o să vin aici. La Copenhaga. 
Am cumpărat ultimul bilet de la clasa întîi; locul de lingă mine 
fusese vîndut, cel de la margine. 

— Acolo stau întotdeauna, la margine. 

— O, lisuse! 

— Ai cam luat-o razna, spuse Dowling şi se uită la paharul 
gol de pe noptieră. Privi apoi bufetul unde pe o tavă de argint se 
afla o sticlă plină de whisky. Cît ai băut? 

Converse scutură din cap. 

— Nu sînt beat... te rog să mă ierți. Dumnezeule, iartă-mă, 
îmi pare așa de rău! N-ai nimic de-a face cu chestia asta! Dar 
ăştia profită de tine — profită de tine ca să încerce să dea de 
mine! Mi-ai salvat... mi-ai salvat afacerea... şi eu m-am răţoit 
la tine. lartă-mă. Mi-ai făcut un serviciu imens. 

— Dar nu arăţi deloc ca un om foarte îngrijorat pentru afacerea 
lui, spuse actorul. 

— Nu este vorba de slujba mea, ci de faptul... că m-ai scos 
din încurcătură. Joel inspiră adînc, amînînd momentul cînd va 
trebui să se gîndească la implicațiile uluitoare ale celor aflate. 
Avery Fowler! Vreau să duc la bun sfîrşit ceea ce m-am apucat 
să fac. Vreau să cîştig, adăugă el fără prea multă siguranță în 
glas, încercînd cumva să dreagă gafa pe care Dowling o sesizase. 
Toţi avocaţii doresc să cîştige. 

— Sigur că da. 

— lartă-mă, Cal. 

— Să nu mai vorbim despre asta, spuse actorul cu o voce 
indiferentă, dar cu o privire deloc nepăsătoare. 

— Nu, am exagerat, atîta tot. Ti-am spus că n-am mai făcut 
asta pînă acum. Nu e vorba de procese, dar chestia asta... adică 
n-am vorbit direct, cam aşa stau lucrurile. 

— Oare? 

— Da, te rog să mă crezi. 

— Foarte bine, dacă tu doreşti. Dowling se uită din nou la 
ceas. Trebuie să plec, însă cred că mai este ceva ce te-ar putea 
ajuta să-ți salvezi... Actorul făcu o pauză şi-l privi pe Converse. 
Slujba aia a ta. 

— Ce anume? întrebă Converse încordat, încercînd să se 
controleze şi să nu-l mai ia gura pe dinainte. 

— După ce a plecat acest Fowler, mi-a trecut prin minte cîte 
ceva. De exemplu că m-am purtat prea dur cu un tip care nu-şi 
făcea decît meseria. De fapt, am fost egoist. N-am cooperat cu 
el şi asta ar putea să se întoarcă împotriva mea. Evident, dacă 
n-ai fi apărut aici, aş fi putut să-mi iau în dimineaţa asta biletul 
de avion şi să mă întorc. N-ar mai fi avut nici o importanţă. Dar, 
aşa s-ar putea să dau şi eu de bucluc. 

— La asta trebuia să te fi gîndit în primul rînd. 

— Poate că am și făcut-o. Oricum, i-am spus că stînd amîndoi 
la un păhărel, te-am invitat să vii aici, dacă-ţi face plăcere. A 
părut foarte uimit de această ultimă parte, dar a înţeles-o pe 
prima. L-am întrebat dacă pot să-i dau un telefon la ambasadă 
în cazul în care ai să accepţi invitația mea şi a spus că nu, nu 
trebuie să fac asta! 

— Ce? 

— Pe scurt, mi-a dat foarte clar de înțeles că telefonul meu ar 
produce vîlvă şi mi-a spus să aştept pînă o să mă sune el. Urmează 
să telefoneze pe la ora douăsprezece. 

— Dar eşti la filmare. Eşti pe platou. 

— Tocmai aici este partea cea mai nostimă, naiba s-o ia. Există 
telefoane mobile; studiourile insistă să le folosim zilele astea. 

— Nu te înțeleg. 

— Ascultă-mă cu atenție: după ce îmi telefonează, eu îți 
telefonez ție. Să-i spun că ai luat legătura cu mine? 

Luat prin surprindere, Converse privi uimit la bătrînul actor 
căruia îi plăcea să-şi asume riscuri. 

— Te afli cu un pas înaintea mea, aşa e? 

— Eşti foarte transparent. Ca şi el de altfel, după ce am pus 
lucrurile cap la cap. Acest Fowler doreşte să ia legătura cu tine, 
dar vrea să fie singur, departe de oamenii ăia pe care nu vreţi voi 
să-i întîlniți. Vezi tu, stătea acolo, în ușă, şi ceva mă frămînta... 
Aveam impresia că încerca să-şi joace rolul, aşa cum ai făcut şi 
tu în avion — dar nu eram foarte sigur. A zbughit-o ca din puşcă. 
Ce să-i spun, Joe? 

— Să-ţi dea un număr de telefon. 

— S-a făcut. Acum trebuie să dormi puțin. 

— Am să încerc. Dowling băgă mîna în buzunar şi scoase o 
bucăţică de hîrtie. Uite, spuse el, apropiindu-se de Converse şi 
dîndu-i hîrtiuţa. Nu eram hotărît dacă să ţi-l dau sau nu, dar 
acum sînt al naibii de sigur că trebuie să-l ai. Este numărul 
telefonului meu mobil de pe platou, la care poți să vorbeşti cu 
mine. Dă-mi telefon după ce vorbeşti cu Fowler ăsta. Am să fiu 
al dracului de îngrijorat pînă voi avea veşti de la tine. 

— Ai cuvîntul meu... Cal. Ce ai vrut să spui cu: „asta e partea 
cea mai frumoasă“ ca apoi să precizezi că nu e cazul să mai 
vorbim despre asta? 

Actorul dădu capul pe spate şi spuse: 

— Ticălosul m-a întrebat cu ce îmi cîştig existența. Ciao, 
băiete. 


Converse se aşeză pe marginea patului, simțind că îi plesneşte 
capul. Totul trupul îi era încordat. Avery Fowler! Iisuse 
Hristoase! Avery Preston Fowler Halliday! Press Fowler... 
Press Halliday! Numele îl bombardau, străpungîndu-i tîmplele 
şi zbătîndu-i-se în cap, iar ecoul lor îl năucea complet. Nu le mai 
putea stăpîni. Incepu să se legene înainte şi înapoi sprijinindu-se 
în mîini. Balansul căpătă un ritm ciudat, însoțit de nume, nume 
peste nume — ale omului care murise la Geneva în braţele lui. 
Un bărbat pe care îl cunoscuse de copil, iar atunci cînd devenise 
adult îl manipulase în aşa fel încît îl băgase în treaba asta cu 
generalul George Marcus Delavane şi cu boala asta molipsitoare 
care se numea Aquitania. 

Fowler ăsta vrea să dea de tine, dar doreşte să fie singur, 
departe de oamenii pe care nu vreți să-i întilniţi... Aşa judeca 
omul căruia îi plăcea să-şi asume riscuri. 

Converse se opri din legănat, cu ochii la dosarul lui Leifhelm 
care rămăsese pe podea. Gîndul îl duse la tot ce era mai rău, 
pentru că nu reuşea să priceapă despre ce e vorba. Ar fi putut 
exista o alternativă, o altă posibilitate, poate chiar o probabilitate 
în împrejurările de față. Asta era: nu reușea să dea de urma lor, 
dar oamenii erau acolo! Numele de Avery Fowler nu însemna 
nimic pentru altcineva, ci doar pentru el — cel puţin nu la Bonn. 
Oare să fi avut Dowling dreptate? Joel îl rugase, fără prea multă 
convingere, să obțină numărul de telefon al omului; se gîndise 

tot timpul la Ambasada Americană, parcă vedea şi acum limuzina 
roşie intrînd pe poarta ambasadei. Asta îi provocase șocul la 
auzul numelui lui Avery Fowler. Omul care făcea uz de acest 
nume era de la ambasadă; cel puțin cîţiva oameni din ambasadă 
aveau legătură cu Aquitania, deci, şi impostorul făcea parte din 
capcană... Şi, totuşi, ceva nu se potrivea. Dacă exista, să zicem, 
şi un alt plan intercalat aici, ceva care întrerupea progresia 
aritmetică? Dacă aşa stăteau lucrurile, exista o explicaţie pe care 
nu putea s-o găsească singur şi trebuia să aştepte pînă îi va fi 
revelată. _ 

Şocul începea să scadă în intensitate. Îşi regăsea treptat 
echilibrul. Aşa cum i se întîmplase de atîtea ori în sălile 
tribunalelor şi ale consiliilor de administraţie, începea să accepte 
că asupra elementului neașteptat care apăruse nu putea exercita 
nici un fel de control. Partea cea mai dificilă a procesului era să 
se străduiască să funcţioneze în continuare, indiferent de cele 
întîmplate. N-avea rost să facă speculaţii; toate probabilitățile 
depăşeau puterea lui de înțelegere. 

Se aplecă şi luă din nou dosarul lui Leifhelm. 


Anii petrecuţi de Erich Leifhelm la Bundes Polizei au 
fost foarte importanți şi necesită prezentarea cîtorva informații 
despre organizație ca atare. După război, poliția dintr-o ţară 
ocupată are de făcut față unor sarcini foarte dificile: de la 
cele mai simple pînă la înțelegerea obiceiurilor şi tradițiilor 
locale. Intre trupele de ocupaţie şi poporul învins trebuie creat 
un tampon care să asigure ordinea. Mai există încă o 
chestiune despre care se vorbeşte foarte rar în cărțile de 
istorie, dar care nu e mai puțin importantă. Armatele învinse 
au anumite elemente umane de valoare şi dacă acestea nu 
sînt utilizate, umilinţa înfrîngerii poate să dospească, 
transformâîndu-se, în cel mai bun caz, într-o atitudine de 
ostilitate care nu contribuie cîtuşi de puțin la stabilizarea 
climatului politic; în cel mai rău caz, poate duce la acţiuni 
subversive pe plan intern care pot genera violență şi vărsări 
de sînge şi în rîndurile învingătorilor, indiferent de atitudinea 
noului guvern. Pe scurt, Statul Major al Aliaților şi-a dat 
seama că avea la dispoziţie un militar de excepție care se 
bucura de popularitate şi nu era dispus să se retragă în 
anonimatul unui consiliu de administraţie oarecare. Bundes 

Polizei — traducerea exactă fiind Poliţia Federală —, ca oricare 
altă poliţie, era şi este o forță paramilitară, aşadar un refugiu 
normal pentru oameni ca Erich Leifhelm. Aceştia erau liderii; 
era mai bine să profite de ei. Şi aşa cum se întîmplă de obicei, 
printre lideri există cîțiva care ies în evidență pentru a conduce 
turma. Printre aceştia se număra pe atunci şi Erich Leithelm. 

In timpul uriaşei demobilizări din Germania, a lucrat la 
Polizei în calitate de consultant militar. Apoi a activat ca 
principal ofiţer de legătură între gamizoanele de poliţie şi 
forţele de ocupaţie aliate. După demobilizare, activitatea lui 
s-a concentrat în centrele cu cele mai multe tulburări din 
Viena și Berlin, de unde ţinea în permanenţă legătura cu 
comandanții sectoarele american, englez şi francez. Leifhelm 
şi-a făcut curînd cunoscute puternicele sentimente 
antisovietice, de care au luat notă ofițerii superiori. I s-a 
acordat din ce în ce mai multă încredere pînă cînd — aşa cum 
se întîmplase mai înainte cu prusacii — a fost considerat unul 
dintre ei. 

La Berlin, Leifhelm a venit pentru prima oară pentru a-l 
întâlni pe generalul Jacques Louis Bertholdier. Intre cei doi 
s-a legat o strînsă prietenie, de care n-au făcut foarte multă 
paradă, ținînd cont de animozitățile străvechi dintre militarii 
germani şi francezi. Am reuşit să descoperim numai trei 
ofiţeri din fostul comandament al lui Bertholdier care şi-au 
amintit — sau au putut să confirme că i-au văzut pe cei doi 
bărbaţi luînd frecvent masa împreună în diverse cafenele şi 
restaurante retrase, cufundaţi în conversaţie, vizibil încîntați 
unul de altul. Cînd Leifhelm era convocat la sediul armatei 
franceze din Berlin, amîndoi adoptau însă o atitudine rece şi 
formală. Nu-şi spuneau decît foarte rar pe nume şi absolut 
niciodată pe cel mic, ci se adresau unul altuia numai cu titluri 
şi grade. In anii din urmă, aşa cum s-a spus mai Sus, au 
negat că s-ar fi cunoscut personal, dar au admis că nu-i exclus 
ca drumurile lor să se fi intersectat. 

Dacă înainte era lesne de înțeles că nu puteau recunoaşte 
că se cunosc, date fiind prejudecățile tradiționale, motivele 
actuale sînt și mai uşor de sesizat. Amîndoi reprezintă vîrfuri 
de lance în organizația Delavane. Numele lor se află în fruntea 
listei, şi asta din motive întemeiate. Sînt oameni. influenți 
care fac parte din consiliile de administraţie ale unor corporaţii 

multinaționale care se ocupă de produse şi tehnologii începînd 
cu construirea de baraje pînă la aceea a centralelor nucleare; 
au nenumărate filiale în toată Africa şi Europa, care pot 
urgenta cu uşurinţă transporturile de armamente. Se poate 
presupune că Leifhelm şi Bertholdier comunică prin 
intermediul unei femei pe nume Ilse Fishbein, din Bonn. 
Fishbein este numele ei după căsătorie, mariaj pus şi el sub 
semnul întrebării, deoarece se destrămase, cu mulți ani în 
urmă, cînd Yakov Fishbein, supravieţuitor al lagărelor de 
exterminare, a emigrat în Israel. Doamna Fishbein, născută 
în 1942, este fiica nelegitimă a lui Hermann Goering. 


Converse lăsă dosarul şi întinse mîna după un bloc de hîrtie 
aflat lîngă telefonul de pe noptieră. Scoase apoi din buzunarul 
cămăşii pixul de aur marca Cartier pe care i-l dăruise Val cu ani 
în urmă şi notă: //se Fishbein. Se uită gînditor la pix şi la nume. 
Cartier era simbolul unor zile mai bune — nu, de fapt nu mai 
bune, îşi spuse el, ci mai complete. Valerie, la insistenţele lui, 
plecase de la agenţia de publicitate din New York şi devenise 
liber profesionistă. In ultima sa zi de lucru, se dusese la magazinul 
Cartier şi achitase cu o bună parte din ultimul ei salariu acest 
cadou. Cînd o întrebase ce făcuse el, în afară de ascensiunea 
meteorică în cadrul firmei Talbot, Brooks şi Simon pentru a 
primi un obiect atît de luxos, ea îi spusese: „M-ai determinat să 
fac ceea ce ar fi trebuit să fac de mult. Pe de altă parte, dacă n-o să 
meargă cu liber profesionismul, am să ţi-l fur şi am să-l 
amanetez... La naiba, oricum, probabil că ai să-l pierzi.“ 

Liber profesionismul fusese foarte rentabil, iar el nu pierduse 
pixul. 

Ilse Fishbein îi sugeră şi altfel de gînduri. Deşi ar fi vrut 
foarte mult s-o cunoască, problema ieşea din discuţie. Tot ceea 
ce ştia Erich Leifhelm aflase probabil de la Paris, de la 
Bertholdier, prin intermediul doamnei Fischbein de la Bonn. Mai 
mult ca sigur că informaţiile conțineau o descriere detaliată, 
precum și un avertisment: americanul e periculos. Ilse Fishbein, 
ca o confidentă de încredre a Aquitaniei, l-ar fi putut conduce 
fără îndoială la alți germani care făceau parte din reţeaua 
Delavane, însă dacă ar fi căutat-o, ar fi însemnat să-i provoace 
pe aceştia să facă ce voiau să facă şi nu era deloc pregătit pentru 
asta. Oricum avea un nume, o informaţie, despre care se 

presupunea că el n-o cunoaşte şi experienţa îl învățase să țină 
pentru sine astfel de amănunte şi să le servească numai la 
momentul oportun. Sau să recurgă la ele atunci cînd nimeni 
nu-şi dădea seama. Era avocat şi legile după care se conduceau 
avocaţii constituiau un adevărat labirint; ceea ce rămînea secret 
era țara nimănui. 

Totuşi ispita era mare. Descendenții lui Hermann Goering 
implicaţi în reînvierea generalilor! Şi asta în Germania. Ilse 
Fishbein reprezenta un pericol iminent şi putea deschide zăgazul 
unor amintiri nedorite. Avea în mînă un as pe care va putea să-l 
folosească atunci cînd va veni momentul. 


Leifhelm lucrase timp de şaptesprezece ani în cadrul 
trupelor NATO din Germania de Vest, în calitate de 
comandant, după care fusese avansat şi trimis la sediul 
organizaţiei de la Bruxelles, ca purtător de cuvînt al 
intereselor Bonnului. Comportamentul lui a fost marcat din 
nou de o pronunţată atitudine antisovietică, adesea în 
contradicţie cu abordarea pragmatică de care dădea dovadă 
guvernul țării lui față de Kremlin. In ultimele luni de activitate 
de la Bruxelles a fot apreciat mai mult de facțiunile de dreapta 
anglo-americane, decît de conducerea politică de la Bonn. 

Abia cînd cancelarul a ajuns la concluzia că politica 
externă americană a scăpat din mîinile profesioniştilor şi în 
locul ei au apărut ideologii belicoase, i-a ordonat lui Leifhelm 
să se întoarcă acasă, unde i s-a oferit o funcție inofensivă 
pentru a putea fi ținut sub observație. 

Leifhelm nu a fost niciodată un naiv şi nu s-a lăsat păcălit 
de acest nou statut ad-hoc. A înţeles de ce l-au împins în faţă 
politicienii şi totodată şi-a dat seama şi de forța lui potenţială. 
Oamenii de pretutindeni priveau spre trecut, spre cei care 
vorbeau limpede şi nu încercau să ascundă problemele cu 
care se confruntau țările lor, lumea întreagă şi mai ales lumea 
occidentală. Aşa că a început să vorbească. Intîi grupărilor 
de veterani şi organizaţiilor în care trecutul lui de militar şi 
ideile îi asigurau o primire favorabilă. Impulsionat de reacția 
entuziastă pe care a provocat-o, Leifhelm a început să-și 
extindă activitatea, căutînd un public mai larg. Discursul lui 
devenea din ce în ce mai strident, iar declarațiile tot mai 
provocatoare. 


166 


Cancelarul s-a înfuriat cînd a aflat că Leifhelm şi-a găsit 
ascultare pînă şi în Bundestag, derutînd personalităţi care 
nu ar fi putut fi derutate de nimeni altcineva decît de el. 
Cuvintele lui Leifhelm au ajuns la urechile cancelarului 
Republicii Federale: o armată mult mai mare decît permiteau 
angajamentele NATO; un serviciu de informaţii modelat după 
vestitul 4Abwehr de altădată; ediții noi ale manualelor din care 
să se şteargă toate materialele injurioase şi denigratoare; 
lagăre de reabilitare pentru turbulenţii şi subversivii care se 
pretindeau „liberi cugetători“. 

Cancelarul s-a săturat. L-a convocat pe Leifhelm la biroul 
lui şi i-a impus demisia în prezenţa a trei martori. Ulterior, 
i-a cerut lui Leifhelm să se retragă din toate sferele politicii 
germane, să nu mai accepte nici un fel de invitaţii să țină 
discursuri, să nu mai lase să i se folosească numele pentru 
nici un fel de cauză, indiferent de orientare. Trebuia să se 
retragă total din viața publică. In cercetările noastre am dat 
de urma unuia dintre martori al căror nume nu este important 
pentru raportul de față, dar care ne-a relatat cele ce urmează: 


Cancelarul era furios. I-a spus lui Leifhelm: „Herr 
General, aveţi două opţiuni şi, dacă îmi permiteți, o soluţie 
finală. Unu, puteți proceda aşa cum vă sugerez eu. Doi, 
puteți fi deposedat de gradul dumneavoastră, de pensie şi 
de toate alocaţiile financiare oferite pînă acum, precum şi 
de veniturile de la casa din Miinchen care, prin decizia 
unui tribunal bine informat, vă va fi luată.“ 

Pe general era cît pe-aci să-l lovească apoplexia! A 
început să vocifereze despre „drepturile“ lui. Cancelarul 
a strigat: „Aţi avut drepturi, dar au fost nejustificate! Şi 
nu sînt nici acum justificate! “ Atunci Leifhelm a întrebat 
care era soluţia finală. Atunci, oricît de nebunesc ar părea 
gestul, cancelarul a deschis un sertar, a scos un pistol, l-a 
îndreptat spre Leifhelm şi a spus: „Te ucid chiar eu, cu 
mîna mea, acum, pe loc, a spus el. N-o să ne duci dumneata 
istoria înapoi.“ 

Pentru o clipă am crezut că bătrînul soldat va ieşi în 
întîmpinarea glonțului, dar n-a făcut-o. A rămas pe loc cu 
privirile ţintă la cancelar, pline de ură, înfruntînd disprețul 
rece al interlocutorului său. Apoi a făcut un gest stupid. A 

ridicat braţul înainte, şi a strigat Heil Hitler!, după care s-a 
răsucit milităreşte pe călcîie şi a părăsit încăperea. 

Am rămas tăcuțţi cîteva clipe. Apoi cancelarul a rupt 
tăcerea: „Ar fi trebuit să-l ucid“, a spus el. „S-ar putea să 
regret cîndva că n-am făcut-o. S-ar putea să regretăm cu 
toții.“ 


La cinci zile după această confruntare, Jacques Louis 
Bertholdier a efectuat prima din cele două excursii la Bonn, 
după pensionare. Iniţial, a stat la Schlosspark Hotel. Întrucît 
registrele hotelului se păstrează o perioadă de trei ani, am 
reuşit să obţinem c6pii după facturile achitate de el. A dat 
numeroase telefoane la diverse firme care fac afaceri cu 
Juneau et Cie, mult prea multe pentru a putea fi examinate 
fiecare. S-a constatat că un număr s-a repetat frecvent, iar 
numele persoanei respective nu avea aparent nici o legătură 
cu afacerile lui Bertholdier şi ale companiei sale. Era al Ilsei 
Fishbein. Verificînd facturile telefonice ale lui Erich Leifhelm 
la datele respective, am constatat că și el îi telefonasc Ilsei 
Fishbein și că numărul convorbirilor fusese identic cu al celor 
efectuate de Bertholdier. Cercetările ulterioare şi 
supravegherea celor doi ne-au condus la concluzia că Frau 
Fishbein şi Leifhelm se cunoşteau de mai mulți ani. Concluzia 
s-a impus: ea este elementul de legătură între Paris şi Bonn, 
în cadrul sistemului lui Delavane. 


Converse îşi aprinse o țigară. Din nou apărea numele acesta, 
din nou se simțea ispitit. Ilse Fishbein ar putea reprezenta 
scurtătura. Ameninţată că va fi dată în vileag, fiica lui Goering 
ar putea spune multe lucruri interesante. Nu numai că ar 
recunoaşte faptul că este ofițerul de legătură dintre Leifhelm şi 
Bertholdier, dar şi că ştie mult mai mult, pentru că cei doi generali 
îşi transmiteau informaţiile prin intermediul ei. Ar ieşi poate la 
iveală numele companiilor sau al sucursalelor ascunse, al firmelor 
care fac afaceri cu Delavane în Palo Alto şi acestea ar putea fi 
urmărite pe cale legală, în scopul găsirii unor ilegalităţi comise 
de acestea. Trebuie însă să nu fie văzut, prezenţa lui să fie numai 
simțită. 

Un intermediar. Folosise suficient de des intermediari, ca să 
ştie ce valora această procedură. Era relativ simplu. Se angaja o 

a treia parte pentru a lua legătura cu adversarul care deținea 
informaţia necesară capabilă să dăuneze intereselor lui, dacă 
aceasta se afla în posesia adversarului. Dacă datele erau suficient 
de solide, de regulă se recurgea la o soluţie echitabilă. În astfel 
de cazuri etica este destul de discutabilă, dar, în ciuda părerii 
unanim acceptate, ea are trei dimensiuni, dacă nu chiar patru. 
Scopul nu justifică mijloacele, dar mijloacele justificabile care 
duceau la o concluzie corectă şi necesară nu puteau fi ignorate. 

Şi nimic nu era mai corect şi mai necesar decît dezmembrarea 
Aquitaniei. Bătrînul Beale avusese dreptate cînd vorbise cu el în 
noaptea aceea cu clar de lună de pe insula Mykonos. Clientul lui 
nu era un necunoscut din San Francisco, ci o mare parte din 
ceea ce numim lumea civilizată. Aquitania trebuia oprită, 
distrusă. 

Un intermediar? Amînă răspunsul la întrebare pînă dimineaţă 
şi luă din nou dosarul. Îşi simţea capul greu. 


Leifhelm pare să aibă puţini prieteni intimi constanți, 
probabil din cauza faptului că se ştie supravegheat de guvern. 
Face parte din consiliile de conducere ale mai multor 
corporaţii proeminente care au declarat categoric că numele 
lui justifică spri... 


Lui Joel îi căzu capul în piept. Se scutură, deschise ochii 
larg, apoi trecu rapid cu privirea peste ultimele pagini, incapabil 
să se mai concentreze. Erau mai multe nume de restaurante care 
nu-i spuneau nimic; o căsătorie în timpul războiului care se 
încheiase cu dispariția soției lui Leifhelm în noiembrie 1943, 
ucisă se pare într-un bombardament. Nu se mai recăsătorise, iar 
viața lui particulară era extrem de discretă, de-a dreptul austeră; 
excepţie făcea predilecţia lui pentru micile dineuri intime la care 
lista invitaţilor conţinea mereu alte nume, tot fără semnificație 
pentru Joel. Adresa la care locuia era undeva la periferia oraşului 
Godesberg... Converse simţi că gâtul îi înțepeneşte brusc, iar 
ochii 1 se aprind de curiozitate şi interes. 


Casa este la țară, departe de lume, pe valea Rhinului, în 
afara oricăror zone comerciale sau suburbane. Incinta este 
înconjurată cu un gard şi păzită de cîini care latră furioşi la 
orice vehicul care se apropie, cu excepția Mercedesului de 
culoare roşu închis a lui Leifhelm. 

Un Mercedes roşu închis! Leifhelm însuşi fusese la aeroport! 
Leifhelm intrase cu maşina direct în curtea ambasadei! Cum 
s-a putut întîmpla aşa ceva? Cum? 

Asta depăşea puterea lui de înțelegere. O pîclă grea i se lăsase 
pe creier, şi Joel îşi dădu seama că nu mai poate reține nici o 
informaţie; creierul lui nu mai funcționa. Inchise ochii şi adormi 
imediat. 


Cădea cu capul în jos într-un puț adînc, căptușit cu stînci 
negre, spre un întuneric infinit. Pereţii din pietre de formă 
neregulată se năpusteau spre el ca nişte păsări de pradă cu clonţuri 
ascuțite şi gheare puternice, gata să-i sfişie carnea. Urletele 
isterice erau insuportabile. Unde dispăruse liniştea? De ce cădea 
în neantul negru? 

Deschise ochii, scăldat în sudoare, gîfîind din greu. Telefonul 
de la capul lui suna, răspîndind panică cu sunetele lui stridente 
şi disonante. Incercă să se scuture de somnolență şi de spaima 
rămasă în subconștient. Intinse mîna după receptor şi îşi aruncă 
privirile la ceas — era 12.15 şi soarele strălucea în ferestrele 
hotelului. 

— Da? Alo... 

— Joe? Joel? 

— Da. 

— Sînt eu, Cal Dowling. A telefonat băiatul nostru. 

— Ce? Cine? 

— Tipul ăla, Fowler. Avery Fowler. 

-0, Iisuse! Acum î începea să înțeleagă. Înţelegea totul. Şedea 
la o masă în cafeneaua Chat Botte de pe Quai de Mont Blanc 
din Geneva şi soarele se reflecta în grilajul de pe malul lacului. 
Nu... nu era la Geneva. Era într-o cameră de hotel din Bonn şi 
cu cîteva ore mai devreme înnebunise de furie cînd auzise acest 
nume. Da, spuse el înecîndu-se şi încercînd să-şi recapete 
respirația normală. Ai un număr de telefon? 

— A spus că nu e timp pentru jocuri şi nu are telefon. 
Urmează să vă întîlniți în dreptul zidului de vest de la Alter 
Zoll, cît de repede poţi să ajungi tu. Plimbă-te pe acolo; o să te 
găsească el. 

— Nu se poate! strigă Converse. Nu după ceea ce am pățit la 
Paris! Nu după cele întîmplate pe aeroport noaptea trecută! Nu 
sînt chiar atît de prost! 

— N-am avut impresia că te consideri prost, spuse actorul. 
Mi-a zis să-ți transmit ceva; care te va convinge. 

— Ce a zis? 

— Sper că am ţinut minte corect; nici măcar nu-mi place 
replica asta... A spus că un judecător pe nume Anstett a fost 
ucis noaptea trecută la New York. 

Alter Zoll, o clădire înaltă, se afla în locul în care se înălțau 
cîndva ultimele turnuri ale fortificațiilor oraşului. Pe pajiştile verzi 
erau presărate tunuri vechi, amintind de dominația împăraților, 
regilor şi preoţilor. Un zid cu mozaic şerpuitor privea în jos, 
acolo unde ambarcaţiuni de cele mai variate forme brăzdau fața 
apei, mîngîind cele două maluri. Aici nu mai era lacul Geneva şi 
cu atît mai puţin apele albastre, verzui ale poznaşului Como. 

Joel stătea în picioare lîngă zidul scund, încercînd să se 
concentreze asupra priveliştii, sperînd că acest lucru îl va ajuta 
să se relaxeze. Încercarea eşuă. Frumuseţea acelor locuri îl lăsa 
indiferent. Lucas Anstett, judecător la Curtea de Apel, jurist de 
excepţie şi intermediar între Joel Converse, patronii lui şi un 
necunoscut din San Francisco. În afara acestui necunoscut şi a 
bătrînului cărturar de pe insula Mykonos, Anstett fusese singurul 
care ştia despre ce este vorba. Cum de putuse fi găsit în mai 
puţin de optsprezece ore? Găsit şi ucis! 

— Converse? 

Joel întoarse capul. La vreo cincisprezece metri de el, la 
capătul celălalt al alei cu pietriş, se afla un bărbat cu părul 
de culoarea nisipului, ceva mai tînăr decît el. Să tot fi avut 
treizeci de ani. Chipul de adolescent spunea că va îmbătrîni 
încet, dînd şi peste ani iluzia tinereţii. Era ceva mai scund 
decît Joel, cu vreo cîţiva centimetri, purta pantaloni de culoare 
gri deschis şi o jachetă de catifea reiată; cămaşa albă era 
descheiată la gît. 

— Cine eşti? întrebă Converse cu o voce răguşită. 

O pereche de tineri trecu printre ei pe cărare, în timp ce 
bărbatul îi făcu un semn cu capul spre stînga, dîndu-i de înțeles 
să-l urmeze pe pajiştea din spatele lui. Converse îl urmă şi ajunse 
lîngă el în dreptul tunului mare din bronz. 

— OK, cine eşti? repetă Joel. 

— Numele surorii mele este Meagen, spuse bărbatul cu păr 
nisipiu. Şi ca să nu greşim nici unul dintre noi, spune-mi 
dumneata cine sînt. 

— Ce dracu'...? Converse se opri brusc. Cuvintele îl 
copleşiseră, erau cuvintele şoptite de un bărbat pe moarte la 
Geneva. O, Iisuse! Meg, copiii... Meg, copiii, spuse el cu voce 
tare. Fowler îi spunea nevestei lui Meg. 

— Prescurtare de la Meagen şi era şi soția lui Halliday, numai 
că el îşi spunea Fowler. 

— Eşti cumnatul lui Avery? 

— Cumnatul lui Press, îl corectă omul, întinzîndu-i mîna hotărît, 

„dar fără prea multă simpatie. Connal Fitzpatrick, spuse el. 

— Atunci sîntem de aceeaşi parte. 

— Aşa sper. 

— Am o mulțime de întrebări să-ți pun, Connal. 

— Nu mai multe decît am eu pentru tine, Converse. 

— Ai de gînd să începem prin a ne confrunta? întrebă Joel, 
remarcînd tonul aspru cu care îi fusese rostit numele. 

Bărbatul clipi din ochi, apoi roşi stînjenit. 

— Scuză-mă, spuse el. Sînt supărat din cauza cumnatului 
meu şi nici n-am prea dormit. Vin de la San Diego. 

— San Diego? Nu San Francisco? 

— Marina Militară. Sînt avocat la baza navală de acolo. 

Converse fluieră încetişor. 

— Ce mică e lumea! : 

— Ştiu tot ce se poate şti despre geografie. In plus, te cunosc 
şi pe dumneata, domnule locotenent. De unde crezi că a dobîndit 
Press informaţiile? Bineînţeles, pe atunci nu mă aflam la San 
Diego, dar aveam prieteni acolo. 

— Atunci înseamnă că nu există nimic sfint. 

— Greşeşti! Totul este sfînt. A trebuit să trag serios nişte sfori 
ca să obțin chestiile alea. Acum vreo cinci luni, Press a venit la 
mine şi am făcut... cum să-ți spun, un fel de contract între noi. 

— Explică-te, te rog. 

— Press Halliday nu era numai cumnatul meu, ci şi cel mai 
bun prieten. Eram ca fraţii. 

— Şi dumneata umbli cu hoardele astea de militari? întrebă 
Joel glumind numai pe jumătate, căci dorea să obțină şi o 
informație. 

Fitzpatrick zîmbi stingherit, ca un băiețel. 

— Face şi asta parte din preocupările mele. M-a susținut cînd 
m-am hotărît să mă duc acolo. Au şi ei nevoie de avocaţi, dar la 
Facultatea de drept nu se vorbeşte prea mult despre asta. Nu 
primesc nici un fel de sponsorizări de acolo. Intîmplător, îmi 
place Marina Militară, viața de acolo; îmi plac provocările, cred 
că s-ar putea spune Şi aşa. 

— Cine a obiectat? 

— Cine n-a obiectat! Ambele familii, pirații — cei ce sînt în 
stare să jefuiască chiar şi victimele cutremurelor — au fost 
întotdeauna avocaţi. Părinţii noştri ştiau că Press şi cu mine ne 
înțelegem bine şi am văzut ce scria pe pereţii lor. Acum dacă 
reuşesc să atragă un evreu, un negru cu pielea ceva mai albă și 
un homosexual nu prea bătător la ochi au obţinut jumătate din 
piaţa forței de muncă a avocaţilor din San Francisco. 

— Dar cum rămîne cu chinezii şi italienii? 

— Anumite cluburi mai au unele rămăşiţe de şcoală veche în 
vestiarele lor. De ce să stricăm țesătura? Inţelegerile se încheie 
în moduri cinstite, dar accentul se pune pe „moduri“, nu pe 
„cinstite“. 

— Şi n-ai avut nimic de-a face cu asta, domnule avocat? 

— Nu, şi nici Press n-a vrut. De asta a intrat în domeniul 
internațional. Bătrînul Jack Halliday s-a făcut stacojiu de furie 
în momentul în care Press a început să umble cu clienții ăia 
străini, apoi, cînd Press a mai adăugat și o mulțime de rechini 
americani care voiau să opereze în străinătate, s-a învinețit. Dar 
bătrînul Jack nu avea de ce să se plîngă; fiul lui vitreg făcea bani 
frumoşi. 

— lar dumneata ai fost fericit să îmbraci uniforma, spuse 
Converse, privindu-l drept în ochi pe Fitzpatrick, impresionat 
de candoarea ce se citea în ei. 

— Din nou în uniformă, şi foarte fericit, cu binecuvîntarea lui 
Press şi pe cale legală şi altfel. 

— Ai ținut mult la el, nu-i aşa? 

— L-am iubit, Converse. Tot aşa cum o iubesc pe sora mea. 
De asta sînt, acum, aici. Acesta este contractul meu. 

— Chiar dacă aş fi fost altcineva, aş fi putut afla uşor că numele 
ei este Meagen. 

— În mod sigur; a fost şi în ziare. 

— Aşadar, testul nu e prea eficient. 


173 


— Press nu i-a spus niciodată Meagen, cu excepția ceremoniei 
de căsătorie. Intotdeauna o numea „Meg“. Te-aş fi întrebat 
oricum despre asta şi dacă ai fi mințit mi-aş fi dat seama. Sînt 
foarte priceput la chestii de-astea. 

— Te cred. Şi în ce constă contractul dintre tine şi Press? 

— Hai să ne plimbăm, spuse Fitzpatrick. Porniră în direcția 
celor şapte coline de la Westerwald care se vedeau în depărtare. 
Connal începu: Press mi-a mărturisit că a intrat în ceva foarte 
urît şi că nu putea să lase lucrurile aşa. Dăduse peste nişte 
informaţii care asociau numele mai multor oameni cunoscuţi, 
unii în activitate, alții în retragere, cu o organizaţie care putea să 
facă mult rău popoarelor mai multor țări. Voia să stopeze asta, 
dar n-o putea face decît ieşind din procedura obişnuită. Am pus 
întrebările fireşti în astfel de ocazii: cine mai era implicat, cine 
era vinovat, ştii, chestii din astea. Începuse să se teamă, deși 
n-o recunoştea. Evident, i-am spus că e nebun, că ar trebui să 
furnizeze informaţiile autorităţilor şi să le lase să se descurce. 

— Exact asta i-am spus şi eu, îl întrerupse Converse. 

Fitzpatrick se opri din mers şi se întoarse spre Joel. 

— A spus că e mai complicat. 

— Avea dreptate. 

— Mi-a venit greu să cred. 

— Acum e mort. Asta poți să crezi! 

— Ăsta nu este un răspuns. 

— Nu mi-ai pus nici o întrebare, spuse Converse. Hai să 
mergem. Ce e cu contractul? 

— Mi-a spus că mă va ţine la curent cînd va pleca în călătorie, 
că îmi va spune dacă a văzut pe cineva important — aşa le spuneam 
noi, persoane importante. Hotărise să-mi comunice tot ceea ce 
ar fi putut să-mi fie de vreun folos dacă ... dacă... la naiba, 
dacă... 

— Dacă ce? 

Fitzpatrick se opri din nou şi rosti cu vocea răguşită: 

— Dacă 1 se întîmplă ceva! 

Converse îl lăsă să depăşească momentul. 

— Şi ţi-a spus că pleacă la Geneva ca să se întîlnească cu 
mine. Cu cel care îl cunoştea pe Avery Preston Fowler Halliday 
sub numele de Avery Fowler şi cu care fusese coleg de liceu. 

— Da. Am discutat despre asta cînd i-am dat informaţiile 
obținute despre dumneata. A fost încîntat şi a considerat că 

momentul ales era bun, ca şi împrejurările. Apropo, zicea că 
eşti cel mai bun în domeniul ăsta. Connal zîmbi stingherit. 
Aproape la fel de bun ca el. 

— Nu-i chiar aşa, spuse Joel. Şi acum îmi mai storc creierii 
să ghicesc care a fost poziţia lui în legătură cu un pachet de 
acțiuni de categoria A dintr-o fuziune. 

— Ce? 

— Nimic. Ce e cu Lucas Anstett? Vreau să ştiu şi eu. 

— Aici sînt două aspecte. Press a spus că ei au acționat prin 
intermediul judecătorului ca să te implice dacă vei fi de acord 
să... 

— EA, care ei? 

— Nu ştiu. Nu mi-a spus. 

— La naiba! Scuză-mă, continuă! 

— Acest Anstett a discutat cu partenerii tăi de la firmă şi 
aceştia şi-au dat acordul. Asta e partea întîi. Partea a doua este o 
chestie de idiosincrasie personală; sînt și ziarist şi ca cei mai 
mulți dintre ei, stau mereu cu radioul pe AFR. 

— Ce e asta? 

— Postul de radio al armatei. Oricât ar părea de ciudat, are 
cele mai bune programe de ştiri; suge din toate rețelele. Am un 
radio cu tranzistori pe are îl iau cu mine cînd plec undeva. 

— Şi eu făceam asta, spuse Converse. Pentru BBC. 

— Au acoperire bună, dar schimbă prea des benzile. Oricum, 
în dimineaţa asta am ascultat AFR şi am auzit povestea aşa cum 
a fost. 

— Adică? 

— Sînt puţine amănunte. Cineva a pătruns prin efracție în 
apartamentul lui din Central Park South pe la ora două dimineața, 
ora New York-ului. Au găsit urme de luptă. A fost împuşcat în 
cap. 

— Asta e tot? 

— Nu tocmai. După cum susține menajera, nu s-a furat nimic, 
aşadar, jaful este exclus. 

— Iisuse! Am să-i dau telefon lui Talbot. S-ar putea să aibă şi 
alte informaţii. Nu mai e nimic altceva? 

— A fost doar un comentariu scurt. Problema este că nu au 
luat nimic. 

— Asta am înţeles, interveni Converse. Am să vorbesc cu 
Talbot. Mergeau de-a lungul zidului. De ce noaptea trecută i-ai 

spus lui Dowling că eşti de la ambasadă? Probabil m-ai căutat 
la aeroport. 

— Am stat la aeroport şapte ore; am mers de la un ghişeu la 
altul ca să cer informaţii despre pasageri şi să aflu în ce avion 
eşti. 

— Ştiai că mă îndrept spre Bonn? 

— Aşa mi-a spus Beale. 

— Beale? întrebă uimit Joel. Mykonos? 

— Press mi-a dat numele şi numărul lui de telefon, dar mi-a 
spus să nu-l folosesc decît în caz de forță majoră. Fitzpatrick se 
opri. A fost un asemenea caz. 

— Şi ce ţi-a spus Beale? 

— Că te-ai dus la Paris şi, din cîte a înțeles el, urma să pleci la 
Bonn. 

— Altceva? 

— Nimic. A spus că acceptă scrisorile mele de acreditare, 
aşa s-a exprimat, pentru că îi cunosc numele şi am știut cum să 
dau de el; numai Press ar fi putut să-mi dea această informaţie. 
Restul trebuia să-l aflu numai de la tine, dacă consideri că ai 
ceva să-mi spui. A fost al naibii de rece. 

— Nu avea de ales. 

— Dacă nu te găsesc, şi-a exprimat dorința să mă vadă pe 
Mykonos înainte să încep să fac vîlvă... „pentru tot ceea ce apăra 
domnul Halliday“. Aşa s-a exprimat. Aveam două zile la 
dispoziţie ca să te găsesc. 

— Dacă nu reuşeai, te duceai la Mykonos? 

— Nu sînt sigur. Mă gîndeam să-i telefonez lui Beale din 
nou. Ar fi trebuit să-mi spună mult mai multe ca să mă convingă. 

— Şi dacă nu-ți spunea? Sau nu putea? 

— Atunci m-aş fi dus cu avionul direct la Washington la 
conducerea Departamentului Marinei Militare, aşa cum îi 
sugerasem şi lui Press. Dacă îţi închipui că am să las lucrurile 
aşa, te înşeli, ca şi Beale de altfel. 

— Dacă I-ai fi explicat clar lucrul acesta ar fi acționat. Ai fi 
putut să te duci pînă la Mykonos. Converse băgă mîna în buzunar 
ca să-şi scoată o țigară. [i oferi una şi lui Fitzpatrick, care îl 
refuză. Nici Avery nu fuma, spuse Joel într-o doară şi scăpără 
bricheta. Scuză-mă... Press. Trase fumul în piept. 

— E în regulă; aşa am vrut să mă vezi, 

— Hai să ne întoarcem la ale noastre. In depoziţia dumitale, 

domnule avocat, există o mică inconsecvenţă. Hai s-o clarificăm, 
pentru ca nici unul din noi să nu pgreşească. 

— Nu ştiu la ce te referi, dar dă-i drumul. 

— Spuneai că aveai de gînd să mă mai cauţi două zile aici, 
aşa e? 

— Da, dacă reuşeam să fac aranjamentele, să dorm puțin şi 
să rezist. 

— De unde puteai şti că nu venisem aici cu două zile înaintea 
dumitale? 

Fitzpatrick îi aruncă o privire lui Joel. 

— Sînt avocat al Marinei Militare de peste opt ani, am lucrat 
şi ca avocat al apărării şi ca judecător în nenumărate situaţii — nu 
numai la Curtea Marţială. Am ajuns în toate țările unde 
Washingtonul are acorduri. 

— Impresionant, dar eu nu fac parte din Marină. 

— Dar ai făcut. Totuşi, nu aveam de gînd să mă folosesc de 
asta. Am zburat pînă la Diisseldorf, i-am arătat ofițerului de la 
imigrări documentele mele şi l-am rugat să fie cooperant. In 
Germania de Vest sînt şapte aeroporturi internaţionale. A durat 
vreo cinci minute pînă cînd cu ajutorul computerelor am aflat că 
în ultimele trei zile n-ai intrat prin nici unul din ele. Asta era 
ceea ce mă interesa. 

— Atunci trebuia să te duci la Köln şi la Bonn! 

— Am ajuns acolo în patruzeci de minute şi i-am telefonat 
din nou. Nici un Converse nu intrase în ţară. Trebuia să-ți faci 
apariția mai devreme sau mai tîrziu. 

— Eşti tenace. 

— Ți-am spus că am suficiente motive. 

— Dar ce a fost cu Dowling şi cu chestia aia cu ambasada? 

— Lufthansa te înregistrase pe lista pasagerilor de la Hamburg 
— nici nu ştii cît de uşurat m-am simțit. M-am lipit de ghişeu ca 
să văd dacă nu apare vreo întârziere şi cînd au venit cei trei indivizi 
de la ambasadă, şi-au arătat legitimațiile. Şeful lor vorbea într-o 
germană stricată. 

— De unde ştii că vorbea prost? 

— Vorbesc germana ... şi franceza, italiana şi spaniola. 
Trebuie să discut cu fel de fel de oameni de naționalități diferite. 

— Să trecem peste. 

— Presupun că de asta am devenit comandor-locotenent la 
treizeci şi patru de ani. Mă plimbă peste tot. 

— Zi mai departe. Ce te-a şocat la oamenii de la ambasadă? 

— Numele tău, evident. Au cerut confirmarea că te afli în 
zborul opt-unsprezece. Funcţionarul s-a uitat la mine, iar eu am 
dat din cap: a cooperat cu ei fără nici o ezitare. Ştii, îi dădusem 
cîteva mărci, dar nu e vorba numai de asta. Oamenilor de aici nu 
le prea plac americanii. 

— Am auzit asta noaptea trecută, de la Dowling. La el cum ai 
ajuns? 

— Imediat. Cînd a sosit avionul, m-am postat în fundul sălii 
de bagaje; băieţii de la ambasadă stăteau la intrare, cam la 
douăzeci de metri de mine. Am aşteptat pînă n-a mai rămas 
decît un bagaj pe conveior. Era al dumitale, dar n-ai venit să-l 
iei. In cele din urmă a apărut o femeie şi contingentul de la 
ambasadă a înconjurat-o; toți erau nervoşi. Am auzit numele 
dumitale, dar asta a fost tot, pentru că mă hotăriîsem să mă întorc 
şi să vorbesc cu funcţionarul. 

— Ca să verifici dacă am fost în avion? Sau să afli dacă nu 
cumva am renunțat să mă îmbarc? 

— Da, spuse Fitzpatrick. Ticălosul. M-a făcut să mă simt de 
parcă aş fi mituit un jurat. I-am mai dat nişte bani şi atunci mi-a 
spus că acest Caleb Dowling se oprise la ghişeu înainte de a 
pleca. 

— Unde a lăsat instrucţiuni, spuse Joel, întrerupîndu-l. 

— De unde ştii? 

— Am luat şi eu un set la hotel. 

— Asta a fost, hotelul. Dowling îi spusese că te cunoscuse în 
avion, erai americanul care stătuse alături de el cînd plecase de 
la Copenhaga. Era îngrijorat că s-ar putea ca noul lui prieten să 
nu găsească loc de cazare la Bonn şi îi transmitea dacă ar fi 
cerut o sugestie de la Lufthansa, să meargă la hotelul Kânigsdorf. 

— Aşa că ai pus lucrurile cap la cap şi te-ai hotărît să devii 
unul dintre oamenii de la ambasadă care mă pierduseră, spuse 
Converse zîmbitor. Ca să vorbeşti cu Dowling. Cine n-a profitat 
de un martor ostil? 

— Exact. l-am arătat legitimaţia de la Marină şi i-am spus că 
sînt ataşat. Sincer, nu s-a dovedit prea cooperant. 

— Nici dumneata n-ai fost prea convingător, după cum spune 
el, în calitate de critic de teatru. Şi nici eu. Curios este că tocmai 
asta ne-a apropiat. Joel se opri, strivi ţigara de zid şi o aruncă 
peste el. Foarte bine, comandorule, ai trecut toate examenele. 

Aşadar, cum stăm? Vorbeşti limba țării ăsteia şi ai legături în 
guvern pe care eu nu le am. Ai putea să mă ajuţi. 

Ofiţerul se opri privindu-l pe Joel. 

— Am să fac tot ce pot, atît timp cît mi se va părea că pricep 
despre ce e vorba. Dar trebuie să ne înțelegem, Converse. Nu-ţi 
acord mai multe de două zile. Asta e tot ce o să primeşti — 
presupunînd că o să vin şi eu la bord. 

— Cine a stabilit termenul ăsta? 

— Eu. Acum. 

— Aşa nu se poate. 

— Cine zice? 

— Eu. Acum. Converse o porni din nou de-a lungul zidului. 

— Eşti la Bonn, spuse Fitzpatrick, ajungîndu-l din urmă. 
Tonul nu era nici rugător, nici nerăbdător, ci cît se poate de calm. 
Ai fost la Paris şi ai venit la Bonn. Asta înseamnă că ai nume şi 
dovezi, concrete sau din auzite. Le vreau pe toate. 

— Îţi dai seama ce spui, domnule comandor? 

— Am făcut o promisiune. 

— Cui? 

— Surorii mele. Crezi că ea nu ştie? Timp de un an de zile 
Press se trezea în toiul nopţii şi se plimba prin casă, vorbind de 
unul singur. Era obsedat şi Meg nu-și dădea seama ce se întîmplă. 
Ar fi trebuit să-i cunoşti, ca să poți aprecia legătura lor; se 
înțelegeau foarte bine. Ştiu că nu mai este la modă ca doi oameni 
cu atîția copii să se mai iubească şi să se simtă bine unul cu 
altul, dar aşa stăteau lucrurile. 

— Eşti căsătorit? întrebă Joel, fără să se oprească din mers. 

— Nu, răspunse marinarul, evident nedumerit de întrebare. 
Sper să mă căsătoresc, deşi călătoresc foarte mult. 

— Aşa făcea şi Press... Avery. 

— Ce vrei să spui, domnule consilier? 

— Apreciez ceea ce făcea el. Ştia la ce se expune şi era 
conştient că-şi risca viaţa. 

— Tocmai de aceea vreau să ştiu totul. Au expediat i ieri sicriul 
cu avionul. Înmormântarea este mîine, iar eu n-am să fiu acolo 
pentru că i-am promis ceva lui Meagen. Mă voi întoarce înarmat 
cu tot ce trebuie ca să fac praf toată conspirația asta. 

— N-ai să reuşeşti să produci decît o implozie, ai s-o bagi şi 
mai adînc, dacă nu te opreşti la timp. 

— Aşa spui tu. 

— Da. Cu ceea ce ştim acum. 

— Nu cred. 

— N-ai decît. Du-te înapoi şi spune-le că ai auzit de o crimă 
la Geneva despre care nimeni nu crede că a fost altceva decît un 
jaf sau de un omor la New York al cărui motiv nu se cunoaşte. 
Dacă ai să pomeneşti numele bătrînului din Mykonos, acesta o 
să dispară. Şi atunci ce îți mai rămîne, domnule comandor? La 
urma urmelor ce eşti, frate de sînge şi adept al filozofiei lui Press 
Halliday? Apropo: în calitate de judecător, cîți ofițeri ai 
condamnat? 

— Ce...? 

— Şi ca avocat al apărării, cîte cazuri ai pierdut? 

— Am avut parte şi de succese şi de înfrîngeri, dar de cele 
mai multe ori am cîştigat. 

— De cele mai multe ori? Sincer? Ştii că sînt oameni care iau 
cincisprezece numere, inserează ceea ce numesc ei variabile şi 
statisticile spun tot ce vor ei să spună. 

— Ce legătură are asta cu ceea ce discutăm noi acum? Ce 
legătură are cu asasinarea lui Press? 

— O să te miri, domnule comandor Fitzpatrick. Sub aceste 
aparenţe poate foarte bine să se ascundă un spion infiltrat, un 
agent provocator. 

— Ce naiba vrei să spui... Las-o baltă, nu mă interesează. 
Nu sînt obligat să te ascult. Ai două zile, Converse. Mă iei şi pe 
mine la bord sau nu? î 

Joel se opri şi studie chipul tînăr al interlocutorului său. In 
jurul ochilor se vedeau riduri fine. 

— Nici măcar nu sîntem în aceeași flotă, spuse Converse 
precaut. Bătrînul Beale avea dreptate. E hotărîrea mea şi prefer 
să nu-ţi spun nimic. Nu vreau să te iau la bord, marinarule. Ai 
capul prea înfierbîntat şi mă enervezi. 

Joel se întoarse şi se îndepărtă. 


— Excelent, stop! Rămînem la dubla asta! Excelent, Cal, eram 
cît pe-aci să cred că e de-adevăratelea. Regizorul, Roger Blynn, 
verifică tăblița pe care o ținea în fața lui secretara de platou şi 
dădu cîteva instrucțiuni interpretului echipei de filmare, după 
care se îndreptă spre masa producției. 

Caleb Dowling rămase aşezat pe stînca mare de pe panta de 
deasupra Rinului; mîngîie pe cap un ţap ce puţea îngrozitor şi 
care tocmai îşi făcuse nevoile pe bombeul cizmei lui. 

— Îmi vine să te rup în bătaie, țap împuțit, dar eşti partenerul 
meu şi asta mi-ar strica imaginea. 

Actorul se ridică în picioare şi se întinse, conştient de faptul 
că o mulțime de curioşi adunați dincolo de frînghia care delimita 
locul de filmare se uitau la el, chicotind precum vizitatorii la 
grădina zoologică. Peste cîteva minute se va duce spre ei, va 
smulge frînghia şi se va amesteca printre fani. li plăcea să se 
simtă adulat, probabil pentru că avusese parte de asta abia la 
apusul vieţii. Din cînd în cînd primea şi cîte o recompensă: Unul 
din foştii lui studenți se apropia precaut de el, întrebîndu-se, 
fără îndoială, dacă relațiile bune pe care le stabilise în clasa de 
curs supraviețuiseră în valul de recunoaştere la nivel național 
sau se înecaseră în cel al popularității de care se bucura starul de 
cinema. Cal ţinea minte chipurile şi avea şi o memorie destul de 
bună a numelor, aşa că atunci cînd se ivea ocazia, îl țintea cu 
privirea pe fostul student, se ducea drept la el şi îl întreba dacă 
şi-a terminat treaba. Uneori îl şi întreba pe un ton voit profesoral 
ceva de genul: „Dintre cronicile din care s-a inspirat Shakespeare 
pentru poveştile lui, care a avut cel mai mare impact asupra 
limbii lui, Daniel, Hollinshed sau Froisart?* Urmau rîsete, adesea 
cîte un pahar de băutură, şi mai tîrziu, amintirile. 

Ducea o viață bună, aproape perfectă. Tot ce-şi dorea era 
puţină lumină în colțurile întunecate ale minții soției lui. Dacă 
s-ar fi putut, ar fi fost şi ea aici, alături de el, pe unul din dealurile 
din preajma Bonnului, flecărind vioaie, aşa cum îi era felul, cu 
oamenii de dincolo de frînghie — majoritatea erau femei de vîrsta 
ei — care i-ar fi spus că soțul ei seamănă foarte cu mult cu soții 
lor. Dar Frieda rămînea la Copenhaga şi se plimba pe plaja de la 
Sjaelland, lua ceaiul în grădina botanică şi aştepta un telefon de 
la soţul ei care îi spunea că are cîteva zile libere şi o să vină 
acasă din Germania aceea pe care ea o ura atît de mult. Dowling 
privi echipa de filmare atît de eficientă şi de entuziastă şi 
spectatorii curioși. 

— Cal? strigă Blynn, regizorul filmului, care cobora grăbit 
panta. E aici cineva care vrea să te vadă. 

— Sper că nu e singurul, Roger, altfel ar însemna că oamenii 
care se dau drept patronii noştri îmi plătesc mult prea mult. 

— Nu e dintre ăştia. Zîmbetul regizorului dispăru cînd se 
apropie de actor. Ai necazuri? 

— Tot timpul, dar nu chiar atît de vizibile. 

— Vorbesc serios. Tipul este de la poliția din Bonn. Zice că 
trebuie să vorbească urgent cu tine. 

— Despre ce? Dowling simţi un junghi în stomac. Teama 
persista. 

— N-a vrut să-mi spună. A zis că e urgent şi că trebuie să-ți 
vorbească între patru ochi. 

— O, Iisuse! şopti actorul. Freddie! ... unde e? 

— În rulota ta. 

— In rulotă... 

— Linişteşte-te, spuse Blynn. Moose Rosenberg este cu el; 
dacă a clintit ceva din loc gorila asta îl aruncă pe geam. 

— Mulţumesc, Roger. 

— Vorbea serios cînd a spus că vrea să discutați fără martori. 

Dowling nu mai auzi ultimele cuvinte. O luă la fugă peste 
deal spre mica rulotă pe care o folosea pentru a se odihni. Nu se 
aştepta la nimic bun, era pregătit să audă tot ce e mai rău. 

Nu era vorba despre Frieda Dowling, ci despre Joel 
Converse, un avocat american. Omul de pază ieşi din rulotă şi îi 
lăsă pe Caleb şi pe ofițerul de poliţie singuri. Omul era în haine 
civile, vorbea o engleză fluentă şi avea o atitudine oficială, dar 
curtenitoare. 

— Îmi pare rău că vă deranjez, domnule Dowling, spuse 
neamțul răspunzînd la primele întrebări ale lui Caleb despre soția 
sa. Nu ştim nimic despre Frau Dowling. E cumva bolnavă? 

— Nu s-a simţit foarte bine în ultima vreme. Este la 
Copenhaga. 

— Vă duceţi frecvent acolo, nu-i aşa? 

— Ori de cîte ori pot. 

— Dînsa nu doreşte să vină aici, cu dumneavoastră, la Bonn? 

— Numele ei este Miihlstein şi ultima dată cînd s-a aflat în 
Germania nu a fost tratată ca o ființă umană. Amintirile ei sînt 
cît se poate de urîte. 

— Da, acceptă ofițerul explicația, privindu-l în ochi. Vom trăi 
generații întregi cu amintirea celor petrecute. 

— Aşa sper, spuse actorul. 

— Eu nu eram născut, Herr Dowling. Sînt foarte fericit că 
doamna a supraviețuit, asta am vrut să spun. 

Dowling nu înțelegea de ce pronunță următoarele cuvinte 
cu voce scăzută: 

— Nişte nemți au ajutat-o. 

— Mă bucur, spuse ofiţerul. Oricum, întrebarea mea se referă 
la bărbatul care a stat lîngă dumneavoastră în cursa Copenhaga- 
Hamburg şi în cea de la Hamburg la Bonn. Se numeşte Joel 
Converse, este avocat american. 

— Ce e cu el? Şi, apropo, aş putea să văd şi eu o legitimaţie? 

— Evident, spuse ofițerul de poliţie şi scoase din buzunar 
cartea de identitate plastifiată pe care i-o întinse actorului. Cred 
că totul este în ordine, adăugă omul. 

— Ce înseamnă Sonder Dezernat? întrebă Dowling, mijind 
ochii ca să distingă literele mici de pe cartea de identitate. 

— S-ar traduce cel mai bine prin „branşa specială“ sau „secţia 
specială“. Sîntem o unitate a Poliţiei Federale, Bundes Polizei. 
Ne ocupăm de problemele pe care guvernul le consideră mai 
delicate decît plîngerile obişnuite făcute la poliție. 

— Asta nu-mi spune nimic, ştiţi şi dumneavoastră, zise actorul. 
Aşa că spuneți despre ce e vorba. 

— Foarte bine, am să vă spun. Interpol. Un om a murit într-un 
spital din Paris ca urmare a traumatismelor craniene provocate 
de american, de acest Joel Converse. Starea lui a fost 
diagnosticată inițial drept stabilă, dar s-a dovedit trecătoare; a 
fost găsit mort în dimineaţa aceasta. Moartea a fost atribuită 
unui atac din partea domnului Converse. Ştim că a zburat de la 
Köln la Bonn şi, după cum susține stewardesa de pe această 
linie, a stat alături de dumneavoastră trei ore şi jumătate. Am 
dori să ştim unde este. Poate că ne puteți ajuta. 

Dowling îşi scoase ochelarii şi înghiţi în sec. 

— Credeţi că eu ştiu? 

— Nu susţinem asta, dar ați stat de vorbă cu el. Vă reamintesc 
că există pedepse severe pentru cei care ascund informații despre 

un om urmărit pentru că a comis ocrimă. 

Actorul lovea uşor cu degetele în rama ochelarilor, căci 
instinctele lui îi furnizau date contradictorii. Se duse spre patul de 
lîngă peretele rulotei şi se aşeză, privind apoi spre ofițerul de poliție. 

— De ce nu pot să vă cred? întrebă el. 

— Pentru că vă gîndiţi la soția dumneavoastră şi nu puteți 
avea încredere în nici un german, răspunse ofițerul. Eu sînt un 
om al legii şi al păcii, Herr Dowling. Ordinea este ceva ce 
oamenii acceptă de bună voie, iar eu sînt aici ca s-o apăr. Raportul 
pe care l-am primit arată foarte clar că acest Converse ar putea 
fi un om cu tulburări grave de comportament. 

— Mie nu mi s-a părut. De fapt, am avut impresia că are 
capul bine înfipt între umeri. Mi-a spus o mulţime de lucruri de 
mare bun-simt. 

— Pe care doreaţi să le auziți? 

— Nu pe toate. 

— Dar o bună parte, ceea ce ne duce spre aceleaşi concluzii. 

— Ce vreți să spuneți? 

— Nebunii sînt foarte convingători; joacă pe tuşă, dar în cele 
din urmă înclină partida în favoarea lor. La baza psihozei lor 
stau propriile lor convingeri. 

Dowling puse paharul pe pat şi oftă sonor, simțind din nou 
gheara spaimei în stomac. 

— Nebun? spuse el fără convingere. Nu cred. 

— Atunci dați-ne o şansă să ne convingem. Știți unde este? 

Actorul miji ochii şi îl privi pe neamt. 

— Daţi-mi o carte de vizită sau un număr la care să vă găsesc. 
S-ar putea să ia legătura cu mine. 


— Cine e răspunzător? 

Bărbatul în jachetă de catifea roşie şedea în semiîntuneric, 
căci lampa de bronz lumina doar suprafaţa biroului din faţa lui. 
Semiîntunericul din spatele individului dezvăluia, totuşi, 
contururile unei hărți mari, atîrnată în mijlocul peretelui. Era o 
hartă ciudată, o hartă ciuntită. Contururile statelor erau clar 
trasate, dar colorate în mod straniu, ca şi cînd cineva ar fi încercat 
să formeze o singură suprafață de uscat din diverse regiuni 
geografice disparate. Erau incluse aici Europa, cea mai mare 
parte a Mediteranei, anumite porțiuni din Africa. ŞI, ca şi cînd 
întinderea albastră a Oceanului Atlantic ar fi fost numai un simplu 
element de legătură, Canada şi Statele Unite se aflau incluse în 
acest ținut uriaş. 

Bărbatul privea drept înainte. Chipul lui brăzdat de riduri, 
cu maxilare colțuroase şi nas acvilin, cu buze subțiri şi strînse 
părea făcut din pergament. Părul cărunt forma o ghirlandă în 
jurul capului aşezat deasupra unui trunchi rigid. Omul vorbi din 
nou. Vocea era egală, dar se simţea în ea tonul de comandă. Îţi 
imaginai uşor cum se poate ridica acest ton, devenind aproape 
pițigăiat, ca miorlăitul unei pisici pe un lac înghețat. Acum, însă, 
omul poruncea cu o furie stăpînită. 

— Cine e răspunzător? repetă el. Mai eşti acolo, Londra? 

— Da, răspunse interlocutorul din Marea Britanie. Da, sigur 
că sînt. Încerc să gîndesc, să fiu coerent. 

— Admir lucrul acesta, dar trebuie să luăm o decizie. Probabil 
că răspunderea ne revine tuturor, sîntem vinovaţi cu toţii. Dar 
momentan trebuie să aflăm cum s-au desfăşurat lucrurile. Omul 
făcu o pauză. Cînd continuă, vocea lui avea o intensitate mult 
mai mare. Cum de s-a implicat Interpolul? 

Luat prin surprindere, englezul răspunse repede, cu fraze 
încîlcite. 

— Colaboratorul lui Bertholdier a fost găsit mort dimineaţa, 
de către asistenta care s-a dus să-i dea medicamentele. Ea a 
chemat Sûreté... 

— A telefonat la Sûreté? strigă bărbatul din spatele biroului. 
De ce la Sûreté? De ce nu i-a telefonat lui Bertholdier? Era 
angajatul lui, nu al poliţiei. 

— Aici a fost greşeala, spuse englezul. Nimeni nu şi-a dat 
seama că un anume Prudhomme lăsase instrucțiuni în acest sens 
la recepţia spitalului. A fost trezit din somn şi i s-a spus că omul 
murise. 

— El a telefonat la Interpol? 

— Da, dar prea tîrziu ca să-l mai poată intercepta pe Converse 
la graniţa germană. 

— Motiv pentru care putem fi foarte mîndri, spuse bărbatul 
coborînd vocea. 

— Evident, spitalul ar fi trebuit să aştepte şi să-l anunţe mai 
întîi pe Bertholdier. După cum spui, pacientul era un angajat, nu 
membru al familiei. Abia după aceea ar fi fost informată poliția 
din arondismentul respectiv şi ulterior Sûreté. Între timp, oamenii 
noştri ar fi ajuns deja la faţa locului şi ar fi împiedicat implicarea 
Interpolului. Mai putem să-i oprim şi acum, dar va dura cîteva 
zile: transferuri de personal, probe noi, amendamente la dosar; 
avem nevoie de timp. 

— Atunci nu-l mai irosiți. 

— De vină sînt instrucțiunile alea blestemate. 

— La care nimeni n-a avut suficientă minte ca să se gîndească, 
spuse bărbatul care şedea în fața hărții cufundate în umbră. 
Instinctele lui Prudhomme au fost prompte. Prea mulţi oameni 
bogaţi, prea multă influență, împrejurări ciudate. A mirosit el ceva. 

— O să-l scoatem din joc în cîteva zile, spuse englezul. 
Converse se află la Bonn. Sîntem foarte aproape. 

— La fel de aproape ar putea fi şi Interpolul şi poliția germană. 
Nu cred că trebuie să-ți explic ce dezastru ar însemna amestecul lor. 

— Avem anumite posibilități de control prin intermediul 
Ambasadei Americane. Omul e cetățean american. 

— Deţine informații! insistă bărbatul din spatele biroului. Nu 
ştim nici cîte informaţii deţine şi nici cine i le-a furnizat; trebuie 
să aflăm. 

— La New York nu s-a aflat nimic? Judecătorul? 

— Numai ceea ce bănuia Bertholdier şi ceea ce am ştiut din 
momentul în care i-am auzit numele. După patruzeci de ani, 
Anstett s-a întors şi încă mă mai fugăreşte, îmi vrea capul. Omul 
era doar un intermediar. Mă ura tot atît de mult cît îl uram şi eu; 
pînă în ultima clipă i-a acoperit pe cei din spatele lui. Ei bine, s-a 
dus şi corectitudinea lui o dată cu el. Problema constă în faptul 
că acest Converse nu este ceea ce pretinde a fi: găseşte-l! 

— Aşa cum spuneam, ne-am apropiat foarte mult. Avem mai 
multe surse, mai mulți informatori decît Interpolul. Este american, 
se ascunde la Bonn şi, din cîte am înţeles, nu vorbeşte germana. 
Nu sînt foarte multe locuri unde ar putea să se ascundă. O să-l 
găsim. O să aflăm ce ştie şi de unde, după care o să-l lichidăm 
imediat. 

— Nu! Miorlăitul pătrunzător ca de pisică se auzi din nou. 
Trebuie să jucăm jocul lui. Ii spunem bun venit, îl îmbrățişăm. 
La Paris a vorbit despre Bonn, Tel Aviv, Johannesburg; aşadar, 
o să-i oferim cazare. Adu-l la Leifhelm sau mai bine, Leifhelm 
se va duce la el. Adu-l pe Abrahms din Israel, pe van Headmer 
din Africa şi, da, şi pe Bertholdier de la Paris. Oricum e clar că 
ştie cine sînt. În ultimă instanță va cere o şedinţă de consiliu, la 
care să participe şi el. O să ţinem o şedinţă şi o să ascultăm ce 
minciuni ne spune. Vom afla mai mult din minciunile lui decît 
dacă ne-ar spune adevărul. 

— Zău că nu înțeleg. 

— Converse este un pion, doar atît, un pion. Explorează, 
studiază terenul şi încearcă să înţeleagă cu cine şi cu ce are de-a 
face. Dacă ar fi altceva, ar acționa direct, prin forțe legitime şi 
metode legitime. N-ar avea nici un motiv să folosească un nume 
fals, să dea informații false... sau să fugă, bătîndu-l măr pe un 
om care încerca să-l oprească. Este un cercetaş care deţine 
anumite informaţii, dar nu ştie încotro se îndreaptă. Ei bine, un 
cercetaş poate fi atras într-o capcană, iar compania care înaintează 
poate fi prinsă într-o ambuscadă. Da, trebuie să-i oferim 
conferința pe care şi-o doreşte. 

— Vreau să spun că este totuşi extrem de periculos. Trebuie să 

ştim cine l-a recrutat, cine i-a dat numele, sursele. Putem să-l 
zdrobim pe cale fizică sau chimică şi să obținem aceste informații. 

— Probabil că nu le are, explică bărbatul răbdător. Infanteriştii 
sînt nepricepuţi cînd trebuie să ia decizii. Ar putea fi chiar întorși 
cu fața spre noi. Trebuie să aflăm mai mult despre acest 
Converse. Diseară la ora şase vreau toate rapoartele, tot ce avem 
despre el. Este ceva ce ne scapă. 

— Ştim deja că e un om valoros, spuse englezul. Din ceea ce 
am putut afla la Paris este considerat un avocat de mare clasă. 
Dacă descoperă ce sîntem sau se întoarce împotriva noastră, 
poate deveni extrem de periculos. Îi va cunoaşte pe oamenii 
noştri, va vorbi cu ei. 

— Atunci, după ce îl găsești nu-l mai scăpa din ochi. Mîine o 
să-ți transmit alte instrucţiuni. 

— Oh? 

— Dosarele strînse din întreaga ţară. Cineva care face ce face 
Converse este manipulat cu grijă, cu multă abilitate. Trebuie să-i 
găsim pe cei care acţionează în spatele lui. N-avem deocamdată 
nici o idee cine sînt. Mai vorbim mîine. 

George Marcus Delavane puse receptorul în furcă şi se răsuci 
pe scaun pentru a privi harta ciudată, ciopîrțită. Primele raze de 
soare pătrundeau în încăpere. Apoi, apucînd braţele scaunului, 
se întoarse fixînd pata de lumină de pe birou. Işi descheie încet 
şi tremurînd sacoul de catifea roşie, forțîndu-şi privirea să se 
îndrepte în jos, poruncindu-şi să privească încă o dată adevărul 
teribil. Trecu cu privirea dincolo de cureaua de piele lată de 
zece centimetri care îl ținea şi ordonă ochilor săi să se 
concentreze, să accepte cu ură ceea ce i se făcuse. 

Ochii nu vedeau nimic dincolo de marginea lustruită a 
scaunului de oțel. Picioarele lungi, zdravene care îi purtaseră 
trupul musculos şi bine antrenat pe cîmpurile de luptă, prin 
ninsoare şi noroi, la paradele triumfătoare, la ceremoniile de 
onoare — picioarele acestea îi fuseseră furate. Doctorii spuneau 
că deveniseră nişte instrumente ale morții, care ar fi ucis şi restul. 
Strînse pumnii şi lovi biroul. Ii venea să urle, dar nu reuşi. 

— Naiba să te ia, Converse, cine te crezi? strigă Connal 
Fitzpatrick cu o voce joasă, furioasă, ajungîndu-l din urmă pe 

Joel care mergea repede printre copacii înalți de la Alter Zoll. 

— Cineva care l-a cunoscut pe Avery Fowler pe cînd era copil 
şi l-a văzut pe un bărbat numit Press Halliday murind sub ochii 
lui, douăzeci de ani mai tîrziu la Geneva, răspunse Converse, 
îndreptîndu-se grăbit spre porţile parcului naţional, unde se aflau 
taxiuri. 

— Mai slăbeşte-mă cu aiurelile astea! Eu l-am cunoscut pe 
Press mult mai bine. Pentru numele lui Dumnezeu, a fost căsătorit 
cu sora mea! Am fost prieteni apropiaţi timp de cincisprezece 
ani. 

— Vorbeşti ca un copil căruia i s-au luat jucăriile. Dispari de 
aici. 

Fitzpatrick se repezi în faţa lui, blocîndu-i drumul. 

— E adevărat! Te rog, pot să te ajut, doresc să te ajut! Ştiu 
limba acestei țări şi am aici legături pe care tu nu le ai. 

— Dar ai şi anumite idei despre nu ştiu ce fel de termen limită 
pe care eu nu le am. Pleacă din calea mea, marinarule. 

— Haide, stărui ofiţerul. Ei bine, n-am să obţin tot ce am 
vrut. Dar nu mă mai strînge cu uşa. 

— Poftim? 

Fitzpatrick îşi mută stînjenit greutatea de pe un picior pe 
altul. 

— Joci tare, nu-i aşa, domnule avocat? 

— Da, pentru că ştiu despre ce e vorba. 

— Există anumite modalități de a discuta. 

— Nu şi cu mine. 

— Am greşit pentru că nu te-am cunoscut. Cu altcineva s-ar 
fi putut să meargă. 

— Acum vorbeşti despre o tactică, dar erai serios atunci cînd 
mi-ai dat acel termen de două zile. 

'— Bineînţeles că am vorbit serios, spuse Connal, dînd din 
cap. Pentru că vreau ca totul să iasă la lumină. Vreau ca indiferent 
cine este să plătească! Sînt nebun, Converse, sînt nebun de legat. 
Nu accept ca treaba să lîncezească şi după aceea să se uite totul. 
Cu cît trece mai mult timp şi nu se face nimic, cu atît oamenilor 
le pasă mai puțin; ştiu lucrul acesta la fel de bine ca şi tine, poate 
chiar mai bine. Ai încercat vreodată să redeschizi un caz vechi? 
Eu am încercat de cîteva ori la Curtea Marţială. Ei bine, am aflat 
ceva: sistemului nu-i place chestia asta. Ştii şi tu, nu-i aşa? 

— Da, ştiu, spuse Joel. Sînt prea multe cazuri noi care aşteaptă, 
prea multe recompense pentru cele actuale. 

— Asta e, dar Press merită ceva mai mult decît atît. Meagen 
merită mai mult. 

— Da, ai dreptate, merită. Amândoi. Dar există ceva ce Press 
Halliday a înţeles mai bine decît noi toți. Ca să vorbim pe şleau, 
oricît de cinic ar părea, viaţa lui era mai puțin importantă decît 
ceea ce dorea el să facă. 

— Eşti al naibii de crud, spuse Connal. 

— Asta-i realitatea, spuse Converse. Cumnatul tău te-ar fi 
pus la pămînt dacă te-ai fi amestecat şi ai fi încercat să implici 
autoritățile. Retrage-te, comandorule. Du-te la înmormîntare. 

— Nu. Vreau să merg cu tine. Renunţ la termenul limită. 

— Ce amabil din partea ta. 

— O, Dumnezeule, doar ştii ce vreau să spun. 

— Nu, nu ştiu ce vrei să spui. 

— Ei bine, oftă Fitzpatrick, am să fac ce-mi spui tu. 

— De ce? întrebă Converse ţintuindu-l cu privirea. 

Ofiţerul nu clipi: 

— Pentru că Press avea încredere în tine. Spunea că eşti cel 
mai bun. 

— Cu excepţia lui, completă Converse generos, permițîndu-şi 
să se relaxeze puţin. Foarte bine, te cred, dar există nişte reguli. 
Fie le accepți, fie, aşa cum ai spus chiar tu, nu urci la bord. 

— Hai să le auzim. Am să mă strâmb în sinea mea, aşa că n-ai 
să vezi nimic. 

— Da, consimţi Joel. Ai să te strîmbi. Pentru început am să-ți 
spun numai ceea ce cred eu că trebuie să ştii. Tot ceea ce deduci 
este rodul imaginației tale. 

— Eşti dur. 

— Asta e. Am să-ţi dau din cînd în cînd un nume, atunci cînd 
voi considera că îţi deschide o uşă, dar va fi întotdeauna un nume 
auzit la mîna a doua sau a treia. Eşti inventiv; imaginează-ți 
singur sursele ca să te autoprotejezi. 

— Am mai făcut treaba asta şi pe alte țărmuri. 

— Daaa? Şi cît eşti de bun ca actor? 

— Ce? 

— Nu contează, cred că tocmai mi-ai răspuns la această 
întrebare. Dar nu cred că ai coborit pe acele țărmuri în uniforma 
ta albă de comandor. 

— La naiba, sigur că nu. 

— Acum ai s-o faci. 

— Trebuie să-mi spui ceva. 

— Am să-ţi ofer o privire de ansamblu, o mulțime de 
presupuneri şi cîteva fapte. Pe măsură ce vom progresa — dacă 
vom progresa — vei afla mai multe. Cînd crezi că ai ajuns la o 
concluzie, spune-mi şi mie. Asta este esențial. Noi nu putem 
risca să stricăm totul din cauza unor presupuneri greşite. 

— Ce înseamnă noi? 

— Aş vreau şi eu să ştiu. 

— Asta mă linişteşte. 

— Da, așa este, nici mie nu-mi place. 

— Dar de ce nu-mi spui totul acum? întrebă Fitzpatrick. 

— Pentru că Meagen Halliday şi-a pierdut soţul. Nu vreau 
să-şi piardă şi fratele. 

— Accept riscul ăsta. 

— Apropo, de cît timp dispui? Vreau să spun, eşti ofițer activ. 

— Concediul meu este de treizeci de zile, dar se poate prelungi. 
Iisuse, o singură soră cu cinci copii al cărei soț este ucis. Cred 
că pot să-mi semnez singur biletul de învoire. 

— Să ne încadrăm în cele treizeci de zile, comandorule. 
Oricum depăşeşte timpul pe care ni-l putem permite. 

— Vorbeşte, Converse. 

— Hai să mergem, spuse Joel, îndreptîndu-se către zidul de 
la Alter Zoll, de unde se vedea valea Rinului. 


Prezentarea de ansamblu făcută de Converse descria situația: 
nişte indivizi cu gîndire identică, din mai multe țări, se reuniseră 
şi îşi foloseau influenţa de care se bucurau pentru a ocoli legile 
şi pentru a expedia arme şi tehnologii unor guverne şi organizații 
ostile. 

— In ce scop? întrebă Fitzpatrick. 

— Aş putea să spun profit, dar asta e de la sine înțeles. 

— Ca unică motivaţie, da, spuse gînditor avocatul. Oameni 
influenți — dacă înţeleg bine cuvîntul „influenți“ — vor opera 
independent sau în grupuri mici în cadrul propriilor țări. Dacă 
profitul este obiectivul lor principal, n-ar trebui să se coordoneze 
în exterior, n-ar fi necesar. Este vorba de o piață de desfacere şi 
asta n-ar face decît să reducă profiturile. 

— Asta e! 

— Şi atunci? Fitzpatrick se uită la Joel care se îndrepta spre o 
deschidere în zid unde se afla un tun de bronz. 

— Destabilizare, spuse Converse, destabilizare în masă. 
Cîteva acţiuni dezlănţuite în zone de maximă instabilitate şi se 

va pune în mod clar problema: cine este în stare să facă față 
violenţei? 

— Mă văd nevoit să te întreb din nou, în ce scop? 

— Ai luat-o repede, spuse Joel. Aşa că am să-ţi răspund. Ce 
se întîmplă atunci cînd o structură politică existentă este afectată 
de dezordine, cînd nu mai poate funcţiona pentru că lucrurile au 
scăpat de sub control? 

Cei doi bărbaţi se opriră în dreptul tunului; ochii ofițerului 
de marină fixau țeava mare, amenințătoare. 

— Este restructurată sau înlocuită, spuse el, întorcîndu-şi din 
nou privirile spre Converse. 

— Bravo, spuse acesta. Asta este imaginea de ansamblu. 

— Dar nu înțeleg nimic. Fitzpatrick clipi din ochi din cauza 
soarelui, dar şi a concentrării. Lasă-mă să recapitulez. Am voie? 

— Poftim. 

— Indivizi influenţi — asta înseamnă oameni aflați în funcții 
foarte importante. Dacă presupunem că nu vorbim de elementele 
criminale — pe care inexistența unui motiv legat exclusiv de profit 
pare să le elimine —, înseamnă că avem de-a face cu oameni 
respectabili. Poate exista o altă definiţie pe care eu n-o cunosc? 

— Dacă există, nici eu n-o cunosc. 

— Atunci de ce să vrea să destabilizeze structurile care le 
garantează această influență? Nu are nici un sens. 

— Ai auzit vreodată expresia „totul e relativ“? 

— Da, şi ce-i cu asta? 

— Atunci gîndeşte-te. 

— La ce? 

— La influenţă. Joel îşi aprinse o țigară. Tînărul ofițer privea 
spre cele şapte coline din Westerwald care se zăreau în depărtare. 

— Vor mai multă, zise Fitzpatrick încet, întorcîndu-se spre 
Converse. 

— Vor totul, spuse Joel. Şi singura cale prin care pot să obțină 
ceea ce vor este să dovedească că soluția lor este unică, deoarece 
toate celelalte s-au dovedit neputincioase în fața erupțiilor 
haosului de pretutindeni. 

Connal rămase perplex, cînd înţelese sensul cuvintelor lui 
Converse. 

— Sfintă Fecioară... începu el, pe un ton şoptit, dar disperat. 
Un plebiscit internațional — popoarele vor vota pentru statul 
atotputernic. Fascismul. Este vorba de fascismul multinațional. 

— M-am săturat să tot spun bravo. Da. Ai spus-o mai bine 
decît oricare dintre noi. 

— Noi? Cine sînt aceşti noi — dar, bineînţeles, nu ştii, adăugă 
imediat Fitzpatrick, şi mirarea i se amestecă cu iritarea. 

— Impacă-te cu chestia asta, spuse Joel. Ca şi mine. 

— De ce? ȘI 

— Avery Fowler. Îţi aminteşti de el? 

— O, Iisuse! 

— Şi un bătrîn de pe insula Mykonos. Asta e tot ce avem. Dar 
ceea ce au spus e adevărat. E real. Mi-am dat seama de asta la 
Geneva. Avery a spus că mai avem foarte puțin timp. Beale a 
fost mai precis; a zis că a început numărătoarea inversă. Indiferent 
ce va fi, se va încheia înainte de terminarea concediului tău; 
două săptămîni şi patru zile — aceasta este ultima informație. 
Asta voiam să spun mai înainte. 

— O, Dumnezeule, şopti Fitzpatrick. Ce altceva mai poţi să-mi 
spui? 

— Foarte puţin. 

— Ambasada, îl întrerupse Connal. Au trecut ce-i drept cîțiva 
ani, dar am fost acolo. Am lucrat cu ataşatul militar. N-am nevoie 
de prezentări. Putem să găsim ajutor acolo. 

— Dar putem să ne găsim şi sfîrşitul. 

— Ce? 

— Nu e curată. Cei trei bărbaţi pe care i-ai văzut la aeroport, 
ăia de la ambasadă... 

— Ce-i cu ei? 

— Sînt de partea cealaltă. 

= Nu te cred! 

— De ce crezi că erau la aeroport? 

— Ca să te întîmpine, să stea de vorbă cu tine. Pot fi o mulțime 
de motive. Indiferent dacă ştii sau nu, eşti considerat un avocat 
foarte important pe scena internaţională. Personalul de la Externe 
doreşte adesea să ia legătura cu tipi ca tine. 

— Am mai discutat chestia asta, spuse Converse iritat. 

— Ce vrei să spui? 

— Dacă voiau să mă vadă, de ce n-au venit la poarta de ieşire? 

— Pentru că s-au gîndit că o să vii la terminal, ca toată lumea. 

— Şi dacă n-am venit — după cum susţii chiar tu —, au devenit 
furioşi. Aşa ai spus. _ 

— Aşa erau. Fitzpatrick ridică din sprîncene. Într-adevăr e 
ciudat. 

— Şi femeia. Îţi aminteşti de femeie? 

— Bineînţeles. 

— M-a urmărit de la Copenhaga. M-a urmărit tot timpul... 
Şi mai este ceva. Mai tîrziu, toți patru au fost luaţi de o maşină 
care aparţine unui anumit om — un om despre care ştim că face 
parte din ceea ce ţi-am descris mai înainte. Au intrat cu maşina 
în ambasadă, crede-mă. l-am văzut cu ochii mei. 

— O, Iisuse, spuse el, mirat. OK, fără ambasadă. Dar ce zici 
de Bruxelles, de SHAPE? Este o unitate a spionajului marin: 
am mai lucrat cu oamenii de acolo. 

— Nu e cazul, poate că nici nu va fi. 

— Mă gîndeam că vrei să profiţi de uniformă, de relațiile 
mele. 

— Poate că da. E bine să ştiu că există. 

— Ei bine, ce vrei să fac? 

— Vorbeşti chiar fluent germana? 

— Hochdeutsch, Schwäbisch, Bayerisch şi alte dialecte. 
Vorbesc cinci limbi... 

— Mi-ai spus cît se poate de clar, îl întrerupse Converse. 
Aici, la Bonn există o femeie pe nume Fishbein. Acesta-i primul 
nume pe care ţi-l dau. Este implicată şi ea. Nu ştiu exact cum, 
dar presupun că e un om de legătură — un releu de informaţii. 
Vreau să te întîlneşti cu ea, să stai de vorbă şi să stabileşti o 
relație. Trebuie să ne gîndim la ceva convingător. Are vreo 
patruzeci de ani şi este cea mai mică fiică a lui Hermann Goering. 
S-a căsătorit cu un supraviețuitor al holocaustului din motive 
evidente; acesta a dispărut de mult. Ai vreo idee? 

— Sigur că da, spuse Fitzpatrick fără să ezite. Moştenirea. 
Sînt vreo două mii de testamente în fiecare an pe care decedaţii 
vor să le încredințeze autorităților militare. Există fel de fel de 
nebuni care își lasă averile altor supraviețuitori. Adică germanilor 
arieni şi alte chestii de genul ăsta. Noi le trimitem înapoi la curțile 
civile care nu ştiu ce să facă cu ele, aşa că totul se sfirşeşte la 
balamuc, iar banii ajung în cele din urmă în lăzile 
Departamentului Trezoreriei. 

— Glumeşti? 

— Nu glumesc. 

— Şi poți folosi acest truc? 

— Ce-ai zice de o moştenire de peste un milion de dolari de 
la o mică berărie din Vestul Mijlociu? 

— Te pricepi, spuse Joel, te iau la bord. 

Nu se pomenise nici de Aquitania, nici de George Marcus 
Delavane sau de Jacques Louis Bertholdier, de Erich Leifhelm, 
ori de celelalte douăzeci de nume de la Departamentul de Stat şi 
de la Pentagon. Şi nici nu s-a făcut analiza detaliată a avansării 
„reţelei“ aşa cum reieşea ea din dosarele aflate în posesia lui 
Converse sau aşa cum o descrisese dr. Edward Beale pe insula 
Mykonos. Connal Fitzpatrick primise numai un os din scheletul 
informaţiei. Raționamentul lui Joel era mult mai blînd decît o 
spusese. Dacă avocatul era prins şi interogat — indiferent cît de 
brutal —, nu putea dezvălui mare lucru. 

— Nu vrei să-mi spui mai nimic, zise Fitzpatrick. 

-Ti-am spus suficient ca să ţi se zboare eventual creierii, 
deşi această expresie nu figurează în vocabularul meu. 

— Nici în al meu. 

— Atunci recunoaşte că sînt băiat de treabă, spuse Converse 
în timp ce se îndreptau spre poarta de la Alter Zoll. 

— Pe de altă parte, continuă cumnatul lui Halliday, ai trecut 
prin mult mai multe decît mine. Am citit materialele alea despre 
tine în dosarele Serviciului de siguranță — dosare, nu dosar —, 
erau corelate cu dosarele altor prizonieri. Tu ai fost deosebit. 
După cum relatează majoritatea celor care s-au aflat în acele 
lagăre, i-ai ţinut laolaltă... pînă cînd te-au băgat la carceră. 

— Greşesc, marinarule. Eram înspăimîntat şi aş fi dat orice 
să-mi salvez pielea. l 

— Dar dosarele nu spun aşa ceva; dimpotrivă, acolo se 
consemnează că... 

— Nu mă interesează, zău aşa, spuse Joel în timp ce treceau 
pe sub arcada omamentată. Am o problemă urgentă pe care 
trebuie s-o rezolv. 

— Care? 

— Mi-am dat cuvîntul că am să-l sun pe Dowling la un telefon 
mobil, însă nu ştiu cum să cer numărul. 

— Uite acolo o cabină telefonică, spuse Connal, arătînd spre 
o minge mare de plastic lipită de un stîlp de beton. Ai numărul? 

— E pe aici pe undeva, spuse Converse, scotocindu-se prin 
buzunare. Uite-l, spuse el şi scoase o hîrtiuță. 

— Vermittlung, bitte. Ofiţerul naval spuse într-o germană 
autentică: Fräulein, geben Sie mir bitte sieben, drei, vier, zwei, 
zwei. Băgă apoi mai multe monede în cutia de metal şi se întoarse 
către Joel. Poftim, sună. 

— Cere-l pe el... spune că îl caută avocatul, de la hotel. 

— Guten Tag, Fräulein. Ist Herr... O, nu, vorbesc engleză. 
Vorbiţi engleză? Nu, nu telefonez din California, dar e ceva 
urgent... Dowling, trebuie să vorbesc cu ... 

— Caleb, spuse Joel repede. 

— Caleb Dowling. Marinarul acoperi receptorul cu mîna şi 
întrebă: ce fel de nume mai e şi ăsta? 

— E ceva în legătură cu pantofii Gucci. 

— Ce?... Oui, ja — da, mulțumesc. Se duce să-l caute. Uite, 
vorbeşte. Fitzpatrick îi trecu receptorul lui Converse. 

— Joe? 

— Da, Cal. Ai spus să-ţi dau telefon după ce mă întîlnesc cu 
Fowler. Totul este în ordine. 

— Nu, nu este, domnule avocat, spuse actorul calm. Trebuie 
să stăm serios de vorbă şi pot să-ţi spun că un fel de gorilă pe 
nume Rosenberg va fi la cîțiva paşi de mine. 

— Nu înţeleg. 

— Un om a murit la Paris. Asta îți spune ceva? 

— O, Dumnezeule! Converse simți cum i se scurge tot sîngele 
din vine. Gîtul i se uscase. O clipă se temu că o să vomite. Au 
venit la tine, şopti el. 

— A venit un tip de la poliţia germană, cam acum o oară. De 
astă dat n-am avut nici un fel de dubiu. Era exact ceea ce spunea 
că este. 

— Nu ştiu ce să zic, se bîlbîi Joel. 

— Tu ai făcut-o? 

— Da... Cred că da. Converse privea discul telefonului şi 
vedea fața plină de sînge a omului de pe alee. 

— Crezi? Asta nu e un lucru despre care să spui „cred“. 

— Atunci da... Răspunsul este da. Eu am făcut-o. 

— Ai avut un motiv? 

— Am crezut că am. 

— Vreau să aud şi eu, dar nu acum. Am să-ți spun unde să ne 
întâlnim. 

— Nu, exclamă Joel zăpăcit. Nu vreau să te amestec. 

— Omul acela mi-a dat o carte de vizită şi doreşte să-i dau 
telefon să-i spun dacă ai luat legătura cu mine. A fost foarte 
convingător cînd mi-a vorbit despre pedepsele aplicate celor care 
ascund informaţii şi cum poate fi tratat un om atunci cînd acoperă 
pe cineva care se sustrage din fața legii. 

— Are dreptate, are perfectă dreptate! Pentru numele lui 
Dumnezeu, spune-i totul, Cal! Adevărul. Mi-ai făcut rost de o 
cameră pentru o noapte, gîndindu-te că n-am rezervare şi am 
petrecut cîteva ore plăcute stînd de vorbă în avion. Ai pus-o pe 
numele tău ca să nu mă obligi pe mine să plătesc. Nu ascunde 
nimic. Nici măcar acest telefon. 

— Dar de ce nu i-am spus pînă acum? 

— Ai fost şocat, iar eu sînt concetăţeanul tău și te afli într-o 
țară străină. Ai avut nevoie de timp să te gîndeşti, să reflectezi. 
Dar telefonul meu te-a zguduit şi ţi-a venit mintea la cap. 
Spune-i că mi-ai transmis acuzaţia şi eu n-am negat. Fii cinstit 
cu el, Cal. 

— Cît de cinstit? Să includ şi întîlnirea cu Fowler? 

— Cred că nu e necesar. Lasă-mă să-ți explic. Fowler fiind 
un nume fals, nu este relevant pentru cei de la Paris. Îţi dau 
cuvîntul meu. Dacă îl menţionezi înseamnă să dai naştere la fel 
de fel de complicaţii inutile. 

— Să-i spun că eşti la Alter Zoll? 

— De aici îţi telefonez. Am recunoscut acest lucru. 

— N-ai să te mai poţi întoarce la Königshof. 

— Nu contează, spuse Joel vorbind repede şi vrînd să scape 
de telefon ca să poată gîndi. Bagajul meu este la aeroport şi nu 
mă pot duce nici acolo. 

— Aveai o servietă. 

— Am avut grijă de asta. 

Actorul făcu o pauză, apoi vorbi încet. 

— Aşadar, sfatul tău este să spun totul poliției, să le spun 
adevărul. 

— Fără a le oferi material suplimentar care nu are legătură cu 
cazul. Da, acesta este sfatul meu, Cal. Numai aşa poți rămîne 
curat şi tu ești curat. 

— Pare un sfat foarte bun, Joe — Joel, şi chiar aş dori să-l pot 
urma, dar mi-e teamă că n-o voi face. 

— De ce? 

— Pentru că oamenii răi şi ucigaşii nu dau asemenea sfaturi. 
N-am citit asta în nici un scenariu. 

— Dar e absurd! Pentru numele lui Dumnezeu, fă cum îţi 
spun eu! 

— Îmi pare rău, partenere, piesa ta e proastă, aşa că ai să faci 
tu aşa cum îţi spun eu. La universitate este o clădire mare de 

piatră — un loc frumos, de fapt un palat renovat, cu o multitudine 
de grădini, cum nu vezi în fiecare zi. Sînt pe partea de sud şi au 
bănci pe aleea principală. E un loc foarte plăcut pentru o noapte 
de vară, oarecum mai retras şi nu prea aglomerat. Să fii acolo la 
ora zece. 

— Cal, nu vreau să te implic în chestia asta! 

— Sînt deja implicat. Am ascuns informaţii şi am ajutat un 
om care se sustrăgea urmăririi. Dowling făcu din nou o pauză. 
Şi vreau să-ți fac cunoştinţă cu cineva. 

— Nu. 

Se auzi un clic şi telefonul amuți. 

Converse atîrnă receptorul în furcă şi se sprijini de peretele 
cabinei de plastic, încercînd să-şi limpezească gîndurile. Omorise 
un om, şi nu într-un război declarat, nu în vîltoarea luptei pentru 
supraviețuire dintr-o junglă a Asiei de Sud-Est, ci pe o alee din 
Paris pentru că trebuise să ia o decizie imediată pe baza unor 
probabilități. Justificat sau nu, actul fusese comis şi nu mai era 
nimic de făcut. Poliţia germană îl căuta, ceea ce însemna că 
intrase în acţiune şi Interpolul, transmiţînd de la Paris informaţiile 
furnizate de Louis Bertholdier, care rămînea în umbră, în afara 
sferei de acțiune a urmăririi. Joel îşi reaminti propriile cuvinte, 
rostite cu numai cîteva minute înainte. Dacă viața lui Press 
Halliday nu era importantă în comparaţie cu ceea ce dorea să 
împiedice, nici viața unui amărit de slujbaş al lui Bertholdier, 
discipolul lui Delavane şi braţul Aquitaniei din Franţa, nu avea 
cum să fie mai importantă. Nu existase nici o ieşire, îşi spuse 
Converse. Trebuia să rămîn liber, ca să pot continua. 

— Ce s-a întîmplat? întrebă Fitzpatrick, aflat la cîțiva metri 
de Joel. Arăţi de parcă te-a lovit un catîr cu copita. 

— M-a cam lovit, încuviință Converse. 

— Ce-i cu Dowling? Are necazuri? 

— O să aibă! explodă Joel, e un prost care îşi închipuie că 
joacă într-unul din nenorocitele alea de filme! 

— Nu erai de aceeași părere în urmă cu cîteva clipe. 

— Ne-am cunoscut; totul a fost OK. Dar acum nu mai poate 
fi bine pentru el. Converse ieşi din cabina telefonică şi-l privi pe 

avocat, încercînd să se concentreze asupra lucrurilor care trebuia 
făcute imediat. 

— S-ar putea să-ţi spun sau să nu-ţi spun, zise el privind în 
jur după un taxi liber. Haide, o să profităm de uimitoarele tale 
cunoştinţe lingvistice. Avem nevoie de o locuinţă, ceva scump, 
fără a fi ostentativ. Mai ales să nu fie un loc unde vin turişti care 
nu vorbesc germana. Imediat s-ar răspîndi zvonul că nu ştiu nici 
care sînt cele cinci cartiere ale New York-ului. Vreau un hotel 
scump care nu se sinchiseşte de ei. Ştii la ce mă refer. 

Fitzpatrick dădu afirmativ din cap. 

— Exclusivist, ca un club pentru oameni de afaceri germani. 
În fiecare oraș mare este aşa ceva şi unde micul dejun costă de 
douăzeci de ori mai mult decît diurna mea. 

— E perfect, am bani la Bonn şi s-ar putea să trebuiască să-i 
scot. 

— Eşti plin de surprize, spuse Connal. Vreau să spun, de 
surprize adevărate. 

— Crezi că poți să te descurci? Să găseşti un asemenea hotel? 

— Pot să-i explic unui şofer de taxi ce anume doreşti; o să ne 
ducă el. Bonnul e mic, nu-i ca New York-ul, Londra sau Parisul... 
Uite un taxi. 

Cei doi bărbaţi se îndreptară grăbiţi spre bordura trotuarului 
şi spre taxiul care tocmai îi lăsa pe cei patru pasageri cu o mulțime 
de aparate de filmat şi saci de voiaj marca Vuiton. 

— Şi cum ai să faci? întrebă Converse, în timp ce dădeau din 
cap spre turişti, două familii gălăgioase. 

— Voi aplica o combinaţie din ceea ce am spus amîndoi, 
răspunse Fitzpatrick. Un hotel liniştit şi drăguţ departe de 
Auslănderlărm. 

— Ce? 

— Zgomotul făcut de turişti. Am să-i spun că am venit să 
întîlnim nişte oameni de afaceri foarte importanți şi am vrea un 
loc în care aceştia să se simtă cît mai bine la întîlnirile noastre 
confidențiale. O să înțeleagă imediat. 

— O să remarce că nu avem bagaje, obiectă Joel. 

— O să remarce în primul rînd banii, spuse ofițerul, ținînd 
uşa deschisă pentru Joel. 


Comandorul-locotenent Connal Fitzpatrick, din Marina 
Militară a SUA, membru al baroului militar, îl impresionă atît 

de puternic pe Joel Converse, avocat internațional de renume, 
încît îl făcu să se simtă stînjenit. Aparent fără nici un efort, Connal 
găsi un apartament cu două dormitoare într-un han de pe malul 
Rinului, numit Das Rektorat. Era unul din acele conace de 
dinainte de război, renovate, unde majoritatea oaspeților păreau 
că se cunosc între ei şi cu funcţionarii. Aceştia îi priveau rareori 
în ochi, ca şi cînd şi-ar fi manifestat tacit obedienţa, confirmînd 
faptul că nu vor recunoaşte niciodată că l-au văzut pe Herr Cutare 
întîlnindu-se cu Herr Cutare dacă i-ar fi întrebat cineva. 

Fitzpatrick își începuse campania cu șoferul de taxi; se 
aplecase în faţă și începuse să vorbească repede, dar calm. 
Schimbul de cuvinte dintre cei doi devenea din ce în ce mai 
confidențial în timp ce taxiul străbătu în goană centrul oraşului, 
traversă linia ferată care trecea prin capitală şi pătrunse pe un 
drum îngust, paralel cu malul nordic. Joel încercă să întrebe ce 
se întîmplă, dar Connal ridicase mîna, spunîndu-i lui Converse 
să stea liniştit. 

După ce se opriră la intrarea în han, la care se ajungea pe o 
alee foarte bine îngrijită, Fitzpatrick se dădu jos din maşină. 

— Stai aici, îi spuse el lui Joel. Am să văd dacă pot să obțin 
două camere. Şi să nu scoţi o vorbă. 

Douăsprezece minute mai tîrziu, Connal se întoarse afişînd 
un calm olimpian, dar cu ochii strălucind. Misiunea fusese 
îndeplinită. 

— Haide, domnule preşedinte al Consiliului Executiv, mergem 
direct sus. 

li plăti şoferului o sumă frumuşică şi tinu din nou portiera 
pentru Converse. 

Holul hanului Das Rektorat era sută la sută german, cu 
accente delicate de stil victorian. Scaune grele de lemn, tapițate 
cu piele stăteau alături sub filigranul de bronz care ornamenta 
arcadele, încadra oglinzile mari şi ferestrele largi. Atmosfera 
amintea de cea a unei stațiuni balneare de pe vremuri. 

Fitzpatrick îl conduse pe Converse către un ascensor cu 
lambriuri aflat la capătul unui coridor de asemenea lambrisat.. 
Nu era nici lifiier, nici comisionar. În ascensorul mic, abia dacă 
incăpeau patru persoane. Pereții din sticlă colorată începură să 
vibreze în timp ce ascensorul urca la etajul doi. 

— Cred că o să-ți placă unde vom locui, spuse Connal. Am 
verificat personal. De asta a durat aşa de mult. 

— Am ajuns din nou în secolul al XIX-lea, remarcă Joel. 
Sper că au telefoane. 

— Au cele mai moderne mijloace de comunicare. Am verificat 
şi asta. Uşile ascensorului se deschiseră. Pe aici, spuse 
Fitzpatrick, făcînd semn spre dreapta. Apartamentul este la 
capătul coridorului. 

— Apartamentul? 

— N-ai spus că ai bani la Bonn? 

Două dormitoare de o parte şi de alta a unui salon elegant, 
cu uşi care dădeau spre un mic balcon, cu vedere spre Rin. 
Camerele erau însorite şi aerisite, decorația pereților constînd în 
acelaşi amestec ciudat: reproduceri după impresionişti și 
aranjamente florale alături de gravuri ale unor cai campioni ai 
celor mai vestite herghelii din Germania. 

— Foarte bine, băiat minune ce eşti, spuse Converse, privind 
spre uşile de la balcon. Se întoarse apoi către Connal Fitzpatrick, 
care stătea în mijlocul camerei, cu cheia în mînă. Cum ai reuşit? 

— N-a fost greu, răspunse avocatul, zîmbind. Ai să fii surprins 
de ce impresie pot face cîteva legitimaţii militare asupra 
oamenilor de aici. Vîrstnicii înțepenesc brusc şi arată ca nişte 
cățeluşi care au simţit miros de friptură, iar pe aici nu sînt prea 
mulți sub şaizeci de ani. 

— Asta nu-mi spune nimic, doar dacă nu încerci cumva să ne 
racolezi. 

— Dar este foarte important atunci cînd spui, aşa cum am 
făcut eu, că eşti numit de Marina SUA pe lîngă un mare financiar 
american care doreşte să aibă mai multe întîlniri confidenţiale 
cu omologii lui din Germania. Cît timp se află la Bonn, evident, 
financiarul meu excentric vrea să rămînă incognito. Totul este 
pe numele meu. 

— Cum ai justificat că nu ne-am făcut rezervare? 

— I-am spus directorului că ai respins hotelul care fusese 
rezervat pentru că erau prea mulți cunoscuți. Am mai făcut 
aluzie şi la faptul că acei concetățeni ai hui cu care ai să te întilneşti 
vor aprecia în mod deosebit cooperarea lui. A fost de acord că 
s-ar putea să am dreptate. 

— Şi cum am auzit noi de locul ăsta? întrebă Joel, bănuitor. 

— Simplu. Mi-am amintit de el din discuţiile pe care le-am 
avut anul trecut la Conferinţa Economică Internaţională de la 
Diisseldorf. 

— Ai fost acolo? 

— Nici n-am ştiut că a existat, spuse Fitzpatrick, 
îndreptîndu-se spre uşa din stînga. O să iau dormitorul ăsta, 
e bine? E mai mic decît celălalt şi aşa trebuie să fie, din moment 
ce sînt aghiotantul tău — ceea ce, pe Dumnezeul meu, e adevărul 
adevărat. 

— Stai puţin, interveni brusc Converse, făcînd un pas înainte. 
Ce ai spus despre bagaje? Prietenului tău de jos nu i s-a părut 
ciudat că nişte persoane atît de importante n-au nici un bagaj? 

— Cîtuşi de puţin, spuse Connal, întorcîndu-se. Se află în 
oraș, la hotelul acela fără nume pe care l-ai refuzat, dar numai 
eu pot să-l iau. 

— De ce? 

Fitzpatrick îşi duse degetul arătăor la buze. 

— Ai o înclinaţie specială spre secretizare. Ține minte, eşti 
excentric. 

— Şi directorul a înghiţit toate astea? 

— Imi spune Her Kommandant. 

— Eşti un mare ticălos, marinarule. 

— Vă reamintesc, domnule, că în ţara lui Erin go Bragh astea 
se numesc dulcile vorbe linguşitoare de altădată. Şi, deşi îți 
lipsesc anumite calificări, Press spunea că eşti maestru în aşa 
ceva la negocieri. Expresia lui Connal deveni brusc serioasă. 
Spunea acest lucru în sensul cel mai bun, fără nici un fel de 
păcăleală. 

In timp ce avocatul se întorcea pentru a se duce spre camera 
lui, Joel simţi o undă de recunoştinţă pe care nu putea s-o 
definească. Omul ăsta reușea să-i atingă o coardă sensibilă. 
Fitzpatrick avea vioiciunea celui care nu a trecut prin încercări 
grele, lipsa de reținere în lucrurile mici despre care precauţia îl 
va învăța mai tîrziu că duce la probleme mari. Incerca apa cu 
destul curaj; nu fusese niciodată pe punctul de a se îneca. 

Dintr-o dată, Converse înțelese. Fitzpatrick se purta ca el.. 
înainte să se întâmple lucrurile acelea. Înainte să afle cé înseamnă 
frica, frica aceea cumplită, teribilă. Şi apoi singurătatea. 


Se înţeleseră ca Fitzpatrick să se întoarcă la aeroportul Köln- 
Bonn, nu după bagajul lui Joel, ci după al lui, care se afla depozitat 
într-o cuşetă de bagaje. Apoi se va duce la Bonn, va cumpăra o 
valiză scumpă şi o va umple cu cîteva cămăși, lenjerie, şosete şi 

costume pe măsura lui Joel. Va mai cumpăra vreo trei perechi 
de pantaloni, un sacou şi un trenci. Căzură amîndoi de acord că 
era mai bine să folosească costume obişnuite, căci unui finanțist 
excentric i se permitea să nu fie prea rigid şi astfel nu se va 
remarca faptul că nu erau făcute de comandă. In cele din urmă, 
înainte să se întoarcă la pensiunea Das Rektorat, se va duce la o 
altă cuşetă de depozitare a bagajelor aflată la gară, unde Converse 
îşi lăsase servieta diplomat. În momentul în care servieta se va 
afla în posesia juristului, acesta se va urca într-un taxi şi va veni 
direct la pensiunea de ţară. 

— Voiam să te mai întreb ceva, spuse Fitzpatrick înainte să 
plece. La Alter Zoll ai spus ceva în sensul că vor răspîndi zvonul 
că nu ştii nici măcar străzile din New York — presupun că voiai 
să te referi la faptul că nu cunoşti limba germană. 

— Aşa este. Şi nici o altă limbă, cu excepţia unei engleze 
acceptabile. Am încercat de mai multe ori, dar nu mi-a reuşit. 
Am fost căsătorit cu o fată care vorbea curent franceza şi 
germana, însă şi ea s-a dat bătută. Se pare că n-am talent pentru 
limbi străine. 

— La cine te refereai cînd ai spus „ei“? întrebă Connal, fără 
să asculte explicaţia lui Converse cu privire la limbile străine. 
La cei de la ambasadă? 

Joel şovăi. 

— Cred că am avut în vedere un cerc ceva mai larg, spuse el, 
alegîndu-şi cuvintele cu grijă. O să afli şi tu, dar nu acum. 

— De ce nu acum? De ce mai tîrziu? 

— Pentru că nu ti-ar folosi la nimic, şi ar putea da naştere la 
semne de întrebare pe care nu ai dori să le auzi rostite în — să 
zicem — împrejurări neprielnice. 

— Eşti cam eliptic. 

— Absolut. 

— Asta e tot? Asta e tot ce-mi spui? 

— Nu. Mai e încă ceva. Vreau servieta diplomat. 


Fitzpatrick îl asigură că centrala telefonică de la pensiunea 
Das Rektorat era capabilă să asigure legături telefonice prin 
intermediul limbii engleze — precum şi în cel puţin alte şase limbi, 
inclusiv arabă —, aşa că va putea vorbi fără probleme cu Lawrence 
Talbot, la New York. 

— Dumnezeule mare, unde eşti, Joel, întrebă Talbot strigînd 
în receptor. 

— La Amsterdam, răspunse Converse; nu voia să-i spună că 
e la Bonn. Ce s-a întîmplat cu judecătorul Anstett, Larry? Poţi 
să-mi spui ceva? 

— Eu vreau să ştiu ce s-a întîmplat cu tine! Mi-a telefonat 
René aseară... 

— Mattilon? 

— I-ai spus că te duci la Londra. 

— M-am răzgândit. 

— Ce naiba s-a întîmplat? A fost poliția la el. A trebuit să le 
spună cine eşti. Talbot făcu brusc o pauză, apoi vorbi ceva mai 
calm: Ai păţit ceva, Joel? Ai ceva să-mi spui, e ceva important 
care te preocupă? 

— Ceva care să mă preocupe? 

— Ascultă-mă, Joel. Știm cu toții prin ce ai trecut şi te admirăm 
pentru asta, te respectăm... Eşti cel mai bun din cei pe care îi 
avem la secția internațională... 

— Sînt singurul pe care îl aveţi, îl întrerupse Converse, 
încercînd să gîndească rapid, să cîştige timp şi informaţii. Ce a 
spus René? De ce v-a telefonat? 

— Aşa parcă mai vii de acasă, bătrîne. Acum eşti tu însuți. 

— Intotdeauna am fost eu însumi, Larry. De ce a telefonat 
René? De ce s-a dus poliţia la el? 

Joel îşi dădea seama că pătrunde în cu totul altă sferă, şi se 
împăcase cu ideea. Acum urmau minciunile, amăgirea, 
înşelăciunea, timpul şi libertatea deveneau de importanță majoră. 
Trebuia să-şi păstreze libertatea; avea atîtea de făcut şi atît de 
puţin timp. 

— Mi-a telefonat după ce a plecat poliția ca să mă pună la 
curent — întîmplător erau de la Sûreté. Din cîte a înțeles, şoferul 
unei limuzine a fost atacat în faţa intrării de serviciu de la 
George V... 

— Şoferul unei limuzine...? îl întrerupse Converse fără să 
vrea. Au spus că era un șofer? 

— Unul din cei care plimbă clienţii bogaţi la ore ciudate contra 
unor tarife pipărate. Se pare că omul a fost bătut zdravăn şi ei 
afirmă că tu ai făcut asta. Nimeni nu ştie de ce, dar ai fost 
identificat şi au spus că omul s-ar putea să nu scape cu viaţă. 

— Larry, asta e o aiureală! obiectă Joel, simțindu-se de-a 
dreptul jignit. E adevărat că am fost acolo, dar treaba asta n-are 
nimic de-a face cu mine! Doi tipi înfierbîntaţi s-au repezit unul 

la altul şi pentru că n-am putut să-i opresc, n-am mai vrut să mă 
amestec. Am plecat de acolo şi pînă să găsesc un taxi am țipat la 
portar să cheme ajutoare. Ultimul lucru pe care l-am văzut a 
fost portarul care fluiera şi alerga spre alee. 

— Aşadar, n-ai fost implicat în chestia asta, spuse Talbot. 
Afirmația avocatului avea tonul unei constatări. 

— Bineînţeles că nu! De ce aş fi fost? 

— Tocmai asta este ceea ce nu puteam înțelege nici noi. 
N-avea nici un sens. 

— Am să-i dau telefon lui René şi am să mă duc chiar pînă la 
Paris dacă va fi nevoie. 

— Da, aşa să faci, spuse Talbot pe un ton şovăielnic. Trebuie 
să-ți spun că s-ar putea să-ţi fi agravat chiar eu situația. 

— Tu? Cum aşa? 

— I-am spus lui Mattilon că poate erai ... adică poate că nu te 
simțeai chiar foarte bine. Cînd am vorbit cu tine la Geneva păreai 
cumplit de deprimat. 

— Dumnezeule mare, dar cum ai fi vrut să mă simt? Un om 
care negocia cu mine moare în fața mea sîngerînd din 
douăsprezece răni de pistol. 

— Inţeleg, spuse avocatul de la New York, dar René a crezut 
că ai pățit ceva sau că ai auzit ceva — şi asta l-a tulburat şi pe el. 

— O, Doamne, unde vreți să ajungeţi, oameni buni? Mintea 
lui Converse lucra febril; fiecare cuvînt pe care îl rostea trebuia 
să fie credibil. Mattilon m-a văzut după ce zburasem de la un 
aeroport la altul vreo paisprezece ore. Eram frînt de oboseală! 

— Joel? începu Talbot nesigur şi neştiind cum să se exprime. 
De ce i-ai spus lui René că eşti la Paris pentru firmă? 

Converse făcu o pauză, nu pentru că nu avea răspunsul gata 
pregătit, dar voia să producă efect. Se aşteptase la această 
întrebare; încă de cînd îl abordase pe Mattilon. 

— O mică minciună nevinovată, Larry, care nu poate face rău 
nimănui. Doream anumite informaţii şi mi s-a părut că aceasta e 
calea cea mai bună. 

— Despre Bertholdier? E vorba de generalul ăla, aşa e? 

— S-a dovedit a fi o sursă falsă. I-am spus lui René cît am 
putut de mult şi ar fi fost ciudat să-i zic că sînt la Paris pentru 
altcineva, nu-i așa? N-ar fi fost bine pentru firmă. S-ar fi răspîndit 
zvonuri şi ar fi început speculaţii pe coridoarele noastre. Așa 
mi-ai spus cîndva. 

— Da, şi e foarte adevărat... Ai făcut bine.... La naiba, Joel, 
dar de ce dracu? a trebuit să pleci din hotel pe scara de serviciu, 
de la subsol? 

Acum sosise momentul cel mai dificil, un răspuns care dacă 
nu suna cum trebuie avea să ducă la descoperirea unei minciuni 
mari şi mult mai periculoase. Connal Fitzpatrick s-ar fi descurcat 
mai bine, îşi spuse el. 

Junistul nu învățase să se teamă de amănunte; nu ştia că 
acestea puteau duce uneori la o gaură de şobolani din delta 
fluviului Mekong. 

— Dragul meu prieten, spuse Joel, îţi datorez multe lucruri, 
totuşi nu pot să-ți împărtăşesc chiar toate detaliile vieții mele 
intime. 

— Ce tot spui? 

— Am şi eu o vîrstă și nici o obligație matrimonială sau vreun 
motiv să fiu fidel cuiva. 

— Vrei să spui că te fereai de o femeie? 

— Din fericire pentru firmă, nu de un bărbat. 

— Jisuse Hristoase! Şi eu sînt pe la jumătatea vieții, dar nu 
mă gîndesc la treburi dintr-astea. Scuză-mă, tinere. 

— Tînăr şi nu prea, Larry. 

— Aşadar, totul s-a lămurit. Ai face bine să-i dai un telefon 
lui René şi să-i explici cum stau lucrurile. Nici nu-ţi închipui cît 
de uşurat mă simt. 

— Ai putea să-mi spui ceva despre Anstett. De asta ţi-am 
telefonat. 

— Bineînţeles. Talbot cobori vocea. Un lucru cumplit, o 
tragedie. Ce spun ziarele de acolo? 

Convserse era prins la mijloc; nu anticipase întrebarea. 

— Foarte puţine lucruri, răspunse el, încercînd să-şi 
amintească ce îi spusese Fitzpatrick. Doar că a fost împuşcat şi 
se pare că nu s-a furat nimic din apartamentul lui. 

— Aşa este. Fireşte, primul om la care ne-am gîndit, Nathan 
şi cu mine, ai fost tu şi treaba aia în care eşti băgat, dar nu era 
cazul. A fost pur şi simplu o vendetă a mafiei. Ştii cît de dur era 
Anstett la apeluri în cazul acestor oameni; îi respingea imediat 
şi spunea că avocaţii lor sînt o ruşine pentru breasla noastră. 

— Aşadar, s-a confirmat că este un asasinat comis de mafie? 

— O să fie, aşa spun toți, de la O'Neil în jos. Ştiu cu cine au 
de-a face. Este executorul familiei Delvecchio, iar luna trecută 
l-a băgat la închisoare pe cel mai mare fiu al familiei. A primit 

doisprezece ani, fără drept de apel, aşa că nu mai poate ajunge 
la Curtea Supremă. 

— Ştiu cine a comis crima? 

— E o chestiune de timp. 

— Cum se face că totul este atît de clar? întrebă Converse 
nedumerit. 

— Ca de obicei. Un informator care are nevoie de o favoare. 
Şi pentru că totul s-a petrecut aşa de repede şi de calm, se 
presupune că expertiza balistică va confirma ipoteza. 

— Aşa de repede? Aşa de calm? 

— Informatorul s-a prezentat la poliție dis-de-dimineaţă. S-a 
pomit o urmărire specială, căci se cunoaşte identitatea individului. 
Se presupune că arma se mai află încă în posesia lui. Poate fi 
prins dintr-o clipă în alta. Locuieşte în Syosset. 

Ceva nu era în regulă, gîndi Converse. Exista o 
neconcordanţă, dar nu putea spune nimic. Apoi îi veni o idee: 

— Larry, dacă totul s-a petrecut atît de calm, cum se face că 
ştii despre asta? 

— Mi-era teamă că o să întrebi, spuse Talbot uşor stînjenit. 
Pot însă să-ţi spun: probabil că o să apară şi în ziare. O'Neil mă 
ține la curent. Să zicem că îmi face o favoare, pentru că sînt 
neliniștit. 

— De ce? 

— In afară de omul care l-a ucis pe Anstett, eu am fost ultimul 
care l-a văzut în viață. 

— Tu? 

— Da, după ce m-a sunat René a doua oară, m-am hotărît să-i 
telefonez judecătorului; nu înainte de a discuta şi cu Nathan, 
bineînțeles. Cînd în cele din urmă am dat de Anstett, i-am spus 
că vreau să-l văd. N-a fost foarte încîntat, dar eu am insistat. I-am 
explicat că este vorba de tine. Tot ceca ce ştiam era că ai dat de 
un mare necaz şi că trebuia să facem ceva. M-am dus la el acasă, 
în apartamentul din South Park şi am stat de vorbă. I-am spus ce 
s-a întîmplat şi cît de îngrijorat sînt din pricina ta, dîndu-i clar de 
înţeles că îl consider răspunzător. N-a spus prea multe, dar părea 
şi el speriat. Mi-a promis că va lua legătura cu mine de dimineaţă. 
Am plecat şi, după cum susține medicul legist, a fost ucis 
aproximativ trei ore mai tîrziu. 

Joel respira greu, simțea că îi plesneşte capul, dar se 
concentră la maximum. 

— Stai să lămurim lucrurile, Larry. Te-ai dus acasă la Anstett 


206 


după ce a sunat René — după ce a sunat a doua oară. După ce 
le-a spus celor de la poliţia franceză cine sînt. 

— Exact. 

— Cît a durat? 

— Ce să dureze? 

— Pînă te-ai întîlnit cu Anstett. După ce ai vorbit cu Mattilon. 

— Păi, să vedem. Am vrut să vorbesc mai întîi cu Nathan, 
dar el era plecat la masă, aşa că am mai aşteptat. Intîmplător 
s-a întors şi m-a invitat să-l însoțesc. 

— Cît a durat, Larry? 

— O oră şi jumătate, să zicem două. 

Două ore plus trei ore fac în total cinci. Mai mult decit 
Suficient pentru ca marionetele să fie puse în mişcare. Converse 
nu ştia cum se realizaseră toate acestea, dar ştia căse realizaseră. 
Totul explodase la Paris, iar la New York, Lawrence Talbot fusese 
urmărit pînă la apartamentul din Central Park unde cineva, 
undeva recunoscuse un nume şi rolul pe care îl juca Anstett în 
războiul împotriva Aquitaniei. Altfel, Talbot ar fi fost cadavrul 
şi nu Lucas Anstett. Restul era numai o perdea de fum în spatele 
căreia discipolii lui George Marcus Delavane mînuiau 
marionetele. 

— ... şi tribunalul îi datora atât de mult, toată țara îi datora... 
Talbot continua să vorbească, dar Joel nu-l mai asculta. 

— Trebuie să plec, Larry, spuse el şi puse receptorul în furcă. 

Faptul că asasinatul fusese executat atît de repede, cu atîta 
eficiență şi precizie era mai înspăimântător decît îşi putea imagina 
Converse. 


Joseph (Joey cel Drăguţ) Albanese mergea cu Pontiacului 
său pe strada liniştită, umbrită de copaci din Syosset, Long Island, 
făcînd cu mîna unei familii care se afla în curtea din fața unei 
case. Soțul tăia gardul viu sub atenta îndrumare a soției. Se opriră 
din lucru şi răspunseră semnului prietenesc. Foarte drăguţ. 
Vecinii îl plăceau, îşi zise Joey. Il considerau un om cumsecade 
şi foarte generos, căci îi lăsa pe copii să se joace în piscina lui şi 
Je servea părinţilor cele mai bune băuturi cînd aceştia treceau pe 
la el şi cele mai apetisante biftecuri cînd făceau cîte un grătar 
împreună în week-end (ceea ce se întîmpla destul de des, căci 
vecinii o făceau prin rotație). 

Sînt un băiat dulce, se caracteriză Joey, încîntat. Ştia să se 

facă plăcut, nu ridica niciodată vocea, oferea o mînă de ajutor, 
un cuvînt bun și un zîmbet tuturor, indiferent de cum se simțea. 
Asta este, la naiba! îşi zise Joey. Indiferent cît de supărat era, nu 
lăsa niciodată să se vadă. Joey cel Drăguţ — aşa îl spuneau ŞI 
aveau dreptate. Tocmai le făcuse cu mîna vecinilor; în realitate 
îi venea să-i pocnească, deşi oamenii nu aveau nici o vină. 

Vinovată era noaptea trecută! O noapte nebună, o crimă 
nebunească, totul fusese o nebunie! Și mardeiaşul pe care îl 
aduseseră de pe Coasta de Vest, ăla căruia îi spuneau „Maiorul“, 
era cel mai țicnit individ pe care îi fusese dat să-l vadă. Şi sadic 
pînă în măduva oaselor. Il bătuse crunt pe sărmanul bătrîn; şi ce 
întrebări îi pusese urlînd tot timpul: tutto pazzo! 

Tocmai juca cărți în Bronx, cînd sunase telefonul. I se ceruse 
să se ducă repede în Manhattan, că e groasă! E nevoie de un 
tratament rapid! Şi cînd ajunge acolo, pe cine vede? Pe 
judecătorul ăla cu nervii de oţel, tipul care l-a aruncat în spatele 
gratiilor pe băiatul lui Delvecchio! Ce nebunie! O să-i ia urma 
fără doar şi poate. Ştia ce înseamnă asta. Se va putea considera 
fericit dacă va mai avea o casă de tîrfe în Palermo... Asta în 
cazul în care mai apucă să ajungă acolo. 

Totuşi... poate că, poate că... îşi spuse Joey, se întîmplă 
ceva în organizație. Bătrînul Delvecchio- pierde teren; poate că 
acesta a fost numai un început, şi următorul era chiar el, Joey. 
Sau era chiar el cel pus la încercare. Poate că îl considerau prea 
blînd, prea drăguţ ca să-l ciomăgească pe bătrînul judecător, cel 
care le făcuse atîtea zile fripte tuturor. Ei bine, nu era aşa. Nici 
un fel de milă. Toată amabilitatea şi drăgălăşenia dispăreau atunci 
cînd punea mîna pe armă. Asta era profesia lui, meseria lui. 
lisus decidea cine să trăiască şi cine să moară. Vorbea prin 
intermediul unor simpli muritori, care le ordonau unora ca Joey 
pe cine să doboare. Pentru Joey cel Drăguţ important era ca 
ordinele să vină întotdeauna de la un om respectat. Asta era 
absolut necesar. 

Şi aşa fusese şi noaptea trecută; ordinul venise de la un om 
foarte respectat. Deşi Joey nu-l cunoștea personal, auzise de ani 
de zile de puternicul padrone din Washington, DC. Numele lui 
era rostit în şoaptă, niciodată cu voce tare. 

J oey atinse frîna maşinii Şi încetini ca să poată intra pe alee. 
Precis că soția lui, Angie, e supărată pe el; poate o să facă şi 
puţin scandal pentru că nu venise acasă în noaptea trecută. Alt 

necaz peste toate cele pe care le avea pe cap. Ce naiba să-i spună? 
Imi pare rău, Angie, dar am fost ocupat pînă peste cap, căci a 
trebuit să bag şase gloanţe într-un babalic care era clar împotriva 
italienilor. Aşa că vezi şi tu, Angie, a trebuit să rămîn în Jersey, 
unde unul dintre țărănoii cu care am jucat cărți şi care este gata 
să jure că am fost cu el toată nopatea este, din întîmplare, șeful 
poliției. 

Dar, fireşte, nu avea să intre niciodată în astfel de amănunte 
cu soţia lui. Indiferent cît de preocupat era, nu venea niciodată 
cu necazurile acasă. Dacă ar fi mai mulți soţi ca el, ar exista mai 
multe familii fericite în Syosset. 

La naiba! Unul dintre nenorociţii ăia de copii lăsase bicicleta 
în dreptul garajului; acuma n-o să poată deschide uşile din maşină 
ŞI o să trebuiască să coboare. La dracu’! Și, colac peste pupăză, 
nici nu poate parca în faţa uşii garajului de alături, al familiei 
Miller, căci cineva îşi lăsase acolo maşina. Nu era Buickul 
vecinilor. La naiba cu toți! 

Joey opri mașina la jumătatea aleii care urca în pantă uşoară 
şi cobori din maşină. Se duse spre bicicletă şi se aplecă. 
Nenorocitul de ţînc nici măcar nu lăsase bicicleta în picioare, iar 
lui Joey nu-i plăca să se aplece cînd avea asupra lui arma aia 
grea. 

— Joseph Albanese! 

Joey cel Drăguţ se răsuci pe călcîie, se lăsă pe vine şi duse 
imediat mîna sub sacou. Tonul acesta era propriu unui anumit 
individ! [şi scoase pistolul calibrul 38 şi se repezi spre maşina 
lui. Exploziile răsunară în tot cartierul. Păsările zburară 
înspăimâîntate din copaci şi de-a lungul blocului se auziră strigăte. 
Joseph Albanese rămase întins pe capota Pontiacului, pe care 
acum se scurgeau pîrîiaşe de sînge. Joey cel Drăguţ fusese prins 
în focul încrucişat şi mai strîngea încă în mînă arma pe care o 
folosise atît de eficient noaptea trecută. Asta o va dovedi și 
expertiza balistică. Ucigaşul lui Lucas Anstett era mort. 
Judecătorul fusese victima vnui asasinat pus la cale de mafie şi 
moartea lui nu avea evident nici o legătură cu evenimentele care 
se petreceau la peste zece mii de kilometri distanță, la Bonn, în 
Germania. 


Converse stătea în picioare pe balconul mic, cu mîinile 
rezemate de balustradă, privind la fluviul maiestuos ce curgea 

dincolo de pădurile de pe malurile Rinului. Trecuse de şapte; 
soarele cobora în spatele munţilor de la apus, aruncînd raze 
portocalii. Culorile vibrau într-un ritm de-a dreptul hipnotic, briza 
sufla uşor, dar nimic nu reușea să-i potolească bătăile neliniştite 
ale inimii. Unde era Fitzpatrick? Unde era servieta lui diplomat? 
Dosarele? Încercă să nu se mai gîndească, să nu-şi mai imagineze 
toate lucrurile alea înfricoşătoare... 

Brusc, se auzi un zgomot care nu mai era produs de inima 
lui, ci venea din interiorul camerei. Se întoarse repede, exact în 
momentul în care uşa se deschise şi Connal apăru în cadrul ei, 
scoțînd cheia din broască. Se dădu la o parte şi făcu loc unui 
comisionar în uniformă care intră cu două valize. li spuse să le 
lase pe podea, şi îi dădu un bacşiş gras. Omul ieşi, iar comandorul 
îl privi fix pe Joel. Nu avea servieta diplomat în mînă. 

— Unde este? întrebă Converse. [i era frică să se mişte, 
aproape că se temea să şi respire. 

— N-am luat-o. 

— De ce? strigă Converse, repezindu-se spre el. 

— Nu eram sigur... poate că a fost numai un presentiment, 
nu ştiu. 

— Ce tot spui acolo? 

— Ieri am stat la aeroport şapte ore şi m-am plimbat de la un 
ghişeu la altul, întrebînd de tine, spuse Connal blînd. În după- 
amiaza asta am trecut pe la biroul companiei Lufthansa şi am 
văzut că e tot funcţionarul de ieri. Cînd i-am dat bună ziua, s-a 
făcut că nu mă recunoaşte; părea neliniștit şi nu înțelegeam de 
ce. M-am întors de la bagaje cu valiza mea în mînă şi m-am 
uitat la el. Mi-am amintit cum îmi aruncase pe furiş o privire 
noaptea trecută; cînd am trecut pe lîngă el, pot să jur că îmi 
indica cu privirea pe cineva de la capătul terminalului, dar era 
atîta lume, atîta vînzoleală, că n-am fost sigur. 

— Crezi că ai fost urmărit? 

— Tocmai asta e, nu-mi dau seama. Cît timp am făcut 
cumpărături la Bonn şi am trecut de la un magazin la altul m-am 
tot întors să văd dacă mă urmăreşte cineva. De două ori mi s-a 
părut că văd aceleaşi fețe, dar era îmbulzeală, aşa că n-am fost 
sigur. M-am tot gîndit la funcţionarul ăla de la Lufthansa. În 
mod cert ceva nu era în regulă. 

— Dar cînd ai luat taxiul? Te-ai mai uitat să... 

— Fireşte. M-am uitat mereu pe geamul din spate. Chiar şi 

după ce am pornit încoace. Au fost mai multe maşini care au 
cotit la fel ca noi, dar i-am spus şoferului să încetinească şi ne-au 
depășit. 

— Ai văzut unde s-au dus după ce v-au depăşit? 

— Ce rost ar fi avut? 

— Unul mare, spuse Joel amintindu-și de un şofer isteţ care 
urmărise o limuzină Mercedes roşie. 

— Tot ce ştiam era că ţii foarte mult la servieta aia diplomat. 
Mi-am închipuit că nu vrei să afle nimeni de ea. 

— Bine lucrat, domnule avocat. 

Se auzi o bătaie în uşă care, deşi discretă, le făcu impresia 
unui bubuit de tunet. 

— Intreabă cine este, şopti Converse. 

— Wer ist da, bitte? întrebă Fitzpatrick destul de tare ca să 
poată fi auzit. Cineva răspunse scurt în germană, iar Connal trase 
adînc aer în piept. 

— E-n regulă. E un mesaj pentru mine de la director. Probabil 
că vrea să ne convingă să închiriem una din sălile de conferințe. 
Se duse la uşă şi o deschise. Dar nu era nici directorul, nici 
comisionarul, nici un hamal cu vreun mesaj de la recepţie. În 
cadrul uşii se afla un bărbat zvelt, ceva mai în vîrstă, îmbrăcat 
într-un costum de culoare închisă, cu o statură impunătoare şi 
cu umeri foarte largi. Acesta se uită mai întîi la Fitzpatrick, apoi 
la Converse. 

— Vă rog să mă scuzaţi, domnule comandor, spuse el politicos, 
intrînd şi apropiindu-se de Joel cu mîna întinsă. 

— Herr Converse, îmi daţi voie să mă prezint? Numele meu 
este Leifhelm. Erich Leifhelm. 


LE, 


Joel luă mîna neamţului de-a dreptul paralizat de uimire, 
incapabil să spună altceva: 

— Domnule feldmareșal... îngăimă el şi regretă în aceeaşi 
clipă — ar fi trebuit să aibă prezența de spirit să spună „general“. 
Exista în dosarul lui Leifhelm povestea aceea incredibilă a 
monstrului atât de cizelat. Rîndurile trecură ca fulgerul prin mintea 
lui Converse în timp ce se uita la bărbatul din fața lui — părul 
drept, încă mai mult blond decît alb, ochii de un albastru deschis, 
o privire rece ca gheața, un ten rozaliu, ridat. 

— Un titlu vechi pe care, spre multumirea mea, nu l-am mai 
auzit de ani de zile. Dar mă măguliţi. Aţi fost suficient de intrigat 
de persoana mea ca să cercetaţi cîte ceva din trecutul meu. 

— Nu prea mult. 

— Cred că destul, spuse Leifhelm, întorcîndu-se către 
Fitzpatrick. Îmi cer scuze pentru mica mea stratagemă, domnule 
comandor. Dar am crezut că așa e cel mai bine. 

Fitzpatrick ridică din umeri. 

— Vă cunoaşteţi. 

— Ştim unul despre celălalt, îl corectă neamțul. Domnul 
Converse a venit la Bonn ca să facă cunoştinţă cu mine, dar 
presupun că v-a spus acest lucru. 

— Nu, nu i-am spus, interveni Joel. 

Leifhelm se întoarse şi-l privi pe Converse. 

— Înţeleg. Probabil că ar trebui să discutăm între patru ochi. 

— Aşa cred şi eu, spuse Joel şi se uită la Fitzpatrick. 
Comandorule, am abuzat şi aşa prea mult de timpul tău. Ce-ar fi 
să te duci jos şi să comanzi masa. Vin şi eu cît de curînd. 

— Cum spuneţi, domnule, zise Connal, asumîndu-şi rolul de 
aghiotant. Salută din cap şi ieşi, închizînd bine uşa în urma lui. 

— Frumoasă cameră, spuse Leifhelm, făcînd cîţiva paşi către 
uşa balconului care rămăsese deschisă. Și cu o privelişte 
frumoasă. 

— Cum m-ati găsit? întrebă Converse. 

— Hm, făcu fostul feldmareşal, privindu-l pe Joel. Ein Offizier, 
după cum spune recepționerul. Cine este? 

— Cum? repetă Converse. 

— A stat şapte ore ieri în aeroport şi a întrebat peste tot de 
dumneavoastră. Mulți oameni şi-au amintit de el. Era clar că vă 
este prieten. 

— Şi ştiaţi că a lăsat bagajele acolo? Că se va întoarce după 
ele? 

— Ca să fiu sincer, nu. Ne-am gîndit că s-ar putea să vină 
după al dumneavoastră. Acum vă rog să-mi spuneți cine este. 

Joel înțelese că era vital pentru el să menţină un anumit nivel 
de aroganță, aşa cum făcuse şi la Paris cu Bertholdier. Aceasta 
era singura modalitate de a discuta cu astfel de oameni. Ca să fii 
acceptat de ei, trebuie să vadă în tine ceva din ei înşişi. 

— Nu e important şi nu ştie nimic, este jurist în Marina Militară 
şi a lucrat la Bonn; a venit cu nişte treburi personale. Cred că a 

pomenit ceva de o logodnică. L-am întîlnit săptămîna trecută; 
am sporovăit împreună şi i-am spus că astăzi sau miine am să 
vin aici, iar el şi-a exprimat dorința să mă întîlnească. Este foarte 
insistent. Evident — date fiind împrejurările —, m-am gîndit să 
profit de el. Aşa cum ați procedat şi dumneavoastră. 

— Fireşte. Leifhelm zîmbi. Era, într-adevăr, foarte viclean. 
Nu i-aţi spus cu ce zbor veniţi? 

— Ceea ce s-a întîmplat la Paris nu mi-a mai permis, nu 
credeți? 

— O, da, la Paris. Trebuie să discutăm despre asta. 

— Am vorbit cu un prieten care are relaţii la poliția franceză. 
Omul a murit. 

— Oamenii de felul acesta mor destul de des. 

— Au spus că era şofer. Dar nu e adevărat. 

— Ar fi fost oare mai înțelept să fi spus că era un om de 
încredere al generalului Jacques Louis Bertholdier? 

— Evident că nu. Se spune că eu l-am omorît. 

— Aşa este. Ne-am dat seama că a fost o greşeală, provocată 
evident chiar de omul respectiv. 

— Interpolul este pe urmele mele. 

— Avem şi noi prietenii noştri; situaţia se va schimba. 
N-aveţi de ce să vă temeti — atît timp cît nici noi nu avem. 
Neamţul făcu o pauză şi privi în jurul său. Pot să stau jos? 

— Vă rog. Să sun să ne aducă ceva de băut? 

— Nu beau decît vin alb şi foarte rar. Numai dacă doriți 
dumneavoastră... altfel nu este nevoie. 

— Nu e nevoie, spuse şi Converse, în timp ce Leifhelm luă 
loc pe scaunul de lîngă uşa balconului. Joel avea de gînd să se 
aşeze doar atunci cînd considera el că este momentul. 

— Aţi luat măsuri de precauție cu totul extraordinare ca să ne 
evitați ieri la aeroport, spuse cel mai tînăr feldmareşal numit de 
Adolf Hitler. 

— Am fost urmărit de la Copenhaga. 

— Aveţi un remarcabil spirit de observaţie. Sper că înțelegeți 
că nu v-am vrut răul. 

— N-am înțeles nimic. Pur şi simplu nu mi-a plăcut. Nu ştiam 
ce efect va avea Parisul asupra sosirii mele la Bonn, ce însemna 
asta pentru dumneavoastră. 

— Ce însemna Parisul? întrebă Leifhelm retoric. Paris însemna 
că un om, un avocat care folosise un nume fals, a spus ceva 
foarte îngrijorător unui personaj deosebit de distins pe care mulți 

îl consideră un strălucit om de stat. Acest avocat, care s-a 
recomandat Simon, a spus că se va duce la Bonn ca să se 
întîlnească cu mine. Pe drum — sînt sigur că a fost provocat —, 
omoară un om, ceea ce ne face să credem că este nemilos şi 
foarte capabil. Asta e tot ce știm. Am vrea să aflăm mai mult. 
Unde se duce, cu cine se întîlneşte? In situația noastră, oricine ar 
proceda la fel. 

Acum era moment să se aşeze. 

— Eu aş fi făcut treaba mai bine. 

— Dacă am fi ştiut cît de abil sînteți, am fi fost mai discreti. 
Apropo, ce s-a întîmplat la Paris? Ce a făcut omul acela ca să vă 
provoace? 

— A încercat să mă oprească să plec. 

— Aşa primise ordin. 

— Înseamnă că nu l-a înțeles bine. Am cîteva vînătăi pe gât şi 
pe piept care dovedesc acest lucru. Nu am obiceiul să fac uz de 
forță şi nu am avut nici cea mai mică intenţie să-l omor. De fapt, 
nici nu mi-am dat seama că l-am omorît. A fost un accident. Mă 
aflam în legitimă apărare. 

— Evident. Cine şi-ar fi dorit asemenea complicaţii? 

— Exact, încuviință sec Converse. Imediat ce voi reuşi să-mi 
rearanjez ultimele ore petrecute la Paris în aşa fel încît să elimin 
orice mențiune a numelui generalului Bertholdier mă voi întoarce 
acolo ca să explic poliţiei ce s-a întîmplat. 

— După cum stau lucrurile, s-ar putea să fie mai uşor de zis, 
decît de făcut. Aţi fost văzuți împreună la restaurantul Les Etalons 
Blancs. Fără îndoială, generalul a fost recunoscut mai tîrziu, 
cînd s-a dus la hotel. Este o celebritate. Nu, cred că ar fi mai 
înțelept să ne lăsaţi pe noi să rezolvăm treaba asta. Noi putem, 
dumneavoastră nu. 

Joel se uită la neamt, care îl privea cu ochi reci, dar întrebăton. 

— Recunosc că există anumite riscuri dacă procedăm aşa cum 
spun eu. Nu-mi place treaba asta şi n-o să-i placă nici clientului 
meu. Pe de altă parte, nici nu pot să mă las hăituit de poliţie. 

— Hăituiala va înceta. Va trebui să vă faceți nevăzut cîteva zile, 
pînă cînd vor veni instrucțiuni noi de la Paris. Numele dumneavoastră 
va dispărea de pe listele Interpolului; nu veți mai fi căutat. 

— Doresc anumite garanții. 

— Ce altceva mai bun v-aş putea oferi decît cuvîntul meu? 
Cred că vă daţi seama că avem mult mai mult de pierdut decît 
dumneavoastră. 

Converse îşi stăpîni uimirea. Leifhelm tocmai îi spusese 
foarte mult, cu aceste cuvinte, chiar dacă o făcuse fără să-şi dea 
seama. Neamţul aproape că recunoscuse că face parte dintr-o 
organizație secretă care nu-şi permitea să rişte să fie descoperită. 
Era prima dovadă concretă, dar i se părea că o obținuse prea uşor. 
Să fi fost bătrânii ăştia din Aquitania numai niște babalici speriați? 

— Să zicem că este aşa, spuse Converse, încrucişîndu-şi 
picioarele. Ei bine, domnule general, m-ați găsit înainte să vă 
găsesc eu, dar, aşa cum am căzut de acord amîndoi, mişcările 
mele sînt limitate. Unde mergem acum? 

— Exact acolo unde ați vrut dumneavoastră, domnule 
Converse. Cînd aţi fost la Paris, ați vorbit despre Bonn, Tel Aviv, 
Johannesburg. Aţi ştiut cu cine să vorbiţi la Paris şi pe cine să 
căutați la Bonn. Acest lucru ne-a făcut o impresie foarte puternică. 
Presupunem că ştiţi mai mult. 

— Am petrecut luni întregi făcînd cercetări — evident, în 
numele clientului meu. 

— Dar cine sînteți? De unde veniţi? 

Joel simţi o durere ascuțită, aproape ameţitoare în piept. O 
mai simțţise şi altă dată, de multe ori. Era felul în care reacționa 
el în fața pericolelor imediate. 

— Sînt ceea ce vreau eu să se creadă că sînt, domnule general 
Leifhelm. Sînt sigur că înţelegeți acest lucru. 

— Inteleg, făcu generalul, privindu-l atent. Un tovarăș de drum 
jurat, care merge după cum îl duce vîntul, dar are suficientă 
forță în urma lui ca să ajungă acolo unde doreşte. 

— E ceva mai complicat de exprimat, dar cam asta este. Cît 
despre locul de unde vin, cred că între timp aţi aflat. 

Cinci ore. Mai mult decit suficiente ca să se pună în mişcare 
marionetele. Un omor la New York; a trebuit rezolvat. 

— Numai fragmente, domnule Converse. Și chiar dacă am 
şti mai mult, cum am putea fi siguri că nu ne înşelăm? Ceea ce 
cred oamenii că sînteți s-ar putea să nu corespundă realităţii. 

— Dar dumneavoastră, domnule general, sînteți ceea ce cred 
alții că sînteți? 

— Ausgezeichnet! spuse Leifhelm, bătîndu-se cu palmele 
peste genunchi şi izbucnind în rîs. Era un rîs sincer, şi chipul ca 
de ceară al bărbatului se încrețţi. 

— Sînteți un avocat foarte bun, Mein Herr. Răspunsul 
dumneavoastră — aşa cum spun englezii — reprezintă o întrebare 
pertinentă care este şi răspuns şi acuzație. 

— În împrejurările de față, nu este decît adevărul. Nimic 
altceva. 

— Şi modest pe deasupra. Foarte plăcut, foarte atrăgător. 

Joel puse picior peste picior, apoi reveni la poziţia inițială, 
uşor nerăbdător. 

— Nu-mi plac complimentele, domnule general. N-am 
încredere în ele — date fiind împrejurările. Ceva mai devreme aţi 
vorbit de locurile unde doresc să merg şi aţi menționat Bonn, 
Tel Aviv şi Johannesburg. Ce aţi vrut să spuneți? 

— Doar atît: am încercat să vă îndeplinim dorințele, spuse 
Leifhelm, desfăcînd larg braţele. In loc să faceți dumneavoastră 
aceste călătorii obositoare, i-am rugat pe reprezentanţii noştri 
de la Tel Aviv şi Johannesburg, precum şi pe Bertholdier, să 
vină la Bonn, la o întrunire. Cu dumneavoastră, domnule 
Converse. 

Reuşise, îşi zise Joel. Le era frică, mai exact, îi cuprinsese 
panica. In pofida bătăilor de-a dreptul dureroase ale inimii, 
răspunse încet, calm: 

— Apreciez atenția dumneavoastră, dar vă spun sincer că 
clientul meu nu este pregătit pentru o întîlnire la cel mai înalt 
nivel. Doreşte să înțeleagă fiecare parte înainte de a analiza 
întregul. Spiţele sînt cele care susțin roata. Eù trebuie numai să 
raportez cît de puternice sînt, de fapt, cît de puternice mi se par mie. 

— O, da, clientul dumneavoastră. Cine este, domnule 
Converse? 

— Sînt sigur că generalul Bertholdier v-a spus că nu am 
îngăduința să-i fac cunoscut numele. 

— Aţi fost la San Francisco, în California... 

— Unde am efectuat o mare parte a cercetărilor mele, îl 
întrerupse Joel. Dar clientul meu nu locuieşte acolo. Deşi 
recunosc că există un om la San Francisco — mai exact, la Palo 
Alto — care mi-ar plăcea să-mi fie client. 

— Da, da, înţeleg, făcu Leifhelm şi îşi sprijini vîrfurile 
degetelor de la cele două mîini unele de altele. Să înțeleg, aşadar, 
că respingeţi întrunirea de la Bonn? 

Converse auzise de sute ori astfel de întrebări din partea 
avocaţilor care căutau să ajungă la o înțelegere cu partea adversă. 
Ambele părți doreau acelaşi lucru, dar nici una nu voia să fie în 
postura de solicitant. 

— Ei bine, v-aţi deranjat aşa de mult, spuse Joel. Dacă vom 
cădea de acord că pot să vorbesc cu fiecare în parte în cazul în 

care voi simţi nevoia, nu văd nici un impediment — Converse îşi 
permise să zîmbească —, nimic care să afecteze interesele 
clientului meu, bineînţeles. 

— Bineînţeles, spuse neamțul. Miine, să zicem la ora patru 
după-amiază. Am să trimit o maşină să vă aducă şi vă asigur că 
ofer mese foarte bune. 

— Mese? 

— Fireşte, un dineu. După ce stăm de vorbă. Leifhelm se 
ridică de pe scaun. Nu pot accepta ca o dată aflat la Bonn să nu 
trăiţi această experiență. Sînt cunoscut pentru petrecerile pe care 
le dau, domnule Converse. Iar în ceea ce vă priveşte, puteţi face 
orice fel de aranjamente referitoare la securitate. Dar veţi fi în 
perfectă siguranță. Mein Haus ist dein Haus. 

— Nu vorbesc germana. 

— De fapt, este o veche zicală spaniolă. Mi casa, su casa. 
Casa mea e casa ta. Confortul şi bunăstarea dumneavoastră mă 
interesează în cel mai înalt grad. 

— Şi pe mine, spuse Joel, ridicîndu-se în picioare. Nu doresc 
să fiu însoțit de nimeni, dar nici urmărit. Ar fi contraproductiv. 
Bineînţeles, am să-l informez pe clientul meu unde sînt şi cam 
cînd ar trebui să aştepte următorul telefon de la mine. Va fi 
foarte nerăbdător să afle veşti noi. 

— Sînt convins. 

Leifhelm şi Converse se îndreptară spre uşă; neamțul se 
întoarse şi îi întinse mîna. 

— Aşadar, pe mîine. Şi, dacă-mi permiteţi să vă sugerez, ar fi 
bine să fiți foarte precaut cît mai staţi aici, cel puţin vreo cîteva zile. 

— Inteleg. 

Marionetele de la New York. Primele două obstacole, 
primele victime, două dureri ascuţite, înnebunitoare, în coşul 
pieptului. 

— Apropo, spuse Joel, lăsînd mîna feldmareşalului. Am auzit 
azi-dimineaţă la BBC nişte veşti care m-au interesat atît de mult 
încît le-am telefonat asociaţilor mei. La New York a fost ucis un 
om, un judecător. Se vorbeşte de o răzbunare, pusă la cale de 
crima organizată. Ştiţi ceva despre asta? 

— Eu? făcu Leifhelm ridicînd mirat din sprîncenele lui aurii. 
Se pare că la New York oamenii sînt ucişi zilnic cu zecile, inclusiv 
judecătorii. De ce ar trebui să mă intereseze pe mine? Răspunsul 
este categoric nu. 

— Mă întrebam doar aşa. Mulţumesc. 

— Dar... dar dumneavoastră trebuie să aveţi un ... 

— Da, domnule general? 

— De ce vă interesează acest judecător? De ce credeți că aş 
putea să-l cunosc? 

Convserse zîmbi, dar fără nici o urmă de umor. 

— N-o să vă spun probabil nici o noutate, dacă am să vă 
precizez că era adversarul nostru comun — duşman, dacă vreţi. 

— Al nostru?... Acum chiar că trebuie să-mi dați o explicaţie. 

— Aşa cum aţi spus dumneavoastră, sînt ceea ce doresc eu 
să se creadă că sînt. Omul acela ştia adevărul. Eu mi-am luat 
concediu fără plată de la firmă şi lucrez în mod confidențial pentru 
un client personal. A încercat să mă oprească, să-l convingă pe 
partenerul mai vîrstnic să-mi anuleze concediul şi să mă cheme 
înapoi. 

— Şi i-a spus şi de ce? 

— Nu, a proferat numai ameninţări voalate de corupţie şi 
incorectitudine. N-a îndrăznit să meargă mai departe; era 
judecător şi nu putea insista, căci devenea el însuşi suspect. 
Patronul meu nu ştie absolut nimic — este furios şi dezorientat —, 
dar l-am liniştit. Afacerea este încheiată şi cu cît se va vorbi mai 
puţin despre ea, cu atît va fi mai bine pentru noi. 

Joel deschise uşa şi o ţinu politicos pentru ca Leifhelm să 
iasă. 

— Pe mîine... făcu o pauză (îl ura pe omul acesta, dar privirea 
lui exprima numai respect) ... domnule feldmareşal, adăugă el. 

— Gute Nacht, spuse Erich Leifhelm, dînd din cap milităreşte. 


Converse o convinse pe telefonista de la centrală să trimită 
pe cineva în restaurant ca să-l caute pe comandorul Fitzpatrick 
şi să-l cheme la telefon. Ofiţerul nu era nici în restaurant, nici în 
bar, ci afară, pe Terasa spaniolă, la un pahar cu nişte prieteni şi 
admira Rinul î în lumina serii. 

— Ce prieteni? îl întrebă Joel la telefon. 

— Un cuplu, spuse Connal. Tocmai i-am cunoscut. El e un 
tip foarte cumsecade, trecut bine de şaptezeci de ani, aşa cred. 

— Şi ea? întrebă Joel îngrijorat. 

— Păi... cred că e cu vreo treizeci - patruzeci de ani mai 
tînără, răspunse Connal. 

— Vino sus, marinarule! 

Fitzpatrick se aşeză pe canapea, cu coatele rezemate pe 
genunchi şi se aplecă în față, privindu-l pe Joel cu un amestec 
de îngrijorare şi mirare pe chip. Acesta fuma o ţigară în faţa uşii 
deschise de la balcon. 

— Lasă-mă să recapitulez. Vrei să opresc pe cineva să ajungă 
la dosarul tău de serviciu? 

— Nu la tot, numai la o parte din el. 

— Dar cine dracu” îţi închipui că sînt? 

— Ai făcut treaba asta pentru Avery, adică pentru Press. Poţi 
s-o faci şi pentru mine. Trebuie! 

— Am făcut exact invers. Am deschis acele dosare pentru el, 
nu le-am ținut închise. 

— N-are importanţă sensul, este vorba de exercitarea unui 
control. Ai acces, ai o cheie. 

— Dar sînt aici, nu acolo. Nu pot să tai cu foarfeca ceva ce 
nu-ți place de la o distanţă de zece mii de kilometri! Fii rezonabil! 

— Cineva poate, cineva trebuie să poată! Este vorba numai 
de un material foarte scurt, care trebuie să fie pe la sfârşit. Interviul 
final. 

— Un interviu? făcu Connal, uimit, ridicîndu-se în picioare. 
E vorba de dosarul de serviciu? Vrei să spui că e un fel de raport 
operațional? Pentru că dacă e aşa, atunci... 

— Nu e un raport, îl întrerupse Converse, scuturînd din cap. 
Este interviul meu de eliberare. Materialul ăla pe care mi l-a 
citat Halliday. 

— Stai un pic, stai un pic! Fitzpatrick ridică mîinile în sus. Te 
referi la observaţiile făcute la audierea ta pentru eliberarea din 
armată? 

— Da, exact. Audierea! 

— Ei bine, relaxează-te. Acesta nu face parte din dosarul tău 
de serviciu. 

— Dar Halliday l-a văzut. Mi-a citat cuvintele ad literam. 
Joel se îndreptă spre masa pe care se afla scrumiera şi strivi 
tigara. Dacă nu face parte din dosar, atunci de unde l-a luat? De 
unde l-ai luat tu pentru el? 

— Asta e altceva, spuse Connal, amintindu-și în timp ce 
vorbea. Tu ai fost prizonier de război şi multe din audierile alea 
au fost clasificate drept strict secret. Chiar şi acum, după atîția ani, 
sînt delicate. S-a vorbit despre o mulțime de lucruri pe care nimeni 
nu vrea să le audă rostite în public nici astăzi. Şi nu numai militarii. 

— Dar tu l-ai avut! Mi-am recunoscut propriile cuvinte, ce 
naiba! 

— Da, aşa este, l-am avut, recunoscu avocatul fără prea mare 
entuziasm. Am obținut transcrierea şi aş fi fost retrogradat 
marinar clasa a treia dacă s-ar fi aflat. Ştii, l-am crezut pe Press. 
A jurat că are absolută nevoie de materialul ăla. Nu voia să rişte 
NIMIC. 

— Şi cum ai făcut? Nici măcar nu erai la San Diego pe atunci, 
aşa ai spus! 

— Am dat nişte telefoane la arhivă şi am făcut nişte copii. 
Am spus că e vorba de o urgență patru-zero şi că îmi asum 
răspunderea. A doua zi dimineaţă, cînd a venit autorizaţia în 
valiza diplomatică împreună cu alte hirtii, l-am pus pe ofițerul 
de serviciu să le semneze, printre celelalte. 

— Dar de unde ai aflat de el? 

— Dosarele foştilor prizonieri de război au un steguleț pe fişa 
de lăsare la vatră. 

— Ce vrei să spui, nu înțeleg. 

— Exact ceea ce am spus. Steguleţ. Sînt nişte stegulețe mici 
albastre, ceea ce înseamnă că dosarul respectiv conţine anumite 
informaţii pe care le considerăm încă secrete. I-am spus lui Press 
şi a zis că trebuie să vadă cu orice preţ ce scrie acolo. 

— Atunci oricine poate să facă chestia asta. 

— Nu, nu oricine. Trebuie să fie un ofițer cu număr special 
de jurist şi nu sînt chiar atît de mulți. Şi mai este un termen 
minim de patruzeci şi opt de ore, pentru ca materialul să poată fi 
verificat. Aproape întotdeauna există date despre arme şi diverse 
zone care sînt considerate încă secrete. 

— Patruzeci şi opt...? Converse înghiți în sec în timp ce 

„încerca să facă socoteala orelor care trecuseră de la evenimentele 
din Paris, momentul în care numele lui ieşise la iveală. Incă mai 
avem timp! exclamă el cu vocea încordată. Dacă poţi să faci 
chestia asta, mai avem încă timp. Dacă poţi, am să-ți spun tot ce 
ştiu, pentru că meriți. Nimeni nu merită mai mult decît tine. 

— Dă-i drumul. 

Joel se întoarse şi dădu din cap. 

— E nostim, exact aşa i-am spus şi eu lui Avery: „Dă-i drumul, 
Avery“... Scuză-mă, îl chema Press. 

Converse se întoarse din nou către avocatul militar care avea 
privilegiul să posede o carte de identitate cu număr special. 

— Ascultă-mă şi încearcă să înţelegi. Acum cîteva minute s-a 

întîmplat ceva ce nu credeam că o să se întîmple — ceva pentru 
care cumnatul tău a fost ucis. Miine la ora patru după-amiază o 
să mă întîlnesc cu acești oameni care s-au unit ca să promoveze 
un gen de violență ce va ului lumea, va răsturna guvernele şi le 
va permite să iasă în față ca să umple vidul de putere, să devină 
nişte dictatori. O singură Curte Supremă uriaşă, în care fiecare 
scaun este deținut de cîte un fanatic care va stabili cine sînt cei 
valoroşi şi cine cei consideraţi fără valoare. Cei fără valoare 
n-au nici o şansă, căci nu există recurs... Am să mă întîlnesc 
față în față cu ei! Am să aud ce spun, ce cuvinte rostesc! Recunosc 
că sînt cea mai neexperimentată vulpe care a intrat vreodată în 
cotețul unor găini — numai că de astă dată este un cuib de vulturi. 
Dar am şi cu un atu. Sînt un avocat la naibii de bun şi o să aflu 
nişte lucruri despre care nici n-o să le treacă prin cap că le-am 
aflat. Poate vor fi destule pentru a pune cap la cap două cazuri 
care o să-i facă țăndări. Ţi-am spus că resping termenul ăla limită. 
Şi acum îl resping, dar mi se pare că este mult mai departe. 
Evident, nu poate fi vorba de două zile, dar nici de zece! Ştii, mă 
gîndisem că va trebui să zbor la Tel Aviv, şi la Johannesburg, ca 
să-i zpâlții, să-i sperii pe toţi. Acum ştiu că nu mai e necesar! Vin 
ei la mine pentru că sînt înspăimâîntați! Nu ştiu ce să creadă şi 
asta înseamnă că sînt cuprinşi de panică. Converse făcu o pauză; 
broboane mici de sudoare îi apăruseră pe frunte, la rădăcina 
părului. Apoi continuă: Nu cred că mai trebuie să-ți spun ce 
poate face un avocat bun cu nişte martori ostili cuprinşi de panică. 
Ce dovezi poate strînge în acest caz. 

— Pledoaria ta este foarte convingătoare, zise Fitzpatrick, nu 
fără uimire în glas. Acum spune-mi cu ce te pot ajuta eu? 

— Vreau ca oamenii ăştia să creadă că sînt unul de-al lor! Mă 
pot împăca cu tot ceea ce spun ei despre mine — nu mă deranjează; 
am făcut şi eu compromisuri, dar nu pot să explic interogatoriul 
de la lăsarea la vatră!... Pricepi? Avery — Press a înțeles! M-a 
cunoscut cu aproape douăzeci de ani în urmă şi, dacă stau să mă 
gîndesc, am fost prieteni buni. Indiferent ce ni s-a întîmplat 
fiecăruia dintre noi, s-a bazat pe faptul că nu m-am schimbat 
chiar atît de mult, că în adîncul sufletului am rămas acelaşi. Cînd 
am ajuns la vîrsta majoratului eram amîndoi nişte oameni gata 
formați. Schimbările petrecute mai tîrziu s-au datorat 
conjuncturilor mai mult sau mai puţin favorabile şi 
compromisurilor făcute. Acesta este preţul pe care îl plătim ca 

să ne promovăm talentul, să ne apărăm succesele sau să explicăm 
eşecurile. Transcrierea acelui interogatoriu confirmă ceea ce 
credea Halliday, cel puţin în suficientă măsură pentru a dori să 
se întîlnească cu mine, să stăm de vorbă şi, în final, să mă 
recruteze. Numai că a făcut acest lucru murind în brațele mele. 

Connal Fitzpatrick rămase tăcut o vreme, apoi ieşi pe balcon 
şi apucă strîns cu mîinile balustrada, în timp ce Converse îl privea. 
După ce îşi reveni, se întoarse şi se uită la ceas. 

— La San Diego este acum ora 12.15. Nimeni nu se duce la 
masă înainte de ora 13; barul Coronado nu se deschide mai devreme. 

— Poţi să faci ce ţi-am cerut? 

— Pot să încerc, spuse ofițerul îndreptîndu-se spre telefon. 
La naiba, zise el înainte de a forma numărul, dacă eşti aşa de 
tare presat de timp, pot să fac ceva mai mult, nu numai să încerc, 
pot să emit un ordin. Așa se va rezolva toată treaba. 

Primele cinci minute au fost de-a dreptul chinuitoare pentru 
Joel. Legăturile transoceanice erau greoaie, dar Fitzpatrick, vorbind 
convingător sau politicos în germană, reuşi să obțină legătura, 
după ce repetase de mai multe ori expresia dringende Not. 

— Locotenent gradul doi Remington David. Divizia juridică 
SNAD PAC. Este o urgenţă, la telefon comandorul Fitzpatrick. 
Intrerupe convorbirea dacă linia este ocupată. Connal acoperi 
receptorul cu mîna şi se întoarse către Converse: Dacă deschizi 
valiza mea, ai să găseşti o sticlă de whisky. 

— Am să deschid valiza ta, comandorule. 

— Remington? ... Bună, David, Connal la telefon... Da, îți 
mulțumesc foarte mult, am să-i transmit lui Meagen... Nu, nu 
sînt în San Francisco, nu mă suna acolo. S-a ivit o urgență şi 
vreau să te ocupi tu de ea. Pentru identificare, este vorba de o 
urgență patru-zero. Am să completez formularul cînd mă întorc, 
dar pînă atunci problema trebuie rezolvată. Ai un creion?... 
Există un dosar de serviciu al unui fost prizonier de război pe 
numele de Converse, Joel... Locotenent, o tresă şi jumătate, 
armata aeriană, pilot — baza de portavioane Vietnam. A fost lăsat 
la vatră în anii '60:.. Fitzpatrick privi către Converse, care ridică 
mîna dreaptă şi trei degete de la stînga. ... In 1968, ca să fiu mai 
exact... Joel făcu un pas înainte, indicîndu-i tot cu degetele luna 
a şasea. lunie '68, adăugă juristul, dînd din cap. Lăsat la vatră 
din bătrînul nostru oraş natal, San Diego. Te rog să-mi citeşti ce 
ai notat, David. 

Connal dădea din cap din cînd în cînd, pe măsură ce asculta. 

-— C-O-N-V-E-R-S-E. Corect... Iunie şaizeci şi opt, aviație, 
pilot, Vietnam, secția prizonieri de război, lăsare la vatră din 
San Diego. Asta e, ai notat totul. Acum iată despre ce vorba, 
David. Acest Converse are steguleţ; stegulețul se referă la 
audierea lui finală, nu este vorba de nici un fel de arme sau altă 
tehnică militară... Ascultă-mă cu atenţie, David. S-ar putea să 
apară o cerere de eliberare a unui duplicat al stenograme: 
interviului final. Copia nu trebuie eliberată în nici un caz şi sub 
nici un motiv. Steguleţul rămîne înfipt bine acolo şi nu va fi scos 
de nimeni fără aprobarea mea. Dacă extrasul a fost deja procesat, 
se află oricum în termenul celor patruzeci şi opt de ore de reținere 
obligatorie. Ai înțeles? 

Fitzpatrick ascultă din nou, dar în loc să încuviințeze, scutură 
din cap energic: * 

— Nu, nu, în nici un caz. Nu mă interesează nici un secretar 
de stat, al Apărării sau al Marinei Militare. Chiar dacă semnează 
toți o hîrtie cu antetul Casei Albe, răspunsul este nu. Dacă pune 
cineva sub semnul întrebării decizia mea, spune-i că îmi exercit 
autoritatea în calitate de jurisconsult al SAND PAC. Există un 
articol care precizează că jurisconsultul are dreptul să rețină 
anumite materiale considerate a conține informații privilegiate 
cu privire la securitatea sectorului etc., etc. Nu-mi amintesc care 
este termenul — şaptezeci şi două de ore sau cinci zile, sau ceva 
de genul acesta — dar ar fi bine să cauţi articolul; s-ar putea să ai 
nevoie de el. 

Connal ascultă mai departe, cu sprîncenele încruntate, cu 
ochii ţintă la Joel. Vorbi apoi rar, iar Converse simți din nou acea 
durere înțepătoare în piept. 

— Unde poţi să dai de mine? Ofițerul era derutat. Apoi 
răspunse repede: Retrag cele spuse mai înainte; telefonează-i 
lui Meagen la San Francisco. Dacă nu sînt acolo, ea o să știe să 
dea de mine... Îți mulțumesc încă o dată, David. Fă-ţi curat pe 
birou şi rezolvă chestia asta, da? Mulţumesc. .. am să-i spun lui 
Meagen. 

Fitzpatrick puse receptorul în furcă şi oftă zgomotos. 

— Asta e, zise el răsuflînd uşurat şi îşi trecu mîinile prin părul 
castaniu deschis. Am să-i dau telefon lui Meagen şi am s-o rog 
să spună că sînt la Sonoma, dacă telefonează Remington. Press 
avea o mică proprietate acolo. 


223 


— Dă-i numărul de telefon, dar nu-i spune nimic altceva. 

— Nu te teme, are altele pe cap acum. Juristul se uită la 
Converse încruntîndu-se. Dacă ai calculat bine timpul, s-ar putea 
să izbutim. 

— Eu am calculat foarte bine, dar ce crezi tu despre 
locotenentul Remington? Va permite cuiva să încalce ordinul 
dat de tine? 

— Să nu înţelegi greşit atitudinea mea mai puţin formală faţă 
de el. Pe David nu-l poţi speria prea uşor. Motivul pentru care 
l-am ales pe el şi nu pe unul din ceilalți jurişti principali din 
secție este reputaţia lui. E considerat un tip rigid. O să găsească 
articolul ăla şi o să-l lipească în fruntea oricui va dori să-mi 
încalce ordinul... Imi place Remington. E eficient. 

— Avem şi noi parteneri din ăştia. 

Fitzpatrick se ridică brusc în picioare, luînd o ţinută 
milităroasă. 

— Parcă era vorba de un whisky, locotenente? 

— Da, să trăiţi, domnule comandor, sări Joel şi se repezi spre 
valiza lui Fitzpatrick. 

— Şi dacă îmi amintesc bine, după ce o să-mi torni un pahar 
ai să-mi spui şi o poveste care mă interesează foarte mult. 

— Să trăiţi, spuse Converse, ridicînd valiza de pe podea şi 
punînd-o pe canapea. Şi dacă îmi permiteţi să vă sugerez, 
domnule, cred că o cină servită în cameră ar fi cît se poate de 
potrivită. Sînt sigur că domnul comandor are nevoie de hrană 
după o zi obositoare petrecută la volan! 

— Bine gîndit, locotenente! Am să telefonez să ne aducă ceva 
de mîncare. 

— Inainte de asta, îţi propun să-i dai un telefon surorii tale. 

— O, Doamne, era să uit! 


Chaim Abrahms păşea apăsat pe strada întunecoasă din Tel 
Aviv, îmbrăcat în jacheta lui obişnuită de safari, cu cizme pe sub 
pantalonii kaki şi cu o beretă care îi acoperea capul aproape 
chel. Bereta era singura concesie pe care o făcea nopţii; de regulă, 
îi plăcea să fi recunoscut, adulat. La lumina zilei, cu capul 
descoperit şi ținuta băţoasă, safariul lui apărea peste tot şi 
zgomotul răsunător al cizmelor lui se auzea clar. Asculta ceea 
ce i se spunea şi răspundea cu o înclinare a capului, 
străpungîndu-l cu privirea pe interlocutor. 

— Mai întîi evreu! 

Aşa era salutat întotdeauna, indiferent că se afla la Tel Aviv 
sau la Ierusalim, undeva în Paris sau New York. 

Sloganul se născuse cu mulți ani în urmă, pe cînd era tînăr 
terorist şi fusese condamnat la moarte în contumacie de către 
englezi pentru masacrarea unui sat palestinian; cadavrele fuseseră 
aşezate frumos pentru Nakama! Răcni de se auzise în întreaga lume. 

„Sînt întîi de toate evreu, fiu al lui Abraham! Rîuri de sînge 
vor curge dacă fiii lui Abraham sînt respinşi!“ 

În 1948, englezii, nedorind să mai creeze încă un martir, îi 
comutaseră sentinţa şi fusese trimis într-un kibbutz, dar incinta 
aşezării era prea strîmtă pentru. bătăiosul Sabra. Trei războaie 
contribuiseră la descătuşarea talentelor lui de agricultor, dar şi a 
ferocităţii — a calităților lui deosebite de luptător. Aceste talente 
se cizelaseră ŞI se rafinaseră în primii ani cînd fugea împreună 
cu o armată dezmembrată. Tactica luării prin surprindere, a 
şocului, a loviturii rapide urmată de pierderea în mulțime era 
ceva de la sine înțeles, ca şi superioritatea numerică şi logistică 
a adversarului, însă victoria era singura alternativă acceptată. 
Aplicase mai tîrziu strategia şi filozofia acelor ani la maşina de 
război în continuă perfecţionare care devenise armata putemicului 
stat Israel. Marte era zeul la care se închina Chaim Abrahms, 
rațiunea sa de a fi. De la Ramat Aviv la Har Hazeytim, de la 
Metullah la Masada, din Negev, Nakama! era strigătul. 
Recompensă pentru fiii lui Abraham! 

Dacă toți polonezii, cehii, ungurii şi românii ăştia ca şi 
înfumuraţii de nemți și ruşii n-ar fi imigrat aşa, cu zecile de mii, 
ce bine ar fi fost! Veneau aici şi aduceau tot felul de complicaţii 
cu ei. Facţiuni ațîțate una împotriva alteia, culturi învrăjbite, ţ ipînd 
care mai de care şi încercînd să dovedească că unii sînt mai 
îndreptăţiţi decît alții să poarte numele de evreu. Era o prostie! 
Se aflau aici pentru că aici trebuia să fie; se dăduseră bătuţi în 
faţa duşmanilor lui Abraham şi permiseseră — da, permiseseră 
— masacrarea a milioane de oameni din rîndurile lor, în loc să se 
ridice cu toţii şi să răspundă masacrului prin masacru. Ei bine, 
au avut parte de ceea ce le-a adus comportamentul lor civilizat 
şi învăţătura talmudică. Aşadar, veniseră în Ţara Sfîntă — Tara 
lor Sfintă, cel puţin aşa spuneau. Ei bine, nu era a lor. Unde se 
aflau ei atunci cînd ţara fusese smulsă din stîncă şi din deşertul 
arid de miîini puternice, cu unelte primitive — cu uneltele biblice? 

Unde erau atunci cînd nesuferiţii de arabi şi englezii înfumurați 
au simţit pentru prima dată mînia triburilor de evrei? Erau în 
capitalele Europei, în băncile lor şi în saloanele elegante; făceau 
bani şi beau băuturi scumpe din cupe de cristal. Nu, veniseră 
aici pentru că fuseseră nevoiţi; veniseră în Sfînta Ţară a Sabrei. 

Au adus cu ei bani şi comportamentul de dandy şi cuvinte 
elegante, şi argumente confuze şi influență şi ideea vinovăţiei 
restului lumii. Dar Sabra era cea care îi învăţa cum să lupte. Și 
tot ea va aduce întregul Israel pe orbita unei alianțe noi şi 
puternice. 

Abrahms ajunse la intersecția dintre străzile Ibn Guirol şi 
Arlosoroff. În aerul umed, luminile de pe stradă aveau un halo, 
care le estompa strălucirea. Era foarte bine; nu va fi văzut. Mai 
avea de parcurs distanța pînă la următoarea intersecţie, pentru a 
ajunge la o adresă de pe Jabotinsky, un bloc cu apartamente 
modeste. Aici locuia un bărbat care părea a fi un funcționar 
oarecare. Dar ceea ce nu știau decît foarte puţini oameni era 
faptul că acest om opera pe cele mai sofisticate echipamente de 
computere şi comunica cu întreaga lume; el reprezenta o parte 
intrinsecă a serviciului global de operaţiuni ale Mossadului, 
serviciul de spionaj al Israelului, pe care mulţi îl considerau cel 
mai bun din lume. Şi el făcea parte din Sabra. Era unul de-al lor. 

Abrahms îşi rosti încet numele în faţa microfonului de 
deasupra fantei pentru scrisori din holul exterior, auzi clicul 
încuietorii, împinse uşa grea, pătrunse înăuntru şi urcă cele trei 
trepte care duceau spre apartamentul respectiv. 

— Puțin vin, Chaim? 

— Whisky, răspunse acesta scurt. 

— Intotdeauna aceeaşi întrebare şi întotdeauna acelaşi răspuns, 
spuse specialistul. Eu te întreb „puţin vin, Chaim?“ iar tu răspunzi 
cu un singur cuvînt: „Whisky“. 

— Exact, spuse Abrahms; se aşeză pe un scaun cu tapițenie 
de piele crăpată şi privi dezordinea care domnea pretutindeni, 
cărțile împrăştiate peste tot. Se întrebă din nou, aşa cum făcea 
întotdeauna, cum se poate ca un om atît de important să trăiască 
în asemenea condiţii. Se spunea că ofițerului din Mossad nu-i 
plăceau oaspeţii; un apartament mai mare şi mai confortabil i-ar 
fi făcut pe mulţi să-i calce pragul. 

— Din mormăielile tale de la telefon înțeleg că ai ceea ce îmitrebuie. 

— Da, aşa este, spuse specialistul, aducînd un pahar de whisky 


226 


foarte bun şi oferindu-l oaspetelui său. Am ceea ce vrei, dar nu 
cred că o să-ţi placă. 

— De ce nu? întrebă Abrahms, sorbind din băutură, privindu-şi 
interlocutorul pe deasupra marginii paharului, pînă cînd acesta 
luă loc în faţa lui. 

— În esență, pentru că este confuz şi ceea ce este confuz în 
această afacere trebuie abordat cu mare grijă, cu delicateţe. lar 
dumneata nu eşti un om delicat, Abrahms, iartă-mă. Imi spui că 
acest Converse este duşmanul dumitale, un aşa-zis infiltrat, iar 
eu îți spun că n-am găsit nimic în sprijinul acestei concluzii. 
Inainte de orice, trebuie să existe un motiv personal foarte 
puternic pentru ca un neprofesionist să se angajeze în acest gen 
de înşelătorie, în acest gen de comportament, dacă vrei. Trebuie 
să existe un imbold puternic pentru a lovi într-o cauză pe care o 
urăşte... Ei bine, ar putea fi un motiv, există şi un duşman pe 
care probabil că îl urăşte foarte tare, dar nici unul din ele nu este 
compatibil cu ceea ce spui tu. Informaţia nu poate fi pusă sub 
semnul întrebării. Provine de la Quang Dinh... 

— Ce mai e şi asta? îl întrerupse generalul. 

— O secție specializată a spionajului nord-vietnamez. 

— Ai surse acolo? 

— Îi alimentăm de ani de zile cu informaţii — nimic vital, dar 
suficient pentru a cîştiga o oarecare influență. Erau anumite 
lucruri pe care trebuia să le aflăm: ar fi putut fi întorşi împotriva 
noastră. 

— Şi Converse ăsta a luptat în Vietnamul de Nord? 

— Timp de mai mulţi ani a fost prizonier de război; există un 
dosar voluminos în ce-l priveşte. La început, cei care l-au prins 
s-au gîndit să-l folosească în scopuri propagandistice, în emisiuni 
la radio şi la televiziune, ca să implore guvernul american să 
înceteze bombardamentele şi să se retragă — aiureli de felul ăsta. 
Vorbea bine, arăta bine, era tipul clasic de american. Inițial l-au 
prezentat ca pe un ucigaș picat din cer, salvat de furia mulțimii, 
de trupele pătrunse de simţ umanitar; apoi l-au prezentat în timp 
ce făcea gimnastică şi mînca. Sperau să-l determine astfel să 
facă declaraţii spectaculoase. Considerau că este o fire slabă, un 
tînăr care va putea fi înfrînt cu uşurinţă, şi va face ce i se cere în 
schimbul unui trai mai confortabil — după ce trecuse printr-o 
perioadă de privațiuni foarte dure. Dar s-au înşelat. Sub aparența 
de blîndețe s-a dovedit ca metalul. Mai mult chiar, pe măsură ce 

treceau lunile devenea tot mai puternic. Pînă la urmă şi-au dat 
seama că creaseră — creaseră este cuvîntul lor — un cîine al 
iadului din cel mai dur oțel. 

— Cîine al iadului ? Şi asta e tot expresia lor? 

— Nu, îi spuneau element turbulent, ceea ce are şi puțin haz, 
din moment ce admiteau că era creaţia lor. Cu cît tratamentul 
devenea mai dur, cu atît era mai greu de stăpînit şi mai 
recalcitrant. 

— Mi se pare logic, spuse Abrahms. Era furios. Enervează 
un şarp al deşertului şi după aceea n-ai decît să vezi cum atacă. 

— Te asigur, dragă Chaim, că nu aceasta este reacția normală 
a unei ființe omeneşti aflată în astfel de condiţii. Poate să se 
înfurie şi să atace, sau să se închidă în sine pînă ajunge să piardă 
total legătura cu exteriorul; tot atît de bine se poate prăbuşi 
ajungînd să facă orice compromis i se cere. Dar el n-a făcut 
nimic din toate astea. A reacționat în permanență calculat şi 
extrem de inventiv, bazîndu-se pe resursele sale de supraviețuitor. 
A condus două tentative de evadare — prima a durat trei zile şi a 
doua cinci — înainte de a fi prinşi. Pentru că a condus acţiunile, a 
fost aruncat într-o cuşcă pe malul fluviului Mekong. A învățat 
să ucidă şobolani de apă apucîndu-i pe sub suprafața apei, ca un 
rechin. Apoi a fost aruncat într-un puț săpat în pămînt la o 
adîncime de peste zece metri, acoperit cu o rețea de sîrmă 
ghimpată. Într-o noapte, în timpul unei furtuni cumplite, a reuşit 
să se cațăre, a aruncat sîrma ghimpată la o parte şi a fugit de 
unul singur. A străbătut toată jungla spre sud, pînă a ajuns la 
liniile americane. Nu a fost o treabă uşoară. Omul acesta şi-a 
cîştigat propriul război. 

— De ce nu l-au ucis, pur şi simplu? 

— Şi eu m-am întrebat, spuse specialistul, aşa că i-am telefonat 
sursei mele din Hanoi, celui care mi-a fumizat informația. A 
spus un lucru ciudat, foarte impresionant într-un anumit fel. A 
spus că el nu ştie, dar presupune că a fost vorba de respect. 

— Faţă de un element turbulent? 

— Captivitatea în timp de război dă naştere la multe lucruri 
ciudate, Chaim, atît în ce-l priveşte pe prizonier, cît şi pe cel 
care îl păzeşte. Sînt mulți factori implicați în acest joc urit. 
Agresiune, rezistență, bravură, teamă şi, nu în ultimă instanță, 
curiozitate — mai ales atunci cînd actorii provin din medii cu 
culturi atît de diferite cum sînt Occidentul şi Orientul. Adesea 

sc formează o legătură anormală, care nu diminuează 
animozitatea la nivel de naţiuni, dar dă naştere la o reacție subtilă 
de respect între aceşti oameni, care nu se află acolo din proprie 
voinţă. Analizele au arătat că cel care percepe primul această 
relație este paznicul, nu prizonierul. Pe acesta din urmă îl 
obsedează libertatea şi supraviețuirea, în timp ce paznicul începe 
să-şi pună întrebări cu privire la autoritatea absolută asupra vieţii 
şi libertăţii altor oameni. Paznicii încep să se întrebe cum ar fi 
dacă s-ar afla ei în locul prizonierului. Este vorba de un sindrom 
pe care psihiatrii îl numesc „sindromul Stockholm“. 

— Ce naiba vrei să spui cu aiureala asta? Parcă eşti unul din 
ramoliții ăia plicticoşi din Knesset care citesc nu ştiu ce moțiune. 
Puțin de ici, puţin de colo şi o mulțime de vorbe goale! 

— Nu eşti deloc delicat, Chaim, asta e cât se poate de clar. 
Încerc să-ți explic că în timp ce acest Converse își hrănea ura și 
obsesiile, paznicii lui intraseră în joc şi, aşa cum sugerează sursa 
mea din Hanoi, i-au cruțat viața din respect, înainte de ultima 
evadare, cea care a reuşit. 

Spre uimirea lui Abrahms, specialistul tăcu. 

— Şi? întrebă el. 

— Şi asta e tot. Nu există nici o motivaţie la duşmanul tău, 
dar există motivaţia ta şi duşmanul tău — concluzii la care se 
ajunge, fireşte, pe alte căi. În ultimă instanță, doreşti să zdrobeşti 
revoluția oriunde erupe, să înăbuşi toate revoluțiile din Lumea 
a Treia, mai ales pe cele islamice, pentru că ştii că au fost puse 
la cale de marxişti — a se citi sovietici —, și reprezintă o amenințare 
directă pentru Israel. Intr-un fel sau altul, amenințarea mondială 
este cea care v-a reunit pe toți şi, după părerea mea, pe bună 
dreptate. Există un loc şi un timp pentru complexul militar 
industrial şi acesta e acum. El trebuie să conducă guvernele din 
lumea liberă înainte ca aceasta să fie îngropată de duşmanii ei. 

Specialistul se opri. Chaim Abrahms miji ochii şi se strădui 
să nu strige la el. 

— Și? 

— Nu vezi? Acest Converse este unul de-ai voştri. Totul 
pledează în acest sens. Are motivaţie şi un duşman pe care l-a 
văzut de aproape. Este un avocat foarte respectat care cîştigă o 
mulţime de bani la o firmă foarte conservatoare, iar printre clienții 
lui se numără cele mai bogate corporații şi conglomerate. Tot 
ceea ce reprezintă şi ce apără el poate beneficia de eforturile 

voastre. Confuzia este generată de metodele lui neortodoxe, care 
ar putea fi acceptate în domeniul lui strict specializat. Pe piețe 
se răspîndesc fel de fel de zvonuri; trebuie să se ţină seama de 
înşelătorii şi de diversiuni. Oricum, nu doreşte să vă distrugă, ci 
să vi se alăture. 

Evreul îşi puse paharul jos, pe podea şi se ridică greoi de pe 
scaun. Cu bărbia în piept şi cu mîinile la spate, începu să se 
plimbe prin încăpere fără să mai scoată o vorbă. Cînd se opri îl 
privi pe specialist: 

— Să presupunem — doar să presupunem — că atotputernicul 
Mossad a făcut o greşeală, că există ceva ce n-aţi descoperit? 

— Îmi vine greu să accept acest lucru. 

— Dar există şi această posibilitate! 

— În lumina informaţiilor pe care le-am adunat, mă îndoiesc. 
De ce le puneţi sub semnul întrebării? 

— Pentru că am un nas bun, de asta! 

Omul de la Mossad rămase cu ochii aţintiți asupra lui 
Abrahms. 

— Există o singură posibilitate, Chaim. Dacă acest Converse 
nu-i cine şi ce ţi-am spus eu, ceea ce ar contrazice toate datele 
pe care le-am adunat, atunci este agent al guvernului său. 

— Asta este ... ceea ce miros eu, spuse evreul încet. 

Acum fu rîndul specialistului să tacă. Trase adînc aer în piept 
apoi răspunse: 

— Îţi respect fineţea mirosului, bătrîne. Nu același lucru pot 
să-l spun despre felul în care te porti. Ceilalţi ce cred? 

— Că minte, că îi acoperă pe alţii care s-ar putea să ştie sau 
nu cîte ceva şi îl folosesc pe el drept scut, drept un „pion“ 
acesta a fost termenul utilizat de Palo Alto. 

Ofiţerul din Mossad continuă să se uite fix la evreul din Sabra, 
dar ochii lui priveau în gol, iar în mintea lui îşi făceau loc 
complicaţii pe care puţini oameni le-ar fi putut înţelege. 

— Se poate, şopti el, ca şi cînd ar fi răspuns unei întrebări 
nerostite. Aproape de neconceput şi totuşi, posibil. 

— Ce anume? Că în spatele lui s-ar afla Washingtonul? 

— Da. 

— De ce? 

— Reprezintă o alternativă la care personal nu subscriu, dar 
este singura care a mai rămas şi care poate fi considerată cît de 
cît plauzibilă. Mai simplu spus, deține prea multe informaţii. 

— Nu poate fi vorba de Washington, în sensul obişnuit al 
cuvîntului, nici de guvern în sensul larg, ci de o anumită parte a 
guvernului care a auzit anumite şoapte, dar nu are certitudinea. 
Dacă există un asemenea grup, s-ar da de gol pînă la urmă. Şi 
atunci au ales un om cu o biografie potrivită, cu amintiri potrivite, 
ba chiar şi cu cea mai potrivită profesiune ca să afle mai mult. 
S-ar putea să creadă fiecare cuvinţel pe care îl rostește. 

Evreul din Sabra rămăsese uluit. 

— Este prea complicat pentru mine, spuse el brusc. 

— Mai întîi încearcă să vezi lucrurile cum ţi-am spus eu. 
Încearcă să-l accepţi; s-ar putea să fie sincer. Va trebui să vă 
dea ceva concret; asta puteţi obține. Dar tot atît de bine s-ar 
putea să nu vă dea nimic, pentru că nu poate. 

— Și? 

— Dacă nu poate, înseamnă că tu ai avut dreptate. În acest 
caz, încearcă să te ţii cît mai departe de el şi de cei care îl 
sponsorizează. Trebuie să devină un paria, un om căutat pentru 
crime atît de nebuneşti încît să-i fie pusă sub semnul întrebării 
însăşi sănătatea mintală. 

— De ce să nu-l lichidăm, pur şi simplu? . 

— În nici un caz, nu înainte să fie etichetat drept nebun, în aşa 
fel încît nimeni să nu se ridice în apărarea lui. In felul acesta veți 
cîştiga timpul de care aveţi nevoie. Cînd este faza finală a 
Aquitaniei? Peste trei sau patru săptămîni, nu-i aşa? 

— Da, atunci va începe. 

Specialistul se ridică de pe scaun şi rămase gînditor în fața 
soldatului. 

— Repet, mai întîi încercaţi să-l acceptaţi, să vedeți dacă ceea 
ce am spus eu este adevărat. Dacă sesizați ceva ce îți provoacă 
în continuare suspiciuni, dacă există cea mai mică posibilitate 
ca omul să fie, cu sau fără voia lui, un provocator trimis de la 
Washington, atunci întocmeşte-i dosarul şi aruncă-l în gura 
lupilor. Faceţi din el un paria, aşa cum nord-vietnamezii au creat 
un câine al iadului. Apoi lichidați-l repede, înainte să ajungă 
altcineva la el. 

— Vorbeşte cumva un Sabra din interiorul Mossadului? 

— Absolut şi cît se poate de clar. 


Tînărul căpitan Şi civilul ceva mai în vîrstă ieşiră din clădirea 
Pentagonului pe uşa de sticlă ca şi cum nu s-ar fi cunoscut. 
Porniră separat de-a lungul celor cîtorva trepte şi o luară la stînga 

pe aleea de ciment care duce la parcarea imensă. Cînd ajunseră 
la uriașa zonă asfaltată a parcării, o luară în direcții diferite, fiecare 
spre maşina sa. Dacă cei doi oameni fuseseră supravegheați în 
ultimele cincizeci de secunde, nu exista nici un indiciu că s-ar fi 
cunoscut. 


Buickul coti la dreapta şi pătrunse în parcarea de la subsol a 
hotelului. La capătul rampei, şoferul îi arătă paznicului cheia 
camerei, iar acesta ridică bariera galbenă, făcîndu-i semn să 
treacă. După ce parcă automobilul, căpitanul cobori, trecu prin 
uşa turnantă şi ajunse la grupul de ascensoare din holul de jos. 
Uşile celui de-al doilea ascensor se deschiseră şi apărură două 
perechi care nu avuseseră intenţia să ajungă pînă la subsol. 
Izbucniră în rîs şi apăsară de mai multe ori butonul în dreptul 
căruia scria Holul central, în timp ce ofițerul îl apăsă pe cel al 
etajului paisprezece. Şase secunde mai tîrziu, ieşea pe coridor şi 
se îndrepta spre scara de incendiu, pe care cobori la etajul 
unsprezece. 


Toyota albastră cobori de pe rampă, şoferul scoase mîna în 
care ținca cheia camerei, rulă pînă găsi un loc liber şi parcă cu 
grijă maşina. 

Civilul cobori şi îşi consultă ceasul. Satisfăcut, intră pe uşa 
turnantă şi o porni spre ascensoare. Al doilea ascensor era gol şi 
civilul se simţi tentat să apese pe butonul de la etajul unsprezece; 
era obosit şi nu-l încînta ideea unei plimbări pe scară. Gîndindu-se 
că s-ar putea să mai apară şi alți pasageri în lift, se decise să 
respecte regulile şi apăsă pe butonul cu numărul nouă. 


Ajuns în faţa camerei, civilul ridică mîna, bătu o dată, aşteptă 
cîteva secunde, apoi mai bătu de două ori. Cîteva secunde mai 
tîrziu, căpitanul deschise ușa. In spatele lui se afla un al treilea 
bărbat, tot în uniformă, ale cărei trese arătau că este locotenent 
în Marina Militară. Stătea la birou, aplecat deasupra unui telefon. 

— Mă bucur că ai ajuns la timp, spuse ofițerul. Circulaţia a 
fost îngrozitoare. Convorbirea va avea loc în cîteva minute. 

Civilul intră, dînd din cap către ofiţerul de marină în timp ce 
vorbea: 

— Ce aţi aflat despre Fitzpatrick? întrebă el. 

— Se află unde nu ar trebui să se afle, răspunse locotenentul. 

— Puteţi să-l aduceţi înapoi? 

— De asta mă ocup acum, dar nu ştiu de unde să încep. Sînt 
un om neînsemnat în această ierarhie uriaşă. 

— Nu sîntem cu toții așa? întrebă căpitanul. 

— Cine ar fi crezut că Halliday o să se ducă la el? întrebă 
iritat ofițerul de marină. Sau, dacă avea de gînd să-l amestece, 
de ce nu s-a dus mai întîi la el? Şi de ce nu ne-a spus şi nouă? 

— Pot să răspund la ultimele două întrebări, răspunse militarul. 
ÎI proteja împotriva unor represalii < din partea Pentagonului. Dacă 
noi o încurcăm, cumnatul lui rămîne curat. 

— Iar eu pot să răspund la prima întrebare, spuse civilul. 
Halliday s-a dus la Fitzpatrick pentru că n-a avut încredere în 
noi. lar cele întîmplate la Geneva au dovedit că avea dreptate. 

— Cum? întrebă căpitanul pe un ton defensiv, fără intenția de 
a se scuza. N-am fi putut preveni nimic. 

— Nu, aşa este, fu de acord civilul. Dar n-am putut să facem 
nimic nici după aceea. Aici intervenea elementul încrederii şi el 
nu-şi putea permite să rişte. Nu ne puteam permite. 

Telefonul sună. Locotenentul ridică receptorul şi ascultă o 
clipă. 

— Mykonos, spuse el. 

Connal Fitzpatrick şedea în fața lui Joel la masa adusă de 
cei de la serviciul de cameră şi bea ultimele picături de cafea. 
Terminaseră de mîncat, terminaseră şi povestea, iar Converse 
răspunsese la toate întrebările pusc de jurist, respectîndu-şi 
cuvîntul dat. Avea nevoie de un aliat devotat. 

— Cu excepţia cîtorva identități şi a unor materiale de dosar, 
spuse Connal, nu ştiu mult mai mult decît ştiam înainte. Dar voi 
afla atunci cînd voi vedea numele alea de la Pentagon. PENER 
că nu știi cine le-a furnizat? 

— Nu. Beale zicea că o parte din ele sînt probabil greşite, 
spre deosebire de restul; trebuie să se facă legătura între ele şi 
Delavane. 

— Dar cineva le-a furnizat. Trebuie să fi existat vreun motiv 
pentru care au fost trecute pe listă. 

— Beale i-a numit „factori de decizie“ în domeniul 
aprovizionării militare. 


233 


— Atunci va trebui să-i văd. Am lucrat cu oamenii ăştia. 

— Tu? 

— Da. Nu foarte des, dar suficient pentru a mă descurca printre ei. 

— De ce tocmai tu? 

— În esenţă, pentru că am tradus diverse interpretări juridice 
dintr-o limbă în alta cînd era vorba de tehnică militară. Cred că 
ti-am mai spus că vorbesc... 

— Da, mi-ai spus, interveni Joel. 

— La naiba! strigă Fitzpatrick, mototolind şervetul în pumn. 

— Ce s-a întîmplat? 

— Press ştia că am legături cu comitetele astea, cu băieții de 
la tehnologie şi arme! Ba chiar m-a întrebat de ei. Pe cine cunosc, 
cine îmi place... în cine am încredere. Iisuse! De ce nu mi-a 
spus mie! Dintre toți cei pe care îi cunoştea, eu aş fi fost alegerea 
cea mai potrivită. Doar eram cel mai bun prieten al lui. 

— Tocmai de asta nu ţi-a spus. 

— Ticălos nenorocit! exclamă Connal. Ridică privirea în sus: 
sper că auzi şi tu asta, Press. 

— Chiar crezi că s-ar putea să te audă. 

Fitzpatrick îl privi pe Joel. 

— Da. Să ştii că cred. Deşi sînt conştient că n-ar trebui să 
cred, totuşi cred. Şi trebuie neapărat să aflu numele alea! 

— Jar eu trebuie să ajung la servieta mea diplomat, dar nu mă 
pot duce singur. 

— Eu sînt cel ales, spuse marinarul. Eşti convins că Leifhelm 
are dreptate? Chiar crezi că poate să anuleze ordinul Interpolului? 

— Am unele îndoieli în privinţa asta, dar cînd mă gîndesc la 
libertatea mea de mişcare, sper să poată. Şi dacă poate, încep să 
mă sperii. 

— in privinţa asta sînt de acord cu tine, consimţi Connal, 
ridicîndu-se de pe scaun. Am să sun la recepție să-mi comande 
un taxi. Dă-mi cheia de la seiful din gară. 

Converse băgă mîna în buzunar şi scoase o cheie mică. 

— Leifhelm te-a văzut. Ar putea să pună pe cineva să te 
urmărească; a mai făcut-o. 

— De data asta am să fiu de zece ori mai precaut. Dacă văd 
aceeaşi maşină de două ori, mă duc la o berărie. Ştiu mai multe 
prin zonă. 

Joel se uită la ceas. 

— E ora zece fără douăzeci. Crezi că ai putea să treci mai 
întîi pe la universitate? 

— Dowling? 

— A zis că vrea să-mi facă cunoștință cu cineva. Treci pe 
lîngă el — sau ei — şi spune că totul este sub control, nimic mai 
mult. Îi datorez măcar atîta lucru. 

— Dar dacă încearcă să mă oprească? 

— Atunci arată-i cartea de identitate şi spune că e prioritate 
numărul unu, sau ceva ultrasecret sau orice altă frază îți vine în 
mintea aia a ta inventivă. 

— Mi se pare mie sau simt un fel de invidie? 

— Nu, e vorba doar de recunoaşterea meritelor. Ştiu de unde 
vii. Am fost şi eu acolo. 


Fitzpatrick păşea încet pe aleea largă din fața uriașei clădiri 
a Universităţii, cîndva palatul puternicului arhiepiscop de Köln. 
Lumina lunii se reflecta în ferestrele catedralei. Dincolo de alee, 
grădina părea ieșită dintr-un ţinut straniu, de o eleganţă feerică — 
cercuri adormite de flori absolut inconştiente de frumuseţea lor. 
Pe Connal îl impresionă atît de mult peisajul, încît aproape că 
uită de ce se afla acolo. 

Motivul îi reveni rapid în memorie cînd văzu un bărbat zvelt, 
aşezat pe o bancă. Omul întinsese picioarele şi le încrucişase în 
dreptul gleznelor. Pe cap avea o pălărie moale de fetru care nu-i 
lăsa părul blond să se vadă la tîmple şi la ceafă. Aşadar, acest 
Caleb Dowling era actor, îşi zise Connal, amuzat de faptul că 
Dowling mimase surprinderea cînd îşi dăduse seama că 
Fitzpatrick nu auzise de el. Dar nici Converse nu auzise; 
reprezentau fără îndoială o minoritate nesemnificativă în 
comparaţie cu fanii televiziunii. Un profesor universitar care îşi 
consumase fanteziile tinereţii, un om căruia îi plăcea să-şi asume 
riscuri, după cum spunea Joel, care cîştigase o luptă dură, dar 
era marcat de faptul că soția lui trebuia să facă față unui coşmar 
cumplit. Însă nici marinarul care luptase în iadul de la Kwajalein 
nu putea fi subestimat. 

Fitzpatrick se duse direct spre bancă şi se aşeză la cîțiva 
centimetri de Dowling. Actorul îi aruncă o privire, apoi scutură 
din cap: 

— Dumneata? 

— Îmi cer scuze pentru noaptea trecută, spuse Connal. Mi se 
pare că nu am fost prea convingător. 

— ţi lipseşte o anumită finețe, tinere. Dar unde naiba e 
Converse? 

— Îmi pare rău. N-a putut să vină, dar nu fiţi îngrijorat. Totul 
este OK şi sub control. 

— Care OK şi al cui control? ripostă actorul supărat. I-am 
spus lui Joel să vină aici, nu să trimită un înlocuitor. 

— Îmi pare nespus de rău. Sînt locotenent-comandor în Marina 
Militară a Statelor Unite şi jurisconsult principal la una dintre 
cele mai mari baze navale. Domnul Converse a acceptat o 
misiune din partea noastră care comportă un important risc 
personal şi este strict secretă. Vă rog să vă retrageţi, domnule 
Dowling. Apreciem în mod deosebit — vorbesc şi în numele lui 
Converse —, apreciem interesul şi generozitatea dumneavoastră, 
dar acum este timpul să vă retrageţi. Şi asta, pentru binele 
dumneavoastră. 

— Ce se aude cu Interpolul? A omorît un om. 

— Care încerca să-l omoare, adăugă Fitzpatrick repede, ca 
un avocat care continuă declarația supărătoare a unui martor. 
Acest lucru se va lămuri pe căi interne şi acuzaţiile vor fi retrase. 

— Sînteţi foarte blînd, domnule comandor, spuse Dowling, 
îndreptîndu-şi spatele. Mai blînd decît aseară — de fapt, azi de 
dimineaţă. 

— Eram foarte supărat. Îi pierdusem urma și trebuia să-i 
transmit niște informații vitale. 

Actorul îşi puse picior peste picior şi se lăsă pe spătar, cu 
mîinile atîrnînd peste marginea băncii. 

— Aşadar, chestia în care sînteți implicați amîndoi, 
dumneavoastră şi Converse, este o treabă secretă? 

— Strict secretă, domnule. 

— lar faptul că şi el şi dumneavoastră sînteţi avocaţi are o 
legătură cu anumite iregularități care aduc atingere armatei, aşa 
este? — 

— Intr-un sens foarte larg, da. Din păcate, nu vă pot da mai 
multe amănunte. Converse zicea că vreți să-i faceți cunoştinţă 
cu cineva. 

— Da, aşa este. Am spus cîteva lucruri dure despre el, dar le 
retrag; îşi făcea datoria. Nu ştia cine sînt eu, aşa după cum nu 
ştiați nici dumneavoastră. I-a spus soţia. E un om inteligent, dur, 
dar corect. 

— Sper că înțelegeți că, date fiind împrejurările, Converse nu 
poate răspunde acestei cereri. 

— O s-o faceţi dumneavoastră, spuse Dowling calm, luîndu-și 
braţul de pe spătarul băncii. 

Connal tresări. În spatele lui simţi o mișcare; întoarse rapid 
capul şi privi peste umăr. Din umbra aruncată de clădire apăru 
silueta unui bărbat; omul se apropia traversînd pajiştea verde... 
Braţul aruncat ca din întîmplare peste spătarul băncii! Şi apoi 
luat tot aşa, ca din întîmplare! Ambele mișcări reprezentaseră 
semnale! Identitate confirmată. Intră în scenă. 

— Ce naiba ai făcut? întrebă juristul furios. 

— Incerc să vă bag minţile în cap, spuse Dowling. Dacă intuiţia 
a funcţionat corect, am făcut ceea ce trebuie. Dacă am dat greş, 
tot am făcut ceea ce trebuie. 

— Ce? 

Bărbatul care traversa pajiştea ajunse în lumina clară a lunii. 
Era un tip solid, îmbrăcat în costum şi purta cravată. Părea să fie 
de vîrstă mijlocie şi părul cărunt îi dădea aerul unui om de afaceri 
prosper, dar cît se poate de furios în momentul acela. Dowling 
se ridică în picioare şi spuse: 

— Domnule comandor, ţi-l prezint de Excelenţa sa, Walter 
Peregrine, ambasadorul Statelor Unite ale Americii în Republica 
Federală Germană. 


Locotenentul David Remington îşi şterse ochelarii cu ramă 
de oţel cu un şervet îmbibat cu silicon, pe care îl aruncă apoi în 
coșul de hirtii. Se ridică de la birou, își puse ochelarii şi se duse 
la o oglindă fixată pe uşa din spate a biroului, ca să-şi verifice 
nodul de la cravată. Apoi îşi inspectă cu privirea dunga de la 
pantaloni. Ţinînd seama de faptul că era ora 17.30 şi se afla la 
birou de la ora 8.00, că mai fusese şi urgenţa aia patru-zero de 
la comandorul Fitzpatrick, se putea spune că arată destul de 
acceptabil. Oricum amiralul Hickman nu le pretindea ofițerilor 
jurişti să arate ca scoşi din cutie. Ştia că aceştia pot pleca în 
orice clipă în posturi mult mai bine plătite în viaţa civilă dacă ar 
fi încercat să impună cu stricteţe regulamentele. Ei bine, David 
Remington nu va face aşa ceva. Unde altundeva ar putea un om 
să călătorească în toată lumea, să-şi ţină nevasta şi cei trei copii 
în cele mai frumoase apartamente, să aibă asigurate şi plătite 
toate consultațiile medicale, inclusiv stomatologice şi să fie lipsit 
de stresul promovării pe linia ierarhică a corporațiilor particulare. 
Tatăl lui fusese jurisconsult al uneia dintre cele mai mari companii 
de asigurări din Hartford, Connecticut, şi făcuse ulcer la treizeci 
şi trei de ani, o cădere nervoasă la patruzeci şi opt, primul infarct 

la cincizeci şi unu şi, în cele din urmă, un atac coronarian masiv 
la cincizeci şi şase de ani, exact în momentul în care toată lumea 
spunea că este un as în meseria lui, că s-ar putea să devină chiar 
preşedinte. Astfel de lucruri se spun de obicei cînd oamenii mor 
fiind încă în activitate, ceea ce, din păcate, se întîmplă destul de des. 

Lui, însă, nu i se va întîmpla. David Remington va deveni 
unul dintre cei mai buni jurişti militari ai Marinei SUA, va sluji 
cei treizeci de ani, se va pensiona la cincizeci şi cinci de ani cu o 
pensie frumuşică şi va deveni un foarte bine plătit consultant 
militar la vîrsta de cincizeci şi şase de ani. Exact la vîrsta la care 
tatăl lui murise, el va începe să trăiască foarte decent şi liniştit. 
Trebuia să-şi creeze o reputaţie de om care ştie foarte multe 
despre legislaţia militară în domeniul marinei, pe care o respecta 
cu strictețe. Dacă va trebui să calce pe cineva pe picior, asta 
conta mai puţin. S-ar fi putut chiar să-i consolideze reputaţia. 
Nu-i păsa dacă se bucură sau nu de popularitate, important era 
să fie corect. Nu lua niciodată o hotărîre pînă nu se convingea că 
aceasta era corectă din punct de vedere legal. Consultanţi ca el 
erau foarte prețuiţi în practica civilă. 

Remington se întreba de ce dorea amiralul Hickman să-l 
vadă, mai ales la această oră, cînd cei mai mulți dintre funcționari 
plecaseră deja. Era o curte marţială care ar fi putut ridica o 
problemă delicată. Un ofițer negru, absolvent de la Annapolis, 
fusese prins vînzînd droguri în apropierea unui distrugător ancorat 
în Filipine; probabil că despre asta era vorba. Remington 
pregătise dosarul pentru judecătorul-avocat, care de fapt nici nu 
dorise să-l acuze pe cel în cauză; cantitatea era mică şi existau 
mulți alţii care vindeau mult mai mult. Aceştia, însă, nu fuseseră 
prinşi. 

Avea de gînd să-i spună acelaşi lucru şi lui Hickman. Avea 
de gînd să rămînă ferm pe poziții. Ei bine, la vîrsta de cincizeci 
şi şase de ani — virsta la care tatăl lui fusese ucis de politica 
companiei — el avea să se bucure de tot confortul unui club 
exclusivist, fără a plăti preţul cerut de corporație. Locotenentul 
Remington deschise uşa, pătrunse în holul cenuşiu și porni spre 
ascensorul care urma să-l ducă pînă la etajul trei, la biroul 
ofițerului cu cel mai înalt grad de la baza navală din San Diego. 

— Stai jos, Remington, spuse contraamiralul Brian Hickman. 
strîngînd mîna locotenentului înțepenit într-o poziţie rigidă şi în 
indică un scaun din fața biroului său mare. Nu ştiu ce părere ai, 

dar cînd eram de vîrsta dumitale spuneam despre o zi ca asta că 
e al naibii de împuţită. Uneori îmi doresc ca domnii din Congres 
să nu ne mai aloce aşa de mulți bani. Toţi s-au ambalat de parcă 
fumează numai marijuana. 

— Da, domnule. Înţeleg ce vreţi să spuneți, spuse Remington, 
aşezîndu-se în timp ce Hickman continua să stea în picioare la 
cîțiva metri, în stînga lui. Referirea la droguri îi confirma 
bănuielile; amiralul avea de gînd să se lanseze în argumentarea 
obişnuită — „de ce să mai ațîțăm nişte conflicte rasiale cu ceva 
ce se petrecuse tocmai în Filipine“. Ei bine, era pregătit. Legea, 
legea navală, nu era sensibilă la culoarea acuzaților. 

— O să-mi torn un binemeritat pahar de băutură, locotenente, 
spuse Hickman, îndreptîndu-se spre un bar lipit de perete. Pot 
să-ți ofer ceva? 

— Nu, vă mulţumesc, domnule. 

— Uite ce e, Remington, apreciez faptul că ai stat atât de 
tîrziu pentru ... pentru această discuție, dar nu vreau să te văd 
într-o postură atît de oficială. Ca să fiu sincer, n-avem nici un 
chef să beau de unul singur, iar ceea ce am să-ţi spun nu e chiar 
atît de important. Vreau numai să-ţi pun cîteva întrebări. 

— Postură oficială, domnule? Atunci am să iau un pahar de 
vin alb, dacă aveți. 

— Întotdeauna am, spuse amiralul resemnat. Îl păstrez pentru 
cei care se pregătesc să divorțeze. 

— Căsătoria mea merge bine, domnule. 

— Mă bucur să aud. Eu sînt la a treia nevastă — şi îmi dau 
seama că ar fi trebuit să rămîn cu prima. 

Hickman turnă în pahare, le aşeză pe birou apoi îşi lărgi 
cravata înainte de a vorbi. Vocea lui era neutră, dar pe Remington 
nu-l lăsa deloc indiferent ceea ce auzi. 

— Cine naiba este Joel Converse? întrebă amiralul. 

— Poftim? ; 

Amiralul oftă, hotărît s-o ia de la capăt. 

— La ora douăsprezece şi douăzeci şi unu de minute ai pus 
statutul de steguleţ pentru toate cercetările legate de dosarul 
unui anume locotenent Joel Converse. A fost pilot în războiul 
din Vietnam. 

— Ştiu ce a fost, spuse Remington. 

— La ora cincisprezece şi două minute, continuă Hickman 
privind în blocnotesul lui, am primit un telex de la Secţia navală 

cinci prin care se cerea îndepărtarea stegulețului şi eliberarea 
materialului de urgență. Temeiul cererii era — ca de obicei — 
securitatea naţională. Amiralul făcu o pauză şi sorbi din pahar; 
nu părea grăbit, ci numai uşor plictisit. I-am ordonat aghiotantului 
meu să-ți telefoneze şi să te întrebe de ce ai pus stegulețul. 

— Şi i-am oferit răspunsul complet, domnule, interveni 
Remington. Am primit instrucțiuni de la juristul principal SAND 
PAC şi i-am citat regulamentul unde se precizează clar că juristul 
principal al unei baze navale poate să rețină anumite dosare în 
baza faptului că propriile lui cercetări pot fi compromise prin 
intervenția unei terțe părți. Este o chestiune standard în legislația 
civilă, domnule. Biroul Federal de Investigaţii nu dă decît rareori 
poliţiei locale sau metropolitane anumite informații din cele 
adunate în cadrul unei anumite anchete pentru simplul motiv că 
investigația poate fi compromisă prin scurgerea de informații 
sau prin practici corupte. 

— Şi juristul nostru principal, comandorul Fitzpatrick, 
efectuează acum o investigație asupra unui ofițer care a părăsit 
serviciul militar cu optsprezece ani în urmă? 

— Nu ştiu, domnule, spuse Remington. Ştiu numai că acestea 
au fost ordinele lui şi că rămîn în vigoare şaptezeci şi două de 
ore. După aceea, puteți semna ordinul de eliberare a 
documentelor. Şi preşedintele țării poate face acest lucru în caz 
de necesitate națională. 

— Ştiam că e vorba de patruzeci şi opt de ore, spuse Hickman. 

— Nu, domnule. Termenul de patruzeci şi opt de ore este 
pentru eliberarea oricărui dosar cu steguleț, indiferent cine îl 
cere, cu excepţia preşedintelui Americii. Această procedură nu 
are nimic comun cu prerogativele juristului principal. 

— Cunoşti bine legea, aşa e? 

— La fel ca oricare alt jurist al Marinei SUA, domnule. 

— Inţeleg. Amiralul se lăsă pe spătarul scaunului său rotativ 
şi îşi puse picioarele pe colțul biroului. 

— Comandorul Fitzpatrick este plecat din bază, aşa e? Din 
cîte îmi amintesc, a avut o urgenţă. 

— Da, domnule. Este la San Francisco cu sora lui şi cu copiii. 
Soţul ei a fost ucis la Geneva, iar înmormâîntarea este mîine. Cel 
puțin aşa cred. 

— Da, am citit despre asta. A naibii încurcătură... Dar ştii 
cum să dai de el, nu-i aşa? 

— Am numărul de telefon. Doriţi să-l anunţ despre cererea 
Diviziei a cincea? 

— Nu, nu, strigă Hickman, scuturînd din cap. Nu într-un 
moment ca acesta. Pot să aştepte cel puţin pînă mîine după- 
amiază. Sper că şi ei cunosc regulamentele. Dacă securitatea 
naţională se află într-un pericol aşa de mare, ştiu şi ei unde se 
află Pentagonul — şi ultimele zvonuri de la Arlington spun că au 
aflat şi unde este Casa Albă. Amiralul se opri, se încruntă, apoi 
îl privi pe locotenent. Dacă am presupune că nu ştii unde poți să 
dai de Fitzpatrick? 

— Dar ştiu, domnule. 

— Da, dar să presupunem că nu ştii şi primeşti o cerere 
întemeiată — nu chiar de la preşedinte, dar foarte urgentă — ai 
putea să ridici steguleţul, nu-i aşa? 

— Teoretic, fiind al doilea ca autoritate, aş putea. Atât timp cît 
îmi asum răspunderea legală pentru raționamentul meu. 

— Ce? 

— Că am considerat cererea ca suficient de urgentă pentru a 
încălca ordinul dat anterior de juristul principal, ordin care 
prevedea o interdicție de şaptezeci şi două de ore pentru orice 
fel de acțiune. Comandorul Fitzpatrick a fost foarte ferm. Sincer 
să fiu, în afară de intervenţia preşedintelui, din punct de vedere 
legal sînt obligat să mențin privilegiul juristului militar principal. 

— Aş spune că şi din punct de vedere moral, fu de acord 
Hickman. 

— Morala nu are nimic de-a face cu asta, domnule. Este vorba 
de o prevedere legală clară. Să dau telefon, domnule? 

— Nu, la naiba cu toate. Hickman îşi dădu jos picioarele de 
pe birou. Eram numai curios şi, sincer să fiu, m-ai convins. Fitz 
nu ti-ar fi dat un asemenea ordin dacă nu ar fi avut motive 
serioase. Divizia a cincea poate să mai aştepte trei zile, doar 
dacă băieții nu vor să dea o fugă pînă la Washington. 

— Aş putea să vă întreb cine a formulat această cerere? 

Amiralul îl privi fix pe Remington. 

— Am să-ţi spun peste trei zile. Ştii, am promis să țin secret. 
Oricum ai să afli, pentru că în absenţa lui Fitz va trebui să semnezi 
ordinul de eliberare a documentației. 

Hickman îşi goli paharul şi locotenentul înțelese. Discuţia se 
terminase. Remington se ridică în picioare şi puse paharul de vin 
băut numai pe jumătate pe bar, rămase în poziţie de drepți şi întrebă: 

— Mai aveţi ceva să-mi spuneți, domnule? 

— Nu, asta e tot, zise amiralul, cu privirea pierdută pe 
fereastră, spre oceanul aflat dincolo de ea. 

Locotenentul salută regulamentar şi Hickmam duse mîna 
alene spre frunte. Locotenentul făcu stînga împrejur şi se îndreptă 
spre uşă. 

— Remington? 

— Da, domnule! răspunse locotenentul întorcîndu-se. 

— Cine naiba este Converse ăsta? 

— Nu ştiu, domnule. Dar comandorul Fitzpatrick a spus că 
stegulețul marchează o urgență patru-zero. 

— Iisuse... 


Hickman ridică receptorul şi formă un număr. Cîteva clipe 
mai tîrziu vorbea cu un coleg din Districtul naval cinci. 

— Mi-e teamă că va trebui să aștepți trei zile, Scanlon. 

— De ce? întrebă amiralul cu numele de Scanlon. 

— Avizul negativ al juristului principal interzice accesul la 
dosarul Converse. Dacă vrei să încerci prin Washington, n-ai 
decît. Aşa am putea coopera. 

— Dar ţi-am spus, Brian, oamenii mei nu vor să treacă prin 
Washington. Washingtonul face prea multe valuri şi noi nu vrem asta. 

— Ei bine, atunci, de ce nu-mi spui la ce-ţi trebuie dosarul lui 
Converse? Cine e tipul ăsta? 

— Ți-aş spune dacă aş putea. Ca să fiu sincer, nici eu nu ştiu 
prea multe, iar ceea ce ştiu am jurat să ţin secret. 

— Atunci du-te la Washington. Eu trebuie să ascult de juristul 
meu şef, care, din întîmplare, nu este aici. 

— Nu este...? Dar ai vorbit cu el. 

— Nu, cu adjunctul lui, un locotenent pe nume Remington. A 
primit ordin direct de la juristul principal. Te rog să mă crezi, pe 
Remington n-ai cum să-l clinteşti. S-a acoperit cu tot felul de 
articole de lege. Este cunoscut ca un tip încuiat. 

— A spus de ce s-a pus acest aviz negativ? 

— Nu are nici cea mai mică idee. Ce-ar fi să-i dai un telefon? 
Probabil că n-a plecat încă şi ai putea să... 

— Sper că n-ai pomenit numele meu? îl întrerupse Scanlon 
agitat. 

— Nu, fiindcă aşa m-ai rugat, dar oricum o să-l afle peste trei 
zile. Va trebui să semneze ordinul de eliberare a documentației 
şi voi fi obligat să-i spun cine a cerut-o. Hickman făcu o pauză, 
apoi explodă: Ce naiba se petrece aici, amirale? Un pilot oarecare, 

lăsat la vatră acum optsprezece ani, apare dintr-o dată pe listele 
celor mai căutați oameni. Am primit un telex de la Divizia a 
cincea, apoi îmi telefonezi tu, vorbeşti de amintirile noastre de 
la Annapolis, dar nu-mi spui nimic. Acum aflu că însuşi juristul 
meu principal a pus un aviz negativ pe acest dosar, fără ca eu să 
ştiu nimic! In plus, are nişte probleme personale şi nu pot să-l 
deranjez pînă mîine. La naiba, cineva ar trebui să-mi spună şi 
mie ce se întîmplă! 

La celălalt capăt al firului nu se auzi decît un gîfiit. 

— Scanlon! 

— Ce-ai spus? Vocea amiralului venea de la peste cinci mii 
de kilometri. 

— Că am de gînd să aflu ce naiba ... 

— Nu, statutul. Statutul de urgență al stegulețului. Scanlon 
abia se mai auzea. 

— Urgenţă patru-zero, asta am spus. 

Convorbirea se întrerupse brusc; se auzi doar un clic scurt. 
Amiralul Scanlon pusese receptorul în furcă. 


Walter Peregrine, ambasadorul SUA în Republica Federală 
Germană era furios. 

— Cum vă numiţi, domnule comandor? 

— Fowler, domnule, răspunse Fitzpatrick, privind scurt, dar 
aspru, spre Dowling. Locotenent-comandor Avery Fowler, 
Marina Militară a Statelor Unite. 

Connal se uită din nou la actor, care-l privea fix. 

— Am înţeles că sînt unele nelămuriri în această privință, 
spuse Peregrine, cu o privire la fel de ostilă ca şi a lui Dowling. 
Pot să văd o carte de identitate? 

— Nu port asupra mea cărți de identitate, domnule. Natura 
misiunii mele nu-mi permite. Fitzpatrick vorbea repede, precis, 
pe un ton categoric. 

— Vreau să-mi prezentați o dovadă care să ateste numele 
dumneavoastră, gradul şi serviciul în care lucraţi. Acum! 

— Numele pe care vi l-am dat este cel pe care am fost instruit 
să-l dau dacă voi fi întrebat de cineva din afara sferei de acțiune 
a misiunii. 

— Cine v-a instruit? 

— Superiorii mei, domnule. 

— Trebuie să înțelegem că Fowler nu este numele dumitale 
adevărat? 

— Cu tot respectul cuvenit, domnule ambasador, numele meu 
este Fowler, gradul meu este locotenent-comandor, serviciul în 
care activez este Marina Militară a Statelor Unite. 

— Unde dracu? crezi că te afli? In spatele liniilor inamice, 
capturat de duşmani? „Numele, gradul şi numărul matricol — 
asta este tot ceea ce trebuie să spui în conformitate cu Convenţia 
de la Geneva!“ 

— Asta este tot ce am permisiunea să spun, domnule. 

— O să aflăm noi imediat, domnule comandor, dacă ești 
într-adevăr comandor. Cît despre acest Converse, se pare că 
este un mare mincinos: ba se prezintă ca un om respectabil, ba 
fuge din faţa legii... 

— Vă rog să înțelegeţi, domnule ambasador, misiunea noastră 
este secretă. Nu implică în nici un fel diplomaţia şi nici nu 
afectează eforturile dumneavoastră ca reprezentant al Americii, 
dar este secretă. Am să raportez această convorbire superiorilor 
mei şi veţi primi fără îndoială veşti de la ei. Iar acum, domnilor, 
vă rog să mă scuzaţi, trebuie să plec. 

— Nu cred, „comandorule“. Dacă eşti ceea ce spui, totul va 
fi în ordine. Nici eu nu sînt prost. Nu voi spune nimic nimănui 
de la ambasadă. Domnul Dowling a insistat şi eu am acceptat 
această condiție. Ne vom încuia amîndoi într-o cameră şi vei da 
un telefon la Washington. Nu am ajuns în acest post ca să 
descoper că cineva face cercetări în parohia mea fără ca eu să 
ştiu despre ce e vorba. Dacă am să doresc o verificare din afară, 
am s-o cer eu! 

— Aş dori să vă pot face pe plac, domnule, e o cerință 
rezonabilă, dar mi-e teamă că n-am să pot. 

— Mi-e teamă că o să trebuiască să poți. 

— Regret. 

— Fă aşa cum ţi se spune, domnule comandor, interveni 
Dowling. Aşa cum ţi-am promis, vom păstra secretul. Converse 
are nevoie de protecție; este un om căutat de poliție într-o țară 
străină şi nici măcar nu vorbeşte limba aceasta. Acceptă oferta 
ambasadorului Peregrine. O să-şi țină cuvîntul. 

— Cu tot respectul, domnilor, răspunsul este negativ. Connal 
se întoarse şi porni pe alee. 

— Domnule maior! strigă ambasadorul furios. Opreşte-l! 
Opreşte-l pe omul ăsta! 

Fitzpatrick se uită înapoi. Nu se aşteptase la aşa ceva şi îşi 
dădu seama că greşise. Din umbra clădirii imense, maiestuoase, 

leşi în fugă un om, în mod cert ataşatul militar al ambasadorului 
— membru al personalului ambasadei! Connal îngheţă, căci îşi 
aminti cuvintele lui Joel: 

Oamenii aceia pe care i-ai văzut la aeroport, cei de la 
ambasadă... sînt de partea cealaltă. 

In alte împrejurări, Fitzpatrick s-ar fi oprit şi ar fi respins 
orice atac. Nu făcuse nimic rău, nimic ilegal şi nimeni nu-l putea 
obliga să discute chestiuni personale atît timp cît nu fusese 
încălcată nici o lege. Apoi îşi dădu seama cît de mult greşea! 
Generali ca George Marcus Delavane puteau să-l forțeze şi aveau 
s-o facă! Se răsuci pe călcîie şi o luă la fugă. 

Auzi cîteva focuri de armă. Două gloanţe sfişiară aerul pe 
deasupra capului lui! Se aruncă la pămînt şi se rostogoli în umbra 
tufişurilor, în timp ce o voce de bărbat răcnea tulburînd liniştea 
grădinilor adormite: 

- — Ticălos tîmpit ce eşti! Ce naiba vrei să faci? 

Se mai auziră alte împuşcături, o avalanşă de obscenități şi 
zgomotele unei lupte. 

— Vrei să-l omori...! Să nu spuneți nimic, domnule 
ambasador! 

Connal se strecură pe aleea de pietriş şi dădu la o parte 
frunzele. In lumina lunii, actorul, Caleb Dowling, fostul marinar 
de la Kwajalein, stătea deasupra maiorului, cu gheata pe gîtul 
acestuia. Apucă cu mîna braţul întins al maiorului, făcîndu-l să 
lase pistolul. 

— Eşti un tîmpit, maiorule! O, naiba să te ia, poate că eşti şi 
altceva! 

Fitzpatrick se ridică în genunchi, apoi în picioare şi o luă la 
goană spre ieşire. 

— N-am avut de ales! spuse Connal; servieta diplomat se 
afla pe canapea, iar avocatul stătea pe un scaun şi încă mai 
tremura. 

— Linişteşte-te, încearcă să te relaxezi. Converse se duse spre 
măsuţa elegantă de lîngă perete, unde se afla o tavă mare de 
argint cu whisky, gheaţă şi pahare. 

— Ai nevoie de o băutură, spuse el, turnîndu-i whisky lui 
Fitzpatrick. 

— Şi încă cum! N-a mai tras nimeni în mine pînă acum. Iisuse! 
oare aşa te simți cînd trage cineva în tine? 

— Da. Nu-ţi vine să crezi, pare ireal. Auzi nişte sunete ciudate 
care n-au nimic de-a face cu tine. Asta pînă cînd... pînă cînd ai 
dovada că este adevărat şi te vizează pe tine şi atunci ţi se face rău. 

Converse aduse paharul cu whisky. 

— Ai omis ceva, spuse Connal, luînd paharul şi privind în 
sus, spre Joel. 

— Nu, n-am omis nimic. Hai să ne gîndim la cele întîmplate. 
Dowling are dreptate, ambasadorul n-o să spună nimic celorlalți 
de la ambasadă... 

— Acum îmi amintesc, îl întrerupse Fitzpatrick, luînd cîteva 
înghițituri din whisky. Era într-un alt material secret. În timpul 
celei de-a doua încercări de evadare, un om a fost omorît. Te-ai 
dus lîngă el şi ai înnebunit pentru cîteva minute. După cum 
susținea tipul ăla — un sergent, aşa cred —, ai scotocit prin junglă, 
l-ai găsit pe vietnamez, l-ai ucis cu propriul lui cuțit şi i-ai luat 
arma. Şi după aceea ai mai omorît alți trei vietnamezi din zonă. 

Joel se opri în faţa juristului şi i se adresă cu o voce calmă: 

— Urăsc relatările de felul ăsta. Stîrnesc amintiri pe care le 
detest. Să-ţi spun eu cum a fost. Un copil, nu avea mai mult de 
nouăsprezece ani, a vrut să-şi facă nevoile și s-a îndepărtat 
pentru a-şi rezolva nevoile fireşti, folosind frunzele în loc de 
hîrtie igienică. Maniacul — căci nu pot folosi cuvîntul soldat — a 
aşteptat exact acest moment și a tras o rafală de mitralieră care 
i-a smuls fața băiatului. Cînd am ajuns lîngă el, cu jumătate 
din fața lui în mîinile mele, am auzit hohotul acela de rîs scos 
de acel om obscen care personifica pentru mine tot ceea ce 
consideram mai demn de dispreț — indiferent că era vorba de 
vietnamezi sau de americani. Dacă vrei să ştii adevărul, am 
făcut ceea ce am făcut împotriva tuturor, pentru că şi unii şi 
alții erau vinovaţi, și americanii şi vietnamezii; ne 
transformaseră pe toţi în animale, inclusiv pe mine. Ceilalţi 
trei vietnamezi, roboții ăia în uniformă care probabil că aveau 
neveste şi copii în sat, nu şi-au dat seama că am ajuns în spatele 
lor. I-am împuşcat pe la spate, domnule avocat. Ce ar spune 
despre asta John Wayne? 

Connal nu comentă, iar Joel se duse la măsuța de lîngă perete 
ca să-i mai toarne un whisky. Connal bău şi apoi spuse: 

— Acum cîteva ore ziceai că ştii unde sînt pentru că şi tu vii 
de acolo. Ei bine, eu n-am fost unde ai fost tu, dar încep să 

înţeleg de unde vii. Disprețuieşti tot ceea ce reprezintă Aquitania, 
nu-i aşa? Mai ales pe cei care o conduc 

— Cu fiecare fibră a ființei mele, spuse Converse. Despre 
asta va trebui să vorbim în seara asta. 

— i-am spus că n-am avut încotro. Ai zis că oamenii de la 
ambasadă pe care i-am văzut la aeroport erau ai lui Delavane. 
Nu-mi puteam permite să risc. 

— Ştiu. Acum sîntem amîndoi fugăriți de ai noştri şi protejați 
de cei pe care încercăm să-i prindem în cursă. Trebuie să ne 
gîndim bine, comandorule. 

Telefonul sună; două țîrîituri stridente, supărătoare. 
Fitzpatrick sări de pe scaun. Joel îl linişti din priviri. 

— Scuză-mă, spuse Connal. Nu mi-am revenit. Răspund eu. 
Ascultă cîteva secunde, apoi acoperi receptorul cu mîna şi se 
uită la Converse: Este operatoarea de la internațional. San 
Francisco — e Meagen. 

— Ceea ce înseamnă Remington, spuse Joel, simțind cum i 
se usucă brusc gâtul şi i se accelerează pulsul. 

— Meagen? Da, sînt aici. Ce este? Fitzpatrick privi în gol cît 
timp vorbi sora lui; dădu din cap de mai multe ori, în timp ce 
muşchii maxilarelor i se contractau de concentrare. O, 
Dumnezeule!... Nu, e foarte bine. Sigur că da, vorbesc serios. 
Ai numărul? Connal se uită la măsuţa pe care stătea telefonul, 

e care se afla un blocnotes, dar nici un creion. li aruncă o privire 
ui Joel care se repezi spre biroul unde se aflau pixurile cu 
emblema hotelului. Fitzpatrick întinse mîna, luă unul şi scrise 
mai multe numere. Converse stătea alături aproape fără să 
respire, strîngînd paharul pe care îl ținea în mînă. Mulţumesc, 
Meagen. Ştiu că e un moment foarte greu pentru tine; dacă mai 
trebuie să telefonezi, fă o comandă specială. Da, aşa am să fac, 
Meg. Îţi dau cuvîntul meu. La revedere. 

Connal puse receptorul în furcă şi rămase un timp cu mîna 
pe el. 

— A telefonat Remington, nu-i aşa? întrebă Joel. 

— Da. 

— Ce s-a întîmplat? 

— Cineva a încercat să scoată stegulețul de pe dosarul tău de 
serviciu, spuse Fitzpatrick, privind spre Converse. E în ordine, 
Remington l-a oprit. 

— Cine a fost? 

— Nu ştiu, trebuie. să iau legătura cu David. Meagen habar 
n-are ce înseamnă un steguleţ şi cu atît mai puţin cine eşti tu. 

Mesajul a fost scurt: „S-a cerut ridicarea stegulețului, dar el l-a 
oprit“. 

— Atunci totul e în ordine. 

— Aşa am spus şi eu, dar realitatea e alta. 

— Explică-te, la naiba! 

— Există o limită în timp în care ordinele mele sînt valabile. 
Este vorba numai de o zi sau două, după care... 

— Adică patruzeci şi opt de ore, îl întrerupse Joel. 

— Da, dar după aceea? Tu ai spus că aşa o să se întîmple, dar 
ca să fiu sincer, eu n-am crezut. Cel care cere eliberarea acestor 
documente nu este un oarecare. Poţi să pleci de la întîlnirea aia 
de mîine, însă cîteva ore mai tîrziu noii tăi asociați o să aibă 
materialul în mînă. Converse, cel care îl urăşte pe Delavane. 
Intrebarea va fi dacă nu ai devenit cumva vînătorul lui Delavane? 

— Sună-l pe Remington. 

Joel se duse spre uşile de la balcon, le deschise şi ieși afară. 
Norişorii răzleți filtrau lumina lunii; departe, spre est, se vedeau 
fulgere care îi aminteau lui Converse de focurile de artilerie şi 
de ceilalți prizonieri evadați care priveau spre dealurile 
inaccesibile, unde ar fi putut găsi refugiu. Il auzea pe Fitzpatrick 
vorbind: cerea legătura cu San Diego. Joel băgă mîna în buzunar 
după ţigări, scoase una şi o aprinse. Nu ştia de ce, poate din 
cauza flăcării brichetei, se uită spre dreapta. Două balcoane mai 
încolo, cam la zece metri de el, se afla un om care îl privea. Era 
doar o siluetă în lumina slabă. Acesta dădu din cap şi intră în 
cameră. Să fi fost doar un oaspete al hotelului care ieşise să ia o 
gură de aer? Sau Aquitania îşi pusese un paznic? Converse se 
întoarse şi intră în cameră. 

Connal şedea pe un scaun la celălalt capăt al mesei, cu 
receptorul la ureche, în timp ce scria ceva. EI îl întrerupse pe 
interlocutor: 

— Stai puţin, zici că Hickman ţi-a cerut să-i dai drumul, dar 
a refuzat să-ți spună clar cine a solicitat acest lucru?... Înţeleg. 
Foarte bine, David, îți mulţumesc foarte mult. leşi undeva în 
seara asta?... Atunci, dacă mai am nevoie de tine, te găsesc la 
numărul ăsta... da, ştiu, aşa e cu telefoanele astea păcătoase din 
Sonoma. E de ajuns o ploaie mai zdravănă pe dealuri şi trebuie 
să te consideri norocos dacă mai obţii o legătură. Mulţumesc 
încă o dată, David. La revedere. 

Fitzpatrick puse receptorul în furcă şi se uită ciudat, aproape 
cu vinovăţie, la Joel. In loc să vorbească, clătina din cap. 

— Ce este? Ce s-a întîmplat? 

— Ai face bine să obţii tot ce poți la întîlnirea aia de mine — 
de fapt de astăzi. 

— Ai dreptate, e trecut de miezul nopții. De ce? 

— Pentru că peste douăzeci şi patru de ore stegulețul va fi 
ridicat şi documentele vor ajunge la Direcţia a cincea — adică la 
Norfolk. Vor afla despre tine tot ceea ce nu vrei să se ştie. Limita 
de timp este de şaptezeci şi două de ore. 

— Obține o prelungire! 

Connal se ridică în picioare, privindu-l neajutorat. 

— Pe ce temei? 

— Cum pe ce temei? Securitatea națională! 

— Trebuie să spun clar motivul, ştii şi tu. 

— Nu, nu ştiu. Prelungirile se acordă pentru diverse motive: 
ai nevoie de mai mult timp ca să te pregăteşti; o sursă sau un 
martor nu sînt disponibili; s-a îmbolnăvit cineva sau a avut un 
accident. Există şi motive personale — înmormâîntarea cumnatului 
tău, doliul surorii tale. Toate acestea ţi-au îngreuiat ancheta! 

— Las-o baltă, Joel. Dacă încerc să fac aşa ceva, te asociază 
cu Press şi atunci, adio, Charlie. Pe el l-au ucis, ţii minte? 

— Nu, spuse Converse ferm. Este exact invers. Ne separă. 

— Cum adică? 

— M-am gîndit la asta şi am încercat să mă pun în locul lui 
Avery. Avery ştia că toate mişcările lui sînt supravegheate şi că 
telefonul îi este ascultat. Spunca că fuziunea celor două companii, 
micul dejun, Geneva însăşi trebuia să aibă o logică; nu putea fi 
altfel. Şi la sfirşitul mesei a întrebat dacă sînt de acord să discutăm 
mai târziu. 

— Şi? 

— Ştia că vom fi văzuţi împreună — era inevitabil — şi cred că 
avea de gînd să-mi comunice ce trebuie să spun dacă mă întreba 
cineva din Aquitania despre el. Intenţiona să facă totul pentru. 
a-mi da imboldul de care aveam nevoie pentru a ajunge la oamenii 
aceia. 

— Ce naiba tot spui? 

— Avery avea intenţia să-mi pună în frunte eticheta pe care 
trebuia s-o port în interiorul rețelei lui Delavane. N-o să ştim 
niciodată, dar cred că voia să-mi spună că el, A. Preston Halliday 
mă suspectează că fac parte dintre ei şi că se infiltrase în afacerea 
cu fuziunea Comm Tech-Bern ca să mă amenințe că mă va da în 
vileag, ca să mă oprească. 

— Stai puţin, spuse Connal. Press nu ştia dacă ai să accepţi 
sau nu. 

— Nu există decît o modalitate de a face acest lucru, şi el 
ştia! Ştia că şi eu voi ajunge la aceeaşi concluzie după ce voi afla 
amănuntele. Singura modalitate de a-i opri pe Delavane şi pe 
feldmareşalii lui era să ne infiltrăm în Aquitania. De ce crezi că 
s-au pus la bătaie toți banii ăştia? Eu n-am nevoie de ei şi Halliday 
ştia că nu poate să mă cumpere. In acelaşi timp, era convins că 
vor trebui utilizați pentru a pătrunde în interior şi pentru a începe 
să discutăm, să adunăm probe... Telefonează-i din nou lui 
Remington. Spune-i să pregătească o decizie de prelungire. 

— Asta nu mai e de competenţa lui Remington, ci a 
comandantului SAND PAC, un amiral pe nume Hickman. David 
a spus că s-ar putea să mă sune mîine. Trebuie să văd ce fac şi 
să-l dau un telefon lui Meagen. Hickman este foarte pomit; vrea 
să ştie cine ești şi de ce prezinţi atîta interes. 

— Cît de bine îl cunoști pe acest Hickman? 

— Destul de bine. Am fost cu el la New London şi la 
Galveston. M-a cerut ca jurist principal la San Diego, aşa am 
obținut tresa. 

Converse îl privi atent pe Fitzpatrick, apoi fără un motiv 
aparent se întoarse şi se îndreptă spre uşa de la balcon care 
rămăsese deschisă. Connal îl urmări în tăcere. Văzuse mulți 
avocaţi, inclusiv pe el, în momentul în care le venea o idee şi 
încercau să şi-o contureze mai bine, pentru a putea construi un 
caz. Joel se întoarse. Umbrele estompate, abstracte ale 
posibilității începură să prindă contur. 

— Fă-o, spuse el. Fă ceea ce cred eu că ar fi făcut cumnatul 
tău. Termină ceea ce ar fi vrut el să spună şi n-a mai apucat. Să 
presupunem că eu l-am mai întîlnit după şedinţa de fuziune. 
Dă-mi trambulina de care am nevoie. 

— Explică-te, domnule avocat, nu înțeleg nimic. 

— Oferă-i lui Hickman un scenariu ca şi cînd ar fi scris de 
A. Preston Halliday. Spune-i că stegulețul va trebui să rămînă 
acolo unde este, pentru că ai motive să crezi că dosarul are 
legătură cu asasinarea cumnatului tău. Spune-i că înainte de a 
pleca la Geneva, Halliday a stat de vorbă cu tine — ceea ce s-a şi 
întîmplat — şi că ţi-a spus că o să se întilnească cu mine, avocatul 
adversarilor, pe care îl suspectează că este amestecat în licenţele 
ilegale de export, o formă legală pentru nişte profitori din diverse 
consilii de administrație. Spune-i că avea de gînd să mă pună 

față în faţă cu dovezile. Spune-i că eşti convins că m-a provocat 
şi că, din moment ce din această afacere se obțin milioane bune, 
eu l-am respins şi mi-am creat un alibi aranjînd să fiu acolo în 
momentul în care a fost ucis... Sînt considerat un tip bine 
organizat. 

Connal lăsă capul în jos şi îşi trecu mîinile prin păr, înainte 
de a se îndrepta spre măsuţa cu băuturi. Se opri, ridică privirile 
spre una din gravurile cu cai de curse şi se întoarse din nou către 
Converse. 

— [ți dai seama ce îmi ceri să fac? 

— Da. Creează-mi trambulina care mă va catapulta direct în 
mijlocul acestor Genghis Hani moderni. Ca să realizezi acest 
lucrul va trebui să mergi mai departe cu Hickman. Întrucît eşti 
atît de implicat personal şi atît de furios — ceea ce e adevărat —, 
cere-i să explice poziţia ta tuturor celor care doresc îndepărtarea 
stegulețului. Nefiind vorba de o problemă militară, spune-i că 
vei raporta ceea ce știi autorităților civile. 

— Asta înțeleg, zise Fitzpatrick. Tot ceea ce spui e adevărat, 
aşa am considerat şi atunci cînd am luat avionul ca să vin pînă 
aici. Numai că acum trebuie să inversez ţintele. În loc să fii tu 
cel care mă ajută, vrei să fii cel pe care eu să-l bag după gratii. 

— Exact, domnule avocat. Şi voi fi întîmpinat de un comitet 
special la moşia lui Leifhelm. 

— Atunci presupun că nu înţelegi. 

— Ce să înţeleg? 

— Imi ceri să te implic într-o crimă cu premeditare. Adică să 
te etichetez drept asasin. Dacă fac lucrul acesta, nu mai pot da 
înapoi. 

— Ştiu asta. Fă-o. 


George Marcus Delavane stătea pe scaunul biroului aflat în 
fața acelei hărți fragmentate atît de ciudat colorată. Era uşor iritat 
căci nu-i plăcea să audă despre oprelişti şi tocmai acum i se 
explica că apăruse una. Un amiral de la Districtul naval cinci 
încerca să-i explice: 

— Statutul stegulețului este patru-zero. Pentru ca acest 
steguleţ să fie înlăturat trebuie să trecem prin procedurile 
Pentagonului şi nu-i nevoie să vă spun ce presupune asta. 
Semnătura a doi ofițeri superiori, unul din serviciul de informații 
al Marinei Militare şi o contrasemnătură de la Agenția Națională 
de Securitate; toate acestea trebuie să apară pe cerere împreună 

cu menţionarea nivelului de investigaţie, ceea ce pune în 
primejdie cererea ca atare. Domnule general, putem face toate 
acestea, dar există riscul... 

— Cunosc riscul, îl întrerupse Delavane. Semnăturile 
reprezintă un risc, căci dezvăluie anumite identități. Dar de ce 
patru-zero? Cine a stabilit acest statut? 

— Juristul principal de la SAND PAC. L-am verificat. Este 
un locotenent-comandor pe nume Fitzpatrick şi nu există nimic 
în dosarul lui care să ne ofere vreun indiciu în legătură cu motivul 
pentru care a procedat în acest fel. 

— Am să vă spun eu de ce, izbucni războinicul de la Saigon. 
Ascunde ceva. Il protejează pe acest Converse. 

— De ce l-ar proteja un jurist principal al Marinei Militare pe 
un civil în aceste împrejurări? Nu există nici o legătură. Mai 
mult chiar, stabilind statutul de patru-zero nu face decît să atragă 
atenţia şi mai mult asupra acțiunii lui, dacă aceasta ar exista. 

— Dar trîntește capacul deasupra dosarului. Delavane făcu o 
pauză, apoi continuă înainte ca amiralul să apuce să-l întrerupă. 
L-ai verificat pe Fitzpatrick ăsta pe lista principală? 

— Nu e de-ai noştri. 

— Dar a fost vreodată analizat? Sau abordat? 

— N-am avut timp să aflu acest lucru. 

Se auzi bizîitul unui interfon pe altă linie, nu pe cea care 
vorbeau cei doi. Scanlon apăsă un buton, apoi spuse cu o voce 
clară, oficială: 

— Da? Urmă o tăcere, şi cîteva secunde mai tîrziu, amiralul 
reveni la convorbirea cu Palo Alto. E tot Hickman. 

— Poate că are ceva pentru noi. Dă-mi telefon mai tîrziu. 

— Hickman nu ne-ar da nimic dacă ar avea cea mai vagă 
idee că existăm, spuse Scanlon. Peste cîteva săptămîni va fi 
printre primii care vor zbura. Dacă ar fi după mine, ar trebui 
împușcat. 

— Dă-mi telefon mai tîrziu, spuse George Marcus Delavane, 
privind harta Aquitaniei care atîrna pe perete. 


Chaim Abrahms şedea la masa din bucătăria micii lui vilă 
de la Tzahala, o suburbie a Tel Avivului în care locuiau, de 
regulă, militarii pensionari. Ferestrele erau deschise şi briza ce 
bătea dinspre grădină domolea căldura apăsătoare a nopții de 
vară. Două dintre camere erau prevăzute cu aer condiționat, iar 
în alte trei existau ventilatoare, dar Chaim prefera bucătăria. Pe 

vremuri, şedeau în bucătării primitive şi planificau raidurile; la 
Negev, muniţia era adesea încărcată în timp ce în bucătărie se 
pregătea desertul pe o plită cu lemne. Bucătăria era sufletul casei. 
Oferea căldură şi sprijin trupului, limpezea mintea pentru a 
elabora o nouă tactică — cînd femeile plecau după ce îşi isprăveau 
treburile şi nu-i mai întrerupeau pe bărbaţi cu flecăreala lor. Soţia 
lui dormea sus. Acum nu prea mai aveau ce să-şi spună. Nu-l 
mai putea ajuta. Şi dacă ar fi putut, n-ar fi făcut-o. Îşi pierduseră 
fiul în Liban, fiul ei, cum spunea ea, profesor, om de ştiinţă, nu 
ucigaş voluntar. Susținea că pieriseră prea mulți fii de ambele 
părți din cauza unor bătrîni care îi contaminau pe tineri cu ura 
lor, folosind legende biblice ca să-şi justifice crimele. Ucid înainte 
să stea de vorbă! zicea ea. Uitase anii tinereţii; mult prea mulți 
oameni îi uită prea repede. Chaim Abrahms nu uitase şi nu va 
uita niciodată. 

Nasul lui era la fel de fin ca de obicei. Avocatul ăsta, 
Converse! Prea era isteț! Avea o judecată rece, analitică, nu 
pătimaşă. Specialistul de la Mossad era cel mai bun, dar şi 
Mossadul poate greşi. Specialistul căuta o motivație, ca şi cînd 
ai putea diseca un creier uman pentru a susține apoi că această 
acțiune a provocat următoarea reacție; pedeapsa care a generat 
dorinţa de răzbunare. Prea sofisticat, la naiba! Credinciosul este 
pătimaş, mînat de ardoarea convingerilor sale, unica sa motivație, 
care nu necesită nici un fel de manipulare. 

Chaim ştia că este un om direct şi sincer, fără ca aceasta să 
însemne că a fost lipsit de inteligență sau de subtilitate; faptele 
lui pe cîmpul de luptă dovedeau contrariul. Era direct pentru că 
ştia ce doreşte şi n-avea rost s-o facă pe deşteptul. De cînd trăia 
cu aceste convingeri nu întîlnise nici un tovarăș care să-şi permită 
să irosească timpul. 

Converse ăsta ştia suficient pentru a-l aborda pe Bertholdier 
la Paris. Şi a dovedit chiar că este la curent cu multe lucruri cînd 
a pomenit de Leifhelm de la Bonn, apoi de oraşele Tel Aviv şi 
Johannesburg. Ce mai voia să dovedească, din moment ce asta 
era credinţa lui? De ce nu-şi pledase cauza în fața primului om 
din reţea şi îi făcea să piardă timpul?... Nu, avocatul ăsta, 
Converse ăsta, venea din altă parte. Specialistul din Mossad 
spusese că omul are motive să se afilieze la organizația lor. 
Greşca. Avocatul nu era un om cu capul înfierbîntat, ci unul 
înţelept. 

Nici specialistul nu respinsese ceea ce îi sugera lui Chaim 
mirosul lui fin. Şi nici n-ar fi putut, pentru că cei doi bărbaţi 
luptaseră împreună ani de zile, adesea împotriva europenilor cu 
comportările lor împăciuitoriste, a imigranților ălora care ţineau 
cu dinţii de Vechiul Testament, ca şi cînd l-ar fi scris chiar ei, şi 
îi numeau pe vechii locuitori ai Israelului clovni, bădărani şi 
needucaţi. Specialistul din Mossad îl respecta pe fratele lui întru 
Sabra; respectul acesta se vedea în felul în care îl privea. Nimeni 
nu putea minimaliza instinctele lui Chaim Abrahms, fiu al lui 
Abraham, arhanghelul întunericului pentru duşmanii fiilor lui 
Abraham. Slavă Domnului că soția lui dormea. 

Era momentul să telefoneze la Palo Alto. 

— Bună, prietene, dragul meu general. 

— Shalom, Chaim, spuse războinicul de la Saigon. Ai pornit 
spre Bonn? 

— Plec în dimineaţa aceasta — adică plecăm. Van Headmer 
se află acum în avion. O să sosească la Ben Gurion la opt treizeci. 
Vom pleca împreună cu zborul de ora zece spre Frankfurt, unde 
o să ne aştepte pilotul lui Leifhelm cu avionul lui. 

— Foarte bine, acum vorbeşte. 

— Trebuie neapărat să stăm de vorbă, spuse israelianul. Ce 
ați mai aflat despre acest Converse? 

— Este o enigmă, Chaim. 

— Mie îmi miroase a cacealma. 

— Şi mie, dar poate că ne înşelăm noi. Ştii care a fost părerea 
mea. Am crezut că nu e decît un pion oarecare, un om de care 
profită cineva mult mai bine informat — printre care şi Lucas 
Anstett — ca să afle cît mai multe din zvonurile care circulă. Nu 
pot să neglijez existenţa unor scurgeri de informaţii. Acestea 
trebuie anticipate şi rezolvate, tratate cu dispreţ ca nişte accese 
de paranoia. 

— Treci la obiect, Marcus, spuse nerăbdător Abrahms, care i 
se adresa întotdeauna lui Delavane cu acest nume. Îl considera 
un nume ebraic, în ciuda faptului că tatăl lui Delavane insistase 
să-l boteze aşa în onoarea marelui filozof roman Marcus Aurelius, 
un adept al moderaţiei. 

— Astăzi s-au întîmplat trei lucruri, continuă fostul general 
de la Palo Alto. Primul m-a înfuriat, deoarece n-am reuşit să-l 
înțeleg; pe de altă parte, m-a tulburat deoarece presupune o 
infiltrare mult mai puternică decît aş fi crezut că se poate a unui 
sector pe care îl consideram inaccesibil. 

— Despre ce vorba? interveni israelianul. 

— S-a instituit o interdecţie severă asupra unei părţi a dosarului 
de serviciu al lui Converse. 

— Asta e! izbucni Abrahms, cu o nuanță de triumf în voce. 

— Ce este? 

— Continuă, Marcus, am să-ţi spun după ce termini. Care a 
fost a doua nenorocire? 

— Nu este vorba de o nenorocire, Chaim, ci de o explicație 
oferită cu atîta sinceritate încît nu poate fi ignorată. Mi-a telefonat 
Leifhelm şi mi-a spus că acest Converse a adus el însuşi vorba 
despre moartea lui Anstett, pretinzînd că s-a simţit uşurat: a mai 
adăugat doar că era duşmanul lui — acesta a fost cuvîntul pe care 
l-a folosit. 

— Aşa a fost instruit să spună! Vocea lui Abrahms reverbera 
în bucătărie. Şi care este cel de-al treilea cadou, dragul meu 
general? 

— Cel mai uluitor şi mai ilustrativ — şi Chaim, te rog, nu mai 
tipa în receptor. Nu eşti pe stadion şi nici în Knesset. 

— Sînt pe cîmpul de luptă, Marcus, chiar în momentul de 
faţă. Te rog să continui, prietene! 

— Omul care a pus capacul peste dosarul lui Converse este 
ofițer de marină şi cumnat cu Preston Halliday. 

— Geneva, da! 

— Incetează, te rog! 

— Scuză-mă, prietene, dar se potriveşte perfect. 

— Nu ştiu ce vrei să spui, dar omul are motivele lui. Acest 
ofițer, cumnatul lui Halliday, crede că amicul Converse a pus la 
cale asasinarea lui Halliday. 

— Bineînţeles. Perfect! 

— Te rog să nu mai țipi! zise Delavane. 

— Imi cer din nou scuze, dragul meu general... Asta e tot ce 
a spus acest ofiţer? 

— Nu, i-a explicat comandantului său de la baza din San 
Diego că Halliday îi spusese că urma să se întîlncască la Geneva 
cu un om despre care credea că este implicat în exporturi ilegale 
cu destinație ilegală. Un fel de avocat pentru profitorii din 
industria armamentelor. Intenţiona să stea de vorbă cu acest 
om, un avocat internațional pe nume Converse şi să-l amenințe 
că-l va da în vileag. Ei, ce crezi că avem aici? 

— O cacealma! 

— Dar din partea cui, Sabra? Doar volumul vocii tale nu mă 
convinge. 

— Să fii sigur că e aşa. Am dreptate. Acest Converse este un 
scorpion al deşertului! 

— Ce vrea să însemne asta? 

— Păi nu vezi? Mossadul înțelege! 

— Mossadul? 

— Da! Am discutat cu specialistul nostru care admite că există 
această posibilitate! Îți garantez, dragul meu prieten, distins 
camarad de arme, că are informaţii care l-au condus la ideea că 
acest Converse ar putea fi sincer, că ar dori cu adevărat să fie 
alături de noi, însă cînd i-am spus că mie nu-mi miroase ceva a 
bine, a acceptat că s-ar putea să existe și o altă posibilitate, şi 
anume — să fie un agent al guvernului lui! 

— Un provocator? 

— Cine ştie, Marcus? Totul se potriveşte perfect. Mai întîi, se 
aplică interdicția asupra dosarului lui militar, ceea ce spune ceva. 
Și noi ştim asta. Apoi reacționează negativ la moartea unui inamic 
— nu al lui, al nostru — şi pretinde că acesta fusese şi duşmanul 
lui — este aşa de simplu, aşa de transparent. În cele din urmă se 
insinuează că acest Converse este ucigaşul din Geneva — totul 
atît de bine pus la punct, atît de ordonat, în avantajul lui... Avem 
de-a face cu nişte minţi foarte analitice care urmăresc fiecare 
mişcare de pe tabla de şah. 

— Dar tot ce spui tu poate fi întors exact pe dos. Ar fi putut să 
fie... 

— Dar nu poate să fie! strigă Abrahms. 

— De ce, Chaim? Spune-mi şi mie de ce! 

— Nu are înflăcărare, nu are foc în el! Nu este un credincios 
fervent! Noi nu sîntem inteligenți, noi sîntem numai neînduplecați. 

George Marcus Delavane tăcu o vreme. Israelianul ştia foarte 
bine că nu e momentul să întrerupă tăcerea. Aşteptă pînă cînd se 
auzi din nou în receptor vocea calmă. 

— Țineţi şedinţa aia de mîine, generale. Ascultaţi-l şi fiți 
politicoşi: jucaţi jocul pe care îl joacă el. Dar nu trebuie să 
părăsească acea casă pînă nu dau eu ordin. S-ar putea să nu mai 
plece niciodată. 

— Shalom, prietene. 

— Shalom, Chaim. 

Valerie se apropie de uşa terasei biroului ei — identică cu 
cea de la etaj — şi privi apele calme, scăldate în soare de la Cape 
Ann. Se gîndi o clipă la iahtul care ancorase cu cîteva nopți în 
urmă chiar în faţa casei şi o sperase îngrozitor. Nu mai revenise. 
Acum totul era de domeniul trecutului, dar lăsase nişte întrebări 
fără răspuns. Cînd închidea ochii, vedea parcă aievea silueta 
unui bărbat care ieşea din lumina strălucitoare a cabinei şi licărul 
țigării şi se întreba şi acum oare ce făcea omul acela, la ce se 
gîndea. Apoi îşi aminti că văzuse doi bărbaţi în lumina dimineții. 
Luase un binoclu şi observase că aceștia o priveau cu unul mai 
puternic decît al ei. Să fi fost nişte navigatori începători aflați în 
căutarea unui loc sigur de ancorare? Amatori care navigau de-a 
lungul coastei? Intrebări fără răspunsuri. 

Indiferent ce fusese, trecuse. Un interludiu scurt şi tulburător 
care îi adusese în minte imagini întunecate — demoni în căutarea 
unei logici, aşa cum ar fi spus Joel. 

Femeia se întoarse la şevalet, luă o pensulă şi adăugă o ultimă 
nuanță de arămiu pe sub dunele acoperite de iarbă. Se dădu un 
pas înapoi, studie lucrarea şi îşi promise pentru a cincea oară să 
considere tabloul terminat. Era un peisaj marin; nu se sătura 
niciodată de ele şi, din fericire, reuşise să se impună oarecum şi 
pe piață. Evident, mai erau şi pictorii ăia din Boston care susțineau 
că, de fapt, „încolțise“ piața, dar astea erau prostii. E adevărat 
că prețurile tablourilor ei crescuseră destul de mult ca urmare a 
aprecierii favorabile Galeriei Copley cu ocazia celor două 
expoziții. Cu toate acestea, nu şi-ar fi putut permite să trăiască 
aşa cum trăia, dacă n-ar fi fost cecurile trimise lunar de Joel. 

Nu existau prea mulți artişti care să-şi permită o casă pe 
plajă, cu un studio de douăzeci pe douăzeci, cu pereți în întregime 
de sticlă şi cu tavanul confundîndu-se cu bolta cerului. Restul 
casei, partea veche a clădirii de pe malul nordic de la Cape Ann 
era o îngrămădire de diverse încăperi puţin funcționale. 

Cu toate acestea, era casa visurilor ei, cea pe care şi-o 
promisese cu ani în urmă şi pe care ştia că într-o zi şi-o va putea 
permite. Venise de la Ecole des Beaux Arts din Paris pregătită 
să ia cu asalt lumea artistică a New York-ului prin intermediul 

cartierului Greenwich Village-Woodstock, dar realitatea se 
dovedise mult mai dură decît se aşteptase. Familia ei fusese 
întotdeauna suficient de înstărită ca să-i ofere un trai confortabil 
pe parcursul celor trei ani de colegiu şi al celorlalți doi petrecuți 
la Paris. Tatăl ei, un pictor amator destul de bun, regreta că nu 
avusese destul curaj să se ocupe numai de artele plastice, şi să 
renunţe la arhitectură. In consecință, îşi sprijinea unica fiică atît 
din punct de vedere financiar, cît şi moral, încîntat de progresele 
ei şi fericit de succesele pe care le obținea. Cît despre mama ei 
— o iubise şi o sprijinise. Exagera chiar — făcea fotografii ale 
tablourilor lui Val şi le trimitea apoi surorii sale şi verişoarelor 
din Germania împreună cu scrisori în care înşira tot felul de 
minciuni despre succesele fiicei ei, despre muzee şi galerii, 
despre prețurile incredibile pe care le obținea. 

„Berlineza mea nebună, spunea tatăl ei'cu dragoste. S-o fi văzut 
în timpul războiului! În fiecare seară ne aşteptam să apară însoţită 
de vreun Goebbels sau Goering beat şi să ne spună că dacă îl vrem 
pe Hitler nu avem altceva de făcut decît să-i spunem ei.“ 

Tatăl ei fusese ofițerul de legătură al Franţei libere cu Aliaţii 
şi rezistența germană, un autocrat parizian uşor rigid care vorbea 
germana şi fusese repartizat la celula din Charlottenburg, care 
coordona toate activitățile mişcării ilegale din Berlin. Spunea 
adesea că avea mai mult de furcă cu sălbatica Fräulein cu ideile 
ei năstruşnice, decît cu naziştii. Cu toate acestea, se căsătoriseră 
la două luni după terminarea războiului. La Berlin. Cele două 
familii nu vorbeau una cu cealaltă. „Am avut două orchestre“, 
spunea mama ei. „Una cînta un şniţel, autentic vienez, cealaltă 
un fel de cremă de smîntînă cu căcăreze de cerb.“ 

Nu se ştie dacă hotărîrea lor nu fusese influenţată de 
animozitatea dintre familii, fapt este însă că emigraseră în 
St Louis, Missouri, în Statele Unite ale Americii, unde berlineza 
avea nişte rude îndepărtate. 

Tatăl ei venise la New York cu ochii în lacrimi şi îi spusese 
lui Valerie adevărul crud. Iubita lui berlineză era bolnavă de ani 
de zile; avea cancer. Disperat, îşi cheltuise aproape toți banii, 
ipotecase de mai multe ori casa de la Bellefontaine încercînd să 
învingă boala. Printre cei care profitaseră fuseseră mai multe 
clinici din Mexic. Il podidiseră lacrimile. Val îl îmbrățişase şi îl 
întrebase de ce nu-i spusese mai devreme. 

„Nu era lupta ta, ma cherie, era a noastră. Am luptat 

împreună; luptăm şi acum aşa cum am făcut-o şi atunci — ca 
unul singur.“ 

Mama ei murise şase ani mai tîrziu; la şase luni după 
dispariţia acesteia, tatăl ei îşi aprinsese o țigară pe verandă şi 
adormise împăcat, pentru a nu se mai trezi niciodată. Valerie nu 
putea să plîngă. Fusese un şoc, dar nu o tragedie. Tatăl ei se afla 
acum acolo unde îşi dorise şi nu era singur. 

Valerie Charpentier începu să-şi caute un loc de muncă, unde 
să cîştige suficienți bani, pentru că nu se putea bizui pe sumele 
provenite din vînzarea tablourilor. Ceea ce o uimise nu fusese 
faptul că îşi găsise aşa de uşor o slujbă, ci că aceasta nu avea 
mai nimic de-a face cu dosarul gros cu schiţe şi desene pe care 
îl prezentase. Cea de-a doua agenţie de publicitate la care apelase 
păruse mai interesată de faptul că vorbea fluent germana şi 
franceza. Tocmai luau ființă corporaţiile multinaționale, ale căror 
profituri puteau fi realizate pe ambele maluri ale Atlanticului ca 
unități independente. Valerie Charpentier, în sinea ei o artistă, 
devenise o vedetă a companiei pentru cei care o vedeau din afară. 
Putea să realizeze rapid o schiță şi să facă prezentări frumoase, 
vorbind în mai multe limbi. Detesta ceea ce făcea, deşi îi oferea 
un nivel de viață remarcabil pentru o femeie care credea că vor 
mai trece ani buni pînă cînd numele ei să însemne ceva în pictură. 

Apoi în viaţa ei intervenise un bărbat care-i dăduse peste 
cap toate planurile. Un bărbat blînd, atrăgător — ba chiar excitant —, 
care îşi avea problemele lui, dar nu vorbea despre ele; nu-i plăcea 
să vorbească despre ele, şi asta ar fi trebuit să-i spună ceva. 
Joel, Joel al ei, vesel şi comunicativ pentru o clipă, închis şi 
taciturn în clipa următoare, retras în carapacea lui, dar nu lipsit 
de umor, un umor muşcător, dar şi reconfortant. Cîtva timp le 
fusese bine împreună. Amîndoi erau ambiţioşi — ea datorită 
independenţei de care se bucura ca urmare a recunoaşterii 
meritelor pe care le avea, el din cauza anilor irosiţi. Fiecare 
acționase ca un tampon atunci cînd celălalt era cuprins de 
disperare din cauza neîmplinirilor şi a frustrărilor. Apoi totul 
începuse să se deterioreze. Motivele îi erau foarte clare lui 
Valerie, dar nu şi lui Joel. Acesta era dominat de propria 
ascensiune, de dorinţa nestrămutată de a progresa, excluzînd 
orice alte preocupări. Nu ridicase niciodată vocea şi nici nu 
emisese pretenții, dar cuvintele lui erau reci ca gheaţa şi pretențiile 
deveneau din ce în ce mai mari. Urmase apoi acel moment în 


259 


care totul începuse să se precipite. Era o seară de noiembrie. 
Agenţia dorea ca ea să plece în Berlinul de Vest; cineva de la 
Telefunken cerea un serviciu special şi ea fusese aleasă să-l ofere. 
Tocmai îşi făcea bagajele cînd Joel ajunse acasă, venind de la 
serviciu. Intrase în dormitor şi o întrebase ce face, “unde se duce. 
Ea îl informă. 

„Nu se poate să pleci, spusese el. Sîntem aşteptaţi la Brooks, 
mîine seară. Talbot şi Simon vor fi şi ei acolo. Sînt sigur că vor 
discuta despre probleme internaționale. Trebuie să fii şi tu acolo.“ 

Citind disperarea din ochii lui, renunțase la plecare. Acesta 
fusese punctul de cotitură, momentul în care începuse 
degringolada. Cîteva luni mai tîrziu îşi dăduse seama că nu se 
mai poate face nimic. Plecase de la agenţie, renunţînd la poziția 
cîştigată în schimbul vieţii de cîine a liber-profesioniştilor, în 
speranța că timpul liber i-l va putea dedica lui Joel şi astfel relația 
va fi salvată. Se pare însă că lui Joel nu i-a făcut plăcere sacrificiul 
ei, chiar dacă ea nu făcuse caz de el. Perioadele în care se retrăgea 
în sine, devenind tot mai tăcut, se înmulţiseră. Lui Valerie îi era 
milă de el. Era furios pe el însuşi, nu-i plăcea ceea ce se întîmplă, 
dar nu se putea abține. Și nici ea nu-l putea ajuta. 

Dacă ar fi fost vorba de o altă femeie, s-ar fi luptat, dar nu 
avea cu cine să se lupte. Poate doar cu Joel, tăcut şi închis în 
sine. În cele din urmă, şi-a dat seama că nu-i poate străpunge 
carapacea. Joel nu mai avea nici un fel de sentimente pentru 
nimeni. „Eşti secătuit sufleteşte şi ars pe dinăuntru!“ îi strigase 
ea. Joel n-o contrazisese, nu se enervase, dar a doua zi plecase. 

Îi ceruse atunci s-o ajute patru ani. Adică exact atîția cît îi 
luase din viață. Aceşti patru ani de generozitate se apropiau de 
sfîrşit, îşi zise Val în timp ce îşi curăța pensulele şi paleta. Ultimul 
cec fusese trimis punctual pe data de cincisprezece ianuarie, ca 
de obicei. Acum cinci săptămîni luaseră dejunul împreună la 
Ritz în Boston, iar Joel se oferise foarte generos să continue să-i 
trimită bani. Susţinea că se obişnuise cu ideea asta, cîştiga bine, şi 
oricum nu avea timp să cheltuiască tot ceea ce cîştiga. Dar ea 
refuzase împrumutînd cuvintele tatălui ei sau, mai degrabă, ale 
mamei ei, care susținea întotdeauna că lucrurile stau mult mai 
bine decît stăteau în realitate. Joel zîmbise cu zîmbetul acela al lui 
pe jumătate trist şi spusese: „Dacă ai nevoie de ceva, sînt aici!“ 

Naiba să-l ia! 

Sărmanul Joel. Tristul Joel. Era un om bun prins în vîrtejul 

conflictelor. lar Val mersese cît putuse de departe. Dacă ar fi 
continuat, ar fi însemnat să-şi nege propria identitate. 

Îşi puse pensulele pe o paletă şi se duse spre uşile cu geamuri 
care dădeau spre dune şi spre ocean. Era undeva, departe, 
probabil prin Europa şi Valerie se întreba dacă îşi amintea de ea. 
Era aniversarea căsătoriei lor. 


Chaim Abrahms s-a format în stresul, în nebunia luptei 
pentru supravieţuire. Au fost anii confruntărilor fără sfîrşit, 
cînd trebuia să gîndești mai repede decît duşmanii gata nu 
numai să spulbere toate aşezările Sabra, ci şi să distrugă 
aspiraţiile evreilor din deşert la o patrie a lor, la libertate 
politică şi religioasă. Il poţi înțelege pe Abrahms, poți înțelege 
cum a devenit ceea ce este, dar te îngrozeşti gîndindu-te 
încotro se îndreaptă. Este un fanatic lipsit de simţul 
echilibrului sau al compromisului în ceea ce îi priveşte pe 
alți oameni cu aspirații identice. Dacă un om gîndeşte altfel, 
este duşmanul lui. Armele sînt precumpănitoare în fața 
negocierilor. Pînă şi pe oamenii din Israel care pledează 
pentru atitudini mai moderate îi etichetează drept trădători. 
Abrahms este un imperialist care vede Israelul drept regatul 
conducător şi în continuă expansiune în Orientul Mijlociu. 
Pentru a încheia acest raport vom cita dintr-un comentariu 
pe care l-a făcut după bine cunoscuta declaraţie a primului- 
ministru ca urmare a invaziei Libanului: „Nu rîvnim la nici 
un centimetru din Liban“. Răspunsul lui Abrahms în fața 
trupelor lui — care în nici un caz nu simpatizau cu el — fusese 
următorul: „Bineînțeles că nu un centimetru! Toată țara asta 
blestemată! Apoi Gaza, Golan şi Malul de Vest! Şi de ce nu 
şi Iordania, apoi Siria şi Irakul! Avem mijloacele şi voința 
necesare! Sîntem fiii puternici ai lui Abraham!“ 

Este omul-cheie al lui Delavane în Orientul Mijlociu 
atît de instabil. 


Era aproape ora douăsprezece, soarele amiezii pătrundea în 
încăpere prin uşile cu geamuri ale balconului. Resturile de la 
micul dejun fuseseră luate de serviciul de cameră. Citeau de 
cîteva ore, de la ora 6.30 cînd li se adusese cafeaua. Converse 
puse jos dosarul, apoi îşi luă ţigările de pe măsuța de lîngă fotoliu. 
Nu este greu de înțeles de unde vine Abrahms... dar este 

înspăimîntător să ne gîndim încotro se îndreaptă. Joel se uită 
la Connal Fitzpatrick care şedea pe canapea, aplecat peste măsuța 
de cafea din faţa lui şi îşi făcea însemnări pe un bloc de scris; 
dosarele lui Bertholdier şi Leifhelm se aflau așezate cu grijă în 
stînga lui. Juristul îi spusese cam același lucru, îşi spuse 
Converse, aprinzîndu-și ţigara. Incep să-mi dau seama cine 
eşti... Problema care se ridica în mintea lui Joel era foarte simplă: 
el încotro se îndrepta? Spera că ştie. Nu cumva era un gladiator 
începător care se pregătea să intre într-o arenă pentru a înfrunta 
un atlet mult mai puternic şi mai bine înarmat? Sau demonii din 
propriul lui trecut îl îndemnau să se sacrifice, aruncîndu-se în 
nisipul fierbinte al arenei, unde nişte feline uriaşe şi înfometate 
îl aşteptau gata să-l sfişie în bucăţi. Atîtea întrebări, atîtea variante 
pe care nu le putea dezlega. Ştia un singur lucru — că înapoi nu 
se mai poate întoarce. 

Fitzpatrick ridică ochii spre el. 

— Ce s-a întîmplat? întrebă el, conştient de faptul că Joel îl 
privea. Te îngrijorează amiralul? 

— Cine? 

— Hickman, San Diego. 

— Printre altele. Eşti sigur că a prelungit interdicția? 

— N-am nici o garanție, dar mi-a spus că îmi va telefona 
dacă apare vreo urgență. Sînt cît se poate de sigur că nu va face 
nimic fără să mă consulte. Dacă încearcă să ajungă la mine, 
Meagen ştie ce are de făcut şi am să fiu mai dur. Dacă e nevoie, 
am să invoc un punct de privilegiu personal şi am să cer o 
întrevedere cu acei oameni fără nume de la Districtul cinci, ba 
voi merge pînă acolo încît să spun că s-ar putea să fie şi ei 
implicaţi în afacerea de la Geneva. In felul acesta cercul se va 
închide. S-ar putea să ajungem în situaţia ca stegulețul să se 
ridice numai după ce se investighează toate circumstanţele. 

— N-o să se întîmple aşa, dacă este şi el de partea lor. O 
să-ţi încalce ordinul. 

— Dacă ar fi fost de partea lor, nu i-ar fi spus lui Remington 
că o să-mi dea mie telefon. Ar fi tăcut, ar fi aşteptat încă o zi şi 
i-ar fi dat drumul. ÎI cunosc. Nu a fost numai iritat, ci chiar furios. 
Amiralul ia întotdeauna apărarea oamenilor lui şi nu-i place să 
se exercite presiuni din afară, mai ales asupra Marinei. Ţi-am 
mai spus, e mult mai supărat pe Norfolk decît pe mine. N-au 
vrut să-i spună de ce, au pretins că nu pot. 

Converse încuviinţă din cap. 

— Foarte bine, să spunem că nervii mei sînt de vină, spuse el. 
Tocmai am terminat de citit dosarul lui Abrahms. Maniacul 
ăsta ar putea să arunce în aer tot Orientul Mijlociu şi să ne tragă 
pe toţi după el... Ce părere ai despre Leifhelm şi Bertholdier? 

— În ceea ce priveşte informaţiile este exact aşa cum ai spus. 
Nu sînt numai nişte generali puternici, cu influență şi bogați, ci 
şi nişte exponenți ai unor extreme pe care unii oameni le consideră 
justificabile. Asta în ceea ce priveşte informațiile — dar cuvîntul- 
cheie pentru mine este informația în sine. 

— Asta e un pas înapoi. Este acolo. 

— Sigur că da, dar de unde provine? Spui că Beale ţi-a dat 
dosarele, iar Press a folosit cuvîntul „noi“ şi expresiile „cei pe 
care îi urmărim“, „instrumentele pe care putem să ți le dăm“, 
„legăturile care credem că există“. 

— Am mai discutat despre asta, spuse Joel. Omul din San 
Francisco, cel care a oferit cei cinci sute de mii de dolari şi i-a 
spus să alcătuiască un dosar legal împotriva acestor oameni, să-i 
transforme în nişte simpli profitori. Numai aşa îi poți ridiculiza 
pe aceşti „superpatrioţi“. Sună foarte rezonabil, domnule avocat, 
şi asta înseamnă noi. 

— Press şi omul acela necunoscut din San Francisco? 

— Da. 

— Şi au putut să pună mîna pe telefon şi să angajeze pe cineva 
ca să adune toate astea? Fitzpatrick făcu un gest spre cele două 
dosare din stînga lui. 

— De ce nu? Sîntem în era calculatoarelor. 

— Dosarele astea, zise Connal, nu sînt scoase la computer. 
Sînt dosare detaliate, elaborate după cercetări îndelungate şi 
aprofundate care țin seama de nuanțele politice şi de 
idiosincraziile personale. 

— Te pricepi la cuvinte, marinarule. Da, aşa este. Un om care 
îşi poate permite să trimită o jumătate de milion de dolari la o 
bancă dintr-o insulă egeeană, poate să angajeze pe oricine. 

— Dar nu-i poate angaja pe ăştia. 

— Ce vrei să spui? 

— Dă-mi voie să fac cu adevărat un pas înapoi, spuse juristul, 
ridicîndu-se în picioare, ținînd în mînă pagina pe care o citea. 
Nu vreau să mai repet care erau relațiile mele cu Press, pentru 
că mă doare să mă gîndesc la asta. Fitzpatrick făcu o pauză, 

citind în ochii lui Joel că respinge acest gen de sentimentalism în 
discuţiile lor. Să nu mă înţelegi greşit, continuă el, nu este vorba 
de moartea lui, de înmormîntare; de acel Press Halliday pe care 
l-am cunoscut eu. Ştii ceva, cred că nu ne-a spus adevărul, nici 
mie, nici ție. 

— Atunci înseamnă că ştii ceva ce eu nu ştiu, spuse Converse 
repede. 

— Ştiu că nu există nici un om în San Francisco care să se 
potrivească nici măcar pe departe cu imaginea pe care ţi-a oferit-o 
el. Mi-am petrecut toată viața acolo, la Berkeley, şi la Stanford, 
la fel ca Press. li cunosc pe toţi cei pe care îi cunoştea şi el, mai 
ales pe cei mai bogaţi şi mai excentrici; niciodată nu am avut 
secrete unul față de altul. El era cel care mă informa despre noii 
veniţi. 

— Asta e o exagerare, dragul meu. Sînt sigur că avea şi 
anumite secrete. 

— Nu de felul acesta, spuse Connal. Nu era în firea lui. Nu 
față de mine. 

— Păi, eu ... 

— Acum dă-mi voie să merg mai departe, îl întrerupse 
Fitzpatrick. Dosarele astea — nu le-am mai văzut înainte, dar am 
văzut sute de astfel de dosare. 

Joel se aşeză. 

— Nu înţeleg ce vrei să spui, comandorule. 

— Tocmai asta e, locotenente. Gradul spune totul. 

— Ce spune? 

— Aceste dosare sînt produsele finale şi finisate ale unor 
rapoarte de spionaj. Sînt alcătuite din datele oferite de diverse 
secţii — de la cele biografice, la rapoarte de filaj şi evaluări 
psihiatrice — puse laolaltă de echipe de specialişti. Au fost luate 
din seifurile guvernului şi rescrise cu adăugirile şi concluziile 
de rigoare; apoi li s-a dat o formă care să sugereze că sînt opera 
cuiva din afara guvernului, a unei autorități nonguvernamentale. 
Dar lucrurile nu stau aşa. Parcă văd că pe ele scrie Strict secret, 
Ultra secret etc. 

Converse se aplecă înainte. 

— Asta poate fi un raționament subiectiv bazat pe anumite 
informaţii. Am văzut şi eu dosare şi rapoarte foarte detaliate şi 
aprofundate elaborate de firme specializate în acest gen de 
treburi. 

— Care descriu cu precizie anumite incidente militare din 
timpul războiului? Care se ocupă de anumite raiduri şi 
menționează regimentele şi batalioanele implicate şi strategiile 
folosite? Care detaliază prin interviuri conflictele interne ale 
ofițerilor superiori inamici şi motivele tactice pentru care 
personalul militar este numit în posturi civile după încetarea 
ostilităților? Nici o firmă nu ar fi putut avea acces la astfel de date. 

— Dar se pot face cercetări, spuse Joel, nu foarte convins. 

— Ei bine, aceştia nu puteau fi cercetaţi, izbucni Fitzpatrick, 
ridicînd pagina cu nume dactilografiate pe două coloane, sînt 
factori de decizie de la Pentagon şi de la Departamentul de Stat. 
Aceştia sînt oameni aflați mult deasupra celor cu care am avut 
cu de-a face, care îşi fac meseria sub diferite denumiri şi la care 
nu se poate ajunge — nu pot fi mituiţi, şantajați sau amenințați. 
Cînd ai spus că ai nişte nume, am crezut că îi cunosc pe cei mai 
mulți dintre ei, dar n-a fost aşa. li cunosc numai pe cei din 
conducerea departamentelor, personalul superior care raportează 
celor pe care i-ai numit. Press n-ar fi putut să obțină singur aceste 
nume. N-ar fi ştiut unde, nici eu n-aş fi ştiut. 

Converse se ridică în picioare. 

— Eşti sigur că ştii despre ce vorbeşti? 

— Da. Cineva — probabil mai multe persoane — care se află 
undeva bine înfipt în arhivele de la Washington a dat aceste nume 
şi a fumizat materialul pentru aceste dosare. 

— Îţi dai seama ce spui? 

Connal dădu din cap. 

— Nu e uşor să accept, începu el posomorît. Press ne-a mințit. 
Te-a minţit pe tine cu ce ţi-a spus şi pe mine cu ce nu mi-a spus. 
Eşti legat de un fir care duce direct la Washington, iar eu nu 
trebuia să ştiu nimic despre asta. 

— Marioneta se află la locul ei... Joel vorbi atât de încet, încît 
abia se auzi ce spune, în timp ce traversa camera, îndreptîndu-se 
spre balconul scăldat în soare. 

— Ce? întrebă Fitzpatrick. 

— Nimic, e o frază care îmi umblă prin cap de cînd am auzit 
de moartea lui Anstett. Converse se întoarse. Dar dacă există 
un fir, de ce l-au ascuns? De ce l-a ascuns Avery? In ce scop? 

Connal îl privi pe Converse cu ochi inexpresivi. 

— Nu cred că trebuie să răspund la această întrebare. Ai 
răspuns chiar tu ieri după-amiază cînd am vorbit despre mine — 
şi nu te amăgi, locotenente, ştiam exact ce spui: „Am să-ți dau 

cîte un nume din cînd în cînd şi acesta s-ar putea să deschidă o 
uşă... dar asta e tot“. In traducere liberă, îți ziceai că marinarul 
pe care l-ai luat la bord s-ar putea să se împiedice de ceva, dar în 
cazul în care ar încăpea pe mîinile cui nu trebuie, nimeni nu va 
putea scoate de la el ceea ce nu ştie. 

Joel acceptă reproşul, nu numai pentru că în esenţă era corect, 
dar şi pentru că dezvăluia un adevăr, pe care nu-l înțelesese pe 
Mykonos. Beale îi spusese că printre chestiunile ridicate la 
Washington fusese și aceea a militarilor care, dintr-un motiv sau 
altul, nu-şi continuaseră cercetările; păstraseră tăcerea. Păstraseră 
tăcerea acolo unde se temeau că cineva ar fi putut trage cu 
urechea, dar nu rămăseseră tăcuți. Vorbiseră în şoaptă pînă cînd 
fuseseră contactaţi, tot în şoaptă, de o voce de la San Francisco 
— un om care îl cunoştea pe Halliday şi pe cumnatul acestuia de 
la San Diego. Discutaseră şi puseseră la cale un plan. Aveau 
nevoie de cineva pe care să-l infiltreze, un om cu experiență, a 
cărui ură puteau s-o potenţeze, după care să-l arunce în labirint. 

Dîndu-şi seama de realitate, Joel se simţi şocat, dar, în mod 
ciudat, aprecia strategia şi implicit tăcerea care se instalase după 
asasinarea lui Preston Halliday; dacă s-ar fi auzit voci putemice 
şi acuzatoare, asasinatul nu şi-ar mai fi avut rostul. Păpuşarii nu 
reacţionaseră, conştienţi că marioneta lor dispune de 
instrumentele necesare pentru a-şi croi drum prin hățişul de 
ilegalităţi şi a face treaba pe care ei nu erau în stare s-o facă. Dar 
era un lucru pe care Converse nu-l putea accepta şi anume faptul 
că era folosit chiar el pe post de marionetă. Se împăcase cu faptul 
că fusese lăsat fără protecție în condiţiile expuse de Avery 
Fowler-Preston Halliday. Dar nu şi acum. Dacă se afla la capătul 
unei sfori, dorea ca păpuşarii de la celălalt capăt să fie conştienţi 
că el ştie. Şi mai voia şi numele cuiva de la Bonn, căruia să-i 
poată da telefon, cineva care să facă parte din grup. Vechile reguli 
nu se mai aplicau, se adăugase acum o nouă dimensiune. 

Peste patru ore, va intra cu maşina pe porțile de fier ale moşiei 
lui Erich Leifhelm; trebuia să aibă pe cineva afară, un om la care 
Fitzpatrick să poată ajunge dacă el nu se întorcea pînă la miezul 
nopții. Oricum nu se putea întoarce din drum. Era atât de aproape 
de clipa în care îl va prinde în capcană pe războinicul de la Saigon, 
atît de aproape de clipa în care se va simţi răzbunat pentru tot ceea 
ce făcuseră cu viaţa lui, astfel încît nimeni nu-l mai putea înțelege... 
O singură persoană îl înțelesese, dar apoi spusese că nu-l mai 

poate ajuta. Şi nici n-ar fi fost corect să aştepte ajutor de la ea. 

— Ce decizie ai luat? întrebă Connal. 

— Decizie? Joel păru uimit. 

— Nu trebuie să te duci la ei în după-amiaza asta. Las-o baltă! 
Asta e treaba statului, ține de FBI şi de CIA. Mă mir că nu au 
ales această cale pînă acum. 

‘Converse trase aer în piept cu intenţia să răspundă, dar se 
opri. Trebuia să-i fie clar nu numai lui Fitzpatrick, ci şi lui însuși. 
Credea că înțelege. Văzuse privirea aceea plină de panică din 
ochii lui Avery Fowler — adică din ochii lui Preston Halliday. 
Minciunile făceau parte din strategia lui, dar privirea aceea 
exprima sentimentele lui cele mai profunde. 

— Dar ţi-a trecut prin minte, comandorule, că n-au cum s-o 
ia pe calea aceasta? Că poate nu vorbim despre oameni capabil 
să pună mîna pe telefon şi — aşa cum spuneai mai înainte — să 
pună roțile în mişcare? Sau dacă ar încerca li s-ar tăia capetele, 
poate chiar la propriu. În plus, nu cred că oamenii aceştia se 
tem pentru ei înşişi după cum nu cred nici că au ales pe cel mai 
bun pentru treaba asta, dar sînt convins că au judecat corect. 
N-aveau cum să lucreze din interior, pentru că nu ştiau în cine 
pot avea încredere. 

— Hristoase! Cu cîtă răceală raţionezi. 

— Da, comandorule. Avem de-a face cu o fantezie paranoidă 
numită Aquitania, controlată de oameni versati, profund angajați, 
dispunînd de resurse care, dacă vor realiza ceea ce şi-au propus, 
vor apărea ca nişte voci ale rațiunii într-o lume nebună. Vor 
controla toată lumea pentru că celelalte opțiuni vor păli în fața 
stabilității pe care o propun. Stabilitate, domnule avocat, 
împotriva destabilizării şi a haosului. Tu ce ai alege dacă ai fi un 
om obişnuit, care munceşte de la nouă la cinci, are nevastă şi 
copii şi nu poate fi niciodată sigur că hoţii nu-i vor sparge casa, 
că nevasta nu-i va fi violată și copiii strangulaţi? Ai opta pentru 
prezența tancului în fața ferestrei. 

— Şi pe drept cuvînt, spuse juristul, iar cuvintele lui rămaseră 
parcă suspendate în aerul camerei scăldată în soare. 

— Exact asta plănuiesc să facă la scară internațională. Mai 
sînt doar cîteva zile sau cîteva săptămîni şi vor acționa, nu se 
ştie unde şi cum. Dacă aş putea avea cel mai mic indiciu... 

Converse se întoarse şi se îndreptă spre camera lui. 

— Unde te duci? întrebă Connal. _ 

— Să iau numărul lui Beale de pe Mykonos. În am în servietă. 

Este singurul meu contact şi vreau să vorbesc cu el. Vreau să-i 
spun că marioneta a obținut o oarecare libertate nesperată. 

Trei minute mai tîrziu, Joel stătea aplecat deasupra mesei, 
cu receptorul la ureche, în timp ce operatoarea de la Atena îi 
făcea legătura cu insula Mykonos. Fitzpatrick şedea pe canapea, 
cu dosarul lui Chaim Abrahms în fața lui, pe măsuţă, şi cu ochii 
la Converse. 

— Ai obţinut legătura? întrebă Connal. 

— Sună. Semnalele stridente se repetară — o dată, de două 
ori, de cinci, de şase. După al şaselea apel cineva ridică 
receptorul. 

— Kherete? 

— Cu domnul doctor Beale, vă rog. 

— Tee thelate? 

— Beale. Proprietarul casei. Spune-i să vină la telefon, te 
rog! Joel se întoarse către Fitzpatrick: Ştii greceşte? 

— Nu, tocmai voiam să mă apuc să învăţ. 

— Aşa să faci. Converse asculta vocea de pe Mykonos care 
rostea rapid în greacă niște fraze de neînțeles. Mulţumesc, la 
revedere! spuse Joel şi bătu de cîteva ori în furca telefonului, 
sperînd că linia era încă deschisă şi operatoarea care vorbea 
engleză se mai afla pe fir. Centrala? Centrala din Atena? ... Bine! 
Doresc alt număr din Mykonos, cu factura la acelaşi număr din 
Bonn. Converse se aplecă şi luă de pe masă instrucţiunile pe 
care i le dăduse Halliday la Geneva. Banca Rhodos. Numărul 
este... 

Cîteva clipe mai tîrziu, bancherul K ostas Laskaris răspunse. 

— Kerete? 

— Domnule Laskaris, la telefon e Joel Converse. Vă mai 
amintiți de mine? 

— Bineînţeles... Domnul Converse. 

Vocea bancherului suna ciudat, de parcă ar fi fost uimit sau 
supărat. 

— Am încercat să-i dau telefon domnului Beale, dar n-am 
reuşit să vorbesc decît cu un bărbat care nu ştie deloc englezeşte. 
Mă întreb dacă ați putea să-mi spuneţi unde este Beale. 

In receptor se auzi cum cineva expiră zgomotos. 

— Şi eu m-am întrebat, spuse Laskaris. Omul cu care ați 
vorbit este ofițer de poliție, domnule Converse. L-am pus chiar 
eu acolo. Un cărturar are multe lucruri de preţ. 

— De ce? Ce vreți să spuneţi? 

— În dimineaţa aceasta, imediat după răsăritul soarelui, 
doctorul Beale şi-a luat barca şi a plecat însoțit de un alt bărbat. 
I-au văzut mai mulți pescari. Două ore mai tîrziu, barca domnului 
Beale s-a zdrobit de stîncile de la Stephanos. La bord nu era nimeni. 

L-am omorît. Cu un cuţit de despicat peştele, pe urmă i-am 
aruncat trupul rechinilor, dincolo de stîncile de la Stephanos. 

Joel puse receptorul în furcă. Halliday, Anstett, Beale, toți 
se duseseră, toate persoanele lui de legătură. Era o marionetă cu 
sforile atîrnînd. 

Faţa ca de ceară a lui Erich Leifhelm păli şi mai mult, ochii 
i se îngustară, iar buzele albe şi uscate i se depărtară. Sîngele îi 
năvăli spre cap cînd se aplecă peste biroul din bibliotecă pentru 
a vorbi la telefon. 

— Cum se numeşte omul, englezule? 

— Amiralul Hickman. Este... 

— Nu, îl întrerupse brusc neamţul. Celălalt! Ofiţerul care a 
refuzat să elibereze informațiile. 

— Fitzpatrick, e un nume irlandez, juristul principal de la 
baza navală din San Diego. 

— Un locotenent-comandor Fitzpatrick? 

— Da, de unde ştii? 

— Unglaublich! Diese Stümper! 

— Cum aşa? întrebă englezul. In ce sens? 

— S-ar putea să fie ceea ce spui că este, dar nu se află la San 
Diego, englezule, ci aici, la Bonn! 

— Ai înnebunit? Nu, bineînţeles că nu! Eşti sigur? 

— Da, e aici împreună cu Converse! Am vorbit chiar eu cu 
el. Amîndoi sînt înregistrați pe numele lui la pensiunea Das 
Rektorat! Aşa l-am găsit pe Converse. 

— ŞI nu a încercat să-şi ascundă numele? 

— Dimpotrivă, s-a folosit de toate documentele lui ca să obțină 
apartamentul! 

— Ce porcărie, spuse omul de la Londra. Sau cît de sigur 
este de el, adăugă britanicul, schimbînd tonul. Oare nu 
îndrăzneşte nimeni să se atingă de el? 

— Unsinn! Nu e posibil. 

— De ce? 

— A vorbit cu Peregrine, cu ambasadorul. Omul nostru era 
acolo. Peregrine a vrut să-l ia, să-l aducă cu forța la ambasadă, 
dar a fugit. 

— Înseamnă că omul nostru n-a fost destul de bun. 

— A fost obstrucționat de un actor. Peregrine nu vrea să discute 
despre incident. Nu vrea să spună nimic. 

— Ceea ce înseamnă că nimeni nu se va atinge de acest ofițer 
în California, conchise bărbatul de la Londra. Există un motiv 
foarte întemeiat. 

— Care? 

— Este cumnatul lui Preston Halliday. 

— Geneva! Mein Got, cineva e pe urmele noastre. 

— Da, dar nu deţine cine ştie ce informaţii. Am fost de acord 
în acest sens cu Palo Alto, şi cu specialistul nostru din Mossad — 
cu Abrahms. 

— Evreul? Şi ce spune evreul? 

— Pretinde că acest Converse este un agent lansat orbește de 
la Washington. 

— Şi ce-ar trebui să fac? 

— Să nu mai iasă din casa dumitale. Urmează să primeşti 
instrucțiuni. 


Uluit, subsecretarul de stat Brewster Tolland puse receptorul 
în furcă şi se lăsă pe spătarul fotoliului. Brusc reveni şi formă 
grăbit un număr apăsînd mai multe butoane. 

— Chesapeake, spuse o voce feminină. Codul, vă rog! 

— Şase Mii, spuse Tolland. Aş dori să vorbesc cu Operaţiuni 
Consulare, Stațiunea opt, vă rog! 

— Stațiunea opt cere... 

— Plantagenet, zise subsecretarul. 

— Imediat, domnule. 

— Ce este, Şase Mii? 

— Termină cu prostiile, Harry, Brew la telefon. Ce naiba faci 
la Bonn fără ca eu să ştiu? 

— Nimic. Eşti la curent cu toate treburile pe care le avem noi 
acolo. În dimineața asta am primit o informare despre RFG şi aş 
fi ţinut minte dacă ar fi existat ceva care te excludea pe tine. 

— Poate că tu nu-ţi aduci aminte, dar dacă am fost exclus, nu 
mă interesează. 

— Aşa este şi ştii că ți-aş spune imediat, tocmai ca să nu te 
implic. Dar ce s-a întîmplat? 

— Am discutat cu un ambasador foarte furios care s-ar putea 
să-i dea un telefon unui prieten de la O Mie Şase Sute. 

— Peregrine? Ce e cu el? 

— Dacă nu eşti tu acela, atunci înseamnă că altcineva se joacă 
de-a conspiraţiile. Se pare că este un fel de cercetare sub acoperire 
care se desfăşoară la ambasadă — la ambasada lui —, cineva care 
are legătură cu Departamentul marinei. 

— Al Marinei...? Asta-i o nebunie — adică omul e de-a dreptul 
nebun. Ce, Bonnul este port? 

— De fapt, probabil că este. 

— N-am auzit ca Bismarck sau Graf Spee să se plimbe pe 
Rin. Nici vorbă, Brew. N-avem nimic de felul ăsta acolo şi nici 
nu vom avea. Ştii vreun nume? 

— Da, unul, răspunse Tolland, privind hîrtia pe care notase în 
grabă. Un avocat pe nume Joel Converse. Cine e ăsta, Harry? 

— Habar n-am. Numele ăsta nu-mi spune nimic. Şi ce legătură 
are cu Marina? 

— Pretinde că este juristul principal al unei baze navale foarte 
importante şi are gradul de locotenent-comandor. 

— Pretinde? 

— Păi, înainte de asta a spus că este ataşat militar şi lucrează 
la ambasadă. 

— Se pare că nebunii au reuşit să scape de la azil. 

— Nu e de glumă, Harry. Peregrine nu-i prost. Este el cam 
îngîmfat, dar al naibii de inteligent. Spune că oamenii aceştia 
nu numai că sînt foarte reali, dar s-ar putea să dețină nişte 
informaţii pe care el nu le are. 

— Pe ce se bazează? 

— Mai întîi, pe opinia unui om care l-a cunoscut pe 
Converse... 

— Cine este? îl întrerupse Harry. 

— Nu vrea să spună. Afirmă doar că are încredere în el şi în 
judecata lui. Omul ăsta fără nume zice că Joel Converse este un 
om foarte bine pregătit profesional, dar şi foarte tulburat, nu e o 
pălărie neagră. 

— Ce nu e? 

— Acesta a fost termenul utilizat de Peregrine. Probabil vrea 
să spună că tipul este în ordine. 

— Şi altceva? 

— Mai este un caz de comportament cu totul ieşit din comun, 
dar nu vrea să discute despre asta. Spune că va discuta cu 

secretarul de la O Mie Şase Sute, dacă nu obţine un răspuns 
satisfăcător de la mine. Cere nişte răspunsuri şi nu vrem să ne 
bîlbîim în fața lui. 

— Am să încerc să te ajut, spuse Harry. Poate că e de la 
Langley sau de la Arlington — ticăloşii ăia! Voi cere o verificare 
la baroul avocaţilor şi cred că într-o oră o să ştiu cine este acest 
Converse — dacă există cu adevărat. 

— Să-mi telefonezi. Nu prea mai avem timp şi nu vrem să se 
audă la Casa Albă. 

— Asta ne-ar mai lipsi, fu de acord directorul Operaţiunilor 
consulare, secția Departamentului de Stat care se ocupa de 
activitățile secrete din străinătate. 


— Explică-mi cum stau lucrurile din punct de vedere legal! 
urlă contraamiralul Hickman stînd lîngă fereastra biroului lui 
David Remington, care îl privea nemișcat şi palid la față. Spune-mi 
cu cît mai puţine amănunte cum este posibil aşa ceva! 

— Imi vine greu să cred, domnule. Am vorbit cu el ieri — la 
amiază — şi apoi din nou, aseară. Era la Sonoma! 

— Şi eu la fel, locotenente. Şi de cîte ori se auzea cîte o 
păcănitură sau un ecou, ce spunea? E suficient să dea o ploaie 
mai zdravănă şi nu mai poți vorbi ca lumea la telefon! 

— Acestea au fost cuvintele lui, domnule. 

— A trecut prin serviciul de imigrări din Diisseldorf acum 
două zile! Acum se află la Bonn, în Germania, cu un om despre 
care spune că este implicat în moartea cumnatului său. Acelaşi 
om pe care îl protejează cu stegulețul ăla nenorocit. Converse! 

— Nu ştiu ce să spun, domnule. 

— Ei bine, Departamentul de Stat ştie şi ştiu şi eu. Vor să 
forțeze acea amînare legală sau cum naiba îi spui dumneata în 
păsăreasca aia avocăţească. 

— Este un material interzis, domnule, eu pur şi simplu... 

— Nu vreau să aud nimic, locotenente, spuse Hickman. Apoi 
adăugă pîfiind: Ştii că din cauza unor ticăloşi ca tine am divorțat 
de două ori? 

— Poftim? 

— Nu contează. Vreau să scoţi stegulețul ăla imediat. Eu 
l-am adus pe Fitz aici. l-am dat tresa şi ticălosul mă minte. Nu 
numai că mă minte, dar o face de la zece mii de kilometri distanță, 
deşi ştie că n-ar fi trebuit să plece fără învoirea mea! Ai vreo 
obiecție, domnule locotenent? Ceva ce poți să exprimi într-o 

propoziţie sau două fără să fie nevoie să mai aduc alți doi avocați 
ca să-mi traducă? 

Locotenentul Remington, unul dintre cei mai buni avocați 
din Marina Militară a SUA, ştia cînd să reducă motoarele. Etica 
legală fusese încălcată prin dezinformare! Cursul era clar. 
Retragere agresivă cu presiunea la maximum. 

— Am să urgentez chiar eu termenul, domnule amiral. În 
calitate de ofițer ce răspunde de legalitate, voi arăta că ordinul 
direct trebuie să fie supus unei anulări imediate. În împrejurări 
îndoielnice nu se ţine cont de un ordin de acest fel. Din punct de 
vedere legal... 

— Asta a fost tot, domnule locotenent, spuse amiralul, retezînd 
brusc fraza subordonatului său. 

— Da, domnule. 

— Nu, nu e tot! îşi aminti Hickman, înclinîndu-se brusc înainte. 
Cît de repede va fi eliberat dosarul? 

— Dacă intervine Departamentul de Stat, este o chestiune de 
cîteva ore, domnule. Se va trimite un fax codificat celor care cer 
anularea restricției. Totuşi, din moment de SAND PAC nu a 
instituit decît restricţia, dar nu a cerut... 

— Atunci cere, locotenente. Şi să nu pleci din bază pînă cînd 
nu mi-l aduci. 

— Da, domnule! 


Mercedesul roşu coti pe drumul care ducea spre poarta 
masivă a domeniului lui Erich Leifhelm. Soarele portocaliu al 
după-amiezei îşi filtra lumina printre copacii înalţi, care străjuiau 
şoseaua. Drumul ar fi putut fi odihnitor, chiar plăcut, cu excepția 
unei privelişti care făcea ca scena să pară grotescă. Alături de 
maşină alergau cîțiva dobermani uriaşi, fără să scoată un zgomot. 
Era ceva ireal în felul în care alergau pe lîngă maşină, privind în 
interiorul acesteia şi arătîndu-şi din cînd în cînd colții, fără a 
scoate nici un sunet din gîtlej. Converse îşi dădea seama că dacă 
ar fi încercat să facă un pas afară, cîinii l-ar fi sfişiat imediat. 

Limuzina se opri pe aleea circulară, în fața treptelor de 
marmură care duceau spre o uşă cu arcadă şi basoreliefuri 
sculptate în lemn. Pe treapta de jos, în fața intrării, se afla un 
bărbat cu un fluier de argint. Nu se auzi nici un sunet, dar 
trupurile vibrînd şi maxilarele încleştate. 

— Vă rog să aşteptaţi, domnule, spuse şoferul într-o engleză 

cu accent german. Coborî din maşină, o înconjură şi ajunse în 
dreptul portierei lui Converse pe care o deschise. Vă rog să 
coborîți şi să faceţi doi paşi. Numai doi paşi, vă rog. 

Şoferul ţinea în mînă un obiect negru. 

— Ce e asta? întrebă Converse fără amabilitate. 

— Pentru protecţie, domnule. Cîinii, domnule. Sînt dresați să 
detecteze metalul. 

Joel rămase nemişcat în timp ce neamţul îl controlă cu 
detectorul electronic treci indu-l inclusiv peste pantofi. 

— Dumneata îţi închipui că am venit aici înarmat? 

— Nu îmi închipui nimic, domnule. Fac ce mi s-a spus. 

— Ce frumos, murmură Converse, şi în clipa aceea îl văzu pe 
omul de pe trepte cum ridică din nou fluierul la gură. Dobermanii 
o luară la goană. Speriat, Joel îl înhăță pe şofer şi îl împinse în 
faţa lui. Acesta nu opuse nici o rezistență, ci întoarse număi capul 
şi zîmbi în timp ce câinii alergau înapoi, prin pădunice, spre poartă. 

— Nu trebuie să vă cereţi scuze, Mein Herr, spuse şoferul. 
Mi se întîmplă des. 

— N-aveam de gînd să-mi cer scuze, aveam de gînd să-ți 
sucesc gâtul. 

Neamţul se îndepărtă în timp ce Joel rămase neclintit, uimit 
de propria reacție. Nu mai rostise asemenea cuvinte de peste 
cincisprezece ani. 

— Pe aici, domnule, spuse omul de pe trepte cu un evident 
accent britanic. 

Holul era decorat cu steaguri medievale care atîrnau de la 
un balcon interior. El dădea într-un salon uriaş, cu acelaşi aer 
medieval, dar modernizat prin tapiţeria de piele moale, lămpile 
vesele cu abajururi colorate şi tăvile de argint de pe măsuţele 
lustruite. Ceea ce şoca erau capetele de animale de pe pereți — 
capete uriaşe de elefanţi, feline, bouri priveau în jos sfidătoare. 
Totul demonstra că te afli în bîrlogul unui feldmareșal. 

Dar nu decorul fu cel care îi atrase atenția lui Joel, ci cei 
patru bărbaţi care stăteau lîngă fotolu. 

Următoarele secunde i se părură lungi, în timp ce mintea îi 
lucra febril, încercînd să-i identifice. Pe Bertholdier şi pe Leifhelm 
îi cunoştea; aceştia stăteau unul lîngă altul în dreapta. Se uită 
mai atent la cei doi aflați la stînga. Bărbatul de înălțime mijlocie, 
îndesat, aproape chel, îmbrăcat cu pantaloni kaki şi purtînd cizme 
nu putea fi altul decît Chaim Abrahms. Faţa posomorită şi pungită 
dominată de ochii strălucitori era a unui răzbunător. Al doilea 

bărbat, înalt, cu trăsături acviline şi părul încărunțit, tepos, nu 
putea fi altul decît generalul Jan van Headmer, Măcelarul din 
Soweto. Joel citise dosarul lui Headmer cu superficialitate. Din 
fericire, comentariul final spunea totul: 


In esenţă, van Headmer este un aristocrat din Capetown, 
un afrikaner care nu i-a acceptat niciodată pe britanici, ca să 
nu mai vorbim de negri. Convingerile lui au rădăcini într-o 
realitate care pentru el este incontestabilă. Strămoşii lui 
trudiseră pe un pămînt sălbatic în condiţii grele şi suferiseră 
pierderi din cauza băştinaşilor. Concepțiile lui corespund 
sfîrşitului secolului trecut şi începutului secolului al XX-lea. 
Nu acceptă modificările sociale şi politice realizate de 
populația bantu și ît va considera întotdeauna pe acești oameni 
niște primitivi. Ordonă arestări şi execuţii în masă, convins 
că are de-a face doar cu animale semiverbalizate. Datorită 
acestui mod de a gîndi a fost închis împreună cu primul- 
ministru Verwoerd şi Vorster în timpul celui de-al doilea 
război mondial. A aderat cu entuziasm la conceptul nazist 
privind existența raselor superioare. Prietenia strînsă cu 
Chaim Abrahms este singurul lucru care îl deosebește de 
nazişti şi nu reprezintă pentru el o contradicție. Luptătorii 
din Sabra au smuls pămîntul din deşertul Palestinei primitive; 
istoria țărilor lor este asemănătoare şi amîndoi sînt mîndri 
de puterea şi realizările propriilor strămoşi. Întîmplător, van 
Headmer este un tip fermecător şi lasă impresia unui om 
cultivat, deosebit de curtenitor şi receptiv. In realitate este 
un ucigaş cu sînge rece şi reprezintă elementul-cheie al lui 
Delavane în Africa de Sud. 


— Mein Haus ist dein Haus, spuse Leifhelm, păşind spre 
Joel cu mîna întinsă. 
Converse făcu şi el un pas înainte şi strînse mîna neamțului. 
— Afară am fost primit într-un mod care contrastează cu 
călduroasa primire pe care mi-o faceți, zise Joel trecînd brusc 
de la fostul feldmareşal, la Bertholdier: Mă bucur să vă revăd, 
domnule general. Imi cer scuze pentru incidentul nefericit de la 
Paris, din noaptea trecută. Nu-mi permit să atentez la viața unui 
om, dar în secundele acelea nu cred că el avea prea mult respect 
pentru a mea. 
Indrăzneala lui Joel avu efectul scontat. Bertholdier îl privi 
fix, neştiind cum să reacționeze. Converse era conştient că ceilalți 

trei oameni îl priveau cu atenție, probabil şocați de îndrăzneala lui. 

— Desigur, domnule, spuse francezul recăpătîndu-şi stăpînirea 

de sine. După cum ştiţi, omul nu şi-a respectat ordinele. 
— Serios? Mie mi s-a spus că nu le-a înțeles. 

— E același lucru! Vocea care rostise cuvintele venea din spate, 
şi avea un accent străin foarte pronunțat. 

Joel se întoarse. 

— Oare? întrebă el rece. 

— Pe cîmpul de luptă, da, spuse Chaim Abrahms. 

— Îmi daţi voie să vi-l prezint pe generalul Abrahms? interveni 
Leifhelm, atingîndu-i cotul lui Converse și conducîndu-l spre 
general. Amândoi întinseră mîinile. 

— Domnule general Abrahms, este un privilegiu pentru mine, 
spuse Joel cu sinceritate. V-am admirat întotdeauna, deşi uneori 
discursurile dumneavoastră au fost cam exagerate. 

Faţa israelianului se înroşi brusc; în încăpere se auziră rîsete 
înăbuşite. Brusc, van Headmer făcu un pas înainte. Converse 
sesiză imediat sprîncenele încruntate şi maxilarele încordate. 

— Vă adresaţi unuia dintre cei mai apropiaţi prieteni ai mei, 
domnule, spuse el. Apoi pe chipul lui van Headmer apăru un 
zîmbet uşor. De fapt nici eu nu m-aş fi putut exprima mai bine. 
Imi face plăcere să te cunosc, tinere. 

Mîna sud-africanului se întinsese spre el, Joel o luă şi o strînse 
în timp ce rîsetele celorlalți răsunară nestingherite. 

— Mă simt insultat, strigă Abrahms, ridicînd din sprîncenele 
lui groase şi scuturînd dispreţuitor din cap. De către nişte flecan! 
Domnule Converse, amicii mei sînt de acord cu dumneata pentru 
că n-au mai avut o femeie de un sfert de secol. Poate că ei o să-ți 
spună altceva, dar te rog să mă crezi, angajează tîrfe şi joacă 
tabinet cu ele sau le pun să le citească poveşti, pentru a-şi păcăli 
prietenii! 

Rîsetele deveniră şi mai puternice şi israelianul, stimulat de 
succes, se aplecă în față prefăcîndu-se că vorbeşte în şoaptă cu 
Joel: _ 

— In schimb, eu angajez aceleaşi tîrfe ca să aflu adevărul în 
timp ce le ...! Mi-au spus că flecarii ăştia se duc la culcare la ora 
nouă şi scîncesc după o cană cu lapte. Dacă se poate cu Ovaltine! 

— Dragul meu Sabra, spuse Leifhelm, reţinîndu-și hohotul 
de rîs, nu ţi se pare că abuzezi de imaginaţia ta romantică? 

— Inţelegi ce vreau să spun, Converse? întrebă Abrahms. Ai 
auzit? „Abuzez.“ Acum ştii de ce au pierdut nemţii războiul. 

Vorbeau mereu cu atîta dramatism despre Blitzkrieg şi Angriffe, 
dar de fapt ei se refereau la ceea ce urmau să facă după aceea! 

— Ar fi trebuit să ţi se dea o misiune, Chaim, spuse 
Bertholdier, vesel. Ai fi putut să-ți schimbi numele, să-i declari 
pe Rommel şi von Rundstedt evrei şi să preiei ambele fronturi. 

— Înaltul Comandament ar fi putut face şi lucruri mai rele, fu 
de acord israelianul. 

— Dar mă întreb dacă te-ai fi oprit aici, continuă francezul. 
Ca şi tine, Hitler era un orator foarte bune. Poate că ai fi susținut 
că este evreu şi i-ai fi luat locul. 

— O, dar știu din surse foarte sigure că a fost evreu, însă 
dintr-o familie de proastă calitate. Chiar şi noi avem dintr-astea; 
evident, din Europa. 

Rîsetele izbucniră din nou, dar încetară destul de repede. 
Joel prinse momentul. 

— Uneori sînt prea sincer, domnule general, spuse el, 
adresîndu-se israelianului. Ar trebui să mă învăţ minte, dar vă 
rog să mă credeţi, nu a fost o insultă. Nu nutresc decît admirație 
pentru poziţiile şi politica dumneavoastră. 

— Exact despre asta vom discuta, spuse Erich Leifhelm. 
Poziţii, politici, filozofie generală dacă vreţi. Vom evita pe cît 
posibil detaliile, deşi la unele va trebui fără îndoială să facem 
referire. Oricum, abordarea exhaustivă este cea care contează. 
Haideţi, domnule Converse, luaţi loc. Să începem discuția, prima 
dintr-o serie mai lungă, cel puțin aşa sper. 


Contraamiralul Hickman puse încet foaia de hîrtie pe birou, 
apoi privi în gol, spre fereastră şi spre oceanul acoperit de un cer 
cenuşiu. Îşi încrucişă brațele, lăsă capul în jos şi se încruntă. 
Gesturile erau pe potriva gîndurilor lui. Era la fel de uluit şi 
acum ca şi atunci cînd citise documentul pentru prima oară, şi la 
fel de convins că Remington trăsese nişte concluzii greşite. Dar 
juristul era prea tînăr ca să aibă cunoştinţe reale despre nişte 
evenimente pe care nu le trăise. Cine nu fusese acolo nu avea 
cum Să înțeleagă. Existau mulți alții care înțelegeau rațiunea 
acelui steguleţ, care nu avea rost să fie aplicat pe dosarul lui 
Converse după optsprezece ani. Insemna să dezgropi cadavrul 
unui om care murise chiar dacă învelişul exterior, carapacea 
acestuia mai era încă vie. Trebuia să fie vorba de altceva. 

Hickman se uită la ceas. La Norfolk era ora trei şi zece 
minute. Puse mîna pe telefon. 

— Bună, Brian, spuse contraamiralul Scanlon de la Districtul 
naval cinci. Vrea să-ți spun că apreciem în mod deosebit 
cooperarea de care a dat dovadă SAND PAC în această chestiune. 

— SAND PAC? întrebă Hickman, amuzat de faptul că nu se 
acordau nici un fel de merite Departamentului de Stat. 

— Foarte bine, domnule amiral, îţi mulțumim pentru ajutor. 
Rămîn dator, bătrîne Hicky. 

— Incepe să-ți plăteşti datoria spunîndu-mi numele ăla. 

— Ei, stai puțin, nu-ţi mai amintești de jocurile de hochei? 
Veneai patinînd în viteză pe gheață şi tot corpul de cadeți striga: 
„Uite-l pe Hicky, uite-l pe Hicky!“ 

— Acuma pot să-mi ciulesc urechile? 

— Incerc doar să-ți mulțumesc, prietene. 

— Tocmai asta este, nu ştiu prea bine pentru ce? Ai citit 
extrasul? 

— Evident. 

— Şi ce naiba e atît de important acolo? 

— Păi, răspunse Scanlon şovăind, l-am citit foarte repede. A 
fost o zi îngrozitoare şi, ca să fiu sincer, l-am dat mai departe. 
Tu ce crezi că este? Fie vorba între noi, mi-ar plăcea să ştiu, 
pentru că abia am avut timp să-mi arunc privirile pe el. 

— Ce cred eu că este acolo? Absolut nimic. O, sigur că noi 
ținem stegulețul pe materiale de felul ăsta pentru că aşa a hotărît 
Casa Albă, adică să se închidă toate dosarele în care se exprimă 
critici. Şi apoi eram şi noi plictisiți pînă peste cap de ele. Dar în 
extrasul ăsta nu e nimic nou, sînt lucruri care s-au mai spus şi 
înainte, aşa că nu vor avea valoare decît pentru istoricii militari, 
eventual pentru vreo notă de subsol. 

— Ei bine... reluă Scanlon şi-mai precaut, Converse ăsta spune 
nişte lucruri foarte dure despre comandantul de la Saigon. 

— Despre Marcus Nebunul? Iisuse Hristoase, eu am spus 
lucruri şi mai rele în conferințele mele de la Force-Tonkin, ca să 
nu mai vorbesc de comandantul meu. li duceam pe copiii aceia 
în susul şi în josul coastei cînd, de fapt, nu erau pregătiți decît 
pentru a petrece o zi pe plajă ca să zburde cu cîinele sau cu prietenii... 
Nu înțeleg despre ce e vorba. Şi tu şi juristul meu principal v-aţi 
agăţat de acelaşi lucru, dar eu cred că e o vechitură fără nici o 
valoare. Marcus Nebunul este o relicvă în momentul de față. 

— Cine ziceai că s-a agăţat? 

— Juristul meu executiv. Ţi-am vorbit despre el, Remington. 

— A, da. Omul acela riguros. 

— Şi el s-a mirat de chestia cu Saigonul. Uitaţi, mi-a zis, este 
vorba de observaţiile astea despre Delavane. Nu ştia că pe vremea 
aceea Delavane era ţinta tuturor grupărilor antirăzboinice din 
țară. La naiba, noi i-am dat porecla de Marcus Nebunul. Nu, nu 
poate fi Delavane, e altceva. Poate ceva legat de evadările alea, 
mai ales de ultima. 

— Ei bine, zise amiralul de la Norfolk, de astă dată cu mai 
mult curaj. Poate că există ceva acolo, dar, oricum, nu ne priveşte 
pe noi. Uite ce este, am să fiu sincer cu tine. N-am vrut să-ți 
spun ca să nu consideri că am făcut atîta tevatură pentru un 
fleac, dar se pare că nu e nimic serios. 

— O, făcu Hickman, care părea să asculte cu multă atenţie. 
Cum aşa? 

— Nu e omul care ne interesează pe noi. Se pare că un tînăr 
ofiţer prea entuziast a făcut nişte cercetări în aceeaşi perioadă, a 
văzut stegulețul şi a tras nişte concluzii greşite. 

— Asta e tot? întrebă amiralul de la SAND PAC, stăpînindu-şi 
mirarea. 

— Acestea sînt informaţiile pe care le avem aici. Indiferent la 
ce se gîndea juristul tău principal, lucrul acela nu are nimic comun 
cu oamenii noştri. 

Lui Hickman nu-i venea să creadă. Bineînţeles că Scanlon 
nu pomenise de efortunile Departamentului de Stat. Nu ştia nimic 
despre ele! Încerca să se distanțeze cît mai repede şi cît mai 
mult de stegulețul lui Converse şi minţea; nimeni nu-i spusese 
nimic. Departamentul de Stat lucrase discret — probabil prin 
intermediul Operaţiunilor Consulare — şi Scanlon nu avea nici 
un motiv să creadă că „bătrînul Hicky“ ştie ceva despre Bonn, 
Converse, Connal Fizpatrick. Sau despre un om pe nume Preston 
Halliday care fusese ucis la Geneva. Nu putea să afle de la 
Scanlon ce se petrecea. Şi nici nu-i păsa. 

— Naiba să-i ia pe toți. Juristul meu principal o să se întoarcă 
peste cîteva zile şi atunci poate că am să aflu ceva. 

— Indiferent ce va fi nu ne interesează, amirale. Oamenii mei 
s-au înşelat. 

— Oamenii tăi n-ar fi în stare nici să se plimbe cu barca cu 
vîsle prin bazinul de la Washington. 

— Nu pot să ţi-o iau în nume de rău, Hicky. 

Hickman închise telefonul şi privi din nou prin fereastră 
oceanul. Soarele încerca să răzbească prin plafonul de nori, dar 
fără prea mare succes. 

Niciodată nu-i plăcuse Scanlon: era un mincinos. Acum 
constata că era un mincinos tîmpit. 


Locotenentul David Remington se simţi foarte măgulit de 
telefonul primit. Bine cunoscutul ofițer cu patru trese îl invitase 
la dejun; nu numai că-l invitase, dar se şi scuzase pentru 
întîrzierea cu carc o făcuse şi îi spusese că-l înțelege dacă o va 
considera nepotrivită. Căpitanul îi precizase că este vorba de o 
invitaţie personală, care nu are nimic comun cu problemele 
Marinei. Ofiţerul superior, deşi locuia la baza La Jolla, se afla în 
port pentru cîteva zile şi avea nevoie de un sfat într-o chestiune 
juridică. I se spusese că locotenentul Remington este cel mai 
bun jurist din Marina Militară a SUA. 

Evident că Remington îi precizase că o va face în calitate de 
coleg, că nu poate fi vorba de nici un fel de remuneratie, deoarece 
ar însemna să încalce statutul... 

„Pot să te invit la prînz, domnule locotenent, sau vrei să ne 
plătim fiecare partea lui?“ îl întrebase căpitanul, cam impacientat, 
sesiză Remington. 

Restaurantul se afla pe coline, de unde se vedea bine La 
Jolla. Era un han de pe o şosea lăturalnică, care îi deservea de 
regulă pe cei din zonă, precum şi pe funcţionarii din San Diego 
şi din Oraşul Universitar care nu doreau să fie văzuți în locurile 
obişnuite. Lui Remington nu-i surîdea ideea. l-ar fi plăcut să fie 
văzut la Coronado împreună cu căpitanul, în loc să străbată 
cincisprezece kilometri spre nord, pînă la La Jolla. Căpitanul 
însă fusese categoric în ce privea locul de întîlnire. David îl 
verificase. Căpitanul nu numai că urma să fie promovat, dar era 
considerat drept unul din potenţialii candidați pentru postul de 
comandant inter-arme. Remington ar fi fost gata să se ducă şi pe 
jos numai să ajungă la întîlnire. 

Acum şofa pe drumul sinuos şi îngust ce ducea spre localul 
cu pricina. Va trebui să nu uite, îşi spunea el, că sfatul personal 
nu este acelaşi lucru cu avizul profesional, iar dacă era oferit 
fără bani, constituia o datorie care avea să fie onorată într-o 
bună zi. Dacă omul va ajunge comandant inter-arme... 
Remington nu se putuse abține. Plin de importanţă, îi spusese 
unui coleg — cel care îi născocise porecla de „încuiatul“ — că 
urma să ia dejunul cu un căpitan foarte bine văzut în La Jolla şi 
s-ar putea să întîrzie. Apoi îl întrebase cum se ajunge acolo. 

O, Dumnezeule! Ce a fost asta? O, Dumnezeule! 

În vârful curbei în ac de păr se afla o barcă uriașă, de peste 
zece metri lungime, care aluneca la vale scăpată de sub control, 
măturînd totul în calea ei. Cotea cînd la stînga, cînd la dreapta 
pe şoseaua îngustă şi prindea tot mai multă viteză, pe măsură ce 
se apropia de el; un monstru care zdrobea tot ce întîlnea în cale. 

Remington întoarse capul spre dreapta răsucind brusc volanul 
pentru a evita impactul. Trunchiuri de arbori, puieți tineri şi abisul 
de dedesubt — acestea fură ultimele imagini pe care le văzu 
Remington înainte să se prăbuşească. 

Departe, pe o colină, un bărbat, cu binoclul în mînă, privea 
maşina care explodă. Misiunea fusese îndeplinită. La urma 
urmelor, era război. 

Şi locotenentul David Remington, a cărui viaţă era atît de 
ordonată şi chibzuită, care ştia exact ce şi cum dorea de la această 
lume, care ştia mai ales că nu va fi prins în cursă de acele forțe 
care îl omorîseră pe tatăl lui în numele politicii corporatiste, fusese 
ucis de politica unei companii despre care nu auzise în viaţa lui. 
O întreprindere numită Aquitania. Şi asta pentru că văzuse 
numele: Delavane. 


Ei credcă aceasta este evoluţia cea mai potrivită a societăţii 
actuale, căci ideologiile au eşuat... Cuvintele rostite de Preston 
Halliday la Geneva continuau să stăruie în mintea lui Converse, 
în timp ce asculta cele patru voci ale Aquitaniei. Înfricoşător era 
faptul că cei patru credeau ceea ce spuneau, iar convingerile lor, 
provenite din experiența trecută erau susținute cu argumente 
convingătoare, ce scoteau la lumină greşeli care dăduseră naştere 
unor suferințe cumplite şi unor imense pierderi inutile de vieți 
omeneşti. 

Simplul fapt că se reuniseră — aliați şi foşti duşmani — urma 
să asigure o ordine liber consimțită într-o lume a haosului, să 
permită statelor industrializate să înflorească, să-şi dezvolte 
economiile, să introducă bunăstarea şi beneficiile comerțului 
multinațional în țările sărace şi neangajate ale Lumii a Treia 
pentru a le face să adere la ideile lor. Numai în felul acesta, 
numai unindu-şi eforturile puteau stopa comunismul, pînă cînd 
sistemul însuşi avea să se prăbuşească sub presiunea unei forțe 
armate superioare şi a unor resurse financiare mai mari. 

Realizarea acestor deziderate impunea o modificare în 
ierarhia valorilor şi a priorităților. Deciziile privind dezvoltarea 

industrială trebuia coordonate pentru a asigura puterea absolută 
a statelor libere. Trezoreriile guvernelor, corporaţiile 
multinaționale şi conglomeratele uriaşe trebuia să găsească o 
pătură intermediară, care să accepte să fie condusă de nişte 
comitete coordonatoare — care reprezentau deciziile 
guvemamentale. Care erau negociatorii finali? Cine făcea parte 
din aceste comitete care puteau să vorbească în numele naţiunilor 
libere şi să le stabilească politicile? 

De-a lungul istoriei, o singură clasă de oameni a rămas 
constantă prin excelența sa, iar atunci cînd a fost chemată în 
momente de criză să facă față unor situații speciale, dăduse 
performanţe mult peste aşteptările scontate — chiar şi atunci cînd 
a fost învinsă. Explicația contribuției unice a acestui segment al 
populaţiei în timp de război şi, din păcate, mai puţin în timp de 
pace, era clară din punct de vedere istoric: Erau oameni lipsiți 
de eu. Făceau parte dintr-o clasă pregătită să slujească fără să se 
gîndească la altă recompensă decît calitatea superioară a lucrului 
realizat. Bunăstarea era irelevantă, nevoile lor fiind asigurate şi 
perspectivele garantate prin realizarea unor performanţe 
constante la datorie. Această clasă nu era supusă corupției 
economiei de piață, dispunînd de resurse substanțiale pentru a 
face față corupției. În plus, existența unor beneficii excesive în 
rîndurile ei ar fi fost imediat depistată şi condamnată, avînd drept 
consecință Curtea Marţială. Această clasă socială, această rasă 
nouă nu era numai incoruptibilă la cele mai înalte niveluri, ci şi 
salvatoarea omenirii. Intr-un cuvînt, era armata. Armata din 
întreaga lume, chiar şi cea a dușmanilor. Împreună — chiar şi ca 
inamici — membrii ei conştientizau consecinţele catastrofale ale 
slăbiciunii. 

Evident, anumite libertăţi minore trebuia păstrate şi pentru 
clasa politică, dar acestea reprezentau sacrificii mărunte, necesare 
supravieţuirii. Cine ar avea ceva împotrivă? 

Nici unul din cei patru purtători de cuvînt ai Aquitaniei nu 
ridica vocea. Erau profeții cumpătaţi ai rațiunii, fiecare cu propria 
sa istorie, cu propria identitate... aliați şi inamici împreună într-o 
lume devenită nebună. 

Converse se declară de acord cu cele spuse şi puse întrebări 
de principiu — aşa cum se aşteptau să audă de la el. Pînă şi 
măscăriciul curţii, Chaim Abrahms, devenise foarte serios şi 
răspundea calm. 

— Crezi că noi, evreii, sîntem singurii care se află în diaspora, 
prietene? Greşeşti. Intreaga rasă umană este dispersată. Sînt unii 
rabini care susțin că evreii nu vor cunoaşte mîntuirea decît în era 
mesianică, în momentul răscumpărării divine, cînd va apărea un 
Dumnezeu care să ne arate calea spre pămîntul făgăduinţei. Dar 
el întârzie să se arate; nu putem să-l mai așteptăm. Am creat 
Israelul. Vezi care este lecţia istoriei? Noi — noi cei de aici — 
reprezentăm acum intervenţia divină pe pămînt. Şi eu — chiar şi 
cu, un om cu realizări şi cu personalitate — îmi voi da viaţa fără 
să crîcnesc ca să reuşim. 

Jacques Louis Bertholdier: Trebuie să înțelegeţi, domnule 
Converse, că Rousseau a spus cel mai bine lucrul acesta în eseul 
său despre Înțelegerea umană. În esență, spunea că omul atinge 
cea mai înaltă formă de libertate numai atunci cînd îşi înțelege 
parametrii comportamentului. Noi vom stabili aceşti parametri. 
Ce poate fi mai logic? 

Erich Leifhelm.: Goethe a spus-o poate chiar mai bine atunci 
cînd a subliniat că romantismul politicii este folosit pentru a 
amorti şi a domoli temerile celor neinformați. In forma definitivă 
a lucrării sale Aus Meinem Leben afirmă clar că toate clasele 
conducătoare trebuie să fie caracterizate în primul rînd de 
disciplină. Ce poate fi mai important! 

Jan van Headmer: Chiar şi țara mea, domnule, este o 
întruchipare a acestei lecții. Am luat tot ce a fost mai bun din 
trecut şi am creat o ţară mare, prosperă. Dar acum fiarele se 
întorc şi ţara mea este frămîntată. 

ŞI au continuat tot aşa cîteva ore la rînd. Disertaţii prezentate 
la modul profund reflexiv, fără patimă. De două ori încercară 
presiuni asupra lui Joel pentru a-l determina să dezvăluie numele 
clientului său. De ambele dăți acesta rămase neclintit, făcînd 
referire la statutul de confidențialitate — care se putea schimba 
în cîteva zile, poate chiar mai repede. 

— Trebuie să-i ofer ceva concret clientului meu. O abordare, 
o strategie care să-i garanteze implicarea imediată, angajamentul, 
dacă doriți. 

— De ce este necesar acest lucru în momentul de față? întrebă 
Bertholdier. Aţi ascultat raționamentele noastre. Fără îndoială 
că se discerne clar un anumit mod de abordare. 

— Foarte bine, retrag cuvîntul abordare. Să spunem o 
strategie. Nu este vorba să ştim „de ce“ , ci „cum“. 

— Vreţi să spuneţi un plan? întrebă Abrahms. Pe ce bază? 

— Pe baza faptului că veţi cere o investiţie care depăşeşte 
orice experiență anterioară a dumneavoastră. 

— Este o declaraţie extraordinară, interveni van Headmer. 

— Este un om cu resurse extraordinare, spuse Converse. 

— Foarte bine, conchise Leifhelm, privindu-i pe rînd pe fiecare 
din asociaţii săi înainte de a continua. Joel înțelese: le cerea 
acordul pe baza unei discuţi avute anterior. Acordul fu dat. 

— Ce părere aţi avea despre compromiterea unor persoane 
deosebit de puternice din anumite guveme? 

— Şantaj? întrebă Joel. Extorcare? Nu merge. Sînt prea multe 
cecuri şi bilanțuri. Un om este amenințat, neregulile sînt 
descoperite şi cel în cauză este dat afară oricum. Apoi urmează 
ritualul epurărilor şi acolo unde era un punct slab apar dintr-o 
dată o mulţime de puncte forte. 

— Este o interpretare extrem de îngustă, spuse Bertholdier. 

— Nu luaţi în considerare elementul temporal! strigă Abrahms 
sfidător, ridicînd vocea pentru prima oară. Acumularea, 
Converse! Accelerarea rapidă! 

Joel fu brusc conştient de faptul că ceilalți trei bărbaţi îl 
priveau pe israelian, dar nu cu indiferență. In fiecare pereche de 
ochi exista o sclipire, un avertisment. Abrahms dădu din umeri. 

— E un punct de vedere. 

— Aşa îl şi iau, spuse Converse, cu o voce egală. 

— Nu sînt sigur că se poate aplica, spuse israelianul, încercînd 
să dreagă greşeala. 

— Ei bine, în schimb, eu sînt sigur de un lucru, spuse Leifhelm. 
Este vremea să luăm masa. M-am lăudat atâta cu felul în care 
îmi ospătez musafirii încît trebuie să recunosc că acum sînt cam 
emoţionat. Sper ca bucătarul să nu mă facă de ruşine. 

Ca la un semnal, pe care Joel era sigur că gazda îl dăduse, 
un valet englez apăru sub arcada de la capătul celălalt al încăperii. 

— Sînt un clarvăzător! spuse Leifhelm şi se ridică. Haideţi, 
haideţi, prieteni. Spată de mielcicarrise, o mîncare inventată de 
zei, furată de hoțul incorigibil care domneşte în bucătăria mea. 

Masa fu într-adevăr excelentă. Fiecare fel de mîncare în parte 
cerea un efort de concentrare, atît în ceea ce priveşte gustul, cît 
şi prezentarea. Converse era mai curînd gurmand, decît 
cunoscător într-ale mîncării. Mîncase în restaurante scumpe, unde 
nu se gîndise la arta culinară, dar sesiza cînd un fel de mîncare 

era deosebit. Iar la masa lui Leifhelm nu exista nimic de mîna a 
doua. Nici măcar masa, o piesă masivă de mahon fixată pe două 
tripoduri sculptate care păreau că îşi înfig ghearele în parchetul 
încăperii cu tavan înalt şi tablouri în ulei reprezentînd scene de 
vînătoare. Candelabre atîmau pînă jos, plasate în fața unor oglinzi, 
dar flacăra lumînărilor nu-i stînjenea pe comeseni care se vedeau 
foarte bine unul pe altul. Joel ar fi dorit ca şi gazdele de la New 
York, Londra sau Geneva să învețe să facă astfel de aranjamente. 

Conversaţia devie de la subiectele serioase discutate în salon. 
Era ca şi cînd ar fi intervenit o pauză, o diversiune care să uşureze 
povara afacerilor de stat şi să reîmprospăteze izvoarele gîndirii. 
Dacă acesta fusese scopul urmărit, succesul se dovedi deplin. 
Sud-africanul van Headmer fu cel care dădu tonul. In maniera 
lui amabilă şi fermecătoare (dosarul nu greşise; ucigașul lipsit 
de sentimente era într-adevăr fermecător), descrise un safari în 
Veldt la care îl invitase pe Chaim Abrahms. 

— Vă daţi seama, domnilor, eu i-am cumpărat acestui sărman 
evreu primul costum de safari de la Johannesburg şi de atunci 
n-a mai trecut o zi în care să nu regret. Nu-l mai dezbracă! 
Bineînţeles, ştiu şi de ce îl poartă — absoarbe transpiraţia şi se 
spală uşor. Asta e o altfel de jachetă, nu-i aşa, domnule general? 

— Bati cîmpii, am să te spun nevesti-mii! replică scurt 
luptătorul din Sabra strîmbîndu-se. Alungă mirosul negustorilor 
de sclavi! 

— Apropo de sclavi, interveni sud-africanul, dați-mi voie să 
vă spun o istorioară. El luă încă un pahar din vinul care se schimba 
la fiecare fel de mîncare. 

Povestea primului şi singurului safari al lui Chaim Abrahms 
era demnă de un vodevil. Se pare că israelianul urmărise ore 
întregi un leu împreună cu cel care îi purta armele, un băştinaş 
din populația bantu, pe care îl înjura tot timpul, fără să ştie că 
acesta vorbea engleza la fel de bine ca el. Abrahms îşi verificase 
toate cele patru puşti înainte de a începe vînătoarea, dar de fiecare 
dată cînd trăsese asupra leului, ratase. Reputatul trăgător, cu 
ochi de vultur, nu putea să nimerească ditamai leul la o distanță 
de mai puţin de o sută de metri. La sfîrşitul zilei, Chaim, extenuat, 
îl mituise pe purtătorul de arme folosind o engleză stricată şi o 
mulțime de gesturi ca să-l convingă să nu spună celorlalți că 
ratase țintele. Vînătorul şi băştinaşul se întorseseră în tabără, iar 
Chaim începuse să se plîngă că acolo unde îl dusese „prostul ăla 

de băştinaş“ nu exista nici un leu. Băştinaşul se dusese în cortul 
lui van Headmer şi, într-o engleză bantu, relatase următoarele: 
„Mi-a plăcut leul mai mult decît evreul, domnule, şi i-am 
modificat cătarea“. 

Comesenii se prăpădeau de rîs şi, spre lauda lui, Abrahms 
se amuza şi el copios. Era clar că mai auzise istorioara, şi îi 
plăcea s-o asculte repovestită. Joel îşi spuse că numai un om 
foarte sigur pe sine putea să înghită astfel de poveşti despre el 
însuşi şi să se amuze sincer. Israelianul era ca o stîncă în ce 
priveşte convingerile lui şi putea permite prietenilor să rîdă pe 
seama lui. Tocmai asta îl înspăimînta pe Joel. 

Valetul englez intră în încăpere fără să facă zgomot Şi îi spuse 
ceva la ureche lui Erich Leifhelm. 

— Vă rog să mă scuzati, zise neamțul, ridicîndu-se de la masă 
ca să răspundă la telefon. Un broker nervos de la Miinchen care 
adună tot felul de zvonuri de la Riyadh. Un şeic se duce la toaletă 
şi el aude imediat tunete dinspre est. 

Conversaţia continuă pe acelaşi ton, fără întreruperi; cei trei 
membri ai Aquitaniei se comportau ca nişte vechi prieteni care 
se străduiau să-l facă pe străin să se simtă bine venit. Şi această 
aparență i se păru lui Joel amenințătoare. Unde erau fanaticii 
care doreau să distrugă guvernele, să smulgă fără milă frîiele 
din mîinile conducătorilor şi să arunce în lanțuri țări întregi, 
canalizînd politicul spre viziunea lor — a statului militarist? Păreau 
nişte intelectuali, vorbeau despre Goethe şi Rousseau, manifestau 
compasiune pentru suferință şi pentru pierderile inutile de vieți 
omeneşti. Aveau simțul umorului şi puteau să facă haz de ei 
înşişi. Vorbeau cu calm de sacrificarea propriei vieți pentru ca 
lumea devenită nebună să se însănătoşească. Erau convingători 
sub mantia de oameni de stat pe care şi-o asumaseră. Ce spusese 
Leifhelm citîndu-l pe Goethe? „Romantismul politicii poate fi 
folosit cel mai bine pentru a amorti şi a domoli temerile celor 
neinformaţi.“ 

Inspăimîntător. 

Leifhelm se întoarse, urmat de valetul englez care ducea două 
sticle de vin. Pe chipul lui nu se putea citi ce fel de veşti primise 
de la München. Neamţul se comportă ca şi mai înainte, arborînd 
acelaşi zîmbet de ceară pe chip, dar şi entuziasmul cu care se 
pregătea să întîmpine următorul fel de mîncare. 

— Şi acum, dragi prieteni, spata de miel cicarrise — medalion 

cu ambrozie şi, lăsînd poezia la o parte, o mîncare destul de 
bună. In onoarea oaspetelui nostru din această seară, avem şi o 
surpriză. Descurcărețul meu prieten şi camarad englez a fost 
mai deunăzi în Siegburg şi a dat peste cîteva sticle de Lenchen 
Beerenauslese, din şaptezeci şi unu. 

Membrii Aquitaniei se uitară unul la altul, apoi Bertholdier zise: 

— Este o adevărată descoperire, Erich. Unul dintre cele mai 
bune vinuri germane. 

— Rieslingul '82 de Klausberg de la Johannesburg promite 
să fie unul dintre cele mai bune din ultimii ani, spuse van 
Headmer. 

— Mă îndoiesc că poate rivaliza cu Richon Zion Carmel, 
adăugă israelianul. 

— Sînteţi imposibili. 

Bucătarul, purtînd bereta sa uriaşă, îşi făcu apariția în 
sufragerie împingînd o măsuțţă de servit; dădu capacul la o parte 
de pe spata de miel şi, sub privirile apreciative, începu să tranşeze 
şi să servească. Valetul englez oferi fiecărui oaspete câte o farfurie, 
apoi turnă vinul. 

Erich Leifhelm ridică paharul: 

— In onoarea oaspetelui nostru şi a clientului necunoscut care 
sperăm că va fi şi el curînd împreună cu noi. 

Converse încuviință din cap şi bău. Apoi îşi dădu seama că 
cei patru membri ai Aquitaniei îl priveau fix. Paharele lor 
rămăseseră pe masă. Nici unul nu se atinsese de vin. 

Leifhelm vorbi din nou, de astă pe un ton nazal, rece, cu o 
furie greu stăpînită de puterea voinței: 

— „Generalul Delavane era inamicul, inamicul nostru! 
Oameni ca el nu trebuie să mai existe, nu înțelegeți?“ Acestea 
au fost cuvintele, nu-i aşa, domnule Converse? 

— Ce? Joel îşi auzi vocea, dar nu era sigur că îi aparţinea lui. 
Flăcările lumânărilor explodară brusc; săgeți de foc îi umplură 
ochii, iar usturimea din gîtlej deveni de nesuportat. Se apucă cu 
o mînă de gît şi încercă să se ridice, împinse scaunul, auzi izbitura, 
de fapt o serie de ecouri succesive. Simţea cum se prăbuşeşte şi 
cum nenumărate straturi de pămînt negru şi greu cad peste el în 
timp ce ochii îi erau străpunşi de mii de fulgere. Simți o durere 
acută în stomac. Se apucă cu mîna de abdomen, încercînd să 
facă durerea să iasă din trupul lui. Apoi simţi cum se prăbuşeşte 
ŞI îşi dădu seama că este ținut de braţe puternice. 


287 


— Pistolul. Daţi-vă înapoi. Ţine-l! Vocea îi parvenea tot ca o 
serie de ecouri, cuvinte rostite aspru cu un puternic accent 
britanic. Foc! 

O explozie uriaşă umplu universul. Apoi urmă tăcerea. 

Telefonul sună, smulgîndu-l pe Connal Fitzpatrick dintr-un 
somn profund. Adormise pe canapea, cu dosarul lui van Headmer 
în mînă. Scutură capul, clipi des şi încercă să se orienteze. Unde 
se afla? Cît era ceasul? Telefonul sună din nou, scoțînd un sunet 
strident, prelung. Se ridică repede de pe canapea, cu picioarele 
amorţite şi începu să gîfîie — era prea obosit ca să-şi revină în 
cîteva secunde. De fapt, nu mai dormise ca lumea de cînd plecase 
din California. Trupul şi mintea nu-i mai funcționau cum trebuie. 
Apucă receptorul şi fu cît pe-aci să-l scape, căci îşi pierdu 
echilibrul pentru o clipă. 

— Da... alo! 

— Cu comandorul Fitzpatrick, vă rog, spuse o voce 
bărbătească cu accent britanic. 

— La telefon. 

__— Numele meu este Philip Dunstone, domnule comandor. 
Vă telefonez în numele domnului Converse. M-a rugat să vă 
spun că şedinţa decurge în cele mai bune condiții, mult mai bine 
decît se aşteptase. 

— Cine sînteți dumneavoastră? 

— Dunstone. Maior Philip Dunstone. Sînt aghiotant şef al 
generalului Berkeley-Greene. 

— Berkeley-Greene...? 

— Da, domnule comandor. Domnul Converse a spus să vă 
transmit că s-a hotărît să accepte invitația de a fi oaspetele 
domnului general Leifhelm în noaptea aceasta. Va lua legătura 
cu dumneavoastră mîine dimineaţă la prima oră. 

— Vreau să vorbesc cu el. 

— Mi-e teamă că acest lucru nu este posibil. Au plecat cu 
barca cu motor să facă o plimbare pe rîu. Sincer să fiu, sînt 
foarte secretoşi. Nu am dreptul să asist la discuţiile lor, la fel ca 
şi dumneavoastră. 

— Nu m-aţi convins cu chestia asta, domnule maior. 

— Eu nu fac decît să vă transmit un mesaj... O, da, domnul 
Converse a mai spus că dacă sînteți îngrijorat şi telefonează 
amiralul să-i mulțumiți şi să-i transmiteţi cele mai bune urări 
din partea lui. 

Fitzpatrick rămase cu privirile pironite în perete. Converse 
n-ar fi adus vorba despre Hickman decît dacă ar fi vrut să 
transmită un mesaj. Cererea aceasta nu însemna nimic pentru 
altcineva în afară de ei doi. Totul era în ordine. Puteau fi mai 
multe motive pentru care Joel nu voia să vorbească chiar el la 
telefon. Printre acestea, se gîndi indispus Connal, era şi acela că 
nu avea încredere că „aghiotantul““ ar fi în stare să găsească 
cuvintele potrivite în cazul în care conversaţia lor ar fi ascultată. 

— Foarte bine, domnule maior... Cum spuneaţi că vă numiţi? 
Dunstone? 

— Exact, Philip Dunstone. Aghiotant principal al generalului 
Berkeley-Greene. 

— Lăsaţi-i vorbă domnului Converse să mă sune la ora opt 
dimineața. 

— Nu e putin cam devreme, bătrîne? Este aproape ora două. 
Micul dejun începe, de regulă, la nouă şi jumătate. 

— Atunci la ora nouă, spuse Fitzpatrick pe un ton categoric. 

— Am să-i spun chiar eu, domnule comandor. O, şi încă ceva. 
Domnul Converse m-a rugat să vă cer scuze că nu a ajuns acasă 
pînă la miezul nopţii, dar a avut multe de discutat aici. 

Asta e, îşi spuse Connal. Totul se află sub control. Astfel 
Joel n-ar fi făcut această observație. 

— Vă mulţumesc, domnule maior şi, apropo, îmi cer scuze 
că am fost cam nepoliticos. Adormisem şi nu m-am dezmeticit 
destul de repede. 

— Sînteţi un om norocos. Puteţi să vă puneţi capul din nou pe 
pernă, în timp ce eu stau de pază. Data viitoare am putea să 
schimbăm rolurile. 

— Dacă mîncarea e bună, de ce nu? 

— Nu prea. O mulțime de mîncăruri grele, ca să spun drept. 
Noapte bună, domnule comandor. 

— Noapte bună, domnule maior. 

Uşurat, Fitzpatrick puse receptorul în furcă. O clipă se gîndi 
dacă să se apuce din nou de dosare, dar se hotărî să renunţe. Se 
simțea secătuit de puteri şi îl durea cumplit capul. Avea neapărată 
nevoie de somn. 

Adună hirtiile şi le duse în camera lui Converse, unde le 


289 


băgă în servieta diplomat, cu cifru. O închise şi se întoarse în 
salon. Verifică uşa, apoi stinse lumina și se duse în dormitorul 
lui. Aruncă servieta pe pat şi îşi scoase pantofii, apoi pantalonii, 
dar nu mai avu putere să continue. Se prăbuşi pe perne, reuşind 
cumva să-şi tragă-o bucată de cuvertură peste el. Întunericul era 
bine venit. 


— Asta n-ar fi trebuit să spui, îi reproşă Erich Leifhelm 
englezului, după ce acesta puse receptorul în furcă. „„Mîncare 
grea“, nu e tocmai descrierea cea mai potrivită. 

— Fără îndoială că el aşa ar fi apreciat-o, spuse omul care îşi 
dăduse numele de Philip Dunstone. Hai să vedem ce face 
pacientul. 

Cei doi ieşiră din bibliotecă şi coborîră pe scară spre unul 
din dormitoare. Acolo se aflau ceilalți trei membri ai Aquitaniei, 
împreună cu un al patrulea, a cărui servietă neagră de piele sugera 
că este medic. Joel Converse zăcea pe pat cu ochii larg deschişi 
şi sticloşi. Îşi clătina capul dintr-o parte în alta ca şi cînd ar fi 
fost în transă, scoţînd sunete neintelgibile. Doctorul zise: 

— A spus tot ce ştia. A fost trimis de nişte oameni de la 
Washington despre care habar n-are cine sînt. N-a ştiut nici măcar 
că existau pînă cînd acel ofițer de marină nu i-a vorbit de existența 
lor. Singurele lui puncte de contact erau Anstett şi Beale. 

— Amîndoi morți, spuse van Headmer. Moartea lui Anstett 
este certă, iar eu pot garanta în privința lui Beale. Omul meu de 
la Santorini a fost la Mykonos şi a confirmat omorul. Nu există 
nici o urmă. Grecul s-a întors pe stîncile lui de cretă şi vinde 
dantele şi whisky contrafăcut în taverna lui. 

— Pregăteşte-l pentru odisee, spuse Chaim Abrahms, privind 
în jos spre Converse. Aşa cum a spus specialistul nostru din 
Mossad, trebuie să ne distanțăm cît mai mult de el. Să fim cît 
mai departe de acest american şi de cei care l-au trimis. 


Fitzpatrick se mişcă; razele soarelui străpungeau întunericul 
din cameră şi aruncau umbre albe, obligîndu-l să-şi deschidă 
pleoapele. Se răsuci, şi atinse cu umărul colţul dur al servietei 
diplomat. Dădu cuvertura la o parte şi îşi întinse braţele în lături, 
respirînd adînc. Ridică mîna stîngă pînă în dreptul ochilor şi se 
uită la ceas. Era ora nouă şi jumătate; dormise şapte ore şi 
jumătate. Se dădu jos din pat şi făcu cîţiva paşi; se simţea în 
formă şi cu mintea limpede. Se uită din nou la ceas şi îşi aminti. 

Maiorul acela cu numele Dunstone spusese că la reşedinţa lui 
Leifhelm micul dejun se servea începînd de la nouă şi jumătate. 
Dacă făcuseră şi o plimbare cu barca pe rîu la ora două noaptea, 
Converse probabil că nu va telefona înainte de ora zece. 

Connal se duse în baie; pe perete se afla un telefon astfel 
încît nu exista riscul să nu audă în cazul în care Converse l-ar fi 
sunat. 

Optsprezece minute mai tîrziu, Fitzpatrick intră din nou în 
dormitor, cu un prosop în jurul taliei, înviorat de jetul puternic al 
duşului. Se duse spre valiza care stătea deschisă pe o banchetă, 
alături de dulapul în care îşi pusese hainele. Scoase un radio mic 
şi îl puse pe birou, dar nu ascultă buletinul de știri al armatei, ci 
prinse unul din posturile germane. Auzi amenințările obişnuite 
cu greva din sudul industrial, discuţiile în contradictoriu din 
Bundestag; nimic deosebit. Imbrăcă un pantalon uşor, o cămaşă 
albastră, o haină de catifea reiată şi intră în salon, îndreptîndu-se 
spre telefon; intenţiona să sune să i se aducă un mic dejun uşor 
şi multă cafea. 

Se opri. Ceva nu era în regulă. Dar ce anume? Pernele de pe 
canapea erau tot deranjate, paharul pe jumătate plin cu whisky 
se afla pe măsuță, alături de pix şi de blocnotes. Uşile de la 
balcon erau închise, perdelele trase, iar în partea cealaltă a 
camerei, găletuşa cu gheaţă trona în centrul tăvii de argint de pe 
bufetul în stil antic. Nimic nu părea schimbat, şi totuşi... Ușa! 
Uşa camerei lui Converse era închisă. Oare o închisese el? Nu, 
categoric n-o închisese! 

Se duse repede spre uşă, răsuci clanţa şi împinse. Examină 
cu atenție camera, ținîndu-şi respiraţia. Totul părea neatins, doar 
că dispăruseră valiza şi cele cîteva obiecte pe care Converse le 
lăsase pe birou. Connal se repezi la dulap şi smuci uşa. Era gol. 
Intră în baie. Săpunurile şi prosoapele neatinse, paharele băgate 
în săculețe de hîrtie, totul arăta că nu fusese folosită. Privea uluit 
în jurul lui. Nu se vedea nici cel mai mic semn că mai trecuse 
cineva pe acolo, cu excepţia cameristei. 

Fitzpatrick se repezi în salon şi puse mîna pe telefon. Cîteva 
secunde mai tîrziu la celălalt capăt al firului se auzi vocea 
directorului; acelaşi cu care vorbise Connal cu o zi înainte. 

— Da, într-adevăr, omul dumneavoastră s-a dovedit mai 
excentric decît ați spus dumneavoastră, domnule comandor. A 
părăsit hotelul azi de dimineaţă la ora trei şi jumătate, după ce a 
achitat nota de plată. 

— A fost aici? 

— Bineînţeles. 

— L-aţi văzut dumneavoastră? 

— Eu personal, nu. Am intrat de serviciu abia la ora opt. A 
vorbit cu directorul de noapte şi a achitat nota înainte să se ducă 
să-şi ia bagajele. 

— De unde putea să ştie omul dumneavoastră că este el? Nu 
l-a văzut niciodată! 

— Zău aşa, domnule comandor, a spus că este asociatul 
dumneavoastră şi a plătit nota. Avea şi cheia de la cameră; a 
lăsat-o la recepție. 

Fitzpatrick tăcu o clipă, uluit, apoi vorbi pe un ton răguşit: 

— S-a făcut curat şi în cameră! Asta tot la ora trei şi jumătate 
noaptea? 

— Nu, domnule, la ora şapte, cînd au venit cameristele din 
schimbul de dimineață. 

— De ce nu s-a făcut curat şi în salon? 

— Pentru că zgomotul v-ar fi deranjat. Sincer să fiu, domnule 
comandor, apartamentul trebuie să fie gata pentru cineva care 
soseşte devreme în cursul după-amiezei. Sînt sigur că personalul 
nu v-ar fi deranjat dacă nu ar fi fost trimis de la recepţie. 

— Devreme în cursul după-amiezei? Dar eu sînt încă aici! 

— Şi puteţi rămîne pînă la ora douăsprezece; nota de plată a 
fost achitată. Prietenul dumneavoastră a plecat, iar apartamentul 
a fost rezervat de altcineva. 

— Şi presupun că nu aveţi alte camere libere. 

— Mi-e teamă că nu mai avem nimic disponibil, domnule 
comandor. 

Connal trînti receptorul în furcă. Zău aşa, domnule 
comandor... aşa îi mai spusese şi altcineva la ora două noaptea. 
Pe un raft din salon erau trei cărți de telefon; o luă pe cea pentru 
Bonn şi găsi numărul. 

— Guten Morgen. Hier bei General Leifhelmn. 

— Herr Major Dunstone, bitte. 

— Wen? 

— Dunstone, spuse Fitzpatrick, apoi continuă în germană. 
Philip Dunstone. Este aghiotant şef al ... al unui general pe nume 
Berkeley-Greene. Sînt englezi. 

— Englezi? Nu există nici un fel de englezi aici, domnule. 

— Dar a fost acolo noaptea trecută! Au fost amîndoi. Am 
vorbit cu maiorul Dunstone. 

— Generalul a oferit ieri-seară o mică petrecere pentru câțiva 
prieteni, dar n-a fost nici un englez printre ei, domnule. 

— Uite ce este, încerc să dau de un domn pe nume Converse. 

— A, da, domnul Converse. A fost aici, domnule. 

— A fost? 

— Cred că a plecat... 

— Unde este Leifhelm? urlă Connal. 

Urmă o pauză, după care neamţul răspunse rece: 

— Cine să spun că îl caută pe domnul general Leifhelm? 

— Fitzpatrick. Locotenent-comandor Fitzpatrick! 

— Cred că este în sufragerie. Vă rog să rămîneți la telefon. 

Telefonul rămase mut un timp. In cele din urmă se auzi un 
clic şi vocea lui Leifhelm reverberă în receptor: 

— Bună dimineața, domnule comandor. Bonnul vă oferă astăzi 
o zi minunată, aşa e? Cele şapte coline se văd perfect, ca pe o 
carte poştală ilustrată. 

— Unde este Converse? îl întrerupse juristul. 

— Presupun că la pensiunea Das Rektorat. 

— Trebuia să rămînă peste noapte la dumneavoastră. 

— Nu s-au făcut nici un fel de aranjamente în acest sens. Nu 
au fost nici cerute, nici oferite. A plecat cam tîrziu, dar a plecat, 
domnule comandor. Maşina mea l-a dus înapoi. 

— Mie mi s-a spus altceva! Un anume maior Dunstone mi-a 
telefonat pe la ora două noaptea... 

— Cred că domnul Converse a plecat imediat după aceea... 
Cine ziceţi că v-a telefonat? 

— Dunstone. Un anume maior Philip Dunstone. Un englez. 
A spus că este aghiotant şef al generalului Berkeley-Greene. 

— Nu-l cunosc pe acest maior Dunstone; n-a fost aici nici o 
persoană cu numele acesta. Ii cunosc destul de bine pe toți 
generalii din armata britanică și mi-e teamă că n-am auzit de 
nici unul care să se numească Berkeley-Greene. 

— Mai slăbeşte-mă, Leifhlem! 

— Poftim? 

— Am vorbit chiar eu cu Dunstone! A... spus exact ceea ce 
spun eu acum. Că domnul Converse va rămîne la dumneavoastră 
acasă — împreună cu ceilalți! 

— Cred că ar fi trebuit să vorbiti direct cu domnul Converse, 
pentru că nu a fost nici un maior Dunstone şi nici un general 
Berkeley-Greene la mine acasă. De ce nu telefonați la Ambasada 

Britanică; fără îndoială că cei de acolo ştiu dacă aceşti oameni 
se află sau nu la Bonn. Poate că nu aţi auzit bine, poate că s-au 
întîlnit mai târziu la o cafenea. 

— Nu puteam vorbi direct cu Converse! Dunstone mi-a spus 
că aţi plecat cu o barcă pe fluviu. 

Fitzpatrick începuse să gîfîie. 

— Asta e de-a dreptul ridicol, domnule comandor. E adevărat 
că dau din cînd în cînd cîte o masă pentru prieteni, dar toată 
lumea ştie că nu-mi place apa. Generalul făcu o pauză, adăugînd 
apoi cu un rîs scurt: Marele feldmareşal are rău de mare chiar şi 
într-o barcă obişnuită aflată la doi metri de mal. 

— Minciuni! 

— Nu pot să sufăr chestia asta, domnule. Nu suport apa. Nu 
mi-a fost niciodată frică de frontul rusesc, ci de Marea Neagră. 
Iar dacă am fi invadat Anglia, te asigur că aş fi traversat Canalul 
cu avionul. 

Neamţul se juca cu el de-a șoarecele şi pisica. 

— Ştiţi exact ce vreau să spun! strigă Connal. Mi s-a spus că 
domnul Converse a venit aici astă-noapte şi şi-a luat bagajele! 
Eu sînt convins că nu s-a mai întors. 

— lar eu spun că această discuție nu-şi are rostul! Dacă sînteți 
realmente îngrijorat, dați-mi din nou telefon cînd o să puteți vorbi 
civilizat. Am prieteni la Staats Polizei. 

Se auzi un alt clic; neamţul închisese telefonul. Fitzpatrick 
se repezi în dormitorul lui, căutînd din priviri servieta. Era pe 
jumătate băgată sub perna lui. O, Doamne, dormise atât de greu! 
Luă servieta şi o examină. Era încuiată şi nu se vedea nici o 
urmă de forțare. O ridică şi o scutură; sunetul obiectelor dinăuntru 
îi confirmă faptul că hîrtiile se aflau la locul lor. Asta dovedea că 
Joel nu se mai întorsese la pensiune. Indiferent ce treburi urgente 
ar fi avut, nu şi-ar fi lăsat servieta cu dosarele şi listele de nume. 

Connal duse servieta înapoi în salon, încercînd să-şi adune 
gîndurile şi să şi le ordoneze: A. Era de presupus că stegulețul: 
de pe dosarul lui Joel fusese ridicat sau că informaţiile periculoase 
ieşiseră la suprafaţă în alt mod. Asta însemna că Joel era ținut 
prizonier de Leifhelm şi prietenii acestuia care veniseră cu avionul 
de la Paris, Tel Aviv şi Johannesburg. B. Nu-l vor ucide atîta 
timp cît nu vor epuiza toate mijloacele pentru a-l face să 
vorbească, iar el ştia mult mai puţin decît îşi imaginau ei şi 
chestionarea lui putea să dureze cîteva zile. C. Moşia lui 

Leifhelm, după cum susţinea dosarul, era o adevărată fortăreață, 
deci şansele lui de a ajunge la Converse erau nule. D. Din păcate, 
nu putea apela la Ambasada Americnaă. Walter Peregrine l-ar fi 
arestat şi s-ar fi putut alege cu un glonţ în cap. Mai încercase o 
dată. E. Nu putea risca să-i ceară ajutor lui Hickman de la San 
Diego; în alte împrejurări, ar fi fost modalitatea de acţiune cea 
mai logică. Amiralul nu s-ar fi implicat în Aquitania; era un militar 
mâîndru și independent, destul de sceptic în ce privea politica şi 
mentalitatea Pentagonului. Dacă stegulețul fusese ridicat în mod 
oficial — cu consimțământul sau în pofida obiecţiilor lui Hickman —, 
acesta trebuia să-l cheme înapoi la bază, ca să organizeze o 
anchetă completă. Din păcate, orice contact cu amiralul ar fi 
putut avea drept consecință anularea permisiei lui. Dacă amiralul 
nu putea lua legătura cu el n-avea cum să-l cheme. 

Connal se aşeză pe canapea, cu servieta alături, luă un creion 
şi scrise două cuvinte pe blocul de însemnări de lîngă telefon: 
telefonează-i lui Meagen. O să-i ceară surorii lui să spună că 
după înmormântarea lui Press plecase spre o destinaţie 
necunoscută, fără să-i dea nici o explicație. Asta se potrivea cu 
ceea ce îi spusese el amiralului, şi anume că se ducea cu 
informaţiile pe care le deţinea la „autorităţile“ care cercetau 
asasinarea lui Halliday. 

F. Putea să se ducă la poliția din Bonn şi să declare că avea 
motive întemeiate să creadă că prietenul lui, cetățean american, 
era reținut împotriva voinței lui la reşedinţa generalului Erich 
Leifhelm. Dar atunci se va pune imediat întrebarea: de ce nu 
contactează domnul comandor Ambasada Americană? In spatele 
unei asemenea întrebări se ascundeau şi alte gînduri nerostite. 
Indiferent de părerile personale, generalul Leifhelm era o 
personalitate proeminentă şi o asemenea acuzaţie trebuia să aibă 
un sprijin diplomatic. Iar ambasada... Leifhelm spusese că are 
prieteni la Staats Polizei. Probabil că îi avea la mînă pe oamenii - 
cheie din poliţia din Bonn. Dacă îi alarma, ar fi putut să-l mute 
în altă parte pe Converse. Sau să-l ucidă... Generalul e nebun, 
îşi spuse Connal, în timp ce o tactică juridică i se insinua treptat 
din subconştient, prinzînd brusc contur: Să se fîrguiască. Era 
ceva curent în practica juridică, atît militară cât şi civilă: Renunțăm 
la asta dacă acceptaţi asta. Nu ne apropiem de această zonă, 
dacă nici voi nu vă apropiaţi de asta. Practică standard. 
Schimbul de concesii. Oare ar fi posibil? Ar putea măcar să se 

gîndească la aşa ceva? Părea o nebunie, o soluție disperată, dar 
acum nimic nu mai era normal. Recurgerea la forță nici nu se 
putea pune în discuţie; poate s-ar fi putut organiza un schimb. 
Leifhelm în schimbul lui Converse. Un general pentru un 
locotenent. 

Connal aproape că nu îndrăznea să-şi continue raționamentul; 
erau prea multe elemente negative. Trebuia să se bazeze numai 
pe instincte, pentru că nu-i mai rămăsese nimic altceva, nu se 
putea întoarce în nici o parte fără să dea de un zid sau de un 
pistol îndreptat spre el. Se ridică de pe canapea şi se duse la 
masa pe care se afla telefonul; se așeză pe scaun şi luă cartea de 
telefon care rămăsese pe podea. Era o nebunie, dar nu se putea 
gîndi la nimic altceva. Găsi numele: Fishbein, Ilse. Fiica 
nelegitimă a lui Hermann Goering. 


Întîlnirea fusese fixată: o masă mai retrasă de la cafeneaua 
Hansa-Keller din Kaiserplatz, rezervată pe numele de Parnell. 
Fitzpatrick avusese prezenţa de spirit să-şi pună în valiză cînd 
plecase din California şi un costum de haine civile cu o croială 
clasică. Îl îmbrăcase acum cînd avocatul american, domnul 
Parnell, care vorbea curent germana, fusese trimis de firma sa 
din Milwaukee, Wisconsin, pentru a stabili o legătură cu doamna 
Ilse Fishbein din Bonn, Germania Occidentală. Avusese, de 
asemenea, suficient spirit de prevedere ca să închirieze o cameră 
la Schlosspark, în Bonn. Servieta lui Converse o pusese într-un 
loc unde putea să stea în siguranță mai mult timp, ca punct de 
reper pentru Converse dacă totul avea să se prăbuşească. 

Connal sosi cu zece minute mai devreme, nu numai ca să se 
sigure că masa este rezervată, ci şi ca să se familiarizeze cu 
mediul şi să recapituleze modul în care va aborda chestiunea. 
Procedase astfel de multe ori, cînd intra în sala de judecată a 
tribunalului militar înainte de proces: examina scaunele, greutatea 
meselor, unghiul vizual al completului de judecată. Toate aceste 
amănunte îi erau de folos. 

O reperă imediat pe invitata lui, cînd o văzu discutînd cu 
şeful de sală. Era înaltă, cu forme pline, dar nu obeză. Avea o 
alură statuară, conştientă de senzualitatea ei matură, dar suficient 
de inteligentă ca să nu facă prea mult caz de ea. Purta un costum 
uşor de vară, cu un guler mare alb răsfrînt peste reverele acestuia. 
Obrazul rotund şi pomeţii pronunțați exprimau o tărie de caracter 

care altfel nu s-ar fi lăsat ghicită. Părul negru, lung pînă la umeri, 
era presărat cu fire albe. Şeful de sală o însoți pînă la masă. 
Fitzpatrick se ridică s-o întîmpine. 

— Guten Tag, Frau Fishbein, spuse el, întinzîndu-i mîna. 
Bitte, setzen Sie sich. 

— Nu e nevoie să vorbiți germana, Herr Parnell, spuse femeia, 
dîndu-i mîna şi aşezîndu-se apoi pe scaunul tras de ajutorul 
chelnerului care, cu o plecăciune se îndepărtă. Eu îmi cîştig 
existența ca translatoare. 

— Cum doriți dumneavoastră, spuse Connal. 

— In cazul de față aş prefera să vorbim engleză şi dacă se 
poate mai încet. Așadar, care este acea situație incredibilă la 
care v-aţi referit la telefon, domnule Parnell? 

— Este vorba de o moştenire, doamnă Fishbein, răspunse 
Fitzpatrick privind-o cu atenție. Dacă putem rezolva anumite 
chestiuni tehnice, şi sînt sigur că le vom rezolva, în calitate de 
legatară legitimă veţi moşteni o sumă substanţială. 

— De la o persoană din America pe care n-am cunoscut-o 
niciodată? 

— L-a cunoscut... pe tatăl dumneavoastră. 

— Eu în nici un caz, spuse Ilse Fishbein repede, privind 
prudentă în jur. Cine este această persoană? 

— A făcut parte din personalul tatălui dumneavoastră în timpul 
războiului, răspunse Connal, coborînd şi mai mult vocea. Cu 
ajutorul lui şi cu anumite contacte din Olanda, a plecat din 
Germania înainte de procesele de la Niirenberg, cu o mare sumă 
de bani. A ajuns în Statele Unite prin Londra şi a început o afacere 
în Vestul Mijlociu. A facerea a fost încununată de succes. A murit 
de curînd şi a lăsat instrucțiuni testamentare pentru firma mea, 
adică pentru avocaţii lui. 

— Dar de ce mie? 

— O datorie. Fără influența tatălui dumneavoastră şi fărt 
ajutorul clientului nostru probabil că ar fi putrezit ani de zile în 
închisoare, în loc să prospere în America. Pentru toată lumea 
era un imigrant olandez a cărui firmă de familie fusese distrusă 
în timpul războiului şi care încerca să-și refacă situația în 
America. Această situaţie a inclus apoi un holding prosper şi o 
fabrică de preparate de carne preambalate, care urmează să fie 
vîndute. Moştenirea dumneavoastră se cifrează la peste două 
milioane de dolari americani. Doriţi un aperitiv, doamnă 
Fishbein? 

O vreme, femeia fu incapabilă să scoată o vorbă. Stătea cu 
ochii larg deschişi şi maxilarele încleştate, privind ca în transă. 

— Cred că da, domnule Parnell, spuse ea recăpătîndu-şi vocea. 
Un whisky mare, dacă sînteți amabil. 

Fitzpatrick îi făcu semn chelnerului, comandă băuturile şi 
încercă o conversaţie uşoară, aruncînd cîteva comentarii cu 
privire la timpul de afară, întrebînd-o ce ar merita să viziteze cît 
timp se află la Bonn. Tentativa lui eşuă. Ilse Fishbein tăcea cu 
obstinație, copleşită de emoție. Il apucase de închietura mîinii şi 
continua să-l strîngă spasmodic, cu buzele uşor întredeschise şi 
ochii inexpresivi aţintiți în gol. Chelnerul aduse băuturile, apoi 
se îndepărtă, dar femeia nu-și reveni nici după ce luă o înghițitură 
de whisky. p 

— Care sînt chestiunile ce trebuie rezolvate? Intrebaţi orice, 
cereţi orice. Aveţi unde să locuiţi? La Bonn este foarte mare 
înghesuială. 

— Sînteţi foarte amabilă, mulțumesc. Vă rog să înțelegeți, 
doamnă Fishbein, este vorba de o chestiune foarte delicată pentru 
firma mea. După cum vă puteţi uşor imagina, nu reprezintă genul 
de afaceri legale de care firma mea să fie încîntată; sincer să fiu, 
dacă clientul nostru n-ar fi prevăzut anumite clauze legate de 
îndeplinirea unor prevederi testamentare, poate că... 

— Întrebările! Ce întrebări aveţi? 

Fitzpatrick făcu o pauză înainte să răspundă. Se lăsase 
întrerupt, dar intenționa să-şi ducă gîndul pînă la capăt. 

— Totul se va face în mod confidențial, curtea va opera in 
camera... 

— Cu fotografi? 

— Nu, cu uşile închise, doamnă Fishbein. Spre binele 
comunității, în schimbul unor taxe speciale locale care nu se 
plătesc dacă va fi vorba de o confiscare. Vedeţi dumneavoastră, 
instanțele superioare ar putea decide ca întreaga avere să fie 
pusă sub semnul întrebării. 

— Da, întrebările! Ce întrebări aveţi! 

— Este cît se poate de simplu. Am pregătit nişte declaraţii pe 
care dumneavoastră va trebui să le semnaţi, iar eu va trebui să 
confirm că semnătura vă aparține. Este vorba de stabilirea filiației 
şi de o scurtă depoziţie prin care se justifică cererea. Avem 
nevoie de una singură, dar ea trebuie să fie dată de un fost 
membru cu grad înalt al forțelor armate germane, de preferat un 
om al cărui nume este cunoscut, despre care în manualele şi 

cărțile actuale de istorie se afirmă că a fost coleg cu tatăl 
dumneavoastră natural. Evident, ar fi şi mai bine dacă am putea 
găsi o persoană cunoscută armatei americane în cazul în care 
judecătorii decid că apeleze la Pentagon şi să întrebe „cine e 
omul acesta?“ 

— Ştiu un om! şopti Ilse Fishbein. A fost feldmareşal, un 
general strălucit! 

— Cine este? întrebă juristul, apoi imediat ridică din umeri, 
renunțînd la identitate ca fiind nerelevantă. Nu contează. Spuneţi-mi 
numai de ce credeţi că este omul potrivit, acest feldmareșal! 

— Se bucură de un mare respect, deşi nu toată lumea este de 
acord cu el. A fost unul dintre cei mai mari tineri comandanți, 
decorat chiar de tatăl meu pentru fapte de arme strălucite! 

— Credeţi că îl cunoaşte cineva din armata americană? 

— Mein Gott! A lucrat pentru Aliați la Berlin şi după război 
la Viena! 

— Da? 

— Şi la sediul SHAPE din Bruxelles! 

E clar, îşi spuse Connal, vorbim despre acelaşi om. 

— Foarte bine, zise el cu voce tare, pe un ton indiferent, dar 
foarte serios. Nu trebuie să-mi dați numele. Nu contează şi 
oricum probabil că nu-l cunosc. Puteţi da de el repede? 

— In cîteva minute! Este aici, la Bonn. 

— Splendid. Trebuie să iau avionul spre Milwaukee mîine la 
amiază. 

— O să mergeţi la el acasă şi va dicta acea depoziție secretarei 

sale. 
— Îmi pare rău, dar nu pot face acest lucru. Depoziţia trebuie 
să fie autentificată de un notar. Din cîte ştiu, şi aici sînt aceleaşi 
reguli. La hotelul Schlosspark există şi dactilografe şi servicii 
notariale. Am putea să ne întîlnim acolo în seara aceasta sau 
mîine dimineață devreme? Aş putea trimite un taxi după prietenul 
dumneavoastră. Nu vreau să-l coste nimic. Firma mea va acoperi 
toate cheltuielile. 

Ilse Fishbein chicoti — un chicotit uşor, isteric. 

— Nu-l cunoaşteţi pe prietenul meu, Mein Herr. 

— Sînt sigur că ne vom înţelege. Ce părere aveți — am putea 
comanda acum dejunul? 

— Trebuie să mă duc la toaletă, spuse nemţoaica, cu ochii 
strălucitori ca două agate. Femeia se ridică şi Connal o auzi 
şoptind: „Mein Gott! Zwei Millionen Dollar!“ 

— Nici n-a vrut să ştie cum te cheamă! strigă Ilse Fishbein în 
receptor. E din Milwaukee, Wisconsin, şi îmi oferă două milioane 
de dolari americani! 

— Şi n-a întrebat cine sînt eu? 

— A spus că nu contează! Oricum n-ar fi ştiut despre cine e 
vorba. Poţi să-ţi închipui? S-a oferit să trimită un taxi după tine! 
A spus că nu trebuie să cheltuieşti nici un bănuţ! 

— E adevărat că Goering a fost deosebit de generos în ultimele 
săptămîni, mormăi Leifhelm. Bineînţeles că de cele mai multe 
ori era drogat, iar cei care îl aprovizionau cu narcotice greu de 
obținut au fost răsplătiți cu diverse opere de artă deosebit de 
preţioase. Cel care i-a furnizat mai tîrziu supozitoarele otrăvite 
trăieşte şi acum în Luxemburg ca un împărat. 

— Vezi, înseamnă că e adevărat! 

— E adevărat, consimți generalul, dar rareori era conştient de 
ceea ce face. Este ceva neobişnuit şi cît se poate de neplăcut, 
Ilse. Omul ăsta ţi-a arătat vreun document, vreo dovadă a misiunii 
lui? 

-— Fireşte! minţi Ilse Fishbein cuprinsă de panică, străduindu-se 
să-şi aducă aminte ce îi mai spusese avocatul. O pagină de 
declarație legalizată şi... şi o depoziţie — toate urmînd să fie 
folosite de tribunal în mod confidenţial! In particular! Ştii, e vorba 
de nişte taxe care nu se mai plătesc dacă averea este confiscată... 

— Asta am mai auzit, Ilse, o întrerupse nerăbdător Leifhelm. 
E vorba de aşa-numiţii criminali de război şi de fondurile 
expatriate. Ipocriţii ăştia se aruncă imediat ce este vorba de bani. 

— Eşti ca de obicei perspicace, dragul meu general, dar şi eu 
am fost întotdeauna loială. Nu ţi-am refuzat nici o cerere, 
indiferent că era de ordin profesional sau personal. Te rog. Două 
milioane de dolari americani! N-o să dureze decît zece sau 
cincisprezece minute! 

— Ai fost ca o nepoată pentru mine, Ilse, asta nu pot nega. 
Aşa te-au considerat toți... Foarte bine. Diseară iau masa la 
Steigenberger, la ora nouă. Am să trec pe la Schlosspark pe la 
ora opt şi un sfert. O să-mi cumperi un cadou din — să zicem — 
viitoarea ta avere. 

— Te aştept în hol. 

— O să vin împreună cu şoferul. 

— Poţi să aduci douăzeci de oameni! 

— Cred că merită douăzeci şi cinci, spuse Leifhelm. 

Fitzpatrick şedea în mica sală de şedinţe de la etajul întîi al 
hotelului și examina pistolul, consultînd instrucțiunile de folosire. 
Incercă să combine ceea ce îi spusese vînzătorul cu schema şi 
explicaţiile din prospect şi rămase satisfăcut; ştia destule. Exista 
o asemănare de bază cu Coltul 45 standard din dotarea Marinei 
Militare, singura armă pe care o cunoştea. Arma pe care o 
cumpărase era un pistol Heckler & Koch PGS, de vreo douăzeci 
de centimetri, cu calibru de nouă milimetri. Instrucţiunile de 
folosire subliniau diverse calități tehnice, care nu-i spuneau mare 
lucru; lăsă manualul să alunece pe podea şi exersă de cîteva ori 
ridicînd piedica şi percutînd în gol. Ştia să încarce arma, să 
ochească şi să tragă; aceasta era tot ce îi trebuia şi spera să nu 
fie nevoie să-şi pună în aplicare cunoștințele. 

Aruncă o privire. la ceas. Era aproape opt. Îşi băgă pistolul 
sub curea, se aplecă să ia instrucțiunile şi se uită de jur-împrejurul 
încăperii, verificînd în minte mişcările şi poziţia pe care dorea s-o 
ocupe. Aşa cum se așteptase, Ilse Fishbein îi spusese că Liefhelm 
va veni însoțit de un „şofer“ — despre care se putea presupune 
că îndeplineşte şi alte funcțiuni. Dacă va fi aşa, nu va avea ocazia 
să apeleze la armă. 

Incăperea — sala de şedinţe a hotelului pe care o rezervase în 
numele unei companii fictive — nu era foarte mare, dar existau 
anumite detalii de care putea profita. Masa rectangulară obişnuită 
se afla în centru; de fiecare parte erau trei scaune, plus cîte unul 
la capete. Mai erau şi alte scaune lîngă perete pentru stenografe 
şi observatori. Toate acestea erau lucruri obişnuite. Dar, pe lîngă 
acestea, în mijlocul peretelui din stînga exista o uşă care ducea 
spre o cameră mai mică, folosită probabil pentru discuţii foarte 
intime. Inăuntru se găsea alt telefon care, atunci cînd era ridicat, 
pe consola telefonului din camera de şedinţe se aprindea un buton 
roşu. Confidenţialitatea avea şi ea nişte limite la Bonn. Mai mult 
chiar, uşa sălii dădea într-un hol, astfel că cei aflaţi pe coridor nu 
puteau să vadă cine se găsea în încăpere. 

Connal împături instrucțiunile de folosire a pistolului, le puse 
în buzunarul sacoului şi se duse spre masă, pentru a verifica 
încă o dată decorul. Cumpărase de la un magazin special 
obiectele potrivite. La capătul cel mai îndepărtat al mesei, lîngă 
telefon, aşezat paralel cu marginea mesei, se aflau mai multe 
dosare, alături de o servietă deschisă (de la distanță, plasticul 

închis la culoare din care era confecționată semăna cu o piele 
scumpă). Peste tot erau împrăştiate hirtii, pixuri şi blocnotesuri 
din care fuseseră rupte paginile de deasupra. Decorul era foarte 
familiar pentru cineva care mai intrase vreodată într-un birou de 
avocat. 

Fitzpatrick se duse înapoi, către scaunul lui, făcu cîțiva paşi 
şi se îndreptă spre uşa camerei mici aflate alături. Aprinsese 
luminile — două lămpi aflate de o parte şi de alta a unei canapele 
scurte. Se duse către cea mai apropiată, cea cu telefonul, şi o 
stinse. Se întoarse la uşa deschisă, se aşeză între ea şi perete şi 
privi prin spaţiul îngust de deasupra balamalelor. Vedea foarte 
bine intrarea din holul intermediar: trei oameni urmau să intre în 
sala de şedinţe, moment în care el avea să iasă. 

Se auzi o bătaie în uşa exterioară, bătaia rapidă, nerăbdătoare 
a unei moștenitoare care nu se poate controla. Íi explicase lui 
Ilse Fishbein unde se află încăperea, dar nu-i dăduse alte 
amănunte: nici un fel de nume sau numere. În tulburarea ei, 
femeia nu ceruse nici o precizare. Fitzpatrick se apropie de 
telefon, ridică receptorul din furcă și îl puse alături. Apoi reveni 
în poziţia lui de lîngă ușă, aşezîndu-se în aşa fel încît să poată 
vedea prin fanta de deasupra balamalelor. Îşi scoase pistolul de 
la brâu, îl tinu în fața gurii şi strigă suficient de tare ca să poată fi 
auzit din coridorul hotelului: 

— Poftiţi, intraţi vă rog! Uşa este deschisă. Vorbesc la telefon. 

Se auzi zgomotul uşii care se deschise, urmat de cel al paşilor 
lui Ilse Fishbein care intră repede în cameră, cu ochii la masa de 
şedinţă. Fu urmată imediat de Erich Leifhelm, care se uită de 
jur-împrejur, apoi dădu încet din cap. Un bărbat în uniformă de 
şofer apăru şi el în conul vizual al lui Fitzpatrick, cu mîna în 
buzunarul sacoului negru. Connal auzi atunci al doilea sunet pe 
care îl aștepta: zgomotul uşii de la intrare care se închisese. 

El trînti uşa camerei mici şi ieşi rapid din spatele ei, cu arma 
întinsă în față, ţintindu-l pe şofer. 

— Tu! strigă el în germană. Scoate mîna din buzunar! Încet! 

Femeia rămăsese cu gura căscată și apoi dădu să strige, dar 
Fitzpatrick o opri adresîndu-i-se pe un ton sever: 

— Linişte! Aşa cum o să-ți confirme prietenul dumitale, nu 
am nimic de pierdut. Pot să vă omor pe toți trei şi să plec din 
țară într-o oră, lăsînd poliţia să-l caute pe un domn Parnell care 
nu există. 

Şoferul, cu maxilarele încordate, scoase mîna din buzunar. 

Leifhelm privea furios, dar şi temător, pistolul din mîna lui 
Connal. Faţa lui, de obicei cenușie, devenise roşie ca para focului. 

— Indrăzneşti să... 

— Indrăznesc, domnule feldmareşal, spuse Fitzpatrick. Tot 
aşa cum ai îndrăznit şi dumneata acum patruzeci de ani să siluieşti 
o fetiță şi să faci în aşa fel încît nici ea, nici familia ei să nu mai 
iasă niciodată din lagăr. Poţi să fii sigur că am să îndrăznesc şi, 
în locul dumitale, n-aş întreprinde nimic care să-mi dea motive 
să fiu şi mai furios, Connal se întoarse către femeie: Tu. În servietă 
sînt nişte frînghii. Începe cu şoferul. Leagă-i mîinile şi picioarele. 
Fă imediat ce-ţi spun. Acum! Repede! 

Patru minute mai tîrziu, şoferul şi Leifhelm stăteau pe scaune, 
cu mîinile şi picioarele legate. Arma şoferului fusese scoasă din 
buzunarul acestuia. Juristul verifică frînghiile şi nodurile făcute 
conform indicațiilor sale şi fu satisfăcut: cu cît prizonierii se agitau 
mai tare, cu atît nodurile se strîngeau şi mai mult. Fitzpatrick îi 
porunci lui Ilse Fishbein să se aşeze pe un al treilea scaun; apoi 
îi legă mîinile de braţele scaunului şi picioarele de picioarele 
acestuia. 

Connal luă arma de pe masă şi se apropie de Leifhelm, legat 
de scaunul aflat lîngă telefon. 

— Acum, spuse el, cu pistolul îndreptat spre capul generalului, 
după ce am să închid telefonul din camera de alături, vei da un 
telefon de aici. 

Coanal se duse, închise telefonul şi se întoarse. Se aşeză 
alături de Leifhelm şi luă o bucată de hîrtie din servieta diplomat 
deschisă. Pe ea era notat numărul de telefon de la moşia 
generalului aflată pe valea Rinului. 

— Ce ai de gînd să faci? întrebă Leifhelm. 

— Un schimb, răspunse Fitzpatrick, cu țeava pistolului apăsată 
pe fruntea generalului. Pe dumneata în schimbul lui Converse. 

— Mein Gott! şopti Ilse Fishbein, împietrită, în timp ce şoferul 
se zbătea, încercînd să-şi elibereze mîinile din frînghiile care 
începuseră să-i intre în carne. 

— Şi crezi că o să te asculte cineva, că cineva o să-ți execute 
ordinele? 

— O să mă asculte dacă vor să te mai vadă viu. Ştii că nu 
glumesc, generale. Arma are amortizor, am verificat. Pot să dau 
radioul mai tare, să te ucid şi să plec cu avionul înainte să vă 
găsească cineva. Camera este rezervată pentru toată noaptea cu 
instrucțiuni precise să nu fiu deranjat sub nici un motiv. 

Connal îşi mută arma în mîna stîngă şi apucă receptorul, 
formînd numărul de pe bucăţica de hîrtie. 

— Guten Tag. Aici reşedinţa generalului Leifhelm, zise o voce 
de la capătul celălalt al firului. 

— Vreau să vorbesc cu cineva care are putere de decizie, 
spuse juristul într-o germană fără cusur. Am un pistol îndreptat 
spre tîmpla generalului Leifhelm şi îl voi ucide dacă nu faci ceea 
ce îți spun. 

Auzi nişte strigăte înăbușite, apoi o mînă astupă microfonul 
receptorului. Cîteva secunde mai tîrziu un bărbat vorbi rar, în 
engleză: 

— Cine eşti şi ce doreşti? 

— Ei bine, chiar nu ştii? Mi se pare că eşti maiorul Dunstone 
— parcă aşa ziceai că te cheamă, nu-i aşa? 

„— Să nu acţionezi pripit, domnule comandor. S-ar putea să 
regreți. 

— lar dumneata să nu faci vreo prostie, altfel Leifhelm va fi 
cel care va regreta, atît timp cît încă mai poate regreta. Ai o oră 
ca să-l aduci pe Converse la aeroport, la poarta companiei 
Lutfhansa. Are bilet rezervat pentru Washington, via Frankfurt 
la zborul de la ora zece. Am făcut toate aranjamentele. Vreau să 
vorbesc cu el. După ce vorbesc, plec de aici şi am să vă telefonez 
să vă spun unde e patronul vostru. Adu-l pe Converse la aeroport. 
Ai o oră, maiorule! 

Fitzpatrick duse receptorul la urechea generalului, 
împungîndu-l cu ţeava pistolului în tîmplă. 

— Fă aşa cum spune, zise Leifhelm, înecîndu-se cu cuvintele. 

Trecu o jumătate de oră de tăcere apăsătoare. In cele din 
urmă Leifhelm fu cel care vorbi: 

— Aşadar, aţi găsit-o, spuse el făcînd un semn cu capul spre 
Ilse, care tremura din tot corpul. Lacrimi mari se rostogoleau pe 
obrajii ei plini. 

— Tot aşa după cum am aflat ce ai făcut la München acum 
patruzeci de ani şi încă multe alte lucruri. Ai pornit la marele 
război care sc desfăşoară în ceruri, domnule feldmareşal, aşa că 
să nu-ţi faci griji dacă am să-mi țin cuvîntul față de majordomul 
dumitale englez. Nu vreau să ratez momentul cînd veți fi arătați 
lumii întregi aşa cum sînteți cu adevărat. Oameni ca dumneata 
întinează numele de militar. 

La uşa exterioară se auzi un zgomot. Connal ridică privirile, 
înălțînd şi pistolul direct spre capul lui Leifhelm. 

— Ce este? întrebă neamțul mişcîndu-se. 

— Nici o mişcare! 

De dincolo de uşă se auzea o melodie intonată de mai multe 
voci de bărbaţi, cîntînd care mai de care mai fals. Probabil că se 
încheiase o altă reuniune în vreuna din celelalte săli de şedinţe, 
la care ordinea de zi fusese parcursă şi cu ajutorul unei anumite 
cantități de alcool. Nişte rîsete răguşite acompaniară o încercare 
nereuşită de a se relua un refren. Fitzpatrick se relaxă, lăsînd 
arma în jos. 

— Spui că oamenii ca mine întinează profesia dumitale — care 
este şi a mea, spuse Leifhelm. Dar ţi-a trecut vreodată prin minte, 
comandorule, că am putea ridica această profesie la un nivel 
nemaiîntîlnit de măreție şi că lumea are mare nevoie de noi? 

— Are nevoie de noi? întrebă Connal. Noi sîntem cei care 
avem în primul rînd nevoie de lume şi nu de lumea voastră. Ați 
încercat o dată şi aţi dat-o în bară, nu mai ţii minte? 

— A fost vorba de o ţară condusă de un nebun care a încercat 
să domine întregul glob. Aici este vorba de multe ţări cu 
profesionişti plini de abnegaţie, gata să se sacrifice pentru binele 
tuturor. 

— Cui aparţine definiţia asta? Dumitale? Eşti de-a dreptul 
amuzant, generale, dar mă îndoiesc de intenţiile dumitale 
frumoase. 

— Greşelile unui tînăr privat de drepturile pe care i le dădeau 
numele şi naşterea sa nu trebuie să fie reproşate unui om matur, 
peste o jumătate de secol. 

— Privat sau depravat? Cred că ai recuperat foarte repede 
timpul pierdut şi cît se poate de brutal. Nu-mi plac remediile 
dumitale. 

— Nu ai viziune... 

— Mulţumesc lui Dumnezeu şi Sfintei Fecioare că nu am 
viziunea dumitale. 

Cîntecele de pe coridor se auzeau estompat, apoi izbucniră 
din nou, de astă dată şi mai puternice decît înainte. 

— Poate că sînt cîțiva dintre foştii dumitale prieteni de la 
Dachau, au băut prea multă bere. 

Leifhelm ridică din umeri. 

Brusc, uşa se deschise izbindu-se de perete, trei bărbaţi 
pătrunseră în încăpere şi începură să tragă. Aşchii de lemn şi de 
metal săreau peste tot. Fitzpatrick simți o durere ascuţită în braţ 

şi arma îi zbură din mînă. Privi în jos şi văzu cum sîngele pătrunde 
prin mîneca costumului. Privi spre stînga. Ilse Fishbein zăcea 
moartă, cu craniul făcut țăndări de ploaia de gloanţe; şoferul 
zîmbea impertinent. 

Uşa se închise ca şi cînd nimic nu s-ar fi întîmplat: 

— Tîmpiţi, spuse Leifhelm, în timp ce unul dintre invadatori 
îi tăia frînghiile. Am folosit şi ieri termenul acesta, comandorule, 
dar nu ştiam cîtă dreptate am. Ţi-ai închipuit cumva că e aşa de 
greu să depistezi un telefon dat dintr-o anumită cameră?... Şi 
apoi, prea erau multe coincidenţe. Converse se afla în mîinile 
noastre şi brusc tîrfa asta amărită dă peste o bogăţie imensă — 
venită din America. Trebuie să recunosc că faptul nu putea fi 
exclus — astfel de testamente fiind frecvente din partea unor idioţi 
care nu-şi dau seama cît de mult rău fac; dar coincidenta dădea 
de bănuit. Lucrare de amatori. 

— Eşti un ticălos. Connal închise o clipă ochii, încercînd să 
nu se mai pîndească la durere, incapabil să-și miște degetele. 

— O, domnule comandor, mi se pare mie sau sesizez un fel 
de teamă în vocea dumitale? Crezi că am să te ucid? 

— Sesizezi corect. Eu asta ţi-aş face dumitale. 

— Greşeşti profund. Ținînd seama de natura permisiei 
dumitale, ne poți face un serviciu, ce-i drept minor, dar important 
pentru noi. Vei fi oaspetele nostru, comandorule, dar nu în 
Germania. Vei pleca într-o călătorie. 

Converse deschise ochi, învingînd greutatea, ca de plumb, 
care îi apăsa pleoapele. Era ametit, îl ustura gâtul şi vedea dungi 
negre. Simţea o arsură cumplită în braţ. Incercă să pipăie pe 
întuneric locul dureros, dar îşi trase mîna înnebunit de durere. 
Apoi lumina începu să pătrundă în spaţiul întunecat de deasupra 
lui, alungînd umbrele. Obiectele începură treptat să prindă contur — 
văzu marginea de metal a unui pat de campanie, două scaune de 
lemn unul în fața altuia, o măsuţă mică şi o uşă, ceva mai 
departe... apoi o altă uşă, deschisă, o chiuvetă cu două robinete. 
Lumina? De unde venea? Apoi îşi dădu seama: pe perete, de o 
parte şi de alta a uşii închise, erau două ferestre rectangulare; 
perdelele lor scurte fluturau în adierea brizei. Ferestrele păreau 

deschise, dar ceva, în cadrul lor, i se părea în plus. Joel ridică 
mai mult capul, sprijinindu-se pe antebraţe şi miji din ochi, 
încercînd să vadă mai clar. Îşi concentră privirile asupra 
ferestrelor şi descoperi gratiile. Se afla într-o celulă. 

Căzu din nou pe pat, înghițind de mai multe ori ca să mai 
atenueze senzaţia de arsură din gît şi își roti brațul în cercuri ca 
să mai domolească durerea din... rană? Da, era o rană. O rană 
de glonţ! Amintirea îi reveni brusc: un dineu care se transformase 
în cîmp de luptă. Lumini orbitoare şi dureri bruşte însoțite de 
voci stridente care îl bombardau, ecouri fără sfîrşit care îi răsunau 
în urechi, în timp ce el încerca disperat să respingă atacurile. 
Apoi urmaseră momente de un calm total, cînd nu mai auzise 
decît mormăitul monoton al unei singure voci. Converse închise 
pleoapele, strîngîndu-le cît putea de tare. Brusc îşi dădu seama: 
vocea care mormăia monoton era vocea lui; fusese drogat şi 
dăduse în vileag toate secretele. 

I se mai întîmplase asta şi înainte, în lagărele din Vietnamul 
de Nord; ca de obicei, încerca sentimentul acela de umilință 
neputincioasă. Mintea lui fusese despuiată şi violată, vocea îi 
fusese obligată să rostească obscenități în pofida voinței lui. 

Şi din nou, ca de obicei, simţi golul acela în stomac, un vid 
care pătrunsese adînc în el şi îi producea o imensă slăbiciune. 
Simţea că este lihnit de foame şi probabil că aşa şi era. 
Chimicalele produceau de regulă vomă, iar intestinele țipau 
acuma după mîncare. Ciudat, reflectă el, deschizînd ochii şi 
urmărind razele de lumină, dar aceste amintiri îi trezeau aceleaşi 
instincte de conservare care îl ajutaseră atunci — cu mulți ani în 
urmă. Nu-şi putea permite să-şi irosească energia; trebuia să-şi 
păstreze bruma de puteri pe care o mai avea. Şi apoi să încerce 
să capete forțe noi. Altfel nu mai rămînea nimic altceva decît 
amorţeala care îi cuprindea mintea şi trupul. 

În cameră se auzi un zgomot! Apoi altul. Scrîşnetul metalului 
pe metal îi spunea că se trage un zăvor. Auzi zgomotul provocat 
de o cheie care se răsuceşte în broască, ceea ce însemna că uşa 
aceea îndepărtată urma să se deschisă. Uşa se deschise şi un 
mănunchi puternic de raze de soare năvăli în încăpere. Converse 
îşi acoperi ochii cu mîna, privind printre degete. In cadrul uşii 
desluşi silueta unui bărbat care ducea în mîna stîngă un obiect 
plat. Omul se apropie şi Joel îl recunoscu pe şoferul care îl 
cercetase cu detectorul electronic de metale în fața intrării. 

Şoferul traversă camera şi aşeză pe masă obiectul plat. Era 
o tavă acoperită cu un şervet. Abia atunci atenţia lui Converse 
fu atrasă de uşa scăldată în soare. Afară, se aflau dobermanii. 
Ochii lor negri, strălucitori se îndreptau spre ușă, iar buzele rînjite 
lăsau să se vadă colții albi printre care ieşeau mîrîituri agresive. 

— Guten Morgen, Mein Herr, spuse şoferul lui Leifhelm. 
Apoi continuă în engleză: Incă o zi frumoasă pe valea Rinului, 
nu-i aşa? 

— O fi frumos acolo, afară, zise Joel, cu mîna streaşină la 
ochi. Presupun că ar trebui să mă simt fericit că mai pot observa 
lucrul acesta după noaptea trecută. 

— Noaptea trecută? Neamţul făcu o pauză, apoi adăugă calm: 
Poate acum două nopți, americanule. Eşti aici de treizeci şi trei 
de ore. 

— Treizeci ... ? Converse se ridică şi îşi cobori picioarele peste 
marginea patului. Simti că-l apucă ameţeala. Era stors de puteri. 
O, Dumnezeule! Îşi amintea acum clar! Nu-ţi risipi forțele. O 
să-ți revii. Ticăloșii! 

— Ticăloşilor, spuse el cu voce tare, dar fără ură. 

Abia acum îşi dădu seama că n-avea cămașă pe el şi observă 
bandajul de pe brațul stîng, între cot şi umăr, care acoperea locul 
în care fusese împuşcat. 

— A încercat cineva să-mi tragă un glonţ în cap şi n-a nimerit? 
întrebă el. 

— Mi s-a spus că v-aţi rănit singur. Aţi încercat să-l ucideți 
pe generalul Leifhelm, şi atunci ceilalți v-au luat arma. 

— Am încercat să-l omor... Cu arma pe care n-o aveam? Nu 
m-ai controlat chiar tu? 

— Aţi fost mai isteţ decît mine. 

— Şi acum ce se întîmplă? 

— Acum? Acum o să mîncați. Am pimit instrucțiuni din partea 
doctorului. O să începeţi cu Hafergriitze. .. cum îi spune? A, da, 
budincă. 

— Cereale cu lapte fierbinte, spuse Joel. Cu frişcă sau lapte 
praf. Apoi un fel de ouă fierte tari luate o dată cu pilulele. Și 
dacă alunecă pe gît, nişte carne tocată; dacă nu e dată afară, 
cîteva linguri de dovlecei pasați sau piure de cartofi. Depinde ce 
se găseşte. 

— De unde ştiţi? întrebă şoferul sincer mirat. 

— Este dieta de bază, spuse Converse pe un ton cinic. Cu 

diferite variaţii în funcţie de teritoriu şi de furnizori. Odată am 
primit nişte mîncăruri relativ bune... Aveţi intenția să mă puneţi 
din nou pe picioare. 

Neamţul ridică din umeri. 

— Eu fac ce mi s-a spus. Vă aduc de mîncare. Haideţi, dați-mi 
voie să vă ajut. 

Joel ridică privirile spre şoferul care se apropiase de pat. 

— În alte împrejurări te-aş fi scuipat în ochi. Dar dacă aş 
face-o acum, n-aş mai avea nici cea mai mică posibilitate de a o 
face-altă dată. Îţi dau voie să mă ajuţi. Ai grijă de braţul meu. 

— Sînteţi un om foarte ciudat, Mein Herr. 

— lar voi toți sînteți nişte cetăţeni absolut normali care iau 
trenul de dimineaţă spre Larchmont, ca să aveţi timp să beţi 
zece martini înainte să vă duceți la şedinţa consiliului de 
administraţie. 

— Was? Eu nu ştiu nimic de nici un consiliu. 

— Ţin totul secret; nu vor să ştii. În locul dumitale aş şterge-o 
din oraş înainte să te facă preşedinte. 

— Pe mine? Preşedinte? 

— Ca un arian cumsecade ce eşti, te rog ajută-mă să mă aşez 
pe scaun. 

— Ha, ha, sînteți foarte amuzant, zău aşa! 

— Probabil, spuse Converse, aşezîndu-se pe scaunul de lemn. 
E un obicei prost de care nu mă pot dezbăra. Se uită în sus la 
şoferul care rămăsese cu gura căscată. Vezi dumneata, încerc să 
mă dezbar, dar nu reuşesc. 


Mai trecură trei zile, în care singurul lui vizitator fu şoferul 
însoţit de haita de dobermani. Primise înapoi valiza, din care 
fuseseră scoase foarfeca şi pila de unghii, dar nu şi aparatul 
electric de ras. Era felul lor de a-i spune că urmele prezenței lui 
la Bonn fuseseră şterse, lăsînd loc pentru diverse speculații în 
ceea ce priveşte locul în care se afla Connal şi dacă mai era sau 
nu în viață. Exista totuşi o anumită nepotrivire, de unde provenea 
şi raza lui de speranță. Nu se făcuse nici un fel de aluzie la 
servieta diplomat. Generalii Aquitaniei erau plini de ei şi dacă 
ar fi pus mîna pe acele materiale în mod sigur i-ar fi pomenit 
despre ele. 

Cît despre discuţiile lui cu şoferul, acestea se limitau la 
întrebările puse de el şi la eschivările neamţului, care evita astfel 
răspunsurile. 

Cit o să mai dureze? Cind am să mai văd şi pe altcineva în 
afară de dumneata? 

Nu este nimeni aici, domnule, în afară de personal. Domnul 
general Leifhelm este plecat, cred că e la Essen. Sarcina noastră 
e să vă ajutăm să vă refaceţi sănătatea. 

De fapt era la carceră, deosebirea constînd în faptul că 
mâncarea nu semăna cu cea oferită deţinuţilor. Biftecuri, fripturi 
de miel, cotlete, came de pasăre şi peşte proaspăt; legume care 
proveneau dintr-o grădină aflată în apropiere... şi vin — pe care 
Joel la început refuzase să-l bea, dar pe care în cele din urmă îl 
acceptă constatînd că e de calitate superioară. 

Ziua următoare încercă să nu se mai gîndească tot timpul la 
acelaşi lucru şi începu să facă cîteva exerciții uşoare de 
gimnastică, la fel cum procedase cu ani în urmă. În a treia zi 
reuşi chiar să transpire abundent ca urmare a unei ședințe de 
alergare pe loc; o sudoare sănătoasă care îi spunea că eliminase 
drogurile. Rana de la braţ îl mai durea, dar se gîndea din ce în ce 
mai puțin la ea. În cea de a patra zi nu se mai mulțumi doar cu 
întrebări şi reflecţii. Inchisoarea şi sentimentul înnebunitor de 
frustrare îl forțară să înceapă să se gîndească la ceva practic, la 
lucrul care era cel mai important pentru el: evadarea. Indiferent 
ce şanse avea, trebuia să încerce. Nu ştia ce planuri aveau 
Delavane şi discipolii lui din Aquitania în ce-l privea, dar fără 
îndoială că doreau să se fălească cu el treaz şi sănătos, decît 
mort. Altfel l-ar fi împuşcat şi ar fi scăpat de cadavrul lui de o 
manieră care să nu lase urme. Mai evadase şi altă dată, dar se 
întreba dacă acum va fi în stare s-o facă. 

Nu putrezea ca atunci într-o celulă plină de şobolani şi nici 
nu se auzeau focuri de puşcă în depărtare, însă miza era mult 
mai importantă decît în urmă cu optsprezece ani. Ironia sorții! 
Atunci voia să scape de acolo ca să povestească oricui ar fi fost 
dispus să-l asculte despre un nebun din Saigon care trimitea 
nenumărați copii la moarte — mai rău, îi condamna la golirea 
creierului şi la pustiirea sufletului care avea să le marcheze toată 
viața. Şi, după atîta timp, situația se repeta. 

Trebuia să scape de aici. Trebuia să spună lumii ceea ce 
ştia! Trebuia să evadeze! 


Converse se urcă pe scaunul de lemn, trase la o parte 
perdeaua scurtă şi privi printre gratiile de fier. Cabana, vila, sau 

închisoarea, indiferent cum i-ar fi spus, părea că se află într-un 
fel de poiană care dădea spre pădure. De jur-împrejur, era un 
zid înalt de copaci şi de verdeață; o potecă bătătorită ducea spre 
dreapta, pe sub fereastră. Poiana ca atare nu se întindea pe mai 
mult de zece metri în faţa clădirii, iar pădurea deasă începea 
brusc; presupunea că tot așa stăteau lucrurile pe ambele părți. 
Privi pe fereastra din stînga uşii; cu excepția faptului că nu se 
vedea nici o potecă, spațiul dintre clădire şi pădure era acelaşi. 
Ferestrele erau singurele locuri prin care putea vedea ceva. În 
rest, încăperea nu avea altă deschizătură, decît orificiul 
ventilatorului din baie. 

Singurul lucru de care putea fi sigur, luînd în considerare 
prezenţa şoferului și a cîinilor, era că se află pe moşia lui Leifhelm. 
Deci, rîul nu putea fi departe. Nu-l vedea, dar ştia că este acolo 
şi asta îi dădea mai mult decît speranţă, îi trezea un sentiment 
ciudat pe care-l mai trăise. Cîndva, tocmai un rîu fusese prietenul, 
călăuza, salvarea lui şi îl scosese la liman în partea cea mai grea 
a călătoriei. Un afluent al lui Huong Khe îl purtase tăcut în timpul 
nopții pe sub poduri şi pe lîngă patrule. Apele Rinului, la fel ca 
şi curenții din Huong Khe, erau calea spre libertate. 

Zgomotele făcute de gheare pe pămînt precedară apariția 
spinărilor întunecate ale dobermanilor, care alergau pe sub 
fereastră, pentru a se opri apoi furioși în faţa uşii. Şoferul venea 
cu un mic dejun consistent. Joel se dădu repede jos de pe scaun, 
îl puse la locul lui, după care se trînti pe pat, nu înainte de a se 
descălța. ; 

Auzi cum se trage zăvorul, apoi zgomotul cheii răsucite în 
broască şi uşa se deschise. Ca de obicei, neamțul împinse uşa 
cu mîna dreaptă, ţinînd tava cu stînga. De astă dată ţine în mîna 
dreaptă un obiect, dar lumina orbitoare a soarelui nu-i permitea 
să vadă ce este. Omul intră şi puse tava pe masă. 

— Am o surpriză plăcută pentru dumneavoastră, Mein Herr. 
Am vorbit aseară la telefon cu domnul general Leifhelm şi m-a 
întrebat ce faceți. I-am spus că vă reveniți rapid. Domnul general 
şi-a dat seama că nu aveţi nimic de citit şi a fost foarte mîhnit. In 
consecință, m-a trimis pînă la Bonn cu maşina de unde am 
cumpărat trei numere consecutive din International Herald 
Tribune. Şoferul puse alături de tavă ziarele rulate. 

Dar Joel nu se uita la exemplarele din Herald Tribune, ci la 
gîtul neamțului şi la buzunarul de sus al uniformei lui. În jurul 

gîtului, băgat apoi în buzunar, se afla un mic lanț de argint, de 
care atîma un mic fluier tubular. Converse privi spre uşă; uriaşii 
dobermani şedeau pe labele din spatele, şi păreau destul de 
liniștiți. Converse îşi aminti de sosirea lui la bîrlogul monumental 
al generalului şi de englezul acela ciudat care ținuse câinii sub 
control cu ajutorul unui fluier de argint. 

— Spune-i lui Leifhelm că apreciez gestul, dar aş fi 
recunoscător dacă aş putea ieşi cîteva minute afară. 

— Ja, cu un bilet de avion pentru sudul Franţei, nu-i aşa? 

— Pentru numele lui Dumnezeu, vreau să fac doar o plimbare. 
Nu poţi să ţii sub control, dumneata împreună cu bestiile astea, 
un om neînarmat, care iese să ia puţin aer? ... Sau îţi este teamă 
şi nici nu vrei să încerci. Joel făcu o pauză, apoi îl imită pe un 
ton ironic: „Eu fac numai ce mi se spune“. 

Zîmbetul dispăru de pe chipul şoferului. 

— Mai deunăzi spuneaţi că nu aveți de gînd să vă cereți scuze, 
ci să-mi rupeţi gîtul. A fost o glumă, nu? O glumă de care pot să 
rîd în voie. 

— Ei, haide, făcu Converse schimbînd tonul, aşezîndu-se pe 
marginea patului. Eşti cu zece ani mai tînăr decît mine şi de 
douăzeci de ori mai puternic. M-am simțit insultat şi am 
reacționat în mod stupid, dar ar trebui să fii nebun să crezi că am 
să încerc să ridic mîna împotriva dumitale. Imi pare rău. 
Dumneata ai fost corect cu mine, iar eu m-am comportat ca un 
prost. 

— Ja, aţi fost un prost, spuse neamţul fără ranchiună. Dar nu 
greşiți, eu fac ceea ce mi se spune. Este un privilegiu să primesc 
ordine de la generalul Leifhelm. A fost bun cu mine. 

— Eşti de mult alături de el? 

— De la Bruxelles. Pe atunci eram sergent în patrulele de 
frontieră ale Republicii Federale. A auzit de problemele mele şi 
s-a interesat de cazul meu. Am fost transferat la garnizoana din 
Brabant şi am devenit şoferul lui. 

— Ce problemă ai avut? Eu sînt avocat, ştii asta. 

— Am fost acuzat că am strangulat un om. Cu mîinile goale. 

— Şi l-ai strangulat? 

— Da. Incerca să-mi vîre un cuţit în stomac. A spus că am 
profitat de fiica lui. O minciună. Era tîrfă — se vedea după hainele 
pe care le purta, după felul în care mergea. Tatăl ei era un porc. 

Joel remarcă răutatea nedisimulată din privirile şoferului şi 
spuse: 

— Pricep de ce te-ai bucurat de simpatia generalului Leifhelm. 

— Acum înţelegeţi de ce fac ceea ce mi se spune. 

— E clar. 

— O să dea telefon pe la amiază ca să-i comunic mesajele pe 
care le-a primit. Am să-l întreb dacă aveţi voie să vă plimbaţi. 
Înţelegeţi că e suficient să spun un cuvînt, ca dobermanii să vă 
sfişie. 

— Ce căţeluşi drăgălași, spuse Converse, adresîndu-se haitei 
de cîini de afară. 

Amiaza sosi şi solicitarea lui Converse fu aprobată. Plimbarea 
urma să aibă loc după-masa de prînz, cînd şoferul se întorcea să 
ia tava. 

După ce îl avertiză în mod serios şi repetat pe Joel, ieşiră 
însoțiți de dobermanii cu nările palpitînd şi dinții rînjiți. Converse 
constată că micuța căsuță era construită din piatră groasă, solidă. 
Echipa pomi în sus, pe potecă, iar Converse deveni tot mai vioi, 
pe măsură ce cîinii îşi pierduseră interesul pentru el ca urmare a 
ordinelor severe primite de la neamţ. Alergau în față, lătrînd 
unul la altul, dar întorcînd mereu capul î înapoi, către stăpînul lor 
şi prizonierul acestuia. Converse iuți pasul. 

— Acasă obişnuiam să fac jogging, minţi el. 

— Was ist? Jogging? 

— Să alerg. E bine pentru circulație. 

— Incercaţi să alergați, Mein Herr, şi n-o să mai aveţi nici un 
fel de Zirkulation. 

— Am auzit că unii oameni fac atac de cord din cauza 
joggingului, spuse Joel, încetinînd pasul, dar continuînd să 
privească atent în jur. Soarele, aflat chiar deasupra capetelor lor, 
nu-l ajuta să determine direcția. 

Poteca de pămînt era mărginită de tufişuri dese şi acoperită 
de frunzişul des al copacilor; din loc în loc se deschidea spre 
petice mici de iarbă despre care nu ştia dacă duceau sau nu spre 
alte poteci. Ajunseră la o bifurcaţie. Poteca din dreapta cotea 
brusc spre un adevărat tunel de verdeață. Cîinii alergară instinctiv 
spre ea, opriți brusc de şofer care strigă cîteva comenzi în 
germană. Dobermanii se răsuciră în loc, izbindu-se unul de altul, 
se întoarseră la bifurcaţie şi o luară pe poteca din stînga, mai 
lată, ce urca pieptiş. Copacii deveneau din ce în ce mai mici şi 
iarba tot mai deasă. Vîntul este de vină, îşi spuse Coverse. Un 
curent de aer puternic care pătrunde într-o vale adîncă şi îngustă, 

genul de vînt pe care orice pilot de pe avioanele mici îl evită 
imediat, şi care anunță prezența rîului. Rîul era acolo. La stînga 
lui. Mergeau spre est. Zări Rinul jos, cam la vreun kilometru şi 
ceva, dincolo de liziera copacilor. Văzuse destul. Incepu să 
respire zgomots. Era excitat la culme. Ar fi putut să mai meargă 
kilometri în şir. Se vedea din nou pe malurile fluviului Kuong 
Khe, lîngă panglica întunecată a apei care avea să-l scoată din 
cuştile aflate în delta fluviului Mekong. Mai făcuse şi altă dată 
acest lucru. Avea să-l facă din nou. 

— OK, domnule feldmareșal, îi spuse el şoferului, privind 
fluierul de argint din buzunarul acestuia. Nu sînt într-o formă 
chiar atît de bună cum am crezut. N-aveţi păşuni sau poieni 
netede? 

— Eu fac ce mi se spune, Mein Herr! răspunse omul zîmbind. 
Acestea sînt locurile cele mai apropiate de clădirea principală. 
Aici trebuie să vă plimbaţi. 

— Du-mă înapoi la căsuţa mea din iarbă şi am să-ţi cînt o 
melodie. 

— Ce ați spus? 

— Sînt frînt de oboseală şi nici nu mi-am terminat ziarele. 
Serios, vreau să-ți mulțumesc. Chiar aveam nevoie de puțin aer. 

— Sehr gut. Sînteţi un om cumsecade. 

— Nici n-ai ideea ce adevăr grăieşti, bătrîne arian. 

— Ah, ce amuzant. Der Jude ist in Israel, nicht wahr? Mai 
bine decît în Germania, Mein Herr. 

— Nate Simon te-ar îndrăgi pe loc. Ar accepta cazul dumitale 
fie şi numai pentru a o da în bară... Nu, n-ar face-o. Probabil că 
ti-ar asigura cea mai bună apărare cu putință. 


Converse se urcă pe scaunul de lemn de sub fereastra din 
stînga uşii. Tot ce trebuia să vadă şi să audă erau cîinii: după 
aceea îi mai rămîneau douăzeci sau treizeci de secunde. 
Robinetele de la baie curgeau, uşa rămăsese deschisă: avea 
suficient timp să alerge pînă în cameră, să tragă apa la closet, să 
închidă ușa şi să se întoarcă la scaunul lui. Dar nu va urca pe el. 
Il va tine strîns în mîini, dintr-o parte. Soarele cobora rapid; într-o 
oră se va face întuneric. Întunericul fusese cel mai bun prieten al 
lui şi înainte — cu ani în urmă — ca şi apele rîului. Trebuia să-l 
ajute! Neapărat! 

Mai întîi se auziră zgomotele — labele care alergau și 

pufniturile pe nas, apoi se zăriră spinările lucioase ale animalelor 
care alergau în cercuri în fața clădirii. Joel fugi spre baie, atent 
la zgomotul zăvorului. Momentul veni şi el trase apa, și se repezi 
înapoi, la scaun. Il ridică şi rămase în aşteptare. Uşa se deschise 
cîțiva centimetri — mai avea cîteva secunde — apoi neamțţul puse 
mîna dreaptă pe clanță şi împinse uşa. 

— Herr Converse? Unde ...? Ah, die Toilette. 

Şoferul intră cu tava, iar Joel îl lovi cu scaunul în cap. Omul 
căzu pe spate, tava şi farfuriile risipindu-se pe podea. Omul era 
doar amețit. Converse închise uşa cu piciorul şi-l lovi din nou în 
cap pe şofer, pînă cînd acesta îşi pierdu cunoştinţa. 

Cîlinii se repeziseră toţi ca unul spre uşa care se trîntise în 
fața lor, lătrînd furioși şi zpîriind cu ghearele tăblia uşii. 

Joel apucă lanţul de argint şi scoase fluierul din buzunarul 
neamțului. Pe tubuleţ erau trei orificii mici: fiecare sunet avea 
probabil altă semnificaţie. Acoperi cu degetul primul orificiu şi 
suflă. Nu se auzi nici un sunet. ` 

Dobermanii înnebuniseră de-a binelea! Incepură să atace 
uşa într-un asalt sinucigaş. Joel mută degetul pe al doilea orificiu 
şi suflă. 

Cîinii erau derutaţi; se învîrteau în cerc, mîrîiau, lătrau, 
pufneau pe nas, dar nu se depărtau de uşă. Joel încercă şi cel de-al 
treilea orificiu şi suflă în el cît îl țineau plămînii. 

Cîinii se opriră brusc cu urechile lor ascuţite ridicate în sus 
şi rămaseră nemişcați, aşteptînd al doilea semnal. Joel suflă din 
nou. Acesta era semnalul pe care îl aşteptau cîinii care se repeziră 
imediat sub fereastră, înghesuindu-se în locul în care îi dirija 
comanda. 

Converse îngenunche lîngă neamt şi începu să-i scotocească 
prin buzunare. li luă banii, ceasul... şi arma. Pentru o clipă, Joel 
privi pistoletul, detestînd amintirile pe care i le evoca. Apoi îl 
puse sub curea şi pori spre uşă. 

Ajuns afară, închise uşa şi trase zăvorul greu după care o 
rupse la fugă pe poteca de pămînt bătătorit, calculînd în gînd 
distanța pînă la bifurcație, unde trebuia s-o ia la dreapta. În stinga 
se înălța dealul abrupt, în dreapta era Rinul. De fapt, nu erau 
mai mult de două sute de metri pînă acolo, dar cotiturile şi 
frunzişul bogat făceau ca drumul să pară mai lung. Dacă își 
amintea exact, exista o porțiune plană de vreo treizeci de metri 
după acea bifurcaţie. Ajuns la ea, acceleră ritmul alergării. 


315 


Voci, furioase, care se apropiau. Se aruncă în tufişurile din 
dreapta, rostogolindu-se. Doi oameni înaintau rapid, discutînd 
cu voce tare, de parcă s-ar fi certat: 

— Was haben die Hunde? 

— Die sollen bei Heinrich sein!* 

Joel habar n-avea ce spuneau; ştia doar că se îndreptau spre 
căsuţa izolată. Mai ştia că nu vor pierde timpul încercînd să cheme 
ajutoare, ci vor acţiona ei înşişi. Apoi vor fi activate toate 
sistemele de alarmă din fortăreața lui Leifhelm. Avea puţin timp 
la dispoziţie și o distanță mare de parcurs. Se strecură tîrîş de 
sub tufișuri. li văzu pe germani dînd colțul. Se ridică în picioare 
şi o luă la fugă spre stînga, pe drumul care urca pieptiş pe munte. 


Cei trei paznici de la poarta uriaşă de fier a domeniului 
Leifhelm erau uimiţi. Dobermanii se roteau în cerc, zăpăciți şi 
nedumeriţi, călcînd iarba în picioare. 

— Was haben die Hunde denn? întrebă unul din oameni. 

— Ich verstehe das nicht, răspunse al doilea. 

— Heinrich hat sie losgelassen, aber warum? întrebă al 
treilea. 

— Das werden wir schon noch hören, murmură primul 
ridicînd din umeri. Sonst rufen wir ein paar Minuten an. 

— Mir gefällt das nicht! strigă al doilea paznic. Ich rufe jetzt 
an!** 

Primul paznic intră în cabina portarului şi ridică receptorul. 


Converse urcă pieptiș dealul, gifi ind din greu; buzele i se 
uscaseră ca iasca, iar inima îi bătea să-i spargă pieptul. Ajunse 
sus. Acum avea vederea liberă! Putea să conducă mecanismul 
care era corpul său spre pîrtia de decolare reprezentată de firul 
apei, aflat jos, fără ajutorul turnului de control. Incepu să alerge 
la vale, luînd tot mai multă viteză; vîntul îi biciuia fața, ochii îi 
ardeau. Parcă se întorsese în timp. Alerga cît îl țineau puterile 
prin poienile unei alte jungle; nu mai avea camarazi de care să 
aibă grijă, numai umilința usturătoare care îl împingea înainte, 


*_ Ce au cîinii? — Ar trebui să fie cu Heinrich! 

**_ Dar ce au cîinii? — Nu înțeleg. — Heinrich i-a lăsat liberi, dar de 
ce? — Asta o să aflăm curînd ... Dacă nu dăm un telefon peste cîteva 
minute. — Mie chestia asta nu-mi place. Eu telefonez chiar acum! 

care îl ajuta să spargă toate barierele şi să lupte împotriva celor 
care îl dezumanizaseră. Îl transformaseră într-un animal! O ființă 
umană rezonabilă, plăcută, incapabilă să urască fusese 
transformată într-un individ cvasiuman, copleşit de dorința de 
răzbunare. Dar se va răzbuna pe ei toți, pe toți duşmanii, pe 
toate animalele! 

Ajunse la poalele pantei acoperite de iarbă şi mărăcini. Mai 
avea de străbătut un zid dens de arbori şi arbuşti, dar cunoştea 
coordonatele; indiferent cât de deasă ar fi fost pădurea, trebuia 
să urmeze tot timpul ultimele raze ale soarelui, să meargă mereu 
spre nord şi astfel să ajungă la rîu. 

Cinci focuri de armă, unul după altul, răsunară în depărtare. 
Era uşor să-şi imagineze ţinta: un cerc de lemn în jurul cilindrului 
unei broaşte dintr-o uşă prin care se pătrundea într-o cabană 
izolată din pădure. Inchisoarea lui era luată cu asalt şi probabil 
că intrarea fusese deja forțată. Minutele deveneau din ce în ce 
mai preţioase. 

Brusc, două sunete sfişiară tăcerea amurgului. Primul era 
cel al unei sirene de alarmă. Al doilea provenea de la cîinii 
cuprinși de isterie. Se dăduse alarma; bucățele de prosoape şi 
cearşafurile în care dormise erau puse sub nasul cîinilor înainte 
ca aceştia să fie asmuțiți împotriva lui. Acum nu se mai punea 
problema de a-l încolţi — urmau să-l sfişie. 

Converse alerga cît îl țineau puterile. Se împiedica, se 
poticnea, sărea şi-şi croia drum cu mîinile prin desişul verde. 
Faţa şi trupul îi erau biciuite de crengi, picioarele îi alunecau şi 
se împiedicau de rădăcinile dezgolite şi de vreascuri. După fiecare 
căzătură, lătrăturile cîinilor se apropiau. Intraseră în pădure, care 
răsuna acum de urletele lor isterice, punctate de schelălăituri 
furioase atunci cînd vreunul se încîlcea între ramuri şi nu mai 
putea înainta. 

Apa! Acum zărea apa printre copaci! Sudoarea îi şiroia pe 
față, zpîrieturile de pe bărbie şi de pe gît îl usuturau cumplit, 
cămaşa îi era udă leoarcă, mîinile îi sîngerau din cauza 
nenumăratelor julituri provocate de scoarța zgrunțuroasă a 
copacilor. 

Piciorul i se afundă într-o vizuină pe care o săpase cine ştie 
ce animal al pădurii şi îşi răsuci glezna. Se ridică, trase de laba 
piciorului, se eliberă şi o porni din nou la fugă şchiopătînd 
îngrozitor. Dobermanii erau aproape. Animalele îi prinseseră 
urma şi încercau să-l ajungă pentru a-l sfişia. 

Malul era noroios. Joel apucă pistolul, nu ca să-l scoată de la 
brâu, ci ca să-l țină mai bine în timp ce fugea şchiopătînd spre mal. 

In ultima clipă auzi mugetul oribil ieşind din umbra pădurii 
şi corpul uriaş al animalului zbură prin aer direct spre el. Converse 
se lăsă în genunchi, cîinele zbură peste umărul lui drept, 
smulgîndu-i o bucată de cămaşă şi căzu pe spate, în noroi. 
Înfrângerea de moment îl ațîţă şi mai mult. Mîrîi furios, se rostogli 
lătrînd, apoi se ridică pe picioarele din spate, țîşnind din noroi 
direct spre testiculele lui Joel. 

Converse scoase pistolul şi trase. Jumătate din craniul cîinelui 
zbură în aer, împrăştiind sînge şi bucăți de creier. 

Restul haitei se apropia de mal. Lătrăturile lor furioase 
deveniseră de-a dreptul asurzitoare. Joel se aruncă în apă și înotă 
cît putu de repede îndepărtîndu-se de mal. Arma îl stingherea, 
dar ştia că nu se poate lipsi de ea. 

Cu ani în urmă avusese nevoie disperată de o armă, aceasta 
însemniînd diferenţa dintre supravieţuire şi moarte; timp de cinci 
zile nu reuşise să găsească nici una. În ziua a cincea, găsise o 
armă pe malul fluviului Huong Khe. Inotase pe sub apă, pe 
lîngă o patrulă şi găsise după vreo zece minute un om singur. 
Converse îl ucisese cu o piatră rîu şi îi luase arma. Trăsese de 
două ori cu arma aceea — de două ori îi salvase viața pînă să 
ajungă la unitatea lui aflată la sud de Phu Loc. 

In timp ce lupta împotriva curenților Rinului, Joel îşi aminti 
brusc. Era a cincea zi de cînd se afla pe moşia lui Leifhelm. 
Reuşise! In a cincea zi avea şi o armă! 

Acum se afla la adăpostul rîului; munţii înconjurători 
ascundeau vederii soarele care apunea. Bătu apa pe loc şi se 
întoarse. Pe mal, în locul în care intrase în apă, cîinii se roteau 
furioşi şi derutați. Jeturile puternice de lumină ale unor lanterne 
sfişiară brusc întunericul. Converse înotă mai departe; 
supraviețuise unor astfel de căutări cu farurile şi în Mekong. 
Acum nu se mai temea de ele; ştia că poate să cîştige. 

Se lăsă în voia curenților. Undeva, mai departe, vor apărea 
alte lumini, lumini care îl vor conduce spre un refugiu şi spre un 
telefon. Trebuia să pună totul la punct şi să-şi prezinte raportul 
cît mai repede. Dar un bărbat cu braţul bandajat, cu hainele ude 
Jeoarcă, îngăimâînd ceva într-o limbă străină era o pradă extrem 
de uşoară pentru discipolii lui George Marcus Delavane. ÎL vor 
găsi imediat. Aşadar, trebuia să facă uz de toate şmecheriile pe 

care le cunoştea. Trebuia să ajungă la un telefon! Trebuia să 
telefoneze în America. Putea să facă lucrul acesta; trebuia să-l 
facă! Imaginea fluviului Huong Khe păli; acum colacul lui de 
salvare se numea Rin. 

Inotă bras mai departe, cu arma în mînă şi văzu în depărtare 
luminile unui sat. 

Valerie fu scuturată de un fior în timp ce vorbea la telefonul 
din studioul ei. Firul telefonului era întins la maximum, căci se 
sculase şi pusese pensula la loc, pe şevalet. Ochii ei scrutau în 
depărtare dunele scăldate în soare; dar gîndurile îi erau totuşi 
concentrate asupra cuvintelor pe care le asculta şi sub care se 
ascundeau lucruri ce nu puteau fi rostite. 

— Larry, ce e cu tine? îl întrerupse ea, incapabiă să se mai 
stăpînească. Joel nu-i un angajat oarecare sau un partener mai 
tînăr, ci prietenul tău! Vorbeşti de parcă ai încerca să întocmeşti 
un dosar împotriva lui. Ce termen foloseşti mereu?... Da, dovezi 
indirecte. A fost acolo, a fost dincolo; cineva a spus aia, altcineva 
a spus ailaltă. 

— Mă străduiesc să înțeleg, Val, protestă Talbot din biroul lui 
de la New York. Trebuie să încerci şi tu să înţelegi. Sînt multe 
lucruri pe care nu pot să ți le spun pentru că am primit instrucţiuni 
de la oameni pe care trebuie să-i respect şi care mi-au cerut să-ți 
spun cît mai puţin, dacă se poate nimic. Incalc aceste instrucțiuni 
pentru că Joel este prietenul meu şi vreau. să-l ajut. 

— Foarte bine, atunci să revenim, spuse Valerie. Unde ai ajuns 
mai exact? 

— Știu că nu e treaba mea şi nici n-aş întreba dacă n-aş fi 
nevoit... 

+ Am înțeles asta, interveni Val. Acuma spune, despre ce e 
vorba? 

— Ei bine, ştiu că tu şi Joel ați avut anumite probleme, continuă 
partenerul mai în vîrstă de la firma Talbot, Brooks şi Simon, ca 
şi cînd s-ar fi referit la o ceartă neimportantă dintre doi copil. 
Numai că există probleme şi probleme. 

— Larry, îl întrerupse Val. Am avut probleme. Am divorțat. 
Asta înseamnă că acele probleme au fost serioase. 

— Nu cumva s-a numărat printre ele şi violența fizică? întrebă 
repede Talbot pe un ton scăzut, jenat că e nevoit să întrebe aşa 
ceva. 

Valerie rămase înmărmurită; era o problemă la care nu se 
gîndise niciodată. 

— Ce? 

— Înţelegi ce vreau să spun. S-a întîmplat vreodată să te 
lovească? Să-ţi provoace o suferință fizică? 

— Larry, nu sîntem la tribunal, iar răspunsul este nu, 
bineînţeles că nu. Poate că nu mi-ar fi stricat. 

- Poftim? 

— Nu contează, spuse Valerie, revenindu-şi din uimire. Nu 
ştiu ce te-a făcut să pui o asemenea întrebare, dar este foarte 
departe de adevăr. Joel avea metode mult mai eficiente de a-mi 
anihila personalitatea. Printre acestea se număra şi devotamentul 
față de cariera unui anume Joel Converse de la firma Talbot, 
Brooks şi Simon. 

— De asta sînt foarte conştient, draga mea, şi îmi pare sincer 
rău. Aceste plîngeri sînt frecvente în cazurile de divorț şi nu 
cred că se poate face ceva în privinţa asta — oricum, nu în zilele 
noastre. Dar este vorba de altceva. Mă refer la momentele lui 
cînd era prost dispus — toată lumea ştie că avea astfel de momente. 

— Cunoşti pe cineva care nu trece prin astfel de momente? 
întrebă fosta doamnă Converse. Nu trăim chiar în cea mai bună 
lume. 

— Nu, aşa este. Dar Joel a trecut printr-o perioadă mult mai 
grea într-o lume şi mai rea, fără să rămînă cu vreo cicatrice. 

Valerie făcu o pauză, mişcată de sinceritatea dură a bătrânului. 
Era vorba de o îngrijorare reală. : 

— Eşti un dulce, Larry, şi trebuie să-ți dau dreptate. In 
consecință, consider că ar trebui să-mi spui mai multe. Termenul 
„violenţă fizică“ este folosit de voi, avocații, ca să vă conducă la 
o anumită concluzie. Nu este corect, pentru că vă poate induce 
în eroare. Haide, Larry, fii corect. Nu mai este soțul meu, dar nu 
ne-am despărțit pentru că a alergat după altele sau fiindcă m-a 
umplut de vînătăi. Poate că nu mai doresc să fiu căsătorită cu el, 
dar îl respect. Are problemele lui, după cum și eu le am pe ale 
mele; tu vrei să-mi sugerezi că ale lui sînt cu mult mai mari. Ce 
s-a întîmplat? 

Talbot tăcu o clipă, apoi dădu drumul brusc şuvoiului de 

cuvinte, pe un ton coborit; era clar că nu-i făcea plăcere ceea ce 
spunea: 

— Se zice că a atacat un om la Paris fără să fie provocat. 
Omul a murit. 

— Nu, nu cred! N-a făcut aşa ceva,nu putea să facă aşa ceva! 

— El mi-a confirmat. A spus că este la Amsterdam, dar nu 
era. A mai spus că se duce înapoi la Paris să lămurească lucrurile, 
dar nu s-a dus. Se găsea în Germania — şi mai este şi acum pe 
undeva, pe acolo. Nu a părăsit țara, iar Interpolul l-a dat în 
urmărire generală; îl caută peste tot. I s-a transmis să se prezinte 
la Ambasada Americană, dar a refuzat şi a dispărut. 

— O, Dumnezeule mare, greşiți cu toții! explodă Valerie. Nu-l 
cunoaşteţi! Dacă s-a întîmplat ceea ce ați spus, înseamnă că a 
fost atacat — atacat fizic — şi nu a avut altă soluţie decît să 
riposteze! 

— Dar există un martor imparţial, unul care nu-i cunoaşte. 

— Nu este imparţial, este un mincinos!...Ascultă-mă! Am 
trăit cu el timp de patru ani şi, cu excepţia cîtorva călătorii, i-am 
petrecut pe toţi aici, în New York. L-am văzut acostat de beţivi 
şi de toate scursurile străzii — indivizi pe care i-ar pune uşor la 
pămînt —, dar n-a făcut nici cel mai mic gest. Ridica pur şi simplu 
mîinile şi trecea mai departe... De cîteva ori nişte tîmpiţi l-au 
înjurat şi l-au făcut în toate felurile, dar n-a făcut altceva decît să 
se oprească şi să-i privească. Dă-mi voie să-ți spun, Larry, 
privirea aceea era suficientă ca să te facă să-ți treacă pofta de 
a-l agresa. Aşa a procedat de fiecare dată. N-a făcut nimic altceva. 

— Val, aş vrea să te cred. Doresc să cred că s-a aflat în legitimă 
apărare, dar a fugit de la fața locului, a dispărut. Ambasada ar 
putea să-l ajute, să-l protejeze, dar refuză să se ducă acolo. 

— Asta înseamnă că este speriat. I se poate întîmpla aşa ceva, 
dar numai pentru cîteva minute, de regulă noaptea; uneori se 
trezea brusc din somn, sărea în sus şi strîngea atît de tare 
pleoapele, încît toată fața i se acoperea de riduri. Dar asta nu 
dura mult timp. Spunea că e ceva normal şi nu trebuie să-mi fac 
griji. El oricum nu-şi făcea griji, cel puţin aşa spunea. Şi nici nu 
cred că-și făcea; dorea ca totul să rămînă de domeniul trecutului, 
evita să vorbească despre asta. 

— Poate că ar fi trebuit, spuse Talbot pe un ton blind. 

— Touché, Larry. Să nu-ți închipui că nu m-am gîndit şi eu la 
asta în ultimii doi ani. Dar indiferent ce s-a întîmplat, se poartă 

aşa pentru că este înspăimîntat — s-ar putea să fi fost rănit. O, 
Dumnezeule mare... 

— Au fost cercetate toate spitalele şi toţi medicii înregistrați, 
interveni Talbot. 

— La naiba, trebuie să existe un motiv! Nu e felul lui de a se 
comporta, şi tu ştii prea bine acest lucru. 

— Tocmai asta e, Valerie! Nimic din ceea ce a făcut nu este 
propriu omului pe care îl cunosc eu. 

Fosta doamnă Converse deveni brusc circumspectă: 

— Ca să folosesc una din expresiile preferate ale lui Joel: 
explică-te, te rog. 

— De ce nu? răspunse Talbot; întrebarea li se adresa 
amîndurora în egală măsură. Poate că ai să poţi arunca tu un pic 
de lumină, căci nimeni altcineva nu poate. 

— Ce ştii despre omul de la Paris, cel care a murit? 

— Păi nu sînt prea multe de spus; se pare că era şofer pe o 
limuzină închiriată. După cum susține martorul, un paznic de la 
subsolul hotelului, Joel s-a apropiat de el, i-a strigat ceva şi l-a 
împins afară pe uşă. S-au auzit zgomote de lovituri şi, cîteva 
minute mai tîrziu, omul a fost găsit bătut măr pe alee. - 

— Asta e de-a dreptul ridicol! Şi ce a spus Joel? 

— Că a ieşit pe uşă, a văzut doi bărbaţi care se băteau şi l-a 
strigat pe portar în timp ce alerga spre taxiul lui. 

— Asta a şi făcut! spuse Valerie cu convingere. 

— Portarul de la George V susţine că nu a fost aşa. Poliţia 
zice că firele de păr găsite pe omul bătut se potrivesc cu cele 
adunate de la duşul lui Joel. 

— Absolut incredibil! 

— Să spunem că a fost o provocare din raţiuni pe care nu le 
ştim, continuă repede Talbot. Asta nu explică însă ce s-a întîmplat 
mai tîrziu; dar înainte de a-ți relata, vreau să-ți pun o întrebare. 
Ai să înţelegi. 

— Ba nu înțeleg nici o iotă! Despre ce e vorba? 

— În acele perioade de depresie, Joel avea cumva fantezii? 
Adică îi plăcea să se creadă altcineva, sau, cum spun psihiatri, 
să intre în pielea altui personaj? 

— Vrei să spui dacă îşi asuma o altă personalitate, un alt fel 
de comportament? 

— Exact. 

— Nici vorbă de aşa ceva! 

— Oh! 

— Ce oh? Dă-i drumul, Larry. 

— Pentru că tot vorbim despre ceea ce este şi ceea nu este 
credibil, te rog să te ţii bine, draga mea. După cum susţin oamenii 
care mă sfătuiesc să nu vorbesc prea mult — şi trebuie să mă 
crezi pe cuvînt, oamenii ăştia ştiu ce spun —, Joel a luat avionul 
şi a plecat în Germania pretinzînd că ar fi implicat într-o cercetare 
secretă a ambasadei din Bonn. 

— Poate că aşa şi este! Şi-a luat concediu fără plată de la 
firmă, nu-i aşa? 

— Pentru o chestiune particulară, asta e tot ce ştim. Dar nu 
este vorba de nici un fel de cercetare — secretă sau de alt fel — la 
ambasada noastră din Bonn. Sincer să fiu, oamenii care au venit 
la mine erau tocmai de la Departamentul de Stat. 

— O, Dumnezeule ... făcu Valerie şi amuțţi; înainte ca avocatul 
să poată vorbi din nou, ea şopti: Geneva. Afacerea aia oribilă de 
la Geneva! 

— Dacă există vreo legătură cu asta — şi mie şi lui Nathan 
ne-a trecut prin cap —, afacerea este atît de adînc îngropată că 
n-o putem urmări. 

— Acolo este. Acolo a început totul. 

— Presupunînd că soțul tău nu şi-a pierdut mințile. 

— Nu este soțul meu şi nu şi-a pierdut minţile! 

— Dar cicatricele? Val, fără îndoială că le are. Ai fost de acord 
cu mine. 

— Nu de natura celor la care te gîndeşti tu. Nu este omul care 
să ucidă, să mintă şi să fugă de răspundere. Acesta nu e Joel! 
Nu este — adică nu a fost — soțul meu! 

— Mintea este ceva foarte complex şi delicat. Stresul din trecut 
poate să se facă simţit peste ani şi ani de zile... 

— Incetează, Larry! strigă Valerie. Păstrează chestiile astea 
pentru juraţi, dar nu debita asemenea aiureli despre Converse! 

— Eşti supărată. 

— Vezi bine că sînt. Cauţi nişte explicații care nu i se potrivesc. 
Se potrivesc numai cu ceea ce ți s-a spus ție. Ce ți-au spus 
oamenii ăia pe care zici că trebuie să-i respecţi. 

— Ţin cont de ei numai pentru că sînt nişte persoane în 
cunoştinţă de cauză — au acces la informaţii la care noi nu avem. 
In plus, habar n-aveau cine este Joel Converse pînă în momentul 
în care Baroul American le-a dat adresa şi numărul de telefon al 
firmei noastre. 

— Şi tu i-ai crezut? Ştiind tot ceea ce ştii despre Washington, 
ai acceptat spusele lor? Dar de cîte ori a venit Joel de la 

Washington şi mi-a zis aceleaşi lucruri! „Larry spune că ăştia 
mint. Nu ştiu ce să mai spună şi mint.“ 

— Valerie, zise avocatul pe un ton ferm. După toți aceşti ani, 
cred că pot să-mi dau seama cînd cineva se preface şi cînd este 
sincer furios — furios şi înspăimîntat, mai exact. Omul care a 
vorbit cu mine, Brewster Tolland, a fost un subsecretar de stat. 
I-am telefonat şi am verificat. Nu juca teatru. Era furios, uluit şi, 
aşa cum spuneam, foarte îngrijorat. 

— Ce i-ai spus? 

— Adevărul, fireşte. Asta nu numai pentru că era singurul 
lucru corect pe care puteam să-l fac, ci şi pentru că lui Joel nu 
i-ar fi folosit dacă procedam altfel. În cazul în care este bolnav, 
are nevoie de ajutor, nu de complicitate. 

— Şi discuţi cu Washingtonul în fiecare săptămînă. 

— De cîteva ori pe săptămînă şi am luat în considerare această 
ipoteză. 

— Îmi pare rău, Larry, procedezi incorect. 

— Dar realist şi sînt foarte sincer cînd spun asta. Lui Joel nu 
i-ar folosi la nimic dacă am minţi ca să-l acoperim. Eu chiar 
cred că s-a întîmplat ceva neobişnuit. Joel s-a schimbat. 

— Stai puţin, strigă Valerie, căreia îi venise brusc o idee. Poate 
că nu este el. 

— El este. 

— De ce? Numai pentru că nişte oameni de la Washington pe 
care nu-i cunoşti spun asta? 

— Nu, Val, am vorbit cu Rene de la Paris înainte să apară cei 
de la Washington. 

— Mattilon? 

— Joel s-a dus la Paris ca să-i ceară ajutor lui René. L-a 
mințit şi pe el, aşa cum m-a mințit şi pe mine, dar de data asta a 
fost ceva mai mult decît nişte simple minciuni — Mattilon e de 
aceeaşi părere. A văzut în ochii lui Joel ceva ce a detectat şi în 
vocea lui. Un fel de disperare. A încercat să ascundă acest lucru 
față de noi, dar n-a putut...Cînd am vorbit ultima oară, a pus 
receptorul în furcă înainte să termine de vorbit, în mijlocul unei 
propoziții. 

Valerie rămase cu ochii la reflexele jucăuşe ale soarelui în 
valurile mici de la Cape Ann. 

— René a fost de acord cu tine? întrebă ea în şoaptă. 

— Ne-am spus unul altuia tot ceea ce am discutat, acum, cu tine. 

— Larry, mi-e frică. 

Chaim Abrahms intră în încăpere, bocănind cu cizmele lui 
grele. 

— Aşadar, a reușit! strigă israelianul. Mossadul a avut 
dreptate, este un cîine al infernului! 

Erich Leifhelm şedea la biroul lui. Nu mai era nimeni în 
încăperea plină de cărți. 

— Patrule, alarme, cîini! strigă neamţul, lovind cu mîna lui 
delicată în tăblia biroului. Cum a reuşit? 

— Repet, este un cîine al infernului — aşa au spus specialiştii 
noştri. Cu cît i se pun mai multe piedici, cu atît devine mai furios. 
E vorba de ceva petrecut cu mult timp în urmă. Provocatorul 
nostru îşi începe aşadar odiseea înainte de data la care am 
planificat-o noi. Ai luat legătura cu ceilalți? 

— Am telefonat la Londra, spuse Leifhelm, răsuflînd adînc. 
O să se ducă la Paris, iar Bertholdier o să aducă unităţile de la 
Marsilia cu avionul, una se va duce la Bruxelles, cealaltă va 
veni aici, la Bonn. Nu putem pierde nici o clipă. 

— Presupun că îl cauţi. 

— Natürlich! Pe fiecare centimetru pătrat al malului. Zeci de 
kilometri în ambele direcţii. Toate drumurile secundare şi potecile 
care duc spre fluviu şi spre oraş. 

— Dar poate să te tragă pe sfoară, a mai făcut-o deja. 

— Unde s-ar putea duce, Chaim? La ambasada lui? Ar fi un 
om mort. La poliția din Bonn sau la Staats Polizei? Asa îl bagă 
într-o dubă blindată şi îl aduc aici. Nu are unde să se ducă. 

— Am mai auzit asta şi cînd a plecat de la Paris şi atunci cînd 
a venit cu avionul la Bonn. În ambele locuri au fost comise erori 
şi acestea ne-au costat foarte multe ore. Vreau să-ți spun că acum 
sînt mai îngrijorat decît am fost în toate cele trei războaie. 

— Fii rezonabil, Chaim, şi încearcă să te calmezi. Nu are 
alte haine decît cele cu care a trecut fluviul — ude şi pline de 
noroi; nu are nici un act de identitate, nici un paşaport, nici bani. 
Nu vorbeşte limba... 

— Ba are bani! strigă Abrahms, amintindu-și brusc. Cînd a 
fost drogat a spus că are o sumă mare de bani care i-a fost promisă 
la Geneva şi livrată la Mykonos. 

— Şi unde sînt banii? întrebă Leifhelm. În biroul lui, acolo 
sînt. Vreo şaptezeci de mii de dolari americani. Nu are nici o 
marcă germană în buzunar, nu are un ceas, o bijuterie. Un om în 

haine murdare, fără carte de identitate, fără bani, fără posibilitatea 
de a comunica în germană, care povesteşte o aiureală incoerentă 
despre faptul că generalul Leifhelm l-a sechestrat; va fi fără 
îndoială aruncat la închisoare pentru vagabondaj sau ca alienat 
mintal sau pentru ambele motive. Iar în acest caz, vom fi informați 
imediat de oamenii noștri care îl vor aduce aici. Și ține minte, 
Chaim, mîine la ora zece lucrul acesta nu va mai avea nici o 
importanță. Asta a fost contribuţia ta, contribuţia Mossadului. 
Am avut resursele necesare pentru a face asta... 

Abrahms se opri în faţa biroului. 

— Aşadar, evreul şi feldmareşalul au pus totul în mişcare. Ce 
ironie a sorții, nu-i aşa, nazistule? 

— Nu chiar aşa de mare cum îţi închipui tu, evreule. 
Impuritatea (la fel ca şi frumuseţea) se citeşte în ochiul celui 
înspăimîntat. Nu eşti duşmanul meu şi n-ai fost niciodată. Dacă 
odinioară ar fi existat mai mulți care să dea dovadă de 
devotamentul şi curajul tău, n-am fi pierdut războiul. 

— Ştiu asta, spuse evreul din Sabra. V-am urmărit şi v-am 
ascultat cînd aţi ajuns la Canalul Englez. Atunci ați pierdut. Ați 
fost slabi. 

— Nu noi! Debutantul acela înspăimîntat de la Berlin! 

— Atunci ţineți-i deoparte pe aceşti debutanţi şi creați cu 
adevărat o ordine nouă, germană. Nu ne putem permite slăbiciuni. 

— Pune-mă la încercare, Chaim. | 

— Chiar asta intenționez să fac. 


Şoferul îşi pipăi bandajele, umflătunile dureroase din jurul ochilor 
şi al buzelor. Se afla în camera lui, iar doctorul dăduse drumul la 
televizor — probabil ca să-l irite, căci el abia putea să vadă. 

Era în dizgrație. Prizonierul scăpase, în ciuda talentelor lui 
nemaipomenite şi a haitei de dobermani aparent de neînvins. 
Americanul se folosise de fluierul lui de argint, şi faptul că acesta 
îi fusese scos de la gît era un alt motiv de stînjeneală. 

Nu avea de gînd să se afunde şi mai rău. Îşi examinase 
buzunarele — ceea ce nu-i trecuse nimănui prin cap în panica 
aceea, cînd alergaseră după evadat — şi descoperise că portofelul, 
ceasul elveţian scump şi toți banii dispăruseră. N-avea de gînd 
să pomenească nici un cuvințel despre asta. [i era suficient de 
ruşine pentru ceea ce pățise şi o asemenea mărturisire s-ar fi 
soldat cu concedierea, ba chiar cu lichidarea lui. 

Joel se îndreptă grăbit spre malul fluviului. Se scufunda în 
apă de fiecare dată cînd lumina reflectorului trecea pe deasupra 
lui. Barca, o ambarcațiune puternică, cu motor, trecea de la un 
mal la altul, şi mătura cu farurile toate obiectele de pe mal. 

Converse dădu cu picioarele de mîl; pe jumătate înota, pe 
jumătate mergea anevoie prin mâl spre punctul cel mai întunecat 
la malului, cu pistolul şoferului la briu. Barca se apropia, iar 
lumina ei puternică studia cu atenţie fiecare creangă, rădăcină 
sau tufiş. Joel inspiră adînc şi se cufundă cu fața în sus, ţinînd 
ochii deschişi. Vedea ceva tulbure şi întunecat. Lumina farurilor, 
devenită mai puternică, păru că pluteşte o eternitate deasupra 
lui. Joel se deplasă puţin către stînga şi scăpă de rază. Se ridică 
la suprafață simțind că se sufocă, dar îşi dădu seama că va trebui 
să nu facă zgomot. Deasupra lui, la mai puţin de doi metri de el, 
se vedea prova bărcii cu motor, care sălta alene pe apă, cu motorul 
oprit. Un om cerceta cu un binoclu foarte puternic malul. 

Converse nu știa ce să creadă — era prea întuneric ca să vezi 
ceva, chiar şi cu binoclul. Apoi îşi dădu seama că după mărimea 
binoclului era vorba de lentile speciale de infraroşu. Acestea 
fuseseră utilizate şi de patrulele din Asia de Sud-Est, adesea cu 
bune rezultate. De ele depinsese dacă un obiectiv fusese distrus 
sau scăpase neatins. Cu ele puteai să-i vezi şi pe soldaţi pe 
întuneric. 

Barca se mişcă înainte, fără să ambaleze motorul. Joel se 
întreba de ce veniseră patrulele lui Leifhelm tocmai spre acest 
loc al malului? Mai erau şi alte bărci în spate, ale căror faruri 
brăzdau faţa apei. De ce se concentrase barca aceasta mare 
tocmai asupra acestei porțiuni de mal? Oare îl văzuseră cu 
binoclul cu lentile de infraroșu? Dacă ar fi fost aşa l-ar fi capturat; 
nord-vietnamezii fuseseră mai agresivi şi mai rapizi. 

Converse se cufundă din nou sub apă, şi cu cîteva mişcări 
de bras trecu dincolo de barcă. După cîteva secunde scoase 
capul din apă şi ceea ce văzu îl făcu să înțeleagă manevrele 
patrulei lui Leifhelm. Dincolo de zona cea mai întunecată a 
malului spre care fugise el se vedeau luminile pe care le zărise 
cu vreo zece minute în urmă, înainte ca farurile bărcii să-i 
capteze toată atenția. Crezuse că sînt luminile unui mic sat, 
cînd de fapt ele proveneau de la cîteva vilişoare aflate pe malul 
fluviului, avînd un debarcader comun. Probabil că erau nişte 

vile de vacanţă ale fericiților care îşi puteau permite să cumpere 
terenuri pe malul fluviului. 

Dacă existau case şi un debarcader, trebuia să existe şi o 
cale de acces — o alee spre şosea care să ducă la Bonn şi în 
oraşele din apropiere. Oamenii lui Leifhelm cercetau atenți 
fiecare centimetru al malului; jeturile de lumină păstrau un unghi 
foarte ascuţit, ca să nu-i alarmeze pe locuitori sau să-l prevină 
pe evadat în cazul în care ar fi ajuns la grupul de vile, în drum 
spre şoseaua nevăzută. Un aparat de radio de pe ambarcaţiune 
funcționa la aceeaşi frecvență cu cea a maşinilor care se auzeau 
sus, gata să închidă capcana. Într-un anume fel, Joel retrăia ceea 
ce fusese la Huong Khe; dar obstacolele erau mult mai puţin 
primitive, însă la fel de periculoase. Şi atunci ca şi acum trebuia 
să aştepte, să aştepte în întuneric şi să-i lase pe hăitaşi să-şi încheie 
cercetările. 

Barca se apropie de debarcader; se auzi un scrîşnet şi un om 
sări pe mal ţinînd o funie groasă pe care o legă de un stîlp. După 
el mai debarcară cîţiva şi fugiră spre pajiştea de deasupra 
debarcaderului. Unul se îndreptă în diagonală spre dreapta, 
celălalt spre prima casă. Era clar ce intenționau să facă: unul se 
va aşeza în păduricea de la intrarea spre şosea, în timp ce colegii 
lui aveau să caute prin case şi să încerce să dea de urma fugarului. 

Converse simțea că brațele şi picioarele îi deveniseră grele 
ca plumbul, dar nu avea de ales. Jetul de lumină al farurilor 
continua să se plimbe în sus şi în jos pe mal, luminînd fiecare 
locşor. Un cap care ar apărea brusc la suprafața apei ar fi imediat 
observat. Huong Khe. Stufărişul de lîngă mal. Fă-o! Nu muri! 

Ştia că nu mai are de aşteptat decît vreo treizeci de minute, 
dar acestea i se părură lungi cît treizeci de zile. Braţele, picioarele, 
trupul îl dureau cumplit; avea crampe musculare şi încercă să 
scape de ele, plutind în poziţia fătului, cu genunchii la gură, 
masîndu-şi cu degetele mari muşchii încordați. De două ori, 
încercînd să tragă aer, înghițise apă. Fuseseră clipe în care îi venise 
să se dea bătut, dar nu cedă. Huong Khe. Nu! Să nu mori! 

In cele din urmă, prin pelicula de apă îi văzu pe oameni 
întorcîndu-se. Unul, doi... trei?... Alergau spre debarcader, spre 
cel cu frînghia. Nu! Omul cu frînghia se repezise înainte! Ochii 
îi jucau feste! Pe debarcader se aflau doar doi oameni, ceilalți 
doi săriseră în barcă. Unul se alătură tovarăşilor lui, aflaţi acum 
la prova bărcii, lăsîndu-l pe celălalt pe mal, ca observator, ascuns 

printre tufişuri. Huong Khe. Un cercetaş de infanterie despărțit 
de patrula lui. 

Barca cu motor se desprinse de debarcader şi trecu în viteză 
la cîțiva metri de Joel, care fu zgâlțiit de siajul ei. Barca coti încă 
o dată spre mal şi încetini, aruncînd jeturi puternice de lumină în 
frunzişul des; apoi o luă spre vest, spre moşia lui Leifhelm. 
Converse scoase capul din apă şi trase cu lăcomie aer în piept. 
Apoi îşi croi drum prin noroi şi prin stufărişul ud, pînă cînd 
simți sub picioare pămîntul tare. Huong Khe. Trase peste el 
frunzele ude pînă se acoperi în întregime. Va sta să se odihnească 
pînă cînd va simți că circulaţia i s-a restabilit total, pînă cînd 
muşchii gîtului i se vor relaxa. Abia după aceea se va ocupa de 
bărbatul care rămăsese pe dealul întunecat de deasupra lui. 

Aţipi o clipă, apoi se trezi din cauza unui val care se agita la 
picioarele lui. Dădu crengile şi frunzele la o parte pentru a putea 
vedea ceasul şoferului pe care îl purta la mînă. Trecuse aproape 
o oră — nu fusese un somn adînc, căci dormise iepureşte, dar 
oricum, se odihnise. şi roti capul într-o parte şi în alta, apoi îşi 
mişcă încet braţele şi picioarele. Era înțepenit, dar durerea aceea 
cumplită dispăruse. Acum avea de rezolvat problema omului de 
pe coastă, de deasupra lui. Incercă să-şi pună ordine în gînduri. 
Era înspăimîntat, evident, dar furia şi umilința reușeau să țină 
sub control frica; mai făcuse acest lucru şi înainte, aşa că o să-l 
facă şi acum. Trebuia să găsească un refugiu, un loc unde să 
poată gîndi, unde să pună lucrurile cap la cap şi să dea cel mai 
important telefon din viața lui: lui Larry Talbot şi Nathan Simon, 
de la New York. Dacă nu reuşea era un om mort... asemeni, 
probabil lui Connal Fitzpatrick. Jisuse Hristoase! Oare ce-i 
făcuseră? Un om care nu dorea decît să se răzbune, prins în 
păienjenişul des şi cumplit al Aquitaniei! Viaţa era foarte 
nedreaptă!... 

Incepu să se tîrască pe palme şi genunchi. Centimetru cu 
centimetru înaintă prin păduricea de pe marginea potecii 
bătătorite care şerpuia în susul pantei. De cîte ori trosnea cîte o 
ramură sau o rădăcină, Joel aştepta ca zgomotul să se piardă 
printre sunetele pădurii. Îşi spunea că are un avantaj. Omul nu 
se aşteaptă să-l întîlnească. Ca şi cercetaşul din patrulele de 
odinioară, omul de acolo, de sus, avea ceva ce îi trebuia şi lui. 
Lupta nu putea fi evitată, aşa că cel mai bine era să nu se mai 
gîndească la ea, ci să-şi oblige mintea să se concentreze asupra 


329 


faptelor imediate. Trebuia să ducă treaba pînă la capăt. Nu putea 
fi vorba de nici un fel de ezitare, conştiinţa nu avea ce căuta aici. 
Nu trebuia să se audă nici un foc de armă, nu putea recurge la 
nici o lamă de oţel. 

Şi atunci îl zări: silueta se contura bine în lumina unui stîlp 
aflat în şosea, departe. Omul stătea în picioare — de fapt se 
rezema de trunchiul unui copac şi privea în jos. Cîmpul lu: 
vizual cuprindea tot malul fluviului, pînă la apă. Distanţele pe 
care le parcurgea acum Joel tîrîndu-se deveniseră şi mai mici; 
se oprea tot mai des, căci liniștea era vitală. Îşi croi încet drum 
în sus, descriind un arc pentru a veni din spatele omului şi a se 
repezi ca o felină uriaşă asupra prăzii; nu mai gîndea, se baza 
doar pe instincte şi acţiona ca un automat. Era din nou animalul 
de pradă care fusese cu ani în urmă, dominat de instinctul de 
supraviețuire. Ş 

Ajunse la doi metri de adversar; îi auzea respirația. In spatele 
lui se auzi o pocnitură! O creangă! Omul se întoarse şi ochii îi 
străluciră în lumina palidă! Converse plonjă, ținînd tocul armei 
strîns în mînă şi lovi cu oţelul tîmpla neamţului, apoi întinse 
braţul şi îi aplică o lovitură puternică în gît. Omul căzu pe spate, 
ameţit, dar conştient. Dădu să țipe. Joel sări şi degetele mîinii 
stîngi se desfăcură ca nişte căngi de oțel şi îl apucară pe neamt 
de gît; arma nimeri exact acolo unde dorise el, în fruntea 
neamțului, făcînd să ţişnească sîngele. 

Linişte. Nici o mişcare. Un alt cercetaş despărțit de patrula 
lui fusese lichidat. Și, aşa cum făcuse cu ani în urmă, Converse 
nu-şi permise nici un fel de sentimente. Treaba era făcută şi 
acum trebuia să meargă mai departe. 

Hainele uscate ale omului i se potriveau destul de bine, 
inclusiv jacheta de piele neagră. Ca mai toți comandanții de 
înălțime mică sau medie, Leifhelm se înconjurase de bărbaţi înalți, 
atît pentru a-i asigura protecția, cît şi pentru a se bucura de 
superioritatea pe care o avea asupra lor. 

Joel aruncă arma lui în pădure şi o păstră pe a neamţului. 
Portofelul acestuia se dovedi o adevărată binecuvîntare: conținea 
o sumă relativ mare de bani, precum și un paşaport cu nenumărate 
ştampile. Acest om de încredere al lui Leifhelm călătorise foarte 
mult pentru Aquitania — probabil fără a şti mare lucru despre ca. 
Pantofii nu-i veneau bine — erau prea mici. Converse își folosi 
hainele să şi-i usuce pe ai săi; şosetele uscate absorbiră o parte 

din umezeala pielii moi. Acoperi trupul omului cu crengi, apoi 
porni în sus, spre şosea, unde rămase ascuns între copaci cît 
timp trecură cinci automobile mari, gîndindu-se că s-ar fi putut 
să-i aparțină lui Leifhelm. Apoi văzu un Volkswagen galben, 
care se apropia cam nesigur. Făcu un pas înainte şi ridică mîinile, 
ca un om aflat în dificultate. 

Maşina se opri. Alături de şofer se afla o fată blondă. Şoferul 
nu părea să aibă mai mult de optsprezece — douăzeci de ani, iar 
în spate stătea un alt tînăr, care i se păru a fi fratele fetei. 

— Was ist los, Opa? întrebă şoferul. 

— Nu vorbesc germana, spuse Joel. Ştiţi engleza? 

— Eu ştiu puţin, spuse băiatul din spate, rostind cu dificultate 
cuvintele. Mai bine decît ăştia doi! Aştia nu se gîndesc decît să 
ajungă acasă ca să facă dragoste. Vezi? Aşa-i că ştiu engleză? 

— Sigur că da, vorbeşti chiar foarte bine. Vrei să le explici şi 
lor? M-am certat cu nevastă-mea la o petrecere acolo — arătă spre 
vile — şi vreau să mă întorc la Bonn. Evident, am să vă plătesc. 

— Ein Streit mit seiner Frau! Er will nach Bonn gehen. Er 
wird uns bezahlen. 

— Warum nicht? Sie hat mich heute sowieso schon zu vile 
gekostet, spuse șoferul. 

— Nicht für was du kriegst, du Drecksack!* strigă fata rîzînd. 

— Urcați, Mein Herr! Sîntem şoferii dumneavoastră, numai 
să vă rugaţi să se țină pe şosea, ja? La ce hotel staţi? 

— De fapt, aş prefera să nu mă întorc acolo. Sînt foarte supărat. 
Vreau să-i dau o lecţie şi să rămîn în noaptea asta în altă parte. 
Credeţi că puteți să-mi găsiți o cameră? O să vă plătesc mai 
mult, bineînţeles. Ca să fiu sincer, am cam exagerat cu băutura. 

— Ein betrunkener Tourist. Er will ein Hotel. Fahren wir ihn 
ins Rosencafe?** 

— La dispoziția dumitale, americanule, spuse băiatul. Sîntem 
studenţi la universitate şi îți vom găsi nu numai o cameră, ci şi 
ocazia să te răzbuni pe nevasta ta. Ne cumperi o bere mare, da? 

— Tot ce doriţi. Aş vrea să dau un telefon în SUA. E vorba de 
nişte afaceri. O să am de unde? 


* — O ceartă cu nevastă-sa! Vrea să ajungă la Bonn. O să ne 
plătească. — De ce nu? Şi așa m-a costat prea mult astăzi. — Nu pentru 
ceea ce ceri, împuțitule! ? 

**Un turist beat. Vrea un hotel. I! ducem la Rosencafé? 

— Aproape toată lumea vorbeşte engleză la Bonn, Mein Herr. 
Dacă cei de la Rosencafe nu ştiu engleză, mă ocup eu personal 
de asta. Şase beri mari, să nu uiţi. 

— Şi douăsprezece, dacă doriţi. 


Converse cunoştea rata de schimb şi imediat ce intră în 
cafeneaua aglomerată — de fapt un bar frecventat de studenţi —, 
numără banii pe care îi luase de la cei doi nemți — erau 
echivalentul a vreo cinci sute de dolari. Omul de la recepţie îi 
spuse într-o engleză greoaie că, într-adevăr, centrala lor putea 
să-i facă legătura cu America, dar va dura cîteva minute. Joel 
lăsă cincizeci de dolari în mărci germane pentru tinerii lui 
salvatori şi îşi ceru scuze, îndreptîndu-se spre camera lui. O oră 
mai tîrziu avea legătura. 


Nu-ţi poţi închipui cît de mult m-am rugat să nu fii plecat din 
oraş. E o adevărată aventură să obţii legătura de aici. 

— Sînt aici, spuse Talbot, cu o voce calmă şi controlată. Tu 
unde eşti, Joel? 

— În ceva care cu greu s-ar putea numi hotel, în Bonn. Abia 
am ajuns. Nu ştiu cum îi spune. 

— Eşti într-un hotel din Bonn, dar nu ştii cum se numeşte? 

— Nu contează, Larry! Fă-mi legătura cu Simon, repede. 
Vreau să discut cu voi amîndoi. Grăbeşte-te! 

— Nathan e la tribunal. O să se întoarcă aici pe la ora patru — 
după ora noastră. Adică cam peste o oră. 

— La naiba! 

— Ia-o încetişor, Joel. Nu te enerva! 

— Să nu mă enervez?... Pentru numele lui Dumnezeu, am 
stat închis într-o cabană de piatră cu gratii la ferestre timp de 
cinci zile! Am scăpat acum două ore de acolo şi am alergat ca 
un nebun prin pădure, fugărit de o haită de cîini şi de nişte nebuni 
cu armele încărcate. Am stat o oră în apă, era să mă înec, dar 
pînă la urmă am scăpat şi a trebuit să... iar acum spui că să 
nu... să nu... 

— Ce zici că ai făcut, Joel? întrebă Talbot, cu o voce neutră. 
Ce a trebuit să faci? 

— La naiba, Larry! Se pare că a trebuit să ucid un om ca să 
scap de acolo. 

— A trebuit să omori un om, Joel? De ce a fost necesar asta? 

— Mă aştepta! Mă căutau cu toții! Pe uscat, prin pădurile de 
pe mal — era un cercetaş despărțit de patrula lui. Cercetaşi, 
patrule! A trebuit să scap, să fug de acolo! Iar tu îmi spui să nu 
mă enervez. A 

— Calmează-te, Joel. Încearcă să te stăpîneşti... Ai mai evadat 
şi altă dată, nu-i aşa? Cu mult timp în urmă... 

— Şi ce legătură are asta cu ceea ce se petrece acum? îl 
întrerupse Converse. 

— Și atunci a trebuit să omori oameni, nu-i aşa? Probabil că 
te chinuiesc amintirile astea. 

— Larry, asta e o aiureală! Ascultă-mă bine şi reține tot ceea 
ce îţi spun — numele pe care ţi le transmit, faptele. Notează totul. 

— Poate ar fi mai bine s-o aduc pe Janet la telefon să 
stenografieze... $ 

— Nu! Numai tu şi nimeni altul! Aştia pot să dea de oameni, 
să-i găsească pe toți cei care ştiu ceva. Nu e prea complicat. Eşti 
gata? 

— Desigur. 

Joel se aşeză pe patul îngust şi trase adînc aer în piept. 

— Cel mai bun mod de a ne exprima, exact aşa cum s-au 
exprimat ei față de mine — asta nu trebuie să scrii, ci să înţelegi 
— este că s-au întors. 

— Cine? 

— Generalii... feldmareşalii, amiralii, coloneii... aliații şi 
duşmanii, toţi comandanții flotei şi ai armatei terestre şi alții. Au 
venit de pretutindeni şi s-au unit ca să schimbe guvernele, legile 
şi politica externă, totul se bazează pe priorități şi decizii 
militare... Pare o nebunie, dar chiar pot face asta. Vom trăi după 
cum doresc ei, pentru că deţin controlul, sînt convinşi că au 
dreptate, devotați şi gata să se sacrifice — aşa cum au fost ei 
întotdeauna. 

— Cine sînt oamenii ăştia, Joel? 

— Notează. Organizaţia se numeşte Aquitania. Se bazează 
pe o teorie istorică după care o anumită regiune a Franţei care se 
numea cîndva Aquitania ar fi putut ocupa prin extindere întreaga 
Europă, America de Nord şi restul lumii, ca pe nişte colonii. 

— A cuie teoria asta? 

— Nu contează, teoria există. Organizaţia a fost concepută 
de generalul George Delavane, cunoscut în Vietnam sub numele 


333 


de „Marcus Nebunul“; am văzut şi eu o mică parte din 
nenorocirile pe care le-a provocat acest ticălos! A atras militari 
din toată lumea, comandanți de tot felul care recrutează pe alţii 
la fel ca ei, fanatici care cred în ceea ce fac, care consideră că 
singurul război este războiul lor. În ultimul an au expediat 
transporturi ilegale de arme grupărilor teroriste, încurajînd 
destabilizarea în toate țările în care s-a putut, scopul lor final 
fiind acela de a fi chemați să restabilească ordinea şi, implicit, 
să preia puterea... Acum cinci zile m-am întâlnit cu oamenii- 
cheie ai lui Delavane din Franţa, Germania, Israel şi Africa de 
Sud — şi cred că este cineva şi din Anglia. 

— Te-ai întîlnit cu oamenii ăştia, Joel? Te-au invitat la o 
şedinţă? 

— Au crezut că sînt unul de-al lor. Vezi tu, Larry, nu ştiau cît 
de mult îi urăsc. Ei n-au fost acolo unde am fost eu, nu au văzut 
ce am văzut eu... aşa cum spuneai tu, cu ani în urmă. 

— Când a trebuit să evadezi, adăugă Talbot cu simpatie. Cînd 
a trebuit să omori oameni. Sînt vremuri pe care nu le vei uita 
niciodată. Trebuie să fi fost cumplit pentru tine. 

— La naiba, da, aşa este! Scuză-mă, să nu ne abatem de la 
discuţie. Sînt foarte obosit — şi foarte înspăimântat, cel puţin aşa 
cred. 

— Relaxează-te, Joel. 

— Sigur. Unde rămăsesem? Converse se frecă la ochi şi 
continuă: O, da, acum îmi amintesc. Au obținut informaţii din 
dosarul meu militar, ştiu că am fost prizonier de război, deşi 
asta nu făcea parte din dosarul meu militar. Au auzit cînd am 
spus cît de mult îi urăsc, cît de mult detest ceea ce a făcut 
Delavane şi ceea ce au făcut ei toți. M-au drogat şi au scos de la 
mine tot ce ştiam, apoi m-au aruncat într-o închisoare de piatră 
din mijlocul unei păduri de pe malul Rinului. Probabil că atunci 
cînd am fost drogat le-am spus totul, tot ce ştiam... 

— Drogat? întrebă Talbot, care era clar că nu ştia ce înseamnă 
asta. 

— Da, cu anatol, pentotal sau scopolamină. Eu am mai făcut 
drumul ăsta, am fost acolo şi m-am întors. 

— Da? Cînd? 

— În lagăre. Important este că au aflat ce ştiu eu despre ei. 
Asta înseamnă că or să se mişte în conformitate cu planul. 

— Planul? 

— Au început deja numărătoarea inversă. Mai sînt două, trei 
sau patru săptămîni maximum! Nimeni nu ştie cum, unde şi ce 
ținte au, dar vor fi explozii de violenţă şi terorism peste tot şi 
asta le va oferi pretextul de a interveni şi de a prelua conducerea. 
„Acumulare“... „accelerare rapidă“, exact acestea au fost 
cuvintele pe care le-au folosit! Chiar în clipa asta în Irlanda de 
Nord totul zboară în aer, nu mai e decît haos, divizii întregi de 
blindate au pornit la acțiune. Ei au făcut-o, Larry. Este un test, o 
încercare înainte de spectacolul final!... Am să-ți dau acum 
numele. 

Converse constată surprins şi dezamăgit că Talbot nu are 
nici o reacţie față de numele oamenilor din Aquitania. 

— Le-ai notat? 

— Da, le-am notat. 

— Sînt nume şi fapte concrete, pentru care garantez. Dar sînt 
şi altele — oameni din Departamentul de Stat şi din Pentagon. 
Numele acelea se află în geanta diplomat care mi-a fost furată 
sau ascunsă undeva. Am să mă odihnesc puţin şi după aceea am 
să scriu exact tot ceea ce ştiu şi am să-ți mai telefonez mîine 
dimineață. Apoi va trebui să plec de aici. Voi avea nevoie de 
ajutor. 

— Sînt de acord, zise avocatul din New York. Aş putea să 
spun şi eu acum cîteva cuvinte? În primul rînd, unde eşti, Joel? 
Uită-te la telefon sau citeşte ce scrie pe vreo scrumieră, sau uită-te 
pe birou; trebuie să fie hîrtie de scris cu numele hotelului. 

— Nu este nici un birou, iar pe post de scrumiere sînt nişte 
pahare ciobite... Stai puţin, am luat nişte chibrituri de la bar 
cînd am cumpărat țigări. Converse căută în buzunarul jachetei 
de piele şi scoase o cutie de chibrituri. Uite, scrie Riesendrinks. 

— Uită-te mai jos. Nu mă prea pricep la germană, dar cred că 
asta înseamnă băutură abundentă sau cam aşa ceva. 

— Da? Atunci asta trebuie să fie: Rosencafe. 

— Pare ceva mai aproape de adevăr. Spune-l pe litere. 

Converse dictă pe litere, avînd tot timpul un sentiment ciudat. 

— L-ai notat? Este şi un număr de telefon, adăugă el şi citi 
numărul de pe cutie. 

— Foarte bine, minunat, spuse Talbot. Dar înainte să închizi 
telefonul — îmi dau seama că ai mare nevoie de odihnă —, trebuie 
să-ți pun două întrebări. 

— Speram din toată inima s-o faci! 

— Cînd am vorbit după ce omul acela a fost rănit la Paris, 
după lupta pe care spui că aţi avut-o pe alee, mi-ai spus că eşti la 
Amsterdam şi că te întorci la Paris să-l vezi pe René şi să 
lămureşti lucrurile. De ce n-ai făcut asta, Joel? 

— Pentru numele lui Dumnezeu, Larry, doar ţi-am povestit 
prin ce am trecut. Am avut nevoie de fiecare minut ca să ajung 
pînă la ei. A trebuit să mă duc după ăştia, după blestemaţii ăştia 
din Aquitania şi nu exista decît o cale. Trebuia să-mi fac drum 
spre ei, nu puteam să-i pierd din ochi nici o clipă! 

— Omul acela a murit. Ai ceva de-a face cu asta? 

— Iisuse Hristoase, da, eu l-am omorît! A încercat să mă 
oprească, toți au încercat să mă oprească! M-au găsit la 
Copenhaga şi m-au urmărit. Mă aşteptau la aeroport. A fost o 
capcană! 

— Să te oprească să ajungi la oamenii ăştia, la generalii şi 
feldmareşalii ăştia! 

— Da. 

— Dar tot tu mi-ai spus că aceşti oameni te-au invitat să te 
întîlneşti cu ei. 

— Am să-ți povestesc totul mîine dimineață, spuse Converse 
abătut, copleşit de tensiunea ultimelor ore — de fapt, zile — care 
îi provocaseră acum o durere de cap cumplită. Pînă atunci am să 
pun totul pe hîrtie. S-ar putea să trebuiască să vii tu aici ca s-o iei, 
şi pe mine o dată cu ea. Important este să păstrăm legătura. 
Acum ai numele, imaginea de ansamblu, ştii unde sînt. Vorbeşte 
cu Nathan şi gîndiți-vă la tot ce v-am povestit şi, în trei, vom 
reuşi să găsim o soluţie. Avem şi noi relaţii la Washington, dar 
trebuie să fim precauţi. Nu ştim cine cu cine joacă. Un lucru e 
cert. O parte din materialul pe care îl am — adică l-am avut — nu 
putea să provină decît de la unul din oamenii de acolo. Eu însumi 
am fost pus în mişcare de unul din ei; urmăresc fiecare mişcare 
pe care o fac, pentru că ei nu pot acționa. 

— Acţionezi singur, fără ajutor de la Washington. Fără ajutorul lor? 

— Aşa este. Nu pot să iasă în față; trebuie să stea în umbră 
pînă cînd voi aduce o dovadă concretă... Acesta a fost planul. 
După ce o să stai de vorbă cu Nathan, dacă mai aveți întrebări, 
sună-mă. Am să mă culc o oră sau două. 

— Mai am încă o întrebare, dacă nu te superi. Ştii că Interpolul 
a emis un mandat împotriva ta. 

— Da. 

— Și te caută şi Ambasada Americană. 

— Ştiu şi asta. 

— Mi s-a spus că ţi s-a comunicat să te duci la ambasadă. 

— Ti s-a spus? 

— De ce nu te-ai dus acolo, Joel? 

— Dumnezeule mare, nu pot. Crezi că nu m-aş fi dus, dacă 
aş fi putut? Ambasda mişună de oamenii lui Delavane. Ei bine, 
poate că exagerez, dar sînt cel puţin trei acolo. I-am văzut. 

— După cîte am înțeles, însuşi ambasadorul Peregrine ţi-a 
trimis vorbă şi ţi-a garantat protecție şi confidențialitate. Nu e 
suficient? 

— După cîte ai înţeles... Răspunsul este nu! Peregrine habar 
n-are ce se petrece acolo... Sau poate că ştie. Am văzut maşina 
lui Leifhelm intrînd pe poarta ambasadei ca şi cînd ar fi avut 
permis pe viață. Şi asta la ora trei dimineaţa. Leifhelm e un nazist, 
Larry, niciodată n-a fost altceva! Aşadar, ce legătură are asta cu 
Peregrine? 

— Haide, Joel. Desfiinţezi un om cu bănuieli pe care nu le 
merită. Walter Peregrine este unul dintre eroii de la Bastogne. 
Modul în care a comandat lupta de pe Colină a devenit legendar. 
Şi a fost ofiţer rezervist, n-a făcut parte din armata activă. Mă 
îndoiesc că naziştii se numără printre oaspeţii lui preferaţi. 

— A comandat? Alt comandant? Atunci poate că ştie exact 
ce se întîmplă la ambasadă! 

— Nu e corect. Atitudinea lui sinceră şi critică față de politica 
Pentagonului este consemnată în cariera lui postbelică. Le-a spus 
întotdeauna celor de acolo că sînt nişte megalomani pe cheltuiala 
contribuabililor. Nu, eşti nedrept, Joel. Cred că ar trebui să-l 
asculti. Sună-l şi stai de vorbă cu el. 

— Sînt nedrept? spuse Converse moale, încercînd un sentiment 
ciudat, greu de definit. Stai puţin! Tu eşti cel care nu e corect. 
„Mi s-a spus“... „După cum înțeleg eu“... Cine mi-a aruncat 
aceste perle de înțelepciune? Pe ce bază şi de unde provin ele? 

— Foarte bine, Joel, foarte bine... linişteşte-te. Da, am vorbit 
cu anumite persoane — persoane care vor să te ajute. Un om a 
murit la Paris, acuma îmi spui de încă unul, la Bonn. Vorbeşti de 
cercetaşi şi de patrule şi de chimicalele alea îngrozitoare, de 
cum ai fugit prin pădure şi de faptul că a trebuit să te ascunzi în 
rîu. Intelegi, fiule? Nimeni nu spune că eşti vinovat şi nici nu te 
trage la răspundere. S-a întîmplat ceva, trăieşti din nou toate 
lucrurile alea. 

— Dumnezeule mare! izbucni Joel, uluit. Nu crezi nici un 
cuvînt din ce ţi-am spus! 

— Dar tu crezi şi asta e cu totul altceva. Am avut și eu parte 
de cîte ceva în Africa de Nord şi în Italia, dar nimic comparabil 
cu ceea ce ai suferit tu. Nutreşti o ură profundă şi de înțeles 
împotriva războiului şi a tot ceca ce est legat de armată. Nici 
n-ar fi omenesc să nu fie aşa, după toate suferințele prin care ai 
trecut şi toate lucrurile alea cumplite pe care le-ai îndurat. 

— Larry, tot ce ţi-am spus este adevărat. 

— Foarte bine, foarte bine. Atunci du-te la Peregrine, du-te la 
ambasadă şi spune-le. O să te asculte. El o să te asculte. 

— Chiar nu poți pricepe ce vorbesc? Tocmai ţi-am spus că nu 
pot! N-o să ajung niciodată pînă la Peregrine! O să-mi zboare 
creierii înainte! 

— Am vorbit cu soția ta, scuză-mă, cu fosta ta soție. A spus 
că aveai momente din astea noaptea... 

— Ai vorbit cu Val? Ai băgat-o şi pe ea în chestia asta! 
Dumnezeule, ţi-ai pierdut minţile! Nu înţelegi că ăştia dau de 
urma tuturor? S-a întîmplat chiar sub nasul tău, domnule avocat. 
Lucas Anstett! Să nu te mai apropii de ea! Să nu te mai apropii 
de ea că... 

— Că ce, fiule? întrebă Talbot calm. Mă omori şi pe mine? 

— O, Dumnezeule! 

— Fă aşa cum îţi spun, Joel. Telefonează-i lui Peregrine. Totul 
o să fie bine. 

Converse auzi un sunet ciudat în receptor, ciudat în contextul 
dat, dar un sunet pe care îl auzise de sute de ori înainte. Era o 
sonerie scurtă, neimportantă, totuşi plină de semnificaţii. Era 
semnalul politicos dat de Lawrence Talbot secretarei lui ca să 
intre în birou i să ia o scrisoare revizuită de el sau corectată. 
Joel ştia despre ce era vorba acum: de adresa unui hotel nenorocit 
din Bonn. 

— Foarte bine, Larry, spuse el, prefăcîndu-se obosit, ceea ce 
era de fapt cît se poate de adevărat. Poate că ar trebui să iau 
legătura cu Peregrine. Totul este aşa de confuz. 

— Aşa să faci, fiule. Totul o să fie bine, chiar foarte bine. 

— La revedere, Larry, 

— La revedere, pe curînd, Joel. Ne vedem peste două zile. 

Converse trînti receptorul şi se uită de jur-împrejur, prin 
camera slab luminată. Ce dorea să verifice? Nu venise cu nimic, 

cu excepţia lucrurilor de pe el — pe care le furase. Şi trebuia să 
plece cît mai repede. Trebuia să fugă. Peste cîteva minute, 
oamenii de la ambasadă vor trimite cîteva maşini şi cel puțin în 
una va fi un om cu un pistol în mînă şi în pistolul acela va fi un 
glonţ pe care este înscris numele lui! 

Ce naiba se întîmpla cu el? Adevărul era o fantezie înțesată 
de minciuni, iar minciunile constituiau singura lui modalitate de 
supraviețuire. Nebunie! 


19 


Alergă pe lîngă ascensoare spre scară, coborî treptele cîte 
două deodată, ţinîndu-se de balustrada de fier şi ajunse în holul 
aflat cu patru etaje mai jos. Deschise brusc uşa, dar se opri la fel 
de brusc şi încetini pasul, pentru a nu atrage atenţia asupra lui. 
Cei cîțiva oameni care mişunau prin fața băncilor de lîngă perete 
îşi căutau un partener pentru seara aceea sau voiau să bea ceva 
în cafeneaua zgomotoasă. O, Dumnezeule mare! Mintea îi lucra 
cu febrilitate! Putea să iasă afară, în noapte, să doarmă pe o 
bancă într-un parc, dar l-ar fi zărit foarte uşor cei care îl urmăreau 
sau poliţiştii. Trebuia să-şi găsească un loc undeva, înăuntru. Să 
nu fie la vedere. A 

Cafeneaua! Tinerii lui samariteni! Îşi ridică gulerul hainei 
de piele, trase pantalonii mai jos ca să-i acopere gleznele şi se 
apropie calm de uşă, permiţîndu-şi să se clatine puţin în momentul 
în care o deschise. Fu întimpinat de valuri de fum des — nu numai 
de țigară, asta era clar — şi clipi din ochi ca să se obişnuiască cu 
lumina slabă. Încercă să ignore zgomotul — o combinaţie de urlete 
răguşite şi muzică disco. Samaritenii lui plecaseră. O căută cu 
privirea pe tînăra blondă, care era elementul central al grupului, 
dar nici aceasta nu mai era acolo. Masa la care stătuseră era 
ocupată acum de alți patru oameni — de fapt trei — care se 
alăturaseră studentului cu care vorbise în maşină. Joel se apropie 
de ei, apucă în drum un scaun liber, îl trase lîngă masa lor şi se 
aşeză, zîmbindu-i blondului. 

— Nu ştiam dacă v-am lăsat destui bani pentru cele 
douăsprezece beri pe care le-am promis, spuse el zîmbind. 

— Ah, dumneavoastră sînteţi. Mein Herr Amerikaner! 
Aceştia sînt prietenii mei — studenți, la fel ca mine! Cei trei nou- 

veniţi se prezentară rapid, iar numele li se pierdură în zgomot şi 
fum. Toată lumea dădu din cap. Americanul era bine venit. 

— Ceilalţi prieteni au plecat? 

— Ți-am spus, strigă blondul cel tînăr încercînd să acopere 
zgomotul. Voiau să ajungă acasă să facă dragoste! Părinții noştri 
s-au dus la festivalul de muzică de la Bayreuth, aşa că o să facă 
şi ei muzică în pat. 

— Un aranjament foarte bun, spuse Converse, încercînd să 
se pîndească cum să abordeze subiectul care-l presa. Avea foarte 
puţin timp. 

— Foarte bine, domnule! spuse un tînăr brunet din dreapta 
lui: Hans nu cred că a înţeles; nu vorbeşte aşa de bine engleza. 
Eu am făcut parte dintr-un grup de studenți care au fost într-un 
schimb de experiență în Massachusetts, timp de cîţiva ani. 
Aranjament este şi un termen muzical. Le-aţi potrivit foarte bine. 
Bravo! 

— Îmi dau şi eu silința, spuse Joel fără vreun scop anume, 
privindu-l pe student. Şi chiar vorbeşti engleza? întrebă el de 
astă dată sincer interesat. 

— Foarte bine, Mein Herr. Bursa mea depinde de asta. 
Prietenii mei de aici sînt băieţi de treabă, dar fiind bogaţi nu vin 
aici decît pentru a se distra. Cînd eram copil, locuiam la două 
străzi de locul ăsta. Dar pe băieţii de aici îi atrage. Şi de ce nu? 
Lasă-i să se distreze: nu fac rău nimănui şi cheltuiesc bani. 

— Eşti treaz, spuse Converse, fiind gata să pună o întrebare. 

— În seara asta, da, răspunse tînărul rîzînd. Miine după-amiază 
am un examen foarte greu şi trebuie să fiu cu mintea limpede. 
Sesiunea din vară este cea mai grea. Profesorii abia aşteaptă 
vacanța. 

— Voiam să discut cu el, spuse Joel, arătînd cu capul spre 
blond, care acum se certa cu doi dintre colegii lui. Dar nu are 
sens. E mai bine să vorbesc cu tine. 

— Despre ce, domnule, scuzaţi-mi redundanţa expresiei. 

— Redundanța? In ce te specializezi? 

— Drept fundamental, domnule. 

— N-am nevoie de asta. 

— Aveţi vreo dificultate, domnule? 

— Nu eu... ascultă, n-am prea mult timp şi am o problemă. 
Trebuie să-mi găsesc alt loc unde să stau peste noapte — numai 
pînă mîine dimineață. Te asigur că n-am făcut nimic rău, nimic 

ilegal — în cazul în care hainele mele sau înfăţişarea mea te fac 
să crezi altceva. Este vorba de o chestiune strict personală. 

Tînărul brunet păru să şovăie, ca şi cînd n-ar fi vrut să dea 
nici un răspuns, dar în cele din urmă spuse: 

— Întrucît aţi adus vorba despre asta, Mein Herr, sînt sigur 
că înțelegeţi situația: nu se cade ca un student la drept să ajute 
un om în împrejurări îndoielnice. 

— Tocmai din acest motiv am adus vorba despre acest lucru, 
spuse Converse repede. Sînt avocat, chiar un avocat foarte 
respectabil. Numai că am acceptat un client nepotrivit aici şi 
abia aştept să ajung la avionul de mîine. 

Tînărul îl ascultă privindu-l cu atenţie. 

— Aşadar, nu acesta este genul de cazare pe care îl căutaţi de 
obicei? 

— Trebuie să fie cît mai puţin vizibil. M-am gîndit că ar fi 
bine să nu atrag deloc atenţia în timpul nopţii. 

— Există puţine locuri de acest fel la Bonn, domnule. 

— Spre lauda oraşului, domnule avocat. Privind la cafenea şi 
la clientela acesteia, lui Converse îi veni în minte un alt gînd: E 
vară! spuse el studentului. Nu există pe aici cămine studenţeşti? 

— Cele din apropiere de Bonn sau de Köln sînt pline, mai 
ales de americani şi olandezi. Celelalte, unde aţi putea găsi un 
loc, sînt foarte departe, spre nord, la Hanovra. Totuşi cred că ar 
putea exista o soluție. 

— Care? 

— Pensiunile, domnule. Cele care oferă camere de închiriat 
pentru studenți sînt acum libere. In casa unde stau eu în gazdă 
există două camere goale la etajul al doilea. 

— Credeam că locuieşti în zonă. 

— Asta a fost mai de mult. Părinții mei au ieşit la pensie şi 
locuiesc împreună cu sora mea la Mannheim. 

— Mă cam grăbesc. Am putea să mergem acolo chiar acum? 
Am să-ți plătesc acum o parte, restul îți dau mîine dimineaţă. 

— Parcă spuneaţi că vreţi să prindeţi avionul de dimineaţă. 

— Mai întîi trebuie să merg în două locuri. Poți să mă însoțeşti 
şi să-mi arăţi unde sînt. 

Tînărul şi Joel îşi cerură scuze, conştienţi că n-o să li se 
simtă lipsa. Studentul porni spre uşa care dădea în hol, dar 
Converse îl apucă de braţ şi îi indică ieşirea în stradă. 

— Dar bagajele dumneavoastră, domnule? 

— O să-mi împrumuți dumneata mîine dimineaţă un aparat 
de ras! zise Converse, trăgîndu-l pe tînăr spre uşa care dădea 
afară. Cu cîteva mese înainte de a ajunge la ieşire, Converse zări 
pe un scaun o șapcă de pînză. O luă, şi-o puse pe cap şi ieşi pe 
trotuar, îndesînd-o bine. Se adresă studentului: 

— În ce parte? 

— Pe aici, domnule, spuse tînărul neamțţ, arătînd spre hotelul 
alăturat. 

— Să mergem, spuse J oel, păşind primul. 

Se opriră brusc — adică Joel se opri şi îl apucă pe student de 
cot, împingîndu- -l înapoi, în clădire. O maşină neagră ce venea 
în viteză opri în fața hotelului, sub copertina de pînză. Doi bărbați 
coborîră şi porniră în fugă spre intrarea în hotel. Joel lăsă capul 
în jos în timp ce tînărul neamt îl privea mirat. Joel îi recunoscuse: 
erau doi americani, cei care îl întîmpinaseră la aeroportul din 
Bonn cu opt nopți în urmă, în speranța că vor pune mîna pe el. 
Maşina neagră ieși din conul de lumină şi se ascunse în umbră, 
ceva mai departe. 

— Ce s-a întîmplat? întrebă tînărul neamţ, incapabil să-şi 
ascundă spaima. 

— Nimic deosebit, spuse Converse. Lăsă cotul tînărului și îl 
bătu prieteneşte pe spate. Să-ţi fie învăţătură de minte, tinere — 
mai întîi să ştii cine e clientul tău şi după aceea să te lăcomeşti la 
un onorariu prea mare. 

— Da, spuse neamţul, cu ochi aţintiți la maşina neagră 
încercînd fără succes să zîmbească. 

Trecură apoi repede pe lîngă maşină. Strălucirea unei țigări 
trăda prezenţa şoferului. Joel îşi trase şi mai mult şapca pe ochi 
şi lăsă capul în jos, îndepărtîndu-se repede de conaţionalul său. 

Adevărul este o fantezie plină de minciuni... Supravieţuirea 
însemna Să fugă şi să se ascundă. O adevărată nebunie! 


Dimineaţa trecu fără evenimente speciale, cu excepţia 
gîndurilor care îl frămîntau. Studentul, care se numea Johann, îi 
făcuse rost de o cameră la pensiune, iar proprictăreasa fusese 
încîntată de cele o sută de mărci pe care Joel i le dăduse. 
Acopereau pe deplin şi tifonul, antisepticul şi leucoplastul pe 
care i le dădu ca să-şi refacă bandajul de pe rană. Converse 
dormise foarte bine, chiar dacă se mai trezise de cîteva ori din 
cauza spaimelor transpuse în coşmaruri. La ora şapte se trezi. 
Exista o problemă pe care trebuia s-o rezolve urgent. Știa că 

riscă, dar nu avea încotro — îi trebuiau bani, mai mult ca oricînd. 
La Mykonos, vicleanul Laskaris trimisese cîte o sută de mii de 
dolari la bănci din Paris, Londra, Bonn şi New York, folosind 
practica unanim acceptată a parolei formată din cifre pentru 
retragerea banilor. Laskaris îi propusese să nu încerce să 
memoreze patru seturi diferite de cifre. Bancherul hotărise să 
telegrafieze birourilor de turism ale băncii American Express să 
țină timp de trei luni un mesaj la dispoziția — cui? domnule 
Converse? întrebase bancherul. Trebuie să fie un nume care să 
însemne ceva pentru dumneavoastră, dar nu şi pentru altcineva. 
Acesta va fi codul, fără nici un fel de altă identificare — aşa 
cum este şi cu telefonul în anumite aranjamente financiare din 
țara dumneavoastră... Să fie Carpentier. J. Carpentier. 

Joel se întreba dacă nu dezvăluise acest aranjament cît fusese 
sub influența narcoticelor. Puțin probabil, deoarece mintea lui 
nu era preocupată de bani. Avea suficient de mulți bani şi 
narcoticele scoteau de regulă la iveală numai ceea îl preocupa 
cel mai mult pe subiect. Invăţase acest lucru cu mult timp în 
urmă, în lagăre, cînd încercase să evadeze: niciodată nu vorbise 
despre tehnicile de evadare. Acum avea şi un sprijin, dacă nu se 
mai gîndea la aspectul etic. Tînărul neamţ, Johann, urma să-i 
servească drept intermediar. Riscul nu putea fi evitat total, dar 
putea fi redus la minimum; învățase şi acest lucru cu mult în 
urmă. Dacă băiatul va fi înhățat, nu i se întîmpla cine ştie ce. Nu 
avea nici un rost să se gîndească la asta, trebuia să acționeze. 

— Du-te înăuntru şi întreabă dacă este vreun mesaj pentru 
J.Carpentier, îi spuse Joel studentului. Se aflau pe bancheta din 
spate a unui taxi, vizavi de birourile American Express. Dacă 
răspunsul va fi „da“ studentul va spune: „Trebuie să fie o 
telegramă de la Mykonos.“ 

— E neapărat necesar, domnule? întrebă neamțul brunet, 
privindu-l încruntat pe Converse. 

— Da. Dacă nu menţionezi numele de Mykonos şi faptul că e 
vorba de o telegramă, n-o să ţi-l dea. Este şi un mijloc de 
identificare. Nu va trebui să semnezi nimic. 

— Chestia asta e foarte ciudată, Mein Herr. 

— Dacă ai de gînd să fii avocat, trebuie să te obişnuieşti și cu 
forme de comunicare mai ciudate. Nu-i nimic ilegal, ci pur şi 
simplu un mijloc de protejare a clientului şi de păstrare a 
confidențialității firmei. 

— Mai am multe de învăţat, după cum se vede. 

— Nu faci nimic incorect, continuă Joel calm, privindu-l drept 
în ochi pe Johann. Dimpotrivă. Şi am să te plătesc dacă faci 
treaba asta bine. 

— Sehr gut, spuse tînărul. 

Converse așteptă în taxi, scrutînd strada, concentrîndu-se în 
special asupra mașinilor care staționau şi a pietonilor care 
mergeau încet sau stăteau pe loc, şi păreau să arunce priviri 
ciudate spre American Express. Johann intră în clădire. Joel 
înghiți de mai multe ori în sec: aşteptarea era cumplită, cu atît 
mai mult cu cît ştia că profita de acest tînăr, punîndu-l într-o 
situație delicată. O clipă îşi aminti de Avery Fowler-Halliday şi 
de Connal Fitzpatrick; aceştia pierduseră. Tînărul neamț avea 
infinit mai multe şanse să trăiască mulți ani de acum înainte. 

Minutele treceau şi sudoarea se scurgea pe ceafa lui 
Converse. În cele din urmă, Johann ieşi afară, clipind în soarele 
puternic. Traversă strada şi se urcă în taxi. 

— Ce ţi-au spus? întrebă Joel, încercînd să pară indiferent. 

— M-au întrebat dacă aştept de mult timp mesajul. Am 
răspuns că era vorba de o telegramă de la Mykonos. Altceva 
n-am ştiut ce să spun. 

— Te-ai descurcat foarte bine. 

Joel deschise plicul şi despături telegrama. Era o serie 
neîntreruptă de cifre, peste douăzeci, îşi zise Joel la o privire 
rapidă. Îşi aminti din nou de instrucţiunile lui Laskaris: Alege 
mereu a treia cifră începînd de la a treia şi terminînd cu a treia. 
Gîndeşte din trei în trei. Este foarte simplu — aşa cum sînt de 
regulă aceste lucruri — şi în nici un caz nu poate semna altcineva 
pentru dumneata. Reprezintă doar o măsură de precauție. 

— E în regulă? întrebă Johann. 

— Am mai făcut un pas înainte şi dumneata eşti cu un pas 
mai aproape de bonificaţie, domnule avocat. 

— Dar şi de examen. 

— La ce oră este? 

— La trei şi jumătate. 

— E semn bun. Gîndeşte din trei în trei. 

— Poftim? 

— Nu contează. Hai să găsim un telefon public. Mai ai de 
făcut un singur lucru şi după aceea vei putea să le oferi prietenilor 
tăi cea mai copioasă cină. 

Taxiul aşteptă la colţ, în timp ce Converse şi tînărul neamt 
stăteau în fața cabinei telefonice. Johann scrisese numărul băncii 
luat din cartea de telefon. Studentul nu prea avea chef să continue. 
Treburile astea ciudate care i se cereau nu erau pe placul lui. 

— Tot ceea ce trebuie să faci este să spui adevărul! insistă 
Joel. Numai adevărul. Ai cunoscut un avocat american care nu 
ştie germană şi te-a rugat să dai un telefon pentru el. Acest avocat 
trebuie să scoată nişte bani pentru un client, dintr-un transfer 
confidential şi doreşte să ştie cui trebuie să se adreseze. Asta e tot. 
Nimeni n-o să te întrebe cum te cheamă, nici pe mine, de altfel. 

— Şi după ce fac asta, o să mai fie altceva, Mein Herr? Nein, 
nu vreau. Puteţi să telefonaţi şi singur. 

— Dar nu-mi pot permite să comit nici o greşeală! Dacă nu 
înțeleg vreun cuvînt? Şi mai e ceva. Aşteaptă oriunde doreşti în 
preajma băncii sau în faţa ei. Cînd ies de acolo îți dau două mii 
de mărci şi apoi, în ceea ce mă priveşte, nu ne-am văzut niciodată. 

— Aşa de multi bani pentru un serviciu atît de mic. Cred că 
înțelegeţi temerile mele. l 

— Sînt nimic pe lîngă ale mele, spuse Converse, calm dar 
apăsat. Te rog să faci ce-ţi cer. Am nevoie de ajutorul dumitale. 

La fel ca în seara precedentă, la bar, tînărul german îl privi 
pe Converse drept în ochi, ca şi cînd ar fi încercat să vadă ce se 
ascunde de fapt acolo. În cele din urmă încuviință din cap fără 

entuziasm. 

— Foarte bine, spuse el şi intră în cabină cu cîteva monede în 
mînă. 

Converse urmări atent, prin peretele de sticlă, cum studentul 
formează numărul şi cum discută cu două persoane diferite, 
înainte să vorbească cu cine trebuie. Dialogul i se părea lui Joel 
interminabil — mult prea lung şi prea complicat pentru o cerere 
atît de simplă cum era numele persoanei care răspundea de aceste 
conturi de transfer. La un moment dat, în timp ce scria ceva pe o 
hîrtie, Johann păru să obiecteze ceva, iar Converse abia se abținu 
să nu deschidă uşa cabinei şi să întrerupă convorbirea. 

Tînărul ieşi apoi din cabină enervat şi derutat. 

— Ce s-a întîmplat? Sînt probleme? 

— Numai cu ora şi politica instituțională. 

— Ce înseamnă asta? 

— Cu aceste conturi se lucrează numai după ora douăsprezece. 

Am explicat că trebuie să prindeți un avion, dar domnul director 
a spus că asta e politica băncii. 

Johann îi dădu lui Converse o bucată de hîrtie: 

— Trebuie să vă întâlniți cu un domn pe nume Lachmann, de 
la etajul întîi. 

— Bine, am să iau alt avion, ceva mai tîrziu, spuse Joel, 
uitîndu-se la ceasul şoferului care arăta ora zece şi jumătate. 

— Eu speram să fiu la biblioteca facultății înainte de amiază, 
spuse Johann. 

— Se poate, spuse Converse. Ne oprim, cumpărăm un plic 
cu timbru şi îţi scrii adresa pe el. Îţi trimit banii prin poştă. 

Johann plecă privirea, încercînd să- şi ascundă neîncrederea. 

— Poate că... poate că examenul ăsta nu e chiar aşa de greu 
pentru mine. Este una din materiile mele preferate. 

— Bineînţeles, zise Joel, nu ai nici un motiv să ai încredere în 
mine. 

— M-ati înțeles greşit, domnule. Sînt convins că îmi veţi trimite 
banii prin poştă, dar nu sînt foarte sigur că e bine să primesc un 
plic. 

Converse zîmbi: 

— Te gîndeşti la amprente? întrebă el blînd. La probele 
acceptate în justiție? 

'— Şi acesta este unul din subiectele mele preferate. 

— OK, atunci trebuie să mai stai cu mine încă două ore. Mai 
am vreo şapte sute de mărci. Ştii vreun magazin cu îmbrăcăminte 
unde aş putea să-mi cumpăr un sacou şi nişte pantaloni? 

— Da, domnule, şi dacă îmi dați voie, vă sugerez să aveți o 
cămaşă curată şi o cravată. 

— Examinează întotdeauna înfăţişarea clientului, spuse 
Converse. O să ajungi departe în avocatură, tinere. 


Ritualul de la Bonner Sparkasse era un adevărat model de 
eficienţă greoaie, dar riguroasă. Joel fu condus în biroul domnului 
Lachmann de la etajul întîi, unde nu i se oferi nici o strîngere de 
mînă şi nici un fel de conversaţie uşoară. Nu se discută decît 
strict la obiect. 

— Originea transferului, vă rog? întrebă directorul corpolent. 

— Banca Rhodos, filiala Mykonos, biroul de pe faleză. 
Numele... dispecerului, cred că aşa îi spuneţi, este Laskaris. 
Nu-mi amintesc numele lui de botez. 

— Nici cel de familie nu este necesar, spuse neamţul, deşi îl 
ascultase cu atenție. Tranzacţia ca atare i se părea un fel de ofensă. 

— Îmi pare rău. Am dorit să vă ajut. După cum ştiţi, mă 
grăbesc foarte tare. Trebuie să iau un avion. 

— Totul se va face conform regulamentelor, Mein Herr. 

— Fireşte. 

Bancherul scoase o foaie de hîrtie şi i-o întins peste birou. 

— Veţi scrie semnătura numerică de cinci ori, una sub alta, 
iar eu vă voi citi regulamentele care constituie politica băncii 
Bonner Sparkasse, în concordanţă cu legislaţia din Republica 
Federală Germania. După aceea va trebui să semnaţi — tot aşa, 
cu semnătura numerică — o declaraţie în sensul că aţi înțeles pe 
deplin şi acceptaţi aceste prohibiţii. 

— Parcă spuneaţi regulamente. 

— E acelaşi lucru, Mein Herr. 

Converse luă telegrama din buzunarul interior al sacoului 
sport proaspăt cumpărat şi o puse alături de foaia albă a 
formularului. Subliniase numerele corecte şi începu să scrie. 

— Subsemnatul, semnat mai jos numeric, originar din — locul 
transferului — mormăia monoton neamţul cel obez, lăsîndu-se 
pe spătarul scaunului şi citind de pe o foaie — jur că toate fondurile 
care se retrag din Bonner Sparkasse din acest cont confidențial 
au fost supuse tuturor taxelor, individuale şi de corporație, 
indiferent de sursă şi venit. Ele nu sînt procesate prin diverse 
valute pentru a se eluda impozitele sau pentru a se efectua plăți 
ilegale unor indivizi, companii sau corporații implicate în 
operațiuni ilegale şi ... 

— Las-o baltă, interveni Joel. Ştiu toate astea; semnez. 

—... contrare legilor Republicii Federale Germania sau legilor 
țării al căror cetăţean sau rezident legal cu cetățenie deplină este 
semnatarul acestor rînduri. 

— V-aţi gîndit vreodată la cetățenie limitată sau statut de 
rezident străin? întrebă Converse în timp ce transcria ultimele 
cifre. Cunosc un student la drept care ar putea să ridice mai 
multe obiecţii împotriva acestui formular. 

— Mai sînt şi alte prevederi, dar ați spus că semnaţi. 

— Sînt sigur că mai sînt şi altele şi bineînțeles că semnez. 
Joel împinse pagina cu numerele scrise de mînă spre bancher. 
Poftim. Acum dați-mi banii. O sută de mii de dolari americani, 
minus taxa dumneavoastră. Impărțiți-i în două treimi şi o 

treime. Două treimi dolari, o treime mărci, bancnote de pînă la 
o mie. 

— Este o cantitate foarte mare de bancnote, domnule. 

— Mă descurc eu. Vă rog, grăbiți-vă. 

— Această cantitate reprezintă tot contul? Evident că n-am 
cum să ştiu pînă cînd scanerele nu verifică semnătura 
dumneavoastră. 

— Este tot contul. 

— Va dura cîteva ore, fireşte. 

— Ce? 

— Regulamentele, politica băncii, domnule. Tipul gras ridică 
mîinile într-un gest rugător. 

— Dar nu am timp să aştept cîteva ore! 

— Eu ce pot să fac? 

— Ce poţi să faci? O mie de dolari ... pentru dumneata. 

— O oră, domnule. 

— Cinci mii! 

— Cinci minute, prietene. 


Converse ieşi din lift cu o centură specială de purtat banii 
mult mai incomodă decît cea pe care o cumpărase la Geneva. 
Oricum, nu avea sens s-o refuze. Fusese un gest de curtoazie 
din partea băncii, după cum susținea Lachmann, în timp ce îşi 
băga în buzunar cele cinci mii de mărci germane. Cele cinci 
minute deveniseră o jumătate de oră, începînd cu îndoctrinarea 
lui şi verificarea semnăturii cu ajutorul scanerelor electronice 
capabile să sesizeze cea mai mică abatere de la caracteristicile 
respective. Se pare că nimeni nu-şi permitea să facă greşeli în 
băncile germane, în ceea ce priveşte anumite practici îndoielnice. 
Regulamentele erau respectate întocmai, fiecare funcţionar era 
acoperit de o grămadă de hirtii. 

Converse pomi spre uşa de bronz de la intrare şi îl zări pe 
Johann care şedea pe o bancă de marmură şi citea un fel de 
pliant pus la dispoziţie de bancă. Mai exact, se făcea că citeşte 
în timp ce privirile lui urmăreau agitația din holul pardosit cu 
marmură. Converse îi făcu un semn din cap; studentul se ridică 
de pe bancă şi aşteptă pînă cînd Joel ajunse la intrare; abia apoi 
porni după el. 

Se întîmplase ceva. Afară, pe trotuar, trecătorii se îndreptau 
grăbiţi spre dreapta. Se auzeau strigăte, întrebări rostite pe un 
ton îngrijorat. 

— Ce naiba s-a întîmplat? întrebă Converse. 

— Nu ştiu, spuse Johann, aflat acum alături de el. Cred că 
ceva urît. Oamenii aleargă la chioșcul de ziare. 

— Hai să luăm şi noi unul, spuse Joel, atingîndu-i brațul. 
Porniră împreună spre mulțimea care se îngrămădea în fața 
ziarelor. 

— Atentat! Mord! Amerikanischer Botschafter ermordet! * 

Vînzătorii de la chioşc strigau cît îi ținea gura, întindeau 
ziarele şi luau repede monedele şi bancnotele, fără a schiţa vreun 
gest de a da restul. Un sentiment de panică începea să cuprindă 
mulțimea. În jurul lor, oamenii se opreau şi citeau ştirea. 

— Mein Gott! strigă Johann, privind la un ziar împăturit din 
stînga lui. Ambasadorul american a fost asasinat! 

— Hristoase! exclamă Joel. Ia şi tu unul! Aruncă mai multe 
monede spre chioşc şi Johann apucă ziarul din mîna vînzătorului. 

— Hai să plecăm de aici! strigă Joel, trăgîndu-l pe student de 
mînă. 

Johann nu se clinti din loc, ci rămase în mijlocul mulțimii 
care urla, cu ochii ațintiți asupra ziarului, cu buzele tremurînde. 
Converse împinse doi oameni cu umărul în timp ce îl trăgea pe 
tînăr înainte, smulgîndu-l din masa agitată. 

— Tu! 

Strigătul lui Johann era plin de o spaimă indescriptibilă. 

Joel smulse ziarul din mîna studentului. În jumătatea de sus 
paginii întîi se aflau fotografiile a doi oameni. În stînga era cea a 
lui Walter Peregrine, ambasadorul american în Republica Federală 
Germania. În dreapta era chipul unui Rechtsanwalt american — 
ceea ce însemna avocat. Fotografia îl reprezenta pe Joel. 

— Nu! răcni Joel, mototolind hârtia în mîna stîngă și apucîndu-l 
strîns pe Johann de umăr cu dreapta. Indiferent ce spune acolo, 
e o minciună! Eu n-am participat la chestia asta! Nu vezi ce 
încearcă ăştia să facă? Vino cu mine! 

— Nein! ţipă tînărul neamţ, privind înfri gurat de jur-împrejur, 
conştient că vocea lui se pierde în nebunia generală. 


* Atentat! Crimă! Ambasadorul american asasinat! 

— Ba ai să vii! 

Converse băgă ziarul în interiorul sacoului şi îl apucă pe 
Johann cu braţul drept de după gît, trăgîndu-l spre el. 

— N-ai decit să crezi şi să faci ce vrei, dar mai întîi ai să vii cu 
mine! Ai să-mi citeşti fiecare cuvinţel nenorocit de acolo! 

— Das ist es! Der Aftentăter!* strigă tînărul neamt, smucindu-se 
într-o parte Şi agăţindu- se de pantalonii unui bărbat, care îl î înjură 
Şi îi aruncă mîna în lături. 

Joel suci gîtul studentului spre stînga, trăgîndu-l departe de 
mulţime, în timp ce îi şoptea la ureche vorbe care îl uimeau şi pe 
el, la fel de mult ca şi pe student. 

— Dacă aşa vrei, aşa o să procedez! Am un pistol în buzunar 
şi dacă va fi nevoie am să mă folosesc de el! Au fost deja uciși 
doi oameni cumsecade — acum sînt trei —, de ce ar trebui ca tu să 
faci excepție? Numai pentru că eşti tînăr? Ăsta nu e un motiv! 
Dacă stăm să ne gîndim, pentru cine naiba murim noi? 

Converse îl smuci pe tînăr, tîrîndu-l cît mai departe de 
mulțime. Cînd ajunseră departe de ea, îi lăsă brațul şi îl apucă 
strîns pe după git, împingîndu-l înainte, încercînd să găsească 
un loc mai retras, unde Johann să-i poată traduce înşiruirea de 
minciuni născocite de oamenii Aquitaniei. Ziarul îi alunecă de 
sub sacou și căzu pe asfalt. Se întinse şi îl apucă de un colț, 
punîndu-l la loc. Nu putea continua să-l împingă pe tînărul care 
nu voia să înainteze: oamenii începeau deja să se uite curioşi la 
ei. O, Dumnezeule mare! Fotografia, chipul lui! Oricine ar fi 
putut să-l recunoască, mai ales acum cînd atrăgea atenţia tîrîndu-l 
pe băiat după el. 

Ceva mai departe, pe dreapta, era o cafenea cu mai multe 
mese scoase pe trotuar. La capătul aleii văzu cîteva mese libere. 
Joel ar fi preferat o alee pustie sau o stradă lăturalnică pavată cu 
piatră, mult prea îngustă pentru vehicule, dar nu putea să meargă 
mai departe, ținîndu-l pe tînăr de gît. 

— Uite acolo! La masa aia din fund. Să te aşezi cu faţa spre 
carosabil. Şi ține minte, n-am glumit cînd am vorbit de pistol. 

— Vă rog! Lăsaţi-mă să plec! Mi-aţi făcut şi aşa destule! 
Prietenii mei ştiu că am plecat aseară împreună; proprietăreasa 
mea ştie că v-am făcut rost de o cameră! Poliția o să mă ia la 
întrebări! 


*E] este! Atentatorul! 

— Aşază-te acolo, spuse Joel, împingîndu-l pe Johann printre 
scaune spre masa din capătul rîndului. Se aşezară amîndoi; tînărul 
neamţ nu mai tremura, dar arunca priviri speriate în jur. 

— Nici să nu te gîndeşti la asta, continuă Joel. Şi, cînd vine 
chelnerul, să vorbeşti numai în engleză. Ai înțeles? 

— Aici nu sînt chelneri. Clienţii se duc înăuntru şi-şi iau 
cornuleţele și cafeaua. 

— Noi o să ne descurcăm şi fără ele. O să cumpărăm mai 
tîrziu. Îți datorez nişte bani și eu îmi plătesc întotdeauna datoriile. 

„Îmi plătesc întotdeauna datoriile. Cel puţin, aşa am făcut 
în ultimii patru ani. Cuvinte dintr-un bileţel lăsat de un om căruia 
îi plăcea să-şi asume riscuri. Un actor pe nume Caleb Dowling. 

— Nu vreau bani de la dumneavoastră, spuse Johann într-o 
engleză devenită guturală din cauza fricii. 

— [ti închipui că sînt bani murdari şi că primindu-i ai deveni 
complice la ceva, aşa este? 

— Dumneavoastră sînteţi avocat, eu nu sînt decît student. 

— Să te lămuresc: nu sînt bani murdari pentru că n-am făcut 
nimic din ceea ce spun ăştia şi nu există complicitate la 
nevinovăție. 

— Dumneavoastră sînteți avocat, domnule. 

Converse împinse ziarul în fața studentului, ţinînd mîna 
dreaptă în buzunar, unde pusese zece mii de mărci germane 
pentru cheltuieli curente. Numără şapte mii şi le puse în faţa lui 
Johann. 

— Bagă banii ăştia undeva, dacă nu vrei să ți-i bag eu pe gît! 

— Nu iau banii! 

— Ba o să-i iei şi, dacă vrei, poți să le spui că eu ți i-am dat. 
Vor trebui să ţi-l dea înapoi. 

— Was ist? E 

— Adevărul, domnule viitor avocat. Într-o zi ai să afli că este 
cel mai'bun scut. Acuma citeşte ce naiba scrie acolo în ziar! 

—.Ambasadorul a fost ucis în timpul nopții trecute, începu 
studentul poticnindu-se, îndesîndu-şi stîngaci banii în buzunar... . 
ora aproximativă a decesului este greu de stabilit, înainte de a se 
proceda la o examinare mai amănunțită, continuă el, chinuindu-se 
să găsească cele mai potrivite echivalente în engleză. ... Rana 
fatală a fost... Schădel — craniană, o rană la cap — corpul în apă 
mai multe ore, aruncat de apa rîului afară la Plittersdorf şi găsit 
astăzi dimineață devreme... Insărcinatul cu afaceri militar a spus 

că ultima persoană văzută împreună cu ambasadorul a fost un 
american pe nume Joel Converse. Cînd a fost pomenit acest 
nume... Tînărul german se încruntă, scuturînd nervos din cap. 
Cum se spune? 

— Nu ştiu, spuse Joel rece, pe un ton fără inflexiuni. De unde 
vrei să ştiu eu? 

„„foarte emoţionat — frenetic — comunicaţii febrile între 
guvernele Elveției, Franţei şi Republicii Federale, coordonate 
de Poliţia Criminală Internaţională cunoscută sub numele de 
Interpol şi... piesele acestui tragic puzzle au intrat la locul lor, 
adică vrea să spună că totul a devenit clar. Fără ştirea 
ambasadorului Peregrine, americanul Converse era... dat în 
căutare de Interpol, ca urmare a unor asasinate de la Geneva şi 
Paris şi mai multe încercări de asasinat încă neclarificate. 

Johann ridică privirile spre Converse. Venele gîtului îi 
zvîcneau. 

— Continuă, porunci Joel. Nici nu ştii cît de edificator este 
ceea ce spui. Continuă! 

— După cum susţine purtătorul de cuvînt al ambasadei, se 
aranjase o întîlnire confidențială cu numitul Converse, care 
pretindea că are informaţii privitoare la prejudicierea intereselor 
americane şi care ulterior s-au dovedit a fi false. Cei doi bărbaţi 
urmau să se întîlnească la intrarea pe Podul Adenauer, între şapte 
şi jumătate şi opt seara. Însărcinatul cu afaceri care l-a însoțit pe 
ambasadorul Peregrine a confirmat faptul că cei doi s-au întîlnit 
la ora şapte şi cincizeci şi unu de minute şi au pornit pe pod, pe 
trotuarul pietonilor. Aceasta a fost ultima dată cînd ambasadorul 
a fost văzut în viață de cineva de la ambasadă. Johann înghiți în 
sec, în timp ce mîinile începură să-i tremure. Trase de cîteva ori 
aer în piept, apoi continuă, cu ochii ieşiţi din orbite şi cu picături 
mari de sudoare pe frunte: In continuare se dau detalii mai 
complete, aşa cum sînt cunoscute dintr-o declaraţie făcută de 
Interpol în care este descris suspectul, Joel Converse, ca fiind 
un om aparent normal, dar în realitate o adevărată bombă cu 
explozie întîrziată, un om cu serioase tulburări mintale. Mai mulți 
specialişti în comportament din Statele Unite consideră că.a 
devenit psihopat ca urmare a celor aproape patru ani de 
prizonierat din timpul conflictului din Vietnam... 

Johann traducea mai departe cu poticneli, înspăimâîntat de 
propria-i voce, de cuvintele înfricoşătoare, de frazele care îl 

condamnau pe Joel, sprijinite pe diverse „surse“ departamentale 
contactate în grabă şi pe „autorităţi“, fără chip şi nume. Portretul 
care reieşea era acela al unui om cu tulburări mintale, care fusese 
aruncat înapoi în timp, deranjamentul fiindu-i provocat de un 
eveniment violent care îi lăsase inteligența intactă, dar îi anihilase 
capacitatea de autocontrol fizic şi moral. În plus, investigaţiile 
Interpolului în legătură cu el erau prezentate de o manieră 
oarecum misterioasă, lăsîndu-se să se înțeleagă că este căutat 
de cîteva zile, dacă nu chiar de cîteva săptămîni. 

— ... Tendinţele lui criminale sînt canalizate, continuă 
studentul cuprins acum de panică, deoarece articolul cita o altă 
sursă „de încredere“... Manifestă o ură patologică față de foştii 
militari cu grad superior, mai ales față de cei care s-au bucurat 
de popularitate... Ambasadorul Peregrine era un vestit 
comandant de batalion în campania de la Bastogne, din timpul 
celui de-al doilea război mondial, în care au pierit mulți 
americani... Autorităţile de la Washington au afirmat că omul 
cu tulburări mintale, care după mai multe încercări a reuşit să 
evadeze dintr-un lagăr de prizonieri de maximă securitate din 
Vietnamul de Nord, străbătînd peste o sută cincizeci de kilometri 
prin junglă şi printre liniile inamicului pînă la liniile americane, 
retrăieşte acum experiențele de atunci... Justificarea 
supraviețuirii lui — după cum susține un psihiatru militar — este 
uciderea ofițerilor superiori, actuali sau foşti, care au dat ordinele 
de luptă, în cazuri extreme chiar şi a civililor care, în imaginația 
lui, au avut o anumită răspundere pentru suferințele îndurate de 
el şi de alţii ca el. Aparent, este un om cît se poate de normal, 
aşa cum sînt mulți alții asemeni lui... S-au instituit pichete de 
gardă la Washington, Londra, Bruxelles şi la Bonn... In calitate 
de avocat internațional, se presupune că are acces la numeroase 
elemente criminale care se ocupă de fabricarea de paşapoarte 
false... 

Capcana era executată într-un mod strălucit, minciunile cele 
mai sfruntate se sprijineau pe adevăruri şi jumătăţi de adevăruri, 
pe distorsionări şi afirmaţii complet false. Se avusese în vedere 
pînă şi ora exactă a evenimentului. Insărcinatul cu afaceri al 
ambasadei a declarat fără nici un echivoc că îl văzuse pe Joel la 
Podul Adenauer la ora şapte şi cincizeci şi unu de minute, adică 
la aproximativ douăzeci de minute după ce reuşise să evadeze 
şi la mai puţin de zece minute după ce plonjase în apa Rinului. 
Fiecare fragment de timp fusese luat în considerare. Faptul că 

fusese plasat „oficial“ pe pod la ora şapte şi cincizeci şi unu de 
minute anula orice credibilitate a relatării lui cu privire la 
captivitate şi evadare. 

Incidentul de la Geneva — moartea lui A. Preston Halliday — 
a fost introdus ca o posibilă explicație a actului violent care îl 
aruncase pe Joel în trecut şi îi declanşase acest comportament 
anormal... „S-a constatat că avocatul împuşcat mortal a fost un 
cunoscut lider al mişcării americane de protest din anii '60...“ 
Concluzia sugera că Joel ar fi angajat nişte ucigaşi de profesie. 
Pînă şi moartea omului de la Paris dobîndise dimensiuni mult 
mai importante — şi în mod cît se poate de ciudat, bazate pe 
realitate. ...Iniţial, identitatea victimei a fost ținută secretă, în 
speranța că astfel se va ajunge mai uşor la omul urmărit, deoarece 
apăruseră anumite bănuieli în urma unei discuţii purtată de poliția 
franceză cu un avocat din Paris, care îl cunoştea pe suspect de 
mai mulți ani. Avocatul, care dejunase în ziua respectivă cu 
suspectul, a arătat că prietenul lui american manifesta „tulburări 
serioase“ şi avea nevoie de „îngrijiri medicale“... Evident, cel 
ucis la Paris era colonel al armatei franceze, aghiotant al mai 
multor generali cunoscuți. 

In sfîrşit, pentru a-i convinge pe cei care încă nu fuseseră 
convinşi de relatările presei „de autoritate“, se făceau referiri şi 
la lăsarea lui Joel la vatră cu peste un deceniu în urmă. 
Departamentul Marinei Militare a SUA, Districtul Naval Cinci, 
recomandase la vremea respectivă ca locotenentul Converse să 
accepte un control psihiatric; recomandare ce fusese respinsă. 
El reacționase vehement la propunerea comisiei de ofițeri care 
nu doreau decît să-l ajute, iar observațiile lui nu fuseseră lipsite 
de amenințări la adresa a numeroşi ofițeri superiori pe care el, 
ca pilot, abia îi cunoştea. 

Toate acestea completau portretul executat de artiştii 
Aquitaniei. Johann termină de tradus articolul. Ținea ziarul strîns 
în mînă şi îl privea înspăimîntat pe Joel. 

— Asta e tot... domnule. 

— Mă îngrozesc la gîndul că ar putea fi mai mult, spuse Joel. 
Crezi ce scrie acolo? 

— Nu pot să cred nimic. Sînt prea înspăimîntat ca să pot gîndi. 

— E un răspuns cinstit. Tu te gîndeşti doar la faptul că aş 
putea să te ucid. Asta vrei să spui de fapt. Ţi-e teamă să nu 
rosteşti vreun cuvînt nelalocul lui, iar eu, simţindu-mă lezat, să 
apăs pe trăgaci. 

— Vă rog, domnule, n-am nici o vină! 

— Nici eu nu am avut. 

— Lăsaţi-mă să plec. 

— Johann. Mîinile mele sînt pe masă. Au fost pe masă din 
momentul în care ne-am aşezat. 

— Was?... Tînărul neamţ clipi şi privi mîinile lui Converse, 
aşezate pe masă, cu degetele încleştate de tăblie. 

— Nu aveţi pistol? 

— O, ba da, am pistol. L-am luat de la omul care m-ar fi 
omorît dacă ar fi putut. 

Joel băgă mîna în buzunar; Johann încremeni. 

— Ţigări, spuse Converse, scoțînd un pachet şi o cutiuță de 
chibrituri. E un obicei îngrozitor. Să nu te apuci dacă pînă acum 
n-ai făcut-o. | 

— Este foarte costisitor. l 

— Printre altele... Am discutat vrute şi nevrute de aseară şi 
pînă acum. Joel scăpără un chibrit, îşi aprinse ţigara, dar rămase 
cu privirile aţintite asupra studentului. Ţi se pare că semăn cu 
omul descris în acest reportaj? 

— Nu sînt nici medic, nici avocat. 

— Două puncte pentru opoziție. Povara sănătății mintale apasă 
pe umerii mei. Şi apoi, spuneau că par absolut normal. 

— Scria că aţi suferit foarte mult. 

— Asta a fost acum o sută de ani, dar n-am suferit mai mult 
decît alte mii de oameni, şi mult mai puţin decît cei care nu s-au 
mai întors acasă. Nu cred că un om nebun este în stare să facă o 
observaţie atât de logică în aceste condiţii. Ce părere ai? 

— Nu ştiu despre ce vorbiți. 

— Incerc să-ți spun că tot ceea ce mi-ai citit este un exemplu 
edificator al modului în care un om este crucificat de ziaristica 
negativă. Adevăruri amestecate cu semiadevăruri, distorsionări 
şi denigrări inventate pentru a confirma minciunile care ar trebui 
să mă condamne. Nu există nici un tribunal, din nici o ţară 
civilizată, care să accepte acest gen de mărturii sau să permită 
Juraţilor să asculte aşa ceva. 

— Dar au fost ucişi nişte oameni, spuse Johann; vocea lui 
devenise din nou o şoaptă. Şi ambasadorul a fost asasinat. 

— Nu de mine. N-am fost nici măcar prin apropierea Podului 
Adenauer la ora opt, noaptea trecută. Nici măcar nu ştiu unde este. 

— Dar unde erai? 

— Undeva unde nu m-a văzut nimeni, dacă asta este ceea ce 

vrei să ştii. Iar cei care ştiu că nu aveam cum să fiu la pod sînt 
ultimii din lume care ar recunoaşte aşa ceva. 

— Trebuie să existe nişte dovezi în legătură cu locul unde 
erați. Tînărul neamţ făcu semn cu capul spre ţigara din mîna lui 
Converse. Poate una din astea. Poate că aţi aruncat vreo țigară 
pe undeva. 

— Sau niște amprente digitale, sau urme de paşi? Bucăți de 
îmbrăcăminte? Există toate acestea, numai că ele nu pot preciza 
ora. 

— Dar există anumite procedee, îl corectă Johann. Există 
tehnologii avansate de... Forschung... tehnici de cercetare care 
dau rezultate rapide... 

— Lasă-mă că continuu în locul tău. Nu sînt penalist, dar ştiu 
ce vrei să spui. Teoretic, de exemplu, amprenta pantofilor mei 
coroborată cu resturile de pămînt de pe ei ar putea să mă situeze 
într-un anumit loc la o anumită oră. 

— Da! 

— Nu. Voi fi mort cu mult înainte ca cea mai mică probă să 
ajungă la laborator. 

— De ce? 

— Asta nu pot să-ţi spun. Martor mi-e Dumezeu că aş dori 
s-o fac, dar nu pot. 

— Trebuie să vă întreb din nou: de ce? Teama din ochii 
tînărului era combinată acum cu dezamăgirea, căci ultima 
rămăşiţă de credibilitate se dusese o dată cu refuzul lui Joel de 
a-i da o explicaţie. 

— Pentru că nu pot. Acum cîteva clipe spuneai că ţi-am făcut 
şi aşa destule necazuri şi, fără să vreau, chiar asta am făcut. De 
aceea nu-ți spun. Ar însemna să te condamn la moarte. Sînt cît 
se poate de sincer, Johann. 

— Văd. ă 

— Nu, nu vezi nimic. Imi doresc să te conving că trebuie să 
ajung la ceilalţi. La oamenii care pot să facă ceva. Nu sînt aici, 
nu sînt la Bonn, dar pot să ajung la ei dacă scap de aici. 

— Deci mai este ceva? Vrei să mă pui să mai fac ceva? Tînărul 
german se crispă şi mîinile începură iarăşi să-i tremure. 

— Nu, nu mai vreau să faci nimic. Chiar te rog să nu faci 
nimic — cel puţin un timp. Nimic. Ajută-mă să plec de aici și să 
iau legătura cu oamenii care pot să mă ajute — să ne ajute pe toți. 

— Să ne ajute pe toți? 

— Exact asta vreau să spun şi este cît se poate de adevărat. 

— Dar pe oamenii ăştia nu-i poți găsi la ambasada ta, 
americanule? 

Converse îl privi pe Johann în ochi, încercînd să facă 
abstracţie de privirile celor de la mesele vecine care aveau ziarele 
pe masă. 

— Ambasadorul Walter Peregrine a fost asasinat de unul sau 
mai mulți oameni din ambasadă. Aceeaşi care ieri-noapte au 
venit să mă ucidă şi pe mine la hotel. 

Johann inspiră adînc, îşi desprinse privirea din ochii lui Joel 
ŞI şi-o aținti în jos. 

— Acolo lîngă chioșc, cînd m-aţi ameninţat... aţi spus că trei 
oameni au fost deja ucişi — trei oameni cumsecade. 

— Imi pare rău. Eram disperat. 

— Nu e vorba numai de asta, ci şi de ceea ce ați spus după 
aceea. Vă întrebaţi de ce ar trebui să fac eu excepție? Numai 
pentru că sînt tînăr? Asta nu e un motiv, aşa aţi spus, iar după 
aceea ați pronunţat nişte cuvinte ciudate — mi le amintesc foarte 
exact. Aţi spus: „Dacă stăm să ne gîndim bine, pentru cine dracu” 
murim noi?“ Cred că asta a fost mai mult decît o simplă întrebare. 

— Nu sînt dispus să discut despre implicaţiile acestei 
observaţii, domnule avocat. Şi nici nu pot să-ți spun ce să faci. 
Îți voi spune doar ceea ce le-am spus zecilor mei de clienți de-a 
lungul anilor. Cînd decizia ta depinde de cîteva argumente opuse 
puternice, inclusiv al meu — dă-le pe toate la o parte şi urmează-ți 
instinctul. În funcţie de cine şi ce eşti, acesta este lucrul cel mai 
corect. Converse făcu o pauză ŞI îşi împinse scaunul înapoi. 
Acum am să mă ridic şi am să plec. Dacă începi să țipi, am să 
fug şi am să mă ascund undeva unde am să fiu în siguranță, 
unde nu mă va recunoaşte nimeni. Apoi am să fac ce pot. Dacă 
taci, am mai multe şanse şi, după părerea mea, ar fi mai bine 
pentru noi toți. Poţi să te duci la biblioteca universităţii, apoi să 
ieşi să cumperi un ziar şi să te duci la poliție. Mă aştept să faci 
acest lucru, dacă simți că aşa trebuie. Aceasta e părerea mea. Pe 
a ta n-o cunosc. La revedere, Johann. 

Joel se ridică de la masă, mascîndu-şi fața cu palma, se răsuci 
şi porni printre mese către dreapta, îndreptîndu-se spre prima 
intersecţie. Aproape că nu îndrăznea să respire, deoarece cel 
mai mic zgomot l-ar fi împiedicat să audă ce se petrece. Ascultă 
crispat şi simţi cum încep să-i ardă urechile de atîta încordare. 
Nu receptă decît zgomotele obişnuite ale străzii şi sunetele 

stridente ale claxoanelor taxiurilor. Nu de acestea se temea el, ci 
de ţipătul isteric al unui tînăr care dă alarma. Joel grăbi pasul şi 
pătrunse în fluxul de pietoni care traversau piaţeta. Mai repede, 
tot mai repede depăşi trecătorii care nu aveau nici un motiv să 
se grăbească. Ajunse pe trotuarul de vizavi şi încetini pasul — nu 
avea rost să atragă atenția asupra lui. Dorinţa de a o lua la fugă 
era aproape imposibil de controlat, pe măsură ce se depărta de 
mesele aşezate pe trotuarul opus. Urechea lui nu sesizase nici 
un semnal de alarmă; cu fiecare fracțiune de secundă care trecea, 
creştea dorința de a se adăposti într-o stradă cît mai lăturalnică. 

Nu se auzea nici un sunet care să întrerupă monotonia 
discordantă a zgomotelor străzii, nici o voce isterică, dar sesiza 
o schimbare care nu avea nimic de-a face cu alarmele stridente. 
Zgomotele deveniseră mai înăbuşite şi fuseseră înlocuite de 
ridicări din umeri şi de gesturi de resemnare. Cuvintele 
Amerikaner — Amerikaner erau repetate pretutindeni. Panica 
primelor clipe se dusese. Un american omoriîse alt american: nu 
era vorba de un criminal german, nici de un comunist, nici măcar 
de un terorist care reuşise să păcălească serviciile de securitate 
ale Republicii Federale Germania. Viaţa putea aşadar să meargă 
nestingherită mai departe. Germania nu putea fi trasă la 
răspundere pentru această moarte; cetățenii oraşului Bonn puteau 
răsufla uşurați. 

Converse dădu colțul unei clădiri de cărămidă şi privi dincolo 
de piaţetă, la mesele de pe trotuarul din fața brutăriei-cafenea. 
Johann rămăsese pe scaunul lui, cu capul plecat, şi citea ziarul. 
Apoi se ridică şi intră în clădirea cafenelei. Oare exista un telefon 
înăuntru? Va vorbi cu cineva? 

Cit timp mai am? se întreba Converse, gata s-o ia la fugă 
deşi instinctul îi dicta altceva. 

Johann ieşi din cafenea cu o tavă pe care se aflau o ceaşcă de 
cafea şi cîteva coruri. Se aşeză la masă şi luă meticulos farfuriile 
de pe tavă, după care reîncepu să studieze ziarul. Apoi ridică 
privirile fără să se uite la nimic în mod special — de parcă ar fi 
ştiut că este urmărit de nişte ochi nevăzuţi — şi dădu aprobator 
din cap. 

Un alt bărbat căruia îi plăcea să-şi asume riscuri, îşi spuse 
Joel, în timp ce se întorcea şi asculta zgomotele neobișnuite ale 
străzii lăturalnice pe care pătrunsese. Avea la dispoziție cîteva 
ore. Ar fi dat orice ca să ştie cum să le folosească. 

Valerie alergă la telefon. Probabil că era alt reporter — căruia 
îi va spune exact ceea ce le spusese şi celorlalţi cinci de dinaintea 
lui: Nu cred nici un cuvînt şi nu am nimic altceva de spus! lar 
dacă era cineva de la Washington, de la FBI, sau de la CIA, o să 
înceapă să urle! Îşi petrecuse trei ore în dimineaţa aceasta lăsîndu-se 
intervievată pînă cînd, furioasă, îi dăduse afară pe torționarii ei. 
Erau nişte ticăloşi care încercau s-o determine să le confirme 
minciunile. Ar fi fost uşor să deconecteze telefonul, dar nu putea 
face asta. li telefonase de două ori lui Lawrence Talbot la New 
York şi lăsase vorbă să fie căutat şi să i se spună să ia imediat 
legătura cu ea. Era o adevărată nebunie! Demenţă! Aşa cum 
obişnuia să spună Joel pe un ton pe care Valerie îl recepta ca pe 
un muget de protest. 

— Alo? 

— Valley? Roger la telefon. 

— Tati! 

Un singur om îi spunea aşa şi acesta era fostul ei socru. 
Faptul că divorțase de fiul lui nu schimbase cu nimic relaţia 
dintre ei. Il adora pe bătrînul aviator şi acesta nutrea aceleaşi 
sentimente față de ea. 

— Unde ești? Ginny nu ştia şi este înnebunită. Ai uitat să pui 
în funcțiune robotul. 

— N-am uitat, Valley, dar sînt prea mulți oameni cărora trebuie 
să le răspund. Tocmai am sosit de la Hong Kong, iar cînd am 
coborît din avion am fost asaltat de vreo cincizeci — şaizeci de 
ziarişti care urlau şi de tot atîtea reflectoare şi camere de luat 
vederi. 

— Vreun funcționar zelos a răspîndit vestea că te afli la bordul 
avionului. Unde eşti? 

— Tot la aeroport — în biroul directorului de trafic. Trebuie să 
le mulțumesc, ei m-au scos de acolo... Valley, am citit şi eu 
ziarele. Mi-au adus ultimele ediţii. Ce naiba se întîmplă? 

— Nu ştiu, tati, dar ştiu că totul e o minciună. 

— Băiatul ăsta este cît se poate de zdravăn la minte. Au 
deformat totul, au transformat toate lucrurile bune pe care le-a 
făcut în ceva... Nu ştiu ce să spun, de-a dreptul sinistru. 

— Nu e nebun, Roger. I s-a înscenat ceva. 

— Dar de ce? 

— Nu ştiu, însă cred că ştie Larry Talbot; oricum ştie mai 
mult decît mi-a spus mie. 

— Şi ce ţi-a spus? 

— Nu acum, tati. Mai tîrziu. 

— De ce? 

— Nu sînt sigură... am un presentiment. 

— Nu înţeleg ce vrei să spui, Valley. 

— Imi pare rău. 

— Ce a spus Ginny? O să-i dau şi ei un telefon, evident. 

— E isterică de-a binelea. 

— Aşa a fost întotdeauna. Un pic. 

— Nu, nu e vorba de asta. Spune că ea este de vină. Crede că 
oamenii s-au legat de fratele ei din cauza lucrurilor pe care le-a 
făcut ea în anii '60. Am încercat s-o conving că este un nonsens, 
dar mi-e teamă că n-am făcut decît să înrăutățesc şi mai mult 
lucrurile. M-a întrebat dacă cred ceea ce scriu ziarele despre 
Joel. I-am spus că nu, normal. 

— Vechea țăcăneală. Trei copii şi un soţ contabil şi n-au făcut-o 
să uite. Niciodată n-am ştiut cum să mă port cu fata asta. Dar a 
fost o aviatoare al naibii de bună, a zburat de una singură înaintea 
lui Joel, deşi era cu doi ani mai mică. Am să-i dau un telefon. 

— S-ar putea să nu dai de ea. 

— Oh? 

— Şi-a schimbat numărul şi cred că ar trebui să faci şi tu 
acelaşi lucru. Eu aşa voi proceda imediat ce primesc o veste de 
la Larry. 

— Valley... Roger Converse făcu o pauză... să nu faci asta. 

— De ce? Ai idee ce se petrece aici? 

— Uite ce este, nu te-am întrebat niciodată ce a intervenit 
între tine şi Joel, dar de regulă iau masa cu afurisitul ăsta de 
avocat meticulos o dată pe săptămînă cînd sînt în oraş. Îşi 
închipuie că e un fel de datorie filială, dar eu nu m-aş întâlni cu el 
dacă nu mi-ar plăcea. Vreau să spun că e un băiat de treabă, 
uneori chiar amuzant. 

— Ştiu, Roger. Ce vrei să spui cu asta? 

— Ei susțin că a dispărut, că nimeni nu poate da de urma lui. 

— Şi? 

— S-ar putea să-ți dea un telefon. Nu ştiu pe nimeni altcineva 
căruia să-i poată telefona. 

Valerie închise ochii: soarele după-amiezei o orbea. 

— Afirmația asta se bazează pe conversațiile de la dejunurile 
săptămînale? 

— Nu este vorba de intuiţie. Eu n-am avut niciodată aşa ceva, 
cu excepția momentelor cînd sînt în aer... Bineînţeles că da. Nu 
s-a exprimat niciodată direct în felul acesta, dar a lăsat 
întotdeauna să se înțeleagă. 

— Eşti imposibil, tati. 

— O eroare de pilotaj ca oricare alta. Există însă momente 
cînd nu-ţi poți permite aşa ceva... Nu-ţi schimba numărul, Valley. 

— Nu-l schimb. 

— Şi acum ce zici să fac eu? 

— Soțul lui Ginny a avut o idee foarte bună. Răspund la toate 
întrebările prin avocatul lor. Poate că ar trebui să faci şi tu acelaşi 
lucru. Ai avocat? 

— Sigur că da, spuse Roger Converse. Am trei. Talbot, Brooks 
şi Simon. Nate e cel mai bun, dacă vrei să ştii adevărul. La vîrsta 
de şaizeci şi şapte de ani ticălosul ăsta s-a apucat de pilotat şi-a 
luat brevetul — poţi să-ți imaginezi chestia asta? 

— Tati! îl întrerupse brusc Valerie. Eşti la aeroport? 

— Da. La Kennedy. 

— Nu te duce acasă. Nu te duce la apartamentul tău. Ia primul 
avion şi vino la Boston. Foloseşte alt nume. Sună-mă imediat şi 
spune-mi cu ce cursă soseşti. Am să vin să te iau de la aeroport. 

— De ce? 

— Fă aşa cum îți spun, Roger! Te rog! 

— Dar de ce? 

— Vreau să rămîi aici. Eu o să plec. 


21 


Converse ieși repede din magazinul de îmbrăcăminte de pe 
Bomheimer Strasse şi își studie imaginea reflectată în vitrină, 
comparînd-o cu cea a celorlalți. Constată cu satisfacție că nu 
atrăgea prin nimic atenția. Fotografia din ziare — singura din 
ultimii cincisprezece ani care se putea găsi la agențiile de ştiri — 
fusese făcută aproximativ cu un an în urmă, cînd dăduse un 
interviu agenției Reuter, împreună cu numeroşi alți avocaţi 
specializaţi în corporații internaționale. Fotografia înfățişa capul 
şi partea superioară a bustului, într-un costum de culoare închisă, 
cu vestă, cămaşă albă şi o cravată în dungi, vestimentația tipică 

a unui specialist de renume internațional. Aceasta era imaginea 
pe care o aveau acum în minte toți cei care citiseră despre el în 
ziare şi, întrucît pe aceasta nu o putea schimba, era nevoit să se 
schimbe el. In plus, nu mai putea purta aceleaşi haine cu care 
fusese la bancă. Dacă Lachmann intra în panică, fără îndoială că 
avea să dea o descriere completă la poliție. Purtase un costum 
de culoare închisă, cămaşa albă şi cravata în dungi. Conştient 
sau nu, îşi zise Joel, dorise să inspire respectabilitate. Poate că 
aşa procedau toți cei care fugeau ca să-şi salveze viaţa. Oricum, 
aceasta era înfăţişarea pe care o prezentau ziarele. 

Acum avea în minte o altă înfățișare, şi anume pe aceea a 
unui profesor de istorie de la universitate. Sacourile unui astfel 
de individ erau întotdeauna de tweed şi cu cotiere de piele, 
pantalonii gri — dintr-o stofă mai groasă sau mai subțire, după 
anotimp. Cămăşile erau întotdeauna bleu. Deasupra ochelarilor 
cu ramă groasă de baga se afla aproape întotdeauna o pălărie 
irlandeză cu boruri largi, lăsate în mod invariabil în jos. Indiferent 
unde s-ar fi dus, pe Fifth Avenue în New York sau în Beverly 
Hills era clar pentru oricine că aparţine lumii universitare engleze. 

Converse reuşi să realizeze o replică destul de fidelă a 
imaginii pe care o avea în minte, înlocuind ochelarii cu ramă de 
baga cu unii cu lentile negre. 

Din motive pe care abia acum începea să le conştientizeze, 
ochelarii deveniseră vitali pentru el. Tergiversa rezolvarea 
problemei, neştiind cum să procedeze în continuare, nefiind 
convins că e în stare să facă ceva. 

Işi privi chipul şi fu din nou satisfăcut de ceea ce vedea. 
Ochelarii cu ramă din imitație de baga, groşi, şi cu lentile 
transparente îl făceau să semene cu o bufniță savantă. Nu mai 
semăna cu bărbatul din fotografia publicată în ziar şi, ceea ce 
era la fel de important, atenţia cu care se ocupase de schimbarea 
înfățişării sale exterioare îl ajutase să-şi limpezească gîndurile. 
Acum gîndea din nou clar. Putea să se aşeze undeva, să-şi facă 
ordine în idei. Și mai simţea nevoia de a mînca și de a bea ceva. 

In cafeneaua aglomerată, geamurile cu vitralii filtrau lumina 
verii, aruncînd jeturi albastre şi roşii prin fumul de țigară. Fu 
condus la o masă din fața unei banchete tapiţate cu piele neagră 
şi primi asigurări din partea şefului de sală că nu avea nimic 
altceva de făcut decît să ceară un meniu în engleză; felurile de 
mîncare erau numerotate. In Europa, whiskyului i se spunea 

scotch. Îşi comandă unul dublu şi scoase o foaie de hîrtie şi un 
pix. Chelnerul îi aduse paharul şi Joel începu să scrie. 


Connal Fitzpatrick? 

Servieta diplomat? 

Nouăzeci şi trei de mii de dolari 
Excludem ambasada 

Pe Larry Talbot & colab. 

Pe Beale 

Anstett 

Omul din San Francisco 
Oamenii de la Washington. Cine? 
Caleb Dowling? Nu. 

Hickman, Marina Militară, San Diego? Posibil. 
...Mattilon? 


René! Cum de nu se gîndise pînă acum la Mattilon? Înțelegea 
de ce făcuse francezul observațiile care i se atribuiseră în 
reportajul din ziar. René încerca să-l apere. In lipsa altor 
argumente care să stea în picioare, cea mai bună variantă logică 
era nebunia. Joel încercui numele lui Mattilon şi scrise în dreptul 
lui, în stînga, cifra 1. O să găsească o centrală telefonică manuală, 
dintre acelea care asigurau cabine telefonice pentru turiştii speriaţi 
şi rătăciți şi îl va suna pe Rene la Paris. Luă două înghițituri de 
whisky şi se relaxă, în timp ce căldura alcoolului i se răspîndea 
în corp. Continuă apoi să examineze lista. 

Connal... ? Presupunea că fusese ucis, dar nu era obligatoriu 
să fie aşa. Dacă trăia, era închis undeva pentru a i se smulge 
toate informațiile pe care le deținea. În calitate de jurist şef al 
celei mai mari şi mai puternice baze navale de pe Coasta de 
Vest, Fitzpatrick se întîlnea periodic cu membrii Comisiei pentru 
controlul munițiilor din Departamentul de Stat, ceea ce era de 
maxim interes pentru Aquitania. Cu toate acestea, n-ar fi ezitat 
să-l ucidă, dacă ar fi atras atenţia asupra lor. Dacă mai era în 
viaţă, singura cale de a-l salva era să-l găsească, dar nu prin 
metode oficiale, ortodoxe. Connal trebuia salvat pe ascuns. Joel 
dădu cu ochii de silueta unui bărbat în uniforma Armatei Statelor 
Unite care stătea în cealaltă parte a cafenelei şi discuta cu doi 
civili de la bar. Nu-l cunoștea. Uniforma fusese cea care îi atrăsese 
atenția. Gîndul îi zbură la însărcinatul militar cu afaceri de la 
ambasadă, acel ofiţer care declarase că văzuse un om pe pod, 

deşi acesta nu exista. Un mincinos în slujba Aquitaniei, care îl 
identificase pe el drept posibil asasin. Dacă acest mincinos nu 
ştia unde este Fitzpatrick, putea fi obligat să afle. Poate că exista 
totuşi o posibilitate. Converse trase o linie în partea dreaptă a 
listei şi îl legă pe Connal Fitzpatrick de numele amiralului 
Hickman din San Diego. Nu-i dădu număr; aici erau mai multe 
lucruri de luat în considerare. | 

Servieta diplomat? Era convins că oamenii lui Leifhelm nu 
dăduseră de ea. Dacă generalii Aquitaniei ar fi pus mîna pe 
servieta lui, i-ar fi dat de înţeles acest lucru. Nu era în firea lor să 
tacă dacă ar fi capturat o asemenea pradă şi în nici un caz față de 
prizonierul care îşi imaginase că se poate măsura cu ei. Nu, ar fi 
făcut ceva ca el să afle fie şi numai pentru a-i demonstra că totul 
eşuase lamentabil. Dacă gîndea corect, Connal trebuie s-o fi 
ascuns undeva. La pensiunea Das Rektorat? Merita oricum să 
încerce. Joel încercui cuvîntul servieră şi îi dădu numărul doi. 

— Speisekarte, Mein Herr? întrebă un chelner care se 
apropiase de masă fără ca Joel să-l observe. 

— In engleză, vă rog. 

— Desigur, domnule. Chelnerul separă meniurile ca pe nişte 
cărți de joc uriaşe. Apoi luă unul şi i-l întinse lui Joel în timp ce 
vorbea. 

— Specialitatea casei este astăzi Wienerschnitzel — şi în 
engleză se spune la fel. 

— Foarte bine. Nu-mi mai da meniul, iau şnițel. 

_— Danke. 

Bărbatul dispăru înainte ca Joel să apuce să-i comande ceva 
de băut. Mai bine, îşi zise el. 

Nouăzeci şi trei de mii de dolari; aici nu mai era nimic de 
spus. li avea asupra lui şi trebuia să-i folosească. 

Ambasada se exclude... La fel Larry Talbot şi ceilalți... 
Beale nu mai este... Nici Anstett... Nici omul din San 
Francisco... În timp ce mînca, se întrebă cum de se putuseră 
întîmpla toate acestea. Concepuse cu grijă fiecare pas, reținuse 
toate faptele, memorase dosarele, îşi luase toate măsurile de 
prevedere. Şi iată, totul fusese aruncat în aer de complicaţii care 
depăşeau cu mult strategia simplă expusă de Preston Halliday 
la Geneva. 

Elaborează două sau trei cazuri, spusese el, care să fie 
legate de Delavane — chiar şi circumstantial — şi va fi suficient. 

În lumina celor aflate pe insula Mykonos, apoi la Paris, 
Copenhaga şi Bonn, simplitatea acestei observaţii i se părea 
aproape criminală. Halliday ar fi fost uluit şi cutremurat de 
profunzimea şi amploarea influenței pe care o exercitau legiunile 
lui Delavane, de modul în care pătrunseseră pînă la cele mai 
înalte niveluri ale armatei, poliției, Interpolului şi, după cum 
reieşea clar acum, al celor care controlau fluxul de ştiri provenite 
din aşa-zise „surse de mare încredere“ ale guvernelor occidentale. 
Era cutremurător. 

Converse îşi întrerupse brusc şirul gîndurilor, conştient că îl 
apreciase greşit pe Halliday. Acesta cunoştea materialele pe care 
i le înmînase pe insula aceea din Marea Egee; ştia despre 
legăturile din Paris, Bonn, Tel Aviv şi Johannesburg; despre 
factorii de decizie din Departamentul de Stat şi de la Pentagon — 
ştia totul! Pusese la cale povestea cu nişte oameni necunoscuți 
din Washington! Halliday îl minţise la Geneva. Acel coleg din 
California cu care se împrietenise în anii de şcoală şi care se 
numea Avery Fowler era un manipulator şi îl mințise în numele 
lui A. Preston Halliday. 

Unde erau acei indivizi misterioşi din Washington care aveau 
curajul să pună la dispoziţie jumătate de milion de dolari pentru 
acest incredibil pariu, dar care se temeau să iasă în față? Ce fel 
de oameni sînt? Cercetaşul pe care îl trimiseseră fusese ucis. Cît 
vor mai aştepta? Cine sînt? 

Aceste întrebări îl înfuriară în aşa hal pe Converse încît 
renunță să le găsească răspuns. li întunecau mintea. Avea nevoie 
să gîndească limpede pentru a se salva. Nu putea risca să 
acționeze orbeşte. Venise momentul să caute un telefon şi să 
discute cu Mattilon. Rene îl va crede şi îl va ajuta. Era convins 
că vechiul lui prieten nu-l va dezamăgi. 


Bărbatul în haine civile se apropie de fereastra hotelului, 
conştient că trebuie să ia o hotărîre care să producă un miracol, 
nu o soluţie, un miracol şi aşa ceva nu exista în meseria pe care 
o stăpînea foarte bine. Peter Stone era un om venit din trecut, un 
renegat care văzuse totul şi în ultimii ani se prăbuşise. Alcoolul 
luase locul curajului autentic şi, în cele din urmă, îl transformase 
într-un mutant profesionist, o parte din el era încă mîndră de 
realizările profesionale din trecut, în vreme ce alta se cutremura 
de vieţile omeneşti distruse, de strategiile abandonate, căci morala 
fusese aruncată la coșul inconştienţei colective. 

Cîndva fusese cel mai bun — asta nu putea uita. Atunci cînd 
totul se terminase îşi dăduse seama că se sinucide cu băutura şi 
autocompătimirea. Se lăsase. Dar nu înainte de a-şi fi cîştigat 
adversitatea foştilor lui patroni de la CIA, nu pentru că declarase 
în public, ci pentru că le comunicase între patru ochi ce părere 
avea despre ei. Din fericire, după ce se trezise din beţia prelungită, 
înțelesese că patronii lui aveau alți duşmani la Washington, 
duşmani neimplicați în complicațiile cu străinătatea sau 
concurenţa. Erau pur şi simplu bărbaţi şi femei care voiau să 
ştie ce se întîmplă atunci cînd Langley nu voia să le spună nimic. 
El supravieţuise — şi încă mai supraviețuia. Se gîndea la toate 
acestea, în vreme ce ceilalți doi oameni din încăpere îşi închipuiau 
că reflectează la problema ridicată de ei. 

De fapt nu exista nici o problemă. Dosarul fusese închis. 
Erau atît de tineri — Dumnezeule! Prea tineri pentru a accepta o 
realitate atît de cumplită. Işi amintea vag cum şi pe el îl bulversase 
o asemenea concluzie. Se întîmplase cu vreo patruzeci de ani în 
urmă; acum avea aproape şaizeci de ani şi auzise mult prea des 
astfel de concluzii ca să se mai lase copleşit de regrete. Regretele 
— tristeţea, mai bine zis — existau —, dar timpul şi repetarea îi 
amorţiseră sensibilitatea: acum era vorba numai de o evaluare 
clară. Stone se întoarse spre ei: 

— Nu putem face nimic, spuse el, pe un ton autoritar. 

Căpitanul din armata terestră şi locotenentul de marină erau 
vizibil supăraţi. Peter Stone continuă: 

— Am petrecut douăzeci şi trei de ani în tunele, inclusiv un 
deceniu cu Angleton şi vă spun că nu se poate face absolut nimic. 
Trebuie să-l lăsăm în pace, nu putem să ne atingem de el. 

— Pentru că nu ne putem permite? întrebă ofițerul de marină 
spumegînd de furie. Aşa aţi spus şi cînd Halliday a fost ucis la 
Geneva. Că nu ne putem permite! 

— Chiar nu putem. Am fost manevrați. 

— Dar este vorba de un om, insistă locotenentul. Noi l-am 
trimis acolo... 

— Şi ei l-au trimis sus, interveni Stone, cu o voce calmă. E ca 
şi mort. Trebuie să căutăm altceva. 

— Dar de ce? întrebă căpitanul. De ce e ca şi mort? 

— Au mult prea multe posibilități de control, acum sîntem 
conştienţi de asta. Dacă nu l-au prins, cu siguranță că ştiu unde 
se află. Indiferent cine îl va găsi, îl va ucide. Trupul mutilat al 

unui asasin nebun este aruncat undeva şi toată lumea răsuflă 
uşurată. Acesta este scenariul. 

— Şi aceasta este cea mai cinică analiză a unei crime pe care 
am auzit-o vreodată! Crimă, execuţie fără condamnare! 

— Uite ce e, locotenente, spuse Stone, depărtîndu-se de 
fereastră. M-ai rugat să vin, m-ai convins că trebuie să fiu alături 
de voi ca să aveţi pe cineva cu experiență. Această experiență 
este cea care vă spune că trebuie să vă împăcaţi cu gîndul că aţi 
fost învinşi. Nu înseamnă că sînteți terminaţi, dar aţi pierdut 
runda asta. Am fost eliminaţi şi, după părerea mea, vom mai fi 
eliminați şi din alte runde. 

— Poate că... începu căpitanul şovăielnic. Poate că ar trebui 
să mergem la Agenţie şi să le spunem tot ce ştim — adică tot 
ceea ce credem că ştim — şi ceea ce am făcut. Poate că aşa l-am 
ajuta pe Converse să scape cu viață. 

— Imi pare rău, îl contrazise fostul membru al CIA. Oamenii ăia 
vor capul lui şi îl vor avea. Nu ar fi făcut atâta vîlvă dacă pe fruntea 
lui n-ar sta scris cuvîntul „moarte“. Aşa se fac lucrurile astea. 

— In ce lume trăim? întrebă calm ofițerul de marină, dînd din 
cap. 

— Eu nu mai trăiesc în nici una, locotenente, şi ştii şi dumneata 
asta. Cred că tocmai de aceea ai apelat la mine. Am făcut şi eu 
ceea ce faci acum dumneata. Am dat alarma, numai că am făcut-o 
după două luni de whisky şi zece ani de dezgust. Zici că vrei să 
te duci la Agenţie? N-ai decît, dar fără mine. Nici unul din ăia 
care valorează ceva la Langley n-o să pună mîna pe mine. 

— Nu putem să ne ducem la G-2 sau la Informaţiile Navale, 
spuse ofițerul din armata terestră. Asta o ştim cu toţii şi am fost 
de acord. Acolo sînt numai oamenii lui Delavane; ne lichidează 
cît ai clipi din ochi. 

— Bine spus, căpitane. Crezi că o vor face cu gloanţe 
adevărate? 

— Nu ştiu, zise marinarul. Raportul de la San Diego spune 
că juristul, Remington, a murit într-un accident de maşină la La 
Jolla. A fost ultimul care a stat de vorbă cu Fitzpatrick şi, înainte 
să plece de la bază, a stat de vorbă cu un alt jurist pe care l-a 
întrebat cum se ajunge la un restaurant de pe coline. N-a mai 
ajuns pînă acolo. Eu nu cred că a fost un accident. 

— Nici eu, zise Stone. Dar asta ne duce în altă parte, nu acolo 
unde dorim noi să ajungem. 

— Ce vreţi să spuneți? întrebă căpitanul. 

— Fitzpatrick. SAND PAC nu poate da de urma lui, aşa e? 

— Are concediu, interveni ofițerul naval. Are încă vreo 
douăzeci de zile sau cam aşa ceva. 

— Dar tot nu înţeleg, obiectă căpitanul. 

— Să mergem pe urma lui Fitzpatrick, spuse Stone. Pomim 
de la San Diego, nu de la Washington. Găsim un motiv ca să-l 
rechemăm. O urgență de la SAND PAC, o chestiune strict secretă 
pe care n-o poate rezolva decît el. 

— Imi displace să mă repet, spuse căpitanul, dar nu vă înțeleg. 
Unde vreţi să începem? ŞI cu cine vreți? 

— Cu unul din oamenii dumitale, căpitane. În momentul de 
faţă este unul dintre cele mai importante persoane. Însărcinatul 
cu afaceri de la Mehlemer House. 

— De unde? 

— De la Ambasada Americană din Bonn. E şi el unul de-al 
lor. A minţit cînd a fost nevoie să mintă, spuse Stone. Numele 
lui este Washburn. Maior Norman Anthony Washburn al patrulea. 


Centrala telefonică se afla în holul de la parterul unei clădiri 
cu birouri. Era o cameră largă, pătrată, cu cinci cabine telefonice 
încastrate în trei dintre pereți şi un birou central cu patru 
operatoare aşezate în fața consolelor. Fiecare operatoare vorbea 
două sau mai multe limbi străine. Pe rafturile din stînga şi din 
dreapta intrării se aflau cărțile de telefon ale celor mai mari oraşe 
din Europa şi ale suburbiilor acestora. Alături existau pupitre 
confortabile pe care se aflau blocnotesuri cu foi detaşabile şi 
pixuri, pentru notarea numerelor căutate. Cel care dorea să 
telefoneze dădea numărul de telefon pe o foaie de hîrtie 
operatoarei şi specifica modalitatea de plată — cash, carte de 
credit sau taxă inversă, după care i se repartiza o cabină. 

Joel găsi numărul firmei lui Mattilon în cartea de telefon a 
Parisului. Îl notă, se duse la o operatoare şi preciză că va plăti cu 
bani gheață. I se spuse să meargă la cabina şapte şi să aştepte. 
Joel intră repede în cabină, cu borul pălăriei lăsat peste ochelarii 
cu ramă de baga. Orice incintă închisă, indiferent că era vorba 
de o cabină de toaletă. sau una de sticlă, era de preferat unui 
spaţiu deschis. Simți cum i se accelerează pulsul şi crezu că 
inima îi va face explozie cînd auzi țirîitul telefonului. 

— Saint Pierre, Nelli et Mattilon, spuse o voce de femeie de la Paris. 

— Monsieur Mattilon, vă rog — s "il vous plaît. 

— Votre...? Femeia se opri, înțelegînd fără îndoială încercarea 
stîngace a americanului de a vorbi în franceză. Cine să spun că 
îl cheamă, vă rog? 

— Prietenul lui de la New York. Ştie el. Sînt clientul lui. 

René înțelese, căci după cîteva clipe vocea lui încordată se 
auzi în receptor: 

— Joel? şopti el. Nu-mi vine să cred! 

— Nici nu trebuie, spuse Converse. Nimic din ceea ce spun 
ei despre Geneva şi Bonn nu e adevărat; nici chiar ceea ce ai 
spus tu. N-am nimic de-a face cu crimele acelea, iar chestia de 
la Paris a fost un accident. Aveam toate motivele să cred — şi am 
şi crezut — că omul intenţiona să scoată pistolul. 

— Şi de ce nu ai rămas pe loc, prietene? 

— Pentru că tocmai asta doreau ei, să nu mă lase să plec. Aşa 
am crezut şi n-am putut să-i las s-o facă... La George V mi-ai 
pus nişte întrebări, iar eu ţi-am dat răspunsuri evazive, dar cred 
că ai înțeles. Ai fost amabil şi te-ai făcut că mă crezi. Nu ai de ce 
să fii supărat, îţi dau cuvîntul meu — şi sînt în toate facultăţile 
mintale, să ştii. Bertholdier a venit la mine în seara aceea; am 
stat de vorbă şi omul a intrat în panică. Acum şase zile l-am 
văzut din nou aici, la Bonn, numai că de astă data situaţia a fost 
alta. Primise ordin să se prezinte aici împreună cu ceilalți trei 
oameni influenți, doi generali şi un fost feldmareşal. Este o cabală, 
Rens, o cabală internațională. Totul se mişcă foarte repede şi în 
cel mai mare secret. Au recrutat personal militar din toată Europa, 
Canada şi SUA. Nu putem să ştim cine este cu ei şi cine nu, şi 
nici nu ne putem permite să facem greşeli. Au milioane de dolari 
la dispoziţie, depozite pline cu muniţie gata să fie expediată 
oamenilor lor atunci cînd va veni momentul. 

— Momentul? interveni Mattilon. Care moment? 

— Te rog, insistă Joel, grăbindu-se să contiune. Au trimis 
arme şi explozive maniacilor de pretutindeni — terorişti, 
provocatori, nebuni cu certificat — cu un singur scop: 
destabilizarea prin violență. Acesta este pretextul pentru a 
interveni. Chiar în momentul de față devastează Irlanda de Nord. 

— Nebunia de la Ulster? îl întrerupse din nou francezul. 
Ororile alea care... 

— Le aparţin. Este o repetiție generală. Au realizat-o cu un 
transport masiv de arme din SUA ca să dovedească de ce sînt în 

stare. Dar Irlanda este numai un test, un exercițiu minor. Marea 
explozie va avea loc peste cîteva zile, cel mult săptămîni. Trebuie 
să ajung la oamenii capabili să-i oprească şi nu pot face acest 
lucru dacă sînt mort! Converse făcu o pauză ca să-şi recapete 
suflul, dar nu-i dădu lui Mattilon posibilitatea să vorbească. Aştia 
sînt oamenii pe care îi urmăresc eu, René — îi urmăresc pe cale 
legală, vreau să alcătuiesc cîteva dosare împotriva lor, să-i dau în 
vileag în tribunale înainte să poată face ceva. Din nenorocire, au 
descoperit şi ei ce vreau să fac. Sînt deja aici. Am ajuns prea tîrziu. 

— Dar de ce tu? 

— Totul a început la Geneva, cu Halliday, omul care a fost 
împuşcat. L-au ucis oamenii lor, dar a apucat să mă recruteze. 
M-ai întrebat despre Geneva, iar eu te-am mințit, dar acesta este 
adevărul... Acum ori mă ajuţi, ori nu. Ține cont că nu e vorba 
de mine — eu sînt lipsit de importanță — însă lucrul de care mă 
ocup e foarte important. În clipa asta sînt cu mîinile legate, dar 
i-am văzut, am stat de vorbă cu ei şi sînt al dracului de 
convingători. O să transforme toată Europa într-o țară fascistă; 
vor să întemeieze o federație militară în care țara mea să fie 
pilonul principal. Asta pentru că totul a început la San Francisco, 
cu un om numit Delavane. 

— Ăla de la Saigon? Marcus Nebunul din Saigon? 

— În viaţă şi bine mersi la Palo Alto, de unde trage sforile. 
Este ca un magnet, toţi sînt atraşi de el ca puricii de pielea 
porcului. 

— Joel, te simți... ăă, te simți bine? 

— Uite ce este, René. Am luat un ceas prăpădit de la omul 
care mă păzea — un paranoic care a fost totuşi drăguţ cu mine — 
şi am reuşit să fug. Ai treizeci de secunde ca să te gîndeşti la 
ceea ce ţi-am spus, după care închid. Acum, prietene, ai douăzeci 
şi nouă de secunde. 

Nu trecură decît zece şi Mattilon vorbi din nou: 

— Un nebun nu oferă explicaţii atît de precise şi de o manieră 
atît de corectă. Şi nici nu foloseşte cuvinte ca „pilon central“; nu 
pot exista în vocabularul lui... Foarte bine, poate că m-am ţicnit 
Şi eu, dar ceea ce spui tu... la naiba, se potriveşte. Ce să mai 
spun? Totul e o nebunie. 

— Trebuie să ajung viu înapoi, la Washington. Cunosc nişte 
oameni acolo. Dacă pot să ajung la ei şi să mă arăt în adevărata 
lumină, au să mă asculte. Poţi să mă ajuţi? 

— Am anumite legături pe Quai d'Orsay. Am să mă duc la ei. 

— Nu, protestă Joel. Ei ştiu că sîntem prieteni. O singură 
vorbă spusă unde nu trebuie şi eşti un om mort. lartă-mă, dar şi 
mai important este că ai da alarma şi nu ne putem permite aşa 
ceva. 

— Foarte bine, spuse Mattilon. Este un om la Amsterdam — 
nu mă întreba de unde îl cunosc, dar poate să aranjeze treburi 
dintr-astea. Presupun că nu ai paşaport. 

— Am unul, dar nu este al meu. E german. L-am luat de la un 
paznic care tocmai se pregătea să-mi bage un glonţ în cap. 

— Atunci sînt sigur că nu se poate plînge autorităților. 

— Aşa este. 

— In mintea ta te-ai întors de-adevăratelea în trecut, nu-i aşa, 
prietene? 

— Mai bine să nu vorbim despre asta, da? 

— Bien. Aşa eşti tu. Păstrează paşaportul; o să-ți fie de folos. 

— Amsterdam. Şi cum ajung eu acolo? 

— Eşti la Bonn, nu-i aşa? 

— Da. 

— Există un tren care merge pînă la Emmerich, la frontiera 
cu Olanda. La Emmerich o să iei un tramvai sau un autobuz. 
Vameşii sînt îngăduitori, mai ales în orele de vîrf, cînd o mulțime 
de muncitori trec dintr-o parte în alta. Nu se uită nimeni la tine. 
Le arăţi repede paşaportul şi gata. Incearcă să acoperi cumva 
fotografia. E bine că e german. N-ar trebui să ai necazuri. 

— Şi dacă am? 

— Atunci n-am cum să te ajut, prietene. Ţi-o spun cinstit: va 
trebui să mă duc la Quai d'Orsay. 

— Foarte bine. Am trecut frontiera. După aceea ce fac? 

— Te duci la Arnhem. De acolo iei trenul spre Amsterdam. 

— Şi după aia? 

— Te duci la omul meu. Am numele lui pe o carte de vizită 
din fundul sertarului. Ai cu ce să scrii? 

— Dă-i drumul, spuse Converse, apucînd blocnotesul şi pixul 
care erau legate de un capăt al etajerei de sub telefon. 

— Uite: Thorbecke. Cort Thorbecke. Este un bloc din partea 
de sud-vest a intersecţiei Utrechtse cu Kerk Straat. Numărul lui 
de telefon este zero-doi-zero, patru-unu-unu-trei-zero. Cînd o 
să-i dai telefon ca să-ţi fixezi o întîlnire cu el să-i spui că eşti un 
membru al familiei Tatianei. Ai reținut? Tatiana. 

— Renc...? spuse Joel, terminînd de scris. Nu mi-aş fi 
imaginat niciodată. Cum se face că ai asemene relații? 

— Ți-am spus să nu pui întrebări, dar, pe de altă parte, s-ar 
putea să te descoase el şi atunci trebuie să ai cel puțin un răspuns 
vag — întotdeauna răspunsurile trebuie să fie vagi. Tatiana este 
numele uneia din fiicele țarului despre care se crede că a fost 
executat la Ekaterinburg în 1918. Am spus se crede pentru că 
sînt mulţi oameni care susțin că a fost cruțată împreună cu sora 
ei Anastasia şi trecută pe furiş peste graniță, împreună cu dădaca; 
aceasta avea o adevărată avere în bijuterii. Dădaca o prefera pe 
Tatiana şi, după ce au scăpat, se spune că i-ar fi dat ei totul, fără 
să-i lase nimic surorii ei. Se vorbeşte că a dus o viață anonimă, 
dar pe picior mare. Unii spun că ar mai fi în viață şi astăzi. 

— Şi asta trebuie să ştiu eu? întrebă Converse. 

— Nu, am vrut numai să-ți spun de unde provine numele. Ea 
reprezintă un simbol al încrederii care se acordă în zilele noastre 
unui număr restrîns de indivizi; aceștia, la rîndul lor, se bucură 
de încrederea celor mai suspicioşi oameni din lume, oameni care 
nu-şi pot permite să facă greşeli. 

— Dumnezeule mare, cine sînt ăştia? 

— Ruşii, puternicii comisari sovietici care au o afecțiune 
specială pentru sistemul bancar occidental, care transferă bani 
de la Moscova pentru investiţii aici. Cred că înţelegi de ce este 
vorba de un cerc restrîns. Mulţi chemaţi, puţini aleşi. Thombecke 
este unul dintre ei şi face afaceri mari cu paşapoartele. Am să 
iau legătura cu el şi am să-i spun să aştepte telefonul tău. Ține 
minte, nici un fel de nume, în afară de Tatiana. O să te urce într-un 
avion al KLM-ului cu destinația Washington. O să ai nevoie de 
bani, așa că... 

— Banii sînt singurul lucru de care n-am nevoie, îl întrerupse 
Converse. Numai de un paşaport şi un bilet de avion pentru 
aeroportul Dulles unde nu vreau să fiu aşteptat de nimeni. 

— Du-te la Amsterdam. Thombecke o să te ajute. 

— Mulţumesc, René. Ştiam eu că mă pot bizui pe tine. Asta 
înseamnă foarte mult pentru mine. Mi-ai salvat viaţa. 

— Incă n-ai ajuns la Washington, prietene. Să-mi dai telefon 
imediat ce ajungi acolo, indiferent la ce oră. 

— Aşa am să fac, mulțumesc. 

Joel puse receptorul în furcă, băgă blocnotesul şi pixul în 
buzunar şi se duse spre biroul operatoarelor. Intrebă cît avea de 

plată şi, în timp ce operatoarea care vorbea engleză făcea 
socotelile, îşi aminti de obiectul care avea numărul doi pe lista 
lui. Servieta diplomat cu dosarele şi numele factorilor de decizie 
de la Pentagon şi de la Departamentul de Stat. Das Rektorat. 
Reuşise oare Connal s-o ascundă undeva? Poate a fost găsită de 
vreunul din salariaţii de la pensiune? Converse se adresă 
operatoarei, în timp ce aceasta îi întindea nota de plată. 

— Există un hotel care se numeşte Das Rektorat. E pe undeva, 
pe la ţară, dar nu ştiu unde. Aş dori să vorbesc cu directorul 
hotelului. Mi s-a spus că ştie engleza. 

— Da, domnule. Das Rektorat are apartamente splendide. 

— Nu vreau să-mi rezerv loc. Un prieten de-al meu a stat 
acolo săptămîna trecută şi s-ar putea să fi uitat ceva important în 
cameră. Mi-a dat telefon şi m-a rugat să verific, adică să vorbesc 
cu directorul. Dacă găsesc numărul, puteţi să-mi faceți legătura 
cu el? Imi pare rău, dar eu nu vorbesc deloc germana. Mi-ar fi 
greu să dau de el. 

— Desigur, domnule, răspunse femeia zîmbind. Pentru mine 
o să fie mai uşor să obțin numărul. Mergeţi înapoi, în cabina 
şapte, şi am să vă sun acolo. Puteţi plăti amîndouă convorbirile 
după ce terminați. 

O dată intrat în cabina cu pereţi de sticlă, Joel îşi aprinse o 
țigară, gîndindu-se la ce avea să-i spună omului. Abia apucase 
să-şi formuleze cîteva idei, că se auzi soneria. 

— Aveţi legătura cu directorul de la Das Rektorat, spuse 
operatoarea. Vorbeşte engleza. 

— Vă mulțumesc. 

— Alo? 

— Da, cu ce vă pot servi? 

— Sînt un prieten al americanului acela, comandor Connal 
Fitzpatrick, juristul şef de la Baza navală din San Diego, 
California. După cîte ştiu, a stat săptămîna trecută la 
dumneavoastră. 

— Da, aşa este, domnule. Ne pare rău că nu am putut să-i 
prelungim şederea la noi, dar am avut o rezervare. 

— O, a plecat pe neaşteptate? 

— N-aş spune asta. Am discutat de dimineaţă şi cred că a 
înţeles situația. I-am chemat chiar eu un taxi. 

— ŞI era singur cînd a plecat? 

— Da, domnule. 

— Oh! Atunci, dacă ştiţi la ce hotel s-a dus, aş putea verifica 
acolo. 

— Să verificați? 

— Comandorul nu-şi găseşte una din serviete, ştiţi, tipul acela 
diplomat, care are încuietoare cu o combinaţie de cifre. Conţinutul 
servietei nu prezintă valoare, dar ține totuşi s-o găsească. Cred 
că a primit-o cadou de la soție. Nu cumva ați dat peste ea? 

— Nu, domnule. 

— Sînteţi sigur? Comandorul are obiceiul să-şi ascundă uneori 
dosarele sub pat sau în fundul dulapului. 

— N-a lăsat nimic aici, domnule. Camera a fost examinată cu 
atenţie şi personalul nostru a făcut o curăţenie temeinică. 

— Poate că a venit cineva să-l vadă şi a luat din greşeală 
servieta lui. 

Converse ştia că se mişcă pe un teren periculos, dar n-avea 
încotro. 

— N-a avut nici un vizitator... Neamţul făcu o pauză. Stai o 
clipă, mi-am adus aminte. 

— Da? 

— Spuneaţi că e o servietă diplomat? 

— Da! 

— A luat-o cu el. O ţinea în mînă cînd a plecat. 

— Oh... Joel încercă să-şi ascundă emoția. Atunci poate vreți 
să-mi spuneți ce adresă a lăsat pentru corespondenţă, adică la ce 
hotel s-a dus. 

— Imi pare rău, domnule. Nu ne-a lăsat nici un fel de 
instrucțiuni în acest sens. 

— Totuşi cineva trebuie să fi făcut o rezervare pentru el! La 
Bonn este greu de găsit o cameră liberă. 

— Vă rog, Mein Herr! M-am oferit chiar eu să încerc, dar 
mi-a refuzat ajutorul şi, aş adăuga, într-un mod nu tocmai 
politicos. i 

— [mi pare rău, spuse Joel, enervat că îşi pierduse cumpătul. 
Totuşi documentele acelea erau destul de importante. Aşadar, 
nu aveți nici cea mai mică idee unde s-ar fi putut duce? 

— Ba da, dacă chiar vreți să ştiţi. Am insistat şi am întrebat 
unde are de gînd să se ducă. Mi-a spus că se duce la pară şi că 
dacă întreabă cineva de el, să-i spunem că are de gînd să doarmă 
într-un seif pentru bagaje. Mi s-a părut nepoliticos. 

La gară? Un seif pentru bagaje? Asta era mesajul! 

Fitzpatrick îi spunea pe această cale unde să caute! Fără să mai 
spună nimic, Converse puse receptorul în furcă, ieşi din cabină 
şi se duse la operatoare. Plăti amîndouă convorbirile şi îi mulțumi 
femeii, neştiind dacă să-i lase sau nu un bacşiș; renunță în ultima 
clipă, spunîndu-şi că ar atrage atenția asupra sa. 

— Aţi fost deosebit de amabilă, doamnă. Dacă s-ar putea, 
v-aş mai ruga să-mi spuneți ceva. 

— Ce anume, domnule? 

— Unde este gara? 

— N-aveţi cum să treceţi de ea! Luaţi-o la stînga cînd ieşiţi 
din clădire, apoi pe a patra la stînga şi din nou pe a doua la 
stînga. Este una din mîndriile Bonnului. 

— Aţi fost foarte amabilă. 

Joel porni grăbit spunîndu-şi mereu că nu trebuie să fugă, 
pentru a nu atrage atenţia asupra lui. Totul depindea de 
autocontrol, absolut zotul. Fiecare mişcare pe care o făcea trebuia 
să fie normală, astfel încît nimeni să nu întoarcă privirile după 
el. În sfîrşit, un semn bun! Matilllon îi spusese să ia un tren; 
Fitzpatrick îi comunicase să se ducă la gară! Un seif pentru 
bagaje! 

Trecu pe lîngă uşile larg deschise de la intrare şi coti la 
dreapta, către şirul de seifuri unde îşi lăsase servieta diplomat 
înainte să se ducă la Alter Zoll ca să se întîlnească cu „Avery 
Fowler“. Se duse la acelaşi seif, dar acesta avea cheia în broască 
şi înăuntru nu era nimic. Incepu să examineze seifurile din 
apropiere, convins că trebuie să găsească ceva, fără a şti ce 
anume. Uite! Două rînduri mai sus spre dreapta! Iniţialele erau 
mici, dar clare, zgîriate pe metal de o mînă sigură — C.F: Connal 
Fitzpatrick! 

Juristul reuşise! Pusese hîrtiile acolo unde numai ei doi ştiau 
că ar putea fi! Brusc, Converse simți că ameţeşte. Cum să le 
scoată de acolo? Cum să deschidă seiful? Privi în jur, la oamenii 
care se înghesuiau, plecînd în concediu. Ceasul mare arăta ora 
două şi jumătate. Peste două ore şi jumătate birourile aveau să 
se închidă; atunci oamenii vor fi mai numeroşi. Mattilon îi 
spusese să ajungă la Emmerich în timpul orelor de vîrf, cînd 
muncitorii treceau dintr-o parte în alta a frontierei; drumul cu 
trenul pînă la Emmerich dura cam două ore, dacă exista vreun 
tren într-acolo acuma. li rămînea mai puţin de o jumătate de oră 
ca să deschidă seiful. 

La capătul holului uriaş al gării se afla un birou de informații. 
Se îndreptă spre el, în timp ce mintea încercă să găsească o 
soluție. Greutatea centurii cu bani care îi strîngea mijlocul îi 
dădea speranţe. 

— Vă mulțumesc foarte mult, spuse el funcţionarului, 
apăsîndu-şi ochelarii de soare cu ramă de baga pe nas. Fusese 
repartizat la un funcţionar care vorbea engleza, un bărbat de 
vîrstă mijlocie, cu o față ridată şi o expresie de pisică plictisită. 

— Pur şi simplu mi-am pierdut cheia de la seiful în care 
mi-am pus bagajul şi trebuie să prind trenul de Emmerich. 
Apropo, cînd pleacă primul tren spre Emmerich? 

— Ah, făcu omul cu față ca de pisică, răsfoind mersul 
trenurilor. Vilegiaturiştii ăştia nu-ţi fac decît necazuri. Ba au 
pierdut asta, ba au rătăcit aia! Trenul spre Emmerich a plecat 
acum douăzeci şi cinci de minute. Următorul este peste 
nouăsprezece minute, apoi nu mai aveţi altul decît peste o oră! 

— Vă mulţumesc. Trebuie să-l iau. Ce facem cu seiful? Joel 
scoase o bancnotă de o sută de mărci de sub marginea ghişeului 
şi o puse în fața funcţionarului. Este foarte important pentru 
mine să-mi iau bagajele şi să prind şi trenul. Aş putea să vă 
strîng mîna pentru că m-aţi ajutat? 

— Se face! exclamă funcţionarul calm, privind în stînga şi în 
dreapta, în timp ce îi strîngea mîna lui Converse şi lua banii. 
Ridică receptorul telefonului de lîngă el şi începu să vorbească 
pe un ton autoritar: Schnell! Wir müssen ein Schliessfach öffnen. 
Standort zehn Auskunjt!* 

Trînti receptorul în furcă şi îl privi pe Joel, cu un zîmbet 
strîmb în colțul gurii. 

— O să vină imediat un om şi o să vă servească, Mein Herr. 
Sîntem întotdeauna fericiți să vă ajutăm cu ceva. 

Omul veni imediat. 

— Was ist los? 

Funcţionarul îi explică în germană, apoi se uită din nou la 
Converse: 

— Vorbeşte puțin şi engleză, nu foarte bine, dar suficient ca 
să vă ajute. 

— Există anumite regulamente, spuse şeful serviciului de 
seifuri. Veniți cu mine să-mi arătaţi. 


*Repede! Trebuie să deschidem un seif de bagaje. Vino la ghişeul 
de informaţii numărul zece! 

— La mulţi ani! îi spuse Joel funcţionarului de la ghişeul de 
informaţii. 

— Nu e ziua mea, Mein Herr. 

— Eu n-am de unde să ştiu că nu este, spuse Converse, 
zîmbind şi îl luă pe feroviar de braţ. 

— Există un regulament, spuse acesta, deschizînd seiful cu o 
cheie specială. O să semnaţi pentru conținut în registru. 

Iat-o! Servieta diplomat era aşezată pe o parte; nu părea să fi 
fost forţată. Joel băgă mîna în buzunar şi scoase banii. 

— Sînt foarte grăbit, spuse el şi îi strecură în mînă o bancnotă 
de o sută de mărci, apoi, după o scurtă ezitare, încă una. Trenul 
meu pleacă peste cîteva minute. li strînse neamţului mîna 
trecîndu-i astfel banii și apoi îl întrebă calm, dar privindu-l 
insistent în ochi: N-aţi putea să spuneţi că a fost o greşeală? 

— A fost o greşeală! răspunse omul în uniformă. Grăbiţi-vă 
să prindeţi trenul! 

— Mulţumesc. Sînteţi un om foarte cumsecade. La mulți ani! 

— Was? 

— Ştiu, nu contează. Vă mulțumesc încă o dată. 

Aruncînd priviri rapide de jur-împrejur, Joel se duse spre o 
bancă de lemn care era liberă, se aşeză şi deschise servieta 
diplomat. Totul era acolo. Ar fi fost imprudent să păstreze 
materialele asupra lui. Se uită din nou de jur-împrejurul gării, 
căutînd un chioșc cu plicuri şi hîrtie de scris. Închise servieta şi 
se ridică în picioare, sperînd că va găsi pe cineva care să 
vorbească engleză. 

— Aproape toți vorbim engleza aici, Mein Herr, spuse o 
femeie mai în vârstă de la secţia de papetărie. Practic, este absolut 
necesar, mai ales pe perioada verii. Ce doriți? 

— Trebuie să trimit un raport în Statele Unite, spuse Converse 
cu un plic mare într-o mînă şi o rolă de bandă adezivă în cealaltă, 
dar trenul meu pleacă peste cîteva minute şi nu mai am timp să 
ajung pînă la oficiul poştal. 

— Sînt mai multe cutii poştale în gară, domnule. 

— Am nevoie de timbre şi nu ştiu ce valori să pun, spuse Joel 
pe un ton plîngăret. 

— Dacă vreţi, puteți să puneţi toate materialele în plic şi să 
scrieţi adresa. Eu am să-l cîntăresc şi am să vă spun ce timbre 
trebuie să cumpăraţi. Avem şi aici, dar sînt mai scumpe decît la 
poştă. 

— Nu contează. Aş vrea să-l trimit par avion, dacă se poate, 
aşa că ar fi mai bine să fie cîteva timbre în plus decît în minus. 

Cinci minute mai tîrziu, Converse îi întindea funcționarei 
plicul greu, bine sigilat şi lipit cu bandă adezivă. Deasupra 
primului dosar pusese un bilet, iar pe plic scrisese adresa cu 
litere majuscule, cît se poate de clar. Femeia i-l dădu înapoi cu 
timbrele potrivite. Converse îi plăti şi puse plicul pe tejgheaua 
din faţa lui. 

— Vă mulțumesc, spus el, uitîndu-se la ceas şi începînd să 
lingă grăbit timbrele ca să le lipească cît mai bine. Nu ştiţi cumva 
unde pot să cumpăr un bilet pentru Emmerich sau Arnhem? 

— Emmerich este în Germania, Arnhem este în Olanda. La 
orice ghişeu, domnule. 

— S-ar putea să nu mai am timp, spuse Joel, lipind ultimele 
trei timbre. Presupun că aş putea cumpăra bilet şi în tren. 

— Evident, dar este mai scump. 

— Unde este cea mai apropiată cutie poştală? 

— La celălalt capăt al gării, Mein Herr. 

Joel se uită din nou la ceas şi porni grăbit, privind în acelaşi 
timp de jur-împrejur ca să vadă dacă nu-l urmăreşte cineva. li 
rămăseseră mai puțin de opt minute ca să pună la cutie plicul şi 
să-şi cumpere bilet. In funcţie de împrejurări, ar putea elimina 
ultima operație, dar a cumpăra biletul în tren însemna să găsească 
pe cineva care să traducă şi consecinţele ar fi putut fi 
dezastruoase, dat fiind paşaportul lui german. 

În timp ce căuta cu înfrigurare cutia poştală, îşi repeta în 
minte cuvintele pe care le smîngălise pe primul dosar: Nu spune 
nimănui — repet — nimănui că ai aceste materiale. Dacă nu 
primeşti veşti de la mine în cinci zile, trimite-i-le lui Nathan S. 
Am să-i dau telefon dacă am să pot. SOŢUL tău cîndva iubitor 
şi ascultător. Cu drag, J. Privi apoi în jos la adresa scrisă pe 
plicul din mîna lui şi simți cum îl trece un fior de îngrijorare. 

Doamnei Valerie Charpentier 
R.ED. 16 

Dunes Ridge 

Cape Ann, Massachusetts 
USA 

Trei minute mai tîrziu găsi o cutie poştală şi aruncă plicul 
înăuntru, deschizînd şi închizînd capacul de mai multe ori, ca să 
fie sigur că plicul ajunsese pe fundul cutiei. Se uită apoi împrejur, 

la semne, dar cuvintele germane îl zăpăceau complet. Se simţea 
neputincios şi neajutorat, dorea să pună întrebări, dar îi era frică 
să deschidă gura, ca să nu-l recunoască cineva. 

În faţa lui era un ghişeu; două perechi plecaseră de la coadă, 
căci îşi schimbaseră brusc planurile. Mai rămăsese o singură 
persoană. Converse se repezi spre acel ghişeu. 

— Emmerich, vă rog, spuse el după ce omul din fața lui plecă. 

Funcţionarul se întoarse şi privi la ceasul din spatele lui. Apoi 
îi spuse ceva în germană, nişte fraze guturale şi rapide. 

— Verstehen Sie? întrebă el. 

— Nein... Uite! Converse puse trei bancnote de o sută de 
mărci pe tejghea şi dădu din cap agitat. 

— Vă rog, un bilet! Ştiu, nu mai am decît cîteva minute. 

Omul luă două bancnote împingînd-o pe a treia înapoi. Apăsă 
pe cîteva butoane și Joel se trezi cu un bilet în mînă. 

— Zwei minuten! ȘI 

— Peronul? La ce peron? Inţelegeți? Unde? 

— Wo? 

, — Da, asta este! Unde? 

— Acht. 

— Ce? Converse ridică în sus mîna dreaptă ca şi cînd ar fi 
vrut să indice numerele. 

Funcţionarul îi arătă opt degete. 

— Acht, repetă el, indicîndu-i lui Joel s-o ia spre stînga. 

— Opt, mulțumesc. 

Joel apucă servieta diplomat şi se grăbi fără să alerge. Văzu 
peronul. Conductorul spunea ceva uitîndu-se la ceas. 

O femeie cu multe bagaje în mînă se lovi de el, şi pachetele 
se risipiră de jos. Incercă să se scuze acoperind urletele femeii, 
ceea ce îi făcu pe mulți pasageri să se oprească şi să se uite la ei. 
Culese de pe jos cîteva sacoşe în timp ce femeia continua să 
tipe. 

Joel mormăi ceva, lăsă jos pachetele şi o luă la fugă spre 
poarta peronului pe cale să se închidă. Conductorul îl văzu şi o 
deschise repede. 

Se duse la locul lui, gîfiind, încercînd totuşi să nu facă prea 
mult zgomot. Îşi trase pălăria şi mai mult pe frunte. Rana de la 
braţul stîng îl durea. Se temea să nu se fi deschis din cauza 
ciocnirii cu femeia. Pipăi pe sub sacou, dincolo de mînerul 
revolverului pe care îl luase de la şoferul lui Leifhelm. Cămaşa 
nu era pătată de sînge şi Joel oftă ușurat. 

Nu-l observă pe bărbatul care se uita la el de pe bancheta 
cealaltă. 


La Paris, secretara se aşeză la biroul ei, ținînd receptorul 
lipit de ureche şi vorbind în şoaptă. 

— Asta e tot, spuse ea calmă. Ai reținut? 

— Da, spuse bărbatul de la celălalt capăt al firului. Este 
extraordinar. 

— De ce? Pentru asta mă aflu aici. 

— Bineînţeles. Ar fi trebuit să spun tu eşti extraordinară. 

— Aşa da. Ce instrucţiuni primesc în continuare? 

— Din păcate, foarte grele. 

— Aşa mi-am închipuit şi eu. Nu ai de ales. 

— Tu ai? 

— S-a făcut. Ne vedem la Taillevent. La ora opt, e bine? 

— Să-ţi pui rochia aceea neagră. O ador. Aşadar, la ora opt, 
draga mea. 

Secretara puse receptorul în furcă, se ridică de pe scaun şi 
îşi netezi rochia. Deschise un sertar şi scoase din el o poşetă, 
şi-o puse pe umăr şi se îndreptă spre biroul patronului ei. Bătu 
la ușă. 

— Da? răspunse Mattilon din interior. 

— Sînt Suzanne, domnule. 

— Intră, spuse René, lăsîndu-se pe spătarul scaunului în timp 
ce femeia intra în încăpere. Ultima adresă a fost plină de expresii 
imposibile, aşa este? 

— Cîtuşi de puţin, domnule. Numai că ... nu ştiu dacă se 
cuvine să spun asta... 

— Ce-ar putea să nu se cuvină? Şi chiar dacă ar fi, la vîrsta 
mea aș fi atît de măgulit încît probabil că i-aş spune şi soției 
mele. 

— Oh, domnule... 

— Lăsînd gluma deoparte, eşti aici abia de două săptămîni, 
dar parcă ai fi de cînd lumea. Lucrezi excelent şi apreciez în 
mod deosebit acest lucru. 

— Secretara dumneavoastră este o bună prietenă de-a mea, 
domnule. Nu puteam s-o fac de ris. 

— Ei bine, îţi mulțumesc foarte mult. Sper ca Dumnezeu s-o 
ajute să se însănătoşească. Tinerii din ziua de astăzi conduc 
maşina atît de repede — şi este aşa de periculos. Scuză-mă, 
Suzanne, ce voiai să-mi spui? 

— N-am fost la masă, domnule. Mă întrebam dacă... 
— O, bineînţeles, ce neatent sînt! Te rog, du-te la masă, şi 
adu-mi nota de plată. O să o achit eu. 

— Nu este nevoie, dar vă mulțumesc pentru propunere. 

— Nu este o propunere, Suzanne, ci un ordin. Acum te rog să 
pleci. 
— Mulţumesc, domnule. 

Suzanne se întoarse spre uşă, o deschise încetişor, apoi se 
opri. Se întoarse şi văzu că Mattilon era absorbit de lectură. 
Inchise ușa, băgă mîna în poşetă şi scoase un pistol mare cu un 
amortizor perforat, se răsuci pe călcîie şi se îndreptă spre birou. 
Avocatul ridică privirile. 

— Ce? 

Suzanne trase trei focuri, unul după altul. René Mattilon fu 
aruncat înapoi, în scaun, cu craniul străpuns de gloanțe. 

— Pentru numele lui Dumnezeu, unde ai fost? strigă Valerie 
în receptor. Am încercat toată ziua să dau de tine! 

— Azi-dimineaţă, cînd am auzit ştirile, mi-am dat seama că 
trebuie să iau primul avion spre Washington, spuse Lawrence 
Talbot. 

— Doar nu crezi ce spun ăştia? Nu se poate să crezi! 

— Ba cred şi, ceea ce este încă şi mai rău, mă simt răspunzător. 
Mă simt ca şi cînd aş fi apăsat eu însumi pe trăgaci, fără să 
vreau şi, într-un anume fel, exact aşa stau lucrurile. 

— Naiba să te ia, Larry, explică-mi ce vrei să spui. 

— Joel mi-a telefonat de la un hotel din Bonn, al cărui nume 
nu-l ştia. Vorbea aiurea, Val. Ba era calm, ba începea să urle, iar 
în cele din urmă a recunoscut că este derutat şi înspăimâîntat. A 
continuat să turuie, destul de incoerent, şi mi-a relatat o poveste 
incredibilă: cum a fost făcut prizonier şi ținut într-o închisoare 
de piatră, cum a scăpat şi a fugit printr-o pădure, s-a ascuns în 
apa unui rîu şi a păcălit toate patrulele şi paznicii, şi cum a mai 
omorît încă un om, pe care l-a numit „cercetaş“. A tot răcnit la 
mine că trebuie să plece de acolo, că oamenii continuau să-l 
caute prin pădure şi scotoceau pe malul rîului... S-a întîmplat 
ceva cu el. S-a întors în zilele acelea cumplite cînd era prizonier 

de război. Tot ceea ce spune, tot ce descrie nu sînt decît noi trăiri 
ale acelor experienţe — durerea, stresul, tensiunile care îl 
copleşeau cînd fugea ca să-şi salveze viața. Nu mai e el însuşi şi 
cred că aceasta explică totul. Cînd zbori cu opt sute de kilometri 
pe oră n-ai voie să confunzi o umbră de pe ocean cu un portavion, 
dacă instrumentele nu mai funcționează. Şi tu care spuneai că 
nu minte. 

— O fi minţit uneori, dar niciodată cînd e vorba de lucruri 
importante. 

— Dar asta a fost înainte să se îmbolnăvească, înainte să devină 
violent... L-a ucis şi pe omul de la Paris, a recunoscut față de 
mine. 

— Nu! exclamă îngrozită Valerie. 

— Ba da, din păcate. Tot aşa după cum l-a ucis şi pe Walter 
Peregrine. 

— Şi tu ai crezut în teoria asta trasă de păr? Greşeşti profund, 
Larry! 

— Doi psihiatri de la Departamentul de Stat au explicat ce l-a 
determinat, dar au folosit nişte expresii pe care nu sînt sigur că 
pot să le reproduc. Regresiune latentă progresivă — cred că aşa 
au spus. 

— Aiureli! 

— S-ar putea să ai dreptate într-o singură privință — Geneva. 
Aminteşte-ţi ce ai spus, că totul a început la Geneva. 

— Imi amintesc. Şi ce e cu Geneva? 

— Acolo a început totul, toți cei de la Washington sînt de 
acord cu asta. Nu ştiu dacă ai citit ziarele... 

— Numai The Globe; sînt abonată. Nu m-am dezlipit de lîngă 
telefon. 

— Era fiul lui Jack Halliday — de fapt, fiul lui vitreg. El era 
avocatul care a fost ucis la Geneva. Se pare că fusese un lider al 
mişcării antirăzboinice din anii '60 şi oponentul lui Converse în 
procesul de fuziune. S-a stabilit că s-au întîlnit şi au luat micul 
dejun împreună înainte de şedinţă. Se presupune că l-a provocat 
pe Joel într-un în mod brutal, căci avea o reputație de om dur. 

— Şi de ce ar fi făcut asta? întrebă Val, simțind cum intră din 
nou în alertă. 

— Ca să-l descumpănească pe Joel. Să-i distragă atenția. Nu 
uita că era vorba de milioane de dolari şi avocatul care ieşea cel 
mai bine cîştiga bani frumoşi — un şir întreg de clienți ar fi aşteptat 

apoi în anticamera lui. Există anumite dovezi că Halliday a reuşit. 

— Ce dovezi? 

— Prima parte este tehnică, aşa că n-am să încerc să-ți explic; 
am să-ți spun doar că a fost un transfer subtil de acțiuni cu drept 
de vot care, în anumite condiții de piață, ar fi putut conferi 
clienţilor lui Halliday un cuvînt mai greu de spus în 
managementul corporației decît le-ar fi oferit fuziunea ca atare. 
Joel a acceptat tranzacţia; nu cred că ar fi făcut acest lucru în 
mod normal. 

— In mod normal? Și care este a doua parte? 

— Comportamentul lui Joel la şedinţă. După cum susțin 
rapoartele — după discuţii cu toți cei care s-au aflat în acea 
încăpere — se pare că era agitat, distrat. Mai mulți dintre avocații 
prezenţi au afirmat că a stat izolat, lîngă fereastră, aproape tot 
timpul, şi s-a uitat afară ca şi cînd ar fi aşteptat ceva. Era atît de 
distrat încît a fost nevoie să i se repete întrebările şi îi privea de 
parcă n-ar fi înțeles despre ce e vorba. Era cu gîndurile în altă 
parte, altceva îl preocupa foarte tare. 

— Larry! strigă Valerie. Ce tot spui acolo? Vrei să sugerezi 
că Joel a fost implicat în uciderea lui Halliday? 

— Ipoteza nu poate fi exclusă, spuse Talbot trist. Nici din 
punct de vedere psihologic, nici prin prisma celor văzute de cei 
aflați în holul în care a murit Halliday. 

— Şi ce au văzut acolo? şopti Valerie. În ziar spunea că a 
murit cu capul în braţele lui Joel. 

— Din păcate, cred că mai este ceva, draga mea. Am citit 
rapoartele. După cum susţine un recepționer şi alți doi avocaţi, 
între ei a avut loc un schimb violent de cuvinte înainte ca Halliday 
să-şi dea sufletul. Nimeni nu ştie exact ce şi-au spus, dar cu toții 
sînt de acord că părea să fie ceva urît, iar Halliday s-a agăţat cu 
mîinile de reverele hainei lui Joel, ca şi cînd ar fi vrut să-l acuze 
de ceva. Mai tîrziu, cînd a fost interogat de poliția din Geneva, 
Joel a susținut că nu a avut loc nici o discuţie coerentă, ci numai 
nişte cuvinte fără legătură, rostite de muribund. Raportul poliției 
a mai adăugat că Joel nu s-a comportat ca un martor cooperant. 

— Pentru numele lui Dumnezeu, probabil că era în stare de 
şoc! Doar ştii şi tu prin ce a trecut. 

— Putem admite şi asta, Valerie, dar totul trebuie examinat 
cu atenție, mai ales comportamentul lui. 

— Dar ce îşi închipuie că a făcut? Care este ultima teorie? Că 

Joel s-a dus pe stradă, a văzut pe cineva care se potrivea cu 
scopurile lui şi l-a angajat ca să-l ucidă pe Halliday? Zău aşa, 
Larry, e de-a dreptul ridicol. 

— Mai există şi alte aspecte, anumite întrebări şi răspunsuri, 
însă ceea ce s-a întîmplat este tragic, nicidecum ridicol. 

— Foarte bine, foarte bine, spuse Valerie, grăbită. Dar de ce 
ar fi făcut una ca asta? De ce să fi vrut să-l ucidă pe Halliday? 
De ce? , 

— Cred că este limpede. li disprețuia pe cei de teapa lui 
Halliday. Un om care a stat acasă, în siguranță, care îi condamna 
Şi îi ridiculiza pe cei ca Joel numindu-i asasini sau lachei... care 
făcuseră sacrifeii inutile. Alături de comandanții lui pe care îi 
ura, cei din tagma lui Halliday trebuie să fi reprezentat tot ce 
detesta mai mult pe lume. Unii le ordonau să intre în luptă, să se 
lase schilodiţi, ucişi, prinşi... schingiuiți, ceilalți îşi băteau joc 
de tot ceea ce înduraseră ei. Indiferent ce o fi spus Halliday la 
micul dejun, probabil că pentru Joel avusese efectul unei lovituri 
de măciucă în moalele capului. 

— Şi tu crezi, spuse Valerie calmă, simțind cum cuvintele i 
se opresc în gât, tu crezi că din acest motiv îl voia pe Halliday 
mort? 

— Răzbunare latentă. Aceasta este teoria acceptată în 
momentul de față. 

— Nu este adevărat şi nu poate fi adevărat, n-are logică. 

— Este vorba de experți de înaltă clasă, Val, de medici şi 
doctori în ştiinţele comportamentului. Au analizat tot ceea ce se 
ştie şi au ajuns la concluzia că acesta este modelul clasic de 
comportament pe care îl reprezintă Joel: schizofrenie patologică 
instantanee, indusă de starea de şoc. 

— Sună impresionant. Ar trebui să şi-o brodeze pe bonetele 
lor albe, căci acolo îşi are locul. 

— Nu cred că poţi să iei parte la această dispută... 

— Ba pot şi încă al naibii de bine, îl întrerupse fosta doamnă 
Converse. Dar nimeni nu s-a obosit să mă întrebe pe mine, sau 
pe tatăl lui Joel sau pe sora lui — care, întîmplător, a fost una 
dintre acele protestatare despre care tot vorbiti atît. Nu există 
nici o posibilitate ca Halliday să-l fi provocat pe Joel în modul 
în care spui că a făcut-o — indiferent că era mic dejun, dejun sau 
cină. 

— Nu poți afirma aşa ceva, draga mea. Pur şi simplu nu ai de 
unde să ştii. 

— Uite că ştiu, Larry. Pentru că Joe considera că cei de teapa 
lui Halliday, cum spui tu, au dreptate. Nu era întotdeauna 
entuziasmat de felul în care conduceau treburile, dar considera 
că au dreptate. 

— Nu cred. Nu după tot ce a îndurat. 

— Atunci du-te la altă sursă — parcă așa îi spui. la cîteva din 
dosarele acelea pe care înalții preoți ai ştiinţelor comportamentale 
le-au trecut cu vederea... Cînd Joel s-a întors acasă, s-a organizat 
o paradă pentru el la baza militară aeriană Travis din California, 
unde i s-a oferit tot ce a dorit, chiar şi cheile de la apartamentul 
unei stele de cinema din Los Angeles. Am dreptate? 

— Îmi amintesc că s-a organizat o ceremonie de bun venit 
pentru omul care evadase în împrejurări extraordinare. Secretarul 
de stat l-a întîmpinat la coborîrea din avion. Aşa este? 

— Exact aşa, Larry. Şi atunci, cum se explică toate astea? 
Unde a mai fost el sărbătorit în felul acesta? 

— Nu înţeleg ce vrei să spui. 

— Uită-te în dosare. Nicăieri. Cîte invitaţii a primit? Din toate 
oraşele şi municipiile şi companiile şi organizaţiile alea, toate 
împinse de la spate de Casa Albă? O sută, cinci sute, o mie? Și 
ştii cîte a acceptat? Spune-mi, Larry, ştii? Inalţii preoţi ţi-au spus 
ceva despre asta? 

— Nu s-a pus problema. 

— Bineînţeles că nu s-a pus problema. N-a acceptat nici una, 
Larry. N-o putea face. Considera că orice zi de război în plus 
era încă o zi dintr-un infern care şi aşa durase prea mult! N-a 
fost de acord să i se folosească numele în felul acesta. 

— Nu înţeleg unde vrei să ajungi, spuse Talbot sec. 

— Halliday nu era duşmanul lui, nu aşa cum încerci tu să 
spui. Trăsăturile de penel nu sînt corecte. Imaginea aceasta nu 
se încheagă pe pînză. 

— Metaforele tale mă depăşesc, Val. Ce tot încerci să-mi spui? 

— Că aici e ceva care miroase urît, Larry. Este atît de putred 
încît abia dacă mai pot respira, iar duhoarea nu vine de la fostul 
meu soţ, ci de la voi toți. 

— Pe mine trebuie să mă scoţi din cauză. Tot ce doresc e să-l 
ajut. Credeam că ştii asta. 

— Da, ştiu, zău că ştiu, Larry. La revedere, nu e vina ta. 

— Am să te sun imediat ce aflu ceva. 

— Te rog. La revedere. 

Valerie puse receptorul în furcă şi privi ceasul. Era timpul să 

se ducă la aeroportul Logan din Boston ca să-l ia pe Roger 
Converse. 


— In Köln um zehn nach drei! răsună vocea din megafoane. 

Converse privea pe geam, privind gările care se succedau 
una după alta în timp ce trenul se apropia de Köln: Bornheim, 
Wesel, Briihl. Trenul era pe trei sferturi plin, ceea ce însemna că 
fiecare banchetă dublă avea cel puţin un ocupant, dar erau şi 
locuri libere. Cînd plecaseră din gară, pe locul ocupat de el stătuse 
o femeie tînără îmbrăcată frumos. Ceva mai în spate se aşezase 
o altă femeie, o prietenă de-a ei care o strigase. Vecina lui îi 
spusese ceva în germană şi cum nu răspunse cele două îl priviră 
ciudat. Femeia pufnise nerăbdătoare, se ridicase iritată şi se 
dusese lîngă prietena ei. 

Tînăra lăsase pe banchetă un ziar, acelaşi ziar care avea 
fotografia lui pe prima pagină. Joel rămase cîteva clipe cu privirile 
aţintite asupra ziarului, şi apoi ocupă locul rămas liber, împăturind 
cu grijă ziarul în aşa fel încât fotografia să nu se mai vadă. Privi 
cu grijă de jur-împrejur, ținîndu-şi ca din întîmplare mîna în 
dreptul gurii, încercînd să dea impresia că se gîndeşte la ceva. 
Atunci remarcă faptul că cineva îl studia — omul privea la el în 
timp ce discuta animat cu o femeie mai în vîrstă care şedea lîngă 
el. Bărbatul îşi mută privirile şi Converse se simţi uşurat. Preţ 
de o secundă văzu chipul omului, înainte să se întoarcă cu fața 
spre geam. Chipul i se păru cunoscut; mai vorbise cu bărbatul 
acela, dar nu-şi putea aminti unde şi nici cînd. Constatarea aceasta 
îl înspăimîntă. Unde îl mai văzuse? Cînd îl văzuse? Bărbatul 
acela îl cunoştea? Ştia cum îl cheamă? 

Bărbatul nu se trădă. Se întoarse din nou către femeia cu 
care stătea de vorbă şi îşi continuară conversaţia vioaie. Joel 
încercă să și-l imagineze pe individ, în ansamblu; poate că asta 
avea să-l ajute. Era un om solid, nu foarte înalt, dar lat în umeri, 
cu o înfăţişarea jovială, sub care Joel ghici o anumită răutate. 
Cînd îl mai văzuse? Unde? Trecuseră zece minute de cînd 
avusese loc schimbul de priviri şi Joel nu progresase deloc, 
scotocind prin memorie. Era furios şi înspăimâîntat. 

— Wir kommen in zwei Minuten in Köln an. Bitte achten Sie 


auf Ihr Gepäck!* 


*Peste două minute ajungem la Köln. Vă rugăm să aveți grijă de 
bagaje! 

Mai mulţi pasageri se ridicară de pe locurile lor, îşi puseră 
jachetele, îşi neteziră pantalonii sau fustele și se întinseră să-şi 
ia bagajele. In timp ce trenul încetinea, Converse îşi lipi fața de 
geam, răcorindu-şi fruntea înfierbîntată. Aştepta să se întîmple 
ceva care să hotărască cum să procedeze. 

Minutele treceau, iar mintea lui era pustie. Pasagerii urcau 
şi coborau, mulți avînd în mînă serviete — serviete diplomat — 
asemănătoare cu cea pe care el o lăsase într-o cutie de gunoi din 
Bonn. Ar fi vrut s-o păstreze, dar nu se putea. Era un dar de la 
Valerie, la fel ca şi stiloul lui cu peniță de aur, amîndouă purtînd 
inițialele lui şi amintind de vremuri mai bune... Nu, nu mai bune, 
îşi spuse el, pur şi simplu diferite. Nimic nu era nici mai bun, 
nici mai rău. Nu se putea face o comparaţie. Fie rămîneai 
împreună, fie te despărțeai. Ei se despărțiseră. Atunci de ce îi 
trimisese ei conținutul servietei? Răspunsul era cît se poate de 
logic: ea va şti ce să facă cu el; nimeni altcineva nu intra în 
discuţie. Talbot, Brooks şi Simon erau excluși. Tatăl lui? Pilotul 
acela cu un simț al datoriei atît de puternic încît fusese cît pe-aci 
să-şi piardă viaţa? Îl iubea pe bătrînul Roger, mult mai mult 
decît bănuia că acesta îl iubeşte, dar aviatorul nu era niciodată 
cu picioarele pe pămînt. Pe pămînt trebuia să întreţii anumite 
relaţii, or la asta Roger nu se pricepea. Nu ştiuse cum să se 
poarte nici cu soţia lui, pe care pretindea că o iubise. Doctorii 
spuseseră că murise din cauza unui accident coronarian. Joel 
era convins că murise de supărare pentru că fusese neglijată. 
Roger dispăruse de vreo cîteva săptămîni, aşa că nu mai rămăsese 
decît Valerie... iubita sa Valerie de altădată... 

— Entschuldigen Sie. Ist der Platz frei?* Vocea aparținea 
unui individ cam de aceeaşi vîrstă cu el care ducea în mînă o 
servietă. 

Dîndu-şi seama că acesta se referea la locul gol de lîngă el, 
Joel dădu din cap, afirmativ. 

— Danke, spuse omul şi se aşeză, lăsîndu-și servieta la 
picioare. Apoi scoase un ziar de sub brațul stîng şi îl deschise. 
Converse se încordă văzîndu-şi fotografia pe prima pagină. Se 
întoarse din nou cu fața către geam, trăgîndu-şi borul pălăriei 
moi pe frunte, încercînd să arate ca un călător obosit, care nu 


* Scuzaţi, vă rog, locul acesta este liber? 

doreşte decît să poată aţipi puțin. Cîteva clipe mai tîrziu, cînd 
trenul se puse din nou în mişcare, crezu că reuşise. 

— Verrückt, nicht wahr?* spuse bărbatul de lîngă el care 
citea ziarul. 

Joel se foi în loc şi deschise ochii mormăind somnoros: 

— Mm? 

— Foarte trist, adăugă omul tot în germană, bătînd cu mîna 
dreaptă în ziar în chip de scuze. 

Converse își lipi din nou capul de geam, a cărui răcoare îi 
oferea oarecare uşurare. Închise ochii, iar întunericul i se păru 
mai bine venit ca oricînd... Nu, nu era așa. Își amintea şi de alte 
împrejurări cînd îl binecuvîntase. In lagăre fuseseră momente 
cînd crezuse că nu va reuși să menţină aparențele de forță şi de 
revoltă. Cînd în el totul dorea să capituleze, ar fi fost esenţial să 
audă cîteva cuvinte de alinare, să vadă un zîmbet de încurajare. 
Apoi venea întunericul şi el putea să plîngă, lăsînd lacrimile să-i 
inunde faţa. Și cînd acestea se opreau, furia îl cuprindea din 
nou. Lacrimile îl curățau în mod miraculos de îndoieli şi temeri 
şi îl făceau să redevină un om întreg. Şi era din nou un om furios. 
Intunericul era aşa de îmbietor. 

— Wir kommen in fiinf Minuten in Diisseldorf an! 

Joel tresări şi se întinse, căci îi înțepenise gîtul. Moţăise destul 
de mult timp, judecînd după amorţeala din omoplați. Omul de 
lîngă el citea un fel de raport; ziarul, împăturit frumos, se afla 
între el şi Converse. Era împăturit în aşa fel încît fotografia lui 
Converse se afla deasupra. Omul îşi deschise servieta, puse 
raportul înăuntru, apoi închise capacul şi se întoarse către 
Converse. 

— Der Zug ist piinktlich** , spuse el dînd din cap. 

Joel dădu şi el din cap, dîndu-şi brusc seama că pasagerul 
de pe partea cealaltă a trenului se ridicase împreună cu femeia 
mai în vîrstă şi îi răspundea la o întrebare, în timp ce ochii îi 
alunecară din nou către Converse. Joel se îndesă şi mai mult în 
banchetă şi îşi reluă înfăţişarea de călător obosit, cu borul pălăriei 
lăsat peste ochelari. Cine era omul acela? Dacă se cunoşteau, 
cum de nu spunea nimic, date fiind împrejurările? Cum de putea 


*Un nebun, nu-i aşa? 
**Trenul ajunge la timp. 

doar să-l privească, din cînd în cînd, şi apoi să-şi reia discuția cu 
doamna? Pînă la urmă va trebui să se trădeze şi să dea semne că 
îl recunoaşte. 

Trenul începu să încetinească. Curînd se vor auzi fluierăturile 
care vor anunţa sosirea lor la Düsseldorf. Converse se întrebă 
dacă neamţul de lîngă el are de gînd să coboare. Îşi închisese 
servieta, dar nu manifesta intenţia de a se ridica pentru a se așeza 
la coada care se formase deja pe intervalul dintre banchete. Omul 
luă ziarul şi îl deschise, slavă Domnului, la altă pagină. 

Trenul se opri, şi alţi pasageri luară locul celor care 
coborîseră. De data asta majoritatea erau femei cu sacoşe de 
cumpărături şi pungi de plastic cu însemnele unor magazine. 
Trenul de Emmerich era un fel de navetă specială, asemeni celor 
care mergeau de la New York la Westchester şi Connecticut. 
Joel văzu cum bărbatul din partea cealaltă a intervalului o conduse 
pe interlocutoarea lui pînă la capătul cozii, îi strînse mîna foarte 
politicos, apoi reveni la locul lui. Converse întoarse capul spre 
geam, Şi închise ochii. 

— Bitte, können wir die Plätze tauschen? Dieser Herr ist ein 
Bekannter. Ich sitze in der nächsten Reihe*. 

— Sicher, aber er schläft ja doch nur*. 

— Ich wecke ihn*. 

Neamtul de lîngă Converse rîse şi se ridică. Bărbatul care-l 
intriga pe Joel se aşeză lîngă el. 

Converse se întinse şi căscă, acoperindu-şi gura cu mîna 
stîngă, în timp ce dreapta o strecură pe sub sacou, spre mînerul 
pistolului pe care îl luase de la şoferul lui Leifhelm. Dacă va fi 
necesar, îi va arăta acest pistol noului lui tovarăș de călătorie 
care i se părea cunoscut. Trenul se puse în mişcare, şi zgomotul 
crescu în intensitate Acum era momentul. Joel se întoarse către 
bărbat cu o privire care arăta că îl recunoaşte, dar atît. 

— Mi-am închipuit eu că eşti dumneata, spuse omul care era 
evident american, zîmbind cu gura pînă la urechi, un zîmbet 
care nu exprima plăcerea revederii. 

Joel avusese dreptate, era ceva răutăcios în omul acesta obez; 


— Vă rog, putem să schimbăm locurile? Domnul acesta este un 
cunoscut al meu. Stau pe rîndul celălalt. — Sigur, numai că doarme 
întruna. — Íl trezesc eu. 

pînă şi vocea îi spunea acelaşi lucru; îşi dădu seama că o mai 
auzise undeva — dar nu-și amintea unde anume. 

— Eşti sigur? întrebă Joel. 

— Sigur că sînt sigur. Dar pun pariu că nu mai ştii unde 
ne-am văzut. 

— Ca să fiu sincer, nu. 

— Te înţeleg. Dar eu recunosc întotdeauna un bun şi bătrîn 
yankeu. N-am făcut decît vreo două greşeli de cînd tot țopăi prin 
lumea largă ca să-mi vînd produsele astea, aproape originale. 

— Copenhaga, spuse Converse, amintindu-și fără plăcere că 
aşteptase împreună cu el să li se aducă bagajele. Şi una dintre 
greşelile dumitale a fost la Roma, cînd l-ai luat pe un italian 
drept hispanic din Florida. 

— Exact! Ticălosul ăla m-a păcălit, cu barba aia a lui şi mutra 
de drogat. Cum ziceai că te cheamă? 

— Rogers, spuse Joel fără nici un alt motiv decît acela că se 
gîndise la tatăl lui cu o clipă mai înainte. Vorbeşti germana, 
adăugă el, pe ton constatativ. 

— Păi, cred şi eu. Germania de Vest este piața noastră cea 
mai importantă. Taică-meu era neamţ. 

— Şi ce ziceai că vinzi? 

— Fel de fel de imitații de haine. Să nu mă înţelegi greşit. Să 
zicem că vrei un costum marca Balenciaga, da? li schimbi cîțiva 
nasturi şi îi trînteşti un buzunar unde n-ar trebui să fie, apoi 
trimiti marfa în Bronx şi Jersey, unde oamenii îi lipesc o etichetă 
nouă „Valenciana'“. După aceea vinzi tot balotul la o treime din 
preț şi toată lumea e fericită, cu excepţia lui Balenciaga, care 
n-are ce face, fiindcă treaba este legală. 

— Eu n-aş fi chiar aşa de sigur. 

— Ei bine, ar trebui să scormoneşti foarte mult ca să dovedești 
că e ceva ilegal. 

— Din păcate, e foarte adevărat. 

— Nu trebuie să mă înţelegi greşit. Oferim servicii şi mărfuri 
pentru mii de gospodine foarte cumsecade care nu-şi pot permite 
să cumpere la preţul de la Paris. lar eu îmi cîştig cinstit pîinea. 
De exemplu, tipa aia veştejită cu care vorbeam mai înainte, este 
proprietara cîtorva magazine specializate din Köln şi Düsseldorf, 
iar acum vrea să se extindă şi la Bonn. O joc cum îmi place. 

Orăşelele se succedau rapid în goana trenului: Leverkusen... 
Lagenfeld... Hilden... Şi comis-voiajorul continua să vorbească, 

istorisind fel de fel de bancuri fără haz cu o voce iritantă, 
sîcîitoare. 

— Wir kommen in fünf Minuten in Essen an! 

Şi la Essen începu nebunia. 

Mai întîi se produse agitația, dar nu brusc. Ea crescu rapid 
în volum, ca un talaz uriaş care se apropie mugind de țărm, 
pentru a se izbi de stînci într-un zgomot asurzitor. Pasagerii care 
se îmbarcau vorbeau toți deodată, cu voci emoționate, întorceau 
mereu capul, răsucindu-şi gîturile ca să audă ce spuneau ceilalți. 
Unii dintre ei aveau mici tranzistoare pe care le ţineau chiar la 
ureche, alții dăduseră volumul la maximum la cererea celor din 
jur. Cu cît trenul se aglomera mai mult, conversațiile deveneau 
mai zgomotoase şi mai animate. Peste ele se suprapuneau 
sunetele metalice ale radioului. O tînără în uniforma unei şcoli 
particulare, cu manualele şi caietele într-un sac de pînză, se aşeză 
pe scaunul din fața lui Converse. Pasagerii se adunau şi se 
înghesuiau în jurul ei, întrebînd-o, se pare, dacă nu poate să dea 
radioul mai tare. 

— Ce s-a întîmplat? întrebă Converse, întorcîndu-se către 
obezul de lîngă el. 

— Stai puţin! răspunse acesta, aplecîndu-se înainte cu mare 
greutate şi ridicîndu-se de pe banchetă. Lasă-mă să ascult. 

Dintr-o dată, printre paraziți, Converse auzi două voci, pe 
lîngă cea a crainicului. Apoi Joel auzi cuvintele rostite în engleză, 
dar îi fu aproape imposibil să le înțeleagă, căci un translator se 
repezi să ofere traducerea germană. 

— O investigaţie amănunțită... Eine gründliche 
Untersuchung... cu participarea tuturor forțelor de securitate... 
die alle Sicherheitsbelagschaften... erfordert... a fost lansată... 
wurde veranlasst. 

Converse îl apucă pe grăsan de haină. 

— Ce se întîmplă, spune-mi şi mie ce s-a întîmplat? 

— Nebunul ăla a omorît din nou!... Stai că mai spune ceva. 
Lasă-mă să ascult. 

Şi din nou se auziră nişte hirîieli, apoi vocea emoționată a 
crainicului reveni. Joel simţi cum îl cuprinde groaza, în timp ce 
limba neînțeleasă curgea în valuri din micuțul aparat de radio. 
In cele din urmă diatriba guturală încetă. Pasagerii îşi îndreptară 
spatele. Unii se ridicară în picioare, adresîndu-se celor de lîngă 
ei, cu voci ridicate, ba chiar pițigăiate, şi conversațiile animate 

se reluară. Americanul se lăsă pe banchetă, gîfîind puternic, nu 
atît din cauza veştilor teribile pe care le aflase de la radio, cît 
mai degrabă din cauza efortului fizic. 

— Vrei să-mi spui şi mie ce s-a mai întîmplat? întrebă 
Converse încercînd să-şi ascundă neliniştea. 

— Da, sigur, spuse omul, scoţînd o batistă din buzunarul de 
la piept şi ştergîndu-şi fruntea. Lumea asta minunată este plină 
de tot felul de nebuni. Pentru numele lui Dumnezeu, nici nu mai 
ştii cu cine stai de vorbă! Dacă ar fi după mine, fiecare înc 
născut saşiu sau care nu poate să ia țîța în gură ar trebui omorît 
imediat. M-am săturat de tot felul de ciudaţi, dacă înţelegi ce 
vreau să spun. 

— Este foarte interesant, totuşi spune-mi ce s-a întîmplat. 

— Da, foarte bine. Grăsanul îşi puse batista în buzunar, apoi 
îşi slăbi cureaua de la pantaloni şi îşi desfăcu nasturele de 
deasupra şlițului. 

— Soldatul ăla, individul care conduce sediul de la Bruxelles... 

— Comandantul suprem al forțelor NATO, spuse Joel, 
îngrozit. 

— Da, ăsta. A fost împuşcat, l-au împuşcat în cap în mijlocul 
străzii, în timp ce ieşea dintr-o restaurant din cartierul vechi. Era 
în haine civile. 

— Cînd? 

— Acum două ore. 

— Ştiu cine a făcut treaba asta? 

— Tot individul ăla care l-a lichidat şi pe ambasadorul de la 
Bonn. Nebunul! 

— Şi de unde ştiu asta? 

— Au pus mîna pe armă. 

— Pe ce? 

— Pe pistolul individului. Tocmai de asta au întîrziat să dea 
ştirea pe post. Au vrut să confrunte amprentele cu cele de la 
Washington. Se potrivesc, şi presupun că şi raportul balistic va 
confirma că arma este aceeaşi cu care a fost ucis ăla, cum îi 
zice... 

— Peregrine, spuse calm Converse, deși era îngrozit. Dar 
partea cea mai rea abia urma. 

— Şi cum au pus mîna pe armă? 

— Păi l-au însemnat pe ticălos. Comandantul avea un 
bodyguard, care a tras în nebun şi l-a nimerit — se crede că în 

braţul stîng. Cînd nebunul şi-a dus mîna la rană, a scăpat pistolul. 
Toate spitalele şi toți doctorii au fost alertați şi se fac cercetări la 
toate punctele de frontieră; fiecare paşaport american este 
controlat atent, toți americanii sînt puşi să-şi suflece mîneca stîngă 
Şi oricine seamănă cît de cît cu individul este reținut. 

— Sînt foarte riguroşi, spuse Joel, neștiind ce altceva ar putea 
spune şi simțind cum începe să-l doară din nou rana de la braţ. 

— Asta aşa e, continuă comis-voiajorul. Îl caută de la Marea 
Nordului la Mediterana. Au informaţii că a fost văzut în avioane 
de la Anvers, Rotterdam şi după aceea înapoi la Diisseldorf. 
Ştii, de la Düsseldorf la Bruxelles drumul nu durează mai mult 
de patruzeci şi cinci de minute. Am un prieten la Miinchen care 
ia avionul de cîteva ori pe săptămînă ca să dejuneze la Veneţia. 

— Da, sînt zboruri scurte... Ai mai auzit şi altceva? 

— Zic că s-ar putea să se îndrepte spre Paris sau Londra, s-ar 
putea şi spre Moscova. Verifică toate aeroporturile particulare, 
fiindcă îşi închipuie că are prieteni care îl ajută — halal prieteni, 
n-am ce spune. Un grup de lunatici ca şi el. Este comparat cu 
Carlos, tipul ăla căruia i se zice „Şacalul“. Ce părere ai? Se 
vorbeşte că dacă individul ajunge la Paris, s-ar putea ca cei doi 
să se combine şi să urmeze alte execuţii. Dar Converse ăsta îşi 
are stilul lui. Le pune cîte un glonţ în cap. Bun băiat, nu-i aşa? 

Joel înțepeni, şi simți un gol imens în stomac. Era pentru 
prima oară cînd îşi auzea numele rostit ca din întîmplare de un 
necunoscut care îl identifica cu asasinul psihopat căutat de mai 
multe guverne din state ale căror graniţe erau păzite cu grijă. 
Generalii Aquitaniei îşi făcuseră meseria cu precizie, mergînd 
pînă acolo încît aplicaseră amprentele lui pe o armă şi îl răniseră 
la braț. Dar ce sincronizare — oare cum de reușiseră? De unde 
ştiau că nu se află în vreo ambasadă cerînd azil temporar pînă va 
putea să-şi stabilească nevinovăția? Cum de puteau să rişte atît? 

Şi apot își dădu seama că trebuie să-și stăpînească degetele 
care începuseră să-i tremure. Încercă să-şi reprime panica. 
Telefonul dat lui Mattilon! Telefonul lui René putea fi ascultat 
foarte uşor de Sârete sau de Interpol, iar informatorii Aquitaniei 
au răspîndit vestea imediat! O, Dumnezeule! Nici unul din ei nu 
se gîndise la asta. Acum știau unde se află şi indiferent unde 
s-ar fi dus, cădea în capcană! Aşa cum spusese comis-voiajorul, 
oricine putea lua avionul de la München pînă la Viena să ia prânzul 
şi să se întoarcă la birou pentru a participa la întîlnirile 

programate. Un altul putea să ucidă pe cineva la Bruxelles şi să 
se afle patruzeci de minute mai tîrziu în trenul de Diisseldorf. 
Aici distanţele se măsurau în jumătăți de oră. De la punctul zero 
din Bruxelles, în aproximativ două ore se putea ajunge în diverse 
oraşe mari sau la diverse puncte de frontieră. Oare hăitaşii lui se 
aflau în tren? S-ar putea, deşi nu aveau cum să ştie ce tren luase. 
Le era mai uşor să-l aştepte la Emmerich. Trebuia să se 
gîndească; simțea nevoia să se mişte. 

— Scuză-mă, spuse Converse, ridicîndu-se în picioare. 
Trebuie să mă duc la toaletă. 

— Eşti un om fericit. Comis-voiajorul îşi mişcă picioarele 
greoaie şi îşi ţinu pantalonii cu mîna, lăsîndu-l pe Joel să treacă. 
Eu nu încap în cabinele astea, aşa că trebuie să mă duc 
întotdeauna înainte de plecare... 

Joel ieşi pe culoarul dintre banchete, dar se opri brusc şi 
înghiți în sec, încercînd să se decidă dacă să continue drumul 
sau să se întoarcă. Lăsase ziarul pe locul pe care stătuse, iar 
fotografia sărea în ochi, căci ziarul se desfăcuse. Trebuia să 
meargă înainte; orice schimbare, indiferent cît de mică, ar fi putut 
să atragă atenţia. Obiectivul lui nu era toaleta, ci trecerea dintre 
vagoane; trebuia să vadă cum arată aceasta. O să se uite în jos, 
la încuietoarea de la toaletă şi o să treacă mai departe. 

Se opri în trecerea îngustă, care se balansa în toate direcţiile 
şi vibra putemic. Era o ieșire standard; partea de sus se deschidea 
înaintea celei de jos care trebuia deblocată şi trasă înapoi, pentru 
a da la iveală treptele. Asta era tot ce trebuia să ştie. 

Se întoarse la locul lui şi constată uşurat că tovarășul lui 
dormea. Converse păşi cu grijă peste picioarele acestuia şi se 
aşeză la locul lui. Ziarul nu fusese atins. Joel zări atîmată o schiță 
decolorată de vreme a căilor ferate. Era o bucată de hîrtie 
nefolositoare, căci navetiştii din tren ştiau foarte bine încotro se 
duceau. Joel se ridică de pe scaun, se întinse şi o luă, cerîndu-şi 
scuze printr-un zîmbet fetei care stătea în faţa lui. Aceasta chicoti 
Uşor. 

Oberhausen... Dinslaken... Voerde... Wesel... Emmerich. 

Wesel. Ultima stație înainte de Emmerich. Nu avea nici cea 
mai mică idee cîți kilometri pot fi de la Wesel la Emmerich, dar 
nu avea de ales. Va trebui să coboare din tren la Wesel, nu 
împreună cu ceilalți pasageri, ci de unul singur şi să dispară 
imediat din localitate. 

Simţi cum trenul îşi reduce viteza. Instinctele de pilot îi 
spuseră că se apropia de punctul de oprire. Se ridică şi păşi cu 
grijă printre picioarele comis-voiajorului adormit. Joel îşi trase 
pălăria pe ochi şi privi de jur-împrejur, ca şi cînd n-ar fi fost 
sigur în ce parte s-o ia. Intoarse încet capul, în timp ce ochii 
înregistrau rapid totul; din cîte îşi dădea el seama, nimeni nu-i 
acordă nici cea mai mică atenție. 

Porni agale pe culoarul dintre banchete, ca orice călător obosit 
care caută să se uşureze. Ajuns la uşa toaletei, răsuflă ușurat. In 
deschizătura albă de sub mîner scria Besezzz. Toaleta era ocupată. 
Aşadar, prima lui manevră va părea foarte firească. Se îndreptă 
către uşa grea de trecere dintre vagoane, o deschise şi păşi afară, 
în spaţiul îngust care vibra puternic. In loc să intre în celălalt 
vagon, făcu un singur pas înainte, apoi se lăsă în jos şi se întoarse, 
păşind înapoi în pasaj, ascunzîndu-se în întuneric. Se ridică cu 
spatele rezemat de peretele exterior şi se apropie puţin de 
marginea geamului gros. În fața lui se desluşea interiorul 
vagonului din spate şi, întorcînd uşor capul, văzu şi vagonul din 
față. Aşteptă puţin, uitîndu-se cu atenţie, căci în orice moment 
cineva putea să lase în jos un ziar sau să-şi întrerupă conversaţia 
şi să se uite la locul lui rămas liber. Nu se petrecu nimic. Emoţia 
inițială produsă de asasinatul de la Bruxelles se diminuase, la 
fel ca şi panica de pe străzile din Bonn cînd se aflase că 
ambasadorul fusese omorît. Mai mulţi oameni discutau despre 
cele două incidente, dădeau din cap şi comentau implicaţiile; 
agitația provocată de primele ştiri dispăruse. La urma urmelor, 
nu asta era cea mai mare grijă a cetăţenilor; un american se 
lupta cu alt american. 

„Wir kommen in...“ Țăcănitul rapid al roților răsuna în cabina 
metalică, acoperind anunţul din difuzoare. Mai avea cîteva 
secunde, îşi spuse Converse şi se întoarse să se uite la uşa de 
ieşire. Cînd trenul va încetini suficient şi se vor vedea clar 
peroanele de ambele părţi, o să acționeze. 

„Wir kommmen in drei Minuten in Wesel an!“ 

Mai mulți pasageri din ambele vagoane se ridicară de pe 
locurile lor, îşi luară servietele şi sacoşele cu cumpărături şi 
porniră pe culoarul dintre banchete. Zgomotul roților mari de 
sub el indica apropierea de gară. Acum. 

Joel se întoarse către uşa de coboriîre şi apăsă pe mînerul de 
sus, trăgînd-o spre el; zgomotul aerului care pătrunse în interior 

îl asurzi. Văzu şi mînerul părţii de jos şi îl apucă, gata să tragă în 
sus înmomentul în care va constata că trenul încetinește suficient. 
Mai erau cîteva secunde. Zgomotele de sub el crescură în 
intensitate şi lumina soarelui de afară contură silueta trenului. 
Apoi auzi cuvintele care îl făcură să încremenească. 

— Foarte bine gîndit, Herr Converse! Unii cîştigă, alții pierd. 
Dumneata ai pierdut! 

Joel se răsuci. Omul care urla la el în cabina de metal era 
pasagerul care se urcase în tren la Diisseldorf, navetistul care îşi 
tot cerea scuze şi se aşezase pe scaunul de lîngă el, pînă cînd 
comis-voiajorul îl rugase să facă schimb de locuri. In mîna stîngă 
ținea un pistol, în dreapta nelipsita servietă diplomat care îi 
conferea un aer respectabil. 

— Ce surpriză, spuse Converse. 

— Asta ziceam şi eu. Abia am apucat trenul la Düsseldorf. 
Ah, am trecut prin trei vagoane ca un nebun. Şi, totuși, nu sînt 
chiar atît de nebun ca dumneata. 

— Şi acum ce o să faci? Vei trage cu pistolul ăla ca să scapi 
lumea de un nebun? 

— Nu poate fi vorba de ceva atît de simplu, domnule pilot. 

— Pilot? 

— Numele nu contează, dar sînt colonel în Luftwaffe. Piloții 
se omoară unul pe altul numai în aer. La sol este stînjenitor. 

— M-ai liniştit. 

— Pe de altă parte, evident că exagerez. O singură mişcare 
nechibzuită din partea dumitale şi voi deveni erou al 
Fatherlandului, căci am pus mîna pe un asasin nebun pe care 
l-am ucis înainte să apuce să mă ucidă el pe mine. 

— Fatherland? Tot aşa îi spuneţi? 

— Natürlich. Cei mai mulți dintre noi. Căci de la tată vine 
puterea, femeia este numai recipientul. 

— Ai face furori la o lecție de biologie. 

— Ai vrut să fii spiritual? 

— Nu, numai să te zăpăcesc — e ceva neimportant. 

Joel se deplasase cu cîţiva centimetri pînă cînd ajunse cu 
spatele sprijinit de peretele vagonului. Gîndea intens şi rapid. 
Nu avea de ales, oricum va muri, fie acum, fie cîteva ore mai 
târziu. 

— Presupun că ai un anumit itinerar pentru mine, spuse el şi 
îşi duse înainte şi umărul stîng. 

— Fireşte, domnule pilot. O să coborîm din tren la Wesel de 
unde vom da un telefon, în timp ce pistolul meu va fi lipit de 
pieptul dumitale. Peste cîteva clipe va veni o maşină, ne va lua 
şi ne va duce... 

Converse lovi puternic cu cotul drept în peretele vagonului, 
în timp ce mîna stîngă îi rămase la vedere. Neamţul privi la uşa 
vagonului din față. Acum! 

Joel se repezi înainte, cu mîinile întinse, ca să apuce pistolul 
şi îl izbi pe neamţ cu genunchiul în testicule. In momentul în 
care neamțul căzu pe spate, îl apucă de păr şi îi zdrobi capul de 
balamalele uşii din față. l 

Totul se terminase. Ochii neamtțului rămaseră larg deschişi, 
sticloşi. Mai murise un cercetaș, dar acest om nu era un recrut 
neştiutor al unui guvern impersonal, ci un soldat al Aquitaniei. 

O femeie corpolentă începu să urle, isteric. 

— Dies ist Wesel...! 

Trenul încetinise suficient şi alte chipuri agitate apărură la 
geamuri; mulțimea agitată bloca acum drumul celor care doreau 
să deschidă uşa. 

Converse se repezi spre uşă şi o smuci puternic, izbind-o de 
peretele vagonului. Trase adînc aer în piept şi plonjă spre exterior, 
făcîndu-se ghem ca să suporte mai uşor impactul cu solul, iar 
cînd ajunse pe pămînt se rostogoli de cîteva ori. 

Joel se opri în nişte tufişuri. Spinii şi crengile ascuţite îi 
zgîriau fața şi mîinile. Trupul îi era plin de lovituri, iar rana de la 
brațul stîng se deschisese şi îl durea. Nu avea timp. Trebuia să 
dispară cît mai repede de acolo. Peste cîteva minute trenul va 
opri şi toată zona va fi împînzită de urmăritorii lui, deoarece 
ucisese un ofițer al forțelor armate ale Republicii Federale 
Germania. Nu era nevoie de prea multă imaginație ca să-şi dea 
seama ce va urma. Pasagerii vor fi interogaţi — inclusiv comis- 
voiajorul cel gras — şi dintr-o dată cineva va face legătura între 
fotografia din ziar şi persoana lui. Un ucigaş nebun zărit pentru 
ultima dată pe o străduță lăturalnică din Bruxelles se îndrepta 
acum spre Paris, Londra sau Moscova. Era într-un tren care 
mergea de'la Bonn, spre Köln, Essen, Diissledorf — şi ucisese 
din nou, într-un orăşel numit Wescl. 

Brusc, răsună şuieratul ascuţit al unei locomotive. Un tren 
care mergea spre sud venea dinspre gara care se afla la numai 
cîteva sute de metri. Pălăria lui. Stătea răsturnată cu fundul în 
sus pe dîmb. Joel se strecură afară din tufișuri, se ridică 
clătinîndu-se şi porni în fugă spre ea, refuzînd să dea ascultare 
trupului care îi spunca că abia poate să se mişte. Apucă pălăria 
şi începu să fugă spre dreapta, în susul dealului, peste liniile de 
cale ferată, îndreptîndu-se spre o clădire veche, aparent părăsită. 
Putea să se odihnească acolo cîteva minute, dar nu mai mult. 
Ascunzătoarea era prea vizibilă. În zece sau cincisprezece minute, 
va fi înconjurată din toate părțile, Şi oameni înarmaţi vor ridica 
puştile spre ferestrele ei. 

Încercă cu disperare să-şi amintească. Cum procedase atunci? 
Cum reuşise să ocolească patrulele din junglele de la nord de 
Phu Loc?... Punctele avantajoase! Să te duci în locuri din care 
poți să-i vezi, dar unde ei nu te văd! Dar acolo erau copaci înalți, 
iar el era mai tînăr şi mai puternic şi putuse să se caţăre, 
ascunzîndu-se în frunzişul lor des. Aici nu exista nimic, decît 
linia de cale ferată... Şi, totuşi, poate că exista ceva! La dreapta 
clădirii era o groapă de gunoi, tone de pămînt şi de resturi adunate 
în mai multe piramide; nu avea de ales. 

Giîfiind, alergă spre ultima dintre piramide, o înconjură şi 
începu să urce pe partea din spate. Picioarele îi aluneacau pe 
pămîntul moale, pe bucăţile de lemn şi de carton, pe gunoaiele 
menajere. Mirosurile îngrozitoare îl ajutau să uite durerea din 
braţul rănit. Continuă să se tirască. Dacă va fi nevoie se va îngropa 
în masa puturoasă. Nu existau reguli pentru supraviețuire ŞI, 
dacă pentru a scăpa de gloanţe trebuia să se scufunde în grămada 
mocirloasă şi rău mirositoare, o va face. 

Ajunse în vîrf şi se întinse ceva mai jos, înconjurat de fel de 
fel de resturi şi gunoaie. Sudoarea îi curgea pe față, zgîrieturile 
îl usturau, brațele îl dureau cumplit şi respira greu. Privi în Jos, 
spre liniile de cale ferată, apoi spre gară. Trenul se oprise; pe 
peron oamenii se foiau încoace şi încolo, zăpăciți. Cîțiva bărbați 
în uniformă strigau nişte ordine, încercînd să-i trieze pe pasageri 
— probabil pe cei care fuseseră în cele două vagoane vecine cu 
scena omorului. In parcarea din fața gării văzu o maşină a poliţiei 
cu dungi albe şi albastre, cu girofarul în funcțiune, în semn de 
urgenţă. Se auzi un zgomot brusc şi o ambulanță se îndreptă în 
viteză spre peron. Uşile din spate se deschiseră şi apărură doi 

infirmieri cărînd o targă; un ofițer de poliție care stătea mai sus, 
pe nişte trepte, le strigă ceva, făcînd un gest cu mîna. 
Brancardierii porniră în fugă pe scara de metal a vagonului. 

În parcare mai sosi încă o maşină de poliţie şi se opri scrîşnind 
lîngă ambulanță. Doi poliţişti coborîră; primul polițist veni lîngă 
ei, împreună cu doi civili, un bărbat şi o femeie. Cei cinci stătură 
de vorbă un timp, apoi cei doi ofițeri din patrulă se întoarseră la 
maşina lor. Maşina dădu înapoi şi o luă spre stînga, îndreptîndu-se 
spre partea de sud a parcării, în direcția lui Converse. Poliţiştii 
coborîră, cu armele în mîini şi începură să alerge de-a lungul 
şinelor şi apoi pe rambleu, în jos, spre buruieni. Se vor întoarce 
peste cinci minute, îşi spuse Joel absent. Se vor opri, vor căuta 
în clădirea părăsită, poate că vor cere ajutor, dar mai devreme 
sau mai tîrziu vor scotoci şi printre grămezile de gunoaie. 

Converse privi în spate şi văzu un drum de pămînt marcat 
de urmele unor camioane grele, care ducea spre o incintă 
împrejmuită cu gard. Poarta grea era fixată cu un lanţ gros. Dacă 
ar fi alergat pe drumul acela şi s-ar fi cățărat pe gard ar fi fost 
văzut imediat; trebuia să rămînă acolo unde era, ascuns între 
gunoaie. 

Un alt zgomot îi întrerupse gîndurile ... un sunet asemenea 
celui pe care îl auzise cu numai cîteva minute mai înainte. Venea 
din dreapta lui, din parcare. A treia maşină de poliție intra 
claxonînd în parcare, dar în loc să se ducă spre ambulanţă, se 
îndreptă spre stînga, apropiindu-se de maşina aflată în capătul 
de sud al parcării. Cei doi poliţişti ceruseră probabil ajutor prin 
radio şi Joel simţi un fel de amorţeală care îi cuprinde trupul. În 
maşina de poliție care tocmai sosise era numai şoferul... Oare a 
întors capul să vorbească cu cineva? Nu, desfăcea ceva, probabil 
centura de siguranță. Un bărbat în uniformă cenușie coborî, se 
uită împrejur, apoi porni repede spre şine. Le traversă şi se opri 
la marginea rambleului, strigînd ceva spre poliţiştii de jos. Con- 
verse nu înțelegea nimic, dar scena i se păru ciudată. 

Cei doi poliţişti se apropiară în fugă de noul venit şi îşi puseră 
pistoalele în tocurile de la şold. Urmă o conversaţie scurtă şi 
aprinsă. Acesta arătă spre sud, spre o zonă îndepărtată de groapa 
de gunoi; părea să dea ordine. Joel se uită din nou la maşina cu 
care venise acesta; pe portiera din față erau nişte însemne care 
lipseau la cealaltă maşină. Aşadar, ofițerul acesta avea un grad 
mai mare decît ceilalți doi. 

Poliţiştii mai tineri alergară înapoi, peste şinele de cale ferată, 
spre maşina lor, urmaţi de superiorul lor. Ajunşi la maşină, cei 
doi se aruncară înăuntru; cu un scrîşnet de pneuri maşina demară 
ieşind din parcare. Ajuns lîngă autoturism, ofițerul superior vorbi 
cu cineva din interiorul acestuia. Portierele din spate se deschiseră 
şi apărură doi bărbaţi. Pe unul din ei, Converse îl cunoştea-— era 
şoferul lui Leifhelm. Acesta avea un plasture pe frunte şi altul la 
baza nasului. Şoferul scoase un pistol şi lătră o comandă către 
celălalt bărbat. 


Peter Stone părăsi hotelul din Washington. Le spusese 
tînărului locotenent de marină şi colegului său din armata terestră, 
că va lua legătura cu ei în dimineața aceea. Nişte copii, îşi spuse 
el. Amatorii idealişti reprezentau specia cea mai periculoasă, 
deoarece erau tot atît de corecţi pe cît de stîngaci în acţiunile lor. 
Dispreţul copilăresc față de duplicitate şi fățărnicie nu reprezenta 
un avantaj în lupta împotriva ticăloşilor în care era nevoie de 
mai multă fățărnicie şi venalitate decît îşi puteau ei imagina. 

Stone se urcă într-un taxi — îşi lăsase maşina în parcarea de 
la subsol — şi dădu şoferului adresa unui bloc de pe Nebraska 
Avenue unde era un apartament foarte drăguţ, care nu-i aparținea 
lui, ci unui diplomat albanez angajat la ONU. Acesta nu prea îl 
folosea, căci lucra la New York. Fostul ofițer de informaţii reuşise 
să îl recruteze pe albanez cu mulți ani în urmă, nu numai cu 
ajutorul unor pledoarii ideologice şi apeluri la conştiinţa lui de 
om de știință, ci şi cu fotografii ale aceluiaşi savant în timpul 
diferitelor orgii sexuale cu femei dubioase. Erau femei de peste 
şaizeci-şaptezeci de ani, culese de pe stradă, care, după ce erau 
supuse celor mai năstruşnice fantezii sexuale, aveau parte şi de 
brutalități. Savantul diplomat era tipul de învingător. Un psihiatru 
de la Langley spusese că e vorba de o dorință refulată — un fel de 
matricid sexual reprimat. Lui Stone aiurelile astea nu-i spuneau 
nimic: pentru el erau fotografiile unui ticălos sadic şi nimic mai 
mult. Acum îl preocupau copiii, nu excesele sexuale ale unui 
nebun care îşi permitea luxul să aibă şi un apartament elegant, 
mult prea costisitor pentru salariul lui. 

Copiii. Dumnezeule! Aveau atît de multă dreptate, 
sensibilitatea lor era atît de justificată, dar nu înțelegeau că, în 
lumea de astăzi, dacă se agățau de Marcus George Delavane 
asta însemna brutalitate şi violență în cel mai strict sens al 

cuvîntului, pentru că aşa luptau aceşti oameni. Simţul dreptăţii 
trebuia să se combine cu un mare devotament; trebuia să fie 
gata să coboare în şanţ dacă era nevoie şi să nu se aştepte să 
primească vreun adăpost atunci cînd vor avea nevoie. Era a doua 
jumătate a secolului al XX-lea şi generalii nu mai aveau răbdare: 
paranoia frustrării lor ajunsese la capătul răbdării. Stone o văzuse 
cum creşte în ultimii ani şi fuseseră momente cînd aproape că-i 
venise să aplaude, dispus să-şi vîndă şi ceea ce îi mai rămăsese 
din suflet. Strategiile fuseseră aruncate peste bord, oamenii 
muriseră şi asta numai din cauza restricţiilor birocratice 
înnebunitoare care te duceau cu gîndul înapoi la nişte legi şi la o 
constituție care fusese scrisă pe vremea cînd nimeni nu se gîndea 
la Moscova. Toţi cei de teapa lui „Marcus Nebunul“ aveau mai 
multe idei absolut logice. Ei erau cei care rămăseseră neclintiți în 
toţi aceşti ani în atitudinea lor față de ruşi: Bombardaţi uzinele 
nucleare din Taşkent. Aruncați-le în aer pe cele de la Chengdu şi 
Shenyang! Nu-i lăsaţi să înceapă! Noi sîntem responsabili, dar ei nu! 

Cine ştie? Oare lumea ar fi fost mai bună? 

Apoi Peter se trezea dimineaţa şi acea parte a sufletului său 
care nu fusese vîndută îi spunea nu, nu putem face asta. Trebuie 
să existe şi o altă cale, o cale fără confruntare şi moarte. Rămăsese 
în continuare adeptul acestei alternative, dar nu putea să-i ig- 
nore pe cei ca Delavane. 

Şi acum, încotro ne îndreptam? 

El ştia încotro se îndreaptă — se îndrepta într-acolo de ani de 
zile. Tocmai de aceea acceptase să meargă împreună cu copiii. 
Corectitudinea lor era justificată, indignarea lor demnă de toată 
lauda. Toţi Delavanii de pe planeta aceasta doreau să-i transforme 
pe semenii lor în nişte roboți. În multe privinţe, moartea era de 
preferat. 

Stone intră în apartament, îşi scoase sacoul şi îşi pregăti 
singurul pahar de băutură pe care şi-l permitea seara. Se duse la 
scaunul de piele de lîngă telefon, se aşeză, luă cîteva înghițituri 
din pahar şi îl puse pe masă, lîngă lampă. Ridică receptorul şi 
formă şapte cifre, apoi încă trei şi încă una. Se auzi un alt ton 
decît cel inițial, iar Stone mai formă un număr. Apelul era 
redirecționat printr-un cablu al KGB-ului de pe o insulă din 
strîmtoarea Cabot, la sud-vest de Newfoundland. In Piaţa 
Dzerjinski se va produce confuzie. Peter plătise acest serviciu 
cu şase negative. Telefonul sună de cinci ori, apoi se auzi vocea 
unui bărbat din Berna. 

— Alo? 

— Aici este prietenul tău din Bahrain, vînzătorul de la Lisabona 
şi cumpărătorul din Dardanele. Trebuie să cînt Dixie? 

— Păi, n-ar fi rău, spuse omul de la Berna, lungind cuvintele 
aşa cum făceau americanii din sud. Nu ne-am mai văzut de mult, 
nu-i aşa? 

— Da, domnule. 

— Am auzit că acuma faci parte dintre băieții răi. 

— Nimeni nu mă iubeşte, nu are încredere în mine, dar mă 
apreciază. Mai exact, Compania nu se atinge de mine, dar are 
suficienți duşmani prin preajmă ca să am şi eu parte de necazuri. 
N-am fost la fel de deştept ca tine, n-am nici un fel de conturi în 
băncile elveţiene. 

— Am auzit că ai avut o mică problemă cu limonada. 

— O problemă mare, dar a trecut. 

— Să nu negociezi niciodată cu oameni mai răi decît tine, 
dacă nu poţi trece testul cu fiola. Trebuie să-i sperii, nu să-i faci 
să rîdă. 

— Am constatat şi eu asta. Am auzit că faci şi dumneata 
consultanță. 

— Numai în cercuri restrînse, cu cei care trec testul. Aşa 
ne-am înțeles şi aşa rămîne. 

— Şi eu îl trec? Îți dau cuvîntul că lucrez cu oameni 
cumsecade. Sînt tineri şi vor să facă ceva, dar nu sînt capabili de 
gînduri rele — ceea ce, date fiind împrejurările, nu prea sună a 
recomandare. Nu pot să-ți spun nimic mai consistent. De dragul 
dumitale, dar şi de al meu şi de al lor. E suficient? 

— Dacă această consultaţie nu are loc în spațiul extraterestru 
este mai mult decît suficient. L-ai salvat pe Johnny Reb de trei 
ori, numai că lucrurile au stat pe dos. La Lisabona şi în Dardanele 
m-ai scos înainte să apară pistoalele. In Bahrain ai rescris un 
raport despre o mică nepotrivire în legătură cu nişte fonduri care 
m-ar fi reținut probabil vreo cinci ani în închisoarea Leavenworth. 

— Eşti prea valoros ca să te pierdem pentru un lucru atât de 
mărunt. Şi apoi, nu erai singurul, dar ai avut ghinionul să fii 
prins; adică aproape. 

— Oricum, Johnny Reb ţi-a rămas dator. Despre ce e vorba? 

Stone luă paharul, sorbi din el şi abia apoi vorbi alegîndu-şi 
cu mare grijă cuvintele: 

— Unul dintre comandanții noştri a dispărut. Este o problemă 

a Marinei. E vorba de baza SAND PAC şi băieții cu care lucrez 
eu vor să țină treaba secretă. Nu dorim nici un amestec al 
Washingtonului în faza actuală. 

— Şi din acest motiv mi-ai telefonat mie, spuse sudistul. Foarte 
bine. SAND PAC — asta înseamnă San Diego, nu-i aşa? 

— Da, şi omul este jurisconsult şef acolo, sau cel puţin a fost. 
Nu trebuie să folosim neapărat timpul trecut; dacă este în viață, 
se află mai aproape de tine decît de mine. În plus, dacă mă urc 
într-un avion, pașaportul meu o să dea foc la computere şi 
lucrurile nu pot continua în felul acesta. 

— Al doilea motiv ca să-mi dai mie telefon. 

— Exact. 

— Ce poţi să-mi spui? 

— Ştii ambasada noastră de la Bonn? 

— Am auzit de necazul de acolo. Şi de cel de la Bruxelles. 
Psihopatul ăla îşi croieşte drum, nu glumă. Ce e cu Bonnul? 

— Toate astea sînt legate între ele. Comandantul nostru a fost 
văzut ultima dată acolo. 

— E ceva în legătură cu tipul ăla, Converse? 

Stone făcu o pauză: 

— Probabil că îți poți da seama de mult mai multe lucruri, 
ceea ce nu e bine pentru nici unul dintre noi, dar aceasta este axa 
scenariului. Comandantul nostru este foarte furios. Cumnatul 
lui, care întîmplător îi era şi cel mai bun prieten, a fost ucis la 
Geneva... 

— N-o mai lua de aici, spuse expatriatul de la Bonn. Avocatul 
american a cărui asasinare a fost pusă la cale de Converse, cel 
puțin asta este ceea ce am citit. 

— Aşa a crezut şi comandantul nostru. Nimeni nu ştie cum 
sau de unde a obţinut această informaţie, dar a aflat că acest 
Converse se îndrepta spre Bonn. Şi-a luat concediu ca să meargă 
după el. 

— Impresionant gest, dar prostesc, spuse sudistul. A vrut să 
omoare de unul singur toată mafia? 

— Lucrurile nu stau chiar aşa. Trebuie să presupunem că s-a 
dus la ambasadă, sau că cel puţin s-a întîlnit cu cineva de la 
ambasadă ca să le explice de ce se află acolo, sau să-i avertizeze, 
cine ştie? Restul vorbeşte de la sine. Acest Converse a dat o 
lovitură şi comandantul nostru a dispărut. Am vrea să aflăm 
dacă este mort sau mai trăieşte. 

Acum fu rîndul sudistului să facă o pauză; doar respirația 
lui şuierătoare arăta că se află în continuare la celălalt capăt al 
firului. În cele din urmă, vorbi: 

— Ar trebui să mai pui ceva came pe oasele alea ale tale, 
iepuraşule. 

— Asta şi încerc să fac, generale Lee. 

— Bravo ţie, yankeule. 

— Mai există o legătură. Dacă ai fi comandor în Marina 
Statelor Unite şi ai dori să stai de vorbă cu cineva de la ambasada 
din Bonn, cui te-ai adresa? 

— Insărcinatului cu afaceri militare, fireşte. 

— Asta-i omul, unchiule Remus. Printre altele, un mincinos, 
dar asta e altă poveste. După părerea noastră, comandorul a vorbit 
cu el, iar acest însărcinat cu afaceri a dat din mînă a lehamite, şi 
nici măcar nu i-a fixat o audienţă la ambasadorul id ar 
atunci cînd s-a întîmplat... ca să-şi scape pielea şi cariera.. 
bine, oamenii fac uneori lucruri ciudate. 

— Ceea ce laşi să se înțeleagă este mai mult decît ciudat. 

— Îmi menţin afirmația, insistă Stone. 

— Ei bine, cum îl cheamă? 

— Washburn. Este ... 

— Norman Washburn? Maiorul Norman Anthony Washburn, 
al treilea, al cincilea sau al şaselea? 

— Asta este. 

— Nu te retrage. Te-ai retras prea devreme de pe cîmpul de 
luptă. Washburn a fost la Beirut, apoi la Atena şi după aceea la 
Madrid. A dat de furcă peste tot Companiei! Ar fi în stare s-o 
răstignească şi pe maică-sa în Park Avenue ca să primească o 
caracterizare bună. Speră ca pe la patruzeci şi cinci de ani să fie 
şeful Statului Major Inter-Arme. 

— La patruzeci şi cinci de ani? 

— N-am mai fost în legătură cu el în ultimii ani, dar nu poate 
avea mai mult de treizeci şi şase, treizeci şi şapte de ani. Ultima 
dată cînd am auzit de el, se pregătea să sară peste o treaptă 
ierarhică şi să devină colonel plin. Cineva acolo sus îl iubeşte, 
yankeule! 

— E un mincinos, spuse civilul din apartamentul slab luminat 
de pe Nebraska Avenue. 

— Desigur, spuse bărbatul de la Berna, dar nu mi-am închipuit 
niciodată că este vorba de ceva aşa de grav. 

— Şi totuşi, aşa este. 

~ Ceea ce înseamnă că tu ştii. 

— Şah. 

— Şi că nu poți să vorbeşti despre asta, spuse el pe un ton 
declarativ. 

— Șah din nou. 

— Eşti sigur? 

— Aici nu e loc pentru greşeli. Ştie unde se află comandorul 
— dacă mai este încă în viață. 

— Iisuse Hristoase! In ce v-aţi băgat, nordicilor? 

— N-ai vrea să încerci să descoperi? Eventual începînd chiar 
de ieri? 

— Cu plăcere, yankeule. Şi de unde doreşti s-o fac? 

— Din zona crepusculară. Să nu vorbească decît sub influența 
narcoticelor. Cînd se trezeşte să-şi închipuie că a mîncat ceva 
care l-a deranjat la stomac. 

— Femei? 

— Nu ştiu. Cred că te pricepi mai bine decît mine la aşa ceva. 
Ar fi de acord să-şi rişte imaginea? 

— Cu cele două sau trei femei pe care le am la Bonn, iezuiții 
ar pune la bătaie şi papalitatea, domnule. Cum îl cheamă pe 
comandor? 

— Fitzpatrick, locotenent-comandor Connal Fitzpatrick.. . Şi, 
unchiule Remus, tot ce auzi că-ți povesteşte după ce îl înțepi 
să-mi spui numai mie. Nimănui altcuiva. Ai înțeles? 

— Iată încă un motiv pentru care mi-ai telefonat mie. 

— Şah. 

— Stau cu storurile trase. Un obiectiv cu o singură ţintă. Nici 
un fel de excursii colaterale şi curiozități, numai un magnetofon 
în capul meu sau în mînă. 

Stone făcu din nou o pauză, încercînd să umple golul cu o 
şoaptă. 

— Bandă? Apoi continuă: Nu e o idee rea. Cu 
minimicrofoane, desigur. 

— Flecuşteţele astea sînt aşa de mici că le poţi ascunde în 
locurile cele mai ciudate. Cum dau de tine? 

— Codul meu este opt-zero-patru. Fostul ofițer al CIA îi dădu 
expatriatului de la Berna un număr de telefon din Charlotte, 
Carolina de Nord. 

— O să răspundă o femeie. Spune-i că faci parte din familia 
Tatianei şi lasă-i un număr de telefon. 

Cei doi îşi luară rămas-bun, Stone puse receptorul în furcă, 

se ridică de pe scaun şi se duse cu paharul în mînă spre fereastră. 
La Washington era o noapte apăsătoare, fierbinte, fără nici o 
adiere de vînt, prevestind apropierea furtunii. Dacă va ploua, 
cel puţin se vor curăța străzile. 

Fostul agent care lucrase sub acoperire ar fi dorit să existe 
ceva care să-i curețe acea parte din suflet pe care nu şi-o scosese 
la mezat — şi pe care o perioadă de timp o anesteziase cu whisky. 
Poate că nu făcuse altceva decît să mai bată un cui în sicriul lui 
Converse, să mai adauge ceva la eticheta care îl caracteriza pe 
acesta drept ceea ce nu era. Stone îşi dădu seama că în loc să 
exprime anumite îndoieli bazate pe propriile lui cunoştinţe, 
susținuse ideea că acest Converse era ucigașul psihopat pe care 
îl descria presa internațională. Mai rău chiar, atribuise această 
idee şi unui om care dispăruse din proprie inițiativă, unui ofiţer 
ce s-ar putea ca acum să fie mort. Existau două justificări pentru 
această minciună, şi numai din ele avea temei; cealaltă era 
probabil cea mai eficientă mişcare pe care o putea face. Prima 
pornea de la ideea că Fitzpatrick ar putea fi în viaţă, ceea ce era 
puţin probabil. Dacă era mort, dispariția lui oferea pretextul 
pentru plata unei datorii mai vechi, răfuiala cu un însărcinat cu 
afaceri militare pe nume Washburn, chiar şi făcînd abstracţie de 
legătura acestuia cu George Marcus Delavane. Presupunînd că 
„Johnny Reb“ ar fi prizonier — nu se va pomeni de nici un fel de 
conspirație internațională a generalilor... Maiorul Norman 
Washburn IV ar putea sau nu şti de soarta lui Connal Fitzpatrick, 
dar orice informaţie sub influența drogurilor, în legătură cu 
comandorul, va fi cît se poate de valoroasă. 

Ceea ce îl surprindea pe Stone era Converse însuşi. Dacă 
fugea şi nu se afla în captivitate, fără îndoială că ştia despre 
minciuna care îl condamna; şi atunci de ce nu reacţiona? 
Minciuna maiorului era cea mai slabă verigă a lanțului și putea 
fi ruptă cu un minim efort. Converse ar fi putut demonstra că 
fusese oriunde altundeva, dar nu în locul în care îl plasase maiorul. 
Stone sorbi din pahar. Ştia cît de inutilă este această speculație, 
deoarece Converse nu putea face nimic. Fie era prins într-o 
capcană, fie fusese deja suprimat de generali. Nu se putea face 
nimic pentru el. Era un om mort, o jertfă în cel mai real sens al 
cuvîntului, un om la care renunțaseră pînă şi ai lui. 

Stone se întoarse la scaun, se aşeză, îşi desfăcu puţin cravata 
Şi îşi aruncă pantofii din picioare. Invăţase cu ani în urmă să 

încerce să diminueze cît mai mult pierderile din teren. Dar cînd 
nu avea încotro, trebuia să adopte abordarea statistică şi să lase 
lucrurile să se desfăşoare de la sine. Era mai bine decît să rişte 
să piardă mai mult. Şi mai bine ar fi fost să realizeze un progres 
semnificativ, indiferent de pierderi. Asta făcea el acum luînd în 
calcul moartea lui Converse şi „Johnny Reb“ de la Berna şi 
existența unui mincinos pe nume Washburn. 

Stone îşi zise că făcea iarăși pe Dumnezeu lucrînd cu scheme 
şi diagrame — plusuri şi minusuri ale valorii umane! Dar scopul 
urmărit merita acest lucru mai mult decît orice altceva făcuse el 
pînă acum. Delavane și legiunile lui trebuia stopate şi cei de la 
Washington nu puteau face asta. Erau prea mulți ochi care 
pîndeau, prea multe urechi, prea mulţi bărbaţi ascunși în colțuri 
întunecoase care credeau în acest mit; oameni care nu mai aveau 
alt ideal. Aici copiii aveau dreptate. De acum încolo nu vor mai 
exista sticle de whisky pe jos, nici amintiri tulburi ale nopților 
pierdute. Deşi înaintase în vîrstă, se simțea gata de luptă. 

Ce ciudat, îşi spuse Stone, n-am mai folosit de ani de zile 
„familia Tatianei“. 


Joel îi urmărea de pe marginea grămezii de gunoi pe şoferul 
lui Leifhelm şi pe tovarăşii acestuia care se apropiau de clădirea 
părăsită. Amîndoi dovedeau experiență: alergau unul în fața 
celuilalt şi se opreau în spatele cîte unui bolovan mai mare sau a 
unor butoaie vechi. Ajunseră aproape simultan la două uşi 
diferite, care atîrnau în balamale. Şoferul făcu un gest cu pistolul 
şi cei doi dispărură în interior. 

Converse privi din nou în spatele lui. Gardul se afla la 
aproximativ cincizeci de metri distanţă. Ce-ar fi să coboare de 
pe grămada de gunoi, să alerge pînă la gardul de sîrmă şi să se 
caţere pe el înainte ca urmăritorii lui să reapară din clădire? Şi 
de ce nu? Ar putea să încerce! Se ridică în mini şi se lăsă să 
alunece peste gunoaie în jos. 

Se auzi un trosnet în depărare, apoi un strigăt. Joel se opri şi 
se cățără iar, refăcînd cei trei metri pe care îi parcursese. Şoferul 
ieşise în fugă pe uşa pe care intrase, şi se duse spre cea prin care 
dispăruse tovarășul lui. Se apropie cu grijă apoi, văzînd ceva, 
pufni furios şi dispăru în umbră. Cîteva secunde mai tîrziu ieşi 
sprijinindu-l pe celălalt. Se vede că o treaptă mai şubredă cedase 
şi tovarășul lui căzuse, căci se ţinea de picior şi şchiopăta. 

Dinspre gară se auziră două fluicrături ascuţite. Peronul era 
pustiu, pasagerii se îmbarcaseră din nou în tren. Panica trecuse 
şi trenul trebuia să recupereze timpul pierdut. Cealaltă maşină 
de poliție şi ambulanţa dispăruseră. 

Jos, şoferul îl pălmui zdravăn de cîteva ori pe tovarăşul lui, 
trântindu-l la pămînt. Omul se ridică anevoie în picioare 
gesticulînd. Şoferul se mai calmă şi îi porunci subordonatului 
său să se aşeze undeva între clădire, grămada de gunoi şi gard. 
După ce acesta ajunse în locul indicat, şoferul intră din nou în 
clădire. 

Trecuse o jumătate de oră, iar soarele care coborîse spre 
sfinţit arunca acum umbre lungi, spre curtea gării. În cele din 
urmă şoferul reapăru. Rămase locului un moment şi privi spre 
şinele de cale ferată şi întinderea de buruieni şi mlaștini de dincolo 
de ele. Apoi se întoarse spre grămezile de gunoi şi se decise. 

— Rechts über Ihnen! urlă el la tovarăşul lui, arătînd cu mîna 
spre cea de-a doua grămadă. Hinter Ihnen! Er schiept! 

Joel se tîrî în jos pe grămada de gunoi, asemeni unui crab 
cuprins de panică. La jumătatea drumului mîna stîngă i se agăță 
de ceva. Era o funie făcută laţ. Joel îşi desfăcu mîna şi tocmai se 
pregătea s-o arunce cînd îşi "dădu seama că era un fir electric 
obişnuit. ÎL păstră şi îşi continuă coborîrea. Cînd ajunse la doi 
metri de sol, se răsuci cu fața în sus şi se îngropă în gunoaie. 
Duhoarea deveni insuportabilă; tot felul de insecte i se strecurau 
pe piele, pe sub hainc. In schimb era bine ascuns, de asta era 
sigur. Incepea să înțeleagă ceea ce încerca să-i spună mintea lui 
obosită. Se afla din nou în junglă, gata să se repeadă asupra unui 
cercetaş care nu-l vedea. 

Trecură mai multe minute şi umbra învălui grămada de gunoi, 
căci soarele coborise. Converse rămase nemișcat cu toți muşchii 
încordaţi, strîngînd din dinți ca să nu se scarpine şi să nu încerce 
să alunge insectele îngrozitoare. Mai avea de aşteptat cîteva 
minute, poate doar cîteva secunde. 

In clipa următoare în cîmpul lui vizual apăru individul care 
şchiopăta; se uita la mormanul de gunoi, cu pistolul în mînă, 
gata să tragă. Făcu un pas lateral, prudent, temîndu-se de ceea 
ce nu putea să vadă. Trecu prin faţa lui Joel, la nu mai mult de 
un metru. Încă un pas şi... 

Acum! Joel se repezi înainte, apucînd pistolul şi răsucindu-i 
violent brațul neamțului care se apleca în față; Joel îşi repezi 

genunchiul în nasul lui, înainte ca acesta să apuce să strige. 
Pistolul zbură printre gunoaie. Omul se clătină, încercă să strige, 
dar Joel se repezi din nou şi aruncă cu firul electric peste capul 
cercetaşului strîngîndu-l apoi tare în jurul gîtului. Cerceraşul 
trebuia să moară pentru că altfel /-ar fi ucis! Era un soldat al 
Aquitaniei, un gunoi al Aquitaniei. Ucidea la ordin — îndeplinea 
nişte ordine! N-avea să mai omoare niciodată. 

Omul se înmuie şi Converse se aplecă asupra trupului inert, 
gata să-l rostogolească la baza grămezii şi să-l ascundă printre 
gunoaie, dar se opri. Trebuia să mai existe şi o altă modalitate, 
şi o altă opţiune, luată cu ani în urmă față de un alt cercetaş într-o 
junglă. Se uită împrejur; ceva mai încolo era o grămadă de 
traverse de cale ferată aruncate neglijent — traverse vechi, rupte... 
dar care formau un zid lung. Un zid. 

Exista un risc. Dacă şoferul lui Leifhelm termina de cercetat 
prima grămadă de gunoi şi pornea spre a doua din oricare din 
cele trei unghiuri posibile, l-ar fi văzut foarte clar. Omul fusese 
trimis în cursa de Emmerich din nouă motive — îl cunoştea din 
vedere, deci știa cum arată la față, şi Joel îl păcălise. Cadavrul 
lui Joel avea să fie preţul răscumpărării lui. In plus, omul se 
pricepea foarte bine să mînuiască arma... ceea ce nu se putea 
spune despre Joel. Ce rost avea să se mai gîndească atîta! 
Incepînd de la Geneva, totul devenise un pariu cu moartea. 

Joel îl apucă pe neamt de subsuori şi, răsuflînd din greu, îl 
tîrî înapoi, spre traverse. Ajuns acolo ascunse trupul neamțului 
în spatele lor. Apoi, fără să se gândească, acționînd numai din 
instinct, făcu ceea ce dorise să facă tot timpul în ultima oră. 
Ascuns în spatele traverselor, îşi smulse de pe el sacoul şi cămaşa 
ŞI se rostogoli pe pămînt, ca un cîine plin de purici. Pentru mo- 
ment, nu putea face nimic mai mult. Apoi se cățără pe mormanul 
de traverse şi îşi găsi un loc oarecum confortabil între doi buşteni. 

— Werner! Wo sind Sie doch! 

Strigătele precedară silueta şoferului lui Leifhelm, care apăru 
în capătul cel mai îndepărtat al celei de-a doua grămezi de gunoi. 
Se mişca încet, cu arma ridicată, ca un soldat experimentat în 
munca de patrulare. Converse îşi spuse că lumea i s-ar fi părut 
mai frumoasă dacă el ar fi fost un trăgător de elită. Dar nu era. 
Pe parcursul pregătirii ca pilot, lucrase şi cu arme mici, dar nu 
fusese un țintaş bun. Al doilea soldat al Aquitaniei trebuia atras 
mult mai aproape. 

— Werner! Antworten Sie! 

Tăcere. 

Alarmat, omul se lăsase pe vine şi scruta grămada de gunoi, 
lovind cu piciorul tot ceea ce îi împiedica înaintarea. Joel ştia ce 
are de făcut. Trebuia să distragă atenţia ucigaşului, să-l atragă 
mai aproape, şi apoi să se îndepărteze. 

— Auuu! Converse lăsă strigătul să-i iasă din gîtlej, adăugînd 
apoi într-o engleză clară: O, Dumnezeule! Imediat după aceea 
se tîri la celălalt capăt al traverselor şi privi printre ele. 

— Werner! Wo sind... !Neamțul se îndreptă, privind în direcția 
de unde se auzise strigătul. Brusc o luă la goană cu pistolul 
întins înainte, spre locul de unde se auzise sunetul scos de 
duşmanul pe care îl ura. 

Şoferul se întinse pe burtă peste traverse şi trase în cadavrul 
care zăcea pe jos, în umbră, scoțînd un urlet de victorie. 

Joel se ridică în genunchi, îndreptă arma automată spre el şi 
trase o dată. Neamţul se răsuci peste traverse cu fața în sus şi 
din gîtlej îi țîşni un jet de sînge. 

— Unii cîştigă, şopti Converse, amintindu-și de omul din trenul 
de Emmerich şi se ridică în picioare. 


Se opri la marginea mlaştinii, cu hainele în brațe. Trecuse 
peste şinele de cale ferată, străbătuse cîmpul plin de buruieni şi 
ajunsese la marginea bălții. Nu-l interesa decît apa, apa 
purificatoare, care îl ajută şi să scape şi să se curețe — învățase 
asta, cu mulți ani în urmă. Se aşeză în pielea goală pe malul 
bălții, îşi scoase de la brîu centura cu bani care îl stînjenea şi se 
întrebă dacă bancnotele din interior se udaseră. Nu încercă să 
afle, în schimb examină cu atenție conținutul buzunarelor hainelor 
pe care le scosese de pe trupurile celor doi nemți. Nu ştia ce 
merită să păstreze şi ce nu. Banii erau neimportanți — cu excepția 
bancnotelor mici; cît despre permisele de conducere cu fotografii 
plastifiate, nu merita să se mai ostenească. Mai găsi un cuţit 
lung, a cărui lamă ţişnea afară cînd apăsai pe un buton. Il păstră. 
Mai era şi o brichetă ieftină cu gaz, un pieptene și un spray 
pentru împrospătat respirația. La chei şi fotografii nici nu se mai 
uită. Moartea e moarte, duşmanii şi prietenii sînt egali în fața ei. 
Il interesau doar hainele. Reprezentau o posibilitate de care 
profitase în junglă cu mult timp înainte: se îmbrăcase în uniforma 
unui cercetaş şi trecuse de două ori pe malul unui rîu fără a fi 
împuşcat de duşmanul care îl zărise. 

Alese cîteva articole de îmbrăcăminte care i se potriveau şi 
pe celelalte le aruncă în baltă. Indiferent cum arăta acum, nu 
exista nici o asemănare cu profesorul universitar pe care se 
străduise să-l întruchipeze la Bonn. Putea fi luat drept un om 
care lucra pe valea Rinului, meseriaş sau maistru, sau marinar 
al vreunui vas fluvial. Alesese sacoul şoferului, făcut dintr-un 
material închis la culoare și cămaşa albastră — după ce spălă 
sîngele din jurul găurilor făcute de glonț. Optase pentru pantalonii 
subordonatului; erau din catifea reiată, puţin evazați la gleznă. 
Nici unul din cei doi nu avusese nimic pe cap, iar pălăria lui 
rămăsese pe grămada de gunoi; va trebui să găsească sau să 
fure una. Neapărat. Fără pălărie sau şapcă se simțea ca şi cînd 
ar fi fost în pielea goală. 

Se întinse pe spate în iarba aspră în timp ce soarele cobori 
sub linia orizontului şi privi spre cer. 

- O, al naibii să...! exclamă bărbatul cu înfăţişare distinsă, 
cu o coamă uriaşă de păr şi cu sprîncenele groase unite în semn 
de uimire: Nu-i aşa că ești băiatul lui Molly Washburn? 

— Poftim? făcu ofițerul de la masa alăturată din restaurantul 
Am Tulpenfeld din Bonnn. Ne cunoaştem de undeva, domnule? 

— Nu cred că mă mai ţii minte, domnule maior... Te rog să 
mă ierți că te-am abordat atît de brusc. 

Omul cu accent puternic de sudist îşi ceru scuze de la 
comeseanul său, un bărbat de vîrstă mijlocie, cu un început de 
chelie, care vorbea engleza cu un puternic accent german. 

— Dar Molly n-o să mi-o ierte niciodată dacă nu-i dau bună 
ziua băiatului ei şi nu-i fac cinste cu o bere. 

— Mi-e teamă că nu prea înțeleg, spuse Washburn amabil, 
dar fără prea mult entuziasm. 

— Şi eu aş spune la fel, tinere. Știu că sună ridicol, dar cînd 
te-am văzut ultima dată purtai pantaloni scurți. De fapt, cînd 
ne-am întîlnit ultima dată purtai un blazer albastru şi erai furios 
pentru că pierduseşi un meci de fotbal. Cred că dădeai vina pe 
extrema voastră stîngă, care, după părerea mea, şi atunci ca şi 
acum, se face vinovată pentru tot ce e rău pe lume. 

Maiorul şi comeseanul său rîseră. 

— Dumnezeule mare, dar asta s-a întîmplat de mult, la Dalton. 

— Şi erai căpitanul echipei, din cîte îmi amintesc. 

— Dar cum de m-ai recunoscut? 

— Am trecut prin Southampton pe la mama ta săptămâna 
trecută. E foarte mîndră de tine şi avea mai multe fotografii 
de-ale tale în living. 

— Evident, pe pian. 

— Aşa este: aveau nişte rame foarte frumoase. 

— Dar, te rog să mă ierţi, nu mai țin minte cum te cheamă. 

— Thayer. Thomas Thayer, sau mai pe scurt T.T., cum îmi 
zice mama ta. 

Cei doi îşi strînseră mîinile. 

— Mă bucur să vă revăd, spuse Washburn, şi făcu un gest 
către tovarăşul lui. El este Herr Schindler. Se ocupă de relaţiile 
noastre cu mass-media din Germania de Vest. 

— Bună ziua, domnule Schindler. 

— Mă bucur să vă cunosc, Herr Thayer. 

— Apropo de ambasadă, i-am promis lui Molly că am să-ţi 
dau telefon acolo imediat ce ajung. Voiam s-o fac mîine, pentru 

„că astăzi încă mă mai resimt din cauza diferenţei de fus orar. Ce 
coincidență, nu-i aşa? Să ne întîlnim tocmai aici. 

— Herr Major, îi întrerupse amabil neamţul, cînd doi oameni 
se întîlnesc după atîta amar de ani, cu siguranță că au multe 
să-şi povestească şi, întrucît problema noastră este, în esență, 
rezolvată, cred că ar fi mai bine să plec. 

— Stați puţin, domnule Schindler, obiectă Thayer. Nu pot 
permite să faceți aşa ceva! 

— Nu, zău aşa, nu e nici o problemă. Neamţul zîmbi. Ca să 
fiu sincer, domnul maior Washburn a insistat să mă invite la cină 
în seara aceasta după evenimentele cumplite pe care a trebuit să 
le înfruntăm în ultimele zile — evident, dînsul mult mai mult 
decît mine —, dar şi eu sînt frînt de oboseală. De altfel, sînt şi 
mult mai în vîrstă decît prietenul meu și nici pe departe atît de 
rezistent. Abia aştept să ajung în pat, Herr Thayer. Vă rog să 
mă credeți. 

— Ei bine, domnule Schindler, am o idee. Dumneavoastră 
sînteți extenuat, iar eu sînt ameţit din cauza diferenței de fus 
orar. Ce-ar fi să-l lăsăm pe tînăr în pace şi să ne îndreptăm 
amîndoi spre pemă? 

— Dar nu se poate! Neamţul se ridică de la masă şi îi întinse 

mîna lui Thayer. Cei doi bărbaţi îşi strînseră mîinile. Apoi 
Schindler se întoarse spre Washburn căruia îi strînse mîna. Te 
sun mîine dimineaţă, Norman. 

— Foarte bine, Gerhart... De ce nu mi-ai spus că eşti obosit? 

— N-am vrut să-l jignesc pe unul dintre cei mai buni clienți ai 
mei. Noapte bună, domnilor. 

Neamţul mai zîmbi încă o dată, apoi se îndepărtă. 

— După cum se vede, am rămas numai noi doi, tinere, spuse 
sudistul. Ce-ar fi să te muti aici şi să facem economie ambasadei 
de cîţiva dolari? 

— Foarte bine, spuse Washburn care se ridică în picioare, cu 
paharul în mînă şi se aşeză în faţa lui Thayer. 

— Ce mai face mama? Nu i-am mai dat telefon de vreo două 
săptămîni. E 

— Molly e aşa cum o ştii, băiete. Intotdeauna a fost o persoană 
aparte, dar nu cred că e nevoie să-ți spun eu asta. Arată la fel ca 
acum douăzeci de ani. Jur că nu-mi dau seama cum de reușește. 

— Şi nici n-ai să afli de la ea. 

Amîndoi bărbaţii izbucniră în rîs, iar sudistul îşi ridică 
paharul, pentru a ciocni cu Norman. Cele două pahare se întîlniră 
Şi se auzi un clinchet delicat. Acesta fu începutul. 


Converse aşteptă, privind atent din gangul unei case de pe o 
stradă prăpădită din Emmerich. Vizavi se vedeau luminile 
anemice ale unui hotel ieftin, cu o intrare neprimitoare, murdară. 
Cu puţin noroc, ar fi putut face rost de un pat în următoarele 
cîteva minute. Un pat cu o chiuvetă în colțul camerei şi, cu încă 
o fărîmă de noroc, cu apă caldă ca să-şi poată spăla rana și să-şi 
schimbe pansamentul. În ultimele două nopți aflase că astfel de 
locuri erau singurele lui posibilități de a găsi un adăpost. Nimeni 
nu punea nici un fel de întrebări şi era de presupus că numele 
din registrul de evidență erau false. Dar chiar şi un salut mormăit 
reprezenta un pericol pentru el. Cum deschidea gura toți îşi 
dădeau seama că este american şi nu știe germana. 

Se simţea asemeni unui surdo-mut care înainta şovăitor 
printre ziduri de oameni ca într-un labirint. Era neajutorat, al 
naibii de neajutorat! Omorurile de la Bonn, Bruxelles şi Wesel 
făceau din orice american sub cincizeci de ani un posibil sus- 
pect. Suspiciunilor le erau adăugate speculaţii conform cărora 
criminalul era ajutat, poate chiar manipulat, de organizaţii 

teroriste — Baader Meinhof, OLP, grupurile disidente libiene, 
sau de echipe de destabilizare ale KGB-ului, trimise de temuta 
Voennaya. Era fugărit şi nu mai departe de ieri International 
Herald Tribune publicase alte reportaje potrivit cărora s-ar fi 
îndreptat spre Paris — ceea ce însemna că generalii Aquitaniei 
doreau ca atenţia să se concentreze asupra Parisului, nu acolo 
unde ştiau ei că se află, acolo unde soldaţii ei puteau să-l găsească 
şi să-l ucidă. 

Ca să poată scăpa de privirile oamenilor de pe stradă, trebuia 
să se adăpostească undeva; un hotel prăpădit ca cel din faţa lui 
era mult mai ispititor în cazul lui, decît Waldorf Astoria. Trebuia 
neapărat să plece din stradă. Afară erau mult prea multe capcane. 
Işi aminti de prima noapte petrecută la Wesel şi de studentul 
Johann. Încercă să creeze din nou o situație asemănătoare. Tinerii 
erau mai puţin suspicioşi, promisiunea unei recompense imediate 
le stingea orice bănuială, dispuşi fiind să-şi umple buzunarele în 
schimbul unui mic serviciu. 

Acea primă seară la Wesel fusese dificilă, dar în acelaşi timp 
cea mai uşoară. Dificilă pentru că nu avea nici cea mai mică 
idee încotro să privească, uşoară pentru că totul se petrecuse atît 
de repede şi de normal. Se oprise la un magazin de unde 
cumpărase faşă, antiseptic şi o şapcă ieftină cu cozoroc. Apoi 
se dusese la o cafenea, intrase la toaleta pentru bărbaţi, se spălase 
pe față şi îşi pansase rana, strîns. Cînd tocmai terminase cu 
pansatul, auzise nişte cuvinte cunoscute şi o melodie, intonată 
de voci răguşite. 

„La Wisconsin... La Wisconsin... spre victorie ... noi 
vom...“ 

Un grup de studenţi din Societatea Germană de la 
Universitatea din Wisconsin făceau o excursie cu bicicleta prin 
partea de nord a regiunii Rinului. Se apropiase ca din întîmplare 
de un tînăr care luase cîteva beri de la bar şi se prezentase ca un 
bărbat obosit şi ruşinat. Le relată o povestire fantastică — că fusese 
luat de o tîrfă şi apoi bătut de peştele acesteia, care îi furase 
paşaportul, dar nu şi banii. El, Converse, era un om de afaceri 
respectabil şi acum trebuia să facă ceva ca să ajungă înapoi, la 
firma lui din New York, dar nu ştia limba germană; n-ar vrea 
studentul să-l ajute în schimbul unei bancnote de o sută de dolari? 

Voia şi chiar îl ajută. Ceva mai jos exista un hotel jegos unde 
nu se puneau nici un fel de întrebări; tînărul îi plăti o cameră şi îi 
aduse lui Converse chitanța şi cheia. 

În ziua precedentă mersese pe şosea, de-a lungul căii ferate 
pînă cînd ajunsese într-un orăşel numit Halden. Era mai mic 
decît Wesel, dar la est de gară se afla un fel de întreprindere 
industrială. Singurul „hotel“ pe care îl găsise era o clădire 
părăginită la capătul unui şir de case părăginite. La cîteva din 
ferestrele de la parterul clădirii se aflau mai multe anunţuri care 
spuneau acelaşi lucru: Zimmer. 20 Mark. Era un fel de pensiune. 
Ceva mai departe, la lumina unui bec, un tînăr se certa aprig cu 
o femeie mai în vîrstă. Deasupra erau cîţiva vecini care şedeau 
la fereastră cu braţele rezemate de pervaz şi ascultau. In clipa 
aceca Joel auzi cuvintele răcnite într-o engleză cu accent străin 
foarte puternic. 

— Nu pot să sufăr locul ăsta. Das habe ich ihm gesagt. * Nu 
vreau să rămîn aici, unchiule! Vreau să mă duc înapoi, în 
Germania. Poate am să intru şi eu în Baader-Meinhof! Das habe 
ich ihm gesagt! 

— Narr! urlă femeia, întorcîndu-i spatele şi urcînd scările. 
Schweinehund! ** urlă ea intrînd în clădire şi trântind uşa în urma ei. 

Tînărul se uită în sus la cei care îl priveau de la ferestre şi 
ridică din umeri. Cîţiva aplaudară, şi atunci el făcu o reverență 
exagerată. Converse se apropie de el zicîndu-şi că nu strica să 
încerce. 

— Vorbeşti foarte bine engleza, spuse el. 

— Zău? se miră neamţul. Ai mei cheltuiesc o groază de bani. 
cu lecțiile mele. A trebuit să mă duc la fratele ei din America. 
Am spus Nein! Dar ei au spus Ja! Aşa că m-am dus. Nu pot să-i 
sufăr! À 
— Ími pare rău. Eu sînt american Şi îmi plac germanii. Unde 
ai fost? 

— In Yorktown. 

— In Virginia? 

— Nein! In oraşul New York. 

— O, ăsta e Yorktown! 

— Ja, unchiul meu are două măcelării la New York în ceea 
ce numesc ei Yorktown. Rahat, cum spuneţi voi în America. 

— Imi pare rău, de ce? 

— Negrii şi evreii! Dacă vorbeşti ca mine, negrii te fură cu 


* Asta le-am spus! 
**Tîmpitule! ... Porc de cîine! 

cuţitele în mîini, iar evreii cu registrele contabile. Toți îmi strigau 
„nazistule“. I-am spus unui evreu că m-a înșelat — a fost foarte 
drăguţ, mi-a „cerut politicos“ să ies afară din magazinul lui că 
dacă nu, cheamă poliția! „Eşti un rahat nazist“, aşa mi-a spus. 
Dacă porţi un costum de haine german elegant şi cheltuieşti bani 
germani frumoşi nimeni nu-ţi spune nimic. Dar dacă eşti un 
amărît de comisionar şi încerci să înveți cîte ceva, îţi fac viaţa un 
infern. 

— Îţi spun încă o dată că îmi pare rău. Vorbesc serios. Noi nu 
avem obiceiul să dăm vina pe copii pentru ceea ce au făcut alții. 

— Rahat! 

— Poate că aş putea să te recompensez pentru ceea ce ai 
suferit. Am un mic necaz — asta pentru că am fost un american 
prost. Uite, am să-ți dau o sută de dolari americani... 

Tînărul neamt îi făcuse rost de o cameră la pensiune. Nu 
era cu nimic mai bună decît cea din Wesel, atîta doar că avea 
apă caldă, iar closetul se afla aproape de uşa lui. 

Noaptea asta, însă, era cu totul diferită. Noaptea asta putea 
însemna trecerea lui în Olanda. Putea să ajungă la Cort Thorbecke 
şi la un avion spre Washington. Omul pe care îl recrutase era 
ceva mai în vîrstă decît ceilalți. Lucra în marina comercială de la 
Bremerhaven, şi se afla la Emmerich în vizită la familie. Făcuse 
vizita de rigoare, fusese beştelit cum se cuvine de mama lui şi se 
întorsese în atmosfera care îi plăcea cel mai mult, un bar de pe 
marginea fluviului. 

Şi, la fel ca la Wesel, un cîntec fusese acela care îi atrăsese 
atenţia şi îl făcuse pe Joel să se uite la marinarul care stătea la 
bar cu chitara în mînă. Ceea ce cînta omul nu era un imn al 
vreunui club de fotbal; cuvintele erau în engleză, iar melodia 
destul de ciudată, un amestec de muzică rock şi de madrigal: 

„... Cînd în sfirşit ai venit... cînd picioarele tale au atins 
pămîntul, ştii unde erai?... Cînd ai devenit în sfirşit realitate, 
cînd ai putut să atingi ceea ce simțeau, ştiai ce faci?... “ 

Oamenii din jurul barului se lăsaseră prinşi de ritmul muzicii. 
Cînd marinarul termină de cîntat, se auziră aplauze. Cîteva minute 
mai tîrziu, Converse şedea alături de trubadurul mărilor, care îşi 
atîrnase chitara pe umăr. Joel se întrebă dacă omul ştia engleza 
sau cunoştea numai cuvintele cîntecului. Avea să afle peste cîteva 
secunde. Marinarul rîse la o glumă spusă de unul din tovarăşii 
lui. Cînd încetă, Converse i se adresă: 

— Aş vrea să-ţi fac cinste cu o bere. Mi-ai amintit de casă. A 
fost un cîntec foarte drăguţ. ` 

Omul îl privi întrebător. Joel încremeni, gîndindu-se că 
probabil nu înțelesese nimic. Apoi, spre marea uşurare a lui 
Converse, omul îi răspunse: 

— Danke. E un cîntec frumos. Trist, dar frumos, asemeni 
unora din cîntecele noastre. Eşti Amerikaner? 

— Da. lar dumneata vorbeşti engleza. 

— OK. Nu prea știu să citesc, dar vorbesc bine. Lucrez pe un 
vas comercial. Mergem la Boston, New York, Baltimore, uneori 
Şi în Florida. 

— Ce vrei să bei? 

— Ein Bier, spuse marinarul ridicînd din umeri. 

— Şi de ce nu whisky? 

— Ja? 

— Bineînţeles. 

—Ja. 

Cîteva minute mai tîrziu se aflau la o masă. Joel îşi relată 
povestea despre tîrfa inexistentă şi peştele ei fictiv. O spuse pe 
îndelete, nu pentru că trebuia să-şi potrivească ritmul în funcție 
de capacitatea de înțelegere a ascultătorului, ci pentru că îi venise 
brusc o altă idee. Chitaristul era tînăr, însă ceva îi spunea că s-ar 
putea să cunoască bine docurile, porturile şi diversele afaceri 
care înfloreau în această lume cu totul specială. 

— Ar trebui să te duci la poliție, spuse omul după ce Con- 
verse termină ce avea de spus. Aia de acolo le cunosc pe tîrfe şi 
n-or să-ţi publice numele. Neamţul zîmbi. Avem tot interesul să 
vii înapoi ca să mai cheltuieşti nişte bani. 

— Nu-mi pot permite să risc. In ciuda faptului că arăt aşa 
cum arăt, lucrez cu oameni foarte importanţi — şi aici şi în 
America. 

— Asta înseamnă că și tu eşti important, nu-i aşa? 

— Şi un mare prost. Dacă aş putea să trec dincolo, în Olanda, 
m-aş descurca imediat. 

— In Olanda? Şi care e problema? 

— Păi ţi-am spus: mi-a luat paşaportul, iar acum toți americanii 
care trec frontiera sînt examinaţi cu mare atenţie. Ştii, e vorba 
de nebunul ăla care l-a omorît pe ambasadorul de la Bonn şi pe 
comandantul NATO. 

— Da, a ucis şi la Wesel, acum două sau trei zile, completă 
ncamțul Se zice că se îndreaptă spre Paris. 

— Mi-e teamă că asta nu-mi este de prea mare folos... Uite 
ce este, tu îi cunoşti pe oamenii de pe aici, de pe fluviu, vorbesc 
de cei care au ambarcaţiuni şi ies cu ele în fiecare zi în larg. Am 
spus că îţi dau o sută de dolari dacă îmi aranjezi treaba cu un 
hotel... 

— Şi am fost de acord, Mein Herr. Eşti foarte generos. 

— Am să-ți dau mult mai mult dacă poți vorbi cu cineva să 
mă treacă dincolo, în Olanda. Ştii, compania mea are un birou la 
Amsterdam. Cei de acolo pot să mă ajute. Vrei să mă ajuţi? 

Neamţul se strîmbă și îşi privi ceasul: 

— În seara asta e prea tîrziu pentru astfel de aranjamente, iar 
eu plec mîine la Bremerhaven cu trenul de dimineață. Vasul meu 
ridică ancora la ora cincisprezece. 

— La suma asta m-am gîndit şi eu. Cincisprezece sute. 

— De mărci germane? 

— De dolari. 

— Eşti mai nebun decît concetățeanul ăla al tău care omoară 
militari. Dacă ai şti limba nu te-ar costa mai mult de cincizeci. 

— Dar nu ştiu limba. O mie cinci sute de dolari americani 
pentru tine ca să aranjezi treaba asta. 

Tînărul se uită la Converse, apoi se dădu în spate cu scaunul. 

— Aşteaptă-mă aici. Am să dau un telefon. 

— Mai comandă un rînd de whisky în drum. 

— Danke. 

Aşteptarea nu fu nici plăcută, nici neplăcută. Un timp petrecut 
într-o stare de anxietate. Joel se uită la chitara decolorată de 
vreme aşezată pe scaunul de alături. Care fuseseră cuvintele?... 
Cînd ai coborit în sfirşit, cînd picioarele tale au atins pămîntul... 
ştiai unde eşti? Cînd... ai devenit realitate, ai putut să atingi... 
ceea ce simfeai, ştiai ce atingi?... 

— Vin să te iau mîine dimineaţă la ora cinci, îi spuse marinarul 
revenind cu două pahare de whisky. Căpitanul acceptă două 
sute de dolari, dar asta numai în cazul în care nu este vorba de 
droguri. Dacă ai droguri, nu te ia la bord. 3 

— N-am nici un drog, spuse Converse și zîmbi încercînd să-şi 
ascundă bucuria. S-a făcut, ţi-ai cîştigat banii. Te plătesc cînd 
ajungem la doc sau la debarcader. 

— Natürlich. 

Toate acestea se petrecuseră cu mai puțin de o oră în urmă, 
îşi zise Joel, urmărind intrarea în hotelul de vizavi. Noaptea 

aceasta va fi deosebită. La ora cinci dimineața va fi în drum spre 
Olanda, spre Amsterdam, spre un om pe nume Cort Thorbecke. 
Brokerul lui Matillon pentru paşapoarte false. Toate listele de 
pasageri de pe avioanele care decolează spre America vor fi 
verificate de Aquitania, dar învățase cu o sută de ani în urmă că 
există întotdeauna o cale pe care paznicii pot fi evitaţi. Reuşise 
să iasă cîndva, de mult, dintr-un puț adînc, să străpungă un gard 
de sîrmă ghimpată şi să fugă în întuneric. Putea s-o facă din nou. 

Din gangul slab luminat unde se afla intrarea în hotel apăru 
o siluetă. Era tînărul marinar care îi zîmbi şi îi făcu semn să-l 
urmeze. 


— Pentru Dumnezeu, Norman, ce e cu tine? strigă sudistul, 
în momentul în care Washburn începu să fie zgâlțiit de convulsii 
puternice. Buzele îi tremurau şi deschidea gura, ca şi cînd nu 
i-ar fi ajuns aerul. 

— Nu... nu ştiu.... 

Ochii maiorului ieşiseră din orbite. Pupilele îi dansau scăpate 
de sub control. 

— Poate că mîncarea e de vină! exclamă Thomas Thayer, 
ridicîndu-se de pe banchetă şi păşind în intervalul dintre masa 
lor şi cea de alături, prin stînga lui Washburn. A, nu, nici vorbă! 
Nu ne-au adus mâncarea, n-ai mîncat nimic! 

Cele două perechi din dreapta şi din stînga îşi exprimară 
îngrijorarea, vorbind repede şi tare în germană. La una dintre 
remarcele lor, sudistul se întoarse şi i se adresă omului în 
germană: 

— Das glaube ich nicht. Mein Wagen steht draussen. Ich 
kenne einen Arzt.* 

Şeful de sală sosi alarmat de agitația produsă în jurul 
americanului. 

— S-a întîmplat ceva cu domnul maior, este bolnav? Să chem 
un... 

— Nu vreau un doctor pe care nu-l cunosc, îl întrerupse 
Thayer, aplecat peste însărcinatul cu afaceri al ambasadei, care 
respira din ce în ce mai greu, cu ochii pe jumătate închişi, 
clătinîndu-şi capul dintr-o parte în alta. E băiatul lui Molly 
Washbum şi o să să-l duc la cel mai bun doctor. Maşina mea e 


* Asta nu cred. Maşina mea e afară. Cunosc un medic. 

afară. Poate mă ajută chelnerii dumneavoastră să-l urc în limuzină 
ca să-l duc direct la doctor. E un specialist 

— Desigur! Şeful de sală pocni din degete şi trei chelneri 
veniră imediat. 

— Ambasada... la ambasadă! spuse Washburn înecîndu-se 
cu cuvintele. 

— Nu-ţi face griji, dragă Norman! spuse sudistul şi porni în 
urma șefului de sală: Am să le dau telefon celor de la ambasadă 
din maşină şi am să le spun să vină în piața Rudi. Apoi Thayer 
se întoarse către neamțul care păşea alături de el şi continuă: Eu 
cred că bietul băiat este istovit. Lucrează de dimineața pînă seara 
tîrziu şi l-a ajuns oboseala. Mai ales acum, cu țicnitul ăla care 
omoară o mulțime de oameni; l-a ucis pe ambasador şi pe şeful ăla 
de la Bruxelles! Ştii, băiatul lui Molly este însărcinat cu afaceri... 

— Ştim, ştim, domnul maior vine des pe la noi — este un 
oaspete de onoare. 

— Ei bine, oricare dintre noi are dreptul să spună la un mo- 
ment dat mai dă-le naibii de treburi. 

— Nu sînt sigur că vă înţeleg foarte bine, domnule. 

— Cred că băiatul ăsta pe care îl cunosc de pe vremea cînd 
purta pantaloni scurți n-a aflat pînă acum care este efectul unei 
cantități prea mari de whisky. 

— Ohh? făcu şeful de sală uitîndu-se la Johnny Reb cu uimire. 

— Cred că a băut cîteva păhărele în plus, asta e tot. Aş vrea 
să rămînă între noi. 

— Parcă nu mi s-a părut... 

— A început să scoată dopurile de la sticle înainte de apusul 
soarelui. 

Ajunseseră la intrare, unde chelnerii se străduiau să-l scoată 
pe Washburn din restaurant. 

— Dar avea perfectă dreptate s-o facă, adăugă Johnny Reb. 
Asta e părerea mea. 

— Ja, sînt de acord. 

Thayer îşi scoase portofelul. 

— Uite, spuse el, scoțînd cîteva bancnote. N-am avut timp să 
schimb, ai aici o sută de dolari americani — cred că ajunge pentru 
consumaţie şi pentru băieții de afară. Şi mai ia o sută pentru 
dumneata — ca să nu vorbeşti prea mult, înţelegi? 

— Perfect, Mein Herrr! Neamţul puse banii în buzunar 
zîmbind şi dînd din cap plin de respect. N-am să suflu o vorbă! 


420 


— Ei bine, nici chiar aşa! Poate că ar fi bine pentru băiatul lui 
Molly să ştie că nu e chiar sfîrşitul lumii dacă o să afle cîțiva 
oameni că a băut şi el un păhărel în plus. Asta l-ar mai relaxa un 
pic şi, după capul meu de sudist din Georgia, chiar are nevoie de 
aşa ceva. Poate că o să-i faci puţin cu ochiul cînd mai vine pe aici. 

— Faci cu ochiul? 

— Adică o să-i zîmbeşti prieteneşte, ca să-i dai de înţeles că 
totul e în regulă. Verstehen Sie? 

— Da, sînt de acord. Are tot dreptul! 

Ajuns afară, Johnny Reb le spuse chelnerilor să-l aşeze pe 
maiorul Norman Anthony Washburn IV pe bancheta din spate. 
Il întinseră cu faţa în sus. Sudistul le dădu fiecăruia din cei trei 
chelneri cîte o bancnotă de douăzeci de dolari şi le spuse să 
plece. Apoi se adresă celor doi bărbați aflați pe bancheta din 
față a limuzinei: 

— Am lăsat în jos strapontinele, spuse el, trăgîndu-le de sub 
bancheta din față. E terminat. Vino aici, doctore. Iar tu, Klaus, 
ai grijă să ne plimbi prin locuri cît mai frumoase. 

Cîteva minute mai tîrziu, limuzina intră pe un drum lăturalnic 
de țară, iar doctorul îi dădu jos pantalonii lui Washburn, căutînd 
baza coloanei vertebrale unde urma să-i facă injecția. 

— Eşti gata, băiete? întrebă palestinianul cel negricios, trăgînd 
în jos elasticul de la chiloţii bărbatului inconştient. 

— Gata, dă-i drumul, răspunse Johnny Reb, ţinînd un mic 
reportofon deasupra scaunului. Acolo n-o să-l găsească nici peste 
o săptămînă, dacă cumva o să-i treacă prin minte să-l caute. Ai 
grijă de el, vreau să ajungă de-a dreptul în nori, cît mai sus. 

Doctorul înfipse acul hipodermic, apăsînd încet cu degetul 
mare pe piston. 

— O să meargă repede, spuse el. E o doză mare şi am văzut 
cazuri în care pacientul a început să trăncănească înainte ca 
anchetatorul să fie gata. 

— Eu sînt gata. 

— Pune-l imediat la treabă. Fă-l să se concentreze imediat. 

— O, fu sigur că exact aşa o să fac. E un om rău. E un băiat 
rău care spune minciuni gogonate. 

Americanul îl apucă pe Washburn de umărul drept şi îl smuci, 
intorcîndu-l cu faţa spre el. 

— Foarte bine, băiețel, hai să stăm puţin de vorbă. Cum se 
face că ai îndrăznit să te atingi de un ofițer al Marinei Statelor 
Unite pe nume Fitzpatrick? Connal Fitzpatrick, bătrîne! 
litzpatrick, Fitzpatrick, Fitzpatrick! Haide, băieţaşule, vorbeşte 

frumos cu tăticul! N-o să spunem nimănui, o să ştie numai tati! 
Ai pierdut totul, băiete! Te-au pus să minţi în presă în aşa fel 
încît toată lumea şi-a dat seama. Dar tati poate să aranjeze 
lucrurile. Tati poate să aranjeze totul şi să te pună sus, foarte 
sus! Șeful Statului Major Inter-Arme! Tati o să te ajute! Fii 
cuminte şi spune unde l-ai dus pe Fitzpatrick, Fitzpatrick! 

Şi şoapta se auzi, în timp ce capul lui Washburn se bălăbănca 
în sus şi în jos, iar din gură îi curgeau valuri de salivă. 

— Scharhârn, insula Scharhârn... Heligoland Bight. 


Caleb Dowling nu era numai furios, ci şi uluit. In ciuda 
dubiilor pe care le avea, nu putea lăsa lucrurile aşa; prea multe 
nu se legau deloc. Printre ele cel mai lipsit de importanţă era 
acela că timp de trei zile nu reuşise să obţină o întrevedere cu 
ambasadorul ad-interim. Atașatul susținea că era prea multă 
confuzie în ambasadă ca urmare a asasinării lui Peregrine ca să-i 
acorde o audiență tocmai acum. Poate peste o săptămînă... Pe 
scurt, actorule, dispari de aici, avem lucruri importante de făcut, 
iar tu nu faci parte din ele. Fusese primit, examinat, apoi împins 
într-un colț debitîndu-i-se amabilităţile care se spun de regulă 
unei persoane foarte cunoscute, dar fără importanţă. Nu încăpea 
îndoială că îi erau puse sub semnul întrebării atât inteligenţa, cît 
şi motivele. 

Tocmai de aceea se afla acum la o masă din fundul barului 
slab luminat de la hotelul Königshof. Aflase cum o cheamă pe 
secretara lui Peregrine, o anume Enid Heathley şi îl trimisese pe 
Moose Rosenberg la ambasadă cu un plic sigilat, chipurile din 
partea unei prietene apropiate a domnişoarei Heathley din Statele 
Unite. li dăduse instrucțiuni precise lui Moose să nu dea plicul 
decît domnişoarei Heathley personal și, întrucît dimensiunile lui 
Heathley erau impresionante, nimeni nu îndrăznise să spună 
nimic la recepţie. Domnişoara Heathley coborîse personal. 
Mesajul era scurt şi la obiect. 


Stimată domnişoară Heathley, 

Consider că este deosebit de important să avem o discuţie 
cît mai curînd cu putință. Voi fi în barul de la Königshof în 
seara aceasta la ora şapte şi jumătate. Dacă sînteţi de acord, 
vă rog să-mi faceți plăcerea să beţi un pahar cu mine, dar să nu 
discutaţi cu nimeni de această întîlnire. Vă rog, absolut cu nimeni. 

Al dumneavoastră sincer, 

Caleb Dowling 

Trecuse de şapte şi jumătate şi Caleb era din ce în ce mai 
îngrijorat. În ultimii ani se obişnuise să aibă de-a face cu oameni 
foarte punctuali la întilniri şi interviuri; era şi acesta unul din 
micile avantaje ale faimei sale. Puteau exista multe motive pentru 
care secretara să nu vrea să se întîlnească cu el. Ea ştia de 
prietenia lui cu Peregrine şi că actorilor le plăcea să-şi facă 
publicitate afişîndu-se în compania unor oameni de stat, în cadrul 
unor evenimente cu care nu aveau nimic în comun... Dar uite că 
secretara apăruse. Era o femeie de vîrstă mijlocie. Intrase pe 
uşă şi mijea ochii pentru a vedea mai bine în lumina slabă. Șeful 
de sală se apropie de ea şi, cîteva clipe mai tîrziu, o aduse la 
masa lui Dowling. 

— Vă mulțumesc că aţi venit, spuse Caleb, ridicîndu-se în 
picioare în momentul în care Enid Heathley se aşeza pe scaunul 
ei. Nu v-aş fi rugat să veniţi dacă n-aş fi considerat că este un 
lucru deosebit de important, adăugă el, reaşezîndu-se. 

— Aşa am înţeles şi eu din biletul dumneavoastră, spuse 
femeia care avea un chip plăcut, cîteva fire argintii în păr şi nişte 
ochi ce exprimau inteligență. După ce comandară ceva de băut, 
schimbară cîteva cuvinte convenționale. 

— Presupun că a fost foarte greu pentru dumneavoastră, spuse 
Dowling. 

— Intr-adevăr, confirmă domnişoara Heathley. Am fost 
secretara domnului Peregrine timp de aproape douăzeci de ani. 
Spunea că formăm o echipă, iar Jane — soţia domnului Peregrine 
— Şi cu mie sîntem foarte apropiate. Ar fi trebuit să fiu cu ea 
acum, dar i-am spus că am ceva de rezolvate în oraş. 

— Cum se simte? 

— E tot în stare de şoc, evident, dar o să reziste. E o femeie 
puternică. Walter dorea ca femeile din jurul lui să fie puternice. 
Considera că trebuie să-şi valorifice calitățile. 

— Imi place acest mod de a gîndi, domnişoară Heathley. 

Chelnerul aduse băutura şi, după ce acesta plecă, secretara 
îl privi întrebător pe Caleb. 

— Vă rog să mă iertaţi, domnule Dowling, n-aş putea spune 
că urmăresc cu foarte multă asiduitate programul dumneavoastră 
de la televiziune, dar l-am văzut de cîteva ori. Nu semănați deloc 
cu omul de pe ecranul televizorului. 

— Pentru că nici nu sînt, domnişoară Heathley, spuse fostul 

profesor universitar, privind-o drept în ochi. Presupun că avem 
anumite trăsături comune, pentru că eu posed instrumentul fizic 
prin care se filtrează ficțiunea lui, dar aici se încheie orice 
similitudine. 

— Inţeleg. Bine spus. 

— Am exersat mult timp fraza asta. Dar nu v-am invitat aici 
ca să vă expun teoriile artei actorului. Este un subiect puţin 
interesant. 

— Atunci de ce m-aţi chemat? 

— Pentru că nu ştiu cui altcuiva să mă adresez. De fapt, ştiu, 
dar n-am putut să mă apropii de persoana respectivă. 

— De cine anume? 

— De ambasadorul ad-interim, cel care a venit de la Washington. 

— E ocupat pînă peste cap... 

— Dar ar trebui să afle, o întrerupse Caleb, să fie avertizat. 

— Avertizat? E vorba de un atentat la viaţa lui? Femeia îl 
privi cu ochii măriți de teamă. Alt asasinat, tot nebunul acela 
maniac, Converse? 

— Domnişoară Healthey, începu actorul cu o voce calmă, dar 
categorică. Ceea ce am să vă spun o să vă şocheze, poate chiar 
că o să vă ofenseze dar, aşa cum spuneam, nu cunosc nici o altă 
persoană la ambasadă căreia să mă adresez. În schimb, cunosc 
acolo anumiţi oameni cărora nu mă pot adresa. 

— Ce doriți să spuneți? 

— Nu sînt convins de faptul că acest Converse este maniac şi 
nici că el l-a ucis pe Walter Peregrine. 

— Ce? Nu vorbiţi serios! Aţi auzit ce se spune despre el, cît 
este de dezechilibrat. A fost ultima persoană văzută împreună 
cu domnul Peregrine. Maiorul Washburn a stabilit acest lucru! 

— Maiorul Washburn este una din persoanele pe care aş 
prefera să nu le văd. 

— Este considerat unul dintre cei mai buni ofițeri ai Armatei 
Statelor Unite, obiectă secretara. 

— Pentru un ofiţer are o concepţie cam stranie despre modul 
în care trebuie să execute ordinele unui superior. Săptămîna 
trecută l-am adus pe Peregrine să se întîlnească cu cineva. Omul 
a luat-o la fugă, iar Walter i-a spus maiorului să-l oprească. Dar 
în loc să facă ce i s-a cerut, Washburn a încercat să-l ucidă. 

— O, acum înțeleg, spuse Enid Heathley pe un ton ofensat. 
Asta a fost în seara în care aţi aranjat o întîlnire cu Converse — 

dumneavoastră aţi fost, acum îmi amintesc! Domnul Peregrine 
mi-a spus. Ce înseamnă asta, domnule Dowling? Un actor de la 
Hollywood care îşi projează imaginea, care se teme că va fi tras 
la răspundere şi îi va scădea audiența la public sau cum i se mai 
spune? Femeia își împinse scaunul înapoi, pregătindu-se să se 
ridice. 

— Walter Peregrine era un om de cuvînt, domnişoară Heathley, 
spuse Caleb, privind-o fix pe secretară. Presupun că sînteți de 
acord cu aceasta. 

— Și? 

— Mi-a promis ceva. Mi-a spus că dacă Joel Converse ia 
legătura cu mine şi doreşte să-l vadă, să vin cu el. Eu, domnişoară 
Heathley. Eu şi nu maiorul Washburn, al cărui comportament 
din seara aceea a fost pentru ambasasdor la fel de surprinzător 
ca şi pentru mine. 

Femeia rămase pe loc, şi o expresie de concentrare i se 
aşternu pe față. 

— A doua zi era foarte supărat, spuse ea încet. 

— Adică furios, mai corect fie spus. Omul care a fugit atunci 
nu era Converse — şi nici nu era nebun. Era un om extrem de 
serios, o persoană cu autoritate. Era — sau este — în curs de a 
face o anchetă confidențială în cadrul ambasadei. Peregrine nu 
ştia despre ce e vorba, dar intenționa să afle. A spus că va telefona 
la Washington pe telefonul protejat. Nu mă pricep la tehnică, 
dar presupun că nimeni nu foloseşte un asemenea telefon decît 
dacă se teme că cineva i-ar putea asculta convorbirea. 

— Şi chiar a dat un astfel de telefon. V-a spus. 

— Da, mi-a spus. Şi mai este ceva, domnişoară Heathley. 
Aşa cum ați spus, eu sînt cel care i-am pomenit pentru prima 
oară lui Walter Peregrine de Converse şi nu mă simt foarte bine 
din cauza asta. Nu vi se pare ciudat faptul că, în ciuda acestei 
realităţi, n-am fost solicitat să depun nici un fel de mărturie după 
ce a fost asasinat Walter? 

— Nu? întrebă femeia nevenindu-i să creadă. Dar eu am inclus 
numele dumneavoastră în raport. 

— Şi cui l-ați dat? 

— Ei bine, Norman se ocupa de toate ... Enid Heathley se 
opri. 

— Washburn? 

— Da. 

— Aţi mai vorbit şi cu altcineva? 

— Da, bineînţeles, cu un inspector de la poliţia din Bonn. Sînt 
absolut sigură că am pomenit numele dumneavoastră. 

— Mai era şi altcineva de față? 

— Da, şopti secretara, Norman. 

— Ciudată comportare din partea unei secţii de poliție, nu 
găsiți? Caleb se aplecă înainte, peste masă. Să reluăm ceva ce 
ați spus mai adineauri. M-aţi întrebat dacă nu cumva sînt un 
actor de la Hollywood care încearcă să-și protejeze imaginea. 
Este o întrebare logică şi dacă aţi vedea cozile interminabile la 
care stau şomerii din Los Angeles, aţi înţelege şi mai bine cît de 
logică este. Nu credeţi că mai sînt și alţii care gîndesc la fel? Nu 
am fost interogat pentru că anumite persoane de aici, de la Bonn, 
cred că dacă îl întruchipez pe ecran pe Pa Ratchet nu sînt dispus 
să-mi stric imaginea şi să-mi scad încasările şi popularitatea. În 
mod cît se poate de ciudat, acest raționament îmi oferă cea mai 
bună protecţie. Nimeni nu-l ucide pe Pa Ratchet dacă nu vrea 
să-şi pună în cap milioanele de telespectatori. 

— Constat, totuşi, că nu doriţi să păstraţi tăcerea, spuse Enid 
Heathley. 

— Dar nici nu vorbesc foarte tare. Dar asta nu din motivele 
pe care le-am menționat mai înainte. li sînt dator acest lucru lui 
Walter Peregrine însă şi nu pot să-mi plătesc datoria dacă un om 
pe care eu îl cred nevinovat este spînzurat pentru asasinarea lui. 
Spun „cred“ pentru că nu sînt sigur. S-ar putea să mă înşel. 

Femeia se întoarse către Dowling, şi îl privi drept în ochi. 

— Acum am să plec, dar vă rog să rămîneti aici, dacă nu vă 
supăraţi. Am să dau telefon cuiva cu care ar trebui să vă întâlniți. 
O să vă contacteze aici — evident, nu prin intermediul pagerului. 
Faceţi aşa cum vă spune, mergeţi acolo unde vă spune. 

— Pot avea încredere în el? 

— Domnul Peregrine avea, spuse Enid Heathley, deşi omul 
nu-i plăcea. 

— Asta zic şi eu încredere. 


Telefonul sună şi Caleb îşi notă adresa. Portarul de la 
Königshof îi chemă un taxi şi, opt minute mai tîrziu, se afla în 
fața unei case în stil victorian de la periferia Bonnului. Se apropie 
de uşă şi sună. 

Două minute mai tîrziu fu introdus într-o cameră spațioasă 

— cîndva bibliotecă — ale cărei rafturi erau acoperite de hărți 
detaliate ale Germaniei de Est şi de Vest. Un om cu ochelari se 
ridică din spatele unui birou, salută dînd din cap şi spuse: 

— Domnul Dowling? 

— Da. 

— Apreciez faptul că aţi venit pînă aici, domnule. Numele 
meu nu are importanță, spuneți-mi George, bine? 

— Foarte bine, George. 

— Pentru informarea dumneavoastră confidențială — subliniez 
cuvîntul confidențială — sînt şeful secției din Bonn a Agenţiei 
Centrale de Investigații. 

— Foarte bine, George. 

— Cu ce vă ocupați dumneavoastră, domnule Dowling? 

— Ciao, baby, spuse actorul, strîngîndu-i mîna. 

Primele raze de lumină începeau să se zărească la orizont; 
pe malul fluviului bărcile săltau uşor, trăgînd de odgoane, într-o 
stranie simfonie de plescăituri şi scîrțiieli. Joel păşea alături de 
tînărul marinar, cu capul plecat, ascunzîndu-şi fața. Nu se mai 
bărbierise de patru zile, de cînd plecase de la Bonn, şi barba 
scurtă, dar deasă, îi schimba înfăţişarea. 

Ezita să-i telefoneze sau nu lui Val, la Cape Ann. 
Probabilitatea ca telefonul ei să fie ascultat era foarte mare. Cu 
toate acestea, ar fi dorit să-i audă vocea, însă nu dorea s-o implice 
ŞI pe ea. În nici un caz! 

— E ultima barcă de pe dreapta, spuse marinarul, încetinind 
pasul. Trebuie să te întreb din nou, fiindcă mi-am dat cuvîntul. 
Nu ai nici un fel de droguri? 

— N-am droguri. 

— Poate că o să vrea să te EA 

— Cu asta nu sînt de acord, spuse Converse, gîndindu-se la 
centura cu bani. Suma era de cîteva ori mai mare decit cea pentru 
care mulți neisprăviți de pe malul fluviului ar fi fost gata să ucidă. 

— Va trebui să-i explici. 

— Am să-i explic între patru ochi, spuse Joel, încercînd să 
păsească o rezolvare, altfel va face lucrul acesta cu arma într-o 
mînă şi cu alţi cinci sute de dolari în cealaltă. Iți dau cuvîntul 
meu că nu am droguri. 

— Nu sînt eu proprietarul bărcii. 

— Dar tu ai făcut aranjamentul şi ştii unde să mă găseşti dacă 
se întîmplă ceva. 

—Ja, îmi amintesc. Connecticut — am fost la nişte prieteni în 
Bridge-port. Am să te găsesc dacă va fi nevoie. 

— Eşti un om de treabă şi îţi sînt foarte recunoscător. N-am 
să-ți fac necazuri. 

—Ja, spuse tînărul neamt, dînd din cap. Te cred. Te-am crezut 
şi aseară. Vorbeşti foarte frumos, dar ai fost un prost. Ai făcut o 
prostie şi acum eşti gata să plăteşti oricît ca să scapi de belea. 

— Predica ta mă înduioşează. 

— Poftim? 

— Nu, nimic. Ai dreptate. Este o chestiune de mare 
importanță. Poftim. Joel scoase bancnotele din buzunarul stîng. 
Ti-am promis o mie cinci sute. Te rog să-i numeri. 

— De ce? Eşti prea speriat ca să rişti aşa ceva. 

— Eşti un jurist înnăscut. 

— Haide, am să te duc la căpitan. Pentru tine asta e — „căpitan“. 
Şi ai grijă, Mein Herr. Fereşte-te de oamenii de pe barcă. O să 
bănuiască că ai bani. 

— De asta nu vreau să fiu percheziționat, recunoscu Joel. 

— Ştiu. Mă străduiesc să te ajut. 

Dar strădaniile marinarului nu fură suficiente. Căpitanul 
barjei, un tip scund, fără dinți, îl duse pe Joel sus, în camera 
cîrmei unde îi spuse într-o engleză stricată, dar perfect 
inteligibilă, să-şi scoată sacoul. 

— l-am explicat prietenului meu de pe mal că nu pot face 
asta. 

— Două sute de dolari americani, spuse căpitanul. 

Converse avea banii în buzunarul din dreapta. Băgă mîna 
după ei şi aruncă o privire scurtă spre fereastra de la babord prin 
care zări doi bărbaţi care se urcau la bord. 

Lovitura veni pe neaşteptate, fără avertisment, iar impactul 
fu atît de puternic încît Joel se încovoie, apucîndu-se cu mâinile 
de stomac. In fața lui, căpitanul cel îndesat îşi scutura mîna 
dreaptă, strîmbîndu-se de durere, căci nimerise în pistolul pe 
care Joel îl ţinea la brîu. Joel se dădu înapoi clătinîndu-se, se lipi 
de peretele cabinei, se aplecă spre podea și scoase pistolul. 
Proptindu-se bine pe picioare, îndreptă arma spre pieptul uriaş 
al căpitanului. 

— Al făcut un lucru foarte urît, spuse Converse, gîfîind şi 
ţinîndu-se cu o mînă de stomac. Acum, sacoul, ticălosule. 

— Ce...? 

— Aşa cum ai auzit! Scoate-l, ţine-l cu buzunarele în jos şi 
scutură-l bine. 7 

Neamţul şi-l scoase încet, aruncînd o privire rapidă spre uşa 
din stînga lui Joel. 

— Nu caut decît droguri. 

— Nu am nici un fel de droguri. Dacă aş avea, cel care mi le-ar 
fi vîndut ar fi găsit o modalitate mai bună de a trece rîul decît cu 
dumneata. Intoarce sacoul pe dos! Scutură-l bine! 

Căpitanul apucă sacoul de partea de jos şi îl scutură. Un 
revolver căzu pe podea, urmat de un cuțit lung, cu mîner de os. 

— Aşa e viaţa pe rîu, spuse neamţul. 

— Iar eu nu vreau decît să-l traversez fără necazuri. lar necaz, 
pentru cineva atît de nervos ca mine, înseamnă orice om care 
intră pe această uşă. Converse se uită spre stînga. In starea în 
care sînt, probabil că te voi omori nu numai pe dumneata, ci pe 
oricine intră aici. Sper că m-ai înțeles. 

— Da. Nu vreau să-ți fac rău. Caut numai droguri. 

— M-ai lovit, îi aminti Joel. Şi asta m-a înfuriat. 

— Nein. Bitte... te rog. 

— Cînd iese barca în larg? 

— Cînd dau ordin. 

— Cîţi oameni ai în echipaj? 

— Unul singur. 

— Mincinosule! scrîşni Converse, amenințîndu-l cu pistolul. 

— Doi. Doi oameni. .. astăzi. Luăm nişte lăzi grele de la Elten. 
Pe cuvîntul meu, în mod normal am un singur om. Nu-mi pot 
permite să plătesc mai mulți. 

— Dă drumul la motor, spuse Joel. Sau la motoare. Haide! 

— Dar die Mannschaft... echipajul. Trebuie să dau ordine. 

— Stai! Converse se strecură pe lîngă uşa de la cabina cîrmei, 
privind spre fereastra cu pervaz gros de lemn a pilotului, 
menţinînd pistolul îndreptat spre pieptul neamţului. Stătea în 
umbră și avea o vedere clară asupra bărcii, iar prin ferestrele 
cabinei şi spre prora. Cei doi membri ai echipajului şedeau pe o 
ladă, fumau şi beau bere. Foarte bine, spuse el, lăsînd în jos 
arma automată cu care nu era sigur că poate să țintească corect 
de la trei metri. Deschide ușa și dă-le ordinele. Dar atenţie! Dacă 

vreunul din oamenii ăia de jos face altceva decît să elibereze 
parîmele, te ucid. Ai înțeles? 

— Înţeleg... înţeleg tot ce spui, dumneata nu mă înţelegi pe 
mine. Caut droguri — nu oameni importanți. Poliţia nu umblă 
după ăştia, pe ăştia îi lasă în pace. Poliţia umblă după oameni 
mici, după cei care folosesc bărcile de pe rîu. Le face plăcere, 
înţelegi. N-am vrut să-ți fac rău, am vrut să mă protejez pe mine, 
Mein Herr. Vreau să cred ce mi-a spus nepotul meu, dar trebuie 
să fiu sigur. 

— Nepotul dumitale? 

— Marinarul de la Bremerhaven. Cum crezi că şi-a obținut 
postul? Fratele meu vinde flori! În magazinul nevestei lui! Cîndva 
a mers şi el pe oceane, la fel ca mine. Acum e vînzător de flori! 

— Jur pe Dumnezeul meu că nu înțeleg nimic, spuse Joel, 
lăsînd în jos arma. 

— Ai înțelege mai bine dacă ţi-aş spune că s-a oferit să-mi 
dea jumătate din cei o mie cinci sute de dolari pe care i-a primit 
de la dumneata? 

— Nu. Sînteţi o adunătură de hoţi. 

— Nu, n-am luat nimic. l-am spus să-şi cumpere o chitară 
nouă. 

Converse oftă. 

— N-am droguri. Mă crezi? 

— Da, nu eşti decît un prost, nu un traficant, aşa mi-a spus. 
Proştii bogați plătesc mai mult. Nu-şi pot permite să recunoască 
că sînt proşti. Celor săraci nu le pasă. 

— Las-o baltă. Hai să plecăm de aici. 

— Ja. Priveşte te rog, pe fereastră. Nu vreau să-ți fie frică. 
Un om speriat este mult ma: periculos. 

Joel se lăsă pe spate sprijinindu-se de peretele cabinei, în 
timp ce căpitanul strigă ordinele. Motoarele porniră şi parîmele 
fură slăbite. Ce ciudat. Avea de-a face cu nişte oameni ostili, 
bătăioși şi furioşi, dar care nu erau neapărat duşmanii lui, în 
timp ce alţii, aparent prietenoși şi amabili, doreau să-l omoare. 
Era o lume despre care nu ştia nimic, departe de curtea 
tribunalelor sau de consiliile de administrație unde politeţea putea 
însemna foarte multe lucruri. În lagărele din junglă nu existaseră 
astfel de zone cenușii. Se ştia cine este duşmanul: definițiile 
erau clare în toate sensurile. In ultimele patru zile aflase, însă, 
că pentru el nu mai existau delimitări clare. Era într-un labirint, 

iar de-a lungul pereţilor lui se aliniau personaje din ce în ce mai 
groteşti pe care nu le înțelegea. Converse se uită pe fereastră, la 
ceața care se ridica în spirale delicate deasupra fluviului. Timp 
de cîteva minute nu se mai gîndi la nimic. 

— Încă cinci, şase minute, Mein Herr, spuse capitanul; 
întorcînd cîrma spre stînga. 

Joel reveni la realitate. 

— Care sînt procedurile? întrebă el, conştient de lumina 
portocalie a soarelui care se ridica deasupra ceții de pe fluviu. 
Adică ce trebuie să fac eu? 

— Mai nimic, spuse neamţul. Mergi pe chei ca şi cînd asta ai 
face în fiecare dimineață, traversezi şantierul de reparaţii și ieşi 
în stradă. Te vei afla în partea de sud a oraşului Gendringen, în 
Olanda și... nu ne-am cunoscut niciodată. 

— Asta am înţeles, cum ajung pe chei? 

— Vezi debarcaderul ăla de acolo? întrebă căpitanul, arătînd 
nişte docuri cu vinciuri mari şi macarale. 

— Da. E un port. 

— Unul din rezervoarele mele de benzină e gol — aşa am să 
spun. Opresc motoarele la trei sute de metri de țărm şi mă îndrept 
spre ei. Am să protestez furios la prețul pe care o să mi-l spună 
olandezul, dar am să plătesc, pentru că nu vreau să cumpăr de la 
hoţul de neamţ care e mai jos, pe rîu. Cobori împreună cu unul 
din membrii echipajului meu, fumezi o țigară şi faci haz de prostul 
de căpitan, după care pleci. 

— Aşa de simplu? 

- Da. 

— Este foarte uşor. 

— Cine a spus că e greu? Numai că trebuie să fii cu ochii în 
patru. 

— Poliţia? 

— Nu, spuse căpitanul ridicînd din umeri. Dacă sînt poliţişti, 
ăia vin la bord. 

— Atunci de cine să mă păzesc? 

— De oamenii care s-ar putea să te urmărească. 

— Ce fel de oameni? 

— Nemernici, ticăloşi, lepădături — tot ce vrei. Vin în fiecare 
dimineață la cheiuri ca să caute de lucru, de cele mai multe ori 
beţi. De ăştia să te păzeşti. O să creadă că ai droguri sau bani. O 
să-ți spargă capul ca să-ți fure banii. 

— Nepotul dumitale mi-a spus să mă feresc de oamenii de pe 
barcă. 

— Numai de ăla nou, ăla e un ticălos. Toarnă mereu bere în el 
în speranța că asta o să-i limpezească gîndurile. Îşi închipuie că 
mă păcăleşte, dar se înşală. Am să-l ţin la bord. Celălalt n-o 
să-ți facă probleme. Imi este credincios. Un idiot cu spinarea 
puternică şi fără minte. Nimeni în afară de mine nu-l angajează. 
Intelegi? 

— Cred că da. Eşti un om de ispravă, căpitane. 

— Am navigat cîndva pe oceane, nu pe rîul ăsta împuțit. 
Aveam cincisprezece ani cînd am pornit pe mare cu fratele meu. 
La douăzeci şi trei ajunsesem Obermaat — ofiţer inferior —, bani 
buni, viață bună... Eram foarte fericit. Neamţul cobori vocea, 
reduse ritmul motoarelor și întoarse cîrma spre stînga. Barca se 
răsuci uşor. Ce să mai vorbim? Acum toate s-au dus dracului, 
adăugă el posomorit. 

— Ce s-a întîmplat? 

— Nu cred că te interesează. Căpitanul împinse maneta 
înainte; motorul tuşi. 

— Mă interesează. 

— Warum? De ce? 

— Nu ştiu. Poate că îmi abate gîndurile de la propriile mele 
probleme, spuse Converse. 

Neamţul îi auncă o privire scurtă. 

— Vrei să ştii? Foarte bine. Oricum n-o să ne mai vedem 
niciodată... Am furat nişte bani, mulți bani. Agentul companiei 
m-a urmărit nouă luni pînă a pus mîna pe mine. Asta s-a întîmplat 
cu mulți ani în urmă. Aşa s-a terminat cu oceanul, mi-a rămas 
doar fluviul. 

— Dar ziceai că se cîştiga bine. Ce te-a determinat să furi? 

— De ce fură cei mai mulți oameni, Mein Herr? 

— Pentru că au nevoie de bani sau pentru că doresc lucruri 
pe care nu le pot avea în mod normal sau pentru că pur şi simplu 
sînt necinstiți — ceea ce nu cred că e cazul dumitale. 

— Intoarce-te mult în timp. Adam a furat mărul, americanule. 

— Nu tocmai. Vrei să spui că a fost vorba de o femeie? 

— Au trecut mulți ani de atunci, Mein Herr. Avea un copil şi 
nu voia ca bărbatul ei să rătăcească pe mări. Voia ceva mai mult. 
Căpitanul zîmbi visător. Voia să aibă o florărie a ei. 

Joel rîse din toată inima, uitînd pentru o clipă de durere. 

— Eşti nemaipomenit, căpitane. 
— N-o să te mai văd oricum niciodată! spuse neamțul rîzînd 
acum şi el, în timp ce barca se îndrepta spre debarcaderul olandez. 


Converse se rezemă de o stivă de mărfuri şi îşi aprinse o 
țigară, privind în jur pe sub cozorocul şepcii lăsat mult pe frunte. 
Pe șantierul olandez de reparații, muncitorii mişunau în preajma 
maşinilor uriașe, în timp ce cei aflați pe lîngă bărci mai mult 
priveau decît lucrau. Căpitanul bărcii lui se certa cu omul de la 
pompa de combustibil, făcînd gesturi obscene, în timp ce 
marinarul cel încet la minte rînjea la cîțiva metri depărtare. 
Haimanaua care rămăsese la bord se apleca din cînd în când 
peste balustradă cu o perie mare în mînă şi reîncepea să frece cu 
hărnicie puntea cînd căpitanul își întorcea privirile spre el. 

Acum era momentul, îşi spuse Joel. Se desprinse de stivă şi 
constată că nimeni nu-i dădea nici o atenţie. Oamenii erau ocupați 
cu treburile lor şi nu-i interesa nimic altceva. 

Porni agale de-a lungul cheiului, şi merse pînă la capătul 
şantierului de reparaţii, unde se aflau docurile uscate. Dincolo 
de ultima ambarcațiune ridicată pe docul uscat era un zid uriaş 
şi o poartă deschisă. Un paznic în uniformă şedea şi bea o cafea, 
în timp ce îşi citea ziarul. Cînd îl văzu, Joel se opri brusc, 
înspăimîntat fără motiv. Oamenii treceau încoace şi încolo pe 
poartă, dar paznicul nu-i băga în seamă, preocupat de ziarul pe 
care îl ținea deschis pe genunchi. 

Converse se întoarse şi aruncă o ultimă privire spre fluviu. 
Brusc, îşi dădu seama că se întîmplă ceva. Căpitanul fugise pînă 
la capătul cheiului şi făcea gesturi largi şi rapide, încercînd să-şi 
avertizeze pasagerul clandestin. Apoi strigă cît îl ținea gura: 

— Fugi! Pleacă! Fugi de aici! 

Joel încremeni şi privi în jur. Abia atunci îi văzu. Doi — ba 
nu, trei oameni veneau repede spre el. Primul trecu prin stînga 
căpitanului, care îl înhăţă de umăr şi îl răsuci oprindu-l doar 
pentru cîteva secunde, căci ceilalți doi bărbaţi se repeziră la 
căpitan cărîndu-i pumni în spinare. Erau derbedeii, adevărate 
animale, pornite la vînătoare. 

Converse se aruncă sub şirul de bărci de pe docul uscat, 
lovindu-se la cap de carenele acestora. Auzea paşii celor care 
veneau alergînd, în timp ce el se tîra de-a buşilea. Ajunse la 
capătul şirului de bărci suspendate, sări în picioare şi fugi spre 

poartă, trecînd pe lîngă paznic. Se uită în urmă. Cei trei bărbați 
discutau furioși. Doi-dintre ei se lăsaseră pe vine şi se uitau pe 
sub bărci. Apoi, cel care stătea în picioare îl zări. Le strigă ceva 
celorlalți şi toți trei porniră în fugă după el. Joel o luă la goană şi 
alergă pînă nu-i mai văzu. 

Era în Olanda. Primirea nu fusese deloc prietenoasă, dar 
oricum, se afla mai aproape de Amsterdam. Pe de altă parte, 
habar n-avea unde se află, ştia doar că localitatea se numea 
Lobith. Trebuia să-și tragă sufletul și să gîndească. Păşi sub 
portalul unui depozit părăsit, unde geamul întunecat al uşii îi 
servi drept oglindă: arăta îngrozitor. Gîndeşte-te. Pentru numele 
lui Dumnezeu, gîndeşte-te! Matillon îi spusese să ia trenul de la 
Amhem la Amsterdam, asta îşi amintea foarte clar, iar căpitanul 
şlepului îi spusese să ia „omnibuzul“ de la Lobith la Arnhem, la 
Lobith nu era tren. Trebuia să ajungă la gara din Arnhem, să se 
spele, să studieze mulțimea şi să stabilească dacă era cazul să se 
amestece cu ea. Gîndurile îi alergau nebunește. Pierduse ochelarii 
probabil în timpul evenimentelor nu tocmai plăcute de la Wesel; 
trebuia să-i înlocuiască cu alții, cu lentile închise la culoare. Spera 
ca zgîrieturile de pe față să fie mai puţin evidente după ce se va 
spăla. Fără îndoială că ajungînd în gară va putea să-şi aranjeze 
puțin ţinuta... şi să găsească o hartă. La naiba, doar era pilot! 
Putea să ajungă de la punctul A la punctul B — şi trebuia s-o facă 
rapid. Trebuia să ajungă la Amsterdam şi să găsească o 
modalitate de a lua legătura cu un om numit Cort Thorbecke... 
Şi să-i dea şi telefon lui Nathaniel Simon, la New York. Avea 
atîtea de făcut! 

leşi repede din gangul depozitului, conştient de ceea trebuie 
să facă. Mai trăise acest sentiment cu ani în urmă, pe vremea 
cînd era în junglă — după ce spaimele nopţii se risipeau şi vedea 
lumina zilei, reuşea să-şi stabilească cu exactitate direcția, modul 
de acțiune, tactica de supravieţuire. Acum mintea începuse să-i 
funcționeze normal. Ţinînd seama de toate cele întîmplate, ajunse 
la concluzia că se afla într-o situaţie deosebit de dificilă. Fiecare 
zi care trecea îi aducea pe generalii Aquitaniei mai aproape de 
declanşarea planului lor. Trebuia să inverseze rolurile. Cel hăituit 
trebuia să devină vînător. Discipolii lui Delavane convinseseră 
lumea că este un asasin psihopat, şi voiau să-l folosească drept 
exemplu în favoarea teoriei lor, conform căreia ei erau singura 
soluţie corectă. Aquitania trebuia dată în vileag şi distrusă înainte 

de a fi prea tîrziu. Numărătoarea inversă începuse; comandanții 
se pregăteau să-şi ia posturile în primire. 
Mişcă-te! îşi spuse Converse şi porni păşind grăbit pe asfalt. 


Se aşeză în ultimul vagon al trenului, încordat, dar mulțumit 
de progresul pe care îl realizase. Făcuse totul cu mare băgare 
de seamă, fără să piardă timp, concentrîndu-se la maximum, 
conştient de nenumăratele posibilități de a greşi. Era atent la tot 

— la privirile prea insistente, la bărbatul sau femeia pe care îi 
vedea prea des într-un interval scurt de timp, la funcţionarul 
care îl întîrzia dovedindu-se mai politicos decît ar fi permis ora 
şi aglomerația. 

La chioşcul de ziare din Lobith văzuse un anunț care spunea 
English Spoke. Întrebase imediat unde se află „omnibuzul“ 
pentru Arnhem, în timp ce cumpăra o hartă şi un ziar. Vînzătorul, 
prea ocupat cu clienţii lui ca să-i dea atenţie, îi dăduse rapid 
cîteva indicaţii, folosindu-se mai mult de gesturi decît de cuvinte. 
Joel găsi repede staţia, se aşeză într-un colț al primului autobuz 
şi îşi îngropă faţa în ziarul pe care nu putea să-l citească. Patruzeci 
de minute mai tîrziu se afla în gara din Arnhem. 

Primul lucru pe care îl făcu fu să se ducă la toaletă şi să se 
spele. Îşi curățase hainele cum putuse mai bine şi se privi în 
oglindă. Arăta tot groaznic, dar semăna mai degrabă cu un om 
accidentat, decît cu unul bătut; era o diferență importantă. 

leşi din gară şi schimbă mărcile germane şi cinci sute de 
dolari americani în florini şi guldeni. Apoi intră într-o farmacie 
şi îşi cumpără o pereche de ochelari cu ramă groasă. Cînd se 
apropiase de tejghea, acoperindu- -şi ca din întîmplare cu mîna 
vînătăile de pe față, atenția îi fusese atrasă de o vitrină cu produse 
cosmetice. Se întoarse din drum şi se dusese spre rafturile cu 
creme, lacuri de unghii şi şampoane, amintindu-și de ceva ce se 
petrecuse la puţin timp după ce se căsătorise. Valerie alunecase 
pe un covor din hol şi se lovise cu capul de o măsuţă. În aceeaşi 
seară, pe! la ora şapte, ochiul i se învineţise, iar în ziua următoare 
trebuia să facă o prezentare în două limbi pentru nişte clienți din 
Stuttgart. Ea îl trimisese să cumpere o sticluță cu fond de ten cu 
care reuşise să mascheze bine vînătaia. 

„Nu vreau ca oamenii să creadă că soțul meu cu care abia 
m-am căsătorit m-a bătut pentru că n-am vrut să-i îndeplinesc 
cele mai năstruşnice fantezii sexuale“, glumise ca. 

„La care anume te referi?“ 

Joel alese de pe raft un fond de ten mai închis la culoare şi se 
întoarse la casă. 

Se mai duse încă o dată la o toaletă unde rămase zece minute 
în faţa unei chiuvete şi a unei oglinzi, iar rezultatele nu întîrziară 
să apară. Zpîrieturile şi vînătăile dispărură. Nimeni nu-şi putea 
da seama că fusese bătut, dacă nu-l privea de aproape. 

Îşi cumpără un bilet la un tren personal, care oprea în mai 
multe localități şi ieşi pe peron, gata să o ia la goană la cel mai 
mic semnal de alarmă. Nu văzu însă decît un grup de bărbați şi 
femei cam de vîrsta lui, care discutau și rîdeau, lăsînd impresia 
că plecau în vacanţă. Bărbaţii duceau nişte valize uzate, zgiriate, 
multe dintre ele legate cu sfoară, în timp ce femeile cărau în 
spate nişte coşuri de răchită. Bagajele pe care le aveau şi felul 
cum erau îmbrăcaţi arătau că sînt nişte familii modeste. Joel îşi 
zise că reprezentau exact mediul de care avea nevoie. Pomi în 
urma lor, rîzînd încet atunci cînd rîdeau şi ei şi se urcă în acelaşi 
vagon ca şi cînd ar fi făcut parte din grup. Se aşeză pe banchetă 
în faţa unui bărbat solid şi a unei femei zvelte, care, în ciuda 
faptului că era foarte slabă, afișa cu mîndrie nişte sîni enormi. 
Converse îi studia involuntar, iar bărbatul îi zîmbi înțelegător, 
fără urmă de gelozie. 

Converse citise sau auzise undeva că în țările nordice oamenii 
care plecau în vacanță vara preferau ultimul vagon din Trans- 
Europa Express. Era un obicei care evidenția statutul, şi crea o 
atmosferă de camaraderie. Exact aşa se întîmplă şi acum. Bărbații 
şi femeile se ridicau de la locurile lor şi circulau încoace şi încolo 
vorbind cu prietenii şi cu străinii, ciocnind cutiile de bere. Un 
grup aflat în partea din față a vagonului începu să cînte. Corul fu 
acoperit de grupul lui Converse care începu să intoneze un alt 
cîntec, pînă cînd totul se topi într-un hohot general de râs. În 
ultimul vagon al trenului de Amsterdam, veselia era în toi. Gările 
treceau una după alta şi în fiecare mai urcau cîţiva pasageri, cu 
valize, sacoşe şi zîmbete largi, întîmpinați cu strigăte de bucurie. 
Țipetele şi fluierăturile vesele acopereau restul zgomotelor. 
Oraşele treceau unul după altul. Joel rămase la locul lui, nemişcat 
şi tăcut, mulţumindu-se să zîmbească sau să rîdă atunci cînd i se 
părea că este cazul. Arăta ca o persoană nu tocmai inteligentă 
care se uită la hartă cu uimire şi nedumerire asemeni unui copil. 
In realitate, Joel studia cu atenţie străzile şi canalele din 

Amsterdam. Exista un om care locuia la intersecţia străzilor 
Utrechtsestraat şi Kerkstraat, un om pe care trebuia să-l identifice 
la prima vedere, să-l izoleze şi să discute cu el... era trambulina 
lui către Washington. Trebuia să-l contacteze pe Cort Thorbecke 
fără să-i alerteze pe hăitaşii Aquitaniei. Avea de gînd să plătească 
un intermediar vorbitor de engleză şi să găsească un mesaj 
suficient de convingător şi plauzibil ca să-l scoată cumva pe 
broker din bîrlogul lui, fără a menţiona legătura cu Tatiana și 
sursa de la Paris. Gîndul îi zbură la Washington, de care îl 
despărțeau mai puţin de şapte ore de zbor. Se gîndi şi la nişte 
oameni care îl vor asculta cu ajutorul lui Nathan Simon şi cu cel 
al unui dosar care îi va convinge să-l ascundă şi să-l protejeze 
pînă cînd soldații Aquitaniei vor fi dați în vileag. Situaţia nu 
semăna cu cea pe care şi-o imaginase un om pe care îl cunoscuse 
cîndva în Connecticut sub numele de Avery Fowler; nu mai putea 
fi vorba nici de procedeele legale aşa cum prevăzuse A. Preston 
Halliday la Geneva, căci timpul îi presa. 


Trenul încetini smucindu-se, ca şi cînd mecanicul de la 
capătul trenului ar fi vrut astfel să-i transmită un mesaj 
pasagerului din ultimul vagon, care resimțea dureros fiecare 
zgâlțiitură. Dacă aceasta fusese intenția lui, reuşise. Mişcarea 
bruscă îi făcu pe oameni să rîdă şi mai tare şi să înjure în fel şi 
chip. 

— Amstel! strigă conductorul, deschizînd uşa dintre cele două 
vagoane. Amsterdam! Amst...! 

Trenul intră în gară şi un nou contingent în pantaloni scurți şi 
maiouri cu mînecă scurtă îşi anunță intrarea cu strigăte de salut. 
Cinci sau şase dintre membrii grupului lui Joel se ridicară să-şi 
întîmpine prietenii, cutiile şi sticlele de bere se înălțară din nou, 
rîsetele umplură spaţiul strîmt, acoperind aproape total 
fluierăturile locomotivei care se puse în mişcare. Oamenii căzură 
unii peste alții, se îmbrățişară şi se înghiontiră în glumă. 

In contrast cu noii veniți, apăru o femeie în vîrstă care înainta 
clătinîndu-se — evident, beată. Avea hainele ponosite şi purta o . 
sacoşă mare de pînză în mîna stîngă. Ca să-şi menţină echilibrul 
se sprijinea din cînd în cînd de banchetele vagonului. Zîmbind, 
acceptă o sticlă de bere, în timp ce alta îi fu pusă direct în sacoşă, 
împreună cu mai multe sandvişuri înfăşurate în hîrtie cerată. Se 
auziră din nou strigăte de bun venit şi doi tineri se ridicară și 

făcură o reverență adîncă în faţa ei, ca şi cînd ar fi fost o regină. 
Al treilea îi dădu o palmă uşoară peste fund şi fluieră admirativ. 
Cîteva minute, jocul continuă în acest fel. Bătrîna bău din sticlă, 
dansă şi făcu diverse gesturi pline de înţeles atît către femei cît 
şi către bărbaţi. Scoase limba şi o roti în toate părțile, îşi dădu 
ochii peste cap şi îşi scutură şalul zdrențuit, mimînd un dans 
latino-american. li amuza pe toţi cu gesturile ei penibile şi primea 
tot ce i se arunca în sacoşă, inclusiv monede. Olandezii care 
pleacă în vacanță sînt generoşi, îşi spuse Joel. Femeia se apropie 
de el, întinzînd sacoşa de pînză, ca să primească pomană. Con- 
verse băgă mîna în buzunar şi scoase cîțiva guldeni, pe care îi 
lăsă să cadă în sacoşa femeii. 

— Goedermorgen, spuse bătrîna, dînd din cap. Dank U wel, 
beste man, erg, vriendelijk van U! 

Joel, care nu înţelegea o iotă, dădu din cap şi se întoarse la 
harta lui, dar femeia cu sacoşa nu se clinti din faţa lui. 

— Uw hoofd! Ach, heb je een ongeluk gehad, jongen! 

Converse dădu din nou din cap, băgă iar mîna în buzunar şi 
îi dădu bătrînei cotoroanţe alte cîteva monede. Apoi arătă spre 
hartă şi îi făcu semn să plece. Din faţă se auzi alt cor, iar cîntecul 
fu reluat cu entuziasm de toți cei aflați în jurul lui. 

— Spreekt U Engels? strigă femeia cu sacoşa, rezemîndu-se 
de el. 

Joel ridică din umeri şi se cufundă în studierea hărții. 

— Cred că vorbeşti engleză. Femeia rosti cuvintele cu o voce 
răguşită, dar clară. Mîna ei dreaptă nu se mai rezema de spătarul 
banchetei, ci se afla în sacoşă. Te-am căutat în fiecare zi, la fiecare 
tren. Nu mişca! Pistolul are amortizor. Dacă apăs pe trăgaci 
nimeni n-o să audă nimic, nici măcar bărbatul de lîngă tine. Cred 
că te-am prins, Mijnheer Converse! 

Nu mai era nici un fel de tabără de vară. La cîteva minute de 
Amsterdam îl aştepta moartea. 


26 


— Mag ik u even lastig vallen? strigă bătrîna, clătinîndu-se 
nesigură pe picioare şi adresîndu-se pasagerului care şedea alături 
de Converse. Bărbatul se uită în sus, către cotoroanță. Aceasta 
strigă din nou, cu mîna dreaptă tot în sacoşă. Părul cărunt 

nepieptănat îi atîrna încîlcit pe faţă şi femeia făcu semn spre 
dreapta, spre partea din față a vagonului. Zou ik op uw plaats 
mogen zitten? 

— Mij best! Bărbatul se ridică în picioare zîmbind, iar Joel îşi 
retrase instinctiv picioarele ca să-l lase să treacă. Dank U wel, 
adăugă omul, îndreptîndu-se spre un loc liber de pe partea 
cealaltă. 

— Mută-te mai încolo! îi şopti bătrîna, clătinîndu-se — dar nu 
ca o bețivă, ci în ritmul mişcării trenului. 

Dacă e să se întîmple, îşi spuse Converse, acum e momentul. 
Dădu să se ridice, privind drept în față, cu cotul la cîţiva 
centimetri de sacoşa umflată a femeii. Dintr-o dată, Joel se repezi 
înainte şi apucă strîns prin sacoşă mîna grasă care ţinea pistolul. 
Strînse puternic mîna femeii, împreună cu metalul şi cu o 
smucitură violentă spre stînga o aruncă pe bătrînă pe locul liber, 
de lîngă geam. Arma percută, se auzi un fel de sîsîitură abia 
perceptibilă, şi în sacoşă apăru o gaură prin care ieşea fum, iar 
glonţul se înfipse undeva în podea. Bătrîna se dovedi mai 
puternică decît se așteptase ŞI se lupta, încercînd să-l zgîrie pe 
faţă, pînă cînd Joel îi trase mîna în jos şi i-o răsuci la spate. 
Lupta pentru sacoşă continua. Femeia nu voia să dea drumul 
pistolului, iar el nu putea să facă altceva decît să-l țină îndreptat 
în jos, imobilizîndu-i degetele. Femeia n-avea de gînd să se dea 
bătută. 

Hărmălaia din tren creştea tot mai mult; oamenii cîntau care 
mai de care, şi din cînd în cînd se auzeau hohote de rîs. Nimeni 
nu dădea atenţie luptei pe viaţă şi pe moarte care se desfăşura 
pe bancheta îngustă. Brusc, Joel îşi dădu seama că trenul 
încetineşte. Din nou instinctele lui de pilot îi spuneau că aterizarea 
e iminentă. Îşi repezi cotul în sînii femeii, încercînd s-o 
înghiontească ca s-o facă să scape pistolul, dar femeia rezista. 

— Dă-i drumul, îi şopti el răguşit. N-am să-ţi fac nici un rău 
— nu te omor. Indiferent cît te-au plătit, îţi dau eu mai mult. 

— Nu! M-ar ucide! N-ai cum să scapi, Mijnheer! Eşti aşteptat 
la Amsterdam, te aşteaptă la toate trenurile! Strimbîndu-se, 
femeia zvîrli din picioare şi, eliberîndu-şi pentru o clipă braţul 
stîng, îl zgîrie pe față pe Joel. Acesta o prinse de încheietură, îi 
trase brațul peste genunchii lui şi i-l răsuci încercînd s-o 
imobilizeze. Nu reuşi. Femeia avea puterea unei leoaice bătrîne 
care nu ea dispusă să dea drumul prăzii. Nu lăsa pistolul. 

— Minti, strigă Converse. Nu ştie nimeni că sînt în trenul 
ăsta. Te-ai urcat în el abia acum douăzeci de minute. 

— Greşeşti, americanule! Sînt în trenul ăsta de la Arnhem — 
te-am căutat şi cînd apoi te-am găsit am coborit la Utrecht şi am 
dat un telefon. 

— Mincinoaso! 

— Ai să vezi. 

— Cine te-a angajat? 

— Nişte bărbați. 

— Cine? 

— Ai să vezi. 

— Naiba să te ia, tu nu faci parte din organizaţia lor! Nu se 
poate! 

— Dar mă plătesc. Plătesc peste tot, în susul și în josul căii 
ferate, în aeroporturi, pe cheiuri. Spun că nu vorbeşti decît 
engleza. 

— Şi ce altceva mai spun? 

— Ce importanţă are? Te-am prins. Ar trebui să-mi dai drumul. 
Ar putea fi mai uşor pentru mine. 

— Cum? Trăgîndu-mi un glonţ în ceafă? 

— Poate că aşa ar fi mai bine. Eşti prea tînăr ca să ştii, 
Mijnheer. N-ai trăit sub ocupație. 

— Iar tu eşti prea puternică pentru vîrsta ta. Asta trebuie să 
recunosc. 

— Da, aşa e, am învăţat să fiu aşa. 

— Dă-1 drumul! 

Trenul frîna şi bărbaţii începură să ia valizele din plase. 
Pasagerul care şezuse alături de Joel se repezi să-şi recupereze 
bagajul, apăsîndu-l pe Converse în umăr cu burta. Joel încercă 
să lase impresia că este cufundat în conversaţia cu prizoniera sa; 
omul căzu pe spate cu valiza în mînă, râzînd. 

Femeia se aplecă rapid înainte şi îşi înfipse dinţii în brațul lui 
Converse, la numai cîțiva milimetri de rană. Muşcă cu furie, 
sfârtecîndu-i carnea. 

Converse se retrase doborit de durere, femeia î îşi eliberă rapid 
mîna şi trase. Glonţul făcu o gaură în podeaua intervalului dintre 
bănci, la numai cîțiva centimetri de piciorul lui Joel. Joel apucă 
pistolul şi îl răsuci, înicercînd din răsputeri să-l smulgă. Femeia 
trase din nou, apoi se prăbuşi pe banchetă cu ochii larg deschişi, 
în timp ce sîngele îmbiba țesătura subțire a rochiei ei, în dreptul 

stomacului. Murise, iar Joel simți că i se face rău, şi trebui să 
inspire aer de mai multe ori ca să nu vomite. Tremura din tot 
corpul şi se întrebă cine o fi fost femeia asta, prin ce anume 
trecuse ca să devină ceea ce devenise. Eşti prea tînăr ca să 
ştii... N-ai trăit sub ocupație. 

Alungă acele gînduri! Femeia voise să-l ucidă şi nişte oameni 
îl aşteptau. Trebuia să se gîndească, să se miște rapid! 

Răsuci pistolul scoțîndu-l din interiorul sacoşei şi îl împinse 
sub sacoul lui ponosit; apoi înfipse arma sub curea, conştient de 
greutatea celuilalt pistol aflat în buzunar. Se aplecă deasupra 
femeii, acoperi cu şalul petele de sînge de pe burtă şi îi trase 
părul încîlcit peste față. Apoi scoase o cutie de bere din sacoşa 
femeii, o desfăcu şi i-o puse în poală. 

— Amsterdam! Următoarea oprire este Amsterdam — Central! 

Mulțimea de vilegiaturişti scoase un urlet de satisfacție şi se 
repezi spre ușă. O, Dumnezeule, îşi spuse Joel. Femeia spusese 
că dăduse un telefon. Un telefon — da, dar probabil că nu-l dăduse 
ea, nu ar fi avut timp. Probabil că îi plătise altei cerşetoare care 
acționa în gara Utrecht ca să facă acest lucru. Femeia din fața 
lui fusese o angajată specială, o militantă cum numai Aquitania 
putea să găsească, bătrînă dar foarte puternică, capabilă să 
folosească o armă şi să ia viața unui om fără să clipească. Probabil 
că a dat numai un număr de telefon şi i-a transmis celui care a 
răspuns la ce oră ajunge trenul. Aşadar... mai avea o şansă. 
Fiecare bărbat va fi privit cu multă atenție şi chipul lui va fi 
comparat atent cu cel din ziar. Dar el nu mai avea acel chip. 
Totuşi, nu vorbea decît engleză şi această informație fusese 
transmisă peste tot. 

Gindeşte! 

— Ze is dronken! Cuvintele fură rostite de bărbatul jovial cu 
nevasta cu sîni mari. Omul arăta spre femeia moartă. Amîndoi 
rîdeau, iar Joel nu avu nevoie de interpret ca să-i înțeleagă. 
Credeau că femeia adormise. Converse dădu din cap şi zîmbi 
larg, în timp ce ridica neajutorat din umeri. Găsise calea de a 
ieşi din gara Amsterdam. 

Converse înţelesese că există un limbaj universal cînd 
numărul decibelilor de la o petrecere făcea imposibilă orice 
conversaţie. Era folosit şi atunci cînd erai plictisit la un cocteil, 
sau cînd priveai un meci de fotbal la televizor cu niște caraghioşi 
care îşi închipuiau că ştiu mult mai mult decît antrenorii sau 

selecţionerii. În astfel de situaţii zimbeai, încuviințai din cap, 
puneai din cînd în cînd mîna prieteneşte pe umărul cuiva, dar nu 
spuneai nimic. 

Joel făcu toate aceste lucruri cînd cobori din tren, împreună 
cu tipul jovial şi consoarta acestuia. Işi scosese ochelarii negri, 
îşi dăduse şapca pe ceafă şi ţinea mîna pe umărul bărbatului. 
Străbătură împreună peronul; olandezul rîdea în timp ce povestea 
ceva, iar Joel dădea din cap aprobator, bătîndu-l din cînd în cînd 
pe umăr şi rîzînd ori de cîte ori se ivea o pauză în conversaţie. 
Întrucît cei doi soţi băuseră destul de mult, nu mai dădeau atenție 
răspunsurilor. 

Cînd se apropiară de capătul peronului, Converse remarcă 
un om amestecat în mulțimea care aştepta să-şi întîmpine rudele 
şi prietenii. Joel îl remarcă pentru că, spre deosebire de ceilalți, 
ale căror chipuri exprimau o nerăbdare veselă, faţa acestuia avea 
o expresie aproape solemnă. Era foarte atent; studia mulțimea 
care se revărsa pe peron, deşi era clar că nu venise acolo pentru 
a spune bun venit cuiva. Brusc, Converse îşi dădu seama că mai 
exista un motiv pentru care omul îi atrăsese atenţia. Recunoscuse 
chipul, amintindu-şi unde îl văzuse. Ultima oară mergea grăbit 
pe o cărare prin pădurea deasă, împreună cu un alt paznic. Era 
unul din cei care patrulau pe moşia lui Erich Leifhelm de pe 
malul Rinului. 

Cînd se apropiară de arcada peronului, Joel rîse ceva mai 
tare şi strînse puțin mai mult umărul olandezului mimînd o 
conversaţie. El dădu de cîteva ori din cap, se încruntă, zise ceva 
şi apoi zimbi. Cu coada ochiului sesiză că paznicul lui Leifhelm 
îl priveşte; omul întoarse apoi capul în altă direcție. În timp ce 
treceau pe sub arcadă, Joel îşi dădu seama că se întîmplase ceva. 
Un om se răsucise brusc şi îi împingea pe cei din faţa lui, încercînd 
să-și facă loc. Converse se întoarse şi privi peste umărul 
olandezului. Asta era! Privirea lui o întîlni pentru o secundă pe 
cea a paznicului lui Leifhelm. În clipa aceea neamțul îl recunoscu 
şi fu cuprins de panică, îşi întoarse capul înapoi, spre gară, 
strigînd ceva, după care, cu mîna în buzunarul sacoului își 
continuă urmărirea. 

Joel se despărţi brusc de cei doi olandezi şi începu să alerge 
strecurîndu-şi privirea printre oameni către coloanele de la ieşirea 
din gară. În timp ce alerga, se uită în urmă şi îl văzu pe urmăritor. 
Paznicul lui Leifhelm striga nişte ordine către cineva. Se ridicase 

în vîrful picioarelor ca să fie văzut, şi făcu un gest indicînd uşa 
de la ieşire. Converse mări viteza, făcîndu-şi drum spre scările 
care duceau spre ieşirea monumentală. Le urcă repede, ca un 
pasager foarte grăbit, ţinîndu-se printre pasageri şi încercînd să 
atragă cît mai puțin atenția asupra sa. 

Tîşni afară, în lumina soarelui, într-o confuzie totală. La 
picioarele lui era apa, cheiurile şi bărcile cu acoperiş de sticlă 
care săltau uşor pe valuri; unii treceau pe lîngă ele, iar alții erau 
invitați la bord sub privirile vigilente ale unor oameni în uniforme 
alb-albastre. Coborîse din tren pe un fel de debarcader ciudat. 
Apoi îşi aminti: gara din Amsterdam era construită pe o insulă 
care se afla vizavi de centrul oraşului. De aceea i se spunea 
Gara Centrală. Existau totuşi, două drumuri, ba chiar trei, care 
traversau apa. Nu avea timp! Era în cîmp deschis şi străzile pe 
care le vedea în depărtare erau salvarea lui; rîpele şi tufişurile 
dese care altădată îl ocrotiseră. Alergă cît putu de repede de-a 
lungul bulevardului aflat pe malul apei şi ajunse la o arteră 
aglomerată, plină de autobuze, tramvaie şi maşini care claxonau 
încercînd să-și croiască drum. Văzu o coadă apreciabilă la un 
tramvai; ultimii doi pasageri tocmai se urcau. Sprintă, apucînd 
să se urce înainte ca uşa să se închidă. 

Se îndreptă repede spre capătul vagonului unde zărise un 
loc liber şi se aşeză. Respira greu, sudoarea îi şiroia pe faţă, iar 
cămaşa îi era udă leoarcă. Abia acum îşi dădu seama cît era de 
obosit şi confuz. Dorinţa de a trăi şi ura pe care o nutrea față de 
Aquitania îl ţinuseră în viață. Durere? Simţi brusc durerea din 
umăr, de deasupra rănii mai vechi. Răzbunarea acelei femei — 
împotriva cui? Pentru ce? Împotriva unui duşman? Pentru bani? 
N-avea timp pentru asta. 

Tramvaiul se urni din loc şi Joel se întoarse la timp ca să-l 
vadă pe omul lui Leifhelm alergînd prin intersecţie, şi pe un 
altul venind dinspre chei. Cei doi se întîlniră, schimbară cîteva 
vorbe părînd cuprinşi de panică. Apoi apăru un al treilea, şi Joel 
nu-şi dădu seama de unde. Paznicul lui Leifhelm părea să fie 
şeful, căci gesticula şi părea să dea ordine. Unul dintre oameni 
alergă în josul străzii şi începu să cerceteze cele cîteva taxiuri 
prinse în ambuteiaj, al doilea o luă printre mesele cafenele: de 
pe trotuar şi intră în interior. Paznicul lui Leifhelm alergă înapoi 
prin intersecție printre maşini şi scoase un fluierat. Dintr-un 
magazin ieşi o femeie care se apropie de el. 

Nimeni nu se gîndise la tramvai. Era prima peşteră în care 
putea supraviețui liniştit un timp. Se rezemă de spătarul scaunului 
şi încercă să-şi adune gîndurile. Aquitania va scotoci tot 
Amsterdamul pentru a-i da de urmă. Exista oare vreo cale de a 
ajunge la Thorbecke? Nu era momentul să se gîndească la asta. 
Deocamdată trebuia să stea în „peşteră“ şi să aprecieze situaţia 
şi, dacă va adormi, să spere că nu va avea coşmaruri. Privi pe 
geam şi văzu o firmă: Damrak. 


Rămase în tramvai cam o oră. Străzile animate, arhitectura 
clădirilor vechi de secole şi canalele fără sfirşit aveau un efect 
liniştitor asupra lui. 

Hotelurile nu intrau în discuţie. Soldaţii Aquitaniei le vor 
scotoci pe toate şi vor oferi recompense grase pentru orice fel de 
informaţie în legătură cu un anume american, ale cărui 
semnalmente erau cunoscute. Probabil că Thorbecke va fi urmărit 
pas cu pas, iar telefonul lui ascultat. Chiar şi la ambasadă, 
probabil că se afla un alt însărcinat cu afaceri militare gata să-l 
primească cum se cuvine pe cel care pretindea că nu este asasin 
şi dorea să-şi dovedească nevinovăția. Dacă raționamentul lui 
era corect, nu-i mai rămînea decît un singur colac de salvare — 
Nathan Simon. „ 

Nathan cel Inţelept, aşa cum îi spusese Joel cîndva şi care 
ripostase afirmînd că din partea cuiva care nu era evreu s-ar fi 
aşteptat la ceva mai original. Avuseseră o discuție deosebit de 
lungă pe parcursul căreia Nate îi expusese motivele pentru care, 
după părerea lui, nu trebuia să preia un client pe nume Leibowitz, 
deoarece efortul de a păstra confidențialitatea clientului ar fi fost 
prea mare. În timpul expunerii, Lawrence Talbot adormise, iar 
Converse îi propusese să-şi schimbe porecla din Nathan cel 
Înţelept în Nathan cel Nesuferit. Nate izbucnise în rîs, îl trezise 
pe Talbot şi spusese: „Îmi place la nebunie! Și Sylviei o să-i 
placă.“ 

Joel învățase mai mult drept de la Nathan Simon decît de la 
oricine altcineva, dar între ei existase întotdeauna o anume 
distanță. Nate lăsa impresia că nu doreşte o apropiere, în ciuda 
afecțiunii pe care o nutrea față de mai tînărul său coleg. Con- 
verse ajunsese la concluzia că era o problemă de loialitate. Simon 
avea doi fii care, după cum spunea chiar el, „aveau afaceri pe 
cont propriu în California şi Florida“. Unul dintre ei vindea 

asigurări în Santa Barbara, iar celălalt avea un bar în Key West. 
Nate Simon nu se împăcase cu această situaţie, iar Joel înțelesese 
acest lucru într-o după-amiază cînd Simon îl invitase la o bere, 
după o şedinţă obositoare de pe Bulevardul Cinci. 

— Imi place tatăl tău, Converse. Imi place Roger. E un om 
cumsecade. 

— Nu are nevoie de asistență juridică şi am încercat să-l 
împiedic să vină la noi. 

— Nu se putea. Era un gest pe care trebuia să-l facă, adică să 
se adreseze firmei la care lucrează fiul lui. E înduioşător. 

— Cu un testament absolut inutil pentru care l-ai taxat cu 
numai două sute de dolari. Faptul că obținuse medalii de la di- 
verse instituţii aiurite te-a făcut să nu îi iei bani. Ai făcut-o din 
motive patriotice? 

— Am fost pe același cîmp de luptă. 

— Unde? 

— In Europa. 

— Las-o baltă, Nate. E tată] meu şi îl iubesc, dar ştiu că-i un 
pic țicnit. Dacă îl scoţi din ale lui, nu mai ştie pe ce lume se află. 
Pan Am a cîştigat banii pe care îi merita, datorită lui, căci era 
imbatabil în privința convențiilor. 

Nathan Simon strînsese paharul în mînă şi vorbise cu o voce 
înăbuşită. Vocea unui om profund tulburat: 

— Să-l respecţi pe tatăl tău, Joel, auzi? Prietenul meu Roger 
a făcut acest gest pentru fiul lui pentru că asta era tot ce avea, tot 
ce putea să-ți ofere. Eu n-am ştiut cum să fac un gest ca acesta. 
Eu nu fac decît să dau ordine... A spus că aş putea să mă apuc 
şi eu de asta. Adică să încep să zbor cu avionul. 

Simon declarase că îl va ajuta, cu condiţia ca dosarul să aibă 
consistență. Dacă va constata că este vorba de o relație personală 
sau sentimentală prin care vrea să-l manipuelze, se va retrage 
imediat. Evident, dacă se va formula vreo acuzaţie la adresa lui, 
nu va ezita să-l apere: era un gest profesional, aşa cerea etica. 
Probabil că Valerie i-a trimis deja plicul cu dosarele şi implicaţiile 
lor cutremurătoare. Acestea reprezentau exact substanţa de care 
avea nevoie Simon. Cunoscînd-o bine pe Val, era sigur că 
trimisese plicul şi, pentru că era vorba de o diferență de fus orar 
de cinci ore, va aştepta pînă seara şi apoi îi va telefona lui Nathan 
Simon. Mintea începuse să-i funcționeze din nou. 

Tramvaiul ajunsese la penultima stație. Rămăsese singur în 

vagon. Se ridică, cobori din tramvai şi se urcă imediat în altul. 
Era la adăpost. 

Trecu pe nenumărate străzi şi canale şi privi pe geam, 
încurajat de cartierul pe care îl vedea — curat şi strălucitor. 
Tramvaiul trecea pe lîngă un sexy shop. Deasupra, la etaj, fetele 
machiate strident stăteau în vitrină, punîndu-şi și scoţîndu-şi 
sutienele, mişcîndu-şi plictisite şoldurile. Strada era foarte 
animată şi domnea o atmosferă ca de carnaval. Converse se ridică 
de pe scaun şi se îndreptă spre uşă, spunîndu-şi că era un loc 
prielnic pentru a se pierde în mulțime. 

Pe partea cealaltă a străzii văzu o cafenea, cu mesele pe 
trotuar, chiar pe malul canalului. Traversă strada şi intră în 
cafenea cu intenţia de a mînca ceva. Nu mai luase o masă ca 
lumea de aproape trei zile. Găsi o masă liberă în fundul încăperii 
şi se aşeză, deşi îl deranja televizorul care era fixat chiar deasupra 
capului. Cel puţin trăncănea în olandeză, limbă pe care n-o 
înțelegea. 

Porţia zdravănă de whisky îl mai relaxă un pic, însă neliniştea 
omului care se ştia urmărit persista. Rămase la pîndă, cu ochii 
spre intrare, așteptîndu-se în orice clipă să vadă pe vreunul din 
soldaţii Aquitaniei intrînd şi îndreptîndu-se spre el. Se duse la 
toaletă, îşi scoase sacoul, puse pistolul cu amortizor în buzunarul 
interior şi îşi rupse mîneca stîngă de la cămaşă. Umplu chiuveta 
cu apă rece şi îşi cufundă capul în ea. Simţi o vibrație, un zgomot! 
Ridică repede capul şi întinse instinctiv mâna către sacoul atîrnat 
alături. Un bărbat corpolent de vîrstă mijlocie dădu din cap şi se 
îndreptă spre un pisoar. Joel îşi privi rana de pe braţ: arăta ca o 
muşcătură de cîine. Dădu drumul robinetului de apă caldă şi 
stoarse zona dureroasă cu ajutorul unui şervet de hîrtie pînă cînd 
sîngele țîşni din rană. Asta era tot ce putea să facă; procedase la 
fel cu mulţi ani în urmă cînd era atacat de şobolanii de apă care 
pătrundeau în cuşca lui de bambus. Atunci învățase că şi şobolanii 
pot fi ucişi. Individul care intrase mai înainte se îndreptă spre 
ușă, aruncîndu-i lui Converse o privire ostilă. 

Joel aşeză un şervet de hîrtie peste muşcătură, îşi puse haina 
şi se pieptănă. Apoi ieşi şi se întoarse la masă, enervat din nou 
de zgomotul televizorului. 

Meniul era tipărit în patru limbi, ultima probabil japoneză. 
Se simţi tentat să comande cea mai mare porţie de carne, dar 
instinctul lui de pilot îi dictă altceva. Nu mai dormise ca lumea 

de cînd fusese prizonierul lui Leifhelm. O masă bogată l-ar fi 
făcut somnolent Şi nu putea conduce un avion cu nouă sute de 
kilometri pe oră în această stare. În clipa aceea la atît se cifra 
viteza cu care trebuia să acționeze. Comandă un file de somn cu 
orez şi încă un whisky. 

Vocea aceea! O, Dumnezeule, vocea! Avea halucinaţii! 
Înseamnă că era pe cale să înnebunească! Auzea o voce — ecoul 
unei voci. Imposibil, nu putea fi aceea! 

. De fapt, cred că este o trăsătură negativă generală, dar 
la fel ca mai toți conaţionalii mei nu vorbesc decît engleză. 

— Frau Converse... 

— Domnişoară... Fräulein... cred că aşa ar fi mai corect... 
Charpentier, dacă nu vă supăraţi. 

— Dames en heren... se auzi o a treia voce care întrerupse 
discutia, vorbind olandeza. 

Joel trase adînc aer în piept, se apucă strîns cu mîinile de 
masă şi strînse din ochi şi din dinţi cu atîta putere încît fiecare 
muşchi al feței îl duru. Răsuci capul, încercînd să scape de ceea 
ce i se părea o halucinație. 

— Sînt la Berlin într-o problemă de afaceri — sînt consultantă 
a unei firme din New York... 

— Mevrouw Converse, of Juffrouw Charpentier, zoals we... 

Joel simți că înnebuneşte de-a binelea. Îşi pierduse mințile! 
Se întoarse şi se uită în sus, la ecranul televizorului! Era ea! Era 
Valerie! Se afla acolo! 

— Cum doriți dumneavoastră, Fräulein Charpentier. Tot ce 
veți spune va fi tradus exact, vă asigur. 

— Zoals Juffrouw Charpentier zojuist zei... auzi Joel 
traducerea în olandeză. 

— Nu l-am văzut pe fostul meu soț de trei sau patru ani. De 
fapt, sîntem ca doi străini. Nu pot decît să mă simt şocată, aşa 
cum se simt toți cei care l-au cunoscut. 

— Juffrouw Charpentier, de vroegere Mevrouw Converse... 

. este un om care a suferit tulburări serioase, a trecut 
prin perioade de dezechilibru sufleteasc foarte puternic, dar nu 
mi-am imaginat niciodată aşa ceva. 

— Hij moet mentaal gestoord zijn... 

— Nu avem nici un fel de legături şi sînt surprinsă că ați aflat 
de prezența mea la Berlin. Apreciez însă posibilitatea pe care 
mi-aţi oferit-o. 

— Mevrouw Converse gelooft... 

— În pofida împrejurărilor deosebit de neplăcute pe care le 
trăim Şi asupra cărora nu am nici un fel de control, sînt încîntată 
să mă aflu în frumosul dumneavoastră oraş. Am auzit că hotelul 
Bristol-Kempinski... o, îmi cer scuze, n-ar fi trebuit să pomenesc 
numele lui, să nu se creadă că îi facem reclamă. 

— Nu e nici o problemă, Fräulein Charpentier. Aici nu este 
interzis. Vă simţiţi cumva în pericol? 

— Mevrouw Converse, voelt u zich bedreigd? 

— Nu, deloc. Nu am mai avut nimic de-a face unul cu altul 
de foarte mult timp. 

Dumnezeule! Val venise să-l caute! Îi trimitea un semnal, 
mai multe semnale! Menţinuseră permanent legătura; luaseră 
masa împreună acum şase luni la Boston! Tot ceea ce spusese 
erau numai minciuni şi acestea reprezentau un cod prin care îi 
transmitea: Vino la mine! 

Uluit, Joel încercă să separe cuvintele unele de altele şi să 
descifreze mesajul! Bristol-Kempinski era un hotel din Berlinul 
de Vest, asta ştia. Dar mai era ceva, mai spusese încă ceva, ceva 
ce ar fi trebuit să-i declanșeze o amintire comună. Ce putea fi? 

Nu l-am văzut pe soțul meu de trei sau patru ani... Nu, nu 
cra asta, asta era una din numeroasele minciuni pe care le 
spusese. Este un om cu tulburări profunde... O minciună ceva 
mai mică, dar nu cea prin care încerca să-i transmită. De Japt, 
sîntem ca doi străini... nu avem nici o legătură... Altă minciună, 
dar nu chiar atît de mare în contextul dat. Stop! Ce a spus mai 
înainte... Sînt consultant... Asta era! 

„Aş putea vorbi cu domnişoara Charpentier? Numele meu 
este Whistletoe, Bruce Whistletoe. Sînt consultant confidențial 
pentru firma Springtime Antiperspirant pentru care agenția 
dumneavoastră execută nişte lucrări de reclamă. Este ceva ur- 
gent, cît se poate de urgent!“ 

Secretara lui Val era extrem de convingătoare și ori de cîte 
ori Joel şi Valerie doreau să aibă o oră numai pentru ei sau chiar 
o zi întreagă, îi dădeau un telefon în genul acesta. Nu dădea greş 
niciodată. Dacă un vicepreşedinte insistent dorea să ştie unde 

era Valerie, secretara îi povestea despre un telefon foarte urgent 
pe care îl primise de la unul din clienții cei mai importanți. Pentru 
un personaj din conducere predispus la ulcer era suficient, iar 
profesionalismul recunoscut al lui Valerie făcea restul. Valerie 
spunea după aceea că „lucrurile“ sînt sub control şi cu asta 
problema era încheiată. 

El îi spusese să recurgă la această tactică în cazul în care 
poliţia i-ar supraveghea telefonul. Oricum, aşa ar fi procedat. 
Valerie îi amintea, îl avertiza. 

Interviul la televiziune se terminase, ultimele cuvinte fiind 
un rezumat în olandeză; camera rămăsese neclintită pe chipul 
lui Valerie. Cadru fix! Aşadar, interviul nu era în direct. Dar 
cînd fusese făcută înregistrarea? De cînd se afla ea la Berlin? La 
naiba, păcat că nu înțelegea decît ce se spunea în engleză. In 
minciuna prin care îşi proclamase propria ignoranță în materie 
de limbi străine, Val spusese că este o lipsă generală. Avea 
dreptate, dar ar fi putut merge şi mai departe: era o deficiență 
națională ale cărei rădăcini se aflau în aroganță. Joel se uită de 
jur-împrejur căutînd un telefon. Văzu unul pe peretele din fundul 
sălii, în apropiere de toaletă, dar nu avea nici cea mai vagă idee 
cum ar putea să-l folosească! Intră din nou în panică din cauza 
frustrării. Şi acesta nu fu decît începutul. Brusc îşi auzi numele. 

„De Amerikaanse moodennar Converse is advocaat en was 
pilot en de Vietnam-orloog. Een andere advocaat Franz, een 
vriend van Converse...“ 

Joel privi ecranul la început uimit, apoi şocat şi imediat 
paralizat. Era un reportaj: camera de luat vederi intra într-o 
încăpere şi se centra apoi pe un trup prăbuşit peste birou. pe 
fruntea omului se vedeau şiroaie de sînge închegat. O, 
Dumnezeule! Era Rene! 

Imediat după ce Joel recunoscu încăperea şi cadavrul, într-un 
colț al ecranului apăru şi fotografia lui Matillon, apoi o a doua 
fotografie fu inserată rapid, în dreapta — asasinul american, Joel 
Converse. Deci Renc fusese ucis şi ucigașul era el. Totul se 
potrivea. Acesta era motivul pentru care Aquitania răspîndise 
zvonul că asasinul se îndreaptă spre Paris. 

EI, Joel Converse, era cel care împărțea moarte. O oferea 
cadou prietenilor mai vechi şi mai noi. René Matillon, Edward 
Beale... Avery Fowler. Şi unor duşmani pe care nici nu-i 
cunoştea, asemeni celui din culoarul subsolului unui hotel din 

Paris, a paznicului pe malul Rinului, a pilotului din tren şi a 
acelui chip aproape şters din memorie al omului ucis la baza 
unei grămezi de gunoi, a şoferului din casa de piatră cu zăbrele 
la ferestre... a bătrînei care îşi jucase admirabil rolul în vagonul 
de tren. Moartea. Joel era fie un observator din depărtare, fie 
cel care o provoca. Şi toate acestea în numele Aquitaniei. 
Revenise în junglele pe care jurase să nu le mai viziteze niciodată. 
Nu putea face altceva decît să se străduiască să supravieţuiască, 
sperînd că altcineva va găsi soluțiile. Dar, pentru moment, 
moartea era aliatul lui cel mai apropiat şi adversarul cel mai 
înverşunat. Nu se simţea în stare să accepte răspunderea; nu era 
„echipat“ pentru aşa ceva. Işi dorea să se prăbuşească în neant, 
să lase pe altcineva să preia cauza aceea, despre care nimeni nu 
ştia că-i fusese transmisă la Geneva. 

Iisuse Hristoase! Inregistrarea! Dacă a fost făcută în urmă 
cu unsprezece sau chiar douăzeci şi patru de ore însemna. că Val 
n-a apucat să primească plicul pe care i-l trimisese de la Bonn! 
N-avea cum. N-ar fi venit în Europa dacă l-ar fi primit! 

Dumnezeule! îşi spuse Joel, înghițind ultima picătură de 
whisky în timp ce îşi freca fruntea, complet derutat. Dacă plicul 
acela nu ajungea în mîinile lui Nathan Simon, nici un fel de 
pledoarie nu mai avea sens! Dacă i-ar telefona, n-ar reuşi să-l 
convingă şi i-ar spune doar că trebuie să se predea. Nate nu va fi 
de acord să încalce legea; putea să lupte din răsputeri pentru un 
client, dar nu înainte ca acesta să se supună legii. Lui Converse 
începură să-i tremure mîinile; trebuia să afle! 

— Fileul dumneavoastră, domnule. 

— Poftim? 

— Fileul de peşte, repetă chelnerul. 

— Vorbeşti engleza? 

— Bineînţeles, spuse pe un ton foarte amabil, bărbatul solid, 
cu un început de chelie. V-am vorbit şi înainte, dar eraţi foarte 
emoţionat. Cartierul acesta are un impact deosebit asupra 
străinilor, îmi dau seama de asta. 

— Ascultă-mă... zise Joel străduindu-se să-şi sublinieze 
cuvintele. Am să-ți dau mulți bani dacă mă ajuti să dau un telefon. 
Nu... nu vorbesc nici olandeză, nici franceză, nici germană, 
numai engleză. Inţelegi? 

— Înţeleg, domnule. 

— Vreau să vorbesc cu cineva din Berlinul de Vest. 

— Nu e greu, Mijnheer. 

— Vrei să mă ajuţi? 

— Bineînţeles, Mijnheer. Aveţi carte de credit pentru telefon? 

— Nu. Nu vreau s-o folosesc. 

— Desigur. l 

— Adică... vreau să spun ... că nu vreau să fie înregistrată 
nicăieri. Am bani. 

— Ințeleg. In cîteva minute ies din schimb, Mijnheer. Am să 
vă însoțesc. O să dăm telefonul şi operatoarea îmi va spune cît a 
costat. lar dumneavoastră veți plăti. 

— Exact. 

— Şi aţi spus „mulţi bani“, da? Cincizeci de guldeni, ja? 

— De acord. 

Douăzeci de minute mai tîrziu, Converse se afla în spatele 
unui birou dintr-o încăpere foarte mică. Chelnerul îi dădu 
telefonul. 

— Puteţi vorbi în engleză. 

— Cu domnişoara Charpentier, vă rog, spuse Joel, înecîndu-se 
cu cuvintele. Nu era sigur că va putea să-și stăpînească emoția 
cînd îi va auzi vocea. Timp de o fracțiune de secundă se gîndi să 
pună receptorul în furcă. Nu trebuia s-o implice şi pe ea! 

— Alo? 

Era ea. Mii de imagini îi trecură fulgerător prin minte, amintiri 
ale zilelor fericite şi ale crizelor de furie, ale momentelor de 
iubire şi ură. Nu putea să vorbească, dar ea era acolo! 

— Alo? Cine este? 

— O... tu eşti. Mă scuzi, nu se aude prea bine. La telefon 
este Jack Talbot de la ... de la Boston Graphics. Ce mai faci, 
Val? 

— Foarte bine... Jack. Tu ce mai faci? Nu ne-am mai văzut 
de vreo două luni. De la ultimul nostru dejun de la Four Sea- 
sons, dacă îmi aduc bine aminte. 

— Aşa este. Cînd ai sosit? 

— leri-seară. 

— Şi stai mai mult? 

— Plec astăzi. Am avut o mulțime de întîlniri dimineaţa. Vreau 
să prind avionul din seara aceasta şi să mă întorc acasă. Cînd ai 
venit la Berlin? 

— De fapt, nu sînt în Berlin. Te-am văzut la o emisiune de 
televiziune în Belgia. Sînt la... Anvers, dar am să plec la 

Amsterdam în după-amiaza asta. Îmi pare rău de tot ce ai fost 
nevoită să suporţi. Cine ar fi crezut? Vreau să spun, chestia aia 
cu Joel. 

— Ar fi trebuit să-mi dau seama, Jack. Este foarte bolnav. 
Sper să-l prindă cît mai repede, spre binele tuturor. Are nevoie 
de ajutor. 

— Are nevoie de un pluton de execuţie, dacă nu te superi. 

— Aş prefera să nu discutăm pe această temă. 

— Ài primit schițele pe care ți le-am trimis în legătură cu 
problema Gillete? Cred că sînt foarte potrivite. 

— Schiţele?... Nu, Jack, n-am primit nimic. Dar îți mulţumesc 
oricum. 

— Credeam că le-ai primit, speram că ai să te uiţi în cutia 
poştală. 

— M-am uitat... alaltăieri. Dar nu contează. Cît stai la 
Amsterdam? 

— Cam o săptămînă. Mă întrebam dacă o să verifici vreunul 
din conturile agenţiei înainte să te întorci la New York. 

— Ar trebui, dar nu cred că am s-o fac. Nu am timp. Dacă 
reuşesc, am să fiu la Hotel Amstel. Dacă nu, ne vedem la New 
York. Poţi să mă inviţi la Lutâce şi o să facem schimb de 
informaţii despre serviciu. 

— Am o mulțime. O să-ți placă. Ai grijă de tine. 

— Şi tu... Jack. 

Fusese admirabilă. Dar nu primise plicul de la Bonn. 


Rătăci în neştire pe străzi. Îi era frică să meargă prea repede, 
dar nici nu voia să întîrzie prea mult timp într-un loc. Ştia că 
trebuie să se afle permanent în mişcare, să caute umbra şi să se 
lase învăluit de ea. Val avea să fie la Amsterdam în seara aceea. 
Inţelesese mesajul ei. [i spusese s-o caute la Hotel Amstel. Dar 
de ce? De ce venise? Ce intenţiona să facă? Brusc, chipul lui 
Matillon îi apăru în fața ochilor. René fusese ucis de Aquitania 
pentru că îl trimisese pe el la Amsterdam. Nici Valerie nu va fi 
cruțată dacă discipolii lui George Marcus Delavane vor înţelege 
că venise aici ca să-l găsească şi să-l ajute. 

Nu va lua legătura cu ea. Ar însemna să-i semneze 
condamnarea la moarte! Luase atât de mult de la ea şi îi dăduse 
atît de puţin. Nu putea accepta ca ultimul dar din partea lui să fie 
moartea. Şi totuşi... totuşi era vorba de Aquitania şi vorbise 

serios atunci cînd discutase cu Larry Talbot la telefon. El, un 
anume Joel Converse, nu reprezenta nimic cînd era vorba de 
complotul generalilor. La fel şi A. Preston Halliday şi Edward 
Beale şi Connal Fitzpatrick. Dacă Val putea să-i ajute cu ceva 
nu avea dreptul să se lase influențat de sentimente — aşa îi spunea 
avocatul din el. S-ar fi putut ca ca să-i ajute cu adevărat, să facă 
lucruri pe care el nu le putea face, să se întoarcă acasă, să ia 
plicul şi să i-l dea lui Nathan Simon, să-i spună că discutase cu 
el şi o convinsese. 

Se făcuse trei şi jumătate după-amiază. Pe la ora opt se va 
întuneca. Mai rămâîneau cinci ore în care trebuia să se ascundă şi 
să rămînă în viață. Și trebuia să găscască o maşină. 

Se opri şi se uită în sus la o prostituată strident machiată şi 
plictisită, care îşi expunea farmecele într-o vitrină de la etajul 
unei case de cărămidă. Ochii lor se întîlniră pentru o clipă, iar 
femeia îi aruncă un zîmbet plictisit, făcînd un gest semnificativ 
cu degetul mare şi arătătorul. 

De ce nu? îşi spuse Converse. Singurul lucru cert într-o lume 
plină de incertitudini era că sub acea fereastră se afla un pat. 

Portarul, un om de vreo cincizeci de ani, cu un chip de bătrîn 
cumsecade, îi explică într-o engleză perfectă că plata se făcea 
pentru o şedinţă de douăzeci de minute, în avans, chiar dacă 
oaspetele cobora cu cinci minute înainte. Converse făcu un calcul 
rapid, transformînd guldenii în dolari și ajunse la o sumă rotunjită 
de aproximativ treizeci de dolari pe şedinţă. li dădu „portarului“ 
uluit douăsute şaptezeci şi cinci de dolari, luă cheia şi începu să 
urce scara. 

— E o prietenă, nu-i aşa? întrebă mirat paznicul plăcerilor, în 
momentul în care Converse puse piciorul pe prima treaptă. O 
iubire mai veche? 

— Este o verişoară olandeză pe care n-am văzut-o de mai 
mulți ani, răspunse Joel trist. Avem ceva mai mult de discutat. 

— Slapen? exclamă femeia cu pomeţii puternic fardați la fel 
de uluită ca şi paznicul de jos. Vrei să slapen? 

— Mă rog, nu ştiu dacă asta este chiar traducerea cea mai 
corectă, dar cam aşa ceva, spuse Converse, scoţindu-şi ochelarii 
ŞI şapca şi aşezîndu-se pe pat. Sînt foarte obosit şi ar fi grozav 
să pot dormi, dar cred că am să mă odihnesc doar. Am să citesc 
una din revistele tale. N-am să te deranjez. 

— Dar de ce? Nu sînt destul de drăguță? Crezi că nu sînt 
curată? Nici tu nu arăţi chiar foarte bine, Mijnheer! Eşti plin de 

zpîrieturi şi vînătăi pe față, ai ochii roşii. Poate că tu nu eşti 
curat! 

— Am căzut. Haide, consider că eşti adorabilă şi îmi plac 
ochii tăi negri şi strălucitori, dar nu vreau altceva decît să mă 
odihnesc. 

— Şi de ce aici? 

— Nu vreau să mă duc înapoi la hotel. Amantul soției mele 
este acolo şi e şeful meu. 

— Americanii ăştia! 

— Vorbeşti foarte bine limba noastră, spuse Joel descălțindu-se 
şi întinzîndu-se pe pat. 

— Da, am început cu tinerii americani de la colegii. Cei mai 
mulți nu sînt buni decît de gură; se sperie şi nu ştiu să facă 
altceva decît să trăncănească. Cei care ajung pînă în pat fac o 
dată puf! şi gata. Şi apoi sînt marinarii voştri şi oamenii de afaceri, 
cei mai mulți beţi: se poartă ca nişte copii. Şi ăştia vorbesc. Uite 
aşa, în doisprezece ani am învăţat şi eu engleza. 

— Să nu scrii o carte despre ei. Probabil că acum sînt cu toţii 
senatori, congresmeni sau preoți. 

Converse î îşi spuse mîinile sub cap și privi țintă în tavan. 
Pentru o clipă se simți împăcat. şi liniştit. Începu să fredoneze 
încetişor, mai întîi melodia, apoi începu să îngîne şi cuvintele. 

— Eşti amuzant, Mijnheer, spuse prostituata, rîzînd răguşit. 
Luă o pătură subțire de pe un scaun, îl înveli şi continuă: Nu 
spui adevărul, dar eşti amuzant. 

— De unde ştii că nu spun adevărul? 

— Dacă nevasta ta ar avea un iubit, l-ai ucide. 

— Nici chiar aşa. 

— Atunci nu e nevasta ta. Eu am cunoscut mulți bărbați, 
Mijnheer. Eşti un om bun, dar poți să şi ucizi. 

— O să mă mai gîndesc la asta, spuse Joel stînjenit. 

— N-ai decît să dormi, dacă vrei. Ai plătit. Eu sînt aici. 

Femeia se duse spre scaunul de lîngă perete şi se aşeză, 
luînd în mînă o revistă. | 

— Cum te cheamă? întrebă Converse. 

— Emma, răspunse prostituata. 

— Eşti o femeie cumsecade, Emma. 

— Nu, Mijnheer, nu sînt. 


Joel se trezi tresărind la atingerea miinii ei şi îşi duse instinctiv 
mîna la centură să vadă dacă banii se află la locul lor. Dormise 

atît de adînc încît pentru o clipă nu-şi aminti unde se află. Apoi 
o văzu pe femeia îmbrăcată țipător care stătea în picioare lîngă el. 

— Mijnheer, te ascunzi de cineva? întrebă ea blînd. 

— Ce? 

— Aşa umblă vorba pe aici, prin Leidseplein. Oamenii pun 
întrebări. 

— Ce? Converse aruncă pătura de pe pat şi sări în picioare. 
Ce fel de oameni? Unde anume, aici? 

— Aici, în cartierul Leidseplein. Oamenii pun întrebări. Caută 
un american. 

— Dar de ce aici? Joel îşi mută mîna de la centura cu bani la 
pistolul de dedesubt. 

— Oamenii care nu vor să fie văzuţi vin adesea aici, la 
Leidesplein. 

Dacă lui îi venise această idee, de ce să nu-i fi venit şi 
duşmanului, gîndi Joel. 

— Au dat şi semnalmentele? 

— Tu eşti, spuse prostituata. 

— Şi? Joel o privi pe femeie drept în ochi. 

— Nu le-a spus nimeni nimic. 

— Nu pot să cred că prietenul nostru de jos nutreşte față de 
mine asemenea sentimente caritabile. Sînt sigur să i-au oferit 
bani. 

— I s-au dat bani, îl corectă femeia. Şi i s-au promis şi mai 
mulți dacă mai are şi alte informaţii. Un bărbat a rămas jos, într-o 
cafenea, lîngă un telefon. Trebuie să-i cheme şi pe ceilalți. 
Prietenul ... nostru de j jos s-a gîndit că poate vrei să pui şi tu 
nişte bani la bătaie. 

— Înţeleg. E un fel de licitație. 

— Cum adică? 

— Ce sumă i-au oferit? 

— O mie de guldeni. Şi mult mai mulți dacă eşti prins. 

— Prietenul nostru pare cam prea binevoitor. Cred că o să 
pună mîna pe ei şi o s-o întindă. 

— Are datorii pentru clădire. Omul de jos era neamt şi vorbea 
ca un militar care dă ordine; cel puțin aşa i s-a părut prietenului 
nostru de jos. 

— Are dreptate. Omul este militar, dar nu în vreo armată de 
care să aibă cunoştinţă Bonnul. 

— Ce? 

— Nimic. Află'dacă prietenul nostru acceptă bani americani. 

— Bineînţeles că acceptă. 

— Atunci dublez oferta. 

Prostituata ezită. 

— Acum este rîndul meu, Mijnheer. 

— Ce vrei să spui? A, tu! 

— Da. 

— Pentru tine am ceva special. Ştii să conduci sau cunoşti pe 
cineva care ştie să şofeze? 

— Bineînţeles că ştiu să şofez. Cînd e vreme proastă îmi duc 
copiii la şcoală cu maşina. 

— O, Dumnezeule... adică, vreau să spun... foarte bine. 

— Evident că nu mă fardez în halul ăsta. 

— Vreau să împrumuţi o maşină, s-o parchezi la uşa din față 
şi să laşi cheile în contact. Poţi să faci treaba asta? 

— Da, dar nu pe gratis. 

— Trei sute de dolari — opt sute de guldeni, da sau nu. 

— O mie patru sute, da sau nu, contră femeia. Şi banii pentru 
închirierea automobilului. 

Joel încuviinţă din cap, se descheie la sacou, îşi trase cămaşa 
afară din pantaloni şi mînerul pistolului cu amortizor ieşi imdiat 
la iveală. Femeia scoase o mică exclamaţie înăbuşită. 

— Nu e al meu, spuse repede Converse. Nu mă interesează 
dacă mă crezi sau nu, dar l-am luat de la cineva care a încercat 
să mă ucidă. 

Femeia îl privi ţintă mai mult curioasă, decît speriată. 

— Omul acela — soldatul din armata germană — şi ceilalți care 
pun întrebări pe stradă, ăştia vor să te ucidă? 

— Da, spuse Joel şi deschise fermoarul centurii cu bani. 
Scoase bancnotele şi închise fermoarul. 

— Le-ai făcut rău? 

— Incă nu, dar sper să le fac. Converse îi întinse banii. Ai aici 
destul şi pentru prietenul dumitale de jos şi pentru tine. Adu-mi 
maşina şi o hartă turistică a Amsterdamului cu principalele maga- 
zine şi hoteluri. 

— Poate că vrei să-ţi arăt eu unde să mergi. 

— Nu, mulțumesc. 

— Bine. Prostituata dădu din cap şi luă banii. Sînt oameni 
răi? întrebă ea în timp ce-i număra. 

— Cei mai răi, doamnă. 

— Ei ți-au aranjat fața? 

— Cam aşa ceva. 

— Du-te la poliţie. 

— La poliție? N-are nici un rost. N-or să înțeleagă. 

— Înseamnă că şi ei te caută, conchise femeia. 

— Dar n-am făcut nimic. 

— Nu e treaba mea, zise ea, îndreptîndu-se spre uşă. Am să 
spun că maşina mi-a fost furată. Este un garaj cam la vreo 
douăsprezece intersecții de aici; oamenii mă cunosc. Am 
împrumutat una de la ei cînd am avut necazuri cu a mea. Ah, 
copiii ăştia, repetiţii, recitaluri, ore de dans! Să fii jos în douăzeci 
de minute. 

— Recitaluri?... z 

— Nu te uita aşa, Mijnheer. Imi fac meseria şi îi spun pe 
adevăratul ei nume. Mulți oameni fac acelaşi lucru, dar o numesc 
altfel. Douăzeci de minute. 

Femeia ieși pe uşă şi o închise în urma ei. 

Joel se apropie circumspect de chiuveta de lîngă perete, dar 
constată că strălucea de curăţenie; dedesubt se afla o cutie de 
detergent şi o sticlă de înălbitor de rufe. Evident. Lecţiile de 
dans şi recitalurile făceau parte din viaţa unei tîrfe, iar maşina îi 
dădea bătaie de cap ca oricărui alt navetist. Converse se uită în 
oglindă: femeia avusese dreptate, nu arăta deloc bine. Totuşi 
rănile nu păreau grave la prima vedere. Işi clăti fața, apoi şi-o 
tamponă uşor cu prosopul, îşi puse ochelarii închişi la culoare 
şi-şi aranjă atât cît putu ținuta. 

Aşadar, se întîmplase. Val venise să-l caute şi în pofida tuturor 
grozăviilor care umbreau momentul revederii, sufletul lui Joel 
cînta de bucurie. Dorea atît de mult s-o privească, să-i atingă 
mîna, să-i audă vocea, deşi era conştient că nu procedează corect. 
El era cel hăituit, suferind şi vulnerabil, tot ceea ce nu fusese pe 
vremea cînd erau împreună şi tocmai de aceca îi dădea voie 
acum să-l găsească. Nu-i mai păsa că nu este decît un cîine 
amărît şi flămînd părăsit în ploaia rece. Nu se mai potrivea cu 
imaginea de odinioară a perechii pe care o formaseră, aşa cum 
spunea Matillon... René. Un telefon semnase condamnarea lui 
la moarte. Aquitania. Cum naiba de mai avea puterea s-o implice 
acum şi pe Val? Joel simţi un nod în gît. Răspunsul era acelaşi: 
Aquitania. Și faptul că nu se îndoia de ceea ce face. Fiecare 
mişcare pe străzi, în trenuri, în cafenele era gîndită cu aceeași 
grijă ca cele pe care le făcuse cîndva în junglă; drumurile pe 

care le alesese, rîurile şi torentele pe care le traversase şi le 
utilizase ca pe nişte tunele de apă pentru a-l păcăli pe inamic. 
La Amsterdam va folosi un automobil şi o hartă. 

Se uită la ceas. Era aproape cinci şi jumătate. Mai avea două 
ore şi jumătate ca să găsească hotelul Amstel şi să cunoască 
fiecare centimetru pătrat din jurul lui, fiecare semafor, fiecare 
stradă, fiecare canal. Şi apoi drumul spre alt loc — Ambasada 
Americană. Şi aceasta făcea parte din planul lui — era singura 
care îi putea oferi protecţie. Şi orarul companiilor aeriene; şi 
acesta făcea parte din schemă. 
= Trecuseră douăsprezece minute şi tocmai voia să coboare 
cînd Emma, navetista cea cinstită, apăru în faţa casei. Dacă n-o 
să găsească loc de parcare lîngă trotuar, Joel o să iasă pe carosabil 
şi o să se urce repede la volan în locul ei, ca să nu încurce 
circulaţia. leşi din cameră şi începu să coboare, recepționînd 
exclamaţii de extaz şi desfătare care veneau din spatele uşilor 
închise. Se întrebă pentru o clipă dacă fetele se gîndiseră să 
folosească un casetofon; ar fi putut să apese pe butoane şi să 
continue să-şi citească liniştite revistele. Ajunse la ultimul palier 
de deasupra parterului. Patronul stabilimentului vorbea la telefon. 
Joel continuă să coboare scările, cu o bancnotă de o sută de 
dolari în mînă pe care intenţiona să i-o dea drept primă pentru că 
îi salvase viaţa. 

In momentul în care puse piciorul în holul hotelului, nu mai 
fu sigur că trebuie s-o facă. Bătrînul păli la față cînd îl văzu. 
Puse receptorul în furcă, încercă să zîmbească şi îi spuse cu o 
voce pițigăiată: | 

— Probleme! Întotdeauna apar probleme, Mijnheer. E greu 
să faci programările, ar trebui să-mi cumpăr un computer. 

Asta era! Ticălosul îi dăduse telefon omului din cafeneaua 
de jos! 

— Ține mîinile pe tejghea! urlă Converse. 

Ordinul veni prea tîrziu, căci olandezul scosese un pistol de 
sub tejghea. Converse se repezi înainte, smulgînd cu mîna dreaptă 
arma de la brîu. Portarul trase, în timp de Joel se izbi cu umărul 
stîng de tejghea. Acesta se prăbuşi şi Joel văzu braţul întins care 
ținea arma. Lovi cu patul propriei arme mîna portarului. Arma 
zbură din mîna acestuia şi căzu, zăngănind, pe pardoseala holului. 

— Ticălosule! strigă Converse, apucîndu-l de cămaşă. 
Ticălosule! Doar te-am plătit! 

— Te rog, nu mă ucide! Sînt un om sărac şi am o mulțime de 
datorii. Mi-au spus că vor doar să stea de vorbă cu tine! Ce 
poate fi rău în asta? Te rog, nu mă omori! 

— Nici nu meriti să te ucid, ticălos împuţit! spuse Converse, 
lovindu-l pe olandez în cap cu patul armei. Alergă spre uşă. 
Strada era foarte aglomerată, dar la un moment dat se produse o 
breşă; maşinile și autobuzele se repeziră înainte. Unde era? Unde 
era Emma cea pragmatică? 

— Theodoor! Deze kerel is onmogelijk! Hij wil... Țipetele 
isterice veneau de la o femeie cu sînii goi care alerga î în jos pe 
scară cu un slip minuscul peste marfa ei esențială. Se opri pe 
penultima treaptă, îl văzu pe Theodoor care zăcea inconștient şi 
începu să ţipe. Joel alergă spre ea, îi puse mîna stîngă peste gură 
şi cu dreapta, în care ţinea pistolul, o împinse spre balustradă. 

— Taci! încercă Joel să şoptească, fără să reuşească. Gura! O 
lovi pe prostituată cu cotul în gît. Femeia ţipă din nou şi îl lovi 
puternic în testicule, băgîndu-i două degete în nări şi împingîndu-l 
din toate puterile. Nu avea de ales: îi dădu un pumn cu mîna în 
care ținea arma la baza bărbiei şi femeia se prăbuşi. 

Uşile de la camere se deschideau şi se auzeau. țipete 
înspăimâîntate şi furioase. Nu înţelegea cuvintele, dar era clar că 
se declanşase alarma. In clipa aceea se auzi un claxon puternic. 
Joel alergă spre uşă ascunzînd arma. 

Emma rămăsese cu maşina în mijlocul străzii deoarece 
n-avea loc s-o parcheze lîngă trotuar. Joel îşi vîrî pistolul în curea 
Şi ieşi afară în fugă. Femeia înțelese gesturile şi cobori din maşină; 
alergînd împrejurul capotei se întîlni pentru o secundă cu ea. 

— Mulţumesc, mai apucă să strige. 

— A fost furată, răspunse ea ridicînd din umeri. Ne 
Mijnheer. Cred că o să ai nevoie, dar asta nu mai e problema 
mea. 

Joel sări la volan, studiind din ochi bordul ca şi cînd s-ar fi 
aflat într-un avion nou şi ar fi trebuit să descifreze rapid 
comenzile. Din fericire, erau primitive. Băgă în viteză şi pătrunse 
în circulația aglomerată. 

Ca din senin, o namilă se repezi spre geamul din dreapta. 
Joel profită de o altă breşă în trafic şi porni rapid înainte. 
Agresorul rămase agăţat de maşină cu pistolul în mînă. Con- 
verse şterse un automobil parcat, dar omul nu renunță. Joel băgă 
mîna sub sacou şi, cînd ucigaşul îndrepta arma spre el, se lăsă 

pe vine, în timp ce geamul din stînga se prefăcu în țăndări. 
Cîteva cioburi îi zgîriară fruntea. Cu mîna liberă îndreptă arma 
spre individul care îi acoperea geamul şi apăsă de două ori pe 
trăgaci. 

In geamul din dreapta, care rămăsese intact, apărură două 
găuri mici. Omul ţipă şi se prăbuşi, ţinîndu-se cu amîndouă 
mîinile de gît. Converse o luă la dreapta pe o arteră mare şi 
descongestionată. Un om rămăsese în urmă, pe stradă... Vor 
urma şi ceilalți. Pentru moment era din nou liber. Un om mort 
nu putea identifica un automobil. Parcă mașina şi încercă să-şi 
aprindă o ţigară. Reuşi cu greu căci îi tremurau mîinile. Apoi 
trase cu sete un fum Şi îşi îndepărtă cîteva cioburi fine care îi 
zpîriaseră fruntea. 


Umbla pe străzi ca o jucărie mecanică. Făcuse de patru ori 
drumul de la hotelul Amstel de pe Tulpplein, pînă la străduţele 
şi canalele ce duceau într-o piață a oraşului numită Museumplein, 
unde se afla Consulatul American. Stabilise mai multe variante: 
ştia străduţele laterale care puteau să-l scoată din nou în strada 
principală. În cele din urmă o luă spre est şi traversă podul 
Schellingwouder, peste Canalul IJ River-Sea şi merse pînă găsi 
o porțiune de teren pustiu la malul apei. Aici o să fie bine, îşi 
zise el. Se întoarse şi porni din nou spre Amsterdam. 

Era ora opt şi jumătate; afară se întunecase deja. Era pregătit. 
Studiase harta turistică şi descoperise paragraful referitor la 
modul de utilizarea a telefoanelor automate. Cîndva fusese pi- 
lot; pentru el, citirea instrucțiunilor devenise a doua natură. De 
aceasta depindea dacă avionul face explozie în aer sau aterizează 
cu bine pe portavion. Parcă maşina vizavi de hotelul Amstel şi 
intră într-o cabină telefonică. 

— Cu domnişoara Charpentier, vă rog. 

— Dank U, spuse operatoarea, trecînd imediat pe engleză. 
Un moment vă rog... O, da, Mejnffrouw Charpentier a sosit 
acum o oră. Acum ştiu ce cameră are. 

— Vă mulţumesc. 

— Alo? 

O, Dumnezeule, oare să vorbească? Oare putea să vorbească? 
Aquitania. 

— Val, aici este Jack Talbot. M-am gîndit că s-ar putea să fii 
aici. Mă bucur că ai venit. Ce mai faci, fetițo? 

— Sînt total epuizată, nesuferitule. Am vorbit ieri după-amiază 
cu centrala noastră din New York şi am primit ordin să vin la 
Amsterdam şi să strîng mîinile celor de aici. 

— Şi de ce să n-o strîngi şi pe a mea? 

— E prea rece. Dar poţi să mă inviţi la cină. 

— Aş fi încîntat, dar înainte de asta trebuie să-mi faci un 
serviciu. Poţi să te urci într-o maşină şi să mă iei de la consulatul 
din Museumplein? 

— Ce...? Urmă o pauză plină de temeri. De ce, Jack? 
Întrebarea fusese rostită în şoaptă. 

Converse cobori vocea: 

— Sînt aici de cîteva ore şi am băut cam mult. 

— Dar... ce s-a întîmplat? 

— O prostie. Mi-a expirat paşaportul astăzi şi am avut nevoie 
de o prelungire. Am întîmpinat o mulţime de piedici şi mi s-a 
spus să vin din nou mîine dimineaţă. 

— Şi nu vrei să-i rogi pe ei să-ţi cheme un taxi, aşa e? 

— Exact. Dacă aş cunoaşte partea asta a oraşului aş veni pe 
jos sau aş încerca să găsesc o maşină, dar n-am mai fost niciodată 
pe aici. 

— Mă aranjez puțin şi vin să te iau. Să zicem, în douăzeci de 
minute? 

— Mulţumesc, am să aştept afară. Dacă nu sînt afară, aşteaptă-mă 
în maşină; n-o să dureze mai mult de cîteva minute. Ţi-ai cîştigat 
o cină pe cinste, fetiţo. 

Joel agăţă receptorul în furcă, ieşi din cabină şi se întoarse la 
maşina închiriată. Acum trebuia să aştepte, şi apoi să înceapă 
urmărirea. 

Zece minute mai tîrziu, cînd o văzu, inima începu să-i bată 
cu putere. Privirea i se înceţoşă. Val ieşi pe uşa de sticlă de la 
Amstel, ducînd în mînă o valiză mare. Mergea cu paşi eleganți 
şi grațioşi, care trădau fosta dansatoare. Oamenii se dădeau la o 
parte din faţa ei; îşi anunța prezenţa fără ostentație, sugerîndu-le 
tuturor celor care o priveau că e stăpînă pe sine. Nu era nevoie 
de nici un fel de artificii. Cîndva o iubise nu atît pentru felul cum 
arăta, cît pentru omul care era. Dar nu o iubise îndeajuns. lar ea 
sc îndepărtase. Inima lui nu fusese în stare de atîta dragoste. 

“şti istovit şi ars pe dinăuntru! aşa îi strigase. Istovit emoțional! 

Rămăsese fără replică. Nu se putuse certa cu ea. Fugise 

furios. Îşi ascunsese intensitatea sentimentelor sub o indiferență 


461 


care semăna a dispreţ. Nu mai avea loc şi pentru alți oameni în 
sufletul lui, nu mai avea loc nici pentru Val. Căsnicia cerea 
asumarea unei responsabilități care făcea parte din această relație 
şi cînd lunile se transformară într-un an apoi doi şi trei, îşi dădu 
seama că nu-i putea face față. Deşi se disprețuia pentru aceasta, 
nu putea să fie necinstit — nici faţă de el şi nici faţă de Valerie. 
Nu mai avea nimic de oferit; nu dorea decît să ia. Decise că era 
mai bine să se despartă cu sufletul curat. 

Acum aşteptarea se încheiase şi venea urmărirea. Portarul 
de la Amstel îi chemă un taxi şi Valerie se urcă, dîndu-i şoferului 
adresa. Douăzeci de secunde mai tîrziu, după ce scrutase strada 
în toate direcţiile, porni maşina şi aprinse farurile. Nici un 
automobil nu se luase după taxi. Joel, însă, voia să fie sigur. 
Răsuci volanul şi porni pe strada care scurta drumul spre 
consulat. Un minut mai tîrziu zări taxiul lui Val care cotea spre 
un canal. În spatele acestuia erau două maşini. Joel se concentră 
asupra formelor şi dimensiunilor lor. În loc să le urmărească îşi 
continuă drumul, apăsînd pe acceleraţie, asigurîndu-se că nu 
este urmărit. Trei minute mai tîrziu, după ce coti de două ori la 
dreapta şi apoi la stînga, intră în Museumplein. Taxiul era în fața 
lui, iar celelalte două maşini nu se mai vedeau. Strategia lui 
funcționase. Posibilitatea ca telefonul lui Val să fie ascultat era 
reală — dovadă că lui René de la convorbirea cu el i se trăsese 
moartea —, aşadar pusese răul înainte. Dacă se transmitea că 
doamna Charpentier se îndrepta spre Consulatul American ca 
să se întîlnească cu o cunoştinţă de afaceri, Joel Converse ar fi 
fost exclus din discuție. Consulatul nu era locul potrivit pentru 
un asasin care fuge de autorități. Nici nu putea să se apropie de 
el. Era un asasin care ucidea cetățeni americani. 

Taxiul opri în fața clădirii de piatră cu numărul nouăsprezece, 
în care era Consulatul. Converse rămase ceva mai în spate, 
aşteptînd şi privind în toate părțile. Mai multe maşini trecură pe 
lîngă ei, dar nici una nu încetini măcar. Un biciclist singuratic 
pedala în josul străzii, un bătrîn frînă şi apoi întoarse maşina, 
dispărînd în direcția opusă. Tactica lui funcționase. Val era 
singură în taxi la mai puțin de cincizeci de metri de el şi nimeni 
n-o urmărise. Acum putea face mişcarea finală către ea, cu mîna 
sub sacou, ținînd strîns pistolul cu amortizor. 

Coborî din maşină şi porni pe trotuar, ca cineva care-și face 
plimbarea de seară. Pe stradă mai erau cîteva perechi care se 

plimbau asemeni lui. Le studie aşa cum studiază o pisică nişte 
găuri noi de şoarece. Nimeni nu manifesta nici cel mai mic interes 
pentru taxiul: staționat. Se apropie de geamul din spate şi bătu 
uşor. Val îl coborî. Se uitară o clipă unul la altul, apoi Valerie îşi 
duse mîna la gură şi şopti: 

— O, Dumnezeule! 

— Plăteşte-l şi vino la maşina gri parcată în spatele tău. 
Ultimele trei cifre ale numărului de înmatriculare sînt unu, trei, 
şase. Am să fiu acolo în cîteva minute. 

Işi duse mîna la pălărie ca şi cum tocmai ar fi răspuns la 
întrebarea unui turist nedumerit şi porni înapoi pe trotuar. La 
zece metri de taxi, în dreptul intersecţiei, se întoarse şi traversă 
Museumplein, ajungînd î în partea cealaltă cu capul întors spre 
stînga, asemeni unui pieton atent să nu fie lovit de vreo mașină; 
în realitate, urmărea atent o femeie singură care se îndrepta spre 
un automobil. Se ascunse repede în umbra unei intrări şi rămase 
la pîndă, respirînd precipitat, , înăbuşindu- şi dorința nebunească 
de ao lua la fugă pe trotuar, pînă în dreptul mașinii închiriate. Se 
opri din nou, îşi aprinse o țigară şi privi în toate părțile. Nu era 
nimeni. Aruncă ţigara şi, nemaiputând să se stăpînească, traversă 
strada în fugă, deschise portiera şi se aşeză la volan. 

Valerie era la cîţiva centimetri de el, cu părul ei lung şi frumos 
strălucind în lumina slabă. Chipul ei exprima acum îngrijorare, 
iar ochii pătrunzători îl cercetau minuţios. 

— De ce, Val? De ce ai făcut asta? 

— N-am avut de ales, spuse ea calmă şi enigmatică. Hai să 
plecăm de aici, te rog. 

Merseră cu mașina cîteva minute fără să spună nimic. Nici 
unul dintre ei nu voia să rupă tăcerea. Joel se concentra asupra 
străzilor; ştia foarte bine pe unde trebuie s-o ia şi mai ştia că îi 
vine să urle. Incerca astfel să se controleze, ca să nu oprească 
maşina şi s-o strîngă în braţe, s-o întrebe de ce făcuse ceea ce 
făcuse şi să-i spună, indiferent ce răspuns ar fi primit, că e de-a 
dreptul nebună! De ce s-a întors din nou în viaţa lui? El însemna 
moarte... Dar cel mai mult dorea s-o strîngă în braţe, să- şi 
lipească obrazul de obrazul ei, să-i mulțumească şi să-i spună 
cît de rău îi părea pentru tot ce se întîmplase. 

— Ştii încotro mergem? rupse Val tăcerea. 

— Am închiriat maşina la ora şase, împreună cu o hartă a 
oraşului şi mi-am petrecut timpul mergînd pe străzi, ca să aflu 
tot ceea ce doream. y 

— Da, asta e în firea ta. Intotdeauna ai procedat metodic. 

— Am crezut că aşa trebuie, spuse el pe un ton defensiv. Am 
mers după tine de la hotel ca să văd dacă nu cumva te urmăreşte 
cineva. Şi oricum mă simt mai bine în maşină decît pe stradă. 

— N-am avut intenția să te jignesc. 

Converse o privi; Val îl studia, ochii ei îi cercetau chipul. 

— Scuză-mă. Cred că am devenit cam sensibil în ultimele 
zile şi nu înţeleg de ce! 

— Nici eu. Te caută poliția doar pe două continente şi în vreo 
opt țări. Se zice că eşti cel mai abil asasin după maniacul ăla de 
Carlos. 

— E nevoie să-ți spun că toate astea nu sînt decît minciuni? O 
minciună uriaşă cu un scop bine precizat. 

— Nu, răspunse Valerie simplu. Dar trebuie să-mi povesteşti. 
Absolut tot. 

Converse o privi din nou, căutîndu-i ochii, încergînd să 
pătrundă în ei, să treacă prin norii care îi umbreau şi să ajungă la 
gîndurile ei, la motive. Dar nu putea face acest lucru acum; ceea 
ce simțea ea avea rădăcini adînci, dar nu era dragoste. Ştia asta. 
Avocatul din el îl sfătuia să fie precaut. 

— Ce te-a făcut să crezi că am să te văd? M-am uitat cu totul 
întîmplător la televizor. 

— Nu m-am gîndit la televiziune, mă bizuiam pe ziare. Ştiam 
că fotografia mea o să fie pe prima pagină a tuturor ziarelor din 
Europa. Am presupus că memoria nu te-a lăsat şi o să mă 
recunoşti. Şi mai ştiu că reporterii precizează întotdeauna 
hotelurile sau adresele, căci asta conferă un plus de autenticitate 
relatărilor. 

— Dar nu ştiu să citesc decît în engleză. 

— Se pare că memoria a început să te lase. Am fost de trei ori 
cu tine în Europa, de două ori la Geneva şi o dată la Paris. Nu-ţi 
beai niciodată cafeaua de dimineață dacă nu aveai alături de ea 
şi Herald Tribune. Chiar şi cînd ne-am dus să schiem la 
Chamonix ai făcut tărăboi pînă cînd chelnerul ţi-a adus Herald 
Tribune. 

— Ai apărut şi în Herald Tribune? 

— Fireşte, dar în altă variantă. Oricum, cu toate detaliile. Am 
presupus că vei lua un exemplar şi îți vei da seama ce intenționez 
să fac. 

— Afirmația aceea că sîntem ca doi străini şi că nu ne mai 
vedem de ani de zile, şi că tu nu vorbeşti nici germana, nici 
franceza? 

— Da. Exista o explicaţie acceptabilă pentru cei care ştiau că 
vorbesc aceste limbi: nu voiam să se ştie. Sînt oameni care 
vorbesc mai multe limbi, şi procedează la fel. E ceva foarte 
obişnuit: în felul acesta scapi de o mulțime de întrebări, te poți 
rezuma numai la declaraţiile generale şi eşti sigur că ele nu vor 
fi deformate. 

— Am uitat, asta e meseria ta, într-un anume fel. 

— Dar nu de aici mi-a venit ideea, ci de la Roger. 

— De la tata? 

— Da. Cînd a venit cu avionul de la Hong Kong acum cîteva 
zile, un funcţionar le-a spus ziariştilor că este pe lista de pasageri. 
Cînd a ajuns pe aeroportul Kennedy a fost orbit de blițuri. El nu 
citise nici un ziar şi nici nu ascultase ştirile de vreo două zile. S-a 
speriat şi mi-a dat telefon. Aşa mi-a venit ideea. Am avut grijă ca 
serviciile noastre din Berlinul de Vest să ştic că mă duc acolo. 

— Ce mai face tata? Cum suportă povestea asta? 

— Destul de bine. La fel şi sora ta; soţul ei a intervenit şi a 
preluat conducerea. E mai de treabă decît îți închipui tu, Con- 
verse. 

— Ce s-a întîmplat cu ei? Cum au suportat şocul? 

— Sînt derutaţi, furioși, uluiți. Şi-au schimbat numerele de 
telefon. Vorbesc numai prin intermediul avocaţilor. Să ştii că te 
sprijină. Poate că nu-ţi dai seama, dar te iubesc toți, deşi sînt 
sigură că nu le-ai oferit nici un motiv special. 

— Cred că ne-am apropiat de casă, spuse Joel calm, cînd 
ajunseră la Schellingwouder Brug. Căminul nostru de odinioară. 

Intrară în conul de umbră de sub pod; luminile strălucitoare 
de deasupra se reflectau pe fața apei. Valerie nu răspunse, deşi 
nu-i stătea în fire să evite o provocare. 

Joel nu mai suportă. 

— De ce, Val? strigă el. Te-am mai întrebat şi mai înainte, te 
întreb şi acum. De ce ai venit aici? 

— Scuză-mă, tocmai mă gîndeam la ceva, spuse ea, evitînd 
să-l privească. Cred că e mai bine să-ți răspund acum, în timp 

ce conduci. Arăţi groaznic, şi asta îmi spune prin ce ai trecut. 

— Mă simt de-a dreptul jignit, spuse Converse blînd, încercînd 
să glumească. Tocmai am fost solicitat să pozez pentru coperta 
unei reviste de modă. 

— Incetează cu prostiile! Nu e cîtuşi de puțin amuzant, ştii şi 
tu asta. 

— Retrag cele spuse. Niciodată n-ai înțeles ce vreau să spun. 

— Te-am înţeles întotdeauna corect, Joel! Valerie continuă să 
privească şoseaua luminată de farurile mașinii. Nu mai face pe 
naivul cu mine. Nu avem timp pentru aşa ceva. Întotdeauna 
m-a întristat modul în care i-ai respins pe oamenii care doreau 
să vorbească cu tine, dar acum nu-mi mai pasă. 

— Mă bucur să aud aşa ceva. Spune-mi: de ce naiba te-ai 
băgat în chestia asta? 

Se priviră furioşi, amintindu-şi probabil de dragostea de 
odinioară. Valerie întoarse capul, în timp ce Converse vira ca să 
iasă de pe şosea ca să continue drumul de-a lungul malului. 

— Foarte bine, spuse Valerie. Am să-ți explic cît am să pot 
mai bine. Spun „cît am să pot mai bine“, pentru că nu sînt foarte 
sigură — există prea multe complicații. Poate că eşti un soț 
neglijent, un om căruia nu-i pasă de sentimentele altora, dar în 
nici un caz un asasin. Nu tu i-ai omorît pe oamenii aceia. 

— Asta ştiu. Ai spus că şi tu ştii. Totuşi, de ce ai venit aici? 

— Pentru că trebuia să vin, spuse Valerie pe un ton categoric. 
După ce am aflat ştirea de la televizor m-am plimbat pe plajă şi 
m-am gîndit la tine. N-au fost gînduri plăcute. M-ai făcut să trec 
printr-un adevărat infern, Joel. În trecut ai suferit agresiuni 
cumplite şi am încercat să înțeleg. In schimb, tu nu ai încercat 
niciodată să mă înţelegi pe mine. Foarte bine, mi-am zis atunci. 
Va veni o zi cînd coşmarurile vor dispărea pentru el şi atunci se 
va uita la mine şi va spune: ia te uită, eşti tot aici! Ei bine, 
coşmarurile au dispărut, dar lucrul acesta tot nu s-a întîmplat. 

— Mă plec în faţa logicii adversarilor mei, spuse Joel cu 
tristeţe, dar tot nu înţeleg. 

— Aveam nevoie de tine, Joel, dar tu nu puteai să-mi răspunzi 
în acelaşi fel. Erai amuzant, chiar şi atunci cînd ştiam că nu ai 
chef să glumeşti şi erai extraordinar în pat, însă principala ta 
preocupare a fost întotdeauna propria ta persoană. 

— Recunosc, aşa este, doamnă avocat. Şi? 

— Mi-am amintit ce-am gîndit în după-amiaza acea, cînd ai 

plecat de acasă. Mi-am jurat că, dacă vreodată un om apropiat 
va avea nevoie de mine atît de mult cît aveam eu nevoie de tine, 
să nu-l dezamăgesc. Ironia sorții a vrut ca acel om să fii tocmai 
tu. Nu eşti nici nebun, nici ucigaș, dar cineva vrea ca lumea să te 
considere aşa. Şi indiferent cine este omul din umbră, se descurcă 
foarte bine. Pînă şi cei care te cunosc de ani de zile au început să 
creadă ce se spune despre tine. Eu însă, nu. Şi nu pot să te 
părăsesc. 

— O, Doamne, Val... 

— Fără romantisme, Converse, fără nostalgii care să ne ducă 
înapoi, în pat. Asta iese din discuţie. Am venit aici să te ajut, nu 
să te consolez. Şi pot face asta. Rădăcinile mele sînt adînc înfipte 
aici şi, pentru că în sfîrşit ai şi tu nevoie de mine, am să te ajut. 
E bine aşa, prietene? 

— Ciudată întorsătură au luat lucrurile, spuse Joel, continuînd 
să conducă mașina în viteză spre terenurile pustii de la marginea 
oraşului. Mai mergem cîteva minute, adăugă el, nu ne putem 
permite să fim văzuţi în oraş. 

— Eu n-aş fi chiar aşa de îngrijorată. Sîntem păziți de prieteni. 

— Ce fel de... prieteni? 

— În fața hotelului Amstel erau nişte oameni. Nu i-ai văzut? 

— Ba cred că da. Dar nici unul dintre ei nu s-a urcat în maşină 
ca să te urmărească. 

— La ce bun? Mai erau şi alții pe străzile şi pe canalele care 
duceau spre Consulat. 

— Ce naiba vrei să spui? 

— ŞI un bătrîn pe bicicletă, în Museumplein. 

— L-am văzut. Era şi el... 

— Mai tîrziu, spuse Valerie, mutînd sacoşa mare de pînză, ca 
să-şi poată întinde picioarele. S-ar putea să ne urmărească şi 
aici, dar nu vor ieşi la vedere. 

— Cine eşti dumneata, drăguță doamnă? 

— Nepoata lui Hermione Geyner, sora mamei mele. Nu l-ai 
întîlnit pe tatăl meu, evident, dar dacă l-ai fi cunoscut, te-ar fi 
copleşit cu poveştile despre mama, despre ce făcuse în timpul 
războiului. Ín schimb, n-ar fi fost încîntat să-ți povestească despre 
mătuşa mea. Chiar şi francezii spuneau că a mers prea departe. 
Mişcările de rezistență din Olanda şi Germania colaborau. Am 
să-ți vorbesc despre asta mai tîrziu. ` 

— Crezi că şi acum sîntem urmăriți? 

— Eşti nou în meseria asta. Nu poţi să-i vezi. 

— La dracu”! 

— Te exprimi foarte delicat. 

— Foarte bine, foarte bine! ... Şi ce e cu tatăl meu? 

— Nu e nimic, stă la mine acasă. 

— La Cape Ann? 

— Da. 

— Acolo am trimis plicul! „Schiţele“ despre care ţi-am 
pomenit la telefon. Acolo e totul! Totul în legătură cu ceea ce 
s-a întîmplat. Există numele, motivele, absolut totul! 

— Am plecat acum trei zile. Pînă atunci nu sosiseră. În schimb, 
Roger e tot acolo. Valerie păli brusc. O, Dumnezeule! 

— Ce este? 

— Am tot încercat să-i telefonez! Acum două zile, apoi ieri şi 
astăzi din nou. 

— La naiba! 

Pe malul apei se vedeau luminile unei cafenele. Joel vorbi 
repede, dînd un ordin care nu putea fi trecut cu vederea. 

— Nu-mi pasă cum o să faci, dar trebuie să iei legătura cu 
Cape Ann! Du-te şi cînd te întorci spune-mi că tata e viu și 
nevătămat, înţelegi? 

— Da. Pentru că şi.eu vreau să aud acelaşi lucru. 

Converse coti şi opri în fața cafenelei, conştient că greşeşte, 
dar indiferent la posibilele urmări. De fapt, nu mai vedea şi nu 
mai auzea nimic. Valerie cobori repede din maşină, cu cartea de 
credit în mînă. Dacă înăuntru se afla un telefon, avea să-l 
folosească. Nimeni n-ar fi putut s-o împiedice. Joel îşi aprinse o 
țigară; fumul acrişor îi ardea gîtul, fără să-l calmeze. Privi afară, 
în întuneric, la luminițele care se vedeau în depărtare, pe pod, 
încercînd să nu mai gîndească. Nu reuşea. Oare ce făcuse? Tatăl 
lui îi cunoștea scrisul şi precis că va desface plicul, ca să vadă ce 
e înăuntru. Evident că îl va chema imediat la telefon pe Nathan 
Simon — după care s-ar putea să se petreacă ceva, la care nu 
dorea să se gîndească. Val şi-ar fi dat seama după conţinutul 
materialului că nu trebuie să spună nimic la telefon, nu însă şi 
tatăl lui. lar dacă mai asculta și altcineva pe linia aceca...! Oare 
unde zăbovea Val? Vorbea prea mult! 

Converse nu mai avea răbdare. Deschise portiera, cobori, o 
luă la fugă spre intrarea în cafenea, dar se opri apoi brusc pe 
aleea cu pietriş. Valerie ieşea din cafenea, făcîndu-i semn să 
întoarcă. Lacrimile îi şiroiau pe obraji. 

— Intră în maşină, spuse ea, apropiindu-se de el. 

— Nu, spune-mi ce s-a întîmplat. Acum. 

— Te rog, Joel, urcă-te în maşină. Inăuntru sînt doi indivizi 
care m-au urmărit tot timpul. Am vorbit în germană, dar şi-au 
dat seama că discut cu cineva din America şi au văzut că sînt 
supărată. Cred că m-au recunoscut. Trebuie să plecăm imediat 
de aici. 

— Dar ce s-a întîmplat? 

— In maşină. 

Valerie scutură din cap, îşi şterse lacrimile, trecu pe lîngă 
Converse şi se urcă în maşină. 

— La naiba! 

Tremurînd, Converse sări la volan, porni motorul, trînti uşa 
şi demară în viteză. Pneurile scrîşniră pe pietrişul aleii şi ieşi în 
şosea. Ţinu piciorul pe acceleraţie pînă cînd din cauza vitezei nu 
mai putu desluşi peisajul înconjurător. 

— Mai încet, spuse Val, fără să ridice vocea. Nu faci decît să 
atragi atenția asupra noastră. 

Joel se conformă îndemnului şi ridică piciorul de pe pedală. 

— E mort, nu-i aşa? 

— Da. 

— O, Dumnezeule! Ce s-a întîmplat? Ce ți-au spus? Cu cine 
ai vorbit? 

— Cu o vecină, nu contează cum o cheamă. Are cheia de la 
casa mea. S-a oferit să ia ziarele şi să păzească locuinţa pînă 
cînd poliţia va lua legătura cu mine. S-a întîmplat să fie acolo 
cînd am telefonat. Am întrebat-o dacă printre scrisori nu este un 
plic mare, expediat din Germania. Mi-a spus că nu există. 

— Poliția? Dar ce s-a întîmplat? 

— Ştii casa mea de pe plajă. Cam la vreo sută de metri de ea 
este un dig de stînci, nu prea lung... 

— Spune o dată ce s-a întîmplat! strigă Joel. 

— Au presupus că s-a dus la plimbare pe dig noaptea trecută, 
a alunecat şi a căzut printre stînci. Avea o vînătaie mare la cap. 
In dimineaţa asta valurile au scos cadavrul pe plajă. 

— Minciuni! L-au auzit nenorociții vorbind la telefon! Şi s-au 
dus la el! 

— La telefonul meu? M-am gîndit și eu la asta în avion. 

— Tu te-ai gîndit, dar el nu. L-am ucis! Naiba să mă ia, eu 
l-am ucis. 

— Sînt la fel de vinovată ca tine pentru ceea ce s-a întîmplat, 
spuse Valerie, atingîndu-i tandru brațul. Mi-a fost foarte drag. 
Noi doi ne-am despărțit, dar a continuat să-mi fie prieten, poate 
unul dintre cei mai buni. 

— Îţi spunea Valley, îşi aminti Joel cu vocea sugrumată de 
lacrimi, încercînd să-şi stăpînească durerea. Ticăloşii! Ticăloşii! 

— Vrei să conduc eu? 

— Nu. 

— Telefonul! Probabil că poliția, FBI-ul sau alţii ca ei au 
obţinut aprobarea de a-l asculta. 

— Bineînţeles că au obținut! Tocmai de aceea nu ţi-am 
telefonat. Aveam intenţia să-l sun pe Nathan Simon. 

— Dar aici nu e vorba de poliție sau de FBI, ci de cu totul 
altcineva. 

— Da. Nimeni nu ştie cine sînt, dar sînt peste tot. Și pot să 
facă tot ce vor. Dumnezeule mare! Şi tata! Asta este lucrul cel 
mai cumplit! 

— Şi e momentul să-mi povesteşti, tot, nu-i aşa? 

— Da. Acum cîteva minute aveam intenţia să ascund cîte 
ceva de tine, să nu-ţi spun chiar totul şi să încerc să te determin 
să-l convingi pe Nate să vină aici şi să vadă că nu sînt nebun. 
Acum trebuie să renunţ. Nu mai avem timp. Au pus mîna pe 
plic — era tot ce aveam... Imi pare rău, Val. O să-ți spun absolut 
tot. Martor mi-e Dumnezeu că nu mi-am dorit acest lucru — am 
vrut să te protejez. Acum nu mai am de ales. 


Joel opri maşina pe un teren pustiu de la marginea apei. Iarba 
era înaltă, cornul lunii strălucea frumos deasupra golfului şi 
luminile Amsterdamului sclipeau în depărtare. Coborîră şi Joel 
o conduse, ținînd-o de mînă, spre cel mai întunecos loc pe care 
îl găsi. N-o mai ținuse de mînă de ani de zile şi atingerea mîinii 
ei îi făcea bine. Joel Converse devenise mesagerul morții. 

— Hai să stăm aici, spuse el, eliberîndu-i mîna. 

— Foarte bine. Valerie se aşeză dînd stufărişul la o parte. 
Cum te timți? întrebă ea. 

— Ingrozitor, răspunse Joel privind cerul întunecat. Eu l-am 
ucis. Atîţia ani am încercat să ne apropiem unul de altul şi pînă 
la urmă am reuşit să-l omor. Dacă l-aş fi lăsat în pace, dacă l-aş 
fi lăsat să fie aşa cum voia el, probabil că ar fi fost acuma într-o 
cîrciumă şi ar fi băut pe săturate, povestind istorioare hazlii, 
făcîndu-i pe toți să rîdă şi nu ar fi murit, ieri, la Cape Ann. 

— Nu tu l-ai obligat să ia avionul de la Hong Kong, Joel. 

— O, la naiba, evident că nu l-am rugat şi nici nu i-am poruncit, 
dacă asta vrei să spui. Dar l-am determinat să vină. După ce a 
murit mama, între noi au rămas multe lucruri nespuse. „Bagă-ţi 
mințile în cap, tată, îi spuneam. N-ai decît să pleci în cîte o 
excursie, dar nu sta prea mult departe de noi. Ne facem griji cu 
toții. Încearcă să ai mai mult simț de răspundere.“ Am făcut 
atîta timp pe grozavul cu el şi pînă la urmă l-am ucis. 

— Nutu l-ai ucis! Alţii au făcut-o! Acum vorbeşte-mi despre ei! 

Converse oftă şi îşi şterse lacrimile. 

— Da, ai dreptate, nu mai avem timp, nici măcar pentru 
bătrînul Roger. 

— O să avem timp mai tîrziu. 

— Dacă o să mai existe un „mai tîrziu“, spuse Joel, inspirînd 
adînc şi recăpătîndu-şi controlul. ÎI ştii pe René, nu-i așa? 

— Da, am citit despre el ieri. Mi s-a făcut rău... Larry mi-a 
spus că te-ai văzut cu el la Paris şi că René considera că eşti 
tulburat; aşa a apreciat şi Larry cînd ai vorbit cu el. René a fost 
ucis pentru că s-a întîlnit cu tine. Probabil că Larry e pe cale să-şi 
piardă mințile. 

— Nu acesta este motivul pentru care a fost ucis René. Hai să 
vorbim despre Larry. Cînd am luat prima dată legătura cu el, 
aveam nevoie de informații, însă nu i le-am cerut direct. M-a 
ascultat, dar n-a înţeles. Dacă i-aş fi spus adevărul, ar fi reacționat 
imediat şi ar fi fost ucis în plină stradă. Ultima oară cînd am 
vorbit cu el i-am spus mai multe — tocmai scăpasem de oamenii 
care mă ținuseră în captivitate. l-am povestit totul. 

— Mi-a spus că retrăiai experiențele din Vietnam. A amintit 
de o noțiune din psihiatrie. 

Converse scutură din cap şi rîse scurt, răguşii. 

— Au existat şi anumite asemănări şi sînt sigur că am făcut 
'nişte aluzii la ele, dar asta e tot; Larry n-a ascultat ce i-am spus, 
ci a căutat să depisteze în convorbirea noastră ceea ce auzise de 
la alţii, ceea ce credea că este adevărat. A pretins că este prietenul 
meu dintotdeauna, dar s-a purtat ca un avocat care încearcă să-şi 
convingă clientul că este bolnav, că pentru binele tuturor ar trebui 
să se predea autorităților. Cînd mi-am dat seama ce urmărea, 
i-am spus unde sînt; am ştiut că o să-i anunţe pe toți, convins că 
face un lucru bun. Nu voiam decît să scap de acolo, aşa că 
m-am declarat de acord cu el, am închis telefonul şi am luat-o la 

fugă... Douăzeci de minute mai tîrziu am văzut o maşină care 
se oprea în faţa hotelului, iar în ea se aflau călăii mei. 

— Eşti sigur? 

Joel dădu afirmativ din cap. 

— În ziua următoare, unul dintre ei a declarat că mă văzuse 
pe Podul Adenauer împreună cu Walter Peregrine. Nu m-am 
apropiat în viața mea de podul ăla. Habar n-am unde se află. 

— Am citit reportajul din Times. Era vorba de un ofițer, un tip 
de la ambasadă, pe nume Washburn. 

— Aşa este. Converse rupse un fir lung de iarbă, îl răsuci şi 
începu să-l învârtă între degete. Se pricep foarte bine să 
manipuleze mass-media — ziarele, televiziunea, radioul. Fiecare 
vorbuliță pe care o lansează este periată şi lustruită pînă pare 
absolut autentică, oficială. Iau viețile oamenilor ca şi cînd ar 
elimina piesele de pe tabla de şah. Nu le pasă nici dacă este 
vorba de piesele lor. Nu vor decît să cîştige. Este cea mai mare 
partidă din istoria modernă a omenirii. Şi au şansa s-o cîştige. 

— Joel, tu îţi dai seama ce spui? Un ambasador american, 
comandantul suprem al NATO, René, tatăl tău... tu. Apoi 
ucigaşi la ambasadă, o presă manipulată, minciuni peste tot, la 
Washington, Paris, Bonn — şi toate acestea cu statut oficial. 
Descrii un fel de Anschluss, un fel de ocupație demonică. 

Converse se uită lung la ea, în timp ce briza adia uşor, vălurind 
fața apei. 

— Exact asta este, o nebunie născută în mintea bolnavă a 
unui om Şi pusă în aplicare de o mînă de alți nebuni, cît se poate 
de sinceri în convingerile lor şi de un înalt profesionalism. În 
realitate, sînt nişte fanatici, nişte ucigaşi, care nu au nimic sfint. 
Au recrutat şi recrutează oameni asemeni lor în toată lumea. Se 
agaţă de fel de fel de teorii, fac promisiuni, vorbesc despre mitul 
eficienței şi al disciplinei, al sacrificiului de sine pentru că ştiu 
că acestea conduc spre putere. Puterea de a-i înlocui pe cei 
indisciplinaţi, ineficienţi, corupți sau corupători. Sînt orbi: nu 
pot vedea mai departe de propria lor imagine distorsionată... 
N-am dormit prea mult, dar m-am gîndit foarte mult. 

— Juriul este la locul lui, Joel, spuse Valerie privindu-l în 
ochi. Nu accept doar o prezentare, vreau să-mi spui totul. Cred 
că trebuie să începi cu începutul, adică din momentul în care 
te-ai angajat în luptă. 

— Foarte bine, totul a început la Geneva... 

— Asta ştiu, îl întrerupse Val în şoaptă. 

— Cum? 

— Nimic. Continuă. 

— Cu un bărbat pe care nu-l mai văzusem de douăzeci şi trei 
de ani. Il cunoşteam sub un nume, dar la Geneva purta altul. 
Mi-a dat o explicaţie plauzibilă, însă mie mi s-a părut stranie. 
Nu ştiu cîte lucruri mi-a ascuns sau cîte minciuni mi-a spus ca 
să mă manipuleze. Necazul este că a făcut tot ceea ce a făcut 
dintr-un motiv corect. Eu eram omul de care aveau nevoie. Fi. 
Dar nu ştiu cine sînt aceşti ei, ştiu numai că sînt acolo, undeva... 
Cît am să mai trăiesc — cît o să-mi mai fie dat să rămîn viață — 
n-am să uit cuvintele pe care le-a folosit cînd a ajuns la miezul 
problemei pentru care venise la Geneva. „Ei sînt acolo în spate“, 
aşa a spus. „Generalii sînt în spate.“ 

Joel îi povesti totul, încercînd să nu-i scape nici un amănunt. 
Numărătoarea inversă începuse. În cîteva zile, cel mult o 
săptămînă-două pretutindeni se vor dezlănțui incidente violente 
— asemeni celui care se desfăşura chiar acum în Irlanda de Nord. 
„Acumulări““, aşa spuseseră, „accelerare rapidă!“ Numai că 
nimeni nu ştia care sînt ţintele. George Marcus Delavane era 
nebunul care născocise totul şi alți oameni puternici şi nebuni îl 
ascultau, îi îndeplineau ordinele, ocupau pozițiile din care să 
pună mîna pe pîrghiile de comandă. Pretutindeni. 

In cele din urmă îşi termină expunerea. Era speriat, deoarece 
ştia că, dacă Val va fi prinsă de soldații Aquitaniei, narcoticele 
pe care i le vor administra o vor face să le dea toate informaţiile 
înainte de a o ucide. Ii spuse şi asta cînd termină. Simţea o dorință 
nebună să înlăture tot ce-i îndepărta şi s-o ia în braţe; se detesta 
pentru faptul că făcea ceea ce trebuia să facă. 

— Uneori, spuse ea calmă, cînd visai urît sau beai prea mult, 
vorbeai în somn de acest Delavane. Erai cuprins de panică, 
Iremurai, Şi, uneori, țipai. Il urai, dar îți era şi frică de el. 

— A semănat o mulțime de cadavre în jurul lui, fără nici o 
motivație. Copii... nişte puştani în uniforme de adulţi care nu 
înțelegeau nimic din ceea ce se petrecea în jurul lor. 

— Nu crezi că s-ar putea să fie şi ceva din ceea ce susţin ei — 
vreau să spun că îţi transferi sentimentele de atunci... 

— Dacă eşti dispusă să crezi aşa ceva, te duc înapoi la Amstel 
şi mîine dimineață poți să iei avionul şi să te duci înapoi, la 
șevaletul tău. Val, nu sînt nebun. Lucrurile astea se întîmplă cu 
adevărat. 

— Foarte bine, dar trebuia să te întreb. Probabil că nu-ți mai 
aminteşti de nopțile acelea. 

— Nu cred că s-a întîmplat prea des. 

— Asta e adevărat, dar atunci cînd se întîmpla, erai total ab- 
sent. 

— Tocmai acesta este motivul pentru care am fost recrutat la 
Geneva. 

— Şi acest Fowler sau Halliday ştia exact cum te-ai exprimat 
tu. Erau propriile tale cuvinte. 

— Fitzpatrick îi făcuse rost de informaţie. Considera că face 
ceea ce trebuie. 

— Da, ştiu, mi-ai povestit. Ce crezi că s-a întîmplat cu el? 
Adică cu Fitzpatrick? 

— Am încercat zile în şir să găsesc un motiv pentru care l-ar 
fi lăsat să trăiască. Dar n-am găsit nici unul. Este mai periculos 
decît mine. El a lucrat pe drumurile pe care le mincază ci acum. 
Ştie exact cum funcţionează Pentagonul şi de ce aprobări este 
nevoie pentru efectuarea exporturilor de arme, aşa că putea să-i 
prindă imediat. Sînt sigur că l-au ucis. 

— Ţi-a plăcut omul, nu-i aşa? 

— Da. Şi ceea ce este la fel de important, m-a uluit felul în 
care raționa. Gîndea rapid şi avea o imaginaţie al naibii de bogată, 
aproape că îmi era frică să recurg la ea. 

— Seamănă cu un bărbat cu care am fost căsătorită eu, spuse 
blînd Valerie. 

Converse o privi fix cîteva clipe, apoi întoarse capul. 

— Dacă scap cu viață din treaba asta — ceea ce sincer să fiu 
nu prea cred —, am să încep o vînătoare. Am să aflu cine a ordonat 
execuția şi cine a apăsat pe trăgaci. N-o să fie nici un proces, 
nici martori ai acuzării sau ai apărării, nici un fel de circumstanţe, 
nici atenuante, nici de alt fel. Numai eu şi pistolul. 

— Îmi pare rău să te aud vorbind astfel, Joel. Întotdeauna 
te-am admirat pentru principiile tale. Aveai, cum să spun, un fel 
de venerație pentru lege. Nu era vorba de prefăcătorie sau 
ambiţie, ştiu bine lucrul acesta. Puteai să te uiţi la lege şi să te 
cerți cu ea, aşa cum face un copil cu tatăl său, ştiind că ea 
reprezintă într-un fel adevărul absolut... Tatăl tău nu s-a purtat 
niciodată cu tine aşa... 

— Nu e cazul să discutăm despre asta. 

— Iartă-mă. El a adus o dată vorba. 

— E în ordine. Hai să stăm de vorbă. N-am prea făcut treaba 
asta în ultimii ani. 

— N-am crezut că doreşti aşa ceva. 

— Să lăsăm trecutul. Să ne ocupăm de prezent. 

— Nu au împotriva ta nici o probă! I-am spus asta şi lui Larry — 
au afirmat că ai fost în locul respectiv, că ai făcut nu ştiu ce, 
dar nu pot dovedi nimic pentru că n-ai făcut nimic din ceea ce 
susțin ei. Eşti avocat, Joel, pentru numele lui Dumnezeu, ridică-te 
în picioare şi apără-te! 

— N-am să ajung niciodată în faţa unui tribunal, nu înţelegi? 
Indiferent unde şi cînd voi ieşi la suprafață, se va găsi imediat 
cineva care să mă lichideze, chiar dacă ar trebui să-şi piardă 
viaţa. Intenţionam să folosesc dosarele şi informaţiile care nu 
puteau proveni decît din surse guvernamentale, convins că am 
nişte parteneri pe undeva, pe la Washington. Cu ajutorul lor aş fi 
putut ajunge la oameni pe care îi cunosc, pe care îi cunoaşte 
firma, şi cu ajutorul lui Nathan i-aş fi obligat să mă asculte, să 
vadă că sînt în toate mințile, să afle ce am văzut şi ce am aflat. 
Dar fără plicul acela, nici Nate nu va fi dispus să mă ajute. Mai 
mult chiar, o să insiste să mă întorc în ţară şi să mă predau, 
spunîndu- -mi că o să mi se asigure protecţia. Dar pentru mine nu 
există protecție, nu mă poate apăra nimeni de ei. Sînt peste tot, 
în ambasade, în bazele navale şi ale armatei de uscat, la Penta- 
gon, la poliţie, la Interpol, la Departamentul de Stat. Sînt peste 
tot. Şi nu-şi pot permite să mă lase în viață. Am auzit totul de la 
prima sursă. 

— Şah mat, spuse Val, blînd. 

— Şah, fu de acord Joel. 

— Atunci trebuie să găsim pe altcineva. 

— Pe cine? 

— Un om pe care cei la care vrei să ajungi sînt dispuşi să-l 
asculte. Cineva care i-ar putea sili pe cei care te-au recrutat să 
spună cine sînt — adică să iasă la suprafață. 

— La cine te gîndești? La loan Botezătorul? 

— La Sam. Sam Abbott. 

— Sam? Cum naiba... exact la el m-am gîndit şi eu mai 
deunăzi la Paris. Cum de ţi-a trecut prin minte... 

— La fel ca şi tine, am avut destul timp să mă gîndesc. La 
New York, în avion, noaptea trecută după ce am vizitat-o pe 
mătușa mea de la Berlin. 

— Mătuşa ta? 

— Ajungem şi acolo... Ştiam că dacă eşti în viaţă ai un motiv 
ca să stai ascuns, să nu ieşi la lumină şi să dezminţi tot ceea ce 
se spune despre tine. Nu se potrivea, nu era în firea ta să taci. 
Dacă ai fi fost ucis sau prins, ştirea s-ar fi aflat pe prima pagină 
a tuturor ziarelor, pe toate canalele de televiziune şi de radio. 
Văzînd că nu apare nimic, am presupus că ești, încă, în viaţă. 
Dar de ce fugeai, de ce te ascundeai? Și atunci mi-am zis, 
„Dumnezeule, dacă nici Larry Talbot nu-l crede, atunci cine o 
să-l creadă?“ Iar dacă Larry nu te credea, însemna că oamenii 
din preajma lui, prietenii tăi şi cunoscuţii influenți acceptau că ai 
devenit un maniac care cutreieră Europa. Nimeni n-ar fi îndrăznit 
să se apropie de tine, deşi cineva trebuia s-o facă. Nu eu, Doamne 
fereşte. Sînt fosta ta soție şi nu o persoană cu greutate, aşa cum 
îti trebuia ţie... In consecință, m-am gîndit la cineva despre care 
mi-ai mai vorbit, o persoană cunoscută. Aşa mi-a venit în minte 
numele lui Sam Abbott. Generalul de brigadă Abbott. 

— Sam Abbott, zise Joel încetişor. A fost doborit la trei zile 
după mine şi ne-au mutat dintr-un lagăr în altul. A rămas în 
cadrul Forţelor Aeriene conştient că acolo îi este locul. 

— Avea o părere foarte bună despre tine. Spunea că ai făcut 
mai mult pentru moralul oamenilor decît oricine altcineva din 
lagăr. Ultima ta evadare le-a dat speranțe tuturor. 

— Nu-i chiar aşa. Eram un element recalcitrant — aşa mi se 
spunea — care îşi permitea să riște. Sam ar fi putut face acelaşi 
lucru, dar era ofiţer superior şi evadarea lui s-ar fi soldat cu 
represalii. El este cel care ne-a ținut pe toți la un loc. 

— Abbott susține altceva. Cred că din cauza lui n- ai avut 
niciodată o părere prea bună despre cumnatul tău. Îţi mai 
aminteşti cînd Sam a venit la New York şi ai încercat să-i faci 
cunoştinţă cu sora ta, Ginny? Am luat masa cu toții la un restau- 
rant scump, care ne depăşea posibilitățile. 

— Ginny l-a speriat îngrozitor. Mi-a spus mai tîrziu că, dacă 
ar fi fost înrolată şi numită comandant al Saigonului, oraşul n-ar 
fi căzut niciodată. Nu avea de gînd să ducă o bătălie tot restul 
Vieții. 

— Şi aşa ai pierdut un cumnat care ți-ar fi plăcut. Valerie 
schiță un zîmbet, apoi spuse cu un ton grav: Pot să ajung la el, 
Joel. Am să-l găsesc şi am să-i spun, am să-i povestesc tot ce 
mi-ai povestit tu mie. În primul rînd, că nu eşti mai nebun decît 

mine sau decît el. Că ai fost manipulat de nişte oameni pe care 
nu-i cunoşti, care te-au mințit ca să faci o treabă pe care ei fie că 
n-o puteau face, fie că le era frică. 

— Nu e bine, spuse Converse. Dacă vor săpa în jurul 
Departamentului de Stat şi al Pentagonului, s-ar putea să urmeze 
o mulțime de accidente — mortale... Nu, aveau dreptate. Trebuie 
să pornească de aici. Aceasta este singura cale. 

— Dacă poţi să spui asta după toate cele prin care ai trecut, 
înseamnă că eşti cel mai zdravăn la minte dintre noi toţi. Sam o 
să-şi dea seama de asta. O să ne ajute. 

— S-ar putea, spuse Joel gînditor. Va trebui să fie foarte 
precaut. Nu va putea acționa pe nici unul din canalele obişnuite, 
dar ar putea face ceva. Acum trei sau patru ani — după divorțul 
nostru — a aflat că sînt la Washington pentru cîteva zile şi m-a 
chemat la el. Am cinat împreună şi pe urmă am băut cîteva 
păhărele în plus. Pînă la urmă şi-a petrecut noaptea pe canapeaua 
din camera mea de la hotel. Am discutat mult — prea mult chiar —, 
cu despre mine şi despre tine, iar Sam despre cea mai recentă 
frustrare a lui. 

— Asta înseamnă că sînteți destul de apropiați. 

— Nu asta voiam să spun; e vorba despre ceea ce făcea el pe 
atunci. Sam se străduia din răsputeri să pătrundă în programul 
NASA, însă era mereu refuzat. Spuneau că nu are pe cine pune 
în locul lui. Nimeni nu-l egala cînd era vorba de manevre la 
mare înălțime; era suficient să se uite la un avion ca să-ţi spună 
tot ce se poate face cu el. 

— Scuză-mă, nu înţeleg. 

— O, da, iartă-mă. A fost adus la Washington pentru a fi 
numit consultant la Agenţia Naţională de Securitate, care se călca 
pe picioare cu CIA. Sam răspundea de evaluarea noilor 
echipamente sovietice şi chineze. 

— Ce? 

— Avioane, Val. A lucrat la Langley şi în nenumărate case 
conspirative din Virginia şi Maryland, evaluînd fotografiile aduse 
de agenți, luînd interogatorii evadaţilor — mai ales piloților, 
mecanicilor şi tehnicienilor. Ştie la cine trebuie să ajung, a lucrat 
cu oamenii respectivi. 

— După cîte îmi dau seama, vorbeşti despre serviciile de 
informaţii. 

— Nu numai de servicii, o corectă Joel. Există nişte oameni 

care se află în spatele lor, oameni care au încercat s-o termine cu 
ticăloşi precum Delavane şi tribul lui, să-i reducă la tăcere în 
mod discret, folosind mijloace şi tehnici despre care tu şi cu 
mine nu ştim nimic — droguri, prostituate şi băieței. Ar fi trebuit 
să se implice din primul moment, nu să înceapă de la Geneva şi 
nu cu mine. Oamenii de care vorbesc omoară pentru că este cel 
mai practic aşa şi se justifică invocînd, în ultimă instanţă, interesul 
țării lor. Doamne, şi cît am mai urlat împotriva lor, avocatul 
corect din mine cerea să fie traşi la răspundere. Ei bine, mi-am 
schimbat opinia după ce l-am zărit pe duşman. Dacă e nevoie să 
sugrumi pe cineva ca să distrugi un cancer atunci cînd medicina 
cinstită nu poate face nimic, ei bine, sînt gata s-o fac. 

— Credeam că nu-ţi plac fanaticii. 

— Aşa este, dar... 

— Sam, insistă Valerie. Mă întorc mîine acasă şi-l caut. 

— Nu, spuse Converse. Vreau să pleci chiar astăzi. 
Întotdeauna porți pașaportul la tine, aşa e? 

— Da, dar... 

— Nu vreau să te mai întorci la Amstel. Trebuie să dispari 
din Amsterdam. Este o cursă KLM pentru New York la ora 
douăsprezece fără un sfert. 

— Dar lucrurile mele... 

— Nu merită. Dă telefon la hotel cînd ajungi acasă şi trimite-le 
banii pentru cameră. Spune-le că a intervenit ceva urgent şi au 
să-ţi trimită toate lucrurile. 

— Sper că nu vorbeşti serios? 

— In viaţa mea n-am fost mai serios. Cred că ar trebui să ştii 
adevărul despre René. N-a fost ucis pentru că ne-am întîlnit la 
Paris; atunci nu s-a întîmplat nimic. I-am dat telefon de la Bonn 
acum cîteva zile şi el m-a crezut. A fost ucis pentru că m-a 
trimis la Amsterdam, la un om care m-ar fi ajutat să iau un avion 
spre Washington. Acum chestiunea iese din discuție şi nici nu 
mai contează. In schimb, tu contezi. Ai venit aici, ne-am întîlnit 
şi cei care mă caută vor afla în curînd. 

— N-am spus nimănui că mă duc la Amsterdam, interveni 
Valerie. Am lăsat intenţionat vorbă la hotelul Kempinski că mă 
duc acasă şi, dacă primesc vreun telefon, să fie redirecționat 
spre New York. 

— Ţi-ai făcut rezervare la avion? 

— Evident. Numai că nu m-am prezentat la aeroport. 

— Foarte bine, dar nu suficient. Oamenii lui Delavane sînt 
teribili de eficienţi. Leifhelm are legături cu toate aeroporturile 
şi serviciile de imigrație din Germania. Vor afla într-un fel sau 
altul. Poate că acum i-am păcălit, dar a doua oară n-o să mai 
reuşim. Sînt sigur că un neamt te aşteaptă deja la hotelul Amstel, 
probabil chiar la tine în cameră. Vreau să se convingă că mai 
eşti în oraş. 

— Dacă o să intre cineva la mine în cameră — în camera mea... 
ei bine, o să aibă un şoc. 

— Ce vrei să spui? 

— Este altcineva acolo. Cineva cu multe amintiri care a primit 
nişte instrucțiuni pe care prefer să nu le repet. 

— E treaba mătușii tale? 

— Mătuşa mea vede lucrurile în negru sau alb, pentru ea nu 
există cenuşiu. Sînt duşmani şi cei care nu sînt duşmani. Oricine 
are intenţia să-i facă vreun rău nepoatei ei este fără îndoială un 
duşman. Tu nu-i cunoşti pe oamenii ăştia, Joel. Trăiesc în trecut; 
nu uită niciodată. Sînt bătrîni acum, dar îşi amintesc ce au fost şi 
de ce au făcut ceea ce au făcut. Pentru ei, totul era foarte simplu 
atunci: bun sau rău. Trăiesc acum cu aceleaşi amintiri; uneori 
mă sperie. De atunci, nimic important şi autentic nu s-a petrecut 
în viaţa lor. Cred că ar prefera să revină vremurile de atunci, cu 
toate ororile lor. 

— Dar mătuşa ta? După tot ce s-a spus despre mine la 
televiziune şi în ziare a rămas tot de partea ta? Nu pune nici un 
fel de întrebări? Faptul că eşti fiica surorii ei îi este suficient? 

— A, nu, mi-a pus întrebări foarte concrete şi i-am răspuns. 
Totuşi, e destul de ciudată — chiar foarte ciudată —, dar poate 
face ceea ce trebuie şi asta contează. 

— Foarte bine... Aşadar te întorci în America în noaptea asta? 

— Da, spuse Val, dînd din cap. Mi se pare rezonabil şi cred 
că sînt mai utilă la New York decît aici. Din ceea ce ai spus, 
fiecare moment contează. 

— Este vital. Mulţumesc... S-ar putea să ajung greu pînă la 
Sam. N-am nici ce mai mică idee unde se află şi cei de la serviciu 
nu sînt foarte cooperanți cînd este vorba de o femeie care încearcă 
să ia legătura cu un ofiţer — mai ales dacă are un grad superior. 
Li se pare ciudat — poate fi o poveste de dragoste, de un copil de 
care omul n-a ştiut niciodată nimic; oricum, sînt foarte 
circumspecți. 

— Atunci n-am să-i rog să-mi dea adresa lui. Am să spun că 
sînt o rudă pe care e/ încearcă s-o găsească, că eu călătoresc 
foarte mult şi că am să fiu la hotelul cutare în următoarele 
douăzeci şi patru de ore. Sînt sigură că unui general i se va 
transmite un astfel de mesaj. 

— Cu siguranță. Dar să nu-ţi laşi numele, rişti prea mult. Nu 
numai tu, ci şi Sam. 

— Am să recurg la o şmecherie. Valerie clipi din ochi şi se 
uită în jur. Am să-mi spun Parquette — ceva care să se asocieze 
cu numele meu, Charpentier, care în franceză înseamnă 
„tîmplar“. Şi am să adaug şi Virginia — o să- şi amintească de 
sora ta, Ginny. Virginia Parquette — cred că o să ghicească. 

— Probabil. Insă s-ar putea să ghicească şi ceilalți. Dacă în 
noaptea asta n-ai să apari la hotel, Leifhelm va verifica toate 
aeroporturile şi te va localiza la Kennedy. 

— Atunci am să-i păcălesc în La Guardia. Am să mă duc la 
un motel unde stau de obicei cînd iau avionul pentru Boston. 
Am să mă înregistrez şi apoi o să plec fără ca ei să bage de 
seamă. Dar ce ai de gînd să faci tu? 

— Voi încerca să mă dau la fund. Am devenit foarte priceput 
în chestia asta şi am cu ce plăti ca să-mi fac rost de tot ce-mi 
trebuie. 

— Nu prea e în ordine. Cu cît cheltuieşti mai mult, cu atît laşi 
urme mai clare. O să te găsească. Trebuie să pleci şi tu din 
Amsterdam. 

— Ei bine, aş putea să trec clandestin cîteva frontiere şi să mă 
duc la Paris, la vechiul meu apartament de la George V. 
Bineînţeles că ar fi cam bătător la ochi, dar dacă am să dau nişte 
bacşişuri grase... 

— Nu încerca să fii amuzant. _ 

— Nu consider că mă aflu într-o situație amuzantă. In plus, 
mi-ar plăcea teribil ọ toaletă ca lumea şi un duş, chiar o baie. In 
camerele unde mă pot caza eu nu există astfel de facilități. 

— Cine ştie de cînd n-ai mai făcut un duş — mi-am dat seama 
de asta chiar dacă sîntem în aer liber. 

— O, fereşte-te de soţia care se simte deranjată de lipsa de 
igienă a soțului ei. 

— Incetează, Joel. Nu sînt soția ta... Trebuie să ştiu cum să 
dau de tine. 

— Stai să mă gîndesc. Ştii, am devenit foarte inventiv în ultima 
vreme. Am să găsesc eu ceva. Aş putea... 

— Lasă, am găsit eu, îl întrerupse Val. Înainte de a pleca din 
Berlin am vorbit cu mătuşa mea. 

— De la tine de acasă? 

— De la un hotel din New York, unde m-am înregistrat sub 
un alt nume. 

— Aşadar, te-ai gîndit şi la telefon. 

— Nu în felul în carc te-ai gîndit tu... I-am spus ce cred cu că 
s-a întîmplat şi ce intenţionez să fac. A venit ieri la Berlin să mă 
vadă. Pînă la urmă s-a lăsat convinsă să te ajute. O să te ascundă. 
Şi nu numai ea. 

— In Germania? 

— Da. Locuiește la ţară, la marginea oraşului Osnabrück. 
Este locul cel mai sigur, ultimul loc unde te-ar putea căuta cineva. 

— Şi cum ajung înapoi, în Germania? Mi-a fost destul de 
greu să plec de acolo! Lăsîndu-i la o parte pe oamenii lui 
Delavane, toate punctele de frontieră sînt în alertă şi au fotografia 
mea. 

— Am vorbit în după-amiaza aceasta cu Hermione; după ce 
ai telefonat tu — am sunat de la un telefon automat. Stă cu un 
prieten. A început imediat să facă toate aranjamentele şi cînd 
am ajuns aici, acum cîteva ore, un bătrîn m-a întîmpinat la 
aeroport. Acelaşi bătrîn pe care l-ai văzut în seara asta pe 
bicicletă. Nu-l cunoşti, dar l-ai văzut în Museumplein. M-a dus 
la o casă de pe Lindengracht, unde se afla un telefon „sigur“. 

— Dumnezeule mare, s-au întors în anii '40. 

— Da, nu s-a schimbat mare lucru. 

— Şi ce a spus? 

— Mi-a dat instrucțiuni. Mîine după-amiază, spre seară, cînd 
terminalul este plin, trebuie să te duci la Gara Centrală din 
Amsterdam şi să te învîrți pe lîngă ghişeul de informații. O să se 
apropie de tine o femeie, o să te salute şi o să spună că v-aţi 
cunoscut la Los Angeles. Răspunde-i. In timpul discuţiei o să-ți 
dea un plic în care vei găsi un paşaport şi un bilet de tren. 

— Un paşaport? De unde şi pînă unde? 

— N-a fost nevoie decît de o fotografie. La asta m-am gîndit 
cînd am plecat de la Cape Ann. 

— Te-ai gîndit la asta? 

— Doar ţi-am spus, am auzit o mulţime de poveşti: cum i-au 
scos pe țigani, pe evrei şi pe toți cei parașutați din Germania, şi 
cum 1-au trecut în țările neutre. Documente false, fotografii, toate 
ustea au devenit o adevărată artă. 

— Şi ai adus o fotografie de-a mea cu tine? 

— Mi s-a părut cît se poate de logic. Aşa a spus şi Roger. Și 
el a făcut războiul. 

— Logic... o fotografie. 

— Da. Am găsit una într-un album. Îţi mai aminteşti cînd am 
fost în Insulele Virgine şi te-ai ars prima zi la soare? 

— Sigur că da. M-ai pus să port o cravată la masa de seară şi 
simțeam că înnebunesc, aşa de tare mă ustura gâtul. 

— Am vrut să-ţi fie învățătură de minte. Fotografia asta este 
făcută de aproape. Am vrut să se vadă cît eşti de bronzat. 

— Dar e tot faţa mea, Val. 

— Fotografia asta a fost făcută acum opt ani şi bronzul ţi-a 
estompat trăsăturile. O să meargă. 

— Şi n-am dreptul să ştiu nimic? 

— Dacă vei fi oprit şi ți se vor pune întrebări de felul acesta, 
probabil că vei fi prins. Mătuşa mea nu crede că se va întîmpla. 

— Ce o face să fie atît de încrezătoare? 

— Scrisoarea. Acolo se explică tot. 

— Şi anume? 

— Că faci un pelerinaj la Bergen-Belsen, şi după aceea la 
Auschwitz în Polonia. Este scrisă în germană şi trebuie s-o arăţi 
oricui te va opri, deoarece vorbeşti numai engleza. 

— Dar cum o să... 

— Eşti preot, îl întrerupse Valerie. Pelerinajul a fost finanțat 
de o organizaţie din Los Angeles numită Coaliția Creștinilor şi a 
Evreilor pentru Pacea şi Căința Lumii. Am în sacoşa asta un 
costum negru şi o pălărie neagră, pantofi şi un guler de preot. 
Instrucţiunile vor fi în plicul cu biletul şi paşaportul. Ai să iei 
expresul de nord spre Hanovra, unde va trebui să iei trenul spre 
Celle, pentru a porni dimineața spre Bergen-Belsen. Cînd ajungi 
însă la Osnabrück te dai jos. Mătuşa mea te va aştepta. Intre 
timp eu voi ajunge la New York şi voi lua legătura cu Sam. 

Converse dădu din cap. 

— Val, totul este extrem de bine gîndit, dar nu m-ai ascultat. 
Oamenii lui Leifhelm m-au văzut chiar în această gară, aşa că 
ştiu foarte bine cum arăt. 

— Au văzut un om cu faţa palidă, cu barbă şi plin de vînătăi. 
Dă-ţi jos barba în seara asta. 

— Să fac şi o operaţie estetică? 

— Nu, aplică o cantitate mai mare de loţiune „Bronz artificial 

instant“ — o găseşti în pachetul cu haine. Tenul îţi va deveni mai 
închis la culoare şi vînătăile nu se vor vedea. Pălăria neagră şi 
gulerul de preot vor face restul. 

— Îți mai aminteşti cînd ai căzut şi te-ai lovit de masa din 
hol? întrebă Joel trecîndu-şi mîna peste vînătăi şi constatînd că îl 
dureau mai puţin. 

— M-a cuprins panica; a doua zi aveam o prezentare. Te-ai 
dus şi ai cumpărat nişte fond de ten pentru mine. 

— Am cumpărat Şi în dimineaţa asta o sticluță. M-a ajutat. 

— Mă bucur. 

Se priviră în ochi, învăluiți de lumina palidă a lunii. 

— Imi pare rău pentru tot, Val, spuse Joel. N-am vrut să te 
amestec în toate astea. Ştii că n-aş fi făcut-o dacă aş fi avut altă 
posibilitate. 

— Ştiu, dar nu are nici o importanță. Am venit aici pentru că 
mi-am făcut mie însămi o promisiune. Nu ţie. Cu tine am 
terminat, Joel, te rog să mă crezi. 

— Promisiunea pe care ţi-ai făcut-o a fost provocată de mine. 

— Asta e un fel de a gîndi avocăţesc, spuse Val, întorcînd 
capul. Şi apoi, mai e ceva — tot ce mi-ai spus mă înspăimîntă. 
Nu este vorba de faptul A sau faptul B, că cineva conspiră 
împotriva cuiva. Eu sînt pictor peisagist; mă descurc bine cu 
astfel de lucruri. Teama provine din faptul că nu reuşesc să 
personalizez. Imi dau seama că această Aquitania, oamenii ăștia, 
pot să cîştige, să preia controlul asupra vieților noastre, 
transformîndu-ne pe toți într-o turmă de oi. Dumnezeule, Joel, o 
să le spunem „Bun venit“! 

— Mi-e teamă că îmi scapă ceva. 

— Atunci înseamnă că eşti orb. Nu-i vorba numai despre 
femei, de femei care trăiesc singure, aşa ca mine, ci şi de oamenii 
obişnuiţi care muncesc să-şi cîştige existența, să plătească o 
ipotecă sau împrumutul pentru maşină. Toţi sîntem sătui de ceea 
ce se întîmplă în jurul nostru! Acum ni se spune că putem fi 
aruncați cu toții în aer de bombele nucleare dacă nu plătim 
impozite mai mari pentru a construi bombe mai mari şi că apele 
noastre sînt contaminate sau că nu putem cumpăra cutare lucru 
deoarece s-ar putea să fie otrăvit. Copiii dispar, oamenii sînt 
umorîţi cînd intră într-un magazin să cumpere o sticlă de lapte, 
fel de fel de drogați şi lunatici îi înjunghie pe trecători în plină 
stradă. Locuiesc într-un orăşel mic şi nu ies niciodată afară după 

ce se întunecă, iar dacă sînt într-un oraş mare — indiferent care — 
mă uit în spate şi în plină zi. N-am putut să-mi permit să instalez 
un sistem de alarmă în casa care nu este proprietatea mea, deşi 
într-o noapte o ambarcaţiune a stat în fața ei pînă dimineața. Imi 
imaginam fel de fel de oameni care se cățărau pe mal şi ajungeau 
pînă la ferestrele mele. Toţi pățim aşa, indiferent că sîntem pe 
apă, într-un oraş mare sau într-un loc pustiu ca acesta. Sîntem 
înspăimîntaţi, sîntem bolnavi de violență. Vrem să apară cineva 
puternic care să-i pună capăt. Şi nu ştiu dacă are importanţă 
cine va fi acela. Dacă oamenii despre care vorbeşti împing 
lucrurile mai departe — te rog să mă crezi că ştiu ce fac. Pot să 
păşească în frunte şi să fie încoronați imediat, fără să fie nevoie 
de alegeri... Şi mai există ceva, absolut înspăimîntător. Acest 
ceva este motivul pentru care am acceptat să mă conduci acum 
la aeroport. 

— De ce te-am lăsat să pleci de lîngă mine? şopti Joel, mai 
mult pentru sine. 

— Incetează, Joel. S-a terminat. Totul s-a terminat între noi. 


Joel privea dintr-un colț întunecat al parcării aeroportului 
Schiphol cum avionul ia viteză, se ridică de pe pistă şi dispare în 
noapte. Oprise maşina într-un loc aglomerat. Val coborîse şi îi 
dăduse o bucăţică de hîrtie pe care notase adresa refugiului lui 
pentru noaptea aceea. Ca să-i dea de ştire că a reuşit să obțină 
un bilet pentru zborul respectiv, trebuia să revină la peretele de 
sticlă al aeroportului şi să se uite la ceas. Dacă nu, Val urma să 
se ducă pînă la trotuarul din fața aeroportului unde el ar fi aşteptat-o. 
Val venise, se uitase la ceas, apoi intrase din nou în clădirea 
terminalului. Joel se simți ușurat şi întristat, în acelaşi timp. 

Urmări cu privirea uriaşul avion argintiu care, clipind din 
lumini, dispăru pe cerul întunecat. 


Joel stătea în pielea goală în fața oglinzii din baia micuță a 
casei de pe Lindengracht. Lăsase maşina cîteva străzi mai departe 
şi venise pe jos. Bătrânul care locuia în apartament era o persoană 
plăcută şi vorbea binişor engleza, însă nu reuşea niciodată să-l 
privească în ochi pe Joel. Gîndurile lui se concentrau asupra 
unor vremuri trecute. 

Joel se bărbierise cu mare grijă, făcuse un duş mult mai 
lung decît s-ar fi cuvenit pentru un oaspete şi îşi aplicase loțiunea 

roşcată pe faţă, pe gît şi pe miini. În cîteva clipe pielea lui căpătă 
culoarea bronzului. Imaginea părea mult mai autentică decît cea 
pe care o obținuse cu produsul folosit anterior. Vînătăile de pe 
față nu se vedeau; arăta aproape ca un om normal. Hotărî să 
renunţe la ochelarii fumurii, care nu făceau decît să atragă atenția 
asupra lui, mai ales că fusese văzut cu ei. 

Se încordă brusc şi pulsul i se acceleră. De undeva, din 
depărtare, se auzise o sonerie. Inchise robinetul de apă şi ascultă, 
ținîndu-şi respiraţia, cu ochii la pistolul pe care îl pusese pe 
pervazul îngust al ferestrei. Auzi o singură voce, cea a bătrînului 
care vorbea la telefon. Se şterse pe mîini, îmbrăcă halatul scurt 
de bumbac care îi fusese lăsat pe pat, în camera minusculă, dar 
curată. Işi puse pistolul în buzunar, ieşi pe uşă şi pătrunse în 
coridorul întunecos care ducea spre „biroul“ bătrînului, un fost 
dormitor plin cu reviste vechi, cîteva cărți şi ziare împrăştiate pe 
mese şi scaune, cu diferite articole şi imagini încercuite cu 
creionul roşu. Pe perete atîrnau fotografii şi tăieturi din ziare 
referitoare la evenimente din timpul războiului, inclusiv cadavre 
şi diverse alte imagini macabre. In mod ciudat, imaginile de pe 
pereți îi aminteau lui Converse de restaurantul Les Etalons Blancs 
de la Paris; diferența consta în faptul că aici nu se etala gloria 
războiului, ci hidoşenia morții. 

— Ah, Mijnheer, spuse bătrînul, aşezîndu-se într-un fotoliu 
mare de piele în care trupul fragil se scufundă. Aici eşti în 
siguranță, să nu ai nici o grijă! Era Kabel — evident, e un nume 
conspirativ —, cel care a rămas la hotel ca să urmărească ce se 
întîmplă. Olandezul în vîrstă de vreo şaptezeci de ani se ridică 
jeapăn în picioare, în poziție de drepți, ca soldaţii şi raportă. 
Operaţiunea Osnabriick continuă! Aşa cum au prevăzut 
rapoartele serviciilor din rezistenţă, inamicul s-a infiltrat în zonă 
şi a fost compromis. 

— Ce a fost? 

— Executat, Mijnheer. Cu o sîrmă în jurul gâtului, apucat pe 
la spate. Sîngele rămîne pe haine şi nu există nici un fel de urme. 
Apoi duşmanul este transportat de la locul compromisului. 

— Ce tot spui? 

— Kabel e un om viguros pentru anii lui, zise bătrînul şi cînd 
zîmbi faţa i se acoperi de zbircituri mărunte. A tîrît cadavrul 
ufară, pe scara de incendiu şi apoi pe aleea din spate. De acolo 
a ajuns în pivniţă şi l-a lăsat lîngă injectoare. Acum e vară, s-ar 

putea să treacă vreo patru zile pînă să fie descoperit — numai 
dacă duhoarea nu devine prea puternică. 

Converse auzise cuvintele, dar se concentrase asupra unuia 
singur. Compromis. În limbajul acesta ciudat de altădată 
însemna... execuție! Execuţie... crimă... asasinat! 

Ce ai zice de compromiterea citorva indivizi din anumite 
guverne... ? astea fuseseră cuvintele lui Leifhelm. 

N-o să meargă. Spusese el, Converse. 

Nu iei în conisderare elementul temporal! Acumulare! 
Accelerare rapidă! Chaim Abrahms. 

Dumnezeule, îşi spuse Joel. Oare asta intenționau generalii 
Aquitaniei? Asasinate? Ceilalți se uitaseră dezaprobator la 
israelian şi acesta bătuse imediat în retragere: 

A fost numai o părere... Nu sînt sigur dacă se poate aplica. 

Acumulare, accelerare rapidă, una după alta — lideri naționali 
doborîți peste tot. Preşedinţi şi prim-miniştri, miniştri de stat şi 
vicepreşedinţi, oameni care deţin puterea pe întreg eşichierul 
forţelor politice eliminaţi în mod violent — guverne prăbuşite în 
haos. Şi totul în cîteva ore. Sălbăticia dezlănțuită pe străzi, 
alimentată de isterie, victimele şi călăii amestecați unii cu alții, 
pînă cînd comandanții militari vor fi solicitati să preia controlul 
şi să reinstaureze ordinea. Climatul fusese deja creat, zilele erau 
numărate. Asasinate! 

Trebuia să se întoarcă în Germania. Trebuia să ajungă la 
Osnabrück, să fie acolo cînd va telefona Val. Sam Abbott trebuia 


să afle. 
29 


Cu mîinile prinse în cătușe, cu antebraţul drept rănit acoperit 
de un bandaj murdar, Connal Fitzpatrick se agăță de pervazul 
ferestruicii şi privi printre zăbrele, la ceea ce se petrecea în curtea 
de paradă. Că era vorba de o curte de paradă înțelesese chiar a 
doua zi după ce fusese prins cînd, împreună cu alți deținuți, 
fusese lăsat să se plimbe timp de o oră afară printre clădirile din 
ciment — şi asta erau, nişte foste barăci care făcuseră cîndva 
parte dintr-o bază de realimentare a submarinelor, după cîte îşi 
putea da el seama. Pontoanele şi vinciurile erau mult prea mici 
şi demodate pentru submarinele nucleare actuale — nici un Tri- 
dent nu ar fi încăput în spaţiul îngust dintre cheiurile de beton. 
Baza servise, probabil, flotei de submarine a Germaniei. 

Acum însă era folosită pentru a aduce un mare deserviciu 
Republicii Federale a Germaniei şi guvernelor democratice din 
lumea întreagă: devenise terenul de antrenament al Aquitaniei, 
locul în care se cizelau strategiile, în care se perfecționau 
manevrele şi se făceau pregătirile finale pentru asalturile masive 
care urmau să-i propulseze pe comandanții militari ai lui 
Delavane în posturile din care vor fi încătuşaţi reprezentanții 
puterii civile. Totul se reducea la asasinate — rapide şi brutale, 
parte constitutivă a valului de violenţă. 

Dincolo de fereastră, mai multe grupe formate din cîte patru- 
cinci oameni alergau într-o anumită succesiune în jurul şi printre 
vreo sută de alți oameni, executînd pe rînd exerciţiul în care 
doreau să se perfecționeze. La capătul terenului se afla o 
platformă de beton înaltă de vreo trei metri şi lungă de zece, 
unde erau mai multe manechine — unele în picioare, altele stînd 
pe scaune. Acestea reprezentau f țintele. În mijlocul fiecărui piept 
împăiat de „bărbat“ sau de „femeie“ se afla desenată o ţintă 
formată din trei cercuri concentrice. În centrul acestora era un 
punct portocaliu, foarte vizibil în soarele după-amiezei. 
Conducătorul exerciţiului îl făcea să se aprindă cînd considera 
de cuviință. Acesta era semnalul că „ținta“ trebuia lichidată. 
Loviturile se înregistrau electronic prin nişte lumini care se 
aprindeau pe un zid înalt de piatră aflat deasupra fiecărui 
manechin. Roşu însemna moarte, albastru rănire. 

Comenzile care răsunau în megafoane se dădeau în nouă 
limbi, dintre care Connal înțelegea patru. Cuvintele erau aceleaşi: 

Treizeci de zile la nivelul zero! Acuratetea este de maximă 
importanță! Evadarea înseamnă organizarea unei diversiuni. 
Singura alternativă este moartea! 

Unsprezece zile la nivelul zero! Acuratețea este de maximă 
importanță! ... 

Opt zile la nivelul zero. Acuratețea este... ! 

Membrii echipelor de ucigaşi trăgeau în țintele lor — craniile 
împăiate erau pulverizate, împrăştiind rumeguş în toate direcțiile. 
Uneori trăgeau individual, alteori mai mulți odată. Fiecare 
„moarte“ era salutată cu strigăte de bucurie, în timp ce „autorii“ 
încercau să se piardă printre cei care asistau, aceasta reprezentînd 
ultima parte a manevrei. Imediat se forma o altă echipă din 
rîndurile spectatorilor şi începea un alt exercițiu executat cu 
aceeaşi îndemînare. Şi tot aşa, ore în şir, în vacarmul exclamațiilor 

aprobatoare. Cam la fiecare douăzeci de minute, pe măsură ce 
manechinele erau distruse, acestea erau înlocuite cu altele. Nu 
lipseau decît rîurile de sînge şi strigătele de isterie. 

Furios şi înciudat, Connal îşi depărtă cît putu mîinile, trăgînd 
de lanţul extrem de rezistent cu toată puterea, dar nu reuşi decît 
să-şi rănească încheieturile. Nu putea face nimic, nu avea cum 
să evadeze de aici! Acum cunoştea secretul Aquitaniei! 
Asasinatele! Uciderea în masă a unor personalităţi politice 
importante din nouă ţări! Şi asta foarte curînd! Peste opt zile 
urma să se petreacă ceva, ceva ce el nu ştia, probabil un 
eveniment suficient de important ca să reunească şefi de state 
din întreaga lume. Alţii, însă, la care ar fi vrut să ajungă, trebuia 
să ştie despre ce e vorba. 

Se întoarse cu spatele spre fereastră şi privi în jur. Erau acolo 
patruzeci şi trei de oameni care încercau să nu se dea bătuţi, dar 
se topeau văzînd cu ochii. Unii dintre ei şedeau nemişcați pe 
patul lor, alţii priveau pe fereastră, iar cîțiva discutau în grupuri 
mici, lîngă perete. Toţi aveau cătuşe la mîini. Li se aduceau rații 
de mîncare reduse şi erau supuşi unor „exerciţii“ brutale şi 
prelungite, menite să-i epuizeze cît mai rapid atît fizic, cît şi 
psihic. Încercau să discute, şi unii ajunseseră la anumite concluzii, 
dar nu reuşiseră să afle de ce erau ţinuţi acolo. Făceau parte 
dintr-un plan pe care nu-l înțelegeau. Doar Connal ştia cine sînt 
strategii. Incercase să le explice şi altora, dar nu întîlnise decît 
priviri lipsite de expresie, ochi aţintiţi în gol. 

Incercase să găsească criteriile după care aceşti oameni 
fuseseră selectați. In primul rînd, toți erau ofiţeri cu grade medii 
pînă la superioare. In al doilea rînd, erau fie necăsătoriți, fie 
divorțaţi; nici unul nu avea copii şi nici vreo relație sentimentală 
care să presupună dorința unei comunicări constante. În al treilea 
rînd, toți se aflau în concediu prelungit, între treizeci şi patruzeci 
şi cinci de zile, la fel ca şi Connal. 

Evident că exista un motiv pentru care fuseseră aduşi, dar 
acesta îi scăpa. Cam la două-trei zile, deținuților li se aducea 
cîte o ilustrată dintr-o localitate balneară din Europa sau America 
pe care erau puşi să scrie anumite mesaje colegilor de la serviciile 
sau bazele unde lucrau. Mesajele erau de genul: Mă simt foarte 
bine; Mi-ar face plăcere să fii şi tu aici etc. Cei care refuzau 
s-o facă primeau porții de mîncare mai mici Şi erau obligați să 
facă exerciții pînă se prăbuşeau de oboseală. 

Căzuseră de acord cu toții că acest regim alimentar de 
înfometare urmărea un scop precis. Erau cu toții ofițeri bine 
pregătiți şi foarte competenţi, care într-o stare fizică şi psihică 
obişnuită ar fi putut crea complicații, urzind planuri de evadare. 
Altă explicaţie nu găsiseră. Cu excepţia lui Connal, toți se aflau 
aici de douăzeci, maximum treizeci şi patru de zile. Cu acest 
regim sever, cu pedepse şi alimentaţie insuficientă, perioada de 
detenţie era suficientă pentru a produce degradări fizice şi 
psihologice grave şi rapide. Erau într-un fel de lagăr de 
concentrare undeva, pe ţărmul mării, fără să ştie pentru ce. 

— Qué pasa? întrebă un prizonier pe nume Enrique, din 
Madrid. 

Fitzpatrick îi răspunse în spaniolă, arătînd cu capul spre 
fereastră: 

— „Omoară“ nişte manechine împăiate şi îşi închipuie că 
fiecare lovitură reuşită îi transformă în eroi sau martiri, sau şi 
una şi alta. 

— E o nebunie! spuse spaniolul. Este o nebunie, cineva nu e 
zdravăn la cap! Ce vor să facă? La ce serveşte toată aiureala 
asta? 

— Intenţionează să asasineze mai mulți oameni importanți 
peste opt zile. Vor să-i omoare în timpul unei festivități 
internaționale sau a unei întruniri. Ştii ceva despre vreun 
eveniment care ar trebui să se petreacă peste opt zile? 

— Nu sînt decît maior la o garnizoană din Zaragoza. Răspund 
de provincia bascilor şi îmi văd de treburile mele. N-am de unde 
să ştiu. Dar, indiferent ce va fi, n-o să ajungă pînă la Zaragoza. 

— Vite! Contre le mur! 

— Schnell! Gegen die Mauer! 

— Repede! La perete! 

— Fa presto! Contro il muro! 

Patru gardieni dădură năvală pe uşa barăcii, urmați de alţii 
care repetau acelaşi ordin în alte limbi. Urma inspectarea 
lanțurilor de la mîini şi de la picioare, care se efectua la orice oră 
din zi sau din noapte, uneori chiar şi de patru ori pe noapte. Cea 
mai vagă urmă care trăda că un prizonier încercase să-şi slăbească 
lanțurile de la picioare sau cătuşele pilindu-le de colțuri de beton 
sau lovindu-le de bolovani se solda cu pedepse. Cel în cauză era 
obligat să alerge în pielea goală, pînă la epuizare; apoi i se puneau 
la loc lanţurile şi timp de treizeci şi şase de ore nu mai primea 

nici mîncare, nici apă. Dintre cei patruzeci şi trei de bărbați, 
douăzeci şi nouă fuseseră „condamnaţi“ de două sau trei ori, 
ceea ce îi vlăguise. Connal fusese prins o singură dată şi asta 
datorită paznicului, un italian care părea să aprecieze faptul că 
un american îşi dăduse osteneala să-i înveţe limba. Omul, originar 
din Genova, fusese paraşutist. Declarase cu cinism că este un 
gunoi care avea să fie curînd reciclat. Asemeni tuturor italienilor, 
se simţea măgulit cînd un străin îi vorbea despre bella Italia, 
sau bellissima Roma. 

Din conversațiile scurte purtate cu el, Fitzpatrick aflase 
puţinul pe care îl ştia. Mintea lui de militar şi jurist ştia cum să 
opereze ca să obțină răspunsuri de la un client nemulțumit. 
Apăsase pe butoanele respective de mai multe ori pentru a afla 
ceea ce dorea. 


— Şi ţie ce-ţi iese la afacerea asta? Toţi ştiu că eşti un gunoi! 

— Mi-au promis nişte lucruri. Mă plătesc foarte bine ca să-i 
învăţ pe alţii ce ştiu eu. Fără oameni ca mine — ca mulţi alții ca 
mine — nu vor putea să-şi îndeplinească obiectivul. 

— Ce obiectiv? 

— Asta numai ei o ştiu. Eu sînt, aşa cum spui, doar un angajat. 

— Care le arată cum să ucidă? 

— Şi cum să se facă nevăzuţi. Asta e viața noastră — viața 
multora dintre cei care sîntem aici. 

— Dar ai putea să pierzi totul. 

— Cei mai mulţi dintre noi nu au nimic de pierdut. Am fost 
folosiți şi aruncați la gunoi. 

— Şi oamenii ăştia vor proceda la fel. 

— Atunci vom ucide din nou. Sîntem oameni cu experiență, 
signore. 


— Şi. dacă adversarii lor vor descoperi locul ăsta? 

— N-or să-l găsească. N-au cum. 

— De ce? 

— Sîntem pe o insulă uitată de lume. 

— Dar ei ştiu asta. 

— Imposibil! Pe aici nu trece nici un avion şi de locul ăsta nu 
se apropie nici un vapor. Am afla imediat. 

— Dar de ce nu vă gîndiţi la ceea ce a fost aici? 

— Ce vreţi să spuneti? 

— Submarine. De jur-împrejurul insulei. 

— Dacă ar fi aşa, signore, atunci... cum se spune, il custode... 

— Şeful. 

— Ar arunca totul în aer. Toată această parte a insulei va fi 
înecată în fum şi nu va mai rămîne nimic. Şi asta face parte din 
contractul nostru. 

— Şeful vostru e neamțul ăla solid cu păr scurt, cărunt, aşa e? 

— Am vorbit destul. Acum bea-ţi porția de apă. 


— Am nişte informaţii pentru tine, şopti Connal, cînd paznicul 
îi verifică lanţurile şi cătuşele. Ai putea obţine o recompensă 
substanțială, iar mie mi-ar salva viața. 

— Ce fel de informaţii? 

— Nu aici. Nu acum. Nu avem timp. Vino la noapte; toţi sînt 
epuizați şi adorm în drum spre pernă. Vino singur şi scoate-mă 
afară. Nu e cazul să împarţi recompensa cu cineva. 

— Ai impresia că sînt tîmpit? Adică să vin singur într-o baracă 
plină cu condamnaţi? 

— Dar ce am putea să-ţi facem, ce aş putea să-ţi fac eu? Am 
să aştept lîngă uşă; o deschizi şi eu mă strecor afară, evident cu 
pistolul tău la tîmpla mea. Nu vreau să mor, tocmai de asta stau 
de vorbă cu tine. 

— Ba ai să mori. Jur pe Dumnezeul meu. 

— Eşti un prost! Un buffone! Ai putea să primeşti o avere în 
loc de un glonț în cap. 

Italianul se uită neîncrezător la Fitzpatrick, apoi la ceilalți; 
inspecția se apropia de sfîrşit. 

— Ca să fac o treabă ca asta am nevoie de mai mult decît de 
ceea ce mi-ai spus tu. 

— Doi dintre paznici sînt trădători, şopti Connal. 

— Ce spui? 

— Deocamdată doar atît. 


Fitzpatrick stătea întins şi asculta zgomotul paşilor; sudoarea 
îi curgea şiroaie pe față şi pe gît. Tovarăşii lui de suferință gemeau 
în somn. Îşi alungă din minte propria durere. Avea alte lucruri la 
care trebuia să se gîndească acum. Dacă ar fi putut ajunge la 
apă... E adevărat că îi va fi greu să înoate cu cătuşele la mîini, 
dar nu imposibil. Va înota pe o parte şi, cînd va ajunge departe 
de „această parte a insulei“ va găsi o plajă sau un debarcader, un 

loc unde să poată ieşi la mal. N-avea de ales, trebuia să încerce. 
Şi mai trebuia să se asigure de faptul că paznicul lui italian nu 
va putea da alarma. 

Zăvorul de la uşă începu să alunece încetişor. Cufundat în 
gînduri, nu auzise paşii. Se ridică încet în picioare şi pomi prin 
intervalul dintre paturi cu mîinile depărtate în aşa fel încît să ţină 
lanţul întins. Nu-şi putea permite să facă nici cel mai mic zgomot, 
ca să nu-şi trezească tovarășii. Ajunse la uşă şi înțelese că trebuie 
s-o împingă el ca să se deschidă. Paznicul stătea cu pistolul 
îndreptat spre capul lui. 

Italianul îi făcu semn lui Connal să o ia înainte, în timp ce el 
puse zăvorul la loc. Făcu apoi un gest cu pistolul, ordonîndu-i 
lui Connal să-şi continue drumul. Cîteva clipe mai tîrziu, cei doi 
bărbaţi se aflau în umbra cazărmii, de unde se vedea vechea 
stație de alimentare cu combustibil şi se auzea zgomotul valurilor 
care se loveau de stîlpii din beton. 

— Acum putem sta de vorbă, signore, spuse paznicul. Cine 
sînt aceşti trădători şi de ce ar trebui să te cred? 

— Vreau să-mi dai cuvîntul că ai să le spui superiorilor tăi că 
eu i-am demascat. Nu scot o vorbă pînă nu-ţi dai cuvîntul. 

— Cuvântul meu, americanule? spuse italianul rîzînd încetişor. 
Foarte bine, amico, ai cuvîntul meu. 

Rîsul înfundat şi cinic al paznicului dură cîteva secunde. 
Connal răsuci rapid lanţul de la mîini, smulgînd cu el arma 
paznicului. Apoi îl lovi cu lanţul peste față şi cu genunchiul în 
testicule. Omul îşi pierdu cunoştinţa. Fitzpatrick se ghemui, 
încercînd să se orienteze. 

In faţă văzu un chei lung pentru submarine, care ajungea 
pînă departe, în apă. Se ridică şi o luă la fugă, îmbărbătat de 
briza răcoroasă, care îi spunea să alerge mai repede, tot mai 
repede! Libertatea se afla atât de aproape! 

Se aruncă în apă, sigur că va găsi puterea de a înota! Era 
liber! 

Dintr-o dată fu orbit de luminile puternice ale reflectoarelor. 
Urmă o canonadă; gloanțele veneau din toate părțile şi atingeau 
fața apei de jur- -imprejurul lui. Altele îi trecură pe deasupra 
capului, dar nici unul nu-l atinse. 

— Ai mare noroc, prizonier numărul patruzeci şi trei; s-ar 
putea să mai avem nevoie de tine, de scrisul tău sau de vocea ta 
la telefon, altfel ai fi acum hrană pentru peştii din Marea Nordului. 

Joel intră în uriașa clădire a Gării Centrale din Amsterdam. 
Costumul negru şi pălăria i se potriveau, însă gulerul şi pantofii 
îl cam strîngeau. Mica valiză îl incomoda, dar putea scăpa în 
orice clipă de ea. Converse păşea cu grijă, studiind atent orice 
mişcare ciudată. Privea şi scruta chipurile. Se aştepta să fie atacat 
în orice clipă de un individ pus să-l lichideze. 

Nu observă nimic deosebit. Îşi aşternuse pe hîrtie istoria 
amănunțită a carierei lui de jurist, cît mai citet posibil şi prezentase 
faptele astfel încât să vină în sprijinul afirmațiilor şi părerilor lui. 
Îşi amintise toate frazele cu care începeau respectivele dosare, 
şi asta conferea mai multă credibilitate propriilor concluzii. 
Trecuse în revistă toate experienţele dureroase pe care le trăise 
în ultimul timp şi le dăduse la o parte pe cele care puteau să pară 
prea personale, încercînd să reflecte realitatea cît mai obiectiv, 
aşa cum îi dicta experiența lui de avocat. Stătuse treaz aproape 
toată noaptea pentru a-şi organiza gîndirea; începuse să scrie 
dis-de-dimineaţă şi încheiase cu o scrisoare în care respingea 
orice acuzaţie de nebunie. ‘Fusese un pion manipulat de nişte 
oameni nevăzuţi, care îi oferiseră instrumentele necesare şi care 
ştiau exact ce fac. În ciuda tuturor celor întîmplate, Converse 
înțelegea că, probabil, nu existase altă soluție. Terminase în urmă 
cu o oră, pusese paginile într-un plic mare, îl sigilase şi îl rugase 
pe bătrân să-l pună la poştă după ce el va pleca. Destinatarul era 
Nathan Simon. 

— Părinte Wilcrist! Dumneavoastră sînteți, nu-i aşa? 

Converse se răsuci în loc cînd se simți atins pe braţ. Salutul 
venea din partea unei femei slabe, uşor încovoiate, în vîrstă de 
vreo şaptezeci de ani. Faţa micuță era dominată de nişte ochi 
vii; pe cap purta o cunună de călugăriță. 

— Da, spuse el puţin mirat, privind împrejur. Bună ziua, soră! 

— Imi dau seama că nu vă mai amintiți de mine, părinte, 
exclamă femeia într-o engleză cu un puternic accent străin. Nu, 
nu e nevoie să fiți amabil, ştiu că habar n-aveţi cine sînt. 

— Poate că aş reuşi să-mi amintesc, dacă ați vorbi mai încet, 
soră. Joel rosti vorbele cu blîndeţe şi se înclină puțin, încercînd 
să zîmbească. O să atrageți atenția asupra noastră, doamnă. 

— Călugării şi călugărițele se salută întotdeauna aşa, spuse 
femeia pe un ton confidențial, privindu-l drept în ochi.. 

— Ce-ar fi să mergem undeva unde să discutăm în linişte? 
Converse o luă pe femeie de braţ și o conduse spre zona mai 
aglomerată de la intrare. Aveţi ceva pentru mine? 

— De unde sînteți? 

— De unde sînt? Ce vreți să spuneţi? 

— Ştiţi care sînt regulile. Vreau să fiu sigură. 

— De ce anume? 

— Că sînteți omul pe care îl caut. Nu putem accepta nici o 
“greşeală. Aşadar, de unde sînteți? 

— Staţi puţin! Vi s-a spus să vă întâlniți cu mine aici, vi s-au 
dat semnalmentele mele, ce mai vreți? 

— Să aflu de unde sînteţi? 

— lisuse Hristoase, dar câţi preoți bronzaţi de soare vă aşteptaţi 
să întîlniți la ghişeul de informaţii? 

— Nu-i un lucru chiar atît de ieşit din comun. Unii ştiu chiar 
să înoate, aşa mi s-a spus. Alţii joacă tenis. Chiar şi papa a schiat 
odată. După cum vedeţi, sînt o bună catolică şi cunosc aceste 
lucruri. 

— Dar vi s-au dat semnalmentele! Nu corespund? 

— Arătaţi cu toţii la fel. Părintele care m-a spovedit săptămîna 
trecută nu era un om bun. Mi-a spus că am prea multe păcate 
pentru vîrsta mea şi că mai aşteaptă şi alții. Nu avea răbdare şi 
frică de Dumnezeu. 

— Nici eu. 

— Toţi sînteți la fel. 

— Vă rog, spuse Joel, privind plicul gros şi îngust din mîna 
femeii, conştient că dacă i-l va lua cu forța aceasta va începe să 
tipe. Trebuie să ajung la Osnabrück, ştiţi asta! 

— Sînteţi din Osnabrück? Călugărița strînse plicul la piept şi 
se aplecă în față. 

— Nu, nu din Osnabriick! Converse încerca să-şi amintească 
ce spusese Val. Era un preot în pelerinaj... spre Auschwitz și 
Bergen-Belsen... de la, de la... Los Angeles! şopti el răguşit. 

— Da, bine. Din ce ţară? 

— Iisuse Hristoase! 

— Poftim? 

— Din Statele Unite ale Americii. 

— Foarte bine! Poftiți, Mijnheer. Bătrîna îi întinse plicul 
zîmbindu-i dulce. Toţi trebuie să ne facem meseria, nu-i aşa? 

Mergi cu Dumnezeu, slujitor al Domnului... Îmi place costumul 
ăsta. Ştii, am jucat şi pe scenă. Cred că n-am să- -| mai dau înapoi. 
Toată lumea zîmbeşte și un domn care a ieşit dintr-una din casele 
alea murdare s-a oprit şi mi-a dar cincizeci de guldeni. 

Bătrîna se îndepărtă, nu înainte de a-i face cu mîna şi scoase 
de sub fustă o sticlă de whisky pe care i-o arătă fericită. 


Poate că era acelaşi peron, nu-şi amintea, dar temerile lui 
erau identice cu cele trăite în această gară, cu douăzeci şi patru 
de ore în urmă. Sosise arătînd ca un muncitor oarecare, cu barbă 
şi faţa plină de vînătăi. Acum arăta ca un preot, bărbierit proaspăt, 
ars de soare, în drum spre locurile de pelerinaj şi căință. Dispăruse 
şi avocatul indignat din Geneva, şi insul rugător de la Paris, şi 
fraierul prins la Bonn. Nu mai era decît omul hăituit care, pentru 
a supraviețui, trebuia să-i descopere pe hăitaşi înainte ca aceştia 
să-l descopere. Era o lecţie pe care o învățase cu optsprezece 
ani în urmă, pe vremea cînd văzul îi era mai ager şi trupul mai 
ascultător. Pentru a compensa efectele timpului asupra lui, trebuia 
să facă recurs la toate celelalte talente pe care şi le dezvoltase de 
atunci încoace; totul se reducea la concentrare — fără a lăsa 
impresia că se concentrează. 

Stătea în picioare lîngă un stîlp de beton de la capătul 
peronului şi răsfoia mersul trenurilor. Converse îi aruncă o privire 
— aşa cum proceda cu toți cei care treceau prin apropierea lui — 
şi, după cîteva secunde, îl privi din nou. Era ceva ciudat, ceva ce 
nu se potrivea. Existau fi nenumărate motive pentru care un om 
preferă unui vagon bine luminat peronul gării pentru a citi literele 
mici, dar omul ţinea mersul trenurilor în dreptul taliei şi asta 
fără să se concentreze asupra textului în lumina slabă. 

Converse își continuă drumul, apropiindu-se de capătul unui 
vagon. Se opri şi îşi puse servieta pe pervazul îngust al unei 
ferestre, răsucindu-se în loc şi cerîndu- -și scuze celor doi pasageri 
aflați în spatele lui. Îi lăsă politicos să treacă şi aceştia zîmbiră 
amabil, văzînd gulerul de preot pe care îl purta. Joel privi discret, 
în diagonală, spre bărbatul care rămăsese lîngă stîlpul de beton. 
Acesta strîngea acum mersul trenurilor în mînă — devenise un 
accesoriu inutil şi privea spre Joel. Era suficient. 

Converse intră pe uşă cu o atitudine nepăsătoare, şi se grăbi 
spre primul rînd de locuri. Privi pe fereastră pentru a vedea cum 
acționează urmăritorul lui. 

Bărbatul aruncase mersul trenurilor şi acum făcea semne 
cuiva, chemîndu-l să se apropie. Cîteva secunde mai tîrziu, apăru 
un individ. Cei doi schimbară rapid cîteva cuvinte, după care se 
despărțiră, îndreptîndu-se fiecare spre o uşă a vagonului în care 
intrase Joel. 

Il găsiseră. Era prins la mijloc. 


Valerie plăti taximetristului şi cobori din mașină, dînd din 
cap spre portar, în semn de salut. Era a doua rezervare la un 
hotel pe care o făcea în răstimp de două ore, pentru a-i deruta pe 
eventualii ei urmăritori. Luase un taxi de la aeroportul Kennedy 
pînă la La Guardia, îşi cumpărase un bilet pentru Boston la cursa 
care făcea naveta dimineaţa, și se înregistrase la motelul 
aeroportului, de fiecare dată sub numele de Charpentier. Plecase 
de la motel treizeci de minute mai tîrziu, rugîndu-l pe şofer să 
vină s-o ia de la o intrare laterală. Dăduse telefon la un hotel din 
Manhattan ca să se intereseze dacă mai aveau locuri. Aveau. 
Hotelul St Regis era gata s-o primească pe domna DePinna, 
care sosise de la Tulsa, Oklahoma. 

La magazinul din aeroportul Schipol, Val achiziţionase o 
valiză pe care o umpluse cu articole de toaletă şi haine cumpărate 
la întîmplare. Era încă în miezul verii şi, în funcţie de împrejurări, 
lucrurile acelea uşoare de îmbrăcat ar fi putut să-i fie de folos. 

Se înregistră la recepţie, folosind numele unei cunoştinţe din 
copilărie, care ura tot ceea ce era străin, inclusiv pe părinţii lui 
Valerie. 

Ajunsă în cameră, dădu drumul la radio pe canalul de ştiri, 
obicei ce data de pe vremea cînd era căsătorită, şi începu să 
despacheteze. Sc dezbrăcă, făcu un duş, își spălă lenjeria şi își 
puse un maiou larg. Era şi acesta unul din obiceiurile deprinse 
alături de Joel. 

Rezistă tentaţiei de a suna la restaurant ca să i se trimită în 
cameră o cană de ceai; ar fi ajutat-o să se liniştească, dar ar fi 
atras atenţia deoarece era ora trei dimineața. Rămase aşezată pe 
fotoliu privind absentă pe fereastră şi dorindu-și să nu se fi lăsat 
de fumat. Acum ar fi putut face ceva cu mîinile în timp ce se 
gîndea. Simţea nevoia să doarmă, dar mai întîi trebuia să se 
pîndească şi să se organizeze. Privi în jurul ei şi rămase cu ochii 
ațintiţi asupra poşetei, pe care o pusese pe măsuța de la capul 
patului. Se putea spune că e bogată. Joel insistase să ia cu ea o 

sumă mai mare de cinci mii de dolari care reprezenta limita 
admisă. Ascunsese în sutien încă două mii cinci sute de dolari. 
Joel avea dreptate, nu putea să folosească cărţile de credit sau 
alte acte cu numele ei adevărat. 

Privirea îi poposi pe cele două cărți de telefon de pe masă. 
Se ridică de pe fotoliu, se aşeză în pat şi luă volumul cu 
telefoanele guvemamentale: Pagini albastre. De aici trebuia să 
înceapă. Deschise la Departamentul Forţelor Aeriene... Găsi o 
adresă în Denver, Colorado. Dacă nu acesta era numărul corect, 
cel care va răspunde i-l va da imediat pe cel căutat. Scrise 
numărul pe o foaie de hîrtie cu antetul hotelului. 

Brusc, atenţia îi fu atrasă de ştirile de la radio: 


. Şi acum ultimele ştiri în legătură cu avocatul american 
Joel Converse, unul dintre cele mai tragice incidente din acest 
deceniu. Fostul pilot al Aviației Militare, care s-a bucurat 
cîndva de toate onorurile datorită vitejiei dovedită în războiul 
din Vietnam, a cărui evadare dramatică a electrizat țara, ale 
cărui rapoarte tactice ulterioare au şocat armata, conducînd, 
după cum susțin unele persoane, la schimbări fundamentale 
în politica Washingtonului în Asia de Sud-Est, continuă să se 
afle în libertate. Se pare că s-ar afla încă la Paris. Deşi nu s-a 
anunţat oficial, după unele informaţii provenite din surse demne 
de încredere de la Sûreté, amprentele găsite în interiorul 
biroului avocatului francez asasinat, René Matillon, îi aparțin 
lui Converse. Aceasta confirmă bănuiala autorităților că Joel 
Converse este cel care l-a ucis pe francez pentru că acesta a 
cooperat cu Interpolul şi Sûreté. Converse este dat în urmărire 
generală şi vă vom ...“* 


Valerie sări din pat şi se repezi spre aparat, apăsînd pe butoane 
pînă cînd acesta amuţi. Rămase în picioare cîteva clipe tremurînd 
de furie — dar şi de teamă. Şi mai era încă ceva, ceva ce nu putea 
defini şi nici nu dorea s-o facă: simţea că i se frînge inima. 

Se întinse pe pat, cu privrile aţintite în tavan. Asculta 
zgomotele străzii, dar nici unul dintre ele nu era reconfortant, nu 
făceau decît s-o ţină trează. In avion nu dormise; moţăise cu 
intermitențe, tresărind speriată la fiecare început de coşmar. 
Acum ar fi avut nevoie de somn... ar fi avut nevoie de Joel. 
Somnul veni; însă Joel era departe, inaccesibil. 

Un zgomot disonant o trezi brusc, făcînd-o să arunce pătura 
de pe ea şi să sară în picioare. Era telefonul. Telefonul? Se uită 
la ceas: şapte şi douăzeci şi cinci de minute. Soarele străbătea 
prin fereastră, iar soneria telefonului răsună din nou, ascuțit, 
pătrunzător, alungîndu-i somnul, fără să-i limpezească gîndurile. 
Telefonul? Cum...? De ce? Intinse mîna și ridică receptorul, 
strîngîndu-l cu toată forța, ca să-şi recapete cumpătul înainte de 
a vorbi. 

— Alo? 

— Doamna DePinna? întrebă o voce de bărbat. 

— Da. 

— Sperăm că totul este în ordine. 

— Aveţi obiceiul să vă treziţi oaspeţii la ora şapte dimineaţa 
ca să-i întrebaţi dacă se simt bine? 

— Imi pare nespus de rău, dar ne-am făcut griji din cauza 
dumneavoastră. Sînteţi doamna DePinna din Tulsa, Oklahoma, 
aşa este? 

— Da. 

— V-am căutat toată noaptea... de cînd a sosit avionul de la 
Amsterdam la ora unu şi jumătate. 

— Cine sînteţi? întrebă Val înspăimâîntată. 

— Cineva care doreşte să vă ajute, doamnă Converse; vocea 
devenise caldă, prietenoasă. Ne-aţi dat multă bătaie de cap. Cred 
că am trezit din somn vreo cincizeci de femei care s-au cazat la 
hoteluri după ora două. Chestia asta cu „avionul de la 
Amsterdam“ m-a ajutat foarte mult; nu m-aţi întrebat despre ce 
vorbesc. Vă rog să mă credeţi, doamnă Converse, dorim să vă 
ajutăm. Amîndoi avem acelaşi scop. 

— Cine sînteți? 

— Reprezentanți ai Guvernului Statelor Unite. Rămîneţi acolo 
unde sînteți. Vin la dumneavoastră în cincisprezece minute. 

La naiba cu guvernul Statelor Unite, îşi spuse Val tremurînd 
de frică în timp ce punea receptorul în furcă. Guvernul Statelor 
Unite are şi ale modalităţi de a se identifica... Trebuia să plece 
repede! Ce însemnau aceste cincisprezece minute? Să fi fost o 
capcană? Oare erau deja jos şi o aşteptau? N-avea de ales. 

Alergă în baie, înşfăcă valijoara de pe scaun şi aruncă în ea 
toate lucrurile de toaletă. Se îmbrăcă rapid, îndesă lucrurile în 
sacoşă, luă cheia de pe masă şi se repezi spre uşă, dar se opri 
brusc. O, Dumnezeule, foaia de hîrtie cu numărul de telefon! 
Alergă la birou, luă foaia şi o înghesui în poşetă. Aruncă o privire 

de jur-împrejur; mai era ceva? Nu. Părăsi camera şi se îndreptă 
spre ascensoare. 

Spre disperarea ei, ascensorul opri aproape la fiecare etaj. 
Bărbaţi şi femei de diferite vîrste intrau sau ieşeau. Unii dintre ei 
se pare că se cunoşteau, deoarece se salutau, alții dădeau din cap 
absent. Majoritatea aveau cărți de identitate din plastic atârnate în 
piept. Probabil că participau la vreun congres sau la o reuniune. 

Uşile ascensorului se deschiseră spre holul plin de lume. Se 
auzeau strigăte, exclamaţii, saluturi, întrebări şi ordine. Val se 
apropie cu grijă de arcada aurită care ducea în holul mare privind 
de jur-împrejur ca să-şi dea seama dacă o urmăreşte cineva. O 
pancartă mare scrisă cu litere de tipar o lămuri: 


Bine aţi venit! distribuitori Micmac 
Urma apoi o listă a întîlnirilor şi a activităților. 


Mic dejun suedez 7.30 — 8.30 
Conferinţe regionale 8.45 — 10.00 
Simpozion de publicitate cu întrebări şi 
răspunsuri 10.15 — 11.00 
Pauză. 
Vă rugăm să vă faceți rezervări pentru turul 
oraşului. 


— Hei, frumoaso, spuse un bărbat voinic, care stătea lîngă 
Val. Nu ai încotro. 

— Poftim? 

— Aici sîntem toţi însemnați, prințesă! 

Valerie îşi tinu răsuflarea, strîngînd în mînă băienile sacoşei, 
gata să-l izbească peste față pe bărbat şi să fugă pe uşile cu 
geamuri. 

— Nu înţeleg ce vreţi să spuneți. 

— Numele, prințesă! Unde îţi este spiritul de solidaritate 
Micmac? Cum pot să te invit să iei micul dejun cu mine, dacă nu 
ştiu cum te cheamă? 

— O... numele. Imi pare rău. 

— Care e regiunea ta, frumoasă făptură? 

— Regiunea? Valerie înțelese şi zimbi. De fapt, sînt nouă — 
m-au angajat abia ieri. Mi-au spus că voi găsi instrucțiunile la 
recepţie, dar n-am să ajung acolo decît cu ajutorul umerilor 
dumneavoastră puternici, atît e de aglomerat. 

— Ține-te bine, prințesă! Umeri aceştia au jucat fotbal 
american profesionist. 

Bărbatul corpolent se dovedi tare ca o stîncă. Ajunseră la 
recepție şi el mormăi, mîndru ca un leu care se laudă în fața noii 
sale cuceriri: 

— Hei, băiete, Doamna încearcă să stea de vorbă cu dumneata. 
E nevoie să-ți spun mai multe? 

Bărbatul zîmbi larg şi luă poziţia de drepți. 

— Nu, domnule, da, doamnă? spuse el grăbit şi mirat în acelaşi 
timp. Inghesuiala era în fața recepției, nu la ghişeu. 

Valerie se aplecă înainte, chipurile să se facă auzită. Puse 
cheia pe tejghea şi îşi deschise poşeta din care scoase trei 
bancnote de cincizeci de dolari. 

— Cred că acoperă preţul camerei. Am stat aici doar o noapte 
şi nu am cheltuit nimic. Păstrează dumneata restul. 

— Vă mulţumesc, doamnă. 

— Aş dori să-mi faci un serviciu. 

— Desigur! 

— Numele meu este DePinna — probabil că ştii asta din 
registru. 

— Despre ce e vorba, doamnă? 

— Am venit să vizitez o prietenă care a suferit o operație. Ai 
putea să-mi spui unde se află spitalul Lebanon? 

— Lebanon? Cred că în Bronx. Undeva pe lîngă Grand 
Concourse. Dar ştiu şoferii de taxi, doamnă. 

— DePinna, aşa mă numesc. 

— Da, doamnă DePinna. Vă mulțumesc. 

Valerie se întoarse către protectorul ei şi îi zimbi. 

— Regret. Se pare că am greşit hotelul, şi compania, puteți să 
vă închipuiți aşa ceva? Ar fi fost foarte plăcut. Oricum vă 
mulțumesc pentru ajutor. 

Val se răsuci pe călcîie şi îşi croi drum prin mulțime către 
uşile turnante. 

Strada abia începea să se anime. Valerie, care mergea repede 
pe trotuar, se opri brusc în fața intrării unei librării mici şi elegante. 
Poveştile pe care le auzise se refereau nu numai la situații în 
care era necesar să laşi urme false, ci şi la cele în care trebuia să 
ştii cum arată duşmanul. Adesea lucrul acestea devenea extrem 
de important. 

In fața hotelului apăru un taxi şi, înainte ca acesta să se 
oprească, uşa din spate se deschise. Valerie îl vedea bine pe 

pasagerul care îi plătea şoferului. Acesta nu aşteptă să primească 
restul, ci o porni în fugă spre uşile de sticlă. Nu purta pălărie, 
avea părul aproape blond, nepieptănat şi era îmbrăcat cu blugi 
şi cu o jachetă uşoară, de vară. Acesta era duşmanul! Valerie îşi 
dădu seama imediat. Totuşi, o nedumeri faptul că era atît de 
tînăr. Nu avea mai mult de douăzeci de ani, dar chipul îi era dur 
și privirea rece ca gheaţa. Semăna cu un Hitlerjugend, îşi spuse 
Val, şi plecă mai departe. 

O maşină trecu scrîşnind din pneuri pe lîngă ea, îndreptîndu- se 
spre hotel. Se întoarse aşa cum se întoarseră şi alți pietoni, 
aşteptîndu-se probabil să audă zgomotul unei lovituri. La 
douăzeci de metri o maşină se oprise brusc: pe portierele ei se 
vedeau însemnele US Army. Un ofiţer în uniformă cobori repede 
din maşină şi privi insistent spre ea. 

Valerie ţipă şi o rupse la fugă. 


Converse şedea pe o banchetă, aproximativ la mijlocul 
vagonului. Palmele îi transpirau în timp ce dădea paginile cărții - 
de rugăciuni. Aceasta fusese în plic, împreună cu pașaportul, 
scrisoarea de pelerinaj şi instrucțiunile dactilografiate care 
cuprindeau datele de bază referitoare la părintele William 
Wilcrist, în caz că ar fi fost nevoie de ele. In josul paginii scria: 
invaţă pe dinafară, rupe instrucțiunile şi aruncă-le în WC înainte 
de a ajunge la punctul de frontieră Oldenzaal. 

Instrucţiunile erau inutile, ba chiar amuzante. Urma să 
coboare la Osnabriick, să se plimbe prin vagoanele de tren 
lăsîndu-şi valiza pe locul pe care stătea, ca şi cînd ar fi avut 
intenţia să se întoarcă. Amănuntele în legătură cu schimbarea 
trenului la Hanovra pentru Celle şi călătoria spre nord, către 
Bergen-Belsen, ar fi putut fi formulate într-o singură propoziție, 
fără atîtea paragrafe complicate, pline de motivații şi trimiteri la 
succese din trecut. Datele referitoare la părintele William Wilcrist 
crau succinte şi le memoră după a doua lectură. Wilcrist avea 
treizeci şi opt de ani, absolvise Universitatea Catolică din 
Fordham şi făcea parte din Ordinul Sf. Iganţiu din New York. 
lra un „preot activist“ şi fusese numit de curînd la Biserica 
Sfintului Sacrament din Los Angeles. După cum spusese Valerie, 
dacă 1 s-ar fi cerut să spună ceva în plus, mai mult ca sigur că ar 
{i fost depistat. 

Oricum, tot prins în capcană era, îşi spuse Joel, privind ceafa 

unui bărbat care stătea în partea din față a vagonului: era cel 
care venise să se alăture primului pe peronul din Amsterdam. 
Fără îndoială că acel prim bărbat se uita acum în ceafa lui, 
ocupînd un loc în spatele vagonului, își spuse Converse, dînd 
încă o pagină din cartea de rugăciuni. Se părea că şansele lui 
sînt minime. Totuşi, avea un avantaj: îi cunoştea pe călăii lui, iar 
ei nu ştiau asta. 

Trenul o luă spre est; mai erau două stații pînă la Oldenzaal, 
după care urma să traverseze Rinul şi să intre în Germania 
Occidentală. Tocmai ieşiseră din gara Deventer; urma Hengelo. 
Joel se ridică de pe scaun înaintea navetiştilor, se răsuci pe călcîie 
în intervalul dintre bănci şi porni spre fundul vagonului. Cînd 
trecu pe lîngă bărbatul care stătuse lîngă stîlp, constată că hăitaşul 
Aquitaniei privea drept înainte, ţeapăn, cu trupul abia mişcîndu-i-se 
în ritmul roților trenului. Converse mai văzuse asemenea atitudini 
de nenumărate ori, la procese şi în sălile consiliilor de 
administraţie; în mod invariabil, acestea aparțineau unor martori 
nesiguri de ei sau unor negociatori şovăielnici. Omul era încordat, 
poate şi înspăimîntat la gîndul că nu va face față însărcinării 
pentru care fusese trimis la Amsterdam. Indiferent de motiv, 
îngrijorarea lui era evidentă şi Joel se decise să profite de ea. 

Toaleta era liberă. Joel intră, scoase hirtia cu instrucțiuni, o 
făcu bucățele și o aruncă în toaletă, apăsînd apoi pedala ca să 
dea drumul la apă. Bucăţelele dispărură. Joel se întoarse către 
uşă şi aşteptă. 

Auzi anunţurile difuzate prin megafoane, în timp ce trenul 
încetinea; dincolo de uşă răsună un zgomot de paşi. Trenul se 
opri. Joel simţea vibraţiile trupurilor încinse ale navetiştilor grăbiţi 
să ajungă acasă şi să dea pe gît echivalentul olandez al unui 
martini. Vibrațiile încetară, sunetele se estompară. Converse 
deschise uşa cîțiva centimetri. Hăitaşul cel ţeapăn nu se mai afla 
la locul lui. Acum. 

Joel se strecură repede în spaţiul dintre cele două vagoane, 
cerîndu-şi scuze celor care voiau să coboare. Intră în celălalt 
vagon și ochi două locuri goale — amîndouă cu fața spre peron; 
se aşeză imediat la fereastră. 

Hăitaşul Aquitaniei alerga încoace şi încolo, şi opri trei bărbaţi 
pe care îi ajunse din urmă. Le adresă scuzele de rigoare. Hăitaşul 
se întoarse, căci epuizase toate posibilităţile. Se urcă în vagon, 
cu chipul încordat, disperat că îi scăpase prada. 


502 


Nu e destul, îşi spuse Converse, vreau să suferi mai mult, 
să fii stresat aşa cum erau patrulele de odinioară. Pînă cînd 
n-ai să mai poți îndura! 

Oldenzaal. Trenul îl lăsă în urmă şi traversă Rinul, într-un 
zgomot asurzitor datorat podului de metal. Hăitaşul dăduse de 
perete uşa din faţă, cuprins de panică, aruncase o privire rapidă 
de jur-împrejur şi se întorsese la tovarășul lui sau la servieta 
rămasă singură pe scaun. Capul lui Joel era ascuns de spătarul 
scaunului din față. 

Cîteva minute mai tîrziu, apăru poliția de frontieră care 
verifica toți bărbaţii ce semănau cît de cît cu cel urmărit. Erau 
politicoşi, se înțelege, şi totuşi aminteau de vremurile cumplite 
din trecut. Converse prezentă pașaportul şi scrisoarea în germană. 
Polițistul făcu o grimasă, dădu din cap şi trecu mai departe. 
Trecuse un sfert de oră. Prin geam, Joel urmărea ce se petrece 
în vagonul din față. Cei doi hăitaşi se întîlniseră la cîteva rînduri 
în spatele banchetei pe care stătuse el şi se despărţiră din nou — 
unul o luase spre pupa, celălalt spre proră. 

Joel se ridică de pe locul lui şi păşi pe interval, aplecîndu-se 
ca să vadă mai bine pe geam. Intenţiona să stea acolo pînă cînd 
unul dintre cei doi hăitaşi îl va vedea. Nu fu nevoit să aştepte 
decît zece secunde. Cînd se aplecă din nou să privească afară, 
zări o siluetă care se mişca spre uşa din față. Joel reveni în poziția 
verticală. Omul din uşă dispăru din vedere. Acesta era semnalul 
pe care îl aştepta, momentul cînd trebuia să acționeze rapid. 

Se întoarse şi porni către capătul vagonului, traversă puntea 
de legătură, intră în vagonul următor şi merse clătinîndu-se pe 
intervalul dintre bănci, îl străbătu şi cînd ajunse la capătul acestuia 
se întoarse. Omul îl urmărea. Un paznic își părăsea poziția şi 
ieșea în ploaie. Incă vreo cîteva secunde şi va ajunge la sîrma 
ghimpată. 

Alergă prin cel de-al treilea vagon, conștient de faptul că 
mai mulți pasageri priveau uimiți văzînd un preot care fuge. 
Converse ajunse la uşă, o deschise. În fața lui, în locul altei uși 
de vagon se află una din lemn masiv pe care scria FRACHT. 

Auzi difuzorul din tren care anunţa că următoarea staţie este 
Bentheim. 

Trenul încetinea. Pînă la Osnabrück mai erau două staţii. 
Joel privi prin geamul uşii vagonului pe care îl părăsise şi constată 
cu mirare că urmăritorul lui se oprise şi luase loc pe una din 

banchete. Trenul se opri. Pasagerii care voiau să coboare formară 
un şir care se îndrepta înainte. 

Deasupra ultimei uşi pe care ieşise Coverse scria ceva, dar 
cum el nu înțelesese, nu luase în seamă anunţul. Privi uşile — 
acestea nu aveau mînere. Fără îndoială că semnul acela de 
neînțeles pentru el îi informa pe toți cei care se apropiau de uşă 
că pe acolo nu se poate ieşi. Dacă ceva mai înainte se temea să 
nu cadă într-o capcană, acum se afla într-o cuşcă, o cuşcă de 
oţel care începu să se mişte din nou, din ce în ce mai repede. O 
închisoare pe roți din care nu avea scăpare. Converse băgă mîna 
în buzunarul cămăşii şi scoase o țigară. Era așa de aproape de 
sîrma ghimpată! Trebuia să se gîndească! 

Se auzi un zăngănit... O cheie... un zăvor. Uşa din lemn 
masiv pe care scria FRACHT alunecă într-o parte, lăsînd să 
treacă un bărbat jovial, precedat de burta sa imensă. 

— Eine Zigarette für Sie, spuse feroviarul rîzînd, şi trecu 
prin coridorul îngust. Dann ein Whisky, ja? 

Neamțţul se ducea să bea ceva şi nu încuiase uşa în urma lui. 
Joel o împinse şi intră în vagon, conştient de ceea ce va urma în 
momentul în care paznicul va trece pe lîngă urmăritorul lui. 

În vagon erau vreo şase lăzi sigilate şi vreo zece cuşti de 
animale — cele mai multe cu cîini şi cîteva cu pisici. Singura 
lumină din interior provenea de la un bec fără abajur care se 
legăna din tavan deasupra unei cabine separate printr-un gard 
de sîrmă, unde stătea paznicul. Converse se ascunse în spatele 
unei lăzi de lîngă uşă şi scoase pistolul cu amortizor. 

Uşa se deschise încet, milimetru cu milimetru — apăru întîi 
arma, brațul şi în cele din urmă infanteristul Aquitaniei. 

Joel trase de două ori, ca să fie mai sigur. Omul se trase 
brusc înapoi şi pistolul îi căzu din mîna rănită. Converse țîşni 
din spatele lăzii -patrula era a lui, reuşise să treacă şi de gardul 
de sîrmă ghimpată! Acum putea să-l escaladeze şi să scape. 
Piatra spărsese fereastra cazărmii! Tirul mitralierei țintea acolo 
unde el nu mai era de mult! Citeva secunde, numai citeva 
secunde şi va scăpa. 

Joel îşi ţintui adversarul la podea, apucîndu-l strîns de gît, şi 
lipi ţeava pistolului de tîmpla acestuia. 

— Ştii englezeşte? 

— Da! tuşi omul. Ich spreche Englisch! 

— Ce? 

— Vorbesc engleza. 

— Ce ordine ai primit? 

— Să te urmăresc. Numai să te urmăresc. Nu trage! Sînt numai 
Angestellte! Nu ştiu nimic! 

— Ce ești? 

— Sînt angajat. 

— Aquitania! 

— Ce...? x 

Omul nu mințea. In privirea lui se citea doar teama. 

— Să-mi spui exact ce eşti şi ce ți s-a spus să faci! Adevărul. 
Dacă minţi, îți împrăştii creierii pe pereţii ăştia. Vorbeşte! 

— Să te urmăresc! 

— Şi? 

— Dacă coborai din tren trebuia să anunțăm poliţia. Indiferent 
unde. Apoi ... apoi trebuia să te omorîm înainte ca aceasta să 
sosească. Dar n-aş fi făcut asta! Jur că nu! Jur pe Dumnezeul 
meu că n-aş fi făcut una ca asta! Sînt un bun creștin, îi iubesc 
chiar şi pe evrei, Mein Herr! 

Joel îşi adormi urmăritorul lovindu-l cu patul pistolului în 
cap. Patrula fusese înlăturată! Acum putea să se caţăre pe zid! 
Il trase pe neamțţ în spatele unei lăzi şi aşteptă. Paznicul de la 
calea ferată se întoarse, mai mult beat decît treaz şi se refugie în 
spatele cuştii sale de sîrmă. 

Animalele simțind mirosul de sînge şi de sudoare începuseră 
să se agite. In cîteva clipe, vagonul cu inscripția FRACHT deveni 
un adevărat balamuc: cîlinii lătrau şi se izbeau de cuşti, pisicile 
mieunau şi se urcau pe zăbrele, cu spinările arcuite şi blana 
zbiîrlită, aţiţate de cîini. Paznicul le privea perplex şi, înspăimântat, 
mai trase vreo cîteva înghițituri din sticla de whisky. Apoi se 
uită la un mîner aflat deasupra capului lui, într-o carcasă de sticlă. 
Nu trebuia decît să tragă de el. 

Rheine! Năchste Station, Rheine! 

Ultima gară înainte de Osnabrück. Neamţul avea să-şi revină 
şi dacă Joel nu stătea cu ochii pe el, va începe să strige şi să 
tragă semnalul de alarmă. Şi mai exista încă un duşman ceva 
mai departe, în alt vagon, care-l urmărea pentru a-l ucide. Trebuia 
să dispară. 

Trenul se opri şi Converse se repezi spre uşă, o deschise și 
se năpusti în vagonul din față. Işi ceru scuze de la pasagerii pe 
care îi îmbrîncea, dar nu se gîndea decît cum să scape înainte ca 

alt neamţ să tragă de semnalul de alarmă. Privi de jur-împrejur 
şi se adăposti pentru o clipă în umbra gării. Trebuia să fugă mai 
departe. 

Era liber. Era în viaţă. Dar îl despărțeau zeci de kilometri de 
bătrîna care îl aştepta. 

Valerie continuă să alerge. Parcursese o distanță bună, pînă 
cînd se decisese să privească în urmă. Văzu un ofițer care discuta 
ceva cu un şofer de pe o maşină a armatei. Cîteva secunde mai 
tîrziu, în momentul în care ajunse la colțul cu Madison Avenue, 
întoase din nou capul. Ofiţerul alerga în urma ei, scurtînd distanța 
dintre ei cu fiecare pas. Valerie traversă în goană strada, însoțită 
de claxoanele furioase ale maşinilor. 

La zece metri de ea, opri un taxi şi un bărbat cu părul cărunt 
coborî alene din el. Val alergă printre maşini, se repezi la portiera 
taxiului, o deschise și se aruncă înăuntru exact în momentul în 
care bărbatul cu părul cărunt primea restul. 

— Hei, cucoană, ai înnebunit? urlă şoferul, un om de culoare. 
Trebuia să te urci dinspre trotuar; te putea face praf autobuzul! 

— Scuză-mă! strigă Valerie, prăbuşită pe bancheta din spate. 
Ce naiba să inventez? Soţul meu mă urmăreşte şi nu mai 
vreau să încasez altă bătaie. Mă doare tot corpul. Este... este 
ofiţer. 

Bărbatul cu păr căruntţişni afară din maşină şi trînti portiera 
în urma lui. Şoferul de taxi se întoarse şi o privi mirat. 

— Nu minți? 

— Toată dimineaţa am vomitat din cauza pumnilor de aseară. 

— Un ofiţer? 

— Da! Vrei te rog să o ştergem de aici? Val se lăsă mai jos pe 
banchetă. A dat colţul chiar acum! O să traverseze strada şi o să 
mă vadă. 

— Nu-ţi fie teamă, spuse şoferul, întinzîndu-se şi apăsînd 
butoanele de blocare ale portierelor. Da, ai dreptate! Uite cum 
vine, nebunul. Şi ce de panglici şi decoraţii are! Nici nu-ți vine 
să crezi că un rahat ca ăsta ... vă rog să mă scuzați, doamnă. E 
cam uscăţiv, aşa e? Toţi băieții răi sînt uscăţivi. 

— Hai să plecăm odată. 

— Legea este foarte clară, doamnă. Oricare şofer are datoria 
să protejeze interesele călătorilor săi. Am fost şi eu soldat, 
doamnă, la infanterie şi de cînd aştept o ocazie ca asta. Evident, 
dacă există un motiv întemeiat. Sper că e adevărat ceea ce 
mi-aţi spus. 

Şoferul se dădu jos din maşină. Era o namilă de om. Val îl 
urmări cum ocoleşte maşina şi se opreşte pe trotuar: 

— Hei, căpitane! Aici, pe trotuar! Cauţi cumva o doamnă 
foarte frumoasă? Poate pe nevastă-ta? 

— Ce? făcu ofiţerul alergînd spre şofer. 

— Ei bine, băiețaşule, nu pot să te salut regulamentar pentru 
că uniforma mea e în pod, dar vreau să ştii că acțiunea de 
percheziţie şi distrugere s-a desfăşurat cu bine. Vreţi să veniţi 
lîngă maşina mea, domnule? 

Ofiţerul porni să fugă spre taxi, dar şoferul îl apucă de ceafă 
şi îl răsuci, îi dădu un pumn în stomac, apoi un genunchi în 
testicule şi, în cele din urmă, îşi desăvîrşi opera cu un pumn 
drept în bărbie. Căpitanul se prăbuşi pe trotuar. Şoferul alergă 
spre maşină, se urcă la volan şi demară, încadrîndu-se rapid în 
circulație. 

— Doamne! spuse şoferul. Ce bine m-am simţit. Aveţi vreo 
adresă, doamnă? Aparatul de taxat merge. 

— Păi... nu ştiu sigur. 

— Haideţi să începem cu începutul. Unde vreţi să ajungeţi? 

— La un telefon... De ce l-ai lovit? 

— Asta e treaba mea, nu a dumneavoastră. 

— Nu eşti zdravăn! Ai fi putut fi arestat. . 

— De ce? Pentru că am protejat o femeie împotriva unui 
agresor? Băiatul cel rău venea în fugă spre maşina mea şi prin 
preajmă nu era picior de polițist. 

— Presupun că ai fost în Vietnam, spuse Val după o scurtă 
tăcere, privind capul mare, cu păr negru din fața ei. 

— O, da, am avut acest privilegiu. 

— Ce părerea ai despre generalul Delavane? Generalul George 
Marcus Delavane? 

Maşina se smuci brusc, deoarece şoferul apăsase puternic 
pe frînă. Taxiul se opri, iar Val fu aruncată înainte. Capul mare 
şi negru se întoarse spre ea cu ochii arzînd ca doi cărbuni încinşi, 
plini de furie şi ură, dar şi de teamă, expresie pe care Valerie o 
văzuse de atîtea ori în ochii lui Joel. Şoferul înghiţi în sec, apoi 
se întoarse spre volan şi spuse pe un ton calm: 

— Nu mă gîndesc prea mult la domnul general, doamnă. La 
ce adresă să vă duc, doamnă? Aparatul înregistrează. 

— Nu ştiu... Un telefon. Trebuie să dau un telefon. Vrei să 
mă aştepţi? 

— Aveţi bani? Sau căpitanul vi i-a luat pe toţi? Are şi 
generozitatea mea anumite limite. Nu pot să fac fapte bune pe 
gratis. 

— Am bani. O să te plătesc. 

— Arătați-mi o bancnotă. 

Valerie băgă mîna în poşetă şi scose o hîrtie de o sută de 
dolari. 

— E bine? întrebă ea. 

- E foarte bine, dar să nu mai faceți asta în orice taxi pe care 
îl luaţi în grabă. S-ar putea să vă găsească cineva cadavrul sub 
vreun pod. 

— Nu vreau să cred aşa ceva. Du-mă te rog la un telefon. 

Taxiul opri la colţul dintre Madison Avenue şi Strada 78. 
Valerie cobori, deschise poşeta şi scoase hîrtia pe care notase 
numărul Forţelor Aerienc, găsit în cartea de telefon de la hotelul 
Regis. Băgă o fisă, apoi îl formă. 

— Forţele Aeriene, Comandamentul recrutări, Denver, anunță 
vocea operatoarei. 

— Doamnă, aş vrea să vă rog să mă ajutați, spuse Val, în timp 
ce urmărea cu privirea maşinile de pe stradă, în căutarea uneia 
maro, cu însemnele armatei pe ea. Încerc să dau de un ofiţer, de 
fapt, o rudă de a mea... 

— Un moment, am să vă transfer legătura. 

— Serviciul personal, Unitatea Denver, se auzi de astă dată o 
voce masculină. Sergent Porter. l 

— Domnule sergent, încerc să dau de un ofițer, repetă Valerie. 
Este o rudă de-a mea care mi-a lăsat vorbă la o mătuşă că vrea 

„să ia legătura cu mine. 

— Dar unde anume, în Colorado, doamnă? 

— Nu ştiu foarte sigur. 

— La The Springs? La Academie? Poate la Cheyenne? 

— Nu ştiu dacă este în Colorado, domnule sergent. 

— Atunci de ce ați telefonat la Denver? 

— Am găsit numărul dumneavoastră în cartea de telefon. 

— Înţeleg. Omul de la celălalt capăt al firului făcu o pauză, 
apoi vorbi din nou: Şi acest ofiţer v-a lăsat vorbă să-l căutaţi? 

— Da. 

— Dar nu v-a dat nici adresa și nici numărul de telefon. 

— Poate că l-a lăsat, dar mătuşa mea nu-l mai are. Este o 
persoană în vîrstă. 

— Procedura este următoarea: trebuie să scrieţi o scrisoare la 
Centrul personalului militar al Forţele Aeriene de la baza 
Randolph, San Antonio, Texas, în care să spuneţi că doriți să 
luaţi legătura cu ofițerul cutare, cu gradul cutare şi scrisoarea îi 
va fi înmînată. 

— Nu am timp, domnule sergent. Eu călătoresc foarte mult... 
De fapt, chiar acum vă telefonez de la un aeroport. 

— Imi pare rău, păpuşico, acestea sînt regulamentele. 

— Nu sînt nici un fel de păpuşică, iar vărul meu este general 
şi dorește foarte mult să ia legătura cu mine! Vreau numai să 
ştiu unde este şi dacă puteţi să-i comunicaţi că l-am căutat. Am 
să vă telefonez din nou și am să vă dau un număr unde mă poate 
suna. Vă rog să mă credeţi, este vorba de ceva foarte urgent. 

— General, doamnă? 

— Da, domnule sergent Potter. Generalul Abbott. 

— Sam Abbott? Vreau să spun, domnul general de brigadă 
Samuel Abbott? 

— Da, domnule sergent Potter. 

— Sergent Porter, doamnă. 

— Am să țin minte. 

— Ei bine, nu cred că voi încălca regulamentul de securitate 
în acest caz. Toată lumea ştie unde se află generalul Abbott. 
Este un ofițer care se bucură de multă popularitate şi numele lui 
apare mereu în ziare. 

— Şi unde se află acum? Am să-i spun personal că m-ați 
ajutat — că ne-ati ajutat. 

— La baza aeriană din Nellis, Nevada, chiar lîngă Las Vegas. 
Toţi comandanții de escadron îşi fac ultima parte a studiilor la 
Nellis. Este un om... Puteţi să-mi spuneţi cum vă numiți? 

— O, Dumnezeule! E ultimul apel pentru îmbarcarea 
pasagerilor! Vă mulțumesc! Valerie scrută atentă strada, 
întrebîndu-se dacă să-l sune sau să nu pe Sam Abbott acum. 
Apoi îşi aminti că nu poate să-i telefoneze, deoarece ar fi 
însemnat să utilizeze o carte de credit şi ar fi fost depistată 
imediat. leşi din cabină şi se întoarse la taxi. 

— Doamnă, aş vrea să plecăm cît mai repede de aici, dacă nu 
vă supăraţi, spuse şoferul, îngrijorat. 

— Dar ce s-a întîmplat? 

— Am un aparat de radio care intră pe frecvenţa poliției, şi 
tocmai am auzit ultimele rapoarte. Un căpitan a fost molestat pe 
Bulevadrul Cinci de un şofer negru de taxi care se îndrepta spre 
nord. Din fericire, nu mi-au reținut numărul şi nici compania, 
dar descrierea este destul de bună. „O namilă de om de aproape 
doi metri“, aşa au spus fetiţele alea. 

— Să mergem, spuse Val. Imi pare rău, dar nu mă pot implica 
în treaba asta. Taxiul porni repede înainte, luînd-o la dreapta, pe 
Strada 81. 

— Soţul meu... a făcut plîngere? 

— Nu, răspunse şoferul. A luat-o la sănătoasa fără să spună 
nimic. Dumnezeu să-l binecuvînteze. Acum unde mergem? 

— Stai să mă gîndesc. ` 

— Aparatul înregistrează. 

Trebuia să se ducă la Las Vegas, dar ideea de a se întoarce la 
aeroportul Kennedy sau LaGuardia o înspăimînta. Era o mişcare 
prea uşor de anticipat. Apoi îşi aminti. În urmă cu cinci sau şase 
ani, îşi petrecea week-end-ul împreună cu Joel şi nişte prieteni 
la Short Hills, în New Jersey; Joel fusese chemat la telefon de 
Nathan Simon care îi spusese să ia avionul spre Los Angeles 
duminică, pentru a ajunge luni de dimineaţă la o întîlnire 
importantă. Toate documentele aveau să-i fie trimise la hotelul 
Beverly Hills prin poşta aeriană. Joel luase avionul de la 
aeroportul Newark. 

— Poți să mă duci la Newark? 

— Pot să vă duc şi în Alaska, doamnă, dar unde în Newark? 

— La aeroport. 

— Asta da. Este unul dintre cele mai bune. Am un frate la 
Newark, şi mai este încă în viață. Am s-o iau prin tunelul Lincoln. 
Vă deranjează dacă dau drumul din nou la radio? 

— Nu, chiar te rog. 

Şoferul apăsă pe un buton şi din difuzor se auzi: „Incidentul 
de pe Cincinzeci şi cinci cu Madison anulat. Echipajul zece l-a 
anulat, deoarece victima a refuzat orice ajutor şi nu s-a identificat. 
Aşadar, patrulaţi înainte. [i ajutăm pe cei care se lasă ajutaţi. 
Daţi-i bătaie, fraților.“ 

Valerie se lăsă pe spătarul banchetei. 

— Te-am întrebat despre Vietnam... despre generalul 
Delavane. Nu vrei să-mi vorbeşti despre el? 

Trecu aproape un minut pînă cînd omul răspunse. 

— Doamnă, vă duc la aeroportul Newark — pentru asta plătiți 
Şi asta veți primi. 

Restul drumului fu parcurs în tăcere. În maşină se instalase 
o atmosferă apăsătoare. 

Cînd ajunseră la tunel, circulaţia se îngreuie căci era începutul 
week-end-ului, iar oamcnii se îndreptau spre plajele din New 
Jersey. La aeroport era şi mai rău; maşinile stăteau la cozi de 
cîte un kilometru în fața pistelor. In cele din urmă ajunseră la un 
loc de parcare. Valerie cobori şi îi dădu şoferului o sută de dolari 
în plus față de cît arăta aparatul de taxat. 

— M-ai ajutat foarte mult. N-am să ştiu niciodată de ce, dar 
am să mă gîndesc la asta. 

— Aşa cum spuneam, asta e treaba mea. Am motivele mele. 

— Aş vrea să pot spune ceva, ceva care să te ajute. 

— Nu spuneţi nimic, doamnă. Bancnota verde este suficientă. 

— Nu, nu este. 

— Ba da, dacă nu cumva se întîmplă ceva mai bun, dar mă 
îndoiesc că eu am să mai apuc... Fiţi atentă, doamnă, cred că 
aveți probleme mai mari decît mulţi dintre noi. Aţi vorbit prea 
mult, dar bineînţeles că eu nu-mi amintesc de nimic. 

Valerie intră în clădirea aeroportului. Cozile din fața ghişeelor 
crau de-a dreptul demobilizatoare. Douăzeci de minute mai tîrziu, 
se afla la coada care trebuia şi după încă o oră era în posesia 
unui bilet către Las Vegas pentru zborul de la ora douăsprezece 
şi jumătate. Mai avea o oră pînă la îmbarcare. Era timpul să-şi 
adune gîndurile, să analizeze dacă avea rost să ia legătura cu 
Sam Abbott sau se agăța în disperarea ei de un om care putea să 
nu mai fie cel de odinioară. Schimbase o bancnotă de douăzeci 
de dolari în monede. Spera că îi vor ajunge. Urcă cu scara rulantă 
pînă la primul etaj şi se duse la un telefon aflat la capătul unui 
coridor cu magazine de o parte şi de alta. De la Informaţiile din 
Nevada obținu numărul centralei din Nellis. Il formă şi ceru să i 
sc facă legătura cu generalul de brigadă Samuel Abbott. 

— Nu ştiu dacă a sosit, spuse operatoarea. 

— 0? 

Uitase. Era o diferență de fus orar de trei ore. 

— O clipă, vă rog, tocmai a intrat. E un zbor de dimineaţă. 

— Biroul generalului Abbott. 

— Aş dori să vorbesc cu domnul general. Numele meu este 
Parquctte. Virgina Parquette. 

— Pot să ştiu în ce problemă? întrebă secretara. Generalul 
este foarte ocupat; tocmai pleacă spre pistă. 

— Sînt o verişoară pe care n-a văzut-o de mult timp. Am 
avut o tragedie în familie. 

— O, îmi pare foarte rău. 

— Vă rog să-i spuneţi că sînt pe fir. S-ar putea să nu-şi 
amintească de numele meu, au trecut mulți ani de atunci, dar 
amintiţi-i că pe vremuri am cinat de multe ori la New York. Este 
vorba de ceva foarte urgent. Aş fi dorit ca altcineva să fi dat 
acest telefon dar, din păcate, m-au ales pe mine. 

— Da... desigur. = 

Aşteptarea fu un chin. În cele din urmă se auzi un clic, urmat 
de o voce pe care şi-o amintea. 

— Virginia... Parquette? 


— Da. 

— Ginny — de la New York? Dineul de la New York? 
— Da. 

— Eşti soția, nu sora. 

— Da! 


— Lasă-mi un număr. Te sun peste zece minute. 

— Sînt la un telefon automat. 

— Stai acolo. Numărul? 

Valerie îi dădu numărul şi închise înspăimîntată, întrebîndu-se 
dacă procedase bine, deşi era conştientă că nu avusese de ales. 
Se aşeză pe scaunul de lîngă telefon, urmărind cu privirile scara 
rulantă, oamenii care intrau şi ieşeau din magazine, din bar şi 
din fast-food. Incercă să nu se uite la ceas. 

Telefonul sună. 

— Da? 

— Valerie... 

— Da! 

— Am ieşit din birou; acolo eram întrerupt prea des. Unde 
eşti? Imi dau seama că te afli în zona New Jersey după prefix. 

— Sînt la aeroportul Newark. Iau cursa de douăsprezece şi 
jumătate spre Las Vegas. Trebuie să te văd. 

— Am încercat şi eu să-ţi telefonez. Secretara lui Talbot 
mi-a dat numărul tău... 

— Cînd? 

— Acum două zile. Am fost la Mojave, la manevre, aşa că 
n-am avut timp să ascult radioul sau să citesc ziarele. A răspuns 
un bărbat şi cînd a spus că nu eşti acolo, am închis. 

— Era Roger, tatăl lui Joel. E mort. 

— Ştiu. Au spus că probabil s-a sinucis. 

— Nu!... L-am văzut, Sam. L-am văzut pe Joel! Toate astea 
sînt minciuni! 

— Tocmai despre asta trebuie să discutăm, spuse generalul. 
Dă-mi telefon cînd vii. Spune acelaşi nume. Nu vreau să te iau 
de la aeroport, fiindcă aici mă cunosc prea mulţi. Am să găsesc 
un loc unde să ne putem întîlni. 

— Mulţumesc, Sam! spuse Valerie. Eşti tot ce ne-a mai rămas. 

— Ne-a mai rămas? 

— Deocamdată, da. Iar eu sînt tot ce i-a mai rămas lui. 


Converse privea dintr-un colț întunecos al gării în timp ce 
trenul spre Osnabriick se puse în mişcare, iar roțile lui uriaşe 
scrîşneau avide de energie. Se aştepta ca în orice clipă fluierele 
să sfişie liniştea nopţii şi trenul să se oprească, iar paznicul pe 
jumătate beat şi înspăimîntat de la vagonul de marfă să apară 
urlînd. Dar nu se întîmplă nimic. Oare de ce? Să fi fost omul 
mai mult decît pe jumătate beat? 

Oare răcnetele animalelor furioase îl făcuseră să se afunde 
şi mai tare în băutura lui, întărindu-l în strategia sa de a rămîne 
la adăpostul curții proprii? Nu văzuse decît o imagine cețoasă 
prin faţa uşii sau poate chiar nimic şi nu descoperise încă trupul 
celui rămas leşinat? Apoi Joel văzu că mai exista încă o 
posibilitate, una mult mai brutală. Zări o siluetă care alerga prin 
penultimul vagon. De două ori se apropie de fereastră încercînd 
să vadă în întunericul de afară. Cîteva clipe mai tîrziu, omul 
atîrna afară agăţat cu o mînă de uşă. In cealaltă ținea un revolver 
şi încerca din nou să vadă în întunericul din gară. 

Brusc, omul se decise. Sări din tren peste gardul dintre liniile 
de cale ferată şi se rostogoli pe pietriş, departe de trenul care 
prindea viteză. Hăitaşul Aquitaniei fusese cuprins de panică. 
Nu îndrăznea să renunțe la pradă, îi era frică să-şi abandoneze 
misiunea. 

Converse dădu repede colțul şi porni în fugă de-a lungul 
clădirii, spre spațiul de parcare. Pasagerii care coboriseră din 
tren se urcau în maşini. Două perechi stăteau de vorbă în 
apropiere de peron, aşteptînd să vină cineva să-i ia; bărbaţii făcură 
semn cu mîna şi o maşină o porni imediat spre ei. Toţi patru se 
urcară rîzînd şi maşina demară în viteză. 

Parcarea rămăsese pustie; gara se închidea pe timpul nopții. 
Un singur bec lumina pustietatea. Dincolo de aleea de pietriş se 
desluşea un şir de copaci înalți, asemeni unui zid impenetrabil. 

Joel stătea ascuns în întuneric, cercetînd cu atenție 
împrejurimile. Aştepta cu pistolul în mînă şi cu spatele lipit de 
zidul de cărămidă. Se întreba dacă va fi nevoit să tragă. In tren 
avusese noroc, dar nu putea concura cu nişte ucigaşi de profesie. 
Și nu se mai afla în junglă, ca în tinerețe. Totuşi, cînd se gîndea 
la vremurile acelea, amintirile îl ajutau. Se aplecă, ţîşni din umbra 
arcadei unde stătea şi se repezi spre colț. 

Glonţul smulse o parte din zid în stînga capului lui! Se aruncă 
spre dreapta, rostogolindu-se pe pietriş, cît mai departe de conul 
de lumină. Alte trei gloanţe smulseră bucăți de piatră şi de pămînt 
lîngă picioarele lui. Ajunse la nişte tufişuri dese şi instinctiv ştiu 
ce trebuie să facă. 

— Au! Auuu!... ţipă el ca un om în agonie. 

Apoi se tîrî afară, pe sub tufişuri, oprindu-se la aproximativ 
trei metri de locul unde țipase. Rămase nemişcat, cu fața spre 
locul luminat de dincolo de tufişuri. 

Şi se întîmplă şi acum ca şi atunci cînd trei copii în uniformă 
omoriîseră un alt copil în junglă. Oamenii neliniştiți se simt atraşi 
spre locul de unde au auzit ultimele zgomote; aşa a procedat şi 
hăitaşul Aquitaniei. Omul ieși din întunericul peronului cu pistolul 
întins în față şi porni direct spre tufişurile de unde se auziseră 
cele două țipete înăbușite. 

Converse găsi o piatră mai mare decît pumnul lui, o apucă şi 
continuă să aştepte încordat. Ucigaşul era la doi metri de 
marginea tufişurilor. Joel aruncă piatra în dreapta lui. 

Bufnitura răsună puternic şi soldatul Aquitaniei se lăsă pe 
vine, trăgînd mai multe focuri unul după altul — două, trei, patru! 
Converse ridică pistolul şi apăsă de două ori pe trăgaci. Bărbatul 
se prăbuşi spre stînga; țipătul îi muri în gâtlej. 

Joel alergă spre cel care fusese cît pe-aci să devină călăul 
lui, îl apucă de braţe şi îl tîrî ascunzîndu-l în tufişuri. Căută cu 
palma carotida: omul era mort. Alt cercetaş sacrificat în războiul 
Aquitaniei moderne, confederația militară a lui George Marcus 
Delavane. 

Prin preajmă nu era țipenie de om. Oare cît de departe era 
Osnabriick? Studiase mersul trenurilor şi încercase să-și dea 
seama după timp, dar totul se petrecuse apoi atît de repede, încît 

nu-şi mai aducea aminte ce citise. Era mai puţin de o oră — asta 
îşi amintea. Trebuia să dea cumva de ştire celor care îl aşteptau 
la gara Osnabriick. Dar cum? 

leşi pe peron şi privi inscripția: Rheine. Era un început; 
numărase numai opririle, nu şi numele. Apoi o văzu — o lumință 
clipind în depărtare. Un turn de control! Văzuse o mulțime de 
astfel de turnuri în Elveţia şi în Franţa... erau presărate peste tot 
în Europa. O luă la fugă de-a lungul şinelor, întrebîndu-se cum 
mai arăta. Pălăria îi dispăruse de mult, hainele îi erau probabil 
mînjite de praf şi de noroi, însă gulerul de preot se afla la locul 
lui. Aşadar, încă mai era preot, trebuia să fie preot. 

Ajunse la baza turnului, îşi scutură hainele şi încercă să-şi 
aranjeze părul. Reuşi să-şi recapete stăpînirea de sine şi începu 
să urce scările de metal. Ajuns sus, văzu că uşa de oțel a turnului 
cra zăvorită; geamul gros, antiglonţ, îi vorbea de posibilitatea 
unor atacuri din partea teroriștilor. Trenurile erau ținte vulnerabile. 
Se apropie de uşă și bătu în cadrul de metal. Inăuntru erau trei 
bărbaţi, aplecaţi deasupra consolelor electronice. Cel mai în vîrstă 
se întoarse cu spatele spre numeroasele console verzi şi se apropie 
de uşă. Se uită prin geam, îşi făcu cruce, dar spiritul religios nu 
fu destul de puternic ca să-l determine să deschidă uşa. În schimb, 
se auzi un clic şi vocea omului răsună prin interfon. 

— Was ist, Hochwiirden?* 

— Nu vorbesc germana. Ştiţi engleza? 

— Engländer? 

— Da - ja. 

Bărbatul se întoarse către tovarășii lui şi le strigă ceva. Unul 
dintre ei ridică mîna şi se apropie de uşă. 

— Ich spreche... puţin, domnule englez. Nu intrare aici, 
verstehen? 

— Trebuie să dau un telefon la Osnabrück! Mă aşteaptă o 
lcmeie ...Frau! 

— Ohh! Hochwiirden! Eine Frau? 

— Nu, nu! Nu înţelegeți! Nu ştie nimeni engleză aici? 

— Sprechen sie Deutsch? 

— Nu. 


*Ce s-a întîmplat, Sfinţia ta? 

— Warten Sie, spuse al treilea bărbat de la console. Între cei 
doi oameni avu loc un schimb rapid de cuvinte. Apoi cel care 
vorbea „puțin“ se întoarse la uşă. 

— Un... o biserică... spuse omul, căutîndu-şi cu greu 
cuvintele. Biserică! Acolo preot! Preot vorbeşte englezeşte! 
Treci... strada, acolo! Neamţul arătă cu mîna spre.stînga. Joel 
privi peste umăr. În depărtare se vedea o stradă. Inţelese. Pe a 
treia stradă se afla o biserică şi acolo era un preot care ştia engleză 
şi, probabil, avea un telefon. 

— Trenul spre Osnabrück. Cînd? Cînd ajunge acolo? Converse 
arătă spre ceas. Cînd? Osnabriick? 

Bărbatul se uită la consolă, văzu ceva, numai el ştia ce și se 
întoarse zîmbind spre Joel. Joel nu înţelegea de ce zîmbește. 

— Zwölf Minuten, Hochwiirden! 

— Cum? Ce? 

— Doisprezece minut. 

— Doisprezece? 

— Ja! 

Converse se întoarse şi porni în goană pe scări; ajuns jos, o 
luă la fugă cît îl ţineau puterile spre luminile din depărare. 
Continuă să alerge pe mijlocul străzii, ţinîndu-se cu mîinile de 
piept şi jurîndu-și pentru a cinci suta oară să se lase de fumat. 
Reuşise s-o convingă pe Val să renunţe la țigări. De ce nu-şi 
urmase propriul sfat? Poate că îi păsa mai mult de ea decît de el 
însuşi? Ajunge! Unde naiba o fi biserica aia? 

Era acolo, pe dreapta. O clădire mică cu turnulețe false. Joel 
străbătu în fugă poteca scurtă ce ducea la uşă. Bătu în tăblie. 
Cîteva clipe mai tîrziu, un bărbat gras cu fața rubicondă, cu păr 
alb şi rar îi deschise uşa. 

— Ah, Guten Tag, Herr Kollege. 

— Vă rog să mă iertaţi, spuse Converse, gîfiind din greu. Nu 
vorbesc germana. Mi s-a spus că vorbiţi engleză. 

— Desigur, doar mi-am făcut noviciatul în Anglia. Poftiţi vă 
rog. Vizita unui coleg preot cere un şnaps. Deşi „o picătură de 
vin“ sună mai bine, nu-i aşa? O, dar ce băiat frumos ești, tinere! 

— Nu chiar aşa de tînăr, părinte, spuse Joel, intrînd înăuntru. 

— Este o chestiune relativă. 

Preotul porni cu paşi nesiguri spre o încăpere ai cărei pereți 
erau acoperiți de picturi; fețele sfinților erau, fără excepție, 
feminine. 

— Ce ai dori? Am sherry, muscatel şi un vin roşu pe care îl 
păstrez pentru vizitatorii mai deosebiți... Cine te-a trimis? 
Novicele acela nesuferit de la Lengerich? 

— Am nevoie de ajutor, părinte. 

— Iisuse Hristoase, cine n-are? Vrei să mergem în confesional? 
Dacă e vorba de asta, amîn-o pînă mîine dimineață. ÎI iubesc pe 
Domnul cel Atotputernic din tot sufletul, iar dacă ai păcătuit cu 
trupul, păcatele sînt ale lui Satan. 

Bătrînul se împiedică de sutană şi căzu. Era beat. Converse 
alergă spre el şi îl ridică, ajutîndu-l să se aşeze pe un scaun aflat 
chiar lîngă telefon. 

— Vă rog să mă înțelegeți, părinte. Sau să nu mă înţelegeţi 
greşit. Trebuie să iau legătura cu o femeie care mă aşteaptă la 
Osnabriick. Este foarte important! 

— O femeie? Satana! Lucifer cu ochi de foc! Crezi că eşti 
mai bun decît mine? 

— Cîtuşi de puţin. Vă rog, am nevoie de ajutor! 

Fu nevoie de zece minute de rugăminţi şi predici, dar, în 
cele din urmă, preotul acceptă. Se prezentă ca omul lui 
Dumnezeu şi cîteva clipe mai tîrziu Joel auzi cuvintele care îi 
permiseră să se mai liniştească. 

— Frau Geyner? Es tut mir leid... * 

Bătrînul şi femeia vorbiră cîteva minute, apoi preotul dădu 
din cap, închise telefonul şi se întoarse către Converse. 

— Te-a aşteptat, spuse el, încruntînd mirat din sprîncene. Zicea 
că a crezut că te-ai pierdut în vagonul de marfă.... De ce în 
vagonul de marfă? 

— Inteleg. 

— Eu nu înțeleg. Ştie drumul încoace şi o să vină să te ia cam 
într-o jumătate de oră... M-am trezit de tot, părinte. M-am purtat 
urit? 

— Nu, deloc, spuse Joel. Aţi ajutat un om aflat la necaz, nu e 
nimic rău în asta. 

— Hai să bem ceva. Lasă-l încolo de şnaps, hai să bem un 
păhărel de vin. Am nişte whisky american în frigider. Eşti 
american, nu-i aşa? 

— Da, şi un pahar de whisky ar fi nemaipomenit. 


*Doamna Geyner? Imi pare rău... 

— Foarte bine! Atunci urmează-mă în umila mea bucătărie. 
Este pe aici, ai grijă la perdelele de monede, băiete. E cam 
exagerat, nu-i aşa? Ei bine, totuşi sînt un om de ispravă. Eu aşa 
cred. Ştiu să aduc alinare oamenilor. 

— Sînt sigur. 

— Unde ţi-ai făcut studiile, părinte? întrebă preotul. 

— La Universitatea Catolică din Washington, răspunse 
Converse foarte mîndru că reuşise să-şi amintească şi să răspundă 
prompt. 

— Dumnezeule, acolo am fost şi eu! exclamă neamțul. Ce 
mi-au mai făcut.. ti i aminteşti de ăla... cum îi zicea... 

O, Dumnezeule! Îşi spuse Joel. 

Frau Hermione Geyner sosi şi îl preluă pe Converse — mai 
exact spus, îl rechiziționă. Era o femeie micuță, mult mai bătrînă 
decît îşi imaginase Joel, cu fața smochinită, dominată de doi 
ochi mari, care aruncau scîntei. Se urcară în maşină; Hermione 
Geyner blocă încuietoarea, se aşeză la volan şi porni în viteză, 
ajungînd la nouăzeci de kilometri pe oră în cîteva secunde. 

— Apreciez foarte mult ceea ce faceţi pentru mine, spuse 
Converse proptindu-se cu tălpile în podea. 

— E un fleac! exclamă bătrîna. Am scos cîndva aviatori din 
avioane prăbuşite la Bremenhaven, Stuttgart şi la Mannheim! 
Am scuipat în ochii soldaţilor, am trecut peste baricade. N-am 
dat greş niciodată. Porcii ăia n-au putut să-mi facă nimic! 

— Voiam să spun că mi-ați salvat viaţa şi vă sînt recunoscător. 
Ştiu că Valerie, nepoata dumneavoastră şi ... şi fosta mea soție 
— v-a spus că n-am făcut eu toate lucrurile acelea oribile care se 
spun despre mine. 

— Ah, Valerie! Ce copil dulce, dar nu prea te poți bizui pe ea, 
nu-i aşa? Te-ai descotorosit de ea, nu-i aşa? 

— Nu s-a întîmplat chiar aşa. 

— Mi se pare normal. E o artistă, continuă Hermione Geyner, 
ca şi cînd nu l-ar fi auzit. Şi artiştii sînt schimbători. În plus, tatăl 
ei a fost francez. Acum vin şi vă întreb, Mein Herr, poate exista 
un ghinion mai mare? Franzose! Viermii Europei! La fel de 
înşelători ca şi vinul lor, care nu le lipseşte nici o clipă din burtă. 
Sînt nişte bețivi, aşa să ştiţi. Au chestia asta în sînge. 

— Dar aţi crezut-o în ceea ce mă priveşte. Mă ajutați, îmi 
salvați viața. 

— Pentru că putem, Mein Herr! Ştiam că putem. 

Nedumerit, Joel privi la drumul din faţa lor, curbele care se 
succedau cu viteză şi pe care bătrîna le lua în scrîşnet de pneuri. 
Hermione Geyner nu corespundea imaginii pe care şi-o făcuse 
despre ea, dar nimic nu era aşa cum îşi închipuia el că ar trebui 
să fie. Probabil că ora tîrzie, cursa pe care o făcea avuseseră 
efect asupra ei. Vechile prejudecăţi şi frustrări ies la suprafață 
cînd oamenii sînt foarte bătrîni şi obosiţi. Poate că mîine dimineaţă 
vor putea discuta cu mintea mai limpede. Era dimineaţa celei 
de-a doua zile şi Valerie îi promisese că va telefon la Osnabriick 
ca să-i transmită veşti de la Sam Abbott. Trebuia să dea acel 
telefon! Sam trebuia să afle despre acel limbaj ciudat pe care îl 
auzise Joel la un bătrîn din Amsterdam — asasinat! Val, dă-mi 
telefon, pentru numele lui Dumnezeu, dă-mi un telefon! 

Converse privi pe geam. Minutele treceau, peisajul de afară 
cra paşnic, dar liniştea din interior devenise stînjenitoare. 

— Am ajuns, Mein Herr! strigă Hermione Geyner, luînd în 
viteză o curbă spre o alee mică ce ducea la o casă veche, cu trei 
ctaje. Din cîte îşi dădea seama, casa avusese cîndva un aer 
maiestuos, fie şi numai datorită dimensiunii ei şi nenumăratelor 
camere mansardate. Dar aerul maiestuos dispăruse. Asemeni 
proprietarei, casa era foarte bătrînă, iar măreţia ei se veştejise. 

Urcară pe scările tocite de lemn. Frau Geyner bătu insistent 
la uşă. Cîteva secunde mai tîrziu o bătrînă — altă bătrînă — deschise 
şi salută solemn din cap, lăsîndu-i să intre. 

— E foarte drăguţ aici, începu Joel. Aş vrea să vă spun că... 

— Şşş! Hermione Geyner îşi lăsă cheile de la maşină într-un 
bol de lemn lăcuit de pe masa din hol şi ridică mîna. Pe aici! 

Converse o urmă şi intră pe o uşă dublă. Se opri brusc, mirat 
şi nedumerit. In faţa lui se afla o încăpere largă în stil victorian, 
slab luminată. Pe nouă scaune aşezate în semicerc şedeau nouă 
babe! Joel le privi stupefiat. Unele încercau să zîmbească timid, 
altele erau evident senile. Apoi izbucni un ropot de aplauze — 
mîinile mici, noduroase, cu venele ieşite în evidenţă aplaudau. 
În fața celor nouă femei se aflau două scaune. Mătuşa lui Valerie 
îi arătă lui Joel unul din ele şi amîndoi se aşezară. Aplauzele 
încetară. 

— Meine Schwestern Soldaten, strigă Hermione Geyner, 
ridicîndu-se în picioare. Heute Nacht...* Bătrîna vorbi timp de 


é Surori soldaţi, ... în noapte aceasta... 

vreo zece minute, întreruptă din cînd în cînd de aplauze anemice 
şi exclamaţii de admiraţie şi respect. Nun, Fragen!* spuse ea 
Şi se aşeză. 

Femeile începură să vorbească una după alta — cu voci 
tremurătoare, cu poticneli, altele cu emfază, aproape cu ostilitate. 
Converse remarcă că cele mai multe se uitau la el. Îi puneau 
întrebări, unele dintre ele chiar îşi făcură cruce ca şi cînd omul 
pe care l-ar fi salvat ar fi fost într-adevăr preot. 

— Haide, Mein Herr! strigă Hermione Geyner. Răspunde-le 
doamnelor. Merită măcar un răspuns de politeţe. 

— Nu pot să răspund din moment ce nu înţeleg, protestă Joel 
calm. 

Din senin, mătuşa lui Valerie se ridică şi îl lovi peste față. 

— Tactica asta evazivă n-o să-ţi fie de nici un folos aici! răcni 
ea, pălmuindu-l din nou. Ştim foarte bine că aţi înțeles fiecare 
cuvinţel care s-a rostit aici. De ce voi cehii şi polonezii credeți 
întotdeauna că puteți să ne prostiți? Sînteţi nişte colaboraționişti! 
Avem dovezi! 

Bătrîna începu să urle, cu faţa stafidită contorsionată de ură. 
Converse se ridică în picioare. Hermione Geyner şi toate celelalte 
femei din încăpere erau fie senile, fie țicnite, fie şi una, şi alta. 
Trăiau într-o vreme a violenței care nu mai exista de peste 
patruzeci de ani. 

Și atunci, ca la semnalul unei minţi demente, o uşă se deschise 
şi în încăpere intrară doi bărbați. Unul într-un trenci, cu o mînă 
în buzunar, şi în cealaltă ținînd un pachet. Celălalt purta un sacou 
pe braț şi îl ameninţa cu un revolver. Apoi intră încă un bărbat, 
şi Joel închise ochii, simțind o durere acută în piept. Cel de-al 
treilea bărbat avea un bandaj pe frunte şi o mînă prinsă de gît cu 
o eşarfă. Converse era autorul acestor răni: ultima dată îl văzuse 
pe acel om într-un vagon de bagaje plin cu cușşti de animale. 

Primul bărbat se apropie de el şi îi întinse pachetul. Era plicul 
gros, fără timbre, pe care voise să-l trimită lui Nathan Simon, la 
New York. 

— Generalul Leifhelm îţi transmite salutări, şi tot respectul 
său, spuse omul, pronunțînd cuvîntul general cu un g gutural. 


* Acum, întrebări. 

Peter Stone îl privea pe doctorul adus de CIA care aplica 
cea de-a treia şi ultima copcă la buza unui ofițer, care şedea pe 
un scaun ţinîndu-se strîns cu mîinile de tăblie. 

— Puntea va trebui refăcută, spuse doctorul. Am un om la 
laborator care poate s-o repare în cîteva ore şi cunosc şi un dentist. 
El o să facă restul. Am să dau telefon mai tîrziu ca să facă toate 
aranjamentele. 

— Ticălosul! mugi căpitanul cu gura anesteziată de novocaină. 
Era ca un tanc, un nenorocit de negru cît un tanc! Nu putea lucra 
pentru ea, nu era decît un amărît de taximetrist. Ce naiba l-o fi 
apucat? 

— Poate că l-ai ațîțat, spuse civilul, depărtîndu-se şi 
consultîndu-şi notițele. Se mai întîmplă. 

— Cum adică? urlă ofițerul 

— Potoleşte-te, căpitane, o să rupi suturile. 

— Foarte bine, foarte bine. Ofiţerul vorbi încet. Ce vrei să 
spui cu aţițatul ăsta în limbajul tău? 

— Este în cea mai clară limbă engleză. Stone se întoarse către 
doctor: Ştii că nu mai sînt angajatul companiei, aşa că ai face 
bine să-mi dai o chitanță. 

— Cînd mai vii în oraş invită-mă la masă; e suficient. Chestia 
cu laboratorul şi dentistul e altfel. Ţi-aş sugera să plăteşti cu 
numerar. Şi să-şi dea jos uniforma. 

— Aşa vom face. 

— Ce naiba... începu căpitanul apoi se opri brusc, văzîndu-l 
pe civil că ridică mîna discret spre piept. 

Doctorul îşi puse instrumentele în geanta neagră şi se îndreptă 
spre uşă. 

— Apropo, Stone, spuse el întorcîndu-se spre fostul agent 
CIA, îți mulțumesc pentru albanez. Nevastă-sa cheltuieşte rublele 
ruseşti pentru orice boală pe care pot să i-o descopăr. 

— Adevăratul bolnav e bărbatu-său. Are un apartament în 
Washington despre care ea n-are habar şi nişte obiceiuri sexuale 
foarte stranii. 

— N-am să spun niciodată. 

Doctorul plecă şi Stone se întoarse din nou către căpitan: 

— Cînd eşti cu oameni dintr-ăştia să nu spui niciodată mai 
mult decît este nevoie. Nu vor să ştie şi să audă nimic. 

— Îmi pare rău. Ce ai vrut să spui afirmînd că l-am afîțat pe 
şoferul ăla? 

— Haide, haide. O femeie frumoasă fugărită pe stradă de un 
ofiţer plin de decoraţii. Cîte amintiri — âmintiri negre — crezi că i 
s-au trezit, amintiri în care nu era prea multă tandreţe pentru 
îngîmfatul alb. 

— Ingîmfat alb? Nu m-am considerat niciodată aşa ceva, dar 
cred că înțeleg ce vrei să spui... Vorbeai la telefon cînd am ajuns 
aici şi apoi telefonul a mai sunat de două ori. Ce este? Are vreo 
legătură cu doamna Converse? 

— Nu. Stone îşi privi din nou însemnările, răsfoind paginile. 
Putem presupune că s-a întors pentru a lua legătura cu cineva — 
o persoană în care ea şi fostul ei soț au încredere. 

— Converse cunoaşte mulți oameni acolo, pe colină. Poate 
că e cineva din administraţie sau de la Externe. 

— Nu cred. Dacă ar fi cunoscut o asemenea persoană şi ar fi 
apreciat că povestea lui ar putea ieşi la iveală înainte de a i se 
zbura creierii, ar fi ieşit la suprafață de mult. Aminteşte-ţi că a 
fost judecat, acuzat şi condamnat. Cunoşti pe cineva la 
Washington care să nu-l trateze după litera legii? Este contaminat. 
Prea multe „surse demne de încredere“ au confirmat treaba asta. 

— Şi între timp a aflat ceea ce ştim noi de cîteva luni. Dar nu 
ştim cine sînt. 

— Nici pe cine au angajat, adăugă Stone. Pe cine au mituit 
sau şantajat ca să facă ceea ce vor ei. Civilul se aşeză în fața 
ofițerului. Totuşi au mai apărut cîteva piese de puzzle. Avem un 
model şi cîteva nume. Dacă putem să-l excludem pe Converse 
şi să combinăm ceea ce a aflat el cu ceea ce avem noi... s-ar 
putea să fie suficient. 

— Ce? Căpitanul se aplecă înainte. 

— Ia-o uşurel. Am spus doar că s-ar putea. Am telefonat 
unor tipi care aveau nişte datorii mai vechi față de mine; dacă 
am putea pune toate elementele astea la un loc, am putea avea 
încredere, în unul sau doi dintre ei. 

— Tocmai de acea te-am chemat pe dumneata, spuse calm 
ofițerul. Pentru că ştii ce să faci. Noi nu ştim... Ce ai acolo? 

— Ai auzit vreodată de un actor pe nume Caleb Dowling? De 


522 


fapt, se numeşte Calvin, dar lucrul acesta are importanță numai 
pentru computere. 

— Ştiu cine este. Joacă rolul tatălui într-un serial de televiziune 
care se numeşte Santa Fe. Te rog să nu pufneşti indignat, soția 
mea şi cu mine ne mai uităm la el din cînd în cînd. Ce-i cu el? 

Stone se uită la ceas. 

— O să fie aici peste cîteva minute. 

— Nu glumeşti? Sînt impresionat. 

— Sper să fii şi mai impresionat după ce vom discuta cu el. 

— Dumezeule, spune-mi odată despre ce e vorba! 

— Este una din imaginile acelea pe care le căutăm cu toții şi 
care apar atunci cînd te aştepţi mai puțin, dar care sînt perfect 
logice. Numai sincronizarea nu este logică... Dowling era la 
Bonn şi făcea un film; legase un fel de prietenie cu Peregrine. 
Celebritate americană etc., etc. Il cunoscuse şi pe Converse în 
avion şi îl ajutase să obțină o cameră de hotel. Important este că 
Dowling a fost prima persoană de contact între Peregrine şi 
Converse — dar întîlnirea nu s-a mai realizat pentru că a intervenit 
Fitzpatrick. 

— ŞI? 

— Cînd Peregrine a fost ucis, Dowling a telefonat la ambasadă 
de mai multe ori şi a încercat să se întîlnească cu ambasadorul 
ad-interim, dar n-a reuşit. In cele din urmă i-a trimis un bilet 
secretarei lui Peregrine şi i-a spus că trebuie s-o vadă, că e vorba 
de o chestiune foarte importantă. S-au întîlnit, iar Dowling i-a 
lăsat în poală o adevărată bombă. Se pare că el şi Peregrine 
aveau o înțelegere conform căreia, dacă Converse ar fi telefonat 
la ambasadă ca să aibă o întîlnire, Dowling ar fi fost cel care ar 
fi mers cu ambasadorul. Dowling nu crede că Peregrine şi-a 
încălcat cuvîntul. In al doilea rînd, Peregrine i-a spus lui Dowling 
că ceva era putred în ambasadă şi avea de gînd să afle ce anume. 
Dowling a fost el însuşi martor la un incident. A spus că erau 
prea multe lucruri care nu se potriveau — începînd cu faptul că 
Joel Converse este lucid, sănătos la minte şi terminînd cu faptul 
că el nu fusese interogat de poliție în mod oficial, ca şi cînd 
cineva s-ar fi ferit să discute cu oamenii care îl cunoșteau pe 
Converse. Caleb Dowling a tras linie şi a spus că el nu crede că 
Joel este implicat în vreun fel în moartea ambasadorului 
Peregrine. Secretara a fost cît pe-aci să leşine şi l-a asigurat că 
va fi contactat de cineva. Il cunoştea pe şeful CIA din Bonn şi 
i-a dat telefon... Ca şi mine, acum două zile. 

— Şi a confirmat toate astea? 

— Da. L-a chemat pe Dowling, l-a ascultat şi a început chiar 
el să facă anumite săpături. A descoperit nume, pe unele care le 
ştim, dar şi altele noi. Am discutat cu el la telefon ieri, cînd ai 
venit aici. Dowling a luat avionul tot ieri şi va ajunge aici la 
unsprezece şi jumătate. 

— Asta zic şi eu mişcare, spuse căpitanul dînd din cap. 
Altceva? r . 

— Mai sînt încă două lucruri. Îţi aminteşti cît de uimiți am 
fost cînd judecătorul Anstett a preluat cazul şi a întocmai un 
dosar atît de solid împotriva unui asasinat din mafie. Atunci nici 
nu ştiam prea bine de ce îl folosise Halliday pe Anstett încă de la 
început. Ei bine, un băiat de la computerele armatei ne-a dat 
răspunsul. E vorba de ceva petrecut în octombrie 1944. Anstett 
era jurisconsult la Armata I, unde Delavane se afla în corpul de 
comandă. Delavane trimisese un sergent în fața Curţii Marţiale, 
sub acuzaţia că dezertase în fața inamicului. Colonelul Delavane 
dorea să dea un exemplu, să-i facă să înțeleagă pe toți, inclusiv 
pe germani, cu cine aveau de-a face. Verdictul a fost „vinovat“ 
şi sentința „execuţie“. 

— O, Dumnezeule, exclamă ofițerul. Mereu aceeaşi poveste. 

— Exact. Numai că un locotenent pe nume Anstett a auzit de 
acest caz şi a venit în goana mare cu toate codurile de legi în 
braţe. A folosit evaluarea psihiatrică şi a reuşit nu numai să-l 
trimită pe sergent acasă, pentru tratament, ci chiar să-l acuze pe 
Delavane. Folosind acelaşi gen de evaluare psihologică — mai 
ales factorul de stres — a pus sub semnul întrebării capacitatea 
lui Delavane de a comanda armata. A fost cît pe-aici să-i distrugă 
strălucita carieră, dar au intervenit prietenii colonelului de la 
Departamentul de Război şi au îngropat atît de bine raportul 
încît n-a mai fost găsit decît în anii '60, cînd s-au computerizat 
toate dosarele. 

— A naibii explicație. 

— Şi nu este decît o parte, spuse civilul, dînd din cap. 
Nu ţi-am explicat cum a fost ucis Anstett. Şi, nota bene, 
era vorba de mafie. Stone făcu o pauză şi dădu pagina. 
Mi-am zis că trebuie să mai fie şi altceva, vreo legătură 
mult mai veche. Băieţii de la computere au răscolit mai 
adînc şi cred că am găsit ce căutam. Ghici cine era 
principalul aghiotant al lui Delavane în Armata I? Nu, nu 

te mai osteni, n-ai de unde să ştii. Era căpitanul Parelli, Mario 
Alberto Parelli. 

— Iisuse Hristoase? Senatorul? 

— Senatorul cu cinci mandate, treizeci de ani petrecuți în 
acest măreț organism. Cu ajutorul lui Mario şi cu puţin sprijin 
de la alți binefăcători , precum şi de la cîțiva angrosişti. 

— Oho... spuse căpitanul încet, fără entuziasm. E treabă 
serioasă. 

— Asta e. Se potriveşte. Şi trebuie să-ţi spun că prin anii '60, 
cînd treaba cu Fidel Castro era groasă rău, Parelli venea foarte 
des la Casa Albă, prin amabilitatea ambilor băieți Kennedy. 

— Tocmai la Senat. E unul dintre cei mai mari de pe Colină. 

— Şi cât timp stai cu gura căscată de mirare, lasă-mă să-ți 
dau şi ultima veste. L-am găsit pe comandorul Fitzpatrick. 

— Ce? 

— Adică cel puţin ştim unde este, completă Stone. Dar dacă 
putem să-l scoatem de acolo sau măcar să încercăm, asta e altă 
treabă. 


Valerie se urcă într-un taxi la aeroportul McCarran din Las 
Vegas şi dădu şoferului adresa unui restaurant de pe Şoseaua 
93, al cărui nume îi fusese repetat de două ori la telefon de către 
Sam Abbott. Şoferul se uită la ea prin oglinda retrovizoare şi 
ridică din sprîncene. Val era obişnuită ca oamenii s-o privească 
atent; nu se simţea nici flatată, nici enervată. De fapt, era plictisită 
de infantilismul acestor copii mari. 

— Sînteţi sigură, doamnă? întrebă şoferul. 

— Poftim? 

— Nu e un restaurant — adică nu ceea ce se numeşte un 
restaurant. E o cîrciumă, o berărie pentru camionagii. 

— Acolo doresc să merg, preciză Val pe un ton rece. 

— Sigur, foarte bine. 

Taxiul pătrunse în circulaţia densă. 

Şoferul avusese dreptate. O jumătate de hectar de asfalt 
înconjura cîrciuma în formă de L. In parcare se aflau o duzină 
de camioane uriaşe; automobilele, care păreau nişte jucărioare, 
crau parcate la distanță respectabilă de mamuţii fioroşi. Val îi 
plăti şoferului şi intră în cîrciumă. Se uită de jur-împreţur şi 
trecu pe lîngă casieră îndreptîndu-se spre fundul localului. Sam 
îi spusese că o va aştepta chiar în fundul sălii. 

` ÎI descoperi imediat, la capătul şirului de mese dinspre perete. 
In timp ce se apropia, Valerie îl studie pe bărbatul pe care nu-l 
mai văzuse de peste şapte ani. Nu se schimbase prea mult: părul 
castaniu încărunțise puţin pe la tîmple, dar chipul lui cu trăsături 
energice nu se modificase, exceptînd cele cîteva riduri în plus şi 
pomeţii care ieşeau mai mult în evidență. Cînd privirile li se 
întîlniră, generalul de brigadă se ridică şi ieşi din nişă. Nu purta 
uniformă, ci o cămaşă sport descheiată la gît, pantaloni subțiri de 
vară şi pantofi de sport. Era un om pe care îţi făcea plăcere să-l 
vezi. În ochii lui cenușii Val citi că şi el era încîntat s-o revadă. 

— Val, spuse Abbott şi o îmbrăţişă scurtă, nedorind să atragă 
atenţia asupra lor. | 

— Arăţi foarte bine, Sam, spuse ea, aşezîndu-se la masă în 
faţa lui. 

— ar tu arăţi de-a dreptul fenomenal. Abbott zîmbi. Să nu ţi 
se pară ciudat, vin foarte des pe aici, pentru că nimeni nu-mi dă 
nici o atenţie. Am considerat că acesta e locul cel mai potrivit ca 
să ne întîlnim. 

— Mulţumesc, am mare nevoie de cineva în care să pot avea 
încredere. 

— O să-mi trebuiască un alibi. Dacă mă recunoaşte cineva, 
se va răspîndi vestea că generalul calcă stîrmb. 

— Eşti căsătorit, Sam? 

— M-am căsătorit acum cinci ani. Cam tîrziu, dar cu tot 
dichisul. Am o nevastă adorabilă şi două fetițe superbe. 

— Mă bucur pentru tine. Sper să am ocazia să le cunosc, dar 
nu acum. În nici un caz cu această ocazie. 

Abbott făcu o pauză şi privi adînc în ochii ei. 

— Îţi mulțumesc pentru înțelegere, spuse el. 

— Nu e nimic de înțeles, sau, dimpotrivă, trebuie să înțelegem 
totul. Faptul că eşti dispus să mă vezi după toate cele ce s-au 
întîmplat este mai mult decît aveam dreptul să sper. Atît eu, cît 
şi Joel ştim ce riscuri îți asumi din punct de vedere legal, ca 
general — şi dacă ar fi existat altă cale nu te-am fi implicat. Dar 
n-am găsit alta. După ce ai să auzi ce am să-ți spun, ai să înţelegi 
de ce nu mai putem aştepta, şi de ce Joel a fost de acord să 
încerc să te găsesc... Ideea îmi aparține, Sam, Joel nici n-a vrut 
să audă pînă cînd şi-a dat seama că nu are încotro. N-o face 
pentru el; nu se aşteaptă să supraviețuiască. Aşa mi-a spus şi eu 
îl cred. 

O chelneriţă aduse cafeaua şi Abbott îi mulțumi. 

— O să comandăm de mîncare mai tîrziu, spuse el, privind-o 
fix pe Valerie. Va trebui să ai încredere în raționamentul meu, 
cred că înţelegi asta? 

— Da. Pentru că am încredere în tine. 

— Negăsindu-te, am dat cîteva telefoane la Washington unor 
oameni pe care îi cunosc de mai mulţi ani. Aceştia sînt la curent 
cu astfel de treburi şi au răspunsurile înainte să ne formulăm noi 
întrebările. 

— Sînt oamenii la care vrea să ajungă Joel! îl întrerupse Val. 
L-ai văzut atunci. Ai petrecut noaptea cu el, la hotel, îți mai 
aminteşti? A spus că aţi băut amîndoi cam mult. 

— Aşa este, fu de acord Sam. Şi am vorbit prea mult. 

— Aţi evaluat echipamentul aviatic — aşa spunea Joel — cu 
specialişti de la diversele unităţi de informaţii. 

— Exact. 

— Pe ei trebuie să-i contactăm! Trebuie să-i întîlnească, să 
stea de vorbă cu ei, să le spună tot ce ştie! Joel zice că oamenii 
ăştia trebuie să intervină imediat. Inţelege de ce a fost ales tocmai 
cl şi, în mod incredibil, nici măcar nu se îndoiește de justețea 
acestei decizii! Susţine doar că ei ar fi trebuit să intervină de la 
bun început, că ar trebui să se afle acolo. 

— Ai luat-o cam repede. 

— Îmi revin imediat. 

— Dă-mi voie mai întîi să termin ce am de spus. Am vorbit 
cu ei şi le-am comunicat că nu cred ce se spune şi ce se scrie; nu 
ăsta este omul pe care îl ştiam eu, omul de care mi se ceruse să 
nu mă apropii. Nu aveam nici o dovadă şi aş fi putut da de 
necazuri mari. Nu mai era Converse pe care îl ştiam eu. l-au 
făcut examenul psihologic. Devenise altă persoană, împotriva 
căreia se strînseseră dovezi zdrobitoare. 

— Dar mi-ai răspuns la telefon. De ce? 

— Din două motive. Primul, îl cunoşteam pe Joel; am trecut 
prin multe împreună şi nu înțeleg nimic din ce se petrece. Al 
doilea motiv este mult mai puţin subiectiv. Ştiu să recunosc o 
minciună atunci cînd mi se serveşte drept adevăr, mi s-a servit 
şi mie o minciună aşa cum li s-a servit şi altor oameni, care au 
transmis-o mai departe. Abbott sorbi din cafea; ar fi dorit să se 
calmeze. Şeful de escadron trebuia să fie stăpîn pe situaţie, aşa 
se cuvenea. Am vorbit cu trei oameni pe care îi cunosc, în care 

am încredere. Toţi trei m-au căutat după aceea şi fiecare mi-a 
spus cam acelaşi lucru, cu cuvinte diferite, exprimînd puncte 
de vedere diferite, în funcție de priorităţile lor. Verdictul a fost: 
droguri. Narcotice. 

— Joel? 

— S-au exprimat aproape identic. „Dovezile curg din toate 
direcțiile, de la New York, Geneva, Paris, cum că Joel Converse 
este un cumpărător serios.“ Aceasta a fost una dintre fraze, iar 
cealaltă suna aşa: „Părerea medicilor este că injecțiile l-au făcut 
să-şi piardă mințile şi, în cele din urmă, l-au dus înapoi în timp“. 

— Asta e o nebunie! O prostie! strigă Valerie. Imi pare rău, dar 
este o minciună atît de sfruntată, atît de... şopti ea. Tu nu știi. 

— Ba da, Val, ştiu. Joel a fost injectat de vreo cinci sau şase 
ori în lagăre cu substanţe trimise de la Hanoi; nimeni nu se lupta 
mai furios împotriva lor şi nu le ura mai tare decît el. Singurele 
chimicale pe care le-a acceptat după aceea au fost tutunul şi 
alcoolul. Am fost amîndoi mahmuri de mai multe ori, dar în 
timp ce eu eram în stare să sparg o farmacie pentru o aspirină 
sau un bromoval, el nu se atingea de nimic. 

— Ori de cîte ori trebuia să-şi facă vaccinurile pentru paşaport 
bea patru pahare de martini înainte de a merge la doctor, spuse 
Valerie. Dumnezeule mare, cine ar putea răspîndi o asemenea 
minciună? 

— Cînd am încercat să aflu mi s-a spus că nici măcar eu 
n-aveam voie să primesc această informație. 

Fosta doamnă Converse îl privi drept în ochi pe generalul de 
brigadă. 

— Trebuie să descoperi, Sam, trebuie, înţelegi? 

— Spune-mi de ce, Val. Explică-mi. 

— Totul a început la Geneva şi pentru Joel ţinta operativă a 
fost George Marcus Delavane. 

Abbott închise ochii şi strînse tare pleoapele, în timp ce 
chipul i se crispă. 


Mieunatul strident al motanului răsună sfişietor pe lacul 
înghețat şi omul din scaunul cu rotile căzu pe podea, încercînd 
zadarnic cu cele două cioturi ce fuseseră cîndva picioare să se 
ridice împingîndu-se cu brațele lui puternice. 

— Aghiotant! Aghiotant! urlă generalul George Marcus 
Delavane, în timp ce telefonul roşu continua să sune. 

Un bărbat puternic şi musculos, de vîrstă mijlocie, îmbrăcat 
în uniformă, se repezi în încăpere, spre superiorul lui. 

— Daţi-mi voie să vă ajut, spuse el, trăgînd scaunul cu rotile 
spre el. 

— Lasă-mă pe mine! răcni Delavane. Telefonul! Răspunde la 
telefon şi spune că vin imediat! 

— O clipă, vă rog, spuse aghiotantul la telefon. Generalul 
soseşte imediat. Locotenent-colonelul puse receptorul pe birou 
şi alergă mai întîi spre scaunul cu rotile, apoi spre Delavane. Vă 
rog, domnule, daţi-mi voie să vă ajut. 

Cu o expresie de ură pe faţă, jumătatea de om îi permise 
ofițerului să-l urce înapoi în scaun. 

— Dă-mi telefonul! porunci el. Palo Alto International. Eşti 
roşu. Care este parola de astăzi? 

— Charing Cross, se auzi răspunsul, rostit cu un puternic 
accent britanic. 

-Ce s-a întîmplat, Anglia? 

— Un comunicat radio de la Osnabrück. Am pus mîna pe el. 

— Omorîţi-l! 


Chaim Abrahms şedea în bucătărie şi bătea cu degetele 
în tăblia mesei, încercînd să nu se mai uite la telefon şi la 
ceasul din perete. Trecuseră deja patru ore şi nu primise nici 
o veste de la New York. Ordinele fuseseră clare: trebuia să 
se telefoneze din şase în şase ore într-un interval de treizeci 
de minute după ora la care se estima că va ajunge cursa de la 
Amsterdam. Trecuseră douăzeci şi patru de ore şi nimic! 
Prima omisiune nu-l tulburase — avioanele transoceanice ajung 
rareori la timp. La a doua se gîndise că, dacă femeia era în 
tranzit, dacă mergea undeva cu mașina sau cu avionul, cei 
care o supravegheau poate că nu aveau posibilitatea să 
telefoneze în Israel. A treia omisiunc, însă, devenise 
inacceptabilă, iar a patra intolerabilă! Cele treizeci de minute 
erau pe sfirşite, cînd naiba o să sune? 

Şi sună. 

Abrahms sări de pe scaun şi apucă receptorul. 

— Da? 

— Am pierdut-o, rosti o voce pe un ton neutru. 

— Ce aţi făcut? 

— A luat un taxi de la aeroportul LaGuardia şi şi-a cumpărat 

un bilet pentru mîine dimineaţă la avionul de Boston. Apoi s-a 
cazat la un motel şi probabil că a plecat cîteva minute mai tîrziu. 

— Unde erau oamenii noştri? 

— Unul într-o maşină parcată afară, altul într-o cameră de pe 
acelaşi coridor cu a ei. Nu aveam nici un motiv să ne imaginăm 
că va pleca din motel. Avea bilet pentru Boston. 

— Idioţilor! Gunoaie nenorocite! 

— Vor fi sancționați disciplinar... Oamenii noştri de la Boston 
au verificat fiecare avion sosit, fiecare tren. Femeia n-a apărut. 

— Şi ce te face să crezi că o să apară? 

— Biletul. Atâta tot. 

— Imbecililor! 


Valerie terminase. Nu mai era nimic de spus. Îl privea pe 
Sam Abbott care părea mult mai bătrîn decît cu o oră în urmă. 

— Sînt atîtea întrebări de pus, la care aş vrea să-mi răspundă 
Joel. Partea proastă este că nu sînt calificat pentru aşa ceva, dar 
ştiu pe cineva cît se poate de potrivit. Am să discut cu el diseară 
şi mîine vom pleca toți trei la Washington. Am şi mîine dimineață 
un zbor, dar pînă la zece termin. Am să-mi iau liber restul zilei 
— unul dintre copii este bolnav, dar nu e nimic grav, nimic 
neobişnuit. Alan o să ştie la cine trebuie să mergem, în cine 
putem avea încredere. 

— Dar în el ai încredere? 

— Garantez cu capul pentru Metcalf. 

— Joel zicea că trebuie să fii foarte atent, deoarece oamenii 
ăştia pot fi acolo unde te aştepţi mai puțin. 

— Undeva trebuie să existe o listă. Undeva. 

— La Delavane? La San Francisco? 

— Probabil că nu. E prea simplu şi prea periculos. Ar fi primul 
loc în care ar căuta cineva. Numărătoarea inversă? Joel crede că 
este vorba de nişte revolte în mai multe oraşe mari? 

— Pe scară foarte mare, mai mari şi mai violente decît ne-am 
putea imagina. Revolte explozive, destabilizare totală care se 
întinde ca o molimă, alimentată chiar de oameni chemaţi să 
reinstaureze ordinea. 

Abbott dădu din cap. 

— Ar fi prea complicat şi, de altfel, există prea multe 
posibilități de control. Poliţia, trupele gărzilor naţionale, toate 
au comandă separată. Lanţul se va rupe undeva în mod cert. 

— Asta este ceea ce crede el. Spune că nu-i vine în minte 
nimic altceva şi că oamenii ăştia sînt în stare s-o facă. Este convins 
că au peste tot depozite cu arme şi explozibili, ba chiar şi vehicule 
blindate şi avioane la anumite aeroporturi secrete. 

— Val, asta e o nebunie, scuză-mă. Logistica ar trebui să fie 
de-a dreptul copleşitoare. 

— Newark, Watts, Miami. Și ei au fost copleşitori. 

— Atunci a fost altceva. Au fost probleme rasiale şi 
economice. 

— Oraşele au ars, Sam. Oamenii au fost ucişi şi ordinea s-a 
reinstaurat cu pistolul. Să zicem că ar exista mai multe pistoale 
decît putem număra noi. De ambele părți. Aşa cum se întîmplă 
în Irlanda de Nord chiar în momentul de față. 

— Irlanda? Măcelul de la Belfast? Este un război căruia nimeni 
nu-i poate pune capăt. 

— Este războiul lor! Ei l-au declanşat! Joel a spus că este 
vorba de o testare, de o manevră de probă! 

— E o nebunie! murmură generalul. 

— „Acumulare, accelerare rapidă.“ Acestea au fost cuvintele 
pe care le-a rostit Abrahms la Bonn. Joel s-a străduit să-şi dea 
seama ce vrea să spună. Nu s-a lăsat convins de afirmația lui 
Leifhelm că este vorba de şantaj şi extorcare. A spus că asta 
n-ar merge. 

— Extorcare? Abbott încruntă din sprîncene. Nu mi-ai pomenit 
nimic despre asta. 

— Nu, pentru că Joel nu credea că poate fi vorba de aşa ceva. 
Leifhelm l-a întrebat ce părere ar avea dacă anumite personalități 
imporatnte din guverne ar fi compromise şi Joel a spus că nici 
asta nu merge. 

— Compromise...? Sam Abbott se aplecă în față, peste masă. 
Compromise, aşa ai spus, Val? 

— Da. 

— O, Dumnezeule mare! 

— Ce vrei să spui? 

— Să spun?... Vreau să spun că acest cuvînt „compromis“, 
probabil că are mai multe sensuri. Ca şi „neutralizare“ sau 
„lichidare“ şi probabil multe altele. 

— Mă depăşeşte, Sam. 

— Există anumite contexte în care cuvîntul „compromis 
înseamnă „ucidere“. Pur şi simplu crimă. Asasinat. 

Valerie se cază la Grand Hotel şi plăti camera în avans, pe 
trei zile. Achitase suma în numerar ca să nu folosească o carte 
de credit. Luă liftul pînă la etajul nouă şi intră în camera frumoasă 
şi elegantă. Stătu puţin pe balcon, privind soarele portocaliu care 
apunea, gîndindu-se la cele întîmplate. O să-i dea telefon lui 
Joel mîine dis-de-dimineață, la Osnabiick, în Germania de Vest. 

Comandă de mîncare în cameră, se uită cam o oră la televizor 
Şi, în cele din urmă, se întinse pe pat. Avusese dreptate în privința 
lui Sam Abbott. Dragul de Sam, cel drept ca o săgeată, direct şi 
fără complicaţii. Dacă era cineva care ştia ce trebuie făcut, atunci 
acela era Sam, iar dacă nu ştia avea să afle. Pentru prima dată 
după mai multe zile, Val se simţi puţin uşurată. Somnul veni 
repede şi de astă dată fu profund şi odihnitor. 

Se trezi cînd primele raze de soare ţişniră din spatele munţilor 
ce se profilau în depărtare inundînd balconul. Pentru o clipă, 
pînă se dezmetici, se crezu la Cape Ann. Acolo soarele pătrundea 
în dormitorul ei dinspre plajă. Apoi recunoscu draperiile cu model. 
floral şi mirosul specific al covoarelor groase din hoteluri şi îşi 
dădu seama că se afla în mijlocul coşmarului. 

Se ridică din patul uriaş şi se îndreptă împleticindu-se spre 
baie; în drum deschise aparatul de radio. Ajunse la uşa băii şi se 
opri brusc, apucîndu-se de clanță şi simțind cum capul îi face 
explozie, iar ochii şi gâtul îi iau foc. 

Nu putu decît să urle şi urlă, pînă căzu pe podea. 


Peter Stone deschise radioul în apartamentul de la New York, 
apoi se îndreptă repede spre masa unde se afla o carte de telefon 
deschisă la paginile albastre, care fusese luată din camera 
„doamnei DePinna“ de la hotelul St Regis. Stone ascultă ştirile 
în timp ce se uita la paginile din fața lui, unde erau numerele de 
telefon ale serviciilor guvemamentale. 


„... Ni s-a confirmat că ştirile anterioare cu privire la 
prăbuşirea avionului F-18 de la Baza aeriană Nellis din 
Nevada sînt corecte. Accidentul a avut loc în dimineața 
aceasta la ora şapte şi patruzeci şi două minute, ora 
Pacificului, în timpul unor manevre deasupra deşertului, la 
treizeci şi opt de mile nord-vest de aeroportul Nellis. Pilotul, 
general de brigadă Samuel Abbott, şeful Operaţiunilor 

tactice, era considerat drept unul dintre cei mai buni piloți ai 
Forţelor Aeriene. Responsabilul pentru relaţiile cu presa de 
la Nellis a spus că se va deschide o anchetă oficială, dar a 
afirmat că, după părerea celorlalți piloţi, avionul comandant 
condus de generalul Abbott s-a prăbuşit după ce a executat 
o manevră la altitudine relativ joasă. Explozia s-a auzit pînă 
în Las Vegas. Moartea generalului Abbott, a spus el, este o 
pierdere imensă pentru Forţele Aeriene şi pentru ţară. Acum 
cîteva minute, preşedintele...“ 


— Asta este, spuse Stone, întorcîndu-se către căpitanul care 
se afla în celălalt capăt al încăperii. Acolo se ducea femeia... 
Inchide naibii porcăria aia de radio. L-am cunoscut pe Abbott; 
am lucrat cu el la Langley acum cîţiva ani. 

Ofiţerul îl privi fix pe civil, în timp ce închidea radioul. 

— Ştii ce spui? întrebă el. 

— Asta este, răspunse Stone, cu mîna întinsă şi cu degetul 
arătînd spre colţul unei pagini din cartea de telefon. Serviciile 
oficiale ale Statelor Unite. Forțele Aeriene, Departamentul... 

— Dar sînt o mulţime de alte numere, inclusiv cel al fostului 
tău patron. Agenţia Centrală de Investigaţii — New York. De ce 
nu aici? De ce nu cu ăştia? S-ar potrivi mai bine. 

— Converse ştie că nu poate pătrunde pe calea asta. 

— Nu e vorba să pătrundă el, a trimis-o pe ea, îl corectă 
căpitanul. 

— Tocmai, asta nu se potriveşte cu ceea ce ştim noi despre el. 
Nu a fost trimisă aici ca să găsească pe cineva anume, un 
departament sau o agenţie. Trebuia să contacteze o persoană pe 
care s-o cunoască amâîndoi şi în care să aibă încredere — Abbott. 
Femeia l-a găsit, i-a spus tot ce ştia de la Converse, iar omul a 
vorbit cu cine nu trebuia. Naiba s-o ia de treabă! 

— Cum poți fi aşa de sigur? insistă ofițerul. 

— Iisuse Hristoase, căpitane, dar ce vrei, o diagramă tipărită! 
Sam Abbott a fost doborit cu avionul pe coasta golfului Tonkin. 
A fost şi el prizonier de răzobi la fel ca şi Converse. Sînt convins 
că dacă ne uităm prin computere o să aflăm că cei doi se 
cunoşteau. Sînt atît de sigur încît nu mai vreau să recurg la un 
alt datomic de-al meu ca să verific. La naiba! 

— Ştii, spuse ofițerul, nu te-am văzut niciodată ieşindu-ţi din 
fire. Constat acum că şi cei mai reci oameni se pot aprinde. Te 
cred, Stone. 

Fostul ofițer de informaţii privi intens în ochii căpitanului 
cînd începu să vorbească. Vocea lui era egală şi inexpresivă: 

— Abbott a fost un om bun — un om excepţional pentru cineva 
care poartă uniformă. A fost ucis pentru ceea ce a aflat de la 
femeia aceea. Ceea ce i-a spus a fost atît de important încît omul 
a trebuit să fie compromis cîteva ore mai tîrziu. 

— Compromis? 

— E un fel de a vorbi... Sînt furios din cauza mortii lui Sam, 
ai dreptate, dar sînt şi mai furios că n-am putut pune mîna pe 
femeie. Printre altele, mai avea o șansă, fără noi cred că are 
foarte puţine şi nu vreau s-o am pe conştiinţă — adică pe puţinul 
de conştiinţă care mi-a mai rămas. Ca să-l scoatem la suprafață 
pe Converse va trebui să o găsim pe ea, nu există altă cale. 

— Dar dacă ai dreptate, înseamnă că se află încă în apropiere 
de Nellis, probabil în Las Vegas. 

— Fără îndoială că în Las Vegas şi pînă vom găsi noi pe cineva 
care să o caute, va fi din nou pe drum... Ştii, n-aş vrea deloc să 
fiu în pielea ei. Singura legătură pe care o avea a fost anihilată 
Acum către cine o să se îndrepte? Unde se poate duce? Asta 
este ceea ce mi-a spus Dowling despre Converse aseară şi ce nu 
i-a spus secretarei lui Peregrine. Omul nostru a fost izolat 
sistematic şi se teme de personalul ambasadei mai mult decît de 
oricine altcineva. Nu ar fi fost niciodată de acord să se întîlnească 
cu Peregrine, fiind convins că va cădea într-o capcană. Este 
încolțit şi silit să fugă mereu. Femeia e terminată, căpitane. Se 
află la capătul unui drum greşit — drumul ales de ei — şi s-ar 
putea ca asta să fie în avantajul nostru. Dacă intră în panică, o 
putem găsi. Dar va trebui să ne asumăm anumite riscuri. Cum 
stai cu testamentul? i l-ai scris? 


Valerie plîngea încet în fața uşii cu geamuri care dădea spre 
Las Vegas. Plîngea nu numai pentru Sam Abbott, pentru soția şi 
copiii lui, ci şi pentru ea şi Joel. Nu avea nici cea mai mică idee 
ce ar putea să facă în continuare. Indiferent cui s-ar adresa, 
răspunsul va fi acelaşi. Spune-i să iasă la suprafaţă şi o să-l 
ascultăm. In clipa în care Joel ar face acest lucru, propria lui 
profeție s-ar îndeplini — ar fi ucis. Dacă printr-un miracol ar 
obține o întîlnire cu cineva puternic şi influent, cît de veridică va 
părea povestea ei? Ce cuvinte ar putea să folosească? 

„Am fost căsătorită cu bărbatul ăsta timp de patru ani şi 

am divorțat de el — să spunem că a fost vorba de o 
incompatibilitate —, dar îl cunosc! Știu că n-ar fi putut să facă 
ceea ce se spune că a făcut. Nu i-a omorît el pe oamenii ăia... 
Ce dovadă am? Doar v-am spus, îl cunosc!... Ce înseamnă 
incompatibilitate? Nu sînt sigură, nu ne mai înțelegeam bine — 
era distant. Şi ce contează asta? Ce vreţi să spuneți? Oh, 
Dumnezeule! Greşiţi profund! Nu mă mai interesează deloc în 
sensul ăsta. Da, are succes, dar n-am nevoie de banii lui. Nu-i 
vreau! ... Vezi, el mi-a vorbit despre acest... despre acest 
incredibil complot menit să aducă armatele Statelor Unite şi 
cele ale ţărilor vest-europene la putere, prin răscoale, terorism, 
destabilizare. S-a întîlnit şi a vorbit cu ei; este vorba de un 
plan aflat în plină desfăşurare! Oamenii ăștia se consideră o 
organizaţie internaţională, o alternativă puternică a guvernelor 
slabe ale Occidentului care nu fac față blocului sovietic. Dar 
nu reprezintă o alternativă rezonabilă, sînt nişte fanatici! Sînt 
nişte ucigași; vor să preia controlul asupra noastră, a 
tuturor!... Fostul meu sot a scris toate astea, tot ce a aflat şi mi-a 
trimis mie materialele, dar mi-au fost furate, iar propriul lui 
tată a fost ucis pentru că le citise. Nu, n-a fost nici o 
sinucidere!... Soțul meu vorbeşte despre o conspirație a 
generalilor concepută de unul etichetat drept nebun — generalul 
George Delavane — „Marcus Nebunul“... Da, ştiu ce susține 
poliția de la Paris, de la Bruxelles şi de la Bonn, ştiu ce spune 
Interpolul, ce s-a raportat şi de la ambasada noastră: amprente, 
raporturi balistice şi faptul că a fost văzut la locul crimei; ştiu 
de droguri, de faptul că s-a întilnit cu Peregrine... Trebuie să 
înțelegeți, toate sînt doar minciuni! ... Da, ştiu ce s-a întîmplat 
cînd a fost prizonier de război, prin ce a trecut, lucrurile pe 
care le-a spus cînd a fost eliberat din armată. Nimic din toate 
astea nu are importanță. 

Dar cine o s-o creadă? 

Spune-i să vină încoace. O să-l ascultăm. 

Dar nu poate! Va fi omorit!... Voi o să-l omoriţi. 

Telefonul sună şi pentru o clipă se simți paralizată. ÎI privea 
îngrozită, străduindu-se să nu-şi piardă controlul. Sam Abbott 
era mort. Cine altcineva putea s-o caute? Dumnezeule mare, îşi 
spuse ea, m-au găsit, aşa cum au făcut-o la New York. Dar 
acum nu vor mai repeta greşelile pe care le-au făcut. Trebuia să 
rămînă calmă şi să se gîndească — să gîndească mai repede 

decît ei. Telefonul se opri şi ea se apropie, ridică receptorul şi 
apăsă pe butonul marcat cu O. 

— Vă rog să trimiteţi oamenii de la securitate în camera nouă- 
unu-patru. E urgent. 

Trebuia să se mişte rapid, să fie gata de plecare în clipa în 
care vor sosi cei de la securitatea hotelului. Trebuia să iasă de 
aici şi să găsească un telefon care să nu fie... ascultat. Auzise o 
mulțime de poveşti. Ştia ce trebuie să facă: să-l sune pe Joel, la 
Osnabriick. 


Colonelul Alan Metcalf, ofițer superior de informații la baza 
Nellis, ieşi din cabina telefonică şi privi împrejur, cu mîna în 
buzunarul jachetei sale sport, unde avea revolverul. Se uită la 
ceas; în curînd soția şi copiii lui vor fi la Los Angeles, şi după- 
amiază vor ajunge la Cleveland. Vor sta toți patru la părinții ei 
pînă cînd le va spune să vină înapoi. Era mai bine aşa — din 
moment ce nu avea idee ce se putea întîmpla. 

Ştia că Sam Abbott mai condusese asemenea manevre de 
nenumărate ori; cunoştea fiecare părticică a aparatului şi nu zbura 
niciodată cu unul care nu fusese controlat în prealabil. Să atribui 
prăbuşirea avionului unei greşeli de pilotaj era de-a dreptul 
ridicol. Probabil că cineva îi sabotase aparatul. Sam fusese ucis 
pentru că prietenul lui, Metcalf, făcuse o greşeală îngrozitoare. 
După ce discutase cu Abbott vreo cinci ore, Metcalf dăduse 
telefon unui om de la Washington căruia îi spusese să convoace 
o şedinţă cu ofiţerii superior de la NSC, G-2 şi de la Serviciul de 
informații al Marinei. Motivul convocării: generalul de brigadă 
Samuel Abbott avea informaţii importante şi pertinente despre 
Joel Converse. 

Dacă reuşiseră să-l omoare cu atîta uşurinţă pe omul care 
deținea informația, puteau la fel de bine să vină şi după mesager, 
după ofiţerul de informaţii care o adusese. De aceea era mai 
bine că Doris şi copiii plecaseră în Cleveland. Avea foarte multe 
de făcut şi trebuia să plătească o datorie cumplită. 

Nevasta asta a lui Converse! O, Dumnezeule, de ce plecase 
atît de repede, de ce fugise de el? Se aşteptase să încerce să 
fugă, dar sperase că va ajunge la ea la timp. Nu reuşise. Mai 
întîi se ocupase de Doris şi de copii, de teamă că el va fi 
următoarea țintă. Gonise apoi spre bază, cu revolverul pus alături 
de el în maşină, şi scotocise biroul lui Sam — datorie deosebit de 

neplăcută, dar vitală în cazul de față — şi o interogase pe secretara 
lui Abbott. Reuşise să afle un nume: Parquette. 

— Am s-o iau cu maşina, spusese Sam noaptea trecută. Stă 
la Grand Hotel şi i-am promis că o s-o sun. Este o femeie cu 
sînge rece, dar a trecut prin nişte peripeții la New York. Vrea să 
audă o voce pe care o cunoaşte şi nu pot să i-o iau în nume de 
rău. 

Femeie cu sînge rece, îşi spuse Alan Metcalf, în timp ce se 
urca în maşină, ai făcut cea mai mare greşeală din viața ta. Cu 
mine ai fi avut o şansă să supravieţuieşti, dar acum, aşa cum 
se spune, soarta îţi este potrivnică. 

O voi avea pe conştiinţă, îşi spuse ofițerul de informaţii, 
conducînd grăbit pe scurtătura care ducea spre Autostrada 15 sud. 

Conştiinţă. Se întreba dacă ticăloşii ăia muţi de la Washington 
îl aveau pe Joel Converse pe conştiinţa lor colectivă. Trimiseseră 
un om în misiune şi îl abandonaseră, fără să se asigure măcar că 
va fi ucis rapid, cu milă. Programatorii soldaților kamikaze erau 
nişte sfinți în comparaţie cu oamenii ăştia. 

Converse. Oare unde era? 

Joel stătu nemișcat în timp ce omul lui Leifhelm scoase 
revolverul şi se întoarse să vorbească adunării de femei senile 
de pe scaunele cu spătare înalte. Vorbi ceva mai puțin de un 
minut, apoi îl apucă pe Converse de braţ — trofeul lor şi al lui — 
şi îl obligă să se întoarcă cu faţa spre Hermione Geyner, al cărui 
prizonier era. 

— Tocmai le-am spus acestor brave femei din Rezistență, 
spuse neamţul uitîndu-se la Converse, că au descoperit un 
trădător al cauzei noastre. Frau Geyner o să confirme acest lucru, 
Ja, Meine Dame? 

— Ja! se stropşi bătrîna, cu chipul strălucind de aroganța 
victoriei. Trădare! urlă ea. 

— Am dat telefoane şi am primit instrucțiuni, continuă soldatul 
lui Leifhelm. Acum o să plecăm, americanule. Nu mai poţi să 
faci nimic, aşa că hai să mergem liniștiți. 

— Dacă ați organizat treaba aşa de bine, atunci la ce au mai 
folosit cei doi oameni din tren, inclusiv ăsta? întrebă Joel, arătînd 

cu capul spre omul cu brațul în eşarfă, încercînd în mod instinctiv 
să tragă de timp, ca un avocat care îi dă răgaz adversarului să se 
laude cu victoria temporară. 

— Trebuia să fim siguri că vei face totul aşa cum ne aşteptam. 
Toată lumea este de acord cu asta, nu-i aşa, Frau Geyner? 

— Ja! explodă mătuşa lui Valerie. 

— Unul e mort, spuse Joel. 

— O pierdere în numele cauzei. Haide! Neamţul se înclină în 
faţa doamnelor, la fel şi cei doi tovarăşi ai lui, şi îl conduse pe 
Converse afară din încăpere. Ajuns pe veranda părăginită, omul 
lui Leifhelm îi dădu plicul gros celui cu mîna în eșarfă şi rosti 
cîteva ordine. Cei doi dădură din cap şi coborîră repede cele 
cîteva trepte. Cînd ajunseră pe aleea circulară, o luară spre 
dreapta. Departe, la ieşirea de pe domeniu, în apropierea 
drumului de ţară, Joel văzu o maşină. Cei doi se îndreptară în 
fugă spre ea. 

Paznicii îl duceau probabil la un alt lagăr, sau spre locul de 
execuţie, aflat undeva mai departe, de unde nu se puteau auzi 
tipetele. Era Converse, rămăsese doar cu un adversar şi era 
conştient că lucrul acesta nu se va repeta. Dacă voia să facă 
ceva, acum era momentul. Privi în jos către conturul întunecat 
al pistolului. 

Mîna neamţului nu tremura şi arma era îndreptată spre pieptul 
lui Joel. În casă, bătrînele începuseră să cînte un fel de imn patetic 
al victoriei. Converse pipăi cu piciorul podeaua putrezită şi găsi 
o scîndură mai slabă decît celelalte. O apăsă cu toată greutatea 
corpului: rezultatul fu o troznitură puternică şi bruscă. Uimit, 
neamţul se întoarse. 

Joel apucă ţeava pistolului, răsucind braţul care ținea arma 
în sensul acelor de ceasornic, izbindu-l pe om de perete. Apucă 
mai strîns arma şi răsuci din toate puterile, pînă cînd ţeava 
pistolului se lipi de abdomenul adversarului... Impuşcătura fu 
parțial amortizată de zgomotul făcut de o locomotivă care se 
punea în mişcare şi de vocile care răsunau tot mai puternic prin 
ferestrele deschise. Neamţul se prăbuşi. Converse se ghemui şi 
privi aleea lungă, în formă de U, aşteptîndu-se să-i vadă pe ceilalți 
doi alergînd spre el, dar nu văzu decît farurile maşinii care se 
apropia. 

Smulse pistolul din mîna mortului şi îl trase apoi la adăpost, 
în dreapta scărilor. 

Puna mîna pe jeep. Foloseşte-l! Cel mai apropiat punct de 
verificare a vehiculelor se afla la şapte kilometri distanță — îl 
văzuseră cînd merseseră la muncă. Pune mîna pe jeep! Jeepul! 

Mașina trase în fața verandei, şi omul cu braţul în eșarfă 
cobori pe portiera din dreapta. Converse îl urmări din spatele 
stîlpului gros din colţul clădirii. Neamţul se opri. 

— Koenig? întrebă el încet. Wo bist, Koenig? Neamţul începu 
să urce treptele, încercînd să scoată revolverul cu mîna stîngă. 
Joel făcu un salt şi îl înhăță pe bărbatul rănit de eşarfă, îndesîndu-i 
țeava pistolului în gît. Apoi îl împinse spre mașină, îl izbi cu 
capul de portieră, se ghemui şi aruncă pistolul prin fereastra 
deschisă. 

Şoferul reacționă mai rapid: scoase pistolul dintr-o teacă 
nevăzută şi trase repede. Converse trase şi el, direct în cap. 

Ascunde trupurile în junglă! Nu le lăsa aici. Fiecare secundă 
contează, fiecare minut! 

Joel sări în picioare şi i se adresă neamţului cu mîna în eșarfă: 

— O să mă ajuţi, ca un bun creştin ce eşti! zise el, amintindu-și 
de rugăminţile acestuia din vagonul de cale ferată. Fă ce-ţi spun, 
altfel ajungi alături de camarazii tăi. Ai înțeles, verstehen Sie? 
Fă aşa cum îţi spun, înţelegi? Sînt cuprins de panică, domnule, 
am ajuns la capătul răbdării şi am să susțin asta şi în fața Curţii 
Supreme... Ce naiba spun? Am pistolul în mînă şi am ucis din 
nou. O faci mai uşor atunci cînd nu vrei să te laşi ucis. Mişcă-te! 
Adu-l încoace pe împuţitul ăla de gestapovist şi aşază-l în spate. 
Mişcă-te! 

Un minut mai tîrziu, neamţul rănit se afla la volan, iar cele 
două cadavre pe locul din spate. Converse simţea că-i vine să 
vomite, dar îşi învinse greața şi urmări marcajele rutiere, 
ordonîndu-i şoferului pe unde să o ia. Ajunseră în dreptul unor 
pajişti, şi Converse îi porunci neamțului să iasă de pe şosea. 
Merseră vreo cîteva sute de metri, pînă ajunseră la o pantă 
abruptă, mărginită de copaci. li ceru şoferului să oprească şi să 
coboare, oferindu-i o ultimă şansă. Neamţul era un copil într-o 
uniformă prea mare pentru el, şi-l privea cu ochi mari, plini de 
spaimă. A 

— Ascultă-mă, spuse Joel. În tren mi-ai mărturisit că ai fost 
angajat — n-am înţeles cuvîntul în germană —, dar ai spus că nu 
vrei să omori pe nimeni. 

— Da, Mein Herr! Nu omor pe nimeni! Eu numai am privit 
şi am urmărit! 

— Foarte bine. Eu am să plec de aici. Pleacă şi tu, e bine? 

— Ich verstehe! Da, bineînţeles! 

Converse vîrî pistolul în curea şi porni să urce panta. 
Scrîşnetul! Pietrele care se deplasau! Se răsuci pe călcîie şi se 
ghemui, chiar în momentul în care neamţul apăsă pe trăgaci. 
Trase şi el în silueta de deasupra lui. Omul urlă, arcuindu-se în 
aer, apoi se rostogoli pe pantă. Un fanatic căzuse la examen. 

Joel începu să urce panta. Plicul adresat lui Nathan Simon 
se afla la el. Ajunse la drum. Cunoştea marcajele; pilotul din el 
nu va face nici o greşeală. Ştia cum să acţioneze. 


Joel se afla la marginea proprietăţii lui Hermione Geyner, la 
treizeci de metri de casa părăginită şi la douăzeci de aleea în 
formă de U acoperită cu pietriş, mărginită de tufişuri dese. 
Trebuia să rămînă treaz, pentru că ceea ce avea să se petreacă 
repede. Firea umană nu acceptă prea mult neliniştea şi 
nesiguranța. Uzase de multe ori de aceste adevăruri în cariera 
lui de avocat. Trebuie să pui întrebări cînd oamenii sînt neliniştiți, 
cuprinşi de panică. Soarele răsărise, păsările începuseră să 
gîngurească, dar casa cra cufundată în tăcere; ferestrele mari, 
prin care cu cîteva ore în urmă răzbătuseră vocile bătrînelor 
fuseseră închise. Joel purta hainele de preot, cu gulerul clerical 
şi mai avea paşaportul şi scrisoarea de pelerinaj. În următoarele 
ore va constata dacă aveau sau nu vreo valoare pentru el. 

Mai întîi se auzi zgomotul unui motor, apoi apăru un 
Mercedes negru care luă curba şi pătrunse pe aleea ce ducea 
spre casă. Ajuns în fața verandei, se opri frânînd brusc. Din maşină 
coboriîră doi oameni, rămaseră o clipă cu privirile aţintite spre 
ferestrele casei, pentru ca apoi să se întoarcă şi să cerceteze 
curtea şi maşina lui Hermione Geyner. Şoferul dădu din cap şi 
scoase pistolul şi cei doi urcară scările, îndreptîndu-se spre uşa 
de la intrare. Negăsind nici o sonerie, cel fără pistol bătu de mai 
multe ori cu pumnul în uşă. 

Din interiorul casei se auziră nişte sunete guturale, uşa se 
dădu de perete şi Frau Geyner ieşi furioasă, îmbrăcată într-un 
halat înflorat. Ea îi admonestă pe cei doi ca pe nişte copii pe care 
i-a prins copiind. De fiecare dată cînd unul dintre cei doi bărbați 
încerca să spună ceva, vocea ei devenea şi mai ascuțită. Omul 

cu pistolul îşi puse arma la loc. Tovarăşul lui, însă, o apucă brusc 
pe mătuşa lui Valerie de umeri şi începu să-i vorbească răstit, 
obligînd-o să-l asculte. 

Indiferent la ce schimbări se așteptase omul, acestea fură 
minore. Hermione Geyner ascultă, ce-i drept, dar cînd răspunse 
cuvintele ei erau la fel de dure. Ea arătă spre aleea năpădită de 
ierburi, descriind probabil ceea ce văzuse cu ochii ei, dimineață 
devreme. Bărbaţii se uitară unul la altul; în ochi li se citea teama, 
dar nu îndrăzniră să-i pună întrebări bătrînei. Era clar că nu ştia 
cum se petrecuseră lucrurile. Cei doi alergară la maşina lor. 
Şoferul porni motorul cu atîta furie încît mecanismul de aprindere 
cîrîi. Mercedesul ţişni înainte, trecînd pe lîngă maşina doamnei 
Geyner şi, încercînd să evite o gaură în pavajul năpădit de ierburi, 
derapă pe frunzele de viță de vie sălbatică şi se lovi de stîlpul de 
piatră. Cei doi bărbaţi înjurară, dar maşina se redresă şi porni în 
viteză pe drumul de ţară. Hermione Geyner trînti în urma ei uşa 
de la verandă. 

Acum nu mai era nici un pericol. Joel ieşi din tufişuri. 
Aquitania se folosise de doamna Geyner. Oamenii ei nu vor risca 
să revină, mai ales că nu le putea da nici o informație. Cu plicul 
în mînă, Converse traversă aleea, urcă scările şi ajunse pe veranda 
putredă. Bătu la uşă şi zece secunde mai tîrziu, Hermione Geyner 
deschise uşa. Și atunci Jocl făcu ceva de-a dreptul incredibil, 
absolut surprinzător şi în neconcordanțţă cu firea lui. Íi repezi 
bătrînei un pumn în maxilarul inferior. Acesta fu începutul celor 
mai lungi opt ore din viaţa lui. 


Bodyguardul de la Hotel Grand refuză uimit oferta lui Valerie 
de a-i da un bacşiş, mai ales cînd aceasta ridică suma de la 
cincizeci la o sută de dolari, zicîndu-şi că în Las Vegas nu era 
ceva exagerat. Merseseră cu maşina pe străzile oraşului aproape 
patruzeci şi cinci de minute, pînă cînd cei doi bărbaţi, amîndoi 
profesionişti, o asigurară că nu-i urmărea nimeni. Au asigurat-o 
că vor pune oameni la hotel ca să-l prindă pe individul care va 
încerca să intre la ea în cameră. Evident că îşi manifestară regretul 
cînd Val îşi luă o cameră vizavi, la hotelul Caesar's Palace. 

Val îi dădu un bacşiş portarului, își luă sacoşa mică şi închise 
uşa. Apoi alergă la telefonul aflat lîngă pat. 


— Trebuie să mă duc la toaletă! strigă Hermione Geyner, 
care îşi ținea o pungă cu gheaţă sub bărbie. 

— Iarăşi? întrebă Converse care abia mai ţinea ochii deschişi, 
după noaptea nedormită. 

— Mă faci să mă simt rău. M-ai lovit. 

— Şi dumneata ai procedat la fel, ca să nu mai amintesc de 
celelalte necazuri pe care mi le-ai făcut seara trecută, spuse Joel, 
ridicîndu-se de pe scaun şi punîndu-şi pistolul în centură. 

— Aş vrea să te văd atârnat de o frînghie! Trădătorule! Crezi 
că oamenii noştri din Rezistență n-au să-mi observe lipsa? 

— Cred că acum hrănesc porumbeii din parc. Bine, du-te la 
toaletă, vin după tine. 

În clipa aceea sună telefonul, şi orele pierdute nu mai avură 
nici o însemnătate. Converse o apucă pe bătrînă de ceafă şi o 
împinse spre biroul vechi pe care era telefonul. 

— Procedezi cum ţi-am spus, şopti el, ţinînd-o strîns. 
Răspunde! 

— Ja? puse Hermione Geyner la telefon. Joel stătea cu 
urechea lipită de receptor. 

— Tante! Ich bin’, Valerie! 

— Val! strigă Converse, împingînd-o la o parte pe bătrînă. Eu 
sînt! N-am certitudinea că telefonul nu e ascultat; a fost o capcană, 
am fost atras într-o cursă! Repede! Spune-i lui Sam că am greșit, 
cred că am greşit! Numărătoarea inversă se poate referi la 
asasinate — asasinate peste tot. 

— El ştia asta! strigă Valerie. A murit, Joel. A murit. L-au 
ucis! 

— O, Hristoase! Nu avem timp, Val, nu mai avem timp. 
Telefonul! 

— Vino să te întîlneşti cu mine, strigă fosta doamnă Converse. 

— Unde? 

Urmă o pauză de cîteva secunde, o eternitate pentru amîndoi. 

— Unde a început, dragul meu! strigă Valerie. Unde a început, 
dar nu unde a început... Aminteşte-ţi norii, dragul meu. Poteca 
şi norii! 

Unde a început. Geneva. Dar nu la Geneva. Nori, o potecă. 
O potecă! 

— Da, ştiu! 

— Miine! Poimiîine! Am să fiu acolo! 

— Trebuie să plec de aici... Val... te iubesc mult! 

— Norii, dragul meu — singurul meu iubit — o, Dumnezeu să 
te aibă în pază! 

Joel smulse firul telefonului, în timp ce Hermione Geyner se 
îndrepta ca o furie spre el, cu vătraiul în mînă. Cîrligul de fier 
trecu la cîțiva milimetri de obrazul lui. 

— N-am timp pentru tine, babă nebună! Clientul meu nu mai 
are timp! O răsuci şi o împinse înainte, luînd plicul de pe masă. 
Parcă te duceai la baie, îţi mai aminteşti? 

În hol, Converse văzu ceea ce sperase să vadă în bolul de 
lemn lăcuit de pe măsuţă: cheile de la maşină. Uşa de la baie se 
deschise. Aceasta era soluţia. După ce femeia închise uşa, Joel 
luă un scaun greu și propti clanţa cu spătarul. Mătuşa lui Valerie 
auzi zgomotul şi încercă să deschidă uşa, dar aceasta rezistă. 

— O să le convocăm pe toate în noaptea asta! urlă ea. O să te 
trimitem la oamenii noştri cei mai buni! Cei mai buni! 

— Dumnezeul să-l aibă în paza lui pe Eisenhower cînd o să 
vă întâlniți, murmură Converse uşurat. 

Dacă Aquitania nu urmărea telefonul, bătrîna va fi găsită 
doar peste cîteva ore. Joel luă cheile, puse plicul sub braţ şi îşi 
scoase pistolul de la brîu. Alergă spre uşa din față şi o deschise 
încet, cu grijă. Pe alee nu era nimeni şi nimic, cu excepția maşinii 
lui Hermione Geyer. leşi, trase uşa după el şi se îndreptă spre 
automobil. Porni motorul. Rezervorul era pe jumătate plin, deci 
îi ajungea să iasă din Osnabriick înainte de a fi nevoit să 
alimenteze. Pînă cînd va face rost de o hartă, se va orienta după 
soare şi va merge spre sud. 


Valerie făcu rezervările necesare la biroul de turism de la 
Caesar's Palace; plăti în numerar şi folosi numele de fată al 
mamei ei. Era un zbor Air France la ora şase după-amiaza, 
spre Paris, de la Los Angeles. Pînă acolo va lua un avion charter, 
pentru a evita terminalul de la aeroportul McCarran. Astfel de 
aranjamente erau întotdeauna posibile, mai ales pentru 
celebrități şi pentru cîştigătorii de la cazino. In ceea ce priveşte 
numele fals de pe lista de pasageri de la Air France, nu-şi făcea 
probleme — în cel mai rău caz va fi vorba de o oarecare 
stînjeneală, uşor de explicat: fostul ei soţ, un străin pentru ea, 
cra căutat de poliție, aşa că prefera anonimatul. Nu i se va cere 
să prezinte paşaportul decît la Serviciul de imigrări din Paris. 
După ce va trece, va putea călători oriunde sub orice nume 

doreşte, căci nu va mai trece graniţele Franței. Punctul de 
întîlnire era Chamonix. 

Se aşeză pe scaun, privi afară pe fereastră şi îşi aminti zilele 
de la Chamonix. ÎLî însoţise pe Joel la Geneva unde acesta participa 
la o conferință ce dura trei zile. Apoi, urma să profite de cinci 
zile libere ca să schieze pe Mont Blanc, sejur oferit de John 
Brooks, strălucitul negociator internaţional de la firma Talbot, 
Brooks şi Simon. Acesta refuzase să participe personal la ceea 
ce numise „o întîlnire între nişte idioţi. Băiatul nostru se poate 
descurca foarte bine. O să-i încînte şi o să-i facă să-şi golească 
buzunarele.“ Pentru prima oară Joel îşi dăduse seama că se află 
pe drumul cel bun. Era aproape la fel de entuziasmat şi de ideea 
că va merge la schi. Amîndurora le plăcea să schieze. 

Dar Joel nu reuşise să se bucure de vacanţa de la Chamonix. 
A doua zi căzuse şi îşi luxase glezna. Joel era foarte răsfățat pe 
atunci. Cerea să i se aducă în fiecare dimineaţă ziarul Herald 
Tribune şi refuza să mănînce înainte de a-l primi. Pentru că făcea 
pe martirul atunci cînd ea se ducea să schieze, Val îi propusese 
să rămînă cu el, dar Joel preferă să pozeze în victimă, spunîndu-i 
că se va descurca şi singur. 

O, ce băieţel năzuros cra pe atunci, îşi zise Val. Dar noaptea 
totul se schimba. Devenea altul. Devenea din nou bărbatul 
puternic, iubitor şi tandru. Făceau dragoste ore în şir, în lumina 
lunii reflectată de zăpadă, pînă cînd cădeau epuizați într-un somn 
adînc. 

În ultima zi, înainte de a pleca la Geneva de unde urmau să 
ia cursa de noapte spre New York, îi făcuse o surpriză. În loc să 
se ducă să schieze, coborîse şi îi cumpărase un pulover, care 
avea înscris pe mînecă: Pîrtia de coborîre — Chamonix. l-l făcuse 
cadou în timp ce un curier aştepta în faţa uşii cu un scaun cu 
rotile. Făcuse toate aranjamentele prin intermediul managerului 
extrem de influent al hotelului. Fuseseră duşi pînă în centrul 
Chamonixului, la cabina care urca pînă la patru mii de metri, pe 
vîrful muntelui Mont Blanc. Cînd ajunseseră în punctul cel mai 
înalt, de unde vederea îţi tăia respirația, Joel se întorsese spre ea 
şi o privise lung; acesta era felul lui de a-i mulțumi. 

Băuseră o cafea fierbinte, înconjurați de măreția naturii. Se 
ținuseră de mînă! 

Valerie îşi înăbuși lacrimile care îi inundaseră ochii şi se ridică 
de pe scaun spunîndu-și că nu era momentul pentru astfel de 

amintiri. Avea nevoie de o minte limpede. Trebuia să străbată 
jumătate de lume şi să se ferească de cei care o căutau. 

li spusese că o iubeşte. Era oare vorba de dragoste sau... de 
nevoia de sprijin? Ea îi răspunsese numindu-l singurul ei iubit. 
S-o fi făcut doar sub imperiul fricii? 


Converse urmărea indicatoarele rutiere ce apăreau în lumina 
farurilor. Mergea de aproape şapte ore; luase o hartă la Hagen 
de la staţia de benzină unde alimentase. Mersese șapte ore și 
totuşi era încă departe de punctul de frontieră pe care şi-l alesese. 
Se întrebă cînd fusese dată în urmărire maşina lui Hermione 
Geyner. Era sigur că aşa se întîmplase; în primele ore ar fi putut 
să realizeze un timp mai bun dacă ar fi mers pe autostrăzi. Nu 
îndrăznise să le folosească, gîndindu-se că poate Aquitania a 
dat năvală acasă la doamna Geyner după telefonul lui Val. 
Mersese pe drumuri de țară ocolitoare, mereu spre sud, pînă 
ajunsese la Hagen. Fără îndoială că Hermione Geyner şi banda 
ei de nebune se duseseră deja la poliţie şi reclamaseră furtul 
maşinii. Joel nu înțelegea ce ar fi putut să declare poliției mătuşa 
lui Val ca să convingă că ea era parte vătămată, dar o maşină 
furată e o maşină furată, indiferent că este condusă de Sf. Francisc 
din Assisi sau de Jack Spintecătorul. Era mai bine să meargă pe 
drumurile lăturalnice. 

Lennestadt către Krentzel, după care va traversa Rinul la 
Bendorf şi va merge pe malul vestic prin Koblenz, Oberwessel 
şi Bingen, apoi la sud spre Neustadt şi spre est la Speyer, din 
nou pe valea Rinului. Apoi o va lua iarăşi spre sud, spre Alsacia 
şi Lorena, pentru a ajunge la Kehl, unde va încerca să treacă în 
Franţa. Luase această hotărîre deoarece, cu cîțiva ani în urmă, 
John Brooks îl trimisese la Strasbourg, oraşul de dincolo de 
frontieră, la o conferință extrem de plictisitoare. Joel se plimbase 
prin oraş şi mersese cu maşina la ţară, încîntat de frumuseţea 
peisajului. Făcuse atunci cîteva excursii cu vaporaşul pe Rin şi 
îşi amintea de feriboturile care făceau naveta între cheiurile 
Franţei şi celei ale Germaniei. Strassbourg-ul era un oraş 
aglomerat şi el tocmai de asta avea nevoie. 

Mai avea de mers încă vreo trei sau patru ore, dar era frînt 
de oboseală. Îi erau necesare cîteva ore de somn. Țintele lui 
crau Chamonix și Val. Îi spusese că o iubeşte, reușise s-o facă 
după atîția ani şi fusese fericit cînd auzise răspunsul ei de-a 

dreptul incredibil — iubitul meu, singurul meu iubit. Oare aşa 
era, sau îl sprijinea doar, aşa cum o făcuse întotdeauna? 
Aquitania! Alungă-ți orice altceva din minte şi intră în Franța! 


Zborul de la Los Angeles la Paris se desfăşură fără 
evenimente, peisajele înghețate luminate de lună din partea 
nordică a continentului erau feerice, de o frumuseţe care te 
hipnotiza. Admirîndu-le, Val simţea că nimic nu mai are 
importanță. Pacea şi liniştea luară sfîrşit de cum ateriză la Paris. 

— Aţi venit în Franța cu afaceri sau în vacanţă? întrebă ofițerul 
de la Imigrări, luîndu-i pașaportul şi introducîndu-i numele într-un 
computer. 

— Les deux. 

— Vous parlez francais? 

— Je le préfère. Mes parents étaient de Paris*, explică 
Valerie. Sînt artist plastic şi am de discutat cu mai multe galerii. 
Fireşte, doresc să şi călătoresc... Se opri cînd ofiţerul ridică 
privire şi îi cercetă atent chipul. 

— S-a întîmplat ceva? întrebă ea. 

— Nimic rău, madame, spuse omul luînd receptorul şi vorbind 
atît de încet încît Valerie nu-l auzea. 

— Este cineva care doreşte să stea de vorbă cu dumneavoastră. 

— Asta mă îngrijorează, obiectă Valerie, înspăimîntată brusc. 
Nu călătoresc sub propriul meu nume pentru un motiv foarte 
întemeiat, nu vreau să fiu supusă nici unui fel de interviu sau 
întrebărilor presei. Am spus tot ce aveam de spus. Vă rog să 
luaţi legătura cu Ambasada Americană. 

— Nu e nevoie, madame, spuse omul, închizînd telefonul. 
Nu este vorba de nici un interviu sau interogatoriu, nici un ziarist 
din Paris nu va afla că sînteți aici decît dacă îi spuneţi 
dumneavoastră. Nici în computer nu este nimic; doar numele 
de pe paşaportul dumneavoastră şi o cerere. 

Un al doilea bărbat în uniformă intră în grabă şi se înclină 
politicos: 

— Vă rog să veniți cu mine, madame, spuse el în engleză. 
Văzând teama din ochii ei se grăbi s-o liniştească: evident, puteți 


* — În ambele scopuri. — Vorbiţi franceza? — O prefer. Părinții mei 
erau din Paris. 

refuza, căci nu este vorba de nimic oficial, dar sper că n-o veţi 
face. Fac doar un serviciu unui vechi prieten. 

— Cine sînteți? 

— Inspectorul şef de la imigrări, madame. 

— Şi cine doreşte să vorbească cu mine? 

— Vă va spune chiar el — numele nu apare pe cerere. Oricum, 
eu trebuie să vă dau alt nume — Matillon. A spus că erați prietenă 
cu el şi că îi purtaţi un mare respect. 

— Matillon? 

— Vă rog să fiți amabilă să aşteptaţi în biroul meu, am să mă 
ocup personal de bagajul dumneavoastră. 

— Acesta este bagajul meu, spue Val întrebîndu-se cine s-ar 
fi putut folosi de numele lui René. Vreau să am alături de mine 
un ofițer de poliție care să mă poată vedea printr-o uşă cu 
geamuri. 

— Pourquoi, Madame? 

— Sécurité, răspunse Valerie. 

— Oui, bien sûr, mais ce n’est pas nécessaire. 

— J’insiste, ou je pars tout de suite. 

— D'accord. * 

I se explică apoi că persoana care dorea să stea de vorbă cu 
ca urma să vină cu maşina la aeroport, tocmai din centrul oraşului. 
Asta însemna că va trebui să aştepte vreo treizeci şi cinci de 
minute, timp în care poate lua o cafea şi un pahar de calvados. 

Valerie se conformă. 

Bărbatul care intră pe uşă era de vîrstă mijlocie, cu hainele 
boţite, de parcă nu l-ar mai fi preocupat felul în care arată. Omul 
i se adresă cu o voce obosită, dar foarte clară: 

— Am să vă rețin doar cîteva minute, doamnă. Sînt sigur că 
trebuie să vă duceti într-o mulțime de locuri şi să vedeți diverse 
persoane. 

— Aşa cum am explicat, spuse Val, privindu-l fix pe francez, 
sînt la Paris ca să contactez mai multe galerii de artă... 

— Chestiunea aceasta nu mă priveşte pe mine, o întrerupse 
bărbatul ridicînd mîinile. Vă rog să mă iertați. Nu vreau să aud 
nimic decît dacă madame va dori să vorbească după ce am să 
spun eu ce am de spus. 


*— De ce, doamnă? — Securitate. — Da, desigur, dar nu este necesar. 
- Insist sau plec imediat. — De acord. 

— De ce aţi folosit numele lui Matillon? 

— Ca introducere. Aţi fost prieteni. Pot să depăşesc episodul 
cu domnul Matillon? : 

— Chiar vă rog. 

— Numele meu este Prudhomme. Lucrez la Sûreté: Un om a 
murit într-un spital din Paris acum cîteva săptămîni. S-a spus că 
a fost ucis de fostul dumneavoastră soț, domnul Converse: 

— Ştiu acest lucru. 

— Absurd, spuse francezul calm aşezîndu- -se pe un scaun şi 
aprinzîndu-şi o țigară. Nu vă temeţi, în biroul ăsta nu sînt 
microfoane. Inspectorul şef şi cu mine am luptat împreună în 
Rezistență. 

— Omul a murit după o luptă cu fostul meu soţ. Am citit 
acest lucru în ziare şi am auzit şi la radio. Cu toate acestea, 
dumneavoastră spuneți că fostul meu soț nu este răspunzător de 
moartea acelui om. Ce vă face să credeţi? 

— Omul n-a murit în spital, a fost ucis, între două şi un sfert 
şi două patruzeci şi cinci dimineața. In acel moment, soțul 
dumneavoastră se afla în avion spre Copenhaga. Acest lucru a 
fost stabilit. 

— Ştiţi dumneavoastră? 

— Nu oficial. Cazul mi-a fost luat. Un subordonat de-al meu, 
un om cu mai puțină experiență în poliție, dar cu multe legături 
în armată a primit acest caz; mie mi s-au dat altele, „mai 
importante““. Am pus unele întrebări. N-am să vă plictisesc cu 
detalii, dar omul a murit sufocat — ceea ce nu avea nici o legătură 
cu rănile lui. Acest lucru n-a fost menţionat în raport. Intentionat. 

Valerie încercă să se controleze, în ciuda îngrijorării de care 
se simţea cuprinsă. 

— Dar ce legătură are asta cu Matillon? Cu prietenul meu, 
Matillon? întrebă ea. 

— Amprentele, răspunse francezul obosit. Au fost descoperite 
la douăsprezece ore după ce poliția de arondisment — care are 
oameni foarte buni — a examinat biroul. Şi apoi a mai fost un 
asasinat la Wesel, în Germania de Vest, în aceeaşi zi. S-au dat 
semnalmentele fostului dumneavoastră soț, iar identitatea lui a 
fost confirmată. Pe urmă, în trenul de Amsterdam — a fost găsită 
moartă o femeie cu arma în mînă — semnalmentele asasinului 
erau aceleaşi. Oare acest Converse are aripi? Zboară peste 
frontiere cum îi convine? 

— Ce încercaţi să-mi spuneți, domnule Prudhomme? 

Omul de la Sûreté trase din țigară, rupse o pagină din agenda 
lui şi scrise ceva. 

— Nu sînt sigur, întrucît nu mă mai ocup oficial de această 
chestiune. Dar dacă fostul dumneavoastră soţ nu l-a omorît pe 
omul din Paris şi nici pe prietenul dumneavoastră Matillon... pe 
câţi alţii nu i-a mai ucis, inclusiv pe ambasadorul Americii de la 
Bonn şi pe comandantul suprem al NATO? Mă întreb cine sînt 
aceşti oameni care pot impune surselor guvernamentale să 
confirme cutare sau cutare lucru, să schimbe misiunile 
personalului superior din poliţie după bunul lor plac, să modifice 
rapoartele medicale, să distrugă probele?... Sînt lucruri pe care 
cu nu le înțeleg, deoarece nu mi se dă voie să le înţeleg. De 
aceea vă dau acest număr de telefon. Nu este al biroului meu — 
ci a apartamentului în care locuiesc —, soția mea va şti cum să 
dea de mine. Reţineţi, în caz de urgență spuneţi că faceți parte 
din familia Tatianei. 


Stone şedea la birou, cu receptorul în mînă. Era singur. Fusese 
singur şi cînd primise telefonul din Charlotte, Carolina de Nord, 
de la o femeie pe care o iubise cîndva foarte mult. Dar femeia 
ieşise din „acest joc înspăimîntător“ cum îi spunea ea; el 
rămăsese, iar dragostea lor se dovedise a nu fi suficient de 
puternică. 

În clipa aceea avea legătura cu Cuxhaven, Germania 
Occidentală, printr-un fir care nu:putea fi interceptat. Această 
certitudine era una din plăcerile pe care i le oferea colaborarea 
cu Johnny Reb. 

— Bun, avem informaţii. 

— Mi-am imaginat. Aici e Stone. 

— Iar am dat peste familia Tatianei. Într-o zi va trebui să-mi 
spui mai multe despre această fascinantă familie. 

— Cândva am să-ți povestesc. 

— Parcă am mai auzit de numele ăsta prin anii "60, dar nu 
stiu ce înseamnă. 

— Ai încredere în oricine îl foloseşte. 

— Şi de ce aş face asta? 

— Pentru că indiferent despre cine ar fi vorba se bucură de 
increderea celor mai temuți judecători din lume. 

— Și cine sînt ăştia? 

— Duşmanul, Rebelule. 

— Dacă e vorba de o parabolă, yankeule, mă dau bătut. 

— Altă dată, Johnny, nu acum. Ce ai de transmis? 

— Ei bine, am văzut nenorocita aia de insuliță. Se află la mai 
puţin de treizeci de kilometri de gurile Elbei, în golful Heligoland. 
Aşa i se spune, dar în realitate este o porțiune din Marea Nordului. 

— Excelent. Ai găsit-o. 

— Nu a fost greu; se pare că toată lumea ştie de ea, dar nimeni 
nu se apropie de o anumită parte a țărmului de sud-vest. In timpul 
celui de-al doilea război mondial acolo a fost o bază de 
realimentare pentru submarine. Securitatea era atît de strictă încît 
cea mai mare parte a Comandamentului suprem german nici nu 
ştia despre ea, iar Aliaţii nu au ajuns niciodată acolo. Vechile 
structuri din beton şi oţel sînt la locul lor. Se presupune că baza 
e pustie, cu excepția cîtorva îngrijitori, care, după cîte mi s-a 
spus, nu s-ar osteni să te ajute dacă barca ta s-ar izbi de unul din 
vechile vinciuri pentru submarine. Johnny Reb făcu o pauză, 
apoi continuă: Am fost acolo noaptea trecută şi am văzut lumini, 
prea multe lumini în prea multe locuri. La vechea bază sînt mulți 
oameni, yankeule, nu numai o mînă de îngrijitori. Şi pot să pariez 
că şi Fitzpatrick al tău e tot acolo. Pe la ora două noaptea, după 
ce s-au stins toate luminile, cea mai înaltă antenă din această 
parte de lume s-a ridicat de pe un acoperiş şi a început să emită 
semnale regulate. Era un disc de felul celor care se folosesc la 
transmisiile prin satelit... Vrei să organizez o echipă? Pot s-o 
fac; în ziua de astăzi, există o mulțime de şomeri. Costurile vor 
fi minime, deoarece, cu cît mă gîndesc mai mult, cu atît apreciez 
mai mult faptul că m-ai scos din Dardanele înainte să ajungă 
pistolarii ăia acolo. Şi asta a fost chiar mai important decît faptul 
că m-ai scos din ghearele nepricopsiților ălora din Bahrain. 

— Mulţumesc, încă nu. Dacă ne năpustim acum, le arătăm ce 
cărți avem în mînecă. 

— Şi cît crezi că mai putem aştepta? Aminteşte-ţi ce a spus 
ticălosul ăla de Washburn cînd l-am înțepat. 

— Cîte date ai? 

— Mai multe decît poate absorbi căpățîna asta bătrînă, dacă 
vrei să ştii adevărul. Dar nu mai multe decît pot să accept. A 
trecut ceva timp, aşa e? Vulturii îşi închipuie că pînă la urmă o 
să prindă porumbeii. Aştia o să transforme toată lumea în 
porumbei... Ştii ceva, Stone, dacă ăştia reuşesc, o mulțime de 

oameni de pretutindeni vor sta în fotoliile lor sau se vor duce la 
pescuit spunînd: lasă-i pe bunicii ăştia în uniformă să facă treaba. 
Lasă-i pe ei să îndrepte lucrurile, să le arate rusnacilor şi 
petroliştilor cu turbane că nu mai înghiţim porcăriile lor. Să le 
arătăm că noi sîntem băieţii cei buni şi cu o grămadă de minte în 
cap. Soldaţii ăştia au curaj şi arme, corporaţiile şi conglomeratele, 
aşa că ce mă priveşte pe mine? Ce schimbare poate fi pentru 
mine, decît în bine? 

— Nu în bine, spuse Stone pe un ton de gheaţă. Oamenii de 
care vorbeşti vor deveni nişte roboți. Vom deveni cu toţii roboți, 
dacă mai rămînem în viață. Intelegi? 

— Da, răspunse J ohnny Reb, cred că am înţeles de la început. 
Înţeleg, bătrâne. Poate chiar mai bine decît tine... Las-o baltă, 
sînt înrolat. Dar ce naiba ai de gînd să faci în legătură cu Converse 
ăsta? Nu cred că o să mai iasă la suprafață. 

— Trebuie. Răspunsurile se află la el — informaţii de la prima 
mînă, cu care vom putea face rost şi de dovezi. 

— După părerea mea, omul e mort, spuse sudistul. Poate nu 
chiar în clipa asta, dar imediat după ce-l vor găsi. 

— Trebuie să-l găsim noi înaintea lor. Poţi să ne ajuţi? 

— Am început încă din noaptea cînd l-am înțepat pe maiorul 
Washburn. Norman Anthony Washburn, al patrulea, al cincilea 
sau al şaselea — am pierdut şirul numărătorii. Tu ai computerele — 
cele la care ai acces —, iar eu am străzile unde se vînd lucrurile pe 
care tu nu ai voie să le cumperi. Deocamdată, n-am aflat nimic. 

— Încearcă să găseşti ceva, pentru că n-ai greşit cînd ai afirmat 
că nu mai avem prea mult timp. Şi, Johnny, ai şi tu aceleaşi 
gînduri în legătură cu insula Schărhorn? 

— Tocmai de aia am să mai stau cîteva zile pe aici, în repaus. 
Sîntem aproape de ceva important, îmi dau seama că tîmpiţii nu 
mai au răbdare. Simt asta. 


34 


Joel puse plicul şi harta pe iarbă şi începu să adune crengi 
ca să acopere maşina lui Hermione Geyner. In cele din urmă 
strînse destule crengi şi le aruncă peste maşină. In lumina lunii, 
ceea ce se vedea părea o căpiță de fin sub un copac. Luă harta şi 
plicul şi porni pe jos spre şoseaua care se afla la o distanţă de 

două sute de metri. Conform hărţii, se afla la periferia unui oraş 
numit Appenweier, la cincisprezece kilometri de punctul de 
frontieră din Kehl, în fața Strasbourg-ului, aflat pe malul celălalt 
al Rinului. 

Incepu să alerge paralel cu şoseaua, ascunzîndu-se în iarbă 
de cîte ori vedea farurile unei maşini. Parcursese vreo şapte sau 
opt kilometri şi se simți epuizat. 

În junglă trebuia să se odihnească, deoarece odihna era o 
armă la fel de eficace ca un pistol; mintea şi ochii odihniţi 
puteau fi mai eficienţi decit armele. 

Găsi o mică rîpă de la marginea drumului, se culcă între 
nişte bolovani şi adormi. 


Valerie ieşi din clădirea aeroportului Charles de Gaulle la 
brațul ofițerului Prudhomme, după ce acceptase bucăţica de hîrtie 
cu numărul de telefon al acestuia, fără să-i spună nimic. Ajunşi 
în dreptul unui taxi, Prudhomme opri şi se întoarse spre ea. 

— Am să vorbesc clar, doamnă. Puteţi să luaţi un taxi de aici, 
sau îmi puteți permite să vă conduc eu unde doriţi, poate la o 
altă stație de taxiuri din oraş, oriunde. Aşa îmi voi da seama 
dacă vă urmăreşte cineva. 

— O să vă daţi seama? 

— În treizeci şi doi de ani de meserie cel mai prost om învață 
cîte ceva. 

— Accept invitația dumneavoastră, îl întrerupse Val. Sînt 
foarte obosită. Aş prefera un hotel mic. Pont Royal, îl cunosc. 

— O alegere excelentă, dar trebuie să vă spun că soția mea ar 
fi încîntată să vă aibă ca oaspete. 

— Timpul meu trebuie să-mi aparțină numai mie, domnule, 
spuse Valerie, urcîndu-se în mașină. 

— D'accord. 

— De ce faceți asta? întrebă ea, în timp ce Prudhomme se 
aşeza la volan. Soţul meu era avocat — este avocat. Regulile nu 
pot diferi prea mult. Nu faceți parte dintre ei — dacă ştiu ceea ce 
presupuneți dumneavoastră? 

— Nu doresc decît să-mi dați telefon şi să-mi spuneți că sînteți 
rudă cu familia Tatianei. Acesta este riscul şi recompensa mea. 


Converse se uită la ceas. Era ora şase dimineața şi soarele 
inundase brusc rîpa. Jos se auzea susurul unui pîrîu. Joel îşi 

făcu toaleta, afundîndu-şi fața în apa curată şi rece. Trebuia să 
se mişte; mai avea de străbătut încă șapte kilometri pînă la 
frontieră. 

Ajuns la Kehl, îşi cumpără un aparat de ras, gîndindu-se că 
un preot trebuie să arate civilizat, chiar dacă este nevoit să 
călătorească în condiții dificile. Se bărbieri la o toaletă publică, 
apoi luă feribotul spre Strasbourg. Vameşii dovediseră respect 
față de gulerul lui clerical şi față de chipul lui marcat, fără îndoială, 
de jurămîntul de sărăcie. Joel se trezi că binecuvîntează cîțiva 
bărbați şi cîteva femei, în timp ce trecea prin clădirea vămii. 

Ajuns în strada aglomerată, îşi zise că primul lucru pe care 
trebuie să-l facă era să se ducă la un hotel, să facă un duş pentru 
a îndepărta urmele celor două zile de spaimă şi violență, să-şi 
dea hainele la curățat 'sau să-şi cumpere altele. Un preot sărac 
nu avea ce căuta într-o stațiune ca Chamonix. In schimb, unul 
îmbrăcat corespunzător era chiar dezirabil. Converse de decise 
să rămînă tot preot — decizie bazată tot pe experienţa lui de jurist. 
Să pîndeşti mai repede, să anticipezi ceea ce va face adversarul 
şi să nu te comporţi cum se aşteaptă el. Hăitaşii Aquitaniei se 
aşteaptă ca el să-şi schimbe uniforma de preot, care fusese ultima 
lui deghizare. Va rămîne tot preot. In Franţa erau foarte mulți 
preoți şi această deghizare îl avantaja. 

Se înregistră la hotelul Sofitel din Piaţa St Pierre-le-Jeune 
şi, fără să stea prea mult pe gînduri, îi explică recepţionerului că 
avusese trei zile grele, în care călătorise tot timpul, rugîndu-l să 
aibă amabilitatea de a-i face rost de cîteva lucruri absolut 
necesare. Făcea parte dintr-o parohie foarte înstărită din Los 
Angeles — bancnota de o sută de dolari îşi făcu efectul. Costumul 
îi fu curăţat şi călcat într-o oră, i se aduseră două cămăşi noi cu 
guler clerical de la un magazin „din nefericire foarte departe de 
noi“, ceea ce însemna că trebuise să mai plătească ceva în plus. 
Sumele plătite pentru urgenţe erau o adevărată mană cerească 
pentru hotelier. Fără îndoială că preotul cel bronzat cu pete pe 
față şi cereri ciudate contra cronometru provenea dintr-o parohie 
foarte înstărită. Merita să-şi dea osteneala. Sosise la hotel la ora 
opt şi jumătate dimineaţa şi la zece era gata să pornească la 
drum spre Chamonix. 

Nu putea risca să ia un avion sau un tren, deoarece acestea 
crau supravegheate. Mai devreme sau mai tîrziu maşina lui 
Hermione Geyner va fie găsită, iar direcţia, poate chiar destinația 

lui aveau să fie cunoscute. Alarma Aquitaniei va suna de-a lungul 
celor trei frontiere — Germania, Elveţia, Italia. Trebuia să se 
deplaseze cu maşina. Îl chemă din nou pe recepționerul binevoitor 
care îi aduse aproape imediat o maşină de închiriat, pentru un 
drum pe care monseniorul urma să-l facă la Geneva. 

Evident, nu avea intenţia să treacă frontiera spre Geneva, ci 
să ocolească graniţa. Va ajunge la poalele mărețului Mont Blanc 
la ora patru şi jumătate după-amiaza, cel mult la cinci. La volanul 
maşinii, Joel ieşi din Strasbourg şi porni pe Autostrada Alpină 83. 


Valerie se trezi imediat ce primele raze de lumină răzbătură 
în camera ei dinspre bulevardul Raspail. Nu dormise. Stătuse 
întinsă în pat, cîntărind în minte cuvintele stranii ale francezului 
de la Sûreté care nu putea vorbi oficial. Se simţise tentată să-i 
spună adevărul, dar ştia că nu o poate face pînă cînd se convinge 
că nu e vorba de o capcană. Cuvintele i se păreau sincere — 
exprimau propriul lui adevăr, nu al altcuiva... Zelefonează și 
spune că eşti rudă cu Tatiana. Aceasta este dorința şi răsplata 
mea. 

O să discute întîi cu Joel. Dacă omul nu era o momeală întinsă 
de Aquitania, însemna că în strategia lor exista o fisură de care 
generalii nu ştiau nimic. Deocamdată trebuia să manifeste 
prudență. 

Se informase asupra zborurilor interne asigurate de Air 
France încă din avionul cu care venise de la Los Angeles şi ştia 
cum va ajunge pînă la Chamonix. Touraine Air avea patru zboruri 
zilnice spre Annecy, aeroportul cel mai apropiat de Chamonix şi 
de Mont Blanc. Sperase să poată obține un bilet la zborul de la 
ora şapte dimineața, dar intervenţia neaşteptată a lui Prudhomme 
şi faptul că agenția nu dispunea de locun o făcuseră să-şi schimbe 
planul. Era vară şi Mont Blanc reprezenta un punct de atracție 
pentru turişti. Reuşi să obțină un loc pe lista de rezervă a cursei 
de la ora unsprezece. Era mai bine să se ducă la Orly şi să se 
amestece în mulțime, aşa cum îi recomandase Joel. 

Luă ascensorul şi cobori în holul mare, plăti factura de la 
hotel în numerar şi ceru un taxi. 

— A quelle heure, Madame? 

— Maintenant, s "il vous plaît. 

— Dans quelques minutes. 

— Mergi. 

Taxiul sosi şi Val ieşi din hotel; şoferul, încă somnoros, nu 
cobori din maşină, mulțumindu-se s-o salute. 

— La Orly, vă rog. 

Şoferul porni maşina, ajunse la colț şi răsuci brusc volanul 
spre stînga, întorcînd cu intenția de a merge în sens invers. Fusese 
convins că în intersecţie nu e nimeni, dar se înşelase. 

Din spate o maşină îi ciocni violent. Şoferul frînă, şocat şi 
înspăimântat, şi taxiul viră spre trotuar. Val fu aruncată înainte, 
spre locul din față. Făcea eforturi să se ridice cînd şoferul cobori 
trîntind portiera şi începu să țipe la cei din spate. 

Dintr-o dată, portiera din spate dreapta se deschise şi fața 
trasă a lui Prudhomme apăru deasupra ei; o şuviță de sînge îi 
şiroia pe frunte. 

— Acum plecaţi, madame, oriunde doriţi să vă duceti. Nimeni 
1-0 să vă mai urmărească. 

— Dumneavoastră... Aţi stat aici toată noaptea! M-aţi aşteptat 
pe mine, m-aţi păzit. Dumneavoastră ați lovit maşina aceea. 

— Nu avem timp. Am să-l trimit înapoi pe şoferul 
dumneavoastră. Trebuie să-mi fac raportul şi să împrăştii nişte 
„lucruri“ prin maşina omului. Dumneavoastră trebuie să plecați. 
Acum, înainte să-şi dea seama ceilalți. 

— Numele acela! strigă Valerie. Este Tatiana? 

— Da. 

— Vă mulțumesc. 

— La revedere. Bonne chance! 

Prudhomme se ghemui şi se depărtă de portieră, îndreptîndu-se 
înapoi către cei doi francezi care se certau în spatele taxiului. 


La ora trei şi douăzeci după-amiaza Converse văzu un 
indicator: St Julien en Genevois — 15 km. Ocolise frontiera cu 
Elveţia şi autostrada spre Chamonix se afla chiar în fața lui, la 
est de Geneva. Va ajunge la Mont Blanc în ceva mai mult de o 
oră; reuşise! Condusese așa cum n-o mai făcuse niciodată în 
viață; puternicul Citroën răspundea comenzilor mîinii lui de pilot, 
iar mintea lui se concentrase exclusiv asupra fişiei de asfalt care 
şerpuia în curbe dificile. Se oprise să realimenteze la Pontarlier, 
unde băuse un ceai fierbinte de la un automat. Întrucît părăsise 
autostrada şi o luase pe drumurile de munte, viteza de deplasare 
depindea de acuratețea şi spontaneitatea reacțiilor lui. Mai am o 
oră. Sper să fii acolo, Val. Să fii acolo, iubirea mea! 

Furioasă, Valerie se uită la ceas şi îi veni să țipe — la fel ca 
dimineaţa în aeroportul Orly. Era ora patru şi zece după-amiaza 
şi toată ziua avusese parte de necazuri: accidentul de pe 
bulevardul Raspail, revelaţiile lui Prudhomme conform cărora 
fusese urmărită, şi sosirea la Annecy cu zborul de ora unu de 
la Paris, întîrziat din cauza unei uşi de la compartimentul de 
bagaje care se stricase. Nervii îi erau întinşi la maximum, dar 
nu-şi putea permite să-şi piardă controlul. Ar fi atras atenția 
asupra ei. 

La cursa de la ora şapte nu erau locuri, iar cea de la ora 
unsprezece era supraaglomerată. Val se înfurie și ridică tonul, 
atrăgînd atenţia celor din jur. Disperată, recursese la o încercare 
de mituire, şi reuşise să-l enerveze pe funcționar, care oricum 
nu-i putea satisface cererea. Pasagerii de la coadă o priveau 
dezaprobator, cu acel dispreţ sfidător pur galic. Nu va ajunge la 
Chamonix în viață dacă va continua să se poarte aşa, îşi spuse 
Val şi acceptă un bilet pentru zborul de ora unu. 

Avionul aterizase la Annecy cu mai bine de o jumătate de 
oră întîrziere. Imbulzeala din staţia de taxiuri o determină să se 
poarte într-un mod care nu-i era caracteristic. Fiind o femeie 
relativ înaltă, ştia ce efect poate obține atunci cînd priveşte de 
sus la cei din jurul ei: femeile, ca şi bărbaţii, erau intimidate, iar 
aceştia din urmă excitaţi sexual. Reuşise în felul acesta să ocupe 
un loc ceva mai în față la coada pentru taxiuri, care era foarte 
lungă. Apoi privise spre dreapta. La capătul peronului aşteptau 
limuzinele, ai căror şoferi stăteau rezemați de vehiculele lor 
strălucitoare, discutînd între ei. Ce naiba era cu ea? leşi din 
rînd, îşi deschise poşeta din mers şi o luă la fugă. 

La Chamonix exista un loc rezervat vehiculelor oficiale şi 
minibuzurilor turistice. Cobori din limuzină şi porni grăbită pe 
bulevardul larg şi aglomerat. Vedea în depărtare terminalul mare 
şi roşu al cabinei de teleferic. Undeva, deasupra norilor, o aştepta 
Joel. Joel al ei. Renunță să se mai controleze şi o luă la fugă. Să 
fii acolo sus, iubitul meu! Să fii în viață, iubitul meu, singurul 
meu iubit. 


Era ora cinci fără zece cînd Converse intră în parcare. 
Autostrada fusese foarte aglomerată, din cauza unui pod uriaş 
aflat în construcţie, care limita viteza de deplasare. Incercase să 

profite de fiecare breşă ivită pentru a ocoli şi a depăşi maşinile 
din față. In sfîrşit ajunsese. Era la Chamonix. Incepu să alerge, 
respirînd cu greutate, inhalînd lacom aerul curat de munte. Uită 
de oboseală, căci acolo trebuia să fie ea. Te rog, Val, să fii acolo! 
Te rog să reuşeşti! Te iubesc aşa de mult... la naiba, am atit de 
mare nevoie de tine! Să fii acolo! 


Val stătea în fața cabinei telefericului şi munţii formau parcă 
o barieră albă împotriva tuturor grijilor de pe pămînt. Tremura 
din cauza aerului rece, dar continua să aştepte lîngă balustrada 
de piatră, în apropierea unui telescop puternic prin care turiştii 
puteau să admire minunățiile lumii alpine. Era îngrozită la gîndul 
că Joel nu va veni, că nu va putea să vină. 

Venea ultima cabină. După ce soarele apunea, transportul 
pe cablu înceta. În afară de barman şi cei cîțiva clienţi de la bar, 
ea era singura care mai rămăsese. Joel! Ti-am spus să 
supravietuieşti! Te rog să faci cum ţi-am spus, iubitul meu — 
singurul meu iubit! Singura mea dragoste! 

Cabina se opri scrîşnind. Lui Vali se păru că e goală. Apoi 
ieşi un bărbat înalt, în haine de preot şi totul căpătă din nou sens. 
Val fugi în întîmpinarea lui. Se îmbrăţişară strîns, aşa cum nu se 
îmbrățişaseră niciodată pe vremea cînd fuseseră soț şi soție. 

— Eşti în viaţă, eşti aici! Ai făcut aşa cum te-am rugat eu! 
şopti Val cu ochii plini de lacrimi. 

— Am făcut ceea ce trebuia ca să ajung la tine. 

Dormiră îmbrăţișaţi, uitînd de lumea pe care trebuia s-o 
înfrunte a doua zi. Acum contau doar ei doi. Aveau cîteva ore de 
stat împreună, în care, printre şoapte şi sărutări, încercau să 
înțeleagă de ce şi cît au pierdut, fiecare asigurîndu-l pe celălalt 
că aşa ceva nu se va repeta. 

Cînd sosi dimineața, amîndoi îşi amintiră că lumea avea două 
fațete — una pe care o cunoşteau ei şi o alta pe care o doreau 
generalii Aquitaniei. 

Comandară un mic dejun continental şi multă cafea. 

În timp ce Val se pieptăna, Joel se duse la fereastră şi privi 
oraşul. Străzile erau spălate, pajiştile stropite, iar vitrinele 
străluceau în soare. Chamonix se pregătea pentru avalanşa de 

turişti din timpul verii. Converse îşi zise că avuseseră noroc. 
Incercaseră la cîteva hoteluri pînă să găsească o cameră. „Pentru 
numele lui Dumnezeu, scoate-ţi gulerul ăla de la gît!“ îi şoptise 
Valerie. Nici unul din hoteluri nu avea nimic, dar al patrulea, 
Croix Blance Inn, tocmai primise o anulare. 

Val se apropie şi îşi sprijini capul de umărul lui. 

— Am să ies mai tîrziu să-ţi cumpăr nişte haine. 

— Ce dor mi-a fost de asta, spuse el şi se întoarse, îmbrățişînd-o. 

— Ne-am regăsit, dragul meu. Asta e tot ce contează. În clipa 
aceea se auzi o bătaie în uşă. Trebuie să fie chelnerul, zise Val şi 
deschise. 

Se aşezară unul în faţa celuilalt la măsuța mică de marmură 
din dreptul ferestrei. Era timpul să acţioneze. Joel puse o foaie 
de hîrtie cu antetul hotelului lîngă ceaşca de cafea şi luă un pix 
cu numele hotelului pe el. 

— Tot nu pot înţelege ce s-a întîmplat cu mătuşa mea, spuse 
Val. Cum de nu mi-am dat seama? 

— Mi-am pus şi eu aceeaşi întrebare, zîmbi Converse. 

— Mă mir că nu m-ai aruncat din cabina telefericului. 

— Mi-a trecut prin minte de vreo două ori, glumi Joel. 

— Dumnezeule, ce proastă am fost! 

— Nu, ai fost disperată, o corectă Joel. Ca şi ea, de altfel, 
te-ai agăţat de orice pentru a primi ajutor. Aşa cum ea se agăța 
de orice posibilitate de a se întoarce în timp, la zilele care au 
însemnat ceva în viața ei. O persoană poate fi foarte convingătoare 
într-o asemenea situație. A găsit cuvintele cele mai potrivite, 
frazele acelea bombastice pe care le-ai auzit toată viața. Ai crezut-o. 
ȘI eu aş fi crezut-o. 

— Eşti nemaipomenit atunci cînd încerci să fii drăguţ, dragul 
meu. la-o mai uşor, e abia dimineaţă. 

— Vorbeşte-mi despre Sam Abbott. 

— Da, bineînţeles, dar înainte de asta vreau să ştii că nu sîntem 
singuri. Există un om la Paris, un inspector de la Sûreté care ştie 
că nu l-ai omorît tu pe René şi nici pe aşa-zisul şofer de la hotelul 
George V. 

Uluit, Joel se aplecă în față, peste ceaşca de cafea. 

— Dar l-am ucis pe omul acela. Dumnezeu mi-e martor că 
nu am dorit acest lucru; am crezut că vrea să scoată un pistol, nu 
un aparat de radio mobil. M-am luptat cu el, l-am izbit cu capul 
de perete şi a murit din cauza traumatismelor craniene. 


558 


— Nu, n-a murit din cauza asta. A fost ucis în spital. A fost 
sufocat. Moartea nu s-a datorat rănilor. Mi-a spus Prudhomme. 
După cum susține el, dacă nu l-ai ucis pe şofer şi nici pe René, 
probabil că nici pe alţii nu i-ai ucis. Crede că ți s-a înscenat 
ceva; nu ştie în ce scop și nici nu înțelege de ce au fost distruse 
probele sau cum de au fost găsite dintr-o dată acolo unde nu 
fuseseră la început — e vorba de amprentele din biroul lui Matillon. 
Omul vrea să ne ajute; mi-a dat un număr de telefon la care 
poate fi găsit. 

— Putem avea încredere în el? întrebă Joel, notînd ceva pe 
foaia de hîrtie. 

— Aşa cred. A făcut ceva cu totul remarcabil în dimineaţa 
aceasta, dar ajungem şi acolo. 

— Omul de la George V, spuse Converse blînd. Colaboratorul 
lui Bertholdier. De acolo a început urmărirea mea. E ca şi cînd 
cineva şi-ar fi dat seama de oportunitatea momentului, de o 
posibilă strategie şi n-ar fi vrut să scape ocazia. „Să-l etichetăm 
drept ucigaş, poate că o să ne servească la ceva! Nu ne costă 
altceva decît o viață de om.“ Iisuse! Joel îşi aprinse o țigară. 
Continuă, spuse el. Intoarce-te la Sam. Ce e cu el? 

Valerie îi povesti totul, începînd cu nebunia de la hotelul 
St Regis din New York — telefonul pe care îl primise, tînărul 
care alergase pe scări, ofițerul care fugise după ea pe stradă. 

— Poate că oamenii aceia erau cei pe care îi căutăm noi şi 
telefonul era tot de la ei. 

— Ce? Cum aşa? Primul arăta ca un Hitlerjugend, iar celălalt 
era în uniformă! 

— Cei mai mulți dintre oamenii în uniformă doresc să scape 
de generalii Aquitaniei. Aminteşte-ţi de Fizpatrick şi de cele patru 
dosare provenite din cercurile înalte ale armatei, judecînd după 
cantitatea şi calitatea informației. Connal considera că e vorba 
de o contribuţie foarte importantă a serviciilor armatei. Poate că 
partenerii mei necunoscuţi de la Washington au început să scoată 
capul din ascunzătoare. Scuză-mă, continuă. 

Val îi povesti despre întîlnirea de la cîrciuma din Las Vegas, 
de faptul că Sam se căsătorise şi era tatăl a două fetițe adorabile. 
Joel asculta atent, încercînd să surprindă o întorsătură de frază, 
o semnificaţie de care să se poată agăța, un fir pe care să poată 
merge. Dintr-o dată ridică mîna şi Val înțelese că trebuie să se 
oprească. 

— Urma să mergeţi la Washington toți trei? 

— Da. 

— Tu, Sam şi a treia persoană cu care voia să vorbească, să 
se vadă, omul despre care a spus că va şti ce trebuie să facă. 

— Da. Omul care a pus să fie ucis. A fost singurul cu care a 
vorbit Sam. 

— Dar Abbott avea încredere în el. „Cu viața mea“, cred că 
aşa ai spus. 

— Sam a spus aşa, îl corectă Valerie. Dar s-a înşelat. 

— Nu neapărat. Sam era amabil, dar greu de păcălit. şi alegea 
prietenii cu mare grijă; nu avea prea mulţi pentru că ştia că gradul 
lui nu inspiră prea multă încredere. 

— Dar n-a vorbit cu nimeni altcineva... 

— De asta sînt sigur, însă s-ar putea s-o fi făcut celălalt. Ştiu 
cîte ceva despre vestitele conferinţe de la Washington — şi asta 
este exact ceea ce voia să spună Sam atunci cînd ţi-a spus că se 
duce acolo. Sînt întâlniri la care trebuie să se întîmple ceva, să se 
folosească cuvinte dure pentru a se croi o breşă în hăţişul 
birocraţiei. Fără îndoială că numele lui Sam a fost pus în față — 
căci el avea şi statutul şi gradul necesar — după care s-a rostit 
probabil numele meu, al tău sau al lui Delavane; oricare din ele 
a fost suficient. Converse luă pixul. Cum îl cheamă? 

— Dumnezeule mare, spuse Val închizînd ochii şi frecîndu-se 
cu degetele pe frunte. Stai să mă gîndesc... Alan, primul nume 
era Alan... Alan Metzger? Metland...? 

— Ţi-a spus gradul, sau alt titlu? 

— Nu. Metcalf! Alan Metcalf, asta e! 

Joel scrise numele. 

— Foarte bine, haide să trecem la omul de la Sûreté. 

Incepu să-i relateze comportamentul ciudat al ofițerului de 
la Imigrări, care se soldase cu întîlnirea ei cu Prudhomme, cel 
şifonat şi obosit. Ajunse la sfîrşitul revelaţiilor uluitoare ale 
francezului repetîndu-se, dar adăugînd toate detaliile pe care le 
omisese la început. Cînd termină, Converse ridică mîna pentru 
a doua oară şi rămase cu gura căscată de mirare. 

— Familia Tatianei? întrebă el parcă nevenindu-i să creadă. 
Eşti sigură? 

— Absolut sigură. L-am întrebat ieri din nou. 

— leri? 

— Da. A stat toată noaptea de veghe în faţa hotelului şi 

dimineaţă devreme, cînd am plecat cu un taxi, a ciocnit maşina 
care ne urmărea. Mi-a spus să plec imediat de acolo. Atunci 
l-am rugat să repete numele. 

— Acelaşi nume pe care mi-a spus şi René să-l folosesc cu 
Cort Thorbecke la Amsterdam. „Spune că faci parte din familia 
Tatianei.“ Aceste au fost instrucţiunile lui. 

— Ce înseamnă asta? 

— René nu mi-a dat prea multe amănunte, dar cred că am 
prins mesajul. Se pare că e un fel de parolă care îți conferă acces 
la un anumit nivel de informaţie, interzisă pentru nouăzeci și 
nouă la sută din cei care o doresc. 

— De ce? 

— Pare o nebunie, dar Matillon mi-a spus că cei care fac 
parte din familia Tatianei se bucură de încrederea celor mai 
suspicioşi oameni din lume — oameni care nu-şi pot permite să 
preşească. 

— Cine sînt ăştia, Dumnezeule? 

— Ruşii. Comisarii de la Kremlin care au trimis bani brokerilor 
din Vest ca să-i investească. 

— Ai dreptate, spuse Val. E o nebunie. 

— Dar după cum vezi, funcționează. Oameni cumsecade care, 
dintr-un motiv sau altul, s-au trezit într-o lume pe care probabil 
că o urăsc, unde nu ştiu niciodată în cine pot avea încredere şi de 
aceea şi-au elaborat un cod al lor. Dacă eşti membru al familiei 
Tatianei înseamnă că ai un fel de legitimaţie. Nu este numai un 
semnal de alarmă, este mai mult decît atât. Înseamnă că oricine 
emite acest semnal are dreptate, în pofida a ceea ce s-ar părca să 
fi făcut. Pun pariu că este vorba de un cerc foarte restrîns. Renc 
şi Prudhomme fac parte din el. Pentru noi este o cheie. Putem 
avea încredere în el. 

— Te simți ca în fața Curţii, aşa e? spuse fosta doamnă 
Converse, luîndu-l de mînă. 

— Nu cunosc altă modalitate. Fapte, nume, tactică; undeva 
trebuie să fie o breşă, o cale pe care să putem pătrunde, pe care 
trebuie să mergem. Repede. 

— Eu aş începe cu Prudhomme, spuse Val. 

— O să-l sunăm şi pe el, însă vom lua lucrurile la rînd. Există 
două telefoane în apartamentul ăsta? Fosta mea soție mi-a dat 
prea mult de lucru aseară şi n-am observat. 

— Probabil că acum este însărcinată. 

— Ce grozav ar fi! 

— Ia-o uşurel, băiete. Da, mai este încă un aparat în baie. 

— Vreau să-i dai telefon acestui Metcalf, Alan Metcalf din 
Las Vegas. O să obținem numărul de la informaţii. Eu am să 
ascult convorbirea la celălalt aparat. 

— Şi ce să-i spun? 

— Ce nume ai folosit în cazul lui Sam? 

— Cel pe care ţi l-am spus. Parquette. 

— Suni şi îi spui cine eşti, nimic altceva. Lasă-l pe el să facă 
prima mişcare. Dacă am greşit, o să-mi dau seama, amîndoi o 
să ne dăm seama şi o să închidem. 

— Dar dacă nu este acolo? Dacă dau peste nevastă-sa sau 
peste o prietenă sau un copil? 

— [ți laşi repede numele şi spui să vei reveni peste o oră. 


Civilul şedea pe canapea, cu picioarele sprijinite pe măsuța 
de cafea. In faţa lui, în cele două fotolii, şedeau căpitanul din 
armata terestră şi un tînăr locotenent de la Marină, ambii în haine 
civile. 

— Deci ne-am pus de acord, spuse Stone. Încercăm cu acest 
Metcalf şi să sperăm că va ieşi bine. Dacă greşesc — dacă greşim 
— s-ar putea să ne dea de urmă, să nu vă faceți iluzii, ați fost văzuți 
aici şi puteți fi identificaţi. Dar, aşa cum v-am spus, există momente 
în care trebuie să-ți asumi riscuri pe care altfel nu le-ai accepta. 
Aţi ieşit din zona de siguranță şi speraţi să treceţi repede pe aici, 
dar nu vă pot promite că veţi reuşi. Telefonul acesta este 
înregistrat la un alt număr, un hotel din partea cealaltă a oraşului, 
aşa că detectarea va fi întîrziată, atît cît va fi necesar pentru a 
verifica fiecare cameră. După ce vor termina cu asta, orice 
telefonist cu experienţă se poate duce în pivniță ca să găsească 
aparatul de interceptare. 

— Cît timp am avea în acest caz? întrebă ofițerul. 

— Este unul dintre cele mai mari hoteluri din New York, 
răspunse civilul. Cu oarecare noroc, douăzeci şi patru pînă la 
treizeci şi şase de ore. 

— Dă-i drumul! porunci marinarul. 

— O, pentru Dumnezeu, spuse căpitanul, trecîndu-şi mîna 
prin păr. Sigur că da, încearcă cu el. Dar nu înțeleg de ce faci 
asta. 

— Calculul probabilităților. A fost o informaţie de rutină uşor 

de obţinut. Abbott îşi nota programul zilnic foarte meticulos. 
S-a constatat că lua foarte des masa de prînz cu Metcalf şi cele 
două familii cinau adesea împreună, fie la Abbott, fie la Metcalf 
acasă. Cred că avea încredere în omul ăsta; pe de altă parte, 
Metcalf lucra în serviciul de informaţii şi era logic să i se adreseze. 
Ar mai fi ceva. Ca şi Converse, au fost prizonieri de război în 
Vietnam. 

— Atunci dă-i drumul! strigă locotenentul de marină. 

— Iisuse Hristoase, dar mai găseşte şi alte cuvinte! spuse 
căpitanul. 


— Este un robot! strigă Val, acoperind microfonul. 

Joel ieși din baie. 

— O oră, şopti el. 

— Peste o oră, spuse ea. Domnişoara Parquette va reveni 
peste o oră. 

— Şi din oră în oră după aceea, adăugă Converse, privind 
telefonul. Nu-mi place treaba asta. Acolo e ora unu noaptea şi 
dacă are o soţie şi copii ar trebuie să fie cineva prin preajmă. 

— Sam n-a vorbit de nici un fel de soție sau copii, cu excepția 
alor săi. 

— Nu avea nici un motiv s-o facă. 

— Pot fi multe explicaţii. 

— Sper că nu este cea la care mă gîndesc eu, spuse Joel. 

— Lasă-mă să-i telefonez lui Prudhomme. 

— Incă nu. 

— De ce nu? 

— Avem nevoie de altceva, el are nevoie de altceva. 

Privirea lui Converse căzu pe plicul gros adresat lui Nathan 
Simon, aflat pe birou, alături de paşaportul lui fals. 

— Dumnezeule, s-ar putea să avem ce ne trebuie, spuse el 
calm. A fost aici tot timpul şi nu l-am văzut. 

Val îi urmări privirea. 

— Analiza pe care ai făcut-o pentru Nathan? 

— Este cel mai bun material pc care l-am redactat vreodată, 
dar nu are caracter juridic. Nu sc referă la temeiuri legale decît 
foarte pe larg, în sens abstract, fără nici un fel de probe care să 
sprijine acuzaţiile. Se ocupă însă de ambițiile perverse ale unor 
oameni puternici care doresc să schimbe legile, să înlocuiască 
guvernele, să pună în locul lor o dictatură militară şi toate acestea 

în numele menţinerii păcii şi ordinii pe care tot ei vor fi chemaţi 
s-o păstreze. Iar dacă „a compromite“ înseamnă a ucide, dacă 
intenționează să lanseze o serie de asasinate o vor face. 

— Ce vrei să spui, Joel? 

— Dacă e vorba să elaborez un dosar, atunci e bine s-o fac 
așa cum mă pricep eu — de la premise la concluzii bazate pe 
declaraţii sub prestare de jurământ — depoziții —, începînd cu a 
mea şi terminînd cu cele din perioada de audiere premergătoare. 

— Ce naiba spui? 

— Vorbesc despre lege, doamnă Converse, spuse Joel, luînd 
plicul. Şi despre ceea ce trebuie să însemne ea. Pot să folosesc 
aproape tot ce este aici — evident, într-o altă formă. Bineînţeles 
că am nevoie şi de alte depoziţii pe care să le coroborez cu a 
mea; cu cît mai multe, cu atît mai bine. Abia atunci îl vom chema 
pe acest Prudhomme şi vom intra în familia Tatianei. Apoi să 
sperăm că vom da şi de prietenul lui Sam, Metcalf, care sper să 
ne ofere ceva. Şi, în sfîrşit, am să vreau să examinez cel puţin pe 
doi dintre presupuşii acuzaţi — probabil pe Leifhelm şi Abrahms, 
poate chiar şi pe Delavane. 

— Ai înnebunit! strigă Valerie. 

— Nu, n-am înnebunit, declară Converse calm. Am nevoie 
de ajutor, sînt conştient de acest lucru. Posed însă suficienți bani 
ca să angajez o armată întreagă de ticăloşi, iar după ce 
Prudhomme va înţelege acest lucru, va fi în stare să ne arate 
unde se află sala de şedinţe. Avem multe de făcut, Val. 
Tribunalelor le plac actele întocmite impecabil. 

— Pentru numele lui Dumnezeu, Joel, vorbeşte englezeşte. 

— Eşti o romantică, doamnă Converse, spuse Joel apropiindu-se 
de ea. Astea sînt piesele şi şuruburile unei maşinării pe care n-o 
găseşti în peisajele marine. 

— Care şi ele trebuie mai întîi schițate, iubitule. Iar culorile 
trebuie potrivite, asamblate, echilibrate... Ce tot vrei să spui? 

— O stenografă — o secretară autorizată; poți să găseşti aşa 
ceva? O persoană care să fie dispusă să stea aici toată ziua şi 
jumătate din noapte dacă e nevoie. Oferă-i de trei ori prețul 
obişnuit. 

— Dacă găsesc aşa ceva pe aici. Ce naiba vrei să-i povesteşti? 

Joel ridică din sprîncene şi se îndreptă spre fereastră. Apoi 
se întoarse spre ea: 

— O să scriem un roman. Primele douăzeci sau treizeci de 

pagini trebuie să fie citite ca un viitor dosar juridic, pentru un 
viitor proces. 

— Bazat pe fapte reale, pe oameni reali despre care citeşte 
toată lumea? 

— Este un nou gen de literatură, dar nimic altceva decît un 
roman. Asta e tot ce trebuie să ştie secretara. 


La New York, Stone era din nou singur. Locotenentul de 
Marină şi căpitanul plecaseră la birourile lor din Washington. 
Era mai bine aşa; nu-l puteau ajuta şi cu cît erau mai puţin văzuți 
în preajama apartamentului, cu atît aveau mai multe şanse să 
scape nedepistaţi, dacă se întîmpla ceva. Şi putea să se întîmple 
oricînd, asta îi era lui Stone la fel de limpede ca şi faptul că Alan 
Metcalf reprezenta arcuşul fără de care nu puteau începe 
concertul. 

— Fără el, aşa cum ar fi spus cîndva Johnny Reb, nu iese nici 
un sunet din vioară. 

Dar cum să ajungă la el? se întreba fostul ofițer de informaţii 
de la CIA. Omul dispăruse de la Nellis. Asta i se spusese, şi pe 
un ton foarte iritat. 

Stone înţelesese. Metcalf ştia acum ce ştiau ei şi nu era 
dispus să joace ca la carte, după regulamente. Asta dacă mai 
era în viață. Stone înţelese, de asemenea, ce se întîmplase cînd 
începuse să dea peste roboţi care răspundeau la telefon. 
Echipamentul era adaptabil şi sofisticat, prin amabilitatea 
contribuabilului american şi una dintre cele mai bune investiții. 
Metcalf va juca bine — dacă mai trăia şi era priceput în meserie. 
Va recurge la o telecomandă şi va programa şi reprograma, 
ascultînd ceea ce doreşte să asculte, ştergînd ceea ce doreşte 
să şteargă şi lăsînd anumite informaţii, care să inducă în eroare. 
Va trebui să existe şi un cod, schimbat probabil zilnic, care 
dacă nu este inserat corect produce topirea benzii în zece 
secunde — aparatură standard. Asta dacă era priceput în meserie 
ŞI dacă mai trăia. 

Stone conta pe faptul că era bun în meserie şi că trăia. Nu 
avea nici un motiv să se îndoiască. Tocmai de aceea Stone îi 
lăsase un mesaj pe robot la ora şase şi jumătate, adică acum o 
oră. Alesese un nume pe care soţia lui Converse — fosta lui soție 
— trebuia să-l fi transmis lui Samuel Abbott. Marcus Aurelius 
reapare. Răspunde şi şterge, te rog. Apoi Stone dăduse numărul 

de telefon de la apartamentul care, dacă era depistat, ar fi condus 
la Hotel Hilton de pe Strada 52. 

Mai exista încă un om la care ar fi dorit Stone să ajungă, dar 
acesta se afla „în concediu, nu avem nici o posibilitate de a lua 
legătura cu el“. Era clar că mințeau, dar pentru a demonta această 
minciună ar fi trebuit să spună mai mult decît dorea. Omul era 
Derek Belamy, şeful Operaţiunilor secrete de la MI6, din Anglia, 
unul dintre puţinii prieteni adevărați pe care îi avusese Stone cît 
lucrase la CIA. Belamy îi fusese prieten, încît pe vremea cînd 
Stone era şeful agenţiei CIA de la Londra. Englezul îi spusese 
pe șleau să-şi ia un concediu înainte de a fi declarat drept alcoolic 
irecuperabil. 

Cunosc un doctor care o să afirme că ai avut o cădere 
nervoasă, Peter. Am o vilă pentru oaspeți în Kent. Stai acolo şi 
fă-te bine, bătrîne. 

Stone refuzase şi aceasta fusese decizia cea mai distructivă 
din viața lui. Urmase coşmarul alcoolismului pe care i-l prezisese 
Belamy. 

Stone nu-l căuta acum pentru a-i mulțumi, ci pentru mintea 
lui strălucită, pentru ideile admirabile care se ascundeau în spatele 
unei înfățişări plăcute, dar prozaice. Derek Belamy avea în cap 
pulsul Europei, şi putea să miroase o operaţie ca cea a lui 
Delavane dacă îi oferea elementele de bază. Să sperăm că le 
simte deja în Irlanda unde probabil că se afla acum. Mai devreme 
sau mai tîrziu — preferabil mai devreme — Derek Belamy o să-i 
răspundă la mesaj. Cînd o va face, îi va descrie un transport de 
arme de la Beloit, Wisconsin. Derek Belamy nu putea să-i sufere 
pe cei de teapa lui Delavane. Vechiul lui prieten va deveni un 
aliat în lupta împotriva generalilor. 

Telefonul sună. Stone îl lăsă să sune încă o dată. Întinse mîna 
şi ridică receptorul. 

— Da? 

— Aurelius? 

— Am ştiut eu că pînă la urmă o să te aud, colonele. 

— Cine naiba eşti? 

— Numele meu e Stone şi sîntem de aceeaşi parte, cel puţin 
aşa cred. Eu nu port uniformă însă dumneata porți, aşa că am 
nevoie de încrederea dumitale. Inţelegi ce vreau să spun? 

— Eşti unul dintre ticăloșii de la Washington care l-au trimis. 

— Te-ai încălzit, colonele. Eu am venit ceva mai tîrziu, dar, 

da, sînt şi eu unul dintre cei care l-au trimis. Ce s-a întîmplat cu 
generalul Abbott? 

— A fost ucis, ticălosule!... Presupun că acest telefon nu este 
ascultat. 

— Cel puţin încă douăzeci şi patru de ore de acum înainte. 
Apoi vom dispărea cu toţii, aşa cum ai dispărut şi dumneata. 

— Fără remuşcări? Fără conştiinţă? Ştiţi ce aţi făcut? 

— N-avem timp pentru asta, colonele. Poate mai tîrziu, dacă 
o să mai existe un mai tîrziu pentru noi... La treabă, soldat! Eu 
am trecut prin asta. Acum. Unde ne întîlnim? Unde eşti? 

— Bine, bine, făcu ofițerul evident obosit. Am luat mai multe 
avioane. Acum sînt în — unde naiba sînt? — da, în Knoxville, 
Tennessee. Peste douăzeci de minute iau avionul spre 
Washington. 

— De ce? 

— Ca să arunc în aer toată porcăria asta, de ce altceva? 

— Las-o baltă, eşti deja un om mort. Credeam că ţi-ai dat 
seama de asta pînă acum. Ai aranjat ceva cu informaţiile pe care 
ți le-a dat Abbott, aşa e? 

— Da. 

— Şi asta a aruncat totul în aer, aşa e? 

— Naiba să te ia, taci din gură! 

— Ar fi trebuit să ştii acest lucru. Sînt peste tot, şi nu poți să-i 
vezi şi nici să-i găseşti. Un singur cuvînt spus cui nu trebuie şi ei 
te pot găsi. 

— Ştiu asta! strigă Metcalf. Dar sînt în meseria asta de 
douăzeci de ani. Trebuie să existe cineva în care să pot avea 
încredere. 

— Hai să stăm de vorbă despre asta, colonele. Anulează 
Washingtonul şi vino la New York. Am să rezerv o cameră la 
Algonquin — de fapt, am şi rezervat-o. 

— Pe ce nume? 

— Cum pe ce nume? Marcus. 

— Dacă tot eşti şi tu băgat în chestia asta trebuie să-ţi spun că 
femeia a încercat să ia legătura cu mine de la ora unu noaptea. 

— Soția lui Converse? 

— Da. 

— Avem nevoie de ea. Avem nevoie de el! 

— Am să reprogramez maşina. Algonquin ai spus? 

— Da. 


567 


— Omul e newyorkez, aşa e? Adică este din New York? 

— Indiferent ce vrei să spui cu asta, răspunsul e da. Locuieşte 
aici de ani de zile. 

— Sper că este inteligent, că sînt amîndoi inteligenți. 

— Nici unul dintre ei n-ar mai fi fost în viață pînă acum dacă 
n-ar fi fost inteligenți, colonele. 

— Ne vedem peste cîteva ore, Stone. 

Civilul puse receptorul în furcă, cu mîinile tremurînd şi cu 
ochii la sticla de whisky aflată în partea cealaltă a camerei. Nu! 
Nici un fel de băutură, îşi promisese lui însuşi! Se ridică de pe 
scaun şi se duse spre pat, pe care zăcea servieta lui deschisă. 
Luă numai un gît de whisky, lăsă sticla pe masă, ieşi ŞI o porni 
spre ascensoarele din hol. 


Eu, Joel Harrison Converse, avocat acceptat de baroul 
statului New York, angajat la firma Talbot, Brooks şi Simon, 
din 5* Avenue, 666, New York, am sosit la Geneva, Elveţia, 
în ziua de 9 august pentru a participa la o şedinţă în numele 
clientului nostru Comm Tech Corporation, pentru a finaliza 
o afacere de asociere, numită fuziunea Comm Tech-Berna. 
În dimineaţa zilei de 10 august, în jurul orei opt, am fost 
contactat de negociatorul şef care reprezenta Grupul Berna, 
domnul Avery Preston Halliday din San Francisco, California. 
Întrucît era american şi agreat de curînd de companiile 

elveţiene, am fost de acord să mă întîlnesc cu el ca să 
clarificăm anumite puncte litigioase. Cînd am sosit la 
cafeneaua de pe Quai du Mont Blanc, l-am recunoscut pe 
domnul Halliday care îmi fusese coleg şi prieten cu ani în 
urmă la Colegiul Taft din Watertown, Connecticut. Pe atunci 
se numea Avery P. Fowler. Domnul Halliday a confirmat 
acest lucru, explicînd că numele i-a fost schimbat la moartea 
tatălui, ca urmare a căsătoriei mamei sale cu un anume John 
Halliday din San Francisco. Explicația era acceptabilă, 
împrejurările însă nu. Domnul Halliday ar fi avut suficient 
timp să mă informeze cu privire la noua sa identitate, dar 
n-a făcut acest lucru deoarece avea un motiv serios. In 
dimineaţa de 10 august, domnul Halliday şi-a manifestat 
dorinţa de a avea o convorbire confidențială cu subsemnatul 
în legătură cu o chestiune care nu era legată de fuziunea 
Comm Tech-Berna. Această întîlnire reprezenta adevăratul 

motiv al prezenţei lui la Geneva. A fost prima dintr-o serie 
de dezvăluiri tulburătoare... 


Dacă stenografa englezoaică, înțepată şi distantă, nutrea cel 
mai mic interes pentru materialul care i se dicta, acest lucru nu 
era vizibil. Cu buzele subțiri făcute pungă, cu părul cărunt strîns 
într-un coc în vîrful capului, lucra mecanic, fără să se gîndească 
la nimic. Explicaţia oarecum vagă dată de Valerie conform căreia 
soţul ei era un romancier american inspirat de evenimentele 
recente petrecute în Europa fu primită cu o privire rece şi cu 
informaţia reconfortantă că secretara autorizată nu se uita 
niciodată la televizor şi nu citea ziarele. Era membră a Societăţii 
alpine franco-italiene, şi îşi petrecea timpul luptînd pentru 
apărarea frumuseţilor naturii împotriva ravagiilor pe care le 
provoca omul. Era un automat băgat în priză. 

Trecuseră deja şapte ore și nu primiseră nici un răspuns de 
la Alan Metcalf. Era momentul să dea al optulea telefon. 

— Dacă nu răspunde nici acum, spuse Converse posomorit, 
încearcă să dai de Prudhomme. Aș fi vrut să vorbesc mai întîi cu 
acest Metcalf, dar se pare că nu e posibil. 

— Ce importanţă are cu care din ei vorbeşti mai întîi? Avem 
nevoie stringentă de ajutor şi Prudhomme este dispus să ne ajute. 

— Are, pentru că ştiu de unde vine Prudhomme, am o idee 
despre ceea ce poate şi ceea ce nu poate să facă, în schimb despre 
Metcalf nu ştiu nimic — cu excepţia faptului că Abbott avea o 
părere foarte bună despre el. Indiferent cu care vorbesc mai întîi, 
va trebui să fac anumite declarații, să formulez acuzaţii şi 
observaţii care o să-i facă să-şi piardă minţile. E vorba de 
angajamente, Val, şi trebuie să fiu alături de cel mai puternic.. .. 
Mai încearcă o dată la Metcalf. 

Joel se îndreptă spre baie, în timp ce Valerie forma prefixul 
internațional pentru Las Vegas. 

— Apel C, mesajul a fost primit. Vă rog să vă identificaţi de 
două ori şı să numărați rar pînă la zece. Rămineţi pe fir. 

Joel puse receptorul pe marginea chiuvetei, fugi î în living, 
luă un pix şi scrise repede pe o bucată de hîrtie: 

Continuă. Rămii calmă. ESP 

— Aici domnişoara Parquette, spuse Valerie, ridicînd din 
sprîncene uimită. Aici domnişoara Parquette. Unu, doi, trei, 
patru... 

Converse se întoarse în baie, apucă receptorul şi ascultă. 

. opt, nouă, zece. 

Tăcere. Apoi, se auzi un clic ascuţit şi o voce metalică răsună 
pe fir: 

— Confirmat, mulțumesc. Este a doua înregistrare şi va fi 
distrusă după procesare. Ascultă cu atenţie. Există un loc pe o 
insulă foarte. cunoscută pentru nopțile ei tribale. Regele va fi 
pe scaunul său. Asta este. Incendiul a izbucnit. 

Joel puse receptorul în furcă şi studie cuvintele smîngălite în 
grabă cu o bucată de săpun pe oglinda de deasupra chiuvetei. 
Uşa se deschise şi Valerie intră cu o foaie de hîrtie în mînă. 

— L-am notat, spuse ea, întinzîndu-i hîrtia. 

— Îl notasem şi eu. Dumnezeule, ce şaradă! 

— Nu mai grea decît cea pe care mi-ai dat-o tu mie. Ce naiba 
înseamnă ESP? 

— Evaluator de stres psihologic, răspunse Converse, 
rezemîndu-se de perete şi citind mesajul lui Metcalf. Este un 
scaner de voce care se ataşează la un telefon sau la un magnetofon 
şi care, chipurile, îţi spune dacă persoana care vorbeşte minte 
sau nu. Larry Talbot s-a jucat un timp cu o drăcovenie 
dintr-asta, dar după ce n-a găsit pe nimeni care să spună 
adevărul, a aruncat-o. 

— Dar funcţionează? 

— Se spune că este mult mai precisă decît un detector de 
minciuni, dacă ştii cum să-l citeşti sau să-l foloseşti. În cazul tău 
a funcționat. Vocea ta a fost comparată cu celelalte apeluri 
telefonice, ceea ce înseamnă că Metcalf este dotat cu aparatură 
de înaltă tehnicitate. Scanerul a analizat cea de-a doua înregistrare 
şi totul s-a făcut prin telecomandă, de la un alt telefon, altfel ar fi 
răspuns chiar el după ce ai trecut examenul. 

— Dacă l-am trecut, de ce ne-a mai dat ghicitoarea asta? Ce 
e cu insula şi cu nopțile tribale? 

— Orice maşină de genul ăsta poate fi păcălită. Tocmai de 
aceea nu sînt admise în tribunale. Metcalf era dispus să-şi asume 
un anumit risc, dar nu în totalitate. E şi el urmărit. 

Converse privi foaia de hîrtie. 

— O insulă, spuse Valerie încet, citind cuvintele scrise cu 
săpun pe oglindă. Triburi... triburile din Caraibe. Toate sînt în 
Antile. Sau Jamaica — nopți tribale, ritualuri obeah, rituri voodoo 
în Haiti. Chiar şi în Bahamas, indienii lucayan au ritualuri legate 
de pubertate, toți au aşa ceva. 

— Mă impresionezi, spuse Joel, privind-o. Cum se face că 
ştii toate astea? 

— Cursurile de istoria artei, răspunse ea. Cuiele şi şuruburile 
noastre, cele care reprezintă baza culturii vizuale ... Dar nu se 
potrivesc. Sînt prea vagi. 

— De ce? Ar putea fi un loc în zona Caraibelor, o stațiune 
balneară căreia i se face multă reclamă. Regele este un conducător 
şi probabil că ăsta vrea să fie Delavane — Marcus cel Nebun, ca 
Marc Aureliu... Toate reclamele astea de televiziune — anunţurile 
din ziare —, imagini ale oamenilor care fac tot felul de aiureli la 
lumina torțelor şi în acelaşi timp îşi numără dolarii. Care dintre ele? 

— E prea vag, spuse Val din nou. Prea abstract. 

— Acum ce naiba vrei să spui? 

— Cercul este prea larg, Joel, sînt prea multe locurile din 
care trebuie să alegem, locuri despre care s-ar putea să nu ştii 
nimic. Trebuie să fie ceva mai apropiat de noi, mai familiar pentru 
tine sau pentru mine, ceva ce putem recunoaşte. Asemeni lui 
Like Bruegel sau Vermeer se adîncesc prea mult în detalii. 

— Parcă ar fi nişte dentişti. 

Valerie luă hîrtia. 

— Şi Manhattanul este o insulă, spuse ea încet şi se încruntă. 

— Dacă sînt pe undeva torţe şi ritualuri legate de pubertate, 
astea nu se practică în partea unde locuiesc eu. 

— Nu e vorba de rituri tribale, ci de nopţi tribale, îl corectă 
Val. Tribale, nu negre, poate roşii? Regele va fi pe scaun — scaun 
— masă. Masa lui. Nopți... tribale. Nopți! Aici am greşit. Nopți! 

— Cum poţi să citeşti altfel? 

— Nu e vorba de nopți, ci de cavaleri“. 

— Şi o masă, interveni Converse. Cavaleri ai Mesei Rotunde. 

— Dar nu e vorba de legenda Regelui Arthur, nu de Camelot. 
E mult mai aproape, mult mai cunoscut. Tribali — adică băştinaşii. 
Indienii americani. 

— Algonquin! Masa rotundă! 

— Hotel Algonquin, strigă Valerie. Asta este, asta vrea să 
însemne. 

— O să aflăm peste cîteva minute. Du-te şi dă un telefon. 

Aşteptarea era şi insuportabilă şi interminabilă. Converse îşi 
privi chipul în oglindă; sudoarea începuse să-i curgă şiroaie pe 
faţă şi zgîrieturile îl usturau. Dar şi mai supărător era că mîinile 


*Joc de cuvinte intraductibil în limba română: night (pronunţat: 
nait) înseamnă „noapte“, iar knight (pronunţat la fel) „cavaler“. 

îi tremurau şi începuse să pîfiie. Centrala de la Algonquin 
răspunse şi Val ceru să vorbească cu domnul Marcus. Urmă o 
scurtă pauză, după care operatoarea reveni pe fir. 

— Avem doi Marcus înregistraţi aici, doamnă. Cu care doriți 
să vorbiţi? 

— Ziua asta e plină de ghinioane! izbucni Val la telefon, luîndu-l 
prin surprindere pe Converse. Şeful meu, caraghiosul ăla, mi-a 
zis să-i dau telefon domnului Marcus de la Algonquin şi să-i 
spun la ce oră şi în ce loc se întîlnesc ca să ia dejunul. Iar acum 
caraghiosul a plecat la o întîlnire undeva în afara clădirii şi eu 
n-am pe cine să întreb. Scuză-mă, draga mea, n-am vrut să mă 
răstesc la tine. 

— Nu face nimic, iubito, caraghioşi dintr-ăştia avem cu 
nemiluita aici. 

— Poate mă poți totuşi ajuta. Poate că am să recunosc numele 
mic sau compania. 

— Sigur că da. Stai să văd. Uite, Marcus, Myron, Sugarman 
Replicas, din Los Angeles, şi Marcus, Peter... nu ne e de prea 
mare ajutor, draga mea. Scrie numai Georgetown, Washington 
DC. | 

— Asta e, Peter. Sînt sigură. Mulţumesc, draga mea. 

— Mă bucur că te-am putut ajuta. 


Cu ziarul New York Times împăturit pe genunchi, Stone 
completă ultimele două litere din careul de cuvinte încrucișate 
şi se uită la ceas. [i luase nouă minute, nouă minute de relaxare. 
Ar fi dorit să fi durat mai mult. Una dintre plăcerile pe care şi le 
permisese în calitate de şef al agenţiei CIA la Londra fuseseră 
cuvintele încrucişate. Pentru el însemna o relaxare. 

Telefonul sună. Stone îl privi, simțind cum i se accelerează 
pulsul şi i se usucă gura. Nimeni nu ştia că s-a cazat la hotel 
Algonquin sub numele de Marcus. Nimeni!... Ba da, era cineva, 
dar acela se afla în aer, în avionul ce venea de la Knoxville, din 
Tennessee. Ce se întîmplase? Să se fi înşelat în privinţa lui 
Metcalf? Oare ofiţerul acela furios făcea parte tot dintre ei? Oare 
să-l fi părăsit faimosul lui instinct? Se ridică de pe scaun, se 
duse la noptieră şi ridică receptorul. 

— Da? 

— Alan Metcalf? spuse o voce blîndă, dar fermă, de femeie. 

— Cine? Stone era atît de uluit încît abia reuşea să se 
concentreze, să se gîndească!. 


572 


— Mă scuzaţi, probabil că am greşit camera. 

— Stai! Nu închide. Metcalf vine încoace. 

— Îmi pare rău. 

— Te rog, pentru Dumnezeu, te rog, nu închide. Eram obosit, 
eram adormit. N-am dormit de douăzeci şi patru de ore. Metcalf? 
Am vorbit cu el acum două ore — a spus că o să-şi reprogrameze 
robotul, pentru că cineva încearcă să ia legătura cu el de la ora 
unu noaptea. Trebuia să plece de acolo. A fost ucis un om, un 
pilot. N-a fost un accident! Inţelegi ce vreau să spun? 

— Dar de ce aş sta de vorbă cu tine? întrebă femeia. Ca să afli 
de unde îţi telefonez? 

— Ascultă-mă, spuse Stone, acum stăpîn pe sine. Chiar dacă 
aş vrea n-aş putea s-o fac; aici e un hotel, nu o linie particulară. 
Pentru a face ceea ce sugerezi, ar trebui să am cel puțin trei 
oameni în ture şi încă unul care să controleze centrala. Chiar şi 
cu o asemenea echipă ar fi nevoie de peste patru minute pentru 
a localiza firul şi a stabili de unde vine semnalul. Aş afla zona, 
dar nu un telefon anume. lar dacă telefonezi din Europa, ar trebui 
să avem încă un om, specializat în acest gen de localizări, pentru 
a reduce zona la o rază de aproximativ treizeci de kilometri, cu 
condiţia Să rămii la telefon cel puţin opt minute... Acum, pentru 
numele lui Dumnezeu, acordă-mi cel puţin două! 

— Dă-i drumul. Repede! 

— Am să fac o presupunere. Poate că n-ar trebui, dar eşti o 
femeie inteligentă, doamnă DePinna... 

— DePinna? 

— Da. Ai lăsat o carte de telefon deschisă la numerele 
guvernamentale. Cînd s-a produs accidentul din Nevada, am 
făcut o legătură simplă; acum două ore presupunerea mea s-a 
confirmat. Metcalf mi-a dat telefon de la o cabină din aeroport. 
Un pilot, un general l-a pus la curent cu totul. Este alături de 
noi... Ai fugit de cine nu trebuia, doamnă DePinna. Dar cred că 
omul pe care dorim să-l contactăm noi ascultă în clipa aceasta la 
telefon. 

— Nu mai e nimeni aici! 

— Te rog, nu mă întrerupe, trebuie să profit de fiecare secundă. 
Vocea lui Stone deveni dintr-o dată mai puternică. Leifhelm, 
Bertholaier, van Headmer, Abrahms! Şi un al cincilea om pe 
care nu-l putem identifica, un englez cu o acoperire atît de bună 
încît cei mai faimoşi spioni ar trebui să-l invidieze. Nu ştim cine 

este, dar am aflat că foloseşte depozitele din Irlanda, vasele de 
transport şi aeroporturi de mult uitate ca să transporte materiale 
care n-ar trebui scoase din ţară. Dosarele acelea sînt de la noi, 
Converse! Noi ţi le-am trimis! Eşti avocat şi ştii că folosind 
numele tău mă incriminez şi pe mine; este sinucidere curată dacă 
cineva înregistrează convorbirea asta. Am să merg mai departe. 
Noi te-am trimis în misiune prin intermediul lui Preston Halliday. 
Te-am trimis să elaborezi un dosar la fața locului, ca să putem 
pune capăt acestei poveşti cu minimum de pierderi, să-i aducem 
din nou pe toţi idioții ăştia cu picioarele pe pămînt. Dar am greșit. 
Erau infiltrați mult mai adînc decît bănuiam — decît am bănuit 
vreodată —, spre deosebire de Beale de pe Mykonos. Avea 
perfectă dreptate şi tocmai de aceea a murit. Apropo, el era „omul 
din San Francisco“. Cei cinci sute de mii de dolari îi aparțineau; 
provenea dintr-o familie bogată care, printre altele, i-a lăsat 
moştenire şi o conştiinţă. Gîndeşte-te la Mykonos! La ceea ce 
ţi-a spus despre viaţa lui. Din militar celebru a devenit savant — şi 
apoi a fost silit să ucidă... A spus că l-ai făcut să mărturisească 
cîteva lucruri pe care n-ar fi dorit să ţi le comunice. Mi-a 
confirmat că am făcut o alegere bună, că eşti un avocat excelent. 
Preston Halliday a fost studentul lui la Berkeley şi cînd a ieşit la 
iveală povestea asta şi Halliday şi-a dat seama ce făcea Delavane 
şi cum profita de el, s-a dus la Beale care tocmai se pregătea să 
iasă la pensie. Restul poţi să ţi-l imaginezi. 

Vocea de femeie îl întrerupse: 

— Spune ceea ce vreau eu să aud. Spune! 

— Bineînţeles că am să spun. Converse nu l-a ucis pe 
Peregrine şi nici pe comandantul NATO. Amîndoi au fost 
condamnați de Delavane — George Marcus Delavane — pentru 
că erau în stare să dea de pămînt cu el şi cu oamenii lui. Erau 
nişte ținte foarte convenabile, foarte, foarte potrivite. Nu ştiu 
nimic despre ceilalți — nu ştiu nici prin ce ai trecut —, dar am 
reuşit să scoatem adevărul de la un mincinos la Bad Godesberg, 
maiorul de la ambasadă care ţi-a pus în cîrcă chestia de pe Podul 
Adenauer! El nu ştie, dar l-am înțepat şi l-am făcut să spună 
adevărul. Ştim unde se află Connal Fitzpatrick. 

— Ticăloşilor, interveni Joel Converse. 

— Slavă Domnului! spuse civilul, aşezîndu-se pe patul de 
hotel. Acum putem sta de vorbă. Spune-mi tot ce poți. Telefonul 
este sigur! 

Douăzeci de minute mai tîrziu, cu mîinile tremurînd, Peter 
Stone puse receptorul în furcă. 

Generalul Jacques Louis Bertholdier își întrerupse mişcările 
ritmice ale şoldurilor, se retrase din femeia brunetă şi păroasă 
care pifiia şi se rostogoli pe pat spre telefon. 

— Da? strigă el furios. Ascultă tăcut, în timp ce faţa i se colora 
în roşu. Unde s-a întîmplat? rosti el în şoaptă, cuprins subit de 
frică. In Boulevard Raspail? Sub ce acuzaţie? ... Narcotice! 
Imposibil. 

Ținînd receptorul în mînă, generalul se ridică în şezut pe 
marginea patului. Femeia goală se ridică în genunchi şi se lipi 
de el, împungîndu-l cu sînii în spate şi muşcîndu-l uşurel de 
lobul urechii. 

Bertholdier o lovi cu receptorul peste față. Femeia se rostogoli 
în partea cealaltă a patului, iar din buza ruptă îi țîşni sîngele. 

— Repetă, te rog, spuse el. Este evident, nu? Omul nu mai 
poate fi interogat? Trebuie întotdeauna să ținem seama de 
strategia de ansamblu, astfel de pierderi minore sînt de anticipat, 
nu? Mi-e teamă că va trebui să fie din nou ca la spital. Ai grijă 
de treaba asta; eşti un ofiţer destoinic. Pierderea legiunii a fost 
marele nostru cîştig... O? Ce este? Ofiţerul care l-a arestat se 
numeşte Prudhomme? Bertholdier făcu o pauză; respirația abia 
dacă i se mai auzea. Un birocrat încăpăținat de la Sûreté, continuă 
el, care nu vrea să se lase, aşa e?... Aceasta este a doua ta 
misiune, s-o aduci chiar azi la îndeplinire, cu îndemînarea 
obişnuită înainte. Dă-mi telefon după ce termini şi consideră-te 
aghiotantul generalului Jacques Bertholdier. 

Generalul puse receptorul în furcă şi se întoarse către femeia 
brunetă care îşi tampona buza cu cearșaful; în ochii ei se citea 
un amestec de furie, stînjeneală şi teamă. 

— Scuză-mă, draga mea, spuse el curtenitor. Dar acum trebuie 
să pleci. Trebuie să mai dau nişte telefoane. 

— N-am să mai vin niciodată! strigă femeia sfidătoare. 

— Ba ai să vii, spuse legendarul general ridicîndu-se în 
picioare, în toată goliciunea sa. Dacă te voi chema. 

Erich Leifhelm intră grăbit în birou şi se repezi direct la 
telefon, concediindu-l pe servitor cu un gest. În clipa în care uşa 
se închise în urma acestuia, vorbi: 

— Ce s-a întîmplat? 

— A fost găsită maşina doamnei Geyner, Herr General. 

— Unde? 

— La Appenweier. 

— Ce e asta? 

— O localitate la cincisprezece sau optsprezece kilometri de 
Kehl. In Alsacia. 

— Strasbourg! A trecut în Franţa! El era preotul. 

— Nu înţeleg, Mein Herr... 

— Nu contează! Nu nc-am gîndit...! Pe cine ai în sector? 

— Numai un om, Mein Herr. Omul de la poliție. 

— Spune-i să mai angajeze cîţiva. Trimite-i la Strasbourg! 
Căutaţi un preot! 


— Pleacă de aici! mugi Chaim Abrahms, în momentul în care 
soția lui intră în bucătărie. Acum n-ai ce căuta aici. 

— Vechiul testament spune altceva, zise femeia fragilă 
îmbrăcată în negru, cu trăsături delicate şi ochii căprui. Eşti gata 
să renegi Biblia atunci cînd îţi convine? Nu scrie numai de tunete 
şi răzbunare. Trebuie să ţi-o citesc? 

— Nu-mi citi nimic! Nu mai spune nimic! Astea sînt treburi 
pentru bărbați. 

— Bărbaţi care omoară? Bărbaţi care profită de sălbăticia 
primitivă a Scripturilor ca să justifice vărsarea sîngelui copiilor? 
Sîngele fiului meu? Mă întreb ce ar fi spus mamele din Masada 
dacă li s-ar fi permis să vorbească... ei bine, vorbeşte acum, 
gencrale. N-o să mai omori pe nimeni. N-o să mai foloseşti 
această casă ca să-ți pui în mişcare armatele morții, ca să pui la 
cale tactica morţii — tactica ta sfîntă, Chaim, sfînta ta răzbunare. 

Abrahms se ridică încet de pe scaun. 

— Ce tot spui? 

— Crezi că nu te-am auzit? Telefoane în mijlocul nopții, de la 
oameni care vorbesc de omor cu aceeaşi uşurinţă ca tine. 

— Ai ascultat! 

— De mai multe ori. Respirai atît de zgomotos încît nu auzeai 
nimic altceva decît propria ta voce, propriile ordine. Indiferent 

la ce ai participat, de acum înainte n-o să mai faci nimic rău. 
Pentru tine, omorurile au luat sfîrşit. Şi-au pierdut sensul cu ani 
în urmă, dar n-ai fost în stare să te opreşti. Ai inventat mereu 
alte motive pînă cînd ţi-ai pierdut ultimul strop de rațiune. 

Soţia lui Abrahms scoase mîna dreaptă dintre faldurile rochiei 
şi îndreptă pistolul spre el. Generalul îşi pipăi tocul gol, 

„nevenindu-i să creadă. Se răsuci spre dreapta, apoi se năpusti 
spre femeia cu care trăise treizeci şi opt de ani. O înşfăcă de 
încheietura miîinii, şi i-o răsuci în loc. Femeia nu dădu drumul 
armei şi îl zgîrie pe față cînd o izbi de perete, încercînd s-o 
dezarmeze. 

Zgomotul exploziei umplu bucătăria şi femeia care îi născuse 
patru copii căzu pe podea la picioarele lui. Ingrozit, Chaim 
Abrahms privea ochii căprui larg deschişi, rochia neagră, plină 
de sînge, şi rana mare din piept. 

Sună telefonul. Abrahms alergă spre perete şi smulse 
receptorul, urlînd. 

— Copiii lui Abraham nu vor fi respinşi! Va urma o baie de 
sînge. Dumnezeu ne va da pămîntul nostru. Iudeea, Samaria — 
toate sînt ale noastre. 

— Încetează! mugi o voce în receptor. Încetează, evreule! 

— Cine îmi spune evreu îmi spune cel drept! urlă Chaim 
Abrahms cu lacrimile şiroindu-i pe față şi cu ochii ațintiți la femeia 
moartă. Am făcut sacrificiul lui Abraham! Nimeni nu-mi poate 
cere mai mult. 

— Eu îţi cer mai mult! Eu cer întotdeauna mai mult. 

— Marcus? şopti evreul, închizînd ochii şi rezemîndu-se de 
perete. Tu eşti... conducătorul meu, conștiința mea? Tu eşti? 

— Eu sînt, Chaim, prietene. Trebuie să ne mişcăm repede. 
Unităţile sînt pe poziţii? 

— Da. Scharhârn. Douăsprezece unităţi gata de luptă, 
pregătite, instruite. Moartea nu contează. 

— Asta voiam să ştiu, spuse Delavane. 

— Aşteaptă ordinele dumneavoastră, domnule general. 
Abrahms inspiră adînc, apoi începu să plîngă. 

— Ce este, Chaim? Vino-ţi în fire! 

— A murit. Soţia mea zace moartă la picioarele mele. 

— Dumnezeule, ce s-a întîmplat? 

— A ascultat, a auzit... a încercat să mă omoare, ne-am luptat 
şi acum e moartă. 

— O pierdere teribilă, cumplită, prietene. Ai toată afecțiunea 
mea. Condoleanţele mele cele mai sincere. 

— Îţi mulţumesc, Marcus. 

— Ştii ce trebuie să faci, nu-i aşa, Chaim? 

— Da, Marcus. Ştiu. 


Se auzi o bătaie în uşă. Stone se ridică de pe scaun şi apucă 
cu oarecare stîngăcie pistolul aflat pe masă. In anii aceia cînd 
sortase gunoaiele, trăsese o singură dată cu o armă de foc. [i 
zburase piciorul unui informator KGB din Istanbul pentru simplul 
motiv că omul fusese demascat cînd era beat şi se repezise la 
Stone cu cuțitul. Lui Stone nu-i plăceau armele de foc. 

— Da? făcu el, cu arma pregătită. 

— Aurelius, răspunse vocea din spatele uşii. 

Stone deschise şi îl salută pe vizitator. 

— Metcalf? 

— Da. Stone? 

— Intră. Şi cred că ar fi bine să schimbăm parola. 

— Presupun că am putea folosi chiar „Aquitania“, spuse 
ofițerul de informaţii, intrînd în încăpere. 

— Parcă aş prefera să n-o facem. 

— Nici n-aş putea s-o folosesc. Ai cafea? 

— O să fac rost. Pari epuizat. 

— M-aş simţi mai bine pe o plajă din Hawaii, spuse aviatorul 
de vîrstă mijlocie şi cu trup musculos. Purta pantaloni de vară şi 
o jachetă uşoară, iar chipul i se potrivea perfect cu părul tuns 
scurt şi cu ochii vii înconjurați de cearcăne pronunțate. 

— leri-dimineaţă la ora nouă am plecat cu maşina din Las 
Vegas la Halloran, iar de acolo am început o serie de zboruri de-a 
lungul şi de-a latul ţării, pe care nici un computer nu le-ar putea 
urmări. Am sărit dintr-un aeroport în altul sub atît de multe nume 
încît nici nu le mai țin minte. 

— Eşti speriat, observă civilul. 

— Dacă tu nu eşti, înseamnă că nu m-am adresat cui trebuie. 

— Nu sînt numai înspăimîntat, colonele, sînt înmărmunt. Stone 
se duse la telefon, comandă cafea şi înainte să închidă se întoarse 
spre Metcalf. Vrei ceva de băut? întrebă el. 

— Da. Whisky canadian cu gheaţă, te rog. 

— Te invidiez. 

Civilul dădu comanda şi cei doi bărbaţi se aşezară. Pentru 
cîteva clipe, zgomotul străzii fu singurul sunet care se auzi în 

cameră. Se priviră unul pe altul fără a disimula faptul că se studiau 
reciproc. 

— Ştii cine sînt eu, spuse colonelul, rupînd tăcerea. Dar tu 
cine eşti? Ce eşti? 

— CIA. Douăzeci şi nouă de ani. Şeful agenţiei din Londra, 
Atena, Istanbul şi alte părți mai la nord sau mai la sud. Discipol 
al lui Angleton şi coordonator al operaţiunilor secrete pînă cînd 
am fost dat afară. Altceva? 

— Nimic. 

— Indiferent ce ai făcut cu robotul ăla telefonic, vreau să spun 
că a mers. Doamna Converse a telefonat. 

Metcalf sări de pe scaun. 

— ȘI? 

— A fost cam speriată la început, dar în cele din urmă a apărut 
şi el la telefon sau, mai bine a zis, a vorbit, căci s-a afi:t acolo, 
tot timpul. 

— Înseamnă că a doua oară ţi-ai dat mai multă osteneală. 

— Nu voia decît să audă adevărul. N-a fost greu. 

— Unde este? Unde sînt? 

— In Alpi, nu mi-a precizat unde anume. 

— La naiba. 

— Deocamdată, completă civilul. Vrea mai întîi ceva de la 
mine. 

— Ce anume? 

— Declaraţii sub prestare de jurămînt. Am putea să le spunem 
şi depoziții. 

— Ce? 

— Aşa cum ai auzit. Depoziţii de la mine şi de la oamenii cu 
care lucrez — de fapt, pentru care lucrez, în care să spunem ce 
ştim şi ce am făcut. 

— Vrea să te vadă spînzurat şi nu-l învinovăţesc pentru asta. 

— Nici eu nu-l condamn, dar spune că această chestiune este 
secundară. Vrea Aquitania. Il vrea pe Delavane şi hoarda lui de 
maniaci ca să-i pună la zid înainte să erupă toată porcăria, înainte 
să înceapă asasinatele. 

— Aşa spunea şi Sam Abbott. Asasinate — asasinate multiple, 
aici şi în toată Europa, calea cea mai sigură şi mai rapidă spre 
haosul internațional. 

— I-a spus femeia. 

— Nu, apus singur totul cap la cap. L-a ajutat şi ea. Converse 
nu înțelegea ce înseamnă unele cuvinte. 


579 


— Acum ştie, spuse Stone. Am spus că sînt înmărmurit? Ce 
altă expresie mai tare ştii? 

— Indiferent care ar fi, este valabilă şi în cazul meu, pentru 
că amândoi ne dăm seama cît de simplu ar putea să fie. Nu avem 
de-a face cu nişte nebuni cu minți de găină şi nici măcar cu 
teroriştii tăi sălbatici; avem treizeci de ani de experiență şi 
nouăzeci la sută dintre ei în computerele noastre. Cînd apar 
semnalele, ştim unde sînt şi de regulă putem să-i oprim. Dar 
aici avem de-a face cu cei mai duri profesionişti din rîndurile 
noastre şi ale Aliaților, care au şi ei o mulțime de ani de 
experienţă. Se învîrt în jurul Pentagonului, în bazele armatei şi 
marinei şi în baza aeriană din Nevada. Iisuse, unde sînt? Deschizi 
gura şi nu ştii cu cine vorbeşti, cine te va dobori sau va programa 
un avion să se dezmembreze în aer. Cum putem opri ceea ce nu 
vedem? 

— Poate aşa cum intenționează Converse. 

— Cu depoziţii sub prestare de jurămînt? 

— Poate că da. Apropo, vrea una şi de la tine. Despre întîlnirea 
cu Abbott, despre ceea ce ați discutat, precum şi o evalure a 
capacității şi a stabilității lui mintale. Asta înseamnă că va trebui 
să stai astăzi aici. Am rezervat în urmă cu o oră încă trei camere, 
fără să precizez pe ce nume. 

— Vrei să fii amabil şi să-mi răspunzi la o întrebare? Ce naiba 
vrea să facă cu depoziţiile? Aici e vorba de o armată întreagă — 
nu ştim cît de mare —, dar este o armată în toată regula! Minimum 
două batalioane, unul aici şi unul în Europa. Ofiţeri de carieră 
pregătiți să execute ordine în care cred, ca şi în generalii care le 
dau. Declaraţii legalizate, depoziții, pentru numele lui Dumnezeu! 
Ce naiba poate să facă cu nişte amărîte de dosare juridice? Crezi 
că avem timp pentru aşa ceva? 

— M-am gîndit şi eu la toate astea, colonele. Dar noi nu sîntem 
avocaţi, spre deosebire de Converse. Am discutat foarte mult cu 
el. Porneşte pe singura cale pe care o cunoaşte. Calea legală şi, 
culmea, acesta a fost motivul pentru care l-am trimis acolo. 

— Dă-mi un răspuns, Stone, spuse Metcalf pe un ton rece. 

- — Protecţie, răspunse Stone. Ceea ce doreşte Converse este 
protecţie imediată şi să fim luaţi în serios. Să nu fim considerați 
nişte psihopați, oameni cu tulburări mintale şi capacitate redusă 
de discernămînt — cred că astea au fost cuvintele lui. 

— Nu-i aşa că sînt frumoase? La naiba, dar ce vor să însemne? 
Cum o să acționăm? 

— Cu documente juridice. Apelînd la oameni responsabili 
care declară ceea ce ştiu şi în fața instanței. Prin tribunale, 
colonele. Un tribunal — este nevoie de un singur tribunal şi de un 
judecător. Pe baza declaraţiilor depuse sub prestare de jurămînt 
se înaintează o petiție tribunalului — unui tribunal, unui judecător 
— cerîndu-se să se acorde protecţie sub sigiliu. 

— Ce fel de protecție? 

— Sub sigiliu. Așa se numeşte — adică strict secretă, fără 
intervenţia presei, fără divulgarea informaţiilor, pur şi simplu 
un ordin al tribunalului transmis autorităților celor mai potrivite 
cu obligaţia de a-l executa. In acest caz, toate filialele serviciilor 
secrete vor primi instrucţiuni din partea tribunalului pentru a 
presta un serviciu extraordinar. 

— Extraordinar...? Pentru cine? 

— Pentru preşedintele Statelor Unite, pentru vicepreşedinte, 
pentru preşedintele Parlamentului, secretarul cu Apărarea, 
secretarul de stat — şi tot aşa, mai jos, pe toată linia. Legea, 
colonele. Asta este ceea ce poate să facă legea. Sînt tot cuvintele 
lui Converse, aşa cred. 

— Iisuse! 

Se auzi o bătaie uşoară în uşă; Stone acoperi arma cu ziarul 
New York Times împăturit. Se ridică în picioare, traversă camera 
spre uşă şi îi dădu drumul înăuntru chelnerului care împingea o 
măsuţă pe rotile cu o cană de cafea, două cești, o sticlă de whisky 
canadian, pahare şi gheaţă. Stone semnă nota și omul plecă. 

— Ce vrei mai întîi, cafea sau o băutură? întrebă Stone. 

— La naiba, un whisky. Te rog. 

— Te invidiez. 

— Nu bei şi tu cu mine? 

— Regret, dar nu pot. Îmi permit unul singur, seara. Locuieşti 
la Las Vegas, aşa că o să înţelegi. Incerc să-mi înving soarta, 
colonele. Am fost concediat, îți aminteşti? 

Stone îi aduse aviatorului un pahar şi se aşeză. 

— Nu poţi să-ți învingi soarta, nu ştiai? 

— Am învins-o de cîteva ori şi iată că mai sînt aici. 

— Tribunalele, spuse Metcalf, scuturînd din cap. Un tribunal! 
E o fundătură, o cale închisă. Foloseşte legea pentru a ocoli 
oamenii din guvern la care ar trebui să ajungă, dar în care nu 
poate avea încredere. Oare o să meargă? 

— Cîştigăm timp, probabil cîteva zile, greu de spus. Protecţiu 

„sub sigiliu“ nu poate fi menţinută mai mult de atât. Legea cere, 
de asemenea, dezvăluirea publică a faptelor. Dar şi mai important 
este faptul că se întărește securitatea eventualelor ținte. Să sperăm 
că generalii Aquitaniei vor fi siliți să-şi schimbe tactica, să se 
regrupeze. Şi iarăşi e vorba de timp. 

— Dar acest lucru este valabil numai aici, în Statele Unite. 

— Da. Tocmai de aceea Converse doreşte să cîştige timp. 

— Pentru ce? 

— N-a vrut să-mi spună şi nu pot să-i cer s-o facă. 

— Înţeleg, zise colonelul. Spuneai că ai rezervat trei camere. 
Cine sînt ceilalți? 

— Ai să-i cunoşti şi n-or să-ţi placă. Sînt doi copii care au dat 
peste chestia asta întîmplător, împreună cu alții pe care nu-i 
cunosc; nu vor să spună cine sînt. După ce Halliday a ajuns la ei 
— sau la unul din ei — „au întocmit dosarele pentru Converse. 
Sînt tineri, dar de ispravă. Dacă aş fi avut un fiu, mi-ar fi plăcut 
să fie ca el. 

— Eu am un fiu şi sper să fie așa, spuse Metcalf. Care este 
procedura? 

Stone se aşeză pe scaun şi vorbi rar, cu voce monotonă. 
Repeta nişte instrucțiuni care nu erau gîndite de el şi, fără îndoială, 
nici nu-i plăceau. 

— La ora trei în după-amiaza asta trebuie să-i dau telefon lui 
Nathan Simon, unul dintre partenerii lui Converse de la firma 
din New York. Se presupune că pînă atunci soţia lui Converse 
va lua legătura cu el şi îi va spune să aştepte telefonul meu şi să 
facă ceea ce îl voi ruga eu — se pare că aşa va fi. Pe scurt, Simon 
va veni aici însoțit de o stenografă şi ne va lua declarațiile, 
precizînd titlurile, gradele şi funcțiile actuale. O să stea pînă va 
termina toată treaba. 

— Aveai dreptate la telefon, îl întrerupse ofițerul. Sîntem nişte 
oameni morți. 

— Asta i-am spus şi eu lui Converse şi m-a întrebat cum mă 
simt. El simţise asta pe pielea lui. 

— Vă vrea pe toți. 

— Dar pe tine nu, spuse Stone. Ar dori mărturia ta şi, prin 
extensie, a lui Abbott, dar nu va insista asupra ei. Ştie că nu-ţi 
poate cere să mergi pe calea lui. 

— Am pornit pe ea în momentul în care s-a prăbuşit acel 
avion. Şi mai este ceva. Dacă nu putem să-l oprim pe Delavane 

şi pe generalii lui, ce naiba ne mai rămîne? Converse nu vrea să 
spună ce are de gînd să facă? 

— Nu în ceea ce numește el numărătoarea inversă. Da, în ce 
priveşte ziua de mîine. Ne trimite propria lui declarație şi cea a 
unui tip de la Sûreté din care reiese că cea mai mare parte a 
rapoartelor oficiale de la Paris sînt minciuni... ŞI... încă n-am 
murit, colonele. Converse ne-a spus foarte clar că Nathan Simon 
este cel mai bun avocat pe care l-am putea găsi, asta dacă îl 
convingem să ne creadă. 

— Ce poate face un avocat? 

— L-am întrebat pe Converse acelaşi lucru şi mi-a dat un 
răspuns straniu. A spus „poate să folosească legea, pentru că 
legea nu înseamnă oameni, legea e lege“. 

— Chestia asta mă depăşeşte, spuse Metcalf iritat. Nu în 
context filozofic, ci în sensul în care se aplică acum, adică în 
momentul de față, naiba să-l ia!... Nu mai contează nimic, nici 
noi nu contăm! O dată ce pistoalele alea or. să iasă la suprafață şi 
capetele vor începe să cadă la Washington şi la Londra, Paris 
sau Bonn — indiferent unde —, or să preia controlul şi n-o să-i 
mai putem opri. Afirm asta pentru că ştiu de cît timp doresc unii 
dintre ei să preia controlul. Vor opri măcelurile, ca să ne facă să 
ne simţim în siguranță şi să-i umilească pe sovietici. Au fost 
momente în care şi eu gîndeam aşa! 

— Mie îmi spui? 

— Am greşit amîndoi. 

— Ştiu. De asta sînt acum aici. 

Metcalf bău, apoi îşi lipi paharul rece de obrazul fierbinte. 

— Mă tot gîndesc la vorbele lui Sam. Trebuie să existe undeva 
o listă, aşa mi-a spus. Lista membrilor Aquitaniei. A exclus 
locurile obişnuite. Nu se află nici într-un seif, nici pe hîrtie — 
probabil că este programată electronic, protejată de coduri, 
undeva unde nimănui nici nu-i trece prin gînd să caute, fără 
legătură cu lumea militară. O listă! Trebuie să existe o listă! 
repetă el. Ca pilot, avea o imaginație extraordinară, probabil că 
tocmai de asta era aşa de bun la treburile alea de tactică la zece 
mii de metri înălțime. Să iasă dintr-o dată cu soarele în spate 
acolo unde nimeni nu îl aşteaptă, sau din spatele unui orizont 
întunecos unde radarul nu-l poate depista. Ştia toate astea. Era 
un geniu al tacticii. 

În timp ce Metcalf vorbea, Stone se aplecă în față şi îşi aținti 

privirile pe chipul aviatorului, sorbind fiecare cuvînt pe care 
acesta îl rostea. 
— Scharhârn, spuse el, aproape în şoaptă. Este Scharhârn! 


Bimotorul Riems 406 se roti deasupra aeroportului de la 
St Gervais, aflat la douăzeci de kilometri de Chamonix; himinile 
gălbui ale celor două piste aruncau raze de culoarea 
chihlimbarului în noaptea clară. Prudhomme îşi verifică centura 
de siguranță, în timp ce pilotul din stînga lui începea manevrele 
de aterizare. 

Mon Dieu, ce zi incredibilă avusese! îşi spuse el, privind în 
jos, spre dreapta, la grupul de luminiţe. Vînătăile întunecate de 
pe mîna lui erau acum mai puţin vizibile. Formidable! Călăul 
lui nici măcar nu se obosise să-şi disimuleze intențiile, atît era 
de arogant. Fusese crescut, fără îndoială, ca un Legionnaire! 
Sentința de condamnare la moarte o primise probabil în timp ce 
se afla în maşină, la. capătul parcării din Bois de Boulogne! 
Ucigaşul îi telefonase la birou. Lui Prudhomme îi trecuse prin 

„cap că s-ar putea să fie o cursă aşa încît se dusese pregătit la 
întîlnire. Omul îl rugase pe recentul lui superior să se întîlnească 
cu el în Boulogne, în parcare; avea nişte noutăţi uluitoare. O să 
vină cu maşina lui de serviciu şi, pentru că nu putea să plece de 
lîngă stația radio, îl ruga pe inspector să urce în automobilul lui. 

Nu auzise, însă, nici un fel de vești uluitoare, ci mai degrabă 
nişte dezvăluiri zguduitoare. Omul îi pusese o mulțime de 
întrebări, pe un ton foarte arogant. 

Ce ai făcut în dimineaţa aceasta? 

Vrei să spui dacă m-am bărbierit? Dacă am fost la toaletă? 
Dacă mi-am sărutat nevasta la plecare? La ce te referi? 

Stii foarte bine la ce mă refer! Mai devreme. Omul acela 
de pe bulevardul Raspail! Ai intrat cu maşina în maşina lui şi 
l-ai oprit. Pe urmă cineva a aruncat narcotice înăuntru. L-ai 
arestat pe nedrept! 

N-am fost de acord cu ceea ce făcea. Și nu sînt de acord 
nici cu această conversaţie. 

Prudhomme se întinsese să deschidă portiera cu mâna stînga, 
deoarece cu dreapta avea altă treabă. 

Stop! strigase subordonatul său, înhățîndu-l de umăr. O 
apărai pe femeia aia! 

Citeşte raportul meu! Dă-mi drumul! 

Am să-ți dau drumul în iad! Am să te ucid, băgăreţule! 

Fostul subordonat scosese un pistol de sub sacou, dar nu 
suficient de rapid. Prudhomme trăsese de două ori. Din păcate, 
era o armă de calibru mic. Fostul colonel al Legiunii, un tip 
masiv, se repezise asupra lui Prudhomme într-un asalt final, însă 
veteranul Rezistenței recursese la un vechi truc. De-a lungul 
reverelor îşi ascunsese o sîrmă subțire cu cîte un laţ la fiecare 
capăt. O scosese repede şi o trecuse peste capul subordonatului 
său, încrucinşîndu-şi apoi mîinile. Trase violent, pînă cînd sîrma 
pătrunse în carnea adversarului. 

— Am primit aprobarea de aterizare, domnule inspector, spuse 
pilotul zîmbind. Jur pe toți Dumnezeii că nimeni n-o să mă 
creadă! Bineînţeles că n-am să suflu o vorbă, jur pe mormîntul 
mamei mele! 

— Probabil că tocmai trage un gît de tărie în Montmartre, 
spuse Prudhomme sec. Taci din gură şi poate că o să mai ai 
ocazia să aduci tutun dubios din Malta. 

— Nici un cuvinţel. N-o să rostesc nici o vorbuliță, domnule 
inspector. Sînt şi eu tată! 

— Bravo ţie! Şase luni şi după aia dispari, s-a înțeles? 

— Jur pe mormîntul tatălui meu! 

— Este cît se poate de viu şi la închisoare — o să iasă peste 
două luni. Spune-i să se potolească. 


Joel şi Valerie ascultaseră în tăcere povestea omului de la 
Sûreté. Interpolul era compromis, poliția de arondisment 
manipulată, chiar şi Sûreté era coruptă, iar comunicatele oficiale 
conțineau minciuni. De ce? 

— Am să vă spun de ce, pentru că am nevoie de ajutorul 
dumneavoastră — foarte mare nevoie, spuse Converse, ndicîndu-se 
de pe scaun şi ducîndu-se spre birou, unde se aflau paginile 
dactilografiate ale declarației lui. Puteţi citi totul, dar mi-e teamă 
că va trebui s-o faceți aici. Mîine dimineaţă voi face copii, dar 
pînă atunci nu vreau ca materialul să iasă din camera asta. 
Apropo. Val v-a făcut o rezervare — o cameră single — nu mă 
întrebaţi cum, dar funcţionarul de jos o să aibă probabil o 
garderobă nouă, dacă nu chiar o casă. 

— Merçi, madame. 

— Pe numele de French, adăugă Joel. 

— Da? 

— Nu, vreau să spun că numele este French. 

— Oui. 

— Nu, ceea ce vreau să spun este că... 

— Pandon, mon viuex, interveni Valerie. Le nom sur le registre 
est „ Monsieur French“, c'est un nom anglais, pas francais. 
French. Arthur French. 

— Dar va trebui să semnez, să vorbesc. O să-şi dea seama. 

— Nu semnezi nimic şi nici nu vorbeşti, spuse Val, luînd o 
cheie de pe noptieră şi întinzîndu-i-o lui Prudhomme. Camera 
este plătită — pe trei zile. După aceea — poate chiar mai curînd 
dacă veţi fi de acord să ne ajutaţi — toți trei vom fi în altă parte. 

— Formidable. Trebuie să citesc. 

— Mon ami — mon époux — est un avoué brillant. 

— Je comprends. 

— Sînt vreo patruzeci de pagini aici, spuse Converse, dîndu-i 
hârtiile lui Prudhomme. Veţi avea nevoie de cel puțin o oră. Noi 
vom merge jos să mîncăm ceva şi ca să vă lăsăm să citiți. 

— De acord. Am multe lucruri de aflat. 

— Dumneata ce vei face? întrebă Joel. Adică, ce o să se 
întîmple cu dumneata? Au să găsească cadavrul în maşină. 

— Mai mult ca sigur, spuse Prudhomme. L-am lăsat acolo 
unde era. Dar poliţia nu va face nici o legătură cu mine. 

— Amprente? Faptul că aţi lipsit de la birou? 

— Un alt obicei din timpul războiului, spuse omul băgînd 
mîna în buzunar, de unde scoase o pereche de mănuşi de cauciuc. 
Forţele de ocupaţie germane aveau amprentele noastre. Cît 
despre absenţa mea, este foarte simplu. I-am spus unui asistent 
că voi pleca la Calais cîteva zile. La vîrsta mea mă bucur de o 
oarecare independență. 

— Asta va fi pentru poliție, dar eu mă refeream la ceilalți. La 
cei de care fusese trimis legionarul. 

— Sînt conştient de asta. Trebuie să fiu prudent. Nu mi se 
întîmplă pentru prima dată. 

— Atunci, lectură plăcută, spuse Converse, făcîndu-i semn 
lui Val să vină cu el. Dacă aveţi nevoie de ceva, sunaţi la serviciul 
de cameră. 

— Bon appétit, spuse Prudhomme. 


Chaim Abrahms ridică mîna moartei, care strîngea încă arma 
cu degetele albite şi o îndreptă spre pieptul acesteia. 

Ochii ăştia mari, căprui, care nu vor să se închidă! ÍI priveau 

fix, acuzator. 

— Ce mai vrei de la mine?! gemu el. Am văzut morții. Am 
trăit cu morţii! Lasă-mă în pace, femeie! Nu poți să înţelegi! 

Dar ea înţelesese, înțelesese atîți ani la rînd. Gătise miel şi 
pui în deşert şi hrănise unităţile de la Irgun şi Haganah, fără să 
pună întrebări despre moarte. Luptase pentru o speranță, o simplă 
speranță care era începutul unui vis. Pămîntul le aparținea, de 
drept, prin Biblie. Luptaseră şi cîştigaseră! Două mii de ani 
fuseseră proscrişi — disprețuiţi, hăituiţi, scuipaţi de atotputernicele 
triburi străine. Tribul lor fusese ars şi gazat pentru a fi şters de 
pe faţa pămîntului. Şi, totuşi, supraviețuiseră. Acum triburile 
deveniseră puternice! Erau învingătorii, nu învinșii! 

— Tocmai de asta am luptat! Pentru asta ne-am rugat! De ce 
mă condamni? Chaim Abrahms gemu şi îşi apăsă fruntea pe 
faţa soției sale. 

Hitabdut era una dintre cele mai cumplite păcate enumerate 
în Talmud. Era Ebude Atzmo, suprimarea propriei vieți împotriva 
voinței lui Dumnezeu cel Atotputernic după chipul şi asemănarea 
căruia fusese creat omul. Un evreu care comite Hitabdut nu are 
dreptul să fie înmormîntat în cimitirul evreiesc. Asta se va 
întîmpla şi cu soția lui Chaim Abrahms, cea mai devotată ființă 
pe care o cunoscuse. 

— Trebuie s-o fac! gemu el. E pentru binele ei. 


Prudhomme îşi turnă o ceaşcă de cafea şi se întoarse la 
scaunul lui. Valerie şedea în fața lui, iar Converse rămăsese în 
picioare lîngă fereastră, privindu-l pe omul de la Sûreté şi 
ascultîndu-l atent. 

— Nu-mi mai vin în minte alte întrebări, spuse francezul, 
privind îngrijorat ceaşca de cafea din mîna lui. E aţa lui ridată 
exprima şi mai multă î îngrijorare decît la început. S-ar putea să 
fiu încă prea şocat ca să mă pot gîndi la ceva. A spune că este 
incredibil nu serveşte la nimic; şi nici n-ar fi adevărat. Totul mi 
se pare cît se poate de credibil. Lumea este atît de înspăimîntată 
încît ţipă după stabilitate, după un loc în care să se ascundă, să 
caute adăpost împotriva cerului, a străzilor, a semenilor. Cred 
că acum se va pune problema puterii absolute, indiferent de 
costurile acesteia. 

— Cuvîntul cel mai potrivit este într-adevăr absolută, spuse 


587 


Joel. O confederație de guverne militare care o alimentează pe 
alta, poliții interdependente, legi modificate — totul în numele 
stabilității — pînă cînd toți cei care nu sînt de acord cu ei vor fi 
declaraţi instabili şi vor fi reduşi la tăcere. lar dacă nu vor tăcea 
cei care nu sînt de acord cu ei şi haosul va izbucni din nou, 
stabilitatea va avea cîştig de cauză, Aquitania va cîştiga. Nu au 
nevoie decît de acest val inițial de teroare, un val tsunami de 
omoruri şi confuzie. Au folosit cuvintele „personaje-cheic, 
acumulare... accelerare rapidă... haos“. Oameni puternici 
doboriîţi în timp ce revoltele izbucnesc în zeci de capitale, şi 
generalii intră victorioşi în fruntea armatelor lor. Acesta este 
scenariul, sînt cuvintele lor. 

— Tocmai aceasta este problema, domnule. Sînt numai 
cuvinte, cuvinte pe care poți să le transmiţi unui număr mic de 
oameni, pentru că s-ar putea să dai tocmai peste cei care nu 
trebuie să le audă. Și atunci ai accelera chiar dumneata această 
numărătoare inversă, declanşînd holocaustul. 

— Numărătoarea inversă a început deja, rețineți, interveni 
Converse. Dar există o şansă. „Acumularea“ şi „accelerarea 
rapidă“ pot fi folosite în alt fel. Ai dreptate, nu sînt decît cuvinte 
— cuvinte acumulate, cuvinte accelerate. Eu nu pot ieşi la iveală, 
cel puţin deocamdată. Nimeni nu-mi poate asigura protecția, 
nici o agenție sau poliție din lume, nimeni şi nimic nu-i va 
împiedica să mă ucidă. Şi, după ce mă vor omorî, vor spune că 
toate afirmaţiile mele au fost doar elucubraţiile unui psihopat. 
Să nu mă înţelegi greşit. Nu am nici un chef să mor, moartea 
mea este lipsită de importanţă. Important este că adevărul va 
muri o dată cu mine, pentru că eu sînt singurul care a discutat 
direct cu cei patru Cezari ai lui Delavane şi probabil, şi cu al 
cincilea, un englez. 

— Crezi că aceste declaraţii, aceste depoziţii sub prestare de 
jurămînt pot modifica ceva? 

— Pot să valoreze foarte mult. 

— Cum aşa? 

— Da, pentru că aici este o lume reală, o lume foarte 
complicată la care trebuie să ajungem cît mai curînd — trebuie să 
ajungem la oamenii în care putem avea încredere, care sînt 
capabili să facă ceva. Şi repede. Este ceea ce am vrut să fac 
acum cîteva săptămîni, dar am pornit pe o cale greşită. Am vrut 
să transmit tot ceea ce ştiu unui om pe care îl cunosc. Lui Nathan 

Simon, cel mai bun avocat din câți ştiu eu. Am scris totul — de 
două ori — fără să-mi dau seama că nu făceam decît să-i leg şi lui 
mîinile, poate chiar să-l condamn la moarte. Joel se depărtă de 
fereastră, ca un avocat care se apropie de evidenţierea 
concluziilor. La cine s-ar fi putut duce fără să fie însoţit de un 
om sănătos la minte şi nu cu unul etichetat drept „ucigaş 
psihopat“? Şi dacă aş fi ieşit la suprafață, aşa cum pe bună 
dreptate ar fi insistat el, am fi fost amîndoi lichidați. Apoi Val 
mi-a vorbit despre omul din New York care i-a dat telefon şi 
despre celălalt care a fugit după ea pe stradă. Am făcut atunci o 
presupunere corectă. Nu procedează așa nişte oameni care vor 
să te ucidă; aceștia nu se anunţă în prealabil. Insemna că erau 
oamenii de la Washington, cei care mă trimiseseră pe mine aici 
şi încercau acum să ia legătura cu mine. Apoi mi-a descris 
întîlnirea cu Sam Abbott şi faptul că a menţionat numele acestui 
Metcalf, un om în care avea încredere şi pe care îl considera o 
persoană suficient de importantă pentru a-i împărtăşi ceea ce 
aflase... Şi în sfîrşit, ai mai apărut şi dumneata la Paris — mi-a 
povestit ce ai făcut şi ce ai spus, că te-ai oferit să ne ajuţi şi ai 
recurs la aceeaşi parolă pe care a folosit-o şi René Matillon — 
familia Tatianei. Tatiana, un nume sau un cuvînt care cred că 
înseamnă încredere, chiar şi atunci cînd eşti înconjurat de rechini. 

— Aveţi dreptate, monsieur. 

— Şi atunci totul a devenit clar pentru mine. Dacă aş fi putut 
să stabilesc nişte linii de comunicaţie şi să ajung la voi ar fi 
existat o cale. Voi eraţi cei care ştiau adevărul; unii dintre voi 
ştiau tot adevărul, alții, asemeni dumitale, numai fragmente; dar, 
indiferent se asta, înțelegeați uriaşul pericol reprezentat de 
generali şi de Aquitania, ce puteau să facă şi ce făcuseră deja. 
Chiar şi dumneata, Prudhomme. Cum spuneai? Interpolul este 
compromis, poliția manipulată, Sûreté coruptă — rapoartele 
oficiale numai minciuni? Şi să-i adăugăm la toate acestea pe 
Anstett de la New York, pe Peregrine, pe comandantul forțelor 
armate ale NATO, pe Matillon, Beale, Sam Abbott... Connal 
Fitzpatrick — cu semn de întrebare — şi Dumnezeu ştie câţi alții 
încă. Toţi morți. Generalii au început marşul — dă-le încolo de 
teorii, au început să ucidă!... Dacă aş putea să-i conving pe toţi 
să scrie declaraţii sub prestare de jurămînt — sau să fie de acord 
să li se ia depoziţii — şi apoi să le trimit pe toate lui Nathan 
Simon, acesta ar avea muniţia necesară. l-am împuiat capul lui 

Stone de la New York cu aspectele astea legale şi a înţeles. Îşi 
va face tema lui şi îi va pune şi pe ceilalți să şi-o facă — nu are de 
ales. Important este ca toate aceste materiale să ajungă la Simon. 
După ce va avea documentele, depoziţiile referitoare la 
evenimente văzute de oameni respectabili şi cu experiență, va 
putea întocmi un dosar. Te rog să mă crezi, pentru el vor fi ca 
nişte planuri ale unei bombe cu neutroni. Miine va intra în posesia 
lor şi se va duce la oamenii cu care trebuia să ia legătura, chiar 
dacă va fi nevoit să intre şi în Biroul Oval. Joel făcu o pauză şi 
se uită la omul din fața lui, arătînd cu capul la paginile care 
conţineau propria lui declarație. Am aranjat ca documentele 
acestea să plece cu avionul mîine dimineaţă spre New York. Aş 
vrea şi o declaraţie din partea dumitale. 

— Am să ţi-o dau. Dar ai încredere în curier? 

— Ar putea să se prăbuşească întreaga lume şi femeia asta ar 
continua să stea liniştită în casa ei de la munte fără să afle, sau 
să-i pese. Cum stai cu engleza? 

— Binişor, aşa cred. Stăm de vorbă de cîteva ore. 

— Vreau să spun, cu ortografia. Am face economie de timp 
dacă ai scrie declaraţia în noaptea asta. 

— Ortografia mea în engleză este probabil la fel de proastă 
ca a dumitale în franceză. 

— Scrie în engleză, interveni Valerie. Am să fac corecturile 
necesare. Dacă nu eşti sigur de ceva, scrie în franceză. 

— Merçi. In seara asta? 

— Secretara va fi aici mîine dimineață la prima oră, îi explică 
Joel. Tot ea va pleca cu materialul la New York mîine după- 
amiază. 

— Şi e de acord să facă asta? 

— A fost de acord să accepte o donaţie importantă în favoarea 
unei organizaţii pentru protecția naturii, care se pare că este cel 
mai important lucru din viața ei. 

— Foarte convenabil. 

— Şi mai e ceva, spuse Joel, aşezîndu-se pe braţul fotoliului 
în care şedea Valerie. Acum ştii şi dumneata adevărul şi, în afară 
de acest material care trebuie să ajungă la Simon, mai trebuie să 
fac ceva. Posed o mulțime de bani şi un bancher din Mykonos 
gata să confirme că am acces la încă şi mai mulți — ceea ce ştii 
deja. Dacă aş dispune de timp, aş putea găsi personalul şi 
echipamentul de care am nevoie. Din păcate nu am, şi sînt nevoit 
să apelez la dumneata. 

— Pentru ce anume? 
— Pentru declaraţiile finale. Ultima parte a mărturiilor. Vreau 
să răpesc trei oameni. 

Subsemnatul Peter Charles Stone, în vârstă de cincizeci 
şi opt de ani, cu domiciliul la Washington, DC, am fost 
angajatul Agenţiei Centrale de Informaţii timp de douăzeci 
şi nouă de ani, pe parcursul cărora am deţinut funcţia de şef 
de misiune în diverse țări din Europa; în ultima perioadă am 
fost director adjunct al secției Operaţiuni secrete, Langley, 
Virginia. Dosarul meu personal se află la Agenţia Centrală 
de Informaţii şi poate fi obţinut spre consultare conform 
regulilor care guvernează aceste proceduri. După ce am 
plecat de la CIA am lucrat în calitate de consultant şi analist 
la numeroase departamente de informaţii. 

In ajunul datei de 15 martie anul acesta am fost contactat 
de căpitanul Howard Packard, din Armata Statelor Unite 
care m-a întrebat dacă poate să mă viziteze pentru a discuta 
o problemă confidențială. Mi-a declarat de la bun început că 
vorbea în numele unui grup restrîns de oameni atât din cadrul 
serviciilor Armatei cît şi al Departamentului de Stat, ale căror 
numere de identitate nu intenționează însă să le divulge. Apoi 
mi-a spus că au nevoie de consultanță de specialitate din 
partea unui ofiţer de informaţii cu experiență care nu mai 
este legat (în mod permanent) de nici o ramură a serviciilor 
de informaţii. Mi-a precizat că dispune de anumite fonduri 
pe care le-aş putea utiliza dacă ceea ce îmi va spune mă va 
interesa. De notat că numitul căpitan Packard şi asociații 
acestuia au efectuat o analiză temeinică a dosarului meu 
personal — avînd cunoştinţă de toate deficiențele, inclusiv de 
problema cu alcoolul şi ... 


Subsemnatul căpitan Howard N.M.I. Packard, din 
Armata SUA, 507538, în vîrstă de treizeci şi unu de ani, 
actualmente domiciliat în Oxon Hill, Maryland, făcînd parte 
din Secţia 27, Departamentul de Control al Tehnologiei, 
Pentagon, Arlington, Virginia, declar următoarele: în luna 

decembrie a anului trecut, domnul A. Preston Halliday, 
avocat din San Francisco cu care mă împrietenisem ca urmare 
a numeroaselor petiții înaintate de acesta secției noastre în 
numele clienţilor lui (toate încununate de succes şi absolut 
ireproşabile), m-a rugat să iau masa cu el la un mic restaurant 
din Clinton, la aproximativ cincisprezece kilometri de casa 
mea. Şi-a cerut scuze că nu o invită şi pe soţia mea, 
explicîndu-mi că ceea ce doreşte să-mi comunice ar putea 
s-o tulbure cum, de altfel, mă va tulbura şi pe mine. A mai 
adăugat că nu este vorba de nici un fel de conflict de interese 
în cazul întâlnirii noastre, deoarece nu exista nici o acțiune în 
curs de desfășurare, ci una care ar trebui cercetată şi oprită... 


Subsemnatul locotenent (J.G.) William Michael Landis, 
Marina SUA, necăsătorit, douăzeci şi opt de ani, domiciliat 
în The Somerset Garden Apartments, Virginia, programator 
de calculatoare pentru Departamentul marinei, Divizia de 
aprovizionare cu armament maritim, staționat la Pentagon, 
Arlingotn, Virginia, în momentul de față, fără a fi numit oficial 
responsabil de întreaga activitate de programare pentru 
Marină din cadrul Pentagonului... Cred că nu mă exprim 
cum trebuie, domnule. 

[Dă-i drumul mai departe. ] 

Spun toate acestea, deoarece cu ajutorul echipamentului 
sofisticat pe care îl am la dispoziție, precum şi al codurilor 
secrete de microconversie, pot să intru în multe computere 
restricționate care dețin informații deosebit de delicate și de 
maximă confidenţialitate. In februarie anul acesta, căpitanul 
Howard Packard, din Armata SUA şi alți trei bărbați — doi 
de la Departamentul de Stat, Oficiul pentru controlul 
munițiilor şi al treilea de la Corpul de marină, un ofiţer pe 
care îl cunoşteam de la secția de Aprovizonarea armatei — 
au venit să mă vadă într-o duminică dimineaţă. Mi-au spus 
că sînt îngrijoraţi din cauza unei serii de transferuri de arme 
şi tehnologie de vîrf care încalcă regulamentele 
Departamentului Apărării şi ale Departamentului de Stat. 
Am primit de la ei date în legătură cu nouă astfel de incidente 
şi mi-au cerut să păstrez confidenţialitatea cercetării. 

In după-amiaza următoare am accesat calculatoarele de 
maximă securitate şi cu ajutorul codurilor de conversie am 

inserat datele celor două transferuri. Datele iniţiale au fost 
confirmate — numerele acestea nu se schimbă niciodată —, 
dar în fiecare caz, după confirmare, informaţiile rămase au 
fost şterse şi scoase din calculatoare. Şase din aceste nouă 
transferuri au putut fi depistate datorită datelor inițiale de 
introducere şi au condus la o firmă numită Palo Alto 
International, aparținînd unui general în retragere, pe nume 
Delavane. Aceasta a fost prima mea implicare în această 
acțiune. 

[Cine erau ceilalţi trei bărbaţi, domnule locotenent?) 

Nu ar servi la nimic să le rostesc numele, domnule. Nu 
aş face decit să le provoc neplăceri familiilor lor. 

[Nu înţeleg, la ce vă referiți?] 

Sînt morţi. S-au întors la locurile lor de muncă, au pus 
anumite întrebări şi au murit. Doi într-un presupus accident 
rutier prin coliziune cu un camion, iar al treilea ucis de un 
trăgător de elită deranjat mintal în timp ce alerga prin parcul 
Rock Creek. Erau mulți oameni care făceau jogging acolo, 
însă pe el l-a nimerit glonţul... 


În calitate de căpitan în armata americană, cu acces la 
informaţii confidențiale, am folosit foarte des proceduri strict 
secrete. Am reuşit să asigur o linie telefonică sterilă (adică 
scanată în permanență pentru depistarea unei eventuale 
ascultări sau înregistrări), astfel încît domnul Halliday să 
poată lua legătura cu mine la orice oră din zi sau din noapte 
fără a fi spionaţi. De comun acord cu domnul Stone şi cu 
locotenentul Landis, am examinat sursele şi am obținut 
dosarele secrete ale unor persoane pe care Halliday le-a găsit 
menționate printre hîrtiile generalului Delavane. Este vorba 
de generalii Bertholdier, Leifhelm, Abrahms şi van Headmer. 
Folosind fondurile oferite de domnul Edward Beale, am 
angajat firme particulare din Paris, Bonn, Tel Aviv şi 
Johannesburg pentru a aduce dosarele la zi cu toate 
informaţiile curente referitoare la subiecții în cauză. 

Între timp, descoperiserăm alte douăzeci şi şapte de 
ştersături în calculatoare, legate direct de licenţele de export 
şi transferurile de armament în valoare estimativă de 
patruzeci şi cinci de mii de dolari. O mare parte dintre acestei 

au fost inițiate de Palo Alto International, după care li se 
pierdea urma... 


Experienţa pe care am acumulat-o în cadrul secției de 
Operaţiuni Secrete a CIA m-a ajutat să-mi dau seama că 
este vorba de o operaţiune de anvergură, de mare importanță. 
Întrucât la Washington se dădeau aprobări pentru exporturi 
ilegale care se cifrau la sume de multe milioane de dolari, 
era limpede că trebuia să existe şi o mulţime de măsuri de 
prevedere, o reţea de informatori în slujba lui Delavane, unii 
avizaţi, alții nu. Fără a mai intra în detalii, căpitanul Packard 
mi-a confirmat acest raționament, relatîndu-mi un incident 
recent care-i costase viaţa pe cei trei oameni care încercaseră 
să depisteze mai multe ştersături de pe calculator. Ne-am 
mutat din domeniul extremiştilor în cel al fanaticilor şi 
ucigaşilor. De aceea am considerat — şi îmi asum toată 
responsabilitatea pentru respectiva decizie — că am putea 
avansa mult mai repede dacă am trimite un om în sectoarele 
periferice ale operaţiunii Delavane, cu suficiente informații 
ca să se poată face legătură cu Palo Alto. Prin însăşi natura 
comerțului ilegal cu arme, la locul unde acestea sînt livrate 
există mai multă libertate de mișcare. Trebuia să începem 
de la cei patru generali, ale căror nume fuseseră menţionate 
în însemnările lui Delavane. Din păcate nu aveam nici un 
om cu experiența care o solicita această misiune... 


În prejma zilei de 10 iulie, domnul Halliday m-a sunat 
pe telefonul steril şi mi-a comunicat că a găsit un candidat 
potrivit pentru misiunea avută în vedere de domnul Stone. 
Era vorba de un avocat specializat în dreptul internațional, 
un om pe care îl cunoscuse cu ani în urmă, care fusese 
prizonier de război în Vietnam şi avea şi o motivație personală 
pentru a se angaja în lupta împotriva lui Delavane. Numele 
lui era Joel Converse... 


Subsemnatul Alan Bruce Metcalf, în vîrstă de patruzeci 
şi opt de ani, ofiţer în Forţele aeriene ale SUA, cu gradul de 
colonel, staționat la baza aeriană Nellis, Clark County, 
Nevada, îndeplinesc funcția de ofițer şef de informaţii. Acum 
treizeci şi şase de ore, de la momentul în care dictez această 

declarație, în ziua de 25 august, ora patru după-amiaza, am 
primit un telefon de la generalul de brigadă Samuel Abbott, 
comandantul operaţiunilor tactice de la baza aeriană Nellis. 
Generalul mi-a cerut să ne întîlnim, de preferință în afara 
bazei, cît mai curînd cu putință. Avea informaţii noi şi 
deosebit de importante în legătură cu recenta asasinare a 
comandantului suprem al NATO şi a ambasadorului 
american de la Bonn. A insistat să ne îmbrăcăm în haine 
civile şi a propus să ne întîlnim la biblioteca Universităţii 
Nevada, în campusul din Las Vegas. Ne-am întîlnit în jurul 
orei şaptesprezece treizeci și am discutat timp de cinci ore. 
Voi încerca să fiu cît mai exact, lucru relativ uşor, întrucît 
conversaţia mi-e proaspătă în minte, deoarece a fost urmată 
de tragica moarte a generalului Abbott, prietenul meu 
apropiat pentru care am nutrit întotdeauna o profundă 
admirație... 

Ceea ce am relatat mai sus sînt aşadar informaţiile pe 
care mi le-a transmis generalul Abbott, şi primite de la fosta 
doamnă Converse. Am acţionat imediat în vederea convocării 
unei întîlniri de urgență la cel mai înalt nivel a personalului 
din serviciile de informaţii de la Washington. Generalul 
Abbott credea tot ceea ce aflase. Era un om deosebit de 
echilibrat, niciodată înclinat spre decizii sau aprecieri pripite. 
După părere mea, a fost asasinat deoarece avea „informaţii 
noi şi deosebit de importante“ despre un coleg prizonier de 
război, un anume Joel Converse. 


Nathan Simon, înalt şi masiv, se rezemă de spătarul 
scaunului, îşi scoase ochelarii cu ramă de baga şi trase de bărbuța 
mică ce îi acoperea cicatricele căpătate cu mulți ani în urmă. 
Sprîncenele groase şi cărunte erau arcuite accentuat deasupra 
ochilor căprui. În cameră nu mai era nimeni în afară de el şi 
Peter Stone. Stenografa plecase, iar Metcalf, extenuat, se dusese 
la el în cameră; ceilalți doi ofițeri, Packard şi Landis, preferaseră 
să se întoarcă al Washington — cu avioane separate. Simon puse 
cu grijă declaraţiile dactilografiate pe masă. 

— N-a mai fost nimeni altcineva, domnule Stone? întrebă el, 
cu o voce blîndă, mult mai blîndă decît privirea. 

— Nu ştiu pe nimeni altcineva, domnule Simon, răspunse 
fostul ofiţer de informaţii. Toţi cei la care am apelat după aceea 

au fost oameni de la niveluri inferioare, cu acces la echipament, 
nu şi la decizie. Reţineţi vă rog, trei oameni au fost ucişi imediat 
ce a început totul. 

— Da, ştiu. 

— Puteţi face ceea ce a spus Converse? Puteţi obține ceva, 
„Sub sigiliu“ şi să mişcaţi nişte munţi pe care noi nu-i putem 
clinti din loc? 

— Aşa v-a spus? 

— Da. De aceea am fost de acord să fac ceea ce fac. 

— A avut motivele lui. In ce mă priveşte, trebuie să mă mai 
gîndesc. 

— Nu avem răgaz de gîndire. Trebuie să acționăm, trebuie să 
facem ceva! Timpul ne presează! 

— E adevărat, dar nu ne putem permite să greşim, nu-i aşa? 

— Converse a spus că aveţi acces la nişte oameni putemici 
de la Washington. Că pot avea încredere în dumneavoastră. 

— Dar tot dumneavoastră mi-aţi spus că n-am cum să ştiu în 
cine pot avea încredere. 

— O, Iisuse Hristoase! 

— Un profet blînd şi inspirat, spuse Simon şi se uită la ceas în 
timp ce îşi strîngea hîrtiile. Acum este ora două şi jumătate, 
domnule Stone, iar trupul meu a ajuns la capătul puterilor. Am 
să iau legătura cu dumneavoastră ceva mai tîrziu, pe parcursul 
zilei. Nu încercaţi să mă căutați. Am să mențin legătura cu 
dumneavoastră. 

— Legătura? Pachetul de la Converse e pe drum şi va sosi 
curînd. Trebuie să-l iau de la aeroportul Kennedy, de la cursa de 
Geneva care aterizează la ora două şi patruzeci şi cinci după- 
amiază. Vrea să-l primiţi de îndată. 

— Veţi fi la aeroport? întrebă avocatul. 

— Da, urmează să-l întîlnesc pe curier. Mă întorc aici pe la 
trei şi jumătate-patru, în funcţie de sosirea avionului şi de 
circulație, fireşte. 

— Nu, domnule Stone, rămîneți la aeroport. Vreau ca tot ce a 
pregătit Joel pentru mine să-mi parvină cît mai curînd cu putință. 
Aşa cum există un curier de la Geneva la New York, puteți face 
şi dumneavoastră pe curierul. 

— Unde plecaţi acum? La Washington? 

— Poate că da, poate că nu. Deocamdată mă duc direct acasă 
să pot gîndi în linişte. Sper să şi dorm puţin. Daţi-mi un nume pe 
care să-l pot folosi ca să vă caut la aeroport pe pager. 

Johnny Reb se ascunse pe fundul bărcii lui micuţe; motorul 
mergea încet, iar valurile plescăiau încetişor lovindu-se de 
marginile copastiei. Era îmbrăcat cu pantaloni negri, un pulover 
negru cu guler răsfrînt şi pe cap purta o căciuliță de aceeaşi 
culoare. Era foarte aproape de coasta de sud-vest a insulei 
Scharhârn. Zărise luminile mai multor geamanduri care săltau 
pe apă; erau lumini de avertizare, care semnalau apropierea de 
fosta bază de submarine și formau un fel de zid nevăzut şi de 
netrecut. Alarma s-ar fi declanşat imediat ce ar fi trecut de ele. 
Era cea de-a treia noapte şi începea să se simtă răzbunat. 

Trebuia să dea curs instinctelor lui. Avea o datorie de plătit 
unora ca Delavane şi Washburn, a ticăloşilor ăia trei, neamţul, 
francezul şi evreul care intenționau să le facă imposibilă viaţa 
unor domni respectabili asemeni lui. Nu ştia prea mult despre 
sud-african, cu excepţia faptului că asemenea indivizi care urăsc 
negrii ar trebui să-şi bage odată şi odată minţile în cap. Negrii se 
descurcau foarte bine şi asta îi dădea lui Johnny Reb o satisfacție 
teribilă. Actuala lui prietenă era o cîntăreață de culoare din 
Tallahassee, care se afla în Elveţia din motive stupide care 
includeau cocaina şi un cont frumuşel la o bancă din Berna. 

Johnny Reb era decis să termine cu ei. 

Îşi focaliză binoclul cu infraroşii pe vechile cheiuri de beton 
ale bazei de submarine. Era o adevărată nebunie! Vasul se oprise 
la unul din docuri şi acum pe chei înainta un grup numeros de 
oameni, gata să se îmbarce. Straniu i se păru felul în care erau 
îmbrăcaţi: costume de culoare închisă, cu cravate; unii dintre ei 
purtau chiar pălării. Toţi aveau bagaje şi cîte o servietă. Arătau 
ca nişte participanţi la un congres al bancherilor sau al corpului 
diplomatic. Examinînd atent şirul de pasageri, Reb îşi zise că 
puteau fi luaţi drept oameni de afaceri obişnuiţi, care străbăteau 
zilnic peroanele gărilor, coborau din taxiuri sau se urcau în 
avioane. Tocmai aspectul foarte obişnuit al vestimentaţiei lor în 
contrast cu atmosfera sinistră a stației de alimentare a 
submarinelor era ceea ce îi stimula imaginaţia lui Johnny Reb. 
Oamenii aceştia puteau să treacă neobservați aproape oriunde, 
însă nu veneau de oriunde. Veneau de la Scharh&rn; provencau 
fără îndoială din ceea ce era o unitate extrem de sofisticată a 
acestor nenorociţi de generali. Erau travestiți în oameni obişnuiţi 
Şi li se dăduse ordin să se poarte ca atare, să-şi deschidă servietele 


597 


în avion şi în trenuri ca să studieze rapoartele firmelor, să soarbă 
cîte puţin dintr-un pahar, să citească eventual vreun roman uşor 
care să le permită să se relaxeze după tensiunea zilei — și să se 
ducă acolo unde primiseră ordin să ajungă. 

Asta este, îşi spuse Johnny, lăsînd binoclul în jos. Echipele 
de atac! Instinctele lui nu dădeau niciodată greş; Johnny se 
întoarse și pipăi motorul, apoi răsuci cîrma spre dreapta, pornind 
încet înainte. Fostul ofițer de informaţii se întoarse şi porni spre 
debarcaderul lui din Cuxhaven. 

Douăzeci şi cinci de minute mai tîrziu, ajunse. Opri barca, 
trase la mal, îşi luă servieta, apoi urcă malul abrupt. Trebuia să 
se mişte repede, dar cu foarte mare grijă. Cunoştea destul de 
vag țărmul de la Cuxhaven, de unde plecase şalupa; urmărise 
luminile care săltau pe apă. Dacă se va apropia suficient de mult, 
va putea identifica docul. Va dispune însă doar de puțin timp 
pentru a scruta zona şi a identifica cu precizie cheiul. Îşi luă 
servieta etanşă şi porni repede spre capătul docului, apoi o coti 
spre stînga în direcţia locului de unde credea că plecase vasul. 
Trecu pe lîngă un depozit mare şi ajunse într-o zonă deschisă. 
Erau cinci cheiuri scurte, unul după altul, care nu înaintau mai 
mult de şaptezeci de metri în apă: un doc pentru vase de tonaj 
mediu şi mic. La toate cheiurile, cu excepția unuia, erau legate 
cîteva traulere şi nişte bărci de agrement străvechi. Johnny îşi 
dădu seama că de acolo plecase şalupa. Incercă să traverseze 
cheiul ca să-şi găsească o ascunzătoare. 

— Halt — Stehenbleiben! răsună o comandă guturală şi un 
bărbat ieşi din umbra unui şlep ancorat la cheiul patru. Was 
machen Sie hier? Wer sind Sie? 

Johnny Reb știa cînd să profite de vîrsta lui; îşi încovoie 

-Passen Sie auf diese alten Kăsten auf? întrebă el continuînd 
apoi tot în germană. Sînt pescar pe una din relicvele astea şi mi-am 
pierdut portofelul în după-amiaza asta. N-am voie să-l caut? 

— Vino mai tîrziu, bătrîne. Nu poți să-l cauţi acum. 

— Ce spuneţi? Johnny îşi duse mîna la urechea dreaptă, 
răsucindu-şi repede inelul de pe degetul mijlociu şi apăsînd pe 
un buton al acestuia. Nu mai aud ca în tinerețe. Ce ai spus? 

Bărbatul se apropie şi privi spre larg de unde se auzea 
zgomotul unui motor puternic: 

— Pleacă de aici! strigă el apropiindu-şi gura de urechea lui 
Johnny. Acum! 

— O, dar tu eşti Hans! 

— Cine? 

— Hans! Mă bucur să te văd! Johnny îşi repezi braţele în 
jurul gâtului paznicului ca într-o îmbrăţişare afectuoasă şi înfipse 
acul ieşit din inel în carnea omului. 

— la mîinile de pe mine, bătrîn împuţit ce eşti! Nu mă cheamă 
Hans şi nu te-am văzut în viața mea. Cară-te de aici sau am să-ţi... 
trag un ... glonţ... în căpățîna aia! Mîna neamțului se îndreptă 
spre buzunarul vestonului, dar nu mai ajunse. Omul se prăbuşi 
la pămînt. 

— Voi ăştia mai tinerei ar trebui să aveţi mai mult respect 
pentru cei în vârstă, mormăi Johnny în timp ce trăgea trupul celui 
leşinat la umbra traulerului de la cheiul trei. Habar n-aveţi ce 
şmecherii ştim noi. Babacii voştri aflaseră, dar voi, mucoşilor, 
nu mai ştiţi nimic! lar cu am treabă tocmai cu babacii voştri, 
nătărăilor! 

Johnny Rebelul se urcă pe trauler şi străbătu în goană puntea. 
Şalupa venea direct spre cheiul patru. Deschise servieta în care 
îşi pusese binoclul şi începu să studieze atent instrumentele pe 
care le avea la dispoziție pentru a-şi exercita meseria. Scoase un 
aparat telescopic de luat vederi, fabricat de niște nemți 
conştiincioşi în timpul celui de-al doilea război mondial pentru a 
fotografia instalaţiile Aliaților pe timp de noapte, îl fixă bine şi 
constată cu satisfacție că bateriile erau pline. Făcea de prea multă 
vreme meseria asta ca să-şi permită să comită greşeli de amator. 

Şalupa alunecă spre chei, ca un uriaş elefant negru, ca o 
balenă ucigaşă. In timp ce pasagerii coborau, Johnny Reb începu 
să facă fotografii. 


-— Iubito, aici este Tatiana. Trebuie să vorbesc cu băiatul meu. 

— Aici hotelul Algonquin din New York, spuse o voce calmă 
de femeie. Prefix doi-unu-doi-opt-patru-zero, şase-opt-zero-zero. 
Intrebaţi de Peter Marcus. 

— Subtil, ticălosul, n-am ce zice, spuse Johnny Rebb. Mă 
scuzați pentru limbaj, doamnă! 

— Am mai auzit dintr-astea şi altă dată. Numele meu e Ann. 

— La naiba, domnişoară, de ce nu mi-ai spus de la început! 
Ce mai faci, fetiţo? 

— Mă descurc, Johnny, am ieşit din sistem, ştii asta, dar fac 
un serviciu unui vechi prieten. 

— Un vechi prieten? Ce fată drăguță, dacă n-ar fi fost vorba 
de Petey, m-aş fi dat puţin la tine. 

— Păcat că n-ai făcut-o, Rebelule. Eu nu intram în planurile 
lui, în planurile alea al naibii de importante, iar tu erai unul dintre 
cei mai drăgălaşi — cum îţi ziceau? Gentlemanul? 

— M-am străduit întotdeauna să salvez aparențele, Annie. 
Îmi dai voi să-ţi mai telefonez dacă scăpăm din încurcătura 
asta? 

— Nu ştiu despre ce încurcătură e vorba, dar constat că ai 
deja numărul meu de telefon. 

— Imi frîngi inima, fată blondă! 

— Acum sîntem bătrîni, dragă Johnny, dar presupun că tu n-o 
să accepți asta. 

— Niciodată, fetiţo, niciodată. 

— Ai grijă de tine. Ar fi păcat să te pierdem, eşti un băiat tare 
bun. 


Operatoarea de la hotel Algonquin era foarte fermă: 

— Imi pare rău, domnul Marcus nu este în cameră şi nu 
răspunde pe pager. 

— Am să revin, spuse Rebelul. 


— Îmi pare rău, tot nu am nici un răspuns. Domnul Marcus 
nu este în cameră şi nu răspunde pe pager. 

— Cred că am mai vorbit şi acum cîteva ore. Nu răspunde în 
cameră şi mi-am permis să întreb la recepție. Nu a eliberat camera 
şi nici nu a dat alt număr de telefon. Nu doriţi să lăsaţi un mesaj? 

— Cred că da. Să-i transmiteţi aşa. „Stai liniştit pînă te găsesc 
eu. Sau caută-mă tu pe mine. Absolut urgent. Semnat Z. Tatiana.“ 
Asta e tot. 

— Mulţumesc, domnule. Z ați spus? 

— Da, de la „zero“. Johnny Reb închise telefonul din 
apartamentul lui din Cuxhaven. Cu un gust amar. 


Erich Leifhelm îşi întreținea oaspeţii la masa lui preferată de 
la restaurantul Ambasador, aflat la etajul al optsprezecelea al 
hotelului Steigenberger din Bonn. Salonul mare, elegant avea o 
vedere admirabilă spre oraş şi spre fluviu, iar masa era aşezată 
în aşa fel încît mesenii să profite din plin de panoramă. Era o 
după-amiază senină şi Valea Rinului se lăsa admirată în toată 
splendoarea ei. 

— Niciodată nu mă plictiseşte, spuse fostul feldmareşal, 
adresîndu-se celor trei bărbaţi de la masă. Am vrut să vedeți şi 
voi priveliştea asta înainte să vă întoarceţi la Buenos Aires. 

Șeful de sală interveni, se înclină politicos adresîndu-se în 
şoaptă lui Leifhelm: 

— Herr General, vă caută cineva la telefon. 

— Un aghiotant al meu se află la masa cincizeci şi cinci, spuse 
Leifhelm nepăsător, deşi pulsul i se accelerase simţitor. Poate că 
este un mesaj de la preotul din Strasbourg. 

-- Domnul de la telefon insistă să vorbiți dumneavoastră cu 
el. Mi-a spus să vă transmit că sună din California. 

— Înţeleg, foarte bine. Leifhelm se ridică de pe scaun şi îşi 
ceru scuze oaspeților: nu putem scăpa nici o clipă de sîcîiala 
afacerilor; vă rog să mă iertaţi, lipsesc numai o clipă. 

Şeful de sală dădu politicos din cap şi adăugă: 

— Am spus să vă dea legătura în biroul meu, Herr General. 
Este chiar în hol. 

— Bine ai făcut. Mulţumesc. 

Erich Leifhelm dădu din cap cu înțeles cînd trecu pe lîngă 
masa cincizeci şi cinci. Omul înțelese că i se dăduse liber. In 
întreaga sa carieră de strateg şi tactician, feldmareşalul nu 
comisese o eroare mai mare. 

În hol se aflau doi oameni, unul se uita la ceas, celălalt arbora 
o mutră plictisită. Judecînd după hainele scumpe, se vedea că 
sînt clienți obişnuiţi ai restaurantului care aşteptau fie nişte colegi, 
fie soțiile, căci altfel s-ar fi aşezat la masă. Un al treilea bărbat 
aflat dincolo de uşa de sticlă, îmbrăcat în uniforma personalului 
de întreținere al restaurantulu, îi supraveghea atent pe cei doi 
dinăuntru. 

Leifhelm îi mulțumi şefului de sală, care îi deschise uşa pentru 
a-l lăsa să intre în biroul lui modest. După ce generalul intră, 
acesta se întoarse în restaurant. Cei doi bărbaţi pătrunseră în 
birou în timp ce bătrînul soldat ridica receptorul. 

— Was geht hier vor? Wer ist...! 

Unul dintre bărbați îl apucă pe general cu amîndouă mîinile, 
acoperindu-i gura cu palma. Cel de-al doilea scoase o seringă, 
deschise gulerul generalului şi înfipse acul la baza gâtului. După 
ce apăsă pe piston, scoase acul, masă locul şi închise gulerul 
CĂMĂŞII. 

— Se va putea mişca încă vreo cinci minute, spuse doctorul 

în germană, dar nu va putea vorbi şi nici nu va raționa. Mişcările 
lui sînt acum mecanice şi va trebui ghidat. l 

— Şi peste cinci minute? întreb primul bărbat. 

— O să se prăbușească şi, probabil, o să vomite: 

— Hai, repede! Ridică-l în picioare, ghidează-l, pentru numele 
lui Dumnezeu! Mă duc să văd ce e afară şi am să bat o dată în 
uşă. 

Cîteva secunde mai tîrziu, auzind ciocănitul, doctorul îl 
scoase pe Leifhelm din birou şi se îndreptă cu el spre uşa de 
sticlă. 

— Pe aici! porunci cel de-al treilea bărbat, îmbrăcat în 
uniforma personalului de întreținere, arătînd spre dreapta. 

— Repede! adăugă doctorul. 

Dintre cei care se aflau în hol, cîțiva îl recunoscură pe general 
şi priviră nedumeriți fața lividă şi buzele care tremurau încercînd 
să spună ceva. 

— Marele om a primit o veste îngrozitoare, îi lămuri doctorul. 
Este cumplit, cumplit! 

Ajunseră la ascensorul de serviciu şi pătrunseră înăuntru. 
Lipită de peretele ascensorului se afla o targă pe rotile. Al treilea 
bărbat scoase o cheie din buzunar, deblocă liftul şi apăsă pe 
butonul de la subsol. Ceilalţi doi îl urcară pe Leifhelm pe targă 
şi îl acoperiră complet cu un cearşaf. 

— O să înceapă să vorbească acolo sus, spuse primul bărbat. 
O să apară imediat şi buldogii lui. Sînt totdeauna prin preajmă, 
spuse bărbatul în uniforma hotelului. Avionul ne aşteaptă la 
aeroport. 

Fostul mare feldmareşal al celui de-al treilea Reich vomită 
sub cearşaf. 


Jacques Louis Bertholdier intră în apartamentul său de pe 
bulevardul Montaigne, îşi scoase haina de mătase şi şi-o aruncă 
pe un scaun. Apoi se duse la bar, îşi turnă votcă într-un pahar în 
care pusese două cuburi de gheață şi se îndreptă spre canapeaua 
aflată sub fereastră. Bulevardul mărginit de copaci era puțin 
circulat în după-amiaza aceea liniştită. Uneori îşi spunea că asta 
este inima Parisului pe care îl iubea atît de mult, Parisul celor 
influenţi şi bogaţi, al celor care nu trebuia să se murdărească 
niciodată pe mîini. Tocmai de aceea cumpărase acel apartament 
extravagant în care îşi instalase cea mai aţiîțătoare metresă. Acum 

avea mare nevoie de ea. Dumnezeule, cîtă nevoie avea să se 
relaxeze! l Z 

Legionarul împuşcat chiar în maşina lui! In parcarea de la 
Bois de Boulogne! Şi Prudhomme, nenorocitul ăla de birocrat, 
care chipurile era la Calais! Nici un fel de amprente! Nimic! 
Fostul mare general al Franţei avea nevoie de o oră de linişte, de 
relaxare. 

— Elise! Unde eşti? Haide, vino încoace, egipteanco! Sper că 
te-ai îmbrăcat aşa cum ţi-am spus, cu combinezonul acela negru 
şi scurt de la Givenchy, fără nimic pe dedesubt! 

— Bineînţeles, mon général! se auzi răspunsul ciudat de 
şovăielnic din spatele uşilor dormitorului. 

Bertholdier se amuză în sinea lui Şi se întoarse spre canapea. 
Marele Timon era o persoană de care trebuia să țină seama chiar 
şi tinerele vînzătoare de plăceri, care iubeau banii, apartamentele 
luxoase şi automobilele elegante. Ei bine, nu trebuia să se mai 
gîndească la nimic altceva, ci să se relaxeze. 

Zgomotul clanţei îl făcu să tresară. Uşa se deschise şi apăru 
o fată cu părul negru, cu fața ovală, cu ochii mari căprui uşor 
mirați. Poate că fumase marijuana, îşi zise Bertholdier. Era 
îmbrăcată într-un neglijeu de dantelă neagră, care i se mula pe 
sîni. Se apropie de canapea mişcîndu-şi unduitor șoldurile. 

— Minunat, eşti minunată, tîrfă de pe Nil. Stai jos. A fost o zi 
oribilă, o zi îngrozitoare, care din păcate nu s-a terminat încă. 
Şoferul meu se va întoarce peste două ore, dar pînă atunci am 
nevoie de odihnă şi de relaxare. Dăruieşte-mi-le, egipteanco. 

Bertholdier îşi deschise fermoarul de la şliț și întinse mîna 
după fată. 

— Giugiuleşte-l, aşa cum o să te giugiulească şi el pe tine şi 
după aceea fă tot ce poți face. O apucă de umeri şi îi apăsă capul 
în Jos, spre organul lui. Acum, acum, fă-o! 

O lumină orbitoare inundă camera şi doi oameni ieşiră din 
dormitor. Fata sări înapoi, iar Bertholdier ridică privirile surprins. 
Omul din faţa lui scoase din buzunar un aparat de fotografiat, 
iar tovarăşul lui, un tip scund şi spătos, cu un revolver în mînă, 
se îndreptă încet spre „legenda Franţei“. 

— Vă admir gusturile, domnule general, spuse el răguşit. 
V-am admirat întotdeauna, chiar și atunci cînd n-am fost de acord 
cu dumneavoastră. Nu vă mai amintiţi de mine, dar m-aţi trimis 
în faţa Curţii Marţiale din Algeria şi m-ați băgat la închisoare 


603 


treizeci Şi şase de luni pentru că am lovit un ofiţer; era sergent- 
major, şi abuzase de oamenii mei aplicîndu-le pedepse exagerate 
pentru delicte minore. Trei ani pentru că am pălmuit un porc 
îmbrăcat elegant. Trei ani în barăcile alea împuțite pentru că am 
avut grijă de oamenii mei. 

— Sergent-major LeFevre, spuse Bertholdier pe un ton 
autoritar, încheindu-se calm la Şliţ. Îmi amintesc. Eu nu uit 
niciodată nimic. Te-ai făcut vinovat de trădare; ai atacat un ofițer. 
Ar fi trebuit să-i pun să te împuşte. 

— In acei trei ani au fost momente cînd aş fi preferat să fi fost 
executat, domnule. Dar nu mă aflu aici ca să discutăm despre 
trecut. Mi-am dat seama atunci că sînteți nebuni cu toţii. Am 
venit aici să vă spun că va trebui să mergeţi cu mine. Vă veţi 
întoarce teafăr la Paris peste cîteva zile. 

— Nătărăule! se stropşi generalul. Îţi închipui că mă sperii cu 
pistolul ăla? 

— Nu, l-am luat pentru protecţia mea şi pentru a vă împiedica 
să faceţi ceea ce vă închipuiţi că vă cere onoarea de militar. Vă 
cunosc prea bine ca să-mi închipui că v-aţi putea lăsa impresionat 
de o amenințare, dar mai am şi o altă metodă de convingere. 
Fostul sergent-major scoase din buzunar un alt fel de pistol, de 
o formă mai ciudată. Pistolul acesta nu conţine gloanțe, ci nişte 
săgeți impregnate cu o substanță chimică specială care poate 
provoca un stop cardiac. Intenţionam să vă ameninţ că voi publica 
fotografiile după moartea dumneavoastră şi să demonstrez lumii 
întregi că mărețul general a decedat în timp ce presta activitatea 
la care se pricepea cel mai bine. Acum m-am răzgândit. Unghiul 
din care s-au făcut fotografiile permite anumite retușuri; evident, 
nu vom altera cu nimic expresia de pe chipul dumneavoastră, 
numai că tovarăşa dumneavoastră de plăceri poate deveni foarte 
uşor un „el“, un tînăr băiat. Au existat nişte zvonuri cu privire la 
unele excese, mai ales în legătură cu o căsătorie aranjată în pripă 
pe care nimeni n-a înțeles-o. În ce consta secretul pe care marele 
general l-a ţinut ascuns cu străşnicie toată viața? Să fi fost sabia 
lui Damocles pe care generalul de Gaulle a tinut-o întotdeauna 
deasupra capului colonelului său ambițios şi rebel? Apetitul 
exagerat al candidatului la succesiunea lui care era atît de hrăpăreţ 
încît înhăţa tot ce putea, făcînd abstracție de sex. Şoaptele despre 
tinerii locotenenți corupți, despre violuri, despre interogatoriile 
care se desfăşurau la dumneavoastră acasă... 

— Destul! strigă Bertholdier, sărind în picioare. Continuarea 
acestei conversații este inutilă. Indiferent cît de absurde şi 
nefondate sînt acuzaţiile dumneavoastră, nu voi permite ca 
numele meu să fie atins de această infamie! Vreau să-mi dați 
filmul! 

— Dumnezeule, aşadar e adevărat, spuse fostul sergent. 

— Filmul! urlă din nou generalul. Dă-mi-l! 

— O să-l primiţi, răspunse LeFevre. În avion. 


Chaim Yakov Abrahms ieşi cu capul plecat din sinagoga 
Ihud Shivat Zion din Tel Aviv. Mulțimea de afară se aşezase pe 
două rînduri făcîndu-i loc să treacă. Bărbaţi şi femei cu chipuri 
grave, adepţii lui, deplîngeau în tăcere teribila suferință a marelui 
om, a acestui soldat al Israelului, care primise o lovitură atît de 
grea din partea soției sale. Hirabdut, şopteau ei. Ebude Atzmo, 
îşi rosteau încetişor unul altuia la ureche, ca să nu-i audă Chaim. 
Rabinul fusese neînduplecat. Păcatele acestei femei demne de 
dispreţ se abăteau asupra capului acestui vajnic luptător biblic, 
care iubea cu aceeași fervoare pămîntul țării ca şi Talmudul. 
Femeia nu va fi înmormîntată în locul sfint, ci va rămîne pentru 
totdeauna în afara porților cimitirului beht Hakvahrohi, iar 
sufletul ei va lupta mereu cu această povară uriaşă. 

Se spunea că încercase să se răzbune şi că nu mai era întreagă 
la minte. Ea îşi avea fiicele. Fiul tatălui fusese cel care căzuse 
măcelărit pe cîmpul de luptă. Cine altul ar fi putut să-l plîngă 
mai tare decît el, decît tatăl? Și acum nenorocirea asta. Femeia 
căreia îi dăruise toată viața lui încălcase în modul cel mai cumplit 
preceptele sacre ale Talmudului. Ce ruşine, o, Doamne, ce ruşine! 
Oh, Chaim, fratele, tatăl, fiul şi conducătorul nostru, plîngem 
alături de tine. Pentru tine. Spune-ne ce să facem şi vom face. 
Eşti regele nostru! Regele Israelului, al Iudeii şi al Samariei şi al 
tuturor teritoriilor pe care le ceri pentru noi! Arată-ne calea şi 
noi te vom urma, vb, Rege! 

— A făcut mai mult pentru el moartă decît ar fi putut să facă 
în viață, spuse un bărbat care se ținea oarecum departe de ceilalți. 

— Ce crezi că s-a întîmplat în realitate? întrebă tovarășul lui. 

— Un accident. Sau poate ceva mai rău, mult mai rău. Venca 
des la templu. Nu s-ar fi gîndit niciodată să-şi ia viaţa... Trebuie 
să fim cu ochii pe el ca nu cumva nebunii ăştia şi alte cîteva mii 
ca el să-l încoroneze împărat al Mediteranei. 

Un automobil al Armatei cu stegulețe pe capotă înaintă pe 
stradă şi se apropie de trotuar, oprind în faţa sinagogii. Abrahms, 
purtîndu-şi suferința ca pe o mantie a tristeții pe care numai 
marea lui putere sufletească putea s-o îndure, lăsă capul în jos, 
închise şi deschise ochii de cîteva ori şi întinse mîna către cei 
care doreau să-l atingă, să-i asculte cuvintele. 

— Maşina dumneavoastră, domnule general, spuse un tînăr 
soldat aflat lîngă el. 

— Mulţumesc, fiule, zise legenda Israelului şi se urcă în 
automobil, lăsîndu-se pe bancheta din spate, copleşit de durere. 
Feţele înlăcrimate se apropiaseră de geamurile automobilului. 

Cînd vorbi, vocea generalului exprima orice altceva, dar nu 
durere: 

— Scoate-mă de aici! Du-mă la vila mea de la țară. O să bem 
cîte un whisky şi o să uităm de toată porcăria asta. Rabini ticăloşi! 
Au avut obrăznicia să-mi țină prelegeri! Cînd o să izbucnească 
războiul am să-i adun pe toți şi am să-i împușc din prima zi! Să-i 
văd cum mai țin predici cînd o să le şuiere gloanţele pe la urechi! 

Maşina luă viteză. Cîteva clipe mai tîrziu, Chaim deschise 
ochii, îşi îndreptă spatele şi îşi întinse picioarele aşezîndu-se într-o 
poziţie confortabilă. Apoi, ca şi cînd s-ar fi trezit din somn, se 
uită la soldaţii de lîngă el, examinîndu-le atent chipurile. 

— Cine sînteţi? urlă el. Nu sînteți oamenii mei, nu sînteți 
aghiotanții mei! 

— Aia or să se trezească peste vreo oră, spuse omul din dreapta 
şoferului, întorcîndu-se şi privindu-l fix pe Chaim. Bună ziua, 
domnule general. 

— Tu! 

— Da, eu. Acoliţii tăi n-au reuşit să mă împiedice să depun 
mărturie în fața tribunalului din Liban şi nimic pe lumea asta nu 
m-ar fi putut opri să fac ceea ce fac astăzi. Am povestit acolo 
despre măcelărirea femeilor, copiilor şi a bătrînilor care tremurau 
de frică şi te implorau să le cruți viețile în timp ce tu rîdeai. Te 
numeşti evreu? Nu eşti decît un om copleşit de ură. Eşti un nimic, 
Abrahms, dar ai să te întorci la Tel Aviv peste şapte zile. 


Avioanele aterizară unul după altul; cele de la Bonn şi de la 
Paris zburaseră la altitudine mai joasă, iar avionul cu reacție de 
la Tel Aviv cobora şi el, încet, pe aeroportul particular de la 
St Gervais. După ce aparatele se opriseră la capătul pistei, aceeaşi 


606 


maşină albastră îi luă pe rînd pe cîte unul dintre „oaspeţi“ şi îi 
duse la un castel din Alpi, aflat la cincisprezece kilometri 
depărtare. Fusese închiriat pentru două săptămîni de la o agenţie 
din Chamonix. 

Sosirile fuseseră programate cu grijă, pentru că nici unul 
dintre cei trei vizitatori nu trebuia să ştie că ceilalţi se află acolo. 
Fiecărui oaspete uluit, Converse îi spusese aceleaşi cuvinte: 

— Aşa după cum mie mi s-a oferit ospitalitate la Bonn, tot 
aşa vă ofer şi eu acum ospitalitate aici. Cazarea dumneavoastră 
va fi mai bună decît cea de care m-am bucurat eu, dar de mîncare 
nu garantez. Oricum, un lucru e sigur — plecarea dumneavoastră 
de aici va fi incomparabil mai puțin dramatică decît a mea. 

Nu însă şi şederea dumneavoastră, îşi spunea în gînd 
Converse. Nu şi sejurul aici. Asta făcea parte din plan. 

Primele raze de lumină se arătau deasupra copacilor din 
Central Park. În biroul lui, Nathan Simon şedea în fotoliul 
confortabil de piele, cu fața spre fereastră şi privea cum se naşte 
o nouă zi. Acesta era locul în care îi plăcea să gîndească. În 
ultima vreme îl folosise la fel de mult ca să mai moțăie. In noaptea 
ce trecuse, somnul nu se apropiase nici o clipă de el. Mintea 
parcă îi luase foc. Trebuia să examineze şi să reexamineze 
opțiunile, să analizeze pericolele pe care le prezenta fiecare. Dacă 
făcea o alegere greşită, putea declanşa alarma care i-ar fi obligat 
pe generali să acţioneze imediat şi, o dată declanşate, 
evenimentele puteau scăpa foarte repede de sub control. Evident, 
puteau să declanşeze acțiunea peste cîteva ore, dar Natan nu 
credea că se va întîmpla aşa. Generalii nu erau nişte proşti. Haosul 
trebuia să fie precedat de turbulenţe inițiale care să justifice 
izbucnirea violenței. Era necesar să se instaleze o stare de 
confuzie pentru ca actorii implicaţi să poată ieşi în evidenţă. Ideile 
erau vechi de cînd lumea. Controlul militar asupra guvernelor 
se practica încă de pe vremea faraonilor, dăduse roade în 
Pelopones şi în politica Spartei care cucerise Atena, iar mai apoi 
în cazul cezarilor; mai tîrziu fusese folosit de împărații Sfîntului 
Imperiu Roman, de prinți în vremea Renaşterii ca, în cele din 
urmă, să atingă culmea perfecțiunii în imperiul sovietic, dar şi în 

cel german în secolul al XX-lea. Tulburările precedau violența 
Şi violenţa preceda preluarea puterii, indiferent că era vorba de 
o revoluţie care antrena sute de mii de ruşi asupriți sau de 
inegalitățile strigătoare la cer ale Tratatului de la Versailles. 

Aici era, însă, punctul slab al strategiei generalilor: Violenţa 
trebuia să existe înainte să izbucnească violența. Oamenii — 
hoardele de oameni obişnuiţi — trebuia să fie mînate spre furie, 
dar ca să se întîmple astfel, gloatele trebuia în primul rînd să se 
constituie, să existe. Acesta va fi semnalul, preludiul, dar cînd, 
unde? Dar ce putea să facă el, cum să procedeze pentru a scăpa 
atenţiei informatorilor lui Delavane? Era patronul şi prietenul 
lui Joel Converse, „asasinul psihopat“ pe care îl creaseră 
generalii. Probabil că era urmărit — şi dacă va acţiona pe faţă va 
fi ucis imediat. Viaţa lui nu conta. Intr-un fel, era prins într-o 
capcană. Spre deosebire de ceea ce îi spusese lui Peter Stone, 
Nathan ştia exact pe cine trebuie să abordeze — nu un om, ci trei. 
Pe preşedinte, pe preşedintele Parlamentului şi pe procurorul 
general. Vîrful executivului, şeful legislativului şi şeful celor 
care se ocupau de aplicarea legii. Trebuia să-i vadă pe toţi 
împreună, nu pe fiecare în parte. Tocmai în aceasta consta dilema; 
era prins în capcană. Nu putea pur şi simplu să pună mîna pe 
telefon şi să-și fixezi o întîlnire cu astfel de oameni. Existau 
anumite proceduri, formalităţi, un proces de triere menit să 
asigure validitatea cererii; oamenii cu astfel de responsabilități 
nu-şi permit să-şi irosească timpul. Asta era capcana. Imediat 
ce numele lui va fi menţionat, toată lumea va afla. Delavane va 
fi informat în cîteva ore, dacă nu chiar minute. 

In ciuda afirmațiilor măgulitoare ale lui Joel la adresa lui în 
fața lui Stone, nu-i era uşor să ajungă la persoanele importante 
din guvern şi nici să găsească un judecător care să dea un ordin 
de „punere sub sigiliu“ a informaţiilor pentru a garanta securitatea 
cuiva. Asemenea ordine se justificau atunci cînd era vorba de 
martori intimidaţi în cazul unui proces penal, dar nu şi în cazul 
Casei Albe, al Congresului, al Departamentului Justiţiei. Joel se 
agățase de o manevră juridică şi o lansase pe orbită ca pe un 
balon — evident cu un anumit temei. Stone şi colegii lui îi dăduseră 
declarații. 

Cu toate acestea, îşi spuse Simon, exista o logică aparte în 
exagerările lui Joel. Vorbise de un singur judecător, de un singur 
tribunal. Aceasta era logica. Curtea Supremă reprezenta instanța 

potrivită. Nu o cerere din partea unui anume Nathan Simon, 
care va trebui analizată, examinată, ci un mesaj urgent către 
preşedinte de la un respectabil membru al Curţii Supreme! 
Nimeni nu va îndrăzni să pună sub semnul îndoielii cuvîntul 
unui asemenea om, dacă va susţine că este vorba de o chestiune 
personală între el şi preşedinte. Preşedinţii erau mult mai receptivi 
față de Curte decît față de Congres, şi pe bună dreptate. 
Congresul reprezenta un cîmp de luptă, în timp ce Curtea era o 
arenă a raționamentelor morale. Nathan Simon îl cunoştea pe 
omul de care avea nevoie — un judecător în vîrstă de peste 
şaptezeci de ani. Curtea nu se afla în sesiune; aceasta urma să 
înceapă peste o lună, în octombrie. Omul se afla undeva prin 
New England, dar îi putea găsi numărul de telefon la serviciu. 

Nathan clipi, apoi îşi puse mîna pavăză în dreptul ochilor. 
Globul de foc al soarelui trimisese o rază orbitoare peste formele 
geometrice de dincolo de parc şi aceasta pătrunsese prin fereastra 
lui. Şi în clipa aceea, primi răspunsul la întrebările — unde şi 
cînd — trebuia să fie turbulenţele, preludiul erupției violenţei. 
Acestea erau programate în întreaga Europă, Marea Britanie, 
Canada şi Statele Unite. O serie uriaşă şi bine coordonată de 
proteste antinucleare. Milioane de oameni înspăimîntați ţinîndu-se 
de mîini în principale oraşe ale lumii, făcîndu-şi auzite vocile în 
detrimentul liniştii şi al ordinii. În parcuri şi în scuaruri se vor 
ține reuniuni şi se vor organiza pichetări ale guvernelor. 
Politicienii şi oamenii de stat care îşi dăduseră seama de această 
ameninţare promiseseră să se adreseze gloatelor uriaşe de 
pretutindeni — de la Paris şi Bonn, de la Roma şi Madrid, de la 
Bruxelles şi Londra, Toronto, Ottawa, New York şi Washington. 
Aceste demonstrații urmau să înceapă peste trei zile. 


Peter Stone cobori pe potecă spre lacul din spatele casei aflată 
undeva în ținutul New Hampshire. Ştia doar că se află undeva, 
la douăzeci de minute distanţă de aeroport. Era sfîrşitul unei zile 
plină de surprize. Acum zece ore telefonase, din camera lui de 
la Algonquin, la Swissair ca să se intereseze dacă zborul de la 
Geneva sosea la timp. I se răspunse că va ateriza cu treizeci și 
patru de minute mai devreme. Aceasta fusese prima surpriză, 
lipsită de consecinţe, spre deosebire de cea de-a doua. Ajunsese 
la aeroportul Kennedy cu puţin înainte de ora două și, după cîteva 
minute, auzi că domnul Lackland, numele pe care i-l dăduse lui 
Nathan Simon, este chemat la telefon. 

— Ia avionul companiei Pilgrim Airlines pînă la Manchester, 
New Hampshire, spuse avocatul. Există o rezervare pe numele 
de Lackland la cursa de trei şi un sfert. Crezi că vei reuşi? 

— Nimic mai simplu. Cursa de la Geneva ajunge mai 
devreme. Presupun că e vorba de LaGuardia? 

— Da. La Manchester o să te întîmpine un băiat cu părul 
roşu. I-am dat semnalmentele dumitale. Ne vedem, aşadar, pe 
la cinci şi jumătate. 

Manchester, New Hampshire? Stone fusese sigur că Simon 
o să-i ceară să se ducă la Washington şi nu-şi luase nici măcar o 
periuță de dinţi în buzunar. Surpriza numărul doi. 

Surpriza numărul trei fusese curierul de la Geneva. O 
englezoaică ursuză, posacă, cu faţa de culoarea granitului și cu 
cea mai neprietenoasă privire pe care o văzuse vreodată. Aşa 
cum se înțeleseseră, se întîlniră în faţa salonului Swissair. După 
ce studiase cartea lui de identitate de mult expirată, femeia îi 
înmînase servieta şi îi spusese într-o engleză pițigăiată: 

— Nu-mi place New York-ul şi nu mi-a plăcut niciodată. Nu-mi 
place nici să zbor cu avionul, dar toți au fost foarte drăguți şi 
este mai bine să scapi de toată tevatura. Au aranjat să mă întorc 
cu prima cursă spre Geneva. Mi-e dor de munții mei. Le duc 
dorul şi încerc să le ofer tot ce am mai bun, am dreptate? 

Apoi se întoarse, oarecum nesigură pe picioare şi porni înapoi 
spre scara rulantă. Abia atunci Stone îşi dădu seama că femeia 
era beată sau poate numai amețită: îşi învinsese teama de zbor 
cu ajutorul alcoolului. Converse avea idei ciudate despre curieri, 
îşi spuse Stone, dar îşi schimbă părerea imediat. Cine ar fi putut 
trezi mai puţine suspiciuni? 

A patra surpriză apăru la aeroportul din Manchester. Un 
bărbat de vîrstă mijlocie, cu părul roşu, îl întîmpină de parcă 
s-ar fi cunoscut de cînd lumea, de parcă ar fi fost membri ai 
vreunei frății studenţeşti şi s-ar fi regăsit după treizeci de ani de 
despărțire. Stone fu nu numai stînjenit de efuziunea sentimentelor, 
Ci ŞI uşor îngrijorat, căci ar fi putut atrage atenţia celor din jur. O 
dată ajunşi în parcare, omul cu păr roșu îl împinse într-o mașină, 
îi puse un pistol î în gît şi îl percheziționă cu cealaltă mînă ca să se 
convingă că nu are arme. 

— Doar nu era să trec cu un pistol asupra mea prin detectorul 
de metale! protestă fostul agent CIA. 

— Vreau doar să mă asigur, copoiule. Am avut de-a face cu 
ticăloși ca voi. Eu am fost la FBI. 

— Ceea ce explică foarte multe, spuse Stone pe un ton serios. 

— Tu conduci. 

— E o întrebare sau un ordin? 

— Ordin. Toţi spionii conduc maşina, răspunse roşcatul. 

Surpriza numărul cinci o avu în maşină, cînd Stone luă un 
viraj brusc la comanda roşcatului, care îşi puse nepăsător pistolul 
în tocul de sub veston. 

— Scuză-mă pentru porcăria asta, spuse el cu o voce mult 
mai puţin ostilă. Trebuia să fiu prudent, să te enervez, să văd 
cum reacționezi, înţelegi ce vreau să spun? N-am fost niciodată 
în FBI, nu pot să-i sufăr pe curcanii ăia. Totdeauna încercau să 
te convingă că sînt mai buni decît tine numai pentru că veneau 
de la Washington. Am fost poliţist în Cleveland, numele meu 
este Gary Frazier. Cum te simţi? 

— Ceva mai bine, spuse Stone. Unde mergem? 

— Îmi pare rău; o să-ți spună dacă o să vrea. 

Surpriza numărul şase se produse cînd Stone porni să urce 
dealurile din New Hampshire, spre o casă izolată, construită din 
lemn şi sticlă, în formă de V întors, înconjurată de pădure. Nathan 
Simon coborîse treptele de la intrare ca să iasă în întîmpinarea lui. 

— Ai adus? 

— Aici este, spuse Stone, dîndu-i servieta prin geamul deschis. 
Unde sîntem? Cu cine te întîlneşti? 

— Este o reşedinţă secretă, dar dacă totul este în ordine, o să 
te chemăm. Ceva mai Jos, pe malul lacului, avem o casă pentru 
oaspeți. Te rog să te odihneşti. Şoferul o să te conducă. Dacă 
avem nevoie de dumneata, te chemăm la telefon. Casa are un 
număr separat, este suficient să ridici receptorul. 

Peter Stone cobora acum pe cărarea care ducea spre casa de 
pe malul lacului, conştient că privirile celor doi îl urmăreau. 
Surpriza numărul şapte: habar n-avea unde se afla şi Simon nu 
intenționa să-i spună decît în cazul că totul era în odine, indiferent 
ce înțelegea prin asta. 

Casa de oaspeţi despre care vorbise avocatul, o vilă cu trei 
etaje, se afla pe malul lacului şi avea acces la un debarcader, la 
care era ancorată o mică barcă cu motor. Stone încercă să 
descopere ceva care să-l ajute să-şi dea seama de identitatea 
proprietarului, dar nu găsi. Nici numele de pe barcă nu-i spunea 
DIMIC. 

Fostul agent se aşeză pe trepte şi privi apa liniştită a lacului 

şi, mai departe, dealurile ţintului New Hampshire. Totul era 
cufundat în linişte şi pace, cu excepția inimii lui Stone. Simţea 
un gol în stomac şi îşi aminti de ceea ce spunea Johnny Reb — 
„ai încredere în ceea ce îți comunică stomacul tău. Asta nu te 
înşeală niciodată.“ Se întreba ce o mai fi făcut Johnny, ce o mai 
fi aflat. 

Telefonul sună strident. Stone sări ca muşcat de şarpe, dădu 
uşa de perete şi se repezi la telefon. 

— Vino te rog sus, spuse Nathan Simon. 

— Vin imediat. 

In timp ce urca panta spre vilă, Stone îl văzu pe avocat în 
cadrul uşii care dădea spre lac. Işi continuă urcuşul, pregătindu-se 
pentru surpriza numărul opt. 

Surpriza o reprezenta prezenţa judecătorului Andrew 
Wellfleet, de la Curtea Supremă. Judecătorul stătea la un birou 
mare. Declaraţia lui Converse se afla chiar în fața lui. Trecură 
cîteva momente pînă să ridice privirile şi se uită la Stone, prin 
ochelarii cu rame metalice. Privirea lui rece, chiar ostilă, se 
potrivea perfect cu porecla care i se dăduse cu douăzeci de ani 
în urmă, cînd fusese numit la Curtea Supremă: „Andy cel 
Irascibil“. Lăsînd la o parte temperamentul, nimeni nu-i pusese 
vreodată la îndoială inteligența deosebită, cinstea sau 
devotamentul față de litera legii. 

— Ai citit astea? întrebă Wellfleet, fără să-i întindă mîna şi 
fără să-i ofere un scaun. Ă a 

— Da, domnule, răspunse Stone. In avion. In esenţă, este 
ceea ce mi-a spus şi la telefon, dar evident, mai detaliat. 
Declaraţia francezului, a lui Prudhomme, a fost o adevărată 
revelație — ne arată cum operează oamenii, ce sînt în stare să 
facă. 

— Şi ce naiba crezi că se poate face cu toate astea? Judecătorul 
indică cu un gest hiîrtiile împrăştiate pe birou. Să rogi toate 
tribunalele de aici şi din Europa să fie atît de amabile şi să emită 
ordine de restricție care să interzică activitatea personalului 
militar de la un anumit grad în sus, pentru că ar putea fi implicați 
în chestia asta? 

— Eu nu sînt jurist, domnule, tribunalele nu m-au preocupat 
niciodată. Am apreciat doar că avînd cuvîntul lui Converse şi tot 
ceea ce ştie el, vom putea ajunge la oamenii care pot întreprinde 
ceva. Probabil că şi Converse a gîndit la fel cînd l-a sunat pe 

domnul Simon şi, dacă îmi permiteți, domnulç, este ceea ce citiți 
dumneavoastră acum. 

— Nu-i suficient, spuse judecătorul. Şi la naiba cu tribunalele, 
domnule fost agent CIA. N-ar fi cazul să vă spun că e nevoie de 
nume, de mult mai multe nume, nu numai de cinci generali, 
dintre care trei sînt la pensie iar unul, aşa-numitul instigator, a 
suferit acum cîteva luni o operaţie care l-a lăsat fără picioare. 

— Delavane? întrebă Simon întorcîndu-se de la fereastră. 

— Exact, spuse Wellfleet. E cam jalnic, nu vi se pare? Nu 
redă imaginea unui pericol iminent. 

— Dar se poate transforma într-un pericol extraordinar. 

— Nu neg acest lucru, Nate. Mă uit însă la ce aţi strîns voi 
aici. Abrahms? Aşa cum o să vă spună orice concetățean al lui, 
e un fanfaron, un militar de excepţie, dar cu mai multe rotiţe 
defecte la cap. Şi apoi, pe el nu-l preocupă decît Israciul. Van 
Headmer? O relicvă din secolul al XIX-lea; părerea lui nu face 
doi bani dincolo de graniţele Africii de Sud. 

— Domnule judecător, spuse Stone, vorbind pe un ton mai 
ferm decît înainte, vreți să sugerați că ne înşelăm? Dacă asta 
vreţi să spuneţi, vă asigur că mai sînt şi alte nume — şi nu este 
vorba doar de ataşaţii de la ambasada din Bonn care au fost 
ucişi pentru că au încercat să afle nişte răspunsuri. 

— Nu m-ai ascultat! se răsti Wellfleet. Tocmai i-am spus lui 
Nate că nu neg nimic. Cum naiba aş putea face asta? Exporturi 
ilegale, imposibil de depistat, în valoare de patruzeci şi cinci de 
milioane! Un aparat care poate mînui presa cum doreşte, care 
poate corupe agențiile guvernamentale şi aşa cum spune Nate 
„poate crea un asasin psihopat“ ca să te determine să te retragi. 
Nu, domnule, nu spun că greşiți. Spun că ar trebui să faceți ceea 
ce mi s-a spus că ştiţi să faceţi cel mai bine şi asta cît mai repede. 
Puneţi mîna pe Washburn ăsta şi pe cine mai puteți găsi la Bonn; 
înhățaţi cîțiva de la Departamentul de Stat şi de la Pentagon pe 
care îi bănuiți, băgați-le nişte chimicale în ei şi stoarceţi-le creierii 
să vă dea nume! lar dacă o să spuneți vreodată că eu v-am sugerat 
aceste metode care încalcă cele mai sacre drepturi ale omului, 
am să susțin că vorbiți aiurea. Stai de vorbă cu Nate. N-avem 
timp pentru politeţuri. 

— Nu avem nici resurse, spuse Stone. Aşa cum i-am explicat 
domnului Simon, am cîţiva prieteni pe care pot conta ca să obțin 
informaţii, dar nu pentru ceea ce propuneţi dumneavoastră. Nu 

am pîrghiile necesare, nu am nic: oameni, nici echipamente. Nici 
măcar nu mai sînt angajatul guvernului. 

— Aici pot să vă ajut, spuse Wellfeet şi notă ceva. O să ajungi 
unde doreşti. 

— Şi mai este încă o problemă, continuă Stone. Indiferent cu 
cîtă grijă am acţiona, tot vom declanşa nişte alarme. Oamenii 
aceştia sînt nişte fanatici, nu nişte extremişti fără minte. Sînt 
organizați; ştiu exact ce fac. Acţionează sistematic coroborînd 
mai multe secvenţe pînă cînd toți vom fi obligaţi să le acceptăm, 
adică să acceptăm ceea ce este inacceptabil, continuarea violenței, 
a revoltelor, a crimelor. 

— Foarte drăguţ, domnule. Şi ce aveți de gînd să faceţi? 
Nimic? 

— Bineînţeles că vom face ceva. S-ar putea să greşesc, dar 
eu l-am crezut pe Converse cînd mi-a spus că, cu declarațiile 
noastre, cu toate dovezile pe care i le-am dat, domnul Simon va 
putea ajunge la anumite persoane. Şi de ce să nu-l fi crezut? 
Afirmațiile lui veneau în întîmpinarea raționamentelor mele, fără 
a-l include şi pe Nathan Simon. Numai că aşa cum gîndeam eu 
presupunea mai mult. Va trebui să ne luăm toate măsurile de 
precauţie, ca să reuşim. O să ajungem la oamenii la care trebuie 
să ajungem şi să începem contraatacul. 

— La cine te gîndeșşti? întrebă brusc Wellfleet. 

— La preşedinte, în primul rînd. Şi apoi, pentru că avem de-a 
face cu vreo şase țări, la secretarul de stat. Vom da curs unui 
proces rapid şi strict de triere — fără îndoială cu ajutorul acelor 
chimicale despre care dumneavoastră n-aţi pomenit nimic — 
pentru a stabili care sînt oamenii neimplicaţi în afacerea 
Aquitania. O să creăm celule, posturi de comandă aici şi în 
străinătate. Întîmplător, există un om care ne poate ajuta foarte 
mult în această chestiune, un anume Belamy de la MI6. Am 
lucrat cu el şi este cel mai bun; a mai făcut chestii de astea şi altă 
dată. O dată ce vom amplasa celulele noastre şi agenţii sub 
acoperire, putem pune mîna pe Washburn şi pe alți cîţiva pe 
care îi cunoaştem. Prudhomme ne poate furniza numele celor 
de la Sûreté care aprobă transferurile şi au furnizat informaţii 
împotriva lui Converse. Aşa cum ştiţi din propria mea declaraţie, 
ținem sub supraveghere insula Scharhâm; credem că este un 
centru de comandă sau un releu de comunicații. Cu un 
echipament potrivit am putea să-i interceptăm. Important este 

să avem mai multe informaţii. Cînd le vom cunoaşte strategia, 
vom putea elabora măsuri de contracarare fără să declanşăm 
alarmele. Stone făcu o pauză şi îi privi pe cei doi bărbați. Domnule 
judecător, domnule Simon, am fost şef în cinci posturi vitale din 
Marea Britanie şi din Europa. Ştiu că se poate face. 

— Nu mă îndoiesc, spuse Nathan Simon. Cît va dura? 

— Dacă domnul judecător îmi asigură cooperarea şi 
echipamentul de care am nevoie, cu oamenii pe care am să-i 
aleg, aici şi în străinătate, Derek Belamy şi cu mine vom reuși să 
organizăm un program de subminare. Putem fi operațional în 
opt-zece zile începînd de acum. 

Simon se uită la judecătorul de la Curtea Supremă de justiţie, 
apoi din nou la Stone. 

— Nu ne putem permite opt sau zece zile, spuse el. Nu avem 
decît trei — chiar mai puţin de trei. 

Peter Stone îl privi pe avocatul înalt și masiv, simțind cum 
sîngele îi îngheață în vine. 


Generalul Marcus George Delavane puse încet receptorul 
în furcă. Jumătatea de om se afla în scaunul cu rotile, curelele îl 
țineau legat de suporturile de oțel, brațele îi atîrnau grele şi respira 
sacadat. Venele de la gît îi zvîcneau. Strînse pumnii pînă cînd 
încheieturile degetelor se albiră. Apoi ridică fruntea şi privi furios 
la aghiotantul în uniformă care stătea în fața biroului. 

— Au dispărut, spuse el cu vocea pițigăiată şi rece ca gheața. 
Leifhelm a fost răpit de la un restaurant din Bonn. Au spus că 
l-a luat o ambulanţă care a plecat în grabă într-o direcție 
necunoscută. Paznicii lui Abrahms au fost drogaţi şi alţii le-au 
luat locul. L-au răpit cu maşina personală din fața sinagogii. 
Bertholdier n-a mai coborit din apartamentul de pe Montaigne, 
şi cînd şoferul a urcat ca să-i amintească cît e ceasul, a găsit-o 
pe femeie legată în pat; era goală şi pe piept îi scriseseră „tîrfă “ 
cu ruj. Le-a spus că l-au luat doi oameni înarmați care vorbeau 
ceva de un avion. 

— Dar van Headmer? întrebă aghiotantul. 

— Fermecătorul nostru afrikaner cinează la Clubul militar 
din Johannesburg şi spune că o să-şi întărească paza. Oricum 
nu face parte din cerc şi e prea departe ca să mai conteze. 

— Ce vreţi să spuneţi, domnule general? Ce s-a întîmplat” 

— Ce s-a întîmplat? Converse! Asta s-a întîmplat Ne urm 

creat singuri cel mai înverşunat duşman, colonele, deşi am fost 
avertizați. Chaim a spus-o, omul nostru din Mossad ne-a spus 
foarte clar. Vietnamul de Nord a făcut din el un buldog al iadului — 
astea au fost cuvintele omului din Mossad —, iar noi am creat un 
monstru. Ar fi trebuit ucis la Paris sau la Bonn. 

— Atunci nu puteaţi lua măsura asta, spuse aghiotantul dînd 
din cap. Trebuia să aflați de unde vine, sau măcar să-l izolați, să 
faceţi din el — cum spuneaţi — un paria de care să nu se 
sinchisească nimeni. A fost o strategie foarte corectă, domnule 
general. Şi mai este încă. Nimeni n-a venit să-l caute. 

Ochii lui Delavane se deschiseră larg. _ 

— Ai fost întotdeauna cel mai bun aghiotant al meu, Paul. Îi 
aminteşti plin de tact superiorului că, indiferent de eşecurile 
imediate, deciziile sale s-au bazat pe un raționament serios. 

— N-am fost de acord atunci cînd am considerat că e cazul, 
domnule general, pentru că tot ceea ce ştiu de la dumneavoastră 
am învăţat. Chiar şi acum, în clipa de față. Aţi avut dreptate. 

— Da, am avut — am. Dar acum nu mai contează. Totul este 
pus în mişcare şi nimic nu ne mai poate opri. Acest Converse a 
fost ținut în şah şi silit să fugă tot timpul. Oricum, oamenii pe 
care i-a luat ostatici nu erau decît nişte simboluri, menite să-i 
atragă pe alţii. În asta constă frumuseţea unei strategii corecte, 
colonele. Puterea este nevăzută, dar ne propulsează mereu 
înainte. Evenimentele vor dicta singura soluţie acceptabilă. 
Aceasta este moştenirea pe care o las, colonele. 


Nathan Simon terminase aproape tot ce avea de spus. Nu-i 
trebuiseră mai mult de trei minute, timp în care Peter Stone 
rămăsese nemişcat, cu ochii ațintiți asupra bărbatului mai în 
vîrstă, avînd un gust insuportabil de amar în gură. 

— Vezi care e tipicul, aşa e? conchise avocatul. Protestele 
vor începe în Orientul Mijlociu şi vor continua peste Atlantic, 
culminînd în Canada şi în Statele Unite. Vor debuta cu mişcarea 
„Pace în Ierusalim“; vor urma Beirut, Roma, Paris, Bonn, 
Londra, Toronto, Washington, New York, Chicago etc. Acţiuni 
gigantice în cele mai mari oraşe ale lumii, peste tot unde s-au 
infiltrat Delavane şi oamenii lui. Se vor produce confruntări — 
tulburările iniţiale — care vor creşte devenind conflicte grave cu 
infiltrări de unități teroriste. Bombe aruncate în maşini sau în 
canalizare, sau pur şi simplu în mulțime — al doilea val cu o 


616 


violență încă şi mai mare — toate acestea producînd o confuzie 
generală şi dezordine care vor impune ca factorii de conducere 
să fie puşi la locul lor. Mai precis, după ce vor fi în posturi, să 
înceapă să-şi exercite atribuțiile. 

— Asaltul final, interveni Stone calm. Asasinări selective. 

— Haosul, fu de acord Nathan. Oameni cu responsabilități 
uriaşe morți subit, mii de protestatari, luptîndu-se unul cu altul, 
pretinzînd că ei sînt conducătorii. Haosul total. 

— Scharhârn! spuse fostul ofiţer de informații. N-avem 
încotro. Trebuie să mergem acolo. Pot să folosesc telefonul 
dumneavoastră, domnule judecător? 

Fără să mai aștepte răspunsul, Stone se apropie de biroul lui 
Wellfleet, îşi scoase portofelul şi extrase din el o hîrtiuță cu un 
număr din Cuxhaven, Germania de Vest. Ridică receptorul 
urmărit de privirea dură a judecătorului de la Curtea Supremă şi 
formă numărul. Incetineala cu care se stabilea legătura peste 
Atlantic era exasperantă. In sfîrșit se auzi apelul. 

— Rebelule? Invective explozive răsunară atît de puternic în 
receptor încît se auzeau în toată încăperea. Stone i-o tăie scurt: 
Incetează, Johnny! N-am mai fost de nu ştiu cînd pe la hotel şi 
nu am timp de aşa ceva acum!... Ce spui că ai făcut? Fostul 
ofițer CIA asculta şi ochii i se măreau. Acoperi microfonul cu 
mîna şi se întoarse către Nahan Simon: Dumnezeule! Au pornit, 
şopti el. Fotografii cu infraroşu, luate noaptea trecută şi 
developate în dimineaţa asta — totul e clar. Nouăzeci şi şapte de 
oameni de la Scharhörn s-au urcat într-o şalupă şi s-au îndreptat 
spre staţii de cale ferată şi aeroporturi. Omul crede că sînt 
echipele de şoc. 

— Trimite fotografiile alea la Bruxelles şi la Washington cu 
cel mai rapid mijloc de transport, ordonă venerabilul judecător 
de la Curtea Supremă. 

— Absurd! urlă generalul Jacques Louis Bertholdier din 
fotoliul tapiţat cu brocart aflat în biroul spaţios de la castel. Nu 
cred o iotă! 

— Asta e cuvîntul dumneavoastră preferat, nu-i aşa? spuse 
Converse, care stătea în picioare în dreptul ferestrei larg deschise 

de unde se puteau desluşi munții. Era îmbrăcat cu un costum 
negru, cămaşă albă şi cravată, toate cumpărate la Chamonix. 
Cuvîntul „absurd“, la el mă refer, continuă el. L-ai folosit cel 
puţin de două ori cînd am stat de vorbă la Paris. Orice informație 
care nu vă convine o calificaţi imediat drept absurdă — la fel şi 
pe cel care v-o aduce. Aşa vă purtaţi cu oamenii care nu vă sînt 
pe plac? 

— Evident că nu! Așa mă port cu mincinoşii. Legendarul 
general dădu să se ridice. Şi nu văd nici un motiv ... 

— Staţi jos! Vocea lui Joel avea acum un ton aspru, de 
comandă. Staţi jos, sau la Paris se va întoarce numai cadavrul 
dumneavoastră, adăugă el fără ostilitate, dar convingător. După 
cum v-am spus, doream doar să discut cu dumneavoastră. Nu 
va dura mult şi după aceea veți fi liber să plecaţi. Oricum sînt 
mult mai amabil decît ați fost dumneavoastră față de mine. 

— De dumneata ne puteam dispensa. Imi pare rău că sînt atît 
de brutal, dar acesta este adevărul. 

— Dacă vă puteaţi dispensa de mine atît de uşor, de ce nu 
m-ați ucis pur şi simplu? De ce toată această construcţie 
elaborată, toată osteneala pe care v-aţi dat-o să mă prezentați ca 
pe un asasin, urmărit prin toată Europa? 

— Evreul ne-a îndemnat. 

— Evreul? Chaim Abrahms? 

— Acum nu mai contează, spuse Bertholdier. Omul nostru 
din Mossad — întîmplător, un analist de excepţie — ne-a convins 
că dacă nu te putem determina să spui cine te-a trimis, poate 
pentru că nici nu ştii, trebuie să te punem într-un „teritoriu 
interzis“, cred că aşa s-a exprimat. Și a avut dreptate. Nimeni 
nu te-a revendicat. Nimeni nu te-a căutat. Erai, şi eşti, în afara 
jocului. 

— Şi de ce spuneţi că acum nu mai contează — faptul că 
mi-ați spus ceea ce presupuneaţi că ştiu deja? 

— Ai pierdut, domnule Converse. 

— Serios? 

— Iar dacă îţi închipui că mă poți droga — aşa cum te-am 
drogat noi —, dă-mi voie să te scutesc de osteneala unei asemenea 
proceduri. Nu am nici un fel de informaţii. De fapt, nimeni nu le 
are. Doar o maşină care este pusă în mişcare şi emite ordine. 

— Către alte maşini? 

— Bineînţeles că nu. Către oameni — oameni care vor face 

ceea ce au fost pregătiţi să facă. Care cred în ceea ce fac. Dar 
n-am nici cea mai mică idee cine sînt aceştia. 

— Te referi la crime, nu-i aşa? Ei sînt ucigașii. 

— Toate războaiele se reduc la crime, tinere. Şi să-ți fie clar: 
acesta este un război. Lumea a răbdat destul. O să îndreptăm 
lucrurile, o să vezi, nimeni nu ni sc va opune. Nu numai că este 
nevoie de noi, dar sîntem chiar doriți. 

— Acumulare... accelerare rapidă, acestea au fost cuvintele, 
nu-i aşa? 

— Evreul s-a cam pripit. L-a luat gura pe dinainte. 

— A spus că eşti un ticălos fanfaron, că are de gînd, împreună 
cu van Headmer, să vă pună într-o cuşcă de sticlă cu fetiţe şi 
băieți şi să privească cum faceţi sex cu ei pînă vă dați duhul. 

— Această conversație este de prost gust... Oricum, nu te 
cred. 

— Aşadar, ne întoarcem la declarația mea inițială. Joel se 
depărtă de fereastră şi se aşeză pe un fotoliu aflat în diagonală 
faţă de Bertholdier. De ce vă vine aşa de greu să credeți? Pentru 
că nu v-aţi gîndit dumneavoastră la asta? 

— Nu, monsieur. Dar este de neconceput. 

Converse arătă spre telefonul de pe masă. 

— Ştiţi numerele lor de telefon, spuse el. Sunaţi-i. Telefonați-i 
lui Leifhelm la Bonn şi lui Abrahms la Tel Aviv. Telefonaţi-i şi 
lui van Headmer dacă doriți, deşi mi s-a spus că este în Statele 
Unite, probabil în California. 

— California? 

— Întrebaţi-i -i dacă au venit să stăm de vorbă în căsuţa de 
piatră de pe moşia lui Leifhelm. Întrebaţi-i despre ce am discutat. 
Haideţi, daţi-le telefon. 

Bertholdier privi aparatul; Joel îşi tinu respirația. Apoi 
generalul se întoarse din nou către Converse, plin de indignare. 

— Ce încerci să faci? Ce şmecherie mai e şi asta? 

— Şmecherie? Aveţi telefonul acolo. Nu pot să vă păcălesc, 
nu pot să formez eu în locul dumneavoastră sau să angajez 
oameni la sute de kilometri distanță ca să vă răspundă. 

Francezul se uită din nou la telefon. 

— Ce să spun? rosti el, mai mult pentru sine. 

— Adevărul. Ţineţi foarte mult la adevăr, dar acesta este un 
concept care poate fi ocolit printr-o serie de mici omisiuni. Au 
omis să vă spună că fiecare dintre ei a venit separat să mă vadă. 

— Şi de unde să ştiu eu că spui adevărul? 

— Nu m-ati ascultat. V-am cerut să le spuneți adevărul. Că 
v-am răpit. Am făcut acest lucru pentru că nu înțeleg nişte lucruri 
şi vreau să-mi salvez viața dacă se întîmplă ceva. Lumea e mare, 
domnule general. Pot să mă retrag undeva departe şi să trăiesc 
fericit pînă la adînci bătrîneți fără să-mi fie teamă că va veni 
cineva să-mi zboare creierii. 

— Nu ești omul care am crezut noi că eşti. 

— Sîntem cu toţii ceea ce fac împrejurările din noi. Am 
transpirat şi eu din belşug. Mă retrag din această afacere în 
fierbere, sau gata să dea în foc, cum vreţi să-i spuneți. Vreți să 
ştiţi de ce? 

— Chiar foarte mult, spuse Bertholdier şi în ochi i se putea 
citi curiozitatea. 

— Pentru că am ascultat ce ați spus la Bonn. Poate că aveți 
dreptate sau poate că mie nu-mi mai pasă, pentru că am fost 
lăsat aici cu coada prinsă în gheaţă. Poate că lumea are 
într-adevăr nevoie de ticăloşi ca voi în momentul de față. 

— Să ştii că are! Nu există altă cale! 

— Aşadar, este anul generalilor? 

— Nu, nu pur şi simplu al generalilor! Noi sîntem baza, 
simbolul forţei şi al disciplinei. Ceea ce va urma în acest agregat, 
pieţele internaționale, politicile externe comune şi, da, chiar 
procesele legale ca atare, vor purta amprenta noastră, şi se vor 
solda ca lucrul cel mai necesar în lume —srabilitatea. S-a terminat 
cu senili precum Khomeini sau țicniți asemeni lui Gaddafi, ori 
cu nebunii ăia de palestinieni. Asemenea indivizi Şi aşa-zisele 
țări vor fi zdrobite de adevăratele forțe internaționale, de puterea 
copleşitoare a guvernelor care gîndesc ca noi. Represaliile vor fi 
rapide şi totale. Eu am o oarecare reputație de strateg militar şi 
pot să vă asigur că ruşii n-or să se amestece; vor fi înspăimîntați 
şi nu vor îndrăzni să intervină ştiind că, de acum înainte, nu ne 
mai pot dezbina. Nu mai pot să-şi zăngăne săbiile, să-i 
înspăimînte pe unii şi să-i consoleze pe alţii, pentru că noi vom 
fi toți ca unul. 

— Aquitania, spuse Joel încet. 

— Un nume conspirativ foarte potrivit, fu de acord Bertholdier. 

— Sînteţi la fel de convingător ca la Bonn, adăugă Converse. 
Şi poate că ar fi mers, dar nu în feul acesta, nu cu oamenii 
dumneavoastră. 

— Poftim? 

— Nu trebuie să vă dezbine nimeni — sînteți deja dezbinați. 

— Nu înțeleg. 

— Daţi telefoanele acelea, domnule general. Uşuraţi-vă 
situația. Sunaţi întîi la Leifhelm. Spuneţi-i ce ați aflat de la 
Abrahms din Tel Aviv şi mărturisiţi-i că sînteți uluit. Spuneți-i 
că Abrahms vrea să se întîlnească cu mine pentru că are anumite 
informații ce mă privesc, că a recunoscut faptul că împreună cu 
Headmer m-au vizitat la Bonn. Mai puteţi adăuga că l-am convins 
pe Abrahms că el şi prietenul lui african nu au fost primii, că au 
fost devansaţi de Leifhelm. 

— De ce să-i spun asta? 

— Pentru că sînteți furios. Nimeni nu v-a spus nimic despre 
aceste întâlniri separate cu mine şi consideraţi că au procedat cît 
se poate de incorect. Acum cîteva clipe ați spus că vă puteţi 
dispensa de mine. Ei bine, veţi avea un şoc, domnule general. 

— Explică-te. 

— N-ar rost. Folosiţi telefonul. Ascultati ce vă spune el, cum 
reacționează, cum vor reacționa cu toții. O să vă dați seama 
imediat. O să constatați dacă vă spun sau nu adevărul. 

Bertholdier îşi puse mîinile pe braţele fotoliului şi dădu să se 
ridice. Converse şedea nemişcat, urmărindu-l atent pe francez; 
cu respiraţia tăiată. Brusc, generalul se lăsă din nou în fotoliu, 
lipindu-şi coloana vertebrală de spătarul acestuia şi strîngînd cu 
puterea braţele. 

— Foarte bine! răcni el. Ce au spus? 

— Cred că ar trebui mai întîi să dați telefon. 

— N-are rosti, se stropşi Bertholdier. Aşa cum ai spus, nu 
poți face telefonul să formeze alt număr — adică, să zicem că ai 
putea, dar la ce bun? E ridicol! Sînt o sută de întrebări pe care 
le-aş putea pune şi mi-aş da imediat seama că nu sînt decît nişte 
actori. 

— Cu atît mai mult e cazul să le telefonati, spuse Joel calm. 
În felul acesta vă veti convinge că vă spun adevărul. 

— Şi să-ţi ofer un avantaj, deşi dumneata nu mi-ai oferit nici 
unul. 

Converse respira din nou normal. 

— De dumneavoastră depinde, domnule general. Încerc numai 
să găsesc o ieşire din situaţie. 

— Atunci spune-mi ce au zis. 

— Fiecare dintre ei m-a întrebat un lucru evident — ca şi cînd 
n-ar fi avut încredere în droguri sau în cei care le-au administrat. 
Pe cine anume reprezint? Joel făcu o pauză; era pe punctul de a 
pescui un martor, dar ştia că trebuie să se retragă imediat dacă 
apele se tulburau. Cred că am pomenit despre Beale de pe insula 
Mykonos, continuă el şovăielnic. 

— Aşa este, confirmă generalul. Am luat legătura cu el acum 
cîteva luni, dar omul nostru nu s-a mai întors. Ne-ai explicat şi 
asta. 

— Aţi crezut că poate fi unul dintre dumneavoastră, așa e? 

— Am crezut că a renunţat la cariera militară pentru că era 
dezgustat. De fapt, era un alt fel de dezgust, exact slăbiciunea 
aceea de care nouă ne e scîrbă. Dar nu asta mă preocupă. Ai 
amintit de existența unei modalități de a ne dispensa de dumneata. 
Asta este ceea ce doresc să aflu. Acum. 

— Vreți adevărul gol goluț? Fără înflorituri? 

— Fără înflorituri, domnule. 

— Leifhelm a afirmat că veţi ajunge pe tuşă în cîteva luni, 
poate chiar mai devreme. Daţi prea multe ordine şi ceilalţi s-au 
săturat de ele — şi doriți prea mult pentru Franţa. 

— Leifhelm? Ipocritul ăsta care e în stare ca să nege tot ceea 
ce a afirmat? Care şi-a trădat liderii la Niirenberg şi le-a furnizat 
Aliaților o mulțime de probe numai pentru a li se strecura sub 
piele? A adus prejudicii celei mai onorabile dintre profesiile 
acestei lumi. Dă-mi voie să-ţi spun, monsieur, nu eu sînt cel 
care va ajunge pe tuşă, ci el! 

— Abrahms a spus că sînteţi o aberaţie sexuală, continuă 
Converse, ca şi cînd spusele lui Bertholdier ar fi fost lipsite de 
însemnătate. Asta este expresia pe care a folosit-o „o aberaţie 
sexuală“. A menționat faptul că există chiar un dosar — unul pe 
care l-a obtinut- în care sînt înşiruite o mulțime de violuri, de 
bărbaţi şi femei — muşamalizate de armata franceză pentru că 
erați un foarte bun militar. Dar după aceea şi-a pus o întrebare: 
Cum ar putea un bisexual oportunist, un individ care a siluit 
atîtea femei şi a sodomizat atâţia tineri, care a distorsionat sensul 
cuvîntului „interogatoriu“ să fie considerat lider al acţiunii cu 
nume conspirativ Aquitania? A mai spus că vreți prea multă 
putere pentru propriul dumneavoastră guvern. Dar pînă să se 
ajungă acolo, dumneavoastră veţi fi dispărut de mult. 

— Dispărut? strigă francezul cu ochii în flăcări, la fel ca la 

Paris, cu trei săptămîni în urmă. Tremura de furie. Condamnat 
de un barbar, de un evreu împuţit? 

— Van Headmer n-a mers chiar atît de departe. A spus că 
sînteți ... prea vulnerabil. 

— Lasă-l naibii pe Headmer! urlă Bertholdier. E o fosilă. 
I-am făcut curte numai pentru că putea să ne aprovizioneze cu 
materii prime. Nu prezintă importanță. 

— Sînt de acord, spuse Joel. 

— Dar israelianul ăsta încrezut şi spurcat îşi închipuie că se 
poate pune cu mine? Am să-ţi spun ceva, domnule, am mai fost 
amenințat şi altă dată, dar nimic nu s-a ales de aceste amenințări, 
pentru că, aşa cum ai spus chiar dumneata, am fost „al naibii de 
priceput“ în ceea ce făceam. Şi încă mai sînt! Mai există şi un alt 
dosar, un dosar care vorbeşte despre strălucitele fapte de arme 
şi care pune complet în umbră compilaţia aceea de zvonuri 
murdare şi bîrfe de cazarmă. Cu dosarul meu nu poate rivaliza 
nici unul, nici cel al ologului de la San Francisco. Îşi închipuie 
că a fost ideea lui! Absurd! Eu am cizelat-o! El n-a făcut decît 
să-i dea un nume cules din lecturile lui cu subiecte istorice. 

— Dar tot el a dat semnalul de începere a balului, căci a 
exportat o cantitate uriaşă de echipament militar, îl întrerupse 
Converse. 

— Pentru că era acolo! Şi putea să obțină profit! Generalul 
făcu o pauză, înainte de a continua. Am să fiu sincer cu dumneata. 
La fel ca în orice alt corp de elită al conducerii, unii se ridică 
deasupra altora prin forța lor de caracter şi prin strălucirea minții. 
Alături de mine toţi ceilalți se pierd în mediocritate. Delavane 
este o caricatură, Leifhelm un nazist, iar Abrahms un sionist 
maniac; el singur poate genera valuri întregi de antisemitism, 
cel mai prost simbol al conducerii. Cînd tribunalele îşi vor reveni 
din confuzie şi stupoare, mă vor vedea pe mine. Eu vo! fi 
adevăratul lider al operației cu nume conspirativ Aquitania. 

Joel se ridică de pe scaun şi se duse din nou la fereastra 
imensă, care dădea spre munți, lăsînd briza să-i răcorească fața. 

— Interogatoriul a luat sfîrşit, domnule general, spuse el. 

Ca la o comandă, ușa se deschise și un fost sergent-major 
din armata franceză din Algeria apăru în cadrul ei, gata să-l 
escorteze pe generalul uluit afară din încăpere. 


Chaim Abrahms sări din fotoliul tapițat cu brocart. Pieptul i 
se bombase, gata să rupă cusăturile jachetei lui negre. 

— A spus el aşa ceva despre mine? Despre el însuşi? 

— V-am sugerat înainte să începem discuţia să folosiți 
telefonul, interveni Converse, care şedea vizavi de israelian, cu 
pistolul pus pe măsuţa de lîngă fotoliu. Nu trebuie să mă credeți 
pe cuvînt. Am auzit că sînteți renumit pentru instinctele 
dumneavoastră. Telefonaţi-i lui Bertholdier. Nu trebuie să-i 
spuneţi unde vă aflați — de altfel, dacă încercaţi s-o faceţi vă 
trimit un glonţ între ochi. Spuneţi-i numai că unul din oamenii 
lui Leifhelm pe care l-aţi cumpărat pentru că nu aveţi încredere 
în nemți v-a spus că el, Bertholdier, a venit să mă vadă în două 
rînduri. Întrucît eu n-am fost găsit, vreți să ştiţi de ce. O să auziţi 
destule ca să vă dați seama dacă spun sau nu adevărul. 

Abrahms îl privi pe Joel. 

— Dar de ce îmi împărtăşeşti acest adevăr? Dacă este adevăr! 
De ce îmi ceri să spun lucrurile astea? De ce? l 

— Am crezut că m-am făcut înțeles. Banii mei sînt pe 
terminate şi aş prefera să locuiesc în Israel sub acoperire decît 
să fiu fugărit prin toată Europa şi în ultimă instanță, ucis. 
Dumneavoastră puteți face acest lucru pentru mine, dar ştiu că 
mai întîi trebuie să vă ofer ceva. Şi, iată că am o informaţie. 
Bertholdier intenționează să ia conducerea operațiunii pe care o 
numeşte Aquitania. A spus că sînteți un jidan spurcat la gură, 
un element destructiv, că trebuie să dispăreți. Acelaşi lucru l-a 
spus şi despre Leifhelm — o fantomă a nazismului; cît despre 
van Headmer, l-a numit fosilă, exact acesta este cuvîntul pe care 
l-a folosit, fosilă. 

— Parcă îl aud, spuse Abrahms încet, plimbîndu-se cu mîinile 
la spate. Eşti sigur că marele erou bulevardier cu cocoşelul de 
oţel n-a spus „evreu împuțit“? L-am auzit adesea pe eroul nostru 
francez utilizînd astfel de cuvinte, după care se scuza întotdeauna 
față de mine, spunînd că eu fac excepție. 

— Le-a folosit şi pe acestea. 

— Dar de ce? De ce să-ți spună dumitale asemenea lucruri? 
Nu neg că în parte are dreptate. Leifhelm va fi împuşcat imediat 
ce vom prelua controlul. Un nazist în fruntea nenorocitului ăla 
de guvern german? Absurd! Cît despre sărmanul Headmer, ăsta 
e o piesă de muzeu, dar în Africa de Sud mai există aur şi ar 
putea să ni-l livreze. Ceea ce nu înțeleg este de ce a venit 
Bertholdier la dumneata? 

— Intrebaţi-l chiar dumneavoastră. lată telefonul. Folosiţi-l. 

Israelianul rămase nemișcat, privindu-l atent pe Converse. 

— Aşa am să fac, spuse el, cu emfază. Eşti mult prea inteligent, 
domnule avocat. Ai spus că ai fost manipulat? Dumneata eşti 
cel care manipulează. 

Abrahms se întoarse şi porni spre telefon. Apoi se opri, miji 
ochii, pentru a-şi reaminti numărul, luă telefonul şi începu să-l 
formeze. 

Joel rămase pe scaun, încordat, cu gîtlejul uscat şi cu tîmplele 
zvîcnind. Întinse încet mîna spre pistol. Peste cîteva secunde 
s-ar fi putut să fie nevoie să-l folosească; strategia lui, unica lui 
strategie, risca să fie pulverizată de un simplu telefon pe care 
încă spera că Abrahms nu-l va da. Dar ce se întîmpla cu el? 
Unde era vestita lui capacitate de a analiza tactica? Uitase cu 
cine are de-a face? 
` — Cod Isaia, spuse Abrahms la telefon, privind furios spre 
Converse. Fă-mi legătura cu Verdun-sur-Meuse. Repede! 
Israelianul respira rapid şi sacadat. Da, cod Isaia! N-am timp de 
pierdut! Fă-mi legătura cu Verdun-sur-Meuse, strigă el furios. 
Ochii cenuşii ai lui Abrahms se măreau pe măsură ce asculta; 
întoarse capul şi îi aruncă lui Joel o privire încărcată de furie şi 
de ură. Repetă! urlă el. Apoi ascultă şi trînti receptorul în furcă. 
Mincinos! răcni el. 

— Cine? Eu? întrebă Joel gata să pună mîna pe armă. 

— Au spus că a dispărut! Nu-l pot găsi! 

— ȘI? 

Joel simţi că se sufocă. Dăduse greş. 

— Minte! Cocoş de oțel nu e decît un laş ordinar! Se ascunde, 
mă evită! Nu vrea să dea ochii cu mine! 

Joel înghiți de mai multe ori în sec şi îşi retrase mîna de 
lîngă armă. 

— Forţaţi nota, spuse el, reuşind să-şi stăpînească tremurul 
vocii. Căutaţi-l. Telefonaţi-i lui Leifhelm, lui van Headmer. 
Spuneţi-le că este imperios necesar să vorbiți cu Bertholdier. 

— Incetează! Vrei să le confirm că ştiu? Ce-a spus? De ce a 
venit să te vadă pe dumneata? 

— Intenţionam să nu vă spun pînă vorbiţi cu el, zise Converse 
luînd pachetul de țigări de lîngă pistol. Ar fi putut să vă comunice 
chiar el. Crede că am fost trimis de Delavane ca să vă pun la 
încercare. Vrea să vadă cine ar putea să-l trădeze. 

— Cum? De cc? Şi dacă păunul nostru francez a crezut asta, 
de ce să-ți spună dumitale aşa ceva? 

— Sînt avocat. Eu l-am provocat. Cînd a înțeles ce sentimente 
am față de Delavane, după tot ce mi-a făcut mie ticălosul ăla, 
şi-a dat seama că nu pot avea nimic comun cu el. Atunci a lăsat 
garda jos; restul a fost uşor. Pe măsură ce vorbea, am descoperit 
o modalitate de a-mi salva viaţa. Joel scăpără un chibrit şi îşi 
aprinse ţigara. Ajungînd la dumneavoastră, adăugă el. 

— Aşadar, te-ai bizuit pe moralitatea unui evreu? Pe faptul că 
o să recunoască că îți este dator? 

— Parţial, da, domnule general. Ştiu şi eu cîte ceva despre 
Leifhelm, despre modul în care a manevrat lucrurile de-a lungul 
anilor. M-ar fi împuşcat mai întîi pe mine, apoi și-ar fi trimis 
oamenii după dumneavoastră, şi după ceilalți, ca să rămînă el 
vioara întîi. 

— Ai dreptate! Aşa ar fi procedat. 

— Şi nu cred că van Headmer are vreo autoritate reală la 
nord de Pretoria. 

— Corect, spuse Abrahms, întorcîndu-se spre Converse. 
Aşadar, cîinele iadului creat în Asia de Sud-Est este un 
supraviețuitor. 

— Să fim mai concreți, contră Joel. Am fost trimis aici de 
oameni pe care nu-i cunosc şi care m-au abandonat fără să-şi 
pună măcar întrebarea dacă sînt vinovat sau nu. Din cîte ştiu, 
mă fu găresc şi ei ca să-şi apere propriile vieţi. In ce mă priveşte, 
am intenția să supraviețuiesc. 

— Dar cum rămîne cu femeia? Cu femeia dumitale? 

— Vine cu mine. Converse puse ţigara jos şi apucă revolverul. 
Care e răspunsul dumneavoastră? Pot să vă omor acum sau să 
las asta în sarcina lui Bertholdier ori a lui Leifhelm, în caz că-l 
omoară mai întîi pe francez... Tot atît de bine pot să mă bizui pe 
moralitatea di::nneavoastră, pe recunoaşterea faptului că îmi 
sînteți dator. Ce preferați? 

— Lasă pistolul la o parte, spuse Abrahms. Ai cuvîntul unui 
membru al Sabrei. 

— Şi ce o să faceţi? întrebă Joel, aşezînd pistolul pe masă. 

— Ce o să fac? urlă israelianul într-o izbucnire bruscă de 
furie. Ceea ce am intenționat întotdeauna! Crezi că am dat vreun 
ban pe aiureala asta abstractă, pe Aquitania cu infrastructura ei? 
Crezi că m-au impresionat etichetele şi lanţurile de comandă? 
N-au decît să şi le păstreze! Nu-mi pasă decît de faptul că 
funcționează şi pentru ca să funcţioneze respectabilitatea trebuie 

să iasă din haos împreună cu puterea. Bertholdier avea dreptate. 
Sînt un personaj prea controversat — şi pe deasupra evreu — ca 
să mă expun pe scena europeană. Aşadar, am să rămîn invizibil, 
cu excepţia Israelului, unde cuvîntul meu va fi legea noii ordini. 
II voi ajuta personal pe taurul francez să obţină oricîte medalii 
doreşte. N-am să mă lupt cu el, am să-l controlez. 

— Cum? 

— Amintindu-i că pot să-i distrug respectabilitatea. 

Converse se aplecă înainte pe scaun, ascunzîndu-şi uimirea. 

— Vă gândiţi la viaţa lui intimă? La scandalurile acelea 
îngropate? 

— O, Doamne, nu, prostule! Dacă loveşti un om sub centură 
în public nu-ți atragi decît necazuri. Jumătate din oameni o să 
strige după tine „nebunule“ pentru că se vor gîndi că li se poate 
întîmpla şi lor, iar cealaltă jumătate va aplauda curajul celui care 
s-a lăsat lovit. 

— Atunci cum, domnule general? Cum puteţi să-i distrugeți 
respectabilitatea? 

Abrahms se reaşeză în fotoliul tapiţat cu brocart. 

— Voi da în vileag rolul pe care l-a jucat în operaţiunea cu 
numele conspirativ Aquitania. Rolurile pe care le-am jucat toți 
în această aventură extraordinară şi care au silit lumea civilizată 
să recurgă la noi şi la forța conducerii noastre profesioniste. S-ar 
putea ca toată Europa să se întoarcă spre Bertholdier, aşa cum 
Franţa se întorsese spre el după de Gaulle. Dar pe un om ca 
Bertholdier trebuie să-l înţelegi. El nu caută numai puterea, caută 
şi gloria puterii — adularea, laudele, misticismul puterii. Ar 
prefera să renunțe la o parte din autoritatea intrinsecă decît la 
cea mai mică fărîmă de glorie. Mie, însă, puţin îmi pasă de glorie. 
Tot ce doresc este puterea de a avea ceea ce îmi trebuie, pentru 
regatul Israelului şi teritoriile lui din Orientul Mijlociu. 

— Dacă îl daţi în vileag pe el, vă daţi în vileag şi pe 
dumneavoastră. Cum puteți cîştiga în felul acesta? 

— Pentru că o să fie fericit. O să se gîndească la glorie şi o să 
se supună, o să facă aşa cum spun eu, o să-mi dea ce-i cer. 

— Eu cred că o să vă împuşte. 

— N-o va face. Voi avea grijă să-i spun că în cazul în care 
mor, sute de documente vor ieşi la iveală; în ele sînt descrise 
toate întîlnirile la care am participat, toate deciziile pe care 
le-am luat. Totul este consemnat în detaliu, te asigur. 

— Aşa intenţionaţi să procedați încă de la început? 

— Da, din prima clipă. 

— Jucaţi dur. 

— Sînt un Sabra. Nu joc decît în avantaj; dacă n-am fi fost 
aşa, seminţia noastră ar fi pierit de mult. 

— Şi printre aceste documente există şi lista persoanelor 
implicate în Aquitania? 

— Nu. N-am avut niciodată intenţia să pun în pericol mişcarea. 
Indiferent ce gîndeşti, cred cu sinceritate în acest concept. Trebuie 
să existe un complex militar unificat, internațional. Fără el, lumea 
nu va fi în siguranță. 

— Dar trebuie să existe o asemenea listă. 

— Da, într-o maşină, într-un computer, care necesită o 
programare corectă şi cunoaşterea codurilor. 

— Şi aţi putea face acest lucru? 

— Nu fără ajutor. 

— Dar Delavane? 

— Ai şi dumneata anumite cunoştinţe, spuse israelianul. Ce e 
cu el? 

Joel fu nevoit din nou să-şi ascundă uimirea. Codurile de 
computer cu care se putea accesa lista principală se aflau la 
Delavane. Cel puţin simbolurile-cheie. Restul era asigurat de 
spioni şi de cei patru lideri de dincolo de Atlantic. Converse 
ridică din umeri. 

— Nu ați vorbit deloc despre el. Aţi vorbit numai despre 
Bertholdier, despre eliminarea lui Leifhelm, despre neputința 
lui van Headmer — care ar putea face rost de materii prime... 

— Am spus aur, îl corectă Abrahms. 

— Bertholdier a spus materii prime... Dar ce se întîmplă cu 
George Marcus Delavane? 

— Marcus e un om terminat, spuse israelianul pe un ton ferm. 
L-am răsfățat — l-am răsfățat cu toții — pentru că el a venit cu 
ideea Şi şi-a făcut treaba acolo, în Statele Unite. Avem echipament 
şi material în toată Europa, ca să nu mai vorbim de transporturile 
de contrabandă pe care le trimitem insurgenților, ca să le găsim 
o ocupație. 

— O clarificare, vă rog, îl întrerupse Joel. Ocupaţie înseamnă 
ucidere? 

— Într-un fel totul este o crimă. Lăsîndu-i deoparte pe toți 
filozofii, scopul realmente scuză mijloacele. Intrebaţi un om care 

fuge de nişte ucigaşi dacă e dispus să se arunce într-o hazna cu 
excremente omeneşti ca să se ascundă. 

— L-am întrebat, spuse Converse. Vă amintiţi, eu sînt acel 
om. Ce e cu Delavane? 

— E un nebun, un maniac. l-ai auzi vreodată vocea? Vorbeşte 
de parcă testiculele i-ar fi prinse într-o menghină. l-au amputat 
picioarele, acum cîteva luni, din cauza diabetului. Marele general 
învins de excesul de zahăr! A încercat să țină totul secret. Nu 
mai primeşte pe nimeni şi nu mai merge la biroul lui, plin cu 
fotografii, steguleţe şi sute de decoraţii. Conduce de la el de 
acasă. Servitorii îl văd doar în dormitor, cufundat în întuneric. 
Şi-ar fi dorit să fie ologit de o mortieră sau un şrapnel, nu de 
zahăr. Acum e şi mai rău, a înnebunit de tot, dar chiar şi nebunii 
au cîte o scînteiere de inteligență. A avut şi el una. 

— Şi ce se va întîmpla cu el? 

— Avem acolo un om, un aghiotant cu rangul de colonel. 
După ce va începe acţiunea, şi vom prelua comenzile, colonelul 
va face ceea ce a fost instruit să facă. Marcus va fi împuşcat 
spre binele ideii lui. 

Era rîndul lui Joel să se ridice de pe scaun. Se duse încă o 
dată spre fereastra mare din partea cealaltă a camerei şi lăsă 
briza să-i răcorească obrajii. 

— Interogatoriul a luat sfîrşit, domnule general, spuse el. 

— Ce? răcni Abrahms. Dumneata vrei să-ți salvezi viaţa, eu 
vreau garanţii. 

— S-a terminat, repetă Converse în timp ce uşa se deschise. 
Un căpitan din armata israeliană intră cu arma îndreptată spre 
Abrahms. 


— Nu avem ce discuta, domnule Converse, spuse Erich 
Leifhelm, rămînînd în picioare lîngă uşa biroului, după ce 
doctorul de la Bonn plecase şi închisese uşa în urma lui. Sînt 
prizonierul dumitale. Execută-mă. Am aşteptat momentul acesta. 
Sînt pregătit. 

— Vreţi să-mi spuneţi că doriți să muriţi? întrebă Joel. 

— Nimeni nu vrea să moară şi cu atît mai puţin un soldat în 
asemenea condiţii. Sînt preferabile tobele şi şuieratul gloanţelor, 
unui pluton de execuţie; moartea ar avea o anumită semnificație. 
Am văzut de multe ori moarte ca să mă mai impresioneze. la 
pistolul şi fă-ți treaba. Eu aşa aş proceda în locul dumitale. 

Converse îl privi pe neamțţ, ai cărui ochi stranii nu exprimau 
decît un profund dispreț. 

— Vorbiţi serios, nu-i aşa? 

— Să dau eu însumi ordinul? Cu cîţiva ani în urmă am văzut 
un jumal cinematografic. Un negru a făcut acest lucru pe fundalul 
unui zid însîngerat din Cuba lui Castro. Leifhelm strigă: 
„Achtung! Soldaten! Daw Gewehr präsentieren! Vorbereiten... “ 

— Pentru numele lui Dumnezeu, de ce să nu stăm de vorbă? 
urlă Joel, acoperind vocea fanaticului. 

— Pentru că nu am nimic de spus. Acțiunile mele vorbesc în 
locul meu, toată viața mea vorbeşte! Ce s-a întîmplat, Herr 
Converse? Eşti prea sensibil şi nu suporţi execuțiile? Micuța şi 
insignifianta conștiință nu-ți permite să ucizi? Mai mare rîsul! 

— Vă reamintesc, domnule general, că am ucis destui oameni 
în ultimele săptămîni. Şi asta cu mai puţine regrete decît am 
crezut vreodată. 

— Orice laş care fuge ca să-şi salveze pielea ucide cînd e 
cuprins de panică. Aici nu e vorba de caracter, ci de supraviețuire. 
Nu, Herr Converse, eşti un tip insignifiant, un impediment de 
care nici măcar propriilor dumitale forțe nu le pasă. De fapt, eşti 
un om de rahat, Herr Converse. 

— Ce aţi spus? Cum mi-aţi spus? 

— Ai auzit bine: un om de rahat. Un omuleţ care scurmă prin 
gunoaie. 

Furios, Converse luă pistolul de pe masă şi îl îndreptă spre 
Leifhelm, apăsînd foarte încet pe trăgaci. Nu-şi duse gestul pînă 
la capăt. Ce naiba făcea? Avea nevoie de toţi cei trei oameni ai 
Aquitaniei. Nu de unul, nu de doi, ci de toți trei! Ei reprezentau 
coloana vertebrală a ceea ce trebuia să facă. Și mai era ceva. 
Trebuia să-l nimicească pe acest virus care se uita fix la el. O, 
Dumnezeule, oare să aibă Aquitania cîştig de cauză? Devenise 
şi el unul dintre ei? Dacă da, înseamnă că pierduse. 

— Curajul dumneavoastră, domnule general Leifhelm, este 
ieftin, spuse Joel calm, lăsînd arma în Jos. Preferați o moarte 
rapidă altor alternative. 

— Trăiesc după codul meu şi mor cu plăcere tot după el. 

— Adică vreţi să spuneți curat. Repede. Nu ca la Dachau sau 
la Auschwitz. 

— Dumneata ai arma. 

— Şi eu credeam că aveţi atît de mult de făcut. 

— Succesorul meu a fost ales cu grijă. Va continua respectînd 
fiecare amănunt notat în agenda mea de lucru. 

Asta era, deci, îşi zise Joel şi apăsă imediat pe buton. 

— Succesorul dumneavoastră? 

— Da. 

— Nu aveţi nici un succesor, domnule feldmareşal. 

— Ce? 

— Şi nu aveţi nici agendă de lucru. Nu aveţi nimic fără mine. 
De aceea v-am adus aici. Numai pe dumneavoastră. 

— Ce vrei să spui? 

— Stati jos, domnule generale. Am multe să vă spun şi este 
spre binele dumneavoastră să staţi jos. 


— Mincinosule! urlă Erich Leifhelm patru minute mai tîrziu, 
strîngînd puternic brațele scaunului. Mincinosule, mincinosule, 
mincinosule! mugi el cu ochii ieşiţi din orbite. 

— Nu mă aşteptam să mă credeţi, spuse Joel calm, stînd în 
picioare cu spatele spre rafturile pline de cărți. Daţi-i telefon lui 
Bertholdier la Paris şi spuneţi-i că tocmai ați auzit nişte ştiri 
tulburătoare şi ați dori o clarificare. Spuneţi-i că ați aflat că în 
timp ce eraţi la Essen, Bertholdier şi Abrahms au venit să mă 
vadă la dumneavoastră acasă, la Bonn. 

— De unde să fi aflat eu asta? 

— Ăsta e adevărul. Au plătit un paznic care le-a descuiat uşa 
— nu ştiu care, nu l-am văzut —, dar le-a dat drumul înăuntru. 

— Au crezut că eşti un informator, trimis de Delavane? 

— Aşa mi-au spus. 

— Ai fost drogat! N-ai vorbit despre asta. 

— Erau bănuitori. Nu-l cunoşteau pe doctor şi nu aveau 
încredere nici în englez. Cred că nu mai e cazul să vă spun că nu 
au încredere nici în dumneavoastră. Au crezut că totul poate fi o 
înscenare. Au vrut să fie acoperiți. 

— Incredibil! 

— Nu, dacă vă gîndiți mai bine, spuse Converse, aşezîndu-se 
în faţa neamțului. 

— Cum credeţi că am obținut informaţiile pe care le aveam? 
Cum am ştiut exact la cine trebuie să mă duc, dacă nu de la 
Delavane? Aşa au gîndit ei. 

— Că Delavane ar fi putut face... că a făcut asta? rosti 
Leifhelm perplex. 

— Acum ştiu cum stau lucrurile, îl întrerupse Joel grăbit, 
concentrîndu-se pe noua pistă care i se deschidea. Delavane e 
terminat, amîndoi au recunoscut acest lucru cînd şi-au dat seama 
că este ultimul om pentru care aş fi acceptat să lucrez. Poate că 
îmi aruncau cîteva firimituri ca să mă pregătească pentru 
execuție. 

— Asta ar fi trebuit să facă! exclamă Leifhelm, cîndva cel 
mai tînăr feldmareşal al celui de-al treilea Reich. Fără îndoială 
că înţelegi de ce. Cine erai dumneata? De unde ai apărut? Ai 
pomenit tot felul de nume fără importanţă şi ai vorbit despre o 
mulţime de bani, însă nimic coerent. Cine se infiltrase între noi? 
Şi, pentru că nu puteam să aflăm, am fost nevoiţi să te 
transformăm într-un fauliger Abfall. 

— Poftim? 

— Ceva putred. Un lucru urît mirositor de care să se ferească 
toți, ca de un lepros. 

— Aţi reuşit cu brio. 

— A fost meritul meu, spuse Leifhelm dînd din cap. Am folosit 
organizația mea. 

„— Nu v-am adus aici ca să discutăm despre realizările 
dumneavoastră, ci ca să-mi salvez propria viață. Dumneavoastră 
puteţi să faceţi acest lucru; cei care m-au trimis nu pot sau nu 
vor s-o facă. Nu trebuie decît să vă ofer un motiv. 

— Susţinînd că Abrahms şi Bertholdier conspiră împotriva 
mea? 

— Nu susţin nimic. Am să vă redau exact cuvintele lor. 
Rețineţi, nici unul dintre ei nu a crezut că voi părăsi moşia 
dumneavoastră altfel decît sub formă de cadavru. Converse 
se ridică brusc de pe scaun şi scutură din cap. Nu! Mai bine 
telefonaţi-le aliaților dumneavoastră de încredere din Israel 
şi din Franța, camarazilor din Aquitania. Nu-i nevoie să 
spuneţi nimic, ascultaţi-le doar vocile şi o să vă dați seama 
dacă mint. Trebuie să fii un mincinos perfect ca să-ți dai seama 
cînd cineva minte, iar dumneavoastră sînteţi unul dintre cei 
mai buni. 

— Consider vorbele astea drept o insultă. 

— Oricît ar părea de ciudat, eu am vrut să vă fac un 
compliment. De aceea am venit la dumneavoastră. Consider că 
veţi cîştiga şi, după toate cîte le-am îndurat, vreau să fiu de partea 
învingătorului. 

— Ce te face să crezi? 

— Ei, haideţi să fim cinstiți. Abrahms este detestat; în Europa, 
în Marea Britanie, în SUA nimeni nu e de acord cu politica lui 
expansionistă. Nici chiar concetăţenii lui nu pot să-l facă să tacă. 
Reuşesc doar să-l cenzureze, dar el continuă să urle. Nu va fi 
tolerat în nici un fel de federaţia internațională. 

— Niciodată! aprobă nazistul. Este cel mai dezagreabil şi mai 
detestabil om din Orientul Mijlociu. Şi, în plus, este jidan. Dar 
cum rămîne cu Bertholdier? 

Joel făcu o pauză înainte să răspundă. 

— E vorba de manierele lui, spuse el gînditor. Nu vreau să 
fac pe deșteptul, dar cred că nu greşesc. E arogant, poruncitor. 
Se consideră nu numai o mare personalitate militară şi un făuritor 
al istoriei, ci un fel de Dumnezeu. In Olimpul lui nu este loc 
pentru muritori. Şi apoi este francez. Englezii şi americanii nu-l 
agreează; un de Gaulle într-un secol le e de ajuns. 

— Ai dreptate. Este tipul de om egoist pe care numai francezii 
îl pot suporta. De fapt, reflectă mentalitatea naţiunii din care 
face parte. 

— Van Headmer nu contează decît în măsura în care poate 
asigura unele materii prime din Africa de Sud. 

— De acord, spuse neamţul. 

— Dar dumneavoastră, continuă Converse repede, aşezîndu-se 
din nou, aţi lucrat cu englezii şi americanii şi la Berlin şi la Viena. 
Aţi ajutat la implementarea politicii de ocupație şi ați oferit probe 
echipelor de anchetatori de la Niirenberg. Apoi ați fost purtătorul 
de cuvînt al NATO. Joel mai făcu o pauză, după care continuă 
cu o anumită deferenţă în voce: De aceea, domnule general, 
dumneavoastră sînteți cîştigătorul, dumneavoastră sînteți cel care 
îmi poate salva viaţa. Aveţi nevoie doar de un motiv. 

— Dă-mi-l. 

— Mai întîi telefonati. 

— Nu mă considera prost! N-ai insista atîta dacă n-ai fi sigur 
de dumneata. Iar dacă porcii ăia au conspirat împotriva mea, 
n-am de gînd să-i informez că am aflat. Ce au spus? 

— Că trebuie să fiţi lichidat. Nu pot risca să preia controlul în 
Germania un fost membru al partidului nazist. Chiar şi în cadrul 
Aquitaniei s-ar ridica prea multe voci împotrivă. Se gîndesc la 
un om mai tînăr, care le împărtăşeşte ideile, dar nu unul 
recomandat de dumneavoastră. 

Leifhelm deveni rigid. Trupul lui încă puternic, în ciuda anilor, 
se crispă, iar pe fața palidă ochii albaştri căpătară o strălucire 
intensă. 

— Au luat această decizie? spuse el pe un ton rece ca gheaţa. 
Evreul acela vulgar şi francezul depravat au gîndit o asemenea 
mişcare împotriva mea? 

— Nu că ar avea vreo importanță, dar Delavane este şi el de 
acord. 

— Delavane! Un olog cu minte de copil! Omul pe care l-am 
cunoscut în urmă cu doi ani a devenit senil! Nu-şi dă seama că 
noi sîntem cei care îi dăm lui ordine, deghizate evident sub formă 
de sugestii. Nu are mai multă capacitate de analiză decît Adolf 
Hitler în ultimii ani de nebunie. 

— Asta nu ştiu, spuse Converse. Abrahms şi Bertholdier au 
afirmat doar că este terminat. Au vorbit şi despre dumneavoastră. 

— Chiar aşa!? Păi să vorbesc eu despre mine! Cine crezi că a 
pus pe picioare Aquitania în întreaga Europă şi zona 
mediteraneană? Cine i-a alimentat pe terorişti cu arme şi cu de 
tone de explozivi? Cine? Eu, eu am fost acela, Mein Herr! De 
ce se țin conferințele noastre întotdeauna la Bonn? De ce sînt 
canalizate toate directivele spre mine? Am să-ți explic. Eu sînt 
cel care a creat organizația! Eu am mîna de lucru — oameni 
devotați gata să facă orice la un simplu ordin. Eu am banii! Am 
creat un centru sofisticat de comunicații din ruine. Nimeni 
altcineva din Europa n-ar fi putut să facă asta. Bertholdier n-are 
nici un cuvînt de spus în Paris în afară de aura pe care şi-o afişează 
pretutindeni. Evreul şi sud-africanul sînt departe. Cînd va izbucni 
haosul, eu voi fi vocea Aquitaniei în Europa! Oamenii mei îi vor 
dobori pe Bertholdier şi pe Abrahms. 

— Scharhârn este centrul de comunicaţii, nu-i aşa? întrebă 
Joel în treacăt. 

— i-au spus şi asta? 

— S-a pomenit şi numele acesta şi faptul că lista membrilor 
Aquitaniei este tot acolo, într-un computer. 

— Au spus şi asta? 

— Nu contează. Nu mă mai interesează. Am fost abandonat, 
ţineţi minte? Probabil că tot dumneavoastră ați inventat şi treaba 
cu computerul. 

— O realizare remarcabilă, recunoscu Leifhelm cu falsă 
modestie. Am luat în considerare chiar şi eventualitatea unei 

catastrofe. Sînt douăzeci şi patru de litere; fiecare din noi are un 
set de patru, iar ologul maniac restul de douăsprezece. Işi 
închipuie că nimeni nu poate să activeze codurile fără impulsul 
primar pornit de la el, dar în realitate o combinaţie precodificată 
din două secvenţe poate realiza acest lucru. 

— Foarte ingenios, spuse Converse. Ceilalți știu? 

— Numai „camaradul“ meu francez, răspunse regele 
trădătorilor, Bertholdier. Fireşte, nu i-am dat combinaţia exactă 
şi dacă se inserează un cod greşit se şterge totul. 

— Aşa gîndeşte un cîştigător, exclamă Joel laudativ, apoi se 
încruntă îngrijorat. Dar ce se întîmplă dacă centrul este luat cu 
asalt? 

— Ca şi în cazul buncărului lui Hitler, totul va lua foc. Totul 
este minat. 

— Inţeleg. 

— Dacă tot vorbeşti de învingători, continuă Leifhelm, 
aplecîndu-se în față cu ochii măriţi de entuziasm, am să-ți 
povestesc despre insula Scharhârn. Cu ani în urmă, în 1945, ar 
fi trebuit să devină creația unor oameni devotați; din păcate, a 
fost părăsită de nişte trădători laşi. Era vorba de Operaţiunea 
Sonnenkinder — copiii soarelui —, copii selectați din punct de 
vedere biologic din întreaga lume, care urmau să fie pregătiți 
pentru a ocupa în viitor funcții de conducere. Copiii soarelui ar 
fi avut o singură misiune: construirea celui de-al patrulea Reich! 
Acum înţelegi de ce am ales Scharhâm. Din acest complex intern 
al Aquitaniei va renaşte noua ordine! Noi o vom institui! 

— Incetează, spuse Converse ridicîndu-se de pe scaun şi 
îndepărtîndu-se de Erich Leifhelm. Interogatoriul s-a încheiat. 

— Was? A 

— Aşa cum ai auzit, pleacă de aici. Îmi vine să vomit. 

Uşa se deschise şi tînărul doctor de la Bonn intră în încăpere, 
îndreptîndu-se spre fostul feldmareşal. 

— Dezbracă-l, spuse Converse. Percheziționează-l. 


Joel intră în camera slab luminată în care Valerie şi 
Prudhomme stăteau de o parte şi de alta a unui bărbat aşezat în 
fața unei camere de luat vederi. La trei metri de ei se afla un 
monitor de televiziune pe care acum nu se vedeau decît biroul 
pustiu şi scaunul de brocart din centrul ecranului. 

— Cum a mers? întrebă el. 

— Foarte bine, spuse Valerie. Operatorul n-a înțeles nici o 
iotă, dar a afirmat că lumina este excelentă. Poate să facă oricîte 
c6pii doreşti. Pentru fiecare are nevoie de vreo treizeci şi cinci 
de minute. 

— Zece câpii plus originalul vor fi suficiente, spuse Converse, 
uitîndu-se la ceas, în timp ce Valerie vorbea cu cameramanul. 

— Poți lua prima copie astfel încît să ajungi la zborul de la 
ora cinci spre Washington? 

— Cu cea mai mare plăcere, prietene. Presupun că una din 
aceste copii va fi pentru Paris. 

— Pentru fiecare şef de stat sau guvern, împreună cu 
declaraţiile noastre oficiale. 

— Mă duc să fac aranjamentele de rigoare, spuse francezul. 
Este mai bine ca numele meu să nu apară pe lista de pasageri. 

Prudhomme se întoarse şi ieşi din cameră, urmat de 
cameraman. 

Valerie se apropie de Joel, întinse mîinile şi îi cuprinse faţa 
în palme. 

— Au fost cîteva clipe cînd inima mi s-a făcut cît un purice. 
Nu credeam că vei reuşi. 

— Nici eu. 

— Dar ai reuşit. A fost o adevărată desfăşurare de forțe. Sînt 
foarte mîndră de tine, dragul meu. 

— O mulţime de tertipuri avocăţeşti. Am scos declaraţii pe 
baza unor afirmaţii false, care la rîndul lor mi-au permis să întind 
alte capcane. 

— Las-o moartă, Converse. Hai să ne plimbăm puţin. Cîndva 
ne plăcea s-o facem şi aş vrea să ne reluăm obiceiul. 

Joel o cuprinse în braţe. Se sărutară, la început cu blîndeţe, 
dăruindu-și căldura şi relaxarea de care aveau nevoie: Apoi 
mîinile lui Joel alunecară pe umerii ei. 

— Vrei să te căsătoreşti cu mine, doamnă Converse? întrebă 
el prvind-o drept în ochi. 

— Dumnezeule mare, iarăşi? Ei bine, de ce nu? Aşa cum ai 
mai spus nici nu va fi nevoie să-mi schimb inițialele de pe lenjerie. 

— Niciodată n-ai avut inițiale pe lenjerie. 

— Ai aflat asta cu mult înainte să faci această remarcă. 

— Dar n-am vrut să-ți spun ca să nu crezi că m-am uitat 
intenționat. 

— Da, iubitul meu, mă căsătoresc cu tine. Dar mai întîi avem 
de rezolvat alte lucruri. Chiar înainte să mergem la plimbare. 

— ÎI cunosc pe Peter Stone numai prin intermediul familiei 
Tatianei din Charlotte, Carolina de Nord. Mi-a făcut mult rău, 
dar cu toate acestea îmi place. 

— Mie nu, spuse Valerie fermă. Îmi vine să-l ucid. 

Era sfîrşitul celei de-a doua zile din cele trei fatidice. 
Demonstraţiile împotriva războiului nuclear urmau să se 
declanşeze în întreaga lume peste zece ore. Seria de crime trebuia 
să declanșeze haosul. 

Optsprezece bărbaţi şi cincisprezece femei se aflau în sala 
de proiecţie a complexului de strategii de la subsolul Casei Albe. 
Fiecare avea o măsuţă mică de scris ataşată de scaun şi un bloc 
cu foi detaşabile, luminat de o mică lampă de pupitru Tensor. Pe 
ecran erau proiectate la intervale de treizeci de secunde diverse 
chipuri, fiecare cu un număr în colțul din dreapta sus. 
Instrucţiunile fuseseră scurte, în limbajul pe care aceşti oameni 
îl înţelepeau cel mai bine. Le dăduse chiar Peter Stone, cel care 
îi selectase. 

— Studiaţi chipurile, nu faceți nici un fel de comentarii cu 
voce tare, notaţi numărul pe care l-aţi recunoscut şi identitatea 
individului. Cînd se va aprinde lumina, vom discuta. Dacă este 
nevoie, putem relua proiecția. Ţineţi minte — noi considerăm că 
aceşti oameni sînt nişte ucigaşi. Concentraţi-vă asupra acestui 
lucru. 

Nu li se mai spusese nimic altceva. Derek Belamy de la MI6 
sosise la o jumătate de oră după începerea şedinţei; arăta foarte 
obosit după călătoria extenuantă. Peter îl luă deoparte şi cei doi 
se îmbrăţişară călduros. Stone nu mai simțise niciodată o 
asemenea uşurare la vederea unui om. Orice i-ar scăpa lui, 
Belamy va sesiza. Agentul britanic avea un simţ special pentru 
astfel de acţiuni, deşi nega acest lucru din modestie. 

— Am nevoie de tine, bătrîne, spuse Peter, în timp ce se 
îmbrățişau. Am mare nevoie de tine. 

— De aceea sînt aici, prietene, răspunse Belamy, privindu-l 
cu căldură. Poți să-mi spui ceva? 

— Nu mai avem timp pentru asta, dar pot să-ţi dau un nume. 
Delavane. 

— Marcus Nebunul? 

— El însuşi. 

— Ticălosul! şopti englezul. Mi-ar face plăcere să-l văd 
atîrnînd la capătul unei funii. Vorbim mai tîrziu, Peter. Te las 
să-ți faci treaba. Apropo, din cîte văd, ai aici toată floarea 
agenților noştri. 

— Cei mai buni, Derek. Nu ne putem permite să ratăm. 

În afară de membrii personalului militar american, care îl 
abordaseră inițial pe Stone, de colonelul Alan Metcalf, Nathan 
Simon, judecătorul Andrew Wellfleet şi secretarul de stat, se 
aflau acolo cei mai buni şi mai devotați ofițeri de informaţii pe 
care Stone îi cunoștea de ani de zile. Fuseseră aduşi cu avioane 
militare din Franța, Marea Britanie, Germania Occidentală, 
Israel, Spania şi Olanda. Dintre ei nu puteau lipsi: Derek Belamy, 
François Villar, şeful organizaţiei franceze conspirative 
Organisation Etrangère; Yosef Behrens, o incontestabilă 
autoritate în materie de terorism din cadrul Mossadului; Pablo 
Amandariaz, specialistul madrilen în operaţiile de infiltrare ale 
KGB-ului în zona Mării Mediterane şi Hans Vonmeer de la Poliția 
secretă de stat din Olanda. Ceilalţi, inclusiv femeile, se bucurau 
de acelaşi profund respect în comunitatea restrînsă a agenților 
care lucrau sub acoperire. Cunoşteau după nume, chip sau 
reputaţie zeci şi zeci de ucigaşi de profesie, ucigaşi care acționau 
la ordin sau mînaţi de credința într-o anumită ideologie. Dar era 
vorba mai ales de oameni în care se putea avea încredere, de 
bărbaţi şi femei cu care Stone lucrase personal. Intr-un cuvînt, 
era prezentă elita lumii din umbră. 

Un chip! ÎI ştia pe omul ăsta! Rămase cu ochii pe ecran şi îşi 
notă numărul — 27 Cecil sau Cyril Dobbins. Armata britanică. 
Transferat la Serviciile de Informaţii... Aghiotantul personal 
al lui... Derek Belamy! 

Stone se uită repede la prietenul lui care şedea de cealaltă 
parte a intervalului dintre rîndurile de scaune, aşteptîndu-se să-l 
vadă notînd de zor, dar acesta ridicase doar din sprîncene. Pe 
ecran apăru alt chip. Apoi altul şi altul, pînă cînd seria se termină. 
Luminile se aprinseră şi primul care vorbi fu Yosef Behrens de 
la Mossad. 

— Numărul şaptesprezece este ofițer de artilerie transferat 
recent la Secţia de securitate, Ierusalim. Numele lui este Arnold. 

— Numărul treizeci şi opt, spuse François Villard, este colonel 

în armata franceză, staționat la Les Invalides. Îmi amintesc numai 
chipul, nu ştiu cum îl cheamă. 

— Numărul douăzeci şi şase, interveni omul de la Bonn, este 
Oberleutnant Ernst Miller din forţele aeriene ale Republicii 
Federale, un pilot excelent. Pilotează avioanele care transportă 
şefi de stat atât în interiorul Republicii Federale cît şi în străinătate. 

— Numărul patruzeci şi patru, spuse o creolă cu un accent 
hispanic pronunțat; nu are un dosar la fel de impresionant ca 
oamenii dumneavoastră. Este un traficant de droguri, suspectat 
de mai multe omucideri şi operează la Ibiza. Cîndva a fost 
paraşutist. Se numeşte Orejo. 

— Ticălosul ăsta, nici nu-mi vine să cred! exclamă tînărul 
locotenent, expert în calculatoare, William Landis. Il ştiu pe 
numărul cincizeci şi unu. Este unul din aghiotanţii de la Secția 
de achiziţii pentru Orientul Mijlociu. L-am văzut foarte des, dar 
nu-mi amintesc numele. 

Incă şase bărbați şi două femei reuşiseră să identifice 
douăsprezece persoane; asistenţa privea în tăcere la ceea ce se 
contura. Era vorba, în esență, de personal militar, dar nu în 
exclusivitate. Statutul unora era de-a dreptul surprinzător. Erau 
foşti soldaţi combatanți care ajunseseră criminali — adepți ai 
crimei violente, oameni pe care generalii Aquitaniei îi considerau 
nişte rebuturi umane. 

In cele din urmă vorbi şi Derek Belamy: 

— Există patru sau cinci chipuri pe care le asociez cu nişte 
dosare, dar nu pot face o legătură clară. Putem să le mai vedem 
o dată? 

— Bineînţeles, Derek, răspunse fostul şef de agenţie de la 
Londra, ridicîndu-se de pe scaun şi adresîndu-se celor aflați în 
sală: Tot ceea ce ne-aţi spus va fi introdus imediat în calculatoare 
şi vom vedea la ce rezultate ajungem. Vreau să vă mulțumesc 
tuturor şi să-mi cer scuze că nu vă dau explicaţiile pe care le 
meritaţi, nu numai pentru ajutorul pe care ni l-ați acordat, ci şi 
pentru efortul pe care l-ați făcut venind aici; sînt convins că mă 
înțelegeți. Urmează o pauză de cincisprezece minute, după care 
vom relua seria de proiecții. În camera de alături găsiți cafea şi 
sandviciuri. 

Stone mai dădu încă o dată din cap în semn de mulțumire, 
apoi se îndreptă spre uşă. Derek Belamy îl interceptă pe intervalul 
dintre scaune: 

— Peter, îmi pare nespus de rău că a durat aşa de mult pînă 
am venit. Adevărul este că cei de la birou m-au găsit greu. Eram 
în vizită la nişte prieteni, în Scoţia. 

— Eu credeam că eşti în Irlanda Nord, e un adevărat iad acolo, 
nu-i aşa? 

— Ai fost întotdeauna mai bun decît mi-am închipuit eu. Sigur 
că am fost la Belfast. Îţi promit că de data asta o să mă descurc 
mai bine; adevărul este că mor de oboseală, nici nu mai ştiu de 
cînd n-am dormit ca lumea. Toate chipurile alea au început să 
semene unul cu altul. Ori aveam impresia că îi cunosc pe toti, 
ori pe nici unul! 

— O să le proiectăm din nou şi o asta o să te ajute, spuse 
Stone. 

— În mod sigur, fu de acord Belamy. Şi, Peter, indiferent 
despre ce e vorba în legătură cu maniacul ăla, Delavane, sînt 
încîntat că tu conduci operațiunea. Toţi ştiam că ai părăsit definitiv 
instituția. 

— M-am întors. Definitiv. 

— Se vede, bătrîne. Acolo în spate e chiar secretarul vostru 
de stat, aşa e? 

— Da. 

— Felicitări, bătrîne. Ei bine, mă duc să beau o cafea. Neagră 
şi fierbinte. Ne vedem mai tîrziu. 

— In sală, bătrîne. 

Stone ieşi în coridor şi o luă la dreapta. Simţea cum inima îi 
bate din ce în ce mai repede. Un sentiment înrudit cu golul pe 
care îl simţea Johnny Reb în stomac în ocazii similare. Trebuia 
să dea repede un telefon. Curierul lui Converse, Prudhomme, 
trebuia să sosească peste o oră; escorta de la Serviciile secrete îl 
aştepta la aeroportul Dulles şi avea instrucţiuni să-l ducă direct 
la Casa Albă. Dar nu francezul era cel care îl preocupa pe Stone 
în momentul de față, ci Converse. Trebuia să vorbească cu el 
înainte să reînceapă şedinţa! Neapărat! 

Cînd Converse luase legătura cu el prin intermediul familiei 
Tatianei, Peter fusese de-a dreptul uluit de îndrăzneala acestuia. 
Să-i răpească pe cei trei generali — să înregistreze pe bandă video 
interogatoriile sau „examinările orale“ sau cum naiba le mai zicea 
în terminologia aia legală! O nebunie! Și această acțiune îi reuşise — 
evident datorită resurselor unui om extrem de furios de la Sûreté. 
Computerul se afla la Scharhărn, iar lista principală şi completă 

a membrilor Aquitaniei era îngropată undeva în memoria 
acestuia. Putea fi ştearsă oricînd dacă se introducea un cod greşit. 
In plus, tot complexul era minat. Dumnezeule mare! 

Și acum, ultima mare nebunie. Omul pe care nu-l putuse 
depista nimeni, acea sursă atît de bine ascunsă încît de multe ori 
se îndoiseră chiar de existenţa lui. Trebuia să existe un om al 
Aquitaniei şi în Anglia, căci fără britanici Aquitania nu era de 
conceput. Mai mult chiar, Stone ştia că acesta era omul de 
legătură, persoana de contact între Palo Alto şi generalii aflați 
de cealaltă parte a oceanului; verificarea apelurilor telefonice 
ale generalului Delavane scosese la iveală convorbiri repetate 
cu un număr din Hebride, iar acest serviciu de relee telefonice îi 
era cît se poate de cunoscut fostului agent CIA. Apelurile 
dispăreau apoi la un număr din insulele scoțiene. 

Belamy! Omul al cărui chip nu apărea niciodată în nici un 
fel de publicaţii — filmele erau distruse imediat de aghiotanţii 
lui, chiar dacă apărea numai în fundalul vreunei imagini. Ofiţerul 
cel mai bine păzit din Anglia, cu acces la toate secretele din MI6 
şi dispozitivele create de cele mai strălucite minți ale serviciului. 
Şi totuși, nu-i venea să creadă. Derek Belamy, prietenul şi 
partenerul lui de şah, cel care îl servea cu un whisky bun pe 
amicul lui american; prietenul credincios care stăruise să nu mai 
bea, să-şi ia un concediu prelungit şi să ajungă la un aranjament 
cu organizaţia din care făcea parte. Să fie într-adevăr el? 

Stone ajunsese la uşa cu numărul paisprezece pe care scria 
„Ocupat“. Intră în încăperea mică şi se duse la pupitrul pe care 
se afla telefonul. Rămase în picioare şi formă numărul centralei 
de la Casa Albă. Apoi scoase o hîrtiuță cu numărul de telefon al 
lui Converse, de undeva din Franţa, îl comunică operatoarei şi 
adăugă simplu: 

— Este extrem de urgent. Vorbesc de la Strategii paisprezece. 
Confirmaţi linia. 

— Linia este confirmată, domnule. Scanerul va intra în 
funcțiune. Să vă sun eu ? 

— Nu, rămîn pe fir. 

Stone auzi ecoul numerelor formate şi fişiitul înfundat al 
dispozitivului de scanare. Apoi percepu un alt sunet, sunetul 
unei uşii care se deschidea. Se întoarse. 

— Lasă receptorul jos, Peter, spuse Derek Belamy calm şi 
închise uşa. Nu are nici un rost. 

— Tu eşti, aşa e? Stone puse receptorul în furcă cu un gest 
stîngaci. 

— Da, eu sînt. Ne cunoaştem prea bine ca să încercăm să ne 
păcălim. Eu am afirmat că am fost în vizită în Scoţia, iar tu 
mi-ai spus că eram în Belfast. Ne cunoaştem foarte bine, aşa e? 
Ochii nu pot minți. Scoția — apelurile în Hebride; ți s-a ridicat un 
văl de pe ochi. Şi, cînd a apărut pe ecran chipul ăla te-ai uitat 
plin cu înţeles la mine. Aşa cred. 

— Dobbins. A lucrat pentru tine. 

— Ai scris într-o frenezie pe notes, dar n-ai scos o vorbă. 

— Am aşteptat să vorbeşti tu. 

— Da, bineînţeles, dar nu puteam. 

— De ce, Derek? Pentru numele lui Dumnezeu, de ce? 

— Pentru că aşa e corect şi ştii şi tu asta. 

— Nu, nu ştiu. Tu eşti sănătos la cap, dar ei nu sînt! 

— Vor fi înlocuiţi, fireşte. De cîte ori am profitat noi de diverşi 
caraghioşi pe care nu puteam să-i suferim, dar a căror participare 
ne era necesară pentru atingerea obiectivului? 

— Care obiectiv? O alianţă internaţională totalitară? Un stat 
militar fără frontiere? Şi noi toți nişte roboți mărşăluind în ritmul 
tobelor unor fanatici? 

— O, Peter, las-o-ncolo! Scuteşte-mă de chestiile astea! Ai 
părăsit cîndva sistemul şi ţi-ai înecat amarul în băutură tocmai 
pentru că ţi-ai dat seama de inutilitatea şi netemeinicia activăţii 
noastre! Cîţi oameni am ucis ca să menţinem ceea ce numeam 
în batjocură status-quo. Ce status-quo, bătrîne? Să fim în 
permanență hărțuiți de inferiorii noştri din toată lumea? Să fim 
ținuți ostatici de nişte mullahi care răcnesc la mulțimi isterice 
care trăiesc şi acum în evul mediu şi sînt gata să ne taie beregata 
cu prețurile lor la barilul de petrol? Să fim manipulaţi de ticăloşii 
de sovietici? Nu, Peter, există o cale infinit mai bună. Mijloacele 
poate că sînt neplăcute, dar scopul final este onorabil. 

— După definiţia cui? A lui George Marcus Delavane? A lui 
Erich Leifhelm? A lui Chaim... 

— Aceştia vor fi înlocuiţi! interveni enervat Belamy. 

— Nu pot fi înlocuiți! strigă Stone. In momentul în care 
maşinăria a pornit, nu mai poți s-o opreşti. Toată lumea va cere 
continuarea acțiunilor; dacă te-ai opune, ai fi ostracizat! Este un 
drum fără întoarcere şi tu ştii asta la naibii de bine! 

Telefonul sună. 

— Lasă-l să sune! porunci omul de M16. 

— Acum nu mai contează. Tu erai englezul de la reşedinţa lui 
Leifhelm din Bonn. O mică descriere a semnalmentelor mi-ar fi 
putut confirma acest lucru. 

— Tot Converse ăla? 

Telefonul sună din nou. 

— Vrei să vorbeşti cu el? Am înțeles că este un avocat 
nemaipomenit, deşi a încălcat o regulă fundamentală — s-a 
considerat propriul lui client. Acum iese la iveală, Derek, şi te 
urmăreşte pe tine, pe voi toți. De fapt, toți sîntem pe urmele 
voastre. 

— N-ai să faci asta! strigă Belamy. Nu se poate! Aşa cum ai 
spus chiar tu, mașinăria o dată pornită nu mai poate fi oprită! 

Brusc, Belamy se repezi la Stone, cu trei degete de la mîna 
dreaptă întinse înainte, ca nişte proiectile de oțel, spre gîtlejul 
omului de la CIA. Stone încasă din plin lovitura. Gîfiia disperat 
în căutare de aer şi auzi cum se deschide şi se închide uşa în 
timp ce telefonul continua să sune. Peter, însă, nu-l mai vedea; 
luminiţele albe se transformaseră într-un întuneric deplin. 
Telefonul tăcu în timp ce Stone, orbit, încerca să ajungă la el. 
Minutele treceau rapid şi în cele din urmă se lovi de perete şi se 
prăbuşi peste birou. În clipa aceea uşa se dădu de perete şi 
colonelul Alan Metcalf strigă: 

— Stone? Ce s-a întîmplat? Ofițerul de aviaţie se repezi la 
Stone şi recunoscu imediat efectele loviturii de judo. Incepu să-l 
maseze, împingînd cu genunchiul în stomac, pentru a forța aerul 
să iasă. 

— Centrala ne-a sunat pe noi şi a spus că s-a cerut o legătură 
de la camera paisprezece, dar nimeni nu ridică receptorul. Iisuse 
Hristoase, cine a fost? 

Nişte imagini vagi începură să se formeze în mintea încă 
încețoşată a lui Stone, dar tot nu reușea să respire. Arătă cu greu 
spre un bloc cu foi detaşabile care se afla pe masă. Colonelul 
înțelese: aduse blocul şi scoase un pix din buzunar. Îl întoarse 
pe Stone prin rostogolire şi îi puse pixul în mînă, deasupra foii 
de hîrtie. 

Cu un efort uriaş, Peter scrise: 

BELMY. OPRIT. AQUI... 

— O, Dumnezeule mare! exclamă Metcalf, punînd mîna pe 
telefon şi formînd zero. Alo, e un caz de maximă urgenţă. Daţi-mi 

securitatea... Securitatea? Aici colonelul Alan Metcalf, 
vorbesc de la Strategii paisprezece. Urgență maximă! Există 
un englez pe nume Belamy care s-ar putea să mai fie în incinta 
clădirii. Opriţi-l! Reţineţi-l! Este periculos. Transmiteţi la 
infirmerie să vină imediat un doctor, la Strategii paisprezece! 
Repede! 


Doctorul scoase masca de pe fața lui Stone şi o puse alături 
de tubul de oxigen. Apoi aşeză încet capul lui Stone înapoi, pe 
spătarul scaunului. Luă o linguriţă, îi apăsă limba şi se uită în gît 
cu o mică lanternă. 

— A fost o lovitură urîtă, spuse el, dar în cîteva ore o să te 
simţi mai bine. Am să-ţi dau nişte pastile împotriva durerii. 

— Cu ce sînt? întrebă Stone răguşit. 

— Un analgezic uşor, cu puţină codeină. 

— Nu, mulţumesc, doctore, spuse Stone uitîndu-se la Metcalf. 
Cred că nu-mi place ce văd pe chipul tău. 

— Nici mie. Belamy a scăpat. Avea legitimaţie de prioritate 
numărul unu şi a spus la poarta de est că trebuie să ajungă de 
urgență la Ambasada Britanică. 

— La naiba! 

— Încearcă să nu-ți forțezi vocea, spuse doctorul. 

— Da, bine, zise Stone. Mulţumesc foarte mult, dar acum vă 
rog să ne scuzaţi. Doctorul dădu din cap, îşi închise trusa medicală 
şi se îndreptă spre uşă. Doctore, îți mulțumesc din toată inima. 

— Cu plăcere. Am să trimit pe cineva după tubul de oxigen. 

Telefonul sună imediat ce se închise ușa. Metcalf ridică 
receptorul. 

— Da? Da, este; e chiar aici. Colonelul mai ascultă cîteva 
minute, apoi se întoarse către Stone: S-a executat străpungerea. 
Toţi ofiţerii care au fost identificați au cel puțin două lucruri în 
comun: sînt într-un concediu de vară de cel puțin treizeci de zile 
şi au depus cererile cu cinci luni în urmă, aproape în aceeaşi zi. 

— Aceştia urmau să intre în linia întîi, adăugă cu dificultate 
Stone, iar planurile demonstrațiilor antinucleare au fost anunţate 
acum şase luni. 

— Perfect, spuse Metcalf. Pentru a-i neutraliza vom cere 
armatelor din cele şase țări ca orice ofițer care se întoarce din 
concediu să fie reținut imediat în unitate, sub supraveghere. O 
să facem şi greşeli, dar este inevitabil. Putem trimite după aceea 
fotografiile pentru a corecta eroarea. 

— E timpul să ne ocupăm de Scharhörn. Stone se ridică de pe 
scaun masîndu-şi gîtul. Mărturisesc că gîndul acesta mă sperie 
de moarte. Orice simbol inserat greşit poate şterge definitiv lista 
principalilor membrii ai Aquitaniei. Omul de la CIA se îndreptă 
spre telefon. 

— Vrei să-l suni pe Rebel? întrebă colonelul. 

— Mai întîi pe Converse. El se ocupă de coduri. 


Cei trei generali ai Aquitaniei stătea uluiţi în fotoliile lor, cu 
privirile fixe, refuzînd să se uite unul la altul. Luminile se 
stinseseră şi ecranul mare al televizorului se aprinsese. În spatele 
fiecărui general era un om cu un pistol în mînă şi cu instrucțiunea 
precisă: dacă se ridică, ucide-l. 

— Ştiţi ce doresc, spuse Converse, păşind în fața generalilor. 
Şi, după cum aţi văzut adineauri, nu există nici un motiv să 
nu-mi dați ceea ce v-am cerut. Patru numere sau litere pe 
care le-aţi memorat într-o anumită succesiune. Evident, dacă 
refuzaţi, există aici un doctor despre care am aflat că are o 
baghetă magică — asemănătoare cu cea pe care ați folosit-o 
dumneavoastră la Bonn. Aşadar, ce decideţi, domnilor? 

Tăcere. 

— Patru, trei, L, unu, spuse Chaim Abrahms, privind în podea. 
Sînt nişte gunoaie, adăugă el calm. 

— Vă mulțumesc, domnule general, zise Converse scriind 
cifrele pe coala de hîrtie. Acum sînteți liber. Puteţi pleca. 

— Să plec? făcu israelianul. Unde? 

— Oriunde doriţi, spuse Converse. Sînt sigur că nu veți avea 
pici un fel de dificultăţi la aeroportul din Annecy. Veţi fi 
recunoscut. 

Generalul Chaim Abrahms părăsi încăperea însoţit de 
căpitanul din armata israeliană. 

— Doi, M, zero, şase, spuse Erich Leifhelm. Dacă doriți, mă 
supun şi testului cu chimicale pentru verificare. Nu vreau să am 
nimic comun cu aceşti porci trădători. 

— Eu vreau combinaţia, spuse Joel, şi nu voi ezita să vă trimit 
în cosmos ca s-o obțin. 

— Invers, spuse neamțul. Inversaţi ordinea simbolurilor din 
a doua secvență. 

— Doctore, e al dumitale. Converse îi făcu un semn omului 
din spatele fotoliului lui Leifhelm. Nu ne putem asuma riscul să 
aruncăm totul în aer. 

Generalul Erich Leifhelm, cîndva cel mai tînăr feldmareșal 
al celui de-al treilea Reich, se ridică şi ieşi încet din cameră, 
urmat de doctorul de la Bonn. 

— Sînteţi nişte nemernici, spuse generalul Jacques Louis 
Bertholdier cât se poate de calm. Prefer să fiu împuşcat. 

— Sînt sigur că ați prefera, dar nu veţi avea acest noroc, 
răspunse Joel. N-am nevoie de dumneavoastră acum şi vreau să 
ştiu că v-aţi întors la Paris, pentru ca toată lumea să vă poată 
vedea. Duceţi-l la el în cameră. 

— In cameră? Credeam că sînt liber să plec, sau şi asta a fost 
tot o minciună? 

— Cîtuşi de puţin. E doar o chestiune de logistică — doar ştiţi 
ce este logistica. Ducem o oarecare lipsă de şoferi şi de mijloace 
de transport, aşadar, după ce doctorul îşi va termina treaba, am 
să vă îmbarc pe toţi trei într-o maşină. Puteţi trage la sorți care 
dintre dumneavoastră să şofeze. 

— Ce? 

— Luaţi-l de aici, spuse Converse întorcîndu-se spre fostul 
sergent-major din armata franceză, staționată cîndva în Alger. 

— Mişcă-te, vită încălțată! 

Uşa se deschise şi Valerie spuse fără să intre: 

— Stone la telefon. A zis că e urgent. 


Era ora două şi cinci dimineaţa cînd aeronava ateriză pe o 
pistă aflată la zece kilometri de Cuxhaven, Germania de Vest. 
Avionul rulă pînă la capătul pistei, unde se vedea silueta 
impunătoare a lui Johnny Reb, care aştepta lîngă un Mercedes 
negru. 

Uşile avionului se deschiseră, scara cu trepte mici cobori 
imediat şi Converse ieşi din avion, ajutînd-o apoi pe Valerie să 
coboare. După ei îşi făcură apariția fostul sergent-major din Alger 
şi încă un pasager, un tînăr blond, înalt, de vreo patruzeci şi 
cinci de ani, cu ochelari cu ramă de baga. Se îndepărtară toţi de 
avion; pilotul trase scara, închise uşile automate şi acceleră; 
avionul o luă înapoi, îndreptîndu-se spre hangarul de întreținere. 
Rebelul se depărtă de maşină şi le ieşi în întîmpinare, întinzîndu-i 
mîna lui Joel. 

— V-am văzut în cîteva fotografii, domnule. Imi face plăcere 
să vă cunosc. Sincer să fiu, n-am crezut că o să vă întîlnesc 
vreodată, oricum nu pe lumea aceasta. 

— Şi eu am avut serioase îndoieli şi nu numai o dată. Aceasta 
este soția mea, Valerie. 

— Sînt încîntat, doamnă, spuse sudistul, ducînd mîna lui 
Valerie la buze şi sărutînd-o galant. Realizările dumneavoastră 
au uimit cîteva din minţile cele mai strălucite din fosta mea 
profesiune. 

— Sper că nu este „fostă“ pentru totdeauna, interveni 
Converse. 

— Deocamdată, fiule. 

— Dînşiu sînt domnul LeFevre şi dr. Geoffrey Larson. Stone 
mi-a spus că te-a informat. 

— Mă bucur să vă cunosc, domnule, exclamă Rebelul 
strîngînd mîna francezului. Imi scot pălăria în faţa 
dumneavoastră, a tuturor, pentru ceea ce le-aţi făcut celor trei 
generali. Absolut remarcabil! l 

— Asemenea oameni au destui duşmani şi inspectorului 
Prudhomme nu i-a fost greu să-i găsească. Avem multe amintiri 
comune. Să sperăm că în noaptea aceasta le vom da satisfacție. 

— Aşa sper şi eu, spuse Johnny, întorcîndu-se către cel de-al 
patrulea pasager. Domnule doctor Larson, mă bucur să vă 
cunosc. Înţeleg că ştiţi tot ce se poate şti despre computere. 

— E o exagerare, fără îndoială, spuse englezul, dar mă pricep 
cît de cît. De fapt, eram în concediu, la Geneva. 

Johnny Reb se simţi descumpănit de acest răspuns şi nu reuşi 
decît să îngaime: 

— Îmi pare rău, domnule. 


Aceasta fusese decizia cea mai dificilă pentru Peter Stone. 
Dacă ar fi dat ordin să se pătrundă în complexul de la Scharhârn 
ar fi distrus totul, căci minele ar fi ras clădirea de pe faţa 
pămîntului. Din vechea bază de submarine n-ar mai fi rămas 
decît grămezi de moloz şi ciment. Stone se lăsase condus de 
experienţa acumulată în anii de muncă sub acoperire. Nu putea 
lucra cu unități de comando de elită, sau cu alte forțe oficiale, 
pentru că nu avea de unde să ştie dacă nu sînt infiltrate de 
Aquitania. Presupunînd că ar fi existat un membru al acesteia, 
complexul Scharhârn ar fi fost aruncat imediat în aer. In 
consecință, luă hotărîrea să angajeze oameni din afara legii, care 
nu ascultau de nimeni decît de patronii lor. Existenţa listei 
principale a membrilor Aquitaniei nu mai era un secret. 

Preşedintele Statelor Unite îi dăduse lui Stone douăsprezece ore 
pentru a rezolva problema după care spusese că va convoca o 
sesiunc de urgenţă a Consiliului Naţiunilor Unite. Lui Stone 
nu-i venea să creadă că fusese în stare să-i răspundă celui mai 
puternic om din lumea liberă: 

— N-ar avea nici un rost. Ar fi prea tîrziu. 


Rebelul îşi încheie explicaţiile, folosindu-se de o hartă 
desfăşurată pe capota maşinii. 

— Aşa cum v-am spus, acesta este planul construcției; l-am 
găsit la Comisia de Cadastru de la Cuxhaven. Naziştii erau foarte 
ordonați şi meticuloşi — presupun că fiecare din ei îşi justifica 
salariul şi gradul. Am folosit radarul şi ne-am poziționat spre 
vechiul debarcader utilizat cîndva pentru alimentarea 
submarinelor. Erau şi o mulțime de oameni acolo, dar mult mai 
puţini decît acum două zile. Există şi nişte ziduri, dar am adus 
cîteva frînghii cu cîrlig şi nişte băieţi care ştiu cum să le 
folosească. 

— Cine sînt? întrebă Converse. 

— Nişte indivizi pe care nu-ţi recomand să-i inviți în salonul 
mamei tale, prietene, cinci dintre cei mai mari ticăloşi pe care 
i-ai întîlnit vreodată, dar cît se poate de potriviți pentru treaba 
asta. 

— Şi avionul? 

— Cel mai bun Petey pe care l-am putut obține. Are nouă 
Jocuri. 

— Cu un regim de croazieră de nouă la unu la înălțimea de . 

trei mii de metri. Eu îl pilotez. 


41 


Converse opri motoarele şi viră spre stînga pistei aflată la 
mai puțin de opt sute de metri, care abia se vedea printre norii ce 
pluteau deasupra Mării Nordului. Joel spera că ea va fi perfect 
vizibilă de la trei sute de metri, cînd va începe manevra finală 
pentru aterizare, încercînd să se depărteze cît mai mult de fosta 
bază de submarine, pentru a reduce la minimum zgomotul făcut 
de roţi la contactul cu solul. Manevra în sine era deosebit de 
pretențioasă şi observă cu satisfacție că mîinile şi privirea îi erau 

la fel de sigure ca înainte. Anxietatea de care se temuse nu exista. 
Furia însă, da, dar asta era cu totul altceva. 

Valerie şi LeFevre rămăseseră pe un debarcader pustiu din 
Cuxhaven, unde Johnny Reb reuşise să instaleze o stație de releu 
primitivă, dar eficace. Val urma să menţină în permanență 
legătura radio cu echipa, iar Rebelul sau Converse să manevreze 
puternicul echipament portativ de la Scharhârmn. Cei cinci 
„recruți“ pe care îi angajase Johnny Reb contra unei sume 
substanțiale erau greu de evaluat — vorbeau foarte puțin şi purtau 
nişte căciuli negre, tricotate, trase pînă deasupra sprîncenelor şi 
pulovere cu guler răsfrînt, care le acopereau partea de jos a feței. 
La fel erau îmbrăcaţi şi Joel, expertul englez în computere şi 
Geoffrey Larson. Cu excepţia lui Larson, toţi aveau un pistol cu 
amortizor într-un toc legat în jurul taliei. Pe partea stîngă a curelei 
care ținea tocul se afla un cuţit de vînătoare cu lamă lungă şi 
alături de el un colac de sîrmă foarte subţire. Erau dotați şi cu 
măşti împotriva gazelor, pentru eventualitatea că le vor folosi. 

Avionul viră lent, pregătindu-se pentru manevra finală de 
aterizare. Joel privea pe rînd la aparatura de control şi pistă. 
Ridică flapsurile şi lăsă în jos trenul de aterizare; cauciucurile 
absorbiră o mare parte din şocul contactului cu solul. 

— Am ajuns, spuse, Johnny Reb în aparatul de radio. Şi cu 
puţin noroc o să şi reuşim să ne oprim, ce zici, fiule? 

— O să oprim, spuse Converse. Şi oprise la doar zece metri 
de capătul pistei. Joel îşi scoase căciula tricotată; părul şi fruntea 
îi erau ude de transpirație. 

— Hai să coborîm, spuse Rebelul şi îşi băgă radioul în sîn. 
Văzînd că Joel îl priveşte surprins, Johnny îi zîmbi: Am uitat 
să-ți spun, puloverul are o mulţime de ascunzători. 

— Eşti plin de surprize. 

— Nici tu nu te-ai descurcat prea rău la capitolul ăsta în 
ultimele cîteva săptămîni. Hai să mergem la vînătoare, băiete. 

Johnny Reb deschise uşa cabinei din dreptul lui; Joel procedă 
la fel şi coborîră urmați de Larson şi cei cinci bărbaţi, dintre care 
trei duceau nişte cîrlige învelite în cauciuc, legate de colaci de 
frînghie. Al doilea bărbat, care nu scosese nici un cuvînt cît timp 
discutaseră planul de atac, i se adresă lui Joel uimindu-l cu 
accentul lui american: 

— Eu sînt pilot, domnule. Rolul meu era să pilotez avionul, 
dar îmi pare bine că n-am făcut-o. Sînteţi foarte priceput, 
domnule. 

— Unde ai zburat? Cu cine? 

— Să zicem — pe o linie peruviană particulară. Pe ruta Florida! 

— Haideţi, porunci Rebelul! îndreptîndu-se spre marginea 
năpădită de iarbă a pistei. 

Se apropiară de zidurile înalte ale bazei de submarine mergînd 
ghemuiţi, la adăpostul tufelor. Converse fu uimit de dimensiunea 
zidului de beton care părea fără sfîrşit. Era ca o fortăreață 
inabordabilă şi impenctrabilă. Singura breşă se afla în partea 
din stînga, vizavi de pistă — o poartă dublă de oţel cu nituri uriaşe 
de fier. 

— Locul acesta are o anumită istorie, îi şopti Johnny Reb lui 
Joel. Jumătate din Inaltul Comandament German habar n-avea 
ce se petrece aici; nici Aliaţii nu i-au dat de urmă. Era baza 
privată a amiralului Doenitz. Unii spun că avea de gînd s-o 
folosească în cazul în care Hitler s-ar fi întors împotriva lui. 

— Dar mai avea şi o altă destinație, spuse Converse, 
amintindu-și incredibila poveste relatată de Leifhelm cu privire 
la înălțarea celui de-al patrulea Reich cu ajutorul unei noi generaţii 
postbelice. Operațiunea Sonnenkinder. 

Unul dintre oameni începu să se cațăre şi îi spuse ceva lui 
Johnny în germană. Sudistul îi răspunse furios, dar pînă la urmă 
încuviință din cap. 

— Un ticălos împuţit! exclamă el încet. Mi-a spus că va 
executa primul asalt pe flancul de est — pe care ştii că nu l-am 
studiat — dacă îi mai dau încă cinci mii de dolari! 

— Şi o să-i dai. 

— Bineînţeles. Sînt oameni de cuvînt. Dacă este ucis, plătim 
pînă la ultimul peni nevesti-sii şi copilului. Il cunosc pe băiat. 
Am luat împreună cu asalt o clădire din Meinhof. A urcat pe 
dinafară pînă la etajul opt, a intrat prin puţul ascensorului, a dat 
uşa de perete şi i-a ucis pe ticăloşi cît ai clipi din ochi. 

— Nu pot să cred aşa ceva, şopti Converse. 

— Ba să crezi, spuse Rebelul pe un ton blînd, uitîndu-se la 
Joel. I-am angajat pentru treaba asta pentru că nimeni altcineva 
n-o poate face. Sîntem noi nişte ticăloşi, dar uneori luptăm de 
partea îngerilor — depinde de preţ. 

Fişiitul discret al frînghiei rupse liniştea şi cîrligul se agăță 
de coama zidului. Cîteva secunde mai tîrziu, omul îmbrăcat în 
negru începu să urce repede ajutîndu-se de mîini şi de picioare. 
Ajunse pe coama zidului şi se întinse pe burtă. Apoi ridică brusc 

brațul stîng, legănîndu-l înainte şi înapoi de două ori, semnalizînd, 
după care scoase arma din toc. Se auzi un pocnet discret şi din 
nou totul se cufundă în tăcere. Omul ridică din nou mîna stingă. 
Al doilea semnal. Ceilalţi doi oameni ancorară frînghiile de o 
parte şi de cealaltă a tovarăşului lor şi cîteva secunde mai tîrziu 
ajunseră sus pe zid. Joel ştia că acum e rîndul lui: făcea parte din 
plan, cu condiţia să fie în stare să se caţere. Se ridică şi se apropie 
de cei doi oameni angajaţi de Rebel. Aceştia îi arătară frînghia 
din mijloc. Joel se agăță de ea şi îşi începu ascensiunea spre 
coama zidului. 

Bătrînul Johnny Reb şi Geoffrey Larson urmau să utilizeze 
frînghiile doar în caz extrem. După cum recunoștea chiar Johnny, 
s-ar putea să nu fie în stare să urce şi nici să nu-şi poată asuma 
riscul ca specialistul în computere să pățească ceva. 

Cu picioarele şi brațele aproape amorţite de efort, Converse 
fu tras pe coama zidului de partenerii lui germani. 

— Trageți frînghiile sus, ordonă omul în şoaptă, lăsați-le să 
atîrne pe partea cealaltă a zidului şi inversaţi priza cîrligelor. 

Joel făcu ce i se spusese. La baza zidului văzu un om în 
uniformă întins jos împuşcat drept în frunte. In lumina palidă a 
lunii distinse în depărtare sclipirea apei, întreruptă la intervale 
regulate de cheiurile de beton. Aşezate în semicerc, cu fața spre 
docurile de submarine şi spre mare erau cinci clădiri cu un singur 
etaj, cu ferestre mici. Între ele se vedeau poteci de beton, iar în 
fața clădirii centrale, ceva mai ridicată de la sol, erau cîteva trepte 
de acces. Fără îndoială că acolo fusese cîndva sediul conducerii, 
aici se reuneau comandanții acelor uriaşe balene ucigaşe care 
străbăteau adîncurile Oceanului Atlantic. 

Chiar sub zidul pe care atîrnau acum cele trei frînghii se 
aflau nişte trepte ceva mai largi, care duceau spre ambele părți 
ale unei platforme; zona din față era un fel de curte interioară de 
vreo treizeci de metri lățime. Probabil că fusesc un teren de 
paradă, îşi spuse Converse, imaginîndu-şi echipajele 
submarinelor în poziţie de drepți, primind ordine şi ascultînd 
elucubraţiile comandanților lor, în timp ce se pregăteau să înceapă 
un nou măcel. 

— După mine! spuse neamțul, bătîndu-l pe Joel pe umăr şi, 
apucînd frînghia, se lăsă să alunece pînă la platforma de beton 
de dedesubt. Il urmară şi ceilalți unul după altul; Converse, mai 
puţin agil decît profesioniștii, apucă strîns frînghia şi se lăsă greoi 
pînă jos. 

Cei doi bărbaţi din stînga lui Joel străbătură în fugă platforma 
şi urcară treptele ce duceau spre uşile mari de oţel. Cei doi din 
dreapta, mînaţi parcă de instinct, se ghemuiră în fața platformei, 
cu armele pregătite de tras. Converse, urmîndu-l pe neamt, se 
alătură perechii aflate la uşă. Cei doi studiau zăvoarele şi 
încuietorile complicate cu ajutorul unei lanterne puternice. 

— Aruncă-le în aer, spuse americanul. Nu e nici o alarmă. 

— Eşti sigur? întrebă Joel. Din cîte am înțeles, locul ăsta e 
plin de fire. 

— Farurile de căutare sînt de partea cealaltă, explică pilotul, 
arătînd spre un zid înalt de un metru aflat de ambele părți ale 
terenului de paradă. 

Cel de-al patrulea bărbat îndesa tampoane îmbibate într-o 
pastă moale, asemănătoare cu chitul, în mecanismul de închidere. 
Luă apoi un dispozitiv circular nu mai mare decît o monedă de 
cincizeci de cenți, mai puse un strat de pastă pe încuietoare şi 
introduse moneda în ea. 

— Daţi-vă la o parte, porunci el. 

Converse privea mirat. Nu se auzi nici o explozie, dar se 
simţi o căldură foarte puternică şi apăru o flăcăruie alb-albăstruie 
care topi literalmente oţelul. Americanul trase repede cele trei 
zăvoare, deschise poarta din dreapta şi semnaliză scurt cu 
lanterna. Cîteva clipe mai tîrziu, Johnny Reb şi Geoffrey Larson 
intrară pe poarta ciudatului complex. 

— Celule foto, îi spuse americanul lui Johnny. Sînt plasate 
de-a lungul peretelui, le vezi? 

— Da, le văd, răspunse sudistul. Asta înseamnă că declanşează 
automat tragerea; va trebui să ne tîrîm, băieți. Burta la pămînt şi 
începeţi înaintarea. 

Johnny şopti ceva în germană, apoi se întoarse spre Larson: 

— Dragă prietene englez, vreau să stai exact aici pînă cînd 
unul dintre noi îţi face semn să te apropii. Apoi se uită la Joel: 
Eşti sigur că vrei să vii cu noi? 

— Să mergem, zise Joel. 

Unul cîte unul, în frunte cu neamțul mai bogat acum cu 
cinci mii de dolari, cei şapte bărbaţi începură să se tîrască. 
Neamţul îi conduse spre breşa dintre clădirile doi şi trei, numărînd 
de la dreapta. O potecă asfaltată, în trepte, se înălța în partea 
stîngă. Cînd ajunse la spațiul deschis se ridică în picioare. 

In clipa următoare pocni din degete — nu foarte tare, dar 

suficient ca să fie auzit. Ceilalţi încremeniră în locul unde se 
găseau, sub nivelul celulelor fotoelectrice care declanşau alarma. 
Converse întoarse puţin capul ca să vadă ce se întîmpla. Neamţul 
rămăsese ghemuit în umbră în timp ce o siluetă îşi făcu apariția 
— un paznic cu arma atârnată la brîu. Neamţul făcu un salt cu 
cuțitul în mînă. Joel închise ochii, ca să nu mai vadă ceea ce ar fi 
dorit să nu ştie. 

Grupul se puse din nou în mişcare. Cînd ajunseră pe potecă, 
Converse, lac de transpiraţie, privi şirul de cheiuri şi simţi nevoia 
să se arunce în apă. Scurta visare îi fu întreruptă de Johnny, care 
îi atinse cotul făcîndu-i semn să-şi scoată pistolul. Johnny Reb 
preluă comanda şi se tîrî afară, în fața clădirii numărul doi şi o 
luă la dreapta, îndreptîndu-se spre ferestrele luminate. O 
pocnitură din degete și orice mişcare încetă; trupurile erau lipite 
de pămînt, cu faţa în jos. In diagonală spre dreapta, la marginea 
unui chei mai lung, sclipeau în noapte vîrfurile unor țigări; trei 
paznici înarmaţi cu puşti, discutau în şoaptă. 

Ca la un semnal misterios, trei dintre angajaţii lui Reb — 
Converse nu-şi putu da seama care anume — se desprinseră din 
formaţie şi începură să se tîrască în arc de cerc, fără să facă 
zgomot, spre partea opusă a vechiului doc. După mai puţin de 
două minute nişte strigăte înăbuşite parcă înainte de a începe 
răsunară în liniştea nopții. Oamenii reveniră şi Johnny Reb le 
făcu semn să meargă înainte. Cînd ajunseră la singura fereastră 
luminată a clădirii numărul doi, Reb se ridică în picioare şi privi 
prin fereastră. Apoi se întoarse, dădu din cap şi echipa porni 
înainte. 

Traversară în fugă spațiul deschis dintre clădirile unu și doi 
ghemuindu-se imediat ce ajungeau în partea opusă. Veni şi rîndul 
lui Joel; se ridică în genunchi, apoi în picioare. 

— Horst? Bist das du? Un bărbat ieşi pe uşă, intenționînd să 
pornească pe poteca asfaltată. 

Converse rămase nemișcat. Restul unității trecuse deja de 
marginea clădirii numărul unu, iar zgomotul făcut de valurile 
Măni Nordului care se izbeau de stînci acoperea vocea intrusului. 
Joel încercă să nu intre în panică. Era singur şi putea să rateze 
toată operaţiunea, să distrugă complexul Scharhârn, omorîndu-i 
pe toți cei de acolo, inclusiv pe Fitzpatrick, în cazul în care tînărul 
comandor mai era în viață. 

— Ja, se auzi el răspunzînd şi făcu un pas înapoi, în umbră. 

Duse instinctiv mîna dreaptă la brâu şi scoase cuțitul de vînătoare. 
In întunericul acela nu avea încredere în pistol. 

— Warten Sie einen Augenblick! Sie sind nicht Horst! * 

Omul se apropie şi îl apucă de umăr. Joel se răsuci pe călcîie, 
îl apucă pe neamț de păr şi trecu lama ascuțită ca briciul peste 
gîtul acestuia. 

Simti că-i vine să vomite, dar se stăpîni, îl trase pe neamt la 
întuneric şi o luă la fugă prin spaţiul deschis pentru a-i ajunge pe 
ceilalți. Nimeni nu-i remarcase absenţa, deoarece priveau pe rînd 
ferestrele luminate. Johnny Reb dădea ordine, organizînd atacul 
pentru etapa imediat următoare. Converse se ridică şi el pînă la 
marginea ultimei ferestre şi privi înăuntru. Inţelese imediat de 
ce Reb trebuia să acționeze rapid. Inăuntru se aflau zece paznici 
în uniforme imposibil de identificat. Unii îşi puneau pistoalele la 
brîu şi se uitau la ceas, alții îşi striveau țigările şi îşi verificau 
muniţia. Discuţiile se purtau pe un ton vesel şi destul de ridicat, 
dar Joel nu înţelegea ce spuneau. Se ghemui şi se îndepărtă de 
fereastră apropiindu-se de Johnny Reb. 

— E o patrulă care iese în misiune, nu-i aşa? 

— Nu, fiule, răspunse sudistul. Este un pluton de execuţie. 
Tocmai au primit ordinele. 

— Dumnezeule mare! 

— Îi vom urmări. Poate că pînă la urmă o să-l găsim pe vechiul 
tău prieten Fitzpatrick. 

Următoarele minute i se părură lui Joel desprinse dintr-un 
roman. Cei zece oameni se aliniară şi ieşiră pe uşă, îndreptîndu-se 
spre clădirea numărul doi. Brusc, luminile se aprinseră inundînd 
terenul de paradă; celulele infraroşii fuseseră scoase din funcțiune 
în timp ce plutonul înainta pe platforma de beton. Doi oameni 
cu automatele în mînă alergară spre clădirea numărul patru; 
deschiseră uşa grea şi pătrunseră înăuntru strigînd ordine: 

— Aufwachen! Aufstehen! Raus antreten! Macht schnell! Eilt 
Euch!** 

Cîteva secunde mai tîrziu, nişte oameni, cu lanțuri şi cătuşe, 
ieşiră afară, clipind din cauza luminii puternice. Unii abia mai 
puteau să meargă și erau sprijiniți de colegii lor de suferință. 
Zece, douăzeci, douăzeci şi cinci, treizeci şi doi, patruzeci... 


*Staţi puţin! Nu sînteţi Horst! 
**Deşteptarea! În picioare! leşiți afară! Repede! Grăbiţi-vă! 

patruzeci şi trei. Patruzeci şi trei de prizonieri ai Aquitaniei erau 
mînați spre paltforma de beton de la malul mării, pentru a fi 
executați. 

Brusc, prizonierii o luară la fugă, iar cei aflați în apropierea 
paznicilor îi loviră pe aceştia cu lanţurile peste față. Se auziră 
împuşcături, Şi trei prizonieri se prăbuşiră. Plutonul de execuţie 
ridică armele. 

— Acum, ticăloşilor! urlă Johnny Reb şi echipa de la Scharhâm 
intră în acțiune, Sunetele înăbuşite se amestecau cu pocniturile 
asurzitoare ale armelor fără amortizor. 

Totul se termină în mai puțin de douăzeci de secunde. Cei 
zece oameni ai Aquitaniei zăceau pe jos. Şase erau morţi, trei 
răniți, iar unul stătea în genunchi, tremurînd de frică. Trupa lui 
Reb nu suferise pierderi; doar doi oameni erau răniţi uşor. 

— Connal! strigă Joel, alergînd spre prizonierii care se 
împrăştiaseră. Fitzpatrick! Unde naiba eşti? 

— Aici, locotenente, se auzi o voce slabă în dreapta lui Joel. 
Ţi-a trebuit ceva timp să ajungi pînă aici. 

— Ce se întîmplă? Ar fi putut să vă ucidă pe toți! 

— Întocmai! Ni s-a dat destul de clar de înțeles chestia asta 
ieri-seară, aşa că ne-am organizat. 

— Dar de ce voi? De ce toți? 

— Am stat de vorbă şi n-am reuşit să ne dăm seama de ce. 
Toţi sîntem ofițeri superiori aflați în concedii de treizeci- 
patruzeci de zile, cei mai mulți în vacanţa de vară. Ce să 
însemne asta? 

— Trebuia să inducă oamenii în eroare dacă începeau să-şi 
dea seama de caracterul acțiunii lor. Au trimis nouăzeci şi șapte 
de oameni afară — echipe de şoc — toți în vacanţa de vară. Din 
punct de vedere numeric, reprezentaţi aproximativ. cincizeci la 
sută din acest număr, oameni în afara oricăror suspiciuni. Eraţi 
un fel de garanţie şi asta v-a salvat vieţile. 

Un bărbat alerga spre clădirea numărul cinci. 

— Asta e şeful paznicilor! urlă Fitzpatrick. Opriţi-l! Dacă 
ajunge la blocul doi aruncă totul în aer! 

Joel pomi în goană după omul care alerga din toate puterile. 
Paznicul ajunsese în dreptul clădirii cu numărul trei; şi mai avea 
de parcurs treizeci de metri pînă la uşa celei cu numărul doi; 
Converse trase, dar glonțul lovi pervazul unei ferestre. Omul 
ajunse la uşă, intră şi apoi o trînti cu putere în urma lui. Joel se 
aruncă cu toată forţa în uşa de lemn, care cedă, izbindu-se de 

perete. Neamţul alerga spre un panou de metal; Converse trase 
foc după foc. Omul se clătină, dar încercă să ajungă la nişte 
întrerupătoare. Joel făcu un salt, se aruncă peste el şi îl izbi cu 
capul de pardoseala de beton. 

Giîfiind din greu, Converse se ridică cu mîinile pline de sînge. 
Unul din băieţii echipei lui Johnny îşi făcu apariția. 

— Ai pățit ceva? 

— E în ordine, spuse Converse, simțind că-i vine să vomite. 

Omul păşi pe lîngă Joel, se uită la cel căzut şi se duse la 
panoul de comandă. Il studie o clipă, apoi băgă mîna în buzunar 
şi scoase un fel de instrument mic cu mai multe fațete. Cîteva 
secunde mai tîrziu, desfăcea şuruburile şi scotea placa de metal 
din interior. Apoi, cu o altă parte a instrumentului, tăie firele 
care făceau legăturile, lăsînd tuburile goale. 

— Nu trebuie să-ți faci griji. Sînt cel mai bun specialist în 
demolări din Norvegia. Nu mai există nici un nenorocit de fir 
care să ne facă necazuri. Haide, mai avem încă multe de făcut. 

Membrul echipei se opri şi se aplecă deasupra lui Joel care 
continua să stea pe pardoseală. 

— Iţi datorăm viaţa. Ne vom achita de datorie. 

— Nu e nevoie, spuse Joel, ridicîndu-se în picioare. 

— E un obicei, spuse omul, îndreptîndu-se spre uşă. 

Prizonierii Aquitaniei se aşezară pe Jos, de-a lungul peretelui.. 
Trupurile celor cinci care pieriseră în luptă erau acoperite cu 
cearşafuri. Converse se apropie de Fitzpatrick. 

— l-am pierdut, spuse acesta cu voce stinsă. 

— Gîndeşte-te la lucrurile în care crezi, Connal, spuse Joel. 
S-ar putea să ţi se pară banal, dar este singurul lucru care îmi 
vine în minte acum. 

— E bun şi ăsta, zise Fitzpatrick ridicînd privirile şi schițînd 
un zîmbet. Mulţumesc că mi-ai amintit. Du-te, au nevoie de tine 
acolo. 

— Larson! strigă Johnny Reb, stînd lîngă gardianul care 
rămăsese în genunchi, tremurînd de frică. Vino încoace. 

Englezul cu chip de profesor păşi şovăielnic pe poarta de 
oţel de la capătul pistei intrînd în curtea iluminată puternic. Se 
apropie de Reb, în timp ce privea în jur consternat. 

— Dumnezeule mare! şopti el. 

— Cred că asta spune tot, zise sudistul, în timp ce doi membri 
ai echipei veneau în fugă dinspre clădirea numărul cinci. 

— Ce ați descoperit? întrebă Johnny Reb. 

— Incă şapte! strigă unul din apropiere. Sînt într-o toaletă. 

— Nu cumva este printre ei şi omul de la computere? Geoffrey 
Larson ridică vocea. 

— N-am întrebat, Mein Herr! 

— Du-te şi întreabă, porunci Reb. Timpul fuge! Apoi se 
întoarse spre Converse: Am luat legătura cu soţia ta. Veştile din 
Israel şi de la Roma sînt îngrozitoare. Cîteva din echipele de şoc 
au reuşit să treacă peste oamenii lui Stone. Demonstraţiile au 
început acum o oră şi au fost ucişi deja doisprezece reprezentanți 
guvernamentali. La Ierusalim și Tel Aviv mulțimile îl cheamă 
deja pe Abrahms să preia puterea. La Roma poliția nu mai poate 
ține în frîu revoltele şi panica; a intervenit armata. 

Joel simţi un gol în stomac văzînd o geană de lumină dinspre 
răsărit. Venise ziua a treia, aşadar omorurile fuseseră declanşate. 

— O, Dumnezeule, zise el, simțindu-se neputincios. 

— Computerul, băiete! urlă Johnny Reb, cu pistolul la tîmpla 
paznicului aflat la picioarele lui. N-ai încotro. 

— Baracke vier! 

— Danke! Este în clădirea numărul patru. Haide, englezule, 
să mergem! 

Maşina uriaşă şi strălucitoare se afla în camera cu aer 
condiţionat, de-a lungul peretelui lung de cinci metri. Larson o 
studie timp de nouă minute, lungi cît nouă ani, apăsă pe butoane, 
acționă tastele şi mută întrerupătoarele de pe consolă, ținînd hîrtia 
scrisă de Converse în mînă. In cele din urmă anunță: 

— Există un blocaj la circuitele interioare. Nu pot fi eliberate 
fără un cod de acces. 

— Ce dracu” spui acolo? urlă Reb. 

— Există nişte simboluri prestabilite care trebuie inserate 
pentru a permite arcurilor să elibereze şi să activeze bobinele. 
De aceea v-am întrebat dacă este aici cineva de la computere. 

Radioul lui Johnny Reb începu să hîrîie. Converse puse mîna 
pe el, smulgîndu-l din vesta lui Johnny. 

— Val? 

— Dragul meu, ai pățit ceva? 

— Nu. Ce se întîmplă? 

— Radio France. Au pus bombe în Palatul Elysâe. Doi deputaţi 
au fost împuşcaţi în timp ce se îndreptau spre birourile lor. 
Guvernul a făcut apel la armată. 

— Dumnezeule mare! 

In încăpere intrară doi membri ai echipei lui Johnny tîrînd 
după ei un al treilea. 

— N-a vrut să recunoască ce funcţie are, dar cînd i-am pus la 
zid, ceilalți n-au mai fost aşa de secretoşi. 

Reb se îndreptă spre neamt şi îl apucă de gît; Joel se repezi 
şi-l dădu la o parte, ținînd cuțitul de vînătoare în mînă. 

— Am trecut printr-o groază de nenorociri din cauza voastră; 
ticăloşilor, spuse el, ducînd lama la nasul neamțului. Acum s-a 
terminat! strigă el. Vîri vîrful cuțitului într-o nară a omului care 
începu să urle, în timp ce sîngele 1 se prelingea din nas. Converse 
ridică din nou cuțitul, îndreptîndu-l de astă dată spre colțul 
ochiului drept. Codurile, sau ţi-l bag pînă la plăsele! 

— Zwei, eins, null, fünf! 

— Procesează-le, urlă Joel. 

— E liber! spuse englezul. 

— Acum simbolurile! strigă Converse aruncîndu-l pe tehnician 
în mîinile oamenilor lui Johnny. 

Toţi priveau uimiti la literele verzi de pe ecranul negru al 
monitorului. Nume după nume, grad după grad, funcție după 
funcție. Larson porni imprimanta și sute de nume şi numere de 
identificare apărură pe hîrtia ce se prelingea pe jos. 

— Nu mai serveşte la nimic! strigă Joel. Nu mai putem să le 
scoatem! 

— Nu te pripi, bătrîne, spuse englezul arătînd spre un telefon 
ciudat încastrat în consolă. Este un echipament admirabil. Există 
nişte sateliți simpatici pe cer care pot trimite lista oriunde cu un 
dispozitiv adecvat. Sîntem în epoca tehnologiei. 

.— Dă-i drumul, spuse Converse, lăsîndu-se să alunece pe 
lîngă perete, epuizat de oboseală. 


Lumea asista uluită la valul de asasinate şi violențe. 
Pretutindeni oamenii țipau şi cereau protecţie, o conducere mai 
eficientă care să pună capăt sălbăticiei. Populația cuprinsă de 
panică se împărţise în diferite grupări. Nimeni nu putea să spună 
cine e duşmanul, drept pentru care orice intervenție era 
considerată un atentat, în vreme ce adevărații atentatori acționau 
la ordinele primite de la posturi de comandă invizibile. Poliţia 
era neputincioasă, milițiile şi trupele militare se dovedeau 
ineficiente, iar conducătorii lor depăşiţi. Situația scăpase de sub 
control; trebuia să se ia măsuri mai severe. După ce se institui 

legea marțială, comandanții militari se pregăteau să preia 
controlul. 


La Palo Alto, California, fostul general George Marcus 
Delavane şedea în scaunul lui cu rotile şi urmărea isteria care 
izbucnise. Avea trei televizoare. Ecranul celui din stînga îşi pierdu 
imaginea deoarece echipa de reporteri fu atacată în față. Pe 
ecranul din mijloc, o femeie reporter plingea, abia reuşind să-şi 
controleze vocea în timp ce citea rapoartele referitoare la 
distrugerile şi omorurile în masă. Pe ecranul din dreapta, un 
colonel de marină era intervievat pe o stradă baricadată din 
cartierul financiar al New York-ului. Pe ecranul din stînga 
imaginea se schimbă. Un om de stat, foarte cunoscut, rămase 
cîteva secunde privind cu ochi sticloşi în obiectiv. Dădu să 
vorbească, dar nu reuşi; camera se mută repede spre un redactor 
de televiziune care țipa într-un telefon: 

— Ce naiba se întîmplă? Ticăloşi nenorociti! Şi acesta plîngea, 
la fel ca şi femeia reporter de pe ecranul din mijloc. Omul izbi 
cu pumnul în masă şi se prăbuşi pe birou cu capul în mâini; 
ecranul se întunecă. 

Pe buzele lui Delavane apăru un zîmbet răutăcios. Puse mîna 
pe două telecomenzi, închise televizoarele din stînga şi din 
dreapta şi se concentră asupra celui din centru. Un general din 
armata terestră, cu cascheta pe cap, fu surprins în momentul în 
care intra într-un birou de presă de undeva din Washington. Omul 
îşi scoase casca, se apropie de o tribună şi vorbi răguşit în 
microfon: 

— Am blocat toate căile de acces spre Washington. Cuvintele 
melc trebuie să servească drept avertisment pentru orice persoană 
neautorizată. Orice încercare de a trece de punctele de control 
va fi reprimată imediat. Ordinele mele sînt clare. Trageți şi 
ucideţi. Autoritatea mi-a fost conferită de preşedintele 
Parlamentului în absenţa președintelui şi a vicepreşedintelui care 
au fost evacuați din capitală din motive de securitate. Armata 
răspunde acum de tot. Se instituie legea marţială care va rămîne 
în vigoare pînă la noi ordine. 

Delavane închise televizorul cu un gest triumfător. 

— Am reuşit, Paul! spuse el întorcîndu-se spre aghiotantul care 
stătea în picioare lîngă harta de pe perete. Nici măcar pacifiştii 
cei mai înverşunați nu mai pot obiecta! Şi dacă o vor face... 

Generalul Aquitaniei ridică mîna dreaptă cu arătătorul întins 
înainte şi degetul mare în sus, mimînd focurile de pistol. 

— Da, s-a făcut, fu de acord aghiotantul aplecîndu-se spre 
biroul lui Delavane şi deschizînd un sertar. 

— Ce faci? 

— Regret, domnule general, dar trebuie să facem şi asta. 

Aghiotantul scoase un revolver Magnum 357. 

Inainte să apuce să-l ridice, mîna stîngă a lui Delavane ţişni 
înainte înarmată cu un automat cu țeava retezată. Invalidul trase 
de patru ori la rînd. 

— Credeai că nu sînt pregătit şi pentru asta? Că nu mă 
aşteptam la aşa ceva? Ticălosule! Laşule! Trădătorule! Cum te 
mai uitai la mine! Cum şopteai pe coridor! N-aţi putut suporta 
ideea că, şi fără picioare, tot sînt mai bun decît oricare dintre 
voi! Ei bine, acum te-ai convins, tîmpitule! Curând se vor convinge 
şi ceilalți pentru că şi ei vor fi împuşcaţi! Executaţi pentru trădarea 
întemeietorului Aquitaniei!... 

Aghiotatnul în uniformă fusese țintuit de perete. Gifiia şi 
sîngele îi şiroia din gît. Cu ultimele puteri, ridică puternicul 
revolver Magnum şi trase înainte de a se prăbuşi. 

George Marcus Delavane fu aruncat cu tot cu scaun în partea 
cealaltă a camerei, cu o gaură uriaşă în piept. 


Nimeni nu ştia ce se întîmplă, dar treptat, treptat 
împuşcăturile scăzură în intensitate. Apărură şi formaţiuni de 
oameni în uniformă; multe se rupseseră de comandanții lor şi 
porniseră pe străzi şi prin clădiri înfruntîndu-i pe terorişti. Acum 
soldaţii luptau împotriva soldaţilor. Comandanții Aquitaniei erau 
neclintiți. Cum de nu puteau înțelege subordonații lor? Mulţi 
dintre terorişti refuzau să se predea şi preferau capsula de cianură. 

La Palo Alto, un om devenit legendar, George Marcus 
Delavane, fusese împuşcat, după ce înainte reuşise să-l ucidă pe 
atacatorul său, un obscur colonel din armata terestră. Nimeni nu 
ştia ce se întîmplase cu adevărat. In sudul Franţei fuseseră găsite 
cadavrele altor doi eroi legendari. Cînd plecaseră de la un castel 
din Alpi, fiecare primise cîte o armă. Generalii Bertholdier şi 
Leifhelm pierduseră. Generalul Chaim Abrahms dispăruse. La 
bazele militare din întregul Orient Mijlociu, din Europa, Marea 
Britanie, Canada şi Statele Unite, ofițeri cu diferite grade şi funcții 
erau ţinuţi la respect cu armele ridicate în poziţie de tragere de 
subordonații lor care îi întrebau: sînteți membri a Aquitaniei? 
Numele voastre erau pe listă! Răspundeţi! 

In Norfolk, Virginia, un amiral pe nume Scanlon se aruncă 
pe fereastră de la etajul al şaselea, iar în San Diego, un alt amiral, 

Hickman, primi ordin să aresteze un căpitan cu patru petlițe care 
locuia în La Jolla sub acuzaţia de: asasinarea unui ofițer jurist la 
periferia elegantei aşezări. Colonelul Alan Metcalf îi telefonă 
personal şeful de operaţiuni de la Baza aeriană Nellis ordonîndu-i 
să-l aresteze şi să-l încarcereze într-o celulă de maximă securitate 
pe maiorul care răspundea de întreținerea avioanelor. La 
Washington, un venerabil senator de origine italiană a fost invitat 
într-o cameră separată de către căpitanul Guardino din Armata 
G-2 care l-a arestat. La Departamentul de Stat şi la Pentagon 
unsprezece bărbaţi care se ocupau de controlul armamentelor și 
de achiziţiile armatei au fost puşi sub pază. 

La Tel Aviv, serviciile de informaţii ale armatei israeliene au 
arestat douăzeci şi unu de colaboratori ai generalului Chaim 
Abrahms, precum şi pe unul dintre cei mai străluciți analişti ai 
Mossadului. La Paris, treizeci şi unu de colaboratori, militari şi 
civili, ai generalului Jacques Louis Bertholdier, precum şi cîțiva 
directori adjuncți de la. Sûreté şi de la Interpol erau tinuti în regim 
de izolare, în timp ce la Bonn, nu mai puţin de cincizeci şi şapte 
de colegi ai generalului Erich Leifhelm, printre care patru 
camarazi din Wehrmacht şi ofiţeri ai actualei armate a Republicii 
Federale Germane fuseseră arestați. Tot la Bonn, reprezentantul 
naval al Ambasadei SUA a arestat la ordinul Departamentului 
de Stat patru atașați, inclusiv pe ataşatul militar, maiorul Norman 
Anthony Washburn IV. 

Noaptea, mitralierele tăceau şi oamenii începeau să iasă din 
spatele baricadelor — din pivnițe, guri de metrou, clădiri ruinate, 
depozite de căi ferate, unde îşi găsiseră adăpost. Porneau în 
neştire pe străzi, năuciţi, întrebîndu-se ce s-a întîmplat, în timp 
ce automobile dotate cu megafoane străbăteau străzile oraşelor 
încercînd să convingă cetăţenii că totul se terminase. 

La Tel Aviv, Roma, Paris, Bonn, Londra şi dincolo de 
Atlantic, la Toronto, New York, Washington şi mai departe, în 
vest, luminile se reaprinseseră, dar lumea nu-şi revenise încă. 
Un uragan acoperise strigătul universal de pace. Oare ce se 
întîmplase? 

Totul avea să se clarifice în ziua următoare. Automobilele 
cu megafoane îi rugau pe cetățeni să aibă răbdare. Ora aleasă 
pentru anunţurile ce urmau să se facă era 15.00 GMT (ora 10.00 
la Washington, 7.00 la Los Angeles). Pe parcursul nopții şi al 
dimineţii, şefii de state discutaseră la telefon, pînă cînd îşi 

armonizaseră textele declaraţiilor. La ora 10.30 dimineața, 
-preşedintele Statelor Unite se adresă naţiunii prin radio şi 
televiziune. 


„leri un val de violență fără precedent a străbătut 
întreaga lume liberă, distrugînd vieţi omeneşti, paralizînd 
activitatea guvernelor, creînd un climat de teroare menit 
să le răpească statelor libere însăşi libertatea şi să le 
conducă la soluţii care nu pot fi acceptate într-o societate 
democratică, adică să le transforme în state polițienești, 
sub conducerea unor dictatori fără scrupule. A fost o 
conspirație organizată şi condusă de nişte demenţi avizi 
de putere, dispuşi să-şi sacrifice propriii tovarăşi pentru 
a o obţine şi să înșele populaţia determinînd-o să creadă 
că ei dețin răspunsul la bolile serioase ale societăţii. 

Pe măsură ce vor trece zilele şi săptămînile — şi aceste 
lucruri teribile vor rămîne în urmă — veţi fi informaţi cu tot 
ce s-a întîmplat. Acesta a fost un semnal de alarmă, tributul 
plătit pentru încredere zdruncinată în instituțiile noastre. Vă 
reamintesc, totuşi, că instituţiile au fost cele care au cîştigat. 

Peste o oră vor avea loc o serie de întîlniri la Casa Albă, 
Departamentul de Stat şi cel al Apărării, cu participarea 
liderilor majorităţii şi ai minorității Parlamentului şi Senatului 
şi ai Consiliului Securităţii Naţionale. Începînd de mîine, 
împreună cu celelalte guverne, se vor elabora rapoarte zilnice 
pînă cînd vă vor fi prezentate toate faptele. 

Coşmarul s-a încheiat. Fie ca lumina adevărului să ne 
îndrume şi să îndepărteze întunericul.“ 


În ziua următoare, directorul adjunct al CIA, Peter Stone, 
însoțit de căpitanul Howard Packard şi locotenentul William 
Landis, au fost invitaţi în Biroul Oval pentru o întîlnire particulară. 
Onorurile acordate nu au fost niciodată date publicității, deoarece 
toți trei, cu profund respect şi recunoştinţă, au refuzat să le 
accepte, spunînd că indiferent despre ce era vorba, aceste onoruri 
trebuia acordate unui om care nu locuia în momentul acela în 
Statele Unite. 


O săptămînă mai tîrziu, la Los Angeles, un actor pe nume 
Caleb Dowling îi lăsă cu gura căscată pe producătorii unui 
spectacol de televiziune intitulat Santa Fe, dîndu-şi demisia. El refuză 
toate ofertele susținînd că voia să-şi dedice timpul soției sale. 

Epilos 


La Geneva, Joel şi Valerie Converse şedeau la masa de unde 
începuse totul, lîngă balustrada de alamă strălucitoare de la 
cafeneaua Chat Botte. Pe măsură ce pietonii treceau pe lîngă ei, 
amâîndoi deveniseră conştienţi că îi priveau cu curiozitate. Uite, 
el este, spuneau privirile. E] e ... omul. Se spune că locuieşte la 
Geneva, cel puţin o vreme. 

Cel de-al doilea raport prezentat lumii libere făcea o referire 
directă — dar la insistențele lui Converse, foarte scurtă — la rolul 
jucat de el în afacerea Aquitania. Fusese exonerat de toate 
acuzaţiile. Se aruncaseră la coş toate etichetările şi i se 
recunoscuseră meritele. Refuză să dea interviuri, deşi presa 
scosese la iveală şi experienţa lui din Asia de Sud-Est, făcînd 
legături cu drama generalilor. Se consola cu faptul că aşa cum 
interesul pentru persoana lui se stinsese cu ani în urmă, tot astfel 
se va întîmpla şi acum. 

Inchiriaseră o casă pe malul lacului, care avea un studio 
luminat de soare de dimineața pînă seara. Renunțaseră la casa 
de pe plajă de la Cape Ann. Prietena şi vecina lui Valerie 
împachetase hainele, tablourile, pensulele şi şevaletul ei favorit 
şi expediase totul la Geneva. Valerie lucra în fiecare dimineață 
cîteva ore, fericită cum nu mai fusese vreodată în viață. După 
părerea lui, Joel făcea progrese remarcabile. 

Joel nu şoma. Reprezenta de unul singur filiala europeană a 
firmei Talbot, Brooks şi Simon. Retribuţia nu prezenta prea multă 
importanță acum deoarece avea suficiente rezerve. Atunci cînd 
se făcea apel la talentele sale de jurist pentru rezolvarea unor 

cazuri de importanță majoră, el le cerea guvernelor un preţ 
rezonabil de patru sute de mii de dolari pentru fiecare dosar şi 
nimeni nu protesta. Suma totală a economiilor sale se ridica la 
vreo două milioane şi jumătate de dolari şi se afla în siguranță la 
o bancă elveţiană care dădea dobînzi bune. 

— La ce te gîndeşti? întrebă Valerie, apucîndu-l de mînă. 

— La Chaim Abrahms şi Derek Belamy. Nu au fost găsiţi şi 
mă îndoiesc că vor mai fi găsiți vreodată. Cel puţin aşa sper, 
pentru că jocul nu s-a încheiat. 

— Ba s-a terminat, Joel, trebuie să crezi asta. Spune-mi cum 
te simți? 

— Nu-mi dau seama exact. Trebuia să mă întorc aici ca să 
mă împac cu mine însumi. 

— Nu cşti furios? Nu ai resentimente? 

—-Nu împotriva lui Avery, a lui Stone sau a celorlalți. E de 
domeniul trecutului. Au făcut ceea ce trebuia făcut. Nu exista 
altă cale. 

— Eşti mult mai generos decît mine, dragul meu. 

— Sînt mai realist, asta e tot. Trebuia să obținem dovezi 
pătrunzînd din afară — trebuia să fie un om din afară care să 
pătrundă în interior. Miezul era foarte dur, mortal. 

— Eu cred că au fost nişte laşi. 

— Eu nu. Cred că ar trebui să li se ridice statui, să li se închine 
poeme. 

— Asta e o prostie! Cum poți să gîndeşti în felul ăsta? 

Joel se uită în ochii soției lui. 

— Pentru că eşti aici. Pentru că eu sînt aici. Pentru că pictezi 
peisaje lacustre, nu marine. lar eu nu sînt la New York şi tu nu 
eşti la Cape Ann. Şi nu trebuie să-mi fac griji pentru tine, şi nici 
pentru mine. 

— Dacă ar fi fost vorba de un alt bărbat sau de o altă femeie 
totul ar fi fost mult mai uşor, mult mai logic, dragul meu. 

— Dar n-ai fost decît tu întotdeauna, draga mea. 

— Nu te sfătuiesc să mai pleci de lîngă mine, domnule 
Converse. 

— Nici nu mă gîndesc, doamnă Converse. 

Îşi strînseră mîinile, fără să se ruşineze de lacrimile care le 
scăldau ochii. Coşmarul se încheiase. 

